
Petras Leonas gimė 1864 m. lapkričio 16 d. Leskavos kaime, Marijampo- 
lės apskrityje, gausioje Silvestro Leonavičiaus ir Onos Baltrušaitytės- 
Leonavičienės šeimoje. Mokėsi Naumiesčio ir Šunskų pradinėse mokyklose, 
Marijampolės gimnazijoje, Maskvos universitete. Įgijęs teisininko specialybę, 
dirbo Suvalkų apygardos teismo kandidatu, sekretoriaus padėjėju. 1892 m. 
išvyko į Turkestaną, ten dirbo tardytoju, vyresniuoju teismo padėjėju, teismo 
prokuroro padėjėju, Samarkando apskrities taikos teisėju, Naujojo Margelano 
apygardos teismo nariu, prisiekusiuoju advokatu. Sugrįžęs į Kauną, dirbo 
advokatu, išrenkamas į Valstybės dūmą, buvo „Dainos“ draugijos narys ir 
pirmininkas, Lietuvių draugijos nukentėjusiems dėl karo šelpti vienas iš 
steigėjų ir jos centro komiteto vicepirmininkas, Lietuvos centrinio komiteto 
nukentėjusiems dėl karo šelpti Maskvos skyriaus pirmininkas, vienas 
„Santaros“ partijos kūrėjų ir vadovų, Nepriklausomos Lietuvos teisingumo, 
vidaus reikalų ministras, Aukštųjų kursų Kaune lektorius, Lietuvos universiteto 
Teisių fakulteto dekanas. Tuo pat metu dirbo advokato darbą ir buvo Advokatų 
tarybos pirmininkas. Studijų metais pradėjo ir visą savo gyvenimą aktyviai 
bendradarbiavo spaudoje, buvo žurnalo „Kultūra“ oficialus redaktorius. Petras 
Leonas mirė 1938 m. gegužės 12 d. [1]. 

Žmogaus gyvenimą ir veiklą sąlygoja daugelis aplinkybių, tarp jų ir“ 
asmenybės bruožai. Žmogaus gyvensena, jo bendravimas ir bendradarbiavimas 
su kitais žmonėmis, jo nuveikti darbai palieka šeimos narių, giminių, artimųjų, 
pažįstamų bei kitų socialinių grupių, visuomenės atmintyje vienokius ar 
kitokius, trumpesnius ar ilgesnius prisiminimus apie žmogų ir po jo mirties. 

Prisiminimų apie žmogaus gyvenimą ir veiklą trukmę sąlygoja įvairūs 
veiksniai: artimųjų mirtys, kasdieniai dar gyvenančiųjų rūpesčiai, socialinio- 
ekonominio ir politinio gyvenimo pokyčiai ir kt. Profesorius Vaclovas 
Biržiška, prisimindamas profesorių Petrą Leoną, rašė: „<...> kasdieniai viešieji 
ir asmeniniai rūpesčiai jau uždengė daugelį praeities faktų užuomaršos migla. 
Pamirštami žmonės ir jų darbai, ir nuopelnai savo tautai ir kraštui <...> paaugo 
ir naujoji karta, kuriai nepatekę į mokyklinius vadovėlius senieji vardai jau 
nieko nebesako <...> senųjų darbų gyvieji liudininkai vienas po kito mus 
palieka, ir dažnai jau nėra kam ir beprisiminti tą nesenąją praeitį" [2]. 

Dar 1938 m. gerai pažinoję vieni kitus ir daug metų kartu darbavęsi 
žymūs Lietuvos žmonės V. Biržiška, M. Sleževičius, K. Bielinis, prof. A. Purė- 
nas, K. Korsakas-Radžvilas žurnale „Kultūra“ rašė, kad „prof. Petro Leono 
tauri ir didi asmenybė privalo būti įamžinta patvariau (...) Todėl savaime kilo 
mintis išleisti prof. Petrui Leonui skirtą monografiją, ir tam tikslui atsirado visa 
eilė aukotojų. Ligi šiol tokios monografijos išleidimui jau yra paaukoję: prof. 

Mažylis su šeima — 100 It; L. Purėnienė ir prof. A. Purėnas - 100 It.; adv. 
V. Stankevičius su šeima — 50 It; dr. V. Kuzma - 50 It.; dr. V. Gudavičius - 50 
It; dr. L. Epšteinas su žmona - 50 It.; dr. A. Žvironas su žmona - 25 It.; žurn. 
K. Bielinis - 25 It.; „Raidės“ spaustuvės bendradarbiai - 110 It.; E. ir J. Baronai 
-30 It; J. ir J. Pakniai - 100 It; B. ir J. Bylai - 50 It.; J. ir J. Vilkaičiai - 50 It.; 
O. ir P. Girdzijauskai - 25 It.; p. Milašai - 10 It.; dzūkų darbo žmonės - 30 It.; 
adv. Pr. Vasiliūnas - 50 It.; stud. A. Klimka - 75 It.; I. ir A. Matuliai - 35 It. Iš 
viso - 1015 It. 

Aukoms vis dar tebeplaukiant, žemiau pasirašiusieji rado tikslinga pasi- 
imti pareigą rūpintis tokios monografijos išleidimu ir aukojamų tam reikalui 
sumų tinkamam sunaudojimui. Šia proga jie kviečia visus, pritariančius tuo 
būdu pagerbti šviesią Velionies atmintį, įnešti aukas į Kooperacijos Banko 
Kaune einamąją sąskaitą Nr. 6743 arba siųsti „Kultūros žurnalui", Kaunas, 
Kęstučio g. 44. 

Tuo pačiu adresu prašom siųsti ir literatūrinę medžiagą monografijai: 
atsiminimus, prof. P. Leono laiškus, fotografijas ir kt. 

Aukotojų pavardės bus skelbiamos spaudoje" [3]. 

Jau 1939 m. buvo išleista Z. Taliušio 34 psl. apimties knygelė „Petras 
Leonas (1864-1938). Gyvenimas ir darbai", kurioje autorius pateikė trumpą 
Petro Leono biografiją, pažymėjo, kad Petras Leonas buvo tautinio atgimimo 
veteranas, II dūmos atstovas, visuomenininkas, pirmasis teisingumo ministras, 
Teisių fakulteto organizatorius, mokslininkas, publicistas, advokatas ir 
Advokatų tarybos pirmininkas [4]. 

Tais pačiais metais Vytauto Didžiojo universiteto Teisių fakultetas išleido 
gana didelės apimties (404 p.) profesoriaus Petro Leono 1938 m. vasario 23 d. 
parengtą ir prof. A. Janulaičio redaguotą veikalą „Sociologijos paskaitos" [5]. 

Tačiau mums, dėstantiems sociologijos kursą ir teigiamai vertinantiems 
čia paminėtus darbus, trūko išsamesnių žinių apie profesoriaus Petro Leono 
asmenybės formavimosi sąlygas ir apskritai apie jo gyvenimą bei nuveiktus 
darbus. Norint užpildyti šią spragą, buvo pradėta rinkti medžiagą, rengti šią 
knygą ir įgyvendinti dar 1938 m. žymių profesoriaus Petro Leono gerbėjų 
išsakytas mintis. 

Šioje knygoje pateiksime medžiagos apie aplinkybes, turėjusias įtakos 
Petro Leono vertybinių orientacijų formavimuisi jo vaikystėje, paauglystėje ir 
studijų metais. Tos aplinkybės buvo: Petro Leono tėvų ir jo paties gyvenimo ir 
veiklos sąlygos, jo ir tėvų, brolių bei seserų tarpusavio santykiai, jo bendra- 
vimas su bendraamžiais, vyresniųjų elgsenos stebėjimas, mokymasis, darbas, 
bendraminčių būrio didėjimas, pažintis su aktyviais visuomenininkais, įsitrau- 
kimas į visuomeninę veiklą ir aktyvus dalyvavimas joje. 

Šiuo darbu norėta pažvelgti į Petro Leono — tautinio atgimimo veterano, 

teisininko, pedagogo, sociologo — gyvenimą ir veiklą, įvertinti jo indėlį į 
Lietuvos istoriją, taip pat jo sąžiningumo, teisingumo ir humaniškumo pamokas 
jaunimui. 

Šioje monografijoje pateikiama medžiaga apima ilgą ir sudėtingą istorinį 
laikotarpį, o jį lydėję įvykiai ir procesai įvairiuose šaltiniuose užfiksuoti 
datomis, nurodytomis pagal skirtingus kalendorius. 

Kaip žinoma, įvairiose teritorijose gyvenantys ir skirtingas religijas išpa- 
žįstantys žmonės pradėjo skaičiuoti ir dabar dar skaičiuoja metus ir eras nuo 
jiems svarbių įvykių: pasaulio sukūrimo, dinastijos valdymo pradžios, miesto 
įkūrimo, Kristaus gimimo ir pan. Pvz., Izraelyje metai skaičiuojami nuo 
„pasaulio sukūrimo“ datos — 3761 m. prieš mūsų erą (pr. m. e.). Babiloniečiai 
metus skaičiavo nuo Nabuchodonosaro valdymo - 747 m. pr. m. e. Romėnai - 
nuo Romos miesto įkūrimo — 754 ar 753 m. pr. m. e. Krikščionys metus 
skaičiuoja nuo Kristaus gimimo. Musulmonų šalyse metai skaičiuojami nuo 
Mahometo bėgimo iš Mekos į Mediną datos - 622 m. liepos 16 d. Prancūzijoje 
metus buvo pradėta skaičiuoti nuo Respublikos paskelbimo datos - 1792 m. 
rugsėjo 22 d. 1806 m. sausio 1 d. šis kalendorius buvo pakeistas Grigaliaus 
kalendoriumi. 

Krikščioniškosios, arba mūsų, eros metams skaičiuoti buvo sudarytas 
Julijaus kalendorius. Šis kalendorius, kitaip dar romėnų kalendorius, senojo 
stiliaus kalendorius, pradėtas vartoti 45 metų pirmo mėnesio pirmą dieną 
pr. m. e. Romoje. Julijaus kalendorių parengė Aleksandrijos astronomas Sozi- 
genas Romos politinio veikėjo Julijaus Cezario paliepimu 46 metais pr. m. e. 
Popiežius Grigalius XIII savo bule įvedė naują metų skaičiavimo sistemą. Jis 
įsakė 1582 m. spalio 5 d. laikyti spalio 15 d. Taip atsirado Grigaliaus (naujojo 
stiliaus) kalendorius. 

Lietuvoje senovėje vartotas Mėnulio kalendorius buvo pagrįstas Mėnulio 
fazių keitimosi ciklu. Lietuvos Didžiojoje Kunigaikštystėje iki 1586 m. buvo 
vartojamas Julijaus (senojo stiliaus), o nuo 1586 m. - Grigaliaus (naujojo 
stiliaus) kalendorius. Rusijos valdomoje teritorijoje, kartu ir dalyje Lietuvos, 
1800 m. vėl įvestas Julijaus kalendorius. Užnemunėje, vadinasi, ir Petro Leono 
tėviškėje Suvalkijoje, ir toliau buvo vartojamas Grigaliaus kalendorius. 
1915 m. lapkričio 15 d. senuoju stiliumi, o naujuoju — lapkričio 28 d. visoje 
Lietuvoje buvo įvestas Grigaliaus kalendorius, kurio laikomasi ir dabar. 

Dėl tokio kalendorių kaitaliojimo rašytiniuose šaltiniuose atsirado datų 
painiavos. Autoriai dažnai parašydavo tik datą, bet nenurodydavo, pagal kurį 
kalendorių ji parašyta, arba vienur nurodydavo tik datą, o kitur - jau ir kalen- 
dorių. Pvz., 1910 m. rugsėjo 1 d. (s. kal.) arba (n. kal.). Kai kurie autoriai 
nurodydavo datas pagal Julijaus ir Grigaliaus kalendorius taip: 1910 m. rugsėjo 
1/14 d; arba 1910 m. rugsėjo 25 d. /spalio 8 d; 1892 m. gruodžio 29 d./ 

1893 m. sausio 10 d. Čia data prieš pasvirą brūkšnelį buvo nurodoma pagal 
Julijaus (s. kal.), o po brūkšnelio — pagal Grigaliaus (n. kal.) kalendorių. 

Todėl šioje monografijoje datos, negalint jų patikslinti, parašytos taip 
kaip šaltiniuose, pvz. : 1910 m. rugsėjo 1 d.; 1910 m. rugsėjo 1 d. (s. kal.); 
1910 m. rugsėjo 14 d. (n. kal.); 1910 m. rugsėjo 1 / 14 d; 1910 m. rugsėjo 25 d. 
/ spalio 8 d.; 1892 m. gruodžio 29 d. / 1893 m. sausio 10 d. ir pan. 

Įžangos pabaigoje norėčiau padėkoti tiems, kurie prisidėjo prie šios 
monografijos rengimo ir tobulinimo. Visų pirma ačiū Lietuvos mokslų akade- 
mijos, Lietuvos nacionalinės Martyno Mažvydo, Vilniaus universiteto, Kauno 
technologijos universiteto, Kauno apskrities viešosios bibliotekų, Lietuvos 
centrinio valstybinio ir Lietuvos istorijos valstybinio archyvų darbuotojams, 
nuoširdžiai talkinusiems renkant medžiagą. 

Nuoširdžiai dėkoju prof. Petro Leono sūnaus Algirdo žmonai Galinai 
Leonienei už suteiktą įdomią ir vertingą informaciją apie patį profesorių, jo 
žmoną, sūnus ir dukrą, už išsaugotą ir atsiųstą man spausdintą medžiagą bei 
nuotraukas, už labai geranorišką bendradarbiavimą. Ačiū teisininkui Arvydui 
Stankui, inžinieriui Vytautui Leonui už informaciją apie prof. Petro Leono 
giminę ir už nuotraukas bei dalykinį bendradarbiavimą rengiant monografiją. 

Neįkainojama buvo ir KTU Socialinių mokslų fakulteto dekanės Vikto- 
rijos Baršauskienės visokeriopa parama rengiant ir išleidžiant šią knygą. Esu 
labai dėkingas už šį palaikymą. 

Nuoširdžiai dėkoju recenzentams Jūratei Guščinskienei, Juozui Matakui ir 
Gintarui Žilinskui už dalykiškas pastabas ir labai vertingus pasiūlymus. 

Esu dėkingas ir kalbos redaktorei Violetai Lukoševičienei už rankraščio 
redagavimą ir monografijos parengimą išleisti. Taip pat dėkoju Irenai Bražiū- 
naitei, Vilmai Rūtai Kovertaitei, Alinai Leonavičienei, Laimai Sapežinskienei 
ir kitiems prisidėjusiems prie šios knygos parengimo išleidimui. 

Be galo esu dėkingas žmonai, vaikams ir anūkams, kurie sugebėjo taip 
ilgai pakęsti mano užimtumą rengiant šią monografiją ir tuo prisidėjo prie jos 
išleidimo. 

Dar kartą visiems jiems ačiū. 

1. GIMTASIS KRAŠTAS — SUVALKIJA 


1.1. Apie Suvalkijos ir suvalkiečių atsiradimą 


Suvalkijos, dažnai vadinamos Sūduva, Dainava, Užnemunė, ir suvalkie- 
čių, dažnai vadinamų sūduviais, dainaviais, užnemuniečiais, atsiradimą ir raidą 
sąlygojo gamtinė ir socialinė aplinka. 

Žmonių atsiradimo sąlygas, laiką, gyvenimo būdą, tarpusavio santykius ir 
kitus reiškinius bei procesus Žemėje tyrinėja įvairių mokslo sričių specialistai. 
Remdamiesi jų paskelbtais darbais pabandysime labai glaustai prisiminti 
pagrindines žinias apie žmonių apsigyvenimą ir dabartinės Lietuvos terito- 
rijoje. Didesnį dėmesį skirsime Petro Leono gimtajam kraštui, kuris žmonių 
kasdienėje kalboje, įvairiuose praeities dokumentuose, rašytiniuose šaltiniuose 
bei tyrinėtojų darbuose vadinamas Sūduva, Dainava, Suvalkija, Užnemunė, o 
tų kraštų gyventojai vadinami sūduviais, dainaviais, suvalkiečiais, užnem- 
niečiais. 

Žmogaus gyvenimiškoji veikla priklauso nuo aplinkos - gamtinių ir 
socialinių sąlygų, todėl jas ir norima geriau pažinti. 

Žmonių apsigyvenimas Lietuvoje. Seniausi žmonių pėdsakai dabartinės 
Lietuvos teritorijoje - jų gyvenimo vietos, vadinamos stovyklomis - aptiktos 
pietryčių Lietuvos aukštuose upių krantuose, kur gausu titnago. Stovyklų 
vietose išliko buvusių židinių pėdsakai duobutėse, titnago nuoskalų, skelčių, 
sulaužytų ir sveikesnių medžioklės įrankių bei įnagių jos grobiui apdoroti. 
Seniausiose stovyklose rasti titnaginiai dirbiniai priklauso X-1X tūkstantmečiui 
prieš mūsų erą - paleolito (senojo akmens amžiaus) pabaigai (1.1 pav.). Jie ne 
visi vienodi ir rodo, kad žmonės į dabartinės Lietuvos teritoriją atėjo iš įvairių 
sričių. Marija Gimbutienė savo knygoje „Baltai priešistoriniais laikais“ 
pateiktame žemėlapyje parodo baltų substrato kultūrų paplitimą Rytų Europoje 
apie 5000-2500 m. pr. m. e. (prieš indoeuropiečių atėjimą) [1]. III tūkst. 
pr. m. e. pabaigoje iš pietų ir pietvakarių į Rytų Pabaltijį atsikėlė indo- 
europiečių giminės, priklausančios virvelinės keramikos kultūrai, arba laivinių 
kovos kirvių kultūrai. Čia jos rado senuosius gyventojus, kilme ir kultūra sau 
artimus europidus - Narvos-Nemuno kultūros (Š. Lietuvos, Latvijos, Estijos ir 
Š. Baltarusijos teritorija) ir Nemuno aukštupio kultūros (P. Lietuvos, P. V. Bal- 
tarusijos, Kaliningrado srities teritorija) gyventojus. Susimaišę su senaisiais 
vietos gyventojais, ateiviai toje teritorijoje, išskyrus Estiją, sukūrė Pamario 
kultūrą, kuri laikoma jau baltiška, o jos kūrėjai - baltais. Baltai jau iki mūsų 

eros pradžios prekiavo su kitomis tautomis. Gintaro prekybą buvus liudija 
gintaro prekybos keliai [2]. M. Gimbutienė savo knygoje „Baltai priešisto- 
riniais laikais“ pateiktame žemėlapyje (1.2 pav.) parodo baltų genčių paplitimo 
teritoriją apie 500 m. pr. m. e. [3]. Pirmaisiais mūsų eros amžiais susidarė baltų 
genčių sąjungos. Skandinavų kronikose minimi kuršiai, žiemgaliai, prūsai. XI 
a. Nestoro metraštyje minimi jotvingiai, lietuviai, latgaliai. XIII a. baltų 
kaimynai šiaurėje buvo finougrai, rytuose ir pietuose — slavai. 


1.1 pav. Paleolitinės radimvietės Lietuvoje: 1 - Akmuo, 2 - Apsingė, 3 - Babriškės, 4 - 
Baltašiškės, 5 - Bratoniškės, 6 - Derėžnyčia, 7 - Drucminai, 8 - Duobupis, 
9 - Eiguliai, 10 - Ežerynas, 11 - Gailiūnai, 12 - Giraitė, 13 - Glynas, 14 - Glūkas, 
15 - Gribaša, 16 - Ilgis, 17 - Kalniškiai, 18 - Kašėtos, 19 - Lankininkai, 20 - Lankiškės, 
21 - Maksimonys, 22 - Marcinkonys, 23 - Mardasavas, 24 - Margiai, 25 - Maskauka, 26 
- Mergežeris, 27 - Merkinė, 28 - Mitriškės, 29 - Nendriniai, 30 - Netiesai, 31 - Pypliai, 
32 - Puvočiai, 33 - Raudondvaris, 34 - Rudnia, 35 - Skaruliai, 
36 - Smalininkai, 37 - Šilelis, 38 - Varėna, 39 - Vilnius, 40 - Zervynos, 41 - Žalioji. 
Paimta iš R. Rimantienės knygos „Akmens amžius Lietuvoje“. Vilnius, 1996. P.16 

1.2 pav. Baltų genčių paplitimo teritorija apie 500 m. pr. m. e.: 

1 - antropomorfinių urnų sritis; LA - varpinių kapų sritis (migracija iš 1); 2 - Vakarų 
Mozūrija; 3 - Sembos-Notangos; 4 - kuršių; 5 - sūduvių (jotvingių) Rytų Mozūrijoje; 6 
- brūkšniuotosios keramikos; 7 - Dnepro aukštupio bei Volgos-Okos aukštupio 
piliakalnių kultūra ir keli jos variantai (A - Nikolo Leniveco, vėliau - Juchnovo, B - 
Okos, C - Dnepro-Dauguvos); 8 — Milogrado. 

Paimta iš M. Gimbutienės knygos „Baltai priešistoriniais laikais ". Vilnius, 
1985. P. 66 


I tūkst. pabaigoje ir II tūkst. pradžioje iš senųjų baltų genčių grupių ėmė 
formuotis prūsų, jotvingių, lietuvių, latvių tautybės. Prūsų ir jotvingių tautybių 
formavimąsi nutraukė kryžiuočių agresija. Susiformavo ir išliko lietuvių ir 
latvių tautos. I tūkst. viduryje irstant bendruomeninei santvarkai, susidarė 
teritorinės bendruomenės, atskiros žemės, kurios vėliau įėjo į įvairius valstybės 


junginius (1.3 pav.) 


* Gyventojai tarp Vyslos ir Nemuno XIII ir XIV a. dokumentuose dažniausiai buvo 
vadinami prūsais, 0 jų gyventa teritorija — Prūsija. 

Tačiau seniausiuose istoriniuose šaltiniuose prūsais buvo vadinami ne tik Rytprūsių (dabar 
Kaliningrado srities), bet ir dabartinės Lietuvos senoviniai gyventojai. Profesorius P. Pakarklis 
knygoje „Kryžiuočių valstybės santvarkos bruožas" (Vilnius, 1948. P.15-16), nagrinėdamas prūso 
sąvoką seniausiais laikais, pateikia tokius pavyzdžius: „<...> istoriniame šaltinyje „Liber 
censuum Daniae“, parašytame maždaug apie vidurį XIII šimtmečio, Lietuva yra laikoma Prūsijos 
dalimi. Rusų istoriniame šaltinyje „Powiest vremianych let“ prūsų terminas taip pat vartojamas 
plačiąja prasme“. Čia skaitoma: „<...> lenkai, prūsai, estai gyvena prie Baltijos jūros. Turime 

1.3 pav. Baltų gentys XIII amžiuje. 
Paimta iš M. Gimbutienės knygos „Baltai priešistoriniais laikais". Vilnius, 
1985. P.13 


Dabartinės Lietuvos teritorijoje iš pradžių gyventa nedidelėmis gimi- 
ninėmis bendruomenėmis, kur svarbiausią vaidmenį turėjo moterys. IV tūkst. - 
II tūkst. pr. m. e. pradžioje žmonės ėmė verstis gyvulininkyste, žemdirbyste. 
XVI-V a. pr. m. e. jie pradėjo vartoti žalvario, V a. pr. m. e.-XII m. e. a. - 


istorinį šaltinį, kur Mindaugas (Mendolpko) yra vadinamas prūsų karalium. Ir padavime apie 
Brutenį bei Vaidevutį Lietuva figūruoja kaip Prūsijos dalis. 

Su plačios apimties prūsų sąvoka susiduriame ir Adomo Bremeniškio raštuose. Mat, Adomas 
Bremeniškis, gyvenęs XI šimtmetyje, rašo, kad Žemija (Semland) susisiekia su Rusais ir Lenkais 
ir yra gyvenama žemių, arba prūsų, kurie esą žmoniškiausi žmonės, teikia pagalbos tiems, kuriuos 
jūroje užpuola piratai ir ištinkančios šiaip kokios nelaimės. Adomo Bremeniškio pasakymas, kad 
Žemija susisiekia su Rusais ir Lenkais, rodo, kad jo minima Žemija — tai nėra vien tik buv. 
Karaliaučiaus apylinkių sritis, šiandien vokiškai vadinama Samlandu, bet tai didelis kraštas, 
apimąs buv. Rytprūsių, šių dienų Lietuvos bei Baltarusijos žymius plotus. Tokiu būdu gaunasi tai, 
kad A. Bremeniškio minimi žemiai, arba prūsai, reiškia labai plačių senovės Lietuviškų sričių 
gyventojus". . 

geležies įrankius. Plėtojantis gyvulininkystei, žemdirbystei, amatams gimini- 
nėje bendruomenėje tolydžio didėjo vyro vaidmuo. Apie II tūkst. pr. m. e. 
pabaigą matriarchatą pakeitė patriarchatas. Tarp 400 ir 800 metų, kai žem- 
dirbystėje imta naudoti gyvulių traukiamąją jėgą, atsirado privatinė nuosavybė, 
socialinė nelygybė, formavosi feodalizmas [4]. 

Lietuvoje ankstyvasis feodalizmas apėmė IX-XII a. Pagrindą feodalizmui 
atsirasti sudarė vis didėjanti turtinė nelygybė, privatinės nuosavybės atsira- 
dimas. Iš žemdirbių bendruomenių palaipsniui išsiskyrė įtakingiausi ir 
turtingiausi jų nariai. Jie sudarė feodalų užuomazgą, vėliau tapo bajorais. Dalis 
žemdirbių prasiskolino bajorams, neteko savo žemės ir asmeninės laisvės. 
Atsirado vadinamieji kaimynai. Jie gyveno bajoro kieme, turėjo savo namų ūkį, 
į baudžiavą pateko ekonominės prievartos būdu, neturėjo savo žemės ir buvo 
asmeniškai priklausomi nuo žemvaldžio. Po XVI a. agrarinės reformos, kuri 
Lietuvoje galutinai panaikino valstiečių žemės nuosavybę, skirtumas tarp 
kaimynų ir valsčionių išnyko [5]. Lietuvoje, kuriantis feodalinei valstybei, 
(1.4 pav.) kaimo bendruomenė (valstiečių bendruomenė, žemės bendruomenė) 
buvo vadinama lauku, o jos nariai - laukininkais. Jiems priklausė žemės plotas 
su žemdirbių sodybomis, arimais ir kitomis naudmenomis. Dirbamą žemę 
laukininkai buvo pasidaliję - kiekviena sodyba savo dalį tvarkė kaip nuosa- 
vybę. Kitos naudmenos (pievos, miškai, vandenys) naudotos bendrai. Lauki- 
ninkai turėjo seniūną. Ūkininkams ir administraciniams reikalams spręsti buvo 
šaukiama kuopa - laukininkų sueiga. Feodaliniams santykiams stiprėjant, lauko 
narių mažėjo, pasikeitė bendruomenės forma ir pavadinimas. Iš lauko ar kelių 
laukų atsirado Lietuvos Didžiojoje Kunigaikštystėje administracinis teritorinis 
vienetas valsčius (minimas XIV a. pabaigos šaltiniuose). Valsčiais tapusių 
laukų nariai buvo vadinami valsčionimis arba valstiečiais. Laukai galutinai 
išnyko XVI a., kai per valakų reformą valstiečiai buvo sukelti į gatvinius 
kaimus, o kaimai jungti į vaitystes. Kaimo bendruomenė Lietuvoje egzistavo 
tol, kol buvo priverstinė sėjomaina ir bendros naudmenos, tai yra iki kaimų 
išskirstymo vienkiemiais [6]. Vaitystėje buvo apie 400 valstiečių kiemų. 
Vadovavo vaitystei Lietuvos Didžiosios Kunigaikštystės dvaro administracijos 
pareigūnas vaitas. Parinkdavo jį iš valstiečių revizorius su seniūnu, vietininku 
ar kitu dvaro laikytoju. Vaitas vykdė dvarų laikytojų potvarkius, varė valstie- 
čius į darbą, prižiūrėjo juos dirbančius, rūpinosi, kad jie atiduotų duokles ir 
sumokėtų mokesčius. Užnemunėje (1818-1914 m.) vaitas - valsčiaus (gminos) 
vadovaujantis darbuotojas. Iki 1864 m. juo buvo dvarininkas, vėliau valstiečių 
sueigos renkamas valstietis. Čia vaitas atsakė už tvarką valsčiuje, išduodavo. 
gyventojams pasus, prižiūrėjo, kaip valstiečiai atlieka prievoles [7]. 

1.4 pav. Lietuvos valstybės susidarymas (XIII a. vidurys). 
Paimta iš Z. Kiaupos, J. Kiaupienės, A. Kuncevičiaus knygos 
„Lietuvos istorija iki 1795 m.". Vilnius, 1995. P. 67 


„ Feodalizmas Lietuvoje įsigalėjo XIII a. pirmojoje pusėje, susidarius vals- 
tybei. Stiprėjant feodalizmui, nuo kaimo atsiskyrė miestai. Miestai augo prie 
stambiųjų feodalų pilių ar didesnių kaimų, esančių prie patogaus vandens ar 
sausumos kelio. Juose plito amatai, kūrėsi cechai, plėtėsi Lietuvos Didžiosios 
Kunigaikštystės teritorijos ribos (1.5 ir 1.6 pav.). Aukščiausią subrendimo 
laipsnį Lietuvoje feodalizmas pasiekė XVI a. antrojoje pusėje, padarius valakų 
reformą, kuri įtvirtino baudžiavą. 

„ TE90 M Po 1582 m. Jam Zapolės paliaubų 
rimi LDK 1430 m, su Ausija 


ocoa06 LDK1589m., Po 1629 m. Altmarko iaikos su 
Respublikos bendros valdos Švedija ir 1634 m. 


Lenkijai perduota LDK teritorija vvvvvv Polianovkos taikos su Rusija 
1569 m. 1667/1686-1772 m. 


1.5 pav. Lietuvos Didžiosios Kunigaikštystės teritorija XIII-XVIII a. 
Paimta iš Z. Kiaupos, J. Kiaupienės, A. Kuncevičiaus knygos „Lietuvos 
istorija iki 1795 m.". Vilnius, 1995. P. 408 

1.6 pav. Vytauto laikų valstybės gyventojai: 1 - lietuviai, 2 - mišriai lietuviai ir 
nelietuviai, 3 - rytiniai slavai, 4 - daugiausia klajokliai totoriai. 
Paimta iš knygos „Lietuvos sienų raida". 2 knyga. Vilnius, 1997. P.194 


Juridiškai tai užfiksavo 1588 m. Lietuvos Statutas. Feodalizmas, plečiantis 
prekiniams-piniginiams santykiams ir žemės ūkyje pradėjus naudoti samdomąjį 
darbą, XVIII a. ketvirtajame ketvirtyje Lietuvoje pradėjo irti. Jis buvo 
likviduotas: Klaipėdos krašte - 1807 m.; Užnemunėje - iš dalies XIX a. 
viduryje; likusioje Lietuvos dalyje - panaikinus baudžiavą. Baudžiavos liekanų 
Lietuvoje išliko dar iki XX a. trečiojo-ketvirtojo dešimtmečio, kol buvo 
įvykdyta žemės reforma ir padaryta kitų žemės ūkio pertvarkymų. Čia dar 
reikėtų pabrėžti, kad 1795 m. prijungus Lietuvą (be Užnemunės ir Klaipėdos 

krašto) prie Rusijos, baudžiava pasunkėjo. Buvo įvestos revizijos (prievolės 
imamos nuo revizinio asmens). Prasidėjo valstiečių pardavinėjimas be žemės. 
Valstiečiai turėjo atlikti rekrutų prievolę. Užnemunėje baudžiaviniai santykiai 
plėtojosi skirtingai. 1795 m. Užnemunė atiteko Prūsijai. Nors baudžiava čia 
buvo panaikinta 1807 m., tačiau valstiečiai negavo žemės nuosavybės, skirtinę 
žemę reikėjo išsipirkti. Išliko keletas prievolių dvarininkams ir luominis 
valstiečių nepilnavertiškumas. XIX a. antrojoje pusėje Užnemunėje kapitalis- 
tinių santykių plėtra buvo spartesnė nei kitoje Lietuvos dalyje [8]. 

Užnemunės ir Suvalkijos atsiradimas. Petro Leono gimtojo krašto, 
dabartiniu metu dažniausiai vadinamo Suvalkija, kraštovaizdis susidarė ištirpus 
ledynams. Iš 1.7 paveiksle pateikto žemėlapio matyti, kad kietojo Žemės 
paviršiaus formos Suvalkijoje buvo įvairios: paskutinio apledėjimo Grūdos 
stadijos intensyviai kalvoti pakraštiniai dariniai ir išorinėje nuo jų pusėje 
suplauti smėlio zandrai; paskutinio apledėjimo baltiškosios stadijos pakraštiniai 
kalvoti dariniai; dugninės priemolingos nuogulos (lygumos); lygumos, iš 
paviršiaus dengtos limnoglacialiniu moliu; fliuvioglacialinės terasos ir įsirėžu- 
sių klonių slėniai; ežerai. Pietinėje dalyje atsirado daug ežerų, upių. Šiaurinėje 
- beveik išimtinai lyguma ir žemuma. Rytinės dalies žemės paviršius sudarytas 
iš suplautų žvyrių ir smėlių. Šiaurinės dalies dirvožemiai, išskyrus Kazlų Rūdos 
miškų masyvą, derlingi. Pietinėje dalyje, aukštumos srityje, dirvos nenašios, 
bet gamtovaizdžiai gražesni: aukštos ir žemos kalvos, platūs ir gilūs upių 
slėniai, smėlynų lygumos, vietomis dideli miškų masyvai, daug didelių ir mažų 
ežerų. Didžiausia po Nemuno upė ir ilgiausias po Neries Nemuno intakas - 
Šešupė su beveik 50 intakų gaivina ir puošia šį kraštą. XV-XVI a. šis kraštas 
buvo beveik ištisai apaugęs miškais. Prasidėjus kolonizacijai miškai buvo 
beatodairiškai kertami. Šiaurės vakarinėje dalyje miškų kaip ir nebeliko. Tik 
labiau į rytų pusę yra didžiulis Kazlų Rūdos miškų masyvas bei Prienų, Buktos, 
Dambravos, Kalniškės miškai [9]. 

Kiekvienas Žemės teritorijos kraštovaizdis, taip pat ir Suvalkijos, forma- 
vosi dėl sudėtingos dinaminės gamtinių ir antropogeninių komponentų sistemos 
įtakos. Susiformavęs kraštovaizdis darė įtaką ir pačių žmonių gyvenimui. 
„Žmogus, - pažymi J. Puzinas, - visais laikais, ypač ankstyvaisiais, buvo 
priklausomas nuo gamtos. Žemės paviršiaus forma ir savybės turėjo įtakos 
žmonėms pasirenkant gyvenamąsias vietas, žmonių kultūros ir net dvasios 
formacijai. Ir atskirų tautų bei kilčių susidarymas bei apsiribojimas dažnai 
susijęs su kraštovaizdžio rėmais" [10]. Pačių ankstyviausių žmogaus gyvenimo 
liudytojų Sūduvoje (Lėciaus apskrityje), - anot J. Puzino, turime iš senojo 
akmens amžiaus, arba paleolito, pabaigos (apie 16000-8000 m. pr. m. e.). 
Gerokai daugiau medžiagos apie Sūduvos kultūrą surinkta iš vidurinio 

1.7 pav. Lietuvos geomorfologinis žemėlapis: 1 - Priešpaskutinio (Medininkų) 
apledėjimo pakraštiniai ledyniniai intensyviai kalvoti (a) arba banguoti (b) dariniai; 2 - 
Paskutinio apledėjimo Grūdos stadijos intensyviai kalvoti pakraštiniai dariniai (a) ir 
išorinėje nuo jų pusėje suplauti smėlio zandrai (b); 3 - Paskutinio apledėjimo 
baltiškosios stadijos pakraštiniai kalvoti dariniai (a) arba banguoti (b) paviršiai; 

4 - dugninės priemolingos nuogulos (lygumos); 5 - lygumos, iš paviršiaus dengtos 
limnoglacialiniu moliu (a), be to, pašlapusios (b); 6 - buvusių prieledyninių ežerų 
dugno lygumos, dengtos molingomis ir smėlėtomis nuosėdomis; 

7 - fliuvioglacialinės terasos (a) ir įsirėžusių klonių slėniai, nukloti smėlio (b); 

8 - ežerai. (Kudaba, 1993). 

Paimta iš R. Rimantienės knygos „Akmens amžius Lietuvoje". Vilnius, 1996. P.11 


akmens amžiaus, arba mezolito (apie 8000-3500 m. pr. m. e.). Naujasis akmens 
amžius, arba neolitas (apie 3500-1800 m. pr. m. e.), nedaug teištirtas, tačiau jau 
yra susikaupę medžiagos, padedančios pažvelgti į to meto Sūduvos gyventojų 
medžiaginę kultūrą, ūkio formą ir net tautinius santykius. Baltų formavimasis 

neolito pabaigoje tęsėsi ir žalvario amžiaus pradžioje. Tas vyksmas užtruko 
keletą šimtų metų. 1400-1100 m. pr. m. e. susiformuoja savarankiška baltų 
kultūra. Tai kultūrai būdingi dirbiniai rasti buvusiose Šakių, Vilkaviškio, 
Marijampolės apskrityse, Prienų apylinkėje ir kitose vietose. Geležies amžiaus 
iki mūsų eros kultūros sumenkimas, - pažymėjo J. Puzinas, - tebejaučiamas ir I 
m. e. a. Tačiau pradedant II a. Sūduvos ūkiniame ir kultūriniame gyvenime 
pastebima tam tikrų pagerėjimo reiškinių. II a. pabaigoje ir III a. pradžioje 
vyksta gana staigus kultūros kilimas visame krašte. Sūduvių kultūra, būdama 
išplitusi gana dideliuose plotuose, nebuvo visai vienalytė : vienur kiek skyrėsi 
laidosena, kitur jaučiama kaimyninių sričių kultūrinė įtaka. III-IV a. sūduvių 
sodybos buvo maždaug per 5 km viena nuo kitos. Atskirų šeimų grupių 
gyvenamasis ir naudojamasis žemės plotas sudarydavo maždaug 4-5 km 
skersmens apskritimą. Gyvenamosios sodybos buvo apie 2-2,5 km atstumu nuo 
kapinynų. Pradžioje sodybos susidėjusios iš 1-3 mažų šeimų, vėliau nuo kelių 
iki keliolikos. Žmonės dirbo žemę, sėjo kviečius, soras, miežius, kiek vėliau - ir 
rugius bei avižas. Augino nemaža galvijų, ypač avių, kiaulių, arklių. Būta ir 
vietinių amatininkų. Vidutiniškas vyrų ūgis siekė 169,3 cm, moterų - 163,9 cm. 
Vyrų amžiaus vidurkis 34,8 m., moterų - 25,2 m. Sūduvių V-XIII a. kultūra ligi 
šiol mažai tyrinėta. Todėl dar lieka daugybė klausimų. Reikia tikėtis, - pabrėžia 
J. Puzinas, - kad sutartinai dirbant proistorikams tų kraštų, į kurių ribas 
dabartiniu metu įeina senosios sūduvių žemės, ilgainiui pavyks nustatyti tos 
karingos kilties medžiaginę ir dvasinę kultūrą, sūduvių gyvenseną ir bent 
apytikres gyvenamąsias ribas atskirais proistoriniais laiko tarpais [11]. 

Skaitant medžiagą apie Petro Leono gimtinę Suvalkiją, susiduriama su 
tokiais pagrindiniais jo gimtinės vietovardžių pavadinimais: Sūduva, Dainava, 
Suvalkija, Užnemunė. 

Tų teritorijų gyventojai vadinami sūduviais, dainaviais, suvalkiečiais, 
užnemuniečiais. Įvairiuose šaltiniuose minimi tokie teritoriniai pavadinimai 
kaip Sūduva, Jotva, Lietuva, Palenkė, Dainava ir šių teritorijų gyventojai 
sūduviai, jotvingiai, lietuviai, poleksėnai, dainaviai. Jų kilmė susijusi su baltų 
(aisčių) genčių ir tautų susidarymų. 

Baltų (aisčių) grupę sudarė indoeuropiečių bei genčių, kalbėjusių arba 
kalbančių giminingomis kalbomis ar tarmėmis (lietuvių, latvių, prūsų, jotvingių, 
kuršių, žiemgalių, sėlių) žmonės. Baltų gyventose vietose išliko baltiškos kilmės 
upių ir ežerų vardai (1.8 pav.) [12]. Lemiamos reikšmės prabaltų, vėliau ir 
atskirų baltų kilčių ir tautų susidarymui turėjo indoeuropietiškos virvelinės 
keramikos kultūros išplitimas pietų rytiniame ir rytiniame Pabaltijyje [13]. 

1.8 pav. Baltiškos kilmės upių ir ežerų vardų paplitimas: a - plotas, kuriame tų vardų 
gausu, b - plotas, kuriame jų ne taip gausu. 
Paimta iš knygos „Lietuvos sienų raida". Vilnius, 1997. Kn. 2. P.158 


Anksčiausiai istoriniuose šaltiniuose paminėti sūduviai gyveno jotvingių 
teritorijos šiaurėje. Į pietus nuo sūduvių, Juodosios Ančios baseine, gyveno 
jotvingiai. Jotvingių teritorijos pietvakarinėje dalyje gyveno paleksiai, o 
rytinėje - dainaviai [14]. Pirmą kartą sūduvius pamini graikų geografas, 
astronomas ir matematikas Klaudijus Ptolemėjas (Claudius Ptolemaios), kuris 
gyveno apie 90-168 metus. Savo veikale „Geografija“ (8 knygose) jis api- 
bendrino senovės graikų geografines žinias, išdėstė žemėlapių sudarymo 
pagrindus, surašė apie 8000 geografinių vietų, nurodė daugumos jų koordi- 
nates, įdėjo 26 Žemės paviršiaus žemėlapius. Ptolemėjas žemėlapyje parodė ir 
„sūduvių gyvenamąją vietą. „O Sarmantiją, - rašė jis, - užima labai daugelis 
tautų <...> Mažesnės tautos gyvena Sarmantijoje palei Vyslos upę; po venetų 
(ouinedoi), gotai (Gythones), toliau suomiai (Finnoi); toliau sulonai (Sulones) 
<;..> po venetų vėl galindai ir sūduviai (Galindai kai Soudinoi) ir stavanai 
(Stouanoi) iki alanų". Čia, - rašo J. Puzinas, - Sarmantija Ptolemėjas vadina 
dideles Europos sritis į rytus nuo Vyslos. Venetai yra buvę kuri nors slavų 
kiltis, bet ji žemėlapyje klaidingai lokalizuojama išilgai Baltijos pajūrio nuo 
"Vyslos žiočių į rytus palei jo vadinamą Venetu įlanką. Į pietus nuo gotų 
klaidingai lokalizuojami ir suomiai. Galindai su sūduviais žemėlapyje 

parodomi gana tiksliai. Kiti šiaurinėje dalyje suminėti tautovardžiai ir 
vietovardžiai sunkiai bepaaiškinami. Po to, - pažymi J. Puzinas, - sūduvių 
vardas išnyksta iš istorinių šaltinių ir tik XIII a. vėl iškyla. Danijos karalių 
Valdemaro II ir Kristupo I įsakymu mokesčių reikalui sudarytuose kaimų ir 
žemės valdytojų sąrašuose 1231 m. data minima Sūduva (Zudua) [15]. 

Kryžiuočių ordino brolis kunigas Petras iš Dusburgo 1326 m. užbaigė 
savo kroniką ir įteikė ją magistrui. Kronikoje plačiai nušviečiamas Kryžiuočių 
ordino įkūrimas XII a. pabaigoje, agresijos į Artimuosius Rytus metu, 
atsikėlimas ir įsitvirtinimas pavyslyje XIII a. pirmojoje pusėje. Trečioji 
kronikos dalis skirta prūsų žemių užkariavimui ir kovai prieš Lietuvą. Šioje 
kronikos dalyje Petras Dusburgietis daug kartų mini Sūduvą ir sūduviečius 
[16]. 

Vytautas Didysis 1420 m. kovo 11 d. laiške imperatoriui Zigmantui 
sūduvius vadina sūdų vardu ir nurodo juos gyvenus tarp Lietuvos ir Prūsų. 

1421 m. imperatoriaus Zigmanto laiške didžiajam ordino magistrui Sūdu- 
va sutapatinama su Jotva. 

1283 m. Kryžiuočių ordinas galutinai užėmė vakarinę Sūduvos dalį. 
Daugumas jos vadų žuvo kovose. Kunigaikštis Skurda su savo žmonėmis 
pabėgo į Lietuvą. Kunigaikščiai Gedetas, Skomantas, Kantigirdas pasidavė 
ordinui. Sūduvių likučiai buvo perkelti į Sembą ir apgyvendinti į vakarus nuo 
Karaliaučiaus, vadinamajame Sūduvių kampe (vok. Sudauer Winkel), kur jie 
tebegyveno iki XVI a. [17]. 

Po 1422 m. Melno taikos sudarymo Sūduva atiteko Didžiajai Lietuvos 
Kunigaikštystei. Ordinas galutinai atsisakė Žemaitijos ir Užnemunės [18]. 

Yra nuomonių, kad Sūduvos vardas kilęs iš hidromino Sūduonia (Šešupės 
kairysis intakas). Manoma, kad pirmaisiais mūsų eros amžiais per Sūduvą ėjo 
vienas gintaro prekybos kelių. VI-XII a. sūduviai materialine kultūra artimi 
lietuviams. XIII a. pabaigoje-XIV a. dėl karų Sūduva buvo nualinta ir retai 
gyvenama. Po Melno taikos sudarymo joje ėmė daugėti gyventojų, vyko vidinė 
kolonizacija. Išlikę Sūduvoje gyventojai ilgainiui susiliejo su atsikėlusiais 
lietuviais [19]. 

Rusų ir lenkų šaltiniuose, - pažymi J. Puzinas, - sūduviai paprastai vadi- 
nami jotvingiais, 0 jų kraštas - Jotva. Jotvingių vardas minimas seniausiame 
senosios Rusijos metraštyje „Povest vremennych let“, surašytame XII a. 
pradžioje Kijevo vienuolio Nesterovo. Rusų šaltiniai visai nepažįsta sūduvių 
vardo, bet savo kaimynus visada vadina jotvingiais. Lenkų šaltiniuose taip pat 
minimas jotvingių vardas. Jotvingiai, arba sūduviai, būdami rusų ir lenkų 
kaimynai, jau gana anksti su jais susidūrė. Tie santykiai daugiausia buvę 
karinio pobūdžio. Pačios ankstyviausios žinios apie jotvingius siekia X a. 

pabaigą. Nesterovo metraštyje 983 m. data minimas Kijevo kunigaikščio 
Vladimiro žygis į Jotvą. Ten rašoma, kad Vladimiras žygiavęs į Jotvą ir 
nukariavęs jų žemę. Nuo to laiko iki pat XIII a. vidurio vyko atkaklios 
jotvingių kovos su Kijevo, Volynės, Haličo kunigaikščiais. Nuo XII a. 
pabaigos jotvingiai, Kijevo valstybei susiskaldžius ir gerokai nusilpus, taip ėmė 
puldinėti kaimynines kunigaikštystes, jog jie tapo tikra šių sričių rykšte. Anksti 
jotvingiai susidūrė ir su lenkais, ypač mozūrais. Jau XI a. mozūrai buvo pradėję 
savo ekspansiją į jotvingių žemes, kartais pasiekdami net Gardino ir 
Valkavisko sritis. Ir jotvingiai neduodavo ramybės savo kaimynams mozūrams. 
Jie dažnai puldinėdavo mozūrų sritis už Bugo. 

Patys seniausi lenkų šaltiniai savo šiaurės kaimynus vadino poleksėnais 
(Pollexiani), o kraštą - Palenkė (Polexa). Tačiau lenkų šaltiniuose vyrauja iš 
rusų paimtas jotvingių vardas. Lenkai užpuldinėjo jotvingius, degino jų 
šventyklas, pilaites, kaimus, trobesius, klėtis su javais, priversdavo duoti įkaitų 
ir pasižadėti mokėti duoklę. Lenkai kovoti su jotvingiais kvietėsi talkon 
vokiečius. Pagaliau lenkai, rusai ir Vokiečių ordinas ėmė sutartinai kovoti prieš 
jotvingius - sūduvius. 1264 m. lenkai sudavė jotvingiams skaudų smūgį - 
beveik visiškai juos išnaikino. Netrukus Jotva - Sūduva imta kolonizuoti ir XIII 
a. pabaigoje ta didžiulė ir karinga vakarinių baltų kiltis buvo palaužta [20]. 

Adolfas Tautavičius savo straipsnyje „Jotvingiai, dainaviai, sūduviai, 
poleksėnai ir ..." pažymi, kad vadovėliuose, įvairių autorių monografijose ir 
straipsniuose aptariama jotvingių praeitis, iliustruojama žemėlapiais jotvingių 
gyventos teritorijos ribos. A. Tautavičius pateikia įvairių jotvingių gyventų 
plotų tyrinėtojų nuomones apie jotvingių vakarinę, pietinę, rytinę ir šiaurinę 
ribas ir daro tokias išvadas: „Taigi dabar turimi duomenys leidžia teigti, kad 
jotvingių genčių gyventų plotų šiaurinė riba kelis kartus keitėsi. Lietuvos rytinė 
ir pietinė dalis iki XIII a. buvo gyvenama tik lietuvių ir piečiau nuo jų - XIII- 
XIV a. įsikūrusių giminaičių dainavių. Jų kaimynai pietuose prie Nemuno buvo 
čia IX-X a. įsikūrę rusų ir baltarusių protėviai - dregovičiai ir ateiviai iš Haličio 
bei Voluinės. Galimas dalykas, kad į rytus ar į pietryčius (Alšėnų žemėje?) bus 
gyvenę dar vieni mūsų protėvių giminaičiai - nalšiai, kuriuos XIII a. viduryje 
krikštijo Mindaugo pakviesti misionieriai" [21]. 

Jonas Puzinas savo straipsnyje „Sūduvių problema" pažymi, kad lietuvių 
šaltiniuose sūduviams ar jų daliai pavadinti vartotas Dainavos vardas. Pirmą 
kartą Dainavos žemė paminėta 1253 m., kai Mindaugas pusę to krašto 
padovanojęs Livonijos ordinui. Straipsnio autorius analizuoja ir Sūduvos sienų 
klausimą. Jis rašo, kad XIII a. antrosios pusės Sūduvos sienas A. Kaminskis 
šitaip išveda : šiaurėje - Nemunas, pradedant maždaug prieš II pasaulinį karą 
buvusia Lietuvos ir Vokietijos siena iki pat Kauno; kairiajame Nemuno krante 
vietomis yra buvę žemaičių ir lietuvių sodybų, o nuo Kauno iki Vangų, 

Nemuno kilpoje, yra buvęs lietuviškas Šlienavos valsčius. Rytuose Sūduvos 
ribą sudarė Nemunas (Kaunas, Alytus, Merkinė, Gardinas), nuo Gardino ta riba 
ėjo tiesia linija į pietus iki Svisločiaus aukštupio. Pietuose riba vedama Narevu 
beveik iki jo santakos su Bebru, toliau Luku iki Grajevo (ar sritis tarp Bebro, 
Narevo ir Svisločiaus buvo gyvenama sūduvių, A. Kaminskis palieka spręsti 
proistorikams). Nuo čia vakarinė siena neaiški, bet ji vedama nedideliu lankų 
iki Galdapės miesto, pro Vištyčio ežerą Širvinta ir Šešupe tiesiai į šiaurę iki pat 
Nemuno. Tai, - pabrėžia J. Puzinas, - labiausiai atsargiai išvestos sūduvių 
gyvenamosios ribos, paremtos daugiausia XIII a. istorinių šaltinių duomenimis. 
"Tai ribos to meto, kada sūduviai ėmė dingti iš istorijos šviesos. Labai galimas 
dalykas, kad ankstyvesniais, jau priešistoriniais laikais, sūduvių gyventa 
plačiau, bet tai tegalės atskleisti sistemingi gretimų sričių archeologiniai 
tyrinėjimai [22]. 

Skaitant, kalbant ir rašant apie sūduvius, jotvingius, dainavius, poleksė- 
nus, reikėtų turėti omenyje, kad kol kas istorinės žinios apie juos yra 
nepakankamos, labai nuotrupinio pobūdžio, kad įvairių autorių ir įvairiais 
laikotarpiais paskelbtos sūduvių, jotvingių, dainavių, poleksėnų teritorijos yra 
apytikrės, sąlyginės, kad lig šiol nėra tikslesnių duomenų apie jų socialinį 
gyvenimą ir kad šiems klausimams spręsti vien archeologinių žinių nepakanka. 
Anot Ježio Ochmanskio, pati archeologija, nors ir tobulina tyrimų metodus, 
kaupia vis turtingesnes senovės iškasenų atsargas, nėra pajėgi atskleisti etninės 
Lietuvos praeities paslaptis. Vien archeologinių iškasenų nepakanka politi- 
niams įvykiams tirti ir žmonių, padariusių tuos daiktus, etninei priklausomybei 
nustatyti. Archeologijos šaltiniai reikšmingi tik tais atvejais, kai yra tyrinėjami 
kartu su raštijos šaltiniais bei kalbininkų išvadomis. Nepaisydama istorijos ir 
kalbos šaltinių, archeologija paprastai nuklysta spėliojimų bei nepasitvirti- 
nančių hipotezių klystkeliais ir gali ne tik nuskurdinti, bet ir iškraipyti istorijos 
procesą [23]. 

Šiame skyrelyje pateiktos sūduvių, jotvingių, dainavių, poleksėnų 
praeities tyrinėtojų žinios taip pat nėra išsamios. Jos gal padės susidaryti bent 
šiokį tokį vaizdą apie Petro Leono tėviškės - Suvalkijos atsiradimo ir žmonių 
apsigyvenimo ten sąlygas. 

Užnemunė - Lietuvos dalis kairiajame Nemuno krante. Iki XIII a. čia 
gyveno baltų gentys: didesniojoje Užnemunės dalyje - jotvingiai (pietuose - 
dainaviai, centre - sūduviai), 0 pačiame šiauriniame krašte - lietuviai 
(aukštaičiai). Kraštas iki pat XX a. vidurio ir buvo vadinamas Sūduva. XIV a. 
dėl nuolatinio Kryžiuočių ordino puldinėjimo labai sumažėjo gyventojų. 
Užnemunė iš dalies virto dykra. Tik po 1422 m. Melno taikos sudarymo buvo 
oficialiai nustatyta Lietuvos Didžiosios Kunigaikštystės ir Kryžiuočių ordino 

siena. Užnemunė vėl gausiau apgyvendinta per XV a. pradžios-XVIII a. 
pradžios vidaus kolonizaciją. Ji priklausė Žemaitijos seniūnijai ir Trakų 
vaivadijos Kauno ir Trakų apskritims. XVII-XVIII a. Užnemunės dalis palei 
Prūsijos sieną, maždaug tarp Nemuno ir Virbalio, buvo vadinama Užgirio 
kraštu arba Užgirio dekanatu. Čia buvo smarkiai kertamos girios, kūrėsi 
gyvenvietės, o Užnemunės vidurys tebebuvo mažiau gyvenamas. Po Lenkijos ir 
Lietuvos valstybės trečiojo padalijimo Užnemunė 1795-1807 m. buvo viena 
Prūsijos karalystės provincijų (1.9 pav.). 1807-1815 m. ji priklausė Varšuvos 
kuni gaikštystei (1.10 pav.), 1815-1915 m. - Lenkijos karalystei, tai yra Rusijos 
imperijos autonominiam vienetui. 1867-1915 m. Užnemunė įėjo į Suvalkų 
guberniją, dėl to XX a. pirmojoje pusėje ji dažniausiai buvo vadinama 
Suvalkija [24]. 

1.9 pav. Naujieji Rytų Prūsai 1795-1807. 
Paimta iš A. Janulaičio knygos „Užnemunė po Prūsais (1795-1807)'. 
Kaunas, 1928. P.405 

1.10 pav. Užnemunė Varšuvos kunigaikštystėje 
(Marijampolės, Kalvarijos ir Seinų apskritys). 
Paimta iš B. Dundulio knygos „Lietuva Napoleono 
agresijos metais (1807-1812)". Vilnius, 1981. P.33 


Užnemuniečiai - Užnemunės gyventojai, lietuvių etninė grupė, kitaip 
suvalkiečiai [25]. 

Suvalkija - Lietuvos dalis kairiajame Nemuno krante, kitaip Užnemunė. 
Buvusi Suvalkų gubernija [26]. 

Suvalkiečiai, užnemuniečiai - lietuvių etninė grupė, gyvenanti 
Užnemunėje, išskyrus jos pietrytinę dalį [27]. 

Sūduvos, Suvalkijos, sienos, žemės paviršius, turtai, vandenys, ežerai, 
miškai, gyventojai, žemės ūkis, miestai, senųjų sūduvių gyvenimas ir jų likimas 
amžių būvyje plačiai aprašomi B. Kviklio knygoje „Mūsų Lietuva" [28]. 

Pasinaudojęs senais rankraščiais, aktais ir inventoriais, Vatikano, Karaliau- 
čiaus, Kauno metropolijos kūrijos, Prienų, Simno, Vilkaviškio, Naumiesčio, 
Sirtautų, Griškabūdžio, Plokščių, Pilviškių, Veiverių, Bartininkų, Keturvalakių, 
Virbalio, Marijampolės ir kitų bažnyčių archyvais bei įvairių asmenų pasa- 
kojimais apie svarbius praeities padavimus, Jonas Totoraitis parašė ir 1938 m. 
išleido didelės apimties vertingą knygą „Sūduvos Suvalkijos istorija“. Joje, 
remiantis reikšmingais šaltiniais, pateikta vertingų žinių apie Suvalkijos 
atsiradimą ir raidą. 

Manoma, kad suvalkiečių, arba užnemuniečių, etninė grupė susidarė XVI- 
XVIII a. iš čiabuvių, pirmykščių gyventojų jotvingių (sūduvių), gyvenusių 
Užnemunės centrinėje dalyje, lietuvių ( aukštaičių), gyvenusių pačiame Užne- 
munės šiauriniame ruože (prie Nemuno), o labiausiai - iš žmonių, atsikėlusių iš 
Kauno apylinkių ir Žemaitijos XV-XVI a.. Be to, į šios etninės grupės sudėtį 
įėjo šiek tiek XIII-XIV a. sandūroje į Užnemunę atkeltų žiemgalių, vėliau čia 
apgyvendintų totorių, atvykusių lenkų (mozūrų), Mažosios Lietuvos lietuvių ir 
vokiečių [29]. 

Suvalkiečiai ir kiti Lietuvos gyventojai yra patyrę daug bendrų ir nemažai 
specifinių išgyvenimų. IX a. susiformavo feodalinė senovės Rusios, o X-XI a. 
ir Lenkijos valstybė. Baltus iš pietų ir rytų supo feodalinės krikščioniškosios 
valstybės. Tai turėjo didelę įtaką ir lietuvių visuomeninių santykių raidai. 
Rusios kunigaikščiai, plėsdami savo valdas, skverbėsi į jotvingių, lietuvių ir 
kitų baltų žemes. Nuo XII a. vidurio minimi lietuvių Rusios žemių puolimai. 
Tuo pačiu metu, prisidengdami krikščionybės platinimu, Lenkijos feodalai 
bandė pavergti jotvingių ir prūsų gentis, o jotvingių ir prūsų būriai rengė žygius 
į gretimas Mazovijos sritis, Kulmo žemę, Pamarį. Baltų pajūrio sritis puldinėjo 
taip pat Danijos ir Švedijos valdovai, o nuo XI a. kuršiai ir sembai traukė į 
Skandinavijos pakraščių gyvenvietes [30]. Lietuvos kariaunos rengė žygius tiek 
į lenkų, rusų, tiek į jų kunigaikščių užkariautas jotvingių, latvių, estų žemes 
[31]. XIII-XIV a. popiežių sankcionuojami ir vadovaujami Vidurio ir Vakarų 
Europos katalikiškųjų šalių feodalai rengė žygius prieš Baltijos tautas. Iš tiesų 
kryžiaus karus Baltijos šalyse organizavo ir vykdė kariniai vienuolių riterių 
ordinai: Dobrynės brolių ordinas, Kalavijuočių ordinas, Kryžiuočių ordinas ir 
jo atšaka Livonijos ordinas [32]. 

XIII-XVIII a. Lietuvos Didžioji Kunigaikštystė apėmė lietuvių (be 
Mažosios Lietuvos lietuvių), baltarusių žemes, daugumą ukrainiečių (iki 
1569 m.), dalį vakarinių rusų žemių. 1561-1629 m. jai priklausė autonominės 
provincijos teisėmis Uždauguvis (Livonijos žemės į šiaurę nuo Dauguvos - 
Latvijos Vidžemė ir Latgala, Pietų Estija), 1561-1795 m. vasalas buvo Kuršo 
kunigaikštystė, apėmusi dabartinės Latvijos dalį, esančią tarp Lietuvos 
(pietuose) ir Rygos įlankos bei Dauguvos (šiaurėje). Nuo 1569 m. abu kraštai 

buvo valdomi bendrai su Lenkija. 1629-1772 m. Lietuvos Didžiajai Kuni- 
gaikštystei liko tik dabartinė Latgala (buvusi dabartinės Latvijos teritorijoje, į 
šiaurę nuo Dauguvos, išskyrus Rygos įlankos pakrantę), valdoma kartu su 
Lenkija [33]. 1569 m. Liubline sudaryta sutartis, kuria Lietuvos Didžioji 
Kunigaikštystė susijungė su Lenkija į feodalinę Lenkijos ir Lietuvos valstybę. 
Federalinė Lenkijos ir Lietuvos valstybė - Lenkijos ir Lietuvos Respublika, 
Žečpospolita gyvavo 1569-1795 m. Liublino unija iš esmės pakeitė Lietuvos 
Didžiosios Kunigaikštystės santykius su Lenkija. Lietuvos Didžiosios Kuni- 
gaikštystės valstybingumas ir savarankiškumas ėmė nykti, politinė ir ekono- 
minė padėtis smukti. Lietuvos Didžiosios Kunigaikštystės reikšmė bendroje 
valstybėje buvo daug menkesnė, valstybės politiniam gyvenimui vadovavo 
Lenkijos feodalai. Liublino unija sudarė palankias sąlygas lenkų šlėktų 
diktatūros stiprėjimui, jos ekspansijai ir į lietuvių žemes. Sustiprėjo lenkų 
kalbos ir kultūros skverbimasis į Lietuvos Didžiąją Kunigaikštystę, jos bajorų, 
miestiečių lenkėjimas [34]. Prof. Augustinas Janulaitis, vertindamas Lietuvos ir 
Lenkijos ūkį ir kultūrą XVIII a., pabrėžė, kad „Lietuvos ir Lenkijos ūkis ir 
kultūra XVIII a. visai smuko. Pradžios šitam reikia ieškoti jau XVII a., kada 
tas pats atsitiko ne tik pas mus, bet ir Vakaruose; tik Vakaruose ūkis atsistatė, o 
čionai krito dar žemiau, nes XVII a. viduryje Lietuvą ištiko karo tvanas, kuris 
viską sunaikino. XVIII a. pradžioje ištiko vėl naujas užplūdimas. Dėl to 
Lietuva XVIII a. grįžta prie XII - XIII a. tvarkos ir kultūros" [35]. 

Ekonominis ir politinis Lenkijos ir Lietuvos valstybės susilpnėjimas 
sudarė palankias sąlygas XVIII a. pabaigoje trims jos padalijimams tarp 
Rusijos, Austrijos ir Prūsijos (1772, 1793 ir 1795 m.). Po trečiojo padalijimo 
lietuvių žemės (išskyrus Užnemunę) atsidūrė Rusijos imperijoje ir Prūsijos 
karalystėje (1.11 pav.). 

Lietuvos teritorija, prijungta prie Rusijos, iš pradžių įėjo į Vilniaus guber- 
niją, bet netrukus kartu su baltarusiška Slonimo gubernija sudarė Lietuvos 
guberniją. Gyventojų skaičiumi ji buvo labai didelė, todėl 1801 m. vėl buvo 
padalyta į Lietuvos Vilniaus ir Lietuvos Gardino gubernijas. Nuo 1840 m. 
gubernijų pavadinime nebeliko Lietuvos vardo, o 1843 m. iš Vilniaus guber- 
nijos vakarų dalies buvo sudaryta Kauno gubernija. 

Vilniaus gubernija buvo papildyta baltarusiškomis apskritimis iš Gardino 
ir Minsko gubernijų. 1815 m. Lietuvos pietvakarių dalis (Užnemunė), iš 
pradžių tekusi Prūsijai, buvo prijungta prie Lenkijos karalystės, (1.12 pav.), 
Augustavo vaivadijos (1816-1837 m.), vėliau Augustavo vaivadija pertvarkyta 
į Augustavo guberniją (1837-1867 m.). Augustavo vaivadijos centras buvo 
Augustavas, o Augustavo gubernijos centras - Suvalkai. Iš šiaurinės Augustavo 
gubernijos dalies su lietuviškomis apskritimis 1867 m. buvo sudaryta Suvalkų 

gubernija (1867-1915 m.), pavaldi Varšuvos generalgubernatoriui. Pagal 
nacionalinę sudėtį beveik ištisai lietuviška tebuvo Kauno gubernija, o kitos - 
mišrios: Vilniaus gubernijos rytų apskrityse daugiausiai gyveno baltarusiai; 
Suvalkų gubernijos pietinėse Augustavo ir Suvalkų apskrityse — lenkai; o 
Kalvarijos, Marijampolės, Naumiesčio (Vladislavovo), Seinų, Vilkaviškio 
apskrityse — lietuviai. Suvalkų gubernija žemės ūkio lygiu buvo viena 
pirmaujančių Rusijos imperijoje, o gyventojai — vieni raštingiausių (1897 m. — 
54,9 proc. visų vyrų ir 42,8 proc. moterų, vyresnių kaip 10 metų) [36]. 


LIETUVOS IR LENKOS | 
PADALINIMAI 


1.11 pav. Lietuvos ir Lenkijos padalijimai 1772, 1793 ir 1795 metais. 
Paimta iš V. Daugirdaitės-Sruogienės knygos „Lietuvos istorija“. 
Vilnius, 1990. Knygos priedas 

gyvulius, derlių arba žmones, kuriuos būtų galima paversti vergais. Išaugus 
žemdirbystei ir amatams, plečiantis prekybai, pamažu keitėsi ir karinių užpul- 
dinėjimų pobūdis. Atsirado ginkluotos prievartos priemonės. Prasidėjo karai. 
Svarbiausia ir lemiama karo jėga tapo ginkluotosios pajėgos. 

I tūkst. pabaigoje ir II tūkst. pradžioje lietuvių ir jų kaimynų tarpusavio 
puolimų metu dažniausiai buvo siekiama priversti nugalėtuosius mokėti duoklę. 
Kaip tik tuo tikslu IX a. viduryje lietuvių genčių žemes pajūryje užpuolė danai 
ir nustatė jiems duoklę. Kada kuršiai liovėsi tą duoklę mokėję, 854 m. lietuvių 
genčių apgyventame Baltijos jūros krante išsikėlė švedų karalius Olafas su 
didelėmis jėgomis ir užpuolė Apuolės pilį (Skuodo raj.). Ją gynė apie 15 000 
kovotojų. Po aštuonių dienų kautynių apuoliečiai pasidavė ir pripažino 
Švedijos valdžią. Iš apuoliečių buvo pareikalauta duoklės ir kaip garantija 
paimti įkaitai [37]. 

Senosios rusų valstybės Kijevo Rusios kunigaikščiai taip pat ne kartą 
vykdė savo žygius į lietuvių žemes. 983, 1038, 1040 ir 1044 m. žygiavo 
Vladimiras ir Jaroslavas. Lietuva mokėjusi rusams duoklę. 1132 m. į Lietuvą 
žygiavo Mstislavas ir, laimėjęs žygį, pareikalavo duoklės [38]. 

XII a. ir vėlesnių laikų kronikos bei metraščiai pilni žinių apie tai, kaip 
aisčių gentys kitus puldinėjo ir kaip kaimyninių kraštų kariaunos siaubė jas. 
Pavyzdžiui, 1106 m. susivienijo visa Žiemgala ir nugalėjo Polocko kuni- 
gaikščius Vseslavičius [39]. 1205 m. įvyko lietuvių mūšis su rygiečiais ir 
semigalais. To mūšio metu lietuviai prarado daugybę belaisvių ir gausų galvijų 
bei arklių grobį, neteko daug karių. Lietuviai, prisiminę savuosius, prieš dvejus 
metus žuvusius nuo rygiečių ir semigalų, pasiuntė šauklius po visą Lietuvą ir 
surinko didelę kariuomenę. Persikėlę per Dauguvą, visą naktį iš gruodžio 24- 
osios į 25-ąją ėjo į Toreidą (Tureidą), anksti ryte perėjo Koivą (Gaivą) ir 
pasipylė po visus kaimus, ir kadangi jie šitame krašte nesutiko kokio nors 
pasipriešinimo, tai nemaža žmonių užmušė ir daugelį paėmė į nelaisvę [40]. 

1211 m. nuo Volynės ir Haličo kunigaikščio Danilo Romanovičiaus ir 
lenkų gynėsi „visa jotvingių žemė“ [41]. Kronikininkas Dusburgietis rašo, kad 
reta kuri prūsų ir lietuvių žemė karui negalėtų sutelkti dviejų tūkstančių raitųjų 
vyrų ir daug tūkstančių karių. Semba, turtingiausia ir tirščiausiai gyvenama 
žemė, galėjo sutelkti keturis tūkstančius raitelių ir keturiasdešimt tūkstančių 
karių. Sūduviai, patys tauriausieji, pranokdavo kitus ne tik papročių kilnumu, 
bet ir turtais bei galybe. Mat jie turėjo šešis tūkstančius raitelių ir galybę 
kitokių karių [42]. 

Popiežius Inocentas III, - rašo Ch. L. T. Pichelis, - 1199 m. spalio 30 d. 
pasirašė vadinamąją „1200-ųjų metų bulę“, kuria paskelbė karą Baltijos jūros 
rytinės pakrantės gyventojams pagonims. Iš visų Vakarų Europos šalių buvo 
verbuojami realūs krikščionys, sudaroma galinga kariuomenė. Jai vadovavo 

teutonų riteriai - ankstesnieji žygio į Šventąją Žemę dalyviai. Kiti dievo- 
baimingi krikščionys naująją misiją arba kryžiaus žygius prieš pagonis, 
vadinamuosius saracėnus, buvo prašomi remti lėšomis. Už dalyvavimą kryžiaus 
žygiuose dvasininkai teutonų riteriams žadėjo visuotinį nuodėmių atleidimą, 
lygiai kaip buvo vykstant vaduoti Šventosios Žemės. Vakarų Europa, - anot 
Ch. L. T. Pichelio, mažai ką težinojo apie šias pagonių tautas (prūsus, žemai- 
čius, latvius ir jotvingius), tačiau nedvejodama pakluso popiežiaus balsui ir vėl 
suskato pasitarnauti Šventajai Romos imperijai. Naujieji kariai tuojau prisitaikė 
savo naudai filosofiją, prisiderino sau mahometonų, su kuriais buvo kovoję 
Šventojoje Žemėje, teiginį „Nekrikščionio priešo nužudymas nuvalo sielą, 
garantuoja laimę danguje". Taip dangaus palaiminti, gerai nusiteikę katalikybės 
kariai vyko ieškoti naujų nuotykių. Ilgai trukęs baltų (aisčių) genčių, lietuvių ir 
kitų tautų niokojimas plačiai aprašytas Ch. L. T. Pichelio knygoje „Žemaitija“ 
[43], Petro Dusburgiečio kronikoje „Prūsijos žemės kronika“ [44], Edvardo 
Gudavičiaus monografijoje „Kryžiaus karai Pabaltijyje ir Lietuva XIII 
amžiuje“, jo „Lietuvos istorijoje“ [45] bei kitose knygose (1.13 pav.). 

Kryžiuočių veržimąsi į Lietuvą sustabdė Žalgirio mūšis. 1410 m. liepos 
15 d. Ordino kariuomenė, papildyta riteriais iš kitų Vakarų Europos kraštų, 
daugiausia iš Vokietijos, vadovaujama Ordino didžiojo magistro Ulricho fon 
Jungingeno, susikovė su sąjungininkų kariuomene, kurią sudarė LDK ir 
Lenkijos daliniai bei samdiniai iš Čekijos. Mūšyje buvo sunaikinta rinktinė 
Ordino kariuomenė (1.14 pav.). Žuvo beveik visi Ordino karo vadai, riteriai 
buvo nukauti arba paimti į nelaisvę. Žalgirio mūšis turėjo didelę reikšmę 
politinei Centrinės ir Rytų Europos istorijai, pakeitė daugelio tautų likimą. 
Politinėje srityje Žalgirio mūšis atvėrė kelią į palaipsnį Ordino likvidavimą, ne 
tik nutraukė vokiečių riterių agresiją į Lietuvą, bet ir sulaikė apie du šimtus 
metų trukusį pergalingą jų žygį į baltų žemes. Žalgirio mūšis sužlugdė Ordino 
siekius rytinėje Baltijos pakrantėje sukurti vokiečių feodalų valstybę, o vėliau 
Šiai valstybei įsiviešpatauti didelėje Rytų Europos dalyje. Jėgų santykis šiame 
regione pasikeitė. Įsigalėjo Lenkija ir Lietuva. Jos iškilo iki didžiųjų Europos 
valstybių. Nepaprastai išaugo Lietuvos ir jos vadovo Vytauto autoritetas. 
Žalgirio mūšis užkirto kelią lietuvių tautos naikinimui, ekonominio ir kultūrinio 
gyvenimo griovimui. Kartu jis pažadino Ordino valdžion patekusius anapus 
Nemuno gyvenusius lietuviškų žemių gyventojus į kovą už vienijimąsi su 
Lietuva, tapo akstinu klostytis lietuvių tautinei savimonei [46]. 

1.13 pav. Kryžiuočiai krikštija Lietuvą. J. Kosako (Kossak) paveikslas. 
Paimta iš V. Daugirdaitės-Sruogienės knygos „Lietuvos istorija“. 
Vilnius, 1990. P. 39 

1.14 pav. Griunvaldo (Žalgirio) mūšis 1410 07 15 
Paimta iš Z. Kiaupos, J. Kiaupienės, A. Kuncevičiaus knygos „Lietuvos istorija iki 
1795 m.". Vilnius, 1995. P. 157 


Tauta, valstybė egzistuoja tam tikroje teritorijoje. Nuo amžių, - rašoma 
knygoje „Lietuvos sienų raida“, - lietuvių protėvių gyventa prie Baltijos, 
Nemuno, Dauguvos, Dniepro. Toje teritorijoje XIII a. viduryje lietuviai sukūrė 
stiprią centralizuotą valstybę, kuri netrukus išsiplėtė nuo Baltijos iki Juodosios 
jūros. Ta valstybė tapo savotišku skydu, ginančiu Vakarų Europą nuo 
mongolų-totorių ordų (1.15 pav.), Rytų slavus - nuo germanų. Tačiau po kelių 
šimtmečių galinga mūsų protėvių sukurta valstybė, niekieno nenukariauta, bet 
dėl vidinės nesantaikos, per menko savųjų vertybių saugojimo ėmė nykti, 
pasiduoti svetimųjų įtakai, kol pagaliau XVIII a. pabaigoje ją pasidalijo ir 
persidalinėjo Rusija, Prūsija ir Austrija. Taip žlugo galinga Lietuvos valstybė. 
Viltis atkurti ją nors etnografinėse ribose buvo Napoleono žvaigždės švytėjimo 
metais. Tačiau Napoleonui rūpėjo geriau aprūpinti savo kariuomenę ir suorga- 
nizuoti daugiau vyrų į ją kariauti prieš Rusiją. Napoleonas karą pralaimėjo. Į 

Lietuvą sugrįžo senoji Rusijos valdžia. Po karo Vienos kongrese (1815 m.) 
Varšuvos kunigaikštija paskelbta Lenkijos karalyste, jos karaliumi - Rusijos 
caras, o Lietuva - „neatskiriama“ Rusijos dalimi, išskyrus Užnemunę, kuri buvo 
įjungta į Lenkijos karalystės Baltstogės departamentą. Čia veikė Napoleono 
įstatymai, valstiečiai buvo atleisti nuo baudžiavos, nors be žemės. Rusijos 
engimas tiek Lietuvoje, tiek Lenkijoje buvo sunkus. 1830 m. rudenį Lenkijoje 
prasidėjo sukilimas prieš Rusiją. Jis greitai persimetė ir į Lietuvą. Sukilimo 
tikslas - atkurti bendrą Lenkijos ir Lietuvos valstybę. Sukilėliams pralaimėjus, 
Lietuvoje prasidėjo rusinimas. Buvo uždarytas Vilniaus universitetas, katalikų 
bažnyčios paverčiamos cerkvėmis, panaikintas Lietuvos Statuto veikimas 
(1840 m.) ir vietoje jo įvesti 

1.15 pav. Aukso orda XII a. antrojoje pusėje. 
Paimta iš LTE. T.1. P.457 


Rusijos įstatymai ir kt. Nepaisant kai kurių autonomijos teisių, Rusijos 
priespauda buvo sunki ir Lenkijoje. Kitas mėginimas išsivaduoti buvo 1863 m. 
sukilimas. Nauja buvo tai, kad sukilėliai Lietuvoje kėlė ne tik Lietuvos ir 


32 


GIMTASIS KRAŠTAS - SUVALKIJA 


Lenkijos valstybės atkūrimo, bet ir savarankiškos Lietuvos valstybės, daugiau- 
sia Lietuvos Didžiosios Kunigaikštystės ribose, idėjas. Tarp pirmųjų, pradėju- 
sių žadinti lietuviškumą, tautinės valstybės atkūrimą, buvo šviesuoliai S. Dau- 
kantas (1793-1864 m.), vyskupas M. Valančius (1801-1875 m.), lietuviškų 
kalendorių leidėjas L. Ivinskis (1808-1881 m.), kun. A. Tatarė (1805-1389 m.), 
M. Akelaitis (1828-1857 m.) ir daugelis kitų. Imta kalbėti ne tik apie Lietuvos 
valstybės atkūrimą apskritai, bet apie lietuviškąją Lietuvą — etnografinę. 
Etnografinės autonominės Lietuvos atkūrimo idėja ėmė vyrauti tarp lietuvių 
XX a. pradžioje. Tokiai idėjai pritarė ir 1905 m. gruodžio 4-6 d. įvykęs Didysis 
lietuvių seimas Vilniuje, kuriame dalyvavo apie 2000 žmonių iš visos Lietuvos, 
taip pat iš Mažosios Lietuvos. Vienas iš pirmųjų, pamėginęs nusakyti lietuvių 
tautos gyvenamos teritorijos ribas, buvo būsimasis Vasario 16 d. Lietuvos 
nepriklausomybės atkūrimo akto signataras Petras Klimas [47]. 


1.2. Lietuvių tautybės raidos kryžkelės 


Kiekviena tauta domisi savo narių skaičiaus dinamika. Lietuvių tautybė 
pradėjo formuotis plėtojantis feodaliniams santykiams. Galutinai ji susifor- 
mavo XIII - XV a. Iki gyventojų reguliarių, visuotinių surašinėjimų, pradėtų 
XVIII a. pabaigoje-XIX a. pradžioje (Rusijoje 1897 m.), šalių, tautų gyventojų 
skaičius buvo nustatinėjamas apytikriai, pagrindžiant išvadas vienokia ar 
kitokia prielaida. Pavyzdžiui, Lietuvos Didžiosios Kunigaikštystės gyventojų 
skaičiui nustatyti buvo vartoti inventoriai, tai yra ūkiniai vienetai - dūmai. Šiuo 
atveju buvo vadovautasi prielaida, kad vienam inventoriui vidutiniškai tenka 
nuo 4,5 iki 8 gyventojų. Tokio didelio vidutinio vieno inventoriaus gyventojų 
skaičiaus intervalo nustatymas darė didelę įtaką skaičiavimų rezultatams. Todėl 
vieni tyrinėtojai pateikdavo vienus tos pačios šalies gyventojų skaičius, kiti - 
kitus. Vieni rašė, kad Lietuvos Didžiosios Kunigaikštystės teritorijoje gyveno 
2,4-2,5 milijono, kiti - 3,2-3,6 milijono žmonių. 

1789 m. Lietuvos Didžiosios Kunigaikštystės gyventojų surašymas 
neapėmė visų gyventojų, nes nebuvo surašomi bajorai, dvarininkai ir tie 
asmenys, kurie nemokėjo mokesčių. Be to, visuotinių to surašymo duomenų 
neišliko. Sudėtinga buvo bendrame gyventojų skaičiuje nustatyti lietuvių 
skaičių. Lietuviai, kaip etninė grupė, iki Pirmojo pasaulinio karo gyveno 
Rusijos ir Prūsijos, vėliau Vokietijos valstybėse. XIX a. viduryje Rusijos 
vidaus reikalų ministerijos leidžiamame žurnale išspausdintose žiniose buvo 
nurodoma, kad Vilniaus, Kauno, Gardino ir Suvalkų gubernijose gyvena 
1 114011 lietuvių. Slovakų istorikas J. Šafarikas (1842 m. duomenimis) 
nurodė šiek tiek didesnį lietuvių skaičių — 1 438 000 Rusijos valdomose 

gubernijose ir 156 000 Mažojoje Lietuvoje. M. Akelaitis 1857 m. laiške 
vilniečiui istorikui M. Balinskiui rašė, kad lietuvių, kalbančių gimtąja kalba, 
yra apie 2,5 milijono. Panašūs duomenys buvo pateikti ir 1890 m. Šiaurės 
Vakarų krašto kalendoriuje. Ten rašoma, kad lietuvių yra 2 458 825, Mažojoje 
Lietuvoje — 121 000, Jungtinėse Amerikos Valstijose - apie 500 000 ir 
įvairiuose Rusijos miestuose - apie 100 000. Pagal Rusijos 1897 m. oficialiąją 
statistiką visose 89 Rusijos gubernijose gyveno 1 658 532 lietuviai [48]. 
Lietuvių tautybė susidarė iš grupės baltų genčių, susijusių bendra kilme, 
kalba, istorija ir teritorija. Lietuvių tautos istorinės raidos procesai buvo įvairūs 
ir sudėtingi, ypač kalbos, teritorijos, ekonominio ir kultūrinio gyvenimo srityse. 


Lietuvių kalbos raidos kliūtys. Lietuvių kalba priklauso baltų kalbų 
grupei. Literatūrinė lietuvių kalba pradėjo formuotis XVI a. viduryje. Jos 
pradininkas - M. Mažvydas. Mažojoje Lietuvoje įsigalėjo rašto kalba, paremta 
šio krašto vakarinių aukštaičių tarme. Lietuvos Didžiojoje Kunigaikštystėje 
XVI-XVII a. formavosi dvi rašto kalbos - vidurietiškoji su centru Kėdainiuose 
(ja rašė M. Daukša, M. Petkevičius) ir rytietiškoji su centru Vilniuje (ja rašė K. 
Sirvydas, J. Jaknavičius). XIX a. pirmojoje pusėje ir viduryje nacionalinės 
literatūrinės kalbos kūrimu rūpinosi D. Poška, S. Stanevičius, S. Daukantas, M. 
Valančius. XIX a. pabaigoje didelę reikšmę jos formavimuisi turėjo pradėjusi 
eiti periodinė spauda („Aušra“, „Varpas“) ir ypač kalbininko J. Jablonskio 
veikla. XIX a. pabaigoje-XX a. pradžioje susiformavo ir dabartinė lietuvių 
kalbos rašyba, paremta lotynų rašmenimis [49]. 

XIII a. trečiajame dešimtmetyje susidarė Lietuvos valstybė. XIII a. 
pabaigoje-XIV a. pradžioje ji tapo Lietuvos Didžiąja Kunigaikštyste (LDK). Ji 
apėmė ne tik lietuvių (be Mažosios Lietuvos), bet ir baltarusių žemes, daugumą 
ukrainiečių ir didelę vakarinių rusų teritorijos dalį. XV a. pabaigoje prasidėję 
LDK karai su stiprėjančia Rusų valstybe, Juodosios jūros pajūrio atitekimas 
Krymo totoriams ir tolesni LDK žemių puldinėjimai, karai su Livonija ir 
vidinės priežastys vertė Lietuvos feodalus ieškoti Lenkijos paramos. 1569 m. 
buvo sudaryta Liublino unija, bendra valstybė - Žečpospolita. LDK feodalai vis 
labiau tolo nuo lietuvių. Sulenkėjusių feodalų interesai vis labiau kirtosi su 
lietuvių interesais. Žečpospolita gyvavo 1569-1795 m. 1697 m. LDK teisės 
buvo sulygintos su Lenkijos pareigūnų teisėmis, LDK teismuose ir kitose 
įstaigose buvo įvesta lenkų kalba, vyko lietuvių lenkinimas. Šiame procese 
labai aktyviai dalyvavo ir lenkų dvasininkai [50]. Anot P. Čepėno, dėl 
susidariusių istorinių sąlygų lietuviai pavėluotai priėmė katalikų tikėjimą, 
lenkams tarpininkaujant. Lenkų dvasininkija buvo glaudžiai suplakusi katalikų 
religiją su tautiškumu ir lenkybe. Tas lenkiškojo nacionalizmo principas, labai 
įsigalėjęs Lenkijoje, drauge su katalikybe buvo mėginamas perkelti ir į Lietuvą. 

Lenkų dvasininkai, atvykę į Lietuvą, nesistengė išmokti lietuvių kalbos, bet 
pirmiausia mėgino Lietuvos diduomenę palenkti lenkiškumui. Todėl lenkų 
kunigų skelbiamoji katalikybė buvo vadinama „lenkų religijos" vardu (Polska 
wiara). Kadangi iš Lenkijos atvykusieji dvasininkai nesimokė lietuvių kalbos, 
todėl ir jų misijų darbas tarp lietuvių pradžioje nebuvo sėkmingas. Bet mies- 
tuose dėl dvasininkų įtakos vietos žmonės pramoko lenkiškai ir stengdavosi 
lenkiškai kalbėti su dvasininkais. 

Lietuvos Katalikų Bažnyčios viršūnėje ilgą laiką buvo lenkų kilimo arba 
sulenkėję dvasininkai. Jie valdė Vilniaus, Seinų ir Žemaičių vyskupystes. Nuo 
jų priklausė ir kunigų skyrimas į parapijas. Nors lietuviškai mokančių kunigų 
vėliau ir netrūko, bet vyskupijų valdytojai paprastai kunigus lietuvius skirdavo 
ne tik į menkesnes, bet ir į gudiškas ar lenkiškas parapijas. Lenkiško nusi- 
statymo vyskupai valdė Lietuvos vyskupystes beveik ligi Pirmojo pasaulinio 
karo. 

Kartu stiprėjo ir lenkiška įtaka Lietuvos kultūriniam gyvenimui. Kauno, 
Seinų, Varnių, Vilniaus kunigų seminarijose greta lotynų kalbos visa kita buvo 
dėstoma lenkų kalba. Iš klierikų buvo reikalaujama seminarijose kalbėti tik 
lenkiškai. Lenkų kalba palengva plito ir mokyklose. Pamažu lietuvių kalba liko 
už mokyklos sienų. Ji buvo vartojama tik kai kuriose pradžios mokyklose kaip 
pagalbinė priemonė mokyti lenkų kalbos bei skaičiavimo. 

Kai kurie kunigai net mėgino bausti žmones, nemokančius maldų lenkų 
kalba. XVIII a. Vilniaus vyskupystės konsistorija priverstinį būdą mokytis 
poterių lenkų kalba jau laikė normaliu reiškiniu. 

Katalikybės įvedimo pradžioje lietuviškoji bajorija reikalaudavo pamaldų 
lietuvių kalba. Vėliau, priešingai, bajorija savo apylinkėse padėdavo lietuviškas 
pamaldas panaikinti [51]. 

Lietuvos Kunigaikštystėje valstybės lygiu buvo vartojama kanceliarinė 
slavų (dar vadinama senąja rusų, senąja literatūrine baltarusių), lotynų, o nuo 
XVII a. pabaigos daugiausia lenkų kalba. 

Prie lenkinimo Lietuvoje prisidėjo ir Edukacinės komisijos veikla. Eduka- 
cinė komisija, kaip valstybinė Žečpospolitos švietimo reikalų įstaiga, buvo 
įkurta 1773 m. Edukacinės komisijos veikloje buvo ryškios lenkinimo tenden- 
vijos. Vilniaus universitete ir vidurinėse mokyklose dėstomoji lotynų kalba 
pakeista lenkų kalba. Buvo leidžiami tik lenkiški vadovėliai [52]. 

Po paskutinio Lenkijos ir Lietuvos valstybės padalijimo 1795 m. sustip- 
rėjo Lietuvos rusinimas. Jekaterina II (Rusijos imperatorė 1762-1796 m.) ėmė 
skelbti, kad Lietuvos valstybė buvusi grynai rusiška ir todėl turėjusi tekti 
varams, kaip visos Rusijos valdovams, kad tos žemės, esą, bent kiek aplen- 
kintos, todėl turi būti griebiamasi visų priemonių joms surusinti [53]. 

Žečpospolita buvo padalyta į Lenkijos ir Lietuvos švietimo provincijas, o 
šios - į švietimo apygardas. Lietuvos provincijos švietimą tvarkė Vilniaus 
universitetas, 1781 m. iš jėzuitų akademijos perorganizuotas į Lietuvos vyriau- 
siąją mokyklą. Jo žinioje buvo 32 vidurinės mokyklos, vadinamos apygardų 
mokyklomis (6 klasės, 7 metai) bei apygardėlių mokyklomis (3 klasės, 6 
metai), ir apie 200 parapinių mokyklų. Vidurinių mokyklų mokytojus rengė 
trimetė mokytojų seminarija, 1783-1793 m. veikusi prie Vilniaus universiteto, 
parapinių - parapinių mokyklų mokytojų seminarija Vilniuje, įkurta 1775 m. 
[54]. Švietimo apygardos pirmuoju kuratoriumi buvo Čartoriskis, kuris ypač 
stengėsi palaikyti lenkinimą. Tuo metu ir buvo baigta lenkinti Lietuvos 
bajorija. Prasidėjus rusinimui, apygardos kuratoriumi vietoj Čartoriskio buvo 
paskirtas smarkus rusintojas Novosilcevas (1824 m.). Po 1831 m. sukilimo 
Vilniaus apygarda buvo uždaryta. Švietimo reikalai buvo pavesti Minsko 
apygardai. Vėliau prie Vilniaus generalgubernatoriaus vėl buvo paskirtas švie- 
timo kuratorius. Buvo stengiamasi rusinti mokyklas, skiriant joms rusus moky- 
tojus. Tuo būdu buvo surusinta dauguma aukštesniųjų mokyklų (gimnazijų). 
Jose buvo pradėta mokyti rusiškai. Paprastai prie cerkvių buvo kuriamos 
pradžios mokyklos. Lietuviai į jas savo vaikų neleido ir dauguma jų užsidarė. 
Pradžios mokslas, kaip ir seniau, vėl buvo įgyjamas tose pačiose pradžios 
mokyklose, kuriose buvo mokoma lenkiškai arba lietuviškai. Vaikai buvo 
mokomi poterių, katekizmo, skaityti lietuviškai ar lenkiškai ir rusiškai. Buvo 
dar kaimuose ir tokių mokyklų, kuriose mokė pačių tėvų pasamdyti vadinamieji 
daraktoriai. Tokios mokyklos paprastai būdavo kilnojamos: žiemos metu 
pasamdytas mokytojas su visa mokykla kilnodavosi iš vienų namų į kitus, 
dažniausiai vienoje vietoje pagyvendamas po savaitę. Čia gyvendavo ir 
maitindavosi mokytojas. Mokytojui buvo mokama po 10-15 kapeikų už 
kiekvieną vaiką. 

Visose privatinėse mokyklose mokomieji dalykai nebuvo suvienodinti. 
Vienur pamokydavo tik lietuviškai skaityti ir rašyti, kitur mokydavo dar lenkų, 
rusų, net lotynų kalbų ir šiek tiek aritmetikos. Kai kur tokios mokyklos 
pasiekdavo net vidurinių mokyklų lygį. Didžiausia jų nauda buvo ta, kad 
valstiečių vaikai buvo išmokomi nors skaityti. Jose paprastai mokydavosi tiktai 
valstiečių ir neturtingųjų bajorų vaikai. Į aukštesniąsias mokyklas (gimnazijas) 
iki baudžiavos panaikinimo baudžiauninkų vaikai negalėjo patekti. 

1862 m. M. Muravjovo pirmtakas buvo įsakęs uždaryti visas lenkiškąsias 
mokyklas. 1864 m. M. Muravjovas, 1863-1865 m. buvęs Vilniaus general- 
gubernatoriumi, už žiaurumą malšinant 1863 m. sukilimą Lietuvoje ir Balta- 
rusijoje pramintas Muravjovu Koriku, išleido įsakymą, kuriuo visos parapinės 
mokyklos buvo uždarytos. Jų vietoje buvo pradėtos steigti vien rusiškos. 
M. Muravjovas uždraudė lenkų kalbą ir valdžios išlaikomose mokyklose, kurių 

dauguma buvo skirtos valstybinių dvarų valstiečiams. M. Muravjovas leido 
tiktai Kauno gubernijos žemaitiškose apskrityse ir tose vietose, kur ištisai 
gyveno lietuviai žemaičiai, katekizmą dėstyti lietuviškai. Vėliau ir tikybos buvo 
leista mokyti tik pirmaisiais mokslo metais, kai vaikai dar visiškai nesuprato 
rusiškai. 

Kartu su lenkų kalba iš mokyklų buvo pašalinti visi mokytojai nerusai. Į 
pašalintųjų vietą buvo atgabenti rusų mokytojai. 

1872 m. Panevėžyje buvo įsteigta mokytojų seminarija, kuri rengė 
mokytojus Lietuvai (be Užnemunės). Lietuvių kalbos seminarijoje mokė tik 
protarpiais ir labai mažai. Parengti mokytojai nemokėjo lietuvių kalbos. 

Gimnazijose taip pat vyko rusinimas. Viskas, net tikyba jose buvo mo- 
koma rusiškai. Katalikus mokinius bandė versti melstis iš rusiškų maldaknygių, 
varyti į cerkves. 

Užnemunėje mokyklų būklė buvo geresnė. Rusijos valdžia, būdama 
susieta su 1815 m. Vienos kongreso dalyviais, kurie jai pavedė Lenkijos 
karalystę, Užnemunėje neišdrįso griebtis tokios griežtos rusinimo politikos. Be 
to, ten lietuviai dar mažiau buvo spaudžiami ir dėl to, kad Rusijos valdžia 
norėjo juos atitraukti nuo lenkų. Pradžios mokyklų mokytojams parengti 
Užnemunėje buvo įsteigta mokytojų seminarija Veiveriuose (1866 m.), kurioje 
buvo dėstoma ir lietuvių kalba. Ją lankė daugiausia lietuviai. Tuo tarpu 
Panevėžio mokytojų seminariją lankė beveik vieni rusai, dažniausiai dar ir 
nevietiniai. Užnemunėje buvo dvi gimnazijos - Marijampolės ir Suvalkų. Jas 
taip pat daugiausia lankė lietuvių vaikai ir jose buvo mokoma lietuvių kalbos. 
Čia vis dėlto buvo stengiamasi primesti lietuviams rusiškąsias raides. 
Mokytojais čia galėjo būti ir lietuviai. Vienu metu Marijampolės gimnazijoje 
mokė net trys lietuviai mokytojai (P. Kriaučiūnas, V. Staniškis, J. Jasiulaitis). 
"Tik rusas čia galėjo mokyti istorijos ir rusų literatūros. Per tuos dalykus buvo 
tikimasi įskiepyti auklėtiniams rusiškumą. 

M. Muravjovo laikais buvo pradėtas ir lietuviškosios spaudos draudimas 
[55]. 

Nepaisant didžiausių sunkumų ir pavojų, lietuvių kalba išsilaikė, ėmė 
rastis, plito ir tobulėjo rašytiniai ir spausdintiniai leidiniai, lietuviškoji spauda. 
"Vai buvo atsakas į mėginimus nutautinti lietuvius ir siekis išsaugoti svarbų 
lietuvių tautos požymį. 


Lietuviškosios spaudos plitimas Lietuvoje. Rankraštinės knygos, 
rašytos bažnytine slavų kalba, Lietuvą pasiekė XIII-XIV a. XV a. Lietuvoje 
ėmė plisti rankraštinės knygos lotynų kalba. Svarbiausios Lietuvoje parašytos 
rankraštinės knygos - Lietuvos metraščiai ir Lietuvos Statutas (XIV a. pabaiga- 
XVI a.) parašytos senąja kanceliarine baltarusių kalba. Rankraštinių lietuviškų 

knygų, rašytų prieš spausdintų knygų pasirodymą, neišliko. 

Pirmoji lietuviška knyga - M. Mažvydo katekizmas - buvo išspausdinta 
1547 m. Karaliaučiuje. Iki XVII a. pradžios lietuviškos knygos buvo spaus- 
dinamos gotiškuoju, vėliau - daugiausia lotyniškuoju šriftu. 1706 m. 
Karaliaučiuje išspausdinta pirmoji pasaulietinė knyga lietuvių kalba - J. Šulco 
verstos „Ezopo pasakėčios“. 1814 m. Vilniuje išleista pirmoji originali grožinė 
lietuviška knyga - A. Strazdo „Giesmės svietiškos ir šventos". 1864 m., caro 
valdžiai uždraudus leisti lietuviškas knygas lotyniškomis raidėmis, jų šiek tiek 
buvo išleista graždanka. Knygos lotyniškomis raidėmis buvo spausdinamos 
užsienyje ir nelegaliai platinamos Lietuvoje. Iki XIX a. pabaigos buvo leidžia 
ma daugiausia religinių knygų. XX a. pradžioje pradėjo dominuoti pasau- 
lietinio turinio knygos [56]. 

Caro valdžios draudimas spausdinti, įvežti iš užsienio ir platinti Rusijos 
imperijoje lietuviškus leidinius lotyniškomis raidėmis galiojo 1864-1904 m. Šis 
draudimas tiesiogiai buvo susijęs su 1863 m. sukilimo malšintojo Vilniaus 
generalgubernatoriaus M. Muravjovo 1863 m. balandžio 4 d. aprobuotomis 
Vilniaus švietimo apygardos mokyklų valdymo taisyklėmis. Pagal jas 1864 m. 
Lietuvoje buvo uždarytos visos parapinės ir kitokios valstybinės mokyklos 
lietuvių kalba, o Kauno gubernijos valdiškose mokyklose ji tapo pagalbine ir 
tai tik pirmaisiais mokslo metais. Pagal muravjovinę mokyklų reformą iš 
lietuviškosios spaudos leista naudotis tik maldaknygėmis ir elementoriais 
rusiškomis raidėmis. M. Muravjovo 1864 m. birželio 17 d. aplinkraščiu buvo 
uždrausta spausdinti lietuviškus elementorius lotyniškomis raidėmis. 1865 m. 
vasario 15 d. uždraustos platinti anksčiau cenzūros aprobuotos šešios knygos 
(tarp jų M.Valančiaus „Žemaičių vyskupystė"). 

1865 m. rugsėjo 18 d. generalgubernatorius K. Kaufimanas aplinkraštyje 
Vilniaus, Kauno ir Gardino gubernatoriams įsakė, kad visos lietuviškos knygos 
ir rankraščiai jiems pavaldžiuose kraštuose būtų leidžiami tik rusiškomis 
raidėmis. Jis uždraudė įvežti iš užsienio į Lietuvą lietuviškus leidinius lotyniš- 
komis raidėmis, sustabdė visų spaustuvėse ir knygynuose esamų anksčiau 
išleistų lietuviškų leidinių platinimą (1870 m. faktiškai buvo leista išparduoti 
dalį maldaknygių ir religinio turinio knygų). Kaufimano tikinimu Rusijos vidaus 
reikalų ministras P. Valujevas 1865 m. spalio 15 d. aplinkraščiu lietuvių spau- 
dos draudimą įteisino visoje Rusijos imperijoje. 1872 m. gruodžio mėnesį buvo 
uždrausta įvežti ir lietuviškus leidinius gotiškuoju šriftu. 

Draudžiamas lietuviškas knygas pirmasis ėmėsi spausdinti užsienyje 
M. Valančius. Be nuolankių carui, bet smerkiančių stačiatikybės brukimą ir 
prievartinę asimiliaciją jo religinių brošiūrų, Prūsijoje 1867-1869 m. buvo 
išspausdinta ir švietėjiška jo beletristika. M. Valančius sukūrė pirmąją nelegalią 
lietuvių knygnešių organizaciją, gyvavusią iki 1870 m. Apskritai iki 1883 m. 

Rytų Prūsijoje spausdinta carizmo nesmerkianti religinė literatūra, daugiausia 
maldaknygės. Šios literatūros leidimo ir platinimo svarbiausias organizatorius 
buvo M. Sederavičius. 

Leisti spausdinti lotyniškomis raidėmis lietuviškas knygas caro valdžios 
pirmieji prašė: religines - 1867 m. M. Valančius, pasaulietinės - 1868 m. 
M. Miežinis ir 1872 m. - L. Ivinskis. Nuo 1881 m. kolektyvinius prašymus ėmė 
rašyti valstiečiai. Jų iki 1904 m. buvo parašyta ne mažiau kaip 93. 

Pirmą kartą caro valdžios atstovus susvyruoti dėl lietuvių spaudos 
draudimo privertė XIX a. 8 dešimtmečio pabaigoje - 9 dešimtmečio pradžioje 
susidariusi situacija. Ja pasinaudojo P. Vileišis ir kiti asmenys. Jie išspausdino 
kelias pasaulietinės lietuviškas knygeles lotyniškomis raidėmis. 

1881-1883 m. pradėta prašyti caro valdžios sutikimo leisti Rusijoje lotynų 
spaudmenimis legalius periodinius pasaulietinius lietuviškus leidinius. Leidimo 
negavus, įvairių politinių krypčių periodinę lietuvišką spaudą lotynų 
spaudmenimis imta leisti užsienyje. Pirmieji periodiniai leidiniai buvo: Rytų 
Prūsijoje - „Aušra“ (1883-1886 m.), „Varpas“ (1889-1905 m.), „Šviesa“ 
(1887, 1888 ir 1890 m.), „Žemaičių ir Lietuvos apžvalga" (1890-1896 m.), 
„Apšvieta“ (1892-1893 m.), „Nauja gadynė“ (1894-1896 m.), „Pensilvanijos 
darbininkas" (1896-1898 m.), „Vienybė lietuvninkų“ (1886-1920 m.); 
Šveicarijoje ir Rytų Prūsijoje - „Lietuvos darbininkas“ (1896-1899 m.) [57]. 

Lietuviškų leidinių ir kitos draudžiamos literatūros gabentojas per Vokie- 
tijos - Rusijos sieną į Lietuvą arba platintojas per lietuvių spaudos draudimą 
(1864-1904 m.) buvo vadinamas knygnešiu. Žymiausios knygnešių ir spaudos 
platinimo draugijos buvo: „Artojų draugija", „Atgaja“, Garšvių „Sietynas“. 
Apie 1895-1897 m. Suvalkijoje veikė slapta organizacija „Sietynas“. Marijam- 
polės žandarų viršininkas rotmistras Vosnickis 1897 m. pas lietuvius darė 
kratas ir P. Vitkauską, P. ir S. Matulevičius, J. Čėsną, J. Luobikį, J. Bagdoną, 
J. Kačergį, studentus A. Daniliauską, P. Matulaitį, ūkininkus A. Matulaitį ir 
Oleką, kunigus Bulvičių ir Arnastauską, klieriką M. Rudvalį ir kt. pasodino į 
kalėjimą. Dauguma jų buvo „Sietyno“ organizacijos nariai. Kai kas iš 
sietyniečių suskubo pasitraukti į užsienį. „Sietynas“ buvo išardytas. 

1901 m. A. Rusevičiaus, P. Penčylos, J. Senkaus, J. Kidolio ir kt. Inicia- 
tyva slapta lietuvių organizacija buvo atkurta. Į ją pirmiausiai buvo pakviesti 
sietyniečių giminės ir jų draugai. Atkurtoji organizacija pavadinta „Artojų 
draugija". Anot atkūrėjų, toks vardas praktiškesnis, nes beveik visi organi- 
zacijos nariai buvo artojų vaikai ir jis ne taip garsiai skambėjo persekiotojų 
ausyse. 

Draugijos nariai gabeno iš Prūsijos knygas, laikraščius, skaitė ir skleidė 
juos tarp kaimo žmonių, rengė slaptus spektaklius su vaidinimais ir 

deklamacijomis, ugdė žmonių tautinį sąmoningumą. „Artojų draugija" 1901- 
1902 m. gabeno didelėmis partijomis (po 10-12 pūdų) knygas ir laikraščius ne 
tik marijampoliečiams, bet ir į Šiaulius, Vilnių, Jekaterinoslavą, Odesą, 
Varšuvą ir kitus miestus. Šiauliuose knygas priiminėjo P. Višinskis, J. Biliūnas 
arba A. Janulaitis. Iš jų knygas pasiimdavo J. Paknys, Gedminaitė ir kt. 
Vilniuje knygas priiminėjo J. Vileišis ir kt. Buvo vaidinta „Amerika pirtyje“, 
„Velnias spąstuose“, „Neatmezgamas mazgas“, „Nepadėjus — nėr ko kasti", 
„Monologas caro tarno" ir deklamuota įvairūs eilėraščiai. 

1903 m. pas įtariamus organizacijos narius padarytos kratos. A. Ruce- 
vičius, J. Matulaitis ir O. Matulaitytė buvo pasodinti į kalėjimą. Į viešąją 
policijos priežiūrą pateko apie 20 organizacijos narių. Ir tik 1904 m. gruodžio 
mėnesio manifestu visos jų bylos buvo panaikintos. 1905 m. draugija savaime 
likvidavosi [58]. Taigi caro valdžia knygnešius persekiojo, baudė, kalino, 
trėmė į rytines ir šiaurines gubernijas. Už literatūros gabenimą, laikymą, 
platinimą ir skaitymą buvo sulaikyta daugiau kaip 2500 žmonių, nubausta apie 
2000 žmonių, tarp jų daug knygnešių. Keletas knygnešių, gabendami knygas, 
žuvo. Žymiausieji knygnešiai buvo: M. Baltušis, J. Bielinis, D. Bubinas, 
S. Didžiulis, J. Kačergius, J. Kacleris, J. Rimša, A. Rucevičius, M. Slan- 
čiauskas, K. Ūdras, L. Vaineikis [59]. 

Draudžiamosios lietuviškosios spaudos kelią 1864-1904 m. išsamiai 
išnagrinėjo savo monografijoje V. Merkys [60]. 

Lietuviški leidiniai pasiekdavo įvairių sluoksnių Lietuvos gyventojus. Tie 
leidiniai ugdė meilę savo kalbai, tautai, formavo lietuvių savimonę, analizavo 
ekonomines, socialines, politines ir kitas problemas, žadino lietuvių pasiprie- 
šinimą lietuviškosios spaudos draudimui, carinei valdžiai, norą būti laisviems, 
nepriklausomiems, siekį kalbėti, mokytis ir skaityti lietuviškai. Lietuviškoji 
spauda pasiekdavo ir Leonavičių šeimą. 


Lietuviškoji spauda ir Leonavičių šeima. Petro Leono tėvai gimė 1820 
ir 1821 m., seneliai - XVIII a. antrojoje pusėje. Ar seneliai turėjo galimybę 
skaityti lietuviškas ar kita kalba parašytas knygas ir ar jas skaitė, žinių 
neradome. O tėvai, broliai ir seserys tokią galimybę turėjo ir ja naudojosi. Tai 
visų pirma pasakytina apie patį Petro Leono tėvą ir brolius - Silvestrą, Antaną, 
Baltramiejų ir Joną. Tėvas lietuviškai skaitė bet kokią knygą gerai, šiaip taip 
paskaitydavo ir lenkiškai, vyriausiasis brolis Silvestras skaitė lietuviškus, 
lenkiškus ir rusiškus leidinius [61], brolis Antanas tikriausiai mokėjo skaityti 
lietuviškai, lenkiškai ir rusiškai, brolis Baltramiejus turėjo knygelę, iš kurios 
mokėsi lenkų kalbos ir kurioje buvo pateikti pasikalbėjimai tarp pono ir tarno 
lietuvių ir lenkų kalbomis [62]. Brolis Jonas mokėjo skaityti lietuviškai, 
lenkiškai ir rusiškai [63]. O Petras mokėjo lietuvių, lenkų ir rusų kalbas. Kiti 

Leonavičių vaikai taip pat buvo mokomi. Leskavoje žiemos metu kartais 
atsirasdavo vadinamieji daraktoriai, kurie mokė vaikus skaityti. Mokė jie ir 
Leonavičių šeimos jaunimą, bet šis daugiausia iš savo tėvelio išmoko skaityti 
arba jaunesni iš vyresniųjų [64]. „Mama, kad ir nemokėjo skaityti, - rašė Petras 
Leonas, - bet iš atminties mokėjo daug maldų, šventų giesmių, karunkų, 
rožančių ir kt. Vakarais visai šeimynai grinčioj bedirbant, dažnai giedodavo 
šventas giesmes, ypač gavėnios (priešvelykinio pasniko) metu. Šventadieniais 
gi iš ryto, kaip tik užsikeldavo, tai kuris nors iš jų, tėvelis ar mama, tuoj 
Būdamas Naumiestyje vikaru brolis kunigas Silvestras pats parveždavo ir per 
kitus pasiųsdavo iš užsienio kontrabanda pargabentų maldaknygių. Jis Nau- 
miestyje turėjo ir knygų gabentoją - ūkininkę Tomašauskienę. „Man pradėjus 
lankyti Naumiesčio pradžios mokyklą, - prisimena Petras Leonas, - aš buvau 
apgyvendintas Tomašauskuose ir, nors mažas vaikas, bet p. Tomašauskienės 
kontrabandavimą, kuriuo ji namieje nesislėpdavo, žinojau ir mačiau“. Ir 
persikėlęs į Panemunę kurį laiką brolis kunigas Silvestras „varė knygnešio 
darbuotę, gaudamas knygų iš Pajavonio arba iš savo kito brolio, Jono, kuris 
tarnavo akčyžės valdininku Kybartuose <...>. Kai pradėjo eiti „Šviesa“, brolis 
kunigas Silvestras buvo Pajevonio vikaru ir tapo tikras lietuvių laikraščių ir 
knygų knygnešys iš užsienio. <...> Kai mano broliui tekdavo važiuoti į pasienį 
pas ligonį, visuomet parsiveždavo literatūros. Kai sužinodavo, kad jau yra pas 
ūkininką pargabenta iš užsienio literatūra, jis tyčia lyg pas ligonį važiuodavo ir 
parsiveždavo ją. <...> koplytėlėje brolis paslėpęs laikydavo kontrabandinę 
literatūrą, iki išsiųsdavo ją tolyn, Vilkaviškio ir Kalvarijos kryptimis, žinoma, 
išskyrus tuos egzempliorius, kurie vietoje asmeniškai buvo išplatinami. Ne tik 
„Šviesa“, bet ir kiti laikraščiai, tarp jų „Varpas“ ir „Ūkininkas“ buvo 
kontrabandos keliu mano brolio gabenami ir platinami" [66]. Kokią lietuvišką 
spaudą pats Petras Leonas pirmiausia skaitė, nepavyko nustatyti, tačiau 
žinoma, kad „Aušrą“ jis įsigijo būdamas Marijampolės gimnazijos mokinys: 
„Šiais 1883 metais, dar pavasarį, gavome „Aušrą“ nusipirkti" [67]. 

Pateiktoji medžiaga rodo, kad Petro Leono tėvai, broliai ir seserys 
domėjosi lietuvių kalba, jos mokėsi, daug, prisidėjo prie lietuviškosios spaudos 
platinimo ir patys ją skaitė. Lietuviškoji spauda darė įtaką Leonavičių šeimos 
nariams. Ja domėjosi ir Petras Leonas. Galima manyti, jog tai prisidėjo prie 
Petro Leono pasirengimo ir, kaip matysime vėliau, aktyvaus bendradarbiavimo 
spaudoje bei visuomeninėje veikloje. 

Čia apibūdintos suvalkiečių, kaip etninės grupės, atsiradimo ir raidos 
sąlygos, administracinė priklausomybė darė tam tikrą įtaką krašto žmonių 
gyvenimo ir veiklos būdui, tradicijoms, ugdė suvalkietišką charakterį, formavo 

tarpusavio santykius ir santykius su kitų kraštų žmonėmis. Visa tai turėjo įtakos 
ir Leonavičių protėviams bei jų palikuonims, taigi veikė ir Leonavičių sūnaus - 
Petro Leono - asmenybę. 


1.3. Leskavos kaimo gyventojai 


Petras Leonas vaizdžiai aprašė Leskavos kaimo gyventojus ir jų gyvenimą 
knygoje „Kunigas Silvestras Leonavičius (Leonas)? ir atsiminimuose „Mano 
pergyvenimai ir atsiminimai" [68]. 

Petro Leono vaikystės metais jo gimtajame Leskavos kaime buvo šeši 
ūkininkai: Silvestras Leonavičius (Petro Leono tėvas), Baltramiejus Leona- 
vičius, Karcierius, Mickus, Kleiza, Zienius. Ten gyveno dar du daržininkai: 
Klimas ir našlė Brazaitienė. Klimas turėjo dar žemės ir greta bendro Leskavos 
laukų ploto. Tą žemę jis įsigijo iškirtęs mišką. Ten buvo ir jo trobos. Našlė 
Brazaitienė turėjo žemės po „skerstuką“ laukuose (1.16 pav.). Aplink Leskavos 
kaimo gyventojų trobas buvo daržai ir sodeliai. Žemė laukuose buvo valdoma 
„Šniūrais“, rėžiais ir „skerstukais“. Kaimo žemė, nežinia kuomet, buvo padalyta 
į tris maždaug lygias dalis ir kiekvienoje jų buvo išrėžta kiekvienam ūkininkui 
po kelis rėžius (šniūrus), nelabai plačius, matyt, dėl to, kad norėta teisingai 
paskirstyti žemę, - kur geresnė ar prastesnė, kad visiems tektų. Paskirsčius 
rėžius, dar liko rėžys, kuris buvo padalytas skersai rėžiant kąsniais, kurie gavo 
vardą „skerstukai“. 

Seniau Leonavičių ūkio būta vieno. Tai matoma iš to, kad kitų ūkininkų 
sodybos ėjo per visą kaimą nuo lauko iki lauko, o dviejų Leonavičių sodybos 
buvo atskirtos. Išvažiuoti į laukus jie turėjo gatveles greta sodybų. Trys laukai 
vienas nuo kito, taip pat daržai ir sodai nuo laukų buvo atskirti tvoromis. Jomis 
nuo laukų ir sodų buvo atskirtos didelė gatvė per kaimą ir mažos gatvelės. 
Gatvių galuose iš lauko į lauką buvo vartai. Senovėje vieno Leonavičiaus ūkis 
ir sodyba buvo du kartus didesni už kito kurio Leskavos ūkininko ūkį ir 
sodybą. Vėliau Leonavičių ūkis ir sodyba buvo padalyta pusiau. „Mūsų tėvui, - 
rašė Petras Leonas, - kaimynas Baltramiejus Leonavičius buvo netikras dėdė". 
Kaimyninių kaimų ir viensėdžių laukai žemės dirbimo atžvilgiu buvo pritaikyti 
prie Leskavos kaimo laukų taip, kad tais pat metais pūdymai arba rugių ir 
vasarojaus susisiekę laukai sutapdavo. Laukams pūdymaujant arba šieną ir 
javus nuėmus, visų kaimyninių kaimų ir viensėdžių, kurių laukai sueidavo, 
gyvuliai buvo bendrai ganomi, kad ir atskiromis kaimenėmis, bet po visą laukų 
plotą. Kartais piemenukai ir į bendrą kaimenę sugindavo, kad būtų linksmiau 
ganyti. 

1.16 pav. Leskavos kaimo gyventojų sodybos. 
Paimta iš P. Leono knygos „Kunigas Silvestras Leonavičius (Leonas)". 
Kaunas, 1932. P. 5 


Gustaičių ir Padegių kaimų ūkininkai gyveno greta valstybinio miško. Tų 
kaimų ūkininkai, ypač Padegių kaimo, nemaža žemės prisijungė iš valstybinio 
miško, jį iškirsdami ir paversdami dirbama žeme. Jie galėdavo taip daryti todėl, 
kad ilgą laiką jų žemė nebuvo atskirta nuo valstybinio miško, o su miško sargu 
jie mokėjo geruoju sugyventi. 

Petras Leonas vaizdžiai aprašo ir kaimo gyventojų gyvulių išlaikymo 
padėtį. Nors pūdymo plotas, bendrai naudojant visų kaimų sueinančius laukus, 
buvo didelis, bet gyvuliai pusbadžiu jame misdavo. Ūkininkai pašarinių žolių 

nesėdavo, mėšlo mažai turėdavo, javai ir žolė pievose silpnai užaugdavo. 
Todėl gyvulius per žiemą labai vargingai išlaikydavo ir pavasarį, kai tik 
atšildavo ir žolelė kiek pradėdavo pasirodyti, kiekvienas ūkininkas skubėdavo 
greičiau už kitus varyti gyvulius į lauką ganytis. Gyvuliai sumindžiodavo dar 
silpną žolę ir ji negaudavo tinkamai išaugti. Iki ūkininkai negalėdavo įginti 
gyvulių į rugių lauko pievas, jų gyvuliai visą pavasarį ir vasaros dalį labai 
blogai paėsdavo. Todėl kai kuriomis vasaromis Leskavos kaimo gyventojai 
gindavo raguočius į mišką dieną, o naktimis vesdavo ganytis arklius. Iš naujai 
auginamo miško, kur ganyti buvo draudžiama ir buvo priaugę daug žolės, 
ūkininkai ją pjaudavo ir su maišais nešdavo savo gyvuliams šerti. Taip 
skurdžiai gyveno ūkininkai „girininkai“. Šiuo vardu Leskavos kaimo ūkininkai 
buvo atskiriami nuo „laukininkų“, gyvenusių arčiau Marijampolės, Vilkaviškio 
ir Naumiesčio ūkininkų. Leskavos kaimo ūkininkai turėjo maždaug po 30 
margų (margas Užnemunėje nuo 1819 m. lygus 0,56 ha. — J.L.) žemės. Žemė 
buvo menkos rūšies, artima baltžemiui, dirbama primityviai: trijų laukų 
sistema, nesėjant pašarinių žolių, ariant medinėmis žagrėmis geležiniais 
noragais, akėjant medinėmis akėčiomis geležiniais virbalais. Ūkininkams 
kartais ir savos duonos neužtekdavo. 

Leskavos kaime gyveno ir valstybiniai valstiečiai. Baudžiavos prievoles 
jie turėdavo atlikti valstybiniame Klebiškio dvare, kuris buvo už kokių 7 
kilometrų važiuojant iš Leskavos į Prienus. Po „lenkmečio“ tas dvaras buvo 
atiduotas kokiam generolui vokiečiui majorato teisėmis (dvaras, paveldėjimo 
būdu atitenkantis vyriausiajam giminės asmeniui). Valstybiniai valstiečiai, 
palyginti su dvarininkų baudžiauninkais, turėjo nesunkias prievoles. Kadangi 
baudžiavos prievolės, kaip rašė Petras Leonas, jo gimdytojams nebuvo sunkios, 
tai jiems ir pasisekė susitaupyti pinigų, kad galėtų leisti savo vyriausiąjį sūnų 
(Silvestrą) į mokslus. 

Petro Leono pateikta Leskavos kaimo charakteristika rodo, kad tas kaimas 
buvo nedidelis (šeši ūkininkai ir du daržininkai), kad žemės ūkis buvo 
tvarkomas senoviškai, primityviai, kad šio kaimo gyventojai vertėsi gana 
sunkiai, kad baudžiavos forma čia buvo šiek tiek kitokia nei kitose Lietuvos 
vietose, kad darbšti ūkininko šeima ir tomis sąlygomis galėjo šiek tiek 
susitaupyti lėšų ir leisti mokytis savo vaikus. 

Literatūroje nepavyko rasti medžiagos apie ankstesnius Leskavos kaimo 
gyventojus, jų gyvenimo būdą, tarpusavio santykius, nepavyko sužinoti, kada ir 
kodėl Petro Leono tėviškė pavadinta Leskava. Manau, kad šiais klausimais 
vertėtų dar pasidomėti ir paieškoti atsakymų į juos. 

1.4. Leonavičių šeima 


Petro Leono tėvai - Silvestras Leonavičius ir Ona Baltrušaitytė - susituokė 
1841 m. spalio 26 d. Jų santuoka įrašyta Skriaudžių parapijos metrikų knygoje. 
Tuo metu jaunikis buvo 21, o nuotaka - 20 metų amžiaus. Pirmasis Leonavičių 
kūdikis mirė vos gimęs. Antrasis gimė 1843 m. gruodžio 16 d. Jam suteiktas 
Silvestro vardas. Vėliau Silvestro ir Onos Leonavičių šeimoje gimė dar dešimt 
vaikų: Antanas, Laurynas, Baltramiejus, Stanislovas, Magdalena, Ona ir Marija 
(dvynukės), Jonas, Katerina ir Petras. Duktė Marija mirė maža [69]. Iš dvylikos 
Leonavičių šeimoje gimusių vaikų du mirė, o dešimt užaugo. Kaip matyti, 
Petro Leono ir jo tėvų pavardės skirtingos. Todėl teko aiškintis to priežastis. 

Įvairiuose šaltiniuose minima, kad Petro Leono tėvų, brolių ir seserų 
pavardė Leonovicz. 1929 m. sausio 12 d. parašytoje autobiografijoje Petras 
Leonas užsimena, kad „anais laikais metrikai buvo rašomi lenkų kalba. Mano 
gimimo metrikuose tėvo pavardė įrašyta Leonas. O kitų mano brolių ir seserų 
gimimo metrikuose tėvas pavadintas Leonovič' [70]. Petro Leono knygoje 
„Kunigas Silvestras Leonavičius (Leonas)“, išspausdintoje 1932 m., rašoma: 
„Velionis mano brolis Silvestras buvo Seinų vyskupijos kunigas. Gimimo 
metrikuose jo pavardė įrašyta Leonovicz. Žmonės, tarp kurių teko kunigauti, 
vadino jį kunigas Leonavičius. <...> Aš šiame rašinyje vartosiu pavardę 
Leonas“ [71]. Tos pačios knygos kitoje vietoje rašoma: „Silvestro Leono 
gimimo metrikai surašyti Plutiškių parapijos metrikų knygose 1843 m. 117 nr. 
lenkų kalba. Jo tėvai: Silvestras ir Ona, gimusi Baltrušaitytė. Pavardė įrašyta 
„Leonovicz“ [72]. Rankraštyje „Mano pergyvenimai ir atsiminimai“ (1934 m.) 
Petras Leonas rašė: „Kokiu tai laimingu atsitikimu vargonininkas įrašė į mano 
krikšto metrikus mūsų pavardę Leonas, gi kitų mano brolių ir seserų gimimo 
metrikuose, kaip mūsų tėvelio gimimo metrikuose, pavardė įrašyta Leonovicz" 
[73]. 

Tarpukario „Lietuvos aide“ dėl Petro Leono pavardės pakeitimo rašyta, 
kad neva paties Petro Leono rūpesčiu jo pavardė pakeista iš lenkiškos į 
lietuvišką. Petras Leonas savo atsiminimuose aiškino taip: ,„Dabar „Lietuvos 
aidas“ be pagrindo teikia man nuopelną, būk mano rūpesčiu buvo pakeista 
mano pavardė iš lenkiškos į lietuvišką. Tuo tarpu čia nėra buvę mano 
nuopelno, o likimas išsprendė tą klausimą. Anuomet Lietuvoje buvo giliai 
įleidęs šaknis lenkiškumas bažnyčiose, klebonijose ir visose raštinėse. Aš 
gimiau visai laisvas žmogus, nes baudžiavos galutinai tapo panaikintos 1864 
m. kovo 2 d. (vasario 19 d. sen. kal.)" [74]. Taigi galima daryti tokias išvadas: 
Petras Leonas gimė ir augo Leonavičių šeimoje; Petro Leono pavardė turėjo 
būti įrašyta Leonavičius; Petras Leonavičius tapo Petra Leonu dėl metrikus 

rašiusio asmens neatidumo ar kitos priežasties; „Lietuvos aide" skelbtoji Petro 
Leono pavardės sulietuvinimo versija nepagrįsta; pats Petras Leonas, rašy- 
damas apie savo brolį kunigą Silvestrą ir savo tėvus, savavališkai keičia jų 
pavardes iš Leonavičius į Leonas; norint dar tvirčiau pagrįsti Petro Leono tėvų, 
brolių ir seserų tikrąsias pavardes, reikėtų rasti papildomų dokumentų - jų 
gimimo, santuokų ir mirimo metrikų išrašus. 

Petro Leono tėvas - Silvestras Leonavičius - anksti neteko tėvų. „Mūsų 
tėvelis, - rašė Petras Leonas, - vesdamas buvo grynas našlaitis, neturėjo nei 
tėvo, nei motinos. Ūkyje buvo likęs vienų vienas, nes seserys buvo jau 
ištekėjusios, kaip vyresnės už jį“ [75]. Silvestras Leonavičius turėjo apie 15 ha 
žemės, gyvenamąjį namą, svirną, tvartus ir kluoną. Gyvenamosios trobos 
viename gale buvo vienas didelis kambarys, didelė gryčia, kitame - svečių 
kambarys - seklyčia, o greta dar du kambariukai [76]. Dūmams iš gryčios išeit 
buvo padarytas „aukštinis“ lubose, skylė užstumiama tam reikalui pritaikyta 
lenta. Be to, dūmams išleisti buvo atidaromos durys į priemenę, iš kur žiemą 
verždavosi vidun šaltis. Nuo dūmų aprūkdavo ne tik lubos, bet ir nuo lubų 
žemyn gana plati sienų juosta. Gryčios langai nebuvo atidaromi, bet pavasarį ir 
vasarą kartais buvo išimami. Žiemą langai labai apšaldavo, nes buvo tik vienais 
rėmais. Žiemą gryčioje šerdavo kiaules ir laikydavo avis bei teliukus [77]. 
„Dirbant gryčioje vakarais arba rytais, žibindavo balanomis, plonytėmis 
siauromis pušinėmis lentelėmis. Balanos nedegantį galą įkišdavo į sienos plyšį 
arba į „diedo“, aukšto, tam tikrai pritaisyto, stovinčio pagalio skersinio 
pagaliuko plyšius, lyg nasrus“ [78]. Ir tik 1880 m., kai Petro Leono tėvai 
išsikėlė į viensėdį, buvo pastatytas nedūminis gyvenamasis namas su dideliais 
langais [79]. 

Tėvai rūpinosi šeima, sumaniai tvarkydavo jos veiklą ir nesunkiai 
išgyveno net sunkius Lietuvos gyventojams laikus. „Mūsų šeima, - rašė Petras 
Leonas, - suvesdavo duoną su duona. Net bado metais, 1867 ir 1868, kurių 
viena vasara buvo per daug lietinga, o kita per daug sausa, mūsų šeima išteko 
savo duonos ir net elgetoms mama niekada neatsakydavo nors šiokį tokį 
kąsnelį duoti <...>. Mano gimdytojai abudu buvo labai darbštūs ir labai 
rūpestingi dėl savo vaikų. Ypač mūsų mama buvo didelės energijos, iniciatyvos 
ir kruopštumo moteris" [80]. (Petro Leono motinos nuotrauka — 1.17"pav.) 

Petras Leonas paliko žinių apie Leonavičių šeimos darbus ir poilsį. Štai 
žiemą šeima eidavo gulti apie 8-9 val. vakaro, keldavosi apie 2-3 val. ryto. 
Prieš auštant atsikeldavo mažesni vaikai. Atsikėlę vyrai eidavo kulti javų, o 
moterys sėsdavo prie ratelių verpti arba į stakles - austi. Javų kūlimas tęsdavosi 
ilgai, beveik visą žiemą. Kuldavo spragilais. Javų kūlimas buvo sunkiausias 
vyrų darbas žiemą. Todėl vyrai, išėję iš bažnyčios ir sutikę giminę ar 
pažįstamą, pasisveikinę pirmiausia vienas kitą klausdavo: „Ar išsikūlę? Kitas 

vyrų sunkus darbas buvo primalti naminėmis girnomis miltų duonai ir ragaišiui 
pavasariui, vasarai ir rudeniui bei gyvuliams, daugiausia kiaulėms pašarui 
pagerinti. Girnos būdavo viralinėje. Vyrai, iškūlę javus, rytais ir vakarais 


1.17 pav. Petro Leono motina Ona 
Baltrušaitytė-Leonavičienė. (Tėvo, Silvestro 
Leonavičiaus, nuotraukos nerasta.) 
Paimta iš Lietuvos MA Bibliotekos. 
F117-1074. P.1 


maldavo grūdus, o dienomis važiuodavo į mišką, dažniausiai uždarbiauti - vežti 
malkas į Mauručių geležinkelio stotį. Be javų kūlimo ir kitų minėtų darbų, 
vyrams žiemą teko dar vienas sunkus darbas - pjauti prie lovio pritaisytu dalgiu 
šiaudus ir šieną gyvuliams. Vyrai dar vydavo virves, darydavo pakinktus, 
šerdavo arklius, raguočius, avis, dirbdavo kitus darbus. Petro Leono tėtis 
skeltuve skaldė balanas iš pušinių išdžiovintų pagalių; šviesai ugnį padarydavo: 
arba skiltuvu įskeldavo ugnį, arba neišgesusias žarijas išlaikydavo židinyje 

(krosnies kampe užpylęs žarijas pelenais) ir įpūsdavo ugnį padėjęs balanėlę 
prie žarijų. Moterys nuolat verpdavo, siūlus krijeliu vyniodavo į sruogas, iš 
sruogų mestuvais mesdavo metmenis. Paskui ausdavo įvairius audinius, nes 
visokia medžiaga, pradedant storų paprastu audeklu maišams ir baigiant 
baltiniams, viršutiniams drabužiams, milu sermėgoms bei kitais audiniais, buvo 
audžiama namie. Moterys virdavo valgį, šerdavo kiaules, lesindavo vištas ir 
dirbdavo kitus darbus. 

Vyresniems Leonavičių vaikams teko labai anksti pradėti dirbti ūkyje: 
padėti mamai mažesnius vaikus nešioti ir prižiūrėti, ganyti ir dirbti kitus 
darbus. Jaunesnieji buvo lengviau auginami, palepinami. 

Petro Leono tėvai labai gerbė ir mylėjo žmonių maitintoją - žemelę. Jie 
savo vaikams vis sakydavo: „Žemelė žmonėms duoda, tai ir jai reikia duoti - ją 
reikia purenti ir tręšti" [81]. 

Visiems šeimos nariams lovų guoliui neužtekdavo.Kai kas šios šeimos 
vyrų ir merginų pasiklodavo ant suolų, stovėjusių dviejuose pasieniuose. 

Šeimos nariai paprastai avėdavo klumpėmis. Batais audavosi tik eidami į 
bažnyčią. Kai būdavo nešalta, moterys eidamos į bažnyčią dažniausiai batus 
nešdavosi rankose. Apsiaudavo tik atėjusios į bažnytkaimį ar šventoriuje. 
Mažiems vaikams būdavo didelis džiaugsmas, kai tėvas ar vyresnysis brolis 
padarydavo klumpeles iš senos odos gabalėlių. 

Petro Leono tėveliai buvo labai pamaldūs. Jie patys šventadieniais ir per 
atlaidus eidavo į bažnyčią (net ir į tolimesnes bažnyčias) ir savo vaikus ten 
siųsdavo. Mama nemokėjo skaityti, bet mokėjo daug maldų, šventų giesmių, 
„karunkų“, rožinių ir kt. Ilgais rudens ir žiemos vakarais, verdant vakarienę ant 
židinio, kurį vadindavo „kundmentu“, mažus vaikus susodinusi ant suolo prie 
ugnelės, mama arba šventas giesmes giedodavo, arba dainas dainuodavo, arba 
kartais pasakas pasakodavo [82]. Mama labai rūpinosi ir jauniausiu savo 
sūnumi. „Prie ugnies mama pasistačiusi ratelį, atsisėdusi ant suolo verpia. Aš 
užsirabantinų ant suolo ir apsikabinęs mamą už kaklo myluoju. Mama seka 
man pasaką, paskui dainuoja. Ar giesmę gieda“, - prisimena Petras Leonas 
[83]. 

Taigi nors Petras Leonas augo daugiavaikėje šeimoje, tėvų, brolių, seserų 
darbštumu šeima susikurdavo minimalias gyvenimo sąlygas; šeimoje viešpa- 
tavo geranoriškumas, rūpestingumas, užsibrėžto tikslo siekimas; Petro Leono, 
kaip jauniausio sūnaus, sąlygos buvo šiek tiek geresnės nei jo brolių ir seserų. 

Manome, kad geriau suprasti Petro Leono gyvenimą ir veiklą gali padėti 
ir jo artimiausių šeimos narių charakteristikos, visų pirma vyriausiojo brolio 
Silvestro. Silvestras gimė 1843 m. gruodžio 16 d. Augo pas tėvus. Pradžios 
mokyklą lankė Garliavoje. Ten jis ir gyveno. Mokėsi lenkų kalba. Aukštesnę 
mokyklą lankė Smalėnuose, Seinų apskrityje. Tai buvo maždaug keturių klasių 

progimnazija. Joje šiek tiek buvo mokoma ir rusų kalbos. Nors ir silpnai, jis 
rusų kalbą vis dėlto mokėjo, bent galėjo laisvai skaityti ir skaitomą suprasti. 
Rusiškai kalbėti jam buvo sunku. 1864 m. rudens pradžioje Silvestras išlaikė 
egzaminą ir buvo priimtas į Seinų kunigų seminarijos pirmą kursą. Semina- 
rijoje jis mokėsi penkerius metus. Baigė mokslus 1869 m. Tuo metu Seinų 
vyskupijos vyskupas jau buvo caro valdžios ištremtas, o naujas dar nepaskirtas. 
Artėjant 1869 m. rudeniui, seminarijos vadovybė baigusius seminarijoje 
mokslus klierikus pasiuntė į Kauną pas vyskupą Valančių gauti įšventinimus. 
Įšventinimas į kunigus įvyko 1869 m. rugsėjo 20 d. Jauni kunigai po bažnytinių 
apeigų nuėjo padėkoti vyskupui ir atsisveikinti su juo. Vyskupas Valančius 
palinkėjo jauniems kunigams būti drąsiais ir ištvermingais kovotojais dėl 
katalikų tikybos, būti visuomet pasirengusiems kentėti bausmes nuo carinės 
valdžios dėl savo tikybos. Vyskupas sakė, jog jis „visada pasirengęs priverston 
kelionėn ir jo čemodanas tam parengtas“ [84]. Apie tai brolis Silvestras 
pasakojęs Petrui Leonui. Silvestras buvo gana išsilavinęs, mėgo skaityti 
knygas, prenumeruodavo ne tik laikraštį „Przegląd Katolicki", bet ir kokį nors 
pasaulietišką. Nuolat prenumeruodavo Peterburge leidžiamą lenkišką pažangų 
spaudos organą „Kraj". Brolis Silvestras buvo labai tikintis kunigas. Pasak 
Petro Leono, giliai ir grynai tikėdamas, jis nebuvo fariziejus arba veidmainis 
tikybos dalykuose. Parvažiavęs tėviškėn, ne apie maldas šnekėdavo, bet apie 
geresnį ūkininkavimą, apie sėklos mainymo reikalingumą, apie žemės geresnį 
įdirbimą ir kitus žmonių gyvenimui reikalingus dalykus. „Man, - rašė Petras 
Leonas, - teko ne kartą kunigų kompanijoje lošti kortomis, ne azartiniai, bet 
šiaip sau pasižmonėjimui. Belošiant štai ima varpas gausti vakarinei „Sveika 
Marija" arba tikriau „Angelas Dievo" maldai. Tuoj partneriai kunigai atsistoja, 
kitas ir atsiklaupia, ir šnabžda maldą. Mano brolis - kunigas - likdavo prie 
kortų stalelio sėdėti. Maldai jis rasdavo tinkamesnį laiką ir savo sielos tinkamą 
nusistatymą" [85]. 

„Mano brolis Silvestras, - rašė Petras Leonas, - buvo linksmo būdo, 
jautrios širdies vyras, sangvinikas, karštas. Savo asmens esme jis buvo geras 
žmogus, geros nuotaikos visiems. Bet kartu jis buvo ir greitas, ūmai užsirūs- 
tina, atviras ir, jei kas kito pasielgime nepatikdavo, jis nenutylėdavo. Mėgdavo 
kompaniją: matyti pas save svečius ir vaišintis, ir lankytis svečiuose, „išsigerti“ 
ir padainuoti. Tačiau niekad neteko man matyti jį girtą. Jo kambariai visada 
buvo kukliai įrengti, bet labai švariai užlaikomi. Ir pats jis visuomet gražiai ir 
švariai rengdavosi. Esant daugybei išlaidų ne savo reikalams, jis stebindavo net 
mus, gimines, kad rasdavo iš ko ir pats gražiai gyventi. Tėvų įdiegtas jam 
žmoniškumo jausmas netapo gyvenimo usnių užslopintas jame: jis mylėjo 

žmones, mylėjo tiesą ir tiesumą, nemėgo netiesos ir veidmainiavimo. Šitie 
savumai nepadėjo jam tarnybinėje karjeroje" [86]. 

Silvestras vikaravo Veisiejų, Vilkaviškio, Naumiesčio, Šunskų, Krosnos, 
Virgių, Metėlių parapijose. 1883 m. gegužės 29 d. buvo paskirtas į Augustavo 
apskritį, Hoža Silvanovcų parapijos klebonu. 1884 m. gruodžio mėnesį buvo 
ištremtas į Pajevonio vikaro vietą su formuluote „už kenksmingą darbuotę, 
nukreiptą stačiatikybos nenaudai". Todėl po to teko ilgai vikarauti, net 16 su 
puse metų Pajevonyje, Aukštojoje Panemunėje, Balbieriškyje. Padedant Bal- 
bieriškio dvaro savininkei ar jos įgaliotiniui, gyvenantiems Varšuvoje, tarpi- 
ninkaujant generalgubernatoriaus referentui, kuris už referavimą pareikalavo 
200 rublių, Silvestro broliams sumokėjus referentui po 100 rublių, general- 
gubernatoriaus sutikimas buvo gautas ir kunigas Silvestras Leonavičius vysku- 
po raštais 1901 m. gegužės 17 d. (sen. kal. 30 d.) buvo pakeltas į Balbieriškio 
klebonus. Tas pareigas jis ėjo iki 1906 m. sausio 7 d. (sen.kal. 20 d.). Nuo šios 
datos iki mirties kunigas Silvestras Leonavičius buvo Lukšių klebonu [87]. 

Petras Leonas yra pabrėžęs „lenkmečio“ padarinius Lietuvai. Jis tai iliust- 
ravo Leonavičių šeimos ir asmeniškais išgyvenimais. „Lenkiškumo dvasia, - 
rašė Petras Leonas, - amžiais įsišaknijusi Lietuvoje dar stipriai laikėsi. Mano 
broliui Silvestrui beaugant ir besimokant ta dvasia buvo dar stipresnė. Man 
mažam dažnai tekdavo girdėti tėvelį ar kitą išsitariant, kad su lietuvių kalba toli 
nenueisi. Tėvelis mokino mane lenkiškai skaityti ir „Tėve mūsų“ kalbėti 
lenkiškai. Ir dabar mano ausyse girdima „kleba našego poušadnego“. Vienas iš 
mano vyresniųjų brolių, Baltrus, turėjo knygelę lenkų kalbos mokintis. 
Pradinėje mokykloje mokytojas Lapinskas mokė rusų kalbos, o ketvirtadieniais 
popiet mokino lenkiškai skaityti. Ir mano brolis Silvestras popietinėmis valan- 
domis mokino mane lenkiškai skaityti, rašyti ir kalbėti. Marijampolės 
gimnazijos gimnazistai tarp savęs namuose kalbėjo lenkiškai. Tas įprotis 
pradėjo nykti tik 1882 m. rudenį, kai į gimnaziją atėjo mokytojas Petras 
Kriaučiūnas. Brolis kunigas Silvestras su manimi ir broliu Jonu (taip pat 
gimnazistu) kalbėjo lenkiškai. Bažnyčiose dažniausiai lenkiškai buvo sakomi 
pamokslai, skaitomos evangelijos, giedamos pamaldos už carą. Dar ir baigda- 
mas gimnaziją, aš lenkiškai susirašinėjau su savo broliu kunigu Silvestru“ [88]. 

Silvestrui Leonavičiui teko padėti vykdyti ir baudžiavos prievolę. „Nors 
jis buvo leidžiamas mokslan, bet atostogų metu jis padėdavo savo tėvui 
darbuose ir jam teko baudžiavos prievoles atlikinėti Klebiškio dvare, pav., 
akėti ir akamono būti raginamam, kad sparčiau dirbtų“ [89]. 

Silvestras Leonavičius 1863 metų sukilime nedalyvavo, bet visada su 
dideliu palankumu kalbėjo apie patį sukilimo faktą. Rusijos absoliutizmas, 
ypač dėl Katalikų bažnyčios teisių siaurinimo, buvo jam bjaurus, nepaken- 
čiamas [90]. 

Kunigas Silvestras Leonavičius buvo lietuviškų laikraščių ir knygų 
knygnešys iš užsienio. „Pajevonio parapija, - rašė Petras Leonas, - vienu kraštu 
susisiekė su Vokietijos siena. Kai mano broliui tekdavo važiuoti į pasienį pas 
ligonį, visuomet parsiveždavo literatūros. Kai sužinodavo, kad jau yra pas 
ūkininką pargabenta iš užsienio literatūra, jis tyčia lyg pas ligonį važiuodavo ir 
parsiveždavo ją. Greta namelio vikarams buvo koplytėlė. Joje Silvestras 
Leonavičius laikydavo parsivežtą literatūrą iki išsiųsdavo ją tolyn, Vilkaviškio, 
Kalvarijų kryptimis, išskyrus tuos egzempliorius, kurie būdavo asmeniškai 
išplatinami vietoje. Taip buvo platinama „Šviesa“, „Varpas“, „Ūkininkas“. 
1899 m. perkėlus „Varpo“ spaustuvę į Ragainę ir atsiradus jo platinimo 
sunkumų, prie „Varpo“ išgyvenimo daug prisidėjo ir kunigas Silvestras Leona- 
vičius. Jis parėmė „Varpą“ sunkiu momentu ir pinigine auka. Ir persikėlęs į 
Panemunę kurį laiką gaudavo knygų iš Pajevonio arba iš brolio Jono 
(1.18 pav.), kuris tarnavo valdininku Kybartuose [91]. 

Petro Leono brolis Antanas 1867 m. buvo paimtas į kariuomenę. Jis sep- 
tynerius metus tarnavo Peterburge, Izmailovo gvardijos pulke. Sugrįžo tėviškėn 
1874 m. rudenį. 1877 m. rugpjūčio mėnesį, kaip atsargos gvardijos puskarinin- 
kis, buvo mobilizuotas į Rusijos-Turkijos karą! Viename laiške savo broliui 
kunigui jis, vežamas iš fronto sužeistų kareivių traukiniu, rašė, kad iš sužeistųjų 
tekę jam sužinoti, jog karininkai kautynių metu neina rikiuotės priešakyje, bet 
slepiasi užpakalyje. „Mes priversim juos priešakyje eiti", - rašė Antanas. Petras 
Leonas prisimena, kad jam „teko skaityti tas jo laiškas ir gerai atsimenu jo tą, 
čia atpasakotą, dalį. Apie brolio Antano mirtį mes sužinojome 1878 m. bulves 
sodinant, dar aš buvau namie Velykų atostogose. Pranešė per žmones jo drau- 
gas, pareinąs iš kur tai arti Marijampolės. Tas draugas, pranešdamas, kad mūsų 
Antanas tapo nušautas nedideliame susišaudyme su turkais, Lom-Palanko apy- 
linkėje, pridūrė, kad, jo manymu, Antanas Leonavičius tikriausiai buvo 
karininko nušautas iš keršto. Nei iš kariškos valdžios, nei iš vidaus reikalų 
ministerijos mes negavome žinios apie mūsų šeimos nario Antano mirtį kare 
<...>" [92]: 


"Knygoje „Kunigas Silvestras Leonavičius“, p. 53, rašoma: „<...> mobilizuotas į rusų-japonų 
karą“. Manau, kad tai korektūros klaida. 1877-1878 m. vyko Rusijos-Turkijos karas. Duomenų, 
kad tuo metu kariautų Rusija su Japonija, neradau. Be to, tame pačiame tekste, tik kiek žemiau, 
rašoma, kad „Antanas tapo nušautas nedideliame susišaudyme su turkais, Lom-Palanko 
apylinkėje“. Tą atvejį pats Petras Leonas dar kartą aprašo ir savo prisiminimuose „Mano 
pergyvenimai ir atsiminimai". Ten rašoma: „<...> mūsų Antanas tapo nukautas dviem kulkom 
Lom-Palanko apylinkėje, retame susidūrime su turkais, prileisdamas, kad jį galėjo nukauti koks 
karininkas... iš keršto, nes mūsų Antanas buvęs griežtas karininkas“. Petras Leonas pateikė ir 
Šeimos narių reakciją į tą žinią. „Mes iš gailesčio apsiverkėme, o brolis Stasys verkdamas sušuko: 
„Tas šėtonas ( suprask rusų caras) siunčia mus kariauti dėl bulgarų laisvės, 0 pats smaugia čia 
mus“. Remdamasis čia pateikta medžiaga aš ir rašau į „Rusijos-Turkijos karą“. 

1.18 pav. Stovi Petras Leonas (Maskvos universiteto studentas), 
sėdi Petro Leono broliai: iš kairės Silvestras Leonavičius 
(kunigas, Pajevonio vikaras) ir Jonas Leonavičius (tarnautojas). 
Paimta iš P. Leono knygos „Kunigas Silvestras Leonavičius 
(Leonas)". Kaunas, 1932. P.54 


Broliams, pirmiausia Laurynui, po to jau Baltramiejui, atėjo laikas atlikti 
karinę prievolę. Brolis kunigas Silvestras išgelbėjo juos nuo tarnybos 
kariuomenėje apskrities gydytojo pagalba, sumokėdamas jam po 150 rublių už 
kiekvieną. Brolis Stanislovas nepateko į kariuomenę tik „dėl to, kad už jį 
aukšto lioso numeris buvo seniūno ištrauktas“ [93]. Laurynas išėjo į žentus į 
Mačiuliškių kaimą už Plutiškio. Vedė vienturtę merginą. Nereikėjo mokėti 
dalių. Žentui Laurynui nereikėjo įnešti pinigų [94]. Tėviškę tėvas paskyrė 
Baltramiejui [95]. Stanislovas 1881 m. rudenį „išėjo į žentus į Ingavangį 

Šumausko ūkin* [96]. Sesuo Magdalena ištekėjo ir tapo Alianskiene (kitame 
šaltinyje - Alenskienė) [97]. Sesuo Ona ištekėjo už Kvalito ir gyveno Garliavos 
parapijoje [98]. Sesuo Katerina ištekėjo jau po tėvo mirties [99]. Sesuo Marija 
mirė maža [100]. Brolis Jonas pradžios mokyklą lankė Garliavoje, vėliau 
Veiveriuose, 1874-1880 m. mokėsi Marijampolės gimnazijoje. Čia išlaikė 
keturių klasių egzaminą, be lotynų ir graikų kalbų. Tai suteikė jam galimybę 
stoti savanoriu į kariuomenę. Tarnavo Tambove. Vėliau dirbo „akčyžės“ val- 
dininku Kybartuose. Už „lietuvystę“ buvo iš Kybartų iškeltas į Lomžos 
guberniją. Jis gabeno lietuviškąją literatūrą į Lietuvą. Duodavo ją ir broliui 
kunigui Silvestrui [101]. 

Petro Leono, jo brolių ir seserų (1.19 pav.) gyvenimas neblogai susiklostė 
todėl, kad susilaukė paramos iš tėvų ir ypač brolio kunigo Silvestro. „Tuo, kas 
aš esu, - rašė Petras Leonas, - aš esu skolingas daugiausia savo broliui kunigui 
Silvestrui, nekalbant, žinoma, apie tėvelius. Jis labai mylėjo mane, o aš jį ir 
mylėjau, ir gerbiau. Mano dėkingumo, meilės ir pagarbos jausmas, laikui 
einant, nesilpsta; tas, vis gyvas, mano jausmas verčia mane atsidėkoti jam, kiek 
galiu, pagerbti jį? [102]. Paramą, gautą iš tėvų ir brolio kunigo Silvestro, Petras 
Leonas detalizavo taip: „Tėviškė, kiek galėjo, prisidėjo leisti mudu (Joną ir 
Petrą. - J. L.) gimnazijon. <...> Tačiau pinigais išlaidas daugiausiai nešdavo 
brolis kunigas. <...> Be kunigo Silvestro pagalbos jo broliams ir seserims, tarp 
jų ir man, būtų tekę išsisklaidyti po žmones tarnauti bernais ir tarnaitėmis, nes 
tėviškės kiekvienam priklausė tiktai apie tris margus <...>“ [103]. 

Čia pateikta medžiaga apie Petro Leono tėvus, brolius ir seseris leidžia 
daryti tokias išvadas: 

Petras Leonas, jauniausias Leonavičių šeimos sūnus, augo ir brendo 
gausioje, darnioje, rūpestingoje, tvarkingoje šeimoje. Iš 12 vaikų išaugo 10. 
Trys įgijo įvairaus lygio mokslus: Silvestras baigė kunigų seminariją, Jonas - 
keturias gimnazijos klases, Petras - universitetą. Tėvai ir brolis kunigas Silvest- 
ras rūpinosi Jono ir Petro mokymosi reikalais, padėjo įgyti išsimokslinimą. - 

Broliai Silvestras ir Jonas buvo knygnešiais, gabeno į Lietuvą ir čia 
platino lietuviškąją spaudą. 

Dalis Leonavičių šeimos daugiau ar mažiau mokėjo lenkų ir rusų kalbas, 
skaitė įvairius laikraščius ir kitus leidinius. 

Leonavičių šeimos darbštumas, rūpestingumas, susiklausymas, rūpinima- 
sis lietuvybės reikalais darė įtaką vaikystės metais ir jauniausiam jų sūnui - 
Petrui Leonui. 

Petro Leono tėvas mirė 1880 m. birželio 22 d. Leonavičių šeimos 
reikalais teko rūpintis Petro Leono motinai ir vyresniajam broliui bei seserims. 

Katerina 
Leonavičiūtė- 
Šalkauskienė 


Marija 
Leonavičiūtė 


Magdalena 
Leonavičiūtė - 
Alenskienė 


Baltramiejus (Baltrus) 
Leonavičius 
- 1918 09 05 


Antanas 
Leonavičius 


Pirmasis kūdikis 
mirė tik gimęs 


Silvestras Leonavičius 
1821- 1880 06 22 


Jonas Leonavičius 


Agota Šumauskaitė 


Petras Leonavičius 


(Leonas) 
1864 11 16- 193805 12 


Jonas Leonavičius 
- 1918 


Ona Leonavičiūtė - 
Kvalitienė 


Stanislovas 
Leonavičius 


Laurynas 
Leonavičius 


Silvestras Leonavičius 
1843 12 16- 1917 02 18 


Ona Baltrušaitytė- Leonavičienė 
1822 06 06 - 1897 


Stanislovas Baltrušaitis 


Ieva Sabaitė 


1.19 pav. Leonavičių šeimos genealogija. 
Sudaryta autoriaus 

Iki šio laiko nepavyko rasti dokumentų, liečiančių Petro Leono senelių ar 
prosenelių gyvenimą. Mažai žinių turime apie jo brolius (išskyrus Silvestrą. - 
J. L.) ir seseris. 


Leonavičių šeimos įpročiai. Petro Leono tėvai buvo pamaldūs. Jie 
lankydavo bažnyčią šventadieniais ir atlaidų dienomis, siųsdavo ir leisdavo į ją 
ir savo vaikus. Mama iš atminties mokėjo daug maldų, šventų giesmių, 
„karunkų“, rožinį. Šventas giesmes giedodavo vakarais, darbo dienomis, rytais, 
šventadieniais. Giedodavo ir kiti šeimos nariai. Pusryčiaudavo tik baigę giedoti 
rožinį. Išimtys būdavo vasarą, nes visi iš vakaro nuvargę, o iš ryto reikėdavo 
varyti ganytis gyvulius. Todėl vasarą rožinis būdavo retai giedamas. 

Tais laikais buvo labai daug pasninkų. Leonavičių šeima penktadieniais 
nevalgė mėsos ir negėrė pieno, trečiadieniais ir šeštadieniais - pieno. Prieš 
dideles šventes, gavėnioje visas dienas ir dar kai kuriomis dienomis buvo 
maitinamasi be mėsos ir be pieno. Kai kas gavėnioje maitindavosi po vieną 
arba du kartus per dieną. Tų. pasninkų Leonavičių šeimoje buvo griežtai 
laikomasi. „Tai buvo daroma, - rašė Petras Leonas, - iš pamaldumo ir sielos 
dorinimui"' [104]. 

Leonavičių šeimoje buvo smerkiamos kitų žmonių apkalbos. „Niekuomet 
aš nesu girdėjęs, - rašė Petras Leonas, - kad mano tėvelis ar mama piktai apkal- 
bėtų kitus žmones už akių. Ir savo vaikams jie sudrausdavo išgirdę ką negero iš 
gandų kalbant. Kai prie mano vyresnės sesers Magdelenos ėmė mergintis 
Jokūbas Bagdonas, tai Klimo merginos paleido apie ją šmeižtą, būk ji serganti 
„dusuliu“. Ir merginimasis nutrūko. Mano tėveliams buvo didelis nusiminimas. 
Jie savo vaikams šį atsitikimą, kaip pavyzdį, pateikdavo tam, kad suprastų, kaip 
negera yra apkalbėti žmogų" [105]. 

P. Leonas apgailestaudamas prisiminė tokį pavyzdį iš savo vaikystės: 
„Negeras žodis labai greitai plinta į žmones. Rodosi, nereikėtų paisyti, ką 
mažas vaikas pasakė. Bet, ne. Jeigu jis gerą ką daro, niekas nekreipia dėmesio. 
Pasako ką negerą - visiems įdomu. Jurgio Leono sesuo paklausė manęs, kaip 
man patinka jų marti, - ar graži. Aš būk atsakęs, kad būtų graži, bet nosis musių 
apdergta. Mat ant jos veido, ypač nosies, buvo šlakelių. Ir pasklido po apylinkę 
tie mano žodžiai" [106]. 

„Mano tėvelis kompanijoje išgerdavo, - prisimena P. Leonas, - bet smuk- 
lėn nemėgdavo eiti. Nemėgdavo jis kviestis į namus svečių. Mama gi labai 
mėgo turėti svečių. Labiausiai ji mėgdavo kviesti į svečius kunigus. Tiek 
svečiams pas mus esant, tiek svečiuojantis su savo tėvais svetur, tiek kas- 
dieniniame gyvenime man neteko girdėti, kad mano tėvelis ar mama ką 
apkalbėtų, prieš ką piktžodžiautų" [107]. 

Petro Leono tėvai buvo labdaringi. Jie visuomet sušelpdavo elgetą duonos 

kąsniu, kartais ir mėsos gabalu. Pasak Petro Leono, net bado metais jie 
neišleisdavo nei vieno nesušelpę nors maža pašalpa. Jei elgeta užeidavo vakare 
ir pasiprašydavo nakvynės, tai jam niekuomet nebuvo atsakyta. 

Leonavičių šeimoje labai buvo garbinama duona. Jeigu netyčia duonos 
kąsnis nupuldavo žemėn, tėvelis jį visuomet pakeldavo ir padėdavo ant stalo. 

Apie tai, kad žmogui reikia dirbti, Leonavičių šeimoje niekuomet nebuvo 
kalbama. Pačiu savo gyvenimu, savo elgsena ir tėvelis, ir mama buvo nuolat 
dirbančio žmogaus pavyzdžiai. 

Petro Leono tėvas, būdamas su juo, pasakodavo apie praeitį, apie bau- 
džiavą, apie dvarininkus, apie kaimų gyventojus, apie dvarininko ir kaimo 
gyventojų santykius ir pan. [108]. 

Vyresnieji broliai kiek galėdami bendravo su savo jaunesniuoju broliu ir 
parodydavo jam, kaip dirbami net ir sudėtingi darbai. „Šią žiemą, - rašė Petras 
Leonas, - tėtis nupirko Garliausko giriose, toli nuo mūsų kaimo, už kokių 
dviejų mylių, miško plotą medžius išsikirsti. Buvo įvairių rūšių medžių, net 
ąžuolų ir uosių. Mano broliai - vyrai kelis kartus vežėsi ir mane į mišką pasi- 
vėžinti ir pasižiūrėti, kaip dirbama“ [109]. 

Petras Leonas stebėjo ir plytų gaminimą, ir krosnies bei kamino statymą;: 
„Vasara. Tėvelis su visais dideliais vaikais ir meisteriu plytininku daro savo 
„šniure“, laukuose, plytas. Ten pat padaryta žemėje krosnis ir plytas degina 
joje. Pačių padarytomis plytomis stato priemenėje keturkampį erdvų kaminą, o 
seklyčioje „švedišką“ pečiuką (krosnį)" [110]. 

Mažajam Petrui patiko ir žemės darbai: „Vyrai aria pūdymo dirvas į 
lysves rugiams sėti. Aš nubėgu pas juos. Man smagu žiūrėti: žemė minkšta, 
puri, arkliams lengva tempti žagrę. Noragai riekia žemę, o palyčios guldo ją 
eile. Atnešė artojams pavakarių. Greta su mūsų vyrais aria kaimynų. Ilsėda- 
miesi vyrai kalbasi, kieno žagrė geriau įtaisyta" [111]. Kaip matome, čia vaikas 
pastebi ne tik tai, kad vyrai aria, bet ir kuriam tikslui tai daroma, ir kokia tai 
žemė, ir arimo lengvesnes sąlygas, ir suartos dirvos grožį, ir rūpinimąsi 
artojais, ir artojų pokalbių turinį. 

Leonavičių šeimoje buvo jaučiamas nuolatinis rūpinimasis vienas kitu. 
Tėvai rūpinosi vaikų auginimu, mokymu, auklėjimu. Vaikai pagal savo jėgas 
dirbo jiems pavestus darbus. Šeimoje buvo jaučiamas labai didelis ir gražus 
bendravimas,  bendradarbiavimas, vienas kito supratimas, užjautimas, 
tolerancija. 

1.5. Vaikystė 


Jaunesnieji Leonavičių šeimos vaikai buvo lengviau auginami, pale- 
pinami. „Labiausia tenka tai pasakyti apie mane (Petrą Leoną. — J. L.), taip 
vadinamą „pagranduką“. Vyresnieji broliai ir seserys keldavosi labai anksti, 
dar naktį. „Pusryčiams užsikeldavome ir mes, maži“ [112]. 

Daržo pievoje paaugo žolė. Joje ganosi žąsys su žąsiukais. Petras Leonas 
bėga jų pažiūrėti: „Man smagu žiūrėti į mažiukus žąsiukus. Mano mama atneša 
išvirtų tirštų kruopų ir lesina žąsiukus. Prilesę jie ir jų motinos tupia ilsėtis. 
Žąsiukai lenda po savo motinų sparnais. Jie jau paūgėję ir jiems ankšta. Jų 
mama skečia sparnus, kiek galėdama visus glaudžia, šildo" [113]. 

„Už mūsų kluono, - prisimena Petras Leonas, - buvo daržas. Jo gale 
beržynas. Iš beržų prieš sprogstant lapams, pragręžus ir įstačius lovelį, bėga 
saldi sula. Darže didelė dirva. Tarp dirvos ir kluono pievelė. Žolė jau paaugusi. 
Po pusryčių tėvelis aria tam darže dirvą. Šilta. Aš vaikščioju greta ir žiūriu kaip 
arkliai traukia žagrę. Man smagu žiūrėti į stiprią arklio krūtinę, į jo kojas <...>, 
Pavargau bevaikščiodamas po dirvą. Atsilikau pievelėje. Už kluono užuovėja. 
Atsiguliau ant žolės. Stiprus vėjas švilpia, medžiai ošia, aukštai mėlynoje 
padangėje balti debesėliai greitai plaukia. Man šilta gulėti, saulutės glostomam, 
man smagu klausyti vėjo ūžimą, medžių ošimą. Užmigau. Pabudęs pamačiau 
vienas esąs. Man pasidarė nyku, baugu. Ėmiau verkti ir žliumbdamas einu 
grinčion" [114]. 

Ir dar keli vaizdeliai, išplaukę iš Petro Leono vaikystės prisiminimų. „Mes 
braidžiojame basi po purvyną. Grįždami grinčion nusiplauname kojas. Ir taip 
darome daug kartų per dieną. Nuo purvyno, vandens ir vėjo kojos suskyla. 
Vakare man peršti, skauda kojas. Aš verkiu. Mama tepa man kojas smetonėle" 
[125]. 

Dirvos pradžiūvo. „Aš genu žviegiančias kiaules į bulvienas. Su jomis 
bėga ir mažiuliukai paršiukai. Jie šokinėja, vienas kitą stumdo snukučiais, 
siaučia. Kiaulės knisa žemę, randa kokią bulvę, užsilikusią iš rudens, šaknų. 
Maistas menkas. Kiaulės knisdamos išalksta. Jos veržiasi namo, tikisi gauti 
ėdalo, nors ir lieso, vienų pelų... Mažiukai paršiukai apspinta savo motiną, 
griebia snukučiais žįsti. Ji pati liesa ir alkana, atsigulė ant šono, kriuksi, o 
paršiukai trina snukučiais jos krūtis, čiulpdami beveik veltui — tuščias" [116]. 

„Aš jau piemenukas. Galiu ganyti ir didelius gyvulius: arklius ir 
raguočius. Taip pat ir avis. Jos greitos, bet aš jau pajėgiu greit toli bėgti" [117]. 

„Piemenukai ir piemenėlės sugename gyvulius į vieną kaimenę. 
Žaidžiame. Bėgame lenktynių: kas toliau nubėgs rėkdamas 0...0...0...0 ir 
neatsikvėpdamas. Mušame kiauliukę: vieni varo kiauliukę (akmenėlį) į 

duobelę, kiti neleidžia, tokiais pagaliais, kokiais ritinį muša" [118]. Savo 
prisiminimuose Petras Leonas pateikia ir tų laikų piemenėlio dainą: 

Mažas piemenėlis - 

Didis vargdienėlis. 


Neturi sau vietos 

Žiemą nabagėlis. 

Nieks prie stalo nesodina, 
Tankiai badas primarina. 
Kas gal apsakyti, 

Kaip save maityti? 

Iš kaimo į kaimą 

Per sniegą pūškuoja 

Visas apšarmojęs, 

Vos ką tik kvėpuoja. 
Ašaros per veidus krinta, 
Kasdien beveik vėju minta. 
Kas gal apsakyti, 

Kaip save maitinti? 

Greičiau, Dievulėli, 

Duokie vasarėlę. 

Aš linksmai ganysiu 

Žmonių kaimenėlę. 

Gausiu valgį, drapanėlę, 
Algos - pilką sermėgėlę. 
Kas gal apsakyti 

Kaip linksma ganyti! 

Jau miela saulelė 

Skaisčiai žiburiuoja, 

Žalioji žolelė 

Pievoje žaliuoja. 

Šoki, trepsi, aplink bėgi, 

Beveik niekad neužmiegi. 

Kas gal apsakyti, 

Kaip sunku ganyti! 
(Daugiau neatsimenu) [119]. 

Įdomu, kad „Varpe“ (1891 m. Nr. 2. P. 32) buvo išspausdintas dainos 
„Piemenėlis“ kitas tekstas ir gaidos. Siame tekste jau dominuoja optimistinė 
piemenėlio nuotaika. 


1.6. Pradžiamokslis 


Prisimindamas savo tėvų, brolių ir seserų išsilavinimą bei savo 
pirmuosius mokslo žingsnius, Petras Leonas rašė, kad tėvas gerai skaitė 
lietuviškas knygas. Šiaip taip paskaitydavo lenkiškai. Rašyti nemokėjo. Mama 
nemokėjo nei skaityti, nei rašyti. Vaikai lavinosi, mokėsi. Leskavoje žiemą 
kartais atsirasdavo vadinamųjų daraktorių, mokiusių vaikus skaityti. Mokė jie 
ir Leonavičių šeimos jaunimą. Tačiau jis daugiausia išmoko skaityti iš savo 
tėvo, arba jaunesniems skaityti padėdavo mokytis vyresnieji vaikai [120]. 

Kalbant apie Leonavičių šeimos mokymosi galimybes, reikėtų prisiminti 
ir to meto sąlygas. Po 1803-1804 m. Rusijos švietimo reformos Lietuvoje veikė 
parapinės mokyklos, apskrities mokyklos ir gimnazijos. Dėstomoji kalba - 
lenkų. Veikė ir neoficialių kaimo mokyklų, kuriose rašto (daugiausia 
lietuviškai) mokė kaimo gyventojų samdyti mokytojai. 

Numalšinus 1831 m. sukilimą, mokyklų sistema pertvarkyta pagal 
1828 m. Rusijos švietimo sistemos nuostatus. Buvo steigiamos valdinės pra- 
dinės mokyklos, kuriose dėstyta rusų kalba. Valstybė, norėdama kontroliuoti 
neoficialiai veikiančias kaimo mokyklas, paskelbė nuostatus, leidžiančius veikti 
lietuviškoms mokykloms, jeigu jose mokoma ir rusų kalba. 

Numalšinus 1863 m. sukilimą, buvo uždrausta mokyti lietuvių kalba, 
uždarytos nevaldinės pradinės mokyklos, o jų vietoje steigiamos rusiškos 
valdinės. Uždrausta mokytojauti lietuviams. Lietuvos valstiečiai priešinosi caro 
valdžios vertimo į stačiatikybę ir rusifikavimo politikai, dažnai neleido vaikų į 
valdines mokyklas. Jie organizavo slaptąsias mokyklas, kuriose samdomi 
mokytojai — daraktoriai - mokė gimtąja kalba. Lietuviški vadovėliai kartu su 
kitomis lietuviškomis knygomis buvo slapta gabenami iš Prūsijos. Slaptosios 
mokyklos buvo valdžios persekiojamos, daraktoriai arba kiti su slaptosiomis 
mokyklomis susiję asmenys baudžiami. Nuo 1871 m. carinė administracija 
daraktorius ir mokinių tėvus už slaptą mokymą baudė piniginėmis baudomis 
(ligi 300 rb) arba ligi 3 mėnesių arešto. Nepaisant valdžios persekiojimo 
(1884-1906 m. Kauno gubernijoje buvo susektos 223 tokios mokyklos), 
slaptųjų mokyklų sparčiai daugėjo, jos padėjo kelti valstiečių raštingumą [121]. 

Petras Leonas pradėjo mokytis turėdamas 9,5 metų Naumiestyje. Nežinia, 
ar jis iki išvykimo į Naumiestį lankė pradžios mokyklą Gudelių valsčiuje, už 5 
kilometrų nuo jo tėviškės - Leskavos [122], ar stojant į Naumiesčio pradžios 

mokyklą pakako jo tėvų namuose įgyto išsilavinimo. 

Petro Leono ir jo brolio Jono leidimo į mokslus klausimą sprendė jų 
brolis kunigas Silvestras ir tėvai. Petras Leonas prisimena, kaip iš savo sesers 
sužinojo, kad brolis Silvestras, kartą parvykęs tėviškėn, tarėsi su tėvais dėl 
brolio Jono ir jo paties leidimo mokytis. Brolis Silvestras siūlė tėvams vieną iš 
judviejų leisti į gimnaziją, o kitą jis pats leis mokytis. „Kai 1874 m. brolis 
Jonas neišlaikė egzamino į pirmą klasę, tai tėveliai nežinojo, kas daryti. Tėvelis 
po tų egzaminų vežė mane į Naumiestį į pradinę mokyklą, kurion aš nuo kovo 
mėnesio buvau brolio kunigo įstatytas, bet kartu pasiėmė ir brolį Joną. Atvykus 
į Naumiestį pas brolį kunigą nuo jo gavome kitą parėdymą: manęs dar per 
anksti atvežta, nes mokykla keliama kitan butan ir pradės veikti tik kokiam 
mėnesiui praėjus, o Jonas reikią vežti ir įtalpinti į parengiamąją klasę. Taip ir 
buvo padaryta“ [123]. Kitoje vietoje rašoma: „1873 m. kovo mėnesyje aš 
buvau nuvežtas į Naumiestį, kur brolis Silvestras buvo vikaru, ir pradėjau ten 
vaikščioti į pradinę mokyklą“ [124]. Savo atsiminimuose „Mano pergyvenimai 
ir atsiminimai" Petras Leonas dėl to paties įvykio rašo taip: „1874 m. <...> 
brolis Baltrus ir mano mama nuvežė mane pas brolį Silvestrą į Numiestį" 
[125]. Taigi vienur rašoma, jog Petras Leonas Naumiesčio pradinėje mokyk- 
loje pradėjo mokytis 1873 m., kitur - 1874 m., jog jį, kartu su broliu Jonu, į 
Naumiestį nuvežė tėvas, kitur - brolis Baltrus su mama. Manytume, kad čia 
Petras Leonas rašo apie du skirtingus nuvykimus į Naumiestį pas brolį 
Silvestrą. Pirmas buvo tada, kai Petras Leonas ir jo brolis Jonas jų tėvo buvo 
nuvežti į Naumiestį ir dėl susidariusių ten sąlygų Petras Leonas negalėjo 
pradėti lankyti pradinės mokyklos, o brolio Jono tolesnis likimas dar nebuvo 
galutinai nuspręstas. Antras buvo tada, kai Naumiestyje iš vienų patalpų į kitą 
jau buvo perkelta pradinė mokykla ir Petras Leonas galėjo pradėti ją lankyti. 
Štai šiuo antruoju atveju Petrą Leoną jau nuvežė brolis Baltrus (Baltramiejus) 
ir mama. Manytume, kad nuoroda „1873 m.“ [126] yra netiksli. Čia tikriausiai 
korektūros klaida, nes keliuose kituose šaltiniuose rašoma, kad buvo nuvežtas į 
Naumiestį mokytis pradinėje mokykloje 1874 m. [127]. Vadinasi, galima teigti, 
kad Petras Leonas pradėjo lankyti pradinę mokyklą 1874 m. kovą. 

Atsiminimų knygoje „Mano pergyvenimai ir atsiminimai" Petras Leonas 
aprašo pirmuosius įspūdžius Naumiestyje: „Tik kelias dienas aš pagyvenau pas 
brolį. Vieną dieną po pietų atėjo pas mano brolį Silvestrą moteris. Tai buvo 
Naumiesčio gyventoja, ūkininko Tomašausko žmona. Brolis pasakė, kad aš 
gyvensiu Tomašauskų namuose". Atsiminimuose pateikta kai kurių Žinių ir 
apie Tomašauskų šeimą. Tomašauskienė buvo atitekėjusi iš kaimo, ūkininkaitė. 
Ji nemokėjo lenkiškai kalbėti. Tomašauskų šeimoje buvo daugiausia kalbama 
lietuviškai. Tomašausko motina buvo labai maloni moteris. Ji mėgo lenkiškai 
kalbėti, bet mokėjo ir lietuviškai. Pats Tomašauskas mokėjo lenkiškai kalbėti, 

bet pratęs buvo kalbėti lietuviškai [128]. 

Po šv. Juozapo, t.y. po kovo 19 d., Petrą Leoną Tomašauskienė nuvedė į 
mokyklą ir pristatė mokytojui seneliui Lapinskui. „Jisai, - rašė Petras Leonas, - 
pradėjo mokyti mane rusiškai skaityti ir rašyti. Bet ne tik pats mane mokydavo, 
taip pat ir kitus, dar tik pirmus metus lankančius mokyklą, o ir kiek vyresnis 
mokinys Žagaras, kuriam Lapinskas pavedė mus mokyti. Lapinskas liepė mums 
mokintis šv. istoriją, žydų istoriją, pradedant nuo pasaulio sukūrimo, iš rusiškos 
knygos. Aš pasakiau Žagarui, kad negaliu mokintis iš rusiškų knygų dėl to, kad 
visai nesuprantu rusų kalbos. Nesuprantančių rusų kalbos buvo dar keli 
mokiniai. Žagaras pakalbėjo su Lapinsku ir po to šis pats papasakodavo mums 
lietuviškai istorijos pamokas, gi rusiškoje knygoje mes žiūrėdavome tik 
paveikslus. Aš gerai atsimindavau, ką Lapinskas papasakodavo. Kitą dieną 
prieš pamoką aš atpasakodavau draugams užduotą istorijos pamoką. <...> 
Lapinskas mokino žydų istorijos, o su Žagaro pagalba rusiškai skaityti, rašyti ir 
skaičiuoti" [129]. Ketvirtadieniais po pietų mokytojas Lapinskas mokė 
mokinius dar ir lenkiškai skaityti. Brolis Silvestras popietinėmis valandomis 
mokė savo brolį lenkiškai skaityti, rašyti, kalbėti ir aritmetikos [130]. 


1.20 pav. Petro Leono mokytoja - Zofija Zaleskaitė. 
Paimta iš J. Gabrio knygos „Vincas Kudirka. Keli 
jo gyvenimo bruožai". Tilžė, 1910. P.43 


Naumiesčio pradinėje mokykloje įvyko didelis pokytis. Į senelio Lapins- 
ko vietą buvo paskirta nauja mokytoja - Zofija Zaleskaitė. Ji vėliau buvo 


ištekėjusi už P. Armino-Trupinėlio, o jam mirus - už Petro Kriaučiūno (1.20 

pav.). Apie Zofijos Zaleskaitės mokymą Petras Leonas atsiliepė šiltai, dėkingai. 
Jis pajuto ypač didelį skirtumą tarp mokytojo Lapinsko ir Zofijos Zaleskaitės 
metodų mokant matematikos [131]. Gilūs prisiminimai liko apie atsisveikinimą 
su mokytoja Zofija Zaleskaite ir mokyklos mokiniais išvykstant iš Naumiesčio: 
„Mokytoja Zaleskaitė gražiais žodžiais atsisveikino su manim ir visiems 
mokiniams liepė pasibučiuoti su manim“ [132]. 

Petro Leono atsisveikinimas su Naumiesčio pradinės mokyklos mokytoja 
ir mokiniais įvyko todėl, kad 1875 m.sausio 14 d. jo brolis kunigas Silvestras 
buvo iškeltas iš Naumiesčio į Šunskus [133]. Kai kunigas Silvestras tapo 
perkeltas į Šunskus, ten parsivežė ir pas save apgyvendino ir brolį Petrą [134]. 
Petras Naumiesčio pradinėje mokėsi mažiau kaip metus, o Šunskuose - nuo 
1875 m. sausio iki 1876 m. vasaros, t.y. apie pusantrų metų [135]. 1876 m. 
sausio 15 d. kunigas Silvestras buvo perkeltas iš Šunskų į Krosną [136]. 
Iškėlus brolį, Petras Leonas buvo apgyvendintas mokytojo Katiliaus šeimoje. 
Šunskuose jis lankė ir 1876 m. baigė pradinę mokyklą [137]. 

„Šunskų klebonijoje, - prisimena Petras Leonas, - man valgyti paduodavo 
vienam, skyrium nuo kitų, šeimininkės kambaryje. Valgis buvo toks, kokį duo- 
davo kunigams. Klebonijoje gyveno klebono giminaitė, jauna mergina 
Petronėlė. Ji buvo stipri, pilna, gražaus veido mergelė. Petronėlė paduodavo 
man valgį ir pašnekindavo mane. Ji buvo jau užaugusi mergina“ [138]. 
Prisimindamas gyvenimą Šunskuose Petras Leonas rašė: „Grįšiu į Šunskus, kur 
man taip gera buvo gyventi. Man labai malonu atsiminti Šunskus ir jų apylinkę. 
<...> Šunskų apylinkėje aš gavau pažinti daug žmonių, kurie buvo man geri ir 
malonūs. Čia aš buvau vežiojamas į svečius, bėgiojau po gražias pievas, 
gėrėjausi stambių ūkininkų geru gyvenimu. Aš visuomet labai mėgau arklius: 
jais joti, važiuoti, į juos žiūrėti. Šventadieniais aš gėrėdavausi privažiavusių į 
Šunskus parapijiečių gražiais arkliais" [139]. 


1.7. Gimnazistas 


Petras Leonas buvo priimtas į Marijampolės gimnazijos pirmą klasę 1876 m. 
rudenį [140]. Čia jis pateko į naują aplinką, kurioje buvo nauji ir neįprasti 
tarpusavio mokinių, mokinių ir mokytojų, mokinių ir gimnazijos direktoriaus, 
mokinių ir šeimininkų, pas kuriuos gyveno gimnazistai, santykiai: „Pradžios 
mokykloje mes, draugai, šaukdavome save „vaikai“, arba rusiškai „dieti". Gi 
čia, Marijampolėje, kai aš taip pavadinau draugus, tapau išjuoktas. Buvo pa- 
sakyta, kad reikia vadintis „ponai“, lenkiškai „panovie“, rusiškai „gospoda“ 
[141]. 

Apie mokslą Marijampolės gimnazijoje Petras Leonas savo biografijoje 

rašė labai trumpai: „Iš Šunskų patekau į Marijampolės gimnazijos pirmą klasę 
1876 m. rudenį. Gimnaziją baigiau 1884 m. pavasarį, su sidabro medaliu, kuris 
man Didžiojo karo metu dingo" [142]. A. Tamošaitis straipsnyje „Petras 
Leonas“ parašė šiek tiek daugiau: „Gimnazijoje mokslas sekėsi gerai. Kai 
kurias klases baigdavo su pagyrimais bei dovanomis. Gimnaziją baigė 1884 m. 
su sidabro medaliu" [143]. 

Marijampolės gimnazijos mokytojus ir direktorius Petras Leonas charak- 
terizavo įvairiai. Gimnazijoje buvo keturi mokytojai lietuviai. Įtakingiausias 
gimnazistų tautiškam susipratimui buvo Petras Kriaučiūnas [144]. Iš mokytojo 
Petro Kriaučiūno gimnazistai gaudavo skaityti įvairių knygų [145]. Petrui 
Leonui mokantis gimnazijoje buvo pakeistas jos direktorius. Buvęs direktorius 
A. Abramovičius buvo paskirtas Suvalkų gubernijos pradžios mokyklų direkci- 
jos direktoriumi, o į jo vietą paskirtas iš Vilniaus Sierno Solovjevič. Štai kaip 
jis apibūdino tuos abu gimnazijos direktorius. A. Abramovičius imdavo kyšius. 
Frenkelis iš Vilniaus padovanojo A. Abramovičiui porą arklių. O Olekas davė 
jam kyšį - kumpių ir sūrių maišą. Jo pažymiai iš istorijos „pasitaisė“ iš „2“ į 
„3“. „Tai labai nepatiko mūsų jaunom sielom. Tačiau reikia pasakyti štai kas. 
Už kyšį jis padėdavo kyšio davėjui, bet kitiems nekenkdavo, tyčiomis 
nesunkindavo eiti mokslą". A. Abramovičius be kyšių priimdavo ūkininkų vai- 
kus į pirmą klasę, vyresnio amžiaus nei įstatymu buvo numatyta. „Prie A. Abra- 
movičiaus Marijampolės gimnazija buvo beveik pirmoji geru vardu visoje 
Varšuvos apygardoje“. Čia mokėsi apie 600 mokinių. Naujai paskirto 
Marijampolės gimnazijos direktoriaus charakteristika buvo labai trumpa ir 
kategoriška - jis buvo labai griežtas, žiaurus rusintojas - politikanas [146]. 

Petras Leonas atkreipė dėmesį ir į kalbų vartojimą tėviškėje bei Mari- 
jampolėje: „Mūsų apylinkės žmonės gėrėdavosi savąja tarme, laikydavo ją 
gražiausia. <...> Marijampolė buvo labai lenkiška, <...> gimnazistai už 
gimnazijos sienų dažniausia girdėdavo lenkų kalbą ir patys dažniau lenkiškai 
kalbėdavo nei rusiškai, - tik ne lietuviškai. Bažnyčioje „rarotų“ metu <...> ir 
atlaidų dienomis per sumą pamokslai buvo lenkiški, taip pat gegužinės 
pamaldos būdavo lenkų kalba. Bendrabučių šeimininkės su mokiniais 
kalbėdavo lenkiškai“ [147]. Tik nuo 1882 m. rudens, kai į Marijampolės 
gimnaziją atėjo mokytojauti Petras Kriaučiūnas, mada lenkiškai kalbėti ėmė 
tarp lietuvių nykti. O brolis kunigas Silvestras su Petru Leonu ir broliu Jonu 
(taip pat gimnazistu) kalbėdavo lenkiškai [148]. 

Petras Leonas prisimena, kad kai kurie gimnazistai mėgo alkoholinius 
gėrimus: „Tarp gimnazistų kartais pasireikšdavo polinkis gerti degtinę ir alų. 
<...> Būdami antroje klasėje žinojom, kad trijų bendrabučių IV klasės mokiniai 
<...> labai girtuokliauja po Kalėdų atostogų. Begirtuokliaudami net knygas ir 

„rancus“ (kuprines, kelionmaišius) išparduodavo“ [149]. 

Aprašytas ir įvertintas netinkamas gimnazistų bendrabučio šeimininkės ir 
ten gyvenusio gimnazisto elgesys. „<...> Petras Krakauskas (gimnazistas. - 
J.L.) ir Emilija Danilevičienė, šeimininkė (bendrabučio. - J.L.) (ji buvo Adomo 
Danilevičiaus antroji žmona), - rašė Petras Leonas, - ne tik flirtavo tarp savęs, 
bet tarp jų ėjo tikras romanas, meilės santykiai. Juodu gal manė, kad mes 
nesuprantame, o mums tai buvo visai aišku. <...> Vėlyvas vakaras. Šeimininko 
Danilevičiaus nėra namie. Mes sugulame. Petras Krakauskas ilgai būna su 
Danilevičiene jos tamsiame kambarėlyje. Girdime, - paskambino Danilevičius 
parėjęs. Žmona atidaro duris jam, o Krakauskas tuo tarpu per užpakalinius 
kambarius ateina į kambarėlį ir gula į savo lovą“ [150]. 

Danilevičienė pagimdė dukrelę, kuri greitai mirė. Susidarė nauja situacija 
ne tik Danilevičių šeimoje, bet ir Danilevičienės bei gimnazistų santykiuose, į 
kurių tarpą pakliuvo ir Petras Leonas. „Danilevičienė, - rašė jis, - buvo 
pagimdžiusi dukrelę; visi laikė ją esant P. Krakausko dukrele. Tasai kūdikis 
greit mirė; mes jau buvome po atostogų. Danilevičienė norėjo, kad mes, 
mažesnieji, dalyvautume laidotuvėse ir neštume karstelį, bet mes reikalingam 
momentui pasišalinome iš namų, mat nenorėjome „benkarto“ laidotuvėse 
dalyvauti. Taip netoliaregiškai buvome išauklėti“ [151]. Kaip matome, čia 
Petras Leonas pasmerkė savo elgesį ir nevykusį žmonių nuteikimą nesan- 
tuokinio vaiko laidojimui. Be to, aprašydamas nesantuokinio vaiko gimimo, 
mirimo ir laidojimo faktus, jis parodė jų įtaką Danilevičių šeimyniniams 
santykiams: „Bendrabutyje šiais metais buvo daug mokinių. Mano lovelė buvo 
pastatyta kartu su Danilevičių sūnaus mažam kambarėlyje gretimai su pačių 
Danilevičių miegamuoju. Man dažnai teko girdėti Danilevičių barantis ir 
iškalbant savo žmonai buvusį jos romaną su Krakovskiu“ [152]. 

Petras Leonas, būdamas gimnazistu, pradėjo mokyti kitus vaikus: „Aš 
baigiau II klasę su pagyrimo lapu. Milianskas įpiršo mane vasarai į Zeleskius, 
gyv. Igliaukoje, rengti jų jauniausią sūnų egzaminui į I klasę. Ir taip aš dviejų 
klasių mokinys tapau mokytoju" [153]. 

P. Leonas ir toliau sėkmingai mokėsi, vasarą praleisdavo tėviškėje: „Aš 
baigdamas III kl. gavau dovanų - knygelę. <...> Šių metų (1879 m. - J. L.) 
vasarą praleidau tėviškėje, kaip visuomet daugiausia ganydavau, kai ką 
padėdavau dirbti" [154]. 

1879 m. pavasarį į Marijampolės gimnaziją sugrįžo Vincas Kudirka 
[155]. P. Leonas savo atsiminimuose aprašo išgirstą žinią apie Vinco Kudirkos 
sugrįžimą į Marijampolės gimnaziją ir pirmus įspūdžius apie jį: „Tai buvo 
1879 m. pavasarį. Aš baigiau trečiąją klasę. Tarp mokinių paplinta gandas, kad 
gimnazijon sugrįžta Vincas Kudirka. Gandas teigė, būk V. Kudirka esąs 
pavarytas iš Seinų kunigų seminarijos dėlto, kad vedęs romantišką korespon- 

denciją su panelėmis, kad dėl to išėjimo iš kunigų seminarijos jo tėvas 
atsisakęs padėti jam eiti mokslus gimnazijoje, kad jį priglaudęs mokytojas 
Ostrovskis ir kad jam, priėmus jį į VI klasę, kurią jis buvo baigęs stodamas 
kunigų seminarijon, bus daromi egzaminai tiktai pro formą ir jis būsiąs 
perkeltas į VII klasę". 

Tais mokslo metais mūsų bendrabučio prižiūrėtoju buvo J. Jablonskis. 
„Tų žinių gal gavome dalinai iš J. Jablonskio, kuris buvo VI klasėje. Nors jis, - 
rašė Petras Leonas, - ir žymiai aukštesnės buvo klasės, bet mes buvome su juo 
labai susidraugavę dėl jo gerumo. Einame vieną gražią dieną popiet besivaikš- 
čiodami Malūnų gatvele, kurioje buvo mokytojo Ostrovskio butas, ir 
susitikome: Ostrovskį ir dar vieną poną, o jų tarpe gana aukštas lieknas “ 
jaunikaitis gimnazisto uniformoje. Draugai sako, kad tai yra Vincas Kudirka. 
Asmuo, išvarytas iš dvasiškos seminarijos, labai domino savimi mus, mažus 
mokinius, giliai tikinčius. Aš atidžiai užsižiūrėjau į Vincą Kudirką. Gražus 
gražus veidas, kaip panelės. Bruožai smulkūs, o skruostai - kraujas su pienu. 
Kitą dieną vėl susitikome tuos tris asmenis Bažnyčios gatvėje. Aš užsižiūrėjau į 
Kudirką. Tik girdžiu Ostrovskio garsų balsą: „A ten blazen i nie ukloni sie" (O 
šis niekutis ir nelinktels). Ostrovskis mūsų klasėje dėstė graikų kalbą ir 
simpatizavo man. Riktelėjo man tuos žodžius juokais. Aš vis vien būčiau 
nusiėmęs kepi, bet akimirksnį buvau užsižiopsojęs. IV ir V klasėje būdamas aš 
susieidavau mieste pasivaikščiojant popiet su J. Jablonskiu, bet su V. Kudirka 
man neteko susipažinti ir mieste susitikti jį draugėje su J. Jablonskiu. 
Matydavau V. Kudirką ir gėrėdavausi jo gražia išvaizda, kai nueidavau paklau- 
syti gimnazijos orkestro pratybų" (1.21 ir 1.22 pav.) [156]. 

Vincas Kudirka buvo priimtas į Marijampolės gimnaziją 1871 m. Tuo 
laiku gimnazijoje ir paties V. Kudirkos pažiūrose vyko sudėtingi procesai. 
Anot Juliaus Būtėno, dauguma gimnazijos mokytojų buvo lenkai. Direktorius ir 
rusų kalbos mokytojas inspektorius buvo rusai. Anksčiau gimnazijoje 
dėstomoji kalba buvo lenkų, o po 1863 m. sukilimo - rusų. Gimnazistai iš 
papratimo ir iš tradicijos tarpusavyje kalbėjo lenkiškai, skaitė lenkų autorių 
knygas. Tą lenkiškumą stengėsi palaikyti ir mokytojai lenkai. Net su direk- 
toriaus leidimu gimnazijos salėje ir šiaip privačiuose namuose rengiamuose 
mokinių vakarėliuose visa programa dažniausiai buvo atliekama lenkų kalba. 
Lietuvos kaimo valstiečių vaikai, patekę į tokią atmosferą, stengdavosi kuo 
greičiau pramokti lenkų kalbos. Nors gimnazijos pati viršūnė buvo rusiška, bet 
mokiniams maža įtakos turėjo. Visa valdė ir dirigavo lenkas mokytojas Liud- 
vikas Ostrovskis, kuris direktorių ir visą pedagogų tarybą buvo tiesiog 
pavergęs: ką jis sakydavo, visi pritardavo [157]. Tačiau gimnazijoje reiškėsi ir 
kitos nuotaikos. Kartą mokytojas Plevinskis, lenkas, pamokos metu pajuokė 

lietuvių kalbą: tai esą „cygansky język“ (čigonų kalba), - tik mišinys, žargonas, 
nederąs gilesnėms mintims išreikšti. Tokia vieša kalbos pajuoka lietuvius 
mokinius labai įžeidė. Vienas iš jų, Petras Kriaučiūnas , ryžosi įrodyti, jog 
lietuvių kalba - senovinė, lotynų kalbai artima, kad ja galima mintis gražiu 
poezijos rūbu apvilkti. Jis atsidėjęs vartė lotynų kalbos žodyną, rinko žodžius, 
panašius į lietuviškus, juos nurašinėjo į sąsiuvinį: pabandė ir eilėraščius 
lietuviškai rašyti - neblogai pasisekė. Petras Kriaučiūnas rado savo mintims 
pritarėjų. Per vieną iškilmingą gimnazijos aktą susirinkusiai publikai direkto- 
rius pranešė, kad mokinys, lietuvis, poetas, perskaitysiąs savo eiles. Petras 
Kriaučiūnas padeklamavo lietuvišką lenkų poeto J. Kochanovskio eilėraščio 
vertimą. 

Pirmą kartą gimnazijos salė išgirdo lietuvišką žodį, ir nuaidėjo garsus 
plojimas. Šaukte šaukė kartoti, dar ką lietuviškai padeklamuoti. Tada Petras 
Kriaučiūnas padeklamavo I. Krylovo pasakėčios vertimą. Direktorius, paste- 
bėjęs rankraštį, paklausė: 

- Kodėl tamsta ne rusiškomis raidėmis rašai? 

- Kad kirilica negalima išreikšti, - atsakė Petras Kriaučiūnas. 

Nuo to laiko vieni gimnazijos mokiniai Petrą Kriaučiūną praminė 
„lietuviu“, kiti - „litvomanu“, bet jo parodytas pavyzdys traukė draugus. Juo 
sekdamas, kitas mokinys, Puišys, užsimanė versti į lietuvių kalbą lenkų poeto 
A. Naruševičiaus eilėraštį [158]. 

Savo lietuvybe Marijampolės gimnazijoje pasižymėjo ir Jonas Basana- 
vičius. Vieną kartą, išleidus Velykų atostogų, keli žemesnių klasių mokiniai 
sutarė pasisamdyti arklius ir iš Marijampolės drauge važiuoti namo. Tarp jų 
buvo ir septintokas Jonas Basanavičius. Važiuojant jis pasiūlė padainuoti ir 
pradėjo lietuvių dainą: 


-Augin tėvas du sūneliu, 
Augindamas labai džiaugės <...> [159]. 


“ Petras Kriaučiūnas (1850-1916 m.) 1871 m. baigė Marijampolės gimnaziją. Iki 1880 m. mokėsi 
Seinų kunigų seminarijoje ir Peterburgo dvasinėje akademijoje. Atsisakęs kunigystės, 1881 m. 
Varšuvos universitete įgijo lotynų kalbos mokytojo teises. 1887 m. dėstė.lietuvių ir lotynų kalbą 
Marijampolės gimnazijoje. Už „Aušros“ platinimą atleistas iš mokytojo pareigų. 

1.21 pav. Viršuje Marijampolės gimnazijos pastatas. Apačioje Marijampolės 
gimnazijos orkestras. Antroje eilėje antras iš kairės V. Kudirka. 
Paimta iš J. Būtėno knygos „Vincas Kudirka“. Vilnius, 1988. P. 64-65 

1.22 pav. V. Kudirka Marijampolės gimnazijos 
baigiamojoje klasėje (1880-1881 m. m.). 
Paimta iš knygos „Vincas Kudirka. Raštai". T.2, 
Vilnius, 1990. P.864-865 


Kartą į lietuvių kalbos pamoką atėjo Jonas Basanavičius. Tuomet jis jau 
buvo Maskvos universiteto studentas. Įėjęs į klasę Jonas Basanavičius 
pasisveikino su mokiniais ir prabilo lietuviškai, paskaitė jiems atvežtos Antano 
Baranausko poemos „Anykščių šilelis" ištrauką, pakalbėjo apie lietuvių kalbos 
grožį, nepaprastą jos skambumą. Čia pat pacitavo iš liaudies paimtus gamtos 
garsų pamėgdžiojimus: Ieva, Ieva, neganyk po pievą; Jurgut, kinkyk, paplak, 
važiuok... Lietuvių kalbos dėstytojui Staniškiui toks Jono Basanavičiaus 
„Išsišokimas“ nepatiko. Jisai mat buvo šiaudinis lietuvis ir drebėjo dėl 
tarnybos, bijojo, kad valdžia neįtartų jį varant per pamokas priešvalstybinę 
propagandą. Bet vis tiek, palyginti su Ulinskiu, Staniškis buvo geresnis lietuvių 
kalbos mokytojas, nes jis teikė įdomesnę medžiagą. Tuo tarpu Ulinskio žodynų 
komentavimas tegalėjo visus atgrasinti nuo tos disciplinos. J. Bulota sakė, jog 
Staniškis į dėstomąjį dalyką žiūrėjęs su meile. Studento Jono Basanavičiaus, 

atsilankiusio į lietuvių kalbos pamoką, viešai pareikštos mintys nepatiko ir kai 
kuriems lenkiškai nusistačiusiems mokiniams. 

Jonas Basanavičius šį atsitikimą aprašė savo autobiografijoje ir padarė kai 
kuriuos patikslinimus: „Pirmame medicinos kurse 1875 m. būdamas, gavęs 
stipendijos ir turėdamas pinigų kelionei, atsimenu, buvau parvažiavęs Kalėdų — 
ne Velykų, kaip rašo d-ras V. Kudirka — atostogoms namon; apsilankiau 
Marijampolėje, buvau gimnazijoj, mokinių vakarėlyje ir pamokoms prasidėjus 
kartą užėjau į Vinco Staniškio lietuvių kalbos pamoką, rodos IV klasėje. 
Atsinešęs drauge tuomet tik ką pasirodžiusią Geitlerio knygą „Litauische 
Studien" (Prag, 1875), pasisveikinęs lietuviškai su mokiniais, su mokytojo 
pritarimu perskaičiau jiems eilių posmelį iš „Anykščių Šilelio“, atkreipiant jų 
atydą į lietuvių kalbos grožybę, pakartojau lakštingalos balso pamėgdžiojimą: 
Jurgut kinkyk, kinkyk, paplak, paplak, važiuok ir t.t. ir kitų paukščių, iš ko 
Vincas Kudirka tuomet tos klasės — ne V kaip jis rašo — mokinys klausydamas, 
buvęs pasipiktinęs apie ką jis „Tėvynės Varpuose“ (“Varpas" 1892, Nr. 3) 
praneša. Staniškiui šitoks mano su mokiniais pasielgimas, kaipo lietuvystės 
demonstracija gimnazijoje, nepatikęs, nes ir jis pats silpnas buvo lietuvis“. 

Labai vaizdžiai apie lietuvių kalbos plitimą, apie gimnazistų perėjimą nuo 
lenkystės prie lietuvystės, apie J. Basanavičiaus ir „Aušros“ vaidmenį tame 
procese aprašė Vincas Kudirka. 

„<...> patekau į M. gimnaziją Lietuvoj tame laike, kada jau mokslo 
institucijose įvesta buvo vieton lenkiškos priverstina maskoliška, bet da 
įsibėgėjusi lenkų šlėktiška dvasia negalėjo sulaikyti ir apsiaubdavo kiekvieną 
lietuvį, patekusį į gimanziją. Vos spėjau apsivilkti mėlyną mandieraitę su bal- 
tais sagučiais ir susimaišiau su draugais mokiniais, pajutau, kad mano dvasioje 
kažin kas dedasi. Kas dedasi, numanyti negalėjau, tik jaučiau, kad man gėda 
atsiminti, kuomi aš buvau, o ypač bauginausi, kad draugai nepatirtų, kad aš 
moku lietuviškai. Tas dalykas galėjo išduoti mane artojaus sūnum esant. 
Žinoma, išlikimo instinktas liepė man niekada neatsiliepti lietuviškai ir 
saugotis, idant niekas nepamatyt, kad mano tėvas devi sermėginę ir moka 
lietuviškai. Deltogi stengiausi kalbėti, nors blogai, bet lenkiškai, o nuo tėvų 
ir giminių, kurie atvažiuodavo manęs atlankyti šalindavausi iš tolo, jeigu tik 
patėmydavau, kad kas iš draugų ar ponų mato; šnekėdavau su jais ramiau tik 
pasislėpęs kur užkampyje. Tapau, mat lenku ir sykiu ponu - tekau lenkiškai 
dvasiai... 

Paleido ant Velykų. Keletas mokinių susitarėme pasisamdyti arklius ir 
keliauti drauge namon. Tarp mūsų buvo Basanavičius, mokinys iš vyriausios 
klasės. Bevažiuojant jis atsiliepia: „panowie, zaspiewajmy!" Aš turėjau gerą 
balsą ir tikrai buvau paketinęs prisidėti. Tik štai Basanavičius užvedė 

lietuviškai: „Augin tėvas du sūneliu“... Rodos kas man gerklę užėmė iš 
gėdos. „„Chlop“ — pamislijau sau lenkiškai ir nuleidęs nosį tylėjau... 

Buvau jau 5 klesoje. Sykį ant lekcijos lietuviškos kalbos (lankydavau tas 
lekcijas, kaip ir kiti — net patys lenkai — tik delto, idant turėčiau tiesą ant 
lietuvių stipendijos universitete), ateina Basanavičius, jau tada studentas 
Maskvos universitete. Įėjęs pasisveikino su mokytoju ir prakalbėjo į mus 
lietuviškai. Parodė gražumą lietuvių kalbos ir atkartojo keletą vietų iš eilių, 
kur lietuviška kalba perima tiesiog gamtos skambėjimus, paukščių balsus: 
Jieva, Jieva, neganyk po pievą... arba: Jurgut, kinkyk, paplak, 
nuvažiuok... Atkartojo ir daugiau vietų, tik visų nepamenu. „Komedyant!“ 
- pamislijau sau lenkiškai, apkaitęs nusikreipiau į šalį ir ėmiau sau skaityti ką 
kitą... 

Pabaigiau gimnaziją su ta mislia ir jausmu, kad lietuviu būti lyg nepri- 
tinka, ypač, jog tada visi tyčiojosi iš kokių ten litvomanų ir drabstydavo į 
akis su Muraška. Sakydavau, kad aš sykių lietuvis ir lenkas, nes istorija sujungė 
lenkus su lietuviais. Mat, prisipažinimu pusiau prie lenkystės, tariau atpirksiąs 
nors pusę tos kaltės, kad aš lietuvis. To paviršutinio teisinimosi prieš kitus ir 
prieš patį save man išteko, ypač jog nepasitaikė nė vienos apystovos, kuri būtų 
privertusi mane dirstelėti į tuos dalykus giliau. 

Su tokiomis nuomonėmis apie mano tautybę įstojau į universitetą, vieną iš 
tų, kur lietuvių buvo labai mažai, o ir tie beveik nepasižinojo vienas su kitu. 
Žinom, nuovoka Lietuvos, lietuvystės labyn ir labyn dilo iš mano 
proto... 

Parvažiavau iš universiteto ant vasaros į Lietuvą. Vienas kunigas papa- 
sakojo man, kad išeisiąs lietuviškas laikraštis, parodė savo lietuviškai 
rašytas eiles ir Basanavičiaus laišką apie tą laikraštį. Perskaičiau ir... 
smilktelėjo lyg širdyje. Smilktelėjo ir vėl rodos nieko. „Bawią się dzieci" 
— pamislijau sau lenkiškai. Tik nuo tos valandos gana tankiai pradėjo 
skraidyti po mano galvą mislys apie Lietuvą, lietuvius, lietuvystę, širdis vienok 
ant tų mislių neatsiliepdavo... 

Potam, ar į pusmetį, gavau Nr.1 „Aušros“. Žiūriu, ant pirmojo puslapio 
stovi Basanavičius. „Pranašas“ — pamislijau tada apie Basanavičių jau 
lietuviškai...Ėmiau skubiai vartyti „Auszrą“ ir ...neprisimenu jau visko, kas 
su manimi paskui darėsi... Tiek pamenu, kad atsistojau, nuleidau galvą, 
nedrįsdamas pakelti akių ant sienų mano kambarėlio... Paskui man pasidarė 
taip graudu, kad apsikniaubęs ant stalo apsiverkiau. Gaila man buvo tų 
valandų, kurios nesugrąžintinai išbrauktos tapo iš mano gyvenimo, kaipo 
lietuvio, ir gėda, kad taip ilgai buvau apgailėtinu pagedėliu.. Po tam pripildė 
mano krūtinę rami, smagi šilima ir, rodos, naujos pajėgos pradėjo rastis... 
Rodos, išaugau išsyk, ir ta pasaulė jau man per ankšta... Pajutau save didžiu, 

galingu: pasijutau lietuviu esąs... 

Neužilgo susižiedavau su Lietuvos literatūra, ir iki šiai dienai savo 
sužieduotinės neapleidžiu..." [160]. 

Didelę įtaką lietuvinimo procesui Marijampolės gimnazijoje darė ir 
pradėjęs mokytojauti šioje gimnazijoje Petras Kriaučiūnas (1.23 pav.). „Kai 
patekau 1876 m. rudenį į Marijampolės gimnaziją, - rašė Petras Leonas, - 
gimnazistai tarp savęs namieje kalbėdavo lenkiškai. Tik nuo 1882 m. rudens, 
kai aš buvau VI klasėje ir kai į Marijampolės gimnaziją atėjo mokytojum 
Petras Kriaučiūnas, ta mada lenkiškai kalbėti ėmė tarp lietuvių nykti" [161]. 
Anot J. Būtėno, lietuvių kalba buvo dėstoma Marijampolės ir Suvalkų 
gimnazijose todėl, kad Rusijos caro valdžia, matydama, jog lietuvius smarkiai 
traukia į savo pusę lenkai, atkreipė dėmesį į Suvalkų guberniją, kurią iš senos 
tradicijos (nuo Napoleono laikų) lenkai savinosi, nes administraciniu atžvilgiu 
ji priklausė vadinamajai Lenkijos karalystei. Rusijos caro valdžia nutarė 
patraukti lietuvius į savo pusę. Tuo tikslu Maskvos universitete buvo paskirta 
dešimt stipendijų Suvalkų krašto studentams lietuviams. Kad netektų tų 
stipendijų lenkams, Marijampolės ir Suvalkų gimnazijose buvo dėstoma 
lietuvių kalba (iš vadovėlių, spausdintų rusiškomis raidėmis). Kurie abiturientai 
atestate turėdavo lietuvių kalbos pažymį, galėdavo kandidatuoti tai stipendijai 
gauti. Stipendija buvo nemaža - 30 rublių mėnesiui arba 360 rublių metams. 
Be to, ir nuo mokesčio už mokslą universitete atleisdavo. Anais laikais iš 
tokios stipendijos buvo galima neskurdžiai Maskvoje gyventi ir studijuoti. 
Tačiau, J. Būtėno manymu, lietuvių kalba Marijampolės gimnazijoje buvo 
prastai dėstoma. Iki ketvirtos klasės lietuvių kalbą dėstė matematikas 
mokytojas Ulinskis. Jis, nebūdamas filologas, neturėjo jokio dėstymo metodo. 
Liepdavo iš lotynų kalbos žodyno rinkti žodžius, panašius į lietuviškuosius. 
Tuo būdų galbūt norėta atkreipti mokinių dėmesį į savo gimtąją kalbą - 
parodant jos artumą garbingai senovinei lotynų kalbai. Be to, lietuvių kalbos 
pamoka būdavo šeštoji, tad mokiniai privargę mažai bekreipdavo dėmesio. 
Pranas Mašiotas sakė, kad tai buvusios ne pamokos, o juokai, ir ne juokai, bet 
nuobodybė. Antras lietuvių kalbos dėstytojas, mokytojas Vincas Staniškis, nors 
buvo lietuvis, bet į šio dalyko dėstymą taip pat žiūrėjo paviršutiniškai. Būdavo, 
paskaito kiek iš Donelaičio ir sako: 

- Gal eisim namo? 

- Einam! - džiugiai sušunka mokiniai. 

Lietuvių kalbos mokytojas Staniškis skaitydavo Donelaičio eilutes, bet 
apie Lietuvą, apie lietuvių tautą nė puse lūpų neprasitardavo [162]. 


71 


Petras LEONAS 


1.23 pav. Petras Kriaučiūnas. 
Paimta iš J. Gabrio knygos „Vincas Kudirka. Keli jo 
gyvenimo bruožai". Tilžė, 1910. P.44 


Petrui Leonui mokantis Marijampolės gimnazijoje jau buvo kalbama apie 
jo būsimą profesiją. Penktoje gimnazijos klasėje jis turėjo visą savaitę 
užgavėnių atostogų. Į tėviškę per atostogas parvyko ir kunigas Silvestras. 
„Tėveliai, - rašė Petras Leonas, - užvedė su juom kalbą, kad vasarą, esą, reikėtų 
vežti mane į Seinų kunigų seminariją". Kunigas Silvestras tėveliams atsakė, 
kad Petras turi baigti gimnaziją ir tada bus pats laikas jam eiti į klierikus. Po 
kelerių metų vėl buvo kalbama apie Petro stojimą į kunigų seminariją. Šį kartą 
su juo kalbėjosi brolis Silvestras. „Baigiant aštuntąją klasę, - rašė Petras 
Leonas, - kai Kalėdų atostogomis aš atsilankiau pas jį Silvanoveuose, jis 
užkalbino mane, ragindamas mane, kad eičiau į Seinus, į kunigų seminariją“. 
Petras savo broliui Silvestrui paaiškino, kad nenori šiuo keliu savo gyvenimą 
pasukti: „Jaučiau, kad mano toks nusistatymas yra jam skaudus sielos 
pergyvenimas, bet šiaip, išoriniai, jis nieku to neparodė, ir mudviejų santykiai 
kokie buvo, tokie ir liko. Jis taip pat norėjo, kad jo broliai Jonas ir Petras būtų 
kunigai, bet apsivylė. Tačiau jis buvo toks tikros žmogiškos širdies žmogus, 

kad šitas apsivylimas nesuardė broliškų santykių tarp mūsų trijų“ [163]. 

Į kunigų seminariją stoti Petrą Leoną kalbino ir mama, sesutės, broliai. 
„Artinosi VIII klasės baigimas. Mano mamai, sesutėms ir broliams rūpi, kad aš 
eičiau į kunigus. <...> man teko dažnai būti mamos kalbinamam eiti į kunigus. 
Teko rūstinti savo mylimą mamą, kad negaliu eiti į kunigus, neturiu 
pašaukimo". Parsivežti iš Marijampolės Petrą atvyko du broliai: Baltrus, 
tėviškės šeimininkas, ir Raulas. Jie taip pat ėmė kalbinti Petrą eiti į kunigus: 
„Pasikalbėjimas buvo rimtas, bet „bėdžiams“ nepasisekė perkalbėti manęs. 
Nesusipykome, likome kaip buvę geruoju, bet broliams buvo skaudu <...>. 
Kaip jau buvau pastebėjęs, mano santykiai su mama, broliais ir seserimis liko 
geri, nuoširdūs, nors aš ir apvyliau jų brangiausią viltį - nėjau į kunigus" [164]. 

Marijampolės gimnaziją Petras Leonas baigė 1884 m. pavasarį, gavo 
brandos atestatą ir sidabro medalį [165]. 


1.8. Studentas 


1884 m. rudenį Petras Leonas įstojo į Maskvos universiteto Gamtos ir 
matematikos fakultetą [166]. „Mes trise: aš, Tercijonas ir Vilkutaitis, - 
prisimena Petras Leonas, - išvažiavome iš Mauručių geležinkelio stoties apie 
10 val. ryto" [167]. Jis vaizdžiai aprašo jų kelionę iki Maskvos ir susitikimą su 
Pranu Mašiotu Maskvos geležinkelio stotyje. „Maskvos geležinkelio stotyje 
mus pasitiko Pranas Mašiotas, kuris anksčiau už mus buvo sugrįžęs Maskvon iš 
Lietuvos. Pranas Mašiotas pasakė man, kad Jonas Jablonskis kviečia mane 
sustoti pas jį, iki susirasiu kambarį. Mudu su Pranu Mašiotu nuvažiavome pas 
Jablonskį"* [168]. 

Studijas Petras Leonas pradėjo Maskvos universiteto (Gamtos ir 
matematikos fakulteto Matematikos skyriuje. „Mokslas labai patiko man, ypač 
analizės geometrija, fizika ir chemija (neorganinė). Fizikos profesorius buvo 
gilus mokslininkas Stolietovas, bet blogas dėstytojas“ [169]. Tačiau studijos 
Matematikos skyriuje nepasisekė: „Man nepasisekė išlaikyti fizikos egzamino - 
ištraukiau bilietą, kurio nebuvau išmokęs - „Šviesos poliarizacija“. Prof. 
Cigleris daugiausia nukirsdavo pirmame kurse iš analitinės geometrijos, o aš iš 
jos gavau 4+. Bet gana buvo iš vieno suklupti ir studentas buvo paliekamas tam 
pačiam kurse. Tokiam buvo atimama stipendija. Ir aš netekau Jos“ [170]. Šią 
nesėkmę jis skaudžiai išgyveno: „Dėl stipendijos netekimo aš buvau labai 
susirūpinęs" [171]. 

Dar pirmomis studijų dienomis Petrui Leonui iškilo klausimas, kokia 
kalba rašyti laiškus broliui Silvestrui. Šiuo klausimu jis tarėsi su J. Jablonskiu 
ir priėmė jo patarimą: „Dar gyvendamas pas Jablonskį aš rašiau laišką savo 

broliui kunigui. Būnant man gimnazistu mudu su broliu kunigu lenkiškai 
korespondavome. Dabar imdamasis rašyti laišką, aš kalbuosi su Jablonskiu: 
„Kaip man rašyti, rašysiu lietuviškai". - „Žinoma, rašyk lietuviškai", - pasakė 
Jablonskis. Į mano lietuvišką laišką brolis atsakė lietuvišku laišku ir daugiau 
niekaip kitaip nesikalbėdavome mudu kaip tik savąja kalba“ [172]. 

Vasaros atostogų metu Petras Leonas apie 3-4 savaites gyveno pas savo 
brolį Joną Jundzilų kaime Sintautų parapijoje. Brolis Jonas ten tarnavo 

Naujais mokslo metais studijas Petras Leonas pradėjo jau Maskvos 
universiteto Teisių fakultete. Apie perėjimą į Teisių fakultetą rašoma įvairiai. 
Vieni straipsnių autoriai konstatuoja tik patį perėjimo iš vieno fakulteto į kitą 
faktą. Toks fakto konstatavimas atsirado dėl dviejų priežasčių: 1) nenoras 
ieškoti to perėjimo priežasties ir apsiribojimas tik paties fakto nurodymu; 2) 
rėmimasis tik tuo, ką pats Petras Leonas parašė savo autobiografijoje: 
„Gimnaziją baigiau 1884 m. pavasarį, su sidabro medaliu, kuris man Didžiojo 
karo metais dingo. Tų pat metų rudenį įstojau į Maskvos universiteto Gamtos ir 
matematikos fakultetą, bet kitais metais perėjau į Teisių fakultetą, kurį ir 
baigiau 1889 m. pavasarį? [174]. Savo atsiminimuose Petras Leonas apie 
studijas Maskvos universitete ir apie perėjimą iš Gamtos ir matematikos 
fakulteto į Teisių fakultetą parašė plačiau ir aiškiau: „Man nepasisekė išlaikyti 
fizikos egzamino" [175]. V. Biržiška savo prisiminimuose apie Petrą Leoną 
rašė: „1884 m. pabaigęs gimnaziją, jis pradžioje įstojo į Maskvos universiteto 
Fizikos matematikos fakultetą ir tik po metų suprato, kad ne čia gyvenimo 
kelias (mano pabraukta - J. L.), ir perėjo į to paties universiteto Teisių 
fakultetą, kurį ir baigė 1889 m.“ [176]. Čia paminėta perėjimo iš vieno 
fakulteto į kitą priežastis, mūsų manymu, nepagrįsta. Petro Leono paliktoje 
rašytinėje medžiagoje tokios priežasties nerasta. Tenka pateikti dar vieną 
šaltinį. A. Tamošaitis Petro Leono knygos „Sociologijos paskaitos" pradžioje 
pabrėžė, kad peržengęs universiteto slenkstį P. Leonas pradėjo ne tik rimtą 
pasiruošimą asmens gyvenimui, bet ir visuomeninei veiklai, kurios jis 
neapleido per visą savo gyvenimą. Nors į mokslą Petras Leonas žiūrėjo rimtai, 
bet, matyt, dar nebuvo griežtai apsisprendęs, ką studijuoti, nes dėl palyginti 
menkos priežasties (mano pabraukta - J. L.) jis metė Gamtos ir matematikos 
fakultetą ir persikėlė į Teisių fakultetą. Ta priežastis buvo neišlaikytas fizikos 
egzaminas pas prof. Stoletovą [177]. Čia negalima sutikti su A. Tamošaičio 
nuomone, kad egzamino neišlaikymas menka priežastis. Reikia prisiminti ir tai, 
ką šiuo klausimu rašė Petras Leonas. Jis pabrėžė, kad užteko neišlaikyti vieno 
egzamino ir studentas buvo paliekamas tame pačiame kurse, kad tokiam 
studentui buvo atimama stipendija [178]. Anksčiau pateikta medžiaga išryškina 
jau tris perėjimo iš Gamtos ir matematikos fakulteto į Teisių fakultetą 

priežastis: 1) fizikos egzamino neišlaikymas; 2) grėsmė būti paliktam pirmame 
kurse; 3) grėsmė negauti stipendijos. Šiuo atveju galima visiškai pritarti 
V. Biržiškos nuomonei: „Petras Leonas teisėje rado visą save“. Būdamas 
matematikos mokytoju, Petras Leonas gal nebūtų galėjęs tiek pasireikšti 
lietuviškai visuomeniniame darbe, kiek jis pasireiškė būdamas teisininku, - 
mano A. Tamošaitis [179]. 

Petras Leonas Maskvos universitete Teisių fakultete mokėsi gerai ir 
studijas baigė sėkmingai: „Paskaitoms pavasarį pasibaigus ir užėjus egzaminų 
periodui, aš išlaikiau likusius dešimt egzaminų. Iš visų egzaminų, - viso 20, - aš 
gavau pažymius 5 (labai gerai) arba 4 (gerai) ir baigiau aukštąjį teisės mokslą 
teisių kandidato laipsniu" [180]. Petrui Leonui dar reikėjo parašyti diplominį 
darbą. Jis tuomet daugiau domėjosi ekonomika ir diplominiam darbui temą 
pasirinko iš politinės ekonomijos - „Privatinė ir draugijinė ūkio organizacija". 
Darbui rašyti knygų paskolino prof. A. Čuprovas [181]. Savo diplominio darbo 
medžiagą Petras Leonas pateikė „Varpo“ redakcijai. Ta medžiaga 1890 m. 
buvo išspausdinta septyniuose „Varpo“ numeriuose (Nr.7. P. 100-102; Nr.6. 
P.117-119; Nr.9. P.132-134; Nr.10. P.148-151; Nr.12. P.181-185) 
slapyvardžiu Liutas. 

Petras Leonas lankė visų jo dėstytojų paskaitas. A. Čuprovas skaitė politi- 
nę ekonomiją ir statistiką, M. Kovalevskis —- Vakarų Europos valstybių (Angli- 
jos, Prancūzijos) konstitucinę teisę ir valstybinės teisės pagrindinius klausimus, 
J. Janžulas — finansų teisę ir politinę (administracinę) teisę, J. Gambarovas — 
civilinę teisę, bendrus civilinės teisės klausimus, Legoninas — teismo mediciną. 
Jie „visai neskelbdami kokių moralinių taisyklių ar ideališkų dėsnių, - rašė 
Petras Leonas, - savo asmenybių visuma ideališkai — teigiamai veikė mano 
sielą, besiformuojant mano moraliniam „aš“. Aš akuračiai lankiau visų savo 
dėstytojų universitete paskaitas; dideliu dėkingumu <...> prisimenu aukščiau 
išvardintų profesorių paskaitas, - labai gilaus ir gausaus turinio paskaitas“ 
[182]. 

Petro Leono asmenybės formavimuisi didelę įtaką darė ir jo gyvenimas 
Maskvoje: „Susiformuoti man, kaip žmogui, Maskva labai teigiamai paveikė 
mane, ypač universitetas, spauda (laikraščiai ir žurnalai), literatūra, teatras ir 
kitos kultūrinės įstaigos" [183]. 


1.9. Visuomeninė veikla studijų metais 
Beveik tris šimtmečius (nuo 1579 m.) Lietuvos jaunimas daugiausia 
studijavo Vilniuje. XVIII a. pabaigoje-XIX a. pradžioje sustiprėjo anticarinis 


studentų judėjimas. Lietuvos studentija veikė slaptose organizacijose, ruošėsi 

kovai su Rusijos absoliutizmu [184]. Didžiausias Lietuvos studentų pasiauko- 
jimas buvo parodytas per 1831 m. sukilimą. Jo metu studentai suorganizavo 
savo akademinį legioną ir atkakliai kovojo su caro kariuomene. 1831 m. suki- 
lime dalyvavo apie 400 Vilniaus universiteto studentų ir profesorių. 1831 m. 
rugpjūčio 29 d. Mogiliovo gubernatorius M. Muravjovas pasiūlė carui Vilniaus 
universitetą panaikinti. 1832 m. gegužės 1 d. Nikolajaus I dekretu Vilniaus 
universitetas buvo uždarytas. Vietoje kai kurių universiteto padalinių buvo 
įsteigta Vilniaus medicinos chirurgijos akademija (1842 m. uždaryta) ir 
Vilniaus dvasinė akademija (1844 m. perkelta į Peterburgą). Po 1844 m. 
Lietuvoje neliko jokios aukštosios mokyklos [185]. Tuo metu daugėjo lietuvių 
studentų Maskvos, Peterburgo, Varšuvos ir kituose universitetuose bei kitose 
aukštosiose mokyklose. 

Lietuviai Maskvos universitete pradėjo studijuoti XIX a. trečiajame 
dešimtmetyje. 1840 m. iš Vilniaus čia persikėlė 72 studentai. 1839-1844 m. 
įstojo 52, 1849-1853 m. - 75, 1883-1887 m. - 187 asmenys iš Lietuvos [186]. 
1854-1860 m. Maskvos universitete jau mokėsi keli lietuviško nusistatymo 
bajorai - H. Bukauskas, L. Daraškevičius, E. J. Daukša, J. Koncevičius, 
P. Lipštavičius, P. Puzinas-Puzyna, A. Rubaševičius, J. Savickas ir kt. Kiek 
vėliau ten studijavo A. Brazauskas, P. Markūza, A. Paškevičius, Petrulis- 
Petrulevičius, P. Šimkevičius [187]. 1873-1879 m. Maskvos universitete 
studijavo Jonas Basanavičius [188], 1881-1885 m. - Jonas Jablonskis [189], 
1884-1889 m. - Petras Leonas [190]. 

Iš atvykusių į Maskvą studijuoti asmenų būrėsi grupės, kurios pradėjo 
kurti savo organizacijas. V. Biržiška savo korespondencijoje „Maskviečiai 
studentai žemaičiai 1849 m.“ rašė, kad iš A. Grajevskio gautame laiške rašoma 
apie ligi šiol visai nežinomą studentų žemaičių grupę Maskvoje, kurios nariai 
pagauti tam tikro vietinio patriotizmo. Laiške tie asmenys minimi slapyvar- 
džiais. Tikrųjų pavardžių nustatyti nepavyko. „Atrodo, - rašė Vaclovas Biržiš- 
ka, - kad toji grupė, tai grupė baigusių kartu gimnaziją, gal pradėjusių mokslus 
eiti dar Kražių gimnazijoje ir ją likvidavus - perkėlus į Kauną (1844 m. 
rugpjūčio mėn.), baigusių Kaune. Ar gal grupė buvusių Vilniaus medicinos 
akademijos studentų, akademiją uždarius, perkeltų į Maskvą? Tačiau, kokie 
bebūtų minimi čia (laiške. - J. L.) asmenys, jie atkelia Maskvos lietuvių 
studentų veikimą dar keliasdešimt metų atgal nuo to laiko, kuris buvo laikomas 
tos organizacijos (kurią vėliau įkūrė J. Koncevičius. - J. L.) pradžia dar prieš 
1863 m. sukilimą" [191]. 

J. Koncevičius subūrė švietėjišką lietuvių studentų būrelį Maskvos 
universitete, kuriame jis studijavo 1858-1862 m. „Lietuviškojoje tarybinėje 
enciklopedijoje" rašoma, kad tai buvo pirmasis švietėjiškas lietuvių studentų 
būrelis. Tačiau anksčiau pateikta V. Biržiškos korespondencija leidžia daryti 

išvadą, kad lietuvių studentų švietėjiška organizacija Maskvos universitete 
buvo jau XIX a. penktojo dešimtmečio pabaigoje. J. Koncevičiaus įkurto lietu- 
vių studentų būrelio nariai buvo nutarę parengti lietuviškų vadovėlių, 
elementorių. Ši jų veikla nutrūko prasidėjus 1863 m. sukilimui, prie kurio 
prisidėjo nemaža Maskvos universiteto lietuvių studentų ir absolventų (V. An- 
drijauskas, L. Daraškevičius, J. Kosokovskis, P. Lipštas, A. Medeška). Mask- 
vos universiteto studentai lietuviai sudarė Maskvos lietuvių studentų draugijos 
(1880-1910 m.) branduolį [192]. 

Dar gerokai prieš 1863 m. sukilimą, anot P. Čepėno, Maskvos univer- 
siteto studentų lietuvių būrelis apie 1854 m. įsteigė savo būrelį, kuriam 
priklausė A. Brazauskas, J. Koncevičius, P. Markūza, A. Paškevičius, Petrulis- 
Petrulevičius, P. Šimkevičius. Jie domėjosi lietuvių kalba bei Lietuvos istorija, 
o svarbiausia rūpinosi, kaip pasipriešinti lietuvių rusinimui. Šio būrelio nariai 
buvo nutarę parašyti lietuviškai po vieną brošiūrą įvairiomis temomis ir jas 
išspausdinti, be to, buvo susirūpinę lietuviškais mokyklų vadovėliais, todėl 
buvo nutarę jų parengti. Kai kurie savo įsipareigojimus ištesėjo, vėliau jų 
parengti darbai buvo išspausdinti. Pasak P. Čepėno, dalis šio būrelio narių 
nukentėjo per 1863 m. sukilimą: vienas kitas žuvo kovodamas, buvo ištremtų į 
katorgą, dalis emigravo į užsienį, todėl sumanytų gražių darbų negalėta iki galo 
nudirbti. Po 1863 m. sukilimo (ligi 1869 m.) Maskvos universitete nebuvę 
jokio lietuvių studentų būrelio, kurio tikslas būtų šviečiamasis darbas tarp 
lietuviškai kalbančiųjų. Bet apie 1880 m. Maskvos universitete studijavę 
J. Šliūpas ir J. Spudulis įsteigė slaptą lietuvių studentų draugiją, kuriai pri- 
klausė 23 studentai. 1880-1881 m. ši draugija leido slaptą hektografuotą 
laikraštėlį „Aušra“ [193]. 

Anot V. Biržiškos, K. Jablonskis savo dėdės dr. A. Sketerio palikime 
surado beveik visą ir gerai išsilaikiusį to laikraštėlio komplektą. Išliko 38 
puslapiai. Visi gražiai parašyti ir hektografuoti labai ploname popieriuje. 
Pirmajame puslapyje laikraštėlio pavadinimas — „Aušra“ (Auszra). Pirmasis 
numeris - 4 puslapių. Pabaigoje pažymėta išleidimo data - 1880 m. gruodžio 
21 d. Pirmojo numerio straipsniai: įžanginis; „„Abecele“; daina „Kad aš vakar 
namie ne buvau“; straipsnis be antraštės; „Ar reikės paskui cz (č) ir dž raszit 
lansktigalije T'*. Kitame numeryje yra tokie straipsniai: „Ištirinėjimas lietuviš- 
kosios rašibos (pradžia)"; daina „Parein akruotas par Niamuniali"“. Dar kitame 
tęsiama lietuviškosios gramatikos tema „Pabaigavimas pravardžiu, Pabaiga- 
vimas vardu ir t.t.", pateikiamos dvi dainos: „Gėriau aluti, saldu miduti" ir „Oj, 
gėdra, gėdra ši vasarėlė". Paskutiniame numeryje tęsiamas ,„Pabaigavimas 
pavardžiu, Pabaigavimas žodžiu“ ir rašoma apie svetimų autorių lietuviškas 
knygas lietuvių kalbos ir istorijos klausimais. Šio numerio pabaigoje parašyta 


77 


Petras LEONAS 


data - 1881 m. sausio 22 d. Rastajame „Aušros“ laikraštėlių komplekte dar 
buvo dvylikos puslapių, tokio pat formato ir ta pačia ranka parašytas tęsinys 
gramatikos klausimu, keturi puslapiai pasakų (apie avinėlį, apie karalaitį Joną 
ir vilką) ir keturi puslapiai eilėraščių [194]. 

Toliau pateikiame laikraštėlio ,„Aušra' tekstų pavyzdžių. 


AUSZRA 

Negaledami tankei susieit ir pasiszneket ape musu ležuvį ir jo * 
grammatiką iszdudisim laiszką, kuriame kiekvienas pagal savo norą raszis 
ape kalbą ir tautą letuviu. Gales iszsidut iszguldimai isz svetimu Iežuviu. 
Raides musu abeceles bus tokios: a, b, c, d, e (bajme), ė (sėnas), g, j, I, k, I, 
m, no, p.r, S, t, Uu, Ū, V, Z, Žž; ą, ę, į, ų; cz, dz, dž, sz, szcz, ks; ia, io, iu, ie; 
ai, ai, ui, Ūi, ei; iai, iui, au, au. Ilgainiui pagal parodimą raides bus 
permainomos; dabar tu tarpu kožnas tegul raszo tokia tarme, kokia sznėka ir 
teip, kaip isztarė. Tai praszom draugu padet pagal iszgalejimą tame abelname 
dalike. Kožnas darbas bus priimtas nug draugu su padekavone! 

AUSZRA 

Su auszra ir dėna. 

(paterle). 

Del apdirbimo nors kiek lėžuvio ir prigatavojima materiolo ant 
ateinanczio laiko pamislijam iszdudit Auszrą. Mės visi gan-greit nemokame 
kaip priguli kalbeti lėtuviszkai ir jai nesimokisim skaitidami ir raszidami, tai 
nėko ir ne bus. Kaip mes galesim spaust ir raszit neprisegatovoje? Dabar, 
virai, dabar laikas prisigatavot; užtateigi iszduvimas Auszros ir bus ne 
proszali: czė kožnas gales pamigint savo silas raszime, czė nors kėk, virai, 
galesim apdirbt lėžiuvį... Auszra neusiduda sau nijokiu giliu mokslingu 
iszjeszkojimu apė musu kalbą ir tautą; prisipažistame, jog esamė silpni 
žmones, togidel ir darisim tiktai pagal savo galą: kas dainą, kas pasaką, kas 
iszguldimus atseinanczius isz svetimu kalbu, kas apė kalbą, kas apė givekes, 
teip tas szoks. Raszibos vinodos mes da neturime, togidel kožnas raszis pagal 
savo tarme, su laikus gal sudesim vinoda pagal etimologiszku zokoni lėžiuvio; 
o dabar... ir raszitojams... (Ien)gveus ir nauda bus isz suliginimo tarmiu del 
iszleidimo zokonu lėžiuvio. 

ABECELE 

Mės norim, idant musu abecele dutu Lėtuvnikam galėjimą paraszit kožną 
žodį teip, kad ir žmogus nežinodamas grammatikos galetu gerei skaitit 
paraszitą. Del to man rodos, jog ne reik turet ant uwogos daug tarmiu 
lėtuviszkos kalbos ir storotis, kad kėkvėnas pagal savo isztarmę galėtu skaitit 
paraszitą, tai ira, kad butu lėžiuvis abelnas: bus gana ir to jeigu turesim tėk 
raidžiu, kėk reikalauje kožna tarme pagal savo isztarimą. Paskui koke tarme 
pastos geresne ta ir pasiliks del visu Lėtuvniku. Ir teip pirmeuse ner reikalo 
det žimį ant balsiu ilgu ir trumpu, delto kad toks rasztas ne atnesz nijokios 
naudos: lėtuvnikas ir be to gerai skaitis ir supras mįslį, o jeigu svetimas nores 
mokites, tai jis gales dasižinot apė tai teip, kaip ir lotiniszkoj kalboj. Imant tą 
viską ant uwogos asz mįisliju, kad bus jau tokė abecele: Balses: a, ia; e 
(turejau), ė (gėras), ė (Dėvas); I, j; o, io; u, iu; Uu, uo; Nosbalses: ą, ę, ų, į, 
ią, ių. Dvibalses: ai, ai, iai; ei, €i; ui, iui; au, au, iau. Skirtumas ai nog ai, ei - 

6i, au - au pasirodo isz szitu žodžiu: vaikas, rainas; daugel, kūuszas; sveikas, 
svėikti. Subalses: b, c, č (cz), d, dz, dž, g, k, I, m, n, p, r, S, t, š (sz), šč 
(szcz), v, z, ž. Be I galim apsieit žinodami, kad jeigu po I pripula kėta balse, 
arba jeigu suvis ner ne jokios balses, tai iszsitare kaip I, kitus gi dalikus 
skaitos kap I. 

Turedami tėk raidžių man rodos galesim raszit kožnas pagal savo 
isztarimą ir teip drauge mokidamės iszpildisim, ką mums įsakė Lėtuva. 


Pateiktoji medžiaga rodo, kad „Aušrą“ leidusieji studentai pagal to meto 
galimybes ir savo sugebėjimus rūpinosi lietuvių kalbos ir istorijos reikalais, 
ragino kitus domėtis ir rašyti apie lietuvių kalbą ir lietuvių tautos istoriją, siekti 
bendros lietuvių kalbos įsigalėjimo, pateikė lietuvių abėcėlę, kurioje buvo 24 
raidės, 4 nosinės raidės (ą, ę, į, ų), šešiems garsams žymėti deriniai iš dviejų ir 
keturių raidžių (cz, dz, dž, sz, szcz, ks) ir t.t., išreiškė įsitikinimą, kad ateityje 
raidės kis, kad turint tiek raidžių kiekvienas galės rašyti pagal savo tarmę, kad 
kartu mokantis bus išpildyta tai, ką „įsakė Lietuva". 

Ir „Lietuviškojoje tarybinėje enciklopedijoje“ ir „Tarybų Lietuvos 
enciklopedijoje“ rašoma apie Maskvos lietuvių studentų draugiją. Pastarojoje 
pabrėžiama, kad ši draugija buvo nelegali, kad XIX a. pabaigoje jai priklausė 
beveik visi Maskvos universitete studijavę lietuviai (apie 30 asmenų), kad 
veikliausi buvo J. Jablonskis, K. Grinius (1891-1892 m. buvo draugijos 
pirmininkas), P. Mašiotas, S. Matulaitis, L. Vaineikis (apie metus pirmininkas), 
J. Šlapelis (1903-1904 m. pirmininkas), M. Biržiška, V. Mongirdas, I. Jonynas, 
J. Račiūnas. Beveik toks pat tekstas ir „Lietuviškojoje tarybinėje enciklo- 
pedijoje"“ [195]. Tenka tik apgailestauti, kad šių tekstų autoriai net nepaminėjo 
tarp aktyvių Maskvos universiteto lietuvių studentų Petro Leono, kuris buvo ne 
tik šios draugijos narys, bet ir jos pirmininkas, kuris parengė šios draugijos 
veiklos organizacinius pagrindus ir tą veiklą suaktyvino. Petras Leonas, 
vertindamas buvusią situaciją tarp lietuvių studentų rašė: „Kad ir padaugėjo 
mūsų lietuvių studentų šiais 1885/6 mokslo metais, bet mes organizuotai 
negyvenome ir nedirbome“ [196]. 

Studijuodamas Maskvos universitete, Petras Leonas parengė jau nuo 
anksčiau veikusiai lietuvių studentų draugijai statutą ir 1886-1889 m. šiai 
draugijai pirmininkavo. Organizacija stengėsi šelpti savo narius, mokytis 
lietuvių kalbos, pažinti kraštą. Petro Leono parengtame draugijos statute buvo 
įrašytas svarbus to meto gyvenimo punktas - kiekvienas draugijos narys per 
metus privalo parengti ir perskaityti draugijos susirinkime bent po vieną refe- 
ratą. Tuos referatus draugija siuntė spausdinti „Aušrai“, vėliau „Lietuviškajam 
balsui“, „Varpui“, „Šviesai“, „Ūkininkui“ ir kitiems lietuviškiems laikraščiams. 
Draugija palaikė ryšius su kitų Rusijos universitetų studentais lietuviais, su 
Maskvos latvių studentų draugija [197]. 

1889 m. draugija, gyvavusi kaip slapta organizacija, surengė Prancūzijos 
revoliucijos 100 metų ir baudžiavos panaikinimo Užnemunėje 25 metų sukak- 
tuvių minėjimą. Draugijos nariai skaitė tai progai skirtus referatus. Susirinkime 
dalyvavo latvių draugijos atstovai. Vienas jų, posėdžiui pasibaigus, 
atsisveikindamas palinkėjo Petrui Leonui būti Lietuvos pirmuoju teisingumo 
ministru. „Iš to, manau, - rašė Petras Leonas, - galime spręsti apie referatų ir 
diskusijų turinį. Be to, linkėjimas išsipildė" [198]. 

Renkant medžiagą apie Petrą Leoną, pavyko rasti Lietuvos MA biblio- 
tekos fonduose kelis leidinius, kuriuose buvo Maskvos slaptos lietuvių studentų 
draugijos nuotraukų, padarytų 1887 m., ir duomenų apie šios draugijos narius 
[199]. 


1.24 pav. Maskvos slaptoji lietuvių studentų draugija 1887 m. Jos pirmininkas 1886- 
1889 m. — Petras Leonas. 
Paimta iš Lietuvos MA Bibliotekos. F117-1075. P.160 


Duomenų apie nuotraukoje esančius Maskvos - slaptos lietuvių studentų 
draugijos narius yra pateikęs Petras Leonas: „Nuotraukoje, žiūrint iš kairės į 
dešinę, stovi: 1. Petras Razvickas, profesorius, mirė Kaune; 2. Antanas 
Vileišis, gydytojas, miręs Vilniuje; 3. Januškevičius, farmacijos studentas; 
4. Jonas Moigis, notaras, miręs Panevėžyje; 5. Motiejus Lozoraitis, prisiekęs 
advokatas, miręs Kaune 1907 m.; 6. Petras Matulaitis, gydytojas, mirė ištrem- 
tas iš Lietuvos Permėn; 7. Maciukevičius, farmacijos studentas; 8. Petras 
Leonas, Vytauto Didžiojo universiteto profesorius; 9. Antanas Kriščiukaitis, 
vyr. tribunolo pirmininkas, miręs Kaune; 10. Pranas Mašiotas, buvęs švietimo 
viceministras, gyvenąs Kaune; 11. Polujanskis, prieš Pirmą pasaulinį karą buvo 
geležinkelio ruožo gydytojas tarp Vilniaus ir Gardino; 12. Farmacijos 

studentas, pavardės P. Leonas neprisiminė; 13. Antanas Vilkutaitis, susisie- 
kimo inžinierius, mirė Kaune, išvertė į lietuvių kalbą L.Tolstojaus „Vlast tmy“'; 
sėdi: 1. Stasys Matulaitis, gydytojas, profesorius Minske; 2. Antanas Kriaučiū- 
nas, advokatas, mirė Marijampolėje; 3. Vladas Mačys, profesorius Kaune; 
4. Baltrus Matusevičius, matematikas, mirė Maskvoje; 5. Petrulis, farmacijos 
studentas; 6. Jonas Kriaučiūnas, buvo „Varpo“ redaktoriumi, gyveno Kaune; 
7. draugijos svečias, Vileišio prie geležinkelio darbų tarnautojas, vadintas 
„kunigaikščiu“ dėl to, kad Januškevičius ir dar kas, su kuriais tas svečias buvo 
vaišintis geriausiame Maskvos restorane „Slavianskij Bazar“, pavadino ten jį 
kunigaikščiu, kad tarnai su didesne pagarba patarnautų jiems; 8. Baltrus 
Čepulis, profesorius, mirė Maskvoje 1915 m.; 9. Barcevičius, medikas. 
Pastarojo, taip pat ir beveik visų farmaceptų, aukščiau išvardintų, tolimesnis 
likimas prof. P. Leonui nežinomas“ (1.24 pav.). 

Apie Maskvos lietuvių studentų organizaciją ir jos didelę dalį veikėjų 
parašyta enciklopedijose [200]. Apie švietėjiško lietuvių studentų būrelio 
narius V. Andrijauską, J. Kosokovskį, A. Medešką ir apie daugelį Maskvos 
universiteto lietuvių studentų spausdintos medžiagos surinkti nepavyko. 

Petras Leonas, būdamas Maskvos universiteto studentu ir Maskvos 
lietuvių studentų draugijos pirmininku, darė teigiamą įspūdį, kėlė pagarbą ir 
patiko savo draugams bei pažįstamiems. Tai labai vaizdžiai nusakė ir K. Gri- 
nius, kuris 1887 m. įstojo į Maskvos universitetą, kartu su Petru Leonu ir kitais 
studentais įsikūrė Kurbatovo skersgatvyje, Didžiajame gruzinų kvartale, ir porą 
metų kartu su Petru Leonu studijavo, dalyvavo Maskvos lietuvių studentų 
draugijos veikloje ir 1889 m. tapo jos pirmininku. K. Grinius, prisimindamas 
tuos laikus, rašė, kad jaunesni studentai imdavę pavyzdį iš vyresniųjų, kad jam 
pavyzdžiu buvęs Petras Leonas: „Jo kalbos visuomet būdavo logingos ir 
širdingos, darbai nenutolsdavo nuo žodžių; mokėt pirmininkaut, reziumuoti kas 
pasakyta, taktingai elgtis su kitais, susivaldyti, kitam pripažinti tiesą, nesisa- 
vinti kito nuomonės, nesigirti savo darbais (nors turėjo kuom pasigirti), savo 
pažadus ištesėti, mokėti ir galėti darbą dirbti, nemainikauti savo nusistatymų, 
turėti galvoje daugiau už kitus, mokėti savo laiką naudingai apverst — štai kuo 
galėjo girtis Petras Leonas" [201]. 


1.10. Lietuviškoji spauda studijų metais 
XIX a. pabaigoje Mažojoje Lietuvoje pradėti leisti periodiniai leidiniai, 
skirti ir Didžiosios Lietuvos gyventojams. Pirmas toks buvo žurnalas „Aušra“ 
(1883-1886), leidžiamas Ragainėje ir Tilžėje. Pirmojo numerio leidėju pasirašė 


J. Basanavičius (1.25 pav.). Redagavo J. Basanavičius, J. Mikšas, J. Šliūpas, 

M. Jankus ir J. Andriulaitis-Kalnėnas. ,„Aušros"“ tiražas - apie 1000 egzemp- 
liorių [202]. Nelegaliai „Aušra“ buvo platinama Lietuvoje, taip pat ir tuose 
Rusijos imperijos miestuose, kur gyveno lietuvių inteligentų ir studentų. 
Žurnalas pasiekė Vakarų Europos ir Jungtinių Amerikos Valstijų lietuvius. 
„Aušra“ buvo švietėjiškas, pasaulietinio pobūdžio leidinys. Propagavo Didžio- 
sios ir Mažosios Lietuvos lietuvių tautinį bendravimą. Smerkė carinę ir kitokią 
prievartinės lietuvių asimiliacijos politiką, reikalavo sulyginti lietuvių tautos 
teises su kitų Rusijos imperijos tautų teisėmis. Propagavo lietuvių nacionalinę 
savimonę ir savigarbą, priešino ją feodalinei unijinei tautos sampratai, telkė 
liberaliąją lietuvių inteligentiją, konsolidavo ją idėjiškai, siekė įtvirtinti jos 
hegemoniją lietuvių nacionaliniame judėjime, skleidė luomų panaikinimo, vals- 
tiečių pilietinių teisių sulyginimo su kitais luomais idėją, propagavo prekybą ir 
amatus, smerkė feodalinių luomų sulenkėjimą, reikalavo panaikinti lietuviškos 
spaudos draudimą ir kurti lietuviškas mokyklas, spausdino romantinius ir 
realistinius literatūros kūrinius, straipsnius lietuvių tautosakos ir lietuvių tautos 
istorijos klausimais. Kalbą aušrininkai laikė svarbiausia priemone tautai iš- 
gelbėti. Jie siekė, kad būtų sukurta tautinė mokykla ir joje būtų mokoma 
lietuvių kalba, kad lietuviškai vyktų pamaldos bažnyčiose, lietuviškai būtų 
kalbama valdžios įstaigose. „Aušra“ daug prisidėjo prie bendrinės lietuvių 
kalbos kūrimo, rūpinosi kalbos grynumu - plačiai vartotas svetimybes stengėsi 
keisti lietuviškais žodžiais. „Aušroje“ buvo paskelbta daug medžiagos Lietuvos 
istorijos klausimais, buvo aktualizuojami tautos praeities įvykiai, reiškiniai, 
asmenybės. „Aušra“ visuomeniniame ir literatūriniame gyvenime suvaidino 
reikšmingą vaidmenį. Ji žadino tautinę sąmonę, kėlė iki tol buvusio stichiško 
nacionalinio judėjimo pozityvius uždavinius bei šūkius, suteikė šiam judėjimui 
tam tikro organizuotumo. „Aušra“ išugdė nemažą būrį literatų. Ji davė pradžią 
nacionalinės žurnalistikos ir publicistikos istorijos tyrinėjimams, skyrė dėmesio 
žurnalistikos teorijai, turėjo išskirtinės reikšmės lietuvių tautos, jos kultūros, 
literatūros, žurnalistikos istorijoje. 

„Aušros“ redaktoriais buvo J. Basanavičius ( 1883 Nr. 1.), J. Mikšas 
(1883 Nr. 2-4 ir 1885 Nr. 9-1886 Nr. 4 ), J. Šliūpas (1883 Nr. 5-1884 Nr. 3), 
M. Jankus (1884 Nr. 4-1885 Nr. 8), J. Andziulaitis-Kalnėnas ( 1886 Nr. 4-6). 
Dažnai keičiantis leidėjams ir redaktoriams, nuolat kito ir idėjinės-politinės jos 
nuostatos. “ 

„Aušra“ buvo siuntinėta uždarais vokais, M. Davainio-Silvestraičio 
surinktais adresais ir slaptai gabenta per sieną į Marijampolę pas P. Kriaučiūną 
bei į Rygą pas J. Miliauskį [203]. 


82 


GIMTASIS KRAŠTAS —- SUVALKIJA 


1.25 pav. Dr. J. Basanavičius „Aušros“ išleidimo metu (1883 m.). 
Paimta iš knygos „D-ro Jono Basanavičiaus autobiografija". Vilnius, 1936 


„Aušra“ darė įtaką jos skaitytojams, tarp jų ir Petrui Leonui. 

Petras Leonas pradėjo domėtis „Aušra“ dar gimnazistas. Tai liudija ir jo - 
atsiminimų įrašas: „Šiais 1883 metais, dar pavasarį, gavome „Aušra“ nusipirk- 
ti" [204]. Jis „Aušra“ domėjosi ir būdamas studentu. Džiaugėsi jos įtaka, jaudi- 
nosi dėl „Aušros“ užpuolimų ir ieškojo, kaip išeiti iš susidariusios padėties: 

„Aušrai“ pradėjus šviesti Lietuvos padangę, jos spinduliams savo buto 
duris atidaryti galėjo tik taip vadinamas inteligentas, nes tik tokiam asmeniui 
atitiko jos turinys. Tuomet pasaulietiškų inteligentų - lietuvių pačioje Lietuvoje 
maža buvo. Ir apskritai pasaulietiškų inteligentų, kurie būtų buvę susipratę 
lietuviai, nedaug buvo. Kur kas daugiau buvo Lietuvoje dvasiškų inteligentų, 
kunigų, kurie buvo kilę iš lietuvių liaudies. Tačiau „Aušra“ buvo nepalankiai 
kunigų sutikta, pirma dėl to, kad tai buvo naujoviškumas, kad ji buvo grynai 
pasaulietiško turinio laikraštis. Bešviesdama „Aušra“ kartais leido, kunigų 
akimis, per aštrius spindulius, tai jie ir visai pabūgo jos, ėmė neapkęsti, šaukti, 
kad tai bedieviškas laikraštis, kai kur net iš sakyklos griežtai peikti. Dėl tų 
priežasčių „Aušra“ nuo 1885 metų, kai Jonas Šliūpas išvyko Amerikon ir nuo 
„Aušros“ atsiskyrė, nes Amerikoje leido kitą laikraštį, ėmė menkyn eiti, ir 1886 

metais buvo išleista „Aušros“ tik šeši numeriai. Maskvos lietuvių studentų 
draugija, būdama tos nuomonės, kad tautiškam susipratimui žadinti visoj tautoj 
reikia stengtis spausdintas žodis skleisti liaudyje ir kad tas darbas, be abejonės, 
kur kas geriau sektųsi, jei prie jo prisidėtų ir kunigija, kurios daug gyvena arti 
pačios liaudies, ėmė susirašinėti su klierikais, ypač Seinų seminarijoje, kurioje 
jau buvo buvusių Petro Kriaučiūno mokinių iš Marijampolės gimnazijos, ir su 
jaunais kai kuriais kunigais, kalbindami prisidėti naują laikraštį leisti. Prie ko 
tik buvo kreiptasi, iš visų buvo gautas palankus atsakymas" [205]. 

Petras Leonas savo atsiminimuose apie Vincą Kudirką taip aprašo 
laikraščio „Šviesa“ atsiradimą: 

„Aušra“ 1885 m. pradėjo blėsti, o 1886 metais visai užgeso. Svarbiausioji 
to priežastis, mano manymu, buvo toji, kad kunigija nedraugingai sutiko 
„Aušrą“. Buvęs pav. įvykis, kad Vilkaviškio bažnyčioje „Aušra“ iš sakyklos 
buvusi iškeikta. Pasaulinės inteligentijos, kuri galėtų skaityti lietuvišką 
laikraštį, tuomet buvo visai maža, rankų pirštų skaičiaus per daug būtų jai 
suskaityti. Kunigų lietuvių buvo gana daug ir jie, apskritai kalbant, buvo pasi- 
turį, bent tiek, kad galėtų paremti laikraštį. Mecenatų galėjo atsirasti tiktai 
tokių, kad vieną kitą numerį galėjo išleisti savais pinigais. Mes, Maskvos 
studentai, sutarėme, kad mums be laikraščio, kuris būtų leidžiamas netoli nuo 
Lietuvos sienų, kur kas arčiau nei Amerika, negalima gyventi ir kad laikraščio 
leidimo reikalu mums reikia susitarti su pažįstamais kunigais, prašant juos 
prisidėti ir traukti prie bendro reikalo kitus kunigus. Šitąjį savo susitarimą 
ėmėme vykdyti. Kuniguosę ir klierikuose radome pritarimo ir šios akcijos 
rezultate pradėjo eiti Tilžėje nuo 1887 m. rugpjūčio mėnesio „Šviesa“. Tačiau 
šis laikraštis, ne mūsų redaguojamas, apvylė mus. Buvo talpinami visai absku- 
rantiško turinio straipsniai, dėl kurių ir vienam sėdint kambaryje reikėjo užkais- 
ti iš gėdos, kad greta su tokiu straipsniu tilpo ir manasis. Kentėme ir straipsnius 
talpinome, bet ėmėme rūpintis dėl naujo, tinkamo turinio, laikraščio" [206]. 

1885 m. Niujorke J. Šliūpo pradėtas leisti „Lietuviškasis balsas“ ir 
M. Jankaus Tilžėje leidžiamas „Garsas“ lietuvių inteligentų netenkino. J. Basa- 
navičiaus sumanymas atgaivinti „Aušrą“ buvo atmestas. Tuo metu imta rūpintis 
leisti naują laikraštį. Petras Leonas ėmėsi taikyti suskilusius pasauliečius 
inteligentus ir kunigus, nes buvo griežtai nusistatęs prieš tokį suskilimą vien dėl 
religinių principų. Jo programą palankiai sutiko Maskvos lietuviai studentai. 
Buvo pritarta naujo laikraščio „Šviesa“ leidimui. Naujasis laikraštis tapo daug 
prieinamesnis Lietuvos žmonėms. Jame aktyviai bendradarbiavo ir Petras 
Leonas. 

Jo straipsnių „Šviesoje“ tematika buvo įvairi. 

Per du 1887 m. - rugpjūčio ir rugsėjo mėnesių - numerius ėjo Petro Leono 
(slapyvardis Liutas) straipsnis „Keli žodžiai apie prekystę (kupčystę) ir 

amatus“ (1.26 pav.) [207]. Šiame straipsnyje buvo rašoma, kad nei viena tauta, 
nei viena šalis neįsigijo didelių turtų apdirbdama tiktai žemę. Tos šalys, kurių 
gyventojai ne tik apdirbinėjo laukus, bet ir užsiiminėjo prekyba bei amatais, 
tapo turtingesnės už tas, kurios vien tik apdirbinėjo žemę. Ten, kur išsiplėtė 
prekyba, fabrikai, amatai, žmonės tapo turtingesni, labiau išsilavinę. Šiems 
savo teiginiams pagrįsti pateikė pavyzdžių iš norvegų, latvių, ispanų, anglų, 
prancūzų gyvenimo. Dabar lietuviai, - rašė Petras Leonas, - visiškai neužsiima 
nei prekyba, nei amatais. Argi, - klausia jis, - mes negalime, ar esame netikę 
tam, kad užsiimtume amatais ir prekyba? Į šį klausimą, - pabrėžė Petras 
Leonas, - geriausia gali atsakyti istorija. Nuo senų laikų lietuviai pardavinėjo 
gintarą, žvėrių brangius kailius, briedžius, taurus, žirgus, javus, vašką. Iš kitų 
šalių pirkdavo geležį, druską, audinius, įvairius dirbinius. Karai, ypač kryžiuo- 
čių puldinėjimai ir Lietuvos žemių užgrobimai, pakenkė prekybos ir amatų 
plėtrai. Lietuvos didieji kunigaikščiai pakvietė į Lietuvą įvairių amatininkų, 
prekybininkų. Lietuvos didysis kunigaikštis Vytautas suteikė miestams teisę 
platinti prekybą ir amatus. Jis taip pat kvietė į Lietuvą prekybininkus ir 
amatininkus. Lietuvos žmonės, ilgą laiką užsiimdami žemdirbyste, - rašė Petras 
Leonas, - įprato prie tų darbų ir jiems atrodė, kad užsiimti prekyba ar amatais 
negali. Daugumai lietuvių atrodė, kad prekiautojas negali būti doras ir teisingas 
žmogus, kad prekiautojas turi būtinai sukčiauti. Tačiau šita nuomonė, - 
pažymėjo Petras Leonas, - visiškai neteisinga: sukčius - vagis, o prekyba - tai 
ne vagystė. Čia Petras Leonas pateikė teigiamą prekybininko pavyzdį, smulkiai 
nupasakojo, koks turi būti teisingas prekybininkas, ir pabrėžė, kad teisingas 
prekybininkas gali turėti ir pelną. Žinoma, teisingas prekybininkas turi gerai 
pasiskaičiuoti ir pagrįstai paimti už prekių gabenimą, už darbą, už prekių 
sandėliavimą ir kt. Geras amatininkas taip pat turi pelną. Mes matome, - rašė 
Petras Leonas, - kad nors kalviai, dailidės ir kiti neturi savo lauko, bet gyvena 
gerai. 

Prekyba ir amatai nėra kurios nors vienos tautos privilegija, šiomis 
veiklos rūšimis gali ir turi užsiimti kiekviena norinti būti turtingesnė tauta. 
Lietuviai neturi apsiriboti vien tik žemės ūkio darbais, bet ryžtingiau pradėti 
prekiauti ir plėsti amatininkystę. Su pasididžiavimu rašoma apie lietuvių 
prekybą ir amatus praeityje, apie jų reikšmę visuomenės raidai. 

Antrojoje straipsnio dalyje patariama, kuo lietuviai galėtų prekiauti ir 
kokiais amatais užsiimti. Pabrėžiama, kad kiekvienas šalies gyventojas gamina 
tuos daiktus, kuriuos pigiausia ir lengviausia pagaminti, parduoda tuos daiktus, 
kuriuos pagamina, ir perka sau reikalingus. Taip atsiranda prekyba. Lietuviai 
turi ką parduoti: javus, gyvulius, gyvulių odas, vilną, linus, vaisius ir kt. Tačiau 
ir šiais daiktais lietuviai neprekiauja taip kaip priklausytų. Štai javus lietuviai 

nuima, iškula, išvalo ir išveža į artimiausią miestą arba iki plento. Ten juos 
superka perpardavėjai, kurie gerai uždirba. Taip atsitinka ir su kitais pagamin- 
tais daiktais, išaugintais gyvuliais ir kt. Lietuviai labai daug daiktų perka: 
geležį, adatas, muilą, audinius ir kt. Šiuos daiktus taip pat parūpina perpirkėjai 

| - ir gerai uždirba. Petras Leonas siūlė lietuviams kooperuotis - patiems gaminti 

"ir patiems organizuoti gaminių pardavimą. „Aš žinau vieną kaimelį, - rašė jis, - 
kur keturi ūkininkai, jie gyvena prie girios ir prekiauja giria, ir nors tik 12 
margų turi, bet kasmet perka dalį girios ir niekas jiems nepaveržia, užtat ir 
skatiko turi" [218]. Čia jis patarė, kaip pradėti ir tęsti prekybą. 


Tilžėje, rugsėjis 1887, A. metas. 


SŽUIESA. 


„Linikiasetis Žemaiozių ir Tietaros Aeiškija 
1szleidžiami 


leža“ analai Til kas rabvosį pav adyje kojgutaa S0-4 
|Ėrekis be, prisiuntmo B Pal = a pa 12 „alien 
Sp Ketynišja „pa N 


šią iu dal; E i0X = 
ealoja A eis | aaa aa Ais Ee, Pris 
ss 


Keli žodžei apie prekystę (kupezystę) ir 


amatus. 
(Pabaiga. Pradžia 1. num.) 

Tsietuvos žmonės | por tiek laiko užsiimdami tiktai 
lailėo Ebiais, įprato vien tik į tūs darbus, nū kitn-gi 
i , ir. mums rodosi, kad mes nei negalštumė už- 

jimėi koltin -ten „amatu, O įpaoz. prekyste. „Paprotys 
prigimimą piktesnis.“  Daugūmni isz musu rodosi, 

„prekikas negali pasilikti doru ir teisingu žmogumi, = 
"kad. jis. tur: sukti. Taip mums rodosi to dėl, jog mes 
"matome, kad taip daro visi beveik Lietuvos "prekikai; 
Ut y žydai; nematydami- geresnio paveikslo, 185, ne: 
"galimo kitaip ir misliti. Bet szite, nūmons snyis n6- || 
teisinga: sukozius tai vagis, 0 prekystč tai ne vagyšta. 

: Tiesa, jeign pasitaiko teišingas prekikas,. tai: žmonės 
|" pripažiata jį teisingu ir: nieko jam neužmūtinėja. 
„Tsip Veiveriu parapijoje,. Snvalka r8dyboje; vienas 
žmogus Ss. laiks karoziamą ir labai dorei ir, teigišgai 
ėlgasi; visi aplinkinei gyr8 jį. Nožinau, žiai „moliu, 


1.26 pav. Petro Leono (Liuto) straipsnio „Keli žodžiai apie prekystę (kupczystę) 
ir amatus“ pradžia. 
Paimta iš laikraščio „Šviesa“. Nr. 1. Tilžė, 1887 m. rugpjūtis. P.34-35 


Toliau nagrinėjamos amatų išplėtimo Lietuvoje galimybės, parodoma, 
kiek daug amatininkų yra kitur, ką jie dirba ir kiek uždirba, raginama užsiimti | 
amatais ir jų mokyti vaikus: „Man rodosi, jog daugumas daržininkų ir 
liuosininkų, kad norėtų ir rūpintųsi savo vaikų gerove, galėtų juos pamokyti 
kokio nors amato“. Dabar vaikus nuo septynerių ar aštuonerių metų pradedama 

leisti piemenauti, paskui pusbernauti ir bernauti. Mažas piemenukas gauna iš 
ūkininko drabužius, valgį ir kokius 3-4 rublius per metus. Jeigu tėvai leistų jį 
mokytis amato, tai jis pirmus metus iš amatininko gautų tik valgį, kitais metais 
amatininkas jam mokėtų ir kiekvienais metais vis daugiau. Taip vaikas pradėtų 
uždirbti ir uždirbtų daugiau nei piemenaudamas. Amatininkų įrankiai 
nebrangūs. Juos nusipirkęs galėtų savarankiškai darbuotis ir turėti patenkinamą 
gyvenimą. 

Lietuvos moterys moka gaminti įvairius drabužius, gražius daiktus. Jos 
savo gaminius galėtų naudoti ne tik savo šeimos reikalams, bet ir pardavinėti. 

Trečiojoje straipsnio dalyje nagrinėjama amatininkų padėtis tose šalyse ir 
miestuose, kur išsivysčiusi pramonė. Pateikiama duomenų apie tas vietas, 
kuriose yra daug fabrikų, ir parodoma, kad ten dirba ir daug amatininkų. 
Fabrikai gamina tokius gaminius, kurių poreikis didelis. Fabrikui įsteigti reikia 
didelių pinigų. O amatininkas pagamina daiktus savo rankomis, jų kiekis 
nedidelis ir poreikis gali būti nedidelis, bet didelė įvairovė. 

Taigi šioje straipsnio dalyje dar kartą ir plačiau nagrinėjama kooperacija 
prekyboje ir daiktų gamyboje. Prekiauti ir gaminti geriausiai sekasi, jei tai 
daroma bendrovėmis. Lietuviai mažai turi bendrovių. Ketindami pradėti 
prekybą, kurti krautuves kaimuose, jie turėtų sudaryti bendroves. Ūkininkams 
taip pat derėtų sudaryti bendroves. Atsakydamas tiems, kurie prieštarauja 
bendrovių steigimui ir darbui jose, Petras Leonas rašė, kad taip kalba tie, kurie 
bendrovėje nedirbo. Bendrovėje darbas nepriverstinis, prižiūrėtojas arba ponas 
nestovi, nebaudžia, nebaugina, bet čia priverčia kiekvieną dirbti gerai tai, kad 
visi mato, kaip kiekvienas dirba. Jeigu žmogus dirbs blogai, bendrovės nariai jį 
išmes iš jos. Kiekvienas bendrovės narys supranta, kad juo geriau jis dirbs, tuo 
daugiau pelno turės. Į bendrovę įstoja visi lygūs ir pelną dalijasi, kaip iš 
pradžių susitaria, arba kiekvienas gauna lygią dalį, arba pagal savo atliktą 
darbą. Tie, kurie mėgino dirbti bendrovėje, supranta jos naudingumą. 

Šį straipsnį Petras Leonas parašė būdamas dar trečiame Maskvos univer- 
siteto kurse. Rašydamas jį rėmėsi istorine ir statistine medžiaga, parinko 
gyvenimiškus ir suprantamus pavyzdžius. Ta medžiaga grindė pagrindinę 
straipsnio mintį: praeityje lietuviai dirbo žemės ūkio darbus, vertėsi prekyba, 
užsiiminėjo įvairiais amatais, o dabar jie turi neapsiriboti vien žemės ūkio 
darbais, bet užsiimti prekyba ir amatais. Straipsnyje pateikiama geros prekybos 
samprata, duodama gero prekiautojo charakteristika, pabrėžiamas kolektyvinio 
darbo pranašumas, keliama konkurencijos būtinybė, žmonių švietimo 
galimybė, vaikų mokymo reikalingumas ir naudinga visų čia paminėtų dalykų 
reikšmė lietuvių tautos raidai. 

1888 m. Petras Leonas (slapyvardis P. Liūtas) „Šviesoje“ paskelbė 

straipsnį „Apie bendroves" [209]. Tai buvo 1887 m. „Šviesoje“ atspausdinto 
straipsnio tęsinys. „Aš, - rašė Petras Leonas, - čia noriu papasakoti apie 
darbininkų bendroves kitose šalyse. Pernai aš rašiau apie tai, kaip naudinga ir 
reikalinga lietuviams užsiimti prekyba ir amatais. Ten aš sakiau, kad tuos 
darbus geriausia galime atlikti, dirbdami kuopomis. Dabar šitame rašinyje aš 
trumpai išdėstysiu, kaip sekėsi žmonėms kitur įsteigti bendroves, ir parodysiu, 
kokias bendroves lengviausia įkurti". Toliau jis pateikė gana plačią informaciją 
apie bendroves ir jų veiklą Anglijoje, Prancūzijoje, Vokietijoje, Šveicarijoje, 
Rusijoje, Lietuvoje. Jo manymu, bendrovė padaro kiekvieną jos narį turtin- 
gesnį, doresnį, geresnį. Žmogus, norėdamas įstoti į bendrovę, turi atsisakyti 
savo blogų įpročių, būdamas bendrovėje turi tvarkingai elgtis. Žmonės 
bendrovėje gyvena neizoliuotai. Jie nuolat susieina, pasikalba, sužino šį bei tą 
iš draugų ir suteikia žinių kitiems, jiems dažniau tenka pamąstyti apie įvairius 
dalykus ir lavinti savo protą. Būdamas bendrovėje žmogus mato ir supranta, 
kad jo gerovė labai priklauso nuo kitų, kad jis turi daugiau naudos, jei padeda 
kitiems, o kiti padeda jam. Tai padeda žmogui atsikratyti savanaudiškumo, jo 
būdas ir papročiai keičiasi, jis pasidaro žmoniškesnis. Petras Leonas perteikia 
tokias vienos Paryžiaus bendrovės nario mintis apie savo bendrovę: „Mes 
stengiamės pagerinti savo būvį ir išlavinti protą ir dorybę; mes norime padaryti 
iš mūsų sūnų žmones nuo nieko neprigulinčius ir liuosus dėlei jų užmanymo; 
savo dukteris mes geidžiame padaryti geromis ir tikromis pačiomis, meiliomis 
ir apsišvietusiomis motinomis; to dėlei mes liepiame persekioti kiekvieną 
pasielgimą, kurs gali nužeminti nario ar bendrovės vertę; mes uždraudžiame: 
1) girtuoklystę, 2) barnius ir muštynes, 3) negražias šnekas, 4) tingėjimą ir 
5) neklausymą bendrovės paliepimams“" [210]. 

Petras Leonas pateikė patarimų steigiantiems bendroves ir išsakė savo 
nuomonę dėl galimų bendrovių steigimo Lietuvoje. Anot jo, bendrovėje pelną 
reikia dalytis pagal kiekvieno bendrovės nario nuopelnus: kas daugiau dirbo, 
kas daugiau pinigų davė bendrovės reikalams, tas ir pelno turi gauti daugiau. 
Jis patarė lietuviams steigti bendroves ir nusakė, kaip tai daryti. Straipsnio 
pabaigoje rašoma: „Ne vienas, perskaitęs šį straipsnį, pasakys: - Kožnas mėgsta 
rodas davinėti; kam mums tos rodos, mes ir be to gerai gyvenam ir t.t. Į tai aš 
tik štai ką galiu atsakyti: - Brolau, pasakyk atvirai, ar nenori tu pagerinti savo 
gyvenimo; kaip kiekvienas žmogus, taip ir tu, man rodosi, kas dieną apie tai 
rūpiniesi; taigi nespjauk ant tos rodos, bet jei pats negali ar nenori paklausyti, 
tai nors savo vaikus pamokyk, duok jiems paskaityti; gal jie pasinaudos iš to. 
Matydamas tave nuolat prakaitą liejantį ir dažnai juoda duona su vandeniu 
mintantį, aš kaip išmanau, taip rodyju tau gelbėti save; aš gi čia kalbėjau ne 
apie nebūtus daiktus, bet apie tai, kaip kitur žmonės pagerina savo būvį" [211]. 

1888 m. „Šviesoje“ Petras Leonas (slapyvardis Girinikas) paskelbė nedi- 

delį straipsnelį „Laiškas iš Suvalkų rėdybos“. Jame jis pabrėžė, kad kitur 
žmonių švietimu rūpinasi vyriausybė, įvairios draugijos ir pavieniai žmonės, 
kad „pas mus vyriausybė ne tik nesirūpina plėsti švietimą, bet dar stengiasi 
labiau laikyti žmones tamsoje“, kad „mes turime vieningai gintis“, kad 
„pirmuoju ginklu čia turi būti švietimas", kad šitam reikalui „turime nesigailėti 
nei darbo, nei turto", kad „apsišvietusiems lietuviams reikia kalbinti ir pratinti 
savo brolius prie darbo" [212]. 

Tais pačiais metais „Šviesoje“ Petras Leonas (slapyvardis Liutas) paskel- 
bė straipsnį (1.27 pav.) „Apie tautišką idėją" [213], kuriame rašoma: „Dabar, 
kada mes, lietuviai, pradedame keltis iš miego, pradedame rūpintis savo 
reikalais ir ateitimi, mums reikia išsiaiškinti savo padėtį ir reikalus, nes be to 
negalėsime tinkamai elgtis". Šiame straipsnyje Petras Leonas pateikia tautos 
sampratą: „Tauta vadinasi žmonės, kurie turi vieną tradiciją, vienokius 
papročius, vienokius dabar reikalus ir kurie dažnai turi vieną kalbą ir supranta 
savo reikalus ir skirtingumą nuo kitų“ [214]. Jo nuomone, tautiška idėja - tai 
pripažinimas kiekvienai tautai visų žmogaus teisių. „Tautiška idėja, - rašo jis, - 
kilo pradžioje XIX a., metai iš metų plito ir XIX a. paskutiniuose dešimtme- 
čiuose susilaukė gausingo vaisiaus“. Šiame straipsnyje raginama pirmiausia 
šviesti žmones, kelti jų tautišką dvasią, o tam reikia turėti paprastiems 
žmonėms skirtą laikraštį, spausdinti kuo daugiau „knygelių pasiskaitymui" ir 
vadovėlių mokiniams, turėti atskirą laikraštį apsišvietusiems lietuviams, siekti, 
kad vyrai, baigę mokslus, grįžtų į savo šalį. Petras Leonas kritikavo tuo metu 
kai kuriuose leidiniuose platinamą teoriją, pasak kurios, tauta, kaip ir atskiras 
žmogus, būna maža, jauna, suaugusi, paskui nusensta ir miršta. Lietuvių, kaip 
žmonių, - rašė jis, - nemažėja, jie iš šio pasaulio neišnyksta, o jų skaičius, kaip 
lietuvių, mažėja. Tai vyksta todėl, kad dalis lietuvių virsta lenkais, vokiečiais ir 
kt. Šio reiškinio priežastys - socialinės. Jų panaikinimas priklauso nuo pačių 
lietuvių. Todėl tautiška idėja yra pažangos idėja. Ji turi kilti „pas žmones, 
kuriems lemta neišmirti, bet eiti pirmyn, ji yra naikintoja daugelio pavojingų 
žmonių gyvenimui priežasčių“. Pati idėja neatneš gero, jeigu žmonės 
nesistengs ją įgyvendinti. Šioje situacijoje visada atsiranda nemaža naujos 
idėjos priešų, kurie siekia ją sunaikinti, bet to negali padaryti, nes idėjos nei 
kulka neperšausi, nei kalaviju neperdursi. „Kilus kokiai idėjai vienoje šalyje, - 
rašė Petras Leonas, - jeigu valdžia kitos šalies apstatytų rubežius kareiviais, 
visgi toji idėja lyg oru perlėks į tą šalį ir paplis". Idėjos priešai gali sutrukdyti 
tik ją įgyvendinti. Norint greičiau gauti gerą vaisių, reikia įdėti daug darbo ir 
aukų, nuolat „vesti kovą". Čia pat pateikiamas pavyzdys, kaip čekai, 1612 m. 
nugalėti Ferdinanto II, gyvenę apie du šimtus metų ramybėje, kai jiems 
XVIII a. pabaigoje priešai rengėsi giedoti amžiną atilsį, susidarius palankioms 

sąlygoms atbudo, pradėjo aktyviau kovoti už savo teises ir pasiekė savo tikslą. 
Tame procese didelį vaidmenį suvaidino švietimas, literatūros leidyba. 

1.27 pav. Petro Leono (Liuto) straipsnio „Apie tautišką idėją" pradžia. 
Paimta iš laikraščio „Sviesa“. Nr. 7 ir 8. Tilžė, 1888. P.11 


1888 m. pradžioje vyko Petro Leono susirašinėjimas dėl naujo laikraščio 
išleidimo su kitų universitetų lietuviais studentais: „Tad 1888 m. pradžioje 
vesti susirašinėjimą dėl laikraščio, pasauliniams inteligentams tinkamo, teko 
daugiausia man. Iš Petrapilio nebuvo gauta jokio atsakymo. <...> Iš varšuviečių 
gavome Vinco Kudirkos pasirašytą palankų laišką. Greit po pirmojo laiško 
V. Kudirka atsiuntė mums beveik tokio pat turinio laišką, koks yra J. Gabrio 
rašytoje biografijoje (V. Kudirkos. - J. L.) atspausdintas jo laiškas dr. 
Basanavičiui. Prie laiško buvo pridėtas vienas egzempliorius varšuviečių 
sumanytos steigti draugijos" [215]. 

Dėl varšuviečių sumanymo steigti draugiją ir dėl naujo laikraščio leidimo 
P. Leonas ir J. Basanavičius išreiškė tokias nuomones: „Mes, maskviečiai, 

griežtai nurodėme, kad nėra galima steigti tokia draugija, kurios skyriai būtų 
įvairiuose Rusijos miestuose, nes nuolatiniai paštu susižinojimai greit patektų į 
policijos rankas ir visas mūsų darbas būtų sutrukdytas. Laikraščio programai 
mes pilnai pritarėme, bet kėlėme abejones dėl laiko, kuriuo galima bus 
sumanymas įvykdyti. Mes nurodinėjome, kad pirma reikia rinkti žmones, kurie 
prie to reikalo vykdymo prisidės, ir rinkti pinigų, kad bent nors tam tikrą laiką 
būtų tikrai apdraustas laikraščio leidimas iš medžiaginės pusės. Buvo susitarta 
suvažiuoti per Petrines (n. kal.) Marijampolėje, „Varšuvos“ viešbutyje (pas 
Orką)" [216]. Iš V. Kudirkos ir J. Basanavičiaus susirašinėjimų matyti, kad 
J. Basanavičius nurodė, jog; varšuviečių užsimoto darbo programa dėl draugijos 
„Lietuva“ kūrimo ir jos veiklos yra per plati, kad sunkiomis to meto sąlygomis 
neįmanoma jos įgyvendinti. Reikia manyti, jog J. Basanavičius, varšuviečių 
darbui dėl naujo laikraščio išleidimo iš principo pritardamas, nuo savo ir kitų 
minties atgaivinti „Aušrą“ bus atsisakęs [217]. Apie draugijos „Lietuva“ 
steigimą ir naujo laikraščio išleidimą V. Kudirka informavo Amerikoje 
leidžiamo laikraščio „Lietuviškasis balsas" redaktorių J. Šliūpą. Tai matyti iš 
V. Kudirkos laiško, rašyto J. Šliūpui 1888 m. kovo 28 d. [218]. 

1888 m. birželio 29 d., per Petrines, Marijampolėje, didesniame „Varšu- 
vos" viešbučio kambaryje, įvyko pirmasis lietuvių inteligentų (daugiausia 
studentų) susirinkimas. Pasitarime dalyvavo studentai iš Varšuvos - V. Kudirka 
1 J. Kasakaitis, studentai iš Maskvos - K. Grinius ir P. Leonas, taip pat 
Suvalkijos inteligentai - mokytojai P. Kriaučiūnas ir V. Palukaitis, tarnautojas 
T. Franckevičius, medikas A. Kronkaitis ir kt. Čia Petras Leonas pirmą kartą 
asmeniškai susitiko ir susipažino su V. Kudirka. Susirinkusieji svarstė naujo 
lietuviško laikraščio leidimo reikalus: ar apskritai reikia leisti lietuvišką 
laikraštį, kadangi jau buvo leidžiamas lietuviškas laikraštis „Šviesa“, kurioje 
bendradarbiavo maskviečiai; iš kur gauti pinigų laikraščio leidimui; kas 
redaguos naują laikraštį ir kt. [219]. „1888 metų rudenį, - rašė Petras Leonas, - 
gavome iš V. Kudirkos laikraščio pilną vardą ir prospektą". „Varpas“ buvo 
pavadintas „politiškas, literatūriškas ir moksliškas laikraštis". Šituos žodžius į 
„literatūros, politikos ir mokslo laikraštį? ištaisė tuomet buvęs Maskvoje 
J. Jablonskis. Jis buvo nuvykęs į Maskvą gauti filologijos mokslų kandidato 
laipsnį. Pirmasis naujo lietuviško laikraščio „Varpas“ numeris pasirodė 
1889 m. sausį. Ir „Varpas“ pradėjo skambinti Lietuvai (ėjo 1889-1905 m.). 
„Mes, - rašė Petras Leonas, - nežinodami kuomet laikraštis išeis, nebuvome iš 
anksto pasiuntę straipsnių, tai keliuose pirmutiniuose numeriuose mūsų 
straipsnių nėra. Bet greit ir mūsų straipsniai pradėjo tilpti „Varpe“. Gyvenimas, 
praktinė veikla patvirtino Petro Leono ir J. Basanavičiaus jau anksčiau 
pareikštą nuomonę dėl laikraščio „Varpas“ leidimo ir dėl draugijos „Lietuva“ 


91 


Petras LEONAS 


steigimo: laikraščio „Varpas“ redakcija greitai buvo perkelta iš Varšuvos į 
užsienį; varšuviečių sumanyta draugija nebuvo įkurta tokioje plačioje 
teritorijoje, kokioje buvo sumanyta, o tiktai Varšuvoje [220]. 

1889 m. pavasarį Petras Leonas baigė studijas Maskvos universitete. 
Tačiau dar Maskvoje jam būnant ir laiškais susirašinėjant su varšuviečiais buvo 
susitarta po Joninių (n. kal.) susivažiuoti į M. Lozoraičio tėviškę, netoli 
Pilviškių geležinkelio stoties. Antrasis lietuvių inteligentijos suvažiavimas 
įvyko 1889 m. birželio 25 d. Jame dalyvavo: J. Adomaitis, K. Bukaveckas, 
J. Gaidamavičius, K. Grinius, M. Jankus, J. Kaukas, A. Kriščiukaitis, A. Kron- 
kaitis, V. Kudirka, P. Leonas, S. Leonavičius, P. Matulaitis, S. Matulaitis, 
J. Puišys, J. Staugaitis, T. Žilinskas. Susirinkusieji svarstė naujo laikraščio, 
skirto kaimo žmonėms, valstiečiams, leidimo klausimą. Buvo nutarta pradėti 
leisti naują lietuvišką laikraštį kaimo žmonėms - „Ūkininką“ (ėjo 1890- 
1905 m.). Šiame susirinkime, baigiant posėdį, žodžio paprašė J. Gaidama- 
vičius-Gaidys, „Antano Valio“ apysakos autorius. Kaip prisimena Petras 
Leonas, jis pratarė maždaug taip: „Vyrai, ar mums aišku, kokį mes galutinį 
tikslą turime savo šį darbą dirbdami, juk aišku, kad mes siekiame savojo 
valstybinio gyvenimo". Tasai pareiškimas nesukėlė jokių diskusijų ir buvo visų 
priimtas kaip kiekvienam aiški tiesa. Šiame susirinkime Petrui Leonui teko 
antrą kartą ilgiau matytis su V. Kudirka [221]. 

Manyčiau, kad pirmojo švietėjiško lietuvių studentų būrelio Maskvoje ir 
Maskvos universiteto lietuvių studentų organizacijos bei kiekvieno jų nario 
veiklai turėtų būti skirta daugiau dėmesio. Vertėtų geriau išstudijuoti archyvų 
medžiagą, paieškoti išlikusių užrašytų atsiminimų, dienoraščių, laiškų, 
spaudoje skelbtos medžiagos. Tai padėtų išsamiau ištirti, plačiau nušviesti ir 
įvertinti mūsų tautiečių, taip pat ir Petro Leono veiklą XIX a. antrojoje pusėje, 
jos įtaką tautiniam atgimimui, lietuvių nacionalinės savimonės ir nacionalinės 
kultūros raidai, nacionalinio išsivadavimo judėjimui. 


92 


GIMTASIS KRAŠTAS - SUVALKIJA 


IŠVADOS 


1. Petras Leonas buvo Silvestro Leonavičiaus ir Onos Baltrušaitytės- 
Leonavičienės sūnus. Petro ir jo tėvų pavardės skirtumas atsirado todėl, kad 
tokį įrašą krikšto metrikuose padarė metrikus rašęs asmuo. 

2. Gimė, augo, mokėsi ir gyveno iki išvykimo mokytis į Maskvos 
universitetą Suvalkijoje. Asmenybės formavimuisi darė įtaką bendros Lietuvos 
ir specifinės Suvalkijos geografinės, ekonominės, politinės ir socialinės 
sąlygos, taip pat artimiausioji aplinka - tėvai (ypač motina), broliai (ypač 
Silvestras), seserys, kaimynai, kiti žmonės. 

3. Noras vartoti lietuvių kalbą viešajame gyvenime reiškėsi jau pradinėje 
mokykloje ir ypač sustiprėjo Marijampolės gimnazijoje. 

4. Tautinės savimonės formavimuisi didelės įtakos turėjo P. Kriaučiūnas, 
J. Basanavičius ir kiti aušrininkai bei jų leidžiamas žurnalas „Aušra“, taip pat 
J. Jablonskis, V. Kudirka, P. Mašiotas ir kt. 

5. Būdamas Maskvos universiteto studentu, ypač domėjosi Lietuvos 
istorija, lietuvių kalba ir jos padėtimi carinėje Rusijoje. Trejus metus vadovavo 
nelegaliai lietuvių studentų draugijai Maskvoje, ragino draugijos narius rengti 
referatus, juos skaityti draugijos susirinkimuose ir skelbti lietuviškojoje 
spaudoje. 

6. Kaip ir kiti Maskvos universiteto lietuvių studentų draugijos nariai, 
skelbė straipsnius „Šviesoje“, „Varpe“, „Ūkininke“ ir kituose lietuviškuosiuose 
laikraščiuose, pasirašinėdamas slapyvardžiais. Petras Leonas pirmuosius 
straipsnius paskelbė 1887 m. J. Šliūpo leidžiamame Amerikoje laikraštyje 
„Lietuviškasis balsas“ ir Tilžėje leidžiamame laikraštyje „Šviesa“. 

7. 1888 m. pradžioje susirašinėjo su Rusijos universitetų studentais 
lietuviais ir V. Kudirka, gyvenusiu Varšuvoje, dėl naujo laikraščio leidimo, 
palaikė šią idėją. Naujasis laikraštis buvo pavadintas „„Varpu“. Jame spausdinti 
ir Petro Leono straipsniai. Juose nagrinėjami ne tik socialiniai-ekonominiai 
klausimai, bet ir teorinės ekonomikos problemos, keliami tautinės priespaudos 
faktai, aprašomi kitų tautų sąjūdžiai, džiaugtasi jų apraiškomis Lietuvoje. 

8. Vytauto Didžiojo universiteto profesorius A. Rimka savo knygoje 
„Lietuvių tautos atgimimo socialiniai pagrindai ir „Aušros"“—*Varpo" gadynės 
(1883-93) socialekonominiai raštai“ (Kaunas, 1932 m.) taip įvertino Petro 
Leono (slapyvardis Liūtas) paskelbtus to meto spaudoje darbus: „Iš visų ano 
laiko rašytojų išsiskiria savo rašiniais tik Dr. J. Basanavičius, kuris rašo beveik 
vien istorijos studijas, ir P. Leonas-Liūtas, kurio beveik visi anų laikų raštai 

yra socialekonominio pobūdžio. <...> Apskritai P. Leono-Liūto socialekono- 
minius raštus galima suskirstyti į tris pagrindines grupes ir ketvirtajai palikti 
smulkmenas arba mažesnius ar didesnius nukrypimus į kitas sritis. Meto- 
dologiniu atžvilgiu pagrindinių trijų grupių raštai priklauso teorijai arba 
politinei ekonomijai, ekonominei politikai ir ūkio istorijai, bet plačiau ir 
nuodugniau išgvildenta tik ekonomikos teorija. Iš ekonominės politikos 
daugiau paliesti tik prekybos, kooperacijos, sindikatų ir žemės klausimai, o iš 
istorijos — tik baudžiavos istorija“. Čia tenka pabrėžti, kad Petras Leonas 
domėjosi ir filosofinėmis, teisinėmis, etikos bei sociologinėmis problemomis. 
Vienas šio teiginio pavyzdžių gali būti „Šviesoje“ paskelbtas jo straipsnis 
„Apie tautišką idėją". 

9. Gamtos ir žmonių gyvenimiškosios veiklos stebėjimo rezultatai, Petro 
Leono tėvų ir jų vaikų tarpusavio santykiai, jų darbštumas, dorovinės savybės, 
jo įgytos žinios pradinėje mokykloje, gimnazijoje, universitete, įsitraukimas į 
visuomeninę veiklą ir aktyvus dalyvavimas joje, rūpinimasis lietuvių 
nacionalinės savimonės ir nacionalinės kultūros, nacionalinio išsivadavimo 
reikalais sudarė tvirtą būsimos Petro Leono darbinės ir visuomeninės veiklos, 
jo asmeninio gyvenimo pagrindą. 

2. TARNYBINĖ KARJERA NUO TEISMO KANDIDATO IKI 
MINISTRO 


2.1. Tarnybinės karjeros pradžia 


Baigęs studijas Maskvos universitete Petras Leonas ėmė ieškotis darbo, 
tačiau tam naujam gyvenimui jis dar nebuvo pasirengęs: „Baigus universitetą 
reikia nertis praktikos gyveniman ir įgyto mokslo pagalba pelnytis duonos 
kąsnį. O aš išėjau gyveniman visai nepraktiškas" [1]. 

Antanas Kriaučiūnas, kuris vienais metais anksčiau už Petrą Leoną įgijo 
aukštąjį teisių mokslą ir buvo apsigyvenęs Kaune, parašė jam laišką ir patarė 
užeiti pas Kaune gyvenantį advokatą, aušrininką Stanislovą Railą pasikalbėti 
dėl įsidarbinimo. Grįžęs į Lietuvą, Petras Leonas susirado Antaną Kriaučiūną ir 
kartu su juo užėjo pas Stanislovą Railą, vieną pirmųjų lietuvių advokatų 
Kaune. „Iš pasikalbėjimo, - rašė Petras Leonas, - pajutau, kad Antano 
Kriaučiūno prileidimai dėl galimo mano uždarbio pas Stanislovą Railą neturi 
realaus pagrindo“ [2]. 

Tuo metu atsirado dar viena problema — reikėjo atlikti karinę prievolę. 
Atsitiktinumas padėjo karinės tarnybos išvengti - Petras Leonas buvo įskaitytas 
į „liaudies pulkus". Gavęs raudoną bilietą, jis tuoj padavė prašymą Suvalkų 
apygardos teismo pirmininkui, kad priimtų jį teismo kandidatu. Prašymas buvo 
patenkintas [3]. Petras Leonas planavo kurį laiką dirbti teismo kandidatu, 
susipažinti su teismo visų skyrių praktika, o paskui pradėti advokatauti. Tokią 
jo nuostatą lėmė ir tai, jog jis Lietuvoje valdiškos tarnybos gauti negalėjo. 

1889 m. rugsėjo 22 d. Petras Leonas atvyko į Suvalkus ir apsigyveno pas 
Simoną Vaicekauską — apygardos teismo sekretorių. Teismo kandidatai tuomet 
algos negaudavo, jų tarnybinis uždarbis buvo atsitiktinis. Simonas Vaicekaus- 
kas leido viename savo kambaryje pasistatyti lovą ir davė rytą bei vakarą 
nemokamą arbatą su užkandžiu. Apsimokėti už pietus (po 8-9 rublius per 
mėnesį) duodavo brolis kunigas Silvestras Leonavičius. „Sunku buvo man, - 
rašė Petras Leonas, - imti iš jo pinigus: baigiau mokslą ir negaliu uždirbti nei 
pragyvenimui?" [4]. 

Petras Leonas žinojo, kad reikia daryti teisėjams vizitus, bet vis nedrįso. 
tokius vizitus, ir sužinojus, jog nedarė, buvo patarta neatidėliojant tai padaryti. 
„Paklausiau, — rašė Petras Leonas. Rodosi kažin kokią malonę aš būčiau 
padaręs tiems ponams, - tokie malonūs ir geri jie man tapo; linksmai su manimi 

kalba ir t.t., kai tik aš vizitavau juos <...>. Ir šį kartą padariau stambią klaidą, 
neišdrįsau vizituoti teismo pirmininko padėjėją ir prokurorą, laikydamas juos 
per dideliais man ponais; pirmininkui buvau prisistatęs jo darbo kabinete, kai 
tik atvykau tarnauti, - o šitiems ir to nepadariau. Likau jiems nepažįstamas, kas 
vėliau man kenksmingu buvo“ [5]. 

Maždaug po trijų mėnesių darbo baudžiamojo skyriaus raštinėje Petras 
Leonas buvo perkeltas dirbti į civilinį skyrių. Netrukus gavo leidimą sekreto- 
riauti teismo posėdžiuose. Teismo sekretoriai, jų padėjėjai ir kiti kandidatai 
mielu noru užleisdavo tą darbą dirbti, nes jiems buvo įkyrėjęs protokolų 
rašymas. „Man gi, - rašė Petras Leonas, - buvo labai naudinga, ypač civiliniame 
skyriuje, sėdėti posėdžiuose. Čia gyvi advokatų teisiniai ginčai ir teismo išvada 
labai skaidrino mano teisinį galvojimą. Padirbėjęs apie 3 mėnesius, aš beveik 
kiekvienoje byloje atspėdavau, koks bus teismo sprendimas: advokatai klaus- 
davo mano nuomonės, teismui išėjus pasitarimo kambarin, ir aš buvau 
nusistatęs advokatauti Suvalkijoje, kai apsipažinsiu su teismo praktika, - tai 
ketinau padirbėjęs apygardos teisme persikelti Marijampolėn į taikos teisėjų 
suvažiavimą papraktikuoti. Aš tikėjausi Marijampolėje rasti paramos suvažia- 
vimo pirmininko Vinickio asmenyje, kuris jau buvo savo malonią ir galingą 
protekciją pareiškęs Jonui Jablonskiui ir Petrui Kriaučiūnui" [6]. 

Stiprėjančios rusifikacijos priemonės suardė Petro Leono planus. Jis 
nebuvo paskirtas teismo sekretoriaus padėjėju. Teismo kandidatams jau 
nebedavė net laikinų komandiruočių į Augustavo ir Seinų apskritis. Negavo 
tokios komandiruotės į Suvalkus ir Petras Leonas. Jis dėl nevizituoto teismo 
pirmininko Prozovo užsispyrimo nebuvo paskirtas ir teismo sekretoriumi. 
Nebuvo priimtas ir į naujai įsteigtą mokamą teismo kandidato vietą Suval- 
kuose. Susidariusią situaciją įvertino taip: „<...> aš su savo planu likau lyg, tas 
žvejys prie sudužusio laivelio“ [7]. Apie savo tuometinį gyvenimą po 
pasimatymo su mama 1890 m. gruodžio mėnesį rašė: „Kalėdomis buvau savo 
tėviškėje pasimatyti su savo senute mama, kuriai nesmagus buvo gyvenimas 
prie piktos marčios, o aš — proletaras, - nors baigęs aukštąjį mokslą, negalėjau 
savo gyvenimu jos paguosti, paraminti; o jai labai rūpėjo, kad jos Petrukas 
gerai gyventų. Koks aš buvau nepraktiškas, koks nedrąsus gyvenimui sau vag 
varyti! Kad būčiau išdrįsęs advokatauti, būtų kitaip buvę" [8]. 

1891 m. dalyvavo kunigo Staugaičio, nepagrįstai apkaltinto kunigo 
Turčinavičiaus turto pasisavinimu, tyrimo ir teismo procese [9], taip pat 
Suvalkų apygardos teismo pirmininko Solskio pavedimu parengė šio teismo 15 
metų (1876-1891) veiklos ataskaitą. „Tai buvo, - rašė Petras Leonas, - tam 
tikras mokslinio turinio mano darbas. Aš turėjau tos spausdintos apyskaitos 
vieną egzempliorių, bet 1926 m. mano namų gaisro metu ji sudegė" [10]. 

Dirbdamas teisme Petras Leonas vis labiau nusivylė advokatų dora. 

Sužinoti faktai bylojo, kad net turtingi advokatai įvairiais būdais siekė išvilioti 
iš savo klientų didesnius honorarus. Jis baiminosi, kad neturėdamas lėšų 
pradžiai gyvenimo, tapęs advokatu, nenuslystų nuo doros pagrindo: „<...> 
faktai baugino mane: jeigu pasiturintieji jauni mano kolegos - teisininkai, kurie 
pasikalbėjime skelbia labai aukštus doros dėsnius, šitaip elgiasi gyvenime, tai 
ar ištversiu aš, neturįs lėšų pradžiai advokatavimo. Be to, turėjau noro vesti. 
Tai ir maniau, kad man reikia valstybės tarnyboj šiek tiek susitaupyti lėšų ir tik 
tuomet pradėti advokatauti" [11]. 

Petro Leono nusivylimą dėl valstybinės tarnybos gavimo sustiprino ir 
Varšuvos apeliacinių rūmų pirmininko elgesys Suvalkuose: „Gi rudenį buvo 
atvažiavęs į Suvalkus Varšuvos apeliacinių rūmų pirmininkas; jisai prie progos 
prašęs teisėjus įtikinti mus, katalikus-kandidatus, kad mums nėra tikslo sėdėti 
Suvalkuose, kad mes galime tikėtis gauti tarnybą tik tolimoje Rusijoje“ [12]. 

Minėtosios aplinkybės paveikė sprendimą išvykti dirbti į tolimą Rusijos 
kraštą — Turkestaną: „Negavau kandidato algos, negavau komandiruotės, visi 
teisėjai, sutikti, kalbina ryžtis prašyti tarnybos tolimuose kraštuose, - advoka- 
tavimo sąlygos baugina. Tai ir padaviau prašymą tarnybai gauti tolimuose 
Rusijos kraštuose" [13]. 

Atsiminimuose Petras Leonas pateikė ir savo veiklos iki išvykimo į 
Turkestaną pastabas, vertinimus, apibendrinimus — savotišką ataskaitą: „Dar 
gimnazijoje mano įgytos socialistinės idėjos kreipė mano mintį daugiausia į“ 
ekonomiką; man rodėsi, kad teisingumui tarp žmonių tarpti visų pirma reikia 
rasti priemones panaikinti išnaudojimas, o tai pasiekti rodėsi lengva: reikia tik 
panaikinti kapitalisto „viršuverčios“ (pribavočnaja ciennost) gavimas, - kas 
galima pasiekti sutrumpinus darbininko darbo laiką, paliekant tą patį atlygini- 
mą. Man būdavo skaudu skaityti, o kartais ir matyti Maskvoje, kaip mėginusieji 
streikuoti darbininkai kareivių varomi kalėjiman. Tačiau socialistu, revoliucijos 
šalininku netapau: istorija rodė man tikresnį esant evoliucijos kelią" [14]. 

Politinė laisvė, - įvairiai ir plačiai suprantant ją, buvo kitas didelis Petro 
Leono studijų objektas. „Aš, - rašė jis, - gėrėdavausi, kaip dideliuose skaus- 
muose bręstančiai Prancūzijos jaunajai respublikai sekasi apgalėti klerikalų — 
monarchistų nuolat statomas jos veiksmų eigai kliūtis, - kaip ji pajėgė sudrausti 
generolą Bulianže, - pradėjusį įsigyti populiariškumo — gatvėse minia ir 
jaunimas šaukdavo jam „C'est Boulanger, gu'il nous fout“, - ir siekusį 
diktatūros. Aš gėrėjaus Airių kova su Anglija dėl savo teisių, - net išverčiau jų 
himną, - kurį radau rusiškame žurnale — karalienei Viktorijai, jos 50 metų 
viešpatavimo sukakčiai sudėstytą, kuriame buvo išdėstytos airių kančios. Aš 
gėrėjausi mažų tautų tautiško savaimingumo brendimu. Man žibėjo skaistumu 
teisėjo darbas, teisingumą vykdąs, - taip pat advokato darbas, nuskriaustojo 
arba nelaimingojo teisę ginąs. Patsai nusikaltimas man buvo dažniausia 

socialinių ir fiziologinių priežasčių komplekso išdava. Imponavo man savo 
teisingumu, - kiek jis yra galimas žmonėms pasiekti, - prisiekusių sprendėjų 
teismas“ [15]. 

Atsiminimuose išryškėja ir jo požiūris į teisininko darbą bei socialinius 
reiškinius. Žiūrėdamas į teisininko: teisėjo ar advokato, darbą kaip į idealis- 
tiškai naudingą visuomenei, jis, įstojęs į teismo tarnybą, ėmėsi visomis jėgomis 
dirbti, kad kiek galima geriau jį pažintų, kiek galima daugiau žinių įsigytų. 
Kartu jam rūpėjo ir bendros socialinio gyvenimo sąlygos: „Kai kaizeris Vilhel- 
mas jaunasis, paėmęs sostą, panaikino įstatymą, kuriuom buvo persekiojama 
socialdemokratija ir kai įvykusiuose Vokietijos reichstago narių rinkimuose 
socialdemokratai, - ką tik persekioti ir besislapstę, iš karto gavo 33 ar 36 
mandatus rechstage, tas faktas labai džiugino mane“ [16]. 

Tuo metu įvairiuose laikraščiuose Petras Leonas paskelbė nemažai 
publikacijų. 

Dirbdamas Suvalkų teisme, stebėdamas ir analizuodamas nagrinėtas 
bylas, jis pastebėjo įdomią tendenciją: „Lietuvių tarpe bylos yra vedamos ne 
dėl ginčų, kurie susidaro turtą dauginant, bet dėl ginčų turimą turtą tvarkant, jį 
tarp savęs skirstant, o kadangi bylų vedimas daug kainuoja, tai jomis lietuviai 
save skurdina, savo medžiaginę būklę blogina. Trumpais žodžiais tariant, bylos 
kyla tarp mūsiškių ne dėl „biznio“, kaip kad žydų tarpe, bet dėl neišmanymo, 
dėl tamsumo, nesąžiningumo" [17]. 

Apibendrindamas tuometinį savo gyvenimą, Petras Leonas padarė tokią 
išvadą: „Buvau neblogai apsišarvojęs teisės teorijos ir praktikos žiniomis ir 
doros dėsniais tarnauti visuomenei" [18]. 


2.2. Vestuvės 


Iki išvykimo į Turkestaną Petras Leonas nutarė susituokti. Būdamas 
Griškabūdžio valsčiaus vaito Juozo Marcinkevičiaus raštinėje, pažino jo šeimą. 
Jam patiko dukra Celina. „Kai aš užkalbinau jos tėvus, - rašė Petras Leonas, - 
šie pirmiausia pareiškė man, kad neturį iš ko duoti pasogą. Aš atsakiau taip, 
kaip buvau tikrai nusistatęs, kad aš neieškau pinigų, bet tinkamos man 
merginos". 

Petras Leonas norėjo, kad vestuvės būtų kuklios, tylios, be iškilmių ir be 
vaišių. Nuotakos tėvai norėjo savo vienturtei dukrai iškelti iškilmingas 
vestuves. Esant tokiai situacijai, Petras Leonas pasiryžo padaryti taip, kad 
vestuvės bent būtų lietuviškos, kad tarp svečių vyrautų lietuviška kalba. Jis 
buvo tvirtai nusistatęs, kad jo kuriama šeima turi būti lietuviška. Jis pakvietė į 
vestuves daug savo draugų ir kvietimuose pabrėžė savo norą — vestuvės turi 

būti lietuviškos. Dauguma kviestų asmenų į vestuves atvyko ir sėkmingai pildė 
jo pageidavimą. „Gabrielius Landsbergis, - rašė Petras Leonas, - buvo vestuvių 
siela, daug dainavo ir fortepijonu skambino, o Vincas Paliukaitis vedė šokius 
lietuvių kalba. Iš Mintaujos atvažiavo A. Krisčiukaitis ir V. Mačys; šitie daina- 
vimu įvairino vaišes. Mano brolis kunigas jungtuvių apeigą lietuviškai atliko, o 
kun. Simonaitis lietuviškai pamokslą pasakė. Kunigai, kurie atvyko į vaišes, 
tarp jų ir Naumiesčio pralotas Saliamonas Oleka, visi tik lietuviškai kalbėjo. 
Kas iš draugų, mano kviestų, negalėjo atvykti, - kaip pav. maskviečiai studen- 
tai, tie atsiuntė telegramas lietuvių kalba. Tiktai daktaras Rugys iš Švėkšnos 
atsiuntė telegramą lotynų kalba <...>. Iš mano giminių vestuvėse buvo penki 
broliai: kunigas Silvestras, Jonas, Raulas, Baltrus ir Stasys. Seserims rudens 
keliais buvo per toli važiuoti. Vestuvės buvo 1892 m. lapkričio 6 d. (spalio 
25 d. s. kal.) [19]. Jos Gabrielio Landsbergio prieš didįjį karą aprašytos 
Vilniaus ar Lietuvos žiniose". Vestuvių aprašymo surasti nepavyko. 

Po vestuvių jaunieji (2.1 pav.) aplankė gimines, gerus pažįstamus, 
pagyveno Blikviškiuose, pas jaunosios tėvus, ir išvyko į Turkestaną. 


2.1 pav. Petras Leonas ir jo žmona Celina Marcinkevičiūtė. 
Gauta iš Galinos Leonienės 

2.2 pav. Vincas Kudirka. 
Gauta iš Galinos Leonienės atsiųstos P. Leono straipsnio „,„Ziupsnelis atsiminimų apie 
Vincą Kudirką (Kapsą)" kopijos. 


Jaunavedžius, gyvenant jiems pas jaunosios tėvus, keletą kartų aplankė 
Vincas Kudirka. Prieš išvykstant į Turkestaną, Petras ir Celina Leonai nuvyko į 
Šakius pas Vincą Kudirką atsisveikinti. Atsisveikindamas su Petru Leonu, 
Vincas Kudirka įteikė jam savo nuotrauką, kurios antroje pusėje užrašė: 
„Pameti mus - brolius, tik mųs neužmiršk, palieki mųs kraštą, tik jo neapleisk!“ 
(2.2 pav.). Vincas Kudirka Leonams padovanojo dar ir paveikslų „Lituanika“ 
nuotraukų albumėlį, įrašęs jo viršelyje tokią dedikaciją: ,,Mylimiesiems mano: 
Petrui ir Celinai Leonams šią dovanėlę ant atminties atsilankymo pas mane 
Šakiuose d. 11 Lapkričio 1892 m. aukauju. Vincas Kapsas“ (2.3 pav.). 

2.3 pav. Vinco Kudirkos užrašas antroje jo nuotraukos pusėje 
Paimta iš Vinco Kudirkos jubiliejinio „Varpo“ numerio. 
Kaunas, 1924 m. lapkričio mėn. P. 141. 


2.3. Kelionė į Turkestaną 


Straipsnyje „Laiškai iš kelionės duonos ieškotojo“ Petras Leonas 
argumentuoja savo išvykimą į Aziją ir vaizdžiai aprašo kelionės įspūdžius: 
„Kad ir kas žin kaip pyktų ant manęs mokslinčiai, galvočiai (filosofai) ir 
dievoti žmonės, bet jie kiekvienas ant galų galo turi sutikti su manim, kad visas 
beveik žmogaus gyvenimas užimtas rūpesčiu apie fizišką jo užlaikymą: valgį, 
drapanas, triobą ir t.t., ir kad taip ir turi būti: alkanam žmogui nelenda į galvą 
malda, nerūpi mokslas ar koki idealai, apie kuriuos gali mąstauti tiktai žmogus, 
kurio fiziški reikalai pusėtinai aprūpinti. Šitas reikalas priverčia daugelį 
Lietuvių keltis į Ameriką ir į kitas svetimas šalis; nesakau, kad visi, kurie 
palieka savo tėvynę, būtų iš jos bado varomi; tulas galėtų namieje skursti, bet 
vieną noras geresnio būvio, kitą stoka energijos kovai už būvį etc. pagundina 


"P. Liuto (P. Leono. - J. L.) 1883 m. „Varpe“ (Nr. 4) atspausdinto straipsnio pavadinime rašoma 
„ieškotojo“, o straipsnio tęsinyje (Nr. 6 ir 7) - „jieškotojų“. 

išsidanginti iš savo krašto; prie vienos iš šių paskutinių skyrių prigulu ir aš, 
rašytojas laiško" [20]. Toliau jis pripažįsta, kad vyksta į Taškentą dėl pažadėto 
uždarbio. 

Kelionė prasidėjo iš Kauno 1892 m. gruodžio 3/15 d., ketvirtadienį. 
Pirmą jos dieną patirti įspūdžiai jau leido Petrui Leonui pateikti tokį lietuvių 
vertinimą: „Gana pervažiuoti Lietuvą geležinkeliu, kad galėtum patėmyti vieną 
svarbiausią jos ypatybę: jog lietuviškos pramoniškos, pirkliškos luomos nėra, 
jog lietuviai dar vis laikosi viduramžinės nuomonės bajorų, kad jiems pritinka 
tik žemdirbystė ir kunigystė; atmetė tik kareivystę, kaipo grynai svetimą dabar 
tarnystę <...>. Patėmytina, kad Vilniuje kur kas tankiaus girdi lenkišką kalbą, 
nekaip Kaune“ [21]. 

Kitą dieną Petras Leonas vaikščiojo po Vilnių, aplankė Aušros vartus ir 
išsakė patirtus įspūdžius bei samprotavimus: „<...> liūdna pasidaro ant širdies, 
prieinant prie tos vietos (Aušros vartų. — J.L.). Toji Lietuvos apgynėja jau tik 
nekenčiama viešnia Lietuvos sostapilyje, nes ją suspaudė iš dviejų pusių 
klioštorai ateivių — valdonų <...> man čia nepatiko vienas papratimas: pinigus, 
kuriuos duoda žmonės ant mišių, priima zakrastijonas, kuris įrašo į knygas. 
<...> Per didelis užsitikėjimas tuomi žmogumi! Gerai, jeigu duodantysis 
prižiūri, kad jis užrašytų, o jei ne, tai nuo jo priguli; antra, pas mus kunigas 
visados užsirašo, ant kokios intencijos žmogus užperka mišias, čia to nerašo; 
už ką gi tada meldžiasi kunigas? <...> Kaip visur Lietuvoje, ypač pas šventas 
vietas, taip ir čia, ubagų pilna; negaliu neutrališkai žiūrėti ant tos gaujos, kuri 
daro ant manęs sunkų įspūdį ir arzina mano nervus. O čia štai dar prisiplakė 
vienas mažas vaikelis ir neatleistinai meldžia ant duonos; <...> Kas tai? O tai 
per galvą perėjo mislis, kaip tiems vargšams sunku, jeigu jie alkani. Kas kaltas, 
kad jie alkani? Gal ir aš iš dalies ir t.t., bet tuoj susigriebiau: juk aš to visko 
nepataisysiu ir visų neprivalgydinsiu, vienok jau aš priverstas duoti nors tam, 
katras dar prašo“ [22]. 

Toliau tame pat rašinyje apmąstomos teisingumo ir teisybės kategorijos. 
„Visados mane apmaudyja išvažiavimas iš viešbučio, ypač dideliam mieste, kur 
daug tarnų; kito gyvendamas žmogus nė nematai; o kada išvažiuoji, visi jie 
atsiranda ir išleidžia tave, laukdami dovanos. Iš prigimties aš nešykštus, vienok 
čia supykstu, kaip kelintam, nieko gero man nedariusiam, turiu duoti. Juk jie ne 
ubagai, vienok duodi... Čia turbūt turi įtekmę momentališkas pasididžiavimo 
jausmas! Tarnui, kuris tau pravėrė kartą duris, arba padavė kailinius, duodi 10- 
15 kap., o ubagui, kuris ant šalčio šąla, duodi 1-2 kap. - tai tau ir teisingumas 
ant svieto! Bet iš kitos pusės vėl atsimeni: juk tas tarnas, kursai stovi prie durų, 
tankiai naktimis nemiega, laukdamas ponų etc.; žodžiu, neapsversi visų 
aplinkenybių; iš tų mįslių išeina tik viena aksioma, kad teisingumas ir teisybė - 
tai labiausiai reliatyviškos, prigulinčios nuo vietos, laiko ir aplinkybių, 

prasmės. Šitą aksiomą ne iš kelio būtų atsiminti mūsų, ypač Amerikoje 
dirbantiesiems vadovams, atkalbėti ją, kaipo maldą rytmetyj ir vakare ir 
praktikuoti susižinojimuose su savo tautiečiais ir sądarbininkais..." [23]. 

Iš Vilniaus Petras Leonas išvažiavo 1892 m. gruodžio 4/16 d., penkta- 
dienį. Kelionės metu jam teko daug stebėti, kalbėtis su bendrakeleiviais. Vieno 
kareivio pasakojimas paliko gilų įspūdį. Kareivis pasakojo, kad Lydoje 
viename kariuomenės pulke paprastu kareiviu tarnavo vaikinas, baigęs aukštąjį 
techniškąjį mokslą. Tas vaikinas savo gabumu ir darbštumu buvo naudingas 
pulkui ir visiems patikęs. Į vietinį klubą buvo nutiestas nuo generolo telefonas, 
prie kurio stovėjo sargybinis. Kartą tas vaikinas pavadavo kažkur išėjusį 
sargybinį. Tuo metu iš klubo išeina jaunas karininkas ir liepia tam vaikinui 
paduoti jam „ploščių“. Tasai atsakė, kad jis čia pastatytas kaip sargybinis, o ne 
kaip tarnas. Karininkas griežčiau paliepė, tas smarkiau atsakė ir už tai jį atidavė 
teisti ir teismas nuteisė 4 ar 6 metų kalėjimo. Šį įvykį Petras Leonas įvertino 
taip: gyvenimas vaikino, kuris būtų galėjęs būti labai naudingas visuomenei, 
buvo sužlugdytas. Tai atsitiko dėl „kokio pusgalvio, pienburnio apicierėlio“ 
[24]. A) 

Gruodžio 6/18 d., sekmadišnį, Petras Leonas atvyko į Odesą. Geriausioje 
miesto dalyje, arti prieplaukos, išsinuomojo (dviese) didelį, gerą kambarį „už I 
rub. 50 kap.", papietavo „už 60 kap. gerai, iš trijų valgių". Pirmadienį išėjo 
pasivaikščioti po miestą, buvo puikiai įrengtame teatre, klausė operą „Faustas“. 
„“..> nors aš ne muzikantas ir turiu prastą ausį, - rašė Petras Leonas, - vienok 
muzika tos operos, juo dažniau tenka girdėti, juo labiau man patinka. Gaila, 
kad aš neturiu talento aprašymui jausmų, tai turėčiau ką parašyti. Dideliai 
smagu buvo paklausyti tos operos negirdėjus kelis metus; tik vienas dalykas 
mažino ir gadino gerą įspūdį: nekenčiu, kada švepluoja moteriškė; ne tik ausis 
mano nekenčia šveplavimo, bet ir akis - sudėjimo švepluojančių lūpų; o čia 
Margarita buvo šveplė. <...> Aš mėgstu teatrą, nes jis duoda peną ir jausmams, 
ir protui, ypač patinka man mažarusiški teatrai; buvome ir tame kartą" [25]. 

Neliko nepastebėta, kad Odesoje mažai cerkvių, kad katalikų bažnyčia yra 
tik viena. Iš lauko ji neaptaisyta: pastatyta iš tamsiai raudonų plytų, gotiško 
stiliaus. Viduryje puikiai išdabinta: altoriuose yra labai gražių vaizdų, visi stul- 
pai, altorių stulpeliai ir sienų stulpai apdėti baltu marmuru. Ant konfesionalų 
pali pažinti, kad toji bažnyčia visų katalikų: yra konfesionalai lenkų, italų, 
prancūzų ir vokiečių kunigo. Odesoje katalikų yra daug ir jie turtingi; ketina 
statyti dar kitą bažnyčią, jau sudėti pinigai ir bene duota vieta. Dėl naujos 
bažnyčios statybos tuo metu vyko diskusija tarp norinčiųjų ją pastatyti ir 
vietos popo bei jo šalininkų. Esanti neapykanta vienų kitiems Petrui Leonui 
nepatiko: „Kad skaitytojas nesuprastų manęs blogai, turiu pridėti, kad aš gerbiu 
visokį tikėjimą ir esmi šalininkas visuomenės reikalų, užtat man nepatinka 

neapykanta vienų prieš kitus“ [26]. 

Ruošdamasis iškeliauti iš Odesos, Petras Leonas su bendrakeleiviu dar 
nuėjo pasižiūrėti prieplaukos. „„Kadangi diena buvo graži, tai vaikštinėjome 
ilgai, iki pradėjo temti ir mano draugas pailso. Namo važiavome pro netur- 
tingųjų „nakvynės namus", tų, kurie neturi prisiglaudimo ir dėl kurių dideliuose 
miestuose miesto valdžia pastato tokius namus. Bjauriai ir liūdnai atrodė tie 
namai. Norėjau įvesti savo draugą ir parodyti tuos namus, bet vėl pasigailėjau 
savo suerzintų nervų: visados šiurpuliai per mane pereina, kada pamatau kokį 
nelaimingą: ar luošą, ar išblyškusį, ar apdriskusį ir pan. O nakvynės namuose 
galima pamatyti tik pusnuogius, nuo bado ir prasto maisto išdžiūvusius, arba 
nuo girtuoklystės išpurtusius" [27]. 

Gruodžio 10/22 d., ketvirtadienį, Petras Leonas iš Odesos išplaukė į 
Batumį. Prieš įlipant į garlaivį, pasivijo jį viešbučio tarnas ir atnešė užmirštą 
pasiimti revolverį: „Pats aš nebūčiau turėjęs laiko sugrįžti pasiimti, o gal 
nebūčiau nė atsiminęs. Dideli viešbučiai man patinka už tai, kad ten greičiau 
randi sąžiningų žmonių, kuriuos priverčia būti tokiais noras ir reikalas turėti 
gerą reputaciją" [28]. 

Gruodžio 11/23 d., penktadienį, Petras Leonas atplaukė garlaivių į Seva- 
stopolį, šeštadienį buvo Kerčėje, pirmadienį - Novorosijske [29], antradienį 
atvyko į Batumį. Iš Batumio važiavo traukiniu į Baku. Atvyko į Baku 
penktadienį. Šeštadienį garlaiviu atplaukė į Uzun Adą. Tos pat dienos vakarą 
traukiniu išvažiavo iš Uzun Ados ir 1892 m. gruodžio 22 d./ 1893 m. sausio 3 
d. rytą atvyko į Samarkandą. Jis su dideliu stebėtojo polinkiu aprašė šią kelionę 
ir jos metu matytus vaizdus, sutiktus žmones, jų santykius. „Aplamai Lietuvoje 
ir aš, išvažiuodamas iš Lietuvos, turėjau klaidingas pažiūras apie šio krašto 
(Samarkando. - J.L.) žmones" [30]. 

1892 m. gruodžiė 24 d./ 1893 m. sausio 5 d. Petras Leonas pašto arkliais 
išvažiavo iš Samarkando į Taškentą. Jam teko pervažiuoti upes ir upelius, 
važiuoti vežimais ir rogėmis. Teko važiuoti su visokiais vežėjais, nes 
kiekvienoje stotyje buvo keičiami ir vežėjai, ir arkliai, ir vežimai. Nors vežimai 
kratūs, bet gerai įtaisytos sėdynės palengvina kelionę. Tačiau per ilgą laiką 
nubosta ir sukrato. Laukiama stoties, kad galima būtų pailsėti. Per ilgą laiką vėl 
nubosta persikraustinėti iš vieno vežimo į kitą su daiktais. Tuomet vėl norisi, 
kad stotis būtų toliau, ypač jeigu tenka tiek važiuoti, kiek teko važiuoti nuo 
Samarkando iki Taškento. Geru keliu, jeigu mažai žmonių važiuoja, jeigu 
galima visur greitai gauti arklius, tai iš Samarkando iki Taškento (285 
verstus=304 kilometrus) važiuojama 30 valandų. Antrą dieną jis nuvažiavo arti 
100 verstų (107 kilometrų). Tuo metu einąs Syrdarjos upe ledas sukliudė toliau 
keliauti ir teko grįžti į Džizako stotį apie 68 verstus (73 kilometrus). Taigi 
nuvažiuoti 136 verstai (145 kilometrai) kelio nuėjo niekais. Važiuojant kitu 

keliu prisidėjo dar apie 400 verstų (427 kilometrus). Tai sudarė jau apie 600 
verstų (640 kilometrų). Nuo Samarkando iki Taškento Petras Leonas be 
normalaus maitinimosi ir poilsio keliavo 12 dienų. Į Taškentą atvyko 1893 m. 
sausio 4/16 d. prieš saulėlydį. Savo rašinyje „Laiškas iš kelionės duonos 
ieškotojo", baigtame 1893 m. vasario 6/18 d., vaizdingai aprašė ilgai trukusią 
kelionę, Taškentą, sutiktų Žmonių tarpusavio santykius ir jų santykius su 
keliautojais, pirmuosius įspūdžius apie Taškentą [31]. 

Jo kelionės apybraiža, - rašo J.Skliutauskas, - yra vienas reikšmingiausių 
XIX a. kelionių publikacijos pavyzdžių, pirmasis mėginimas mūsų literatūroje 
pavaizduoti anais laikais mūsų krašte mažai žinomą Vidurinės Azijos ir 
Kaukazo žmonių gyvenimą [32]. Dar galima pridėti, kad šis jo darbas buvo ir 
smalsaus būsimo sociologo įdirbis tiriant žmonių socialinį gyvenimą, ir 
savosios pozicijos išsakymas, ir begalinis domėjimasis visu tuo, kas nauja. 

Turkestanas, į kurį atvyko dirbti Petras Leonas, turėjo ilgą ir sudėtingą 
praeitį. Žmonės ten gyveno nuo ankstyvojo paleolito. Pirmojo tūkstantmečio 
prieš mūsų erą pirmojoje pusėje dabartinės Uzbekijos teritorija dalimis arba 
visa priklausė Vidurinėje Azijoje susikūrusioms vergovinėms valstybėms 
(Baktrijai, Chorezmui, Sogdui). Žymiu viso regiono ekonomikos ir kultūros 
centru tapo Marakanda — miestas, įkurtas VI a. pr. m. e. ir VI m. e. a. Pavadin- 
tas Samarkandu. VI a. pr. m. e. dabartinė Uzbekijos teritorija pateko į 
Achemenidų valdžią, 329-327 metais pr. m. e. - į Aleksandro Makedoniečio, o 
apie 250 m. pr. m. e. - į Graikų-baktarų karalystę. II a. pr. m. e. viduryje 
eraikus ir makedoniečius pakeitė kiti užkariautojai - tocharų ir sakų gentys. 
Maždaug I a. pr. m. e. pabaigoje-IV m. e. a. viduryje dabartinė Uzbekijos 
teritorija priklausė Kušanų karalystei. V a. viduryje-VI a. septintajame dešimt- 
metyje buvo valdoma eftalitų. Plečiantis amatams ir prekiniams piniginiams 
santykiams, tobulėjant žemdirbystei, sodininkystei ir vynuogininkystei, 
VI-IX a. susidarė sąlygos feodaliniams santykiams atsirasti. Vietoj Eftalitų 
valstybės VI Tiurkų kaganate (Vidurinė Azija įėjo į Vakarų tiurkų kaganatą) 
klostėsi feodaliniai santykiai. Dauguma žemdirbių asmeniškai priklausė nuo 
turtingų žemvaldžių. Intensyviai buvo plėtojama medvilnininkystė, šilkinin- 
kystė, buvo verčiamasi metalų kalyba. VIII a. beveik visą Vidurinę Aziją 
užkariavo arabai. Gyventojai buvo verčiami į islamą. IX a. susikūrusioje 
Samanidų valstybėje dabartinės Uzbekijos teritorija (ypač Zeravšano žemuma) 
buvo turtingiausias kraštas. X a. pabaigoje-XIII a. pradžioje diduma dabartinės 
Uzbekijos teritorijos priklausė Karachanidų valstybei, o vakarinis pakraštys - 
Uhorezmui. XIII a. pradžioje visa dabartinės Uzbekijos teritorija įėjo į 
Chorezmą, o trečiajame dešimtmetyje jį užkariavus mongolams - į Čiagatajaus 
ir Džučio ulusus, XIV a. antrojoje pusėje - XV a. pabaigoje - į Timuridų 
valstybę. XVI a. pradžioje į Vidurinę Aziją atsikėlusios tiurkų uzbekų gentys 

sukūrė Šeibanidų valstybę, kuri vėliau suskilo į Bucharos chanatą ir Chyvos 
chanatą. XVIII a. pradžioje Bucharos chanato rytinėje dalyje susidarė Kokando 
chanatas. Tarp šių trijų chanatų vyko karai, sukilimai (ypač didelis 1847 m. 
Taškente). XIX a. dėl rinkų šiame regione ėmė varžytis Didžioji Britanija ir 
Rusija. XIX a. septintajame-aštuntajame dešimtmetyje Rusijos kariuomenė 
ėmė veržtis gilyn į Vidurinę Aziją. Pirmiausia ji užkariavo Kokando chanatą 
(1865 m. užimtas Taškentas). 1866 m. prie Rusijos imperijos buvo prijungta 
Bucharos chanato dalis. Caro kariuomenės užimtose žemėse 1867 m. sudaryta 
Turkestano generalgubernatorija. 1868 m. Bucharos chanatas prijungtas prie 
Rusijos kaip vasalas. 1873 m. baigtas užkariauti Chyvos chanatas; jis ir Bucha- 
ros chanatas tapo Rusijos protektoratais. Devintojo dešimtmečio pabaigoje 
Uzbekija, kaip ir visa Vidurinė Azija, buvo galutinai prijungta prie Rusijos 
imperijos. Devintajame-dešimtajame dešimtmetyje prasidėjo ir plėtėsi judėji- 
mas dėl šio krašto žmonių padėties pagerinimo, prieš kolonijinę administraciją 
ir net tarp kareivių. 1905 m. gruodžio 29 d. naktį prasidėjo Taškento rezervinio 
bataliono kareivių sukilimas. Jis buvo nuslopintas ir 1906 m. Turkestane buvo 
įvesta ypatingos apsaugos padėtis, kuri veikė iki 1910 m. Čia svarbu pabrėžti, 
kad 1897 m. raštingi buvo tik 3,6 proc. Uzbekijos gyventojų [33]. 


2.4. Gyvenimas Turkestane 


1892 m. kovo 26 d. Petras Leonas buvo paskirtas į Turkestaną Syrdarjos 
srities teismo taikos teisėjo padėjėju [34]. Į ten jis išvyko iš Vilniaus 1892 m. 
gruodžio 4 d. [35]. 1893 m. sausio 5/17 d. Petras Leonas susirado Taškente 
gydytoją Joną Spudulį, apie kurį jam buvo pranešęs J. Jablonskis, ir iš jo 
sužinojo, kad čia prokuroro sekretorium dirba lietuvis, mokęsis Marijampolės 
gimnazijoje, Jonas Kasperavičius. Susipažinęs su Jonu Kasperavičiumi, iš jo 
gavo informaciją apie teismo pirmininką ir prokurorą bei kitus teismo 
darbuotojus. 

Pagal įstatymą Petras Leonas buvo paskirtas Syrdarjos srities teismo 
žinion. Teismas turėjo jam paskirti nuovadą, tačiau galėjo paskirti jį Taškento 
apskrities tardytoju arba į provinciją už kelių šimtų ar net daugiau kaip už 
tūkstančio kilometrų nuo Taškento. 

1893 m. sausio 7/19 d. Petras Leonas prisistatė savo būsimiems 
viršininkams ir pareiškė norą dirbti pačiame Taškente. Po kelių dienų jis buvo 
paskirtas Taškento apskrities tardytoju. Jis tuoj perėmė bylas. iš laikinai einan- 
čio apskrities teismo tardytojo pareigas asmens ir pradėjo dirbti. Paaiškėjo, kad 
vietos gyventojai nemoka rusų kalbos, kad su jais tenka dirbti per vertėją, kad 
kvalifikuotų vertėjų nėra, o esami sukėlė abejonių dėl sąžiningumo. Todėl 

Petras Leonas pradėjo mokytis šiame krašte vyraujančios, giminingos totorių 
kalbai tiurkų kalbos. Po 3-4 mėnesių jis jau galėjo kontroliuoti savo vertėjų 
darbą, nors pats dar negalėjo ta kalba kalbėti (2.4 ir 2.5 pav.) [36]. 

2.4 pav. Petras Leonas Mulla - Išanchan chalate ir čalmoje. 
Paimta iš Lietuvos MA Bibliotekos. F117-1076. P.96 


Čia tenka atrkreipti dėmesį, kad Z. Toliušis, rašęs apie Petro Leono dar- 
binę veiklą Turkestane, visiškai neminėjo jo darbo sąlygų, dirbant Taškento 
apskrities tardytoju. O darbo sąlygos tame krašte buvo nepavydėtinos: „Mano 
pirmoji kelionė kaiman tarybos reikalais. Sausio pabaiga ar vasario pradžia. 
/xmė dar pašalusi; kai kur yra sniego. Pasisamdžiau čiabuvio pabalnotą arklį. 
Reikėjo joti apie 25 varstai ten ir atgal. Kelionę atlikome viena diena. Sakau 
atlikome dėl to, kad kartu su manim jojo mano vertėjas ir dar valsčiaus 
viršaičio atsiųstas palydovas. Šio krašto arkliai greit eina žingsniu, tokiu lyg 
prorisčia, bet aš jojau ir risčia, kad padarius kelionę viena diena. Vietinis 
balnas, nors padengtas spalvotu audeklu, bet kietas, medžio. Čiabuviai joja 
beveik stovėdami, kojoms kilpos trumpai pririštos; aš gi sau nuleidau kilpas 
tip, kaip mes pratę sėdėti balne. Na, ir susikračiau bejodamas; po šios kelionės 
aš apie dvi savaites ką tik paėjau. Ateityje visuomet užsidėdavau pagalvę ant 
balno ir minkštai sėdėdamas jodavau“. Petrui Leonui, vykdant tarnybines 
pareigas, teko sustikti ir su plėšikais. „Kartą rudeniop, - rašė jis, - mes keturiese 

su dr. Dilevskiu ir kt. keliavome į kaimą Talan, kuris guli dar už kaimo 
„Abliko“, toliau 20 verstų. Mums važiuojant per dykumas Itkišlako link ir 
arboje bemiegant štai pasirgirdo šauksmas: „ur, ur“, mūsų vežėjas šaukė: 
„vagys, vagys“. Buvo graži šviesi mėnesiena. Mes pabudę greit iškišame iš po 
arbos stogo galvas žiūrėti, kas čia? Pasirodė, - užpuolė mus 3 raiti plėšikai, 
manydami, kad važiuoja vienas vežėjas ir veža kokias prekes. Plėšikai, kai tik 
pamatė valdininkų kepures, paspaudė arklius ir akimirksnyje išnyko 
dykumoje". 


2.5 pav. Taškento srities teismo sudėtis. Antras iš dešinės stovi Petras Leonas. 
Paimta iš Lietuvos MA Bibliotekos. F117-1076. P.132 


Pavojinga buvo vykti į reikiamas vietoves kalnų takeliais ir jojant ant 
arklio. „Kandangi, - rašė Petras Leonas, - mano arklys turi greitą eiseną ir aš 
pajėgiu ir linkęs greit joti, - tai suskubu taip, kad ir skrodimą daryti nepavėlinu 
ir bylas išsprendžiu — ar prieš išvykstant, arba parvykęs. Skrodimas daryti 
nepavėlinu dar ir dėl to, kad gydytojas geras jojikas. Apskrities gydytojas 
Aframavičius jojo savaja nedidele sartuke. Aš klausinėjau jo, kodėl jis laiko 
tokio mažo ūgio kumelę. Aframavičius papasakojo man, kad jis yra pamilęs tą 
gyvulėlį ir negalys skirtis su juom. Tai esąs kalnų arklys, pratęs vaikščioti po 
kalnus. Kai jis, Aframavičius buvo pasiųstas kovai su džuma ir jojęs ant šitos 
sartukės „karnizo“ taku, staiga pasijuto, kad jo sartukė nuslydo nuo tvirto tako, 
atsistojo koja tako šale, į kranto žvyriaus pradžią ir jau slenka žemyn, 
bedugnėn; tuom akimirksniu, kai jis pamatė, kad žus, jis iš baimės staiga, kaip 

pasirodė paskiau, pražilo; kumelaitė staiga įtempė jėgas ir iššoko su juom, 
jojiku, ant tako, - išsigelbėjo ir išgelbėjo jį. Jis ir negalys skirtis su savo 
išgelbėtoja. Kumelaitė buvo graži, stipri ir greita: mažais žingsniais, bet tankiai 
žengdavo“ [37]. 

Apie darbą Taškente Petras Leonas taip rašė: „Savo tarnybos pareigų 
atžvilgiu nusistačiau, kad teismo teisingumas labai priklauso nuo teismo vykdy- 
mo greitumo;: greit ir gerai spręsti, tardyti bylą yra savaime siekti teisingumo. 
Šitas dėsnis buvo man vadovaujamas iki aš dirbau tą ar kitą teisingumo 
ministerijos žinyboje darbą. Būdamas teismo tardytojas Taškente, aš pasiekiau 
to, kad 75 procentai mano tardomų bylų buvo tardoma ir baigiama tardyti ne 
daugiau kaip vieno mėnesio laike“. Apie Petro Leono operatyvymą ir kruopš- 
tumą vykdant tarnybines pareigas rodo daugelis jo aprašytų atvejų. Štai vienas 
jų: „Apie vidurnaktį sulaukiame aksakalą su arkliais. Neturtingo sarto bakužėje 
nėra kur mums nakvoti. Tamsią naktį, pūgai siaučiant, sėdame į balnus ir jojame 
į artimiausią kišlaką, kur yra arbatinė-čaichana. Atjoję arbatinėn pamiegojom 
iki ryto. Ryto metą ore žiema. Čiabuviai nežino rogių; sniegas neilgai esti, be to, 
nėra tinkamų kelių. Čia galima važiuoti tik „arba“, o geriausia keliauti raitam. 
Jojame. Įdomus šį kartą tardomasi įvykis. Valsčiaus viršaičio (mibaši) kvotoje 
buvo taip aprašyta. Po nakčiai rastas papjautas NN jo tvarte, kuris apie pusantro 
versto atstu nuo jo namo. Velionis gyvena tik su žmona, vaikų neturėjo, o turi 
augintinį — vaiką. Kas nužudė jį, - nežinia. Man su gydytojum apžiūrėjus lavoną 
ir vietą tvarte, kur jis gulėjo, paaiškėjo, kad tasai žmogus jau negyvas buvo 
atgabentas tvartan ir kad jis kitur nužudytas. Lavono barzdoje buvo rasta 
sudžiuvusios žolės (šieno) lapuotas stiebelis, tokio šieno tvarte nerasta. Grįžęs į 
pyvenamąją velionės bakužę, pasišaukiau augintinį - „vaiką“. Gi žiūrau, ne 
vaikas, bet vyras apie 25 amžiaus metų. Man dinkt mintis, kad žmogžudystė jo 
ir velionies žmonos darbas, - kad juodu pamilę viens kitą. Imu ieškoti pėdsakų, 
kur įvyko žmogaus nužudymas. Gyvenamame name neradau pėdsakų. Netoli šio 
namo stovėjo namukas; iš galo durys į mažą tvartuką; čia pėdsakų neradau. Einu 
aplink namuką. Iš jo kito galo randu duris aklinai uždarytas ir kraštais moliu 
užlipintas, lyg, kad ten niekuomet nebūtų vaikščiojama. Liepiu išgriaut duris. 
Čia radau sudėtą tokį šieną, kokio stiebelis buvo rastas lavono barzdoje, o ant 
Žemės radau sukruvintą šieną. Paaiškėjo: kad velionis įėjo į daržinę imti šieno 
arkliui, jį užpuolė „vaikas“ ir papjovė, nes buvo su šeimininke, jauna moterim, 
susitarę vestis; negyvą įvyniojo į chalatą, uždėjo ant asilo ir nugabeno į toli 
esantį raguočių tvartą?" [38]. 

Dirbdamas Taškente, Petras Leonas stengėsi atsidėkoti tiems asmenims, 
kurie padėjo jam įsikurti ir dirbti Suvalkuose, atsilyginti savo broliams ir 
seserims, kurie padėjo jam augti ir eiti mokslus, siuntė pinigų kai kuriems savo 
piminėms bei tautos viešiems reikalams - laikraščiams leisti. „Mudu su žmona, 

- rašė Petras Leonas, - abu kilę iš neturtingų šeimų, nebuvome išlepinti ir 
nebuvome linkę stiebtis į viršų, siekti turtingų padėtį. <...> vidutiniai imant 
pragyvenimas Taškente buvo nepigus. Kadangi aš dar uždėjau sau piniginės 
prievolės lyginti, - tai tuoj paaiškėjo, kad aš negalėsiu greit susitaupyti pinigų ir 
negalėsiu greit grįžti Lietuvon" [39]. 

Petras Leonas savo atsiminimuose gana vaizdžiai aprašė Taškento miestą, 
savo darbinę veiklą ir asmeninį gyvenimą jame bei vietinių žmonių tarpusavio 
santykius, jo vestas bylas ir t.t. [40]. Čia jis išdėstė ir savo požiūrį į carus: 
„Man teko antrą kartą savo gyvenime prisiekti carui: pirmą kartą man būnant V 
klasėje, kai sostan sėdo Al. III, o dabar (1894 m. — J.L.) Nikolajui II. <...> 
Voroninas ir kiti rusai — valdininkai, aukštesnieji, buvo labai nusiminę dėl Al. 
III mirties, aš tuomet gerai nežinojau, kad Nikolajus II yra menkų gabumų, 
silpnos valios, bet neurastenikas — užsispyrėlis, - ir nesupratau rusų 
nusiminimo. Man rodėsi vis vien: mirė vienas caras — skriaudėjas, yra kitas - 
toks pat. Žinoma, aš tik savyje galėjau taip galvoti, arba su savais, lietuviais, 
taip kalbėtis. Gali kas pagalvoti apie mane: kaip gi aš galėjau valstybinę 
tarnybą eiti, taip žiūrėdamas į carą? Įtarimas būtų be pagrindo: aš savo darbu 
tarnavau Žmonėms, - ne carui, nors formaliai buvo ir kitaip, nors priesaika 
buvo duodama carui" [41]. 

1894 m. Leonų šeimoje gimė sūnus. Jam buvo suteiktas Vytauto vardas. 
Taškente susilpnėjo Celinos Leonienės sveikata. Ji dar gimnazijoje buvo 
įsigijusi reumatizmą. Čia jis sustiprėjo. Petro Leono žmonos sveikata suiro ir 
jėgos susilpnėjo. Jis kiek galėdamas rūpinosi sūnumi ir žmona. „Sūnaus 
gimimas, - rašė Petras Leonas, - man buvo neapsakomas džiaugsmas. Laisvas 
būdamas nuo tarnybos, aš nuolat nešiojau ir gėrėjausi savo sūnum. <...> 
žmoną apėmė reumatizmas, <...> ji negalėdavo pakelti rankų ir man tekdavo 
sušukuoti jai plaukus. Jauna moteris kentėjo, bet jos sveikata suiro ir jėgos 
sumenko" [42]. 1895 m. vasarą, dar Taškente begyvenant, „prikibo“ prie Petro 
Leono drugys, o persikeliant iš Taškento į Samarkandą juo susirgo ir sūnus 
Vytautas [43]. 

Samarkande Petras Leonas pradėjo rūpintis augančio sūnaus Vytauto 
būsima kalba: „Sūnelis auga, pradės kalbėti. Reikia, kad pirmus garsus savo 
gimtąja kalba jis girdėtų. Tad negana, kad motina ir tėvas lietuviškai kalbins 
kūdikį, reikia, kad ir auklė lietuviškai kalbintų" [44]. Petras Leonas rašo 
gyvenantiems Lietuvoje giminėms laiškus ir ieško lietuvaitės auklės. Vasarą 
pas Leonus atvyko Celinos Leonienės brolis Antanas Marcinkevičius ir Petro 
Leono sesers Magdės Alianskienės duktė Agnė. Antaną pavyko įdarbinti 
prokuroro sekretoriumi. Agnė tapo Vytuko aukle. Tačiau ir tuo metu rūpesčių 
nesumažėjo. „Sūnelis, - rašė Petras Leonas, - dažnai serga drugiu. Naktimis jis 
nemiega, reikia jis nešioti, užimti. Žmona nestipri, vėl tapo sunki. Auklei Agnei 

reikia išsimiegoti. Tai aš naktimis užimtas vaiku. Tarnybos darbas ir šeimos 
rūpesčiai užima visą laiką, neturiu laiko galvoti apie tautinį, visuomeninį 
darbą" [45]. 1896 m. gruodžio 16 d. (s. kal.) Leonų šeimoje gimė antras sūnus, 
kuriam suteikė Jono vardą. „<...> kūdikis gimė labai silpnas, - rašė Petras 
Leonas, - bet motinos pienas greit atitaisė ir sustiprino jį. Sūneliai mano vienas 
džiaugsmas“ [46]. 

1897 m. Petras Leonas ieško galimybių pakeisti gyvenamąją vietą, Klima- 
tą. Bandė gauti leidimą persikelti į Centrinę Rusiją — nepavyko. Atostogų 
neišleido — nebuvo kam dirbti. Tarnybos nenorėjo palikti, nes nebuvo susitau- 
pęs lėšų gyvenimo pradžiai. Tuomet su žmona susitarė, kad ji su vaikais 
važiuos į Lietuvą ir gyvens pas jos tėvus. Celina Leonienė kartu su 4 mėnesių 
Jonuku ir ką tik pradėjusiu vaikščioti Vytuku, lydima baigusio tarnybą ir 
grįžtančio į gimtuosius namus kareivio Prokofjevo bei jo žmonos, dirbusios pas 
Leonus, išvyko į Lietuvą. Čia įvyko labai skausmingas Petro Leono skyrimasis 
su vyresniuoju sūnum. „Vytukas, - rašė jis, - buvo labai pripratęs prie manęs; 
besiartinant traukiniui prie Mervo stoties jis iš mudviejų su žmona kalbos 
suprato, kad skiriuosi su jais, puolė man krūtinės, apsikabino rankutėmis mano 
kaklą, ėmė verkti ir rėkti „neleisiu“ ir aš didele širdgėla turėjau jį atplėšti nuo 
savęs, padėti ant pagalvės ir skubiai išbėgau iš vagono" [47]. 

1898 m. kovo mėnesį Petras Leonas gavo atostogų ir išvyko į Lietuvą. 
Kaune jo laukė žmona Celina ir jie kartu važiavo į Kazlų Rūdą. „Iš Kazlų 
Rūdos geležinkelio stoties, - rašė Petras Leonas, - mes važiavome arkliais šilu 
ir šilu; tik mažą palyginti ruožą reikėjo važiuoti laukais. Buvo ankstyvo 
pavasario dienos, didžioji savaitė prieš Velykas. Mano organizmas, išsiilgęs 
Lietuvos oro ir pušų kvapsnies, pilna krūtine kvėpavo ir gaivinosi. Mano siela, 
ištroškusi Lietuvos vaizdų, ilsėjosi jų aplinkoje. Kokia man laimė, turint šalia 
savęs mylimą žmoną, o kai parvažiavome namon, paėmus į glėbį savo sūnelius! 
Sveikus, linksmus, gražius!!* [48] 

Atostogų metu Petras Leonas ir jo žmona Celina susitiko su broliu Baltra- 
miejum ir jo žmona, aplankė Balbieriškyje gyvenantį brolį kunigą Silvestrą, 
nuvažiavo į Rygą ir aplankė Praną Mašiotą. Celina Leonienė pasiliko viešėti 
pas Mašiotus, o Petras Leonas apsilankė Mintaujoje pas apygardos teismo 
pirmininką Kovalevskį, kuris anksčiau dirbo Taškento prokuroru, apžiūrėjo 
buvusius Kuršo valdovų rūmus ir Mintaujos miestą. Iš Rygos Leonai nuvyko į 
Revelį (Taliną) pas Jablonskius. Peterburge jie aplankė Matulaičius, bendravo 
su advokatu A. Spurga, jūrininkų gydytoju Karuža, stebėjo Peterburgo 
baltąsias naktis, gerėjosi Peterburgo grožybėmis, Ermitažu. Petras Leonas buvo 
nuvykęs pas teisingumo ministrą ir prašė prailginti atostogas. Iš Peterburgo 
Leonai išvažiavo į Varšuvą. Ten jie aplankė Marijampolės gimnazijoje 
buvusius Petro Leono draugus, Varšuvos grožybes: paveikslų galerijas, meno 

parodas, Stykos panoramą „Golgota“ ir miestą, lankėsi teatruose. „Iš Varšuvos, 
- rašė Petras Leonas, - mes parbildėjome stačiai į malonius Lietuvos šilus, 
žydinčias pievas" [49]. 

Po kelionės pailsėję Leonai kartu su vyresniuoju sūneliu Vytuku nuvažia- 
vo į Naumiestį aplankyti V. Kudirką. Jo aplankymą Petras Leonas aprašė taip: 
„Jis gyveno namuose prie rinkos vakarų šono, greta vaistinės, „salkoje“. Mes 
radome V. Kudirką labai silpną kūnu, gulintį lovoje, sumenkusį. Greta galvos, 
prie pat lovos stovėjo stalelis, ant jo buvo priemonės rašymui. V. Kudirka 
gulėdamas arba kartais pasikėlęs sėdėdamas lovoje vis rašė ir rašė. 

Trumpas ir liūdnas buvo mūsų pasimatymas; negalima buvo ilgai varginti 
jo pasikalbėjimu. Ligonis pasigėrėjo mūsų sūneliu, paglostė jį; vaikas, apie 
metus pagyvenęs Lietuvos klimate, buvo pasveikęs ir gražus" [50]. 

V. Kudirka mirė 1899 m. lapkričio 16 d. Carizmo atstovai ir saugotojai 
nepaliko V. Kudirkos ramybėje ir po jo mirties. Jiems neįtiko V. Kudirkos 
paminklo lentelėje esantis Tautinės giesmės posmelis (2.6 pav.). Jis buvo 
sunaikintas (2.7 pav.). 


2.6 pav. V. Kudirkos paminklas Naumiestyje 

2.7 pav. V. Kudirkos paminklas po Tautinės giesmės posmelio sunaikinimo. 
Paimta iš J. Gabrio knygos „Vincas Kudirka. Keli jo gyvenimo bruožai". 
Tilžė, 1910. P.61-62 


Petras Leonas atostogavo šešis mėnesius, iš jų apie vieną mėnesį keliavo, 
o penkis mėnesius taisė drugio sunaikintą sveikatą, gyvendamas su šeima 
Jankuose, Balbieriškyje. 1898 m. rudenį Leonai, pasiėmę iš Lietuvos auklę ir 
virėją, - kad jų vaikai galėtų su jomis gimtąja kalba šnekėti, - išvyko į 
Samarkandą. Čia Celina Leonienė pagimdė dukrą, kuriai buvo suteiktas Onos 
vardas [51]. 

1899 m. kovo 20 d. Petras Leonas buvo paskirtas Samarkando apskrities 
taikos teisėju (2.8 pav.) [52]. 1900 m. rugsėjo mėnesį Celina Leonienė 
pagimdė ketvirtą kūdikį - Juozą [53]. 

1901 m. vasarą Petras Leonas gavo keturių mėnesių atostogas. Kartu su 
žmona, keturiais vaikais ir tarnaite išvažiavo į Lietuvą viešėti ir nuo drugio 
gelbėtis. Sugrįžus į Lietuvą, jauniausią sūnų Juozuką paėmė globoti ir auginti 
Celinos Leonienės tėvai, kurie gyveno Jankuose, o patys Leonai su likusiais 
trim vaikais nuvyko į Balbieriškį ir viešėjo pas Petro Leono brolį kunigą 


121 


Petras LEONAS 


Silvestrą. Apie šias atostogas Petras Leonas taip rašė: „Gera gyventi Lietuvoje 
atostogose: darbas nerūpi, klimatas sveikas, geri giminės gerai užlaiko. Laikas 
greit bėga. Štai ir baigiasi mano atostogos. Reikia rengtis grįžti tarnybon; vėl 
atlikti ilgą, sunkią kelionę" [54]. 


2.8 pav. Petras Leonas Samarkande. 
Gauta iš Galinos Leonienės 


Sugrįžęs iš atostogų Petras Leonas pasinėrė į savo kasdienį tarnybinį 
darbą. 

1902 m. vasario 9 d., - rašė Z. Toliušis, - Petras Leonas paskiriamas 
Naujojo Margelano apygardo teismo nariu, kuriuo išbuvo ligi 1906 m. sausio 
21 d., kuomet Teisingumo ministerijos įsakymu liko pašalintas iš tarnybos [55]. 

Kas gi atsitiko? Kodėl Petras Leonas, gerai dirbęs ir gavęs aukštų jo 
darbo įvertinimų, staiga susilaukė tokios nemalonės — buvo pašalintas iš 
tarnybos, buvo priverstas pradėti advokatauti, atsisakyti savo numatytų planų ir 
sugrįžti į Lietuvą? 

1904 m. prasidėjo Rusijos ir Japonijos karas. Petras Leonas, bendrau- 
damas su pažįstamais teisėjais, kalbėdamas apie Rusijos ir Japonijos karo 

baigtį, išsakė savo nuomonę ir neteko jų pasitikėjimo: „Mano draugai reiškė 
nusiminimą dėl savos kariuomenės nepasisekimų, dėl laukiamo visiško karo 
pralaimėjimo. Aš ėmiau ir neiškenčiau nepasakęs savo nusistatymo, nors ir 
labai atsargiai; aš tariau: liūdna jums, ponai, bet mano padėtis yra dar sunkesnė 
iš mano įsitikinimo žiūrint; bloga, jei pralaimėsime karą, bet ne geriau bus ir 
tuomet, jei laimėsime karą; dabar gyvename didelėje priespaudoje, absoliu- 
lizmo spąstuose, kariuomenės (vojenščini) slopinami, gi laimėjus karą toji 
padėtis dar sustiprės taip, kad sunku bus atsikvėpti" [56]. Girdėję šias mintis 
asmenys nieko nepasakė ir nukreipė pasikalbėjimą kita kryptimi. Nuo to 
momento iki karo pabaigos jie vengė kalbėti su Petru Leonu apie karą, o jeigu 
ir paliesdavo tą klausimą, tai kalboje jautėsi nepasitikėjimas juo. 

Kodėl esant tokiai situacijai Petras Leonas nesiryžo grįžti į Lietuvą ir 
imtis advokato darbo? Tą priežastį jis paaiškino taip: „Faktas, kad turiu didelę 
šeimą, o mano sveikata, drugio suardyta, yra gana silpna, pakeitė mano 
„yvenimo planą. Dabar aš esu nusistatęs pensijos pusę ištarnauti 17 tik tada 
erįžti Lietuvon. Gi jeigu mirčiau pensijos pusės neištarnavęs, šeima gautų 
šiokią tokią pensiją. Bet jeigu dabar, pensijos neištarnavęs, mesčiau tarnybą ir 
vrįsčiau Lietuvon, o grįžęs mirčiau, mano šeima liktų elgetos. Štai kas stipriais 
pančiais laiko pririšęs mane prie tarnybos“ [57]. 

1904 m. pabaigoje Petrą Leoną pradžiugino kelios žinios: 1) japonai 
užėmė Port-Artūro tvirtovę; 2) žmona gruodžio 21 d. (s. kal.) pagimdė sūnų, 
kuriam buvo suteiktas Algirdo vardas; 3) gavo „Vilniaus žinių" numerį kvieslį 
|58]. 1905 m. spalio 17/30 d. caro manifestas pasiekė ir Naująjį Margelaną. 
/monės džiūgavo, tarp jų ir Petras Leonas: „Džiaugsmo ašaros byra man iš 
akių. Tai vienas iš didžiausių žmonijos istorijoje įvykių. Sulaužyti geležiniai 
pančiai, kuriais sukaustyti gyveno 150 milijonų žmonių. Toks įvykis turi 
didelės įtakos visos žmonijos gyvenimui" [59]. 

Praėjus keliolikai dienų nuo „Vyriausybės žiniose“ paskelbto caro 
manifesto, kariškas gubernatorius sukvietė visų žinybų aukštesnius valdininkus 
pasitarti dėl manifesto vykdymo. Šiame susirinkime dalyvavo ir Petras Leonas. 
Prokuroras pareiškė, kad Turkestano kraštas yra karinės valdžios žinyboje ir 
čia karo padėtis, kad manifestas nėra koks aiškus įstatymas ir todėl jo negalima 
vykdyti, juo negalima vadovautis. Po prokuroro kalbos pasisakė Petras Leonas. 
Jis kritikavo prokuroro išsakytą nuomonę, teigė, kad manifestas vykdytinas, 
kad administracija privalo vadovautis manifestu iki tol, kol jam įgyvendinti bus 
išleisti konkretūs įstatymai, kad turi būti leidžiami susirinkimai, steigiamos 
draugijos ir panašiai. Susirinkimo dalyviai, išskyrus prokurorą, Petro Leono 
pasisakymui pritarė. Po šio susirinkimo gubernatorius kvietė Petrą Leoną 
keletą kartų pasitarti. Po kelių dienų jis buvo pakviestas dalyvauti bendrame 
inteligentijos susirinkime, kuris vyks restorane ir kuriame numatyta pasi- 

džiaugti manifestu. Čia Petras Leonas buvo išrinktas susirinkimo pirmininku. 
Kalbėtojai kėlė sumanymą, kad inteligentijai reikia sudaryti draugiją, reikia 
susiburti ir veikti visuomenėje manifesto dvasia, aiškinti jo esmę visuomenei ir 
tt. Petras Leonas savo kalboje pabrėžė, kad konstitucija buvo iškovota 
didelėmis pastangomis ir aukomis, kad ji turi daug priešininkų, kurie siekia 
panaikinti ją, kad jiems lengva bus to pasiekti, nes ir caras yra jų pusėje. Todėl 
reikia visoje valstybėje, visose jos vietose, net mažiausiose ir tolimiausiose, 
siekti, kad gyventojai pareikštų savo valią, savo džiaugsmą dėl iškovotos 
konstitucijos ir imtų ja naudotis, iškovotas teises vykdyti — konstituciją tvirtinti 
gyvenime. Šiame susirinkime buvo įsteigta Konstitucinės-demokratinės tautos 
laisvės partijos (kadetų) organizacija. Jos pirmininku tapo Petras Leonas. Ši 
kadetų grupė organizuodavo susirinkimus, aptarinėjo įvairius klausimus. Jau po 
pirmo susirinkimo, kuris įvyko teismo salėje, teismo pirmininkas Kovaliovas 
gavo iš vyriausybės pastabą: kaip jis drįso leisti daryti politinį susirinkimą 
teismo salėje, juk galėjo būti išniekintas caro paveikslas. 

1905 m. pabaigoje vyko didžiuliai streikai visoje Rusijoje. Tų metų 
gruodžio 29 d. naktį prasidėjo ir Taškento rezervinio bataliono kareivių 
sukilimas, kurį apgaulingai ir žiauriai numalšino kita pasiųsta kariuomenės 
dalis. Žinia apie šį tragišką sukilėlių likimą pasiekė ir Petro Leono 
vadovaujamą kadetų grupę, kuri tą vėlų vakarą posėdžiavo Jevtichidijo salėje. 
Susirinkimo dalyviai pareiškė didžiulį pasipiktinimą sukilusių kareivių sušau- 
dymu ir siūlė imtis įvairių veiksmų. Petro Leono iniciatyva buvo nutarta 
pasiųsti užuojautos telegramą nukentėjusiems kariuomenės sukilėliams ir 
papeikimo telegramą kariuomenės daliai, klastingai šaudžiusiai savo draugus — 
sukilusius kareivius. Petras Leonas, kaip susirinkimo pirmininkas, tą telegramą 
pasirašė. Streikuojančių geležinkelininkų ir paštininkų pagalba ji buvo išsiun- 
tinėta į įvairias vietoves. Vieną egzempliorių gavo ir prokuroras Kgajevskis. Jis 
surašė pranešimą Taškento teismo rūmų prokurorui, o šis — teisingumo minist- 
rui. Teisingumo ministras Akimovas su telegramos tekstu nuvyko pas carą ir 
šio 1906 m. sausio 21 d. (s. kal.) Petras Leonas buvo atleistas iš tarnybos. 
Vertindamas savo veiklą revoliucinio pakilimo metu, Petras Leonas rašė: „Ir 
trumpu, bet revoliuciniu momentu teko man taip giliai įmerkti savo uodegą, 
kad prireikė caro įsakymo jai ištraukti" [60]. 

Pradėjus atslūgti revoliucinei bangai, Naujojo Margelano teisininkai, tarp 
jų ir Petras Leonas, iš kadetų partijos išstojo, nes teisėjui buvo neleidžiama būti 
partijos nariu. Be to, teisininkai buvo įstoję į kadetų partiją tik laikinai, skati- 
nami tų motyvų, kuriuos jie išsakė pirmajame Naujojo Margelano inteligentų 
susirinkime. 

Po išvarymo iš tarnybos, Petras Leonas parašė plačią įvykių Naujajame 
Margelane istoriją. Jam, jau atleistam iš tarnybos, buvo siūloma dirbti 

geležinkelio juriskonsultu. Jis nuo to siūlymo atsisakė, žinodamas, kad toje 
vietoje teks dirbti prieš darbininkų interesus. Petras Leonas padavė prašymą 
teismui, kad jį priimtų dirbti prisiekusiuoju advokatu. Prokuroras Kgajevskis, 
tas, kuris pirmajame Naujojo Margelano inteligentų pasitarime pas karišką 
gubernatorių skelbė, kad manifestas nėra aiškus įstatymas, kad jo negalima 
vykdyti ir juo vadovautis, prieštaravo dėl Petro Leono priėmimo dirbti 
prisiekusiuoju advokatu: „<...> tokį politinį nusikaltėlį, caro išvarytą iš 
tarnybos, negalima priimti prisiekusiuoju advokatu" [61]. Teismas buvo už 
Petro Leono priėmimą, bet pabūgo prokuroro ir nepadarė nutarimo. Teismo 
pirmininkas Kovaliovas kreipėsi į teismo rūmų pirmininką Dediuliną, dirbantį 
Peterburge, ir prašė pasiteirauti teisingumo ministro, ar šis neprieštaraus Petro 
Leono skyrimui būti prisiekusiuoju advokatu [62]. Naujojo Margelano 

apygardos teismo 1906 m. kovo 6 d. nutarimu Petras Leonas buvo priimtas | 
dirbti prisiekusiuoju advokatu su gyvenamąja vieta Naujajame Margelane [63]. 

Pas išvarytą iš tarnybos Petrą Leoną buvo apsilankęs Kokando pirklių 
curopiečių delegatas - Lodzės ir Maskvos manufaktūros fabrikų atstovas - ir 
pasiūlė jam penkis tūkstančius rublių, kad jis turėtų iš ko gyventi ir išlaikyti 
šeimą. „Aš, - rašė Petras Leonas, - padėkojau už jų gerą širdį, bet neėmiau 
pinigų, pareikšdamas, jog aš tikiuosi užsidirbsiąs pragyvenimui, - o ir pradžiai 
Šiek tiek turiu lėšų. Aš turėjau susitaupęs apie 2000 rublių. Aš nusistačiau grįžti 
Lietuvon. Mano planas ištarnauti nors pusę pensijos sudužo. Drugys mano 
sveikatą graužia; taip pat ir vaikų. Be to, man rūpi ir tautos reikalai"? [64]. 
Petras Leonas su žmona nutarė išvažiuoti į Lietuvą 1906 m. rugpjūčio 
pabaigoje. 

Petro Leono darbo ir visuomeninės veiklos aukštą įvertinimą, jo asme- 
nybės įtaką tolimajame Turkestane liudija tai, jog jo kandidatūra buvo iškelta 
rinkimams į I valstybės dūmą, ir dar tai, kaip jis buvo išlydėtas iš Naujojo 
Margelano. 

Turkestane atstovų rinkimų į I valstybės dūmą procesas prasidėjo pavė- 
luotai. Kiekviena Turkestano sritis gavo teisę rinkti savo atstovą. Tokią teisę 
navo ir Ferganos rinkėjai. Ferganos inteligentija iškėlė Petro Leono 
kandidatūrą. Tačiau rinkimai Ferganoje neįvyko, nes ikirinkiminis procesas 
užsitęsė, o 1906 m. liepos 21 d. jau buvo paleista ir I valstybės dūma. 

Rugpjūčio mėnesį Petras Leonas su šeima pradėjo rengtis išvažiuoti iš 
Naujojo Margelano ir sugrįžti į Lietuvą. Vietos inteligentija labai gražiai ir 
širdingai su juo atsisveikino. Surengė iškilmingus pietus, padovanojo auksinį 
laikrodį su inicialais ir gražiu užrašu viduje bei kitas dovanas, įteikė daugelio 
asmenų pasirašytą adresą. Jame buvo rašoma: „Giliai gerbiamasis Silvestro 
Petrai. Žinia apie tvirtą Jūsų nusistatymą apleisti Naująjį Margelaną ir persi- 
kelti gyventi tėvynėn giliai nuliūdino mus, arti pažinusius Jus, ir, be abejonės, 

sukels širdingą visos inteligentiškos Ferganos gyventojų dalies pasigailėjimą. 
Tamstos daugiau kaip 15 metų buvo pašvęsta teismo darbuotei, kuri trimis 
pastaraisiais metais pasibaigė Ferganoje, kur Jūs, kaip Naujojo Margelano 
apygardos teismo narys, buvote to teismo pagražinimu, kaip žymus civilistas ir 
apskritai teisėjas, nesvyruodamas dorai pildęs savo aukštą prievolę ir nelenk- 
damas savo autoritetingos nuomonės prieš aukštų teismo hierarchijoje asmenų 
užgaidas. Tebūna Tamstai didelė visuomet paguoda įsisąmoninimas, kad 
Ferganos gyventojai, be tautybės skirtumo, bylojosi ir teisėsi savo civilinius 
ginčus pilnu pasitikėjimu teismo teisingumu, kuomet vienas to teismo narys 
buvo Leonas" [65]. Visas šio adreso tekstas pateikiamas 2.9 paveiksle. 

Petras Leonas savo atsiminimuose gana vaizdžiai aprašė ir Turkestane 
patirtus įspūdžius: apie to krašto gyventojų santuokas, skyrybas, vaikų auklė- 
jimą, laidotuves, šeimos turtinius santykius, namų ruošos darbus, namų papro- 
čius, žmonių drabužius, vaišes ir žaidimus, darbus (žemdirbystę, žemių 
drėkinimą), prekybą, dirbtuves ir amatus, teisinę krašto padėtį, privatinę teisę, 
čiabuvių vardus ir pavardes, kalbą [66]. 

Baigiant rašyti apie Petro Leono gyvenimą Turkestane, reikia pabrėžti, kad 
už gerą darbą tame krašte jis buvo apdovanotas dviem ordinais (2.10 ir 2.11 pav.) 
[67]. Tačiau toks aukštas įvertinimas neapsaugojo nuo atleidimo iš darbo už tai, 
kad prisidėjo prie 1905 m. revoliucinių įvykių. Čia tenka pažymėti ir tai, kad 
susidariusioje sudėtingoje situacijoje Ferganos inteligentija ne tik nenusišalino 
nuo Petro Leono, bet ir reiškė jam didžiulę pagarbą. Nors Petras L:eonas ir buvo 
atleistas iš darbo, jo bendradarbiai, reikšdami jam didek pagarbą, 1906 m. 
rugpjūčio mėnesį parašė turiningą Petro Leono darbo ir visuomeninės veiklos 
charakteristiką, čia sudėjo daug šiltų, malonių pagyrimų [68]. 

Petras Leonas ir būdamas tolimajame Turkestane šelpė lietuviškų knygų 
leidimą. 1905 m. Vilniuje J. Jablonskio iniciatyva įkurta Demokratinė knygų 
leidimo draugija „Aušra“ išleido: J. Jablonskio „Lietuvių pasakas", A. Kriščiu- 
kaičio-Aišbės apsakymus „Kas teisybė — tai ne melas", G. Petkevičaitės-Bitės 
apsakymus „Krislai“, A. Baranausko poemą „Anykščių šilelis". Petras Leonas 
prie šių knygų išleidimo prisidėjo pinigine auka. Tai matyti iš „Aušros“ 
draugijos išduoto kvito (2.12 pav.). 

Petro Leono ir rašiusių apie jį asmenų darbuose esama nesutapimų bei 
netikslumų dėl buvusių pareigų pavadinimų, datų, darboviečių vietovių 
pavadinimų. Štai keli pavyzdžiai. 

Petras Leonas savo atsiminimuose nurodo tokias buvusias pareigas ir jų 
datas : 

1) teismo kandidatas — nuo 1889. IX. 22 iki 1892. VIII. 19; 
2) taikos teisėjo padėjėjas — nuo 1892. VIII. 19 iki 1895. VIII .8; 

2.9 a pav. Naujojo Margelano gyventojų parašyto adreso tekstas. 
Paimta iš Lietuvos MA Bibliotekos. F117-1077. P.108-111 

2.9 b pav. Naujojo Margelano gyventojų parašyto adreso teksto tęsinys. 

2.9 c pav. Naujojo Margelano gyventojų parašyto adreso teksto tęsinys. 

2.9 d pav. Naujojo Margelano gyventojų parašyto adreso teksto pabaiga. 


3) prokuroro padėjėjas - nuo 1895. VIII. 8 iki 1899. V. 14; 
4) taikos teisėjas —- nuo 1899. V. 14 iki 1902. II. 19; 
5) apygardos teismo narys — nuo 1902. II. 19 iki 1906. I. 21 [69]. 

2.10 pav. Šventojo Stanislovo trečiojo laipsnio ordino, įteikto 
1899 m. vasario 17 d. Petrui Leonui, raštas. 
Paimta iš Lietuvos MA Bibliotekos. F117-1185. P.4 

2.11 pav. Šventosios Anos trečiojo laipsnio ordino, įteikto 1902 m. kovo 7 d. 
Petrui Leonui, raštas. 
Paimta iš Lietuvos MA Bibliotekos. F117-1185. P.5 

2.12 pav. „Aušros“ draugijos kvitas Nr. 20. 
Paimta iš Lietuvos MA Bibliotekos. F 117-1084. P.3 


Z. Toliušis knygelėje apie Petro Leono darbus rašė : „<...> autobiogra- 
lines (P. Leono. — J. L.) žinias reikia papildyti kai kuriais duomenimis iš 
esančios Advokatų taryboje P. Leono asmeninės bylos, kurioje randasi jo 
tarnybos lapas rusų teismuose ir prieškarinio Kauno apygardos teismo byla. Iš 
tos bylos ir tarnybos lapo matyti, kad P. Leonas tarnavo Suvalkų apygardos 
teisme teismo kandidatu nuo 1889 m. rugsėjo 22 d. ligi 1892 m. kovo 26 d., t.y. 
2,5 metų. Per tą laiką jis dirbo teismo kanceliarijoje, kaipo sekretoriaus 
padėjėjas ir ėjo tardytojo pareigas Vilkavišky, Suvalkuose ir Naumiestyje. 
1892 metų vasario 11 dieną P. Leonas tampa vyresniuoju teismo kandidatu ir 
greit po to (1892. III. 26 d.) skiriamas Turkestane Sir — Darjinsko srities teismo 
taikos teisėjo padėjėju. 1895 metų rugpjūčio 8 d. jis skiriamas Samarkando 
teismo prokuroro padėjėju, gi 1899 m. kovo 20 d. skiriamas Samarkando 
apskrities taikos teisėju. 1902 m. vasario 9 d. P. Leonas pakeliamas į Naujojo 
Margelano apygardos teismo narius, kuriose pareigose išbuvo ligi 1906 metų 
sausio 21 dienos, kuomet Teisingumo ministerijos įsakymu liko pašalintas iš 
tarnybos. Iš tos pat bylos toliau matome, kad Naujojo Margelano apygardos 
teismo 1906 m. kovo mėn. 6 d. nutarimu P. Leonas priimamas pris. advokatų 
skaičiun su gyvenamąja vieta Naujajame Margelane. Tų pat 1906 metų rugsėjo 
12 dieną P. Leonas paduoda prašymą Kauno apygardos teismui užskaityti jį 
advokatu prie Vilniaus teismo rūmų su gyvenamąja vieta Kaune. Tasai 

prašymas liko patenkintas 1906 m. spalio 26 d [70]. 

A. Tamošaitis knygos „Sociologijos paskaitos" pradžioje rašė: „1889 m. 
baigęs Teisių fakultetą (P. Leonas. — J. L.), buvo paskirtas teismo kandidatu 
prie Suvalkų apygardos teismo. <...> 1892 m. teismo tardytojo pareigas P. 
Leonas ėjo Naumiestyje. <...> jis buvo priverstas keltis į tolimąjį Turkestaną, 
kuriame išgyveno 13 metų, eidamas teismo tardytojo, prokuroro padėjėjo ir 
apygardos teismo nario pareigas. <...> 1895 m. jis buvo perkeltas į 
Samarkandą prokuroro padėjėju. <...> Nuo 1902 m. P. Leonas paskiriamas 
apygardos teismo nariu į Naująjį Margelaną, kur išbuvo iki 1905 m. <...> 1906 
m. rudenį grįžo į Lietuvą ir apsigyveno Kaune“ [71]. 

R. Stačiokas leidinyje „P. Leonas. Lietuvos savivaldybės“, išleistame 
1991 m., straipsnyje „Profesorius P. Leonas — Lietuvos šviesulys, spindėjęs ir 
savivaldybių padangėje“ rašė: „1893-1905 metais (P. Leonas. — J. L.) buvo 
prokuratūros ir teismo darbuotojas Taškente, Samarkande. Kadangi prisidėjo 
prie 1905 m. revoliucinių įvykių, iš tarnybos atleistas" [72]. 

Iš ankstesnių pateiktų pavyzdžių matyti, kad tik pats Petras Leonas ir 
Z. Toliušis tiksliai nurodė tarnybinės karjeros pradžią. Tačiau A. Tamošaitis, 
nurodęs Petro Leono tarnybos pradžios metus, nenurodė nei mėnesio, nei 
dienos. R. Stačiokas visiškai neparašė apie Petro Leono tarnybos pradžią ir 
pabaigą Suvalkų apygardos teisme. Daug painiavos yra ir dėl tarnybos pradžios 
Taškente. Z. Toliušis rašė, kad Petras Leonas buvo paskirtas į Turkestaną 
Syrdarjos srities teismo taikos padėjėju 1892 m. kovo 26 d., bet nenurodė, kada 
jis ten pradėjo dirbti ir kokias pareigas ėjo. Petras Leonas savo atsiminimuose 
rašė, kad jis Taškente dirbo taikos teisėjo padėjėju nuo 1892 m. rugpjūčio 19 d. 
iki 1895 m. rugpjūčio 8 d. Tačiau tų pačių atsiminimų ankstesniame tekste, 
nuosekliai aprašydamas savo išvykimą iš Lietuvos ir atvykimą į Taškentą, 
pažymi, kad jis iš Kauno išvyko 1892 m. gruodžio 3 d. ir atvyko į Taškentą 
1893 m. sausio 4 d. Prisistatė būsimiems viršininkams sausio 7 d. ir po kelių 
dienų pradėjo dirbti Taškento apskrities tardytoju. A. Tamošaitis nenurodė, 
kada Petras Leonas pradėjo dirbti Turkestane. R. Stačiokas tik nurodė, kad 
Petras Leonas dirbo Turkestane 1893-1905 m. 

Dėl minėtųjų nesutapimų ir netikslumų štai ką galima pasakyti : 

1) tiksliausią Petro Leono darbo trukmę ir pareigas Suvalkų apygardos 
teisme, remdamasis archyviniais dokumentais, nurodė Z. Toliušis ir savo 
atsiminimuose pats Petras Leonas. Jis ten dirbo nuo 1889 m. rugsėjo 22 d. iki 
1892 m. rugpjūčio 19 d., buvo teismo kandidatu (1889 m. rugsėjo 22 d. - 1892 
m. vasario 11 d.), dirbo teismo kanceliarijose sekretoriaus padėjėju, ėjo 
tardytojo pareigas Vilkaviškyje, Suvalkuose ir Naumiestyje. 1892 m. vasario 
11 d. buvo paskirtas vyresniuoju teismo kandidatu ir tas pareigas ėjo iki 
1892 m. rugpjūčio 19 d. 

2) Z. Toliušio teiginio, kad Petras Leonas į Turkestaną buvo paskirtas 
1892 m. kovo 26 d. [73], ir Petro Leono atsiminimuose nurodytų paskyrimo į 
Turkestaną datų bei pareigų (“<...> 1892 m. rudenį aš tapau paskirtas 
tardytojum į tolimą Turkestaną"; „<...> rugpjūčio mėnesyje tapau paskirtas — 
taikos teisėju į Syrdarjos apygardos teismą (taip vadinosi to krašto teismo 
tardytojai)" [74] patikslinti negalėta, nes nerasta tam reikalui oficialių 
dokumentų. Galima tik spėlioti, kad galbūt 1892 m. kovo 26 d. buvo gautas 
paskyrimas iš Rusijos centrinės institucijos, o 1892 m. rugpjūčio mėnesį - 
oficialus paskyrimas į konkrečią Turkestano vietovę iš Turkestano. Skirtingi 
pareigų pavadinimai - „taikos teisėjo padėjėjas“ ir „teismo tardytojas“ buvo 
paaiškinti paties Petro Leono. Jis rašė, kad Syrdarjos apygardos teisme teismo 
tardytojai buvo vadinami teisėjo padėjėjais [75]. 

3) Petras Leonas savo atsiminimuose nurodė, kad jis Turkestane dirbo 
taikos teisėjo padėjėju nuo 1892 m. rugpjūčio 19 d. iki 1895 m. rugpjūčio 8 d. 
[76]. Tačiau faktiškai jis į Turkestaną išvyko iš Kauno tik 1892 m. gruodžio 3 
d., o iš Vilniaus - gruodžio 4 d. Iki to laiko jis ruošėsi išvykti: perdavinėjo 
naujam darbuotojui dokumentus, 1892 m. lapkričio 6 d. (s. kal. spalio 25 d.) 
įvyko jo ir Celinos Marcinkevičiūtės vestuvės, po vestuvių dar lankė savo 
gimines, pažįstamus ir tik 1892 m. gruodžio 4 d. išvyko iš Vilniaus [77]. 1893 
m. sausio 7/19 d. prisistatė savo viršininkams Turkestane [78]. 

4) Negalima sutikti su A. Tamošaičio teiginiu, kad Petras Leonas 
Naujajame Margelane išbuvo iki 1905 m., ir su R. Stačioku, kuris parašė, jog, 
Petras Leonas 7893-1905 m. buvo prokuratūros ir teismo darbuotojas 
Taškente, Samarkande (mano išskirta kitu šriftu. — J. L.). Čia tenka pabrėžti, 
kad Petras Leonas išbuvo Naujajame Margelane ne iki 1905 m., o iki 1996 m. 
rugpjūčio mėn. pabaigos. Jis dirbo ne tik Taškente, Samarkande, bet ir 
Naujajame Margelane [79]. 

Manome, kad į minėtuosius netikslumus reikia atkreipti dėmesį todėl, kad 
šaltiniais besinaudojantys studentai, magistrantai, doktorantai, dėstytojai ar kiti 
asmenys tų netikslumų toliau neskleistų. 


2.5. Sugrįžimas į Kauną 1906 metais 


Iš Turkestano į Lietuvą Petras Leonas sugrįžo 1906 m. rugsėjo 6/19 d. „Ir 
aš, - rašė Petras Leonas, - išlipęs Kauno stotyje iš vagono, pasakiau sau: dabar 
gana daugiau tokių kelionių; man lengva pasidarė širdyje, - kad savo tėvynėje 
pastoviai gyvensime“ [80]. 

Dar grįždamas į Lietuvą Petras Leonas mąstė apie būsimą savo darbą ir 
gyvenimą Kaune: „<...> aš iš anksto žinojau, kad mano, kaip advokato, darbas 

bus visiškai kitokis uždarbio atžvilgiu, nei tas, kurį turėjau Naujajame 
Margelane. Ten aš turėjau stambias bylas, gerai apmokamas ir lengvas dėl to, 
kad ginamos teisės buvo paremtos raštais, įkeitimo aktais, vekseliais ir kt. 
Lietuvoje aš turėsiu, kai praktikos įgysiu, sunkias bylas, mažo pelningumo, 
reikalaujančias daug darbo, nes klientai bus daugiausia lietuviai valstiečiai, 
kurie beveik neturi raštų savo teisėms įrodyti ir kurie nesugeba trumpai ir 
aiškiai savo ginčą dėl teisės išsiaiškinti. Lietuvos turtingieji žmonės, svetim- 
taučiai pirkliai ir žemvaldžiai, turi savo tautybės advokatų" [81]. Petras Leonas 
suprato, kad ir namuose, Kaune, Lietuvoje, jo laukia naujakurio dalia, 
nelengvos adaptavimosi sąlygos ir kiti sunkumai. 

Parvykęs į Kauną, jis aiškinosi ir būsimų ryšių su visuomene sąlygas: 
„Apsigyvenęs Kaune, aš radau šokią tokią lietuvių visuomenę, tikriau sakant, 
lietuvių apgyventos teritorijos centre, Kaune, buvo maža lietuvių kolonija, 
kurios visuomeninis gyvenimas jau buvo užsimezgęs. Kolonijos priešakyje 
buvo inteligentai: a) prisiekę advokatai: M. Lozoraitis, St. Raila ir Kaz. 
Samajauskas, pris. adv. padėjėjas VI. Stašinskis, privatinis advokatas Ant. 
Liorentas; b) gydytojai: Rokas Šliūpas ir Jonas Stonkus; c) mokytojai: Tomas 
Žilinskis, Juozas Vailokaitis, Fel. Damijonaitis, Urbonas ir kt.; d) skaitlin- 
giausioji inteligentijos“ dalis buvo kunigai: Al. Dambrauskas (Jakštas), 
J.Maironis-Maciulevičius, K. Olšauskas, Pranskietis, Lumbis, J. Bikinas ir kt.; 
e) miesto valdybos tarnautojas Kajetonas Ciemmilonskis, pirklys K. Rač- 
kauskas, Vaitkevičiai (vyras ir žmona)". Jau veikė kelios lietuvių kultūrinės 
draugijos: 1) Šv. Kazimiero - katalikiškiems spaudiniams leisti; 2) draugija 
„Saulė“ - mokykloms steigti ir išlaikyti; 3) draugija „Daina“ - dainai, muzikai ir 
teatrui ugdyti; 4) Šv. Zitos - tarnaičių profesinė draugija; 5) Šv. Juozapo - 
darbininkų profesinė draugija. Dvi pastarosios buvo grynai profesinės, o Šv. 
Kazimiero - tikybinė draugija. Petrui Leonui šios trys draugijos buvo 
nepriimtinos ir jis į jas nestojo. Pasirinko ir tapo „„Dainos“ ir „Saulės“ draugijų 
nariu. „Saulės“ draugiją įsteigė ir jai vadovavo kunigai. Šioje situacijoje Petras 
Leonas samprotavo taip: „<...> švietimas yra bendras visų žmonių reikalas, 
todėl aš radau būtinu reikalu prisidėti prie „Saulės“ veikimo. Aš greit 
susipažinau su aukščiau išvardintais asmenimis <...> ir gana greitu laiku 
įsitraukiau į Kauno lietuvių visuomeninį gyvenimą. Savaime suprantama, kad 
advokatiškos praktikos aš šiais metais Kaune neturėjau" [82]. 

Kol Petras Leonas gyveno Turkestane, Lietuvoje politinių grupių orien- 
tacijos pasikeitė. Jam artimi „varpininkai“, - rašė A. Tamošaitis, - jam rodėsi 
virtę revoliucine organizacija su tais kovos metodais, kurie Petrui Leonui nuo 
pat studentavimo laikų buvo svetimi. Jis liko ištikimas senajai varpininkų 
ideologijai - „varpininkams-demokratams“, kurių dauguma jau nukrypo į kairę. 
Be to, tuo metu Kaune buvo įsivyravusios dešiniosios klerikalinės srovės, 

kurios Petrui Leonui buvo visiškai svetimos. Taigi, anot A. Tamošaičio, jis 
atsidūrė tarp kairiojo ir dešiniojo sparno. Esant šitokiai padėčiai, jo vaidmuo 
buvo labai svarbus, nes jis, įtakingas asmuo ir politikas, mokėdavo kartais 
svarbiam reikalui sujungti abudu sparnus ir sudaryti lietuvių vienybę [83]. 
Todėl netrukus Petras Leonas, - kaip pažymėjo Z. Toliušis, - tapo „centriniu 
asmeniu, apie kurį sukasi visas anuometinis lietuvių viešas gyvenimas Kaune“ 
[84]. 


2.6. Valstybės dūmoje 


Valstybės dūma - Rusijos imperijos patariamoji atstovaujamoji įstatymų 
leidimo įstaiga, veikusi 1906-1917 m. Petrograde. Ją įkurti paskatino 1905- 
1907 m. revoliucijos įvykiai. Pagal 1905 m. gruodžio 24 d. įstatymą atstovų į 
Valstybės dūmą rinkėjai buvo suskirstyti į keturias nelygiateises kurijas: 
žemvaldžių, miesto, valstiečių, darbininkų. Žemvaldžių kurijos vienas rinkėjas 
priklausė nuo 2000 gyventojų, miesto - nuo 4000, valstiečių - nuo 30000, 
darbininkų - nuo 90000; pastarojoje rinkimų teisę turėjo tik didesnių įmonių 
(ne mažiau kaip 50 darbininkų) vyrai. Rinkimai buvo netiesioginiai ir 
nevisuotiniai. Rinkimų teisės neturėjo moterys, jaunimas iki 25 metų amžiaus, 
tikrosios tarnybos kariai, daugelis gyventojų nerusų. I valstybės dūma buvo 
renkama 1906 m. kovo-balandžio mėn. ir dirbo 1906 m. gegužės 10-liepos 
21 d. I valstybės dūmoje svarbiausias klausimas buvo agrarinis. Trudovikai, 
socialdemokratai, iš dalies kadetai siūlė naikinti dvarininkų žemėvaldą, žemę 
perduoti valstiečiams. Dėl šitokio pasikėsinimo į dvarininkų žemėvaldą I 
valstybės dūma caro manifestu 1906 m. liepos 8 d. buvo paleista. 1907 m. kovo 
5-birželio 15 d. įvyko rinkimai į II valstybės dūmą. Vilniaus, Kauno ir Suvalkų 
gubernijose į kiekvieną Valstybės dūmą buvo išrinkta po 14 deputatų. Lietuviai 
į L ir II dūmą buvo išrinkę po 7 atstovus, į III ir IV (priėmus 1907 m. birželio 
16 d. sugriežtintą įstatymą ir sumažinus daugelio nerusų teises) - tik po 4 
atstovus [85]. Į II dūmą iš Kauno gubernijos buvo išrinkti penki lietuviai (dr. P. 
Gudavičius-Gudas, A. Kupstas, P. Kurmelis, A. Povylius, V. Stašinskas), iš 
Suvalkų gubernijos - du (A. Bulota, P. Leonas) [86]. 

Petras Leonas savo atsiminimuose rašė, kad negalėjo dalyvauti rinkimų į 
Valstybės dūmą rengime Kaune, nes ilgai Lietuvoje negyveno ir neveikė. Tuo / 
metu Skriaudžių klebonas kunigas Blindžius jam pranešė, kad Suvalkijos 
lietuviai rengiasi jį rinkti į Valstybės dūmą nuo Suvalkų gubernijos. Šios . 
gubernijos lietuviams jis buvo žinomas žmogus, be to, dar nebuvo niekam 
perleidęs tėviškėje priklausiusios turto dalies (3 margų žemės). Čia jis turėjo ir 
pasyvią, ir aktyvią rinkimų teisę tarp mažažemių. Jis sutiko būti renkamas į 

Valstybės dūmą nuo Suvalkų gubernijos. Petro Leono ir Andriaus Bulotos 
kandidatūras ėmė remti Seinuose kunigų leidžiamas savaitinis laikraštis 
„Šaltinis“. Valstybės dūmos narį rinko gubernijos rinkikų suvažiavimas. 
Mažažemių rinkikai buvo pirmiausia renkami valsčiuose. Ten kiekvienas 
valsčius rinko po du asmenis į apskrities suvažiavimą. Šie valsčių mažažemių 
išrinkti asmenys, suvažiavę į apskrities miestą, teisėjui pirmininkaujant, rinko 
du rinkikus į gubernijos suvažiavimą. Gubernijos suvažiavime didžiažemių, 
mažažemių ir miestų rinkikai bendrame posėdyje rinko du Valstybės dūmos 
narius nuo visų Suvalkų gubernijos gyventojų. Šiame rinkikų posėdyje 
Valstybės dūmos nariais nuo Suvalkų gubernijos buvo išrinkti Petras Leonas ir 
Andrius Bulota (2.13 pav.). Už juos balsavo 27 rinkikai (2.14 pav.). 12 lenkų 
rinkikų už Petrą Leoną ir Andrių Bulotą nebalsavo [87]. 


2.13 pav. Suvalkų gubernijos atstovai Valstybės 
dūmoje Petras Leonas ir Andrius Bulota. 
Gauta iš Galinos Leonienės 

2.14 pav. 1907 m. Suvalkijos lietuviai ir žydai, išrinkę Petrą Leoną ir 
Andrių Bulotą į II valstybės dūmą. Viduryje sėdi J. Basanavičius, 
jam iš kairės - P. Leonas,iš dešinės — A. Bulota. 
Gauta iš Galinos Leonienės 


Ieškant žinių apie Lietuvos gyventojų atstovus ir jų veiklą Valstybės 
dūmoje, susidurta su nelabai suprantama tendencija. Labai solidžiuose Lietuvos 
istorijos veikaluose ir kituose moksliniuose darbuose paminimi tik kai kurie 
Lietuvos atstovai Valstybės dūmoje arba jų pavardės visiškai nenurodomos. 
Štai knygoje „Lietuvos TSR istorija“ rašoma: „Kauno gubernijoje į dūmą buvo 
išrinkti 5 deputatai socialdemokratai (2.15 pav.) (Pranas Gudavičius, Povilas 
Kumelis, Antanas Kupstas, Antanas Povylius ir Vladas Stašinskas)" [88]. 
Varybų Lietuvos enciklopedijoje rašoma, kad „Kauno gubernijoje buvo išrinkti 
į Valstybės dūmą: Pranas Gudavičius, Povilas Kūmelis, Antanas Kupstas, 
Antanas Povylius, Vladas Stašinskas" [89]. M. Jučo, I. Lukšaitės, V. Merkio 
knygoje „Lietuvos TSR istorija“ išvardijami tik nuo Kauno gubernijos išrinkti 
atstovai (Pranas Gudavičius, Povilas Kūmelis, Aleksandras Kupstas, Antanas 
Povylius ir Vladas Sušinskas) [90]. Lietuviškojoje tarybinėje enciklopedijoje 
rašoma: „Dauguma deputatų siekė Lietuvos autonomijos. Dešinieji deputatai 
lietuviai (M. Yčas, kun. J. Laukaitis ir kt.) rėmė caro režimą" [91]. A. Šapokos 
redaguotoje knygoje „Lietuvos istorija“ minimi du lietuviai atstovai Valstybės 
dūmoje - Petras Leonas ir Martynas Yčas [92]. Taigi minėtųjų tekstų autoriai 

dėl mums nežinomų priežasčių nepasako, kas Lietuvos gyventojų reikalais 
Valstybės dūmoje turėjo rūpintis iš Suvalkų ir Vilniaus gubernijų ir kaip jie tai 
atliko. Išvardydami Kauno gubernijos atstovus, autoriai įneša tam tikros 
painiavos. Vieni rašo „Povilas Kumelis“, kiti - „Povilas Kūmelis", vienur 
„Antanas Kupstas“, kitur - „Aleksandras Kupstas“, rašoma ir „Vladas 
Stašinskas", ir „Vladas Sušinskas“. „Lietuvos TSR istorijoje“ rašoma apie 
Valstybės dūmą, bet visiškai nepasakyta, kas joje atstovavo Lietuvos 
gyventojams. Apsiribota tik vienu sakiniu, kuris leidžia suprasti, jog Valstybės 
dūmoje buvo lietuvis. Ten pažymima, kad Kauno gubernijos atstovas A. 
Povylius (LSDP narys) „pateikė tiksliai suformuluotą šios grupės agrarinę 
programą, sutampančią su RSDDP programa, su tuo skirtumu, kad „vietinis 
Lietuvos ribose žemės fondas“ yra perduodamas „Lietuvos autonominės 


M 


savivaldos organo“ žinion“ [93]. 


2.15 pav. Lietuviai atstovai II dūmoje. Iš kairės stovi: P. Kūmelis, P. Leonas, 
A. Povylius, sėdi: P. Gudavičius, A. Bulota, V. Stašinskas, A. Kupstas. 
Gauta iš Galinos Leonienės 

II valstybės dūmoje, kuri dirbo 100 dienų ir turėjo 53 posėdžius, Petras 
Leonas iškėlė klausimą dėl rusų mokyklų Lietuvoje ir pasisakė prieš bausmes 
už slaptą lietuvių vaikų mokymą. 1907 m. gegužės 21 d. posėdyje buvo svars- 
tomas sumanymas panaikinti įstatymą, pagal kurį administracinėmis bausmė- 
mis buvo baudžiami tėvai ir mokytojai už vadinamąjį slaptą, tai yra nemo- 
kyklinį vaikų mokymą. Tas įstatymas Lietuvoje veikė 14 metų, Suvalkijoje - 7 
metus. Petras Leonas, kalbėdamas Valstybės dūmoje, plačiai nušvietė rusinimo 
per mokyklas politiką Lietuvoje ir liūdnus to rusinimo rezultatus. Jis pažymėjo, 
kad mokytojai lietuviai, baigę Veiverių mokytojų seminariją, siunčiami į 
Lenkiją, o į Lietuvą skiriami mokytojai rusai, kad mokyklose susidaro 
nenormali padėtis - vaikai ir mokytojai negali susikalbėti ir vieni kitų 
nesupranta. Dėl to Lietuvoje paplito slaptas vaikų mokymas namuose gimtąja 
lietuvių kalba. Petras Leonas iš Valstybės dūmos tribūnos priminė P. Rimšos 
skulptūrą „Lietuvos mokykla“, kuri buvo eksponuota lietuvių dailės parodoje 
Vilniuje 1907 m. Jis smerkė susidariusią padėtį ir reikalavo iš valdžios 
sutvarkyti švietimo reikalus Lietuvoje. 

Šioje kalboje Petras Leonas iškėlė Vilniaus universiteto klausimą. Jis 
priminė Valstybės dūmai „sunkią nuodėmę“, kuri turi slėgti Rusijos valdžią - 
tai Vilniaus universiteto uždarymas. Petras Leonas reikalavo atkurti Lietuvoje 
užgesintą mokslo židinį - Vilniaus universitetą. Šie žodžiai buvo palydėti 
Valstybės dūmos centro ir kairės aplodismentais. 

Petras Leonas ir A. Bulota pasisakė ir prieš lenkų atstovų sumanymą 
įtraukti Suvalkų kraštą į projektuojamosios Lenkijos autonomijos teritorinį 
vienetą. 

1907 m. gegužės 16 d. posėdyje P. Leonas kalbėjo žemės reformos 
klausimu. Jis pabrėžė, kad negali sutikti su savo partijos (Petras Leonas 
Valstybės dūmoje prisidėjo prie Kadetų partijos) siūlymu netaikyti to įstatymo 
Suvalkų gubernijai. Be to, jis pasipriešino ir lenkų atstovų sumanymui - atidėti 
Lietuvoje žemės reformos reikalus ligi tol, kol Lenkijai bus suteikta auto- 
nomija. Lenkų atstovų manymu, tik autonominis seimas galės išspręsti žemės 
reformos klausimą. Petras Leonas pareiškė, kad nors administraciniu požiūriu 
Suvalkų gubernija priklauso Lenkijos karalystei, bet pagal savo gyventojų 
sudėtį, taip pat socialiniu ir kultūriniu atžvilgiais ji yra vienalytė su kitomis 
lietuviškomis gubernijomis. Todėl jis reikalavo žemės reformos įstatymą 
taikyti visai Lietuvai, neišskiriant ir Suvalkijos. Petras Leonas pasisakė už dva- 
rininkų žemių priverstinį nusavinimą. Polemizuodamas su lenkų atstovu R. Du- 
rovskiu, Petras Leonas pasisakė už tai, kad žemės reformos pagrindiniai 
principai, dėsniai būtų nustatyti Valstybės dūmos įstatymuose, kuriuos vietos 
įstaigos privalėtų taikyti vietose. Baigdamas savo kalbą, Petras Leonas išreiškė 

viltį, kad rusų tauta atsisakys neapykantos ir smurto metodų ir atsistojusi ant 
laisvės, lygybės ir socialinio teisingumo kelio padės lietuvių tautai užgydyti 
anksčiau jai padarytas žaizdas [94]. 

Petras Leonas Valstybės dūmos posėdyje turėjo galimybę kalbėti 10 
minučių, todėl negalėjo išsamiai išdėstyti žemės reformos reikalus. Jis parengė 
ir 1907 m. gegužės mėnesį išleido (rusų kalba) brošiūrą „Žemės reformos 
klausimu Lietuvoje (įskaitant ir Suvalkų guberniją)" [95]. Toje brošiūroje 
(1 priedas), susidedančioje iš 20 puslapių, pirmiausia dėstoma Suvalkijos 
istorija ir akcentuojama, kad Suvalkija visada buvo Didžiosios Lietuvos 
Kunigaikštystės dalis ir protestuojama prieš Dūmos lenkų frakcijos (kolo) 
siūlymus įjungti Suvalkiją į projektuojamąjį Lenkijos autonomijos vienetą. 
Pereidamas prie žemės reformos Lietuvoje, Petras Leonas aptaria tokius 
klausimus: 1) ar reikalinga Lietuvai (Kauno, Vilniaus, Suvalkų gub.) žemės 
reforma; 2) atsakęs į tą klausimą teigiamai, toliau svarsto, iš kur paimti žemės 
reformos tikslams ir prieina išvadą, kad tam reikia panaudoti dvarininkų žemes; 
3) toliau nagrinėja, ar būtina ir teisinga priverstinai nusavinti žemę; 4) pagaliau 
pasisako už tai, kad už nusavinamas žemes turi būti atlyginama. Toje pačioje 
brošiūroje rašoma ir kitais, susijusiais su žemės reforma, klausimais: 1) dėl 
rusų kolonizacijos Lietuvoje; 2) dėl majoratų panaikinimo; 3) dėl servitutų 
likvidavimo; 4) miškų klausimu; 5) muitų klausimu; 6) švietimo ir ūkio 
gerinimo ir kt. [96]. 

Valstybės dūma 1907 m. birželio 15 d. buvo paleista. Petras Leonas grįžo 
į Kauną. Jo darbą Valstybės dūmoje palankiai vertino profesorius Vaclovas 
Biržiška, kuris pabrėžė, kad nors ši Dūma veikė labai trumpai, tiktai 100 dienų, 
bet Petras Leonas suspėjo ir čia iškelti nemažai reikšmingų Lietuvai reikalų. 
Pačioje Lietuvoje, kur tuo metu jau buvo baigiamas malšinti revoliucinis 1905- 
1906 m. sąjūdis, Petro Leono kelti viešumoje reikalai rado gyvą atgarsį, nes 
rodė kelią, kuriuo ir pralaimėjus kovą dėl pagrindinių reikalavimų galima 
kovoti už smulkesniuosius, kasdieninius reikalus. Dūmoje Petras Leonas 
griežtai stojo prieš rusiškąsias mokyklas Lietuvoje ir prieš bausmes už slaptąjį 
vaikų mokymą, kėlė žemės reformos Lietuvoje klausimą ir kartu su kitais 
lietuvių atstovais griežtai pasisakė prieš lenkų sumanymą įtraukti ir lietuvių 
gyvenamą Suvalkų guberniją į projektuotą tuo metu Lenkijos autonominę 
teritoriją. Pozityviai į tą projektą reaguodamas, jis sudarė ir atskira knygute 
rusų kalba paskelbė Lietuvos autonomijos projektą, jame įrodęs ir lietuvių 
tautos teisę, ir subrendimą valdytis savarankiškai, neglobojant jos neprašytiems 
svetimiems globėjams [97]. 

II valstybės dūmą išvaikius, Petras Leonas savo kandidatūros į III ir IV 
dūmas neteikė, tik rinkimų į jas metu vaidino svarbų užkulisinį vaidmenį 
stiprinant valstiečių rinkikų įtaką Kauno gubernijoje. 1913 m. Petras Leonas 

išleido knygelę „Lietuvių atstovų (Kauno ir Suvalkų gub.) 4-on Valstybės 
dūmon rinkimams pasibaigus“ (2 priedas). Tai buvo jo pranešimo, skaityto 
1912 m. spalio 16 d., ištrauka. Svarstant klausimą, ką reikia rinkti atstovu ir 
kokios taktikos privalo laikytis pirmieji demokratai, Petras Leonas išdėstė 
tokius pagrindinius principus: 

„1. Lietuvių tauta nori gyventi kaip tokia. 

2. Tauta, kuri nori gyventi, privalo progresuoti (pirmyn eiti). 

3. Idant tauta pati patikėtų galinti progresuoti ir kitus įtikintų, ji privalo 
parodyti savo jėgas kultūros darbui ir politinei kovai. Iki laisvės 
atgimimo mūsų tauta tas savo jėgas parodė, o svarbiausioje kovoje 
už spaudą sėkmingai veikė ir laimėjo. Tą pat galima pasakyti ir apie 
veikimą laisvės metais. Savo atstovų asmenyse tauta privalo 
parodyti, jog joje yra kultūrinių jėgų, galinčių ginti jos gyvasties 
sąlygas. Apie laukinius Rusijos pavaldinius, pavyzdžiui, apie 
eskimus, Valstybės dūmoje nieko negirdėti ir jų niekas už tautą 
nelaiko. Jeigu mes savo atstovų asmenyse parodysime save beveik 
lygiais tokioms žmonių grupėms, kurios laikomos laukiniais 
žmonėmis, tai negalime tikėtis, kad kitos tautos nors šiek tiek mus 
vertintų ir guostų. Taigi mums reikia į atstovus rinkti aukštesnės 
kultūros, aukštesnio mokslo vyrus. Bemokslių išrinkimas į atstovus 
dargi neteisingai liudytų apie mūsų tautą, nes ji iš tikro daug aukoja 
materialinių ir moralinių jėgų, kad turėtų aukštesnį mokslą 
pasiekusių savo sūnų, kurie vestų ją pirmyn. Bemokslių gi atstovų 
asmenyse pasaulis matytų, jog mūsų tauta ir trijų keturių vyrų, 
tinkamų tokiam svarbiam darbui, kaip atstovo, neturi. 

4. Tie vyrai privalo gerai žinoti mūsų tautos reikalus ir išmanyti, kaip 
tuos reikalus ginti Valstybės dūmoje, tai yra jie privalo turėti 
politiško susipratimo „minimumą“, kuris turi būti paremtas progreso 
ir demokratizmo pamatais, tų geresnės ateities sąlygų. 

5. Tauta, norinti gyventi kaip tokia, turi savo reikalus, - pirmiausiai 
savo tautos gyvasties apgynimo reikalą, - kurie yra bendri visiems 
jos nariams, nepaisant jų pažiūrų įvairumo. Kur tauta gali ir privalo 
parodyti, jog gi turi jėgų gyventi ir progresuoti, ten visi jos nariai 
privalo eiti išvien. Tarp savęs įvairių pažiūrų asmenys, tai yra 
įvairios partijos, turi teisę ir privalo kovoti, bet užbaigę tarp savęs 
kovą ir eidami kovon su priešu visi tautos nariai privalo išvien eiti. 
Tik taip besielgdamos tautos dalys parodys savo tautos meilę, 
tautišką susipratimą ir norą, idant tauta gyventų kaipo tokia. Tik taip 
elgdamiesi tautos nariai parodys, kad jie nenori, idant tauta 
praskystų kaimynų bangose". 

Pabaigoje jis pabrėžė, kad „nors šie principai buvo pranešti kitiems tik 
1912 m. spalio 15 d., bet jie yra mano įsitikinimais nuo seniai, su jais aš ir į 
rinkimų darbą įstojau“ [98]. Keturiose valstybės dūmose buvo 14 lietuvių 
(2.16 pav.). 


2.16 pav. Lietuvių atstovai I, II, III ir IV Valstybės dūmoje. Sėdi iš kairės: vet. 
gyd. L. Lopas - I dūmoje, adv. A. Bulota - II, III, kun. V. Jarulaitis - I, adv. P. Leonas 
- II, kun. J. Laukaitis - IV, M. Januškevičius - IV, P. Keinys - II ir IV. Stovi iš kairės: 

J. Kubilius — I, adv. V. Stašinskas - II, A. Povylius — II, adv. M. Yčas - IV, inž. 
Vitkauskas - I, J. Sabalis - I ir P. Kuzma - III. 
Paimta iš M. Yčo knygos „Atsiminimai. Nepriklausomybės keliais“. Kaunas, 1935. 
P.64 


2.7. Pirmajame Lietuvos moterų suvažiavime 


Pirmasis Lietuvos moterų suvažiavimas vyko 1907 m. rugsėjo 23-24 d. 
(spalio 6-7 n. st.) Kaune. Jame buvo nagrinėjamos socialinės problemos: 
moterų padėtis visuomenėje ir šeimoje, moterų išsivadavimo iš socialinės 
priespaudos ir jų dalyvavimo visuomenės plėtros procese reikalai bei kiti 
klausimai [99]. 

Matriarchatą pakeitus patriarchatu, moteris tapo ekonomiškai priklausoma 
nuo vyro. Buvo įteisintas moterų nelygiateisiškumas, moters darbas virto namų 

darbu ir neteko ankstesnės visuomeninės reikšmės. XIX a. pabaigoje-XX a. 
pradžioje Vokietijoje ir kitose šalyse paplito vadinamoji „trijų K" teorija (vok. 
Kirche, Kūche, Kinder - bažnyčia, virtuvė, vaikai), anot kurios, moters veikla 
turinti apsiriboti bažnyčia, virtuve ir šeima. 

Yrant feodalizmui, formuojantis kapitalistinei visuomenei, Italijos, 
Nyderlandų, Prancūzijos ir kitų šalių humanistai, švietėjai ėmė kelti moterų 
padėties problemas. Naujos visuomenės formavimosi sąlygomis moterų darbas 
vėl ėmė įgauti visuomeninę reikšmę. Tai sukėlė moterų judėjimą už lygias 
teises su vyrais. Atsirado moterų judėjimas - feminizmas. XIX a. antrojoje 
pusėje Europoje ir JAV kilo sufražičių judėjimas. Jo dalyvės siekė iškovoti 
moterims rinkimų teises. Iki 1906 m. jos buvo iškovotos tik Naujojoje 
Zelandijoje (1893 m.), Australijoje (1902 m.), Suomijoje (1906 m.) [100]. 

1888 m. JAV feminisčių iniciatyva buvo įkurta pirmoji tarptautinė moterų 
organizacija - Tarptautinė moterų taryba. 1904 m. buvo įkurtas Tarptautinis 
moterų, lygių teisių ir pareigų šalininkų aljansas. Pirmosios Rusijos moterų 
organizacijos buvo XIX a. pabaigoje susikūrusios labdarybės draugijos. 1905 
m. susikūrė Rusijos moterų lygiateisiškumo sąjunga, 1907 m. - Rusijos moterų 
lygiateisiškumo lyga [101]. Jų pavyzdžiu sekė ir kitų šalių moterys. 

Lietuvoje moterų emancipacijos pradžia susijusi su jų dalyvavimu XIX a. 
sukilimuose, nacionaliniame judėjime, kultūrinėje ir literatūrinėje veikloje. 
1905 m. rugsėjo mėnesį Vilniuje buvo įsteigta pirmoji moterų organizacija - 
Liberalinis demokratinis Lietuvos moterų susivienijimas, kuris veikė 1905- 
1907 m. [102]. 1906 m. kunigai įsteigė zitiečių draugiją [103]. Labdarybės 
draugijos Lietuvoje pradėjo kurtis XIX a. Labdarybės draugija veikė Vilniuje, 
Neturtingiesiems globoti draugija - Kaune [104]. 

Lietuvos moterų susivienijimo iniciatyva 1905 m. pabaigoje Latvėnuose 
(Anykščių raj.) buvo surengtas Lietuvos moterų sodiečių suvažiavimas. 
Lietuvos moterų susivienijimo vadovės su klerikalų šalininkėmis dalyvavo 
1907 m. rugsėjo 23-24 d. (spalio 6-7 d.) Lietuvos moterų suvažiavime Kaune 
| 105]. Šis suvažiavimas vyko miesto teatre. Jo skaitlingumą gražiai pavaizdavo 

J. Tumas-Vaižgantas, atvykęs į suvažiavimą iš Vilniaus kaip „Vilties“ 
korespondentas. Jis 1907 m. „Vilties“ laikraštyje rašė: „Kaune viešbučiai pilni. 
Gatvėmis plaukia būriai moterų baltgalvių: tai sodietės. Šen ten svyruoja 
kitokio dažo skrybėlė: tai miestietės ar inteligentės <...> Miesto sodas ūkia; 
teatras apgultas, užsirašinėjančių prie langelio - vilksnis; trošku ir ankšta <...>“ 
|106]. 

O. Pleirytė-Puidienė savo dienoraštyje Lietuvos moterų suvažiavimo 
pradžią apibūdino taip: „Suvažiavimas grandiozinis. Visas Miesto teatras 
prisikimšęs ir iš parduotų bilietų (įėjimas teatran apmokamas) šiandien buvo 
auditorijoj 700 su viršum žmonių (2.17 pav.). Moterų — ponių ir moterėlių — 

yra privažiavę iš visų Lietuvos kampų. Moterų tarpe matyti ir pora dešimčių 
vyrų, keliolika kunigų" [107]. 

Rengiant Lietuvos moterų suvažiavimą ir jo darbe aktyviai dalyvavo 
Petras Leonas ir jo žmona C. Leonienė. „Man sugrįžus Kaunan, - rašė Petras 
Leonas, - greitu laiku buvau kunigų pakviestas į pasitarimus lietuvių moterų 
suvažiavimui Kaune organizuoti“ [108]. Prelatas P. Januševičius, prisimin- 
damas suvažiavimą, sakė, kad pasirengimas jam vyko slaptai, tarpusaviais 
pasitarimais: „Tai buvo nelegalus darbas. Reikėjo kiekvienai išaiškinti, ko 
norime, kas bus ir kaip reikės veikti. Su kuria pakalbėjom, visos bijojo, kratėsi, 
nedrįso. Iš energingesnių, drąsesnių ir susipratusių lietuvių buvo sudarytas 
komitetas, į kurį įėjo: E. Vaitkevičienė, M. Rabašauskienė, E. Lebkauskienė, 
T. Kubilinskaitė, O. Daugelytė ir M. Augustinaitė. Komiteto pirmininkė buvo 
E. Vaitkevičienė, sekretorė - E. Lebkauskienė. <...> Komitetui talkino visi 
susipratę lietuviai: kunigai, vyrai ir moterys. Visi laikė bendrą frontą, kad 
suvažiavimo reikia. 


2.17 pav. Lietuvos moterų suvažiavimo dalyvės ir dalyviai. 
Paimta iš Lietuvos MA Bibliotekos. F 117-1078. P.61 

Pirmasis rūpestis konkrečiai suvažiavimui įvykti buvo išgauti iš rusų 
valdžios leidimą. Anais laikais, kada bet kokie tautiniai pasireiškimai buvo 
slopinami ir užgniaužiami, leidimo suvažiavimui iš gubernatoriaus išgavimas 
kėlė mūsuose nemažai abejojimų. Tai atlikti buvo prašomas Petras Leonas. 
<...> Gubernatoriui rašytame prašyme, patariant Petrui Leonui, buvo akcentuo- 
jama, kad moterų suvažiavimas šaukiamas krašto ekonominiams dalykams 
apsvarstyti [109]. Pas gubernatorių Veriovkiną prašyti leidimo su komiteto 
narėmis nuėjo ir Petras Leonas. Leidimas buvo gautas. Gavus leidimą 
pasijausta kitaip" [110]. 

Organizaciniame komitete buvo svarstomi įvairūs klausimai, tarp jų ir 
toks: „Ar į suvažiavimą kviesti atvykti su skrybėlėmis, ar su skepetaitėmis?" 
Buvo manyta, kad skrybėlės kitų akyse labiau atvers moterų kultūringumą. 
Petras Leonas savo kalba tą klausimą pakreipė kita linkme. Jeigu lietuviai nori 
pasididžiuoti savo kultūringumu, - sakė jis, - tai geriausia pasirodyti tokiems, 
kokie esame. Svarbu, kad ne vien ponai ir aristokratai būtų apsišvietę, bet ir 
liaudis susipratusi. Buvo sutarta kviesti į suvažiavimą visas moteris, 
neatsižvelgiant, ar jos skrybėlėtos, ar skepetuotos. Į suvažiavimą atvyko tos, 
kurios galėjo, kurioms rūpėjo lietuvės moters likimas, ateitis. Suvažiavimo 
programoje buvo įrašyti tokie klausimai: 

1. Apie visuomenišką moterų padėtį Lietuvoje ir jų kultūrinius uždavi- 
nius. 
Apie moterų organizavimąsi ir laikraščio išleidimą. 
Mūsų priedermės „kaslink priaugančios kartos". 
Apie mokyklas. 
Kaip mokyti Lietuvos istorijos. 
Moterų garbės apgynimas. 
Sodžiaus mergaičių skriaudos. 
Sumanymas apie girtuoklystės panaikinimą Lietuvoje. 
9. Apie namų amatus. 
10. Apie daržovių ir vaisių pramonę. 
11. Apie profesinį moterų apšvietimą. 
12. Atsišaukimas į lietuvius. 


ADSL BN 


Organizaciniame komitete buvo susitarta, kad pranešimus suvažiavime 
skaitys: S. Kymantaitė, T. Kubilinskaitė, E. Lebkauskienė, C. Leonienė, 
Milašaitė, M. Pečkauskaitė-Šatrijos Ragana, E. Petkevičaitė, G. Petkevičaitė- 
Bitė, E. Vaitkevičienė, J. Žymantienė-Žemaitė [111]. 

Kunigas J. Tumas-Vaižgantas pasiūlė suvažiavimą atidaryti seniausiai 
lietuvių moterų žadintojai G. Petkevičaitei. Suvažiavimo dalyvės pasiūlymui 
karštai pritarė. Po suvažiavimo atidarymo C. Leonienė, kaip suvažiavimo 

organizacinio komiteto narė, pasiūlė išrinkti prezidiumą: G. Petkevičaitę, 
M. Pečkauskaitę (Šatrijos Raganą), S. Kymantaitę, O. Pleirytę-Puidienę, 
J. Pavalkytę-Griniuvienę. Publika pasiūlė išrinkti į prezidiumą dar C. Leonienę 
ir J. Žemaitę. Pasiūlytos kandidatūros plojimais buvo priimtos. Išrinktas 
suvažiavimo prezidiumas pareigas pasiskirstė taip: G. Petkevičaitė — 
pirmininkė (2.18 pav.), M. Pečkauskaitė ir C. Leonienė — vicepirmininkės, 
O.Pleirytė-Puidienė — sekretorė, S. Kymantaitė ir J. Pavalkytė-Griniuvienė — 
vicesekretorės, likusios — kandidatės. 

Po to prasidėjo sveikinimai. Sveikino Estijos moterų delegatės, Dorpoto 
(dabar Tartu. — J. L.) universiteto studentės, Kauno latvių kolonija, visų 
draugijų ir laikraščių atstovai — lietuviai, rusai, žydai. Buvo perskaityta daug 
telegramų: nuo baltgūdžių, iš Rygos, Liepojos ir atskirų asmenų, ne tik moterų, 
bet ir vyrų. Pasveikinimai užėmė porą valandų. 

Po trumpos pertraukos prasidėjo pranešimų ir referatų skaitymas. 


2.18 pav. Gabrielė Petkevičaitė. 1907 m. 
Lietuvos moterų suvažiavimo pirmininkė. 
Paimta iš leidinio „Naujoji Vaidilutė“, 
1937 m. rugsėjis. Nr. 9 (143) 


Lietuvos moterų suvažiavime dalyvavo ir Petras Leonas. Jis savo atsimi- 
nimuose aprašė aplinkybes, nulėmusias jo dalyvavimą šiame renginyje, ir savo 

vaidmenį jame. 

G. Petkevičaitė ir dar kelios moterys suvažiavimo išvakarėse apsilankė 
pas Petrą Leoną ir prašė, kad jis sutiktų būti suvažiavimo prezidiume kaip 
teisės patarėjas. Petras Leonas sutiko. „Bet posėdžiams vykstant, - rašė jis, - 
man neteko patarimų teikti: sekretorė Ona Pleirytė-Puidienė pasirodė toks 
gabus ir sumanus asmuo, kad prezidiumui mano patarimų nereikėjo. Pirminin- 
kės (G. Petkevičaitės. - J. L.) gabumai buvo žinomi visiems, bet jai didelėje 
salėje (teatre) didelį susirinkimą sunku buvo valdyti dėl fizinių jėgų silpnumo; 
ją visuomet tinkamai ir korektingai pavadavo posėdžio sekretorė O. Pleirytė- 
Puidienė" [112]. 

Suvažiavime buvo išklausyti pranešimai, vyko diskusijos. Čia pateikiame 
G. Petkevičaitės kalbą, pasakytą suvažiavimą pradedant: „Organizacinis komi- 
tetas uždėjo ant manęs priedermę atidaryti suvažiavimo posėdį. Džiaukimės, 
lietuvės tautietės, sulaukusios tos linksmos dienos, kuomet susirinkusios viešai 
galime pasikalbėti, savo vargus išreikšti, pasiguosti viena kitai, susitarti ir 
susivienyti prie tokio darbo, kuris mūsų tėvynę ir mus, moteris, keltų ir judintų. 
Mūsų priešai su dideliu nepasitikėjimu žiūri į mūsų tą susirinkimą, ieškodami 
progos net pasityčioti iš mūsų tamsumo ir silpnumo. Tuo labiau parodykime 
savo susipratimą, kad esame priaugusios prie tokio darbo. 

Stenkimės rimtai tuos pirmuosius žingsnius pradėti pirmyn varyti, tuos 
pirmuosius žingsnius mūsų viešojo ir susiprantančio gyvenimo. Matydamos ir 
rišdamos bendrus klausimus, užlaikykime tvarką ir rimtumą, bet nesidrovėkime 
kiekviena atvirai išreikšti savo pažiūras. Vienokius juk vargus kentėjome, 
vienoki skausmai širdis mūs spaudžia. 

Čia visos lygios susirinkome, varžomos mūsų motinos Lietuvos dūkrės! 

Nesunku bus mums susiprasti! 

Sesers pilietės, skleiskime erškėčius nuo savo takų! 
Rimta ir tiesia vaga varykime savo darbą! 
Neužmirškime tik, kad vienybėje mūsų galybė! 
Apreiškiu posėdį atidarytą!“ [113] 

C. Leonienė savo pranešime kalbėjo apie visuomeninę moterų padėtį 
Lietuvoje ir jų kultūrinius uždavinius. „Moterų padėtis, - sakė ji, - kad ir ne 
vergių, bet mažai kuo skiriasi nuo vergių. Vyrai vieni valdė, teisė ir įstatus 
tvėrė <...> Viskas, ką uždirbo moteris, prigulėjo vyriškiui, tėvui arba vyrui. Net 
dora, ir toji, kitokia reikalaujama nuo vyrų, kitokia nuo moterų <...> Kiti 
ramino moteris jų beteisiame padėjime tuo, kad joms esąs ramus namie, 
šeimoje gyvenimas <...> Ir dabar moterų teisės visur mažesnės už vyrų teises. 
-Daugelis visuomenės ir valstybės darbų moterims neprieinami, netgi mokintis 
ne viską tai galima, ką mokinasi vyrai. Dabar lietuvių moterų visuomeniškas 
padėjimas blogesnis nei kitur <...> Iš mūsų atimta daugelis pilietiškų teisių. 

Dauguma taip vadinamų inteligentiškų darbų mums uždrausta <...> Turtų 
valdyme ir vaikų auginime mūsų teisės kur kas mažesnės už vyrų teises <...> 
Kokie gi prie tokio padėjimo mūsų kultūriški uždaviniai? Pirmiausia mes 
turime prisidėti prie visų šalių moterų darbo, t.y. prie išreikalavimo teisių 
lygybės. Tegul nekalba mums, kad moterų švenčiausias ir didžiausias užda- 
vinys - tai būti motina ir šeimininke. Mes nemanome eiti prieš savo prigimtį. 
Lyties skirtumo niekas nepermainys ir mes liksime, kaip buvusios pirmiausia, 
motinomis. Bet ne visoms lemta motinomis likti <...> Ne visi vyrai veda pačias 
<...> Negalint visoms ištekėti, reikia, kad mums būtų leista užsiimti tokiu 
darbu, koks kuriai patinka. Tegul netvirtina mums, kad moterys mažiau už 
vyrus turi gabumo, kad jų smegenys mažesni. Vyrai patys per amžius užvedę 
kitokią, menkesnę nekaip sau, mums auklėjimą ir mokslą kaltina mus 
menkesniame gabume“'. 

Savo pranešimo pabaigoje C. Leonienė nurodė, „kuo moterys turėtų 
rūpintis: 

„Kad būtų mokytų priėmėjų. 

„Kad susirgus būtų galima ieškoti pagalbos pas daktarą. 

. Šviesti motinas. 

„ Gerinti maistą, drabužį, kelti švarą. 

. Gelbėti žūstančias paleistuvavime mergaites. 

„Kovoti su girtavimu. 

„ Skatinti moteris aktyviai prisidėti prie tautiško darbo. 

„ Organizuotis, ir tiems uždaviniams siekti reikalingas mergaitėms 
mokslas, <...> o mokyklų neturime..." [114] 

C. Leonienės pranešimą labai palankiai įvertino ir šio suvažiavimo 
dalyvis, „Vilties“ laikraščio atstovas J. Tumas-Vaižgantas: „C. Leonienės nepa- 
prastai rimto ir moksliškai surašyto pranešimo, paskaityto gana silpnu balsu, ne 
taip apsišvietusioms moterims gal būtų buvę sunkoka klausytis. Bet išgelbėjo 
ypatingas rašymo būdas, kaip tik toks, kuris pridera vartoti, kalbant į didelę 
minią. Tai vartojimas daugybės pavyzdžių. Minia negali ilgai turėtis, į vieną 
dalyką mintis įtempusi: jos išsiskleidžia. Bet Leonienei skaitant, kad ir pametei 
jos minties siūlą, visgi paskui jį suradai, atmindamas aiškius, kartais net per 
šiurkščius pavyzdžius. Leonienės pranešimą padėčiau pirmojon vieton, kaip 
istorišką apžvalgą moterų padėjimo visokiais laikais ir visokiuose kraštuose“ 
[115]. Įdomius ir vertingus pranešimus suvažiavime skaitė Z. Kymantaitė, 
J. Žymantienė-Žemaitė ir kitos. 

Karščiausios diskusijos kilo palietus moterų darbo, profesinių moterų 
sąjungų klausimus. Suvažiavimo darbe jautėsi įtampa tarp moterų katalikių ir 
jas palaikančių kunigų bei moterų liberalių, kurias palaikė į suvažiavimą atvykę 
demokratinių partijų atstovai. Ją detaliai savo dienoraštyje aprašė suvažiavimo 

sekretorė O. Pleirytė-Puidienė, pabrėždama, kad katalikiškosios pakraipos 
moterims iš tribūnos ėmė atstovauti kunigai. Jie visas vilnietes vadino socialis- 
tėmis ir bedievėmis, o į suvažiavimą atvykęs socialdemokratas V. Kapsukas 
taip pat iš tribūnos kunigus išvadino juodašimčiais, „kvietė jų neklausyti ir 
dėtis su socialdemokratais. Ginčas pasiekė tokį įkarštį, jog policija buvo 
suvažiavimą benutraukianti, ir tik Petro Leono dėka konflikto buvo išvengta 
[116]. Apie suvažiavime buvusią įtampą rašė ir Petras Leonas. Kai buvo prieita 
prie komiteto rinkimų (turėjo būti išrinktas moterų komitetas lietuvių moterų 
draugijai sukurti. - J. L.), ėmė reikštis dvi srovės: kunigų vadovaujama katalikų 
ir laisvesnių pažiūrų. Kalbėti rinkimų klausimu išėjo ir vyrai. Pakalbėjus 
A. Janulaičiui, kun. J. Tumas, kalbėdamas prieš jo siūlymus, išsitarė, kad 
Janulaitis socialistas. Dėl šito „išsitarimo“ jam tuoj buvo viešai prikišta, kad 
kun. Tumas kalba lyg „donosčikas“, o kuluaruose, kur kun. Tumas po kalbos 
nusiminęs sėdėjo, jam daug kas priėjęs iškalbėjo. Jam net ašaros pasirodė 
akyse: nieko pikta nemanydamas išsitarė, o čia sakoma, kad dėl jo kalbos 
Janulaičiui gali iškelti bylą! Mat tais laikais socialistų partijos buvo Rusijoj 
laikomos priešvalstybinėmis ir buvo persekiojamos. Jokios bylos dėl to 
„Išsitarimo“ nekilo. Ne tik iš tribūnos buvo karštai kalbama dėl rinktinių 
kandidačių, bet kai kas iš vietų triukšmavo. Salės šonuose, parteryje, tuomet 
buvo ložės. „Aš, - rašė Petras Leonas, - mačiau ir girdėjau, kad vienoje ložėje 
labai neramus buvo kun. Kostas Olšauskas. Ėmiau ir kuluarais nuėjau paprašyti 
ramiau laikytis. Kai tik atidariau ložės duris, kun. Olšauskas, dar man nieko 
nepratarus, sako, kad jis nieko nedarąs... Aš vis dėlto pasakiau, kad pats 
mačiau ir girdėjau perdaug jį nerimaujant. Bet dėl to jokio tarp mudviejų 
nesusipratimo nekilo" [117]. 

Suvažiavime dalyvavo apie 350 dalyvių. Daugumą sudarė sodietės 

moterys. Buvo priimti svarbūs nutarimai: 

1. Įsteigti Moterų sąjungą, kuri palaikytų ryšius su kitų kraštų moterų 
sąjungomis. 

2. Sąjungos tikslas - siekti moterų teisių lygybės. 

3. Moterų gerovei kelti buvo numatyta steigti profesines moterų 
sąjungas. 

4. Moterų sąjungos turėtų veikti skyrium arba drauge su vyrais. 

5. Sąjungai tvarkyti išrinktas komitetas: M. Augustinaitė, F. Bartkevi- 
čienė, O. Daugelytė, J. Griniuvienė (Grinienė), S. Kymantaitė-Čiurlio- 
nienė, T.Kubilinskaitė, E. Lebkauskienė, C. Leonienė, K. Norkytė, 
E. Petkevičaitė, O. Pleirytė-Puidienė, M. Putvinskaitė, M. Rabašaus- 
kienė, E. Vaitkevičienė, J. Žymantienė-Žemaitė. 

6. Suvažiavimo atminimui išleisti knygą, kurioje būtų išspausdinti 
pranešimai. 


121 


Petras LEONAS 


7. Komitetui pavesta rūpintis švietimo reikalais: mokytojų lavinimu, 

moterų seminarų ir žemesniųjų mokyklų steigimu. 

8. Rūpintis pašalinimu degtinės, kurią tevertėtų pardavinėti vaistinėse 

[118]. 

„Suvažiavime, - pažymėjo P. Januševičius 1937 m., - buvo svarstyti labai 
gyvenimiški klausimai, kuriuos ir šiandien galėtumėm, tik gal kiek kita plotme, 
pakartoti ir apsvarstyti. Be to, suvažiavimo programoje buvo „Dainos vakaras". 
Čia padainuota Lietuvos himnas, lietuviškos dainos ir suvaidintos dvi 
komedijos. Iš dainų paminėtinos: Miškas ūžia, gaudžia; Girioj; Kur banguoja 
Nemunėlis; Į tėvynę grįžt norėčiau; Op, op, kas ten, Nemunėli ir kt. Dainos ne 
vienam spaudė gerklę ir ašaromis vilgė skruostus. Kartu buvo pakelta dvasia ir 
suspausta širdis..." [119] O. Pleirytė-Puidienė taip vaizdžiai apibūdino suvažia- 
vimą: „Dar šiandieną tebeskamba ausyse anos karčios kruvinos skundos 
(Nusiskundimas suvažiavimo dalyvės): moteriškės - tarnaitės, moteriškės - 
žmogaus, mes skriaudžiamos, mes nuskriaustos! mums šviesos, mums patirties! 
Mums gana vien moteriške būti! Mes norime tapti žmogumi ir stoti, ir eiti, ir 
dirbti, kaip lygios su lygiais“ [120]. Petras Leonas šį suvažiavimą trumpai 
įvertino taip: „Bendrai tariant, suvažiavimas praėjo rimtoje atmosferoje ir buvo 
žymus įvykis mūsų tautos istorijoje" [121]. 

Apie pirmojo Lietuvos moterų suvažiavimo organizavimą, jo darbą ir 
reikšmę išspausdinta medžiagos ne tik „Viltyje“, „Naujoje Vaidilutėje", bet ir 
„Vilniaus žiniose", Gabrielės Petkevičaitės raštuose ir kitur. 


2.8. „Dainos“ draugijoje 


Nemažą vaidmenį lietuvių tautos atgimime suvaidino ir „Dainos“ 
draugija, kurios pirmininku 1908-1914 m. buvo Petras Leonas. Šios draugijos 
ištakos - pirmieji lietuvių vaidinimai bei slapto „Dainos“ choro atsiradimas. 

Lietuvos teatro pradmenų yra liaudies senoviniuose papročiuose, pramo- 
gose, tautosakoje. Jis buvo pagonių kulte, mitologijoje. Lietuvos kaime nuo 
seno (dažniausiai per vakarus ir šventes) buvo žaidžiama, vaidinamos 
improvizacinės scenos, vaizduojančios liaudies buitį ir darbus. Šie liaudies 
teatro pradmenys, nuo seno plėtoti įvairiomis formomis viešai ir privačiame 
gyvenime, buvo savita lietuvių vaidinimų užuomazga, iš dalies skatinusi 
lietuviškų vakarų sąjūdį XIX ir XX a. sandūroje, turėjusi poveikio ir kai 
kuriems profesionaliojo teatro ieškojimams XX a. trečiajame dešimtmetyje. 
Lietuvos Didžiojoje Kunigaikštystėje nuo XVI a. iki jos padalijimo (1795 m.) 
ir vėliau Lietuvoje (iki XIX a. paskutinių dešimtmečių) veikė profesionalūs ir 
pusiau profesionalūs teatrai ne lietuvių kalba (lotynų, lenkų, rusų kalbomis). 

XIX a. pabaigoje pradėta slapta rengti mėgėjiškus vaidinimus - lietuviškuosius 
vakarus [122]. 

XIX a. pabaigos-XX a. pradžios lietuvių teatro sąjūdis buvo viena kovos 
prieš nacionalinę ir socialinę priespaudą formų. Skatino liaudies švietimą, 
meninę kūrybą (profesionalaus lietuvių teatro, muzikos, choreografijos forma- 
vimąsi), ugdė tautinį sąmoningumą, gimtąją kalbą, padėjo įtraukti į aktyvią 
visuomeninę ir kultūrinę veiklą plačius visuomenės sluoksnius. Skiriami trys 
lietuviškųjų vakarų laikotarpiai: slaptieji vakarai (iki 1904 m.) (2.19 pav.), 
kultūros draugijų vakarai (1904-1909 m.), teatro bendrovių, sąjungų vakarai 
(1909-1918 m.). Pirmuoju laikotarpiu kultūrinė veikla Lietuvoje buvo drau- 
džiama, todėl vakarai buvo rengiami slaptai. Pirmieji slapti vakarai buvo su- 
rengti Panemunėlio (Rokiškio rajonas, 1893 m.), Joniškio, Vilkaviškio, Mari- 
jampolės apylinkėse, Vilniuje (1898 m.). Viešus lietuviškuosius vakarus anks- 
čiausiai pradėjo rengti JAV (1898 m.), Rytų Prūsijoje (1895 m.) ir didžiųjų 
Rusijos imperijos miestų (Peterburgo, 1895 m.; Rygos, 1898 m.) lietuviai. 
Lietuvoje pirmasis viešas vakaras buvo surengtas 1899 m. Palangoje [123]. Čia 
negaliojo lietuviškos spaudos ir kultūrinių renginių draudimas. 1899 m. 
rugpjūčio 20 d. Palangoje buvo suvaidinta Keturakio komedija „Amerika 
pirtyje“ [124]. 


2.19 pav. 1900 m. Kauno „Dainos“ choras. Viduryje (su barzda) J. Naujalis. 
Paimta iš V. Bičiūno knygos „Kaunas 1030-1930". Kaunas, 1930. P.115 

Muzikos ir teatro draugija „Daina“ veikė 1899-1940 m. Kaune. 1899 m. 
susikūrė choras (iniciatorius Juozas Naujalis), o 1904 m. - ir vaidintojų būrelis. 
Iš pradžių rengė pusiau slaptus koncertus. 

Dainavo mėgėjai. 1905 m. kovo 5 d. Kauno miesto teatre surengė viešą 
vaidinimą ir choro koncertą. 1905 m. kovo 19 d. „Dainos“ draugija buvo 
oficialiai įregistruota. Turėjo apie 500 narių. Rengė koncertus, vaidinimus, 
parodas, paskaitas, įsigijo salę, biblioteką, skaityklą. 1905-1914 m. pastatė 
daugiau kaip 50 scenos veikalų. Nuo 1911 m. veikė draugijos „Daina“ 
skrajojamosios trupės. Draugijos pirmininkais iki Pirmojo pasaulinio karo 
buvo: Rokas Šliūpas (1904-1906 m.), Juozas Stonkus (1907-1908 m.), Petras 
Leonas (1908-1914 m.) [125]. Petras Leonas, prisimindamas, kaip tapo 
draugijos pirmininku, rašė, kad 1907 m. pabaigoje dr. Jonui Stonkui atsisakius, 
teko jam apsiimti ir kelis metus būti ,„Dainos“ pirmininku [126]. 

„Daina“ viešuosius savo vaidinimus pradėjo, sunkiai gavusi tam leidimą, 1904 
m. balandį. Pirmiausia ji ėmė rengti mažus spektaklėlius-vakarėlius. 1905 m. kovo 5 
d. Kauno teatre buvo surengtas pirmas didelis ,„Dainos“ vakaras-spektaklis. Lietuvių 
vaidinimas ir dainos pritraukė daug publikos ir sukėlė didžiausią visų žiūrovų 
entuziazmą. Suvaidinta buvo Keturakio „Amerika pirtyje“, o J. Naujalio vedamas 
choras gražiai padainavo keliolika tautos dainelių. Ir nuo to laiko „Dainos“ 
vaidinimai ėmė vis stiprėti. Draugija „Daina“, pirmininkaujant Petrui Leonui, 1908 
m. pastatė tokius spektaklius: ,„Vargonininko duktė“, „Knarkia paliepus“, 
„Meškinas“, „Garsusis advokatas“, „„Neatmezgamas mazgas“, „Audra giedroje“, 
„Mindaugas“, „Blinda“, „Tarnaitė pamokė“ ir kt.; 1909 m. - „Amerika pirtyje“, 
„Velnias ne boba", „Inteligentai“, „Vestuvės“, „Vilko dantys“ ir kt; 1910 m. - 
„Nutrūko“, „Kova“, „Diena redakcijoje“, „„Brangusis pabučiavimas", „Sparnai“, 
„Ugnis užgeso", „Nutrūkusi styga", ,„Daktaro kabinete“, „Pietro Karuso“, „Be šulo" 
ir kt.; 1911 m. - „Ponas ir mužikai", „Aukso dievaičiai", „Ūkanos“, „Klojime“, 
„Meisteris ir gizelis“, „Pabaigtuvės“, ,„Nesipriešink“, „Tarnas padėjo“, „Akis už akį, 
dantis už dantį", „Trys mylimos“, „„Apsiriko“ ir kt. „Dainos“ pirmojo viešojo 
spektaklio 20 metų sukaktuvių proga išleistame leidinyje buvo rašoma, kad „<...> 
kai kurie buvusieji „Dainos“ pirmininkai, ypatingai d-ras J. Stonkus ir prof. P. 
Leonas, visu kuo yra daug vaidintojams padėję“. Tame leidinyje buvo atspausdintos 
buvusių „Dainos“ draugijos pirmininkų, tarp jų ir Petro Leono, nuotraukos su 
prierašais (2.20 pav.). Po Petro Leono nuotrauka toks tekstas: „Prof. Petras Leonas, 
buvęs (prieš karą) ilgametis nenuilstamas „Dainos“ pirmininkas. „Dainos“ garbės 
narys“ [127]. Kada tiksliai Petras Leonas tapo draugijos „Daina“ garbės nariu, 
nustatyti nepavyko. Tačiau „Dainos“ pirmojo viešojo spektaklio 20 metų 
sukaktuvėms paminėti leidinyje tarp „Dainos“ draugijos garbės narių trečiuoju 
įrašytas ir Petras Leonas (2.21 pav.). Be to, jis buvo ir laikinosios „Dainos“ 
komisijos Tautos meno namams „Dainai“ statyti nariu (2.22 pav.) [128]. 

2.9. Pirmasis pasaulinis karas ir jo padariniai Lietuvai 


1914 m. birželio 28 d. Sarajeve buvo nužudytas Austrijos-Vengrijos sosto 
įpėdinis erchercogas Pranciškus Ferdinandas. Austrija-Vengrija, spaudžiama 
Vokietijos, 1914 m. liepos 28 d. tuo pretekstu paskelbė Serbijai karą. Į šį karą 
tuoj įstojo Vokietija, Rusija, Prancūzija, Didžioji Britanija, Belgija, Juodkal- 
nija, Japonija, Turkija, Egiptas, vėliau dar ir Bulgarija, Portugalija, Rumunija, 
JAV, Panama, Kuba, Graikija, Siamas, Liberija, Kinija, Brazilija, Gvatemala, 
Nikaragva, Kosta Rika, Haitis, Hondūras. Tai buvo karas tarp dviejų valstybių 
koalicijų: Trilypės sąjungos, arba Centrinių valstybių sąjungos, prieš Antantės 
bloką ir jos sąjungininkes. 

Petras Leonas Pirmojo pasaulinio karo sukėlėją laikė Vokietiją. „Vokie- 
čiai, - rašė jis, - kratosi nuo užmetimo, kad jie yra didžiojo karo kaltininkai. Bet 
tikrovei taip yra, nugalėtojai tiesą konstatuoti privertė vokiečius, įtraukdami į 
taikos sutartį vokiečių prisipažinimą, kad jie yra didžiojo karo kaltininkai. Jie 
rengėsi didžiajam karui nuo 1871 metų, kuomet gavo iš Prancūzijos 5 mili- 
jardus fr. kontribucijos. 1875 m. vokiečiai vėl norėjo pulti Prancūziją, bet 
tuomet Rusija įspėjo, kad ji nebus neutrali, o su dviem kariauti vokiečiai dar 
nebuvo pasirengę. Tad ir rengėsi jie didžiajam karui ir pasirengė, ką parodė 
didžiojo karo eiga. Viena Austro-Vengrija nebūtų išdrįsusi pulti Serbijos, šitą 
užtarė Rusija. Bet ją padrąsino Vilhelmas, kurio patarimu buvo pastatytas 
Serbijai ultimatumas, - nepriimtinas. Ir prasidėjo karas. Vokiečiai tikėjosi, kad 
Anglija neprisidės prie tokio didelio karo ir tikėjosi baigti jį per 3-6 mėnesius. 
Jie taip stipriai buvo prisirengę, kad po kelių metų kariavimo prireikė dar 
Amerikos Vokietijai nugalėti“ [129]. 

Karo veiksmai Vakarų Europoje prasidėjo Vokietijos kariuomenės įsiver- 
žimu į Liuksemburgą 1914 m. rugpjūčio 2 d. ir Belgiją rugpjūčio 4 d. Rytų 
Europoje karo veiksmai prasidėjo 1914 m. rugpjūčio 17-20 d. Rūsijos Šiaurės 
vakarų fronto kariuomenės įsiveržimu į Rytų Prūsiją [130]. 

Nuo artėjančios Rusijos kariuomenės pasienio gyventojai - Mažosios Lie- 
tuvos lietuviai ir vokiečiai - bėgo į Vokietijos gilumą, palikdami savo namus, 
ūkius, gyvulius, javus ir visą turtą. Jį grobė ir pasitraukdami Vokietijos kariai, 
ir į jų vietą atėję Rusijos kariai. Prie to grobstymo prisidėjo ir kai kurie 
Lietuvos ūkininkai: „Mūsų ūkininkai, - rašė Petras Leonas, - kurie buvo 
nuvažiavę Vokietijon, kariuomenės daiktus veždami, taip pat grobia turtą tų 
vokiečių, kurie išbėgo iš savo namų ir butų, užeinant rusams. Ir šiaip arčiau 
sienos gyvenantieji mūsų ūkininkai kai kurie buvo nuvykę Vokietijon ir 
prisigrobę turto. <...> Plutiškių klebonas kun. Šmulkštys per pamokslą baręs 
tokius grobikus ir aiškinęs jų pasielgimo bjaurumą, nežmoniškumą <...>“ 
[131]. 

Direkt. kompoz. Juozas Naujalis, ; Prof. Petras Leonas, | 
vienas pirmųjų „Dainos“ carganizatorių buv. (prieš karą) ilgametis nenuilstamas 
1899 m., pirmas slaptas jos pirmininkas, „Dainos“ pirmininkas. „Dainos* garbės 

„Dainos“ garbės narys. narys. 


Dr. Rokas Šiiupas, Dr. Jonas Sienkus, 
buv. „Dainos“ pirmininkas 1904 —1906 m. buv. „Dainos“ pirmininkas 1907-—1908 m. 


2.20 pav. Buvusieji „Dainos“ draugijos pirmininkai. 
Paimta iš knygos „Dainos“ pirmojo viešojo spektaklio 20 metų sukaktuvės“. 
1904-1924. Kaunas, 1924. P.11 

i in ei i ii Ain 


„Daina“ 1924 m. 


1923 m. apyskaita rodė Draugijos narių išviso 403, 
Po visuot. susirinkimo 1924 m. kovo 23 d. narių padaugėjo ligi 450. 


1) Kampoz. Juozas Naujalis 

2) Poetas prelatas prof. Jonas Mačiūlis-Maironis 
3) Prof. Petras Leonas 

4) Kan. Juozas "Tumas-Vaižgantas 

5) Operos solistas Kipras Petrauskas 


UNS Kess eee si AN MAS E aa so kt i NA oo i As 


6) Kompoz. Stasys Šimkus. 
Valdyba. 


1924 m. kovo mėn. 23 d. „Dainos“ Draugijos narių metinio 
visuotinojo susirinkimo išrinkta naujoji Valdyba, kuri šiaip pasi- 
skirstė pareigomis: 


| 
i 
į 
„Dainos“ Draugijos garbės nariai: 
| 
į 
į 
i 


1) Kompoz. J. Žilevičius, pirmininkas, 
2) Inž. Z. Bačelis, vicepirmininkas, 

3) E. Pupėnaitė, iždininkas, 

4) A. Pranaitis, reikalų vedėjas ir 

5) T. Balanda, sekretorius. 


„Dainos“ Revizijos Komisija 
(išrinkta visuotinojo susirinkimo 1924 m. kovo mėn. 23 d.) 
1) Prof. P. Būčys 


2) E. Vitkauskienė ir 
3) K. Nekvedavičius. 


Pero 


Pro, 


eenos 


2.21 pav. „Dainos“ draugijos garbės nariai, valdyba, revizijos komisija. 
Paimta iš knygos „Dainos“ pirmojo viešojo spektaklio 20 metų sukaktuvės ". 
1904-1924. Kaunas, 1924. P.13 


157 


Petras LEONAS 


Laikinoji „Dainos“ komisija Tautos Meno Namams 
„Dainai“ statyti. 


Veikia iš pereitų metų (patvirtinta visuot. susirinkimo 23.lll | 
ir ateinantiems metams), kurioje yra: į 
1) Kan. J. Tumas į 
2) Prof. P. Leonas ir 
3) Prof. P. Būčys. 


Jubil. paminėjimo komitetas. 
p J 


1924 m. vasario mėn. 25 d. sudarytas „Dainos“ Draugijos 
pirmojo viešojo vaidinimo Kaune paminėti komitetas, į kurį įeina: į 
1) Al. Vitkauskas, 2) L. Gira, 3) K. Lekeckas, 4) M. Leškevičius, i 
5) A. K. Žilinskas, 6) A. Kernius-Kernauskas, 7) K. Nekvedavi- | 
čius, 8) J. Šutinys, ir 9) T. Balanda. i 


Pr A 


o 


o 


ro 


2.22 pav. Laikinoji „Dainos“ komisija Tautos meno namams „Dainai“ statyti, 
Jubiliejinio paminėjimo komitetas, „Dainos“ vaidintojai 1917-1918 m. 
Paimta iš knygos „Dainos“ pirmojo viešojo spektaklio 20 metų sukaktuvės ". 
1904-1924. Kaunas, 1924. P.14 

Vokietija permetė iš Vakarų fronto 2 korpusus ir 1 kavalerijos diviziją į 
Rytų Prūsiją. A. Samsonovo ir P. Renenkampfo vadovaujamos Rusijos 1 ir 2 
armijos buvo sumuštos ir pasitraukė prie Nemuno ir Narevo upių ribos. Tuo 
metu vyko daugiau pozicinis karas [132]. 

Nuo pat pirmųjų karo dienų Lietuvos gyventojus palietė karo veiksmai ir 
sunkumai: Rusijos kariuomenė buvo telkiama Lietuvos ir Vokietijos pasienyje; 
P. Renenkampfo 1 armijos štabas buvo Vilniuje, o kariuomenė buvo dislokuota 
Kaune ir į vakarus nuo jo, prie Alytaus, Merkinės, Varėnos, Druskininkų; 
Lietuvoje buvo vykdoma skubota mobilizacija; pradėta rekvizuoti (paimti 
asmens turtą valstybės organo nutarimu) arkliai ir vežimai, maistas, reikalingas 
reguliariai ir naujai sumobilizuotai kariuomenei. Prasidėjus karo veiksmams 
Lietuvos ir Vokietijos pasienyje, visiems pasienio gyventojams buvo įsakyta 
pasitraukti 16 kilometrų nuo fronto linijos. Pačioje karo pradžioje, kol Rusijos 
kariuomenė buvo įsiveržusi į Rytų Prūsiją, o vėliau dar laikėsi Lietuvos pasie- 
nyje, vietos gyventojai, traukdamiesi tolyn nuo fronto, neteko savo namų, 
gyvulių ir kitokio turto bei darbų. Pasitraukę dar vis laikėsi netolimose 
apylinkėse ir vietos gyventojų buvo globojami bei šelpiami. Tuo metu nuken- 
tėjo Vištyčio, Kudirkos Naumiesčio, Pajavonio, Alvinto, Tauragės, Vieviržėnų, 


2.23 pav. Eilės prie badaujančiųjų virtuvės Vilniuje (1915 m.). 
Paimta iš knygos „Lietuvos TSR istorija". Vilnius, 1963. II dalis. P.429 


N 

Naumiesčio, Gargždų, Endrijavo ir kitų apylinkių gyventojai. Daug Lietuvos 
pasienio kaimų, miestelių ir miestų (Druskininkai, Gargždai, Jurbarkas, 
Kelmė,Kybartai, Kretinga, Liškiava, Prienai, Seirijai, Simnas, Šakiai, Šiauliai, 
Tauragė) buvo sudeginta arba sugriauta, visi gyventojai iš pafrontės buvo 
iškraustyti, žmonės pajudėjo iš viso pasienio. Dalis jų atsidūrė Vilniuje. Į 

! Vilnių plūdo karo pabėgėliai, kuriuos reikėjo apgyvendinti, maitinti, šelpti 
(2.23 pav.). Apie 300 000 Lietuvos gyventojų pasitraukė į Rusiją [133]. 

1915 m. vasario 7 d. Vokietijos kariuomenė pradėjo puolimą Rytų Prūsi- 
joje. Per Augustavo operaciją ji privertė Rusijos armijas atsitraukti prie 
Suvalkų ir Seinų ribos. Rusijos kariuomenei nepavyko 1915 m. vasario-kovo 
puolimais pralaužti Vokietijos fronto Rytų Prūsijoje. Po to Vokietijos 
kariuomenė pradėjo pulti ir kovo 23 d. užėmė Tilžę, kovo 29 d. - Tauragę, 
1915 m. gegužės 7 d. - Liepoją, liepos 21 d. — Šiaulius (2.24 pav.), liepos 29 d. 
- Panevėžį, rugpjūčio 18 d. - Kauną, rugpjūčio 26 d. - Alytų, rugsėjo 19 d. — 
Vilnių (2.25 pav.). Rusijos kariuomenė atsitraukė ir Rytų frontas stabilizavosi 
ties Rygos, Dauguvos upės, Daugpilio, Smurgainių, Baranovičių, Dubno, 
Strypos upės riba [134]. 


2.24 pav. Vokietijos kariuomenės sugriauti Šiauliai 1915 m. 
Paimta iš knygos „Lietuvos TSR istorija". Vilnius, 1963. II dalis. P.420 

Besitraukianti iš Rytų Prūsijos Rusijos kariuomenė pradėjo persekioti 
civilius gyventojus, kurie nebuvo pasitraukę į Vokietiją su kariuomene. Juos 
visus ir iš visur varė ir vežė į Lietuvos teritoriją, daugiausia į Šiaulius, o iš čia į 
Rusijos gilumą. Ši žmonių grupė taip pat buvo reikalinga pagalbos [135]. 

Besitraukianti Rusijos kariuomenė gaudė Lietuvos pasienio gyventojus, 
įtardama juos buvus Vokietijos šnipais. Karo lauko teismai paskubomis juos 
teisė ir šaudė ar korė, o kitus trėmė į Sibirą. Pavyzdžiui, Būdviečių apylinkėje 
buvo pakarti 21 vyras ir 2 moterys, Marijampolės ir Vilkaviškio apskrityse 
buvo sušaudyta 70 žmonių, o Suvalkų Kalvarijoje - net 170 asmenų [136]. 

Lietuva Rusijos ir Vokietijos kariuomenių veiksmų metu buvo trempiama, 
niokojama, plėšiama. Karas nešė sugriovimus ir mirtis. Dalis Lietuvos gyven- 
tojų, bėgdami nuo karo veiksmų ir kaizerinės Vokietijos okupacijos pavojų, 
paliko savo gyvenamas vietas ir atsidūrė toli nuo gimtinės, tapo pabėgėliais, 
patyrė didelių sunkumų ir nelaimių. 


2.25 pav. Okupantų sudegintų sodybų valstiečiai prie savo žeminės 
(Vilniaus apylinkėse). 
Paimta iš knygos „Lietuvos TSR istorija". Vilnius, 1963. II dalis. P.422 

Pasilikę Lietuvoje gyventojai taip pat patyrė daug skriaudų ir neteisybių. 
Jau 1915 m. kaizerinės Vokietijos okupuotoje Rusijos imperijos teritorijoje 
buvo sudarytas naujas administracinis teritorinis vienetas - Oberostas (Ober- 
Ost). Iš pradžių šis vienetas buvo suskirstytas į šešias sritis (becirkus): 
Bialystoko, Gardino, Kuršo, Lietuvos (centras Kaune), Suvalkų, Vilniaus. 
Vėliau sričių ribos ir skaičiai keitėsi. Vyriausioji valdžia priklausė Vokietijos 
Rytų fronto vadui (1914-1916 m. buvo P. Hindenburgas). Kiekvienai sričiai 
vadovavo karinės valdybos viršininkas. Ypač sunkų ir represyvų režimą buvo 
įvedęs F. J. Izenburgas-Biršteinas, iki 1918 m. pradžios vadovavęs Lietuvos 
srities karinei valdybai (nuo 1917 m. kovo mėn. administravo ir prie Lietuvos 
srities prijungtą Vilniaus-Suvalkų sritį). Oberoste gyveno 2881000 žmonių, iš 
jų Lietuvos srityje 1917 m. viduryje buvo 1928000 žmonių. Oberostas tvarkėsi 
pagal 1916 m. birželio 7 d. valdymo taisykles, turėjo savo valdininkus, ūkių 
planą, finansų sistemą, muitinę, teismą. Oberosto administracija, iš dalies ir 
Vokietijos Rytų fronto kariuomenė, buvo išlaikoma iš mokesčių, kuriuos 
mokėjo Oberosto gyventojai, maitinosi iš jo gyventojų paimtu maistu. 
Okupantai padarė didelę žalą Oberosto, kartu ir Lietuvos, gyventojams, į 
Oberostą įjungtų kraštų ekonomikai ir kultūrai [137]. Teismuose buvo 
vartojama tik vokiečių kalba. Vietos gyventojams buvo draudžiama dalyvauti - 
administravimo įstaigų darbe. Buvo atimtos iš vietos gyventojų elementa- 
riausios politinės teisės: suvaržyta jų teisė į nekilnojamąjį turtą; uždrausta vykti 
iš vienos apskrities į kitą; vaikščioti ir važinėti naktį; keisti butus; priimti 
nepažįstamą žmogų nakvynei; siųsti laiškus; naudotis telefonu, dviračiais. Už 
pasipriešinimą okupantams gyventojai buvo baudžiami mirties bausme, kalė- 
jimu ir piniginėmis baudomis. Okupacinė valdžia nustatė valstiečiams dideles 
pieno, mėsos ir kitų produktų bei žaliavų pristatymo normas. 15-60 metų 
darbingi vyrai buvo verčiami mokėti pagalvės mokestį, valstiečiai - ir žemės 
mokestį. Buvo imami degtukų, druskos, sacharino, šunų, tiltų ir kiti mokesčiai. 
Netiesioginiai mokesčiai 4 kartus viršijo tiesioginius. 

Padėtį vokiečių okupacijos metais Lietuvoje vaizdžiai apibūdino ir 
P. Klimas. „Visa gyventojų iniciatyva, - rašė jis, - apmirė. Valsčių ir miestų 
savivaldybės, kurios ir rusams administruojant menkai gyvavo, dabar iškriko. 
Visur vienodai buvo įvesta vokiečių karo valdžia, su vokiečių karo valdinin- 
kais. Okupacijos sritis buvo paskirstyta nedidelėmis apskritimis (kreizais) su 
„kreizhauptmerais“ ir visokiais skyriais, kurie visą savo energiją dėjo išimtinai 
krašto eksploatacijai ir giežtai gyvulių ir žmonių kontrolei. Žmonių judėjimas, 

susisiekimas, ypač tarp didesnių — kaip Vilnius ir Kauno - apskričių ir su visu 
kraštu buvo kirste nukirstas. Pasipylė įsakymų įsakymai. Smulkiausios 
reglamentacijos tinklas apipylė gyventojus ir pabaudų kruša pradėjo plakti 
visuomenę [138]. 

Lietuvos ūkis buvo pajungtas Vokietijos Rytų fronto kariuomenei išlaikyti 
ir Vokietijos ekonomikai remti. 1915 m. liepos-1917 m. rugsėjo mėn. Vokie- 
tijos kariuomenei buvo sunaudota 19240 tonų rugių, 6320 tonų kviečių, 1920 
tonų sviesto ir taukų, 1690 tonų pieno, išvežta į Vokietiją 2385 tonos rugių, 
1090 tonų kviečių, 188 tonos sviesto ir riebalų, 213 tonų sidabro, 703 tonos 
vario, 29 tonos varpų metalo. Per okupaciją vien vėliau įkurtos Lietuvos 
valstybės teritorijoje buvo rekvizuota: 88000 arklių, 140000 galvijų, 730000 
avių ir kiaulių, 69760 tonų grūdų, 72210 tonų pašarų. Lietuvos gyventojams, 
ypač miestiečiams, trūko maisto. Buvo įvesta kortelių sistema. 1916 m. 
pradžioje miesto gyventojui per dieną buvo skiriama 250 gramų duonos, 160 
gramų miltų ir 40 gramų bulvių miltų (didžiausia maisto norma per kaizerinės“ 
Vokietijos okupaciją). Lietuvoje išplito užkrečiamos ligos, padidėjo, ypač 
1917-1918 m., gyventojų mirtingumas. Daug vyrų buvo suvaryta į priverstinių 
darbų batalionus arba išvežta į Vokietiją. Nuo okupacijos pradžios Oberosto 
vadovai griovė Lietuvos ekonomiką, stengdamiesi paversti kraštą rinka Vokie- 
tijos pramonei, sudaryti sąlygas vokiečių kolonizacijai. Tai patvirtina ir 
1917 m. liepos 16 d. Vokietijos Vyriausiosios vadovybės raštas karinei 
valdybai Lietuvoje dėl Lietuvos kolonizavimo. 

„Šio mėnesio 23 d. 6 val. 25 min. po pietų tvarkaraštiniu traukiniu iš 
Gardino atvyko šie ponai: kaizeriškas delegatas ekscelencija V. Lindeguist, bu- 
vęs kolonijų ministeris, su tarnu; ritmeisteris valdžios prezidentas V. Schwerin 
iš Frankfurto prie Oderio; vidaus kolonizacijai plėsti draugijos reikalų vėdėjas 
Dr. Keup; ir reikalų vedėjas sąjungos, kuri rūpinasi vokiečių apgyvendinimu ir 
besikilnojimu, F. F. Eiffe. 

Šie ponai nori laikotarpyje nuo 24 iki 29 liepos apvažiuoti karo valdžioj 
esančią Lietuvos sritį. Kelionės tikslas — apžiūrėti kraštą iš atžvilgio, kiek čia 
galima būtų apgyvendinti. Todėl šiems ponams įvairiose vietose reikia itin 
aprodyti tuos dvarus, kurie kolonizacijos tikslams ypatingai gerai tinka, kaip tai 
matyti iš Lietuvos valdymo (Verwaltung) pranešimo iš 1916 m. rugsėjo 9 d. 
skyr. C VII Nr. 340 pers. ir iš slapto Vilniaus — Suvalkų valdžios pranešimo, 
pildant Ob. Osto įsakymą skyr. V Nr.4072. Šalia to reikia parodyti valstiečių 
žemės banko kolonijas, būtent, jau pabaigtas pavykusias ir nepavykusias, taip 

pat ir nutrauktas. Toliau pageidaujama, kad šie ponai turėtų progos susipažinti 
su žemės ūkio darbo sąlygomis dideliuose dvaruose ir taip pat su vietomis, 
kurios duoda lietuvių gyvenimo vaizdą. 

Pagaliau reikia parodyti ir vokiečių kolonijas Suvalkuose arba 
Vilkaviškyje. 

Kariškoji valdžia turi pasirūpinti, kad visur būtų paruoštos nakvynės ir 
susisiekimo priemonės ir kad visur būtų tinkamas vadovavimas. Programa turi 
taip būti sudaryta, kad šie ponai liepos 29 d. vakare 11 val. 26 min. atvyktų į 
Liepoją. <...> Kelionės tikslą reikia laikyti griežtoj paslapty, kad gyventojų 
tarpe nesukiltų jokio triukšmo. Apskričių viršininkams reikia duot reikalingų 
nurodymų. 

Pasirašė Oberguartiezmeister pulkininkas von Brandenstein" [139]. 

Visa prekyba buvo monopolizuota. Demontuotų įmonių (apie 40 proc. 
visų 1914-1915 m. evakuotų į Rusiją Lietuvos įmonių) įrenginiai, mašinos ir 
žaliavos buvo išvežamos į Vokietiją. Lietuvos įmonės gamino produkciją tik 
okupantų reikalams. Okupantai patys administravo 1100 dvarų. Jie sunaikino 
daug Lietuvos miškų (vien vėliau įkurtos Lietuvos valstybės teritorijoje plynu 
ir rinktiniu kirtimu iškirsta 65000 hektarų miško). Okupantai slopino bet kokį 
visuomeninį ir kultūrinį gyvenimą, likvidavo laikraščius. Kraštui vokietinti 
1915-1918 m. leido laikraštį „Dabartis“. Lietuvos ūkio apiplėšimas, žmonių 
nuskurdinimas, jų asmenybės niekinimas, vokiečių karinės administracijos 
įkūrimas buvo tik pradinis Lietuvos kolonizavimo etapas. Vokietijos spaudoje 
skelbtuose kolonizavimo projektuose atsispindėjo tolesni Vokietijos siekiai - 
paversti Lietuvą vokiečių karinės administracijos tvarkoma kolonija, daugelį 
jos dvarų ir šiaip ūkių išdalyti vokiečių generolams, karininkams ir kareiviams 
(2.26 pav.), vietos gyventojus palaipsniui nutautinti, galiausiai - įjungti Lietuvą 
į Prūsijos sudėtį kaip paprastą provinciją [140]. Tai labai ryškiai išdėstė ir 
Vidurio bei Rytų Europos kraštų, tarp jų ir Lietuvos, kolonizavimo planų 
sudarinėtojas prof. Fr. Lecijus. Jis 1916 m. oficialiame rašinyje „Deutschland 
und der Osten", išreiškusiame Vokietijos valdančiųjų sluoksnių politinę liniją, 
rašė: „Lietuvių ir kitų Pabaltijo tautų pusiau suverenios buferinės valstybės - tai 
yra žalingas pusinis klausimo sprendimas. Mes, vadovaudamiesi savo saugumo 
ir ateities interesais, turime tuos kraštus užimti ir kieta ranka valdyti kaip 
pajungtas provincijas romėnų pavyzdžiu. Duoti vietos savivaldybę platesniu 
mastu tik tuomet, kai mieste ir krašte gyventojai vokiečiai turės pakankamą 
svorį. Iki to laiko užteks vokiečių karo gubernatoriaus diktatūros <...> Jų 

(lietuvių) kraštas maždaug per 100 metų be prievartos taip susigyvens su 


vokiečių gyvenimo būdu, jog jį bus galima įjungti į Prūsiją kaip lygiateisę 
provinciją" [141]. 


2.26 pav. Prievartiniai darbai vokiečių kolonizuojamame dvare. 
Paimta iš knygos „Lietuvos TSR istorija". Vilnius, 1963. II dalis. P.430 


Lietuvos vargai ir lūkesčiai buvo išreikšti 1917 m. spalio 20 d. „Didžiųjų 
Lietuvos vargų memoriale“, įteiktame Vokietijos valstybės kancleriui, kurį 


pasirašė „Laikinasai Lietuvių Tautos Tarybos Prezidiumas“. To memorialo 
tekstas buvo toks: 

„DIDŽIŲJŲ LIETUVOS VARGŲ MEMORIALAS 


Didžiasis viso pasaulio karas, kuris beveik nuo pat savo pradžios 
apėmė ir mūsų kraštą - Lietuvą, - įstūmė jį į sunkų nematytą vargą. Į tokį 
vargą, kuris vis dar diena iš dienos beaugdamas, pasidarė veik visai 
nebepakeliamas. Aplinkybės, nuo kurių kenčia mūsų ekonominis bei 
visuomenės gyvenimas, tiesiog verste verčia, kad bent didžiausios 
piktenybės būtų pašalintos, ir tai greičiausiu laiku. Jeigu tatai nebūtų 
padaryta - visam kraštui gresia visiška pražūtis ir iširimas. 

Sunkus Lietuvos padėjimas, vietinių gyventojų jau seniai giliai ir 
sunkiai jaučiamas, paskutiniu laiku, rodosi, pradeda būti aiškus ir vokiečių 
valdžiai bei visuomenei. Reichstago daugumos priimta ir vokiečių valdžios 
pripažinta dar karui tebesitęsiant Lietuvos savivaldybė kraštui atstatyti 
parodo, kad pamatinis vokiečių valstybės nusistatymas mūsų krašto 
atžvilgiu yra visai teisingas ir visai racionalinis. Nes iš tikrųjų, kad ir didelės 
ir gilios yra Lietuvai padarytosios žaizdos, pagydytos jos gali būti tiktai jos 
pačios gyventojų, jeigu, žinoma, jiems bus suteiktos tam darbui reikalingos 
sąlygos. 

Dabar sušauktoji Lietuvos atstatymo takui praminti Lietuvos Taryba 
supranta labai gerai, kad karas turi savo teisių ir stato savo tam tikrų 
reikalavimų. Vis tik Lietuvos Taryba yra giliai įsitikinusi, kad nežiūrint į 
sunkias karo sąlygas, jau dabar galima būtų pradėti ruoštis prie krašto 
atstatymo.  Atidėdama vėlesniam laikui savo pasiūlymus krašto 
atstatymui, Lietuvos Taryba laiko savo priederme jau dabar atkreipti 
domę į šias, žemiau trumpai išdėstytas Lietuvos valdymo svarbiausias 
piktenybes (ydas). Piktenybes, kurios krašto gyventojus be galo skriaudžia 
ir kurios greičiausiu laiku turėtų būti pašalintos. 

Žemiau išdėstytas Lietuvos dabartinis padėjimas, be bendro 
apibūdinimo, bus dar paaiškintas atskirais atsitikimais. Cia turime pastebėti, 
kad už atskirų atsitikimų tikrumą mes ne visumet galime atsakyti, ir tai dėl to, 
kad dėl gyvenimo sąlygų negalėjome pačiose vietose jų patikrinti. Vis tik mes 
esame giliausiai įsitikinę, kad bendras Lietuvos stovis yra dar daug 
sunkesnis, negu nupieštasai šiame mūsų rašte, ir kad vietoje vieno gal ne 
visai tikro atsitikimo, jeigu tik sąlygos leistų, galima būtų nurodyti dešimt 
kitų panašių. 


I. Rekvizicijos 


Visai suprantama ir aišku, jog karo frontui einant per visą Lietuvą, 
krašto gyventojai ir pats kraštas turėjo daug nukentėti. Neišvengiami 
kariuomenės reikalavimai buvo tokie dideli, kad beveik visai sugriovė mūsų 
žemės ūkį. Baisiai sumažėjo tiek dirbamųjų įrankių, tiek ir gyvulių skai- 
čius. Pati kariuomenė imdavosi visa be užmokesnio, o dažniausiai ir 
be tam tikrų rekvizicijos kvitų. Didžiausia nekantrybe laukė žmonės 
okupacijos valdžios įsteigimo, tikėdamiesi, kad ji, nežiūrint į karo laiko 
sunkenybes, įneš į rekvizicijų ėmimą nors kiek tvarkos ir šiokių tokių 
palengvinimų. Kai tik pradėjo dirbti okupacijos valdžia (įvedus Kreisamtus, 
amtsforšteerius, Žandarmerijos Ūkio Komisijas), buvo nustatytas ir 
rekvizicijų ėmimo būdas. Bet rekvizicijų paskirstyme ir jų ėmime yra daug 

netobulumų, ir todėl mes skaitome savo priederme atkreipti į tai okupa- 
cijos valdžios akį. 

Vietinė valdžia, nustatinėdama rekvizicijas, paprastai visai nepa- 
galvoja, ar kiekvienas ūkininkas gali duoti nurodytąjį skaičių, dabartinėms 
sąlygoms viešpataujant. Paprastai žiūrima tiktai į tai, kiek žemės turi 
ūkininkas arba kiek jos jis nuomoja, ir reikalaujama nuo to paskirtoji dalis, 
neatsižvelgiant į tai, kiek žmonių tas ūkininkas turi išmaitinti, kiek padienių 
jis vasaros laiku maitina; visai nežiūrima į tai, kaip javai užaugo ir kiek ta 
žemė dabartinėse sąlygose apskritai gali duoti; taip pat nesiskaitoma visai 
su tuo, kiek ūkininkas gauna išdalyti tiems, kurie visai žemės neturi ir, 
negaudami taip pat jokių duonlapių, kuriomis galėtų įgyti kiek duonos, 
įkliūva į tokį vargą, kad bado varomi prisideda prie kuopų, po apylinkes 
plėšininkaujančių. Paskirstant, kiek centnerių javų katras turi duoti, dažnai 
atsitinka, kad ekonominiai silpnesnis daug daugiau turi duoti, negu 
ekonominiai stipresnis. Laiko, skiriamo ūkio reikalų valdininkų javams 
suvežti, dažnai duodama tiek mažai, kad ūkininkai jau vien dėl to kenčia 
didelių nuostolių: tie gi, kurie nesuspėja pristatyti visų javų paskirtu laiku, 
baudžiami sunkiai, neatsižvelgiant į aplinkybes. Visai nesivaržo atimti iš jų 
paskutinį arklį, kaip iš Antano Kazleikos ir kitų ūkininkų iš Kuršėnų 
apskrities, Gostūnų valsčiaus. 

Kitose vietose vokiečių valdininkai uždaro malūnus ir neduoda jokių 
valgiui kortų, kol nebus pristatyti rekvizuotieji javai, pvz., Lygumuose, 
Joniškio žandarmerijoj. Kelmės ir Tytuvėnų žandarmerijose kulia vokiečiai 
patys, o gyventojai verčiami jiems iš labai tolimų vietų, dideles keliones 
darydami, rugius pristatinėti. Renkant javus, esti kartais be galo žiaurių 
atsitikimų: Užvermeniuose, Panevėžio apskrities, 9.VII.1917 kareiviai 
norėjo išvaryti visus galvijus. Jie tuomet labai primušė vieną moterį ir 
vieną mergaitę. Kai mušamosios moters sūnus pradėjo rėkti, kareiviai jį 
nušovė. 

Rekvizuodami sviestą ir pieną visai neatsižvelgia į atskirų šeimynų 
reikalavimus. Nuo kiekvienos karvės reikalauja arba 1 svarą sviesto per 
savaitę, arba du litru pieno per dieną; žinoma, jeigu šeimyna nedidelė ir 
savo ūkyje turi kelias karves, galima, kad ir sunkiai, tas reikalavimas 
išpildyti. Bet jeigu šeimyna didesnė ir jeigu yra joje dar ir mažų vaikų, 
tuomet padėjimas darosi per daug sunkus. Daugelis žmonių taip yra 
įgąsdinti, kad dar priperka pieno ir sviesto, kad tik reikalaujamą kiekybę 
pristatę išvengtų sunkių pabaudų. Tas pats atsitinka kiaušinius pristatant. 
Kiekviena užrašytoji višta turi padėti paskirtąjį skaičių kiaušinių; net ir 
tuomet, jeigu ji jau seniai yra išdvėsusi. Penki ūkininkai iš Ruzių, 
Panevėžio apskrities, turėjo sumokėti 106 markes pabaudos (rugpjūčio 
mėn.), kadangi, karvėms apsirgus, jie negalėjo pristatyti jiems paskirtojo 
sviesto. Dėl tos pačios priežasties iš ūkininko Pliuškio iš Kaukališkių, Sedos 
apsk., buvo atimta paskutinioji karvė; tokiu pat būdu buvo nubausta ir 
Eleonora Aukščionytė iš Raizgių, Šiaulių apskrities. Yra vietų, kur dėl pieno, 
sviesto ir kiaušinių nepristatymo jau daugiau pabaudų sumokėta, negu 
"gauta naudos iš tų produktų. 

„ Arklių ir galvijų rekvizicijos yra tikrai neišvengiamos karo tikslams. 
Žinomas yra daiktas, kad daugelyje vietų, ypač tų, kurios yra netoli fronto, 

ūkininkams paliekama vos 1 karvė, 1 avelė, 1 kiaulė ir 1-3 arkliai, 
nežiūrint ūkio didumo, ar 20 ar 200 dešimtinių. Kartais atima ir paskutinę 
karvę. Paskutinėmis dienomis sužinojome, kad visoje Lietuvoje paskirta vėl 
arklių mobilizacija. Gyvojo inventoriaus, ypačiai arklių, atėmimas visai 
naikina krašto ūkį ir artimiausiems metams ruošia badą. 

Bet yra ir tokių rekvizicijų, kurios su karo tikslais beveik nieko bendra 
neturi. Čia turime omenyje kumeliukų rekviziciją 1916 metais ir eržilų 
rekviziciją šių metų pavasaryje. Privalomas arklių, jaučių, karvių, avelių ir 
k. pirkimas apleistiems dvarams, kuriuose dabar ūkininkauja vokiečiai, turi 
būti priskaitytas prie tokių nereikalingų rekvizicijų. Ypač skaudžiai atjaučia 
žmonės tokias pabaudas, kai jie nustoja paskutinės karvės. Ta bausmė 
dažniausiai skiriama ūkininkams kokio nors įsakymo nesupratus. Taip, 
pvz., rugsėjo 18 d. Kruonyje Kaišiadorių apskrityje leitenanto Milkenso ir 
Amtsvorsteher'io Sternbergo buvo paskirtas arklių peržiūrėjimas. Visi arklių 
savininkai 8 val. rytą turėjo atvesti savo arklius, ir visi tai ir padarė. Bet, 
kadangi komisijos teko laukti nepaprastai ilgai, Žmonės išsiskirstė po 
apylinkes savo arkliams pašerti. Tiktai po 12 val. atėjo galų gale komisija, 
bet nerado arklių tam tyčia paskirtoje vietoje. Arkliai ėdė netoliese savo 
pašarą. Tuomet paėmė 30 arklių ir užmokėjo už kiekvieną tiktai po 50 
rublių, sakydami, kad neprimokėjo už kiekvieną po 200 rublių pabaudos už 
tai, kad arkliai nebuvo paskirtoje vietoje. Ta pati komisija atėmė dar 14 
arklių, žmonėms nesupratus įsakymo dėl arklių rodymo tvarkos. Tie arkliai, 
kartu su 11 kitų, kitoj vietoje atimtų, buvo parduoti svetimiems žmonėms, 
o ne tų arklių savininkams, nors jie ir su ašaromis prašė parduoti jiems. 
Atsitinka taip pat, kad žandarai rekvizuoja viską be išimties. Pavyzdžiui: 
gegužės 7 d. 1917 m. į Zapyškį, Naumiesčio apskr., atvažiavo žandaras 
Kiblicas su keliais apsiginklavusiais kareiviais ir atėmė iš žmonių viską: 
valgį, Kanapes ir t. t. Beimdami primušė ūkininkus: Antaną Guogą ir 
Antaną Greičių; mušė taip pat ir moteris. 

Kiekvienoje apskričių esti privalomų mugių. Paprastai grasindami 
pabaudomis liepia žmonėms vežti į mugę arklius, karves ir kitą gyvį. 
Mugėje renkasi vokiečiai, kas jiems patinka, ir moka sau tinkamas kainas. 
Be to, dar reikalauja, kad pardavėjas pasirašytų raščiuką pardavęs savo 
noru, neverčiamas. Kas svyruoja duoti reikalaujamą parašą, tas tikrai bus 
paskui nubaustas, prisikabinus prie kokio menkniekio. Tokios mugės 
neskaitomos rekvizicijomis; bet dažnai dar daugiau kenkia, negu pačios 
rekvizicijos. 

Negalima nepaminėti šių metų gyvulių rekvizicijų, kurios paskutiniu 
laiku eina ypač aštria forma. Reikalauja tiek daug, kad ūkininkai jokiu būdu 
negali visko pristatyti, o paskui rekvizuodami verčia atiduoti viską. Jeigu 
koks nors sodžius, pvz., Panevėžio arba Joniškėlio kreize, negali paskirtojo 
skaičiaus pristatyti, užpuolamas visas sodžius ir atimama: galvijai, valgis, 
audeklai, kartais ir pinigai. Prie to žmonės baisiai mušami. Tokiai sistemai 
viešpataujant neturtingesniems Lietuvos gyventojams šią žiemą graso 
tikrių tikriausiai badas. Jau praeitos žiemos ir pavasario laike tūkstančiai 
žmonių tiek pačiame Vilniuje, tiek jo apylinkėse ir vietose palei frontą, 
kfaip] a[ntai] buvusiame Svenčionių kreize, išmirė badu. Nes beturčiais 
turi rūpintis tie patys ūkininkai, iš kurių dabar išspaudžiama paskutinė 

sunka, ir jeigu jiems kaip ir pernai nebus dalinama duona, beliks jiems 
tiktai pamažėle badu išmirti. Jog jau dabar pūdui rugių moka 20—40 
markių, tuo tarpu kai pernai šiuo metu mokėjo tik 5—8 markes. Todėl be 
galo svarbus yra beturčių, ypač Vilniaus, maistu aprūpinimo klausimas. 

Baigdami rekvizicijų klausimą, turime tarti dar porą žodžių apie be 
galo žemas mokamąsias kainas. Už visa, kas iš žmonių atimama, mokama 
tiek pat, kiek prieš karą, nežiūrint to, kad karo laiku viskas keleriopai 
pabrango. Ūkininkas, nustojęs per rekviziciją savo arklio, jeigu nori toliau 
varyti savo ūkį, turi pirktis kitą prastesnį arklį, už kurį jis užmoka 3 kartus 
brangiau, negu gavo už savo, geresnį arklį. Tas pats ir su kitais gyvuliais. 
Visi ūkio produktai ir kiti, be kurių negalima apsieiti, nesulyginamai 
pabrango. Dėl tos pat priežasties pabrango ir padienių darbas. Todėl žemos 
kainos, mokamos už rekvizuojamus daiktus, visai naikina ūkį. 

Nors didžiausioms  rekvizicijų ydoms pašalinti ir  opiausioms 
piktenybėms pašalinus siūlome: 

1) Sekamų rekvizicijų sistema turėtų būti prie dabartinio Lietuvos 
padėjimo pritaikinta, 

2) Bendras rekvizicijų normas nustatant reikalingas Lietuvos Tarybos 
dalyvavimas, pildant jas ir vietinių gyventojų atstovų dalyvavimas, 

3) Arklių rekvizicijos dabar visai neturėtų būti, o galvijų rekvizicija tik 
ten, kur dėl ypatingų priežasčių jų daugiau yra užsilikę, 

4) Ūkininkai, beturį tiktai vieną karvę, turėtų būti nuo rekvizicijos 
pieno visai paliuosuoti, 

5) Ypač reiktų pasirūpinti beturčių ir miestų gyventojų maitinimu. 


II. Privalomieji darbai 


Tuoj vokiečiams Lietuvą užėmus, buvo iš gyventojų tarpo pareikalauti 
darbininkai, reikalingi kariuomenės daiktams vežioti, keliams taisyti ir t.t. 
Paskui, kai vokiečiai pradėjo pamestuose dvaruose ūkininkauti, vietiniai 
gyventojai verčiami buvo tuose dvaruose darbuotis. Dar vėliau pradėjo 
Lietuvos miškus eksploatuoti - ir čia vėl reikalingi buvo žmonės. Galų gale 
1916-1917 metų žiemos laiku visi Lietuvos gyventojai buvo sumobilizuoti 
darbininkų batalionams sudaryti, kurie vokiečių kareivius-darbininkus Lietu- 
voje paliuosuotų ir tuo pačiu papildytų darbininkų trūkumą Vokietijoje. Nuo 
to laiko privalomųjų darbų Lietuvoje skaičius labai yra padidėjęs. Darbo 
sąlygos jau nuo pat pradžios buvo sunkios; nuo 1916 metų rudens pasidarė 
tiesiog nebegalimos. Daugelyje atsitikimų žmonės būdavo verčiami dirbti, 
neatsižvelgiant į paties krašto ir pačių gyventojų reikalavimus, k[aip] 
a[ntai] vienintelis ūkininko šeimynos darbininkas, vienintelis didelės šeimy- 
nos maitintojas, net ligonys ir seniai, visai prie fizinio darbo nebetinkantieji. 

Daugelyje atsitikimų gaudydavo žmones gatvėje, kai jie eidavo baž- 
nyčion, kitus gaudydavo net iš bažnyčios išeinančius ir siųsdavo į darbo 
batalionus. Sodžiuje gaudė žmones ir varydavo į krūvą nakčia. Tiek pat ir 
priemiesčiuose būdavo tikrų medžioklių. 

Sunkūs buvo tokio ėmimo išdaviniai. Labai daug priverstųjų dirbti 
mirdavo darbo batalionuose iš nusidirbimo arba dėl [iš] jo kilusių ligų, tuo tarpu 
kai namie badavo jų šeimynos. Neturtingųjų Žmonių, ūmai į darbus patrauktų, 
tarpe daugelis neturėjo šiltų drabužių ir tapdavo piktųjų šalčių aukomis. 

Darbo sąlygos yra tiesiog pasityčiojimas. Labai dažnai turėdavo žmonės 
miškuose, palei patį frontą dirbti ir net prie šalčio 25—30 9R. Daugumas 
darbininkų butų buvo neužtektinai šildomi. Viduje būdavo veik taip pat šalta, 
kaip ore. Po sunkaus darbo turėdavo nuvargę žmonės taip gulti, kaip stovi, ir 
neretai bemiegant nušaldavo jiems kojos, ausys ir veidas. 

Ketvirtą valandą popiet iš darbų sugrįžus, penktą suvarydavo juos į 
barakus, kur ir uždarydavo be šviesos visai nakčiai. Buvo atsitikimų, k[aip] 
a[ntai] Širvintų kreize, kad tokie uždaryti darbininkai užsidegusiame triobesyje 
sudegė. Kiti turėdavo dirbti savaitėmis negaudami nusiprausti. Valgio gaudavo 
tiek maža, kad kiti mirdavo iš nusilpnėjimo. Per dieną jie gaudavo: pusę svaro 
duonos, per pietus litrą sriubos, o rytą ir vakarą po litrą šilto vandens. Kur 
nors valgio nusipirkti buvo beveik negalima, nes prie privalomųjų darbų 
batalionų neprileisdavo nieko, be darbininkų giminių. Be valgio, gaudavo 
pradžioje algos nuo 30 iki 60 pfenigių dienai; paskui mokestis pakilo iki 
pusantros markės. Likusiems prie darbų patrauktųjų šeimynų namiškiams buvo 
prižadėta mokėti po 1 markę dienai. Bet dažniausiai likdavo tas vien tik 
pažadu. Miestuose, k[aip] a[ntai] Vilniaus, retai tegaudavo šeimyna šią 
paspirtį, sodžiuje beveik niekuomet. 

Tokiose sunkiose sąlygose greitu laiku mirdavo net jauni ir sveiki vyrai tifu, 
dizenterija, plaučių džiova, plaučių uždegimu ir kitomis ligomis. Baisogaloje, 
pvz. (Kėdainių kreizas), kur yra darbo batalionas (A. R. 806), iš bendrojo 237 
darbininkų skaičiaus kokį laiką galėjo dirbti tik 89 - visi kiti gulėjo apsirgę. 

Antras pavyzdys: į darbus paimtųjų motinos, žmonos ir seserys, nepaisy- 
damos jokių gynimų, eidavo pėsčios iš Utenos apskrities į Radviliškį - 140 
varstų ir nešdavo valgio savo giminėms, kad išgelbėjus juos nuo bado! 

Kurį laiką 1917 metų pradžioje buvo varoma batalionuose lenkų 
politika; visokiais būdais spyrė darbininkus rašytis į lenkų kariuomenę. Ir 
daugelis jaunų žmonių eidavo, tikėdamiesi rasti ten lengvesnį gyvenimą. 
Tokiu būdu susidarydavo lenkų kariuomenėje ištisos kuopos lietuvių ir kitų 
Lietuvos gyventojų. Taip pat, kaip darbai batalionuose, skriaudžia gyventojus 
ir privalomieji darbai vokiečių apimtuose dvaruose. Mėnesiais turi žmonės 
darbuotis dvaruose, malkas vežti ir kitus darbus dirbti, kai jų pačių žemė guli 
nedirbta. Vienas pavyzdys: Juozas Aleksandravičius iš Mozūrų (Marijampolės 
apskrities) turi žemės 32 margus; jis teturi vieną arklį; šeimynoje 4 vyrai. 2 
priversti dirbti prie Nemuno, kiti 2 prie vielų tvorų. Jų ūkis turi nykti. Luokių 
(Luknicki) valsčiuje, Kuršėnų apskrityje,  amtsvorsteher'is Mandelis ir 
Keimavėnų dvaro valdytojas Heikmaier jau nuo š. m. vasario mėnesio verčia 
vietos ūkininkus dirbti Keimavėnų, Upinų ir Degučių dvaruose. Kartais vieni, 
kartais su savo arkliais turi jie eiti prie darbo. Kam įsakyta ateiti su arkliu, o 
ateina be arklio, tam nubausti atima arklį aštuonioms dienoms. Kas vieną 
dieną praleidžia, iš to dažnai atima net ratus, pakinktus ir ūkio įrankius. Iki 
1917.IX.9 apskritai niekam už darbą nemokėjo, nuo tos gi dienos vienam iš 
dešimties pradėjo mokėti po 3 markes dienai nuo Žmogaus su 2 arkliais. 
Tuos gi, kurie nieko negaudavo, dar pajuokdavo: girdi, Anglija ir Prancūzija 
užmokėsiančios. Ten pat Pabalvės dvare uždeda žandaras tiems, kurie 
atsisako dirbti privatiniuose dvaruose, pinigų pabaudas. Net ir tuomet, kai jie 
nenori dirbti tokiuose dvaruose, kaip Pabalvė, kur nuomininkas už darbą visai 
nieko nemoka. 

Tokių atsitikimų daugybė visoj Lietuvoje. Visur privalomieji darbai — 

paprastas daiktas; daugelyje vietų už tą nieko nemoka arba moka tiktai po 
kelias kapeikas. Labai dažnai vokiečių agentai verčia gyventojus vežioti 
malkas arba privatinių žmonių prekes; jie verčia juos irgi dirbti privatiniuose 
dvaruose. Kas neklauso, tuos baudžia, ieškodami visokių priekabių. Žmonės 
nevadina tų privalomųjų darbų kitaip, kaip baudžiava. Apsiėjimas su 
priverstaisiais dirbti be galo aštrus ne tiktai darbo batalionuose, bet ir kitur. 
Gero žodžio vietoje naudojasi tiktai kumščiu ir mušimu. Bet ir sergančius 
pirma muša, o paskui tiktai imasi gydyti. Paskutiniais laikais, kuomet atėjo 
žinių, kad darbo batalionus paleis, daugelyje vietų reikalavo darbininkų 
parašų, kad jie savo laisvu noru, neverčiami ir toliau dirbs batalionuose. 

Pavyzdžiui, Baisogaloje liepos 22 ir 24 d. darbininkus vertė gąsdindami, 
įkalbinėdami ir mušdami duoti savo parašus. Kiti atsisakinėjo, kietai pasiryžę 
geriau ir toliau kęsti bjaurų apsiėjimą. Ta pati prievarta buvo ir Vilniuje. 

Aukščiau aprašytosios darbo sąlygos, kurias galima būtų dar daugeliu 
pavyzdžių papildyti, taip įgąsdino ir baimės pripildė gyventojus, kad jauni 
žmonės pašaukti prie darbų dažnai bėga iš namų ir prisideda prie pabėgusių 
belaisvių bandos. Turtingesnieji gali nuo privalomųjų darbų išsipirkti, 
neturtingieji - turi eiti dirbti ir žudytis. Daugelis tų, kurie jau buvo į darbus 
patraukti, paskui bėgo ir, nerasdami niekur ramybės, dėjosi prie po apylinkes 
besibaldančių plėšikų gaujų. 

Iš visa to aišku, kad tas privalomasis darbas nedaug tegali turėti 
vertybės. Darbininkai, laikomi kaip vergai, negali atlikti nei dešimtos dalies 
to darbo, kurį atlieka žmonės, apsiėmę savo noru, reikiamai apmokami ir 
dirbantieji pakenčiamose darbo sąlygose. 

Tikimės, kad pats gyvenimas parodė ir įtikino okupacijos valdžią, kad 
privalomieji darbai patys save pasmerkė. Kaip mums pranešė 1917.IX.22, ji 
pati įsakiusi paleisti darbo batalionus. Čia turime pastebėti, kad ir po šito 
įsakymo darbo batalionai dar nepaleisti. Net pačiais paskutiniais laikais 
buvo atsitikimų, kad žmonės buvo verčiami eiti į tuos darbus. 

Lietuvos Taryba, matydama, kad aukščiau aprašytuoju būdu 
geriausios mūsų krašto darbininkų spėkos žūva be jokios naudos Vokietijai 
ir su didele Lietuvai nuoskauda, laiko svarbiausiu Lietuvos reikalu 
privalomieji darbai panaikinti arba bent darbo sąlygos pagerinti ir todėl 
siūlo: ten, kur tik leidžia karo aplinkybės, privalomuosius darbus pamainyti 
laisvais, kurie tiek darbo davėjui, tiek ir darbininkui daug naudingesni ir geriau 
pasiekia savo tikslą. 

Privalomųjų darbų batalionai turėtų būti visai panaikinti. Savininkų 
pamestuose dvaruose privalomasai darbas turėtų būti sumažintas. Čia 
turėtų būti įvesta visai kitokia ūkininkavimo metodė. 

Visiems iš Lietuvos į Vokietiją išgabentiems darbininkams turi būti 
duotos tokios pat darbo sąlygos, kokias turi vokiečių darbininkai. Visiems, 
kurie to panorėtų, turėtų būti leista grįžti į Lietuvą. 

Okupacijos valdžios valdininkams turėtų būti užginta naudoti 
privalomieji darbai privatiniams tikslams. 

Visi priverstieji dirbti turėtų gauti leidimą skųstis, kada juos skriaudžia. 

Reikia paleisti iš lenkų legionų visi lietuviai, priverstieji juosna įsirašyti. 

Visi dėl privalomųjų darbų kalėjimu arba kitaip nubausti turėtų gauti 
progos išsiteisinti ir pasistengti nuo bausmės atsivaduoti. 

Plėšimai 

Plėšikų gaujų užpuldinėjimai, iš pradžių dar labai reti, per 1917 metus 
taip po visą Lietuvą išsiplėtė, o ypač palei frontą, kad dabar visur 
viešpatauja. Pamatuotiems gaujų užpuldinėjimams padėjo rusų belaisviai, 
kurie, arba pabėgę iš vokiečių nelaisvės, arba kokiu nors būdu išsilikę 
Lietuvoje, iš lengvo sudarė organizuotas gaujas, kuriose neretai būdavo ir 
vokiečių kareivių pabėgėlių (dezertyrų). Pradžioje laikėsi tos gaujos gana ramiai, 
nenorėdamos sukelti prieš save gyventojų. Ateidamos sodžiuosna, jos 
pasitenkindavo tuo, kad prašė duonos ir apskritai valgio. Ir tiktai tuomet, 
kada žmonės, okupacijos valdžios spiriami, pradėjo tuos valkatas nurodinėti ir 
atidavinėti į rankas karo valdžios, pasidarė ir gaujos žiauresnės ir pradėjo 
keršyti. Nuo pernykščių metų prasidėję privalomieji darbai Žymiai padidino 
besivalkiojančių gaujų skaičių. Į jas ėjo pabėgusieji iš darbų batalionų ir tie, 
kurie metė savo namus ir slapstėsi po miškus iš baimės, kad jų nepašauktų 
į privalomuosius darbus. Bado spiriami, neištekdami prielgetautos duonos, 
pradėjo bandos plėšti. Iš pradžių drįso užpuldinėti tik vienasėdžius; paskui 
įsidrąsinę užpuldinėjo jau visus sodžius. Jie ėmė visa, kas tiktai pakliūdavo į 
rankas: drabužius, pinigus, visų pirmučiausia gi valgį. Žinoma, tie antpuoliai 
be galo įbaugino gyventojus, juo labiau, kad plėšikai grasė užmušią kiekvieną, 
kas juos išduotų. Daugelyje atsitikimų jie ir vykdydavo tą grasymą. Tatai 
nurodo šie atsitikimai: Utenos apskrityje Leliūnų žandarmerijos apskrityje šį 
pavasarį jie sudegino ūkininko Liogio (apie Serelinių malūną) trobas už tai, 
kad jisai juos nurodęs žandarams. 

Vieną vakarą liepos gale apie 40 pabėgėlių belaisvių atėjo pas Aidokančių, 
Alytaus apskrities malūnininką, išieškojo visą namą ir užmušė namų 
savininką, kadangi jis, kaip jie galvojo, norėjęs juos išduoti valdžiai. 

Kada tie plėšimai, antpuoliai ir užmušimai jau įsigalėjo, pradėjo dėtis prie 
tų gaujų visoki vietiniai valkatos. Kadangi jie paprastai labai gerai žinojo 
vietas, tai pagrindo plėšikų gaujoms tvirtą pamatą ir kai kuriose Lietuvos 
vietose susidarė didžiausių gaujų iš šimtų pabėgusių belaisvių ir vietinių 
valkatų, kurie dargi šventadieniais nesidrovėdavo užpuldinėti ir plėšti sodžių, 
atiminėti valgį, drabužius ir pinigus, rekvizicijoms paskirtuosius galvijus ir 
javus. Drąsumas šių mušeikų kartais būdavo toks begėdiškas, kad jie 
elgdavosi su gyventojais kaip kokie valdovai, uždėdavo pabaudų, teisdavo ir 
savo nutarimus pildydavo. Jie įsako kokiam gyventojui atnešti maisto 
paskirton vieton; kas to neišpildo, yra baudžiamas. O tos bausmės tai: 
žudymas, trobų deginimas, nežmoniški kankinimai ir t. t. 

Pavyzdžiai: 

Šiaulių apskrityje 1917 m. IX. 1 vidudienyje plėšikai užpuolė Lukomskio 
dvarą, Bitaičius Lygumų valsč., iškratė visą namą, atėmė kelis šimtus rublių ir 
Kauno apskrityje, Ratnevos sodžiuje, š. m. rugpjūčio 1 d. plėšikai apstojo 
ūkininko Žemaičio trobą ir pareikalavo iš jo 2000 markių. Neįstengę įsilaužti 
namuosna, jie sudegino visas trobas su inventoriumi, nušovė bėgantį iš 
ugnies ūkininką ir sužeidė jo žmoną. 

Bekovodami su banditais, vokiečių karo valdininkai pasinaudojo 
vietiniais gyventojais kaipo kovos įrankiu. Gyventojams buvo griežčiausiai 
uždrausta priiminėti arba slėpti pas save belaisviai arba davinėti jiems 

maisto. Kas žinojo, kur belaisviai slapstosi, turėdavo pranešti apie tai 
žandarams. Iš tikrųjų gi vietinės valdžios baudė ne tiek plėšikus, kiek vietinius 
gyventojus. Jau vien paskalos apie tai, kad pas ką nors buvę apsilankę 
belaisviai, užtekdavo, kad apskųstajam ūkininkui, o kartais ir visam sodžiui 
uždėtų piniginę pabaudą, siekiančią iki šimtų ir kartais tūkstančių markių. 
Įtariamieji, kurių kaltė nebuvo išrodyta, būdavo per tardymą dažnai 
nežmoniškai mušami ir galų gale mėnesiams sodinami kalėjimuosna. Užtek- 
davo, jeigu belaisviai-pabėgėliai kur nors lauke arba miške buvo apšaudę, 
nužudytas koks policijos agentas, kad visa atsakomybė už tą apverktinąjį 
atsitikimą kristų ant artimiausių sodžių. 

Kaip sodžiuje vedami tardymai dėl pabėgusiųjų belaisvių, paaiškina šis 
atsitikimas: Alytaus apskrities Ryliškių sodžiuje š. m. pirmose dienose pas 
vietos šaltyšių Akstiną atėjo policijos feldfėbelis-leitenantas iš Merkinės. Tas 
feldfėbelis-leitenantas liepė šaltyšiui atidaryti svirną ir taip jį mušė lazda per 
galvą, kad šaltyšius išvirto apalpęs. Tik ką atsipeikėjusiam buvo uždėta ant 
kaklo kilpa. Feldfėbelis-leitenantas kankino jį toliau, spirdamas jį pasakyti, 
kur paslėpti belaisviai. Nors šaltyšius ir pasisakė nieko apie tai nežinąs, 
nežiūrint į tai, buvo toliau mušamas. Paskui išvedė Akstiną į lauką, kad 
parodytų vietą, kur paprastai apsistoja belaisviai. Ir čia jį vėl mušė. Kai jį 
galų gale paliovė kankinę, jisai nebegalėjo pats eiti ir nuneštas namo ilgai 
gulėjo arti mirties. Akstinas, žinomas vietos žandarmerijai kaipo ištikimas 
žmogus, apskundė feldfėbelį-leitenantą:  feldfėbelis-leitenantas tebuvo 
iškeltas į kitą vietą. 

1916 metų rugpjūčio mėnesį Biržų slaptoji policija kartu su kareiviais 
išieškojo visoje apylinkėje pabėgusių kareivių. Tuo metu visi gyventojai, 
kuriuos tik galima buvo sugauti, buvo suvaryti į Milaišių sodžių ir ten 
tyrinėjami. Tardymas ėjo lazdą ir vytinių padedamas. Primušti buvo penki 
vyrai ir viena moteriškė. Tardymui pasibaigus, Juozui Kudukiui ir Juozui 
Mučiui ant kaklo buvo uždėtos kilpos. Tokiuo būdu varė juos į Biržus — 14 
kilometrų tolumo. Tenykščioje policijoje 5 žmonės buvo dar kartą gerokai 
primušti, o paskui pasodinti kalėjiman. Vienas iš tų penkių Žmonių — Petras 
Mikšys mirė kalėjime; kiti keturi buvo paskui paleisti. Sužinoti, kas iš 
gyventojų turi ryšių su belaisviais, policija griebiasi provokacijos: ji 
pasinaudojo šnipų-provokatorių pagalba. Štai vienas pavyzdys iš daugelio: 
1916 metų rudenį Stanislovas Gecevičius rusų oficierio forma apsivilkęs 
iškeliavo iš Kauno į Mažeikių ir Viekšnių apylinkes. Pasisakęs norįs 
organizuoti belaisvius prieš vokiečius, jisai klausinėjo ginklų. Jam nurodžius, 
policijos buvo suimta daugybė žmonių. Dešimt jo apkaltintųjų buvo 
sušaudyta. Paskui, jam apsivogus ir apiplėšus, jis pats buvo policijos 
suimtas ir pasodintas kalėjiman. 

Panevėžio apskrityje, Naujamiesčio valsčiuje VII.12 pas ūkininką Antaną 
Jasnaucką atėjo žinomas slaptosios policijos agentas ir paprašė parduoti 
jam ginklų. Ūkininkui dar su provokatoriumi besikalbant, atėjo keturi 
dragūnai ir, bemušdami žmones, pradėjo tardymą. Nors namuose jokių ginklų 
ir nebuvo rasta, tas pats agentas atėjo pas Jasnaucką dar kartą ir grasydamas 
reikalavo iš jo pinigų. Tokių atsitikimų galima būtų dar daug priskaityti. 
Paskutiniais laikais, gaujų plėšimams labai įsigalėjus, rodosi, kad žandarai ir 
dragūnai vengia su jais susiremti. Bent atrodo, lyg kad gaujoms paliekama 
pilna laisvė. Dėl tos priežasties gyventojų padėjimas darosi labai sunkus ir 

net tragingas. Dar vienas atsitikimas: 

Kupiškio apskrityje, Troškūnų valsčiuje keli savininkai buvo apiplėšti ir 
apvogti gaujos iš 30 žmonių. Apiplėštųjų tarpe buvo ir Vladislovas 
Urbanavičius iš Veriškių vienasėdžio, kur plėšikai atėmė 4000 rublių. 
Urbanavičius, pažinęs kai kuriuos plėšikus, pranešė apie tai žandarui 
Kuršat'ui. Bet tasai tiktai nusišypsojo, o plėšikų persekioti atsisakė. 

Boruševičiaus dvare „Rady“ Joniškėlio apskrityje apsigyveno vienas 
leitenantas su 30 dragūnų. Tiktai už vieno kilometro nuo jų gyvena toks 
Bistras, apie kurį sužinojo, kad jisai priiminėja pas save pabėgusius 
belaisvius. Už tai jį pasodino kalėjiman. Atsėdėjęs paskirtąjį laiką, jis ir vėl 
pradėjo priiminėti belaisvius. Jo žmona pranešė apie tai žandarmerijai per 
savo kaimynę. Bet krata buvo padaryta tiktai trims dienoms praslinkus. 

Į Sujetų dvarą, Joniškėlio apskr., kur gyvena vienas ritmeisteris, dieną 
atėjo pabėgusieji belaisviai ir paprašė ten dirbančių darbininkų maisto. 
Darbininkai nuėjo pasiklausti ritmeisterio, kas daryti. Atsakymas buvo: 
duokite! Apie pačius belaisvius niekas daugiau nė nesirūpino. 

Koks priešingumas: gyventojams griežčiausiai užgina turėti ginklų. Tuo 
tarpu ramybei laikyti įsteigtoji valdžia nesuvaldo plėšiančių ir mušančių 
piktadarių. Tie gi žmonės, kurie baimės spiriami priiminėja belaisvius, 
baudžiami be pasigailėjimo. 

Iš viso darydama išvadas, skaito Lietuvos Taryba per reikalinga, kad 
neatidėliojant reikia pradėti tvirtai nustatytu planu vedamą kovą su 
plėšikais. Todėl irgi reikia leisti ir gyventojams atsakomai susiorganizuoti 
tai kovai. 

Reiktų panaikinti visas bausmes tais atsitikimais, kur negali būti 
aiškiai ir tikrai išrodyta, kad nubaustasai tikrai buvo plėšikų padėjėjas arba 
draugas. Nes dažnai buvo uždedamos [baudos] tokiais atvejais, kai 
gyventojai priiminėjo valkatas įbauginti grasymų arba tiesiog priversti. 

Visi tie, kurie sėdi kalėjimuose dėl neišrodytų įtarimų esą plėšikų 


Elgimasis su gyventojais 


Yra tikrai patirta, kad žemesnieji vokiečių valdininkai, susidurdami su 
gyventojais, ypač su jų žemesniaisiais sluoksniais, labai dažnai griebiasi 
neleistinos prievartos ir smurto. Tokia prievarta prasidėjo jau pirmais 
okupacijos metais; 1916 metais ji labai prasiplatino ir galutinai visoje 
Lietuvoje įsigalėjo, virto sistema, kuriai išrodyti galima duoti daugybės 
visokių atsitikimų. 

Atskiri pavyzdžiai: 

1917 m. kovo mėnesį Altoniškės, Naumiesčio apskrities ūkininkas 
Jonas Zikus buvo 15 markių nubaustas už tai, kad perėjo apskrities sieną. 
Baudos atsiimti atėjo pas jį žandaras Koblic'as su kareiviais. Bet negavęs 
pinigų, jis liepė pririšti ūkininką prie rogių ir vilko jį apie 3 kilometrus. Bet 
senas 50 metų žmogus negalėjo taip greitai bėgti, pargriuvo ir šliaužė žeme - 
ir tiktai tuomet jį teprisiėmė į roges. Bevažiuojant pametė batus ir nušaldė 
abidvi koji. Paskui, nežiūrėdami 209 šalčio, uždarė jį nekūrenaman 
kambarin. Tas visa taip pakenkė Ziko sveikatai, kad jis apsirgo ir mirė šių 
metų rugpjūčio mėn. 

Raseinių apskrityje kitų tarpe yra ir leitenantas Toll'is, žinomas savo 
mušimu ir žmonių kankinimu. Jis ūkininkauja Blinstrubiškių dvare ir kituose 
apylinkės dvaruose. Jis muša žmones kiekvienai progai pasitaikius, 
rinkdamas rekvizicijas, darydamas kratas ir t. t. Moterys, jo primuštos, turi 
net perlaužtų kaulų. Savo aficierio pavyzdžiu seka, žinoma, ir kareiviai. Pvz., 
Žemkalių dvare unteraficieris ir kareiviai muša žmones bet kokiai progai, kuri 
tik galima įsivaizduoti, atsitikus. Priimamajame kambaryje kaba ant sienos 
visokių rūšių (botagai) bizūnai. 1917 metų 19. VIII tame pačiame dvare 
darbininkas Viršila buvo įtartas vagyste. Jį tuojau suėmę taip baisiai mušė, kad 
subėgo visi dvaro žmonės. Paskui pasirodė, darbininkas buvęs įtartas 
neteisingai. Biržų apskrityje visiems žinoma, kad vietos ūkio prievaizdas 
(Ortswirtschaftsausschuss) ponas Volfraf'as gyventojų nieko neišleidžia iš 
savo raštinės neprimušęs arba kitaip nenuskaudęs. Taip pat elgiasi policija ir 
kiti valdininkai. 

Utenos apskrityje, Aluntos nuovadoje, vietos nuovados viršininkas 
amtsforsteheris tiek Žinomas savo žiaurumu, kad žmonės savo maldose 
prašo jo pašalinimo. 

Yra labai daug pavyzdžių, kurie parodo, kad muša darbą dirbant, muša 
policijoje, muša tardydami, muša teieškodami išbėgusių kalinių, muša 
rekvizicijas darydami, muša kalėjimuose, muša vaikus mokyklose, muša už 
kepurės nenuėmimą, muša už pavėlavimą ir t.t. Tie Žmonės, kurie nuo 
tokio elgimosi su jais apserga, neturi nieko, kam galėtų pasiskųsti, nes vieną 
valdininką kitam įskundę, jie tiktai paklius į įskųstojo rankas, kuris, 
žinoma, tuojau jiems baisiai atkeršys. Toks pasielgimas su gyventojais 
daro labai sunkų įspūdį ir tiems, kurie yra tikri vokiečių prieteliai; minioje gi 
žmonių, nepratusių logingai manyti ir lengvai bendrinančių, toks elgimasis 
sukelia didelio pasipiktinimo ir neapykantos. Toks niekuo nepamatuotas 
žemesniųjų vokiečių valdininkų elgimasis gal galima būtų išaiškinti demo- 
ralizuojama karo įtaka, bet jo išdaviniai buvo tie, kad kiekvienas krašto 
gyventojas instinktingai traukiasi, turėdamas reikalą su vokiečių valdininku 
arba kareiviu. Mes manome, kad tiek toks elgimasis, tiek toks beteisiškas 
padėjimas neleistinas ir negalimas nei okupacijos valdžiai, nei krašto 
gyventojams. Kiek mes žinome, vokiečių karo valdžia mėgino sulaikyti tą 
nežmonišką elgimąsi su žmonėmis. Gaila tiktai, kad tos pastangos visai 
nepasiekė savo tikslo. 

Kadangi tokia priespauda ir netikęs elgimasis negali sudaryti jokių 
normalių santykių tarp gyventojų ir okupacijos valdžios, Lietuvos Taryba 
laiko savo pareiga reikalauti tuojau pašalinti šias ydas. Okupacijos valdžios 
tarnams turi būti griežčiausiai uždrausta žmones mušti arba kitaip kaip 
skausti. 

Gyventojams turi būti suteikta teisė ir galėjimas piktadariai skųsti ir 
ieškoti teisybės teisės keliu. 

Reikia visi įsakymai apie elgimąsi su žmonėmis visur Lietuvoje garsinti 
visomis vietinėmis kalbomis. 


Mokykla 


Vokiečiams 1915 metų gale Lietuvą paėmus, lietuvių draugijos ir atskiri 
Žmonės stengėsi paimti lietuvių mokyklą į savo rankas. Žmonės buvo tikri, 

kad vokiečiai ne tiktai nekliudys tą sumanymą vykdant, bet net dar padės jį 
vykdyti. Ir pradžioje taip ir buvo: per du tris mėnesius įvairiose Lietuvos 
vietose buvo įkurta apie tūkstantį liaudies ir pradedamųjų mokyklų; 
Vilniuje, Kaune ir kituose miestuose švietimo draugijų rūpesniu buvo 
įsteigta ir vidurinių mokyklų bei mokytojams rengti kursų. 

Bet neilgai tesidžiaugė lietuviai ta laisve. Vietinių žmonių iniciatyva buvo 
palengva labai smarkiai suvaržyta. Mokykloms ir mokytojams buvo duoti 
nurodymai, kuriais vokiečių kalba buvo įvedama visose klasėse privalomuoju 
dalyku ir drauge įvedama didžiausia kariuomenės valdžios (Militūr- 
verwaltung) kontrolė. Tokiu būdu iš karto tapo panaikinta visa, kas buvo 
padaryta. Didžiuma pradedamųjų mokyklų buvo uždaryta, mokytojams 
buvo prigrasyta didelių bausmių, jeigu jie nelaikytų duotųjų įsakymų. Kai 
kur lietuviai mokytojai katalikai turėjo užleisti vietą vietiniams liuteriams, 
kurie vos temokėjo skaityti ir rašyti. Dažnai mokydavo ir vokiečių kareiviai, 
nesuprasdami nei žodžio lietuviškai. Daugelyje vietų buvo nemaža ir tokių 
mokyklų, kuriose visų dalykų mokė vokiškai Vokietijos vokietis arba žydas. 

Kaip jau žinoma, rusams valdant liaudies mokykla buvo bloga; mokoma 
buvo rusų kalba; viešpatavo tendencija maudoti mokyklą rusifikacijos 
įrankiu, su vaikais vis tik buvo pakenčiamai elgiamasi. Mokytojams buvo 
uždrausta su jais bjauriai elgtis, juos mušti arba kitaip skriausti ir tokiu 
būdu žeisti arba bukinti jų garbės jausmą. 

Kaip yra tvirtai nustatyta ir ištirta, mokytojai vokiečiai Lietuvoje laikosi 
dažniausiai visai kitokios metodės. Jie stengiasi auklėti vaikus juos 
mušdami, draskydami už ausų ir kitais panašiais būdais. 

Dėl tų priežasčių pamažėjo su laiku pradedamųjų mokyklų skaičius. 
Pavyzdžiui, Naumiesčio apskrityje, kur prieš karą žmonės labai mėgo mokslą 
ir turėjo daug mokyklų, kurį laiką dabar buvo tiktai vienas vienintelis lietuvis 
liaudies mokytojas. Tose apskrityse, kur mokyklos vedimas arba prižiūrėjimas 
pakliuvo į mokytojo vokiečio rankas, mokinių skaičius pamažėjo daug 
daugiau ne pusiau. 

Rusams valdant, pradedamąsias ir liaudies mokyklas išlaikydavo valstybė 
arba valsčius. Todėl ir suprantama, kodėl ūkininkai, kurie ir be to dabar 
visokiais mokesčiais ir baudomis apkrauti, atsisako mokėti už mokymą. Bet to 
nežiūrėdama okupacijos valdžia įsakė imti už mokymą pinigus. Gyventojai vis 
tik to nepaklausė ir to vaisiumi buvo tolesnis mokyklų skaičiaus mažėjimas. 

Krašto gyventojai, tokiu džiaugsmu sutikusieji lietuvių tautinę mokyk- 
lą, dabar nebeturi vokiečių taisytomis mokyklomis jokio įtikėjimo. Yra 
pakankamai lietuvių mokytojų arba šiaip išsilavinusių Žmonių, kurie mielu 
noru pasidarbuotų Žmonių švietimo dirvoje. Bet kiek tai jų prašymų guli iki 
šiai dienai be atsakymo, vokiečių valdžiai nenorint naudotis jų tarnyba. 

Kad mokytojų skaičiaus stoką papildžius, buvo sudaryti ant greitųjų 
vadinamieji mokytojų kursai: pirma Kaune, paskui beveik visose Lietuvos 
apskrityse. Bet tie kursai nerado žmonėse jokios užuojautos, atsiradus pamatui 
tarti jų tendencinę pakraipą. Bet ko negalima buvo pasiekti geruoju, tą stengtasi 
išgauti kitais keliais: daugeliui jaunų Žmonių buvo pažadėta paleisti juos nuo 
privalomųjų darbų, jeigu jie sutiktų ateiti į paminėtuosius mokytojų kursus. 

Tuose kursuose lietuvių kalbos, istorijos, prigimties ir net tikybos mokė 
žmonės, nepakankamai gerai moką lietuvių kalbą. Ir tai ne tiktai Kaune, 

bet ir kitose vietose. Lietuvių kalba buvo net pajuokiama ir tuo giliai 
užgaunamas kursų lankytojų patriotizmo jausmas. Labiausiai stengtasi 
įkalti jiems vokiečių kalbą ir padaryti iš jų geri vokiečių piliečiai ir patriotai. 
Tokio mokymo būdo pavyzdžiu gali būti kad ir toks dalykėlis iš Pasvalio 
(Joniškėlio apskrities) mokytojų kursų: 
Kur tu gyveni? - X sodžiuje. 
Kur yra X sodžius? - X parapijoje. 
Kas yra ta parapija? - Z apskrities dalis. 
Kas yra Z apskritis? — Lietuvos provincijos dalis. 
Kas yra Lietuva? - Dalis krašto, vokiečių krašto. 
Kas yra tavo viršininkas? - Mano tėvas. 
Kas yra tavo tėvo viršininkas? - Valsčiaus viršininkas, nuovados 
viršininkas. 
Kas yra visų valsčiaus viršininkų tėvas? - Amtsvorsteher'is. 
Kas yra visų nuovados viršininkų (amtsvorsteherių) tėvas? - 
Apskrities viršininkas. 
Kas yra visų apskrities viršininkų tėvas? - Kunigaikštis Isenburg'as. 
Kas yra kunig. Isenburgo tėvas? - Kaizeris Vilhelmas. 

Visai suprantama, kad kursų mokiniams greitai pabjuro toks mokymo 
būdas. Jie stengdavosi iš kursų išstoti. Bet nė vienas negalėjo gauti leidimo. 
Kauno kursų mokinys — Jurgis Gegžna 1916 metų vasarą kelis kartus mėgino 
gauti leidimą grįžti tėviškėn. Negaudamas į savo prašymus jokio atsakymo, jisai 
nustojo lankęs kursus. Bausdami už tai, 1916 m. liepos 15 d. jį uždarė 
tamsiame kambaryje ir laikė ten devynias dienas, o paskui išsiuntė Vokietijon 
belaisvių stovyklon (Gefangenenlager), kur jisai tebėra iki šiolei. 

Keli diplomuoti lietuviai mokytojai, kurie atsisakė aukščiau aprašytuosius 
kursus lankyti, negalėjo gauti vietos mokyklose. Vietoj jų į naujai steigiamas 
mokyklas skyrė tokius žmones, kurie buvo išėję tiktai pradedamąją liaudies 
mokyklą ir paminėtuosius 3-4 mėnesių kursus. 

Tiek pat ir aukštesnė lietuvių mokykla nebuvo palaikoma. Lietuvių 
gimnazija Šiauliuose buvo uždaryta po kelių mėnesių savo gyvavimo, o jos 
vedėjas - kun. Jurgis Galdikas išsiųstas Vokietijon už tai, kad priešinosi lietuvių 
mokyklos vokietinimui. Telšiuose, Marijampolėje ir kituose lietuvių miestuose 
vietų gyventojų atstovai negalėjo gauti leidimo įsikurti vidurinių arba aukštesnių 
mokyklų. Ryški buvo vietos vokiečių valdžios tendencija daryti tokiais 
atsitikimais visokių galimų kliūčių. Vokiečių valdžia kišosi ir į mokymo 
įrankių klausimą. Daugelis lietuvių vadovėlių, ypač istorijos ir prigimties 
mokslo, buvo uždrausta ir išrasta netinkamais. Bet vietoj to iki šiolei nieko 
geresnio nebuvo duota. Kaune ir Panevėžyje buvo mėginta į vietos lietuvių 
gimnazijas, laikomas privatinėmis lėšomis, duoti vokiečius mokytojus. 

Kuriant mokyklas, mokymo planus nustatant, mokyklas knygomis 
aprūpinant, buvo pridaryta daug klaidų, nes nenorėta nei lietuvių inteligentų, 
nei lietuvių kunigų klausyti. 

Dėl visa, kas aukščiau yra išdėstyta, Lietuvos Taryba laiko reikalinga 
greičiausiu laiku įvesti nors šias atmainas: 

' 1) germanizacijos tendenciją iš mokyklos pašalinti, 

2) privalomas mokymas vokiečių kalbos iš pradedamųjų ir liaudies 
mokyklų pašalinti, 

3) visi apsunkinimai pradedamąsias, liaudies mokyklas, gimnazijas, 

vidurines ir aukštesnes mokyklas ir mokytojų kursus kuriant, išlaikant ir 
vedant turi būti panaikinti, 

4) grąžinti Lietuvon visus ištremtuosius Vokietijon dėl lietuvių 
mokyklos — pirmoje eilėje mokytoją Gėgžną ir kunigą Galdiką. 


Lietuvos miškų išnaikinimas 


Jau 1915 metai prasidėjo tuo, kad vokiečiai plačiai ėmė kirsti Lietuvos 
miškus, o dabar 1917 metais tebesitęsia tas kirtimas, tik dar plačiau. Jau 
dabar iš abiejų Nemuno pusių Suvalkų ir Kauno gubernijose iškirsta ir išnaikinta 
kelios dešimtys kilometrų miškų. Daugiausia visoje Lietuvoje kertami tie 
valdžios miškai, kurie auga prie geležinkelių arba upių ir lengvai išvežami. Bet 
taip naudojami ne tiktai valdžios miškai, bet ir tie privatiniai, kurių savininkai yra 
išbėgę, k[aip] a[ntai] Rietave, Kurtuvėnuose, Bubiuose, Kražiuose, Gatautiškyje. 
Paskutiniais laikais pradėjo kirsti ir tuos miškus, kurių savininkai negali apginti 
savo nuosavybės. 

Bet iškirstasai miškas vartojamas vokiečių valdžios ne tiktai karo 
tikslams, bet be galo daug jo išvežama Vokietijon. Dalis miškų parduodama 
net privatinėms firmoms ir tokiems žmonėms, kurie jais pirkliauja. 
Daugelyje vietų iš medžių išvaro sulą ir tokiu būdu irgi naikina miškus. 

Per dvejus okupacijos metus iškirsta didelė dalis Lietuvos miškų - jos 
didžiausio turto. Lietuva, kuri ir be to karo laiku labai daug nukentėjo, tais 
iškirstais miškais bemaž visai nepasinaudojo. Jeigu miškų naikinimas eis ir 
toliau tokiu pat greitumu, tai krašto ūkiui labai liūdna perspektyva. 

Todėl Lietuvos Taryba laiko reikalinga pabaigti miškų kirtimą, kiek tat nėra 
neišvengiama karo reikalams. Miškų naudojimas privatiniams tikslams turi 
būti tuojaus sustabdytas. Kirtimas privatinių miškų irgi turėtų būti 
sustabdytas. 


Žmonių sveikata 


Treti karo metai labai nusilpnino žmonių sveikatą, ypač sunkiai 
nukentėjo neturtingoji gyventojų dalis 1916-17 m. žiemos laiku ir 1917 m. 
pavasarį. Viename Vilniuje tūkstančiai mirė badu; kaime pavasario laiku buvo 
tas pat. 

Bendras nusilpnėjimas plačiai atidarė vartus apkrečiamoms ligoms; jau 
pereitosios žiemos laiku dėmėtosios karštinės visokių rūšių labai prasiplatino 
po sodžius ir miestus; pavasaryje ligonių skaičius dar žymiai padidėjo; vasarą 
prasidėjo kruvinosios epidemija. Daugelyje vietų vaikai mirė difteritu kaip 
musės, be pakankamo maisto, žmonių sveikata ėjo dar blogyn ir dėl gydytojų 
bei vaistų stokos. Tiktai didesnieji Lietuvos miestai - Vilnius ir Kaunas, iš 
dalies taip pat ir apskričių miestai gali naudotis savo ir vokiečių kariuomenės 
gydytojų pagalba, bet ir tatai ne visuomet atsitinka. Kadangi vokiečių gydytojai 
turi savo tarnybą eidami labai daug darbo ir nežino nei vietinių įpročių, nei 
kalbos, tai dažniausiai jie visai neprieinami. Bet kaime, be jų, nėra kitų 
gydytojų. Kad pasiekus gydytoją, reikia dažnai eiti [nuo] 8 iki 10 valandų. 
Blogiausiai esti toms moterims, kurios turi gimdyti. 

Su vaistais dar blogiau. Didžioji dalis kaimo vaistinių sunaikinta; dalis 
išvežta rusų; dalis savo noru Rusijon iškeliavusi. Likusios negali gauti vaistų; 
parsivežti vaistai iš Vokietijos labai sunku. Kai kurių vaistų jau seniai 


178 


TARNYBINĖ KARJERA 


nebegalima gauti; yra firmų, kurios drauge su vaistais siunčia ir visai 
nereikalingų daiktų, k[aip] afntai] galanterijos. Todėl neretas atsitikimas, kad 
viena vaistinė turi aprūpinti 100 ketvirtainių kilometrų žemės plotą, o kartais ir 
dar didesnį. Kad bent kiek pataisius šias ydas, reikia: 

1) Vokiečių imtiniams lietuviams gydytojams leisti grįžti Lietuvon. 

2) Lietuviams gydytojams Amerikoje ir užsieniuose leisti grįžti Lietuvon. 
Norima, kad įleistų Lietuvon ir neitralių kraštų gydytojų. 

3) Leisti ir padėti kurti privatinių felčerių ir akušerių kursus. 

4) Padėti gabenti vaistų vaistinėms iš Vokietijos ir leisti jų stoką papildyti 
iš karo sandėlių. 


Politikos nusikaltimai 


Vokiečių kariuomenei Lietuvą užėmus, jos gyventojų ūpas buvo ramus ir 
lojalingas. Pasirodę tuomet vokiečių laikraščiuose autentingi pranešimai 
pabrėžia tai ir iškelia aikštėn. Bet, laikui einant, pradėjo virsti kitaip. 

Karo santykių sudarytasai neįsitikėjimas tarp gyventojų ir kariuomenės. 
(lar padidėjęs dėl tokių priežasčių, kaip antai, vietinės kalbos nemokėjimas, 
krašto santykių nežinojimas ir kt., iš pradžių labai dažnai darydavo tai, kad 
okupacijos valdžiai rodėsi įtariami žmonės visai nekalti ir okupacijos valdžiai 
nepavojingi. Bet kaltinimams ir bausmėms prasidėjus, daugelis nešvarių 
gyventojų elementų pradėjo skųsti okupacijos valdžioms tuos, kuriems jie 
norėjo arba keršyti, arba nuo jų išsivaduoti. 

Kai vokiečiams Lietuvą užėmus buvo uždrausti lietuvių laikraščiai, 
prasiplatino po kraštą slapta išspausdinti atsišaukimai, kurie aštriai ir 
visokeriopai kritikavo vokiečių Lietuvos valdymą. Jeigu lietuvių laikraščiai nebūtų 
buvę draudžiami, nebūtų buvę nė reikalo rodytis daugeliui tokių atsišaukimų, 
kurių autorių taip karštai ieškodavo centralinė Ob.-Osto policija. Dėl tokių 
atsišaukimų nemaža lietuvių inteligentų ir lietuvių jaunuomenės, vien tiktai 
įtartų, kad jie surašyme arba platinime dalyvavo, buvo pasodinta kalė- 
jiman, 0 paskui išsiųsta Vokietijon, pvz., prisiekęs advokatas Aug. 
Janulaitis, kunigas dr. Galdikas, pris. advok. J. Vileišis (dabar jau grįžęs ir 
Tautos Tarybos narys) ir daugelis kitų, kurie ir dabar dar tebevargsta 
civilinių imtinių stovyklose. Be to, yra didžiausia daugybė žmonių, nubaustų 
už prielaankumą pabėgusiems karo imtiniams (žiūrėk - gaujų plėšimai), už 
apsileidimą vykdant įsakymus dėl ginklų atidavimo, už priešinimąsi 
įsakymams dėl rekvizicijų, mokesnių, baudų ir t.t. Tokie nusikaltėliai skaitomi 
Šimtais, net tūkstančiais, nors ir čionai daugelyje atsitikimų negali būti nė 
kalbos apie sukilimą prieš okupacijos valdžią. Toliau reikia paminėti ir visi tie 
Žmonės, kurie dėl kokio nesvarbaus nusižengimo sodinami kalėjimuosen 
arba varomi į privalomųjų darbų batalionus ir laikomi ten ištisas savaites ir 
mėnesius, nepaaiškinti kuo prasikalto. Net ir sunkiai rusų valdžiai esant, 
negalima buvo nieko ilgiau mei mėnesį laikyti kalėjime, nepaaiškinus 
priežasties. Dabar gi dažnai laikomi žmonės mėnesiais, nepaaiškinti, už ką 
laip baudžiami. Todėl jau dabar būtų reikalinga: 

. 1) Paleisti iš kalėjimų ir stovyklų visus politikos nusikaltėlius, nes 
dlabar, politikos santykiams apkitus, jie ne tiktai negali būti vokiečių 
valdžiai pavojingi, bet kaip tik jau paties savo paleidimo faktu pagelbėtų 
santykiams taisantis ir sveikyn einant. 

2) Paleisti arba nors pamažinti bausmė tiems, kurie pasodinti 
kalėjiman už ginklų neatidavimą arba už užuojautą pabėgusiems karo 
imtiniams. 

3) Įsakyti, kad niekas be aiškiai išdėstyto ir jam pačiam įteikto 
kaltinamojo akto negalėtų būti varomas kalėjiman arba privalomųjų darbų 
batalionan. Toliau įsakyti, kad paleistų arba bent paaiškintų, už ką baudžiami 
tie, kurie jau ilgai vargsta kalėjimuose arba privalomųjų darbų batalionuose. 


SANTRAUKA 


Baigdama savo memorialą, Lietuvių Tautos Taryba randa reikalinga dar 
kartą atkartoti visus tų permainų pasiūlymus, kurios yra neišvengiamos 
Lietuvos puolimui sulaikyti ir jos visuomeniniam, ekonominiam ir politiniam 
atgijimui kelią praskinti. Lietuvių Tautos Taryba siūlo 


DĖL REKVIZICIJŲ: 


1. Pati rekvizicijų sistema turėtų būti pritaikinta prie dabartinio 
Lietuvos padėjimo. 

2. Bendras rekvizicijų normas nustatant, reikalingas Tautos Tarybos 
dalyvavimas, o jai kreipiantis, ir vietinių gyventojų atstovų dalyvavimas. 

3. Arklių rekvizicijos dabar visai neturėtų būti, o galvijų rekvizicija tik 
ten, kur dėl ypatingų priežasčių jų daugiau yra užsilikę. 

4. Ūkininkai, beturį tiktai vieną karvę, turėtų būti nuo pieno 
rekvizicijos visai paleisti. 

5. Ypač reiktų pasirūpinti beturčių ir miestų gyventojų maitinimu. 


DĖL PRIVALOMŲJŲ DARBŲ: 


1. Privalomuosius darbus pamainyti laisvais. 

2. Privalomųjų darbų batalionus visai paleisti. 

3. Savininkų pamestuose dvaruose privalomasis darbas turėtų būti 
vartojamas kiek tik galima mažiau. 

4. Visiems iš Lietuvos į Vokietiją išgabentiems darbininkams turi 
būti duotos tokios pat darbo sąlygos, kokias turi vokiečių darbininkai. 

5. Visiems į Vokietiją išsiųstiems lietuviams darbininkams, kurie 
tiktai panorėtų, turėtų būti leista grįžti į Lietuvą. 

6. Uždrausti okupacijos valdžios valdininkams naudoti privalomuo- 
sius darbus privatiniams tikslams. 

7. Visi priverstieji dirbti turėtų gauti leidimą skųstis skaudžiami. 

8. Paleisti iš lenkų legionų visus tuos lietuvius, kurie buvo priversti 
juosen įsirašyti. 

9. Visi dėl privalomųjų darbų nubausti turėtų gauti progos 
pasiaiškinti [ir] likti nebausti. 

DĖL GAUJŲ PLĖŠIMŲ: 

1. Neatidėliojant pradėti tvirtai nustatytu planu vedamą kovą su gaujų 
plėšimais. 

2. Gyventojams leisti tinkamai susiorganizuoti tai kovai su plėšikais. 

3. Paleisti nebaudžiant visus tuos, kurie neturėjo su gaujomis tikrų 

susižinojimų. 

4. Paleisti nebaudžiant visus tuos, kurie padėjo plėšikams grasymų ir 
prievartos spiriami. 

5. Paleisti iš kalėjimų visus tuos, kurie sėdi juose dėl neišrodytų įtarimų 


DĖL ELGIMOSI SU GYVENTOJAIS: 


1. Okupacijos valdžios valdininkams turi būti griežčiausiai uždrausta 
žmones mušti arba kitaip kaip bjauriai su jais elgtis. 

2. Gyventojams turi būti duota teisių ir kelias piktadariai skųsti ir ieškoti 
teisybės teisės keliu. 

3. Visi įsakymai apie elgimąsi su žmonėmis visur Lietuvoje reikia skelbti 
visomis vietinėmis kalbomis. 


DĖL MOKYKLOS: 


1. Germanizacijos tendenciją iš mokyklos pašalinti, 

2. Privalomasai vokiečių kalbos mokymas iš pradedamųjų ir liaudies 
mokyklų pašalinti. 

3. Visi apsunkinimai pradedamąsias, liaudies mokyklas, gimnazijas, 
vidurines ir aukštesnes mokyklas ir mokytojams kursus kuriant, išlaikant ir 
vedant turi būti panaikinti. 

4. Visus dėl lietuvių mokyklos ištremtuosius Vokietijon grąžinti Lietuvon, 
pirmoje eilėje mokytoją Gėgžną ir kunigą Galdiką. 


DĖL LIETUVOS MIŠKŲ: 


„ Sustabdyti miškų kirtimą, kiek leidžia karo reikalai. 
„Miškų naudojimas privatiniams tikslams turi būti tuojau sulaikytas. 
„ Tiek pat sustabdyti privatinių miškų kirtimą. 


DĖL ŽMONIŲ SVEIKATOS: 


LN 


„ Leisti grįžti Lietuvon vokiečių imtiniams lietuviams gydytojams. 

„ Leisti grįžti Lietuvon lietuviams gydytojams iš užsienio. 

„ Taip pat įleisti Lietuvon neitralių kraštų gydytojų. 

„ Leisti ir padėti privatinių felčerių ir akušerių kursų įtaisant. 

„ Padėti gabenti vaistų vaistinėms iš Vokietijos ir leisti jų stoką papildyti 
iš karo sandėlių. 


(“">0N 


DĖL POLITINIŲ NUSIKALTĖLIŲ: 


1. Paskelbti amnestiją visiems politikos nusikaltėliams. 

2. Įsakyti, kad niekas negalėtų būti sodinamas kalėjiman arba varomas 
privalomųjų darbų batalionan be aiškiai išdėstyto ir jam pačiam pranešto 
kaltinimo. 

3. Paleisti arba bent paaiškinti, už ką baudžiami tie, kurie jau ilgą laiką 
vargsta kalėjimuose arba privalomųjų darbų batalionuose. 

, Laikinasai Lietuvių 
Tautos Tarybos 


Prezidiumas (parašai) 
Vilnius, 1917 m. spalių 20 d.“.- 

Apie okupantų žiaurumus ir niekšybes buvo daug rašoma ir pokario 
spaudoje. Pavyzdžiui, laikrašytje „Lietuvos žinios" vien tik 1934 m. buvo 
išpausdinti tokie straipsniai „Šiurpūs vaizdai iš vokiečių okupacijos laikų“, 
„Didžiojo karo siautėjimas Lietuvos vakaruose“, „Vokiečių kartuvės Kaune“, 
„Iš po kruvinų griuvėsių. Kaip Didysis karas sutriuškino Lietuvos ūkininką ir 
visą ekonominį gyvenimą" ir kt. [142]. 


2.10. Išgyvenimai dėl karo Lietuvoje 


Pirmasis pasaulinis karas paveikė ir Petro Leono gyvenimą. Visa tai jis 
aprašė savo atsiminimuose „Mano pergyvenimai“ (1914-1919 m.). 1914 m. 
rugpjūčio I d. (n. k.) buvo paskelbta mobilizacija. Ši žinia Petrą Leoną užklupo 
Kačerginėje, kur jis gyveno vasarnamyje su šeima. Subruzdo žmonės grįžti iš 
vasarnamio namo. Petras Leonas su šeima sugrįžo į Kauną ir pamatė, kad ir iš 
Kauno žmonės kraustosi. 

„Rusijos gyventojus, o ypač mane, - rašė Petras Leonas, - karas netikėtai 
užklupo. Buvo kalbama, buvo manoma, kad gali kilti karas, bet buvo aišku, 
kad tas karas turės būti labai didelis, beveik pasaulinis. Tai ir buvo tikėtasi, kad 
to baisumo akivaizdoje niekas nesiims pradėti karo. Rusijos spauda ir valdžia 
laikė žmones šitame klaidingame nusistatyme. Mano švogeris Simanas Kvalita, 
kuris pardavęs savo ūkį ir apsigyvenęs Aleksote, nerimavo, neturėdamas darbo, 
1914 m. vasaros pradžioje varė troptus į Tilžę. Sugrįžęs pasakojo man, kad 
Tilžėje žmonės laukia karo su Rusija, visi labai pajuokia Rusiją ir jos carą, 
niekina ir tikisi, kad prasidėjus karui Vokietija greit sumušianti Rusiją. (O aš 
vis dėlto nesitikėjau, kad karas kiltų. Tai ir neapsirūpinusį gi karui mane 
užklupo tas karas.)“ [143]. Tai rodo, kad tuo metu dviejose kaimyninėse šalyse 
buvo susiformavusios dvi priešingos nuomonės: Rusijoje - pasaulinis karas 
baisus reiškinys ir niekas nesiims jo pradėti; Vokietijoje - karas laukiamas, 
prasidėjus karui Vokietija greitai nugalės Rusiją. O iš tikrųjų šis pasaulinis 
karas atnešė žmonėms visų pirma didžiulius sunkumus, vargus, nelaimes, 
tragedijas, materialinius nuostolius, skausmingą dvasinę, dorovinę, kultūrinę 
žalą. 

Sugrįžęs į Kauną Petras Leonas sužinojo, kad taupomoji kasa apgulta 
žmonių, norinčių atsiimti pinigus, kad kasoje išduodamos tik nedidelės pinigų 
sumos (kelios dešimtys rublių). Esant tokiai situacijai, Petras Leonas nuspren- 
dė, kad be pinigų kraustytis į rytus, į Vilnių ar kur kitur negali. Parvežtus iš 
Kačerginės daiktus ir vaikus su tarnaite pasamdyti vežikai išvežė į Subačiškių 
kaimą pas Juozą ir Katariną Šalkauskus (Katarina Šalkauskienė - Petro Leono 

sesuo). Pats Petras Leonas su žmona pasiliko Kaune. Jam besitvarkant atėjo 
policininkas lietuvis, kuris nuolat atnešdavo raginimus ir kitus policijos prane- 
šimus, ir kaip geras pažįstamas įspėjo Petrą Leoną, kad policijos nuovadoje jis 
matęs ir skaitęs raštą, kuriuo tvirtovės komendantas įsako ištremti per 24 
valandas iš Kauno daug žmonių, tarp jų ir Petrą Leoną. Policininkas dar patarė 
Petrui Leonui nueiti pačiam į nuovadą ir patikrinti jo pranešimą, nes oficialiai 
paskelbus tą įsakymą bus per trumpas laikas susirengti. Policijos nuovados 
kieme Petras Leonas sutiko prisiekusi advokatą Balių Urbonavičių, kuris 
patvirtino policininko pateiktą žinią, ir tuoj suprato, kad iš tvirtovės išsiunčiami 
tie lietuviai, kurie galėtų padaryti įtakos sumobilizuotiems šio krašto vyrams. 
Bijota, kad toji įtaka nebūtų žalinga karo reikalams. 

Visa tai, kas aukščiau aprašyta, vyko penktadienį. Visą šeštadienį jis dar 
tvarkėsi, rengėsi kartu su žmona išvažiuoti iš Kauno. Išvažiuoti numatė 
sekmadienio rytą. 

Šeštadienio vakarą, apie 23 valandą, pas Petrą Leoną atėjo Saliamonas 
Banaitis su keliais vyrais. Jie sugalvojo, kad Kauno lietuviams reikia sekma- 
dienį surengti manifestaciją ir pareikšti linkėjimus Rusijai laimėti karą. Jie 
atėjo pas Petrą Leoną sužinoti jo nuomonės šiuo klausimu. Tuo metu jau buvo 
paskelbtas caro atsišaukimas į lenkus su tam tikrais autonomijos pažadais. 
Petras Leonas atkalbėjo Saliamoną Banaitį ir jo bendraminčius nuo sumanymo. 
„Mano, - rašė Petras Leonas, - motyvai buvo tokie: gerindamiesi rusų valdžiai, 
mes nieko gero iš jos negausime. Politikoje tik jėga ir kova gali duoti naudos. 
Lenkų tauta skaitlingesnė ir galingesnė už mus; tai ir po 1863-1864 metų 
maišto, net „lenkmečiu“ vadinamo, jie mažiau nukentėjo nuo rusų nei mes. 
Lenkams spauda nebuvo uždrausta, o uždrausdami spaudą mums rusai tik 
padėjo lenkams lenkinti Lietuvą, o ypač Vilnių ir Vilniją. Dabar kilus šiam 
karui caras gerinasi lenkams, o mus vėl tik žiauriomis priemonėmis imasi daryti 
jam nekenksmingus" [144]. 

Pabudęs sekmadienio rytą, Petras Leonas pamatė daiktų prikrautus veži- 
mus slenkant įvairiomis kryptimis. Tos dienos ryte jis buvo Lietuvių savitarpio 
kredito draugijos patalpose. Ten jis, kaip draugijos valdybos pirmininkas, 
pasirašė nutarimą, kuriuo pavedė A. Petraičiui rūpintis draugijos reikalais. 
Grįždamas namo susitiko savo vežimu važiuojantį svainį Juozą Šalkauską. 
Sugrįžę į namus, susidėjo reikalingus daiktus į vežimą, papietavę išvažiavo į 
Subačiškių kaimą. 

Rugpjūčio 5/18 d. Petras Leonas su S. Kvalita (P. Leono sesers Marijos 
vyras) važiuoja į Kauną. Garliavos plente juos sustabdo kareivių sargyba ir 
pareiškia, kad be tam tikro leidimo, kurį gali duoti vaitas arba kitas valdinin- 
kas, uždrausta įvažiuoti į Kauną. Po didelių prašymų kareiviai pasigailėjo ir 
leido vykti, be to, patarė, kad grįždami paimtų iš Kauno policijos leidimą 

išvažiuoti iš Kauno. Atlikęs reikalus Petras Leonas nuėjo į policijos nuovadą 
gauti leidimo. Policijos tarnautojas, išklausęs Petrą Leoną, kreipėsi į polic- 
meisterį - ką reikia daryti su asmeniu, kuris, komendanto įsakymu ištremtas iš 
Kauno, yra atvykęs į Kauną: ar jį varyti etapu, ar leisti jam pačiam laisvai 
išvažiuoti? Policmeisteris leido Petrui Leonui išvažiuoti iš Kauno, ir policijos 
tarnautojas išdavė leidimą. S. Kvalita neturėjo tokio leidimo. Todėl jie važiavo 
iš Kauno namo ne per Garliavą, o aplinkiniais vieškeliais. 

Karo banga pradžioje nubangavo į vakarus. Petro Leono šeima apie 
pusantro mėnesio gyveno pas S. Kvalitą Subačiškių kaime ramiai. Petras 
Leonas su vaikais dirbo įvairius ūkio darbus. Tačiau jau ir čia gyvenančius 
žmones pasiekė liūdnos žinios: keli vokiečiai kareiviai, atėję į Slavikus, 
užpuolė kleboniją ir nukovė vikarą Pesį; rusų kareiviai užimtuose miesteliuose 
plėšia Vokietijos civilius gyventojus; ūkininkai, nuvežusieji kariuomenės 
daiktus į Vokietiją, taip pat grobia turtą tų vokiečių, kurie išbėgo iš savo namų 
ir butų ateinat Rusijos kariuomenei; arčiau sienos gyvenantieji ūkininkai 
nuvykę į Vokietiją taip pat grobsto turtą. Petras Leonas sunerimsta ir mano, 
kad karas tęsis ilgai. Jis vis pagalvoja, kaip tą karą galės pergyventi su savo 
didele šeima: žmona, penkiais vaikais, kurie mokosi. Jis taip pat mato, kad 
giminės ilgą laiką jo šeimos išlaikyti negalės. 

Iš medžiagos, kurią pavyko rasti, matyti, kad Petras Leonas žinojo 
skirtingas nuomones dėl naujo karo grėsmės, bet nesitikėjo tokia greita Pirmojo 
pasaulinio karo atomazga. Jį šis karas užklupo, kaip jis pats rašo, netikėtai. 
Nuo pat mobilizacijos paskelbimo Petras Leonas ir jo šeima patyė daug 
sunkumų: nenumatyti persikraustymai; ištrėmimas iš Kauno; netekimas darbo; 
apsigyvenimas pas gimines; darbas žemės ūkyje; rūpinimasis darbo susiradimu 
ir šeimos reikalais. Šiuo laikotarpiu jis susiduria su žmogaus teisių apribo- 
jimais, išgirsta kalbų apie karo žiaurumus, kai kurių krašto ūkininkų nedorumą, 
nežmogiškumą. Šioje sudėtingoje situacijoje jis kiek galėdamas daro tai, kas 
dar įmanoma: sugeba tvarkingai perduoti Lietuvių savitarpio kredito draugijos 
valdybos pirmininko pareigas kitam asmeniui, supranta sunkią žmonių padėtį ir 
ieško išeities - rengiasi išvykti į Vilnių. 

„Mano galva, - rašė Petras Leonas savo atsiminimuose, - buvo užimta 
vien rūpesčiu, kaip išmaitinsiu šeimą. O mano jaunimui kas kita rūpėjo. 
Besiartinat mokyklų darbo pradžiai, vaikai pradėjo priminti, kaip bus su jų 
mokslų <...> Sutarėme dangintis į Vilnių. Aš tuoj išsirengiau Vilniun vienas 
apsirūpinti butu, vaikams surasti mokymosi vietas ir pan. ir 3 sūnus ir dukrelę 
įtalpinti į gimnazijas" [145]. 

Atvykęs į Vilnių, aplanko savuosius lietuvius inteligentus, išsinuomoja 
Elvyros Tarasevičienės namuose (Zakreto gatvėje) butą, tvarko kitus reikalus. 
Naudojantis Petro Leono atvykimu, buvo sumanyta padaryti bendrą visų srovių 

lietuvių inteligentų pasitarimą savo tautos ir krašto reikalais. Buvo susitarta 
susirinkti tame viešbutyje, kuriame apsigyveno Petras Leonas. Pretekstas - 
viešėjimas pas Petrą Leoną. 1914 m. rugpjūčio 27 d. (s. kal.) apie 16 valandą 
prasidėjo numatytas susirinkimas, kuriame dalyvavo 20 asmenų, tarp jų Jonas 
Vileišis, Andrius Bulota, Konstantinas Olšauskas. „Vienu balsu, - rašė Petras 
Leonas, - buvo sutarta, kad jeigu karo aplinkybėmis prieitume prie savarankaus 
valstybinio gyvenimo, tai Lietuvos valstybė turi būti respublika. Jonas Vileišis 
šiame susirinkime pranešė, kad Vilniuje esą gandų, jog rusų kariuomenei 
pradėjo nesisekti Vokietijoje, jog Samsonovo armija arti Mozūrų ežerų labai 
nukentėjusi. Susirinkime dalyvavęs iš Amerikos grįžęs Martus, kuris buvo kilęs 
iš Ingavangio kaimo Pakuonio parapijos, karštai kalbėjo už tautos jėgų 
vienijimą“ [146]. 

Po susitikimo su Vilniaus lietuvių inteligentais Petras Leonas išvyko į 
tėviškę. Čia tvarkė savo šeimos perkėlimo į Vilnių reikalus. Atsikėlusi šeima 
laikinai apsigyveno Gabrielės Petkevičaitės bute ir ten gyveno apie mėnesį. Po 
to įsikūrė Tarasevičienės namuose. Iš čia Petras Leonas dar kartą nuvyko į 
Suvalkiją pas gimines, norėdamas sužinoti, ar nenukentėjo artimieji nuo 


vokiečių užplūdimo. Atvykęs į Leskavą, Petras Leonas sužinojo, kad jo (7; 


tėviškės apylinkių vokiečių kariuomenė dar nebuvo pasiekusi, kad Lukiškėse, 
kur klebonu buvo jo brolis Silvestras, vokiečių kariuomenė yra buvusi ir nuo 
jos kunigas Silvestras nukentėjo: ir jį apiplėšė, ir, kai mėgino neleisti plėšti, 
buvo apstumdytas. 

„Prasidedant Pirmajam pasauliniam karui Petro Leono broliui kunigui 
Silvestrui Leonavičiui jau ėjo 71 metai. Jis buvo drąsus, tiesus, atviras. „<...> 
užėję vokiečiai, - rašė Petras Leonas, - nelaiko jo nei šeimininku, nereiškia jam 
pagarbos kaip kunigui, bet patys šeimininkauja, su panieka žiūrėdami į jo, kaip 
kunigo, darbą. Pav., jam laikant mišias atsiunčia tarną ir reikalauja raktų nuo 
svirno ir sandėlio ir p. Patys užėmę visą kleboniją, o šeimininkui klebonui 
palikę tiktai jo mažą miegamąjį kambarį, iš kurio jis gali išeiti tiktai per 
vokiečių užimtus kambarius, jie šeimininkauja, valgo ir geria klebono gėrybes 
ir jam atsidėkoja riksmais, pašaipa ir p. Buvo ir toks įvykis, kai brolis gavo iš 
vokiečio smūgį į krūtinę. Kai kas iš dalių vadų buvo visai žmoniškas asmuo, 
pasielgė su klebonu šeimininku visai mandagiai ir korektingai, bet tokių buvo 
vienas kitas, tik reta išimtis. Dauguma elgėsi taip, kad mano broliui sudarė 
labai sunkių pergyvenimų. Ir jo širdis neišlaikė, nuo tokių pergyvenimų jo 
amžius nulūžo, nors šiaip jis buvo tokių stiprių fizinių jėgų, kad būtų dar ilgai 
pagyvenęs" [147]. Kunigas Silvestras mirė 1917 m. vasario 10 d. Palaidotas 

"Lukšiuose. Kukliame paminkle padarytas toks užrašas: „A.A. Kunigas 
Silvestras Leonavičius. Lukšių klebonas. 1864-XII-16. — 1917-II-10. 
Neturtingas gimė. Neturtingas mirė. Kitiems dirbo skleisdamas šviesą" [148]. 

Petras Leonas aplankė ir kitus gimines, tarp jų ir savo uošvius 
Marcinkevičius, kalbėjosi su jais ir sužinojo, kad jie numatę niekur nesitraukti 
iš savo gyvenamų vietų, jeigu kraštą užimtų ir vokiečiai. Petras Leonas giminių 
nuostatą kiek galėdamas stiprino. 

Keletą dienų lankęsis Suvalkijoje Petras Leonas sugrįžo į Vilnių ir 
pranešė teismams, kuriuose turėjo bylų, savo adresą. Pradėjo rastis šiokio tokio 
advokato darbo. Čia jis aprašo ir tuo metu matytą įvykį. Būtent bylos reikalais 
Kėdainiuose jam teko stebėti vieno teismo procesą: „Teismo pirmininkas 
paskelbė: „Bus klausoma tokia ir tokia byla“ (žinoma, rusų kalba); stoja 
vienoje šalyje moteris; kai duotas buvo jai žodis, ji ima kalbėti lietuviškai. 
Pirmininkaujantis teisėjas Černaj pasako: „My vas ne ponimajem, sadites“ 
(mes jūsų nesuprantam, sėskitės). Ir taip toji šalis liko neišklausyta..."[149] 


2.11. Veiklos nukentėjusiems dėl karo šelpti pradžia 


Kilus Pirmajam pasauliniam karui, Rusijos vyriausybė ir visuomeninės 
organizacijos susirūpino nukentėjusiųjų dėl karo šelpimu, leido viešai veikti 
tautinėms labdaros organizacijoms. 1914 m. rugpjūčio 11 d. pradėjo veikti 
Lietuvių laikinasis komitetas nukentėjusiems dėl karo šelpti [150]. 

Karo pradžioje, ypač 1914 m. rudenį, Rusijos ir Vokietijos kariuomenėms 
kariaujant Lietuvos pasienyje, pirmiausia ir daugiausia kentėjo pasienio 
gyventojai. Įsiveržusi į Lietuvą vokiečių kariuomenė uždėdavo miestams 
kontribucijas, reikalavo maisto produktų ir pan. „Užėmę Tauragę, - rašė P. 
Čepėnas, - vokiečiai pirmiausia uždėjo 25 000 markių kontribuciją. Kadangi 
šių miestų gyventojai nepajėgė visų reikalaujamų sumų sumokėti, tai karinio 
dalinio generolas likutį leido sumokėti maisto produktais. Suvalkų Kalvarijai 
buvo uždėta 10 000 markių kontribucija, o Suvalkų miestas turėjo surengti 
įžygiavusiam vokiečių kariuomenės daliniui pusryčius ir pietus. Pilviškiams 
buvo uždėta 5 000 markių, Bartininkams — 1 000 markių kontribucijos ir 
panašiai" [151]. 

M. Yčas padėtį Rusijos ir Vokietijos kariuomenių veiksmų zonoje 
Lietuvos pasienyje apibūdino taip: ,, <...> visas Lietuvos paprūsio ruožas virto 
smarkių kovų ir susirėmimų vieta. Kaimai, miestai ir miesteliai, eidami iš vienų 
rankų į kitas, virto griuvėsiais. Žmonės, išbaidyti iš savo gūžtų, ėmė traukti į 
Lietuvos gilumą. Tokių pabėgėlių minios dieną iš dienos augo, ir jau 1914 m. 
rugpjūčio mėn. užplūdo didesnius centrus, o ypač geras jų būrys susirinko 
Vilniuje" [152]. | 

Karo veiksmai, gyventojų apiplėšimai ir turto naikinimas vertė pasienio 
gyventojus ieškoti pagalbos kitose Lietuvos vietose. 

Vilniuje ir jo apylinkėse nuolat didėjo pabėgėlių skaičius. Į Vilnių 
atsikėlė evakuoti moksleiviai iš Suvalkų gubernijos ir Žemaitijos, Veiverių 
mokytojų seminarija ir Vilkaviškio gimnazija, o į Trakus — Marijampolės 
mergaičių „Žiburio“ progimnazija. Pabėgėlius ir karo tremtinius pradėjo šelpti 
asmenų grupės: Vilniaus lietuvių komitetas nukentėjusiems dėl karo šelpti; 
Suvalkų gubernijos piliečių komitetas Vilniuje, kuris dar turėjo ir skrajojamos 
šalpos būrius (jie teikdavo pirmąją pagalbą naujai atvykstantiems). 1915 m. 
vasarą vien Vilniuje jau buvo apie 15000 pabėgėlių ir tremtinių, 0 netoli 
Vilniaus esančiame Sudervės bažnytkaimyje buvo sutelkta dar 3000 pabėgėlių, 
kuriais rūpinosi Vilniaus lietuvių komitetas [153]. 

Karui tęsiantis, nukentėjusiųjų skaičius nuolat didėjo ir jų šalpa rūpintis 
reikėjo organizacijos. Jos steigimu rūpinosi: P. Leonas, M. Yčas, A. Smetona, 
E. Vileišienė, dr. A. Vileišis ir kun. K. Olšauskas. 1914 m. lapkričio 14 d. 
Vilniaus gubernatorius P. Veriovkinas patvirtino Lietuvių draugijos nuken- 
tėjusiems dėl karo šelpti įstatus. Naujai įsteigtoji draugija 1914 m. gruodžio 3 
d. išsirinko Centro komitetą. Lietuvių komitetas nukentėjusiems dėl karo šelpti 
veikė iki 1915 m. sausio 11 d. Visą įgytą turtą ir apyskaitas perdavė naujai 
suorganizuotai Lietuvių draugijai nukentėjusiems dėl karo šelpti [154]. 

Petras Leonas, išsprendęs svarbiausius savo šeimos gyvenimo klausimus, 
pradėjo dalyvauti ir visuomeninėje veikloje. Atsiminimuose jis rašė, kad tuo 
metu pradėjo plaukti į Vilnių karo veiksmų išvaryti iš savo gyvenamųjų vietų 
žmonės, kad vis daugiau ir daugiau ėjo į organizacijų centrus ir į laikraščių 
redakcijas žinių apie nukentėjusius dėl karo. Maskvos dienraštis „Ruskije 
viedomosti" kreipėsi į rusų visuomenę, iškeldamas reikalingumą šelpti 
kenčiančius dėl karo Lenkijos žmones, bet apie Lietuvos žmones nieko 
neparašė. Todėl, Petro Leono teigimu, „mums lietuviams“ atrodė būtina 
priminti rusų visuomenei ir apie Lietuvos gyventojų skriaudas, ir nuostolius dėl 
karo. Petras Leonas parašė kreipimosi į rusų visuomenę projektą, kuris buvo 
draugijos komitete aptartas, pataisytas ir atspausdintas. Petras Leonas daug 
prisidėjo prie Lietuvių draugijos nukentėjusiems dėl karo šelpti įstatų paren- 
gimo ir jų įregistravimo. Vilniaus gubernijos valdžiai įregistravus draugiją, tuoj 
sekmadienio vakare buvo sukviestas visuotinis steigiamasis susirinkimas drau- 
gijos komitetui rinkti. „Kunigai, - rašė Petras Leonas, - atsikvietė susirinkiman 
daug tarnaičių ir davatkų, kurių balsai nulėmė rinkimų rezultatus. Išrinkti 
komitetan tapo tie, ką nurodė susirinkimo narių daugumai kunigai. Pirmininku 
buvo išrinktas Martynas Yčas, Valstybinės dūmos narys. Pirmininko padėjėju 
norėta rinkti Petrą Leoną, bet šis atsisakė. Tuomet pirmininko padėjėju buvo 
"išrinktas Antanas Smetona, sekretoriumi - S. Šilingas, iždininku - J. Kymantas, 
nariai: E. Vileišienė, kunigas K. Olšauskas, kunigas Kukta, kunigas Dogelis, 
dr. A. Vileišis, P. Leonas, dr. J. Basanavičius, kunigas Jezukevičius, 

D. Malinauskas, J. Balčikonis, A. Žmuidzinavičius, P. Mašiotas, A. Janulaitis, 
M. Sleževičius. Partijų kovoms nė tuomet neaprimus, Komitete kilo ginčų, ir 
trys paskutinieji kairiųjų pažiūrų nariai iš komiteto išstojo" [155]. 

„Pradžioje, - rašė P. Čepėnas, - lietuvių visuomenės veikėjai Vilniuje 
šalpos darbą buvo pradėję dirbti sutartinai, nepaisydami srovinių skirtumų. 
Tačiau vėliau, renkant Lietuvių draugijos nukentėjusiems dėl karo šelpti Centro 
komitetą, katalikiškos ir tautiškos srovės veikėjai, kad laimėtų rinkimus, spe- 
cialiai tuo tikslu susiorganizavo ir į draugiją įrašė daug naujų narių, daugiausia 
zitiečių, kurios rinkimuose klusniai balsavo už joms nurodytus kandidatus. 
Tokiu būdu rinkimus įvykdžius, iš šalpos darbo buvo eliminuoti kai kurie kai- 
riųjų srovių atstovai, pvz., A. Bulota, J. Žemaitė, kurie pradžioje buvo parodę 
daug sumanumo ir iniciatyvos šalpos darbą organizuojant" [156]. 


2.12. Atstovų komiteto pirmininkas 


Petras Leonas, gyvendamas ir dirbdamas Vilniuje, bendravo su Lietuvių 
politikos centro veikėjais ir buvo išrinktas Lietuvių politikos organo — Atstovų 
komiteto pirmininku. 

Pirmojo pasaulinio karo pradžioje Vilniuje susikūrė neoficiali Lietuvių 
politikų grupė, kuri tuo metu buvo vadinama: Politikų rateliu, Politikų kuopa 
(kuopele), Politikų bendrove [157], Lietuvių politikos centru. Lietuvių politi- 
kos centro komiteto pirmuoju pirmininkų buvo S. Šilingas (1914 m. rugpjūtį — 
spalį). Lietuvių politikos centro narių susirinkime, kuris vyko Vilniuje 1914 m. 
spalio 21-22 d., buvo nutarta lietuvių tautos atstovavimą pavesti buvusiems ir 
esamiems Valstybės dūmos nariams. Dūmos atstovų komiteto pirmininku 
išrinktas Petras Leonas [158]. Nuo 1914 m. lapkričio 4 d. pradėjo veikti 
oficialus Lietuvių politikos centro organas — Atstovų komitetas [159]. 

1915 m. sausio 23 d. Petras Leonas Atstovų komiteto posėdyje pareiškė, 
kad jis šio komiteto darbe nedalyvaus [160]. Nusprendė išeiti iš Atstovų 
komiteto dėl šių principų ir aplinkybių: 

1. Valstybės nepriklausomybė, socialinių grupių teisės valstybės viduje 
įgyjamos kovos būdu. 

2. Kovai reikalingos jėgos — protas ir materialinės, t.y. žmonės ir pinigai. 
Pirmiausia reikalingas teisių subjektas — asmuo, kuris reikalingas teisių ir kuris 
jų reikalauja. Teisėms reikalauti, žinoti, kaip jas išreikalauti, reikia proto ir 
išsilavinimo. Kad reikalavimų klausytų, reikia juos paremti jėga. Parlamente 
kova taip pat laimima ne tik proto, bet ir daugumos jėgomis : kur daugiau 
balsų, ten laimėjimas. 

3. Atgijusi ir einanti pirmyn lietuvių tauta rodo savo jėgas ir sudaro savo 

įvaizdį pasaulyje. 

4. Europos valstybės turi tautinę spalvą. Kiekvienoje valstybėje yra 
tautinės mažumos ir didžiausia valstybės gyventojų dalis, priklausanti vienai 
tautai, vyraujančiai valstybėje. 

5. Nėra abejonės, kad Anglija ir Prancūzija norės sudaryti mažų tautų 
valstybes, idant neduotų įsigalėti vienai kuriai valstybei. 

6. Žmonių gyvenimui normaliai bėgant, valstybėje, tautoje randasi įvairių 
įvairiausių reikalų (Iuomų, klasių, politikų ir t.t.). Dėl tų reikalų ir dėl pažiūrų į 
juos piliečiai dalijasi į įvairias grupes, tarp kurių „eina kova už geresnę ateitį? — 
tai grupių, tai visos tautos, valstybės. Tačiau „toji naminė kova“ gali būti 
vykdoma, lygiai kaip tarp šeimynos narių ginčas už dalis, už pelno pasida- 
lijimą, tik iki tol, kol iš šalies neužpuola priešas, kuris stengiasi iš visos tautos, 
ty. iš visų jos narių, atimti turtą ir gyvybę. Užpuolus tokiam priešininkui, 
patekus tautai ( šeimynai, valstybei ) į tokią pavojingą padėtį, naminiai ginčai 
savaime nutyla ir visi nariai esti priversti išvien gyvybės ir turto ginti. 

„Suglaudus visa tai, kas aukščiau pasakyta, - rašė Petras Leonas, - aišku, 
kad ir mums, lietuviams, šiame didžiame istorijos momente reiktų kuo nors 
prisidėti prie bendro kovojančių tautų darbo, idant parodžius savo gyvybę, ir 
kad mes privalome vienybėje dirbti dėl to, kad ir visa mūsų tauta dar silpna, 
neturtinga ir nesusiorganizavusi, užtat ir ignoruojama. Mes dar silpni ir 
neturtingi visame tautų būryje, o kai dar pasidalinę tarp savęs engiamės, tai ir 
visai be jėgų esame. <...> tapo pamėginta ir mūsų šiokia tokia vienybė 
įvykdyti. Dabartiniai ir buvusieji atstovai susispietė į vieną komitetą, turintį 
tikslą atstovauti lietuvių tautai. Pirmutiniu tos vienybės darbu turėjo būti 
labdarybė, būtent nukentėjusiųjų dėl karo šelpimas. Rodėsi, tokiame darbe 
nebus ginčų ir vienybė galės būti pritaikyta, tauta gi parodys save vienoje 
vienybėje dirbančią. Buvo parengti ir įregistruoti draugijos įstatai (Lietuvių 


draugijos nukentėjusiems dėl karo šelpti įstatai įregistruoti 1914 m. lapkričio 2v“ 


27 d. Ši draugija pakeitė nuo 1914 m. rugpjūčio 11 d. veikusį Lietuvių laikinąjį 
komitetą nukentėjusiems dėl karo šelpti. Nuo vadovavimo buvo nušalinti jo 
kairesnieji veikėjai! A. Bulota, Žemaitė. — J. L.). Buvo sušauktas steigiamasis 
visuotinis susirinkimas. Jame pasirodė dešiniojo visuomenės sparno dauguma. 
To dešiniojo sparno vadai, be abejonės, žinojo steigiamos draugijos tikslą 
— vienyti lietuvius, - kurį turėjo Atstovų komitetas, sumanęs steigti šią draugiją. 
Vienok dešinieji, turėdami savųjų daugumą, nors ir išrinko komiteto nariais du 
asmenis, kurie turėjo atstovauti komitete kairįjį sparną, bet išrinkdami juodu be 
susitarimo su kairiaisiais nepatenkino šitųjų, 0 nepririnkdami jų daugiau 
antrame visuotiniame susirinkime visai atstūmė kairiųjų dalį. „<...> Tokiu 
būdu, - pabrėžė Petras Leonas, - dešinieji padarė tautos dezorganizacijos 
žingsnį. Vienok kairysis sparnas, turėdamas kad ir tik du atstovus komitete, 

visgi šiame svarbiame mūsų gyvenimo momente galėjo nurimti, idant dar 
labiau nedezorganizuotų tautos. Bet ne, nenurimo". Maža to, Atstovų komiteto 
nariai A. Bulota ir M. Januškevičius savo išstojimą iš Lietuvių draugijos 
nukentėjusiems dėl karo šelpti motyvavo taip: A. Bulota pareiškė, kad „dėl 
išaiškėjusios Jūsų Draugijos ir ypač pačio komiteto klerikalinės nacionalistinės 
sudėties aš negaliu pasilikti tokioje draugijoje ir prašau laikyti mane išstojusiu 
iš jos“, o M. Januškevičius tarp kitų motyvų pateikė tokį: „<...> dabartinis 
Draugijos komitetas sudarytas iš vienos klerikalinės nacionalistinės grupės 
atstovų „„. Jų motyvai buvo paskelbti laikraščiuose. Petras Leonas susidariusią 
Atstovų komitete padėtį savo pareiškime įvertino taip: 

„Tokiu būdu žymūs savo tautos asmenys apskelbė kitoms tautoms didelę 
savo tautos dalį nacionalistais, t.y. žmonėmis, kurie kitų tautų neapkenčia, 
kurie pasiryžę yra su neteisinga kitoms tautoms skriauda savaisiais reikalais 
rūpintis; labdarybės gi darbe didelė mūsų tautos dalis nebuvo apskelbta tokia, 
kuri pasiryžusi alkstančiam svetimtaučiui kąsnio duonos neduoti. Taigi tasai iš 
draugijos išstojimas patsai savimi yra tautos dezorganizacijos darbas, kadangi 
draugija buvo įsteigta kaip tik tautos organizavimo tikslu. O paduoti išstojimo 
motyvai, dėl to, kad iš savo tautos eilių išėję, yra pragaištinga tautai akcija, nes 
didelę jos dalį atestuoja prieš svetimtaučius tokia, kokia užuojautos negali rasti. 
Mažai gi tautai, kaip mūsų, dar tik gimstančiai, dar tik ieškančiai sau kitų tautų 
pripažinimo teisės vadintis kaip tauta, ir gyventi, kaip tokia, būtinai reikalinga 
būti ir turėti vardas tolerantiškos vienetos dėl kitų tautų. Jeigu vienok toji 
vienybė suiro, tai aš negaliu tikėtis, kad konkrečiai sprendžiant politikos 
klausimus galėtų įvykti tarp atstovų vienybė. Atstovų gi komitetas priėmė 
principą, nors aš prieš tai protestavau, bet nusileidau tuomet, idant visgi 
susivienytų, kad jo nutarimai turi būti priimami vienu balsu ir, jei nors vienas 
balsas netinka, tai ir nutarimo negali įvykti. Taigi, jei labdarybės darbe, kur 
jokio ginčo negali būti, vienybė suiro ir dar taip skaudžiai, tai juo labiau 
negalima jos laukti politikos srityje. Visuomenė gi pasitiki Atstovų komitetu. 
Taigi aš netinku dalyvauti tautos nuvylimo darbe, randu reikalingu išeiti iš 
komiteto, kad tauta turėtų laiko surinkti, sudaryti organą, kuris reikalui 
atsiradus prabiltų jos vardu. Ne laikas bus tuomet išeiti, kuomet reikės tautos 
vardu dirbti, o Atstovų komitetas dėl aukščiau išdėstytų priežasčių negalės 
dirbti. Užtat aš pasišalinu iš komiteto". 

Petro Leono pranešimui prieštarauta. Kunigo J. Laukaičio manymu, 
Atstovų komitetu labai pasitiki provincija. Tuo jis įsitikino bevažinėdamas po 
Suvalkų guberniją. Anot J. Laukaičio, „Atstovų komiteto tikslas — tai politikos 
laisvės išgavimas, o ne labdarybė. Atsitikimai labdarybės draugijoje nieko 
bendro neturi su Atstovų komiteto pareigomis. Šio komiteto siauresnis 
uždavinys. Reikia, kad Petras Leonas liktų komitete“. A. Bulota buvo 

įsitikinęs, kad kitų draugijų gyvenimas neturi sprendžiamosios reikšmės dėl 
Atstovų komiteto darbų. Labdarybės draugija norėta tik prisidengti. „Reikia 
tikėtis, - sakė jis, - kad mes mokėsime susitaikyti ir prie liberum veto. Svarbiau, 
kad šiame reikale mokėjome susitaikyti kai kurių principų priėmimu. Reikia, 
kad Petras Leonas liktų komitete". V. Stašinskas sakė: „Mes komitete dar 
nesipešame. Reikia tikėtis, kad susiras mūsų reikalavimų toks minimumas, 
kurio pagrindu mes visi, visos partijos susitaikysime. Petro Leono išėjimas 
turbūt susierzinimo rezultatas. Reikia labai prašyti jo, kad šiam dideliam 
momente jis to nedarytų". P. Keinys teigė, kad „Atstovų komitetu pasitiki visi. 
Petrui Leonui nėra priežasties išeiti. Turbūt jis turi kokią tolimesnę mintį". 

Į išsakytus priekaištus Petras Leonas atsakė taip: 

„Pirmiausia aš turiu grąžinti P. Keiniui užmetimą tolimesnės minties. Gali 
jis gyventi su tolimesnėmis mintimis, aš gi ką manau, tai ir kalbu ir išstojimo 
priežastį plačiai išdėsčiau. Man keista, kad visi neįsigilino ir nesuprato manęs 
kaip reikiant. Ir aš Atstovų komiteto uždavinį matau siauresnį, ne kaip įvairių 
draugijų darbas. Bet aš nesutinku su A. Bulota, būk draugija nukentėjusiems 
dėl karo šelpti buvo sumanyta tik prisidengimui. Priešingai. Kai buvo pasiūlyta 
pridengti, buvo prieštarauta, kad draugijos negalima pavojun statyti, ir tasai 
prieštaravimas buvo visų priimtas. Nukentėjusių gi dėl karo šelpimas buvo 
pripažintas dideliu darbu, kuris turi mus vienybėje prilaikyti. Kad tauta pasitiki 
Atstovų komitetu, tai dar labiau verčia mane iš jo išeiti, nes kitaip tauta bus 
nuvilta. Įvardintus draugijos gyvenimo atsitikimus aš laikau: 1) vienybės 
įrodymo stoka, 2) mūsų dezorganizacijos pasireiškimu, 3) mūsų nepribrendimo 
rūpintis tautos reikalais pasireiškimu. Žmogui tokių pažiūrų turi būti leista išeiti 
iš komiteto" [161]. 

Prie Petro Leono pareiškime išsakytų jo išėjimo iš Atstovų komiteto 
priežasčių prisidėjo ir tai, kad šiame komitete buvo priimtas nutarimas, jog bus 
vykdomi tik vienbalsiai priimti nutarimai. 

„Aš gi esmi tos nuomonės, - rašė jis, - kad Atstovų komiteto išardyme 
kalti tie, kas išreikalavo iš jo prisiimti vienbalsių nutarimų principą. Po to, kai 
šelpimo darbe, kur ir katalikų kunigas, ir provoslavų šventikas, ir žydų rabinas 
gali vienybėje dirbti, mes, lietuviai atstovai, neradome galima išvien eiti, man 
aišku buvo, kad prie liberum veto Atstovų komitetas negalės dirbti. Dabar 
"Tautos taryboje priimtas daugumos balsų principas, užtat aš radau galimu joje 
dalyvauti (ši taryba veikė 1917 m. kovo-birželio mėnesiais Petrograde. — 
J. L.)" [162]. 

Atstovų komiteto veiklą nušvietė ir įvertino M. Yčas, P. Čepėnas ir kiti 
dalyviai bei to laikotarpio tyrinėtojai. M. Yčas savo atsiminimuose rašė, kad 
politikos reikalams svarstyti S. Šilingo iniciatyva įsikūrė Vilniuje, tuoj karui 
iškilus, vadinamasis Lietuvių politikos centras. Jis neturėjo nuolatinio narių 

skaičiaus, neturėjo savo biuro, bet visų srovių vilniečiai, išskyrus social- 
demokratus, susiėję keliese svarstydavo ir nagrinėdavo ateities reikalus, 
aiškindavosi sau keliamas karo problemas ir planuodavo Lietuvos prisikėlimo 
po karo galimybes. Nuolatiniais Lietuvių politikos centro lankytojais buvo 
S: Šilingas, L. Noreika, J. Kubilius, M. Sleževičius ir kartkarčiais dar ateidavo 
daktaras J. Basanavičius, A. Smetona, daktaras J. Šaulys, kunigas Dogelis, 
P. Dovydaitis, M. Yčas ir kiti. „Jo veikimas, - kaip teigė M. Yčas, - buvo 
naudingas ir gal būtų jis išsivystęs ir sugebėjęs daug nuveikti mūsų politikos 
srityje. Tačiau jau pas mus taip yra, kad mes visuomet esame linkę daug laiko 
pašvęsti ne pačiam reikalui iš esmės, bet daug diskutuojame, daug kalbame dėl 
formos ir formalumų. Gero dalyko didžiausias neprietelis yra kartais dar 
geresnis sumanymas". Kadangi kiekvienas žmonių sumanymas ir organizacija 
negali būti tobuli, tai visuomet galima susilaukti dar tobulesnių sumanymų ir 
pasiūlymų. Taip atsitiko ir su Lietuvių politikos centru. „Kilo mintis, - rašė 
M. Yčas, - kuri visiems patiko, įkurti politikos klausimams spręsti dar tobu- 
lesnę organizaciją. Buvo nuspręsta, kad geriausiai atstovauti Lietuvos visuo- 
menę politikos klausimais gali politikai, kurie turėjo savo laiku mandatus, ir 
buvo lietuvių renkami į Valstybės dūmą“ [163]. Į Vilnių buvo sušaukti visi, 
išskyrus daktarą Gudavičių, lietuvių buvusieji Valstybės dūmos atstovai, kurie 
susirinko A. Bulotos bute. Petras Leonas buvo išrinktas šio susirinkimo pirmi- 
ninkų. Susirinkime buvo svarstomi Atstovų komiteto steigimo ir jo veiklos 
klausimai. Vienbalsiai buvo nuspręsta steigti tokį Atstovų komitetą, kuris vado- 
vautų Lietuvos politikai visą karo metą. Buvo ginčytasi dėl jo kompetencijos ir 
balsavimo būdo, kuriuo būtų priimami sprendimai. „Visų mūsų, - teigė 
M. Yčas, - be A. Bulotos, buvo siūloma priimti daugumos balsų sprendimas; 
toliau buvo nusileista iki 74 visų balsų, priimant sprendimus principiniais 
klausimais, ir kad Atstovų komitetas nebūtų varžomas partijų" [164]. Bet čia A. 
Bulota griežtai pareiškė, kad nesutiksiąs dalyvauti tokiame komitete, kur nebus 
reikalaujama priimti sprendimai vienbalsiai. Susirinkimo dalyvių buvo įrodinė- 
jama, kad toks nusistatymas yra antidemokratiškas, kad šiuo principu sunkiai bus 
įmanomas sutartinis darbas, kad vienas narys galės savo užsispyrimu sustabdyti 
viso komiteto darbus, kad toks liberum veto yra sugriovęs Lenkijos ir Lietuvos 
respubliką ir t.t. A. Bulota nenusileido. Atstovas V. Stašinskas kvietė neišsigąsti 
tokio nusistatymo, kuris, ir jo nuomone, nesąs tinkamas, tačiau jis manė, jog toks 
liberum veto praktikoje nebūsiąs pavartotas nė paties A. Bulotos. Momento 
svarbumas priversiąs nusileisti mažumą daugumai, ir komiteto darbas nuo to nė 
kiek nenukentėsiąs. Taigi komitetas įsisteigė su liberum veto teise. Buvo pasiūlyta 
steigti šelpiamąją dėl karo nukentėjusiems organizaciją, kuri apimtų visą Lietuvą 
(Lietuvių laikinasis komitetas negalėjo plėsti savo veiklos už Vilniaus miesto 
ribų). M. Yčui ir P. Leonui buvo pavesta parengti draugijos statutą. Buvo nutarta 

susisiekti su latviais ir pranešti jiems apie savo politinius ketinimus ir paakinti 
juos drauge dirbti šia kryptimi. 

Visuomenei ir patiems Atstovų komiteto nariams atrodė, kad komiteto 
darbas būsiąs sėkmingas. Visi dėjo į jį daug vilčių. Tačiau 1915 m. sausio 23 d. 
Petras Leonas visai netikėtai komitetą suardė (šio skyrelio pradžioje pateiktu 
pareiškimu ir išėjimu iš komiteto. — J. L.). „Dėl Petro Leono ir A. Bulotos 
užsispyrimo, - teigė M. Yčas, - šis komitetas žlugo. Kitos tokios organizacijos, 
kuri būtų galėjusi tautos vardu tarti autoritetingą žodį, nebuvo ir nesusidarė“ 
[165]. P. Čepėnas, aprašydamas lietuvių politikų veiklą, pažymi, kad jau 
Pirmojo pasaulinio karo pradžioje, kai prireikė vienu ar kitu lietuvių tautos 
reikalu pasisakyti visos tautos vardu, Vilniuje buvo susiorganizavęs slaptas 
Politikų būrelis. Jame dalyvavo visų politinių srovių, išskyrus socialde- 
mokratus, atstovai. Politikų būrelis ir lietuviai Valstybės dūmos atstovai 
suvažiavę Vilniuje nustatė lietuvių politinių partijų bendradarbiavimo gaires. 
Tačiau, kaip teigė P. Čepėnas, jų nustatytųjų vieningo darbo gairių nebuvo 
paisoma net šalpos reikaluose. Tad 1915 m. sausio 23 d. Dūmos lietuvių 
atstovų komiteto pirmininkas Petras Leonas, pamatęs kairiųjų ir dešiniųjų 
partijų nesutarimus, pasitraukė iš pirmininko pareigų. Planuotoji vieninga 
lietuvių politinė veikla tada pairo ir Politikų būrelis nustojo veikęs [166]. 


2.13. Šelpiamoji veikla iki išvykimo į Maskvą 


Kai 1915 m. vasarą vokiečiai užėmė Kauną, o rugsėjį ir Vilnių, (1915- 
1917 m. rusų — vokiečių karo fronto linija parodyta 2.27 pav.) dalis Lietuvių 
draugijos nukentėjusiems dėl karo šelpti Centro komiteto narių pasiliko 
Vilniuje, o kita dalis patraukė į Rusiją. Vilniuje pasilikusio Lietuvių draugijos 
Centro komiteto pirmininku buvo A. Smetona, o Rusijoje ir toliau pirminin- 
kavo M. Yčas. Į Rusiją, be M. Yčo, išvyko S. Šilingas, P. Leonas, J. Balči- 
konis, K. Olšauskas. Vilniaus komitetas buvo papildytas naujais nariais iš 
kairiųjų srovių - S. Kairiu, A. Janulaičiu, M. Biržiška, F. Bugailiškiu [167]. 

Komitetui, kaip rašė Petras Leonas savo atsiminimuose, teko imtis įvai- 
raus darbo: steigti bendrabučius mokiniams ir atbėgusiems iš karo lauko 
žmonėms į Vilnių; rūpintis lėšų gavimu; rinkti žinias apie žmonių patirtus 
nuostolius dėl karo. Buvo siunčiami vyrai į provinciją rinkti šių žinių. Jos 
parodė, kad žmones skriaudė ir rusų, ir vokiečių kariuomenė. 

Petras Leonas turėjo rašomąją mašinėlę ir pats spausdino kai kuriuos 
komiteto raštus. Viename iš tų raštų matyti surinktų lėšų nukentėjusiems dėl 
karo šelpti dydis ir kam surinktos lėšos buvo panaudotos. 

Žemiau pateikiamas to rašto vertimas iš rusų kalbos į lietuvių: 


Jo prakilnybei p. Vilniaus gubernatoriui Lietuvių draugijos nukentė- 
jusiems dėl karo šelpti komiteto prašymas. Lietuvių draugijos nukentėjusiems 
dėl karo šelpti komitetas laiko garbe prašyti Jūsų Prakilnybės įsakyti išduoti 
jam pažadėtus iš jos Imperatoriškosios Aukštybės didžiosios kunigaikštytės 
Mikalojaus dukters Tatjanos komiteto lėšų po dešimts tūkstančių rublių už 
gruodį ir sausį mėnesius, iš viso 20.000 rublių ir užtarti prieš tą komitetą, kad 
jis asignuotų Lietuvių draugijos komitetui po 25.000 rb. kas mėnesį. Šiam 
savo prašymui pagrįsti Komitetas laiko garbe pateikti Jūsų prakilnybei šiuos 
savo darbuotės ir paaiškėjusių iki šio laiko reikalų duomenis. 

Komitetas pradėjo savo darbą nuo 1914 m. lapkričio mėn. 22 d., kada 
jis buvo bendro draugijos susirinkimo išrinktas. Nuo lapkričio 22 d. iki šio 
laiko į draugijos kasą įplaukė šios sumos: 

1) iš didžiosios kunigaikštytės Mikalojaus d. Tatjanos komiteto 10.000,00 rb. 
2 


) 

) iš miestų sąjungos 4.000,00 rb. 
3) per „Rusų žinių“ redakciją 4.737,88 rb. 
4) per „Vilties“ redakciją 1.003,94 rb. 
5) iš Odesos lietuvių komiteto 800,00 rb. 
6) iš Kijevo 750,00 rb. 
7) iš savo įgaliotinių Maskvoje surinktieji lietuvių kioske 
Visuomeniškame turguje 500,00 rb. 


8) įvairių smulkių aukų ir narių įnašų 2.248,06 rb. 
Iš viso 24.040,08 rb. 

Iš tos sumos išleista iš viso ... 

Draugijos kasoje liko ... 

Draugijos išlaidos dalimis pasireiškė šiomis didesnėmis sumomis: 

1) Komiteto pirmininkui išaiškinus kai kurių pasienio su Prūsija Kauno 
gubernijos miestelių gyventojų žydiškos dalies vargingą padėtį, perduota 
per Valstybės dūmos narį Naftalį, Marko s., Fridmaną žydų 
organizacijoms 3.500 rb. 

2) Buvusiam Vilniaus lietuvių komitetui duota 800 rb. 

3) Perduota draugijos skyriams: 1) Marijampolės - 2.676 rb., 2) Liškiavos - 
1.100 rb., 3) Simno - 1.000 rb., 4) Vilniaus - 1.000 rb., 5) Alytaus - 600 
rb., 6) Kapsodžio - 500 rb., 7) Miroslavo - 400 rb., 8) Alvito - 500 rb., 
9) Vladislavovo (Naumiesčio) - 500 rb., 10) Žaliosios - 500 rb., 11) 
Ratnyčios - 300 rb., 12) Merkinės - 300 rb., 13) Naujųjų Švenčionių - 
300 rb., 14) Leipūnų - 1000 rb. 

4) Duota Kauno karmelitų komitetui 500 rb. 

5) Išdalyta įvairių mokslo įstaigų mokiniams, kurie karo aplinkybių buvo 
priversti bėgti į kitas vietas ir kurių tėvai nukentėjo dėl karo, 
mokslapinigiams įmokėti, drabužiams ir gyvenimui 4.118 rb. 

6) Išdalyta pašalpų smulkiomis sumomis Vilniaus mieste tremtiniams, kurie 
negavo prieglaudos bendrabučiuose, butui apmokėti ir t.t. 

Pinigai skyriams buvo skiriami remiantis skyriaus pateiktais Komitetui 
(luomenimis, tačiau minimaliomis sumomis, toli gražu neatitinkančiomis 
reikalo, 0 asignavimų menkumas eina iš draugijos lėšų nepritekliaus. 
Marijampolės skyrius prašė vienkartinės pašalpos 6050 rublių ir kas mėnesį 
po 390 rb., pranešdamas, kad jis duoda duonos po 2 svarus per dieną 
suaugusiam ir po 1 sv. mažamečiam iki 10 metų amž., o antrą dieną - pietus 
ir tą dieną, kai asmuo gauna pietus, jis gauna duonos tik 1 sv. Šiuo būdu 
šelpiamų asmenų buvę 97. Sitie skaičiai aiškiai rodo, kaip labai reikia 
pagalbos. ž 

Draugijos įgaliotieji kun. Stankevičius, p. Žmuidzinavičius ir p. Penkaitis 
apvažiavo šias vietas, ypač nukentėjusias dėl karo: a) Suvalkų miestą, 

Kalvariją, Vilkaviškį, Naumiestį, Seinus, Simną, Alytų, Ūdriją, Kriokialaukį, 

Metelius, Lazdijus, Veisiejus, Kapčiamiestį, Šventežerį, Liškiavą, Kaletniką, 

Šipliškius, Kadariškius, Punską, Vyžainį, Liubavą, Šunskus, Gižus, „Alvitą, 

Virbalį,  Pajevonį, Kapsodžius, Vištytį, Gražiškius, Bartninkus, Žaliąją, 

Liestnistvą, Šakius, Griškabūdį ir Pilviškius, b) Vilniaus gubernijos: Ratnyčią, 

Merkinę ir Perloją ir c) Gardino gubernijos: Druskininkus. Visos tos vietos 

labai nukentėjo nuo priešo kariuomenių ėjimo ir buvimo, dėl įvykusių mūšių ir 

rekvizicijų. Ypač nukentėję yra: Suvalkai, Druskininkai, Marijampolė, 

Vilkaviškis, Naumiestis, Alvitas, Virbalis, Kybartai, Pajevonys, Kapsodžiai, 
Vištytis, Simnas, Liškiava ir kt. Tuo tarpu laimė gauti pašalpos nevienaip 
nusišypsojo toms vietoms: pvz., Druskininkai gavo Viešpaties Imperatoriaus 
pašalpą 3000 rb. ir iš Gardino miesto 5000 rb., Suvalkų miestas - 16.00 rb., 
o visa Suvalkų apskritis 30.000 rb., Alvitas, Pajevonys, Kapsodžiai, Vištytis ir 
Žalioji Vilkaviškio aps., kur neturinčių maisto šeimų įgaliotiniai priskaičiavo 
915, gavo iš mūsų draugijos iš viso 1325 rb. Kol kas neturinčius priglaudžia ir 
maitina likučiais nuo rekvizicijų ir sunaikinimo jų kaimynai, tačiau kiekvieną 
dieną nepriteklius didėja dėl to, kad ir tie, kurie šelpia artimus, pateks į 
neturinčiųjų eiles. 

Pačiame Vilkaviškio apskrities ypač nukentėjusios vietos centre, Alvite, 
veikia gydymo ir maitinimo draugijos punktas, todėl mūsų draugija paskyrė 
tos vietos savo skyriui mažesnę sumą, bet užtat du kartus pasiuntė ten per 
savo įgaliotinį Penkaitį šiltų drabužių ir atidarė valgyklą kaimynystėje su 
Alvitu, Virbalio mieste. 

Galop reikia pridurti, kad draugijos išlaidos smarkiai padidės nuo šios 
dienos dėl to, kad ji paėmė savo žinion ir išlaikyti visus tremtinių 
bendrabučius Vilniuje, kuriuos išlaikė buvęs, ką tik užsidaręs Vilniaus lietuvių 
komitetas, išskyrus vieną bendrabutį, kuris perėjo gydymo ir maitinimo 
draugijos žinion. 

Šituose bendrabučiuose buvo laikoma vidutiniškai 600 Žmonių kasdien. 
Komitetas išleido per apie 4 mėnesius 6007 rb. su kap. (iki 1915 m. sausio 
1 d.), t.y. vidutiniškai išleidžiama buvo kasdien vienam asmeniui apie 8/2 
kapeikos, kas dėl darbo naujumo, dėl stokos tinkamų patalpų ir kt. atrodo 
visai maža suma, todėl išlaikymas buvo ribojamas tuo, kas reikalingiausia, jis 
buvo menkas ir atrodė Jūsų Prakilnybei nepakankamas. Aišku, kad taip buvo 
dėl nepakankamų komiteto lėšų. Mes norėtume pagerinti tremtinių šelpimą, 
tačiau to negalima padaryti, neturint pakankamai lėšų. Tuo tarpu nėra 
galimybės tikėtis surinkti dideles sumas iš privačių asmenų dėl šių priežasčių: 
a) Kauno gubernijos parapijose vietos vyskupo įsakymu buvo sudaryti 
komitetai aukoms rinkti, kurie surinko tam tikras sumas ir perdavė jas 
Raudonajam kryžiui ir kitoms įstaigoms, b) didesnė dvarų bajorijos dalis savo 
aukas siunčia Varšuvos lenkų komitetui. 

Baigdami negalime nepaminėti, kad tame plačiame rajone, kurį 
aptarnauja mūsų draugija, taip pat teikia pagalbą gubernijai jos. 
Imperatoriškosios Aukštybės didžiosios kunigaikštytės Mikalojaus d. Tatjanos 
komiteto skyriai, bet neturtas yra toks didelis, kad teikiamoji pagalba, 
palyginus ją su turtu, atrodo visai nepakankama“ [168]. 


Iš pradžių komitetas posėdžiavo labai dažnai, vėliau, nusistovėjus darbo 
tvarkai, jo posėdžiai vykdavo dažniausiai du kartus per savaitę. Komiteto 
pavedimu Petras Leonas rašė Amerikos lietuvių bendruomenei raštą. Laišką 
siuntė dr. Jonui Šliūpui. Laiškas buvo rašomas rusų kalba, kad jis neužsigulėtų 
karo cenzoriaus stalčiuje. Žemiau pateikiamas dr. Jono Šliūpo atsakymas į 
Petro Leono laišką. 

„P-ui Petrui Leonui, Vilnius, 

Gerbiamas Pone! 

Aš gavau Jūsų laišką, karo cenzūros tikrintą. Ačiū! Atsakau Jums 
rusiškai, nors po 30 metų aš jau užmiršau ir rašyti, ir kalbėti. 

Mes suorganizavome tris šelpiamuosius fondus: katalikų, socialistų ir 
liaudies. Pastarieji du siuntinės pinigus Mokslo Draugijai. Tiktai mes neži- 
nome, ar Mokslo Draugija užsiims nukentėjusiųjų dėl karo šelpimu. Parašykite 
apie tai tuoj. Nėra abejonės, kad tautiečiai surinks pas mus žymias sumas, 
jeigu Jūs arba koksai atsakingas komitetas parašysite apie krašto vargus ir 
reikalavimus. Yra pas mus dar vienas fondas kitiems reikalams. Galbūt laikui 
bėgant teks kam mūsų vykti Londonan. Bet aš dabar nesiskubinu dėl to, kad 
nematau reikalo. Dar prieš laiką! Linkėdamas Jums visokios laimės ir rusų 
kariuomenei pergalės, lieku su pagarba (pas.) Dr. J. Sliūpas. 

P.S. Ar negalite atsiųsti Amerikon žmogaus, įgalioto rinkti pinigus 
alkstantiems tautiečiams ir kitiems žmonėms, pašalpų reikalingiems, šelpti? 
Jeigu galima, neatidėliodami atsiųskite gerą oratorių, gi aukų bus 

8 ž 


gyventojais. „Po pirmojo rusų kariuomenės įsiveržimo Prūsijon ir jos išvijimo 
atgal, - rašė Petras Leonas, - daug buvo gandų, kad visi Vokietijos civiliai 
gyventojai padeda valstybei kariauti: tai telefonais, slaptai įtaisytais ir 
pravestais, duodami žinių, tai šnipinėdami, tai kitais būdais kenkdami priešo 
kariuomenei. Todėl antrą kartą įsiveržusi rusų kariuomenė nepalikdavo užnu- 
garyje civilių gyventojų, 0 siuntė juos Rusijon. Į Vilnių buvo atvežami 
Mažosios Lietuvos lietuviai. Mūsų komitetui buvo reikalo ir jais rūpintis. Bet 
kad Rusijos valdžia neįtartų komiteto politine neištikimybe, kas būtų labai 
kenksminga visai draugijai, formaliai atskinį asmenų buvo imtasi išsirūpinti 
valdžios leidimą šelpti belaisvius civilius. Tuo reikalu pirmiausia mes trise: p. 
Viktorija Landsbergienė, kunigas Kukta ir aš, atsilankėme pas Vilniaus 
gubernatorių. Čia pridedu mūsų prašymą, mums grąžintą su gubernatoriaus 
rezoliucija. 

„Jo Prakilnybei Ponui Vilniaus Gubernatoriui. Vilniaus miesto gyventojų: 
Viktorijos Mykolo d. Landsbergienės, kun. Juozo Kuktos ir pris. advokato 
P. S. Leono Prašymas. 

Dabartiniu laiku, kariuomenės valdžioms įsakius, iš rusų kariuomenių 
užimtos Rytų Prūsijos dalies ištremiama į vidurines Rusijos gubernijas civilių 
gyventojų masė: seniai, moterys, vaikai. Karo meto aplinkybėmis ištrėmimas 
skubiai yra vykdomas ir ištremiamiems neduodama galimumo pasirengti kaip 
reikiant kelionei. Iš kitos pusės, dėl tos pat priežasties, ir Vyriausybei nėra 
galimumo aprūpinti tuos žmones reikiamam kiekyje maistu ir šiltais drabužiais. 
Šitie žmonės yra vežami šaltuose prekiniuose vagonuose, tuo tarpu ir jų 

daugelis yra basi, vasariniais rūbais, alkani. Šitų žmonių, vežamų per Vilnių, 
dauguma yra lietuviai. Mūsų gaunamomis žiniomis jie yra taikingai nusistatę 
Rusijos atžvilgiu. 

Šitų aplinkybių akivaizdoje, mes norime organizuoti kokią pajėgsime 
pagalbą jiems maistu ir apvalkalu. Būdami nusistatę prašyti, kad mums būtų 
leista steigti draugiją sakytam tikslui, mes prieš steigiant ją nuolankiai prašome 
Jūsų Prakilnybės leisti mums, kaip laikinam komitetui, užsiimti organizavimu 
maitinimo, pagalbos tremiamiems Rusijon lietuviams, Prūsijos valdiniams. 
Vienkart turime garbės nuolankiai prašyti Jūsų Prakilnybės dabar duoti vienam 
mūsų, V. Landsbergienei, Petrapilio politechnikos instituto studentui Zigmui 
Valaičiui, p-iai Antaninai Povickienei, Juzefai Višinskienei, Liudui Noreikai ir 
A. Zavišai leidimus raštu prieiti prie sakytų tremtinių Vilniaus stotyje. Vilnius, 
1914 m. gruodžio m. 17 d. (Pasir.) V. Landsberg. K. Kukta. P. Leonas. - 
Žemiau mūsų adresai. Gubernatoriaus rezoliucija; „K. Vyriausiojo apygardos 
Viršininko nuožiūrai. 17/XII*. 

Gubernatoriaus buvo duoti leidimai šelpti geležinkelio stotyje prava- 
žiuojančius tremtinius, Vokietijos valdinius. Bet į vyriausiąjį kariškos apygar- 
dos viršininką mes su prašymu nesikreipėme dėl to, kad mums atrodė, jog tas 
žygis būtų visai bergždžias. O ir karo aplinkybės gana greitai pasikeitė - 
Rusijos kariuomenei daugiau neteko įsibrauti į Vokietijos ribas. 

Mūsų visuomenės kairysis sparnas įsteigė „Agronomijos draugiją" karo 
aukoms šelpti. Į šitą draugiją įėjo kai kas iš Lietuvos dvarininkų lenkų. Kiek 
atsimenu, rodos, ir aš įstojau į šią draugiją, įnešdamas nario mokestį. Tedirba 
žmonės gerą artimui darbą! Viso krašto didžiausioji nelaimė turi versti 
kiekvieną, kas kiek gali, dirbti tos nelaimės sunkumams palengvinti!"? [170] 

Vilniuje dar veikė Lietuvių šelpimo draugijos: Lietuvių komitetas nuken- 
tėjusiems dėl karo šelpti ir Lietuvių draugija agronomijos ir teisės pagalbai 
teikti. „Pirmajame, - rašė P. Klimas, - dirbo maždaug Pažangos ir Krikščionių 
demokratų žmonės. Antroje susispietė anuomet vadinamieji „pirmeiviai“ arba 
dabartiniai liaudininkai ir socialdemokratai. Tačiau pačioje vokiečių okupa- 
cijos pradžioje, kai dalis seno komiteto išvažiavo į Rusiją, po derybų, dėl 
momento svarbumo į Komitetą buvo kooptuota keletas žmonių iš Agronomijos 
Draugijos, k.a.p.p. Kairys, Janulaitis, Biržiška, Bugailiškis. Nors Agronomijos 
Draugija nenustojo ir toliau skyrium dirbusi, tačiau Komitetas tapo jungtine 
pasilikusios šviesuomenės organizacija. 

Nors tiek viena, tiek antra Draugija buvo šelpimo įstaigos, tačiau oku- 
pacijos metu, kaip ir prieš tai, jos savaime virto kultūros ir politikos centrais, 
ypač Komitetas“ [171]. 

Petras Leonas dirbo ne tik Lietuvių draugijoje nukentėjusiems dėl karo 
šelpti. Jis reiškėsi ir politinėje veikloje. Vilniuje gyvenantys lietuviai 

inteligentai labai nusiminė ir pasipiktino, kai Valstybės dūmos posėdyje, 
kuriame įvairios frakcijos ir įvairių tautų atstovai padarė tam tikrus pareiškimus 
dėl kilusio karo, Dūmos nariai lietuviai nė žodžio nepratarė. Buvo sužinota, 
kad jie ginčijosi, varžėsi dėl to, kas ir ką turi kalbėti. Susitarimo nepasiekė. Be 
to, Vilniuje buvo gautas Maskvos lietuvių raštas, kuriame buvo siūloma, kad 
buvusieji ir esantys Valstybės dūmos nariai lietuviai sudarytų bendrą grupę. Ta 
grupė turėtų rūpintis Lietuvos reikalais ir prireikus padarytų lietuvių tautos ir 
Lietuvos vardu pareiškimą. Šiam pasiūlymui buvo pritarta. Buvo kvietimų 
susirinkti numatytą dieną ir valandą Vilniuje. Buvo susitarta veikti bendrai. 
Nuolatiniu pirmininku buvo išrinktas Petras Leonas. A. Povylius pasiūlė 
nutarti, kad šios grupės nutarimai būtų vykdomi tik tais atvejais, kurie bus 
priimti vienbalsiai. Petras Leonas šiam pasiūlymui prieštaravo. Buvo priimtas 
A. Povyliaus sumanymas. Greitu laikų lietuvių inteligentų visuomenė suskilo. 
Petras Leonas nutarė iš šios atstovų grupės išeiti. Kai jis tai padarė, gydytojas 
J. Alekna, didelis Petro Leono bičiulis, atvažiavo į Vilnių ir bandė įkalbėti 
sugrįžti. Petras Leonas išdėstė savo motyvus dėl išėjimo iš grupės, bet tuo jis J. 
Aleknos neįtikino, kad tinkamai pasielgė. 

1915 m. vasario mėnesio pabaigoje Petras Leonas susirgo inkstų 
uždegimu. Liga tapo chroniška ir teko ilgai gydytis. 

1915 m. gegužės pabaigoje jis su šeima išvyko į Zarasus ir apsigyveno 
pas ūkininką Vitkų. Į Zarasus atvyko taip pat ir J. Jablonskis. Tuo laiku jis 
mokytojavo Velžyje, Vitebsko gubernijoje. J. Jablonskis buvo susirgęs inkstų 
liga. Jis jau anksčiau Petrui Leonui rašytuose laiškuose teikė daug patarimų, 
kaip maitintis, kaip save prižiūrėti. J. Jablonskis tuo metu sunkiai paeidavo. 
Kartu su Petru Leonu jie nuėjo į Zarasų bažnyčią paklausyti, kaip žmonės 
gieda. Kitą kartą į tą bažnyčią nuėjo tik Petras Leonas. Jis norėjo paklausyti, 
kaip klebonas skelbs vyskupo Karevičiaus įsakymą, kad tam tikrais sekma- 
dieniais būtų lietuvių kalba giedamos giesmės. Petrui Leonui buvo žinoma, kad 
sulenkėję parapijiečiai nusiteikę neleisti lietuviškai giedoti. Tačiau ne ką 
protingiau elgėsi klebonas: jo žodžiai iš sakyklos buvo žmonių kurstymas prieš 
vyskupo įsakymą. Kalbos turinys buvo toks: nėra reikalo lietuviškai evan- 
gelijos skaityti, pamokslų sakyti arba pamaldas giedoti dėl to, kad visi lenkiškai 
moka; bet vyskupas liepia, tai reikia pildyti jo įsakymą. Po kiekvieno sakinio 
jis vis kartojo: „Tak biskup kaže“ (taip vyskupas liepia). 

Petras Leonas buvo numatęs gyventi Zarasuose apie tris mėnesius. Bet 
tuo metu ėmė plisti vis blogesnės ir blogesnės žinios apie karo eigą. Vis 
dažniau ir dažniau ėmė važiuoti žmonės iš vakarų į rytus. Apie liepos mėnesio 
vidurį Petras Leonas jau negalėjo nuvykti į Kauno apygardos teismą, kuris 
dirbo Panevėžyje. Galutinai paaiškėjo, kad į Vilnių taip pat nebus galima 
sugrįžti, nes valdžia leidžia tik išvažiuoti iš Vilniaus. Petras Leonas nusprendė 

kartu su šeima vykti į Maskvą. Motyvai buvo tokie: Maskvoje gyveno 
inžinierius T. Naruševičius, dirbantis miesto savivaldybėje, ir provizorius B. 
Čepulis. Su jais Petras Leonas daug bendravo ir tikėjosi jiems padedant 
susirasti kokį nors darbą, turėti gyvenimo šaltinį [172]. 


2.14. Gyvenimas Maskvoje 


1915 m. liepos 25 d. (s. kal.) ryte Petras Leonas su šeima jau buvo 
Maskvoje. B. Čepulis labai maloniai jį sutiko ir priėmė su visa skaitlinga šeima 
laikinai jo bute apsistoti iki susiras butą. Nedidelį 4 kambarių butą su virtuve 
Petras Leonas susirado Michailovų namuose Sucharevo bokšto aikštėje, 
Minties skersgatvyje, už 540 rublių per metus. Vaikams surado vietas 
mokyklose. Pats jis pradėjo dirbti Lietuvių komitete. Kartu su T. Naruše- 
vičiumi eidavo į Maskvos miesto savivaldybės kviečiamus pasitarimus, 
kuriuose buvo svarstomi karo pabėgėlių šelpimo reikalai. Į Maskvą rinkosi vis 
daugiau pabėgėlių. Maskvos savivaldybė pasitarė su labiausiai nukentėjusių 
tautų atstovais - lietuviais, lenkais, latviais, baltgudžiais - ir prašė 
administracijos nukreipti pabėgėlius į tolimesnes Rusijos vietoves. Maskvoje 
gyvenantys lietuviai turėjo nuolatinę šelpimo draugiją. Toji draugija 
organizavo specialų komitetą karo aukoms šelpti. Inžinieriaus T. Naruševičiaus 
pasiūlymu, draugija pradėjo kalbinti Petrą Leoną sutikti pirmininkauti naujai 
sudarytam komitetui. Petras Leonas suprato, kad šis darbas bus sunkus ir gali 
teikti daug nemalonumų. Tačiau apsiėmė šį darbą dirbti, nes manė galės padėti 
pabėgėliams lietuviams. 

Vilniuje susiorganizavusi Lietuvių draugija nukentėjusiems dėl karo 
šelpti, vokiečiams okupavus kraštą, gavo leidimą veikti visoje Rusijoje. Jos 
komitetas, kaip jau minėjome anksčiau, pasidalijo: viena dalis liko veikti 
Vilniuje, pirmininkaujant A. Smetonai, kita nuvyko į Petrogradą. Šiai daliai 
pirmininkavo M. Yčas, visos draugijos pirmininkas. Maskvos komitetas buvo 
suorganizuotas prie Maskvos lietuvių labdaringosios draugijos ir jis M. Yčo 
vadovaujamai organizacijai nepriklausė. M. Yčas siekė, kad jo vadovaujamas 
komitetas, kuris pasivadino „Centriniu“, turėtų savo organą ir Maskvoje (2.28 
pav). M. Yčas pasiūlė Petrui Leonui būti ir Centro komiteto įgaliotiniu 
Maskvoje. Petras Leonas su šiuo pasiūlymu sutiko. Tai labai padėjo dirbti 
šelpimo darbą Maskvoje. M. Yčui pavykdavo Petrograde gauti daug lėšų, ypač 
iš vadinamojo Tatjanos komiteto, kuris rūpinosi besimokančia jaunuomene, 
karo aplinkybių ištremta iš gyvenamųjų vietų arba atskirta nuo savo tėvų. M. 
Yčas dalį gautų pinigų skirdavo ir šelpimo reikalams Maskvoje. 


200 


TARNYBINĖ KARJERA 


Komiteto karo aukoms šelpti, Maskvos miesto savivaldybės ir kitų tautų 
organizacijų siųsti atstovai buvo įpareigoti susipažinti su esama vadinamųjų 
pabėgėlių padėtimi vietose. Po kelių savaičių siųstieji asmenys grįžo ir pateikė 
komitetui žinių. „Iš jų pranešimų, - rašė Petras Leonas, - man liko atmintyje 
studento teisininko Mykolo Marmos pranešimas, kuriame buvo labai kruopš- 
čiai surinktos žinios. Jis nupiešė mums nelaimių jūras, kurios ištiko pabėgėlius. 
Vietomis jų buvo daug užmuštų, kitur išmirusių nuo ligų, bado ir nuovargio" 
[173]. 

Dirbdamas Maskvoje, Petras Leonas priimdavo vis naujus pabėgėlius, 
skirdavo jiems šiek tiek pinigų gyvenimui, teikdavo jiems patarimus, padėdavo 
rasti darbo, rūpindavosi jų apgyvendinimu, taip pat moksleivių mokymo 
reikalais ir pan. Tai buvo didelis, sunkus ir labai atsakingas bei rizikingas 
darbas. Piniginius reikalus Petras Leonas tvarkė labai kruopščiai, sąžiningai, 
atvirai ir viešai, matant daugeliui žmonių ir tarnautojų. Tuo metu jis dirbo ir 
kitus darbus. 

Petras Leonas, kaip Lietuvių draugijos nukentėjusiems dėl karo šelpti 
Centro komiteto narys, važinėjo į Petrogradą, į posėdžius. Juose dalyvavo 
M. Yčas, S. Šilingas, K. Olšauskas, A. Tumėnas, Raštutis, J. Balčikonis. 
Posėdžiuose buvo svarstomi įvairūs klausimai. Kai kurie buvo susiję ir su Petro 
Leono darbu. 


2.28 pav. Maskvos lietuvių komiteto karo aukoms šelpti nariai. 
Paimta iš Lietuvos MA Bibliotekos. F. 117-1204. P. 294 

Tai K. Olšausko byla dėl jo šelpiamojo darbo Voroneže, Centro komiteto 
nario pasiuntimas į Stokholmą ir kt. 

Voroneže susikoncentravo lietuvių moksleivių šelpimas. Pačiame 
Voroneže ir jo apylinkėse buvo apgyvendinta apie 600 asmenų. Buvo įsteigtos 
ir išlaikomos dvi gimnazijos, veikė mokytojų „Saulės“ kursai (seminarija), 
daug bendrabučių moksleiviams lietuviams, vaikų prieglaudų ir kitų bendra- 
bučių. Čia šelpimo darbą dirbo kunigas K. Olšauskas, kaip Centrinio komiteto 
įgaliotinis. Moksleiviams šelpti lėšos buvo gaunamos iš vadinamojo Tatjanos 
komiteto. Buvo tai valstybės lėšos, kurias tvarkė caro duktės Tatjanos globo- 
jamas komitetas. Kunigas K. Olšauskas savo energija ir sumanumu dirbo ir 
padarė milžinišką darbą Voroneže. Bet tą darbą dirbdamas pasidarė šališkas ir 
kai kam per daug geras ne savo, o visuomenės lėšomis. Tuo jis skriaudė kitą 
šelpiamųjų dalį ir visuomenę. Šelpimas, - kaip teigė Petras Leonas, yra toks 
bjaurus tą darbą dirbančiam dalykas, kad visuomet gali būti įtariamas ir apkal- 
tintas šališkumuų ir kita kuo. Ypač lengva buvo surasti priekabių kunigui 
K. Olšauskui įtarti tuo, kad jis, kaip kunigas, negalėjo būti lygus ir laisva- 
maniams, ir tikintiesiems katalikams moksleiviams. Laikraščio ,„Voronežskij 
telegraf"' publikacijose buvo rašoma, kad Lietuvių draugijos nukentėjusiems 
dėl karo šelpti išlaikomos gimnazistės verčiamos stoti į privačią fon Engel 
gimnaziją, o kurios įstojo į valsybinę gimnaziją, pvz., Jablinskaitė ir 
Puodžiūnaitė, tas išmetė iš bendrabučio ir atsisakė šelpti, ir kad mergaičių 
bendrabutis esąs „klerikalinė fabrika“, kurioje verčiama 8 kartus per dieną 
melstis ir t.t. Čia Petras Leonas pastebi, kad M. Yčo mergaičių gimnazija buvo 
įsteigta kiek pavėluotai, kad laikraštyje aprašytam režimui galima nepritarti, bet 
dėl jo negalima smerkti žmogų. Prieš 1915 m. Kalėdas jis gavo iš Voronežo 
moksleivių laišką, kuriame buvo nusiskundžiama, kad kunigas K. Olšauskas 
duoda Lebkauskienei daug uždirbti visuomenės pinigais ir tuo skriaudžia 
šelpiamuosius. Tą laišką Petras Leonas persiuntė Centriniam komitetui. Tiktai 
po pakartotinių skundų iš Voronežo buvo sureaguota. Centrinis komitetas 
pasiuntė į Voronežą A. Tumėną patikrinti skundus ir kaip teisininkui padėti 
K. Olšauskui darbe ir apie tai informavo Centrinį komitetą. Tačiau Voronežo 
lietuvių visuomenės dalis nerimavo, o faktų vis daugėjo. Skundai buvo 
siunčiami ir Petrui Leonui, ir tiesiog Centriniam komitetui. Šis nutarė padaryti 
kunigo K. Olšausko darbo reviziją ir revizoriais paskyrė J. Baltrušaitį iš 
Maskvos bei Z. Žemaitį, gyvenantį Voroneže. Revizijos duomenys patvirtino 
skundus dėl kunigo K. Olšausko protegavimo Lebkauskienės krautuvei. 
Centrinis komitetas, kurio nariu buvo ir pats K. Olšauskas, savo posėdyje, 
įvykusiame po 1916 m. Velykų, dalyvaujant K. Olšauskui pačiame svarstyme, 
bet ne balsavime, nutarė uždrausti K. Olšauskui ką nors pirkti iš Lebkauskienės 
krautuvės. Tačiau, kaip teigė Petras Leonas, greitai teko sužinoti, jog 

K. Olšauskas, parvykęs iš Petrogrado į Voronežą, nupirko iš Lebkauskienės 
krautuvės visas (galbūt dar ir naujai tyčiomis jos nupirktas iš kitų krautuvių) 
prekes ir pervežė jas į bendrabučių sandėlius. Nežinojo jis, geros ar negeros, 
tinkamos ar netinkamos tos prekės, urmu viską nupirko kainomis, pačios 
Lebkauskienės nustatytomis. Šitas K. Olšausko elgesys buvo vėl svarstomas 
Centrinio komiteto posėdyje 1916 m. birželio mėnesį. Pirmininkavo M. Yčas, 
posėdyje dalyvavo: S. Šilingas, kunigas Raštutis, A. Tumėnas, J. Balčikonis ir 
P. Leonas. Besvarstant paaiškėjo, kad Raštutis, A. Tumėnas ir J. Balčikonis 
nieko blogo nemato K. Olšausko darbuose. Į Petro Leono pastabas, kurios 
buvo pagrįstos jo atlikto K. Olšausko darbo patikrinimo 1916 m. pavasarį 
patirtimi, K. Olšauskas atsakė savaip. Jis išsakė priekaištą Petrui Leonui, kad 
šis griaunąs katalikų tikėjimą, prikišdamas jam, kunigui, nesąžiningumą. Petras 
Leonas K. Olšauskui atsakė, kad jis, supuvusias silkes ar niekam netinkamus 
lakuotus batukus pirkdamas iš Lebkauskienės svetimais pinigais, pats griauna 
katalikišką tikėjimą. K. Olšauskas pareikalavo slapto balsavimo, tikėdamasis, 
kad M. Yčas prisidės prie tų trijų komiteto narių, kurie užtarė jį, ir jo naudai 
bus gauta balsų dauguma. Pasak Petro Leono, balsavimui buvo pateiktas 
klausimas: ar atimti kunigui K. Olšauskui Centrinio komiteto įgaliotinio 
Voroneže teises? Balsai pasiskirstė lygiomis dalimis - po tris. Kai tik iš 
balsavimo rezultatų K. Olšauskui paaiškėjo, kad ir pirmininkas M. Yčas 
balsavo prieš jį, jis tuojau atsistatydino. Naujuoju įgaliotiniu į Voronežą buvo 
paskirtas kunigas Jasienskis. 

Nelengvą misiją teko Petrui Leonui atlikti Stokholme. M.Yčas buvo 
"Tatjanos komiteto narys ir labai sugyveno su to komiteto pirmininku 
Neidgartu. Iš jo sužinojo, kad caras ir jo artimieji susirūpino vokiečių okupuotų 
kraštų gyventojais. Jie bijojo, kad okupuotų kraštų gyventojai savo jausmais 
neatsitolintų nuo Rusijos ir nepasiduotų vokiečių įtakai. Buvo sumanyta 
pasiųsti nuo caro nemenką piniginę pašalpą okupuotų kraštų reikalingiems 
pagalbos žmonėms. Caras ir jo aplinka galvojo tik apie lenkus ir buvo nusistatę 
siųsti pinigus Lenkų komitetui į Varšuvą. To komiteto deleguotas asmuo turėjo 
atvykti į Stokholmą, o iš Petrogrado į Stokholmą turėjo nuvykti Tatjanos 
komiteto vicepirmininkas senatorius su pinigais ir perduoti juos Lenkų 
komiteto atstovui. M. Yčas įrodęs Neidgartui, kad šiuo atveju bus padaryta 
didelė skriauda lietuviams, kad toks lietuvių ignoravimas gali padaryti blogą 
įtaką lietuvių santykiams su Rusija. Neidgartas buvo įtikintas ir vėliau pranešė 
M. Yčui, kad caro ir jo rūmų nusistatyta skirti pinigų dalį ir lietuviams. Caro 
per Tatjanos komitetą buvo paskirtas vienas milijonas rublių, kurių 700 000 
rublių turėjo-tekti Lenkų komitetui Varšuvoje, o 300 000 rublių - Lietuvių 
komitetui Vilniuje (šio komiteto pirmininku buvo A. Smetona). Tatjanos 
komiteto vicepirmininkas asmeniškai pažinojo tą lenkų didiką, kunigaikštį 

Liubomirskį, kuris turėjo atvykti pinigų į Stokholmą, o iš Vilniaus turėjo 
atvykti, Neidgarto ir M. Yčo sutarimu, A. Smetona. Jį supažindinti su senato- 
riumi turėjo važiuoti į Stokholmą Lietuvių centrinio komiteto narys. Centrinio 
komiteto nutarimu į Stokholmą teko važiuoti Petrui Leonui. Išsirūpinęs 
Maskvoje užsienio pasą ir gavęs Centrinio komiteto įgaliojimą ir liudijimą, 
Petras Leonas 1916 m. gegužės pabaigoje (s. kal.) išvažiavo per Suomiją į 
Švediją, į Stokholmą. Ten Petras Leonas aplankė senatorių Tatjanos komiteto 
sekretorių kamerherą V. Nikitiną, atvažiavusį su pinigais. Senatorius nepadarė 
atsakomojo vizito, nepakvietė pasakyti, kad reikia pakviesti iš Vilniaus 
A. Smetoną priimti pinigus. Laukdamas kvietimo, Petras Leonas gyveno 
Stokholme apie 13 dienų. Čia jis sulaukė grįžtančių per Stokholmą iš Vakarų 
Europos kai kurių Valstybės dūmos narių, tarp jų ir M. Yčo. Petras Leonas su 
M. Yču iš Rusijos pasiuntinio sužinojo, kad senatorius V. Nikitinas pinigus 
perdavė lenkui kunigaikščiui Liubomirskiui. Jam buvo perduota 300 000 
rublių, iš jų 200 000 lenkams, 100 000 lietuviams. Kunigaikštis Liubomirskis 
įteikė Vilniaus lietuvių komitetui tiktai 10 000 rublių. Kur padėjo jis likusius 
90 000 rublių, turėję gauti tuos pinigus asmenys nesužinojo. 

Sugrįžęs į Rusiją M. Yčas sužinojo, kad prieš išvykstant senatoriui 
V. Nikitinui į Stokholmą caro buvo įsakyta visus pinigus perduoti Lenkų komi- 
teto atstovui. Matyt, Petrogrado lenkų didikai paveikė carą per ką nors savo 
naudai. Pagal tą pinigų perdavimo planą, kuriame turėjo dalyvauti ir Petras 
Leonas, jis negalėjo jų gauti į savo rankas. Pinigai turėjo būti perduoti tam 
asmeniui, kurį Petras Leonas turėjo nurodyti Tatjanos komiteto vicepir- 
mininkui. Petras Leonas atsidūrė sudėtingoje situacijoje. M. Yčui Neidgartas 
pasakė, kad per Tatjanos komitetą caras paskyrė 700 000 rublių Lenkų 
komitetui Varšuvoje ir 300 000 rublių Lietuvių komitetui Vilniuje. Faktiškai 
V. Nikitinas į Stokholmą vežė iš viso jau tik 300 000 rublių: 200 000 lenkams 
ir 100 000 lietuviams. Skaitant esamą medžiagą, susidaro nuomonė, kad Petras 
Leonas apie minėtuosius pakeitimus nežinojo. Į Stokholmą pasiimti lietuviams 
skirtų pinigų turėjo atvykti A. Smetona. Bet jis buvo išvykęs į Šveicariją, į 
Lietuvių konferenciją. Galima manyti, kad A. Smetona laiku nebuvo įspėtas dėl 
vykimo į Stokholmą ir tuo labai apsunkino Petro Leono misiją šioje pinigų 
perdavimo operacijoje. Petras Leonas skaudžiai išgyveno dėl neįvykusio pinigų 
perdavimo A. Smetonai. Tačiau tuo išgyvenimai nesibaigė. Pirmiausia Ameri- 
koje leidžiamas laikraštis ,,Naujienos“ išspausdino, o iš jo persispausdino ir 
lietuviškas laikraštis „Naujoji Lietuva“, kuris buvo leidžiamas Petrograde, 
medžiagą apie tai, jog Lietuvai siųstus pinigus pasisavino Petras Leonas. Prieš 
šį šmeižtą buvo paskelbta daug protestų ir užuojautų „Lietuvos balse", atsiųsta 
asmeniškai Petrui Leonui. Štai ką šiuo klausimu rašė žymūs žmonės. 

Vienas iš užuojautų tekstų buvo toks: 

„Gerbiamam Petrui Leonui Maskvoje. 

Reiškiame tamstai giliausią užuojautą dėl nuostabaus „Naujosios 
Lietuvos“ N 3 š.m. pasielgimo. Esame užgauti mūsų žmogaus ir lietuvio 
nusijautimo. 

Gerai žinome Tamstos ištirtą teisingumą ir statumą ir sakome - daromi 
Tamstai priekaištai, tai asmens neapykantos apsireiškimas, elementariausio 
padorumo nustojęs. 

"Neleistini, „Naujosios Lietuvos“ vartojami, kovos būdai, kuriuos ji šiuo 
atveju pritaikė prie tamstos, stebina mus dėl to, kad mūsų Tautos kilimo 
istorijoj buvo daug ginčų - susikirtimų, bet šmeižimas ir asmens 
koneveikimas nebuvo kovos priemonė. 

„Naujoji Lietuva“ ima eiti visiškai netinkamu mūsų tautos būdui keliu, 
paskolintu iš svetimo šaltinio - rusų juodašimčių spaudos. 

Tardami Tamstai užuojautą, neabejojame, kad Tamsta pakelsi šitą 
nuoskaudą ir tvirtai tikime, jog tasai nešvarus „AE Lietuvos“ tonas, 
neteisybe pasiremiąs, turės prasmegti. 

Parašai: Č. Petraškevičius, A. Purėnas, O. Jablihskytė, J. Glemža, J. Zub- 
Žickis, A. Spurga, K. Sklėrius, F. Damijonaitis, J. Chodakauskaitė, J. Januš- 
kevičius, kun. A. Šernas". 

Kita to paties teksto užuojauta su šiais parašais: P. Glemža, K. Šalkaus- 
kas, P. Narutavičius, Čeika, H. J. Yčienė, R. Skipitis, kun. Jakubėnas, 
J. Galinis, A. Varnas, J. Januševičius, A. Sruoga, St. Šilingas, J. Linartas, 
St. Naginskas, K. Puida, St. Miliauskas, K. Ciemnolonskis, B. Pečkauskas, 
V. Marcinkus, J. Pakalka, G. Liutkus, Kl. Kimontas, S. Glemžienė, M. Griga- 
liūnas, K. Gudaitis, B. Bulko, B. Masiulis, J. Murka, L. Noreika, du parašai 
neįskaitomi. 

Be to, dar laiškais užuojautą pareiškė M. Yčas (Centrinio komiteto 
vardu), dr. K. Grinius, kun. J. Jasienskis (lietuvių voronežiečių inteligentų 
vardu), V. Palukaitis, M. Sleževičius, F. Daugėla; užuojautos telegramą 
atsiuntė Yčas, Šilingas, Petraškevičius, Kubilius, Tumas, Purėnas, Tumėnas 
[174]. 

Aukščiau aprašytą pinigų perdavimo atvejį liečia savo atsiminimuose ir 
M. Yčas: „Kai P. Leonas, J. Aukštuolis ir aš, nuėję pas Nikitiną į viešbutį, 
pareiškėme abejojimų dėl tų pinigų čielybės, jis atsakė nemanąs, kad 
kunigaikštis Liubomirskis tų pinigų neįteiktų A. Smetonai Vilniuje. Nebuvo 
kas daryti, nes lenkų delegatas su pinigais jau buvo išvykęs iš Stokholmo. 
Vačiau vėliau mūsų abejojimai, deja, pasirodė teisingi: kun. Liubomirskio buvo 
įteikta Vilniaus lietuvių komitetui tiktai 10 000 rublių. Kur padėjo kitus 90 000 
rublių šviesiausias kunigaikštis -mums iki šiolei nėra žinoma. <...> P. Leonas 
visai nekaltai buvo socialistų liaudininkų „Naujosios Lietuvos“ apšmeižtas ir 
apvagintas, esą tuos 90 000 rublių jis pasisavinęs, o ne lenkai užgrobę. Prieš 
tokį liaudininkų šmeižtą visa mūsų visuomenė pakėlė didžiausią protestą ir 
tikstančiai žmonių reiškė P. Leonui užuojautą" [175]. 

Gyvendamas Maskvoje Petras Leonas organizuodavo pasitarimus įvai- 
riais lietuvių visuomenės reikalais. Jis neapsiribojo vien iš Rusijos valdžios 
gaunamais šelpimui pinigais, bet kreipėsi šiuo reikalu ir į Maskvos visuomenę 
(2.29 pav.). 1916 m. pradžioje surengė S. Čiurlionienės paveikslų parodą. Tai 
buvo iš Vilniaus į Maskvą atgabenti paveikslai. Parodos tikslas - gauti šiek tiek 
pelno ir, tai buvo svarbiausia, parodyti Maskvos visuomenei lietuvių kūrinius. 

2.29 pav. Petro Leono parengtas kreipimasis į rusų visuomenę. 
Paimta iš Lietuvos MA Bibliotekos. F.117-1204. P.44 

Tais metais Petrui Leonui teko dalyvauti ir sprendžiant Lietuvių draugijos 
nukentėjusiems dėl karo šelpti narių nesutarimus. Tie nesutarimai prasidėjo jau 
steigiant šią draugiją Vilniuje. Tie nesutarimai, susiskaldymas, anot Petro 
Leono, tęsėsi visą laiką ir tarp išvykusių į Rusiją lietuvių inteligentų. Centri- 
niame komitete Petrograde kairieji dirbo tiktai kaip samdomi darbininkai. 
Niekas iš jų nenorėjo įeiti į Centrinį komitetą ir darbuotis su sprendžiamojo 
balso teise. Tarp šio komiteto narių buvo ne tik liaudininkai, bet ir social- 
demokratai (L. Purėnienė, Č. Petruškevičius). Centrinis komitetas turėjo 
įgaliotinių kituose Rusijos miestuose: Petrą Leoną Maskvoje, K. Olšauską 
Voroneže. Kai kurie įgaliotiniai važinėjo po įvairias Rusijos vietas ir ten 
kontroliavo dirbančius Centrinio komiteto skyrius. Vienas naudingiausių ir 
darbingiausių įgaliotinių, pasak Petro Leono, buvo M. Sleževičius. Tačiau 
buvo asmenų, kurie stengėsi pakenkti Centrinio komiteto dideliam ir labai 
naudingam darbui. Tuo metu griežčiausias ir veikliausias Centrinio komiteto 
priešininkas buvo Andrius Bulota. Dar 1914 m. kairieji, išėję iš lietuvių 
draugijos nukentėjusiems dėl karo šelpti, sukūrė savą draugiją ir pavadino ją 
Agronomine draugija. A. Bulota 1916 m. pavasarį nuvyko į Ameriką rinkti 
pinigų nukentėjusiems dėl karo šelpti. Ten jis pradėjo agituoti prieš Lietuvių 
draugijos nukentėjusiems dėl karo šelpti Centrinį komitetą, ėmė jį peikti. Tai 
galėjo pakenkti Centriniam komitetui. Petras Leonas, norėdamas sumažinti A. 
Bulotos agitacijos įtaką ir išsamiau parodyti Centrinio komiteto veiklą, parašė 
ir 1916 m. gegužės 14/27 d. išsiuntė į JAV laišką, kuris buvo atspausdintas 
JAV lietuvių laikraštyje „Lietuva“. Vėliau siųsti Petro Leono laiškai buvo 
atspausdinti JAV lietuvių laikraštyje „Vienybė lietuvininkų“. Šio laikraščio 
bendradarbiai J. Sakevičius, J. Širvydas, P. Norkus ragino Petrą Leoną dar 
daugiau rašyti ir plačiau informuoti Amerikos lietuvius. 

P. Čepėnas knygoje „Naujųjų laikų Lietuvos istorija“ yra parašęs: 
„1916m. gruodžio 16 d. buvo areštuotas ir išvežtas Vokietijon visuomenės 
veikėjas P. Leonas“ [176]. Su tuo negalima sutikti. Petras Leonas jau 1915 m. 
liepos 25 d. atvyko su šeima į Maskvą, ten apsigyveno ir nuo 1915 m. 
rugpjūčio 28 d. iki 1917 m. rugsėjo 13 d<dirbo Maskvoje [177]. P. Čepėno 
teiginį patvirtinančių dokumentų nerasta. Vokiečiai nuo Maskvos buvo labai 
toli ir Petro Leono areštuoti negalėjo. Tai ir leidžia daryti išvadą, kad 
P. Čepėno teiginys dėl Petro Leono arešto 1916 m. gruodžio 16 d. nepagrįstas, 
neatitinka tikrovės. 

Petras Leonas dalyvavo ir Konstitucinės demokratinės partijos, Kadetų 
(nuo 1906 m. balandžio oficialiai Liaudies laisvės partija) veikloje. 

Tuo metu M. Yčas buvo Valstybės dūmos narys, priklausė Konstitucinei 
demokratinei partijai. Jis buvo populiarus šios partijos frakcijoje ir Centri- 
niame komitete. Petrui Leonui būnant Petrograde, tekdavo su M. Yču lankytis 

ir Konstitucinės demokratinės partijos Centro komiteto posėdžiuose. 1915 m. 
"pabaigoje ar 1916 m. pradžioje, M. Yčui pasiūlius, Petras Leonas buvo 
išrinktas Kadetų partijos Centro komiteto nariu. (1907 m., būdamas Valstybės 
dūmos nariu, Petras Leonas buvo įstojęs į kadetų frakciją.) Tuoj po išrinkimo 
Petras Leonas įteikė Kadetų partijos Centro komitetui memorandumą: 


(Vertimas iš rusų kalbos.) 

„Tautos laisvės (k.-demokratinės) partijos Centro komitetui. To pat 
komiteto nario Petro Silvestro s. Leono. 

Tautos laisvės partijos paskutiniame suvažiavime aš buvau 
pagerbtas išrinkimu į partijos Centro komiteto narių skaičių. Man iki tol 
politinis veiksmas buvo per silpnas, kad jį būtų galima imti mano 
išrinkimo į Centro komiteto narius pagrindu. Aš esu tikras, kad mano 
dalyvavimas 1905 metais Naujame Margelane konst. demokratinės 
partijos komiteto organizavime, mano trumpalaikė jame darbuotė ir 
vyriausybės išvarymas manęs, man neprašant, iš Apygardos teismo vie- 
tos dėl sakytos darbuotės, mano trumpalaikis dalyvavimas parlamen- 
tinėje k. d. partijos frakcijoje, esant man II Valstybinės dūmos nariu, ir 
t.t. visa tai neduoda man pagrindo laikyti išrinktą dėl nuopelnų. Todėl aš 
esu įsitikinęs, kad partijos suvažiavimas tuo parodė partijos norą būti kuo 
geriausiai informuotai „Lietuvos klausimu“. Toksai noras yra visai 
natūralus partijai, sujungusiai savo eilėse Rusijos proto ir širdies žiedus. 

Lietuvių tautos istorinis likimas toks, kad ji ilgą laiką buvo uždengta 
prieš pasaulį lenkų tautos dėl to, kad aukštesnieji jos luomai sulenkėjo, o 
tik jie tuomet vaidino vaidmenį visuomeniniame ir politiniame krašto 
gyvenime. Dėl šios priežasties didesnioji rusų visuomenės dalis ir dabar 
laiko lietuvius lenkais, nors lietuvių tauta atgimė. Tuo tarpu lietuvis daug 
daugiau skiriasi nuo lenko nei rusas. 

Kaip mažai informuota rusų visuomenė apie Lietuvą ir lietuvių tautą, 
galima spręsti iš šių faktų. Nėra abejonės, kad laikraštis „Russkije 
viedomosti“ (Rusų žinios) yra vienas iš garbingiausių ir rimčiausių 
pasaulio spaudos organų. Apie žinias iš tos teritorijos, kuri lietuvių apgy- 
venta, aš radau tame laikraštyje net paskiausiu laiku tokius pranešimus: 
1) 1916 m. vasario 9 d. 31 numeryje buvo išspausdinta telegrama: 
„Kopenhaga (iš mūsų korespondento). „Berliner Tageblatt“ korespon- 
dentas praneša, kad Kauno gatvių vardai pakeisti į „Wilhelmstrasse“ ir 
t.t. Rusiškos iškabos visur pakeistos vokiškomis“. O kaip antraštę šiai 
telegramai laikraštis išspausdino: „Okupuotoje Lietuvoje“. 2) 1916 m. 
vasario 14 d. 36 n-je įdėta telegrama: „Bernas, vasario 12 d. Atvykęs iš 
Suvalkų, Kauno ir Gardino gubernijų Amerikos pilietis praneša, kad 
gyventojų padėtis yra beviltiška: Žmonės tiesiog iš bado miršta. Vokiečiai 
tuo nesijaudina, tęsia rekvizicijas viso, kas galima“. Ir šiai telegramai 
„Rusų žinios“ išspausdino „Okupuotoje Lenkijoje“. Nors Napoleono I 
lengva ranka Suvalkų guberniją priskyrė administraciniu atžvilgiu prie 
Lenkų karalystės gubernijų, bet vienas tas faktas, kad į keturias 

Valstybės dūmas deputatai iš šios gubernijos buvo renkami lietuviai, 
rodosi, pakankamai liudija tautinę šios gubernijos gyventojų sudėtį. O dėl 
išvardytų telegramoje Kauno ir Gardino gubernijų, tai šie kraštai Lietuvos 
ir Lenkijos valstybėje nepriklausė Lenkijos sudėčiai, bet buvo Didžiosios 
Lietuvos Kunigaikštystės dalis. Negaliu nepriminti, kad vokiečiai atskyrė 
administravimo atžvilgiu Suvalkų guberniją nuo Lenkijos (žiūr. lietuviškų 
laikraščių „Naujoji Lietuva“ 1 nr., „Lietuvių Balsas“ 3/6 nr. ir lenkišką 
„Echo Polskie“ 12/16 nr. lap. 15). 

Dėl išdėstyto aš laikau savo pareiga dabar, neatidėliojant, nors 
bendriausiais bruožais ir labai suglausta forma pateikti p.p. Centrinio 
komiteto narių dėmesiui lietuvių tautos politinius siekimus, pabrėždamas, 
kad tais siekimais, kurie yra žemiau išdėstyti, yra susijungusios visos 
lietuvių visuomeninės srovės: 

1. Lietuvių tauta reikalauja autonominio tvarkymosi Rusijos valsty- 
bės sudėtyje. 

2. Suvalkų gubernija, išskyrus nedidelę jos dalį, turi būti prijungta 
prie Lietuvos. 

3. Jeigu autonomija būtų suteikta Lenkijai anksčiau nei Lietuvai, tai 
įvedant Lenkijai autonominį valdymą Suvalkų gubernija turi būti išskirta ir 
prijungta prie lietuviškų gubernijų. 

Šitie reikalavimai pirmiausia buvo įtvirtinti lietuvių suvažiavimo, 
vadinamojo Didžiuoju Vilniaus Seimu, įvykusio Vilniuje 1905 m. lapkričio 
21-22 d., rezoliucijoje. Tas suvažiavimas buvo sudarytas iš valsčių, 
parapijų, draugijų atstovų ir visuomenės veikėjų, iš viso apie 2000 
asmenų. Tuos pat reikalavimus teikė lietuvių tauta savo deputatams ginti 
Valstybės dūmoje, duodama jiems tam tikras instrukcijas. Kalbu apie I ir 
II Dūmų deputatus, kada dar galima buvo surašyti įsakymus 
susirinkimuose. Daug tokių įsakymų buvo gavęs ir šį raštą rašąs, 
būdamas Valstybės dūmos narys. 

II Valstybės dūmos nariams lietuviams buvo pavesta reikalauti 
autonomijos iš įvairių politinių srovių visuomenės 5 veikėjų konferencijos 
(apie 100 asmenų), vykusios 1907 m. Velykų“ atostogų Metu Vilniuje. 

Rusijos biurokratija dešimtmečių eigoje stengėsi išnaikinti lietuvių 
tautą, kaipo tokią, surusinti ją ir tuo tikslu griebėsi žiauriausių priemonių: 
uždraudė lietuvių spaudą, mokyklose, pradedant žemiausiomis, mokymas 
buvo vykdomas tiktai Rusų kalba ir dargi mokytojų rusų, nemokančių 
lietuvių kalbos (išskyrus Suvalkų guberniją), žemiausieji vyriausybės 
agentai, kaip uriadnikai, valsčiaus teismo raštininkai, nekalbant apie 
aukštesnius valdininkus, buvo skiriami tik rusai, nemokantieji lietuviškai 
ir t.t. 

Spausdintus veikalus lietuvių kalba lietuviai įgydavo kontrabandos 
keliu iš Prūsijos, bet dėl to buvo persekiojami: tremiami į tolimas 
gubernijas ir t.t. Nepaisant viso to, lietuviai pasiekė aukšto tautinio 
susipratimo laipsnio ir, kai tik pasirodė laisvės švieselė, jie tuojau 
pareiškė savo politinius siekimus organizuotame suvažiavime. 

Nuo šių siekimų, nuo šitojo „šventųjų šventojo“ lietuvių tauta 

neatsisakys ir, jeigu nebus duota jai autonomiškai tvarkytis, tai val- 
dančiai tautai, ir specialiai tai jos partijai, kuri laikys valdžią savo 
rankose, teks griebtis priespaudos priemonių santykyje su lietuvių tauta. 
Kadangi tokios priemonės yra priešingos, kaip k. d. partijos dvasiai, taip 
ir jos programai, kuri numato autonomiją ne tik Lenkijos, bet ir kitų tautų 
(24 paragr.), tai lietuvių tauta turi teisę tikėtis k. d. partijos paramos, 
vykdant jai artimiausioje ateityje savo siekimus. O tam reikia, kad 
Centrinis komitetas imtųsi savo tarpe, dalyvaujant lietuviams visuomenės 
veikėjams, aiškinti ir spręsti Lietuvos klausimą. 

1916 m. kovo mėn. 28 d. buvęs II Valstybės dūmos narys P. Leonas" 
[178]. 


Kadetų partijos Centro komiteto skyrius buvo ir Maskvoje. Jo posėdžiai 
vykdavo kunigaikščio P. Dolgorukovo namuose. Tuose posėdžiuose dalyvau- 
davo ir Petras Leonas. Norėdamas, kad ši partija rūpintųsi ir Lietuvos reikalais, 
Petras Leonas pasiūlė Kadetų partijos Centro komitetui sudaryti specialią 
komisiją Lietuvos reikalams svarstyti ir pareiškė, kad jis įteiks šiai komisijai 
Lietuvos autonomijos projektą. 

„Autonominio Lietuvos sutvarkymo pagrindinių dėsnių“ projektas 

I sk. Bendri nuostatai 


1 str. Lietuvos teritorija susideda iš 1) Vilniaus gubernijos, išskyrus 
Vileikos ir Dysnos apskritis, 2) visos Kauno gubernijos, 3) Suvalkų 
gubernijos, 4) Gardino gub/ernijos/, šiaurinės dalies iki Nemuno upės, 
5) Kuršo dalių, būtent: a) pietrytinė juosta tarp Kauno gub. ir 
Vakarų/Dauguvos, skiriant ją nuo kito Kuršo ploto tiesia linija, einančia 
nuo V/akarų/Dauguvos upės šiauriau Ilukštos miesto link Subačiaus m., 
Kuršo gub. ir b) pietvakarių atkarpos tarp Kauno gub. ir jūros, atskiroji 
nuo kito Kuršo ploto tiesia linija, einančia nuo Linkmenų miestelio 
šiauriau Rekiavos? k/aimo/link Baltijos jūros. 

2 str. Lietuva, sudarydama neatskiriamąją Rusijos valstybės dalį, 
savo vidaus reikaluose yra valdoma atskirų įstaigų, einant tam tikrais 
įstatymais. 

3 str. Lietuvos vidaus reikalams steigiami atskiri: 1) Seimas iš vienų 
rūmų, 2) administracinis valdymas su vietininku priešakyje, 3) teismo 
įstaigos su Lietuvos Senatu, 4) Ministerių taryboje atskiras ministeris 
stats-sekretorius Lietuvos reikalams ir 5) iždas ir sąmata. 

4 str. Bendros pilietinės ir politinės laisvės garantijos, bendrų 
valstybės įstatymų nustatymas, taikomas ir Lietuvai su sąlyga, kad 
vietinė Lietuvos įstatymdavystė gali praplėsti jas, kad tai pačiai vietos 
įstatymdavystei priklauso taisyklių dėl jų Lietuvoje pritaikymo krašto 
reikalams ir sąlygoms leidimas, tačiau tuoj ir amžinai yra panaikinami visi 
krašto gyventojų teisių apribojimai, pagrįsti tikybos, tautybės ir kilmės 
skirtumu. Taip pat lygias teises su kitais turi tie Lietuvos piliečiai, kurie 
nepriklauso jokiai tikybai. 

5 str. Bendroje valstybės atstovybėje Lietuvos gyventojai dalyvauja 
per savo atstovus, renkamus bendrais su imperijos gyventojais 
nuostatais. 

6 str. Jokie šios konstitucijos pakeitimai negali būti daromi, 
nepriėmus jų Lietuvos seimui. 

II sk. Bendrų valstybės įstaigų kompetencija 

7 str. Iš Lietuvos seimo žinybos išimami šie dalykai: 

a) imperatoriaus namų narių išlaikymas, o taip pat imperatoriaus 
dvaro reikalai ir įstaigos, 

b) užsienio reikalai, politinės ir prekybinės sutartys, 

c) kariuomenė ir laivynas, o taip pat visi priklausantys karo ir jūros 
žinybai susisiekimo keliai ir įstaigos. 

Pastaba. Autonominės Lietuvos gyventojai turi teisę atlikti karinę 
prievolę sausumos kariuomenėje, esančioje Lietuvoje. 

d) stačiatikių tikybos reikalai, 

e) monetos reikalai, emisijos bankai, 

f) pašto, telegrafo ir visos valstybės telefono įstatymdavystė, o taip 
pat tarptautinio ir viso valstybės pašto, telegrafo ir telefono susisiekimo 
tarifai, 

h) gelžkelių tarptautinio ir vidaus tiesioginio su imperija susisiekimo 
tarifai, 

i) prekių ženklų ir privilegijų, 0 taip pat literatūrinės ir meno 
nuosavybės" įstatymdavystė, 

k) baudžiamoji įstatymdavystė, kuri liečia sukilimų prieš aukščiau- 
siąją valdžią, valstybės išdavimą, smurtą, įstatymą dėl karinės prievolės 
pažeidimo, monetos, vertybinių popierių ir ženklų, karantino, muitų, 
akcizų, pašto, telegrafo ir telefono įstatymų pažeidimą;“ 

I) bendros valstybės paskolos ir pasižadėjimai. 

8 str. Į bendrą valstybės reikalų, išvardintų šios konstitucijos 7 str., 
tiesioginei centralinių įstaigų žinybai priklauso visi ministerijų: impe- 
ratoriaus dvaro, užsienio reikalų, karo ir jūros, o taip pat Sv/ento/Sinodo 
reikalai. 

III sk. Lietuvos įstaigos 


I skyrelis. Seimas 


9 str. Seimo žinybai priklauso: 

a) įstatymdavystė visais krašto reikalais, išskyrus tuos, kurie 
nurodyti šios konstitucijos 7 str. 

b) visos rūšies priedų, mokesnių, pošlinų, rinkliavų ir prievolių, 
Išskyrus muitų ir akcizų rinkliavas, 

c) kasmet apyskaitos peržiūrėjimas ir tvirtinimas, Lietuvos iždo 
pajamų ir išlaidų sąmatos ir išdėstymo tvirtinimas, o taip pat sąmatos 
vykdymo apyskaitos kontrolė, 

d) kasmet Lietuvos valdymo apyskaitos žiūrėjimas ir tvirtinimas, 

e) leidžiamų bendrų valstybės įstatymų ir įsakymų tvarkymas ir dėl 
jų nuomonės tiekimas, jų įtakos krašto gerovės atžvilgiu, o taip pat 
kėlimas klausimų apie bendrų valstybės įstatymų leidimą, kurie galėtų 
skatinti krašto gerovę ir jo reikalų patenkinimą. 

f) nuomonės teikimas visais reikalais, kuriais vyriausybė klaus 
patarimo. 

10 str. Lietuvos seimo nutartieji įstatymo projektai ministerio, stats- 
sekretoriaus Lietuvos reikalams kontrasignuoti, skelbiami visų žiniai 
įstatymų rinkinyje, leidžiamam Vilniuje. 

11 str. Lietuvos seimas renkasi kasmet Vilniuje, Aukščiausiuoju 
įsaku, ministerio stats-sekretoriaus Lietuvos reikalams, pristatomi 
imperatoriui tvirtinti. Projektai, tuo būdu patvirtintieji, ministerio stats- 
sekretoriaus Lietuvos reikalams kontrasignuoti. Seimas paleidžiamas, taip 
pat jo užsiėmimai pertraukiami, einant šiam reikalui Valstybės dūmos 
nustatytomis taisyklėmis su sąlyga, kad atitinkami Aukščiausios valdžios 
aktai būtų kontrasignuoti ministerio, stats-sekretoriaus Lietuvos reika- 
lams. Kiekviena sesija tęsiasi ne mažiau kaip šešis mėnesius. 

12 str. Rinkimų į pirmąjį seimą būdas ir tvarka, seimo kiekybinė 
sudėtis ir jo sukvietimo tvarka nustatoma tam tikru įstatymu bendros 
valstybinės įstatymdavystės tvarka. Gi dabar nustatoma, kad rinkimai 
Lietuvos seiman visuomet turi būti daromi visuotinio, lygaus, tiesioginio ir 
slapto balsavimo dėsniais, kad 10 000 krašto gyventojų privalo rinkti 
vieną deputatą ir kad seimo nariai yra neatsakingi už nuomones, 
pareikštas seime, ir be teismo yra neliečiami. 


2 skyrelis. Administracinė valdžia 


14 str. Vykdomoji valdžia Lietuvoje priklauso ypatingajam krašto 
valdymui su vietininku priešakyje, išskyrus dalykus, nurodytus šios 
konstitucijos 8 str. Vietininkas yra skiriamas Aukščiausios valdžios iš 
Lietuvos piliečių. Jis negali būti kartu ir kariuomenės vadu. 

15 str. Vietininko santykis su seimu, krašto teismo įstaigų 
santvarka, taip pat visų administracijos ir savivaldybės organų santvarka, 
jų žinybų ribos, priklausomybės tvarka ir santykiai su seimu, vietininku ir 
ministeriu Lietuvos reikalams bus nustatyti Lietuvos seimo šios konsti- 
tucijos 9 ir 10 str. nurodyta tvarka. 

16 str. Ministeris stats-sekretorius Lietuvos reikalams skiriamas 
Aukščiausios valdžios iš Lietuvos piliečių ministeriams skirti nustatyta 
tvarka: 

1) pristato aukščiausios valdžios nuožiūrai Lietuvos seimo nuta- 
rimus, įstatymų projektus ir kitus liečiančius Lietuvą dalykus, kurie 
priklauso Aukščiausiai nuožiūrai, 

2) kontrasignuoja ir siunčia kur reikia Aukščiausios valdžios 
skyrimus ir parėdymus, kurie liečia Lietuvą, 

3) dalyvauja visuose Ministerių Tarybos darbuose, specialiai bend- 
rais valstybės reikalais, kurie liečia Lietuvą (7 ir 8 str.) pristato Tarybai 
savo nuomonę. Bendrais valstybės reikalais ministeris yra atsakingas 

bendrai su kitais ministeriais pagrindu, gi Lietuvos reikalais jis atsako 
prieš Seimą šitojo žinybos ribose. 

17 str. Lietuvos ribose visų kitų bendrų valstybės reikalų, išvardintų 
šios konstitucijos 7 str., išskyrus nurodytus 8 str., žinyba priklauso 
vietinėms Lietuvos įstaigoms su sąlyga, kad jos visais šiais reikalais 
veikia remiantis bendrais valstybės įstatymais. 


IV sk. Teismas 


18 str. Vyriausioji krašto teismo įstaiga yra Lietuvos senatas, kurio 
buvimo vieta Vilniuje. Senato žinybos ratui priklauso: 

1) galutinių teismo sprendimų panaikinimas ir peržiūrėjimas, taip 
pat baudžiamųjų bylų atnaujinimas, 2) visų ginčų ir nesutikimų tarp 
teismo ir administracinių įstaigų, o taip pat atskirų administracinių įstaigų 
sprendimas, 3) bylos dėl visų krašto administracinių įstaigų ir valdininkų 
veiksmų skundų, neišskiriant aukščiausiųjų vietos įstaigų. Lietuvos 
senato įsteigimas ir jo žinybos ratas bus nustatytas artimiausio Lietuvos 
seimo šios konstitucijos 9 ir 10 str. nurodyta tvarka. 


V sk. Lietuvos iždas 


19 str. Visoms pajamoms, kurios tenka Lietuvos iždui, ir ištaidoms iš 
jo daromoms, kaip vietinėms, taip ir bendroms valstybės išlaidoms (20 ir 
21 str.) sudaroma viena bendra sąmata ir sąrašas bei viena bendra 
apyskaita. 

20 str. Lietuvos iždan įnešama: 1) visi renkami krašto ribose 
tiesioginiai ir netiesioginiai mokesčiai, priemokos, rinkliavos, pošlinos, 
2) pelnas iš bendrų valstybės valdžios regalijų krašto ribose, 3) visų 
Lietuvos turtų, kapitalų ir įmonių pelnas. 

Muitai, renkami Lietuvos ribose nuo tranzito prekių, siunčiamų į 
bendras valstybės pajamas, o taip pat muitai, imamai imperijos ribose 
nuo tranzito prekių, siunčiamų į Lietuvą, perduodami į Lietuvos iždo 
pajamas. 

21 str. Lietuvos iždas, atsižvelgiant į krašto gyventojų skaičiaus ir 
valstybės gyventojų skaičiaus proporciją dalyvauja šiose valstybės 
išlaidose: 1) imperatoriaus namų nariams ir dvaro ministerijai išlaikyti, 
2) valstybės paskoloms, pasižadėjimams ir jų procentams mokėti su 
sąlyga, kad garantijų pasižadėjimai privatinių geležinkelio bendrovių 
naudai sunkina Lietuvos iždą tiek, kiek tos garantijos liečia Lietuvos 
geležinkelius, 3) centralinėms įstatymdavystės įstaigoms, 4) Jo didenybės 
nuosavajai kanceliarijai, 5) Ministerių tarybai, 6) Užsienio reikalų 
ministerijai, 7) Karo ir jūros ministerijoms, 8) Valstybės kontrolei, 
9) centralinei geležinkelių tarifų įstaigai išlaikyti. Tačiau dėl krašto 
sunaikinimo kare Lietuvos dalyvavimas valstybės skolų, pasižadėjimų ir 
jų procentų mokėjime atidedamas mažiausiai 10-čiai metų, skaitant nuo 
tos dienos, kai įsigalės ši konstitucija. 

22 str. Visų šios konstitucijos 21 str. nurodytų valstybės išlaidų, 
tenkančių Lietuvos iždui, dalis nustatoma pagal gyventojų surašymo, 
daromo kas dešimt metų, davinius. Dešimtmečio eigoje proporcingas 

dalyvavimas išlaidose nekeičiamas. Mokėtina abiejų iždų suma išlyginama 
6-ių mėnesių laikotarpyje, skaitant nuo dienos, kai atitinkamos centra- 
linės įstaigos sudaro galutinę apyskaitą už praėjusius metus (9 ir 10 str.). 
Savitarpio atsiskaitymų tvarka tarp bendravalstybinių įstaigų ir Lietuvos 
iždo nustatoma tam tikromis taisyklėmis. 

23 str. Lietuvos iždo nuosavybėn pereina visas kilnojamas ir 
nekilnojamas turtas, kuris yra krašto ribose ir dabar priklauso iždui bei 
valstybės įstaigoms, tame skaičiuje iždo gelžkeliai, bajorų ir valstiečių 
bankų turtai, o taip pat kapitalai ir teisės, išskyrus turtus, kapitalus ir 
teises, priklausančias imperatoriaus dvaro, karo ir jūrų ministerijoms. 
Taip pat Lietuvos iždui tenka visas kilnojamas ir nekilnojamas turtas, 
esąs Lietuvos ribose, kuris priklausė katalikų bažnyčiai, paimtas Vidaus 
reikalų žinybos. Taip pat grąžinama Lietuvos iždui Katalikų akademijos 
biblioteka ir kitas kilnojamas turtas. 

23* str. Ministerio stats-sekretoriaus Lietuvos reikalams ir raštinės 
visam išlaikymui lėšos duodamos iš bendro valstybės iždo“. 


IV sk. Apie kalbą 


24 str. Visų įstatymdavystės, teismo ir administracijos valstybės 
švietimo įstaigų, mokyklų, vietoje visuomeninėmis rinkliavomis išlaikomų, 
reikalų vedimo darbas lietuvių kalba“. 

25 str. Visų išvardintų įstaigų susirašinėjimas su vyriausybe, 
imperijos įstaigomis, o taip pat su veikiančiomis Lietuvoje imperatoriaus 
dvaro, užsienio reikalų, karo ir jūros ministerijų ir Šv/ento/Sinodo 
įstaigomis bei valdininkais atliekamas rusų kalba. 

26 str. Kalbų teisės privatinėse mokyklose mokymo atžvilgiu, taip 
pat /... /*? ir tikybos reikaluose nėra varžomos. 

27 str. Teismo ir administracijos įstaigose nemokantiems lietuvių 
kalbos duodami vertėjai. Seime nelietuviškai kalbančiojo kalba įrašoma 
protokole išversta prisiekusiojo vertėjo. 


V sk. Ginčų tarp bendrų valstybės ir autonominių įstaigų 
sprendimas:*! 


28 str. Nesutarimai ir ginčai tarp bendrų valstybės įstaigų ir atskirų 
Lietuvos autonominių įstaigų dėl Zinybos ribų galutinai sprendžiami 
nuolatinės komisijos iš pirmininko ir 24 narių. Komisijos būstinė yra 
Petrograde. 

29 str. Dvylika šios komisijos narių yra renkami bendrų valstybės 
atstovybės įstaigų iš jų narių tarpo, o dvylika - Lietuvos seimo iš jo narių. 
Komisijos nariai renkami kiekvienos sesijos pradžioje. 

30 str. Komisijos pirmininką skiria Aukščiausioji valdžia. 

31 str. Pirmininkas ir komisijos nariai vykdo savo pareigas iki bus 
išrinkta jos nauja sudėtis. 

32 str. Komisijos veikimo ir ryšių!? su bendromis valstybės ir atski- 
romis Lietuvos įstaigomis tvarka nustatoma taisyklėmis, tvirtinamomis 
pačios komisijos. 

VI sk. 


33 str. Iki Lietuvos seimas išleis atskirą krašto vidaus tvarkymo ir 
valdymo statutą, Lietuva yra valdoma remiantis? laikinu šiai Konstitucijai 
vykdyti įstatymu. 

VII sk. Autonominės Lietuvos santykis su tikyba'“ 

34 str. 1) Visų tikybų ir netikinčiųjų Lietuvos piliečių teisės yra 
lygios. 2) Draugija!“, kuri tikybos motyvais teisina baudžiamąjį 
nusikaltimą, laikoma nusikalstamąja draugija, bet ne religija. 

35 str. Kiekvienas Lietuvos pilietis, jam sukakus 16 metų, jei nori, 
nu/si/stato kokiai tikybai priklauso, bet gali /ir/ nepriklausyti prie jokios 
tikybos. Išėjimas iš tikybinės organizacijos arba jos pakeitimas negali būti 
priežastimi bausmei arba teisių netekimui, išskyrus tas, kuriomis asmuo 
naudojasi tiktai dėl to, kad buvo užėmęs tam tikrą vietą tikybinėje 
visuomenėje. 

36 str. Abiejų lyčių vaikai ir jaunuoliai, neturintys 16 metų, priklauso 
savo tėvų tikybai. Kuomet tėvai yra įvairių tikybų, tai vaikai priklauso“ 
tikybai, nurodytai abiejų tėvų, o kai tarp jų nėra sutarimo, tai pačių vaikų 
pasirinktai tikybai. 

37 str. Pamestinukai, neturintieji tikybos ženklo, ir visiški našlaičiai, 
likę po gimdytojų, nepriklausiusių jokiai tikybai, patekę į Lietuvos iždo 
išlaikomas auklėjimo įstaigas, yra auklėjami katalikų tikyboje, išskyrus 
Gumbinės, Ragainės, Tilžės ir Klaipėdos apskritis, kur įvardintų kategorijų 
vaikai auklėjami ev/angelikų/-liuteronų tikyboje, ir Biržų valsčiaus, kur jie 
auklėjami reformatų tikyboje. 

38 str. Kiekviena suaugusiųjų Lietuvos piliečių, išpažįstančių 
vienodus religinius įsitikinimus, grupė turi teisę organizuotis į atskirą 
nepriklausomą religinę draugiją, kuri įgyja visas teises, priklausančias 
visoms Lietuvos tikyboms: a) juridinio asmens, b) laisvai platinti savo 
mokymą, c) steigti ir valdyti tikybos apeigoms patalpas, mokymo, 
auklėjimo, labdarybės ir pan/ašios/ įstaigos, d) rinkti savo ganytojus ir 
dvasiškius, remiantis savo statusu, e) įsigyti, perleisti, valdyti ir įkeisti 
/savo/ kilnojamąjį ir nekilnojamąjį turtą. 

39 str. Kiekviena įsisteigusi arba naujai steigiama savaranki tikybinė 
draugija, kad galėtų naudotis 38 str. nurodytomis teisėmis, privalo 
pristatyti savo įstatus (statutą) į Lietuvos įstatymų leidimo įstaigą viešai 
paskelbti, bet negali būti skelbiami tik tie statutai, kuriais įteisinami arba 
pateisinami baudžiamieji nusikaltimai ir nusižengimai, arba nustatomos 
taisyklės, priešingos viešai dorai. 

40 str. Jokia grupė, kuri atsiskiria nuo anksčiau susidariusios 
tikybinės organizacijos, negali reikalauti sau jos turto, viso arba dalies, 
nepaisant grupės skaitlingumo. Tiktai tuo atveju, kai visi tam tikros 
tikybos išpažintojai, gyvenantieji Lietuvos teritorijoje, pereina į kitą 
tikybą, visas turtas pereina kartu su jais. 

41 str. Visų Lietuvos tikybų dvasiškiai ir hierarchai išlaikomi tikybinių 
organizacijų, kurioms jie priklauso, lėšomis, neturi valstybės tarnybos 

teisių, nereikalingi vyriausybės tvirtinimo dvasiškoms pareigoms eiti, nuo 
tikrosios karinės tarnybos atleidžiami, tik esant šioms dviems sąlygoms: 
a)jei išėjo specialų teologinio mokslo kursą ir b) jeigu skelbiant 
mobilizaciją, ėjo nuolatinę savo tikybos tarnybą. Tačiau dvasiškiai gali 
būti priverčiami pašaukti eiti sanitarinę tarnybą ir kapelionų pareigas, 
išskyrus vyskupus, generali/nius/ superintendantus ir atitinkamus ne- 
krikščioniškų tikybų hierarchus. 

42 str. Jaunų žmonių, pasišventusių dvasiškai padėčiai“ parengimas 
eiti karo sanitarų pareigas yra tose mokymo įstaigose, kuriose jie įgyja 
teologinį išsilavinimą!" arba kitose, jų dvasiškai vyresnybei sutikus. 

43 str. Asmenų, išpažįstančių tikybą, ir jų mažamečių vaikų 
pilietinės padėties gimimo, jungtuvių ir mirties aktai sudaromi dvasiškių, 
jei pastarieji yra baigę aukštesniąją dvasinę arba pasaulietinę mokymo 
įstaigą. Asmenų, nepripažįstančių tikybos ar išpažįstančių tikybą, kuri 
neturi aukštesnįjį mokslą išėjusios dvasiškijos, sudaromi notarų. 

44 str. Kiekvieno rajono piliečių pilietinės padėties aktų dublikatai 
saugojami antros instancijos teismo archyve. Teismo pirmininkas, patik- 
rinęs formalų aktų užrašų teisingumą!*, ne vėliau kaip po mėnesio nuo jų 
pristatymo dienos įteikia aktų surašytojui čekį gauti užmokesčiui iš iždo 
sumoje, nurodytoje autonominės Lietuvos išlaidų sąraše“?. 

45 str. Administracinė autonominės Lietuvos valdžia vykdo dvasiš- 
kos valdžios teisminius ir administracinius sprendimus, jų nesvarstant, o 
tik nustatydama, kad /jie/ atitinka tam tikros tikybos įstatus, paskelbtus 
įstatymų tvarka. 

46 str. Kiekvienas Lietuvos pilietis turi teisę priklausyti bet kokiam 
vienuolių ordinui, kongregacijai, draugijai ir pan. arba steigti juos, tiktai 
pristatydamas įstatus registruoti. Negalima jėga trukdyti išeiti iš 
vienuolyno, kongregacijos, tikybinės organizacijos ir pan., nei už išėjimą 
bausti arba atimti teises, išskyrus tas, kuriomis išeinąs naudojosi 
paliekamoje organizacijoje arba nuo kurių jis laisvu noru atsisakė, 
būdamas /jau/ pilnametis, įstodamas organizacijon. 

47 str. Buvusieji katalikų kunigai, vienuoliai ir vienuolės gauna teisę 
tuoktis??, kaip pripažįsta valstybė, tiktai tuo atveju, jei perstojo 
priklausyti katalikų tikybai arba gauna viešą oficialų popiežiaus leidimą. 

48 str. Lietuvos iždo subsidijos skirstomos tarp tikybinių švietimo ir 
labdarybės įstaigų, atsižvelgiant kokį visų Lietuvos gyventojų nuošimtį 
sudaro tam tikros tikybos išpažintojų skaičius; netikybinės tų rūšių 
įstaigos gauna subsidijas, atsižvelgiant kokį visų Lietuvos gyventojų 
nuošimtį sudaro tie, kurie pasiskelbė esą be tikybos. 

49 str. Kai tikybinės apeigos daromos Lietuvos vardu ir dalyvauja jos 
vyriausybės nariai, tai ji atvyksta į katalikų bažnyčią, gi valdininkai, kurie 
nepripažįsta katalikų tikybos, gali dalyvauti per atstovus. 

50 str. R/omos/katalikų turtas Lietuvoje išimamas iš vidaus reikalų 
ministerijos ir R/omos/katalikų dvasiškosios kolegijos Petrapilyje žinybos. 
Imperijos vyriausybė grąžina katalikų bažnyčiai kilnojamąjį ir 
nekilnojamąjį turtą, kuris jai priklauso Vilniaus, Kauno, Suvalkų 

gubernijose ir Kuršo dalyje, kaip ir tą, kuris priimtas VRM globon, kaip ir 
tą, kuris perduotas Sv/entojo/Sinodo žinybon, būtent: bažnyčias, vienuo- 
lynus, rūmus, namus, pastatus ir gėrybes, buvusias katalikų vyskupų, 
kapitulų, vienuolynų, bažnyčių, parapijų ir kt. /nuosavybėje/, konfis- 
kuotus įvairiais atvejais XVIII ir XIX a. 

51 str. Aukščiau nurodytą nekilnojamąjį turtą atsiima tas katalikų 
vyskupas, kurio vyskupijoje tai yra. Kilnojamam turtui priimti Vilniaus, 
Žemaičių ir Seinų vyskupai įgalioja delegatą, jiems atsakingą. 

52 str. Imperatoriškosios Romos katalikų dvasinės akademijos 
biblioteka ir kitas turtas grąžinamas Lietuvai. 

53 str. Lietuvos gyventojų katalikų reikalams Romoje vesti Lietuvos 
vyriausybė akredituoja prie Apaštalų Sosto asmenį, kurio titulas laikomas 
lygiu autonominės Lietuvos vyriausybės ministerio titului. Jeigu katalikų 
bažnyčios popiežius norės turėti savo atstovą prie Lietuvos vyriausybės, 
tai jam suteikiamos teisės, turimos svetimųjų valstybių pasiuntinių. 

54 str. Turtas, kuris buvo lietuviškos Prūsijos ev/angelikų/-liuteronų 
bažnyčios žinioje, prijungus ją prie autonominės Lietuvos, tampa šios 
bažnyčios nuosavybe. Jai /ati/tenka turtas, kuris yra Suvalkų 
guber/nijos/ ribose, o priklausė Varšuvos ev/angelikų/-liuteronų genera- 
linės konsistorijos žinybai, taip pat ev/angelikų/-liuteronų bažnyčios 
turtas Kauno, Vilniaus gub/ernijose/ ir dal/yje/ Kuršo. Tai pačiai, 
ev/angelikų/-liuteronų bažnyčiai, jos įgaliotinių asmenyje atlygina už 
nuostolius, karo padarytus Prūsijos ir Rusijos Lietuvoje, kas priklauso iš 
Rusijos ir Vokietijos vyriausybių. 

55 str. Turtas, buvęs Sv/entojo/ Sinodo žinyboje, esąs Lietuvos 
teritorijoje, įvedus autonomiją, išskyrus nurodytąjį 51 str., lieka 
pravoslavų (stačiatikių) bažnyčios Lietuvoje nuosavybe. 

56 str. Visoks turtas, priklausąs bet kokiai Lietuvos bažnyčiai ar 
tikybai, apdedamas mokesčiais lygiai su visuomenišku švietimo ir 
labdarystės įstaigų turtu. 

Leonas P. Mano pergyvenimai ir atsiminimai 1914-1919 m. - L. 178- 
187, 192-198; originalas, rankraštis, vertimas iš rusų k. 

Paaiškinimai: 

5 Taip tekste 

" Taip tekste 

8 Šio papildymo rusiškame variante nėra. 

? Rusiškame variante išbrauktas sakinys: „Kitų tautybių gyventojams 
pagal galimybes bus įsteigtos žemesnės ir aukštesnės mokyklos su dėstymu 
gimtąja kalba, o vidurinėse mokyklose norintiems bus organizuotas gimtosios 
kalbos mokymas". 

10 Neįskaitomas žodis. 

11 Tekste „išrišimas". 

12? Tekste: „susinešimo". 

3 tekste: „einant“. 

14 Ši dalis pavadinta: „Lietuvos autonominio sutvarkymo pagrindinių 
dėsnių papildymo projektas“. 


217 


Petras LEONAS 


15 Žr. 38 str. 

16 Taip tekste. 

17 Tekste: „švietimą“. 

18 Tekste: „tikrumą“. 

19 Taip tekste. 

20 Tekste: „jungtis“ [179]. 


2.15. Rusijos lietuvių šalpos organizacijų atstovų 
suvažiavimas 


1916 m. vasario 23 d. Petrograde prasidėjo Rusijos lietuvių organizacijų, 
besirūpinančių nuo karo nukentėjusiųjų šelpimu, atstovų suvažiavimas. 
:1916 m. pradžioje Lietuvių draugijos nuo karo nukentėjusiųjų šelpti Centrinis 
"komitetas turėjo užregistravęs daugiau kaip 114 000 lietuvių pabėgėlių ir 
daugiau kaip 80 savo skyrių. Tuo metu įvairiose Rusijos vietose buvo įsteigtos 
64 pradžios mokyklos pabėgėlių vaikams ir apie tiek pat prieglaudų vaikams ir 
seneliams. Be Tatjanos komiteto, prie Rusijos vidaus reikalų ministerijos buvo 
suorganizuota speciali taryba pabėgėlių globai tvarkyti. Į šią tarybą buvo 
deleguoti Valstybės dūmos 7 nariai, tarp jų M. Yčas, o lietuvių centro 
komitetui toje taryboje atstovavo S. Šilingas ir K. Šalkauskas. Per tą tarybą ėjo 
visos lėšos, valstybės iždo asignuojamos įvairiems komitetams arba 
organizacijoms. Jau 1915 m. lapkričio mėn. komitetas gavo 1 400 000 rublių. 
Lietuvių komitetas gavo iš Rusijos vyriausybės įvairių lengvatų, pavyzdžiui, 
geležinkeliais gabenti siuntinius papigintu tarifu, o Centrinio komiteto ir jo 
skyrių atsakingi darbuotojai buvo atleisti nuo karinės prievolės. Tokių 
atleistųjų buvo arti 300. 

Maskvos lietuvių komitetas dirbo beveik savarankiškai, bet savo darbui 
lėšas taip pat gaudavo iš Centrinio komiteto. 

Į Rusijos lietuvių šalpos organizacijų atstovų suvažiavimą atvyko: 


Akastovas M. Įgaliotinis Vakarų Sibire 
Avižonytė Elžbieta ki Kreicburge 
Avižonis Juozas + Simbirske 
Aukštuolis Jonas iš Stokholme 
Baltrušaitis Jurgis šį Maskvoje 
Bieliūnas Ignas Įgaliot. pad. Nižnij-Novgorode 
Bytautas Stasys £ Tverėje 

Bytautas Jonas 7 Vitebske 
Bičkauskas Kazys, kun. k Kostromoje 
Braknė Ant., kun. Įgaliotinis Tverėje 

Būčys Pr., kun. 
Braždytė Ona 

Burba Juozas 
Čarneckis Ant. 
Čiurlionis Stasys 
Dalieckis Stasys, kun. 
Damijonaitis Vincas 
Demikis Juozas, kun. 


Dragunevičius Vincas, kun. 


Draugelis Silva 
Gaidamavičius 
Ginetas Juozas, kun. 


Grybačiauskas Juozas, kun. 


Grinkevičius Silva 
Gustaitis Motiejus, kun. 
Gutaravičius Juozas, kun. 
Ivaška Ant., kun. 
Jaroševičius Ant. 
Jasenskis Julius, kun. 
Jašinskas Petras 

Juchna Aug., kun. 
Juraitis Pijus, kun. 
Jurkūnas Ignas (Šeinius) 
Ysokas Pranas 
Kavaliauskas, kun. 
Kazakevičius Juozas 
Kentra Jonas 
Kevei-Gudža Tadas 
Kliuksinas Karolis 
Kumpikevičius 
Kubilius Petras, kun. 
Kuprevičius M. 
Kutrevičius Jonas 
Kuzma Pranas 

Lapis Justinas, kun. 
Latvis, kun. 

Leonas Petras 
Leonavičius Jonas 
Leparskis Juozas 
Lukauskas Stasys 

Dvasios reik. sekcijos ved. 
Įgaliotinis 


Įgaliot. pad. 


Įgaliotinis 


Įgaliot. pad. 
Įgaliotinis 


Įgaliot. pad. 
Įgaliotinis 
Įgaliot. pad. 
Įgaliotinis 


* 


Įgaliot. pad. 
galiotinis 


“ 


Petrapilyje 
Pskove 
Dvinske 
Roslavlyje 
Kijeve 

Siebeže 
Archangelske 
Tomske 
Mariupolske 
Aleksandrovske 
Simbirske 
Gomelyje 
Brianske 
Saratove 
Jaroslavlyje 
Omske 
Nižnij-Novgorod. 
Kazanėje 
Dauguvos raj. 
Kliučiki 
Velikije Luki 
Ufa 

Stokholme 
Nižnij-Novgorode 
Charkove 
Lipetske 
Jekaterinoslave 
Valke 

Strugi Bielaja 
Staraja Rusa 
Semipalatinske 
Liucene 
Kostromoje 
Išime 

Lugoje 
Bobruiske 
Maskvoje 
Voroneže 
Dauguvos raj. 
Omske 

Macevičius Petras 
Martinkaitis 

Matulionis Povilas 
Narusevičius Tadas 
Olšauskas Konst., kan. 
Palukaitis Vincas 
Penkaitis Pranas 
Pleirytė-Puidienė O. 
Polonskis Vladas, kun. 
Prapuolenis J. 

Povilanis Stasys, kun. 
Puodžiūnas Aleksandras 
Ruseckas Mykolas, kun. 
Savickis Jurgis 
Savukaitis Juozas, kun. 
Sadula Juozas 


Simonavičius Vincas, kun. 


Sideravičius Juozas 
Skinkys Juozas, kun. 
Sleževičius Myk. 
Sabaliauskas Ad., kun. 
Subačis Kazys 
Šalkauskas Kazys 
Šalkauskas Stasys 
Šilinis Ant., kun. 
Šimkus Stasys 
Šnapštys Kazys 
Šmėka A. 

Šultė Šim., kun. 
Tautkevičius St., kun. 
Turas Vaclovas 
Tumėnas Antanas 
Valeika Matas 
Valiukas Feliksas 
Veblauskas Petras 
Vienožinskaitė Liuda 
Žakevičius, kun. 
Žitkevičius Povilas 


galiotinis 
Ypatingas įgal. 
Įgaliotinis 
Įgaliot. pad. 
Įgaliotinis 


Ypatingas įgal. 
Įgaliotinis 
Įgaliot. pad. 
Ypatingas įgal. 
Įgaliot. pad. 
Įgaliotinis 
Įgaliot. pad. 
Įgaliotinis 


Poltavoje 
Romnuose 
Smolenske 
Maskvoje 
Voroneže 
Samaroje 
Jekaterinoslave 
Čeliabinske 
Taškente 
Gačinoje 
Penzoje 
Ligovoe 
Tuloje 
Danijoje 
Riežicoje 
Jelece 

Kozlove 
Tomske 
Rostove na Donu 
Rytų Rusijai 
Helsinkyje 
Babinovičiuose 
Petrapilyje 
Šveicarijoje 
Šliselburge 
Amerikoje 
Caricine 
Permėje 
Borovičiuose 
Tambove 
Vakarų Rusijai 
Voroneže 
Kazanėje 
Vidurio Rusijai 
Polocke 
Novgorode 
Vologdoje 
Minske 


Suvažiavime dar dalyvavo: V. Bielskis, F. Bortkevičienė, M. Yčas, J. 

Kubilius, G. Liutkevičius, Marma, P. Mašiotas, Mikelėnas, Č. Petraškevičius, 
A. Purėnas, R. Skipitis, A. Spurga, S. Šilingas, J. Tumas, P. Vitkauskas, A. 
Voldemaras. 

Suvažiavimą atidarė Centrinio komiteto pirmininkas M. Yčas, 
suvažiavimas atsistojimu pagerbė žuvusius kare ir neseniai mirusius — 
Aukštakalnį, P. Kriaučiūną, Č. Sasnauską. 


2.30 pav. Rusijos lietuvių organizacijų, besirūpinančių nuo karo nukentėjusių 
šelpimu, suvažiavimo Petrapilyje 1916 m. vasario 23 d. prezidiumas: iš dešinės — 
A. Purėnas, M. Yčas, P. Mašiotas, A. Spurga, P. Leonas, K. Šalkauskis, 
Č. Petraškevičius ir R. Skipitis. 
Paimta iš LE. T. 16. P. 41 


Į suvažiavimo prezidiumą buvo išrikti: J. Baltrušaitis, M. Yčas, P. Leo- 
nas, P. Mašiotas, Č. Petraškevičius, A. Purėnas, R. Skipitis, A. Spurga, 
K. Šalkauskas (2.30 pav.). Buvo nustatyta suvažiavimo darbotvarkė: pirmą 
dieną - bendri posėdžiai, antrą — sekcijų posėdžiai, trečią — vėl bendri 
posėdžiai. Pirmą dieną buvo išklausyti šelpimo draugijų atstovų, Centrinio 
komiteto skyrių ir įgaliotinių pranešimai apie pabėgėlių šelpiamąjį darbą. 
5: » Šilingas padarė Lietuvių draugijos ir Centrinio komiteto darbų Nė ir 
kurio iki 1916 m. vasario 1 d. gauta 900 000 rb. Ir Pabūgelių taryba, iš Indas 
gauta 1 660 000 rb. Nemažai paaukojo patys lietuviai, ypač Amerikos, rusų 
visuomenės organizacijos ir atskiri asmenys. Šiame posėdyje kalbėjo ir 
Maskvos lietuvių komiteto pirmininkas P. Leonas. Jis papasakojo apie 
komiteto atliktus darbus ir pažymėjo, kad Maskvoje yra apie 15 000 lietuvių 
pabėgėlių, kurių daugumai reikia pašalpos. Jiems yra įsteigti 135 bendrabučiai, 


3 vaikų prieglaudos, 10 pradinių mokyklų, 8 amatų dirbtuvės, sanitarų kursai 


suaugusiems, ligoninė sužeistiems kareiviams ir t.t. Lėšų gaunama iš privačių ir 

visuomeninių organizacijų aukų, iš Maskvos miesto valdybos, iš Tatjanos ir 
Centrinio komitetų. 

J. Laukaitis pranešė, kad Petrograde yra apie 20 000 lietuvių pabėgėlių. 
Šelpiama apie 10 000. Įsteigti 4 bendrabučiai, 8 vaikų prieglaudos, kuriose 
gyvena 940 vaikų. Yra 12 pradinių mokyklų, kuriose mokosi 1150 vaikų, 6 
moksleivių prieglaudos, 4 dirbtuvės, 2 valgyklos, ligoninės ir t.t. Po pranešimų 
savo siūlymus pateikė: P. Vitkauskas — nuomoti vasarą dvarus ir duoti pabė- 
gėliams darbo ir pavyzdingo ūkio praktikos; Marma — suorganizuoti teisės 
patarimų biurą, kuris turėtų ne tik patarti, bet ir padėti; Mikelėnas — apie medi- 
cinos pagalbos sutvarkymą ir sanitarijos reikalus; Vilimavičius - apie koope- 
racijos ir kooperatyvų pritaikymą pabėgėlių gyvenimui, jų reikalams ir kt. 

Visą antrąją suvažiavimo dieną ir pusę trečiosios dirbo sekcijos. Pati 
didžiausia sekcija buvo organizacinė. Sekcijos posėdžius pradėjo Petras 
Leonas, kaip seniausias atstovas. Jis buvo išrinktas ir sekcijos pirmininku. Jos 
darbotvarkės klausimai: „1. Pranešimai — bendroji organizacijos tvarka. 
2. Užimtosios Lietuvos šelpimas: panaudojimas neutralių šalių — Švedijos, 
Šveicarijos, Danijos; Anglijos ir Amerikos lietuvių kolonijų mobilizavimas; 
Rokfelerio fondas; moralinė pagalba. 3. Lietuvių pabėgėlių grąžinimas 
tėvynėn: bendras lietuvių pabėgėlių telkimas valsčiais bei parapijomis; 
sudarymas lietuvių pabėgėlių organizuotų būrių su savo seniūnais; įgaliotinių 
kadrų paruošimas; patogių ekonominių sąlygų paruošimas pabėgėliams grįžti: 
parūpinimas — žemės ūkiui arklių, žemės dirbimui įrankių, mašinų ir sėklų; 
„Žagrės“, „Marijampolės ūkininkų draugovės“, „Kooperatoriaus" panaudo- 
jimas šiems tikslams; šios srities darbui praplėtimas dirvos, vyriausybės įstatų 
arba instrukcijų keliu. 4. Santykiai su kitomis tautų ir visuomenės organiza- 
cijomis: su laikinuoju Vilniaus ir Kauno obivatelių komitetu; su lenkų, latvių, 
estų ir rusų organizacijomis. 5. Lietuvių draugijų darbų suderinimas. 6. Prūsų 
lietuviai. 7. Mokslus einančios jaunuomenės vasaros atostogos". Kaip matome, 
organizacinė sekcija svarstė labai reikalingus ir svarbius klausimus. 

Bendrąją organizacijos tvarką analizavo S. Šilingas. Lietuvių draugijos 
nukentėjusiems dėl karo šelpti Centrinio komiteto daliai išsikėlus iš Vilniaus ir 
jo nariams apsigyvenus ne viename kuriame, bet keliuose Rusijos miestuose, 
jau pačiame pirmajame Komiteto posėdyje buvo nutarta išskirti prezidiumą iš 
keturių narių: M. Yčas — pirmininkas, P. Leonas — vicepirmininkas, S. Šilingas 
— sekretorius, J. Kubilius — iždininkas. Prezidiumas tvarkė visus komiteto 
reikalus. 

Šioje sekcijoje buvo svarstoma ir bendro šelpimo centro įkūrimo 
galimybė. Būsimam centrui įkurti reikėjo įstatų ir organizacinės tvarkos 
projekto. Jiems parengti buvo išrinkta komisija: P. Leonas, Č. Petraškevičius, 
S. Šilingas, T. Narusevičius, M. Sleževičius [180]. 

2.16. Petras Leonas - vienas iš Demokratinės tautos 
laisvės santaros partijos kūrėjų ir „Santaros“ 
bendradarbių 


Demokratinė tautos laisvės santaros partija trumpai buvo vadinama 
„Santara“. Tai buvo lietuvių politinė organizacija, įsikūrusi Rusijoje 1917 m. 
kovo mėnesį. Jos įsikūrimą paskatino nesutarimai tarp lietuvių Rusijoje, taip 
pat lietuviai studentai, besimokantys Rusijos aukštosiose mokyklose. | 
„Santaros“ tikslas buvo suburti visus liberalių pažiūrų lietuvius ir švelninti 
aštrėjančius ginčus tarp dešiniųjų ir kairiųjų visuomeninių grupuočių. Naujoji 
Demokratinės tautos laisvės santaros partija pasirinko vidurio kelią, kurio 
laikėsi Rusijoje ligi karo pabaigos ir atkurtoje Lietuvos valstybėje [181]. 

Demokratinės tautos laisvės santaros partijos steigėjai, - rašoma TLE, - 
buvo Jurgis Baltrušaitis, Petras Leonas, Stasys Šilingas ir kt. [182]. Lietuvių 
enciklopedijoje šiuo klausimu pateikiama išsamesnė informacija. Joje rašoma: 
„Šantaros steigėjai iniciatoriai buvo šie asmenys: Petras Leonas, Stasys 
Šilingas, Rapolas Skipitis, Tomas Norus-Naruševičius, Jurgis Baltrušaitis, 
Petras Šalčius, Tadas Petkevičius, Vincas Mašalaitis ir Liudas Daukša" [183]. 
Čia jau išvardyti devyni steigėjai iniciatoriai ir nepalikta vietos spėlionėms dėl 
kitų asmenų. Manytume, kad šiuo šaltiniu reikėtų vadovautis kalbant arba 
rašant apie Demokratinės tautos laisvės santaros partijos steigėjus iniciatorius. 

Pagrindiniai „Santaros“ partijos siekiai buvo tokie: 1. Nepriklausomos 
Lietuvos valstybės atkūrimas. 2. Atkurtos valstybės valdymosi forma - 
demokratinė respublika. 3. Visi respublikos piliečiai yra lygūs prieš įstatymą ir 
naudojasi politinių laisvių garantijomis. 4. Visiška tolerancija pasaulėžiū- 
riniams įsitikinimams neišeina už įstatymais numatytų ribų [184]. 

Demokratinės tautos laisvės santaros partijos laikraščio „Santara“ 
pirmajame numeryje buvo paskelbti „Santaros“ partijos pagrindiniai principai: 

1. „Tautų gyvenimas yra brangintinas žmogaus dvasios apsireiškimas, 
yra gyvoji Žmonijos susigyvenimo forma. Santara savo darbo 
pagrindu deda tautybės pradą. 

2. Visos pasaulio tautos turi pripažinti ir garantuoti kiekvienai tautai 
laisvo plėtojimosi teisę ir lygias plėtojimosi sąlygas. Santara savo 
darbo pagrindu deda tautų lygybės pradą ir idealia žmonijos 
sugyvenimo forma stato tautų federaciją. 

3. Tiktai demokratingoji tvarka gali tinkamai auklėti žmones — tautą 
kultūriniam darbui. Tiktai demokratingoji tvarka iškelia aikštėn visa, 
kas yra tautoj gabu, stipru ir sveika. Tiktai demokratingoji tvarka gali 
sėkmingai auginti visuomenėje žmogaus vertybės nusimanymą, 

žmogaus pagarbos jutimą. Santara savo darbo pagrindu deda 
demokratybės pradą ir savo idealu stato Demokratinę Lietuvos 
Respubliką. 

4. Kurio norint esamųjų kultų pasirinkimas, gaivinimas kitokių 
nusimanymų turi būti individualus žmogaus asmens reikalas, laisvo 
sprendimo lemiamas. Atskyrimas kultų reikalų nuo valstybės reikalų 
yra tikybos dalykuose žmonių laisvės garantija. Socialinės kultų 
organizacijos forma privalo būti laisva tikinčiųjų bendrovė. Santara 
skelbia sąžinės laisvę ir kovoja su klerikalizmu, kadangi klerika- 
lizmas nepripažįsta laisvo tikybinės minties plėtojimosi. 

5.  Kapitalizmas ir laisvoji konkurencija ekonominio gyvenimo plote 
lydimi žemesniųjų visuomenės sluoksnių skurdo bei naudojimo 
kitokių liguistų socialinių procesų. Lietuvos inteligentai — specialistai 
ir darbininkai, nerasdami sau darbo Lietuvoj, priversti yra ieškotis jo 
užsienyje ir tuo būdu eikvoja savo jėgas svetimų šalių kultūroms. 
Santara ateities ekonominio gyvenimo idealu stato socializmą, 
pramonės plėtojimąsi Lietuvoje laiko pažangos veiksniu, bet 
kovoja su kapitalo pastangomis naudoti darbą, darbo ir kapitalo 
konfliktuose gina darbo reikalus ir remia gyvenimo bei vartojimo 
kooperaciją kaipo ekonominę formą kapitalizmui tebesant skirti pelną 
darbui. 

6. Ne žmogus socialinei tvarkai egzistuoja, bet socialinė tvarka žmogui. 
Socializmo idealas negalima vykdyti staigaus perversmo keliu. Nė 
viena tauta tiesiog nuo socialinės abėcėlės ir policinės valstybės negali 
pereiti į tobulą socialinę tvarką. Žmonija eina į geresnę ateitį per 
teisinę valstybę. Teisinė valstybė yra socialiu žvilgsniu demokratijos 
mokykla, kurios neišėjusi visuomenė negali pasiekti ir ateities idealo. 
Teisinės valstybės uždavinys — auklėti būsimą žmogų, kuris įpratęs 
valdytis, savo ir kitų teises gerbti, mokės tvarkyti savo gyvenimą 
geriau, nei kad mes dabar tvarkomės. Naujas gyvenimas organiškai 
išaugo iš senojo gyvenimo. Santara darbo pagrindu deda evoliucijos 
pradą“ [185]. 

Tikėtina, kad prie šių principų parengimo daug prisidėjo, o gal ir visus 

juos parengė Petras Leonas. 

Pirmąją Centro valdybą, - rašoma Lietuvių enciklopedijoje, - sudarė: 
pirmininkas Petras Leonas, vicepirmininkai Stasys Šilingas ir Rapolas Skipitis, 
sekretorius Petras Šalčius ir nariai Jurgis Baltrušaitis, Tomas Norus- 
Naruševičius ir Kazys Šalkauskis [186]. Tarybų Lietuvos enciklopedijoje tik 
pažymėta, kad pirmuoju Centro valdybos pirmininku buvo Petras Leonas 
[187]. Tačiau tuo metu leidžiamame laikraštyje „Santara“ apie Demokratinės 

tautos laisvės santaros vadovaujančio organo pavadinimą ir jo sudėtį rašoma 
šiek tiek kitaip. Vadovaujantis organas vadinamas ne „Centro valdyba“, o 
„Centro komitetas“. Paskelbta Centro komiteto sudėtis tokia: P. Leonas - 
pirmininkas, S. Šilingas - vicepirmininkas. T. Petkevičius ir R. Skipitis - 
sekretoriai, V. Petrulis - iždininkas, K. Šalkauskis - iždininko padėjėjas, 
J. Liudžius, P. Šalčius, A. Varnas - nariai, dr. J. Bagdonavičius, J. Biržiškienė, 
V. Sidzikauskas - kandidatai [188]. Tikėtina, kad laikraštyje „Santara“ paskelb- 
tas Demokratinės tautos laisvės santaros partijos vadovaujančio organo 
pavadinimas „Centro komitetas“ yra tikslesnis, o Centro komiteto sudėtis 
pateikta visa. Centro komiteto būstinė buvo Petrograde. 

„Santaros“ veiklos pradžioje įvairiuose Rusijos miestuose, kuriuose buvo 
daugiau lietuvių, susikūrė keliolika šios partijos skyrių. Skaitlingiausi skyriai, 
vadinami kuopomis, buvo Maskvoje ir Petrograde. Maskvos kuopos komiteto 
sudėtis buvo tokia: J. Vanagas-Simonaitis, pirmininkas, J. Navakas, sekreto- 
rius, B. Sruoga, iždininkas. Petrogrado kuopos komiteto sudėtis buvo tokia: R. 
Skipitis, pirmininkas, A. Klimas, sekretorius, J. Januševičius, iždininkas [189]. 


SEAUNĖS 
ay LAISYS SKRIDAS 


LAIKNNĖT IS 


2.31 pav. 1917 m. laikraščio „Santara“ Nr.1, puslapis 1 


1917 m. kovo 31 d. laikraštyje „Santara“ (2.31 pav.) Petras Leonas 
paskelbė pirmą savo straipsnį „Kas ta Demokratinė tautos laisvės santara?"* Šio 
straipsnio pradžioje Petras Leonas rašė: „Nei pagrindiniai tos partijos principai, 
kurie paskelbti laikraščio „Santara“ pirmame numeryje, nei jos programa, kuri 
greitu laiku bus paskelbta, dėl jų trumpo išdėstymo nebus daugeliui asmenų 
pakankamai aiškūs; daugelis nematys iš jų partijos tikros esmės. Jog tame 
viename programos sakinyje aptartas toks dalykas, kuriame gerai pažinti mes 
ilgai mokinomės arba daug knygų skaitėme. Taigi nors apie svarbesniuosius 
partijos pamatus reikia dabar kiek galima pasiaiškinti" [190]. 

Pirmajame savo straipsnio skyrelyje Petras Leonas pateikia tautos 
sampratą ir aiškina tautų santykius, parodo teigiamus ir neigiamus reiškinius 
tautų santykiuose, vienos ar kitos tautos atstovų elgesyje ir pabrėžia, kad 
Demokratinė tautos laisvės santaros partija duoda aiškią vietą tautos principui. 


225 


Petras LEONAS 


Antrajame skyrelyje Petras Leonas pažymi, kad „devynioliktas šimtmetis — tai 
tautinės idėjos įsiviešpatavimo, tautų atgimimo laikas. Jo bėgyje vergiamosios 
tautos, daugiausia mažosios, kurios gyveno ne tik politinėje, bet ir dvasios 
nelaisvėje, nes pačios buvo svetimos tautos kultūrai pasidavusios, susiprato, 
kuo esančios ir ėmėsi už darbo, idant įgijus laisvę. Tai buvo didelis žmonijos 
pažangos žingsnis“. Ir skyrelio pabaigoje pabrėžia, kad „Santara“ gerbia kiek- 
vieno asmens ir kiekvienos tautos teises [191]. 

1917 m. balandžio 24 d. laikraštyje „Santara“ buvo paskelbta Demokra- 
tinės tautos laisvės santaros partijos programa. Tikėtina, kad prie šios progra- 
mos rengimo daug prisidėjo, o gal ir ją parengė Petras Leonas. Žemiau 
pateikiame tos programos paskelbtą tekstą. 


„A.Artimieji tikslai. 


5 1. Lietuva - nepriklausoma, savarankė demokratinė respublika, 
Lietuvos steigiamojo susirinkimo įkuriama, esanti federacijoje su kitomis 
tautomis, valstybėmis. 

$ 2. Lietuvos steigiamasai susirinkimas šaukiamas visuotinio be 
lyties skirtumo, lygaus, tiesaus ir slapto balsavimo pamatais. 

5 3. Lietuvos steigiamajam susirinkimui Lietuvos piliečiai naudojasi 
visomis pagrindinių piliečio teisių garantijomis. 

B.Pagrindinės piliečio teisės. 

5 4. Visi Lietuvos piliečiai, nepaisant lyties, kilmės, luomo, tautos ir 
tikybos, lygūs prieš įstatymus. 

$ 5. Nėra nė kokių atskiriems žmonėms bei grupėms nei privilegijų, 
nei teisių susirinkimų dėl lyties, kilmės, luomo, tautos, tikybos ir 
užimamos valstybėj vietos. 

5 6. Tautų, tikybų, sąžinės ir politikos pažiūrų laisvė. 

$ 7. Zodžio, spaudos, susirinkimų, suvažiavimų, draugijų, sąjungų ir 
korporacijų laisvė. 

$ 8. Asmens, buto ir korespondencijos neliečiamybė. 

$ 9. Kiekvienas Lietuvos pilietis gali važiuoti ir keltis iš vietos vieton 
kur tinkamas. 

$ 10. Bausmės skiriamos tik teismo keliu. 

5 11. Jokie ypatingi teismai jokiems nusidėjimams neleistini. 

5 12. Įeiti į privatų butą, krėsti, korespondencijos skaityti, kriminalu 
įtarti ir  įtariamasai suimti leistina tik įstatymais nurodytuose 
atsitikimuose bei teismui nusprendus. 

5 13. Peticijų teisė ir atskiriems Lietuvos piliečiams, ir įvairioms 
Lietuvos piliečių grupėms, sąjungoms, susirinkimams, draugijoms, 
suvažiavimams, korporacijoms. 

$ 14. Visos šitos Lietuvos piliečio teisės turi būti įrašytos į 
pagrindinius Lietuvos įstatymus ir ginamos teismo. 

C.Kalba. 


5 15. Lietuvos valstybės kalba - lietuvių kalba. 

5 16. Įstatymų teksto originalas leidžiamas lietuvių kalba. Oficialūs 
įstatymų vertimai leidžiami ir kitomis Lietuvos gyventojų kalbomis. 

$ 17. Lietuvos Atstovų Rūmų posėdžiuose galima kalbėti visomis 
Lietuvos gyventojų kalbomis. 

$ 18. Su visomis Lietuvos centro įstaigomis susižinoma lietuvių 
kalba. 

$ 19. Teisė laisvai vartoti visų Lietuvos gyventojų kalbos bažnyčiose, 
privatinėse mokyklose ir įstaigose, spaudoj, susirinkimuose, suvažiavi- 
muose, draugijose, korporacijose ir sąjungose. 

5 20. Lietuvos gyventojai nelietuviai, esant tam tikram vaikų 
skaičiui, turi teisės reikalauti steigt valstybinių pradžios mokyklų, kuriose 
mokomoji kalba būtų tų gyventojų kalba. 


Č.Valstybės tvarka. 


5 21. Lietuvos Respublikos priešakyje stovi Prezidentas, penkeriems 
metam renkamas. 

$ 22. Visus Lietuvos įstatymus leidžia vieni Lietuvos Atstovų Rūmai. 

$ 23. Atstovus renka visi Lietuvos piliečiai. 

$ 24. Lietuvos Atstovų Rūmai svarsto ir įstatymo keliu sprendžia kas 
metai Valstybinį Lietuvos Biudžetą. 

$ 25. Visi valstybiniai mokesčiai, muitų pajamos, taip pat valstybinės 
paskolos sprendžiamos Lietuvos Atstovų Rūmų įstatymo keliu. 

5 26. Pildomasai Lietuvos Respublikos organas yra Ministerių 
Taryba. 

$ 27. Ministerių Taryba atsako prieš Lietuvos Atstovų Rūmus ne tik 
už įstatymų laužymą, bet ir už bendrą savo politikos krypsnį. Ministerių 
Tarybos politikos programa turi būti Lietuvos Atstovų Rūmų pritariama. 

5 28. Lietuvos Atstovų Rūmų nariai turi paklausimo ir interpeliavimo 
teises. 

5 29. Prezidentas, Lietuvos Atstovų Rūmų nariai, Ministerių Taryba ir 
atskiri ministeriai turi įstatymo iniciatyvos teisę. 

$ 30. Tik įstatymų pažymėtuose atsitikimuose ir teismo sprendimu 
Lietuvos piliečiui gali būti atimta balsavimo teisė. 

D.Valstybės ūkis. 


$ 31. Visi valstybiniai mokesčiai ir muitų pajamos eina Lietuvos 
Iždan. 

$ 32. Lietuvos Iždas paima visų Lietuvą valdžiusių valstybių 
kilnojamą ir nekilnojamą Iždų ir valstybių įstaigų turtą, kapitalus ir teises 
Lietuvoj, taip pat Bajorų ir Valstiečių Bankų ir Carų Rūmų turtą Lietuvoj. 

$ 33. Lietuvos Iždas ima savo nuosavybėn visus Lietuvos miško 
ūkius, tvarko juos intensyviai racionalia sistema ir parduoda Lietuvos 
gyventojams (gyviems jų reikalams, ne prekystės tikslams) minimaliomis 
kainomis. Tam tikslui Lietuvos Iždas paima visus Lietuvą valdžiusių 

valstybių Iždų miškus Lietuvoj ir išperka privatinius miškų ūkius tam tikra 
kaina. 

$ 34. Visi Lietuvos geležinkeliai privalo būti valstybės nuosavybė. 

$ 35. Valstybės kredito ženklus leidžia Lietuvos Valstybės Bankas. 


E.Vietos savivaldybė. 


5 36. Vietos savivaldybės tvarko visą savo apygardos gyvenimą 
bendrų Lietuvos įstatymų ribose. Vietos savivaldybių žinioje yra ir tvarkos 
milicija. Centro valdžios organų žinioje yra tik tie dalykai, kurie šios 
dienos valstybės gyvenime turi būti centro valdžios rankose. 

$ 37. Centro valdžios organai prižiūri tik savivaldybės įstaigų 
sprendimų teisėtumą, bet ne jų tikslingumą. Ginčus tarp savivaldybės 
įstaigų ir centro valdžios organų sprendžia teismas. 

$ 38. Visi vietos savivaldybės organai renkami Lietuvos piliečių - 
visuotiniu be lyties skirtumo, lygiu, tiesiu ir slaptu balsavimu. Teisę rinkti 
ir būti renkamiems turi tik tie Lietuvos piliečiai, kurie gyvena savivaldybės 
apygardoje ne mažiau kaip pusę metų. 


Ė.Teismas. 


$ 39. Teismas turi būti atidalytas nuo administruojamųjų ir įstatymų 
leidžiamųjų organų. 

$ 40. Visi Lietuvos piliečiai teisiami vieno teismo ir yra lygūs prieš 
teismą. 

5 41. Teisėjai nepriklausomi, nepamainomi ir pašalinami tik teismo 
keliu. 

$ 42. Teisiama viešai, atidarytomis durimis ir balsu. 

$ 43. Kriminalines bylas, kur gresia didesnė bausmė, sprendžia 
prisiekusių posėdininkų teismas. 

$ 44, Niekas mirties bausme nebaudžiamas, 

$ 45. Advokatai sudaro korporaciją ir turi laisvą savivaldybę. 

$ 46. Vyriausioji teismo instancija yra Lietuvos Senatas. 


F.Švietimas ir kultūros reikalai. 


6 47. Visuotinis, privalomas ir nemokamas pradžios mokslas. 

$ 48. Vidutinis ir aukštasai mokslas turi būti tiek papigintas, kad 
būtų kuo plačiau prieinamas. 

5 49. Laikoma tam tikras valstybės fondas, iš kurio neturtingiems 
padedama eiti vidurinis ir aukštasai bendras ir profesionalus mokslas. 

5 50. Platinama profesionalios mokyklos ir laikoma nemokamos 
pradžios profesionalios mokyklos. 

$ 51. Aukštųjų mokyklų autonomija. 

8 52. Visokeriopai šviečiama liaudis. Steigiama liaudies knygynai ir 
universitetai. 

5 53. Laisvė privatinių mokyklų steigti. 

$ 54. Privatinių mokyklų lankymas atstoja valstybinės mokyklos 
lankymą, jei privatinių mokyklų programa patenkina įstatymų nustatytą 

minimumą. Tam tikslui privatinės mokyklos valstybinės inspekcijos 

$ 55. Plačiai vietos savivaldybės dalyvaujama, bendras ir 
profesionalias mokyklas tvarkant. 

G.Tikyba. 

$ 56. Sąžinės laisvė. Lygios teisės Lietuvos piliečiams - visų tikybų 
nariams ir šiaip jau Žmonėms, nesantiems tų tikybų nariais. 

$ 57. Bažnyčių nuo valstybės skyrimas. 

H.Finansų ir ekonomijos politika. 

$ 58. Finansų politika mokesčius dedant turi būti tokia, kad tie 
mokesčiai gultų ant turto ir pelno, ne ant asmens ir darbo. 

5 59. Progresyvūs turto ir pelno mokesčiai. 

$ 60. Progresyvūs mokesčiai palikimus paveldint. 

$ 61. Lietuvoj gaminami reikalingiausieji, visų Lietuvos Žmonių 
vartojamieji daiktai mokesčiais nekraunami. 

$ 62. Didžiausiu muitu apkraunami iš užsienių į Lietuvą gabenamieji 
pertekliaus daiktai, turtingųjų Lietuvos žmonių vartojami. 

$ 63. Iš užsienių į Lietuvą gabenami reikalingiausieji, visų Lietuvos 
žmonių vartojamieji daiktai visai muitu neapkraunami arba apkraunami 
mažu muitu. 

$ 64. Žemės ūkiui ir pramonei reikalingieji daiktai (mašinos, darbo 
įrankiai, veisliniai gyvuliai; trąšos, žalioji medžiaga ir t.t.) apkraunami 
mažu muitu. 

$ 65. Palaikoma įvairių rūšių kooperacija. 

$ 66. Valstybės padedama žemės ūkiams ir dirbtuvėms, sudėtomis 
darbininkų pajėgomis ir darbo pamatais varomiems. 


IIDarbo reikalai. 


$ 67. Profesinės darbo žmonių sąjungos. 
5 68. Darbo įstatymai. Jie tvarko darbdavių ir darbininkų santykius ir 
saugo, kad nebūtų darbo žmonės darbdavių naudojami. 
$ 69. Darbo sąlygų ir santykių prižiūrimosios įstaigos (inspekcijos). 
Jas sudaro darbo žmonių, darbdavių ir valstybės (arba savivaldybių) 
atstovai. Sitos įstaigos dirba įstatymų ribose. 
$ 70. Darbdavių ir tiek pat darbo Žmonių atstovų taikos tarybos, 
kurios svarsto ir sprendžia darbdavių ir darbo žmonių ginčus, taip pat 
sprendžia dalykus, darbo įstatymų dar nenuspręstus. 
5 71. Darbo įstatymų pagrindan turi būti padėti: 
a) žemės ūkio, pramonės ir apskritai samdomų darbo žmonių 
streikų laisvė; 
b) aštuonių valandų darbo diena; 
c) nakties darbai leistini tik tose darbo šakose, kur tat 
reikalinga darbo technikos žvilgsniu; 
d) apdraudžiama darbo žmonėms senatvė, nedarbas, ligos, 
nelaimingi atsitikimai ir visiškas negalėjimas dirbti. 

$ 72. Sodžiaus darbininkai įstatymais apsaugomi nuo darbdavių 
naudojimo. 


JĮŽemės santykiai. 


$ 73. Steigiama Valstybės Žemės Fondas. 

5 74. Valstybės Zemės Fondas ima visas visų buvusių Lietuvoj 
valstybių įstaigų žemes, taip pat Lietuvos bažnyčių ir vienuolynų žemes. 

$ 75. Valstybė Zemės Fondan priverstinai išperka priverstines dvarų 
žemes. 

Pastaba. Dvarai įgyti ypatingai lengvomis sąlygomis arba valdžios 
dovanoti ir t.t. gali būti konfiskuojami. , 

$ 76. Įstatymais nustatoma privatinių dvarų didumo norma. Zemės 
virš tos normos išperkamos, nors vietos gyventojai jau būtų ir aprūpinti 
žeme. 

5 77. Valstybės Žemės Fondo nuomojama žemės plotai bežemiams 
ir mažažemiams neribojamam laikui. 

$ 78. Mokestis ir žemės ploto normos nustatoma įstatymais. 
: $ 79. Mokestis ir norma bežemiams ir mažažemiams iš Valstybės 
Zemės Fondo už duodamas žemes nustatoma Lietuvos Atstovų Rūmų ir 
gali būti įvairūs įvairioms Lietuvos Apygardoms. Mažažemių ūkis 
padidinamas ligi įstatymais nustatytos normos. Norma privalo būti ne 
didesnė kaip tas žemės plotas, kurį ūkininkas įstengia išdirbti be 
samdininkų. 

5 80. Skirstoma vienkiemiais. Panaikinama ūkio padalijimas rėžiais. 

$ 81. Įtaisoma kredito įstaigos žemėms pirkti. 

5 82. Įtaisoma smulkaus kredito ir ilgalaikio melioracijos kredito 
įstaigos. 

5 83. Padedama ūkiams valstybės lėšomis. 

$ 84. Tvarkoma žemės naudojimas“ [193]. 


Po Demokratinės tautos laisvės santaros partijos programos paskelbimo 
Petras Leonas laikraštyje „Santara“ tęsia savo straipsnio „Kas ta Demokratinė 
tautos laisvės santara?" spausdinimą. Ketvirtajame šio straipsnio skyrelyje 
Petras Leonas pabrėžia, kad Lietuvos gyventojai privalo būti laisvi piliečiai ir 
lygūs prieš įstatymus, - visi, nepaisant to, kas kokios tikybos, tautos, luomo ar 
lyties. Kaip reikalingi oras ar maistas ir vanduo, taip laisvė reikalinga geres- 
niam žmonių gyvenimui. Reikalinga laisvė: žodžio, gyvo ir raštu išreiškiamo, 
tikybos, draugijų, sąjungų ir susirinkimų, laisvė kur kas nori keliauti ir gyventi, 
reikalinga asmens ir buto neliečiamybė. Kada valstybės aukščiausioji valdžia 
„prigulu“ vienam asmeniui, kuris nuo savęs skiria visokius valdininkus, tuomet 
ne valdžia tarnauja žmonėms, bet žmonės valdžiai, jie esti tik valdžios 
valdiniai, o ne valstybės piliečiai. 

Penktajame straipsnio skyrelyje parašyta, jog tam, kad laisvė iš tikro 
viešpatautų gyvenime, reikia, kad visi ir kiekvienas pilietis būtų tikri 

demokratai, t.y. mylėtų ir brangintų laisvę ir gerbtų žmogaus asmenį, kad ne 
vien sau, bet ir kitame laisvės teisę pažintų. 

Šeštajame apmąstomos sąlygos, kurios būtinos, kad laisvė viešpatautų. 
Nurodoma, kad tam reikia tvarkos, o tvarkai įvykdyti ir jai saugoti reikia teisės, 
reikia įstatymų, įstatymų vykdytojai privalo nusilenkti prieš valdžią, kuri 
įstatymus leidžia, be to, tik supratus visuomenės daugumai tvarkos reikalin- 
gumą gali būti tvirtai įgyvendinta politinė laisvė. 

Septintajame skyrelyje autorius pažymi, kad viešpataujant tvarkai ir 
laisvei kiekvienas asmuo gali geriau naudotis savo teisėmis, privalo turėti teisę 
rinkti atstovus į seimą, kad valstybės vadovas neturėtų teisės varžyti seimo, kad 
valstybės vadovas būtų žmonių atstovų renkamas ir neilgam laikui - keleriems 
metams. Tokia trumpai aprašyta valstybės tvarka, pasak Petro Leono, - 
demokratinė respublika. „Santara“ irgi kovos už demokratinės respublikos 
įkūrimą Lietuvoje, laikydama ją už geriausią valstybės tvarką iš visų, kokias 
žmonija yra išradusi. 

Aštuntajame skyrelyje Petras Leonas nagrinėja įvairių tikybų žmonių 
tarpusavio santykius ir tikybinių organizacijų santykius su valstybe. Paprastai, - 
rašo jis, - kiekvienas asmuo laiko savo tikybą geriausia, tikriausia už kitas. Ir 
tasai, kuris sakosi visai be tikybos esąs, iš tikro yra savotiškos tikybos asmuo; 
bet ir jis mano pasiekęs tikriausią teisybę. Tikėti taip ar kitaip, - pabrėžia Petras 
Leonas, - negalima nieko priversti. Laikas suprasti, kad nėra didesnio prieš 
žmogų, prieš teisybę prasižengimo, kaip „kėsintis ant jo tikybos“, kaip 
persekioti jį už jo įsitikinimus. Vienos tikybos asmenys susijungia į tam tikrą 
organizaciją. Kiekviena tokia organizacija turi tam tikrus tarnus tikybos 
apeigoms atlikti. Kadangi kiekvienas laiko savo tikybą geresne už kitas, tai tie 
organizacijos tarnai (kunigai, šventikai, pastoriai ir t.t.) esti didžiausi savo 
tikybos garbintojai. Jie norėtų, kad visi žmonės priklausytų jų tikybai. Jie 
norėtų, kad valstybės valdžia ypatingai globotų jų tikybą. Tačiau tokia 
valstybės pagalba tikybos dalykuose vienai organizacijai būtų pasikėsinimas į 
kitų piliečių, kitaip tikinčių, tikybos laisvę. Užtat, „Santaros“ nuomone, tikybos 
reikalai turi būti visiškai atskirti nuo valstybės reikalų. Tie, kurie mano, kad 
valstybė privalo vieną kokią tikybą ypatingai globoti ir, kad tą tikslą pasiektų, 
dalyvauja politikos darbe kaip tos tikybos organizacijos tarnai ar atstovai, - 
vadinasi klerikalai. Taigi „Santara“ ir sakosi kovojanti su klerikalizmu, kadangi 
jis nepripažįsta laisvo tikybinės minties plėtojimosi [194]. 

Devintajame skyrelyje nagrinėjamas materialinių žmonių reikalų tvarky- 
mas. Tenkindamas materialinius savo poreikius, lygiai kaip ir visus kitus, 
žmogus gyvena ir veikia: a) vienas sau ir b) bendrai su kitais žmonėmis. 
Atskiras asmuo, - rašė Petras Leonas, - darbą dirbdamas, pirmiausia rūpinasi 
savo poreikius patenkinti, save ir savo šeimą išlaikyti. Materialinių gėrybių 

pagaminimas ir jų tarp žmonių padalijimas pirmiausiai ir labiausiai priklauso 
nuo atskiro asmens (individumo) valios, jo kūno dvasios jėgų, jo ėmimosi už to 
ar kito darbo (iniciatyvos). Kad asmuo naudingiausiai dirbtų, reikia: 1) kad jis 
turėtų laisvę tinkamai veikti ir 2) kad jis turėtų teisę naudotis savo darbo 
vaisiais. Tik šiomis sąlygomis žmogaus noras kaip galima geriau aprūpinti save 
ir savo šeimynos būvį esti tikru akstinu sėkmingai dirbti. Žmogus gyvena ir 
veikia bendrai su kitais žmonėmis. Gyvendamas kartu su kitais asmenimis, 
žmogus patenka į įvairias būvio sąlygas. Autorius pateikia pavyzdžių iš įvairių 
visuomenės raidos laikotarpių, pažymi „visuomenės perėjimo iš vienos jos 
išsivystymo formos į naują progresyvumą ir augantį nepasitenkinimą esama 
visuomenine santvarka bei siekimą tolimesnio vystymosi" [195]. Šio skyrelio 
pabaigoje Petras Leonas rašo apie kapitalizmo blogybes ir išsako savo 
nuomonę apie tuometinę Rusijos valdžią ir jos darbų perspektyvas: „Dabar 
(1917 m. rugpjūtį. - J. L.) Rusijos valstybės valdžia yra socialistų rankose ir jie 
visi skelbė šiąją revoliuciją socialistine esančią, bet iki šio laiko dar nepadarė 
jos tokia ir man aišku, kad tokia ir nepadarys, nors ir labai norėčiau, kad galėtų 
padaryti; Gerai, gerai bus, jei nors žemės valdymą Rusijoje pertaisys ir 
mokestis teisingiau sutvarkys. Kalbu apie šį ir netolimą laiką. - Laikams 
bėgant, socialistinė ūkio sistema plėtosis. Vienok Santara neturi tos tikybos, 
kad toji sistema visur viešpataus, kad ji suvis panaikins atskiro asmens ūkį". 
Kapitalizmo blogi vaisiai turi būti mažinami ir pašalinami, kapitalistinis ūkis 
gali būti pakeistas socialistiniu tik tuomet, kai iš jo pakeitimo gali būti naudos. 
„Santara“ yra socialistinio ūkio platinimosi šalininkė, bet tik tam tikromis 
sąlygomis, t.y. platinimosi evoliucijos būdu. Būdama socializmo šalininkė, ji 
negali klaidinti visuomenės, o pirmiausia dirbančių masių ir žadėti joms staigų 
socialistinio ūkio sistemos įgyvendinimą. „Santara“ mano, kad žmonijos ūkyje 
dar labai ilgai, o gal ir visuomet veiks individuali (atskiro asmens) ir kolektyvi 
(bendrovių) socialistinė sistema [196]. 

Kas yra žinoma ir apie patį Demokratinės tautos laisvės santaros partijos 
laikraštį „Santara“? Štai tokios žinios randamos enciklopediniuose leidiniuose. 
Lietuvių enciklopedijoje rašoma: „Savaitraštis, Demokratinės Tautos Laisvės 
Santara organas, pradėtas leisti 1917 IV Petrapilyje. Faktinieji Santaros redak- 
toriai buvo: Rapolas Skipitis, Stajė Naginskas ir Petras Šalčius. Redakcinei 
komisijai priklausė ir Stasys Šilingas, bet redakcijoje nedirbo. Santaros 
nuolatiniai bendradarbiai buvo: Petras Leonas, Balys Sruoga, Teodoras 
Daukantas ir eilė kitų santariečių. Tų pat 1917 X Santaros leidimas buvo 
perkeltas į Maskvą, kur ją redagavo Tadas Petkevičius, padedamas Vaclovo * 
Sidzikausko ir Petro Šalčiaus. Pradžioje Santarą finansavo Tomas Norus- 
Naruševičius ir Stasys Šilingas, vėliau ji išsilaikė savomis pajamomis. Santaros 
tiražas Petrapily buvo pasiekęs 3000 egz., Maskvoje jis buvo žymiai mažesnis. 

Lietuvoje Santaros leidimą buvo atnaujinęs laikraštininkas Matas Šalčius. Ji 
buvo leidžiama Kaune 1919-20. R.Skp. ir V.MšL“ [197]. Lietuviškojoje 
tarybinėje enciklopedijoje apie šį laikraštį parašyta labai trumpai: „Santara“, 
„Santaros“ partijos laikraštis, ėjęs 1917-18 m. Petrograde, Maskvoje, 1919-20 
m. Kaune [198]. Tarybų Lietuvos enciklopedijoje rašoma jau šiek tiek daugiau: 
„Santara“, „Santaros“ partijos savaitraštis, ėjęs 1917-1918 m. Petrograde, 
Maskvoje, 1919-1920 m. Kaune. Redagavo Stasys Naginskas, Tadas 
Petkevičius, Vaclovas Sidzikauskas, Rapolas Skipitis, Matas ir Petras Šalčiai, 
Rapolas Mackonis ir kiti" [199]. Gerokai daugiau žinių apie šį laikraštį pateikė 
Žurnalistikos enciklopedija. Ten rašoma: „Santara“: 1. Politikos, visuomenės ir 
literatūros laikraštis, leistas 1917-20 Petrograde (1917 Nr. 1-36), Maskvoje 
(1917 Nr. 37-1918 Nr. 8), Kaune. Leido „Santaros“ partijos CK. Ėjo dukart 
per savaitę, kas savaitę, nuo 1919 — kas dvi savaites. Aiškino „Santaros“ pro- 
gramą, svarstė Lietuvos vidaus ir užsienio politikos klausimus, švietimo, 
kultūros ir socialines Lietuvos gyventojų problemas. Bendradarbiavo J. Bag- 
donas, J. Elisonas, J. Jablonskis, I. Jurkūnas-Šeinius, M. Mašiotaitė, 
St. Miliauskas, P. Norkus, B. Sruoga, J. Urbšys ir kt. Redakcinė komisija: 
A. Klimas, V. Petrulis, T. Petkevičius, St. Naginskas, R. Skipitis, P. Šalčius, 
M. Šalčius, St. Šilingas. Redaktoriai: J. Alekna, P. Leonas. Spausdino 
„Lietuvių spaustuvė“ Petrograde, Sokolovskienės spaustuvė Kaune. Leido 
priedus: „Laisvės karininkas“, „Pradalgiai“, „Santaros“ priedas". G. B.“ [200]. 
Minėtieji šaltiniai pateikia ne visą informaciją apie laikraščio „Santara“ 
redakcijos komisijos pavadinimus ir jos sudėtį. Pradžioje (“Santaros" Nr. 1-35) 
ši komisija vadinosi Laikinoji redakcijos komisija, o nuo Nr. 36 — Redakcijos 
komisija. Laikinosios redakcijos komisijos ir Redakcijos komisijos sudėtis taip 
pat keitėsi. Pradžioje laikraščio „Santara“ (Nr. 1-16) Laikinojoje redakcijos 
komisijoje buvo A. Klimas, St. Naginskas, R. Skipitis, St. Šilingas, vėliau (Nr. 
7-28) prisidėjo P. Šalčius. Laikraščio (Nr. 29-32) Laikinojoje redakcijos 
komisijoje nebuvo A. Klimo. Jį pakeitė V. Petrulis, o nuo Nr. 33 nebuvo 
R. Skipičio. Laikraščio Nr. 44-49 pažymėti tik trys Redakcijos komisijos 
nariai: St. Naginskas, P. Šalčius, St. Šilingas, o nuo 1918 m. (Nr. 1-9) į šią 
komisiją įėjęs ir T. Petkevičius. V. Sidzikausko ir M. Šalčiaus tarp redakcijos 
komisijos narių nerasta [201]. Žurnalistikos enciklopedijoje pažymėta, kad 
laikraščio „Santara“ redaktoriais buvo J. Alekna ir P. Leonas, tačiau pačiame 
laikraštyje tai nepažymėta. Petro Leono aktyvų bendradarbiavimą šiame 
laikraštyje liudija daugybė jo atspausdintų straipsnių, o dėl jo redaktoriavimo 
reikėtų ieškoti papildomų žinių kituose šaltiniuose. 

Apie santariečius ir laikraštį „Santara“ rašė ir Demokratinės tautos laisvės 
santaros partijos bei laikraščio „Santara“ aktyvus veikėjas bei kūrėjas 
R. Skipitis: 

„1917 m. pradžioje Maskvos ir Petrapilio tremtinių tarpe beveik tuo pačiu 
laiku, be jokio iš anksto susitarimo, susidarė inteligentų grupės, kurios norėjo 
surasti vidurio kelią tarp kairiųjų ir dešiniųjų mūsų politinių srovių, nes šios 
srovės per daug aštriai kapojosi. Tai buvo nuosaikiųjų demokratų liberalų 
grupės. 

Kai po caro valdžios nuvertimo galima buvo laisvai kurti politines 
organizacijas, tai minėtoji maskviečių grupė nutarė įkurti savąją partiją, kuri 
poeto Jurgio Baltrušaičio pasiūlymu buvo pavadinta Demokratinė Tautos 
Laisvės Santara. Keturių žodžių pavadinimas kasdieniniam vartojimui buvo per ' 
ilgas, todėl paprastai tą grupę vadindavo Santara, o jos narius santariečiais. 

Maskvoje į Santaros grupę nuo jos susiorganizavimo pradžios buvo 
įstoję: adv. Petras Leonas, poetas Jurgis Baltrušaitis, inž. Tomas Norus-Naru- 
ševičius, Juozas Vanagas-Simonaitis, Tadas Petkevičius, Vincas Mašalaitis, 
Vaclovas Sidzikauskas, Petras Kerpė, Vytautas Petrulis ir kiti. 

Kai maskviečių grupė pranešė panašiai nusiteikusiai petrapiliečių grupei 
ir pasiūlė dėtis į vieną organizaciją, mes petrapiliečiai mielai pritarėme. 
Petrapiliečių Santaros grupei priklausė: Stasys Šilingas, Kazys Šalkauskis, 
Balys Sruoga, Adomas Varnas, Petras Šalčius, Staje Naginskis, Pranas 
Kavaliūnas, Rapolas Skipitis ir kiti. 

Maskviečių ir petrapiliečių grupė nutarė leisti Petrapilyje savąjį savaitinį 
laikraštį — Santarą. Redakcijos kolektyvą sudarė: Staje Naginskis, Rapolas 
Skipitis, Petras Šalčius ir Stasys Šilingas. Faktinai redakcijoje dirbome pirmieji 
trys, o Stasys Šilingas buvo tik to laikraščio bendradarbis ir patarėjas. Pradžiai 
šio laikraščio leidimui pinigų davė Tomas Norus-Naruševičius ir Stasys Šilin- 
gas. Toliau Santara galėjo išsiversti iš prenumeratos, pavienių egzempliorių 
pardavinėjimų ir iš skelbimų. 

Santaros laikraštis buvo gana paplitęs mūsų tremtinių tarpe. Spausdindavo 
apie 3000 egzempliorių, kas anuo metu ir anomis sąlygomis buvo laikoma 
dideliu tiražu. 

Petrapilyje Santara ėjo, berods, ligi rugsėjo mėnesio, o paskui buvo 
leidžiama nereguliariai Maskvoje, gal kokius tris mėnesius. Čia Santaros 
redaktorium buvo Tadas Petkevičius, o su juom arti bendradarbiavo Petras 
Šalčius ir Vaclovas Sidzikauskas. 

Rusijoj Santaros buvo išleista viso apie 25 numerius. 

Savo grupės rašytų įstatų Santara neturėjo. Jos pilnas pavadinimas atstojo 
šūkį, kuris buvo priimtinas daugeliui mūsų tremtinių ir pabėgėlių. Laikraščio 
geras pasisekimas irgi rodė, kad Santaros paimta vidurio linija daugeliui 
patiko. 

Nors Santara buvo visai nauja, pirmiau negirdėta grupė, bet į Petrapilio 
Seimą iš įvairių Rusijos vietų buvo išrinkta trisdešimt atstovų iš visų 272 

atstovų. 

Iš Rusijos grįžę visi santariečiai kibo į atkuriamos Lietuvos valstybinį 
darbą. Tuomet visur trūko inteligentų, todėl pirmiesiems mūsų valstybės 
statytojams teko dvigubai daugiau dirbti. Apie savo partijos organizavimą 
nebuvo nei laiko pagalvoti. Tik iš Amerikos grįžęs Matas Šalčius, beveik tik 
savo asmeninėm pastangom, 1919-1920 metais ėmėsi leisti Kaune Santarą, tik 
žymiai mažesnę, negu buvo petrapiliškė. Dėl lėšų stokos to laikraščio tebuvo 
išleista tik keliolika numerių. 

Atėjus Steigiamojo Seimo priešrinkiminiam laikotarpiui, Santara tepajėgė 
išleisti tik vieną atsišaukimą ir savo agitatorius tegalėjo pasiųsti tik gal į kokį 
dešimtį vietų. Tai buvo lašas jūroj, palyginus su agitacija ir propaganda, kokią 
buvo išvystę krikščionys demokratai, socialistai liaudininkai su valstiečių 
sąjunga arba socialdemokratai. 

Būtų buvę stebuklas jei santariečiai, be savo organizacijos tinklo ir prie 
tokios menkos agitacijos, būtų gavę bent vieną Steigiamojo Seimo atstovą. Bet 
stebuklas neįvyko, ir santariečių atstovo Steigiamajame Seime nebuvo. 
Demokratinė Tautos Laisvės Santara 1925 metais persiorganizavo į ūkininkų 
partiją" [202]. 


2.17.Lietuvių tautos taryboje 


Lietuvių tautos tarybos sudarymas buvo sutartas 1917 m. vasario 11/24 d. 
Petrėgrade sušauktame vadinamajame „mažajame lietuvių seime“, kuriame 
politinėms srovėms atstovavo po 10 asmenų. Buvo sutarta, kad į sudaromą 
tarybą socialdemokratai, socialistai liaudininkai, Demokratinė tautos laisvės 
santaros partija ir krikščionys demokratai paskirs po 3 atstovus. Naujai 
susidariusiai partijai buvo nustatytos sąlygos, kuriomis ji gali būti pakviesta į 
tarybą (atskira programa, visuomenės pritarimas — narių skaičius, vadovybė). 

Lietuvos tautos taryba — Rusijos lietuvių politinis organas - veikė 1917 m. 
kovo — birželio mėn. Petrograde. Ji buvo sudaryta iš Lietuvių krikščionių 
demokratų partijos (LKDP), Lietuvių tautos katalikų sąjungos (LTKS), 
„Pažangos“, „Santaros“, Lietuvos socialistų liaudininkų partijos (LSLP) ir 
Rusijos socialdemokratų darbininkų partijos (RSDDP (b)) Petrogrado 
organizacijos lietuvių rajono (LR) atstovų. 

Pirmasis steigiamasis lietuvių tautos tarybos posėdis įvyko 1917 m. kovo 
I3 d. Šiame posėdyje buvo priimti septyni nutarimai. Pirmajame buvo 
parašyta: „Pripažįstame pirmąjį Lietuvių tautos tarybos posėdį 1917 m. kovo 
mėn. 13 d. steigiamuoju ir Lietuvių tautos tarybą darbą pradėjusią". Antrajame 
pažymėta: „Renkame komisiją, kuriai pavedame ne vėliau kaip kovo 25 d., 

remiantis susirinkimo vasario 11 d. nutarimu, patikrinti dalyvaujančių Lietuvių 
tautos taryboje partijų objektyvines žymes — pagrindiniai principai, programos 
ir vedamieji organai — ir savo nuomonę tuo klausimu Lietuvių tautos tarybai 
pranešti". Trečiajame nutarime paskelbta apie Lietuvių tautos tarybos prezi- 
diumą. Jame rašoma: „Lietuvių tautos taryba vedama šešių žmonių Prezidiumo, 
kuris skirstosi tarp savęs pareigas: pirmininkaujančio, dviejų pirmininkaujančio 
pavaduotojų, dviejų sekretoriaujančių ir vieno išdininkaujančio". Ketvirtajame 
nutarime paskelbta apie Lietuvių tautos tarybos prezidiumo išrinkimą ir pareigų 
paskirstymą: „Lietuvių tautos tarybos išrinktasai Prezidiumas pasiskirstė tarp 
savęs pareigas taip: 

Pirmininkaująs — Stasys Šilingas. 

Pirmininkaujančio pavaduotojai: Vaclovas Bielskis ir kun. Kazimieras 
Rėklaitis. 

Sekretoriaująs: Liudas Noreika ir Antanas Tumėnas. 

Išdininkaująs - Gabrielius Liutkevičius". 

Penktajame nutarime pažymėta, kad „Lietuvių tautos taryba nutarė 
pakviesti į Lietuvių tautos tarybą keturis lietuvių visuomenės Dūmos atstovus: 
M. Januškevičių, M. Yčą, P. Keinį ir kun. J. Laukaitį". Šeštajame nutarime 
duota trumpa Lietuvos charakteristika ir paskelbta apie Laikinojo Lietuvos 
valdymo komiteto sudarymą. Šiame nutarime rašoma: 


„Lietuvių tautos taryba pripažindama: 

1. Kad Lietuva yra atskira etnografinė, kultūrinė, ekonominė bei 
politinė vienata; 

2. Kad Lietuvių tauta ir skaičiaus, ir kultūros, ir ekonomijos 
žvilgsniais yra pamatinis Lietuvos gyventojų gaivalas; 

3. Kad Lietuvos gyvenimą tvarkant, visos Lietuvoje gyvenančios 
tautos naudotųsi lygiomis teisėmis ir kad visoms joms būtų garantuotas 
laisvas plėtojimasis ir Lietuvos valdyme dalyvavimas; 

4. Kad Lietuva turi būti išskirta į atskirą administravimo vienetą; 

5. Kad Lietuva privalo turėti iš savo gyventojų tarpo savąją valdžią 
savajam kraštui tvarkyti; 

6. Kad Lietuvos valdymo pagrindan turi būti padėtos piliečio laisvės 
garantijos: visų piliečių lygybė prieš įstatus; tautų, tikybų, sąžinės ir politinių 
pažiūrų laisvės; žodžio, spaudos, draugijų, sąjungų, susirinkimų laisvė; 
asmens, buto ir korespondencijos neliečiamybė; bausmės skiriamos tik 
teismo keliu; 

nutarė: 

1. Sudaryti Laikiną Lietuvos valdymo komitetą iš dvylikos žmonių 
lietuvių visuomenės darbininkų, Lietuvių tautos tarybos renkamų. 

2. Pasiūlyti kitų tautų Lietuvos gyventojams - baltgudžiams, 
lenkams, rusams, žydams - deleguoti į Laikiną Lietuvos valdymo komitetą 
savo atstovus: baltgudžiams šešis atstovus, žydams tris atstovus, lenkams du 
atstovus ir rusams vieną atstovą. 

3. Pranešti Laikinajai Rusijos valdžiai, o lygiai Darbininkų ir kareivių 
atstovų tarybai Laikino Lietuvos valdymo komiteto sudarymo faktą ir jojo 
pasiryžimą paimti Lietuvos valdymą bei Lietuvos Steigiamojo susirinkimo 
ruošimą savo žinion. 

4. Laikinajam Lietuvos valdymo komitetui tuoj darbą pradėti ir 
varyti neatsižiūrint į tai, jei kuri norint arba kurios norint pažymėtųjų Lietuvos 
gyventojų tautų netiktų savo atstovų į Laikinąjį Lietuvos valdymo komitetą 
deleguoti". 

Septintajame nutarime buvo nusakyti Laikinojo Lietuvos valdymo komi- 
teto artimiausieji darbai. Jame rašoma: 

„Lietuvių tautos taryba nutarė: 

1. Laikinajam Lietuvos valdymo komitetui paimti savo žinion visas 
evakuotas, laikinai sustabdytas ir naujai įsteigtas Kauno, Vilniaus ir Suvalkų 
gubernijų teismo, administracijos, kultūros, ūkio, pramonės ir labdarybės 
įstaigas, po Rusiją išblaškytas. 

2. Laikinajam Lietuvos valdymo komitetui paimti savo žinion 
reorganizavimą bei administravimą, Laikinos Rusijos Valdžios programa 
remiantis, tų Vilniaus ir Kauno gubernijų vietų, kurios nėra vokiečių užimtos. 

3. Laikinajam Lietuvos valdymo komitetui paimti savo žinion 
ruošimą: a) Lietuvos tremtinių - pabėgėlių į tėviškes grąžinimą, b) Lietuvos 
tikio bei pramonės atgaivinimą, c) Lietuvos trobesių atstatymą ir d) Lietuvos 
karo nuostolių atlyginimą. 

4. Laikinajam Lietuvos valdymo komitetui paimti savo žinion 
ruošimą Steigiamojo Lietuvos Susirinkimo visuotinio, be lyties skirtumo, 
tiesaus ir slapto balsavimo pamatais, kuris nustatytų Lietuvos vidaus tvarką, 
o lygiai Lietuvos santykius su kaimyninėmis tautomis". 

1917 m. kovo 13 d. Maskvos lietuviai nutarė pasiųsti Rusijos Laikinosios 
valdžios Ministrų Tarybos pirmininkui E. Lvovui ir teisingumo ministrui 
telegramas, kurias susirinkimo įgalioti pasirašė: buvusis II valstybės dūmos 
atstovas Leonas, inžinierius Mašiotas, Liudžius. Telegramoje E. Lvovui rašo- 
ma: „Rusijos revoliucija laimėjo, numetė senąją despotijos tvarką ir davė 
Didžiajai Rusų Tautai laisvę, kuri be abejonės priartins bendros visų Europos 
tautų laisvės momentą. Maskvos lietuviai, visuomenės organizacijų ir įvairių 
srovių atstovų asmenys, sveikina Tamstas Eugenijaus George asmenyje Laiki- 
nąją valdžią Rusų tautai sužibėjusios laisvės žvaigždės, ir reiškia įsitikinimą, 
kad Rusijos laisvė prives laisvos suvienytos Lietuvos įsteigimą (mano 
pajuodinta. - J. L.)". 

Antroje telegramoje buvo rašoma: „Tamsta, Teodoro Aleksandre, drąsus 
Rusų laisvės Kovotojau, turįs laimės matyti savo vargų rezultatus, kaipo 
tikrasis žmonijos draugas vienas iš pirmųjų ištarei linkėjimą ir Lietuvai būti 
laisvai. Sitie tamstos žodžiai amžinai įsmigo Lietuvos sūnų širdyse. Maskvos 
lietuviai, visuomenės organizacijų ir įvairių politinių srovių atstovų asmenyse, 
karštai sveikina Tamstą, Teodoro Aleksandre, Rusų tautai sužibėjusios laisvės, 
kuri yra ir kitų tautų laisvės užtikrinimas (mano pajuodinta.- J. L.)". 

1917 m. kovo 14 d. įvyko antrasis Lietuvos tautos tarybos posėdis. Jame 
buvo priimtas ir aštuntasis nutarimas. Šiame nutarime buvo rašoma: „Lietuvių 
tautos taryba nutarė sudaryti Laikiną Lietuvos valdymo komitetą iš šių Lietuvių 
tautos tarybos laikinai priimtų žmonių: krikščionių demokratų ir katalikų tautos 
sąjungos atstovų adv. Andriaus Dubinsko, kun. J. Laukaičio, B. Pečkauskio ir 
A. Tumėno, pažangiečių M. Yčo ir kun. J. Tumo, santariečių P. Leono ir 
R. Skipičio, socialistų liaudininkų M. Januškevičiaus ir M. Sleževičiaus, social- 
demokratų G. Liutkevičiaus ir V. Požėlos". 

Komitetas buvo įpareigotas: „1. <...> paimti savo žiniai visas evakuotas, 
laikinai sustabdytas ir naujai įsteigtas Kauno, Vilniaus ir Suvalkų gub. 
Kultūros, ūkio, pramonės ir labdarių įstaigas, po Rusiją išblaškytas; 2. <...> 
paimti savo žinion tų Vilniaus ir Kauno vietų, kurios nėra vokiečių užimtos, 
reorganizavimą ir administravimą, Laikinosios Rusijos programa remiantis; 
3. <...> paimti savo žiniai ruošti: a) Lietuvos tremtinių pabėgėlių į tėviškės 
grąžinimą, b) Lietuvos ūkio bei pramonės atgaivinimą, c) Lietuvos trobesių 
atstatymą, d) Lietuvos karės nuostolių atlyginimą; 4. <...> paimti savo žiniai 
Lietuvos Steigiamojo Susirinkimo ruošimą, visuotinio, be lyties skirtumo, 
lygaus, tiesaus ir slapto balsavimo pamatais, kuris nustatytų Lietuvos vidaus 
tvarką, o lygiai Lietuvos santykius su kaimyninėmis šalimis? 

Tarybos delegacija (M. Yčas, M. Januškevičius, V. Bielskis) 1917 m. 
kovo 18/31 d. įteikė Laikinosios Rusijos Vyriausybės ministrui pirmininkui 
Lvovui savo 1917 m. kovo 13/26 d. deklaraciją ir pranešė apie Laikinojo 
Lietuvos komiteto sudarymą bei krašto valdymą liečiančius nutarimus. Lvovas 
tiems nutarimams pritarė ir pasiteiravo, ką tarybą norėtų turėti Kauno, Vilniaus 
ir Suvalkų gubernatoriais. 1917 m. kovo 19/ balandžio 1 d. kita delegacija 
(M. Januškevičius, V. Bielskis, L. Noreika) tarybos deklaraciją su tais pačiais 
nutarimais įteikė Darbininkų ir kareivių atstovų tarybai. Steklovas, priimdamas 
nutarimus, atsakė: „Darbininkų ir kareivių taryba yra nutarusi ir pripažinusi 
visoms tautoms ir politikos apsisprendimo teisę. Vyriausybė to į savo programą 
nesutikusi įdėti, nes Rusija tada gali suskilti į kokią 20 respublikų", tačiau jų 
tarybos „neatsitraukė nuo priimtojo nutarimo ir pažada visur savo autoritetu 
paremti tuos teisingus tautų, ir lietuvių, apsisprendimo reikalavimus. Taip jau ji 
padarė su lenkais, padarys ir su lietuviais“. Tačiau Rusijos atstovai pažadų 
pildymą vilkino. 

Pačioje Lietuvių tautos taryboje prasidėjo nesantaika. 1917 m. kovo 
26/balandžio 7 d. posėdyje socialdemokratai ir socialistai liaudininkai parei 
kalavo tuojau iš tarybos pasitraukti Katalikų tautos sąjungą ir kun. J. Laukaitį. 
1917 m. balandžio 10 d. Katalikų sąjungos atstovai iš tarybos pasitraukė (kitur 
rašoma — buvo pašalinti. — J.L.). 

1917 m. balandžio 19/gegužės 2 d. taryba nutarė sušaukti Petrograde 

1917 m. gegužės 27/birželio 9 d. Rusijos lietuvių seimą, kuris galėtų paremti 
tarybos deklaruotus reikalavimus [203]. 


2.18. Lietuvių karininkų (karių) suvažiavime 


Pirmojo pasaulinio karo metais Rusijos kariuomenėje buvo nemažas 
būrys lietuvių - seniai tarnaujančių ir karo metais mobilizuotų. Po 1917 m. 
revoliucijos lietuviai kariai pasijuto laisvesni ir karo laukuose bei krašto 
įgulose pradėjo organizuoti susirinkimus, steigti vykdomuosius komitetus. 
Petrogrado komitetas, pirmininkaujamas kariuomenės valdininko A. Žilinkso 
(kituose šaltiniuose rašoma, kad tai padarė Lietuvių karininkų sąjungos 
Laikinasis vykdomasis komitetas. — J.L.), sukvietė pirmąjį visų Rusijos lietuvių 
karių suvažiavimą, kurio 78 delegatai atstovavo apie 16 000 lietuvių karių. Iš 
viso Rusijos kariuomenėje tarnavo daugiau kaip 60 000 lietuvių (kituose 
šaltiniuose nurodoma 25 000. — J.L.). Suvažiavimo posėdžiai vyko 1917 m. 
birželio 7-11 d. (gegužės 25-29 d.). Pirmininkavo J. Žemgulys, sekretoriavo 
I. Natkevičius. Suvažiavime buvo įsteigta Rusijos armijos Lietuvių karininkų 
sąjunga, kurios tikslas — kovoti už „laisvą Lietuvos demokratinę respubliką". 
Buvo išrinktas 16 narių sąjungos centro komitetas: pirmininkas - J. Laurinaitis, 
vicepirmininkas — A. Žilinskas, sekretorius — J. Elisonas (2.32 pav.). Savo 
priimtoje rezoliucijoje suvažiavimas reikalavo: kad būtų sujungtos visos 
Lietuvos žemės, kad Vilniaus, Kauno ir Suvalkų gubernijos, sudarančios 
Didžiąją Lietuvą, Rusų laikinosios valdžios būtų pavestos valdyti Laikinajam 
Lietuvos vykdomajam komitetui, kad Lietuvos ateities neturi teisės spręsti 
jokia atskira valstybė, kad Lietuvos klausimas yra tarptautinis, kad Lietuvos 
ateitis gali būti sprendžiama tik Tautų taikos kongrese, į kurį lygiomis teisėmis 
turi būti kviečiami ir lietuvių tautos atstovai, kad šiame kongrese turi būti 
sujungta Didžioji ir Mažoji Lietuva, kad „Lietuvoje turi būti demokratiška 
tvarka", kad „tik Steigiamasis Lietuvos Susirinkimas gali spręsti Lietuvos 
valdymo formą, lygiai ir Lietuvos santykius su kaimyninėmis tautomis bei 
valstybėmis". Suvažiavimas „praneša Lietuvių Tautai, kad lietuviai kariai, kaip 
tikri Lietuvos Tėvynės sūnūs, yra pasiryžę visuomet, visur ir visokiom 
aplinkybėm esant, visa savo pajėga remti Lietuvių Tautos iš seno statomus 
laisvės reikalavimus ir ginti Lietuvos Tėvynės Laisvę“. Rezoliuciją buvo 
pasiūlęs Lietuvių tautos tarybos pirmininkas S. Šilingas. Suvažiavimo nuta- 
rimai ir jo įkurtos sąjungos įstatai buvo atspausdinti knygelėje „Pirmojo 
organizuoto Rusų armijos lietuvių karininkų suvažiavimo posėdžių 
(1917 V 25-29 d.) nutarimai ir medžiaga“ (1917 m. Petrapilio lietuvių 
spaustuvė. 14 p.) [204]. 

2.32 pav. Lietuvių karių veikėjai Rusijoje I-ojo pasaulinio karo metu. Iš kairės: 
I-o atskiro Vitebsko bataliono vadas A. Juozapavičius, P. Klimaitis, Lietuvių karių 
sąjungos pirmininkas J. M. Laurinaitis ir vicepirmininkas A. Žilinskas, 
Paimta iš LE. T.16. P.53 


Lietuvių karininkų suvažiavime dalyvavo ir kalbėjo Petras Leonas. Jis 
pritarė lietuvių bataliono organizavimui. „(Gavęs žodį, - rašė jis, - aš išsitariau 
už lietuvių atskirų batalionų organizavimą. Pagrindinė mano mintis buvo ši: 
jeigu mes sieksime nepriklausomybė, tai pirmoje eilėje, progai esant, priva- 
lome organizuoti karinę jėgą, be kurios valstybės gyvenimas yra neįmanomas" 
[205]. Petras Leonas lietuvių karininkų suvažiavime kalbėjo apie lietuvių pulkų 
organizavimo reikalingumą, aiškino, kad lietuvių pulkai bus išlaikomi 
valstybės. Jis pažymėjo, kad šis karininkų suvažiavimas labai svarbus Naujos 
Lietuvos reiškinys, kad jis sukviestas tokiu laiku, kada kovojama už Lietuvos 
laisvę. Baigdamas savo kalbą Petras Leonas kvietė karininkus būti vyrais, o ne 
ištižėliais [206]. 

1917 m. liepos 27 d. Lietuvos karininkų sąjungos Centro ir Petrogrado 
komiteto priimtoje rezoliucijoje rašoma apie Vyriausiojo lietuvių tautos 
komiteto sudarymą bei jo veiklą ir tos rezoliucijos ketvirtajame punkte 
minimas Petras Leonas. „Kad pasėkminga toji kova (už geresnę Lietuvos ateitį. 
— J.L.), laimėjimas galimas tik tuomet, jeigu visi lietuviai, turintieji šventą 
tikslą — Lietuvos laisvę — susivienys, atras vieną kelią, sudarys tam tikrą 
organą, vadą kovos, nutarė kreiptis prie piliečių Griniaus, Leono ir Prano 
Mašioto pasiimti darbą organizavimo Vyriausio lietuvių tautos Komiteto 
pradžioje išdirbus savo veikimo deklaraciją ir paskelbus ją <...> Tame 
sunkiame darbe, gerbiamieji piliečiai, jus palaikys 25 tūkstančiai organizuotų 


240 


TARNYBINĖ KARJERA 


lietuvių karininkų ir tikimės visa lietuvių visuomenė. Rezoliucija priimta 
dauguma balsų prieš 1. Pasirašė Pirmininkas podp. J. Laurinaitis. Už sekretorių 
J. Grinevičius. Prezidiumo nariai: I. Byla, F. Damijonaitis" [207]. 

1917 m. rugpjūčio 7 d. bendrame Lietuvių karininkų sąjungos Centro ir 
Petrogrado Komiteto posėdyje buvo priimtas nutarimas, kuriame dar kartą 
pažymima, kad Petras Leonas yra pakviestas organizuoti Vyriausiąjį lietuvių 
tautos komitetą. „Organizatoriumi Vyriausiojo lietuvių tautos komiteto 27/VII 
priimtos rezoliucijos pamatais, be piliečių Prano Mašioto, Petro Leono ir Kazio 
Griniaus, - rašoma tame nutarime, - vienbalsiai išrinktas kandidatu pil. Jonas 
Jablonskis" [208]. 


2.19. Rusijos lietuvių seime 


Demokratinės tautos laisvės santaros partija ir jos laikraštis „Santara“ 
skyrė daug dėmesio Rusijos lietuvių seimo sušaukimui ir jo darbui. Jau 1917 
m. balandžio 24 d. laikraštyje „Santara“ buvo paskelbtas Lietuvių tautos 
tarybos kreipimasis „Visiems Rusijos lietuviams“ [209], o 1917 m. gegužės 13 
d. numeryje buvo atspausdinti Lietuvių tautos tarybos seimui sušaukti misijos 
„Paaiškinimai kaip rinkti atstovus į Rusijos lietuvių seimą, Tautos tarybos 
šaukiamą ir paskirtą gegužės mėn. 27-tą d." [210]. 

Rusijos lietuvių seimas Petrograde (Rusijos lietuvių atstovų 
suvažiavimas) įvyko 1917 m. birželio 9-16 d. (gegužės 27-birželio 3 d.). Jį 
sušaukė Lietuvių tautos taryba. 

1917 m. gegužės 27 d. 17 val. Seimo atstovai ir svečiai pradėjo rinktis 
Demidovo gimnazijos salėje (Moikos g-vė, Nr. 108). 19 val. Tautos tarybos 
pirmininkas S. Šilingas paskelbė Seimo darbo pradžią. Delegatai ir svečiai 
atsistojimu pagerbė žuvusius už laisvę kovotojus. Ilgai užtruko prezidiumo 
rinkimas. Buvo pateikta įvairių siūlymų, vyko ginčai. Dėl kandidatų į 
prezidiumą pasisakė: Glemža, Avižonis, Sugintas, Gružinskas, Oleka, kun. 
Vailokaitis, kun. Juodvalkis, Varnas, Šimoliūnas, Endziulaitis, kun. Čėsnys, 
kun. Giedrys, Natkevičius, Smolskis, Rekašius, Ambrozaitis, kun. Bumša, 
Serbenta, Čepas, daktaras Matulaitis. Pasibaigus kalboms buvo balsuojama. Už 
socialdemokratų. pasiūlymą rinkti prezidiumą iš keturių partijų 
(Socialdemokratų, Socialistų liaudininkų, „Santaros“ ir Tautos pažangos) 
atstovų balsavo 92, prieš — 125, susilaikė — 11. Už krikščionių demokratų 
pasiūlymą - rinkti atstovus iš visų partijų ir kuopų (į kurias įeina, be tų keturių 
partijų, dar krikščionys demokratai, katalikai arba Liaudies sąjungos atstovai ir 
nepartiniai) balsavo 118, prieš - 108, susilaikė — 6. Už „Santaros“ pasiūlymą 
rinkti į prezidiumą Socialdemokratų, Socialistų liaudininkų, „Santaros“, Tautos 

pažangos, Krikščionių demokratų partijų ir nepartinių atstovus balsavo 42, 
prieš — dauguma. Taigi buvo priimtas krikščionių demokratų siūlymas. 
Paskelbus balsavimo rezultatus, Socialdemokratų ir Socialistų liaudininkų 
frakcijos pranešė, kad savo kandidatų į prezidiumą nesiūlys ir per rinkimus iš 
salės išeis. „Santara“ pareiškė, kad ji taip pat rinkimuose nedalyvaus. Šios trys 
frakcijos iš salės išėjo. Liko salėje mažesnė pusė — 111 atstovų. Daugumai 
sudaryti reikėjo 115. Apie 24 val. Seimo pirmininkas paskelbė, jog nesant 
kvorumui prezidiumo rinkti negalima, kitas Seimo posėdis vyks rytoj 14 val. 
[211]. 

Antrą Seimo darbo dieną vėl vyksta ilga diskusija dėl prezidiumo 
rinkimo. Iki 15 val. buvo išduoti 295 atstovų bilietai. Kvorumui reikėjo 148. 
Už socialdemokratų pasiūlymą — rinkti į prezidiumą keturių partijų atstovus — 
balsavo 112, prieš — 128, susilaikė — 12. Už „Santaros“ pasiūlymą - rinkti į 
prezidiumą Socialdemokratų, Socialistų liaudininkų, Tautos pažangos, 
Krikščionių demokratų partijų ir nepartinių atstovus - balsavo 152, prieš - 110, 
susilaikė — 9. Balsuojant buvo priimtas „Santaros“ siūlymas. Toliau buvo 
siūlomi kandidatai į prezidiumą. Socialdemokratai ir socialistai liaudininkai 
pareiškė, jog jie savo kandidatų į prezidiumą nesiūlys ir balsuojant iš salės 
išeis. Tą jie ir padarė. Salėje liko dar 158 atstovai, kurie sudarė kvorumą. 
Petras Leonas siūlė rinkti keturis asmenis į prezidiumą ir keturis asmenis į 
sekretoriatą: po du asmenis nuo „Santaros“, Tautos pažangos, Krikščionių 
demokratų ir nepartinių. Jo pasiūlymas buvo priimtas. Į prezidiumą buvo 
išrinkti: Lisauskas nuo „Santaros“, Čepas nuo nepartinių, Bukontas nuo Tautos 
pažangos, Endziulaitis nuo Krikščionių demokratų. Į sekretoriatą išrinkti: 
Burba nuo „Santaros“, Bužinskas nuo Tautos pažangos, Biržys nuo 
Krikščionių demokratų ir J. Šimoliūnas nuo nepartinių. Išrinkus prezidiumą ir 
sekretoriatą 17 val. 30 min. buvo paskelbta pertrauka. 

Taigi vien tik Seimo prezidiumo išrinkimo klausimo svarstymui buvo 
sugaišta pirmą dieną penkios valandos ir antrą dieną dvi su puse valandos. 

Vakariniame posėdyje, kuris prasidėjo 21 val., jau buvo svarstoma ir 
ginčijamasi dėl sprendžiamojo balso Seime suteikimo Tautos tarybos nariams 
ir jų pavaduotojams, Dūmų atstovams, renkama mandatų komisija. 

1917 m. gegužės 29 d. Seimo posėdis prasidėjo 12 val. Į Seimą atvyko 
300 atstovų. Buvo perskaitytas vakarykštės dienos posėdžio protokolas. Su kai 
kuriomis pastabomis protokolas priimtas. Buvo išrinkta spaudos komisija. Spręs- 
ta, ar galima į spaudos biurą įsileisti laikraščių korespondentus. Išrinkta komisija, 
kuri turėjo rūpintis atvykusių į Seimą atstovų išvykimu į namus. Svarstomas 
kvorumo klausimas. Buvo svarstoma galimybė pasisakyti Seime svečiams, 
sveikinimų siuntimo įvairiems asmenims ir įstaigoms komisijos sudarymas, 
išklausytas lietuvių karininkų sveikinimas Rusijos lietuvių seimui ir kt. 

Po aštrių kalbų ir incidento su Karininkų sąjunga, išreiktu nepasitikėjimu 
Seimo prezidiumu, pastarasis atsisakė savo pareigų ir pasiūlė išsirinkti naują. 
prezidiumą. Iki 16 val. vyko diskusijos. Nuo 16 iki 20 val. buvo padaryta 
pertrauka. Po pertraukos vėl vyko diskusijos. Diskusijose dalyvavo ir Petras 
Leonas. Nutarta rinkti į prezidiumą po tris asmenis nuo keturių partijų: po 
vieną į prezidiumą, po du į sekretoriatą. Prezidiumas ir sekretoriatas buvo 
išrinkti. Galų gale trečios dienos pabaigoje Seimas pradėjo svarstyti Lietuvių 
tautos tarybos darbą [212]. 

1917 m. gegužės 30 d. 12 val. prasidėjusiame Seimo posėdyje S. Šilingas 
tęsė savo pranešimą apie Lietuvių tautos tarybos darbą, taip pat tą dieną ir 
vėliau vyko diskusijos dėl Lietuvių tautos tarybos darbo. Šiuo klausimu 
pasisakė Petras Leonas [213]. 1917 m. birželio 1 d. Petras Leonas pateikė 
rezoliucijos projektą dėl Lietuvos politikos ateities. Joje buvo rašoma: 


I. Rusijos lietuvių seimas remiasi aiškiai išreikštais visų Lietuvos 
visuomenės srovių reikalavimais, kad Lietuva būtų laisva, demokratiška ir 
nepriklausoma. 

1. Lietuva, kaip suinteresuotoji šalis, privalo turėti savo atstovus 
taikos kongrese. 

2. Visos valstybės turi pripažinti Lietuvai apsisprendimo teisę. 

3. Savo politinį likimą lietuvių tauta turi apsispręsti savo laisvai 
išrinktame Steigiamajame susirinkime [214]. 


Po ilgų svarstymų, 1917 m. birželio 4 d., Lietuvių seimo Petrograde soc. 
demokratų, soc. liaudininkų ir santarininkų posėdyje buvo vienbalsiai priimta 
tokia rezoliucija dėl Lietuvos politinės ateities: 


„Lietuvių Seimas Petrapilyje atstovaująs išblaškytajai po Rusiją 
(lemokratinei Lietuvių Tautos daliai, apsvarstęs politinę Lietuvos ateitį 
posėdžiuose birželio m. 1-4 dd. rado: 

1. Lietuva yra atskira etnografinė, kultūrinė, ekonominė ir politinė 

vieneta; 

2. Lietuvių Tauta savo politinio ateities likimo klausime yra 
savarankumo idėjos vedama; 

3. Kiekviena tauta gali pasekmingai vystyti ir plėtoti savo kultūros ir 
ekonomijos pajėgas tik turėdama pilną politinę savo šalies 
laisvę; 

4. Šitoji laisvė kiekvienos tautos manoma kaipo teisė pilnai savo 
politinį likimą spręsti; 

5. Politinio tautų apsisprendimo teisė Rusijos Darbininkų bei 
Kareivių Atstovų Tarybos yra iškelta kaipo būsimosios taikos 
pamatinė sąlyga. Toji pati teisė jau paskelbta pamatiniu taikos 
principu atskirų Europos ir Amerikos valstybių; 

6. Susiklojusiomis karo aplinkybėmis politinis Lietuvos likimo 
klausimas tapo tarptautinis ir tokiu būdu tarptautiniam taikos 
kongrese svarstytinas; 

7. Tarptautinis taikos kongresas turės sankcionuoti teisę, kad 
pavergtosios tautos galėtų išsiskirti, jeigu to norės, iš valstybių 
jas pavergusių, o išsiskyrusioms tautoms turės duoti tarptautinę 
garantiją laisvo, savarankaus politinio gyvenimo. 

Vienbalsiai nutarė: 
I. Kreiptis į Laikinąją Rusijos Valdžią, į visas valstybes sąjungininkes bei 
kitas valstybes ir reikalauti pripažinti: 

1. kad Lietuvių Tautai priklauso politinio apsisprendimo teisė; 

2. kad savo politinį likimą Lietuvių Tauta turi teisę spręsti laisvai 
išrinktajam Lietuvos Steigiamajam Susirinkime visuotinio, be 
lyties, tautybės ir tikybos skirtumo, tiesaus, lygaus ir slapto 
balsavimo pamatais, proporcionalios sistemos prisilaikant; 

3. kad Lietuvių Tauta, kaipo užinteresuotoji tauta, turi teisę turėti 
savo atstovus tarptautiniam taikos kongrese. 

Apie visa, kas yra čia išdėstyta, pranešti viso pasaulio demokratijoms“ 
[215]: 


Rezoliucijos tekstas rusų ir prancūzų kalbomis buvo atspausdintas tame 
pačiame laikraštyje, greta lietuviškojo teksto. 

Lietuvių seimo darbas buvo plačiai nušviestas tuometinėje spaudoje ir 
vėlesniuose leidiniuose. Šioje knygoje, skirtoje Petro Leono gyvenimo ir darbų 
apžvalgai, tenka paliesti vieną atvejį, kuris prieštaringai pateikiamas net ir daug 
vėliau parašytuose vadovėliuose bei atsiminimuose. Daliai Seimo narių — 
kairiesiems, tarp jų ir Petrui Leonui primetama, kad „<...> beveik visi kairieji 
atstovai pasiūlė Lietuvos ateitį sujungti autonomijos arba federacijos pamatais 
su Rusijos tautų demokratijomis" [216]. V. Nagevičius savo atsiminimuose 
rašė: „Visus pasisakymus „prieš“ (nepriklausomybę. — J.L.) apvainikavo — 
žilagalvis veteranas Leonas - santaros atstovas, ilgai įrodinėdamas, kad tas gali 
pakenkti tiek mūsų santykiams su revoliucine Rusija, tiek ir mūsų piliečiams 
tremtyje“ [217]. Petras Leonas straipsnyje „Santaros taktika Seime, buvusiam 
Petrapilyje 27 V- 5 VI — 17* pateikė atsakymus į kai kuriuos kaltinimus. 
Straipsnyje rašoma: 

„Pirm nei kalbėjus apie partijos „Demokratinės Tautos Laisvės Santaros" 
taktiką Seime, randu reikalinga trumpai kai ką pasakyti pro domo sua. 
Kiekvienas partijos narys įdeda į jos darbą savo dvylekį, tai partijos darbo 
spalva priguli nuo narių spalvų suderinimo. Ir priešingai. Iš partijos darbų 
galima spręsti apie narį. Apskritai imant gyvenimas nelepino manęs, bet iš 
vieno atžvilgio aš buvau jo lyg lepinamas: visą savo amžį, kur tik dirbau tarp 
svetimtaučių, visur buvau laikomas kaip asmuo turįs tvirtą būdą ir tvirtas 
pažiūras. 

Ne man spręsti, ar tai teisingas buvo vertinimas. - Kitaip žiūrima į mane 
Lietuvoje: kaip tik išreiškiau norą prisidėti prie politikos darbo, tuoj, dar man 
nepradėjus to darbo dirbti, jau išgirdau, suvis kitokią apie save nuomonę. - 
Prieš atstovų rinkimą 2-n Valstybės Dūmon „Šaltinis“ karštai užtarė už mano 
ir Bulotos kandidatūras. - Tuoj socialdemokratų laikraštis, Vilniuje leidžiamas, 

parašė maža - daug taip: turbūt Leonas kuo nors yra prisižadėjęs kunigams, 
kad jie taip agituoja už jį; apie Bulotą gi, „Šaltinio“ vienaip peršamą, tasai 
laikraštis tylėjo. Taigi, social-demokratų laikraštis, neturėdamas iš mano 
darbų jokio fakto, įtarė mane tvirtų nuomonių neturėjimu. Tai tau, Jurgi, ir 
pyragas. Ir tai dar iš žmonių, kurie turi didžiausią pretenziją žmoniją pirmyn, 
prie gerovės vesti, - lyg tai galima daryti neteisybės keliais. - Antroje Dūmoje 
paragavęs politikos košės ir pamatęs, kad Žmonių partijos tikslais dažnai 
tolinamasi nuo teisybės, aš pasižadėjau daugiaus politikon nesikišti. Bet 
mums labai stinga žmonių įvairiems darbams. Ir vienų, kitų buvo man 
prirodyta, kad bent namieje, Lietuvoje aš neturįs teisės nuo politikos darbo 
Šalintis. Prasidėjau prie atstovų rinkimų rengimo 4-n Valstybės Dūmon. 
Rodosi, ėjau savo keliu. Bet štai kun. Staugaitis „Šaltinyje“ parašė, kad aš 
norėjęs ant dviejų kėdžių sėdėti, t.y. gerinęsis ir dešiniesiems ir kairiesiems. 
Taigi, kun. Staugaičio nuomone, rinkimuose 4-n Dūmon aš pasirodęs asmeniu 
be tvirtų pažiūrų. Teisybė, kun. Staugaitis nepaaiškino, kokį tikslą aš siekiau, 
vieniems ir kitiems įtikti stengdamasi. - Nepaaiškino ir negalėjo paaiškinti, 
dėlto kad paties noro įtikti nebuvo, o buvo tik noras geresnius, tinkamesnių 
asmenų Dūmos nariais matyti. - Iš atpasakotų atsitikimų galima manyti, kaip 
greitai, kokia lengva širdžia kai kurių partijų nariai įtaria ne savo partijos 
asmenis bloguose darbuose, neparemdami nieku savo įtarimo. 

Dabar pereisiu prie „Santaros“ darbų Seime. Už tuos darbus iš visų 
pusių pilami ant „Santaros“ galvos niekinimai. 

a) Anot „Naujosios Lietuvos“ (žiūr. N?-je 13 str. „Seime“), liberalų dalis 
(Santara), „apsvaigusi“ tautybės manija, klerikalizmo pajėgas dažnai lyginanti 
su tautinėmis. Kol nuo šitų savo ypatybių liberalinė buržuazija neatsisakys, tol 
ji nepajėgs eiti paskui") (net tik eiti paskui P.L.) demokratiją“... Toliaus ten 
tvirtinama, kad Seime per rinkimus į prezidiumą liberalai parėmę klerikalus, 
kad tik raudonos vėliavos, karininkų atneštos, akivaizdoje liberalai permainę 
frontą ir išreiškę pasitikėjimą revoliucinei demokratijai, kuri vienok privertusi 
juos prisidėti prie koalicinio prezidiumo. 

„Bet kai panorės, traukia toliaus N.L., vėl atsigrįžti į juodąjį sparną, 
teprisimena blogdušiai* liberalai karininkų paliktą skaisčiai raudoną vėliavą, 
kurios demokratija neduos jiems sutepti"... 

b) „Vadas“ kalbėdamas apie Lietuvos politikos ateities klausimo rišimą 
(žiūr. N2 12 „Seimui pasibaigus“), tvirtina, kad „maža Seimo partija, 
Demokratinė Tautos Laisvės Santara, mūsų liberalai, skaitanti apie 25 žmones 
Seime, svyravo“... 

Daugiausia neįtiko Santara Seime Pažangai ir jos leib-organui „Lietuvių 
Balsui": 1) N2 38 str-je „Rusijos lietuvių Seimas“ dėl Santaros balsavimo prieš 
Katalikų Sąjungos įleidimą Seimo prezidiuman pilietis L.N. stebisi: „toks 
Santaros, sako jis, pasielgimas pasidaro daugeliui nesuprantamas. Tautos 
Taryboje ji balšavo už pripažinimą katalikų sąjungos, pačiame Seime ji pati 
pasiūlė formulą rinkti prezidijumą iš atskirų partijų ir kuopų, Seime 
apsireiškusių, kuri buvo Seimo priimta, dabar atmainė savo poziciją ir stojo į 
tą patį kelią, kuriame jau seniai stovi socialistinės partijos“. 2) N-je 42 tasai 
pats pilietis N.L., idant įtikintų skaitytojus Santaros nepastovumu, nors 
Santaros pirmą kart pasiūlytoji konkreti formula dėl prezidiumo sąstatos galų 

gale buvo priimta, tvirtina: „tas pasiūlymas visai ne tas, kurį siūlė Santara, 
pripažindama teisę tik 5 part., kaip kad pažymėta Santaros N? 20-me, o visai 
naujas, išdygęs iš naujųjų sąlygų“. 3) N-je 42 tasai pats pilietis L.N., 
atpasakojęs socialistų-liaudininkų ir socialdemokratų motyvus, kodėl jie 
netiko siųsti savo narius į pirmo sąstato prezidiumą, ir išreiškęs iš tų motyvų 
įsitikinimą, kad tie dvi partiji visai nebrangino Seimo, sako: „Susidarius tokiai 
pažiūrai į Seimą, kaip matyti iš ką tik paminėtųjų rezoliucijų pranešimų, 
išėjimas iš Seimo ir atskilimas nuo jo buvo vienas iš tokių būdų ir įrankių savo 
partijų agitacijai ir atsibrėžimui. Dėl socialistų tai suprantama, nes lietuvių 
socialistų taktika visuomet tokia buvo“. Čion pilietis L.N. nieko nesako apie 
Santarą, bet kadangi ir ji išėjo iš Seimo ir kadangi tik socijalistinių partijų 
išėjimas, jo nuomone, nuoseklus darbas ir jam suprantamas, tai aišku, kad 
apie Santaros išėjimą jis priešingos nuomonės, t.y. laiko jį nenuosekliu. - Ką 
gi pasakyti apie šitą vietą eile įtarimų nepastovumu, svyravimu, mestu iš visų 
pusių Santarai? Vien tik tai, kad juose tiek teisybės, kiek dabar, karščio metu, 
pernykščio sniego Maskvos gatvėse. Ir anuomet aš, ir dabar Demokratinė 
Tautos Laisvės Santara niekinami be jokio pamato, kad esą nepastovių 
pažiūrų. Santara Seime visą laiką ėjo savu keliu neatsižvelgdama į tai, kaip 
pasielgs kitos partijos, ir vedama ne partijos garbės, bet Lietuvos reikalų. 
Santara, kad ir pripražįsta principe katalikų sąjungos buvimą, bet taip Tautos 
Taryboje, taip Seimo prezidiume jos dalyvavimą laikė negeistinu po to, kaip 
įsitikino Tautos Taryboje, kad tuo tarpu toji partija neturi kas ją vestų, o veda 
ją toki krikščionys-dėmokratai, kaip gerb. Tumėnas, kuriam iš tikrųjų, mano 
nuomone, vieta katalikų sąjungoje. - „Lietuvių Balso“ pil. L.N. dėl prezidiumo 
sąstatos priimtą Santaros rezoliuciją laiko ne ta pačia, kurią Santara ir pirma 
buvo pasiūliusi, bet toji rezoliucija žodis į žodį tokia pat ir iš tikro toji pat. 
Rezoliucijos turinys negalėjo atsimainyti dėlto, kad katalikų sąjunga, 
matydama po visos atsitikimų eilės nebūsianti įleista prezidiuman, ir pati 
atsisakė įeiti jin. - Aš suprantu, kad piliečiui L.N. malonesnė katalikų sąjunga 
nei Santara, užtat jis ir skelbia, kad toji pati savo noru, o ne iš atsitikimų 
prievartos atsisakė įeiti prezidiuman. - Kai buvo priimta rezoliucija, kad 
prezidiuman įeina ir katalikų sąjunga, Santara rodo reikalinga išeiti iš salės, 
nes ji matė, kad, jai su socialistais išėjus, nebus kvorumo ir dešinieji bus 
priversti nusileisti ir katalikų sąjungą neleisti prezidiuman. Ką gi padarąs, kad 
kitokios priemonės pertikrinti dešiniuosius nebuvo? - Iš Santaros pusės 
negalėjo laukti kitos Seimo partijos, kad ji pradėtų tarybas su jomis dėl 
prezidiumo sąstatos, ar kitų klausimų. Santara šiame Seime buvo ne didelė 
frakcija; tai ne ant jos gulėjo atsakomybė už Seimo darbų vedimą. Bet nuo 
pozityvaus darbo ji neatsisakė ir dirbo tą darbą visuomet, būdama pati savim. 
- Stovėdoma, kaip visuomet ant teisingumo pagrindo, ji negalėjo nepripažinti 
bepartyviai grupei teisės turėti savo atstovą prezidiume ir užtat pasiūlė 
tinkamą rezoliuciją, kuri galų gale buvo priimta. - Kada gi Seime įvyko 
revoliucinis iš pusės karininkų aktas ir kada pirmasis prezidiumas atsisakė 
nuo savo pareigų, tuomet Santara suvis nesitarusi su kitomis frakcijomis, 
sąžiningai pirmoji pasiūlė socialistinėms partijoms vesti Seimą. Jai rodėsi, kad 
socialistinės partijos apsiims vienos būti prezidiume, dėlto kad Seimo 
pradžioje jos pačios to reikalavo. Joms gi netikus ir išreiškus norą, kad tarp 
kitų ir Santara dalyvautų prezidiume, ši, brangindama Seimą, visu noru tiko 
įeiti prezidiuman. Taigi ne rimto vyro, bet vaiko šauksmas „Naujojoj 

Lietuvoje“, kad socialistinės partijos privertusios liberalus, kaip jis 
pravardžiuoja ir Santarą, prisidėti prie koalicinio prezidiumo. - Aš iš savo 
pusės nerandu galima sakyti apie socialistines partijas, kad jos svyravo dėl 
prezidiumo sąstatos, iš pradžių reikalaudamos socialistinio prezidiumo, o 
paskui koalicinio, ir nepasakysiu, dėlto kad aš manau, jog kiekviena partija 
brangino Seimą ir giliai svarstė kiekvieną savo žingsnį jame, o besvarstant 
pareina ir mainyti kai ką, kas nepaliečia partijos esmės. Jaunam „Naujosios 
Lietuvos“  šaukikui dar pasakysim, Santarai Tamsta neatimsi jos 
demokratybės, kad ir kas žin kaip stengtumės, kad Santara niekuomet neis 
paskui kokias nors partijas, kad ir pasivadinusias save socialistinėmis, bet eis 
tik greta su jomis ir Tamstos pravardžiavimas, blogdūšiais gali parodyti tik 
Tamstos pagrindo silpnumą, norint visuomenę įtikinti Santaros netobulumu. 

Ko verti „Lietuvių Balso“ užmetimai „Santarai“ dėl jos taktikos 
prezidiumą renkant, aišku iš auksčiaus pasakyta. 

Dabar dėl Lietuvos politikos ateities. 

Tvirtinti, kad „Santara“ šio klausimo išrišime svyravo, kaip tai daro 
„Vadas“ ir „Lietuvių Balsas“ tai aiški neteisybė. 

Ne man dalykas išrodinėti, kad „Lietuvių Balsas“ neteisybę kalba, 
tvirtindamas, jog socialistinės partijos nebranginę Seimo. Tokia pat teisė tuo 
pačiu galima būtų kaltinti ir Pažanga. Bet iš tokių be pamato kaltinimų kokia 
nauda? Darbai rodo, kad visi Seimą branginome ir kad Lietuvos politikos 
ateities reikalą vienaip suprantame. - Man tai Seime paaiškėjo ir dabar aišku. 
Skyrėmės tik dėl kelių, kokiais prie tos laisvės priėjus. Santara ieškojo bendro 
žodžio, kuriuo žymi Seimo dauguma tą reikalavimą ištartų, nes, jos nuomone, 
tik tuomet tasai reikalavimas gali turėti moralią jėgą. Kadangi dešinysis 
sparnas su Santaros pasiūlyta rezoliucija netiko, tai Santara, idant Seimo 
nusprendimas tokiu svarbiu reikalu nebūtų silpnu balsu tartas - tik maža kiek 
didesne Seimo puse, - rado reikalinga išeiti su kairesnėmis už ją partijomis 
(bet su jomis apie tai nesitarusi) atskiran Seiman ir priimti tos bendro Seimo 
dalies rezoliuciją. Šitoji kairiojo Seimo rezoliucija, juk nieku neprieštarauja 
dešiniųjų rezoliucijai. Dabar turime visi Seimo reikalavimą dėl mūsų politinės 
ateities. - Jeigu kurioji Seimo dalis nebūtų padariusi to, ką padarė, Lietuvos 
politinės laisvės reikale, tai jos balso ir nebūtų visai buvę, nes bendrame 
Seime tasai balsas buvo atmestas, - taigi jo ir skelpti nebuvo galima. Dabar 
gi, atkartoju, mes turime abiejų bendro Seimo dalių reikalavimus dėl Lietuvos 
politinės ateities. Tie reikalavimai vienas kitą paspiria ir tokiu būdu šiuo 
klausimu ištartas galimai stiprus žodis. Būtų, žinoma, jisai stipresnis, jei būtų 
bendrai, vienam chore tartas, bet ką padarąs, kad atsitiko kitaip. - Pilietis 
Noreika man metė žodį „demagogas“, kai aš pasakiau, kad Pažanga labjau 
partijos tikslo, nei reikalo esmės žiūri, spirdamosi už savo rezoliuciją. Manau, 
kad čion tasai žodis „demagogas“ visai netinka. - Demagogas tasai, kas 
veidmainiškai pataikauja minioms, idant joms įtiktų. Mano pasakyme to nėra. 
Kiekviena partija mano, kad ji geriau tiki visuomenės reikalus rūpinsianti ir 
rūpinanti. Taigi dirbti partijos tikslu, idant ji stiprėtų - tai reiškia taisyti kelią 
prie pasėkmingesnio visuomenės reikalais darbo. Taigi tuose mano žodžiuose 
nėra partijos papeikimo jos esmėje. Bet kartais rūpinimąsi apie partijos 
pasisekimą gali užtemdyti geresnį reikalą tame momente rūpinimą. Šioje 
prasmėje aš esmi tos nuomonės, kokią išreiškiau savo kalboje. Rašyti apie 
Santarą, kad ji dėl Lietuvos politikos ateities svyravo, kaip tai rašo pilietis 

L.N. po mano dviejų Seime kalbų, vargu galima sąžiningai, o ne tikslu peikti 
partiją tik dėl to, kad ji ne jo partija. Pilietis L.N. iš „Lietuvių Balso“ dar kas 
žin ar buvo šiame pasaulyje, kaip santarininkui P.Leonui teko būti pirmame 
bundančios Lietuvos inteligentijos suvažiavime vasarą 1889 m. nabašninko 
Motiejaus Lozoraičio tėvynėje, netoli Pilviškių, - suvažiavime, kuriame taip pat 
dabar nabašninko Jono Gaidamavičiaus buvo pakeltas klausimas, kokiu tikslu 
mes keliame Lietuvą iš miego ir duotas atsakymas, - kad mes einame prie 
Lietuvos politinės laisvės. Su tuo idealu mes visi dirbome ir dirbame. Argi 
rimtas žodis tų, kas iš dešiniųjų užmeta kitiems Seimo nariams, kad jie stovį 
prieš Lietuvos nepriklausomybę? 

Baigdamas savo paaiškinimus, aš negaliu dar kartą nepriminti 
tautiečiams, kad mūsų iškrikimas ir tik tarp savęs ginčų kėlimas 
svarbiausiame Lietuvos reikale šiame opiausiame momente silpnina mūsų 
jėgas, kurios, ir sujungtos, būtų nestiprios. 

P. Leonas. Maskva, 25/VI-17" [218] 


Apie Lietuvių seimą Petrograde rašė „Kario“ žurnale ir Birutė Grigaitytė 
Novickienė. Ji nuo 1918 m. spalio 13 d. dirbo Lietuvos Valstybės Taryboje, o 
nuo 1920 m. liepos 15 d. iki 1924 m. rugpjūčio 15 d. Steigiamojo Seimo, I ir II 
Seimų protokolų biuro vedėja. Nuo 1917 iki 1923 m. buvo Lietuvos socialistų 
liaudininkų partijos, o nuo 1923 m. Lietuvos valstiečių liaudininkų sąjungos 
narė, dirbo partijų valdomuosiuose organuose, dalyvavo, kaip liaudininkų 
atstovė, tarptautiniuose suvažiavimuose, Lietuvių seimo Petrograde dalyvė. 
Plačiau apie ją parašyta „Lietuvių enciklopedijoje" [219]. 

B. Grigaitytė-Novickienė straipsnyje „Lietuvių seimą Petrapilyje 
prisiminus“ pažymėjo, kad „<...> šis seimas buvo epochinis įvykis! 1917 m. 
vasario mėn. Rusijos revoliucijos pasėkoje, mes, lietuviai, apsijutome išsilais- 
vinę iš ilgametės caristinės priespaudos. Mūsų nuotaikos buvo pakilusios: 
būrėmės, mitingavome ir žygiavome, tautinėmis juostomis persijuosę, raudonas 
vėliavas ir plakatus nešini; jie mirgėjo šūkiais: „Tegyvuoja laisvė, lygybė ir 
brolybė", „Tegyvuoja tautų apsisprendimo teisė“ ir „Tegyvuoja laisva ir 
nepriklausoma Lietuva“. Raudona vėliava tuomet reiškė laisvę, o ne žiaurią 
tironiją, Kaip šiandien <...> mes žinojome, kad dėka įvykusiam perversmui, 
karas ilgai nebesitęs ir kad galėsime grįžti į Lietuvą ir patys savo krašte 
tvarkytis. Lietuviai kariai pradėjo burtis į atskirus vienetus, kad organi- 
zuotiems, o gal ir ginkluotiems, grįžti į Lietuvą". 

Tautos Taryba Rusijoje nutarė sušaukti 1917 m. pavasarį Lietuvių seimą 
Petrograde. Tuo metu buvo šaukiamas ir Lietuvių karių suvažiavimas. 
B. Grigaitytė-Novickienė Seime atstovavo Vitebsko lietuvius. „Seimas, - rašė 
ji, - buvo susiskirstęs į du blokus: dešinį ir kairį. Dešiniajame sparne sėdėjo: 
Tautos pažanga. Katalikai, Krikščionys demokratai ir nepartiniai. Kairiajame — 
Santara, Soc. Liaudininkai ir Soc. Demokratai. Seimo atstovų tarpe matėsi jau 
tuo metu pasireiškusieji lietuvių veikėjai: Petras Leonas, kun. Tumas- 


248 


TARNYBINĖ KARJERA 


Vaižgantas, Felicija Bortkevičienė, kun. Juozas Vailokaitis, Mykolas 
Januškevičius, Stasys Šilingas, Motiejus Čepas, Augustinas Voldemaras, 
Antanas Sugintas, Česlovas Petruškevičius, Liudas Noreika ir daugelis kitų. 
Vėliau atvyko Mykolas Sleževičius. 

„Didelį įspūdį, - pažymėjo B.Grigaitytė-Novickienė, - darė kariai, kurie 
šiek tiek anksčiau suvažiavę į pirmąjį lietuvių karių suvažiavimą, savo 
priimtoje rezoliucijoje reikalavo lietuvių dalinių Rusijoje organizavimo, kuris 
faktinai jų jau buvo pradėtas <...> Jau tuomet vaizdavosi, kad čia užuomazga 
mūsų būsimos kariuomenės <...> Dauguma to suvažiavimo pirmūnų 1918 m. 
vasaros gale jau registravosi save nariais Vilniuje... 

Straipsnio autorė aprašė iškilmingąją Seimo dalį, prezidiumo sudarymą, 
sveikinimus, Lietuvos ateities klausimo svarstymą. Šiuo klausimu, anot 
B.Grigaitytės-Novickienės, reiškėsi didelis nuomonių skirtumas. A. Šapoka 
knygoje „Lietuvos istorija“ rašė: „<...> svarbiausiuoju būsimosios Lietuvos 
klausimu čia nebuvo vienybės: didesnioji seimo pusė pasisakė už visai nepri- 
klausomos Lietuvos kūrimą, o beveik visi kairieji atstovai pasiūlė Lietuvos 
ateitį sujungti autonomijos arba federacijos pamatais su Rusijos tautų 
demokratijomis" [220]. 

B.Grigaitytė-Novickienė, dalyvavusi visuose Lietuvių seimo ir savo 
socialistų liaudininkų frakcijos (didžiausios Seime — ji turėjo 90 atstovų) 
posėdžiuose, savo straipsnyje pabrėžė, kad „pasiūlymo sujungti Lietuvą 
autonomijos arba federacijos ryšiais su Rusija neteko balsuoti, kad liaudininkų 
frakcijoje tokio pasiūlymo iš viso nė nebuvo“, kad „Seimo kairiojo bloko 
priimtoje rezoliucijoje niekur apie Lietuvos ateities sujungimą autonomijos 
arba federacijos pamatais su Rusijos tautų demokratijomis neminima". 

Straipsnio autorė taip pat pabrėžė, kad posėdžiuose „<...> kai kurios 
kalbos buvo labai ryškios ir jų turinys liko mano atmintyje. Pavyzdžiui, 
Mykolo Sleževičiaus ugninga, kupina tėvynės meilės kalba, kurioje jis siūlė 
pasisakyti dėl nepriklausomybės čia pat seime, nelaukiant, kol grįšime į 
Lietuvą. Petro Leono kalba, pagrįsta rimtais išvedžiojimais, būti atsargiems, 
nes esame čia tik maža tautos dalis, sprendimas gi Lietuvos likimo priklauso 
visiems Lietuvos žmonėms <...> tiems, kurie klausėsi ištisai visos jo kalbos ir 
turėjo gerą valią, jokiu būdu negalėjo būti suprastas, kaip pasisakymas prieš 
Lietuvos nepriklausomybę, <...> Stasys Šilingas kalbėjo: „Kaip mes, 
tremtiniai, čia Rusijoje galime balsuoti už nepriklausomybę, jei nežinome šiuo 
klausimu nusistatymo lietuvių pačioje Lietuvoje?“ 

B. Grigaitytė-Novickienė, aprašydama diskusijas, pažymėjo, kad „Lietu- 
vos ateities klausimas buvo plačiai diskutuojamas ir atskirose frakcijose. Man 
teko jas išklausyti savoje soc. liaudininkų frakcijoje. Ginčai buvo labai karšti, 
ir aiškiai prisimenu pagrindinę mintį, būtent: kad savo likimo sprendimas 

priklauso visiems Lietuvos žmonėms. Dažnai buvo vartojamas išsireiškimas 
„liaudžiai“. Lietuvių tauta turinti pati savo steigiamajame susirinkime paskelbti 
nepriklausomybę. Jei mes čia dabar tai padarysime, tai būsime uzurpatoriais 
tautos pagrindinės teisės — politinio apsisprendimo. Jei esame demokratais, 
neprivalome pasisavinti, kas priklauso visiems lietuviams". 

Toliau B. Grigaitytė-Novickienė rašė: „Manau, patriotizmo stokos nega- 
lima primesti nei Stasiui Šilingui, jau 1918 metais Valstybės Tarybos 
vicepirmininkui, nei prof. P. Leonui, 1918 metais pirmajam Lietuvos teisin- 
gumo ministeriui, nei visai eilei patriotinio jaunimo, nei tiems kariams, kurie 
Petrapilio seime buvo kairiojo bloko tarpe, o už metų, pirmieji grįžo Lietuvon, 
Mykolui Sleževičiui savanorius pašaukus, stojo Lietuvos laisvės ginti <...> 
Manau, kad vieną kartą visam laikui reikia nustoti skleidus, kad kairieji 
balsavo prieš nepriklausomybę: ne prieš nepriklausomybę buvo balsuota, bet 
tik prieš jos paskelbimą vienos tautos dalies, tai yra Rusijoje atsidurusių 
tremtinių. Kairysis blokas balsavo už tai, kad nepriklausomybė būtų paskelbta 
visos lietuvių tautos, Lietuvos steigiamajame susirinkime, nes tik pati lietuvių 
tauta gali spręsti savo politinį likimą." Savo išvadoms pagrįsti straipsnio autorė 
pateikė ir kairiųjų bloko priimtos rezoliucijos tekstą. 

Pačioje straipsnio pabaigoje autorė pabrėžė, kad „kas pajėgs įsigilinti į to 
laiko dvasią ir negalvos dabarties, beveik po pusės šimtmečio sąvokomis, kas, 
supras, kad 1917 metų vasario mėn. revoliucijos iškeltieji laisvės ir tautų 
apsisprendimo obalsiai daug kam tuomet buvo ne tušti žodžiai, o ilgai laukta 
tikrovė, dėka kuriai galėjome žengti į savosios, ilgai pavergtosios, valstybės 
atkūrimą, - tas supras, kad toji Lietuvos nepriklausomybė visiems buvo norima, 
kad ją skelbiant būtų vadovautasi demokratiniais nuostatais, atseit, visos 
lietuvių tautos valia" [221]. 

IŠVADOS 


1. Įgijęs teisininko specialybę, išvengęs karinės tarnybos, Petras Leonas 
pradėjo dirbti Suvalkų apygardos teisme. Dirbo teismo kandidatu, sekretoriavo 
teismo posėdžiuose, parengė Suvalkų apygardos teismo 15 metų (1876-1891 
m.) veiklos ataskaitą, dalyvavo nepagrįstai apkaltinto asmens tyrimo ir teismo 
procese. Visus darbus atlikdavo kruopščiai, bet čia paaukštinimo tarnyboje dėl 
carinės valdžios vykdomos reakcingos politikos kitataučių atžvilgiu nesulaukė. 
Buvo pasakyta, kad jis ir kiti ne rusų tautybės asmenys gali „tikėtis gauti 
tarnybą tik tolimoje Rusijoje". Tuometinė padėtis privertė Petrą Leoną ieškoti 
darbo kitur. Jis nutarė vykti į tolimą Rusijos kraštą - Turkestaną. 

2. Iki išvykimo į Turkestaną Petras Leonas susituokė su Celina 
Marcinkevičiūte ir kartu gyveno su ja iki savo mirties. Kelionės į Turkestaną 
metu Petras Leonas labai įdėmiai stebėjo tenykštes sąlygas ir žmones, domėjosi 
kultūros paminklais, menu, žmonių elgesiu, jų santykiais, visu tuo, kas nauja. 

3. Turkestane Petras Leonas gyveno ir dirbo daugiau nei 13 metų. Darbo 
ir gyvenimo sąlygos buvo sunkios. Vietiniai gyventojai nemokėjo rusų kalbos, 
todėl Petras Leonas buvo privestas mokytis tame krašte vyraujančios, 
giminingos totorių kalbai, tiurkų kalbos. Vykstant tarnybiniais reikalais, 
tekdavo naudotis arkliu. Jojimas dėl teritorijos kalnuotumo ir kelio ilgumo 
labai vargino. Tačiau ir tomis sąlygomis Petras Leonas pasiekė, kad 75 
procentai jo vedamų bylų buvo baigiamos ne ilgiau kaip per vieną mėnesį. 

4. 1905 m. revoliucijos audros palietė ir Petrą Leoną. Už priešišką 
carizmui veiklą jis buvo atleistas iš tarnybos. Tuomet jam po kurio laiko 
pavyko įsidarbinti Naujajame Margelane advokatu. Petras Leonas pradėjo 
ruoštis grįžti į Lietuvą. 

5. Sugrįžo į Lietuvą 1906 m. rugsėjį ir čia tęsė advokato darbą, aktyviai 
dalyvavo visuomeninėje veikloje. 1907 m. buvo išrinktas II dūmos deputatu. 
Dūmoje nušvietė rusinimo per mokyklas politiką Lietuvoje ir liūdnus to 
rusinimo rezultatus, pasisakė prieš bausmes už slaptą vaikų mokymą gimtąja 
lietuvių kalba, smerkė Vilniaus universiteto uždarymą, pasisakė prieš lenkų 
atstovų sumanymą įtraukti Suvalkų kraštą į Projektuojamos Lenkijos 
autonomijos teritorinį vienetą, kalbėjo žemės reformos klausimu. Parengė ir 
1907 m. gegužės mėn. išleido rusų kalba brošiūrą „Žemės reformos klausimu 
Lietuvoje (įskaitant ir Suvalkų guberniją)“. Jo kelti viešumoje reikalai rado 
gyvą atgarsį, nes rodė kelią, kuriuo ir pralaimėjus kovą dėl pagrindinių 
reikalavimų galima kovoti už smulkesnius, kasdienius reikalus. 

6. II valstybė dūmą išvaikius grįžo į Kauną ir tęsė advokato darbą, 
įsitraukė į visuomeninę veiklą. 1907 m. padėjo rengti Pirmąjį Lietuvos moterų 

suvažiavimą ir jame dalyvavo. 1908-1914 m. buvo draugijos „Daina“ 
pirmininku. 1913 m. išleido knygelę „Lietuvių atstovų (Kauno ir Suvalkų gub.) 
4-on Valstybės dūmon rinkimams pasibaigus". 

7. Prasidėjus Pirmajam pasauliniam karui, rūpinosi Lietuvių draugijos 
nukentėjusiems dėl karo šelpti steigimu, buvo išrinktas tos draugijos komiteto 
nariu. Vėliau išvyko į Maskvą ir ten sudėtingomis ir sunkiomis sąlygomis 
vadovavo nukentėjusiųjų šelpimo darbui iki 1917 m. Aktyviai dalyvavo kuriant 
lietuvių politinę organizaciją „Santara“ ir leidžiant to paties pavadinimo 
laikraštį, jame spausdino daug straipsnių. 

8. Dalyvavo ir pasisakė Lietuvių karininkų (karių) sąjungos suvažiavime 
ir Rusijos lietuvių seime. 

9. Dirbdamas Turkestane palaikė ryšius su V. Kudirka ir kitais nacio- 
nalinio judėjimo veikėjais Lietuvoje. 

10. Per tą laikotarpį Leonų šeima padaugėjo: gimė trys sūnūs ir duktė. 
Tėvams atsirado papildomų rūpesčių ir darbų. Leonų šeimos narius palietė 
sunkios ligos. 

11. Gyvenimas ir darbas Suvalkuose, Turkestane, Kaune, Maskvoje, nors 
ir sunkiomis sąlygomis, padėjo Petrui Leonui įgyti teisininko darbo praktikos, 
o visuomeninė veikla darė įtaką jo asmenybės raidai. 

1 priedas 


I. 


Ko Bpemenu nponzsneceHia  mnowo pbun 85 UocynapcTBenKob 
Ilynš no arpapuomy Bonpocy (16 mas 1907 r.), npeHia oparopost 
Gbind  coKpaienbi 10-10 MunyTaMu. [losrOMy a ObUrb  AKiueno 
BO03MOJKHOCTH BhICKa3ATBCA Cb TOKIO MOJIHOTOKO, Cb KAKOIO  Npen- 
nDNAaranL H Cunla/b  HyMKIBIMb  OXapaKTEpHSOBATb = 3CMCJIbHbIJ! 
oTHoOLIenia BB Jiursb.-—-Ecn1 Bcs1 Poccin aBnaeTCA | CTpauojo | o 
TpeHMyLIeCTBY 386M1EIKNbUECKOIO, KPeCTHAHCKOIO, TO TbMB Gone 
3TO HEOGXOAHMO CKa34Tb O HaLieMG Kpab, JiuTBb,—BKIO4aa | Bb 
Hee n CyBaikekyio ryGepuiio.—3annmaemas sro ryGepniek Tep- 
pnTOopi4 BCerja cocTaBA41Aa 4acTb Benukaro  KumkecrBa  Jin- 
ToBcKaro. Bb 1795 rony npu pasabub  Jluroncko - [Mlonbckaro 
CocynapcTBa,  OHa AocTanac» [Mpyccin, KoTOpax  BnaxbAa  eio 
Ko 1807 rona. — Be aToM6 rony  Hanoneono I C08NAI7 
Benukoe UepuorcrBo Bapuiasckoe, Kb KOTOpOMY Ghiia  OTHeCeI1a 
H TEppHuTOpis, HbiM5 cocraBMuoUas Cysaukckyio  ryGepnijo.  3a- 
TbMb Bb 1815 r. Bapuiasckoe TepuorcTBO G6bi1O0 rlepeHMeHOBAKO 
Anekcannpomb I BB „LlapcrBo Monkckoe“. Taknmb O6pa30MB CO 
Bpemens Hanoneona I H no nacromueė Bpem4  CyBankckan  Ty- 
Gepuis BkAIOUeKa Bb uKCIO ryGepnik LlapcrBa  MoAnbckaro.  Me- 
XUY TbM6 Gonbiuan uacTb 64 TėppHTOpIK, NpHMbIKaIOMaS Kb JIK- 
TOBCKMMb Ty6epHiūMb, NO HalioHanbHbiMb,  KyYJIKTYPHbIMĖ, CO- 
MialibHbBIMb H SKOHOMMUECKUMD  YCIOBIAMB  OAHOXApPaKTEpHAa Cb 
STHMH NocabuuMų, B+ KauecTB5 npexcraBuTeneH  BCEro sana/- 
Haro Kpaū, Kb KOTOPOMy OTHOCHTC4 M JinTBa, Bb UocynapcTBeH- 


uo IlyMĖ BbiCTYNUIH no 3€ME/IbHOMY BOnpocy MHOrie OpaTOpbI 
1* 

Cb NpaBbiXb CKaMeH H Hab „[onbckaro Kono“. HeoGxoxHMo, uTO- 
Gb: /InToBckiH HapoXb uepesb 050446 KeNyYTATOBK BHICKASA//'b CBOH 
HyxAbi H TpeGOBaKia OTHOCHTeABHO arpapHoi pebopMhi,  KpoMė 
TOFO, MeHA, Kakb nenyTaTa CyBankcKOH ryGepHiu, | BbIHYKAAIOT6 
BBICKA3aTbCA4 NO ArpapHOoMY BONpocy GAMxkaliumM» O0pa30Mb Elie 
cabnyionia  oGeTOaTen6cTBA.  „[Monbckoe Kono“  npemne Bcero 
Tpe6yeTb npenocTrasneKia Liapcrsy MonbeKOMy, He KCKAIO4An  HH- 
uero HSb ero TeppHTOpiM, aBTOHOMHArOo  ynipaBaenia, arpapnhyto- 
me pebopMY OTHOCHTB Kb KOMIMeTeHiiM amTOHOMHaro CeHMa, 
IMapria46 HaponKoH cBO060AhH Bh npumbyania Kb BHeCeH“ 
HbIMb €e4 MapiiaMeKTCKOH  ppakuieh  rnaBHbiMB  OCHOBaniaMb 3€- 


"MEeNbHOH pebopMh  MpennojaraeTb He paciHpocTpaHATb HXBb Ha 


Ilapcrao [onkckoe, T. e. H Ha CyBankckybo  ryGepnijo, Ha 
ocTaibHyKO | K6  JinTBy OHa  npennonaraeTb  pacripocTPAHHTb 
nžitcrBie STOH pedopMmii.—-H35 BHeceHHBIXb Bb  DocynapcTBeH- 
nyio ĮlyMy pasnnųnbiMK cbpakuiaMH 3aKOHONpoeKTOBb NO 36Me/Ib- 
HOMY BONpocy NpoeKTb DMaRHhHXb OCHoBaKiH arpapuoh pedbopMbi 
(bpakuiu naponnoH cBOG0Ah Ana JlaTBbi HanGonbe npieMiėMS, 

IMosToMy a He MOry COrgacHThCA Cb BbIIUEYKAB3AHHBIMH NpeJl- 
nonoxeniaMų „KaneToBb“ K „Monsckaro Kon0“, nocKONbKY TAKOBBIA 
KacaioTeO4 CyBaukckoh ryGepnin. 


I. 


Mpemxxe Bcero a OCTaHOBNIOCb Ha  BONpocb,  HyXKHa-AU | ANR 
JinrBsi arpapHaa pedopMa Bb TOMB HarnpaBneHiu, Bb KaKOMb Oha 
npennionoxeHa onnosuujoKKIMH  cbpakniamų Ana Bceit  Poccin, 
T. €. Bb CMHICAb yBennųekia MiomanK KPeCTbAHCKaro 36MJIENOJb- 
aoBaHia? [MycTb Ha STOT6 BOnpocm OTBbTAT6 uKHdbphi.  [MocTapa- 
10Cb OAHAKO He OGpeMeMATB NMaMaTH  4HTaTeMA  H306HnieMb | 1H- 
pPOBBIXb AAHHbIXD, 

Bb Cysankckol ry6, no ObibKŲ.  AAHHHIMT UHCJINTCA: 

6e336MeNbHbIXb 36M1exbA5ŲEBB-—-68,000 uen08B. 


1 priedas 


— 5 — 


MAJIO36MeNLHbIXb, HMBIOLIHXb OTB 3-Xb JO 
—15-T4 Moprosb seMin—14351 ABOpB, 
i no 3-Xb MOproBb | „ — 5649 

CunTaa Ha ABOpb no 5-TH UenOBBK», Mbl NONyUKHMb BCEroO 
183000 nymto GeaaeMenNbHBIXb H MA/IO36MENIbHbIXb H36 309000 y. 
BCbXB KPeCTbAHB BB ryGepuiu, T. e. nouTH *|3. 

Br ERosencnoj ry6.: 

6e336MeNbHHIX5 3eMIeJLbAbUeB» 208899 uen. 
Ma/1038Me/N1bHbIXb HM. MeNbe 3 Aec. 29,355 nBOpoB+, 
a oT» 3 10 10 nec, 38,625 nBopoR+. 

Monaraa Ha Kamb ABOPb Bb CPEAHeMK NO D AyMb M C4H- 
TAX, WTO H3b 38635 Anoponb, HmMbionMXG OTb 3-xb 10 10 nec., 
NojoBUKa MMBeTb Bb CpejiHeMG He Gonbe 5-TW JNECHTWKB, | Mbi 
nonyuuMo Ha 1103163 Bebx» KpecThbau» Bb ryGepnių Gone '/a 
6e338Mėn1bHbIXb H MAJO3EMENIhHbIXD, 

To xe camoe cnbAyeTb ckazaTh M 0 Buaenckoti  ryo, TAB 
6e336MeN1bHbIXb H MAO36MeNbHBIX> HMBeTC1 661000 uen. 

Ho Aoso16HO. 3TH UMĖpKI He TpPeGYIOTE OGpacHenikt. OTci0na 
OHATHO, NOoueMy Mara NoxeKHKaro paGovaro y Macb, Bb JiuTet, 
TaKb HH8Ka, KaKb HArjb BB Poccin (hekarouas Nonbekia  Ty6ep- 
niu). Tak Kanp., B» CyBankckoH ry6. nonenKstd paGovii-—-Myx- 
YHHa NMOonydaeT6 Bb CpenHeMG 41 Kon. Bb  NeHb, a XEHUIMHa 
21 kon.—(CnbnyeTb 3aMbTuTb, uTO 4 BB Ilapers6 [onhckoM+ 
6CTb MHOro Ge33eMeNbHbIXb H Ma/1036MeN1bHbIXb; NepBbIXb— 165030 
cemelicTB6 4 33392 OTA. Awua, a MaJO3EMeNKKbIXb, | HMBIOUIKXI 
menbe 10 MoproBb (5 nec.)-—401,644 nBopa. Pa6Go4aa  noneH- 
Haa nnaTra Bb [lonbub HoKe, ubM» Bb CyBankcKOH ry0., TaMh 
OHa Bb CPEAHEMG IIA MY)KUHNB! COCTABMAeT6 33,8 KON., JM 
KEHILMHI — 23,3 Kon.. Ho-4 He cunTaio Ce6A Bb npaB5 34- 
UiKUATS Bb Uocyjt. Įlymb HuTepeCHI GbitHbIXE KpecTB1H6 Monbiui). 
—DTH NIOAK NMOCTONHHO, H30 AHA Bb AeHb,  OTb  POKASHIA JO 
CMepTH, 1BA5IMH noKonkHiauh TEPINT CTPAUIHYJO HYMKIY, KHBYTO 
Bb TaKHXb YCNOBIAXb, Bb KAKHXb HE COAEPKHTCA y toxhujaka 

ero COGCTBeHHaa CKOTWHA, H Bb GyAYUėM? He BMAATB HHKAaKOrO 
npocsbTa. BbIGhTBCa HMb H3b CBOerO NMonOMKeHiA,—Kakb NpABHAO, 
—HbTO HHKaAKOH BO3MOKHOCTM, H OliHa TO/IbKO CMepTb  OCBO060- 
MXIAETb HXb OTBb NMOCTORHHBIXG JKIIEHIH M cTpananili. CoBbTO- 
BATb KpeCTLAHAMb, OGNAAAKIUHMG MAJIEHDKMMM YUACTKAMH  36MJ1H, 
yJy4iIaTb 3€MEJBHYIO KYJIbTYDY-—-3HAUHTb TO KE CAMO€, UTO FO- 
NOAKMOMY BMBCTO X1b6a npenviaraTb  KaMeHb. —H3b Ckasannaro 
gcHa HAaCTOANTENbHAA HEOGXOAHMOCTD yBenHyeKia 3eMenbMNOoK  nAO- 
HaxH MAO36MENBHBIXb H HajcbneKnia 36M1eI0 Bb JIOCTATOYHOMG 
KoAHuecTBB XOTH 4acTH 6€336ME/N1bHbIXb, 3A4HMMAaIOLUKHXCA 3€MJ6- 
JKbAbUeCKUMb TPYJOM'b. 


1. 


Orkyna 46 B3ATb 80MIO, KEOGXOJMMYIO AIA ykazaunoli Win? 
"pn paspbiuenin Aanuaro Bonpoca Bb Jlurab  nebaao CKOJIbKO- 
HH6YJIb Cepbė3HO TOBOPHTb O Ka3eHHbIXb,  YAB/IDHBIXB, KaGHHeT- 
CKMXb H UEPKOBHLIXD 36MI1AXb,--HACTOAILKO  HHMYTOMKHO | KO/IMYe- 
CTBO STHXB pONOB6 36MEJIbHOKH  IUIOKManK, COAHOH JUS OTBOJLA 
KpecTbIHAMb. [lpasna, Bo BnaxbuiM  Kashb! HAXOAKTCA | HOBOJIBHO 
3HauHTeJIbHO6 KOJIMUECTBO 3€Me16HOH NAOMaNM, MO NMOWTH  BCA 
ona 3auaTa AbcaMu. 

Tako, Bb Cysainexoti ry, BCero  KaseHHOoKH 36MA1W OKOJIO 
204 ThIC. ARCATHHb, BB TOMb uncab 19,727 nec. neynoGHoKH Kb 
06pa6oTK5 aeMnw 4 171,960 nec. nbca. Bb  Hogenckoli  vy6. 
Ka3HB HpWHajUIGKHTB 36MeNbHaA MIOKMMaAb Bb 167,300 Aec., 36 
konxb 163309 nec. nojo AkcoM». Bb Busenckolt vyd. užb 815 
ThIC. AECATHUHB Kasehuol geM1H 257 T6IC. NEC. NOAb ABCOMB. 

Takb Kakb JlnTroBckia ryGepnin (T. e. H CyBaikckaa) —Ma- 
nonkcHbia, TO pacunutaTo AKca NojUb NMauHk Hebag.—-5cHO | Ta- 
KHMb O6pa30Mb; UTO y HACb HE YTOMHTb  SeMeNIbHaTO  TONOJIA 
KpecThaWB Ge3b O6pautenis sa aTy bn wacTHOBNAXBANUECKHX O 
umbui. Bb CysaaxcKod Ty6. Bb NOMBULMYPHXG pykaxt 252,536 

NEC. 36MJH, Bb TOMb uKCA5 74,480 nec. nbca. Bt Hosenckod 
ry6. nOMBIIKKaAMb NPHHaJTEKKHTB NTOUANb BR 1,526,774 Aec., 
Bb TOMb yHCT6 531,870 nec. nbcą; Gonbe Kpynubix»  HMBHiK 
Bcero 891, Mb npaKnannexHTb 1,100,879 nec., a Ha OAHO NO- 
MBCTbe Bb CpelHeMG npuxonKnTCa J,144 ec. 3eM1H.—Bt  Bu- 
„NENCKOL T. Bb NOMBIKMUBHXG pyKaX+ 1,685,716 m8c., Bb TOMb 
uncnb 677,226 nec. abca, Kpynukixb HMBHiH 846, KOwMb | npW- 
HannemKuT6 1,146,064 nec., a Ha KamxxO6 M3b BTWXb  HMbHili 
MpHXOAKTCA Bb CPeAHeMb 1347 nec.—Hecomnkuno, 4TO eC14-6bl 
NAiKe BCHO MNONtaNb  OGpaGaTbIBaeMOH  38MAH,  npuHannexaueh 
NOMBIHKaMB, O6paTHT> Ha HajrbieKie MANO3eMENbHBIXb M 6e3- 
36ME/IbHbIXB | 36MIej(BNb(eBb, TO BCETAKH Ha BCbXb €e4 He 
XBaTHTb. HoO,3TO0 He AOMKHO  OCTaHaBAMBATh = 32KOHO/JATE/IbHY IO 
BaCTb npenb pebopmot. Hanxbuenie uacTH Masi036MeNbHbIXb | H 
6e336MeN1bHBIXb COKPATHTb HXB UHCJO, YMEHbUMTG  CPeAH  HHXB 
KOHKYppeKuio BB cnpocb Ha paGoTy, TOrMAa yBenuuKHTCA HXb 34- 
paGoTOK+ OTb HaeMHaro TPYAA H TaK. O6p. Bb OGUeMb  ysIyU- 
IMHTCa HXb BCBXb MNOJoxXeHIe, —O01HAKO LU NPU  CO0AI00eKiu 
Opyzuxs ycnoBik, O KOTOpbIXb GyneTb CKa3aHO HHXKe. 

Takumb O06pa30Mb MbI MPHUIJIH Kb BBIBONY O HEOGXOJIMMOCTH 


06paTHTb MOMBIHUBIO 36MIH0 Ha  Y/OBJIETBOpEHiIe  3€Me/bHar'o 
CO10N2 4aCTH KpeCTbAHB, 


IV, 


Kakumb 0o6pas0MB 370 CjtbnaT»? He MOMKeTb GBITb H CNopa, 
4TO EAKHCTBEHHbIH NyTB NNn paspbiueKHis  3TOH IMpoGAeMbI! — 3TO 
NpPHHyAKTENBKHOe OTUyYXAEKe. 1 He Gyny jO0ATo OCTAHaBAHBATBCS 
Ha mpecnoByTOH „CBATOCTH H HerpHKOoCHOBEHHOCTHW“  npaBa C06- 
crBeHHOcCTHW, | MHoraM4 oparopaMH Bb Uocy4. ĮlyMĖ BbiacHeHa 
HAJIIO30PHOCTB 3TOTO“ NOHaTIA, NOCKONBKY EFO XOTAT» CTABHTL 
PyKOBOASUAMB NpaBHIOME AIA 3aAKOHONATeA6HOH BAacTH. Bb Chnb- 
nod CTeneHH Bb 3TOM6 ABB MOMODAU, Ha MOH B3raab, H HB- 

KOTOpBIe OpaTOpb! Cb NpaBbiXb Ckameh. Muorie H35 HHxB Npe- 
BO3HOCHIH  „KpecTbAHCKyIO“ pebopMy 1861 r. Ho, Bbnb, 37Ta 
pedbopma Gbi1a OCcHOBaHa Ha OTpHUAKiIH HenpHKOCHOBEHHOCTH NpaBa 
COGCTBeHHOCTH  HM Ha NnpuMmbuenių  npunynuTe/bHaro OT4yxXAeKIA 
NA YAOBJIeTBOpeHiA  rocynapcTBeHHOH noTpe6GHocTH!  Kakaa xe 
FocynapcTBeHHaA H OGUJECTBEHKAS MOTPEGHOCTK MOMKETB GhITb Ha- 
cTOATeAbHBe, Kakas  HyMA MOMETb GbITb OCTPBe HyXMKULBI TOJ10- 
NaioUaro, HEKMYULATO  TPYANONMKOGHBACO  Ma/1036Me/15Haro M 6e3- 
36MeNbHaTO KPeCTbAHCTBA, HyYXKJLAIOUJATOoGs Bb CPeACTBAXb JU NpH- 
noxenia cBoero Tpyna? Mbi, JMTOBIbI, XOPONMO 3HaAeMb, KaKb MO- 
HHM3JOCb pABO CO6CTBEHHOCTH Bb CpaBHHTe/LHO HeNlaBHee BpeMA 
rocHoncTBA KpbriocTHoro npaBa, KOria KpbuocTHHKB-NOMBUUHKB 
pacnopaxaAxca NONBNaCTHbIMb €MY  KPeCTbAHHHOMB, KaKb BELLbIO, 
"paso ecTb noKnaTię HCTOPHUeCKOS Hero ConepKaHie AO MKHO 
COOTBBTCTBOBATb  MpaBOBbIMb  B033pbuiaM6  Mace.ienia, CyliHOCTE 
KOTOPBIXb Bb CBOKO OWepeJlb 3ABHCHTb OTB. pa3HOoOGpa3Kbixb 
ycnoBiū, Bb TOMb UHCITB H 9KOHOMHYeCKHxb. [lucannbie 3aKOH6I 
y HaCb YIO CHXb NOpb CO3NaBa/iHCb  MNpPHBHIECHPOBAHHBIMK | K/lAC- 
CAMH Bb GAUĮMTY IIPEHMYLIECTBEHKHO TIpHBKHNIETIH M MMTEpeCOBB 
3THXB KacCOoBb., Tenepb ><€ HacTa/1a nopa riepenbnaTb 3TH 3aKOHbI 
C006pa3H60 HuTepecAMB BCero Hacenenia. 


V 


3a Bo3Marpaxaenie, MM Ge3Me3AHO NOJMKHAa GhITb OTUYK/IEHA 
noMkiny„a 36MI94 BL NOnb3y 3eMIexbAbueckaro Hacenenia? Bt 
O0Gu(eMb A BbICKA3bIRAtOCb Bb NMOJ63y BO3Harpaxenia, Mo Ccnpa- 
BejUIKBOK OlbuKĖb. Kb TaAKOMY 3akKNioueKiio 1 pMXOMY Kakb Bb. 
BHAY  SANOJDKEHHOCTH MHOTKMXb MMBKIA 4 uacTHbIMB  JIMIAMO, H 
36MEJIbHBIM GanKaMb (3eMckoMy KpenuTuoMy O-By Bb CyBank- 
ckoh ry6.), npuueMb AepKaTeNAMH  sakKlanHbIXb JIMCTOBB MacTO- 
sBISIOTCA HeGOraTbIe MOJ(H, NMoMBcTABIUIe CBOM c6epemeNia BB 3TH 
Gymarn, TaKb H Bb BHAY TOrO, UTO MKOria HMMBHIa  KynIeNbi Ha 


1 priedas 


m 


KarnKTanbi, npioGpbTeHHBIe TaKHMB K6 KAnKTAJIHCTHUECKHM NyYTEMS, 
KaKb H BOOGULe Bcakie KanHTaAbI, KOHHCKAliA KOTOpbIXb, ONHAKO, 
HHKbMB Bb HacTOAINEe BpeMA He npennonaraeTCs. OTHOCHTBCA xe 
ONHOBPEMEHHO HEOJIHHAKOBO Kb pa3HbIMb BHNAMb COGCTBEHHOCTH 
NpeACTABAAETCA HEBO3MOJKHBIMB. OAHaKO, MBCTHBIA SeMIEYCTPOH“ 
TeN1bHbIA yupewyteHia,—KOMHTET5I, HIH HHOTO HAHMEKHOBAHIA,—MOTYT 
yCTaHOBHTB Bb KOHKPeTHbIXb C/lyUaaXb  HEOGXOJHMOCTb 6e3ME3)- 
Haro OoTuy:xK1eHia. 2) Take Hanp., y Hacb, Bb JIuTB5 (BKAIO4aS K 
CyBankckyro ry6.) MHOrie MOMBUMMKA, UpexBKAA  Kpe6TbAHCKYIO 
pedopMy, AMGO BOBCe COrHanw KPECTbAHB Cb 36MeNb, KOTOPbIA 
OHH H3ANABMa O6pačaTbiBanK, JIMGO NepecenKWH HXb Cb AYUUIHXG 
3€MeNb Ha XYAIMIA, A M35 OCBOGOMJEHHLIXb IMpOCcTPAHCTBB YCTPO- 
“IM DONbBAPKU, Bb JIPYTMXB MBCTAXb OHH JIHIUMAIM KPeCTbAHb 
nacT6HU(b HT. Nn. Jla 4 pa CaMOMb npHmbuenin  pe(bopMbI 
1861 r. Bo Bcedi JinrB6 4 1864 r. BB CyB, vy6. MHOoro O6HND 
ObIAO NMpHyKHeHO KpECTbIMNAMG, CnbnyeTb 3aMBTHTb, W4TO MO 3a- 
KOHY Bb HaxbAb KpDeCTbIHB BB JiuTrBb  OMKHAa Ghia NOCTYNKTE 
8Ca TA 36MAA, KOTOPOIO OHH (bakTUUeCKM  MO/JIb30BANHCb. Bb He- 
MHOTHXb MBCTHOCTSXbB, r4b KpecTbAHCKie KOMMHUCCapb! H MHpOBbIe 
NOCPeAHHKKH GhiIH JKOAKH CNpaBeAVIHBBIe, pedbopma Gbi1a OcyLjecT- 
BeHa 6e36 OGHAb NA KPeCTbAHB6, Bb GOJIbIMHCTBĖ 36 CYNAeBL 
HCKATe/IbCTBA HOMBINUKOBB MMM CMY, HBKOTOpbIA YrojbAa H 
S6MIH, HAXOJNMBILIACA M3xABHA Bb NMONE30BaHiM KpeCTbiHb, He 
6bi1H 3anHcaKbt 34 HHMH BB JĮOKYMEHTEI (JIMKBHAAIIOKHBIS TA66JH 
HT. N.) H KpecTbAHe OCTAJMCb TO 6e3b mMacTGH(B, TO 0e3b 
NyYIuHXb 38MeNb, TO Ge3b CEPBHTYTOBL, HIH Cb CEPBUTYTAMH Bb 
MeHblIeME pasMbpĖ, ukbM6 0 pedopMmbi. KpecTbaHe HO Hacrogujee 
BpeMA CuHTaiOTb CBOHMH BCb TB 3€M1H H npaBa, KOTOpbIXb OHH 
6bi/1H HeCnpaBeJŲUIHBO, OGMAHHbIMb 06pa30M5 JHUEHbI. [lonroe BpeMA 
OHH HCKa/lH BO3CTaHOBNEHIA CBOHXh NpABb Bb MpaBHTENbCTBEHHBIXD 
H CyneGHbIXb YCTAHOBNEHIAXb, HO MHCaHHbIH 3aKOHBb H JIOKYMEHTLI 
He Ha HXb CTOPOHB H HCXOJS BCBxB AbAB GhUTb JU HUXb NG- 
uanenb. Bo BCbXb 3THXb CAyUAAXB ME MOXETB ObITb H pbuH O 

BO3HarpamacHin  nombuuaKa. HanpoTuBb, 3A5Cb AOMKHBI  GBITB 
BO3CTAHOB/IeHbI SAKOHONATENIHHBIME MyTEMB MNpaBa KDeCTBAHB, T. e. 
38M/9, KaKb HaXOXHBIUAACA Bb NOJIbB30BAKHIM  KDeCTbAH6 JIO pe- 
(bopwbi 1861 r. (1864 r. Bb CyB. ry6.); TAK6 H Ta, KOTOpYIO 
HEOGXONHMO NaTb B3aMbHb OTOGpAHHBIXG pH pedbopMb cepBW- 
TYTOBb, AOJKKHA GhiTb OTOGpaHa OTB noM'buuKa GesMe34HO H 
OTAaHa TbMb, KTO paHbiie AOArie TOXb ee BO3ABJIBANb H KTO 
MOJIb8OBAICH CEPBHTYTAMH, HJIH HXb NpaBOonpeeMHHKaMb, BO MHO- 
THXb MBCTHOCTSXB KpecTbAHe GbU1H  JIHUIEHBI  NaCTOKHULB M NPY- 
THXb Yrojik CB TBM6, WTO6b! OCTABHTB HXBb BB NOJHOH 34BHCW4- 
MOCTH OTb NNOMBUŲMIKA, UTO6HH  OHH  BBIHYMKAGHB! GhUIH  paGoTaTb 
Bb ero umbHiu 34 nemesyio niaTy. MpuBeny cabayuie npumbpbl, 


1) Cpenn noneh nepesuu  Te6poBmuana, Jleinynckoh  FMHNBI, 


Ceiiuckaro y. CyBankKck. ry6., Maraxb Bb CTa OTb CaMOH JNepeBHH, 
HAXOJMTCA | OTOGpAHHBH OThb KpPeCTb4Hb BO BpeMA pedbopMti H 
npKHanITeOKa ui biM nombujuky KoBareBckoMy Bbirohb MBporo 
Bb 45 moprosb 227 npenTos+. [lo nmbioniemyca y MeKa nauy, 
KOTOpbIH 4  npexnonaranb npexbaBuTb Uocyn. Įlymb BO BpeMA 
cBoeh pbun, npuGAHBKTeNbHO TAKOBO NMONO0KEHIE BTOrO BbIrOHA: 


BbBIT OH 
, = IL O Mb III. 


į mm ————— — mm | 


, PB B P'0 B UL K 8 HA 


2) Kpom BBIroKoBB, AYrOoBb KW abCcOoBb, HaxXOISIIMXCAI CpexH 
KPeCTBHHCKHXB IOJEH, HH BXOAKMHXB Bb TAKOBbIA KJIHKHBAMM, BO 
MHOTHXb MBCTHOCTYX6 Bb TAKOM5 Ke OTHONIEHIH Kb KDeCThAH- 
CKHMBb NOA9MB HAXOJGTCA O36pa KaKb IOMBULHŲK, Tak H Ka3eH- 
Kbia. Mexgiy TbMD COGeTBeIMiHKaMH 036pb BOCNpel(eHO KPECThA- 

HaMb INepertbiBaTL 036pO Ha NAONKAXb, BCABACTBIe Uero OKH Bbl- 
HYXULEHE! AHOO OTKASATBCA OTb OOpačoTKH CBOHXb 32303€6pHLIXb 
YuacTKOBb, AMGO 53AHTb Ha HHXb OKOJIbHBIMB, JUIHHHBIMB NMYTEMS, 
ųTO CONpaxxeHO Cb Maccoh 3KOHOMKHYeCKaro ytep6a (nOTepS Bpe- 
MeHW, HeBO3MOMKHOCTb CBe3TH HaBo36 H Np.) TakoBbi, Harlp., Ae- 
pesnu BuzkonacTpu, Byp6bi M ap. Bb Celnckowb ybanb. Pe- 
3yNbTATOMb BCBXBb 3THXB yCIOBili aBngeTCA TO, WTO KpecTbAHe 
HaXONMTCS Bb 3KOHOMKYeCKOH, TRXxENOH 3ABHCHMOCTH OTB IOMB- 
HIHKA, KOTOPOMY OHW, KaKb KpBiIOCTHBIė, JOJDKH6I OTPAGATbIBATL 
32 nonb3oBaKie TbMH yronbaMH,- KOTOpbIA AKOJDKHBI | NPHHAJŲIEKATE 
HMb, KPEETbSIHAMD, 

6) BesMesAHo 6 AOJDKHBI ObITb MepenaKbi MalO03eMENIbHBIME H 
6e336ME/IbHbIMb KDeCTBIHAMb TaKb Ha3. MaiopaTHa | HMbuia. DTH 
umbHia cūnTa/IMCB Ka3eHHbIMH M, BBpOAaTHO, HNOJTOMY KE yNOMu- 
HaiOTC4 HH Bb OXHOMB H3b NpOeKTOBb PABHbIXB OCHOBaulil, BHE- 
CeHHBIXb BL Tocyn. ĮlyMy, no seMenbHoMy Bonpocy. Ho B6 ne- 
cnbAnee BDeMA  MaiopaTHbIMO  BAax5ABUAMS  AaHo  paspbiuenie 
OTUyKJATb MaiopaTubia  MMBHiAS  H TaKUMb O06pa30M4 nocnbania 
AOMDKHbI C4HTaTbCA 4acTHOBAAA BI bYeCKHMH. Takb Kakb MaiopaTHbIA 
nmubnia NOodyGėKbi BAajLBAbllAMH, KIA HXb IIpeXKAMH Bb NApb OTB 
NpaBKHTeNKCTBa 34 AKKCTBKTENbHbIA H MHHMBIS  gaC1yTU GONb1U6tO 
UaCTbIO NO yYCMHpeHiOo „BO3CTaKiA“ wW TaKb KaKb H3BJeKAKIeNS 
NOXOAOBb Bb TeueHie AONTaro BpeMEHH 3TH BaCAYrM ye AOCTA- 
TO4HO OMaueHbi, TO HMGHiA 3TH AOMKHBi Ge3ME34HO NOCcTYNHTE 
Bb NOJIb3y MBCTHaro KyxKAaIOMarocs KpeCTbAHCTBA. 

B) Touuo Takb 6 6e3ME3AHO NOJMKHDI GBITb OTBEJXEHB! Kpe- 
CTbAHAMb YUaCTKH NOMGUMYBeH  3eM1H Cb  AbCcOoMb, HIM 6836 
abca, — CMOTpA NO MBCTY HXB HaxoOxUeHIS, — B3aMBKOb CEPBHTY- 
TOBb. TyTb BB CyuocTH He/ib39 H TOBOpHTb O 6e3Me3/M0CTWU, 
n6o KpecibaHe NMONy4aT6 36M0 B3aMBHb  CEPBHTYTHSIXG  NMpaBb, 
T. 6. NpaBa NacTH CKOTb Ha liOMBiųMybek  seMIB, pasa  NOny- 
YaTb TOMIMBO H35 noMBuLKuBaro Abca H T. n. Ojnako, npeKpa- 
1IeHie CEPBHTYTOBK AOMIKHO GbITb NMpOK3BEACHO NPHHYAKTEALHBINO 

NyTeM6 Cb AOCTATOUHBIMK BO3HarpaxjeKnieMt KpeCTbiHb  3€MNeI0 
34 MpeKpaLulLaeMbiA HXb NpaBa. 


AB 


Ozuako Bca arpapHaa pedbopMa MOMeT6 GbITB YAAuHO OCyYLJECT“ 


-BNeHa Bb JIMTBB Julu> pa ycnosiu, ecw GyAyT6 npHKaTbi BO 


BHHMaKie MBCTHbI1 OCOGEHHOCTH H €C/1H OJĮHOBPEMEHHO, HH NAME 
NpejiBapHTEAbHO GyNYTĖ OCyLeCTBNEKBI Apyria mkponpiaTia, BbI- 
3bIBAEMBIA MBCTHBIMK yCJOBiaAMH.—Ha 2374-70 MBCTHbI4 OCO6EHHOCTH 
8eM1eBNAJ(buia H 3eMAenonb3OBAHia  MHB H HeOGXOAHMO CeHuacb 
yKasaTb, 

a) CambiMb KpynKubiM6  OTmuieMo JinTBbi OTB BHyTpeMKeK 
Poccin aBineTc4 OoTCyTCTBIE y Hacb OGIųMHHaro  seMAeBNa/LbHia. 
Yike H3NaBHA KpecTbAHe BJAXBIOTG 36MJIeI0 NOJBOPHO, pH WEMBb 
COGCTBeHHHKOMD CuHTaeTCA rasa CėMbH, UlaBa " xBOpa. IlonaTie 
npaBa AKuKoK COGCTBEHHOCTH TMyGOKO H NpouKo JEIKUTG Bb CO- 
aHaniu napona. Bb CyBankckOh ry6, NO 3aKO0Hy KpeCTbAHe  B/la- 
AŠBIOT6 36MIeI0 Ha NMpaB5 AuyuoM co6GcTBeHKOCTH. Bb ocTanbHOoK 
xe" JlnTrBb CceHaTCKan NMpakTHKa NuiTANACB  CO3ATb HCKYCCTBEHHO6 
nousTie IMOJtBOPHOM, cemeMuoH CcoGcTBeHHOCTHW, HO 3Ta TEOpiA 
NGCIYKHIA TOJIKKO NPHYHHON  BOSHHKHOBEKIA | MACCHI CYKEGHbIXL 
HpoLeCCOBb H, KaKb cnbAcTBie aTOrO, pascTpollcrBa W ynanKa Kpe- 
CTbAHCKHXb X038HCTBB. Hmbioutiaca BB KoneKCB Harroneona Oorpa- 
Hnuenia BONH gaBbiiaTeMA Bb NOJEBY MpAMBIXb HacbAHK4KOBb JO 
CHXb TOpb HE TiPHBABAIOTCA Kb MpABOBBIMB B033pbHiaMh JIMTOB- 
MeBb (CyB. ry6.). JiuToBel(b CuuTaeTb Ce6a BB npaBb pacrnopa- 
KAMTbBC9 CG CBOHMb HMYLNECTBOMG, Ha Cay  CMEpPTW TaKb, KAKb 
eMy 3a6/1aropascynuTca. Kakb  carbucTBie TaKOro HecooTEBTCTRIA 
3AKOHA Cb NpaBOBbIMUŲ B033pbHhiaMH Hapona sBASeTCA MAcCCa (bHK- 
THBHBIXb, HH  HECONIACHbIXb Cb 34KOHOMb AKTOBD, a 3ATbMb 
MacCca CyAeGHIX6 ABB 065 YHKUTOMKEHIKU STHXbB AKTOBD, 

6) Ha pany cb oTcyTėTBIeMO OGIKKKaro  semneBaabuia M 

HanHYHOCTBIO 36MeN1bHOH 1MUHOH COGCTBEHHOCTH Bb JiuTrah uMbercn 
O4eHb MHOrO 6e336Me/IbHBIXb SEMIEABILI(EBh, GaTpAKOBb, Ha TO 
GiI10 yKa3aHO paHBINe. 

B) BmbcTb c» TbMB BB JinTBK MHOro KpecTbAHB, HMBIONIMXG 
JIOCTATOŲHOE KOAHUMECTBO 36MNW; GONbIUHHCTBO HXb ME Bb COCTO- 
aKiA TDYNOMB CBO6H CeMbH OGpačoTATb BCIO 38MAIO H BbIHYJKJLEHBI 
NOAb30BATbC4 HaeMHBIMG TPYAOMG. 

r) Muorie 136 aTHX6 KpeCTb3HP npio6pbu ce65 3eMAO, KAM 
YBeAW4HIH CBOMW yUacTKH Ha ACHbTH, 3apaGoTaHHKHIA  CAMBIMb T3- 
MXENBIMb TPYXOMb Bb AMEPHKAHCKMXb KAMEHHOYTOJBHBIXb KONAXb. 
JInTOBeIYb-KpECTBAHHHB, JIM6O0 CO6paBb HEOGXONHMYIO Ha NOpory 
CyMMY JEHeTb H3b 3apaGOTAHHBIXB MaEMHBIMB TPYJJOMG, JIMGO 
1OJYUHBb UACTb CBO6H HacTbACTBEHHOH AONM, HiM uaCTb CBOero 
BbiLBnA, oTripaBnaeTCa Bb Amepuky Ha 3apa60TkW H, CKOMAB+ 
TaMb NOpaxOUNyIo CYMMY, B03BpaulaeTC1 Ha pPOAMHY MH NMOKYNaeTL 
CeGb yuacTOK6 36MJIH: HaCTOJIbKO CH/IbHa MpHBasanKOCTb JIHTOBIJA 
Kb pojiHOoMyY Kpalrol 

x) Oueus MHorie H3b KPeCTbAHb BENYTG Y Ce641 HHTEHCHBHOS 
xoaaiicTBO. Tpasocbanie H nmnononepemkH»  npumMBHaloTCA  NMOouTH 
noBcioAy. HauaBiuncs | npehMyujecTBeHHO OT MpyccKoH rpaKnnubi 
w Kypaannckoh ryč., BbiCIian | 38MeJIbHah KyJIbTYpA pacNpocTpa- 
HaeTCA BCe JANbUIe H AANBUe BINNYGG Kpas, 

e) [ombiunku Bb JinrBK  Gonbiuelo uacTbIO CaMH CBOHMG 
HHBeHTapėMb BENYTB XO39HCTBO; ECJ/H Ke CAIOTb HMBHiA Bb 
apeHny, TO NMpeKHMYLIIeCTBEHHO KpyYNnHbIMb apeHlaTOpPAMb, KOTOPBIe 
Bb CB6IO OUepelb BeNYTB XO39HCTBO CBOHMB HHBEHTApPeMb, — A 
He CTAHy JaAbiie OCTAHABJIMBATbCA  H2. OCOGeHHOCTAXB  HalijerOo 
KpaA; HBKOTOpBIA HSb HHXb IMONYTHO ye GBMIH  YMOMAHYTĖI 
(cepBuTyT6i). Bcb s7H ocoGeunocTu umbioTC4 BO BceW JIuTBĖ, 
BKIMOUa1 H CyBalikCK. ry6. 

BecnbncTBie o6imaro 3koHOMHUeCKaro KpH3HCa Ce/ibckie XO3A€eBa, 
OcOGėKHOo KpeCTbAHE, TEpPIATB  GoAbIyKOo HyMAY; HepbAKO  HMDB- 
npHxonHTCa npHGbraTo Kb 3alMy, UTOGHt BBINIATHTb Bb KOHILB 
rOla 3aChyXKEHHOE HAEMHBIMb pa6owKmE. [pn arpapuofi pebopMsb, 
[pH YMEHbIIeKHiM KOJIHYEeCTBA JIONEH, OTAAIOHIMXB Bb HaeMb CBOH 
TPYXb H MpH yBeHueKiM HaeMHOK MIaTb,  KPECTbSIHCKOe  XOSAH- 
CTBO  MOMeTb  COBepiueHHO  paspymuuTbca.  H3p cornocTamlekisi 
BBNUEMpHBENEHHBIX IMDPOBBIX+  AAKKHBIXB ACHO, -UTO Ha BCbXb, 
8AHMMAIOIHXCA  38MIEJKbIBUECKHMG TPYJLOMG, 36MIH HE XBATHT'b. 
CnpaBennuBo, UTOGbI MOJ0KeHIe HaeMHBIXs. Da604HXb YAYUIUKIIOCD 
KAK6 NYTEMB yBenKuuenia NMaTbi, TaKb M ApyruMų Mbpamu. Ho 
UTOGh: KPėCTbAHe-HaHHMATEIM |" MOCAM  nepeHecTH 3Ty  pedbopMy, 
uTO6bHH: OHH -MOCJIM Nyulė  OMIAaUMBaTb H COXAepMKATb HaeMH6IXb 
paGounxb, HeOGXONKHME WBibIH psio Mbponpiarii, KAOHALMXCA 
Kb OGAnervenio MONoMeHiA KpeCTbAHCKAaro XO3AHcTBA, 

a) [MoTpeGHocTb BB XKHAHLKĖ M TOMIHBĖ, YXOBNETBOpAeMAS Bh 
JinrBb JrkcoM'b, COCTaBI1eTb KpynKymo CTATbIO pacxona  KAXKILATO 
KpecrbaHHHa, 2KyTKO CMOTpPBTG Ha nauymKM GONBINIMHCTBA 3KMTE- 
nei HamIero Kpaa, a eule T0KeNbe BAIBTL M OUtyulaTb, Kakb. 
AIOJM TEPNATb-XOJIOXNb M CBIPOCTb Bb BTHXb JNlauyKKaXb Bb  K6- 
croKie Mopo3h. Mexy TKMD MBCTHBIe ACa, 3TOTb napb Boxkiū, 
YHHYTOMKAIOTOS H CINaBAAIOTCA 32 TpaHKIty, pH UeMb UbHBI Ha 
HHXb YCTaHaB/IMBAIOTCA H AMX MBCTHBIX6 KMTENEH aHraikckuMK 
4 HBMENKHMH GOraTbIMK pBIHKAMM, TAB AbcoBb HbTB. [loaToMy 
nkc» no CBO0eH AOoporoBuaub HenOCTYNEHB MHOTHMb H3b MBCT- 
HBIXB 3KMTENEH, A JU APYTMXb YAOBNETBOpeHIe MNOTPEGHOCTH BB 
TONAKNBĖ 4 okKKnUub COCTABNSETB CAHUIKOMB GO/IbUIYIO PaCXOAHYIO 
cTaTE10. Heo6xonuMo yropanounTe AbcHoe xO3AHCTBO Bb Ka3eH- 
HbIXD KCAXb TAKb, UTOGB! HeKnmymųie MOCAM NMOAnyuaTb HeOOXOAW- 
MO6 NapoMb, KAH 32 YMeHBIUeUKyjo IrbHy, a Apyrie—-3a HOPMA/lb- 

HyIO NO MBCTHBIMG YCIOBIAMB lrbHy. OnHuMo Ca0BOMB, JBCb. 
NOJKEH6  CHYMHTB NpexUe BCerOo IIS YAOBAeTBOpeNiA NOTPEGHO- 
creh MĖCTHBIX6 MKUTeAeH H TONbKO OCTATOKB MOMETG GbITB Npo- 
NaBaeMb NBCONpOMBIUVIEHHKHKaM+.— YacrHoBAanBnbuecKie e AbGa. 
AOMDKHbI GbITb NpHHyAWTeAbHO OTUYIKA6HBI M MepDeNAHbi BO BJ2- 
Abuie MBCTHBIX5  OpranoBb  CaMOyrnpaBieKia,  H30paunbXb Ha 
IĮEMOKPATH4eCKHXb Haualaxb. 

6) TouHno TAKE 146 NOMKHBI GHITB OTUYKYIEKBI NPHKYNKTENKHBIMS. 
06pa30Mb. H3B UACTHbIX6 PyKb 036pa, NpW ueMb GoAke KpYNUBIA 
H3b HHXb JIOMDKHbL GbiTb HepenaHbt Bb BbAbKie MBCTHbIXb  Opra- 
HOBb CamoynpasneHia, a Meakia — Bb Nonb3oBaKie TBX6 ceneniū, 
Nona KOTOPbIXb Kb HHMb MpHMLIKAIOTb. Bb O03epaxXb, NpHuajae- 
MXAaMXb  Ka3Hb, HEOGXOJJMMO BBECTH Bb BO3MOMKHOH CKOpOCTH 
NpaBHAbHOe pHGOBONHOE XO3AKHCTBO K 3KCIULYATHDOBATD ETO BB 
HHTepeCaxXb  mbcTHaro nacenenia. BL MacTOMUee BpeMA, Korna 
03€pa NpHHanJexaTb HACTHbIMG JIMUAMb H  KOTAa NpunazIexaujis 
KasHb CAaloTCA Bb apeHny  DBIGONIPOMBIUNIEHHHKAMG,  M'BCTHBIE 
KPeCTbHHe TEPIATL MHOTO YGbITKOBG H cTkcnenid, HepbAKO naKe 
NonupaeToi HXb NpaBO COGCTREHHOCTH Ha 3€MJHO, HNM CEpBUTYT- 
H0Oe npaBo ua pbičnyio noBMo, Mexny TbMB Oosepa Bb JinTet 
Gonbiuek  ųacTbIO  pacNostoMeHBI! Bb MBCTHOCTSXB Cb Necuauol 
nouBod, rak seMAexbBnie MAnOonOXOKHO H TAB pPbIGIKIA NpOMBICEN6 
ABNAETCH HEOGXOAHMBIML JU KDECTbAN6 NOoncoGieME. 

B) Ilun Toro, WTOGb! KPECTbSHCTBO MOMO CpaBHKTėNKIIO  6e3- 
Gonbsnenuo nepeKecTH  conianbuyio pebopMy, HeO6XOKRMMO OT- 
MBHKTD TAMOMEHHKHIA NOWJIKuHbI Ha pašaro pona CeAbCKO-x0341- 
CTBeHH6IS OpyAis K Ha NpeXMeTbi MCKYCCTBEHHaro ynoGpenia, OT- 
MBHHTb MHOTie KOCBeHHBIe HaAOrK Ha NpeuMeTbt nepBod He06xO- 
JMMOCTH H BOOGIUS peopranKH3OoBaTE NONATHYIO CHCTEMY Ha Gonrke- 
CiIpasen/MBbIXB  MauanaXb.  Teneps, Marp.,  KpeCTbaHHHB | Bb 
CyBankck. Ty6. niaTHTb Bb OGuleMb 76,5 Kon. Cb MOpra 36MAn, 
a nombiunK»L— 52,4 Kon. HanoroBb, Muoria n3b yYKa3aHHbIXL 
BbILIe MBpB 061ergaT6 NonoxeKie H NOoMBLIMUBHXB XOSKINCTBb, KO- 

TOpbiA OCTAHyTCS Bb TOMb paaMžpb, Bb KaKOoMb GyNeTb rpH- 
3HaHO NONe3HBIMG H HYMHBIMb HXb OCTABHTh. 

r) INanke HeoGxonuMOo npuKnsTG MABpBI Kb MOnHaTIO  CTeneHH 
npocabuenia  Kakb  OGujaro, TaKb MH CE/IbCKO-xO34HCTBeHHaro, 
YWpexuT6  CEAbCKO-XO393HCTBEHHBIA UJKO/IbI, KOTOPbIXb Y HaCb, Bb 
yHCTO  36MIGNBNAKUECKOMb Kpab, BORCe HBTB, YCTPOHTb O00pa3- 
IOBbIA (bepMbI,  YAYUUHTb  NyTH COOGujeHin, BBeCTH HHCTHTYTE 
arpoHOMOBb - HHCTPYKTOPOBb, YUpeAKTE MEAKih KpenKHT+. A) Be 
JinrB5, 34 ucknioveKieMb  CyBank. TY6., WaCTb  KpeCTbūHb Npo- 
NKOJDKAKOTB MIaTHTb  BBIKYNMDIS  MIaTOKH; 3TO TaKb Ha3bIBAEMbIe 
BONIbHBIe  OAM 2-rO pa3pana M UHHIUEBHKM, NpW WUeMb  HB- 
KOTOpbIe  H3b  UHHLIEBMKOBB,  Gnaronapa  KaHienapcKoH BOJN0- 
KUTB  yupexneuik, | BbaaioMMxXB  AbMa O MpHaHaHOoW | WUHH- 
IMEBHXb  MpaBb, AO CHXb IlOpb He MepeBejeHbI! Ha  BbIKYNĖ. 
Kak» Ha BOJbHBIXb None 2 paapana, TaKb H Ha WHHUIEBMKOBE 
He pacnpocTpaKwacb pedopma 1861 r., mMoToMy uTO OliH He 
GbiAH Bb KDBNOCTHbIXB OTHOLIEKIAXD Kb MOMBuULMKY M NOcAb pe- 
<bOopMb! | OHH MPONOJOKAJIA  IMIATHWTb MNOMBUMKy poAb apenAnoK 
naTb. TaKb KaKb 3TH  pa3pAUbi KPeCTbAHb IO BAHB IOCcynap- 
782 He GbilM  MepeBeNeHbi Ha BBIKYNMb OAHOBPEMEHHO Cb Apy- 
THWMH KPeCTbBAHAMH, H TAKb KaKb OHH BbINJIATWIH DOMBUMKAMG He 
MeHbe TOrOo, UTO GbI1O-6b!  BBINIAUEHO  BbIKYNHBIMH N/AaTeKAMH, 
TO aTH nocybanie Bb HaCTOAMU(e€ BPeMA JIOMMKHbI GbITh OTMBHEIBI 
H TOCyRApcTBO NOJMKHO CaMO HeCTH NocabAcTBia ChoeH  OWHGKH, 
Henepesenennbie Ha BbIKYNO UHHUIEBMKM JIOJDKHI MOJYUKT Ge3- 
Me3JIHO Bb CBOIO COGCTBEHHOCTb TY 38MNIO, KOTOpOH OHH B/Aa- 
„AbioTb Ha UKHIMNEBOMG npaB. e) OTBOAHMYIO 3eMNI0 CHBAOBAJO- 
Gbi NpenOCTABHTE KpeCTbAHaMb Bb COGCTBEHHOCTb. JTO COOTBbT- 
CTBOBANO-6bI IMpaBOBBIMB BO33pkHiaMb JluToBueBb. IlpH 3TOMB 
cbnOBAN1O-Gh1 yCTaMOBKHTb minimum paaMbpoBb, Ha Kakie MOryTG 
ApPOGHTbCA | KPECTBHHCKIA | yCajlbObi,  Kakb BTO H TEMepb CyLIe- 
cTByeTb Bb CyBankckOW ry6. no sakony 1864 r, TaKKe IMmaxi- 
mum, JO KaKOrOo MOMKeTb NXOXONHTD CKONM/IeHie 3€MAH Bb OAHGXD 

pykaxb. Ozuako, ech GyneTb npuanano Gonbe 1bneco06pa3- 
HBIMb OTBOJHTB YYaCTKM Bb NOCTORHHOS MOAK30BAHie, TO H Taka“ 
dopwa Bnanbuia  ynOBAETBOPHTO MANO36MENbHBIXb H 6€e33€MENb- 
HbIXb KDeCTbSHB,—JY4IIe  HMBTB UTO-HHGYAb, WBMB HHuuero. Ch 
TeueHieMb 6 BpeMeHH OHH yObnaTC0g Bb  GaronbTenbHocTH 
aToro pona 3eMIenojbaoBania. <) Takb Kakb Bb JinTBh  3eM14 
HenocTaTO4HO MA Hanbienią  MBCTHBIX6 HYMAIOUKXCA Bb HEH 
KPeCTbRHB, TO HE MOMKET6 GbITb H pbun O nepecenenin Ty MA No AeK 
H3b ApyrKxb ryGepnik. Moxny TM TIPABHTENbCTBO  MpH IO- 
cpencTBB KpecThACKaro Ganka NepecenneTb Kb HaMb  KPeCTbAHB 
W3b APYTKXG ryGepnili cb WbnbIo O6pycenia, Cb W/ibi0 ycnnenia 
pycckaro 316MeKTa. Bb BbixOAUEK B» KosBib raserb „Chsepo- 
Bananubii Ten.“ sa 26-0e maa 1907 r. (Ne 123) nukerca cnba. 
coo6nrenie: „Kypiuaubi. 2 Maa Ha cT. Kypuiausi npuobuM Bb 
ocoGowb nobanb 14 cemekcrB6 cTapoBbpoBb H36 Buaenck, T., 
KyNMBIUMAXb  MpH NMocpexcTBB KpecTb4KCKaro Gauka Hm. IlyGanbi, 
HoBblė  KOJNOHKHCThH IMpHBe3IH Ch COG010 BeCb KHBOH HHBEHTAp6. 
Mpiksn»  craposbposL siBunca | nonuoh  HeOMMNAHKHOCTDIO JUIA 
MABCTUDIXB  KPECTBAHb,  KOTOpbIeE  GbliH  yBbpenbi, 4TO HMbiie 
ocTaHeTCA 32 HHMH. Bb TO 6 BpeMA H3b Uepnur. ry6. npibxano 
40 cemeHcTBb MepeceneKIeBb,  KYnKBINMXb 36MA0 Bb Illasenb- 
CKOMb ybsnb. OxxnnaeToa npuGbiTie ee HBCKONLKUXG AECHTKOBB 
cemelicTBB pycckWxb MoceneHueBb“.: Bb STOMB npogBnaeTCA Xe- 
CTOKOCTb O6pycuTeNBCKAro npaBKTeABCTBA NO OTHOUIEKIJO Kb MBCT- 
HBIMb KPeCTbAHAMb, paBHyKO KOTOpOH TPYXMO Ce6 rpexcTaBHTE! 


VIII. 


Bt Buny BBlMIeyKasaHHBIXB  OCOGbIXB  YCINOBIl! 36MIENOAb30- 
Baltia Bb JlnrB5, 3eMe/bHa4  pedbopma Jy4ue BCero MOTJa-6bI 
6GbiTb  MpoBeneKa y HaCb ABTOHOMHbIMB CeHMOMb. BA5Cb A A0J1- 
KeMb SaMbTHTb,  WTO JNTOBCKIA Hapox+> ropauo COUYBCTRY GT 
CTPeMIeKiaMB  MONCKAro  HapONA KOGHTLCA ABTOHOMHArO YNpaB- 

nenia. BmMbcTB Cb TbMB A JOMKeKHB CKa3ATb, UTO H JIHTOBCKIK 
Hapojb CO3HaeTb HEOG6XOJHMOCTb BBeAxeHiA  aBTOHOMHaro - ynpaB- 
nekia Bb JinTBK H GyneTb AOMOraTbCA OcyLecTBJeHiA STOH HAEK, 
Cvb316 neneraToB» JluTBbt Bb uncnb 2000 uenoBbKB, cnpaBex- 
JIMBO, IMO CBOeH BaxMxHOCTH, Ha3bIBAEMBIH y HaCb BeAHKHMB, OCYNE- 
CTBJIEHHBIH Bb X1HMW CBO00Ab 21—22 noa6pa 1905 r, ycTauo- 
BHD, UTO IOTDEGKHOCTB B'b ABTOHOMHOMB YnpaBiieHiM CO3HaHa 
Bb CAMBIXb IIMDOKMXb CIOAXb JIMTOBCKArOo Hapona H UTO PaBHbIMB 
06pa30Mb CO3HaHa HEeOGXONMMOCTD  NpHCcoeAKKeKiS | Kb JIuTBA 
CyBankckoli ryGepuin, 34 KCKNIOuenieMG TOK uacTM 64 TeppHTOPIA, 
HacejneHie KOTOpOH  MyTeMb pebepeHAyMa BbICKAKETCA 34 OCTAB- 
nenie ero Bb npexkbiax» aBTOKOMKOK  Monbumn.  OnHaKo MEI, 
JIHTOBIUBI, He MOMEMb  COMIaCHTBCA Cb BBICKA3aHHbIMb JIHAEPOM 
„Nonckaro Kono“ r. IĮMoBckuMe nonoxeKieMo, UTO arpapHan 
pecbopma Aua Llaperma Ilonckaro He MOMKeTB GbITb BbIpaGaTKI- 
saeMa Uocyx. Įlymok. Ecnu-6h1i Kb LlaperBy [onbckoMy He OT- 
nocHn  CyBalnKcKOH Ty0., TOrMa Mbi NpoTHBb 3TOrO NOJIOMKeHiA 
r. IlMoBckaro He CNopHH-Gbi.—-Teneps 46 MB YTBepMULA6MD, 
uTO 36MenbHaa pedbopma Bb CyBaikcKOH ry6. AOmMmKHa GbITb Npo- 
BeleHa  OJIHOBPEMEHHO H Ha OJMHaKOBDIXb OCIHOBAHiAXb, KaKb H 
Bb ocraibhok  Jiurgb. To o6cToATeNbCTBO, 470 Bb CyBankckKOoK 
ryGepnin J(bHCTBYIOTb HHBIe CpaxKAANCKIe 3aKOHbI, WBM Bb OCTA/IB- 
uo JintBb, He MOMKeTb CIyMKHTB IpPenaTCTBiEMb Kb NpOBeANe- 
uito SeMe/bHok pedbopMDi Ha OAMHAKOBBIX OCHOBAKiaXB; BBAb, H 
TaMb, "AB napriei uaponnoH cB060A61 npexnonaraeTCA NpOBOAKHTE 
arpapuyio pedbopmy, CyLtecTByIOTG ryGepHiu Cb OCOGBIMH  Tpa- 
K AHCKHMH 3akonaMH (uanp. BeccapaGckas m Ap.). [punuario npH- 
HyAUTėIbHarO | OTUYeHIA ME  CUHTAeTCA Cb CYLECTBYIOINHMH 
FPAKAHCKO-TpaBOBbIMK| onpenbneniamu, Ech KpecTbancKai pe- 
(opa 1861 r., so Bceli Jinrak 4 1864 r. sb CysankckoH ry6, 
GiuiM | COBEpuIeHb! HE Ha OJIHMAKOBbIXb  OCHOBaHinxXb, TO 066 
STOMb CAbAYeTB  TONBKO noxanbT»., BO BcaKOM+ cnyuab Ta M 
npyrai pedopMa GbiAM COBepiueHBI leHTpa/IbHOK BAacTBIO H KakKb- 

Gi oWb HH GbliM  HECOBepIIeHHLI,  BCeTAKW KpeCTBANCTBY  OHE 
Giinu  GnaronkTenbui. 3emencHaa  Hyma y Hacb Benuka. [lo 
yciosiaMb  NOonKTHUeCKATO  MOMEHTA H MO "COOTHOMIEHIIO | CHIB 
HeJb34 SHATb, KaKaa  peopMa H KOTAA HMEHHO GyNeTE COBep- 
urena, [lo3TOMy MbI, JIMTOBIŲb, He MOM6MB CTABHTb arpapHyto pe- 
dbopMy Bb 32BHCHMOCTb OTb OcyLUecTBNeKHIA | pecbopMbi Apyrol 
KaKol-HHOynb OGnacTHW OGuIecTBeHKOH xxH3HH, TbMB Gonbe, WTO 
„Bb Uocyn. IlyMb npennonaraeTca BBIPAGOTaTb  AHlilb  DJIABHBIS 
ocHoBania, npoBėneKie->Ke HXb Bb XKH3Hb Ha MBCTAXB  GyJeTb 
B03/10K6HO Ha MBCTHbIA  36MIIEYCTPOKNTEN5HKHA  YUpoKA6HIA, DTH 
nocnbania W npHMyTS BO BHuMaKie OCOGbi1 ycioBia Kpai. Ecnu 
OK4KeTCA HYMKHBIMS CA5NaT6 Kakia-HHGyAG Kam bKenia H AxOoNOonHenia 
Kb DIABHbIMB OCHOBAHiAMb, TO MBCTHbI6 OpraHbi H MpeAcTaBAT6 
066 3TOMb 34K0HOKaTe15HOH BAacTH. [loBTOp10, TO eCJIM TIpDeAN- 
MOJ03<KeHO pacripocTpaHKTb ABiicTBIe ritaBHbIXb OCHOBaHiH 3eMenbHOH 
pebopmbi Ha Bcio JluTBy, TO MBTb HukaKMXb OCHOoBaHiH Me 
pacnpocTpaHaTb HXb Ha CyBalikcKyKOo Ty6, nMoTOMY WTO Hauio- 
"HaūbHBIS, KYALTYPHĖIA, KAHMATH4ECKIS H Np. YCJHOBiA Bb HEH ONW- 
HAKOBE! Cb YCIOBIAMH ApyTAXb JiuToBcKux» ryGepuiū, (Tonbko 
HeGOAbUIas ųaCTb ea TeppHTOpiIA, NpuMmbiKaIOUaa Kb JiomkuKcKoj 
ry6., HaceneKa nojaKaMK M, CIBAOBATENLHO, Bb MaliOKaJibHOMG 
OTHOIIeHIH OTAKMUAaeTCA OTB JluToBCKHx+ ryGepniti). Hawb, AMTOSB- 
Lamb, nipiaruo Obumo npoaBnenie „DlonbckuMb Kono“ B AAB 
ero opaTopoBb 3a6071HBO0CTH O HyxGtaxXb JiurBbi. Ojuako, cAb- 
AyeTb BAMBTHWTD, WUTO NOKKHMaKie UyKHXD HyXKb MH HHTEPRCOB+, 
npoHxa CKBO3b IMpH3My CBOHXb, JIHGHbBIXS, KNACCOBbIXb,  HJIH-2KE 
HauioHaNbHBIXb HHTEPeCOBB, Bblilie KOTOPbIXb- He NOXHAJIOCb XAHKOS 
AKlO, Hg napTia,— He COOTBBTCTByeT6 AbiteTBKTenbKOCTH. Ilonb- 
ckoMy Kon0 npencTaBA14eTC4 BO3MOMKHBIMB OTKJIANbIBATE ArpapHylo 
pebopmy „ad calendas graecas“ (na ueonpenkbnennoe BpeMa). 
MosTowy coBepuueKHo nouaTHa Ta TOTOBHOCTb, Cb KaKOH NpaBbIe 
AenyTaTE!, r.t. Kpynenckik Hu Dlunnosckiū, nocnkBuimau npucoeAn- 
HHTLCA Kb  Tpe6oBauiio r-Ha JĮuoBckaro, 3aHaTbCa  pedopmol 

mkcTHaro CaMoynpaBneKia n paapkimenieėMb noAnbCKaro BONMpoca 
panbuje, ubMb 3eMenhbHoH pebopwof. Mii, AHTOBI6I,  CTABHMb 
nocibuntoto OnHOoH H3b nepsbiumnxs sanaub Uocyn. Ilymei, Takb- 
6 CMOTPBAH Ha STO NEenyTATKI CyBankcKOH ry6. Bb 1-04 Pocyn. 
Iyw's.—[lpexknik pexkuMb, CTPeMACb Kb HCKOpeHeHIIO pa3HbIXb 
HauioKanbHocTeK Hh Bbponcnosknanik, Jaxe xopoulie  32KOHbi 
NIpAMBHAJo y HaCb, Bb JlnTRG, TaKb, WTO OHW MPHHOCHIH HaMb 
Gonbiie Bpena, WBMB MOonb3bt. Bce 3TO ABnanoCb HMEHeMG pyC- 
ckaro Hapoja. Teriepb pycckik Hapojib GepeTh ycTpolicTBO cBOehH 
CYAbGb! Bb CBOH pykM. OHb, CcTaBb pa3b Ha NyTb CBOGOA6I, 
pasencTBa, GpaTcTBa Wu comianbHoH CrpaBennKBOCTH, HHKOrAa HE 
collnaTb Cb 3TOrO NyTH, He CTYNNHTB Ha NyTb KacHnid H 4eJIOBBKO- 
HenaBucTHKUeCTBa. UocynapcTBenHan JlyMa ropauo arinnoAKpoBaJia 
Ca0BAMb  nemyTaTa r. KyTiepa, Korna OWb HANOMHKAB, UTO 
anraikckid Hapoxb TponBMAh MCTHHHbIH  MaTpiOTH3M6 He TOCAA, 
KOria  KPOBONpojHTIeMB NONABMTH CAMOCTOATEN1bHOCTb Gypckaro 
Hapoja, a TOrMa, KOrAa OHb BepHyllb CaMOCTOATEAbHOCTb 3TOMY 
ManedoKoMy Hapozy. Mel, JIHTOBIBI, NO3TOMY, YBBpeHKbI, UTO Bb 
ApYXHOMb COTPYAHHUECTBB Cb NpexcTaBKTe/ISMK BeNMKaTO pycCkaro 
Hapoxa H NpyraX» HalioHanbKocTeH HaMb ynacTCA Ckophe 3a/75- 
ųHTb  HAHECEHHBII, HAMb  NpEMKHHMG peMKHMOMb  TADKEJIbIN DaHbl, 
uTO MBi CMOJKEMb CKOpbė BepHyTĖ HallieMy HapoxHOMY OpranKaMy 
3OPOBbe H YCTaHOBHTb HOpMa/IbHbia yCOoBia ero CylųjecTBOBaKiA. 
OnbnMo W3b 3THXb YCIlOBIA aBiaaeTCa Gonbe npaBunbHoe pacripe- 
Aknenie  MEKKY  HaCceneKieMb  36MenbHOKH  nMouanK. | CriokoHHo 
OTKAANbIBATb Ha JIONITO6 BpeMA arpapHylo pe(bopMy MOryTĖ TOJIbBKO 
TĖ, <OMy He MANATb Bb [454 HyMIA M TonoAb. Hyvkiaioiueeca- 
me KPeCTHIUCTBO HACTOHTE/IKHO  TpeGyeTb ckopbiiiaro Ocyte- 
cTBA1eHia arpapHol pedbopMst. 
Unehb Uocyz. Įlymbi 
N. C. Jleonaco. 

Ciu6. Mai, 1907 r. 

LIETUVIŲ ATSTOVŲ 
(Kauno ir Suvalkų gub.) 
4-on VALSTYBĖS DUMON 


rinkimams pasibaigus 


Įžanga 


Man teko dalyvauti mūsų atstovų rinkimų prirengime. Tame veikime aš 
turėjau sau už rankvedį ne kokios nors partijos, bet visos tautos reikalus. 
Pasirodė, jog mano buvo eita ir einama vėže, vidurio srovės išgraužta. Dabar 
rinkimams pasibaigus, mane beeinantį vidurio vėže, čaižo sustoję iš abiejų 
šonų, dešinio ir kairio. 

„Šaltinio“ Nr-je 45-me str-je „Dūmos atstovų rinkimai Kaune“ pasakyta: 
„Be to, advokatas Leonas priklausė dviem komitetam: Kauniškiui bepartijiniui 
ir „pirmeivių“ komitetui. Pažymiu šias smulkmenas apie du rinkimų komitetu, 
nes jos daug nušviečia pačius rinkimus. Noriu taip pat pažymėti netinkamą p. 
Leono pasielgimą*!, nes priklausydamas abiem komitetam, galėjo daug padėti 
„pirmeiviams“. 

„Lietuvos Zinių“ Nr-je 128, str-je „Rinkimai Kauno gub.“ p. M. SI. 
parašė: „Nemažiaus kaltas ir tas, kuris klausiamas patarimo, patarė Bukontui 
sušaukti rytą, rinkikų susirinkimą ir atsisakyti nuo savo kandidatūros“, o Nr-je 
133-me pati Redakcija savo atsakyme p. Bukontui priduria: „Kauniškio 
komiteto vadas patarė T., kad galima atsisakyti“, da ir spalių 25 d., vadinasi 
pačią oficialių rinkimų dieną, 2 - 3 valandomis prieš pat rinkimus“. 

Kad „Lietuvos Žinių“ buvo padaryti man šie užmetimai, tai paaiškės iš 
šios knygelės turinio. 

Geriausiai būtų pasiaiškinus prieš šituos kaltinimus ir abelnai savo 
veikime, rinkimus rengiant, per laikraštį: laikraštis turi sulyginamai daug 
skaitytojų, užtat mano pasiaiškinimas tuoj plačiai pasklistų po Lietuvą. Bet 
mūsų laikraštija pasidalinusi į tiedvi dali, kurių aš už savo rinkimų prirengimo 
darbą esmi kaltinamas. Užtat esmi priverstas savo to veikimo išaiškinimus 
duoti visuomenei atskiroje knygelėje. 


51 
Principai, sektini šiame veikime 


(Ištrauka iš mano pranešimo, skaityto 15-X-1912 m.). 

Svarstant klausymą, kas reikia rinkti atstovu ir kokios taktikos privalo 
„laikytis pirmeiviai demokratai, reikalinga remtis ant kai kurių principų. Stai 
Jie: 

a) Lietuvių tauta nori gyventi, kaipo tokia. 

b) Tauta, kuri nori gyventi, privalo progressuoti (pirmyn eiti). 


" Mano pabraukta.-P.L. 
" Redakcijos pabraukta. 

c) Idant tauta pati įtikėtų galinti progresuoti ir kitus įtikintų, jiji privalo 
parodyti savo spėkas kultūros darbui ir politikos kovai. 

Prieš laisvės metus mūsų tauta tas savo spėkas parodė, o svarbiausioje 
kovoje už spaudą pasekmingai veikė ir laimėjo. Tą pat galima pasakyti ir apie 
veikimą laisvės metais. Savo atstovų asmenyse tauta privalo parodyti, jog 
joje tebesama kultūrinių spėkų, galinčių ginti jos gyvasties sąlygas. Apie 
laukinius Rusijos pavaldinius, padėkime apie eskimosus, Valstybės Dūmoje 
nieko negirdėti ir jų niekas už tautą nelaiko. Jeigu mes savo atstovų 
asmenyse parodysime save beveik lygiais tokioms žmonių grupėms, kurios 
skaitomos už laukinius žmonės, tai negalime tikėtis, kad kitos tautos nors 
šiek tiek mus svertų ir guodotų. Taigi mums reikia į atstovus rinkti 
aukštesnės kultūros, aukštesnio mokslo vyrus. - Bemokslių išrinkimas į 
atstovus dargi neteisingai liudytų apie mūsų tautą, nes ji ištikro daug 
materialių ir moralių spėkų aukauja, idant turėti savo sūnų aukštesnį mokslą 
pasiekusių, kurie vestų ją pirmyn. Bemokslių gi atstovų asmenyse pasaulis 
matytų jog mūsų tauta ir trijų - keturių vyrų, tinkamų tokiam svarbiam ir 
sunkiam darbui, kaip atstovo, neturi... 

d) Tie vyrai privalo gerai žinoti mūsų tautos reikalus ir išmanyti, kaip 
tuos reikalus ginti Dūmoje, tai yra jie privalo turėt politiško susipratimo 
„minimumą“, kuris turi būti paremtas ant progreso ir demokratizmo pamatų, 
-tųjų geresnės ateities sąlygų. 

e) Tauta, norinti gyventi kaipo tokia, turi savo reikalus = pirmiausiai 
savo tautiškos gyvasties apgynimo reikalą,- kurie yra bendri visiems jos 
nariams, nepaisant jų pažiūrų įvairumo. Kur tauta gali ir privalo parodyti, jog 
ji turinti spėkas gyventi ir progresuoti, ten visi jos nariai privalo eiti išvien. 
Tarp savęs įvairių pažiūrų asmens, tai yra įvairios partijos, turi teisę ir privalo 
kovoti, bet užbaigę tarp savęs kovą ir eidami kovon su priešu, visi tautos 
nariai privalo išvien eiti. Tik taip besielgdamos tautos dalys parodys savo 
tautos meilę, tautišką susipratimą ir norą, idant tauta gyventų kaipo tokia. Tik 
taip elgdamiesi tautos nariai parodys, kad jie nenori, idant tauta praskystų 
kaimynų bangose. 

Dabar atstovų rinkime mes turime prieš save vieną priešą - lenkus. 
Eidami kovon su jais, mes privalome patys būti vienybėje, tarp savęs pabaigę 
kovą. Ten, kur vieni negalime apveikti jų per rinkimų įstatų kliūtis, privalome 
kviesti talkon kaimynus (Kauno gub.). Bet jeigu mes kviestume į talką 
kaimynus ten, kur galime vieni laimėti kovą, kaip tai yra Suvalkų gubernijoje, 
ir kviestume tik mes, pirmeiviai, kurie esame tame, ar kitame krašte 
gyvenančios mūsų tautos dalies tik atžala, tuomet mes pradėtume tautos 
dezorganizacijos ir demoralizacijos darbą, tai yra pradėtume tokį darbą, kuris 
veda tautą prie mirties. Būtų toks pat darbas, kaip anuomet Lenkijoje, 
įvairioms partijoms pradėjus kreiptis prie kaimynų «c-...... 

Suvalkų gubernijos rinkikų susirinkime lietuviai vieni, be talkos su kitais, 
gali laimėti rinkimus. Taigi ten atstovas privalo būti visų lietuvių rinkikų 
išrinktas, išrinktu gi privalo būti tasai, kas gaus daugiau balsų po ginčų prieš 
renkamame visų lietuvių rinkikų susirinkime. Jeigu kurie nors iš lietuvių šitai 
taktikai nepasiduotų, tie pradėtų tautos dezorganizacijos ir demoralizacijos 
darbą. Jų pavyzdį paskiaus pradėtų sekti kiti, net pavieni asmens, ir tokiu 
būdu mes niekuomet negalėtume būti tikri savo likime. Dabar viena, 
mažesnė, lietuvių partija laimėtų, padėkim su lenkų pagalba; kitą kart gali 

tarp mūsų rinkikų atsirasti kelios partijos, kurioms besivaidant gali laimėti 
lenkai. Iš to pavyzdžio gali būti dar blogesnės pasekmės. Pavieni asmenys ne 
tik Suvalkų, bet ir Kauno gub. gali pradėti vesti savaimi politiką, ir tartis su 
kaimynais, nes peržengus vieniems tautos reikalų paliepimus, nebus ribų 
tiems peržengimams. Užtat tokiuose atsitikimuose partijos privalo eiti 
kompromisan. 

Kas-link Kauno gub-jos rinkimų, tai lietuviams pridera taip daryti: jeigu 
pasirodytų, jog mes bloke (talkoje) su žydais turime mažiaus balsų nei lenkai 
dvarinykai, dėlto, kad prie jų prisidėję keli iš lietuvių rinkikų, tuokart 
susipratusių lietuvių dauguma, tarp jų ir p.p. Yčas ir Bukontas, surašę 
protestą, susilaiko nuo balsavimo. Bet jeigu vienybė tarp lietuvių bus 
užlaikyta, tuomet privalome stengtis, kad būtų išrinkti: nuo dvarinykų kurijos 

kun. Juozapavičia, o nuo valstiečių kurijos ir dar kitu du atstovu: p.p. 
Bukontas, Yčas ir dar vienas iš inteligentiškesnių rinkikų. 

Kas-link Suvalkų gubernijos turiu dar pridurti, jog, kadangi ten tik 
vienas renkamas, tai juomi jokiu būdu nereikėtų rinkti kunigo"... 

Aukščiaus išguldytos sistemoje manu pamatinės nuomonės iššaukė 
karštus ginčus tarp išklaususių jas. Su kai kuriais iš tų principų nesutiko 
„Lietuvos Žinių“ vedėjai ir jų artimiausieji vienminčiai. Jų nuomone, laikytis 
lietuvių vienybės, nepaisant, kokios rinkikų daugumos pažiūros - tai eiti prieš 
demokratizmo principą. O p. Keinys pasirodė taip toli nužengusiu ypatingame 
demokratizmo supratime, jog, besvarstant kun. Juozapavičiaus kandidatūrą, 
stovėjo prieš ją, tvirtindamas, jog geriausi esą rinkti dvarininką endeką nei 
kunigą. Tiesa, kun. Juozapavičiaus kandidatūros klausime jisai liko vienas sau 
su savo nuomone. Vienam iš dalyvavusių ginčuose pasiūlius atspausti tą 
mano pranešimą „Lietuvos ZŽiniose“, jųjų vedėjai kitaip nesutiko jo talpinti 
laikraštin, kaip tik su savo pasargomis kas link vienybės principo, vedančio, 
anot jų, prie antidemokratiškų pasekmių. 

Vienok gyvenimas greitu laiku privertė juos permainyti tą savo 
nuomonę. 

Kaip žinome, Suvalkuose rinkikų lietuvių kuniginė dauguma atsisakė 
padaryti visų lietuvių rinkikų prieš renkamąjį susirinkimą, atskyrė nuo savęs 
keturis rinkikus pirmeivius. Tokiu būdu kuniginė dauguma, sulig mano 
aukščiaus  išguldytų nuomonių, pradėjo tautos  dezorganizacijos ir 
demoralizacijos darbą. 

Pranešdami apie tai, kad kuniginė rinkikų dauguma atsisakė padaryti 
bendrą visų rinkikų-lietuvių prieš renkamąjį susirinkimą, tie keturi rinkikai 
(p.p. Bulota, Grinius, Stankūnas ir Staugaitis) pridūrė: Tokiu būdu prieš 
renkamasis susirinkimas visų (jų pabraukta) lietuvių-rinkikų neįvyko dėlei 
griežtai partyviško?) kunigų ir kuniginių rinkikų veikimo, ką mes šiuomi 
apskelbiame, idant visi žinotų jogei atsakomybė už vienybės suardymą tarp 
lietuvių ir už visas to suardymo pasekmes visa savo svarba gula ant rinkikų- 
kunigų ir, kitų kuniginių“? (Liet. žin. .>“« 125). 

„Lietuvos Zinių“ gi Nr. 125-me p. Rinkiko straipsnyje „Suvalkų rinkimai" 
suvis teisingai, tinkamai su mano aukščiaus išguldytais principais, pasakyta: 


" Mano pabraukta. 
" Mano pabraukta. 

„O visų lietuvių rinkikų priešrenkamasis susirinkimas yra labai visiems 
lietuviams svarbus, nes: 1) jei norime iš Lietuvos padaryti vieną kūną, tai 
turime, kiek tik galėdami, apsieiti patys vieni sau, neprileisdami kištis 
svetimtaučiams į savo reikalus, arba kitaip tariant, turime laikytis tautiškojo 
solidariškumo; kas tą griauja, tas įneša į savųjų tarpą dezorganizaciją ir 
demoralizaciją". 

Aukščiaus privestas 4- ių rinkikų.pranešimas ir šitasai vieno rinkiko 
straipsnis tilpo „Lietuvos žiniosna“ jau be jokių pasargų iš vedėjų pusės. Kad 
to laikraščio vedėjai permainė savo pažiurą kas link tautiško solidariškumo 
laiko tarpe nuo 15-X, kuomet įvyko mano pranešimas ir ginčai dėl jo, iki tam 
laikui, kuomet tapo patalpinti aukščiaus privesti straipsniai Suvalkų rinkikų, iš 
kurių trys buvo tarp klaususių mano pranešimo, ir kad toji jų pažiūros 
permaina nelaikina, tai liudija dar sekantis dalykas. „Liet. žinių“ „Y; 148 
patalpintas vieno iš Suvalkų gub. lietuvių rinkikų pirmeivių, p. Stankūno, 
laiškas. Jame gerbiamasis rinkikas rašo „Šaltiniui“: „reikėjo įsileisti mus savo 
tarpan, tai mes būtume ir sėdėję ir balsavę po draug su jumis. Ak mes 
norėjom eiti išvien ir kvietėm jus, tik jūs nenorėjot, o paskui ant mūs gi 
verčiat bėdą, patys turbūt savo kaltę jausdami, tiktai nuduodat nesuprantą“. 
Ir šitie p. Stankūno žodžiai patalpinti laikraštin be vedėjų pasargos. 

Laikraščio vedėjai, talpindami kokį nors straipsnį be savo pasargų 
parodo, jog jie tokių pat pažiūrų, kokios tame straipsnyje išguldytos. Taigi, 
15-X-12 m., kuomet aš skaičiau savo pranešimą ir kuomet dar buvo tikimasi 
rasti lietuvių, žydų ir lenkų balsų tokį grupavimąsi, kuris galėtu duoti p. 
Bulotai balsų daugumą, tuomet „Lietuvos Žinių“ vedėjams mano skelbiamas 
vienybės principas pasirodė priešingu demokratizmo principui, praslinkus gi 
kelioms dienoms, kuomet prieš vienybės principą prasižengė kuniginiai, 
tuomet ,L. Ž-ių“ vedėjams paaiškėjo jų klaidingumas. Man turinčiam gilų 
įsitikinimą, jog mūsų tautai pasiseks užlaikyti savo gyvybę ir progresuoti, 
tokia mūsų visuomenės veikėjų dalies pažiūrų permaina - labai malonus 
atsitikimas, kurį aš čion ypatingai pabrėžiu. 

Nors aukščiaus išguldyti principai buvo kitiems sistemoje pranešti tik 15- 
tą d. spalių mėn. 1912 m., bet jie yra mano įsitikinimais nuo seniai, su jais aš 
ir, į rinkimų prirengimo darbą įstojau. 


s2. 
Veikimas iki 1912 m. pavasariui 


Įstatai apie atstovų rinkimus labai negeri, ypač mums, lietuviams. Bet 
ne įstatų kritiką aš čion rašau. Užtat aš paliesiu tik kai kuriuos rinkimų 
tvarkos negerumus. 

Toji tvarka šiek tiek geresnė, demokratiškesnė Suvalkijoje. -— Suvalkų 
gubernijos gyventojų dauguma - tai lietuviai valstiečiai; rinkikų tvarka ten 
tokia, kad gubernijos rinkikų susirinkime lietuviai turi balsų daugumą. 

Kauno gubernijoje gyventojų dauguma taip pat lietuviai valstiečiai, bet 
gubernijos rinkikų susirinkime valstiečiai turi, sulig įstatų kur kas mažiau 
balsų (23), nei dvarininkai (35). 

Suvalkų gubernijoje išėjusi aukštesnius mokslus iš valstiečių tarpo 
inteligentija neatskirta rinkimuose nuo valstiečių. Kauno gi gubernijoje ne 
valstietis negali dalyvauti rinkimuose su valstiečiais. Kadangi seniaus, iki 15 
spalių 1906 m., įstodamas į aukštesnę mokyklą valstiečio sūnus turėdavo 
išsibraukti iš valstiečių luomo, tai beveik visa iš to krašto kilusi mūsų 
inteligentija negali dalyvauti rinkimuose valstiečių kurijoje. Tik kai kurie suvis 
jauni inteligentai valstiečių sūnūs liko valstiečių luome, būtent tie, kurie įstojo 
į aukštesnes mokyklas po 15 d. spalių 1906 m. 

Kita Kauno gubernijos rinkimų tvarkos (kaip ir visos Rusijos, išskyrus 
Lenkiją ir Suvalkų gub.) didelė yda tai tokia. Sulig įstatų, tik tasai valstietis 
turi teisę dalyvauti rinkimuose valstiečių kurijoje, kuris pats veda ūkę. 
Kadangi valstiečių sūnūs, pabaigę aukštesnius mokslus, dažniausiai užsiima 
e žemės ūke, bet kitu darbu, tai tasai įstatas neleidžia jiems dalyvauti 
rinkimuose valstiečių kurijoje. Užtat Kauno gub-je renkant valsčių įgaliotinius 
maža tegali atsirasti asmenų su aukštesniu mokslu. 

Šiek tiek daugiau savo inteligentų turime miestuose, bet čion gyventojų 
dauguma nelietuviai ir mūsų kandidatų išrinkimas miestuose priguli ne nuo 
mūsų. O dar reikia atminti, jog ne kiekvienas inteligentas gali būti renkamas į 
atstovus: vieni patys nenori, kiti netinka. Dėlei tų visų priežasčių mes 
neturėjome kandidatų inteligentų rinkimuose 3-ion Dūmon. 

Užtat rinkimų 4-ton Dūmon prirengimo uždaviniais buvo: 1) surasti 
vyrus-inteligentus, kurie tiktų ir galėtų būti renkamais į atstovus, 2) aprūpinti 
jiems teises būti išrinktais ir 3) aprūpinti, kad mūsų inteligentai būtų išrinkti 
miestuose. . 

Pirmasis tame reikale pasikalbėjimas įvyko Šiauliuose, 1910 m., parodos 
laike. Ten keli asmens pavietais pasidalino tarp savęs pareigas: sužinoti 
inteligentus, kurie galėtų būti kandidatais, patarti jiems kaip apsirūpinus 
teisėmis dalyvauti rinkimuose ir t.t. Vienu iš apsiėmusių atlikti įvardytas 
pareigas buvau ir aš. Tai nebuvo joks komitetas, kaip tai šįmet Kaune buvo 
pranešęs p. M. Sleževičius. Tasai jo pranešimas ir davė „Šaltiniui“ teisę 
kaltinti mane prigulėjime prie dviejų komitetų. Tai keli asmenys buvo apsiėmę 
šį tą atlikti rinkimų prirengime. Kad tai nebuvo komitetas, aišku iš to, jog 
niekuomet daugiaus tie asmenys nebuvo susirinkę. Ir rezultatų, rodosi, jokių 
nebuvo iš to jų veikimo, negu tik, jei skaityti jų darbo pasekmėmis tai, kad 
p.p. Yčas ir Petrulis pasirūpino iš tikro vesti žemės ūkę, idant turėti cenzą. 
Šitai jiems "buvo patarta, bet jie tikrai ir be patarimo būtų sau cenzus 
aprūpinę. Teisybė, buvo dar iš anksto tartasi su įtekmingais žydais apie tai, 
kokiuose miestuose gali būti išrinkti mūsų kandidatai į rinkikus. Bet ir šitame 
dalyke aukščiaus padaryti planai suiro, apie ką bus vėliaus kalbama. 

Čion negalim apeiti tylėjimu didelės klaidos, kurią padarė p. Petrulis ir 
kuri galėjo būti priežastim visų rinkimų nepasisekimo. Pasirodė jog p. 
Petrulis, nors ir aprūpino save valstiečio turto cenzu, bet visgi neturėjo teisės 
dalyvauti rinkimuose, dėlto kad buvo teismo nubaustas už šalinimąsi nuo 
karuomenės pareigos atlikimo. O nubaustieji už tą prasikaltimą, sulig p. 9 str. 
LO įstatų apie rinkimus, neturi teisės dalyvauti rinkimuose. Apie šitą kliūtį jis 
niekam nieko nepasakė ir ėjo į rinkimus. Jeigu tasai dalykas būtų anksčiaus 
Išsiaiškinęs, o dar labiaus, jeigu mes per netikėtą laimę nebūtume turėję kun. 
Juozapavičiaus balso, tai tikrai būtume pralošę rinkimus iš p. Petrulio kaltės. 
Iki gubernijos apie rinkimus komisija surinko žinias apie p. Petrulio 

nubaudimą, rinkimai pasibaigė, bet dabar jis visgi išbrauktas iš rinkikų 
skaitliaus. Atkartoju, tai galėjo atsitikti prieš pat atstovų rinkimą gubernijos 
rinkikų susirinkime. Kas link savęs turiu pridurti, jog aš sužinojau apie p. 
Petrulio įvardytą nubaudimą tik tuomet, kuomet kas tai padavė skundą 
gubernijos komisijon, po rinkikų išrinkimo. 

Siaulių pasitarime tarp asmenų, kuriems buvo ketinama patarti 
apsirūpinti cenzais, buvo nurodytas ir p. Yčas. Aš jo tuomet nepažinau ir 
neatsimenu, kieno jis buvo į kandidatų skaitlių pasiūlytas. Atsimenu tik, 
priešingų jam balsų nebuvo. Bet nuo to laiko iki Velykų 1912 m. p. Yčo 
santykiai su daugeliu iš dalyvavusių Šiaulių pasitarime atsimainė: „Liet. Žinių" 
vedėjams ir jų sanminčiams paaiškėjo, jog p. Yčas daug kame neis su jais 
išvien. 

Velykose 1912 m. įvyko pasitarimas Kaune. Iki tam laikui aš du kartu 
buvau klausęs p. Bukonto, ar netiktų jisai savo kandidatūrą statyti, ir abu 
kartu gavau atsaką „ne“. Taigi apie jį ir nebuvo kalbos. Iki Velykų 1912 m. 
paaiškėjo, jog miestuose mes turime du kandidatu: p. M. Sleževičių 
Raseiniuose ir p. Bielskį Šiauliuose, iš valstiečių gi tarpo du inteligentu: p.p. 
Yčą ir Petrulį. Apie juos ir buvo kalbėta. Ir vėl tai buvo ne kokio komiteto, bet 
kelių pirmeivių pasitarimas. Čion jau aiškiai išėjo atskiri tikslai ir taktika: 
Kauniškių, tai gi ir mano, iš vienos pusės ir „Lietuvos Žinių“ vedėjų ir jiems 
artimesnių iš kitos. Aišku buvo, jog šitie paskutiniai laikosi siaurai partijinės 
taktikos (darbiečių), mes gi - tų principų, kurie šios knygelės pradžioje 
suvesti į sistemą. Taigi darbiečiai buvo priešingi p. Yčo kandidatūrai, mes gi 
principialiai buvome už jį, tik tvirtinome, jog reikia geriaus jis ir p. Petrulis 
pažinti. 

Ilgų ginčų šį kartą nebuvo dėlto, kad visi skubinosi į traukinį namon 
važiuoti. Tarp visų ir p. Keinys. Bet štai, traukiniams išėjus, taip apie 6-tą 
valandą vakare vėl beateinąs pas manę p. Keinys. Aš tą jo atsilankymą 
supratau taip, kad jis atstovo valstiečio autoritetu nori palenkti mane prie 
darbiečių taktikos kaslink p. Yčo. Pasikalbėjime p. Keinys pasakė: „mes 
valstiečiai, greičiaus rinksime atstovu nesusipratusį valstietį, nei netikrą 
inteligentą, kuris gali kasžin kaip pasielgti V. Dūmoje“. Ir paaiškino tą savo 
mintį vieno latvio, 3-s Dumos atstovo pavyzdžiu, kuris balsavęs už valdžios 
sumanymus kas link Finliandijos. Aš pilnai pritariau p. Keiniui, jog kandidatas 
į atstovus, ypač inteligentas, privalo būti politiškai susipratęs ir tasai jo 
susipratimas negali krypti dešinėn toliaus žinomų ribų. Bet iš tos dienos 
pasikalbėjimų aš supratau. jog „Liet. Žinių“ vedėjai, o kartu ir p. Keinys tomis 
ribomis stato siaurus partijos norus. Aš jiems tą dieną stačiai ir pasakiau šitą 
savo patėmijimą. Bet ant to negavau atviro atsako: kožnas kalbėjo tik apie 
tai, jog kandidatas privalo turėti aiškų politikos veidą, su kuom, žinoma, 
negalima buvo nesutikti. 

Neilgai trukus po Velykų 1912 m. Kaune įvyko didesnis vietinių lietuvių, 
inteligentų, įvairių pažiūrų asmenų pasitarimas. Jame buvo išrinktas 
komitetas atstovų rinkimams prirengti. Tan komitetan įėjo taip pat įvairių 
pažiūrų asmenys, tarp jų - vienas kunigas ir aš. Dar prieš komitetą išrinksiant 
buvo vienbalsiai nutarta, jog mes lietuviai, rinkimuose 4-ton Dūmon 
privalome eiti bloke su žydais, t. y. išvien su jais. Buvo vienas balsas, kuris 
karštai kalbėjo apie tai, kad lietuviai galėtu vieni laimėti Kauno gub-je 
rinkimus, reikia tik pasidarbuoti tarp smulkiųjų žemvaldžių. Tą pasidarbavimą 

visi pripažino reikalingu, bet tuom tarpu gyvenime nematė tvirto pamato 
Ukėtis, kad mums vieniems galima būtų šiuos rinkimus laimėti. Visiems buvo 
aišku ir tai. jog einant išvien su žydais reikia patiems mums gubernijos 
rinkikų susirinkime eiti iš vien, t. y. visiems balsuoti už vienus ir tuos pačius 
kandidatus. Kunigai apart p. Yčo kitų kandidatų nestatė; jiems reikalaujant 
Žinoti pirmeivių kandidatus, o mums norint visas sroves sujungti ant tų pačių 
kandidatų asmenų, reikėjo nurodyti kas statomi kandidatais iš pirmeivių 
pusės. Tokiais buvo nurodyti p.p. M. Sleževičius, Bielskis ir Petrulis. Toms 
kandidatūroms buvo daug priešingų balsų, bet prieš reikalingumą išvien 
balsuoti rinkikų susirinkime niekas nepakėlė balso, nepaisant ant negeistinų 
kai kuriems kandidatų. Pasitarus apie kandidatus buvo sutarta jų pavardžių 
niekur negarsinti. 

Šito sutarimo neišpildė kuniginiai laikraščiai. Pirmiausiai tuos tris 
pirmeivių kandidatus pagarsino „Rygos Garsas“, kuris turi artimus ryšius su 
Kauno kunigų laikraščių redakcijomis, o paskiaus Nr. 21 „Vienybė“, 
nurodydama, būk tą žinią imanti iš „Rygos Garso“. Man aišku, jog kas nors iš 
dalyvavusių susirinkime neišpildė žodžio ir kandidatų pavardes pagarsino. 
Šiame atsitikime aš ir mano vienminčiai, kurie dalyvavo susirinkime, esame 
kalti, kad užsitikėjome tais, kuriems negeistini buvo pirmeivių kandidatai, ir 
pasakėme jų pavardes. Pasirodėme perdaug Iengvatikiais. Vienok tos žinios 
pagarsintojų nekorektiškas žingsnis privalo būti čion pagarsintas, idant 
Žinojus būsimam laike kaip elgtis. 

Gal, vietinė administracija ir be to laikraščių garsinimo būtų sužinojusi 
mūsų kandidatus ir pasirūpinusi užtverti jiems kelią prie atstovavimo, bet 
įvardyti laikraščiai tą darbą valdžiai palengvino. Ir štai p. Sleževičius, 
(jubernatoriui reikalaujant, Raseinių pavieto apie rinkimus komisijos buvo 
išbrauktas iš turinčių balsą skaitliaus, o prieš p. Bielskį buvo užvesta byla, 
kuri atėmė iš jo teisę dalyvauti rinkimuose. Nors gubernijos apie rinkimus 
komisija sugrąžino p. M. Sležavičiui teises, bet jos nusprendimas įvyko po 
rinkikų išrinkimo- mums gi negalint rizikuoti nei vieno rinkiko balsu, p. M. 
Sleževičius po pavieto komisijos nusprendimo pats savo kandidatūrą nuėmė. 
Tokiu būdu dviejų inteligentų kandidatų mes netekome, per kuniginių 
laikraščių kaltę. Kitaip'tuos kandidatus mes tikrai būtume turėję, nes 27 d. 
(gegužės įvyko mūsų sankalba su žydais kas link bloko ir žydai buvo 
pasižadėję p. M. Sleževičių Raseiniuose ir p. Bielskį Šiauliuose išrinkti į 
rinkikus. 

Įvykus šiai sankalbai su žydais iškilo aikštėn su savo reikalavimais mūsų 
kairesnysis sparnas. Su nieku iš lietuvių nepasikalbėję nei žodžio, 
visuomeniečiai kreipėsi tiesiog prie žydų, reikalaudami, kad Šiauliuose jie 
išrinktų ne P. Bielskį, bet p. Venclavskį. Vadinasi, su žydais buržujais mūsų 
visuomeniečiams galima tartis, o su lietuviais- negalima. Žydai, kaip 
korektiški žmonės, atsakė jiems ir pranešė mums, kad jie varžytinių tarp 
(mūsų neturi teisės rišti, kad mes, lietuviai, turime galutinai tarp savęs 
susitarti, už kurį lietuvį žydai Šiauliuose privalo balsuoti. Tuomet prasidėjo 
varžytinės ir garsus triukšmas Šiauliuose. To pasekmė buvo p. Venclavskio 
suėmimas. Nors jis greitai buvo paleistas, bet mums su žydais negalint nei 
vieno rinkiko balsu rizikuoti ir kilus pavojui prieš p. Venclavskį iš valdžios 
pusės, mūsų kauniškio komiteto sykiu su žydais buvo nutarta nuimti p. 
Venclavskio kandidatūrą ir rinkti žydą. (Prieš p. Bielskį tame laike iškilo byla). 

Tokiu būdu ir šito trečio mūsų kandidato inteligento mes netekome per savo 
pačių kaltę: galima buvo tarp savęs be triukšmo pasitarti ir tikrai būtų 
susitaikyta ant p. Venclavskio kandidatūros, jau kad ir iš tos priežasties, jog 
mūsų kairysis sparnas taip pat nemažai pasidarbavęs. Gal, visuomeniečių 
taktikoje naudingesniu darbu skaitomas pakeltas Šiauliuose triukšmas, nei p. 
Venclavskio Valstybės Dūmoje veikimas, -apie tai aš nekompetentiškas 
spręsti. Bet savo pažiūrų vedamas negaliu neišreikšti čion pasigailėjimo, kad 
mes neturime atstovų p. Venclavskio, arba p. Bielskio iš Šiaulių ir p. M. 
Sleževičiaus iš Raseinių. 

Anksčiaus įvardyti kandidatai buvo iš miestų. 

Iš valstiečių gi tarpo inteligentiškais kandidatais buvo p.p. Yčas ir 
Petrulis. Kaip ankščiaus buvo mano pasakyta, Velykų pasikalbėjime man 
paaiškėjo, jog „L. Ž-čiai“ veikia siaurai darbiečių partijos tikslu. P. Yčas gi 
aiškiai tolimas buvo nuo darbiečių, užtat jie buvo priešingi jo kandidatūrai. 
Tas pats buvo griežtai išreikšta ir Vilniuje M. D-jos susirinkimo laike. Kadangi 
mes, Kauno pirmeiviai, buvome kitokios nuomonės, tai „L. Z-čiai“, turbūt 
tikėdamiesi tokiu būdu priversę mus vienaip su jais veikti, reikalavo idant 
mes sutvertume šalia tebesančio bepartijinio komiteto kitą,- pirmeivių komi- 
tetą, o tebesantį bepartijinį skaitytume tik informacijiniu. Tokį reikalavimą jie 
buvo atsiuntę net ant popieros. 

Ant to štai ką mes kauniečiai, jiems atsakėme: Pagrįžę iš Vilniaus ir 
pasitarę tarp savęs kas link rinkimų abelnai ir mūsų dalyvavimo komitete, 
kursai buvo sumanytas 11 d. š. m., mes priėjome prie sekančių išvedimų. 
Mes pripažįstame, jog mūsų dalyvavimas Lietuvos atstovų rinkimų priren- 
gime, jei gali būti šiek tiek naudingas, tai tik prie šių sąlygų: 

1) rinkimų tvarka ir politikos momentas varu verčia lietuvius rengti 
rinkimus ne kokios nors partijos pamatų besilaikant, bet ieškant kuo geriausių 
vyrų, kurie būtų tinkami liekant lietuviams bloke su žydais. 2) idant surasti ir 
pravesti tokius vyrus ir idant blokas nesuirtų iš priežasties kokios nors 
suirutės tarp lietuvių, mes laikome reikalingu, kad įvairių pakraipų žmonės 
išrinktų prirengiamąjį komitetą ir kad jin įeitu taip pat įvairių pakraipų 
asmens. 3) kadangi toksai komitetas nuo visos Kauno gubernijos negali būti 
išrinktas formaliai kaip reikiant, nes nėra ir negali būti organizuotų komitetų 
pavietų daugumoje, tai mes randame galimu organizuoti tokį komitetą tiktai 
Kaune ir iš Kauno miesto lietuvių, o vienam iš mūsų, p. Leonui, radome 
galimu ir įeiti tokian komitetan. Aukščiaus išdėta taktika turi savo ilga 
praktiką, nes taip buvo elgiamasi ir rengiant rinkimus į buvusias dūmas. Toji 
taktika turėjo geras pasekmes. Nekalbėsime apie I-ją dūmą. Priminkime tik, 
kad ačiū tai taktikai lietuviai turėjo 2-je dūmoje vieną iš geriausių mūsų 
atstovų (p. Stašinskį), ačiū tai taktikai buvo laimėti (padedant kunigams) 
rinkimai 3-jon Dūmon. Ir dabar žydai išreiškė užsiganėdinimą, sužinoję, jog 
komitetą rinko įvairių pakraipų žmonės, dalyvaujant ir kunigams. Trumpais 
žodžiais atminę vis tai, mes apreiškiame, jog negalime dalyvauti tame 
komitete, kuris buvo paskirtas (ne išrinktas) Vilniuje 11 d. š. m. susirinkime 
netikėtai susirinkusių žmonių. Negalime prigulėti prie to komiteto per tai: 

a) jog iš formališkos pusės jisai ne geresnis už Kauno komitetą: j 
paskyrė netikėtai susirinkę žmonės, ant greito susivėję, be rimto aptarimo, be 
atstovų iš Kauno gub. pavietų. Jeigu jau rūpintis kaip reikiant organizuoti 
gubernijos komitetą, tai reikia pirmiaus organizuoti komitetai pavietuose; ir 

b) jog skiriant komitetą 11 d. š. m. Vilniuje aiškiai buvo matyti noras ir 
reikalavimas, idant komitetas rengtų rinkimus laikydamasi kokios tai partijos 
pamatų, - nors partija nebuvo aiškiai nurodyta, - mes gi laikome reikalingu, 
kad prirengiamasis komitetas ir jo veikimas būtu bepartijiniai, - kaip aukš- 
Čiaus išguldyta“. 

Ir vėl pabrėžiu, jog po šitų atsitikimų, kurie buvo gerai žinomi p. 
M. Sleževičiui, jisai paskiaus Kaune neturėjo jokios teisės kalbėti, būk aš 
prigulėjęs prie dviejų komitetų. 

Tame pačiame laike, kuomet mes su p. M. Sleževičium sutarėme 
pašalinti jo kandidatūrą Raseiniuose, iškilo p. Bukonto kandidatūra. Ponas 
Yčas pranešė Kauno komitetui, jog p. Bukontas tinkąs būti renkamu į rinkikus 
ir į atstovus. Mano užklaustas p. Bukontas šį kartą patvirtino p. Yčo žodžius. 
Greitu laiku sužinojom iš Vilniaus, kad ir „L. Z-čiai“ prielankūs p. Bukonto 
kandidatūrai. Tokiu būdu vėl turėjome nors vieną iš miestų kandidatą 
inteligentą. Tuojaus komitetas pranešė žydams savo reikalavimą, kad p. 
Bukontas būtų išrinktas Zarasuose ir gavo sutikimą. 

Besiartinant rinkimams kova tarp lietuvių koncentravosi apie p. Yčą. 
Darbiečių ir kairesnio už juos mūsų visuomenės sparno vadai visas jėgas 
sujungė, ydant p. Yčas nebūtų išrinktas. Panevėžin rinkimų laike susivažiavo 
daug veikėjų. Visi jie vienpusiai dirbo, tik p. Yčą turėdami prieš akis. Jų 
užpuolimas privertė p. Yčą gintis. Tame vienų užpuolimo, o jo gynimosi 
karštyje visų užmirštas buvo reikalas atkreipti atydą, idant kiti rinkikai išeitų 
susipratę ir ištikimi vyrai. Tokio vienpusio įnirtimo pasekme buvo išrinkimas 
Danausko, o kituose pavietuose - kitų, likusių slaptais, parsidavėlių. Rodosi, 
visiems netikėtai pasirodė laimingos pasekmės Telšių pavieto mažažemių 
rinkimų; ten buvo išrinkta tiek daug įgaliotinių pavietan, kad galima buvo 
tikėtis, jog jie apveiksią didžiažemius. Užtat Kauno lietuvių bepartijinis 
komitetas pasiuntė savo du nariu į Telšių pavieto dvarininkų rinkikų rinkimus 
pasidarbuoti. Iš mažažemių ten tapo išrinktas gerb. kun. Juozapavičia. Ar 
Kauno komiteto narių darbas tame kiek prisidėjo, ar ne, neapsiimu spręsti, 
negaliu tik apeiti to komiteto žingsnio ir p. Yčo ir kun. Dobužinsko darbo 
Telšiuose, kurie patvirtina komiteto veikimo nuoseklumą. Paskiaus, po kun. 
Juozapavičiaus išrinkimo, Kauno bepartijinis komitetas tuoj nusprendė prašyti 
kun. Juozapavičiaus statyti savo kandidatūrą į atstovus iš dvarininkų kurijos ir 
lą savo nusprendimą išpildė per vieną iš savo narių. Statydamas tą 
kandidatūrą, kuri paskiaus visų lietuvių rinkikų buvo priimta (iki parsidavėliai 
neapvylė), komitetas taip pat parodė savo veikimo nuoseklumą. 

Kas link paties Kauno miesto rinkimų tai nieko nebuvo daryta, iki 
neatėjo vidaus dalykų ministerio paliepimas atidalinti žydus nuo katalikų. 
Atėjus gi tam paliepimui, maža liko laiko, tik kelios dienos. Komitetas nutarė 
statyti kandidatūras: 1-je kurijoje kun. prelato Maculevičiaus, o 2-je p. d-ro 
Stonkaus. Pirmoje kurijoje kai kurių asmenų buvo padirbėta, užtat ir 
pasekmės buvo gana geros: rinkimuose į „3-ią dūmą lietuviai pirmoje kurijoje 
neturėjo nei vieno balso, o rinkimuose į 4 dūmą jų balsų buvo trečdalis (36) 
viso balsų skaitliaus. Antroje kurijoje nieko neveikta, tik išsiuntinėta lapelis su 
p. Stonkaus pavarde. Užtat čion pasekmės buvo blogos; rinkimuose į 3 dūmą 
aš gavau ketvirtą dalį balsų (135), o rinkimuose į 4-4 dūmą p. Stonkus gavo 
kur kas mažiaus balsų. Endekų kandidatai abejose kurijose gavo viršų. Iš to 

dar kartą mums pamoka, kad jeigu jau statyti kandidatus, tai reikia ir dirbti, 
priešrenkamuosius susirinkimus daryti ir t. t. 

Kas link Suvalkų gubernijos rinkimų tai mano prisidėjimas prie jų 
rengimo išsireiškė tik tame straipsnyje, kuris buvo patalpintas „Liet. Ūk.“ N-je 
38, o paskiaus kaipo priedas buvo išsiųsdinėtas ir prie „Liet. Žinių“. Ir po 
rinkimų aš vis tos pačios nuomonės. Aš nieko neturiu prieš patį kun. Laukaičio 
asmenį, bet kunigo išrinkimą į atstovus ten, kur nuo gubernijos vienas tik 
atstovas, kaip Suvalkijoje, skaitau nelaimingu atsitikimu. Dieve duok, kad 
kun. Laukaitis savo, kaipo atstovo, darbu parodytų, jog aš klystu, bet iki 
mano nuomonės klaidingumas dar neprirodytas, aš ją skaitau teisinga. Kuni- 
gas visuomet lieka kunigu, tai yra nelaisvu savo nuomonėse jo vyriausybės 
akyse, atstovas gi privalo būti laisvu nuomonėse. Apart to reikia atminti, kaip 
apskritai rusų visuomenėje, ypač tokioje, iš kokios išėję atstovų dauguma, 
neprielankiai žiuri į katalikų kunigą. Dar reikia štai kas pridėti. Visa pasaulė 
gerai žino, jog Lietuva daug savo sūnų į kunigus išleidžia, bet kad lietuviai turi 
ir kitiems kultūros darbams tinkamų darbininkų, tai dar beveik niekas nežino. 
Dabar atstovo rinkimais Suvalkija patvirtino, kad ji tik kunigais turtinga, o 
tinkamo įstatymdavystės darbui kitos šakos mokslo vyro neturi. Taigi naujos 
geros rekomendacijos prieš pasaulį Suvalkija lietuviams nedavė. Aš čion 
pridėjau tuos kelis žodžius, idant daugiaus prie Suvalkų gub-jos rinkimų 
negrįžus. 


53. 


Rinkikams susivažiavus Kaunan. 


Rinkikams susivažiavus Kaunan, jiems buvo duota Kauno bepartijinio 
komiteto veikimo atskaita ir tuom komiteto darbas užsibaigė. Paskiaus įvyko 
rinkikų pasitarimas, kuriame jiems leidžiant, dalyvavo gana daug asmenų. Ir 
čion, kaip ir pavietuose darbiečiai ir kairesnieji savo jėgas daugiausiai padėjo 
kovai su p. Yčo kandidatūra. Kadangi šitas pasisakė prigulėsiąs prie kadėtų 
partijos ir tokiu būdu formaliai užtikrino savo politiško susipratimo minimumą, 
tai man nebuvo priežasties eiti prieš jį. Eidamas gi nuosekliai sulig savo 
pažiūrų, aš stovėjau už jį, kaip už kandidatą inteligentą, kurių tarp rinkikų 
maža buvo. Jo konkurentu buvo pastatytas darbietis, bemokslis p. Keinys. 
Tokiu būdu kilo ginčai apie kadetus ir darbiečius. Tie ginčai, iš tikrųjų gana 
bergždi, užėmė daug laiko ir dėlei jų nebuvo kada užsiimti pasipažinimu su 
kitų rinkikų asmenimis. Tarp jų, kaip paskiaus pasirodė, ramiai sėdėjo 
parsidavėliai. Šituos tikrai būtų pasisekę išaiškinti, kad nebūtų vienpusiems 
ginčams tiek daug laiko paaikvota. „Liet. Žiniečiai" (darbiečiai) puikiai žinojo 
mano bepartijinį prirengiamąjį veikimą ir bepartijinius tikslus. Jie nuolat 
kvietė mane į pasitarimus ir į bendrą darbą, jie tūkstančiais egzempliorių 
išplatino mano raštą, tilpusį „L. Ū“. N-je 38. Bet čion, rinkikų pasitarime, jie, 
vedami siauro partijos tikslo, stengėsi suniekinti mane. Ir taip, Ponas M. 
Sleževičius neteisingai pranešė, būk aš prigulėjęs prie dviejų komitetų; jisai 
tvirtino, kad ne Kauno bepartijinis komitetas, bet pirmeivių komitetas 
susitaręs su žydais, susikalbėjęs su kun Juozapavičium kas link jo 
kandidatūros. Bet kun. Juozapavičia čia pat pareikalavo paaiškinimo, kas jo 

kandidatūrą pastatė ir išreiškė sutikimą statyt savo kandidatūrą tik tuomet, 
kuomet buvo paaiškinta, jog jo kandidatūra Kauno bepartijinio komiteto 
pirmiausiai buvo pastatyta. Ponas Bulota užmetė man partijinius kadėto 
tikslus. Ant galo p. Keinys, rūpindamasi patekti į atstovus ir dėl to įtikti 
rinkikams, užmetė man kaltę, būk aš žeminąs ir niekinąs valstiečius tuom, 
kad peršu į atstovus tik inteligentus. Prie to jis pridūrė, kad turįs atsivežęs 
Telšių pavieto valstiečių paliepimą rinkti geriaus bemokslį valstietį, ne kaip 
netikrą inteligentą. Taigi jis čion išdavė už valstiečių įsakymą tai, ką dar per 
Velykas buvo man kalbėjęs. Principialiai toji pažiūra teisinga, bet ji netiko kas 
link p. Yčo dabar, kuomet jis pasisakė būsiąs kadetų partijoje. Vienok ją taikė 
prie jo tie, kurie buvo vedami siauro partijos tikslo arba asmeniško tikslo, 
kaip p. Keinys ir kiti darbiečiai. Bepartijiniu žvilgsniu žiūrint, p. Keiniui 
priderėjo nekonkuruoti su p. Yču, nes šitasai, kaip apsišvietęs, aukštesnio 
mokslo vyras geriaus gali sugebėti tautos reikalus ginti nei p. Keinys. Partijos 
gi žvilgsniu žiūrint kitaip išeina: tik partijos narys tinka į atstovus. Taip 
pasielgė ir p. Keinys. Idant apveikti p. Yčą, už kurį aš stojau, jis demagogiškai 
užmetė man kaltinimą, būk aš žeminąs ir niekinąs valstiečius. Aš noriu, kad 
mūsų tauta, toji valstiečių tauta, turėtu tokius atstovus, kurių asmenyse 
parodytų, kad ji išaugusi į kultūringą tautą, ir aš tokiu noru, vadinasi, žeminu 
valstiečius! Toks užmetimas tai tik tyčiomis temdinimas žmonių proto. 
Kuomet reikia kokią bylą apie kelis rublius vesti, tuomet valstietis supranta, 
jog reikia kreiptis prie žinovo, advokato. Argi aš galiu daleisti, kad valstietis 
nesuprastų mano teisybės, kuomet aš patariu rinkti į atstovus aukštesnio 
mokslo vyrus? Ne, p. Keinys valstietis mane supras, kad ir Tamsta ir Tamistos 
Šalininkai kasžin kiek laiškų ir protestų prirašytumėt. Idant save apgynus, p. 
Keinys pasidarė Stolypino įstatų apie rinkimus šalininku. Sulig tų įstatų 
kiekvienas luomas turi po atstovą, ko nebuvo renkant atstovus į I ir II 
dūmas. Ir p. Keinys laiške, tilpusiam „L. Z-ių“ Nr-je 138 skelbia: kur tik yra 
renkami keli atstovai, geistina, kad būtų bent vienas ir valstietis. „Lietuvos 
Žinios“, užtardamos p. Keinį, temdina skaitytojus šitame klausime. Idant 
apgynus bemokslį jos N? 5-me - (šių metų) paduoda vokiečių social. 
demokratų atstovų pagal apsišvietimą skaitlines; pasirodo, jog iš 110 atstovų 
tik 27 aukštesnio mokslo asmenys. Bet gerb. Redakcija užmiršta skirtumą 
tarp vokiečių ir lietuvių tautos. Vokiečiai - viena iš kultūringiausių pasaulyje 
tautų, o mums dar reikia užsitarnauti kultūringos tautos vardą. Vokiečių 
soc.demokratų frakcija turi Bebelį ir daugiaus atstovų, kurie gali pasekmingai 
ginti žmonių reikalus, mes-gi... Ant galo, gerb. Redakcija nenurodo sąlygų, 
prie kurių tie vokiečių atstovai išrinkti. Ant galų galo, reikia tikti su tuom, kad 
ko reikalauja siauras partijos tikslas, to nesutaikysi su mano tikslu. Jeigu dar 
pateisinamas buvo p. Keinio p. Yčui neapsileidimas, tai jau jokiu būdu 
negalima pateisinti jo, kad jis nesusiprato užleisti p. Bukontui vietos. Ponas 
Bukontas buvo tikęs eiti Dūmon tik kartu su kitu inteligentu, ypač juristu, ar 
tai būtų p. Bulota, ar p. Yčas. Išrinkus gi jį vieną iš inteligentų, jisai bijojo imti 
ant savo pečių atstovo atsakomybę. Užtat jis užleido vietą p. Yčui, bet jeigu 
p. Keinys būtų užleidęs jam vietą, tai kartu su p. Yču jisai butu ėjęs 
atstovauti. Ant p. Januškevičiaus san.darbinykavimo p. Bukontas negalėjo 
pasitikėti, nes jo jėgos buvo mažai žinomos. Sulig gauto mokslo jis buvo 
tinkamesnis kandidatas už kitus, išskyrus p.p. Yčą ir Bukontą, bet kas per 
veikėjas iš jo bus, dar ir dabar nežinome. 

Žodžiu kalbant pagerinti mūsų atstovybę, užleidžiant vietą p. Bukontui 
sykiu su p. Yču, prigulėjo nuo p. Keinio. Trečioje dūmoje jisai galėjo ramiai 
sėdėti, nes tuokart nebuvo tinkamesnių kandidatų į atstovus, dabar 4-je dū- 
moje be reikalo jisai ir jo užtarėjai pyksta, jeigu kiti kitaip apie jo atstovavimą 
mano. Girdėti, jog rusų rimti atstovai politikai ir pagal dabartinius mūsų 
atstovus laiko mūsų tautą nesubrendusia politikos žvilgsniu. Kaip gi kitaip 
manys, kad mes tik įstengėme pasiųsti į atstovus: vieną kunigą, vieną 
bemokslį-valstietį ir du jaunučiu, neprityrusiu inteligentu, kuriems dar reikia 
mokytis. Turėkime viltį, kad tuodu greitu laiku subręs į gudrius politikos 
veikėjus. O kaip nesulyginamai rimčiaus būtų išrodžiusi mūsų atstovybė, jeigu 
nuo Suvalkijos būtume pasiuntę p. Bulota, arba p. Basanavičių, o nuo Kauno 
gub-jos p. p. M. Sleževičių, arba Bukontą, Bielskį arba Venclavskį, kun. 
Juozapavičių ir p. Yčą! 

Būtinai statydamas savo kandidatūrą, prieš inteligentus, p. Keinys davė 
pražūtingą pavyzdį tokiems, kaip Danauskas, tasai savo širdyje turėjo tikrą 
tiesą manyti: kodėl gi man nesiskverbti į atstovus, kuom aš blogesnis už 
Keinį. 

Dabar dar apie save. 

Rinkikų-lietuvių prieš-renkamasis susirinkimas, kuriame buvo nuskirti 
kandidatai, pasibaigė apie 11 yal. vakare 24-tą dieną spalių. Tame laike aš 
buvau namieje. Štai pradžioje 12-tos valandos beateiną pas manę p.p. Yčas ir 
Bukontas su žinia, kad pirmasis į kandidatus nepateko. Pranešdamas apie tai, 
p. Bukontas čia jau pasakė man, jog jis skaitąs save silpnesniu kandidatu už 
p. Yčą, jog yra baugu vienam, be juristo, eiti į atstovus ir užtat jis nusprendęs 
užleisti vietą p. Yčui. Pasakęs tai, jis paklausė, kokia mano apie tai nuomonė. 
Aš atsakiau neturįs teisės varžyti jo sąžinės, bet paklausiau, ar tikrai jisai 
galutinai padarė tokį nusprendimą. Gavau patvirtinantį atsaką. Tuo kart 
paklausiau, ar rinkikai dar tebeliko susirinkime. Man aišku buvo, jog atsisa- 
kius p. Bukontui gali kilti naujos kombinacijos, kurioms aptarti reikalingas 
ilgesnis laikas. Pasirodė, kad rinkikai jau išsiskirstė gultu. Tuo kart aš patariau 
p. Bukontui pavaikščioti pas rinkikus tuoj naktyje ir sukviesti ryt ankščiaus 
susirinkiman, idant būtų daugiaus laiko pasitarti. Pasimatęs 25-tą d. spalių 
mėn. su p.p. M. Sleževyčiura ir Bulota aš apsakiau savo pasikalbėjimą naktį 
su p. Bukontu. Taigi jie žinojo p. Bukontą savo noru, o ne mano patarimu 
atsisakius nuo atstovybės ir savo vietą p. Yčui užleidus. Vienog „Liet. Ziniose" 
p. M. Sleževičius užmetė man kaltę, būk aš pataręs p. Bukontui atsisakyti nuo 
atstovybės. Tai neteisingas užmetimas ir jisai padarytas, žinant jo 
neteisingumą. Teisingu tas užmetimas būtų tuo kart, jeigu p. Bukontas būtų 
paklausus mano tarnas: ką jam liepčiau, tai jis darytų. Bet negu tik p. M. 
Sleževičius gali taip manyti apie p. Bukontą! Aš taip nemaniau ir jo veikimo 
laisvės varžyti nemėginau. 


54. 
Užbaiga. 


Pasirodo, kad savo pažiūra ant p. Keinio atstovybės aš sutinku su kunigų 
laikraščiais. Bet turiu pabrėžti ir tai, kuom aš nuo jų skiriuosi. Aš esmi tikras, 

kad jeigu p. Keinio ir p. Bukonto vieton patektų į atstovus kitas valstietis 
bemokslis, tik kunigų šalinykas, tai dešiniųjų ir kairiųjų rolės kas link jo 
persimainytų: dešinieji gintų ir girtų jį, o kairieji peiktų ir kritikuotų jo 
pasielgimą. Aš gi būčiau tos pačios pažiūros, kaip dabar ant pono Keinio. 

Iš visko, kas šioje knygelėje parašyta aišku, jog bepartijinio komiteto 
veikimą aš skaitau naudingu atstovų rinkimų prirengime. Bet iš to negalima 
manyti, kad aš būčiau priešingas partijų organizavimosi. Tauta, kuri nori 
politišką gyvumą parodyti, privalo organizuotis į partijas, sulig pažiūrų. Bet aš 
manau, kad mūsų rinkimų sąlygose partijoms reikia kompromisan eiti. Jeigu 
socialdemokratai laimėjo Kauno gubernijoje visus rinkimus 2-n dūmon, tai 
kas jiems gali ką nors įtarti? Kitų partijų geresnių kandidatų nebuvo, tai ir 
kalbos apie kompromisus negalėjo būti. Rinkimus 3-n dūmon taip pat 
daugiausiai vedė soc.demokratai, vienok jie, neturėdami savo gerų kandidatų, 
nesistengė būtinai savuosius, kad ir kokius netikusius, pravesti, bet agitavo 
už p. Keinį ir kitus, kurie buvo tinkamesni iš tų rinkikų, ką panorėjo eiti 
dūmon. Ir kunigai netik neardė nei vienų, nei kitų rinkimų, bet dalyvavo 
bepartijinių komitetų išrinkime, komitetų, kurių darbas supuolė savo tikslu ir 
pasekme su soc.demokratų darbu (išrinkimas Kaune p. Stašinskio, p. Kiškio 
prie vienybės privedimas ir t.t.). Taigi aš manau, jog ir būsimiems rinkimams 
prirengti, jei rinkimų sąlygos nepersimainys, bepartijinio komiteto sutvėrimas 
bus neatmestinai reikalingas. 

P. Leonas. 


293 


Petras LEONAS 


3. VEIKLA LIETUVOJE 1918-1919 METAIS 


3.1. Lietuvos Taryba 


1917 m. Lietuvoje pradėta rengtis Vilniaus konferencijai. Buvo sudarytas 
organizacinis komitetas iš 22 asmenų. Pirmasis komiteto posėdis vyko 1917 m. 
rugpjūčio 1-4 d. Vilniuje. Apsvarstyta politinė padėtis, Lietuvos valstybės 
teritorijos, taip pat politinės perspektyvos ir kiti klausimai [1]. Organizacinio 
komiteto posėdyje priimta rezoliucija dėl savarankiškos Lietuvos valstybės. 
„Lietuvių Tauta, - rašoma rezoliucijoje, - sudaro nepriklausomą savarankišką 
valstybę etnografinėmis ribomis. Tam siekimui įvykinti nenulemdami galutinės 
Valstybių ir Tautų taikos Kongreso nutarties, bet turėdami omeny, jog Lietuva 
savo ūkio ir kultūros reikalais ne tiek į Rytus ir ne tiek į Pietus, o į Vakarus, jau 
šių dienų politikos konjunktūroje numatome reikalą būtinai savarankiškos 
Lietuvos valstybei dėl jos ūkio, kultūros ir tautinės politikos motyvų sueiti į 
tam tikrus dar nustatytinus santykius su Vokietijos valstybe, nepakenkiant 
Lietuvos savitam plėtojimos“ [2]. Šiame posėdyje buvo nutarta siūlyti būsimai 
Lietuvių konferencijai išrinkti Tarybą. Kandidatais į ją pasiūlyti: J. Basana- 
vičius, M. Biržiška, J. Bloznelis, P. Bugailiškis, B. Dirmantas, P. Dogelis, 
A. Janulaitis, V. Jarulaitis, S. Kairys, P. Klimas, V. Mironas, V. Mongirdas, 
S. Narutavičius, A. Petrulis, A. Smetona, J. Šaulys, A. Šernas, J. Smilgevičius, 
kun. J. Stankevičius, Seinų kunigų seminarijos profesorius J. Stankevičius, 
V. Stašinskas, A. Stulginskis, J. Vileišis, A. Zmuidzinavičius [3]. Į Vykdomąjį 
biurą buvo išrinkti: M. Biržiška, P. Klimas, A. Smetona, kun. J. Stankevičius, 
J. Šaulys [4]. Lietuvių konferencijoje, įvykusioje 1917 m. rugsėjo 21 d., kandi- 
datų į Tautos Tarybą ir Vykdomąjį biurą sąrašai buvo sudaryti naujai. Iš 
organizacinio komiteto pasiūlytų kandidatų naujajame sąraše palikti: 
J. Basanavičius, M. Biržiška, P. Bugailiškis, S. Kairys, P. Klimas, V. Mironas, 
S. Narutavičius, A. Petrulis, A. Smetona, J. Šaulys, A. Šernas, J. Smilgevičius, 
kun. J. Stankevičius, A. Stulginskis, J. Vileišis, A. Zmuidzinavičius (17 
asmenų). Į naujai sudarytą kandidatų sąrašą nepateko: J. Bloznelis, P. Dogelis, 
A. Janulaitis, V. Jarulaitis, V. Mongirdas, J. Stankevičius, V. Stašinskas 
(7 asmenys). Naujai buvo įrašyti: S. Banaitis, K. Bizauskas, B. Cirtautas, 
V. Didžiulis, A. Domaševičius, P. Dovydaitis, P. Eidukevičius, A. Kvedaras, 
A. Mačys, D. Malinauskas, K. Okuličius, J. Paknys, A. Povylius, K. Ralys, 
J. Staugaitis, K. Šaulys, J. Šernas, A. Šmulkštys, P. Urbonavičius, J. Vailo- 
kaitis, A. Vileišis (21 asmuo). Balsavimui buvo pateiktos 38 kandidatūros. 
Daugiausiai balsų surinko J. Basanavičius (192 už, 12 prieš), mažiausiai — 

A. Kvedaras (už 41, prieš 163). Į Tautos Tarybą buvo išrinkti: 1. Jonas 
Basanavičius (gydytojas, 66 metų amžiaus, nepartinis), 2. Saliamonas Banaitis 
(spaustuvininkas, 31 metų amžiaus, krikščionis demokratas), 3. Mykolas 
Biržiška (teisininkas, 35 metų amžiaus, tada dar socialdemokratas), 4. Kazys 
Bizauskas (studentas, teisininkas, 24 metų amžiaus, krikščionis demokratas), 
5. Pranas Dovydaitis (teisininkas, 31 metų amžiaus, krikščionis demokratas), 
6. Steponas Kairys (inžinierius, 40 metų amžiaus, socialdemokratas), 7. Petras 
Klimas (teisininkas, 26 metų amžiaus, nepartinis), 8. Donatas Malinauskas 
(agronomas, 48 metų amžiaus, nepartinis), 9. Vladas Mironas (kunigas, 37 
metų amžiaus, tautininkas), 10. Stanislovas Narutavičius (teisininkas, 56 metų 
amžiaus, nepartinis), 11. Alfonsas Petrulis (kunigas, 44 metų amžiaus, krikš- 
čionis demokratas), 12. Antanas Smetona (teisininkas, 43 metų amžiaus, 
tautininkas), 13. Jonas Smilgevičius (valstietis, 46 metų amžiaus, nepartinis), 
14. Justinas Staugaitis (kunigas, 31 metų amžiaus, krikščionis demokratas), 
15. Aleksandras Stulginskis (agronomas, 32 metų amžiaus, krikščionis demo- 
kratas), 16. Jurgis Šaulys (ekonomistas, 38 metų amžiaus, nepartinis), 17. Kazi- 
mieras Šaulys (kunigas, 45 metų amžiaus, krikščionis demokratas), 18. Jokūbas 
Šernas (teisininkas, 29 metų amžiaus, nepartinis), 19. Jonas Vailokaitis (banki- 
ninkas, 31 metų amžiaus, krikščionis demokratas), 20. Jonas Vileišis (teisinin- 
kas, 45 metų amžiaus, liaudininkas). Buvo rezervuotos 5-6 vietos ir tautinių 
mažumų (lenkų, baltarusių, žydų) atstovams, tačiau pakviesti į Tarybą jie 
neatėjo [5]. 

1917 m. rugsėjo 24 d. susirinko „visi Lietuvių konferencijos rugsėjo 22 d. 
išrinktieji ir vokiečių karo vyresnybės patvirtintieji Lietuvos Tarybos nariai, 
būtent: Banaitis Saliamonas, Basanavičius Jonas, Bizauskas Kazys, Biržiška 
Mykolas, Dovydaitis Pranas, Kairys Petras, Klimas Petras, Malinauskas 
Donatas, Mironas Vladislovas, Narutavičius Stanislovas, Petrulis Alfonsas, 
Šaulys Jurgis, Šaulys Kazimieras, Šernas Jokūbas, Smetona Antanas, 
Smilgevičius Jonas, Staugaitis Justinas, Stulginskis Aleksandras, Vailokaitis 
Jonas, Vileišis Jonas“. Šiame posėdyje „nutarta naująjį organą vadinti 
lietuviškai: LIETUVOS TARYBA, vokiškai - LITAUISCHER LANDESRAT, 
lenkiškai - RADA LITEWSKA“". Toliau buvo svarstomas Lietuvos Tarybos 
prezidiumo klausimas. Nutarta, kad „kol Lietuvos Taryba galutinai susitvarkys 
ir kol pradės oficialiai dirbti, <...> išrinkti tam tarpui Lietuvos Tarybos 
reikalams vesti prezidiumą iš penkių narių ir vieno kandidato. Slaptu balsavimu 
buvo išrinkti į prezidiumą: Smetona Antanas pirmininku, Kairys Steponas 
pirmuoju vicepirmininku, Mironas Vladislovas antruoju vicepirmininku, Šaulys 
Jurgis pirmuoju sekretoriumi, Klimas Petras antruoju sekretoriumi ir 
Stulginskis Aleksandras kandidatu" [6]. 

Nepaisant Vokietijos okupacinės valdžios daromų kliūčių, duomenys apie 
kaizerinės Vokietijos okupacijos padarytus nuostolius Lietuvai buvo surinkti ir 
iki 1917 m. spalio 20 d. parengtas „Didžiųjų Lietuvos vargų memorialas" (žr. 
memorialo tekstą 163-179 psl.) [7]. 

Daug lietuvių dėl įvairių priežasčių, ypač dėl Pirmojo pasaulinio karo 
audrų, atsidūrė už savo tėviškės ribų. Svetur gyvendami, jie taip pat veikė 
Lietuvos nepriklausomybės atkūrimo labui. Tai išryškėjo 1917 m. spalio 
18-20 d. Stokholme vykusioje visos Rusijos lietuvių atstovų konferencijoje, 
1917 m. lapkričio 6 d. Berno konferencijoje ir kt. [8]. 

1917 m. gruodžio 10 d. Oberosto atstovai padiktavo lietuvių politiniams 
veikėjams formuluotę, kurią Tarybos delegacijos nariai pavedė A. Smetonai, 
J. Šauliui, S. Narutavičiui, J. Smilgevičiui, J. Vileišiui ir A. Stulginskiui teikti, 
kaip Tarybos pareiškimą, vokiečių karinei vadovybei. 1917 m. gruodžio 11 d. 
įteikto pareiškimo tekstas buvo toks: 

„Lietuvos Taryba, kuri, kaip pripažįsta krašto ir užsienio lietuviai, 
vienintelė įgaliota atstovauti lietuvių tautai, remdamasi pripažintąja tautų 
apsisprendimo teise ir 1917 m. rugsėjo mėn. 18-23 d. Vilniuje vykusios 
Lietuvių konferencijos nutarimu, skelbia nepriklausomos Lietuvos valsty- 
bės atkūrimą su sostine Vilnium ir jos atskyrimą nuo visų valstybinių 
ryšių, kurie kada nors yra buvę su kitomis valstybėmis. 

Šiai valstybei tvarkyti ir jos interesams ginti taikos derybose 
Lietuvos Taryba prašo Vokietijos valstybę apsaugos ir pagalbos. Atsi- 
žvelgdama į gyvybinius Lietuvos interesus, kurie reikalauja nieko 
nelaukiant sueiti į ilgalaikius ir glaudžius santykius su Vokietijos valstybe, 
Lietuvos Taryba pasisako už amžiną, tvirtą Lietuvos valstybės sąjungą su 
Vokietijos valstybe; ta sąjunga turėtų būti įgyvendinta karinės ir 
susisiekimo konvencijų, muitų bei monetinės sistemos bendrumo 
pagrindu. 

Kaunas, 1917 m. gruodžio 10 d. 
Perskaityta Patvirtinta Pasirašyta 
A. Smetona, Lietuvos Tarybos pirmininkas 
S. Kairys, Lietuvos Tarybos vicepirmininkas 
Vladislovas Mironas, Lietuvos Tarybos vicepirmininkas 
Dr. J. Šaulys, Lietuvos Tarybos generalinis sekretorius 
P. Klimas, antrasis Lietuvos Tarybos sekretorius 
Justinas Staugaitis, Lietuvos Tarybos narys. 
Baronas F. Lersneris, - pono Valstybės Kanclerio ir Užsienio reikalų 
ministerijos atstovas". 


Šis dokumentas buvo atspausdintas lietuvių ir vokiečių kalbomis [9]. 

Rašant apie 1917 m. gruodžio 10 d. Lietuvos Tarybos pareiškimą, tenka 
pabrėžti, kad įvairiuose rašytiniuose šaltiniuose jo data nurodoma kita — 
gruodžio 11 d. Šių datų skirtumo paaiškinimas randamas P. Klimo straipsnyje 

„Lietuvos valstybės kūrimas 1915-1918 metais Vilniuje“. Anot P. Klimo, 
1917 m. gruodžio 10 d. Tarybos delegacija nuvyko į Kauną tartis su Vokietijos 
užsienio reikalų ministerijos ir kanclerio atstovu tuo metu, kai prasidėjo karo 
paliaubos su Rusija ir sustiprėjo vokiečių karo partijos pozicijos. Susitikimo 
metu Vokietijos atstovas pareiškė, kad „Berlyno protokolas naujose sąlygose 
jau buvo nepriimtinas „„Oberste Heeresleitung'ui". Karo valdžia, susitarusi su 
kancleriu, siūlė naują formulę. Tarybos delegacijai nauja pareiškimo formulė 
buvo nepriimtina, nes joje buvo skelbiama ne Lietuvos valstybės nepriklau- 
somybė, bet tik atpalaidavimas nuo valstybinių ryšių, kurie kada nors yra 
buvę su kitomis tautomis. Toje formulėje nebuvo Vilniaus kaip valstybės 
sostinės, Steigiamojo Seimo funkcijos galutinai nustatyti santykius su kitomis 
valstybėmis. Pagaliau formulė, pasak P. Klimo, visai nenumatė Lietuvos pripa- 
žinimo iš Vokietijos pusės kaip sąlygos santykiams užmegzti su Vokietija. 
„Gindama savo nusistatymą, Tarybos delegacija pagaliau apsistojo prie tos 
formulės, kurią, atsižvelgdama į sunkią konjunktūrą ir besiartinančias taikos 
derybas Brastoje, Taryba priėmė gruodžio mėn. 11 dieną. Jos tekstas buvo 
toks: ' 

„Savo posėdyje 1917 m. gruodžio 11 dieną Lietuvos Taryba nutarė: 

1. Lietuvos Taryba, krašto ir užsienių lietuvių pripažinta kaip vienintelė 
įgaliota Lietuvių tautos atstovybė, pasiremdama pripažintąja tautų 
apsisprendimo teise ir 1917 metų rugsėjo 17 - 23 d. lietuvių konferencijos 
Vilniuje nutarimu, skelbia nepriklausomos Lietuvos“ valstybės atstatymą su 
sostine Vilniuje ir jos atpalaidavimą nuo visų valstybinių ryšių, kurie kada 
nors yra buvę su kitomis valstybėmis. 

Tai valstybei tvarkyti ir jos reikalams ginti taikos derybose Lietuvos 
Taryba prašo Vokiečių Valstybės apsaugos ir pagalbos. Atsižvelgdama į gyvus 
Lietuvos interesus, kurie reikalauja nieko netrunkant sueiti į artimus ir 
patvarius santykius su Vokiečių valstybe, Lietuvos Taryba stoja už nuolatinį 
(amžiną) tvirtą sąjungos ryšį su Vokietijos Valstybe, kurs turėtų būti 
įvykdytas ypač militarinės bei susisiekimo konvencijos ir muitų bei pinigų 
sistemos bendrumo pamatais“ [10]. 


Analizuojant 1917 m. gruodžio 10 ir 11 d. Lietuvos Tarybos pareiškimus, 
nepastebima kokių nors esminių skirtumų. Tačiau vienas dalykas lieka 
neaiškus. Lietuvos Tarybos posėdžio protokolo, kuriame buvo svarstytas 
1917m. gruodžio 11 d. pareiškimas, leidinyje „Lietuvos valstybės tarybos 
protokolai 1917 — 1918" nerasta. Lieka neaišku, kur jis buvo svarstytas ir kas 
1917 m. gruodžio 11 d. pareiškimą pasirašė. Neaišku ir dar viena: jeigu 
abiejuose pareiškimų tekstuose esminių skirtumų nėra, tai kodėl kai kurių 
autorių rašytiniuose šaltiniuose minimas 1917 m. gruodžio 11 d., o ne 1917 m. 
gruodžio 10 d. pareiškimas (toks datų skirtumas yra ir vokiečių rašytuose 
raštuose) [11]. 

1918 m. sausio 8 d. Lietuvos Tarybos posėdyje, svarstant klausimą dėl 
Lietuvos nepriklausomybės paskelbimo, grįžta ir prie 1917 m. gruodžio 10 d. 
Lietuvos Tarybos priimto pareiškimo. S. Kairys šiame posėdyje pareiškė, kad 
1917 m. gruodžio 10 d. priimto pareiškimo „atkartojimas dabar būtų nepakan- 
kamas ir pragaištingas. Reikia tą rezoliuciją skelbti, bet pridėjus, kad 
artimiausias uždavinys — tai Steigiamojo Seimo sušaukimas“. Jam pritarė ir 
Lietuvos Tarybos nariai: K. Bizauskas, P. Klimas, A. Petrulis, J. Staugaitis. 
A. Smetona sakė, kad reikia laikytis gruodžio 10 d. priimto pareiškimo teksto. 
Po S. Kairio ir P. Klimo papildomų siūlymų, taip pat diskusijų ir kelių 
balsavimų buvo balsų dauguma priimtas nepriklausomos Lietuvos paskelbimo 
tekstas. Jame rašoma: „Lietuvos Taryba, kaipo vienintelė lietuvių tautos 
atstovybė, atsirėmusi pripažintąja tautų apsisprendimo teise ir lietuvių konfe- 
rencijos nutarimu Vilniuje rugsėjo mėn. 17-22 d. 1917 m., skelbia atstatanti 
nepriklausomą demokratiniais pamatais sutvarkytą Lietuvos valstybę su sostine 
Vilniuje ir ta valstybė atskiriant nuo visų valstybinių ryšių, kurie kada nors yra 
buvę su kitomis tautomis. Drauge Lietuvos taryba pareiškia, kad Lietuvos 
valstybės vidaus tvarkai ir santykiams su kaimynais nustatyti yra reikalinga 
kiek galima greičiau sušaukti Steigiamasis Seimas, visų Lietuvos gyventojų 
demokratiniu būdu išrinktas“ [12]. 

Iš 1918 m. sausio 8 d. Lietuvos Tarybos vakarinio posėdžio išėjo į 
„Verwaltung“ (vokiečių administracija, valdyba. — J. L.): A. Smetona, 
S. Narutavičius, A. Stulginskis ir J. Vileišis. Sugrįžę į Lietuvos Tarybos posėdį 
pranešė: „<...> vokiečių valdžios atstovai nesutinka, kad gruodžio 11 d. 
rezoliucija (priimta 1917 m. gruodžio 10 d. ir įteikta vokiečių karinei vado- 
vybei gruodžio 11 d. - J. L.) būtų nors kiek permainyta". Dėl vokiečių atstovų 
atsakymo kilo diskusija. Joje dalyvavo A. Smetona, J. Vileišis, P. Klimas, 
S. Narutavičius, S. Kairys, V. Mironas, K. Bizauskas, J. Vailokaitis [13]. 

Nepriklausomybės Lietuvai paskelbimo klausimas buvo svarstomas dar 
ne viename Lietuvos Tarybos posėdyje. 1918 m. sausio 26 d. posėdyje vyko 
ilga ir sudėtinga diskusija dėl nepriklausomos Lietuvos paskelbimo. Ten A. 
Smetona pareiškė: „Anuliuojant gruodžio 11 d. nutarimą, anuliuojama Taryba. 
Jei mano ir Šaulio įnešta formula nebus priimta, tai būti Tarybos (Lietuvos 
Tarybos. — J. L.) pirmininku atsisakau". Lietuvos Tarybos dauguma (12 iš 20 
narių. — J. L.) balsavo už J. Šaulio ir A. Smetonos formulę. Balsavusieji už S. 
Kairio formulę (S. Kairys, S. Narutavičius ir J. Vileišis) iš Lietuvos Tarybos 
išstojo. 1918 m. sausio 27 d. M. Biržiška pranešė, kad ir jis iš Lietuvos 
Tarybos išstoja. Lietuvos Tarybos sudaryta komisija buvo įpareigota pasikal- 
bėti su išstojusiais iš Lietuvos Tarybos nariais [14]. 

1918 m. pradžioje buvo nutraukta Lietuvių Tautos Tarybos Rusijoje, 
sudarytos 1917 m. kovo 26 d., veikla. „<...> lietuvių Komisariato reikalavimu 

beveik visi Tarybos (Lietuvių Tautos Tarybos Rusijoje. - J. L.) nariai, išskyrus 
jos pirmininką Pr. Mašiotą, buvo susodinti Voronežo kalėjime, kur išsėdėjo 
daugiau kaip mėnesį, ir tik atpirkus už 15000 rublių iš revoliucinio komiteto 
sekretoriaus bolševiko Plepio buvo 1918 m. vasario mėn. 27 d. išleisti. Tuo 
būdu Lietuvių Tautos Tarybos Rusijoje darbas buvo suparalyžiuotas. Jos nariai 
išsiskirstė kas sau: vieni parvažiavo į Lietuvą, kiti į Maskvą ar į Petrapilį, 
tretieji pasiliko Voroneže ruošti mūsų tremtinius grįžti į tėvynę" [15]. 

1918 m. pradžioje buvo nutraukta ir Lietuvių draugijos nukentėjusiems 
dėl karo šelpti Rusijoje veikla. „1918 m. vasario mėn. Lietuvių draugijos 
nukentėjusiems dėl karo šelpti Rusijos organizacija buvo likviduota; jos turtą, 
elobos ir mokymo įstaigas perėmė Lietuvos reikalų komisariatas, o šalpos 
darbas buvo perduotas vietiniams Tarybų valdžios organams" [16]. 

1918 m. vasario 15 d. Lietuvos Tarybos posėdyje, kuriame pirmininkavo 
A. Smetona, buvo svarstomas komisijos, išrinktos dėl derybų su išstojusiais, 
pranešimas. Buvo pranešta, kad komisija kalbėjosi su jais ir gavo iš jų tokio 
turinio raštą: „Lietuvos Tarybos komisijai iš p. p. P. Klimo, J. Šaulio ir 
Vailokaičio. Išstojusių iš Lietuvos Tarybos narių M. Biržiškos, S. Kairio, 
S. Narutavičiaus ir J. Vileišio. Pranešimas. Atsakydami į Jūsų pasiūlymą, šiuo 
pranešimu, jog dėlei Lietuvos nepriklausomybės paskelbimo mes sutikome 
balsuoti en bloc už šią formulę ir grįžti Tarybon: „Lietuvos Taryba savo 
posėdyje vasario 15 dien. 1918 m. vienbalsiai nutarė kreiptis į Rusijos, Vokie- 
tijos ir kitų valstybių vyriausybes su šiuo pareiškimu: Lietuvos Taryba, kaipo 
vienintelė lietuvių tautos atstovybė, remdamos pripažintąja tautų apsispren- 
dimo teise ir lietuvių Vilniaus konferencijos nutarimu rugsėjo 18-23 dien. 1917 
metais, skelbia atstatanti nepriklausomą demokratiniais pamatais sutvarkytą 
Lietuvos valstybę su sostine Vilniuje ir tą valstybę atskirianti nuo visų 
valstybinių ryšių, kurie yra buvę su kitomis tautomis. Drauge Lietuvos Taryba 
pareiškia, kad Lietuvos valstybės pamatus ir jos santykius su kitomis 
valstybėmis privalo galutinai nustatyti kiek galima greičiau sušauktas 
Steigiamasis Seimas, demokratiniu būdu visų jos gyventojų išrinktas. Lietuvos 
laryba, pranešdama apie tai (Ls vyriausybei, prašo pripažinti 
nepriklausomos Lietuvos valstybę. J. Vileišis, S. Kairys, M. Biržiška, 
Narutavičius". Už šios formulės priėmimą balsavo 11 Lietuvos Tarybos narių. 
Susilaikė 3 (V. Mironas, A. Petrulis ir A. Smetona). Už išstojusiųjų pakvie- 
timą grįžti į Tarybą balsavo visi Lietuvos Tarybos nariai. Po šių balsavimų 
A. Smetona atsisakė nuo Lietuvos Tarybos prezidiumo pirmininko pareigų, 
I. Šaulys — nuo Lietuvos Tarybos prezidiumo pirmojo sekretoriaus pareigų, 
V. Mironas — nuo Lietuvos Tarybos prezidiumo antrojo vicepirmininko parei- 
vų. Pirmininkauti toliau posėdyje buvo paprašytas, kaip vyriausias amžiumi, 
I. Basanavičius. Keturių išstojusiųjų ir Lietuvos Tarybos narių pateiktas 

Lietuvos nepriklausomybės skelbimo teksto projektas po labai nežymių 
korektūrinių pataisymų, pirmininkaujant J. Basanavičiui, buvo paskelbtas 
1918 m. vasario 16 d. (3.1 pav.). 

Lietuvos nepriklausomybės aktas 1918 m. vasario 19 d. „Lietuvos aide" 
22-ajame numeryje buvo išspausdintas. Tačiau skaitytojų jis nepasiekė, nes 
okupacinės vokiečių valdžios buvo konfiskuotas (3.2 pav.). 

Pablogėjusi J. Basanavičiaus sveikata neleido jam pasilikti pirmininko 
poste, todėl tą pačią dieną, vos paskelbus nepriklausomybę, A. Smetona vėl 
buvo išrinktas Lietuvos Tarybos pirmininku [17]. 

Pažadu sueiti su Vokietija į artimus santykius vokiečiai pasinaudojo net 
prieš Rusijos reikalavimą duoti Lietuvai laisvai apsispręsti. Konvencijų idėja 
buvo plečiama ligi aneksijos. Tuo tarpu pats kraštas tebuvo žiauriai išnau- 
dojamas ir apie bet kokį nepriklausomybės atgavimą nebuvo leidžiama net 
kalbėti. Lietuvos Taryba, - pabrėžiama „Lietuvos istorijoje“, - pasijuto apvilta 
ir savo santykių klausimą su kitomis valstybėmis nusprendė pavesti būsimam 
Steigiamajam Seimui. Vokiečiams su tuo nesutinkant, buvo dar kartą kompro- 
miso būdu sutarta 1917 m. gruodžio 11 d. pareiškimą Rusijos delegacijai įteikti 
tik tuo atveju, jei Vokietija pripažins Lietuvos nepriklausomybę, perduos 
krašto valdymą Lietuvos Tarybai ir atitrauks savo kariuomenę. Vokiečiai 
tepažadėjo įvykdyti pirmąjį reikalavimą, bet ir tai tik numatytų konvencijų 
sąlyga. 

Lietuvos Tarybos dauguma greitai įsitikino, kad vokiečiams terūpėjo 
gauti iš Lietuvos Tarybos sau argumentų prieš Rusijos delegaciją, o kai 
Vokietijos derybos su Rusija 1917 m. pabaigoje nutrūko, Vokietijos aneksinin- 
kai visai pamiršo Lietuvos nepriklausomybę. Lietuvos Taryba ryžosi atgaivinti 
savo vienybę nauju pareiškimu, kuris tapo Lietuvos nepriklausomybės paskel- 
bimu 1918 m. vasario 16 d. 

Šito paskelbimo vokiečių okupacinė valdžia neleido viešai skelbti ir 
reikalavo grįžti prie 1917 m. gruodžio 11 d. formulės, kuri numatė artimus 
santykius su Vokietija [18]. 

1918 m. kovo mėn 23 d. Lietuvos Tarybos delegacija pranešė Vokietijos 
kancleriui Hertlingui apie nepriklausomybės paskelbimą tokiu tekstu, koks jis 
buvo patvirtintas 1918 m. vasario 16 d., tačiau pažymėjo, kad būsimieji san- 
tykiai su Vokietija bus svarstomi 1917 m. gruodžio 11 d. pagrindais. Vokietijos 
kaizeris Vilhelmas II 1918 m. kovo 23 d. pasirašė pripažinimo aktą [19]. 

Lietuvos nepriklausomybės pripažinimo dokumentą Lietuvos Tarybos 
pirmininkas gavo iš Berlyno 1918 m. gegužės 4 d. Šis dokumentas „Lietuvos 
aide" buvo paskelbtas 1918 m. gegužės 9 d. 

Nutarinas. 


0 —————————— 


Lietuvos Taryba savo posėdyje vasario 16 d. 1918 4, risnu bale m- 
tarė kreiptis: į Rusijos,Vekietijos ir kitų valstybių Vyriausybės šius 
pareiškimui 

"a 


aa 
Lietuvos Taryba “ienintelė lietuvių tautos atatovytė, rezdazos 


pripažintaja tautų apsisprendimo teise ir lietuvių Vilniaus konferencijos 


nutarimu rugsėjo mėn. 18-23 6. 1917 metaia,skelbia atstatanti nepriklaus 


a0mą Gemokratiniais pamatais sutvarkytą Lietuvos valstybs su sostina 
Vilniuje 17 tą valstybę atskirianti nuo visų valstybinių ryšiu, kurie 
yra buvę su kilėzis tautomis. 

Braugs Listuvos Taryba pareiškia, kad Lietuvos valstybės pamą- 
tus ir jos santykius gu kitomis valslybėsis privalo galutinai nustatyti 
kiek galiza graičiau sušauktas steigiamasis sainas,dezokratiniu budu 
višų j08 gyventojų išrinktas. 

Lietuvos Taryba pranešdama api8 Lai „Pasas keknnanoų 
vyriausybei, prašo pripažinti nepriklausomą Lietuvos valstybę, | 


4 r mi k 
"1: d 
R — 
U. (šia 
1 25 
Vilniuje, vasario 16 6. 1918 B. "Ada as 


"o gg 4 D - 
„Wi Za, Karą 
7. Se " 


aa Ag 


3.1 pav. Lietuvos nepriklausomybės paskelbimo aktas. 
Paimta iš knygos „Lietuvos istorija"/ Red. A. Šapoka. Kaunas, 1936. P.544 

LIETUVOS TARYBA 
skelbia 


Lietuvos nepriklausomybę 


kietuvos Taryba savo posėdyje vasario m. 16 d. 
1918 m. vienu balsu nutarė Kreiptis: į Rusijos, Vokie. 
tijos ir kitų valstybių vyriausybes šiuo pareiškimu: 

Bietuvos Taryba, kaipo vienintelė lietuvių tautos 
atstovybė, remdamos pripažintąja tautų apsispren- 
dimo teise ir lietuvių Vilniaus konferencijos nutarimu 
rugsėjo m. 18—283 d. 1917 metais, skelbia atsta- 
tanti nepriklausomą, demokratiniais pa- 
matais sutvarkytą Lietuwos wvalstybą 
su sostine VILKIUJE ir tą valstybę atskirianti 
nuo visų valstybinių ryšių, kurie Yra buvę su kitomis 
tautomis. 

Drauge kietuvos Taryba pareiškia. kad LiietliVOs valstybės pa- 
matus ir įos santykius su kitomis valstybėmis privalo 
galutinai nustatyti kiek galima greičiau sušauktas Steigia- 
masis Seimas, demokratiniu būdu visų jos gyventojų išrinktas. 


Vilnius, vasario 16 d. 1918 m. Lietuvos Tarybos nariai: 

Dr. J. Basanavičius, K. Blzauskas, M. Biržiška, S. Banaltis, P. Dovydaltis, St. 
Kairys. P. Klimas. D. Malinauskas, V. Mironas, St. Narutavičius, A. Petrulis, 
Dr. J. Šaulys, K Saulys, J Semas, A. Stulginskis, Ą Smetona, J. Smilgevi- 
čius, J, Staugaitis, J. Vailokaitis, J. Vileišis. 


3.2 pav. 1918 m. vasario mėn. 19 d. „Lietuvos aidas“, kuriame buvo paskelbta 
Lietuvos nepriklausomybė. 
Paimta iš P. Čepėno knygos „Naujųjų laikų Lietuvos istorija ". Vilnius, 1992. 
2 dalis. P.209 

„Lietuvos aide“ apie šį dokumentą buvo rašoma taip: „Šių metų kovo 23 
diena tapo nepaprasta lietuvių tautai: tą dieną buvo nulemtas Lietuvos likimas. 
Pirmaeilė pasaulio galybė, Vokiečių viešpatija, remdamosi Lietuvių apsispren- 
dimo teise, pripažino Lietuvių kraštą savaranke, nepriklausoma valstybe. Tai 
buvo žodžiu ištarta Vokietijos kanclerio Lietuvos Tarybos delegacijai; tatai yra 
dabar raštu pranešta Vokietijos valdovo. 

Vadinasi, teisės žvilgsniu, Lietuva nebe užkariauta šalis, bet 
savarankė valstybė, kuri nustatys savo santykius su Vokiečių viešpatija 
sutartimis, ne vienašališkomis, bet tokiomis, kurios „tiktų tiek Vokiečių 
viešpatijos, kiek ir Lietuvos reikalams <...> norint nustatyti su Vokietija 
sąjungos ryšiai, pirma teks jai pačiai susitvarkyti: reiks įsteigti savo pastovi 
valdžia <...> jaunoji Lietuva privalės kuriam laikui paramos iš šalies. Tai 
numatė Lietuvos Taryba, prašydama savo gruodžio 11 d. nutarime iš Vokietijos 
„apsaugojimo ir pagalbos“, atstatant Lietuvos valstybę; tai pasižada ir 
Vokietijos valdovas savo valstybės vardu. <...> Ji (Vokietija. — J.L.) savo 
autoritetu Rusijoje galėtų Lietuvai padėti grąžinti iš Rusijos ir iš kitų jos 
buvusių sričių visas mūsų kultūros tveriamąsias pajėgas (lietuvių inteligentiją. 
- J. L.). <...> Dabar jau atėjo metas, kad tartasai žodis taptų kūnu <...> tad 
privalome kuo veikiausiai pradėti Lietuvos atstatymo darbą" [20]. 

Lietuvos valstybės nepriklausomybės pripažinimas ne tik nepakeitė oku- 
pacijos režimo, bet jį dar pablogino. Lietuvos Tarybai neleista pranešti Lietu- 
vos žmonėms dėl nepriklausomybės paskelbimo iškilmių; jai nebuvo suteikta 
jokios valdžios; nebuvo leista tvarkyti tremtinių grąžinimo iš Rusijos [21]. 
Vokietijos okupacinė valdžia neleido dirbti ir komisijai Lietuvos nuostoliams 
nustatyti. 1918 m. birželio 11 d. A. Stulginskis Lietuvos Valstybės Tarybos 
prezidiumui rašė: „Veikimas komisijos krašto nuostoliams suskaityti yra stačiai 
negalimas, kadangi vokiečių valdžiai nei kalbėti, nei rašyti neleidžia. Straips- 
niai apie nuostolių apkainavimą, miškų kirtimas, net miško ūkio sutvarkymas 
yra cenzūros nepraleidžiami". Tokia pat padėtis buvo ir su Tremtinių ir 
belaisvių grąžinimo komisijos darbu. Vokiečiai nevykdė tremtinių grąžinimo 
reikalų perdavimo lietuviams. Keliolika tūkstančių grįžtančių iš Rusijos 
tebelaukė pasienyje. Labiausiai tremtinius vargino karantinas, kuris truko 23 
dienas. Jo metu buvo aiškinamasi, ar tremtiniai iš tiesų yra kilę iš tų vietų, į 
kurias nori grįžti. Vokiečiai agitavo lietuvius vykti dirbti į Vokietiją. Kai buvo 
paprašyta grąžinti į Lietuvą 2000 buvusių Rusijos karių lietuvių, vokiečiai visai 
nereagavo [22]. 

Lietuvos Taryba, ieškodama išeities iš susidariusios padėties, siekdama 
palankesnio okupacinės ir centrinės Vokietijos požiūrio į Lietuvą, nutarė 
kviesti į Lietuvos karaliaus sostą vokietį. 

1918 m. liepos 11 d. Lietuvos Taryba pasivadino Lietuvos Valstybės 
Taryba ir liepos 13 d. naktį dešinieji jos nariai išrinko Urachą Lietuvos 
karaliumi Mindaugu II. Kairieji (S. Kairys, J. Vileišis, M. Biržiška, S. Naruta- 
vičius) protestuodami iš Lietuvos Valstybės Tarybos pasitraukė. P. Klimas 
balsavo prieš, 2 susilaikė (A. Stulginskis, J. Vailokaitis) [23]. 

Tačiau okupacinė ir centrinė Vokietijos valdžia, siekianti sujungti Lietuvą 
su Prūsija, nepripažino nei Lietuvos Valstybės Tarybos teisės rinkti karalių, nei 
jo išrinkimo. Sudėtinga ir sunki Lietuvos padėtis išliko. Lietuvos nepriklau- 
somybės įtvirtinimas reikalavo didelių mūsų šalies jėgų, ištvermės, sugebėjimų. 


3.2. Sugrįžimas į Lietuvą 1918 metais 


1918 m. iš Rusijos į Lietuvą sugrįžo Lietuvių vyriausiosios tarybos 
Rusijoje vicepirmininkas M. Sleževičius, sekretorius R. Skipitis, juridinės 
komisijos pirmininkas Petras Leonas ir kiti aktyvūs to meto veikėjai. 

R. Skipitis apie savo sugrįžimą į Lietuvą ir padėtį joje 1918 m. viduryje 
rašė atsiminimuose: „Čia visus grįžtančius iš Rusijos varė į Frenkelio odų 
fabriką, tuomet neveikiantį, į vadinamąjį karantiną. Buvo sakoma, kad tame 
karantine sunaikinami visi iš Rusijos atsivežti insektai, žmonės išprausiami, 
drabužiai dezinfekuojami. Iš tikro gi tose Frenkelio fabriko patalpose buvo ne 
apsivalymo įstaiga, o tikra utelių perykla". 

R. Skipitis, pamatęs tikrovę, iš to karantino su visa šeima pabėgo. „Taip 
galėjau padaryti be didelių sunkumų, - rašė jis, - nes sargybiniai, daugiausia 
senyvi vokiečių kareiviai, už mažas dovanas atidarydavo vartus ir leisdavo iš 
karantino išeiti su visais daiktais" [24]. 

Pabėgusius iš karantino Skipičius priglaudė Šiauliuose gyvenusi Rozalija 
Kurkauskienė. Ten jau gyveno ir teisininkas F. Bugailiškis. „Iš F. Bugailiškio 
sužinojau, - rašė R. Skipitis, - kad santykiai tarp okupantų ir Lietuvos Tarybos 
ne per geriausi, nes Taryba vasario 16 d. priėmė nutarimą, kuriame nėra jokių 
įsipareigojimų Vokietijos atžvilgiu. Reicho vyriausybė yra pranešusi, jog 
Lietuvos Tarybos vasario 16 d. nutarimas esąs priešingas 1917 m. gruodžio 
mėn. nutarimo pagrindams, todėl Reicho vyriausybė negalinti pripažinti Lietu- 
vos. Tokioms aplinkybėms esant, vokiečiai nėra perleidę Lietuvos Tarybai nė 
mažiausios valdžios funkcijų dalelės" [25]. 

R. Skipitis savo atsiminimuose vaizdžiai aprašė padėtį Šiauliuose ir jo 
tėviškėje, kai kuriuos Lietuvos Tarybos veiklos aspektus ir gyventojų požiūrį į 
tą veiklą, bermontininkų atsiradimą Lietuvoje ir jų nusikalstamą veiklą. 

Šiaulių gatvės, - rašė R. Skipitis, - buvo tuščios ir kai kurių gatvių grindi- 
nys buvo net žole apžėlęs, nes niekas jomis nevažinėjo ir nevaikščiojo. Tarp 

namų griuvėsių ganėsi ožkos. Kam reikėjo plytų, vokiečiai už atlyginimą 
leisdavo griauti išdegusių namų sienas. Tik išdegusios sinagogos stūksojo 
negriaunamos. Ant jų sienų buvo ryškūs užrašai: SYNAGOGE. Žydai buvo 
pasirūpinę, kad jų maldų namų likučiai nebūtų galutinai sunaikinti. 

Iš 30 tūkstančių buvusių Šiaulių miesto gyventojų, kurių gal žymiausią 
dalį sudarė žydai, dabar buvo likę apie 5 tūkstančius, o žydų tautybės vos 
keliolika šeimų. Vokiečių kariškiai dar jautėsi tikraisiais miesto šeimininkais. 
Geležėlėm pakaustyti jų batai, stipriai atsitrrenkdami į aplūžusias šaligatvių 
plyteles, garsiai žvangėjo tyliuose miesto griuvėsiuose, ir batų avėtojai lyg 
sakyte mums sakė: mes čia ponai, o ne jūs, bauernfolko driskiai". 

„Man, - rašė R. Skipitis, - nebuvo leista ne tik nuvykti į Vilnių, bet net 
parvažiuoti geležinkeliu namo iš Šiaulių. 40 kilometrų į savo ūkį — Kalpokus 
grįžau pėsčias. Ūkyje gyveno nuomininkas. Nuomininko arkliais parsigabenau 
iš Šiaulių savo šeimą, ir džiaugėmės vėl esą namie. Bet neilgam. Apylinkėse 
siautėjo plėšikai. Jie tuomet buvo vadinami „plienčikais“, nes jų dalis tikrai 
buvo pabėgę rusų belaisviai, kita gi dalis buvo vietiniai kriminalistai. Jų 
oficialioji kalba buvo rusiška. Ginkluoti būdavo kariškais šautuvais. Pirmiausia 
reikalaudavo maisto, o iš kitų reikalaudavo ir auksinių pinigų. Maisto žmonės 
duodavo be pasipriešinimo, o auksinius pinigus, jei kas ir turėjo, laikė gerai 
paslėpę ir geruoju neduodavo. Tokiais atvejais plėšikai kankindavo: šautuvų 
buožėmis mušdavo, basus ant žaižaruojančių žarijų statydavo, kojas žvakių 
liepsna degindavo ir panašiai. Vienas mūsų kaimynas buvo mirtinai nukan- 
kintas už tai, kad nedavė auksinių pinigų, o nedavė todėl, kad jų ir neturėjo. 
Visi kaimynai baisiai buvo tų plėšikų išgąsdinti. 

Gyventojai, energingesnių ir ryžtingesnių asmenų paskatinti, kartais 
susiburdavo ir ryždavosi plėšikams pasipriešinti. Vieną pavakarį, kai pas 
kaimyną į Kleitiškės vienkiemį atėjo keli plėšikai, o jų nepastebėtas kaimyno 
piemeniukas atbėgo pas mus pagalbos prašyti, greitomis sutelkiau 7 vyrus, 
apsiginklavom dalbomis ir nuėjom kaimyno gelbėti. Plėšikai, mus pamatę 
ateinant, pasitraukė nieko blogo kaimynui nepadarę. Gal prieblandoj gerai 
neįžiūrėjo, kad mes ant pečių nešėmės ne šautuvus, o dalbas. Panašus dalykas 
pasikartojo ir su kitu kaimynu. Ir šitą išgelbėjome tokiu pat būdu". 

Tačiau ginkluotų plėšikų grupės kartais priversdavo ir pačius pasiprie- 
Šinimo jiems asmenis ne tik slėptis, bet ir savo namus palikti. „Mūsų ūky — 
Kalpokuose, - rašė R. Skipitis, - buvo du gyvenamieji namai. Prieš karą 
vienuose namuose gyvenome mes patys, o antruose — nuomininkai. Karo metu, 
mums pasitraukus į Rusiją, nuomininkas su visa šeima persikėlė į pagrindinius 
namus, kurie stovėjo sodybos centre, o kita troba, skirta nuomininkui ir 
stovėjusi nuošaliau, buvo naudojama kaip sandėlis ir dirbtuvėlė. Mums grįžus, 
nuomininkas su šeima buvo pasilikęs gyventi tuose pačiuose namuose, nes 


305 


Petras LEONAS 


plėšikams apylinkėj siautėjant taip buvo drąsiau. Gal savaitei praėjus po mūsų 
sėkmingos pagalbos kaimynams kažką dirbinėjau nuomininko trobos dirbtu- 
vėlėje. Staiga pro duris įšoka persigandusi nuomininko mergaitė ir sako: „Atėjo 
į trobą trys plienčikai su baisiai dideliais šautuvais. Jie kažką rusiškai ėmė 
kalbėti. Gerai, kad čia pat buvo ponia, tai ji su jais ir pasiliko kalbėti. O tėvas 
mane pasišaukė ir liepė skubiai bėgti pas tamstą ir pasakyti, kad plienčikai 
būtinai nori tamstos. Tėvas sakė, kad kuo greičiausiai pabėgtum ar 
pasislėptum, nes plienčikai gali tamstą užmušti". Mano paprašyta mergaitė dar 
buvo išbėgusi į kiemą pažiūrėti, ar stovi kur sodyboj plėšikai. Grįžusi pranešė, 
jog 2 šautuvais ginkluoti plėšikai stovi kieme. Troba, kurioje tuomet buvau, 
stovėjo prie pat didelio griovio, einančio į krūmokšniais apaugusią Šiušvės 
pelkę. Trobos užpakalinėj sienoj buvo mažas langelis, bet ne toks mažas, kad 
pro jį nebūčiau galėjęs išlįsti. Be triukšmo pasistengiau išimti langelį ir smukau 
į griovį. Vandens prie trobos gal buvo ligi kelių. Bet kuo toliau į pelkę, tuo 
vandens buvo giliau. Bet kas vanduo, kad tik gyvas išlikčiau. Atsiguliau 
kniūpščias į vandenį ir, rankom bei kojom siekdamas griovio dugną, ropojau 
krūmokšlių link. Arti krūmokšlių jau menkai begalėjau siekti rankomis griovio 
dugną ir kartais turėjau panerti kaip koks povandeninis laivas. Bet krūmokšlius 
pasiekiau sveikas ir gyvas, tik visai šlapias ir purvinas. Dabar, gerai apsidairęs, 
pamačiau dar kelis ginkluotus plėšikus, kurie stovėjo ar vaikštinėjo tolokai nuo 
Šiušvės krūmokšlių ir manęs matyti negalėjo. Pasileidau bėgti į Vaitkaičių 
kaimą, kur tikėjaus ūkininkų pagalbos. Man labai rūpėjo mano ir nuomininko 
šeimų likimas, plėšikams Kalpokuose šeimininkaujant“. 

Baimindamiesi plėšikų, gyventojai ne visuomet ryždavosi jiems pasiprie- 
šinti. „Pamatę mane visą šlapią ir purviną, - rašė R. Skipitis, - Vaitkaičių ūki- 
ninkai reiškė man užuojautas, bet pagelbėti atsisakė, nes jie nenorį plėšikų 
erzinti“. Prieš plėšikus operatyviai ir ryžtingai nekovojo tuo metu Lietuvoje dar 
buvę vokiečių žandarai ir patruliuojantys kariškiai. „Bėgu toliau ligi Mūrų 
dvaro, - rašė R. Skipitis, - kur buvo vokiečių žandarų. Ten žandarai mane 
smulkiai išklausinėjo visai neskubėdami, o išgirdę, kad į Kalpokus atėjo 5 
plėšikai, man pareiškė, kad jie dar turi atsivesti bent 3 kitus žandarus, nes jų 
Mūruose dabar tesą 3. Po kokios valandos susitelkė 6 žandarai ir 2 vežimais 
pasileidome važiuoti Kalpokų link. Per tas kelias valandas mano drapanos 
spėjo visai išdžiūti. Jau ima temti, o prieš Kalpokus dar reikia pervažiuoti 
Vaitkaičių miškelį. Įvažiavę į miškelį, sustojom, žandarai susėdo į vienus ratus 
ir pasiliko užpakaly, o man davė revolverį ir liepė važiuoti pirmam. „Kai 
pastebėsi žmogų, tuoj šok iš ratų ir šauk, nes geri žmonės naktį miške 
nesivalkioja", — įsakė man žandarai. Tik pamačiau — kažkas sumirgėjo, lyg 
dviračiu kas važiuoja. Sustojau, šokau iš ratų ir šoviau į viršų, nes maniau, kad 
plėšikai dviračiais nevažinėja, o nekaltą žmogų negi šausi. Žandarai irgi šoko iš 

ratų, sugulė ant žemės ir užsiglaudę už medžių laukia. Susigūžęs už ratų, laukiu 
ir aš. Po kokios minutės tylos pasirodė vokiečių patruliuojantieji kareiviai 
dviratininkai. Jie, pamatę ratus, sušuko halt (stovėt) ir atstatę šautuvus artinosi 
prie manęs. Dabar priėjo ir žandarai. Dviratininkai papasakojo, kad jie, būdami 
kitoj Šiušvės pelkės pusėj, per žiūronus matė, jog apie Kalpokus vaikštinėja 
šautuvais ginkluoti vyrai. Kol keliais aplink pelkę apvažiavo, jau ėmė temti. 
Kalpokuose visgi jie buvo buvę, bet plėšikų neberadę, tik iš kalpokiečių 
sužinoję, kad plėšikų buvę daugiau kaip dešimt". Susidariusi situacija privertė 
bandžiusį energingiau ir ryžtingiau kovoti su plėšikais R. Skipitį palikti namus 
ir keltis į miestą. „„Atsisveikinę su kareiviais, - rašė R. Skipitis, - žandarai su 
manimi važiavo į Kalpokus. Čia kaip tik radom iš kaimyninio Miknaičių kaimo 
atbėgusį berniuką, kurs papasakojo, kad pas jo tėvus susirinko 14 plienčikų ir 
visi ramiai už stalo susėdę vakarieniauja. Žandarai tų plėšikų gaudyti ir 
nemėgino. Jie mums palinkėjo labos nakties ir išvyko sau namo. Kitą dieną 
Miknaičių kaimo žmogus atėjo mane įspėti, kad pasišalinčiau iš Kalpokų, nes 
plėšikai pas juos vakarieniaudami kalbėję, kad man gyvam „skūrą“ lupsią. 
Kam, girdi, esąs toks mandras. Tik spėjęs iš Rusijos grįžti ir jau norįs mus, 
plienčikus, pamokyti. Kalbėjusieji apie Skipičio skūrą, - pažymėjo R. Skipitis, 

buvę lietuviai, bet gal dauguma buvę rusai belaisviai. Tokioms aplinkybėms 
esant, Kalpokuose pasilikti negalėjau ir su visa šeima persikėliau į Šiaulius“ 
[26]. 

R. Skipitis savo atsiminimuose palietė kai kuriuos Lietuvos Tarybos 
veiklos aspektus ir gyventojų požiūrį į ją. „Šiauliuose, - rašė R. Skipitis, - plito 
žinios, kad Lietuvos Taryba nutarė kviesti vokietį hercogą Urachą Lietuvos 
karalium. Neteko sutikti nė vieno šiauliečio, kurs į tą gandą būtų rimtai kreipęs 
dėmesį. Mat informacijų iš mūsų politinio centro — Vilniaus per mažai tetu- 
rėjome. Kartais gandai nepasitvirtindavo, tai ir žinią apie karaliaus pakvietimą 
laikėme paprastu gandu. Okupanto batas vis tebelaikė Lietuvos gyventojus 
sunkiai prislėgęs. Susisiekimas suvaržytas. Susirinkimai uždrausti. Kada ir kuo 
baigsis karas, dar tebebuvo neaišku. 

Kažkurią 1918 m. liepos dieną, gavau kvietimą į slaptą susirinkimą 
klebonijos patalpose. Iš Vilniaus atvykęs kun. J. Tumas darys pranešimą. Labai 
įdomu. Susirinko koks 20 žmonių. Kun. J. Tumas gal kokią valandą pasakojo 
apie Lietuvos Tarybos, kuri dabar jau buvo pasivadinusi Lietuvos Valstybės 
Taryba, ryžtingas ir atkaklias pastangas siekiant nepriklausomos Lietuvos 
valstybės pripažinimo ir apie nepaprastai dideles kliūtis iš okupantų pusės. 

Vilniaus konferencija, įvykusi 1917 m. rugsėjo 18-22 d., priėmė rezo- 
liuciją, kad Lietuva turi būti nepriklausoma valstybė, demokratiškais principais 
sutvarkyta. Nutarimas geras, bet kaip jį realizuoti? Vokiečiai spaudžia, kad 
Lietuva susirištų tvirtos ir amžinos sąjungos ryšium su Vokietija. Okupacijos 

varžtų nė kiek neatleidžia. Taryba, atsižvelgdama į sunkią konjunktūrą ir 
besiartinančias taikos derybas su Sovietų Rusija, gruodžio 11 d. priėmė rezo- 
liuciją, skelbiančią Lietuvos valstybės nepriklausomybę, tačiau antroj rezoliu- 
cijos dalyje pasisakė už Lietuvos valstybės „amžiną, tvirtą sąjunginį santykį su 
vokiečių Reichu, kuris pirmiausia būtų įgyvendintas karo bei susisiekimų 
konvencijos, muitų bei pinigų sistemos bendrumo pamatais“. Taryba keliais 
atvejais mėgino paaiškinti Reicho vyriausybei, kad Tarybos nutarimą dėl 
konvencijų su Vokietija reikia suprasti, jog galutinis konvencijų susidarymas 
su kitomis valstybėmis priklauso Lietuvos Steigiamajam Seimui. Bet Reicho 
vyriausybė nenori nė girdėti apie bet kokius aiškinimus, silpninančius ryšį su 
Vokietija. Net kai Reicho kancleris grafas Hertlingas savo programinėj kalboj 
deklaravo, kad Vokietijos vyriausybė pripažįsta Lietuvai, Kuršui ir Lenkijai 
teisę apsispręsti ir sudaryti tokią krašto ateitį, kuri atitinka jų kultūros kryptį, ir 
po to, kai tas pats Hertlingas davė palankų pareiškimą žodžiu Tarybos 
delegacijai, ir net pats kaizeris pareiškė pasitenkinimą dėl Lietuvos valstybės 
nepriklausomybės paskelbimo, - Vokietijos vyriausybė vis pakartotinai reika- 
lauja tvirtos ir amžinos su Vokietija sąjungos su jau minėtomis konvencijomis. 
Pagaliau Taryba padarė drąsų žygį: vasario 16 d. priėmė nutarimą, skelbiantį 
Lietuvą nepriklausoma valstybe. To nutarimo okupanto cenzūra net neleido 
paskelbti. „Lietuvos Aidas" už paskelbimą buvo konfiskuotas, o pats nutarimas 
pasiliko nutarimu, kurio okupacijos valdžia neleidžia vykdyti. Kas gi daryti? 
Reikia ieškoti išeities, mūsų kraštui geriausios. Aliantai mums nieko nežada, 
todėl reikia rasti kelią susikalbėti su vokiečiais. Tas kelias jau surastas. Jau 
1917 m. gruodžio 8 d. Taryba priėmė nutarimą, kad būsimai Lietuvos valstybei 
tinka konstitucinė paveldimoji monarchija, būtent karalija, valdoma demokra- 
tiškai parlamentiniu būdu, su kataliku dinastu. Dabartinė Vokietija yra monar- 
chija, tai ši valdymo forma jai bus labiau priimtina negu respublika. Vokietijos 
Katalikų Centras neabejotinai parems monarchiją su kataliku dinastu. Be to, 
reikia užkirsti kelią planams sudaryti uniją su Saksonija ir Prūsais. Į Lietuvos 
karalius numatytas Wuertenbergo go hercogas Urachas, Vokiečių Katalikų Centro 
kandidatas, demokratinių pažiūrų žmogus, geras katalikas, puikus šeimos 
galva, auginąs 6 ar 8 vaikus. Su juo jau susisiekta ir išsiaiškinta. Jis jau sutiko 
su siūlomomis sąlygomis. Hercogas Urachas būtų Lietuvos karalius Mindaugas 
II. Jau esąs pradėjęs ir lietuvių kalbos mokytis. Pagaliau kun. J. Tumas, 
norėdamas klausytojus įtikinti, kad konstitucinė monarchija pati geriausia 
valdymo forma, anekdotais ir rimtais pavyzdžiais stengėsi pavaizduoti, kad 
Anglijos, o ypač Skandinavijos karaliai esą tik karūnos, o tikros tų valstybių 
galvos esą gyventojų rinkti parlamentai ir jų pastatytos vyriausybės, kad 
karaliai tose karalijose tegalį savo nosį kišti tik į nosinę ir t.t. 

Po kun. J. Tumo pranešimo buvo paklausimai ir pasisakymai. Jau iš pa- 
klausimų galima buvo suprasti, kad paklausėjai nelinkę priimti nei monar- 
chijos, nei ypač vokiečio monarcho. O pasisakymuose buvo pareikštos tokios 
mintys: mūsų tauta buvo rusų monarchų spaudžiama apie 120 metų. Mes jos 
nekentėme ir norėjome nusikratyti — net kelis sykius buvome sukilę. Kita 
vertus, daug mūsų tautiečių yra buvę Amerikoje, ir visi pasakoja, kad ten daug 
geresnė valdžia, nes ją patys gyventojai renka. Todėl nėra pagrindo manyti, 
kad šiandien Lietuvoj monarchija būtų populiari. Monarchija gali būti gera 
valdymo forma, kur yra tradicija gerbti savo karalių, o pas mus jei tokia 
tradicija ir buvo, tai dabar jokių jos pėdsakų nebeliko. O ypač mūsų žmonės 
nenorės gerbti svetimo atėjūno vokiečio. Karalius norės karališkai ir gyventi. 
Mūsų kraštas mažas ir neturtingas. Mokesčiai karališkam dvarui išlaikyti bus 
sunki našta gyventojams. O jei bus tik karūna, o ne valstybės galva, tai kam tos 
bereikalingos išlaidos. Prie karaliaus gali prisiplakti visokių pataikūnų, kurie 
daug gali pakenkti valstybei. Paveldimoj monarchijoj į sostą gali atsisėsti ir 
koks išsigimėlis, kuris gali pridaryti visokių blogybių valstybei ir gyventojams. 

Už monarchiją nepasisakė nė vienas. Kun. J. Tumas dar mėgino vieną kitą 
pavieniai įtikinti, kad dabar nesą kitos išeities, kad ir šiauliečiai turėtų šiuo 
atveju palaikyti Tarybą ir pan. Tačiau karaliaus Mindaugo II karūną uždėti 
hercogui Urachui nė vienas susirinkusių nenorėjo. 

Kun. J. Tumas-Vaižgantas buvo nuoširdus lietuvis patriotas, talentingas 
rašytojas ir publicistas, bet nebuvo politikas. Vargu jis turėjo tvirtą savo 
nuomonę, kad Lietuvai tinkamiausia valdymo forma būtų monarchija. Jis 
atstovavo monarchininkų grupei, kurios vadovai buvo jo seni draugai 
vienminčiai dar iš „Vilties“ laikų. 

Noriu pažymėti, kad Tarybos nutarimas 1918 m. liepos 11 d. buvo 
priimtas 13 balsų iš visų 20 Tarybos narių. Gi 1918 m. lapkričio 2 d. Lietuvos 
Valstybės Taryba vienu balsu priėmė ir paskelbė, kad 1918 m. liepos 11 d. 
Valstybės Tarybos nutarimas kviesti hercogą Urachą Lietuvos karaliumi 
nevykdomas ir galutinai tas klausimas paliekamas spręsti Steigiamajam 
Seimui" [27]. 

1918 m. pavasarį, atsiradus galimybei, Petras Leonas pradėjo rengtis | 
sugrįžti į Lietuvą. Lietuvių vyriausiosios tarybos Rusijoje vicepirmininkas 
M. Sleževičius ir sekretorius R. Skipitis 1918 m. balandžio 19 d. parašė raštą 
(3.3 pav.), kuriame prašė vokiečių, lietuvių ir rusų valdžias bei visuomenės 
įstaigas teikti Petrui Leonui ir jo šeimai pagalbą ir padėti jam atvykti į Vilnių 
[28]. 

1918 m. balandžio 25 d. Petrapilio apygardos komisaras ir komendantas 
išdavė Petrui Leonui ir jo šeimai leidimą (3.4 pav.) pereiti ir pervažiuoti 
demarkacijos liniją [29]. 

3.4 pav. Petrui Leonui išduotas leidimas sugrįžti į Lietuvą. 
Paimta iš Lietuvos MA Bibliotekos. F 117-1204. P.359 

1918 m. gegužės 4 d. Kaizerio komendantūros Rezeknėje garnizono 
ydytojas išdavė liudijimą apie Petro Leono ir jo šeimos narių sveikatą ir 
leidimą jiems vykti į Lietuvą (3.5 pav.) [30]. 

3.5 pav. Pažyma apie Petro Leono ir jo šeimos sveikatos būklę 
Paimta iš Lietuvos MA Bibliotekos. F 117-1204. P.361 

1918 m. gegužės 17 d. „apskrities miesto Kauno vokiečių miesto virši- 
ninkas“ gegužės 15 d. iš Maskvos atvykusius Petrą Leoną ir jo šeimos narius 
įrašo gyventi Kaune (3.6 pav.) ir išduoda duonai pirkti korteles [31]. 

3.6 pav. Petro Leono ir jo šeimos įregistravimo gyventi Kaune pažyma. 
Paimta iš Lietuvos MA Bibliotekos. F117-1204. P.366 

Petras Leonas, turėdamas teisininko specialybę, didelę teisininko prak- 
tiką, politinės ir visuomeninės veiklos patirtį, atidėjęs į šalį tuo metu materialiai 
|užtikrintą ir ramesnę advokato praktiką, užsiėmė sudėtingu Lietuvos valstybės 
atkūrimo darbu labai sudėtingomis valstybės kūrimosi sąlygomis. 

1918 m. vasarą vėl iškilo Lietuvos ateities santvarkos problema. Lietuvos 
Valstybės Taryboje 1918 m. liepos 11 d. A. Smetona, palaikomas monarchistų 
grupės, pasisakė už monarchijos įvedimą Lietuvoje ir pranešė, kad kandidatu į 
Lietuvos monarchus parinktas Viurtemburgo grafas Urachas Vilhelmas. 
Balsuojant dėl monarchijos 13 Lietuvos Valstybės Tarybos narių pasisakė už, 5 
(S. Kairys, M. Biržiška, J. Vileišis, S. Narutavičius ir P. Klimas) prieš, A. Stul- 
ginskis ir J. Vailokaitis susilaikė. Konkrečiai už Uracho pakvietimą būti 
Lietuvos monarchu balsavo trylika Lietuvos Valstybės Tarybos narių, vienas 
buvo prieš, šeši susilaikė [32]. 

1918 m. lapkričio 2 d. Lietuvos Valstybės Tarybos posėdyje buvo svars- 
tomas ir sprendžiamas klausimas dėl Viurtemburgo grafo Uracho Vilhelmo 
kvietimo būti Lietuvos karaliumi. Krikščionių demokratų frakcijos vardu K. 
Bizauskas pasiūlė priimti tokį nutarimą: „11 liepos mėn. Valstybės Tarybos 
nutarimas kviesti grafą Urachą Lietuvos karaliumi nevykinamas. Galutinai 
klausimas paliekama Steigiamajam Susirinkimui rišti“ [33]. Krikščionių 
demokratų rezoliucija buvo priimta vienbalsiai [34]. 


3.3. Lietuvos valstybės teisinių pagrindų stiprinimas 
1918-1919 metais 


Lietuvos Tarybos IV sesijos vienuoliktajame posėdyje, vykusiame 
1918 m. sausio 15 d., parengti Lietuvos konstitucijos projektą buvo pavesta 
A. Smetonai [35]. 1918 m. balandžio 26 d. Lietuvos Tarybos VIII sesijos 
ketvirtajame posėdyje A. Smetona pranešė, kad Lietuvos konstitucijos projek- 
tas rengiamas, „bet trūkstant jėgų eina negreit“ [36]. 1918 m. balandžio 27 d. 
Lietuvos Taryba išrinko dar du Tarybos narius: kunigą K. Šaulį ir ekonomistą 
J. Šaulį, į komisiją konstitucijos projektui rengti [37]. Tačiau ir po to 
konstitucijos projekto rengimas nepaspartėjo. 1918 m. liepos 23 d. Lietuvos 
Tarybos IX sesijos aštuntajame posėdyje J. Šaulys pareiškė, kad „Konstitucijos 
komisija nėra davusi savo sudarytojo konstitucijos projekto. Ji tėra gavusi tik 
Petro Leono parengtą projektą“ [38]. Tai rodo, kad nei A. Smetona, nei 
J. Šaulys ir K. Šaulys labai reikalingo konstitucijos projekto neparengė. Čia 
reikėtų priminti, kad Petro Leono pateiktas Lietuvos konstitucijos projektas ir 
dar du įstatymų projektai buvo parengti dar jam gyvenant Maskvoje. 

Tame pačiame Tarybos posėdyje J. Staugaitis pranešė, kad Petras Leonas 
yra atvežęs savivaldybės projektą, kuris bus įteiktas departamentų komisijai 
[39]. „Man, - rašė Petras Leonas, - dar Maskvoje karo metu begyvenant, 
1918 m. pradžioje teko drauge su jaunaisiais juristais Tadu Petkevičiumi ir 
Kostu Jablonskiu rengti savivaldybių įstatymas Lietuvai. Tasai projektas buvo 
įteiktas Valstybės Tarybai. Tuoj, tik susiorganizavus pirmam ministerių 
komitetui, įvyko jo nutarimas rengti savivaldybių įstatymą. Tasai įstatymas 
buvo realiau pradėtas rengti antram kabinetui bedirbant, galutinai paruoštas ir 
beveik apsvarstytas ketvirtojo kabineto, taip pat ir man teko prisidėti prie 
galutinio jo parengimo, gi penktajam ministerių kabinetui teko jisai paskelbti 
kaip įstatymas" [40]. 

Štai ką rašė Z. Toliušis: „Neseniai iš p. Z. Starkaus teko gauti vieną 
P. Leono rankraštį, kuris parodo, kuo rūpinosi Petras Leonas dar mūsų 
Valstybei besikuriant. Tasai rankraštis susideda iš 24 puslapių ir sudaro tris 
įstatymų tekstus: 1) Lietuvos konstitucija. Laikinieji įstatai (18 straipsnių), 
2) Lietuvos konstitucijos pamato įstatai (81 straipsnis) ir 3) Įstatai apie 
rinkimus Steigiamajin Susirinkiman (119 straipsnių). Jokios datos nei vietos 
pažymėjimo tas rankraštis neturi. P. Z. Starkus mano, kad tie įstatymų projektai 
buvo pagaminti P. Leono dar Maskvoje 1917 ar 1918 metais. Tatai galima 
spręsti iš projektų turinio. Laikinųjų Lietuvos konstitucijos įstatų $ 1 numato: 

„Laikinai, iki įvyksiant Steigiamajam Susirinkimui, Valstybinė Lietuvos 
valdžia priklauso veikiančiai Vilniuje Lietuvos Valstybės Tarybai". 

Konstitucijos $ 2 taip nustato Lietuvos sienas: 

„Lietuvos Valstybei priguli šios žemės: 1) visa Vilniaus gubernija, 
išskyrus Vileikos ir Disnos apskričius, 2) Suvalkų gubernija (ar kas nors turi 
būti išskirta iš Suvalkų gubernijos ir jei turi būti išskirta, tai kas — apie tai reikia 
tam tikro sprendimo), 3) Kauno gubernija, 4) Gardino gubernijos šiaurinė dalis 
iki Nemuno ir 5) Kurliandijos dalis: a) pietrytų juosta tarp Kauno gub. ir Dau- 
guvos, atidalinta nuo kitos Kurliandijos tiesia linija, einančia nuo Dauguvos 
šiaurės Ilukštos ant miestelio Subačiaus Kuršo gub., b) pietvakarių kąsnio tarp 
Kauno gub. ir jūros, atidalinto nuo visos Kurliandijos tiesia linija, einančia nuo 
Lenkymo m. Kauno gub. šiaurės kaimu Reikijava Kuršo gub. prie Jūros. — 
Geistina būtų, kad ekonomijos realiu žvilgsniu prie Lietuvos būtų prijungtas 
Liepojus, o už jį Kuršui galėtų būti palikta juosta, aprašyta p.a. $ 5. 

Didesnė dalis rankraščio rašyta P. Leono ranka, mažesnė kito asmens. 
P. Z. Starkus paaiškino man, kad tuo rankraščiu teko naudotis Steigiamojo 
Seimo Konstitucinei Komisijai, nuo kurio laiko rankraštis ir užsiliko pas jį. 
Tenka pageidauti, kad rankraštis būtų atspausdintas kuriame nors mokslo 
žurnale“ [41]. 

Tuo metu Lietuvoje prie jau esamų bėdų prisidėjo dar viena nelaimė — 
didėjantis banditizmas. Tai vaizdžiai parodė J. Saulys ir J. Sernas rašte Karo 
gubernatoriui Lietuvoje [42]. 


Nr. 1027. 1918.VIII.27. Rankraščio teisėmis 
Lietuvos Valstybės Tarybos prezidiumo nutarimu 
Vidaus reikalui (100 egz.) 


RAŠTAS DĖL BANDITIZMO 


Karo gubernatoriui Lietuvoje 


Viena didžiųjų nelaimių, šio karo metu ištikusių Lietuvą, yra bandi- 
tizmas. Ypač įvykus santaikai tarp Vokietijos ir Rusijos ir pasitraukus 
plieno ir ugnies sienai, kuri skyrė Lietuvą nuo Rusijos, banditizmo 
bangos, stiprinamos naujai demoralizuotais elementais iš Rusijos, žymiai 
padidėjo ir gresia užliesiančios visą kraštą. Iš įvairių Lietuvos kampų 
ateina Tarybon neramių žinių apie vis bedidėjantį banditizmo pavojų. 
Plėšimai pasikartoja vis dažniau ir didesniame maštabe, banditų žygiai 
darosi vis drąsesni. Paskutiniu laiku banditai, susitelkę didelėmis gaujo- 
mis, nuo 15 ligi 70 Žmonių, ginkluoti karo šautuvais, įgavo tiek daug 
drąsumo, kad pradėjo užpuldinėti ir dienos metu. Drauge su tuo 
prasideda parvažiavusių iš Rusijos bolševikų akcija, kuri priduoda 
banditams dar daugiau drąsos. Pažymėtina, kad pastaruoju laiku banditai 
pradėjo vadinti save „bolševikais“, ir žmonės dabar mano, kad banditas ir 
bolševikas tai yra tas pats. 

Gyventojai pradeda nerimauti. 

Lietuvos Taryba mano jau seniai atėjus laiką griebtis priemonių ir 
pradėti organizuotą kovą su banditizmu. Kad ta kova būtų sėkminga, 
Tarybos nuomone, reikia į ją įtraukti patys gyventojai, davus jiems 
galimybės patiems nuo banditų gintis ir juos naikinti. 

Pirma betgi, negu pradėti ginkluota kova su banditizmu, reikia 
pašalinti priežastys, kurios banditizmą pagamina ir duoda jam vis labiau 
Lietuvoje plėtotis. Tų priežasčių eilėje Taryba laiko reikalinga nurodyti 
šias pamatinės: 

1. Aktyvų banditų tarpe gaivalą sudaro Rusijos karo belaisviai, 
pabėgę iš Vokietijos, iš Lietuvos stovyklų ir pasilikę mūsų krašte rusų 
kariuomenei pasitraukiant. Jų skaičius nuolat didėja, nes neapsakomai 
sunkios belaisvių gyvenimo sąlygos verčia juos bėgti iš nelaisvės, gi 
Rusijos sienos uždarymas ir netvarka pačioje Lietuvoje verčia arba leidžia 
pabėgusiems pasilikti mūsų krašte ir imtis banditizmo, kaipo pelningo ir 
kol kas ne per pavojingo amato. 

2. Privalomų darbų sistema, įvesta okupacijos valdžios Lietuvoje 
1916-1917 metais, palaikoma ligi šiol ir pastačius darbuosna paimtus į 

nepakenčiamas darbo ir gyvenimo sąlygas, verste vertė paimtuosius 
bėgti iš darbo batalionų ir slapstytis apie namus ar miškuose, nes 
pabėgusiems tebegresia pavojus būti vėl sugautiems ir į batalionus 
sugrąžintiems. 

Net paskutiniais laikais birželio mėnesį okupacijos valdžia, nežiūrint 
griežto pasisakymo, kad darbo batalionai panaikinti, dar gaudė vyrus 
Panevėžio, Kupiškio ir Utenos apskričiuose, kad naujai paimtais pamai- 
nytų nuo seniau dirbančius batalionuose darbininkus. Ligi šiol nelikviduoti 
privalomi darbai sudaro antrą banditizmo šaltinį. 

3. Gyviausiai remia ir nuolat papildo banditų eiles ir Lietuvos 
biednuomenės skurdas. Okupacijos valdžia šiais metais išėmė iš Lietuvos 
labai daug javų ir valgomų daiktų. Tuo pačiu laiku ji tik iš dalies aprūpino 
pigesne duona Lietuvos miestus ir miestelius, bet visai beveik nieko 
nedarė ir nedaro aprūpinimui duona kaimo biednuomenės. Visuomenės 
pajėgomis tiek pat ligi šiol neleidžiama, išskyrus labai retus atsitikimus, 
bent kas daryti, kad biednuomenė būtų apsaugota nuo alkanos mirties. 
Ir iš tos priežasties, kai visa artimesnė pafrontė, duonos netekusi, moka 
rugių pūdui 25 rub. Ir vis tik rugių nebegauna, biednuomenei belieka du 
keliu: arba badu mirti, arba eiti miškan ir naktimis užpuldinėti tuos, kas 
dar turi duonos ir pinigų. 

4. Moralinį pamatą banditizmui plėtotis sudarė šiandien Lietuvoje 
viešpataujanti valdymo sistema. Okupacijos valdžios vietiniai organai, be 
jokio vietos Žmonių dalyvavimo ir pritarimo, daugumą dalykų patys taria 
ir patys vykina. Okupacijos valdžios vietiniai organai visokiais savo tarny- 
bos, daugiausia rekvizicijos reikalais, su vietos gyventojais susisiekia ir 
reikalingų žinių gauna per vadinamuosius „vibarnus“ ir „starostas“, kurie 
tačiau nėra gyventojų išrinkti ir patikimi žmonės, ir yra tik okupacijos ir 
valdžios vietinių organų tarnautojai. Už savo tarnybą jie yra paliuosuoti 
nuo rekvizicijų ir visokių natūralių pareigų. Yra tai daugiausia savo 
ypatingos padėties demoralizuoti žmonės, arba dabartinėmis aplinkybė- 
mis į viršų išplaukusios visuomenės atmatos. Prie tokių sąlygų asmens 
nuožiūrai, savivalybei ir piktiems palinkimams duota geriausios sąlygos 
plėtotis, ir to viso išdaviniu turime šiandien niekuo nenormuojamas 
rekvizicijas, neteisingus skundimus, persekiojimus ir t.t. Vaduojasi nuo 
tos sistemos sunkenybių kaip kas galėdamas; lengviau apsigina nuo jų 
labiau pasiturintieji, užtai suvargusiems tenka dviguba našta kelti. 
Suprantama, kad tokiose sąlygose iš pamatų griaunama žmonėse supra- 
timas, kas yra teisinga ar neteisinga, leistina ar baustina, bloga ar gera. 

Kol tos pamatinės mūsų netvarkos priežastys bent savo didumoje 
nebus pašalintos, ginkluota kova su banditizmu nepasieks savo tikslo, 
nes mūsų gyvenimas nesiliaus gausiai gaminęs vis naujų banditizmui 
žmonių. 

Ir todėl pirma, negu bus pradėta ginkluota kova su banditais, 
reikalinga: 

1) Atidaryti frontas Rusijos pusėn, paskelbti visur Lietuvoje (ir 
miškuose), kad visi belaisviai-pabėgėliai gali per visą mėnesį netrukdomi 

grįžti Rusijon. Kas per tą laiką nebus Lietuvos apleidęs, sugautas bus 
skaitomas banditu. 

2) Galutinai likviduoti Lietuvoje privalomieji darbai. Paskelbti visam 
krašte, kad iš darbo batalionų arba iš Vokietijos pabėgusieji laisvai gali 
grįžti namo ir legalizuotis. 

3) Paskelbti amnestiją visiems, kas buvo persekiojamas už belaisvių 
laikymą, už ginklus ar politinę akciją. 

4) Leisti pačiai Lietuvos visuomenei organizuoti Lietuvos reikalus 
tiek kaime, tiek miestuose, davus ir galimybės tą uždavinį atlikti. 

5) Pateikti pagaliau sąlygų pradėti valstybės kuriamąjį Lietuvos 
darbą ir tuo būdu vesti gyvenimą normalėn vagon visose jo srityse. 

Pirmoje eilėje reikėtų sutvarkyti valsčiai ir miestų savivaldybės. 

Paskutinėje Lfietuvos] Tfarybos] pilnaties sesijoje buvo svarstomas 
milicijos-policijos projektas, kurios uždavinys būtų kova su banditizmu. 

Jei okupacijos valdžia tuo klausimu interesuojasi, Taryba galėtų jai 
minėtąjį projektą pristatyti. g 

Vicepirmininkas (pasir[ašė]) J. Saulys 
Gener. Sekretorius (pasir[ašė]) J. Šernas 


1918 m. spalio 30 d. Lietuvos Valstybės Tarybos trečiajame posėdyje 
S. Šilingas jau skaitė Lietuvos laikinosios konstitucijos pagrindinių dėsnių 
projektą [43]. Tas projektas buvo Lietuvos Valstybės Tarybos posėdžiuose 
svarstomas 1918 m. spalio 31, lapkričio 1 ir 2 d. Devintajame posėdyje, kuris 
vyko 1918 m. lapkričio 3 d., išrinkta komisija ir jai pavesta suredaguoti 
Lietuvos valstybės laikinosios konstitucijos pamatinių dėsnių tekstą [44]. Jis 
buvo paskelbtas „Lietuvos aide": 


„Lietuvos Valstybės Laikinosios Konstitucijos pamatiniai dėsniai 


Iki Steigiamasis (Kuriamasis) Seimas bus nusprendęs Lietuvos 
valdymo formą ir konstituciją Lietuvos Valstybės Taryba, reikšdama 
suverenią Lietuvos galią (suprema protestas), steigia laikinąją Lietuvos 
Valstybės Vyriausybę šitais Laikinosios Konstitucijos pamatais: 


I Bendroji dalis 


1. Vyriausius laikinuosius Valstybės organus sudaro: a) Valstybės 
Taryba ir b) Valstybės Tarybos Prezidiumas (III, 5 9) su Ministerių 
Kabinetu. 

2. Vyriausios Valdžios būklė yra Lietuvos Valstybės sostinė - 
Vilnius. 

3. Įstatymų iniciatyvos teisė priklauso Valstybės Tarybai ir 
Ministerių Kabinetui. 

4. Visi Laikinosios Konstitucijos pamatiniai dėsniai priimami 24 
balsų; jie gali būti papildomi arba pakeičiami tik V2 Valstybės Tarybos 
narių to pareikalavus ir papildymą arba pakeitimą 24 balsų priėmus. 


II. Valstybės Taryba 


5. Valstybės Taryba svarsto ir sprendžia laikinuosius įstatymus ir 
sutartis su kitomis valstybėmis. 

6. Valstybės Tarybos priimtieji laikinųjų įstatymų ir sutarčių su 
kitomis valstybėmis sumanymai yra Valstybės Prezidiumo skelbiami. 

7. Valstybės Tarybai priklauso interpeliacijos ir paklausimų teisė. 

8. Valstybės Tarybos sesijas skiria pati Valstybės Taryba arba 
šaukia Valstybės Tarybos Prezidiumas savo iniciatyva arba pareikalavus 
Jį Valstybės Tarybos narių. 


III. Valstybės Tarybos Prezidiumo laikinoji kompetencija 


9. Ligi neįkūrus atskiro aukščiausio vyriausybės organo, jo 
kompetencija pavedama Vyriausybės Tarybos Prezidiumui, kurį sudaro 
tam reikalui prezidentas ir du viceprezidentu. 

10. Tam Prezidiumui priklauso vykdomoji valdžia, kurią jis vykdo per 
Ministerių Kabinetą, atsakoma prieš Valstybės Tarybą. 

11. Tas Prezidiumas Valstybės Tarybos vardu: 

a) skelbia su savo parašu laikinuosius įstatymus ir sutaria su kitomis 
valstybėmis; b) kviečia ministerį pirmininką, paveda jam sudaryti 
Ministerių Kabinetą ir patvirtina jau sudarytą; c) atstovauja valstybei; č€) 
skiria pasiuntinius ir priima akredituojamus svetimųjų valstybių 
pasiuntinius; d) skiria aukštesniuosius kariuomenės ir civilinius Valstybės 
valdininkus; e) laiko savo žinioj kariuomenę Lietuvos nepriklausomybei 
bei josios žemių neliečiamybei ginti ir skiria vyriausiąjį kariuomenės 
vadą. 

12. Visi to Prezidiumo skelbiami aktai turi būti ministerijos 
pirmininko arba atitinkamo ministerio parašu žymimi. 

13. To Prezidiumo parašą sudaro visų trijų jo narių pasirašymas. 

14. To Prezidiumo žinioj yra Lietuvos Valstybės antspaudas. 


IV. Ministerių Kabinetas 


15. Ministerių Kabinetą sudaro ministeris pirmininkas 

16. Ministerių Kabineto sudėtį tvirtina laikinai vykdąs aukščiausios 
vyriausybės funkcijas Valstybės Tarybos Prezidiumas (III, 5 9). 

17. Ministerių kabinetas iš vieno (solidariai) dirba ir iš vieno atsako. 

18. Valstybės Tarybai išreiškus nepasitikėjimą Ministerių Kabinetu, 
šis atsistatydina. 

19. Ministerių Kabinetui atstovauja ministeris pirmininkas arba jį 
pavaduojąs vienas kuris ministeris. 

20. Įėję į Ministerių Kabinetą Valstybės Tarybos nariai nenustoja 
buvę Valstybės Tarybos nariais. 

21. Ministerių Kabinetas ir atskiri ministeriai, Valstybės Tarybai ir 

jos komisijoms pareikalavus, turi duoti žinių ir paaiškinimų. 
V. Pamatinės piliečių teisės 

22. Visi valstybės piliečiai, vis tiek kurios būtų lyties, tautybės, 
tikybos ir luomo, yra lygūs prieš įstatymus. Luomų privilegijų nėra. 

23. Laiduojama (garantuojama) asmens, buto ir nuosavybės 
neliečiamybė, tikybos, spaudos, žodžio, susirinkimų ir draugijų laisvė, 
jeigu tik tikslas ir vykdomieji įrankiai nėra priešingi valstybės įstatymams. 
Ginkluotų asmenų susirinkimai draudžiami. 

24. Srityse, kuriose Lietuvos Valstybės nėra išleistų naujų įstatymų, 
laikinai palieka tie, kurie yra buvę prieš karą, kiek jie neprieštarauja 
Laikinosios Konstitucijos pamatiniams dėsniams. 

25. Karo metu, taip pat valstybei gresiančiam sukilimui ar riaušėms 
neprileisti yra taikinami ypatingi įstatai, kuriais laikinai suvaržomos 
piliečių laisvės garantijos. 

VI. Steigiamasis Seimas 

26. Laikinoji Valdžia nustato ir skelbia įstatymą Steigiamajam 
Seimui rinkti. 

27. Steigiamasis Seimas yra renkamas visuotinio, lygiojo ir slaptojo 
balsavimo pamatais. 

28. Steigiamojo Seimo narių rinkimams pasibaigus, Seimas renkasi 
Vilniuje Laikinosios Vyriausybės paskirtą dieną. 

29. Steigiamasis Seimas pradeda savo darbą 24 atstovų susirinkus. 


Valstybės Tarybos Prezidiumas 
A. Smetona 

J. Saulys 

J. Staugaitis 

Ministeris Pirmininkas 

A. Valdemaras 

(A.Voldemaras. - J. L.)" [45]. 


Lietuvos Valstybės Tarybos 1918 m. lapkričio 4 d. posėdyje buvo 
svarstomas milicijos organizavimo klausimas. S. Šilingas tame posėdyje 
pareiškė, kad „tokie žmonės kaip Leonas siunčiami <...> agitacijos reikalams" 
[46]. Tai rodo, kad Petrui Leonui buvo skiriamas labai svarbus vaidmuo ir 
milicijos suformavimo procese. 

1918 m. lapkričio 5 d. Lietuvos Valstybės Tarybos posėdyje buvo 
pranešta, kad jos prezidiumas, remdamasis Lietuvos Laikinąja Konstitucija, 
pasiūlė Augustinui Voldemarui sudaryti ministrų kabinetą, o frakcijoms siūlyti 
savo atstovus [47]. 

Kandidatus į ministrus Valstybės Tarybai siūlė partijos ir grupės. Tautos 
pažangos partija siūlė skirti: 1. ministru pirmininku ir užsienio reikalų ministru 
prof. A. Voldemarą; 2. finansų, pramonės ir prekybos — M. Yčą; 3. teisės — 
A. Krikščiukaitį arba P. Leoną; 4. švietimo - kun. J. Steponavičių, K. Šakenį ar 
L. Noreiką; 5. ūkio — J. Tūbelį arba A. Stulginskį; 6. vidaus reikalų — 
M. Sleževičių ar V. Stašinską; 7. valstybės kontrolieriumi — P. Leoną ar 
A. Krikščiukaitį; 8. karo - generolą S. Žukauską; 9. kelių — inž. Sabaliauską ar 
inž. Vileišį; 10. darbo - inž. S. Kairį. 

„Santaros“ partija siūlė skirti: 1. ministru pirmininku ir vidaus reikalų - 
J. Šaulį; 2. teisių — P. Leoną; 3. finansų, pramonės ir prekybos — M. Yčą; 
4. užsienio reikalų — A. Voldemarą; 5. švietimo — P. Mašiotą; 6. ūkio — 
J. Tūbelį; 7. valstybės kontrolieriumi — A. Stulginskį; 8. karo — pulkininką 
J. Kubilių; 9. darbo - J. Vileišį ar M. Sleževičių. 

Nepriklausomos demokratinės Lietuvos valstybės sudarymo kuopa siūlė 
skirti: 1. ministru pirmininkų ir užsienio reikalų ministru - J. Šaulį; 2. švietimo 
— M. Biržišką; 3. susisiekimo — P. Vileišį; 4. krašto apsaugos - J. Kubilių; 
5.teisių — P. Leoną; 6. vidaus reikalų — V. Stašinską; 7. viešųjų darbų ir 
socialinės apsaugos - S. Kairį; 8. finansų — M. Yčą; 9. valstybės kontrolieriumi 
- Z. Žemaitį; 10. kulto - kun. K. Šaulį [48]. 

Visuose trijuose siūlomų kandidatų ministrų pareigoms sąrašuose buvo 
įrašytas Petras Leonas. Tautos pažangos partija siūlė Petrą Leoną skirti teisių 
ministru arba valstybės kontrolieriumi, o „Santaros“ partija ir Nepriklausomos 
demokratinės Lietuvos valstybės sudarymo kuopa — teisių ministru. Aptarus 
ministerijų pavadinimus ir kandidatūras ministrų pareigoms, Petras Leonas 
buvo paskirtas teisingumo ministru. 

1918 m. lapkričio 5 d. Lietuvos Valstybės Tarybos Prezidiumo įsakymu 
A. Voldemaras buvo paskirtas ministru pirmininku ir jam pavesta sudaryti 
Ministrų Kabinetą. 

1918 m. lapkričio 9 d. pradėjo darbą Lietuvos Laikinoji Vyriausybė, 
vadovaujama A. Voldemaro. Lapkričio 11 d. Valstybės Tarybos Prezidiumo 
patvirtintas Kabinetas (3.7 pav.) iš esmės buvo vienpartinis, nes be teisingumo 
ministro santariečio Petro Leono visas vietas jame užėmė Tautos pažangos 
partijos atstovai (A. Voldemaras, M. Yčas, J. Tūbelis) bei jai artimi nepartiniai 
(V. Stašinskas, M. Velykis, J. Yčas). A. Voldemaras nepasikuklino ir pasiėmė 
net tris svarbiausius postus: be ministro pirmininko, dar užsienio reikalų ir 
krašto apsaugos. Vėliau ministru be portfelio žydų reikalams buvo paskirtas 
J. Vygodskis ir baltarusių (gudų) - J. Voronko [49]. 


321 


Petras LEONAS 


3.4. Teisingumo ministras 


„Lietuvos aide“ buvo paskelbta Laikinoji Lietuvos Valstybės valdžia: 
Lietuvos Valstybės Tarybos pirmininkas, du vicepirmininkai, Lietuvos Minist- 
rų Kabinetas. Toje publikacijoje buvo pateikta visų Laikinosios Lietuvos 
Valstybės valdžios asmenų, iš jų ir teisingumo ministro Petro Leono charak- 
teristika. Ten buvo rašoma: „Petras Leonas, Teisingumo Ministeris. Prisiekusis 
advokatas Petras Leonas gimęs 1864 m. lapkričio 16 d. (tatai eina 55 metus) 
Suvalkų gub. Marijampolės apskr. Plutiškių par. Leskavos sodžiuje. 


3.7 pav. Pirmasis Lietuvos Ministrų Kabinetas. Iš kairės: Jonas Yčas, Petras 
Leonas, Augustinas Voldemaras, Martynas Yčas, Juozas Tūbelis, Vladas Stašinskas. 
Gauta iš Galinos Leonienės 


Pradžią mokslo gavo Naumiestyje ir Šunskuose. Gimnaziją išėjo Mari- 

jampolėje ir juridinį fakultetą Maskvos universitete 1889 metais. Iš pradžių 
aplikavo Suvalkų teismo kandidatu. 1892 m. pateko tardytoju į Taškentą 
Turkestane, paskui prokuroro padėjėju į Samarkandą ir taikos teisėju ten pat. 
Pagaliau į Margelaną Apskrities Teismo nariu. 
į Pradžioje 1906 m. buvo pavarytas iš teismo už dalyvavimą 1905 m. revo- 
liucijoje ir sugrįžo į Kauną advokatauti. Čia veikiai įgijo lietuvių klientų 
įsitikėjimą, ypač kad visados stovėjo priešakyje visų visuomeninių lietuvių 
darbų. Pirmininkavo „Dainoje“, Kredito Draugijos Taryboje ir kt. 

1907 m. išrinktas į antrąją Dūmą Suvalkų gub. atstovu. Ten dėjosi į 
„kadetų“ frakciją su laisvomis rankomis Lietuvos, žemės ir autonomijų klau- 
sime. 1916 m. vėl sugrįžta į kadetų centrą kaipo lietuvių atstovas; paduoda 
partijai Lietuvos autonomijos sumanymą. Dėl kilusios revoliucijos partija 
nesuskubo tą projektą pasvarstyti. Geg. mėn. P. Leonas Lietuvos apsispren- 
dimo klausimą pastatė kadetų suvažiavimui griežtai, reikalaudamas, kad 
galutinai nutarti šį klausimą susirinkimas pavestų savo Centrui. Susirinkimui tą 
rezoliuciją atmetus, išstojo iš kadetų partijos ir Centro ir prisidėjo prie 
„Santaros“, nukreipdamas ją per Rusijos Lietuvių Seimą į socialistų pusę. 
Visados stojo už Lietuvos autonomiją, suprasdamas ją tų laikų galimybės 
ribose; tai ir kadetus ragino, kad jie pirmi, nelaukdami okupacijos žodžio, 
pripažintų Lietuvos savarankumą. 

P. Leonas vienas žymiausių mūsų publicistų. Laikraščiuose dirba jau nuo 
1887 m., tatai jau su viršum 30 metų, pradėjęs dr. J. Šliūpo Amerikoje įsteig- 
tame „Lietuviškajame balse". Ten daugybė straipsnių. Vėliau drauge su Antanu 
Krikščiukaičiu ir kitais maskviečiais buvo įsteigę ir vedė Tilžės „Šviesą“. 
Dalyvavo „Varpe“ ir „Ūkininke“ visokiais parašais: Petras Liūtas (socialistinės 
pakraipos straipsniuose), Girininkas, Atsiradęs ir kitais po smulkesnėm 
korespondencijom. 

Skyrium yra išleidęs rusų kalba Dūmai paruoštą kalbą apie žemės 
klausimą ir lietuvių kalba apie atstovų rinkimą į Dūmą" [50]. 

Tenka atkreipti dėmesį, kad šios publikacijos rengėjai visiškai nutylėjo 
apie Petro Leono veiklą studijų metais Maskvos universitete, apie jo dalyva- 
vimą inteligentų suvažiavimuose Lozoraičiuose ir Petro Matulaičio tėviškėje, 
apie jo veiklą renkant atstovus į III ir IV Dūmas, apie jo veiklą Nukentėju- 
siesiems dėl karo šelpti komitete, apie jo dar Maskvoje 1917 ar 1918 metais 
parengtus Lietuvos Valstybės Tarybai įteiktus Lietuvos konstitucijos bei 
savivaldybės projektus, kuriais buvo naudotasi kuriant Lietuvos teisinius 
dokumentus nepriklausomybės įtvirtinimo metais. 

Iš Lietuvos Valstybės Tarybos protokolo Nr. 108 matyti, kad jos ketu- 
rioliktajame posėdyje, vykusiame 1918 m. lapkričio 11 d., dalyvavo ir Petras 
Leonas. Svarstant Lietuvos apsaugos klausimą, Petras Leonas atkreipė dėmesį į 
tai, kad kaime žmonės nedrįsta imtis tvarkos organizavimo darbo. Jo manymu, 
tam reikia Lietuvos Valstybės Tarybos leidimo, o patį organizavimo darbą 
turėtų pradėti Ministrų Kabinetas [51]. 

1918 m. lapkričio 11 d. Valstybės Tarybos Prezidentas, Viceprezidentas, 
Ministrų Tarybos Pirmininkas ir ministrai, iš jų ir teisingumo ministras Petras 
Leonas parengtame kreipimesi į Lietuvos piliečius sakė, kad Didysis karas, 
žudęs Lietuvą, baigiasi, kad jau teka laisvės saulė, kad senosios vokiečių vyres- 
nybės nebėra, kad šiandien galima imtis statyti laisvos Lietuvos gyvenimą. 

Valstybės Taryba tikisi, kad — Lietuvos vyrai ir moterys moka ne tik dėl laisvės 
kovoti, bet ir iškovotą laisvę stipriai laikyti. „Nuo šios dienos, - rašoma krei- 
pimesi, - mes patys imsime Lietuvą valdyti. Valstybės Taryba rūpinsis lygiai 
visais Lietuvos piliečiais, neskirdama nei kalbos, nei tikybos, nei lyties. Dabar 
ji jau kuria savąją valdžią, kuri sudarys valstybės įstaigas ir sutvarkys krašto 
savivaldybę. Darbo tik pradžia; dar veik visa valdžia vokiečių rankose; daug 
dar laukia mus rūpesnių. 

Imdamiesi darbo pasisakome, kokie yra mūsų pirmieji rūpesčiai: 

1. Per ketverius metus spaudė mus didžiausi karo vargai. Netekdavom 
pieno savo kūdikiams. Stigdavome duonos, svetimus bešerdami. Lietuvos 
Vyriausybė rūpinsis, kad nei vienas grūdas, nei vienas kiaušinis be jos žinios 
nebūtų imamas iš krašto. 

2. Ketverių metų karas suardė mūsų ūkius. Mūšiai, ėję Lietuvos žemėje, 
pelenais pavertė mūsų trobesius. Karo nuostoliai turės būti Lietuvai atlyginti. 
Vyriausybė tuojau imsis daryti visų tų nuostolių sąrašus. 

3. Lietuvos Vyriausybė rūpinsis, kad tuoj būtų paleisti ir galėtų grįžti visi 
karo belaisviai ir visi iš Lietuvos ištremtieji dėl politikos nusidėjimų karo metu. 

4, Lietuvos Valstybės Taryba ir josios sudarytoji Lietuvos Vyriausybė 
imasi kraštą valdyti tik laikinai. Ji nori tik apsaugoti Lietuvą nuo suiručių ir 
priversti šalį ligi visų žmonių renkamo Steigiamo Lietuvos Seimo. Valdžios 
tikslas greičiausiai sušaukti Steigiamąjį Seimą visuotiniu, lygiu, slaptu ir tiesiu 
balsavimu. Jisai galutinai nutars, kaip turi mūsų kraštas valdytis. Jisai 
nustatys santykius Lietuvos su kaimynais. Jisai įstatys ir nuolatinę Lietuvos 
Valdžią. 

5. Žemės valdyme iki šiol buvo Lietuvoje daug neteisybės. Greta 
didžiausių žemės plotų savininkų skurdo šimtai bežemių ir mažažemių, 
norinčių ir sugebančių savą, ne svetimą žemę dirbti. Laisvoj Lietuvoje taip 
būti neprivalo. Mūsų Steigiamasai Seimas turės pasirūpinti, kad 
Lietuvoj žemdirbiai, kurie nori ir sugeba žemę dirbti, gautų jos 
pakankamai. Jo bus darbas, kad nebereiktų Lietuvos žmonėms iš savo 
krašto gabentis ir ieškoti duonos svetur. Lietuvos Vyriausybė paruoš visa, kas 
bus reikalinga Steigiamajam Seimui žemės reformai padaryti. 

6. Lietuvos Vyriausybė rūpinsis, kad miesto ir sodžiaus darbininkai 
turėtų darbo ir uždarbio ir kad jie būtų saugomi nuo išnaudojimo. 

Einant į darbą daug mums reikia patvaros ir stiprybės, nes turime 
daugelį priešų, ir mums tenka gintis vieniems, nelaukiant iš niekur talkininkų. 
Yra žmonių, tykojančių užgrobti Lietuvos žemę, išplėšti Lietuvai jos širdį - 
Vilnių. Jie ginklu ruošiasi mus užpulti. Yra žmonių, kurie dangstydamiesi 
gražiais demokratizmo vardais ir žodžiais nori suardyti mūsų pačių tarpe 
vienybę. 

Norėdama atsiremti prieš visus mūsų priešus, Valstybės Taryba drauge 
su josios paskirtaisiais ministeriais praneša jums, kas reikia tuojau daryti. 

Negaišdami nei dienos, kiekvienoje parapijoje susirinkite visi vyres- 
nieji, be kalbos ir tikybos skirtumo, ir išrinkite Parapijos Komitetą iš penkių 
arba septynių Žmonių. Išrinktasai Komitetas turi tuojau paimti į savo rankas 
Tvarkyti apylinkės gyvenimą. Tasai Komitetas tuojau turi pasikviesti stiprius 
ištikimus vyrus ir sudaryti iš jų miliciją. Milicijos darbas yra saugoti ramius 
žmones nuo visokių grobikų ir užpuolikų ir palaikyti viešąją tvarką. 

Komitetai tegu susižino su kaimyninių parapijų komitetais ir bendrai 
teįsteigia Apskričių (Kreizų) Komitetus. Šitieji teužmezga nuolatinius ryšius su 
Lietuvos Vyriausybe. 

Valstybės Taryba drauge su savo ministeriais rūpinsis, kad niekas 
nekliudytų jūsų išrinktiesiems Parapijų ir Apskričių Komitetams darbo dirbti. 
Jinai rūpinsis taip pat, kad jūsų sudarytajai milicijai būtų pristatyta ginklų. 

Rinkdami Komitetus ir steigdami miliciją, klauskitės, kai bus reikalo, ir 
tarkitės su vienintele visos Lietuvos atstovybe - Valstybės Taryba ir padėtąja 
josios Vyriausybe. Ji siuntinės savo įgaliotinius, kurie aiškins ir patars, kaip 
tat geriau padaryti. 

Vyriausias dabar darbas, didžiausioji Lietuvos piliečių pareiga - palai- 
kyti krašte vienybę, ramybę ir tvarką. Tegu eina Lietuvos jaunimas, kurio 
krūtinėj plaka narsi lietuvio širdis, į milicijos eiles, tesimoko ginklą vartoti, bet 
tevartoja jį tik šventu reikalu mūsų tėvynei ginti. 

Žinokite visi Lietuvos piliečiai, kad Valstybės Taryba remsis jūsų 
išrinktaisiais Parapijų ir Apskričių Komitetais ir drauge su jumis ves Lietuvą į 
laisvę, laimę ir gerovę. 

Netrukus, dar šiais metais, tam tikru įstatymu Valstybės Taryba 
pasikvies jūsų išrinktuosius atstovus į Vilnių bendrajai su Valstybės Taryba 
Konferencijai. Šitoji Konferencija turės papildyti Valstybės Tarybos sudėtį. 

Būkite pasirengę, Valstybės Tarybai pašaukus, eiti ten, kur reikės, 
mūsų brangios tėvų žemės - Lietuvos gintų! 


Valstybės Tarybos Prezidentas A. Smetona 


Dr.J.Šaulys 


Valstybės tarybos Viceprezidentai ;———————— 
Kun.J.Staugaitis 


Ministerių Tarybos Pirmininkas ir užsienio reikalų ministeris prof. 
A. Valdemaras. (Voldemaras. - J. L.) 

Finansų, prekybos ir pramonės ministeris M. Yčas. 

Vidaus reikalų ministeris V. Stašinskis (Stašinskas. - J. L.). 
Teisingumo ministeris P. Leonas. 

Zemės ūkio ir valstybės turtų ministeris J. Tūbelis. 

Švietimo ministerijos Valdytojas J. Yčas. 

Vilnius, 1918 m. lapkričio 11 d.“ [52]. 


1918 m. lapkričio 18 d. parengiamas kreipimasis į Lietuvos visuomenę. Jį 
pasirašo Lietuvos ministras pirmininkas A. Voldemaras ir teisingumo ministras 
Petras Leonas. Siame kreipimesi rašoma: 

„Rusų valstybės valdžia karo kalaviju yra išvaryta iš Lietuvos. Jos vietą 
laikinai užėmė vokiečių karo valdžia, kurios įsakymu buvo palikti rusų 
įstatymai, o iš dalies įvesti kai kurie vokiečių įstatymai ir karo valdžios 
įsakymai. Visi žinome, kad dabar jau arti laikas, kada vokiečių valdžia 
pasišalins iš mūsų krašto. Tuomet nustos galios ir jos paliepimai dėl įstatymų. 
Kai kas gali todėl manyti, kad mūsų krašte nebus įstatymų, nebus valdžios: 
vienus gali imti baimė dėl sveikatos, gyvybės ir turto neliečiamybės, kad 

nebus kas juos gina; antrus gali imti džiaugsmo viltis, kad be grasos galima 
bus dovanai pasinaudoti svetimu turtu. Taip manydami klysta ir vieni, ir antri. 
Dar vokiečių valdžia nepasišalino iš Lietuvos, o jau susidarė Lietuvos 

Valstybės Vyriausioji Valdžia. Dar vokiečių palicija, teismas ir kariuomenė 
tebelaiko mūsų krašte visuomenės tvarką ir ramybę, o jau greta jų Lietuvos 
valstybės vyriausioji valdžia steigia paliciją, miliciją ir teismus. Valstybės 
Taryba, - toji Vyriausioji įstatymų leidžiamoji įstaiga, - jau yra išleidusi šiokį 
įstatymą: „Srityse, kuriose Lietuvos valstybės nėra išleistų naujų įstatymų, 
laikinai palieka tie, kurie buvę prieš karą, kiek jie neprieštarauja Laikinosios 
Konstitucijos pamatiniams dėsniams“ (Lietuvos Valstybės Laikinosios 
Konstitucijos 5 24). Taigi žmogaus laisvė, sveikata, gyvybė ir turtas yra, kaip 
ir buvę, įstatymų saugojami. Kad būtų kas gina vietose ramų gyventoją nuo 
vagių, plėšikų ir apskritai nuo piktos valios visuomenės tvarkos ardytojų, 
Laikinoji Lietuvos Valstybės Valdžia savo atsišaukime „Lietuvos Piliečiams“, 
išleistame š. m. lapkričio mėn. 11 d., parodė kelią, kuriuo reikia vietose prie 
visuomenės palaikymo eiti. Nuo Jūsų pačių, Piliečiai, pareis, ar bus trokš- 
tamoji ramybė ir tvarka apsaugotos ar ne. Nesėdėkite, suglaudę rankas, savo 
namuose, bet spieskitės į kuopas ir steikite komitetus. Komitetai teparenka 
ištikimus ir drąsius vyrus tvarkdariais: seniūnais (šaltyšiais), viršilomis ir 
palicijos sargais. Tvarkdariai negali dovanai Jums tarnauti. Apsidėkite 
mokesniais, kad būtų iš ko jiems už tamavimą atlyginti. Išsirinktųjų 
tvarkdarių klausykite ir eikite jiems pagalbon, kada jie šauksis. Jei taip 
susitvarkysite ir tos tvarkos laikysitės, tai neteiks Jums dieną ir naktį drebėti 
ir dairytis, bene ateina pulti Jus piktadarys, kuris ten tėra drąsus, kur nėra 
tvarkos. 

Ministeris Pirmininkas 

Prof. A. Valdemaras (Voldemaras. - J. L.). 

Vilnius, Teisingumo Ministeris 

1918-XI-18. P.Leonas“ [53]. 


1918 m. lapkričio 26 d. Lietuvos Valstybės Tarybos X sesijos II dalies 
devynioliktajame posėdyje buvo svarstomas Teatro komisijos pranešimas, 
teisingumo ministro pateiktas Lietuvos teismų ir jų darbo sutvarkymo įstatymo 
projektas ir kiti klausimai. S. Šilingas pabrėžė, kad Teatro komisijos darbuose 
dalyvavo P. Leonas ir kiti žymesnieji Lietuvos teisininkai [54]. Lietuvos teismų 
ir jų darbo sutvarkymo klausimu kalbėjo teisingumo ministras Petras Leonas. 
Jis pažymėjo, kad pagal Lietuvos Laikinąją Konstituciją, kurioje parašyta 
„Srityse, kuriose Lietuvos valstybės nėra išleistų naujų įstatymų, laikinai 
palieka tie, kurie yra buvę prieš karą, kiek jie neprieštarauja Laikinosios 
Konstitucijos pamatiniams dėsniams“, Lietuvoje veikia rusų įstatymai, bet 
organizuoto teismo nėra. Teismai turi būti organizuoti įstatymais. Nei vienas 
teisėjas negali būti paskirtas neturint tam tikro įstatymo. Tobulo teismų 
organizacijos projekto dabar parengti negalima: tam reikia laiko. Tuo tarpu 
ilgai be teismo likti negalima, negalima prašyti ir vokiečių valdžios palikti jos 
teismą, nes jis yra tik teismo parodija. „Kuo greičiau mes galėsime atimti 

teismą iš svetimų rankų, - sakė Petras Leonas, - tuo geriau. Tas paskubumas 
pateisina ir mano projekto netobulumus, kuriuos aš pats labai gerai suprantu. 
Vietose turėtų būti teismų daug daugiau, negu projekte pažymėta. Teismas turi 
būti artimas. Rinkti kol kas teisėjų negalima, nes nėra savivaldybės organų, be 
to, ir juristų turime ne per daug. Todėl ir projektuojamas skirti tik vienas taikos 
teisėjas į apskritį". Petras Leonas prašo leisti teisingumo ministrui skirti ir 
daugiau teisėjų į tas vietas, kur vienas negali atlikti visų darbų. Savo projekte 
jis siūlė visai atsisakyti kasacijos teismo. Jeigu jis būtinai reikalingas, tai tam 
bus parengtas kasacinės institucijos projektas. Kriminalinėse bylose pagal rusų 
įstatymus valdininkai galėjo būti patraukti atsakomybėn tik vyriausybei 
leidžiant. „Pas mus, - pabrėžė Petras Leonas, - to negali būti: valdininkai turi 
būti visiškoj visuomenės kontrolėje. Civilinėse bylose teisėjams reikėtų duoti 
daugiau iniciatyvos". Savo kalbos pabaigoje jis prašė priimti įstatymo projektą 
kuo greičiausiai. Lietuvos Valstybės Taryba pripažino įstatymo projektą 
svarstytinu ir išrinko komisiją (J. Vileišį, J. Šerną, M. Biržišką) pateiktam 
projektui apsvarstyti [55]. 

Laikinas Lietuvos teismų ir jų darbo sutvarkymo įstatymas dar buvo 
svarstomas Lietuvos Valstybės Tarybos 1918 m. lapkričio 28 d. rytiniame ir: 
vakariniame posėdžiuose ir 14 balsavus už projekto priėmimą bei 2 susilaikius 
įstatymas buvo priimtas [56]. 

Tas trumputis įstatymas, pasak Z. Toliušio, sudarė mūsų teismų konsti- 
tuciją ir veikė iki 1933 m. rugsėjo 15 d., kuomet buvo išleistas naujas teismų 
santvarkos įstatymas [57]. 

1918 m. rudenį Lietuvoje dar siautė vokiečių okupacinė valdžia. Apie tai 
Lietuvos teisingumo ministras Petras Leonas 1918 m. lapkričio 27 d. Lietuvos 
Valstybės Tarybos posėdyje, atsakydamas į Tarybos narių paklausimą apie 
padėtį Lietuvoje, sakė: 

„Penki metai pasaulis gyvena nenormaliomis aplinkybėmis. Ir šiandieną 
mes esame nepaprastų atsitikimų liudytojais. Vokietiją valdo socialinė 
valdžia: pas mus veikia karo teismai, mirties bausmė ir t.t., ir tai revoliucijai 
Vokietijoje laimėjus. Tokių atsitikimų, kokie buvo Alytuje, yra po visą Lietuvą. 
Komisija buvo sudaryta iš vokiečių taikos teisėjų, mano ir bendrų dalykų 
departamento sekretoriaus. Važiuojant teko gauti pranešimą su parašu 
kreism. (kreishautmano (apskrities viršininko)) ir sold [atenrato] atstovų. 
Tame pareiškime yra grasinama mirtimi, deginimu už ginklų laikymą ar ginklų 
atėmimą. Nuvažiavę su komisija į Alytų, kreipiausi [į] Krezną (turbūt 
kreishautmaną), aš sužinojau, kad tas apskelbimas jo paties išleistas. Sakė, 
kad jo kreize buvo daug atsitikimų, kad žmonės kareivius nuginkluodavo, 
atimdavo grūdus, daržoves ir t.t. Punioje nuo pat pradžios v[okie]čių 
rev[oliucijos] prasidėjo subruzdimas. Žmonės pareikalavo, kad iš vietos 
pieninės nebūtų išvežamas sviestas ir būtų atiduoti pinigai. 

Paulauskis (kaltinamas) buvo pašauktas į Jiezną. Nuvažiavo į Jiezną jo 

žmona, jai buvo pranešta, kad ji grįžtų namo ir kad jų triobos bus sudegintos. 
Ekspedicijai vadovavo Leit. Nitsche. Į Pranc. buvo triskart šauta. Senelė 
motina pati ir jo dėdė buvo sumušti. Senas dėdė nuo tų mūšių trečią dieną... 
(nebaigtas sakinys). Visos trobos sudegintos. Gyvulius neleido išleist iš 
tvarto. Išbėgusios iš tvarto kiaulės: jos buvo nušautos ir pačių vokiečių 
išvežtos. Tame akte dalyvavo kareivis sviesto dirbėjas ir vietos amstforteris 
(turbūt amtsvoteris (valsčiaus viršaitis)). 

Antras atsitikimas. Vaikinas nešė per lauką kirvį ir prašomas priėjo prie 
malkų vežimo pataisyti vežimą. Važiuojantis pro šalį žandaras išlipo iš vežimo 
ir puolė jį mušti; vaikinas pradėjo bėgti ir jam bebėgant buvo pašautas. 

Trečias atsitikimas. Nemaniūnų klebonas Kunigėlis rūpinosi ginti žmones 
nuo vokiečių. Ant jo buvo labai įpykę vietos žandarai. Vokiečiai nurodė, kad 
tas kunigas buvo išdalinęs žmonėms šautuvus ir 3 revol [verius]. Bet jie 
negalėjo pasakyti, nei kurie žmonės šautuvus gavo, nei kas apie tai žino. Be 
to, jis buvo kaltinamas dar tame, kad per pamokslą raginęs žmones eiti 
kariuomenėn ir nuo 15 lapkr[ičio] imti visas vokiečių įstaigas ir mušti žmones. 
Kunigėlio triobos taip pat buvo sudegintos, išskyrus jo gyvenamąjį namą. 
Vokiečiai sakė, kad visuose deginamuose namuose buvo ekspliozijos; bet 
liudytojai tuos prirodymus atmetė. 

Vienas vaikinas buvo paėmęs nuo girių sargo šautuvą, bet apsiėmė jam 
grąžinti ir begrąžinant jam buvo nušautas. 

Petrauskas buvo atsiėmęs savo arklį nuo vokiečių. Buvo sudegintas ir 
nusiskandino Nemune. 

Gideikonis byloj už laikymą ginklų 9 buvo nuteisti kalėti, o 2 myriop. 
Kaltinamieji buvo atėmę iš Vaizgirdonių dvaro gyvulius, o antrą dieną dalino 
žmonėms bulves“. 

Išdėstyti Alytaus apskrities atsitikimai Tardymo komisijos buvo pateikti 
Ministrų Kabinetui. Ministrų Kabinetas įteikė vokiečių valdžiai reikalavimus, 
kad politinės bylos būtų panaikintos ir kad visi atsitikimai, kur bus kas sunkiai 
sužeistas, turėtų būti tyrinėjami ir teisiami mišrių komisijų, kad Alytaus 
apskrities viršininkas būtų pašalintas iš pareigų ir pradėtas tardymas tų žmonių, 
kurie dalyvavo baudžiamosiose ekspedicijose [58]. 

Padėtis Lietuvoje darėsi vis sudėtingesnė ir sunkesnė. „Krašte, - rašoma 
„Lietuvos istorijoje“, - pairo tvarka; pačiame Vilniuje ėmė organizuotis Rusijos 
pavyzdžiu komunistai; be to, vietiniai lenkai kvietė Lenkijos Regentų Tarybą 
užimti Lietuvą. Tuo tarpu naujoji vyriausybė neturėjo net savo saugumui 
organizuotos ginkluotos jėgos. Nebuvo nė lėšų. Norėdamas pirmučiausia 
apsaugoti valstybę nuo netvarkos, Ministrų Kabinetas ėmė kurti miliciją ir 
policiją, kurių ligi tol neleido organizuoti okupacinė valdžia. Tiek administra- 
cijos aparatą, tiek savivaldybių organus reikėjo naujai įsteigti. Vokiečiams 
nualinus sodžių, ypač sunku buvo su maistu miestuose. Okupacinės valdžios 
leidžiamų popierinių pinigų vertė ėmė kriste kristi; taigi dar labiau pasunkėjo 
mainai"' [59]. 

1918 m. lapkričio mėnesį paaštrėjo padėtis provincijoje. Nors nuo tų metų 
lapkričio 15 d. Lietuvoje buvo įvesta civilinė valdžia, vokiečiai savivaliavo, 
žiauriai persekiojo Lietuvos gyventojus. Tai liudija ir teisingumo ministro 
Petro Leono 1918 m. lapkričio 26 d. raštas ministrui pirmininkui: „Pasiųstas su 
komisija ištirti atsitikimų Alytaus apskrityje aš apsilankiau 1918 m. lapkričio 
22-25 d. Alytuje, Punioje, Nemaniūnuose ir Varėnoje. Apie mano su komisija 
darbą ir surinktą medžiagą bus pateiktas tamstai platus pranešimas. Čion dėl 
reikalo skubotumo aš laikau reikalinga padaryti trumpą pranešimą“. Toliau 
pateikiamas šio pranešimo tekstas. 

„Nuo š. m. lapkričio 10 d. Lietuvoje prasidėjo vokiečių revoliucijos 
vykinimas. Susidarė Vokiečių Kareivių Tarybos, kareiviai vietomis pradėjo 
pardavinėti šautuvus ir kitus jų žinioje esamus daiktus, ypač iš esamųjų jų 
valdyme dvarų ir sandėlių javus ir gyvulius, patys išsikraustė iš savo tarnybos 
vietų ir t.t. Lietuvos piliečiuose irgi apsireiškė revoliucijos ūpas ir žmonės, 
susirinkę, reikalavo, kad surekvizuoti daiktai nebūtų pardavinėjami; kai kur 
vietomis tuos daiktus sau išsidalino, kai kuriose vietose atėmė iš kareivių 
ginklus. Bet niekur nė vieno kareivio arba žandaro ne tik nežudė ir nesužeidė, 
bet nė nemušė. Vokiečių gi okupacinės valdžios valdininkai tuojau susigriebė 
ir susijungę iš kelių vietų į didesnes kuopas ėmėsi žmones bausti už aukščiau 
nurodytus revoliucijos ūpu padarytus darbus. Ir tuojau, nuo šio mėnesio 12 
ar 13 d., prasidėjo baudžiamosios ekspedicijos, tardymai ir karo teismai. 
Baudžiamųjų ekspedicijų tardytojų ir karo teismų buvo elgiamasi taip, kaip 
buvo elgtasi prie kaizerio valdžios prieš revoliuciją, karo stoviui Lietuvoje 
beesant visoje jėgoje: už vien šautuvo pas save laikymą buvo trobos 
sudegintos, vokiečių paaiškinimu, vienur, kad išreikalavus atiduoti ginklus, 
kitur, ginklus atidavus, kad pas save ginklų nebelaikytų. 

Be to, tie, kas pas save laikė šautuvus, karo teismo pasmerkti 10 metų 
kalėti, o 2 net yra pasmerkti nužudyti. Daug žmonių buvo sumušta, o keli be 
ypatingos kaltybės nužudyti. Dėl aprašytų atsitikimų ne tik Alytaus apskrityje, 
bet ir įvairiose kitose vietose žmonės atiduodami karo teismams teisti, o karo 
teismų mirties sprendimai kai kur jau yra įvykinti. 

Toks Lietuvos padėjimas dėl įvykusios Vokietijoje revoliucijos, dėl 
atsiliepusių jos Lietuvoje atbalsių yra nepakęstinas nei valandos. Ir aš prašau 
tamstą tuoj susižinoti su Centraline Vokiečių valdžia, kad: 

1) Visos  politikinės bylos, iškeltos dėl atsitikimų, įvykusių 
pradedant nuo š. m. lapkričio 10 d., kaip antai: dėl ginklų laikymo, ginklų ir 
kitų daiktų iš vokiečių kareivių ir valdininkų atėmimo ir kitos, kur nieks 
nebuvo nužudytas ar sunkiai sužeistas, būtų panaikintos ir suimtieji žmonės, 
vis viena ar jie jau nusmerkti ar dar laukia teismo, būtų paleisti. 

2) Politikiniai atsitikimai, kur buvo kas nors sunkiai sužeistas, ar net 
nužudytas, būtų tardomi mišrių Komisijų iš Vokiečių ir Lietuvos Vyriausybių 
atstovų ir kad tokios bylos paprastomis, ne karo teisėmis ir net karo teismų 
būtų sprendžiamos, ir 

3) Pareikalauti iš vietos vokiečių okupacinės valdžios, kad teismo 
nusprendimų aukščiau nurodytose bylose, kuriais paskirta mirties bausmė, 
vykinimas būtų sustabdytas. 

Teisingumo Ministeris P. Leonas“ [60]. 

1918 m. gruodžio 10 d. teisingumo ministras Petras Leonas pasirašė 
aplinkraštį „Lietuvos Vyriausiam Tribunolui, Apygardos Teismams, Taikos 
Teisėjams ir Teismo Tardytojams“. Šiame dokumente rašoma: 

„1. Kai kuriose valstybėse iš seno priimta teismo nusprendimai skelbti, 
pradedant kokia nors sakramentaline formula, kaip antai „po ukazu“ „au 
nom des lois“ ir p. Tai suvis nereikalingas priedas: teismas dirba 
pasiremdamas įstatymais ir privalo savo nusprendime parodyti, kokių 
įstatymų žiūrėdamas jisai taip nusprendė. Taigi jokios formulos nuspren- 
dimo pradžioje nereikia dėti, o rezoliuciją reikia maždaug taip išdėstyti: 
data, vieta, teismo vardas, kas posėdyje dalyvavo, - išnagrinėjęs tokią bylą 
ir tokią ir pasiremdamas tokiais įstatymais nusprendė. 
2. Visose bylose turi būti imami mokesniai: teismo, lakštų, žyminis ir k., 
kuriuos įstatymas liepia imti toje ar kitoje byloje; kad nebūtų užkirstas 
neturtingiesiems kelias į teisingumą, reikia jiems pripažinti neturto teisė 
bylai vesti. Neturtingumo išrodymą nereikia sunkinti formalybių reikala- 
vimais, - patsai Taikos Teisėjas privalo įsitikinti, kokiose ekonominėse 
aplinkybėse prašytojas gyvena. 
3. Nesant dabar tam tikrų ženklų: markių ir p. teismo įmokesniams mokėti, 
visokie įmokesniai privalo būti priimami gyvais pinigais, išduodant kvitą. 
4, Didesnės pinigų sumos negali būti teisėjo laikomos pas save, o turi būti 
įnešamos iždo kason. 
5. Nuo pat pradžios teismų darbo reikia pratintis trumpais raštais dalykai 
atlikti, o kur galima žodžiu ar telefonu reikalas atlikti, ten apsieiti suvis be 
rašto. Padėkime, vienas teismas raštu reikalauja iš kitokių nors žinių. 
Atsakant tame pačiame popieryje, galima keliais žodžiais atsakas duoti, o 
atsakant atskiru popieriu, reikia ilgas raštas rašyti: nereikalingas popierio ir 
darbo eikvojimas. Protokolus rašant ir nusprendimus dėstant reikia taip pat 
žiūrėti, kad tik dalyko esmė būtų aiškiai išdėstyta ir nerašyti nereikalingų 
aplinkybių, kurios suvis neaiškina dalyko. 
6. Ministerija ieškojo Vilniuje įstatymų rinkinių, bet maža terado, o iš 
Rusijos pargabenti nepasiseks. Užtat patariama patiems rūpintis privatiniu 
keliu įgyti reikalingus įstatymų rinkinius. 
7. Darbo pradžioje bus daug abejojimų, sunkumų ir nesusipratimų. Ministe- 
rija prašo svarbiais klausimais kreiptis jon ir ji pasižada ko greičiausiai duoti 
atsakus. Ministerija neturės nieko prieš tai, jei teismo darbininkai svarbiais 
klausimais ras reikalinga atvykti Ministerijon pasiaiškinti, žinoma, laikydami 
įstatymuose nustatytą tvarką dėl laikino jo vietos apleidimo. Kada bus 
išrasta, kad teismo darbininkas buvo atvykęs Ministerijon Vilniun svarbiu 
„ tarnybos reikalu, tada kelionės išlaidos bus grąžinamos. 
8. Naujoje Lietuvos valstybėje, laisvame demokratiniame krašte, teismas 
privalo būti tikras laisvės ir demokratybės apgynėjas, tai yra ir tvarkos 
apgynėjas, nes be tvarkos negali būti nei laisvės, nei demokratybės. 
Teismas privalo remtis tik įstatymais, prieš kuriuos visi piliečiai lygūs, taip, 
kad ir ekonominiu atžvilgiu silpniausias rastų tinkamą apsigynimą nuo 
stipresniųjų skriaudikų. 
Vilnius 18.XII.10. 
Teisingumo Ministeris (pasirašė) P. Leonas" [61]. 

Petras Leonas dalyvauja Lietuvos Valstybės Tarybos trisdešimt pirma- 
jame posėdyje, vykusiame 1918 m. gruodžio 11 d. Jame, be kitų, buvo svarsto- 
mas klausimas dėl Ministrų Kabineto įgaliojimų. Diskusijose dalyvavo ir 
Petras Leonas. „Labai suprantamas dalykas, - sakė jis, - kad parlamentarė 
ministerija privalo turėti įsitikėjimo, tačiau tas įsitikėjimas gali būti paremtas 
tik įstatymais. Gali būti atsitikimų, kuriems mes neturėsime nė rusų įstatymo, 
nė savo. Taryba išsiskirstys, ir gali būti atsitikimų, kad, neturėdamas ypatingų 
įgaliojimų, Kabinetas gali būti mūsų aplinkybėmis priverstas sustabdyti darbą" 
[62]. 

1918 m. gruodžio pirmomis dienomis buvo bandyta užmegzti ryšius su 
anglų laivyno admirolu, atplaukusiu į Liepoją. Lietuvos valdžios delegacijos 
vadovas A. Stulginskis 1918 m. gruodžio 9 d. savo kelionės ataskaitoje 
ministrui pirmininkui A. Voldemarui rašė: „Atvažiavusioji į Liepoją Lietuvos 
valdžios delegacija rado anglų laivyną išvažiavusį Revelio link, taigi savo 
užduotį pasiekti negalėjo <...> Laivynas atkeliavo į karališkąjį portą 
1 gruodžio vakarą <...> laivynas atvažiavęs globoti Pabaltmario pakraščio nuo 
Liepojos iki Kronštatui. Kokioje formoje ta globa apsireikš, delegacijai neteko 
patirti <...> buvo išreikštas noras pasimatyti su Lietuvos valdžios atstovais ir 
prašyti latvių, kad jie apie tai praneštų Lietuvos valdžiai — į Vilnių, kuri 
atsiųstų tuo tikslu savo atstovus“ [63]. 

Buvo nutarta pasiųsti į Liepoją dar vieną delegaciją. Ministras pirmi- 
ninkas A. Voldemaras antros delegacijos vadovu paskyrė teisingumo ministrą 
Petrą Leonavičių (Petrą Leoną. - J. L.). Jis į Liepoją atvyko gruodžio 12 d., bet 
pasimatyti su anglų laivyno admirolu nepavyko. Gruodžio 19 d. jis dar kartą 
bandė susitikti su anglų laivyno admirolu, bet ir šį kartą tai padaryti jam 
nepavyko.Pagaliau gruodžio 23 d. pavyko susitikti tik su laivo kapitonu ir 
įteikti jam raštą. Ministrų Tarybos posėdyje padarytame pranešime apie savo 
kelionę į Liepoją Petras Leonavičius (Petras Leonas. — J. L.) pareiškė: „Apie 
mūsų kraštą anglai nieko nežino. Kai buvo jų paprašyta ginklų ir amunicijos, 
laivo kapitonas paaiškino, kad jie be Londono žinios nieko duoti negali ir 
patarė tais reikalais kreiptis į Londoną" [64]. 

Nuo pat paskyrimo teisingumo ministru dienos Petras Leonas rūpinosi 
jam pavaldžių darbuotojų parinkimu ir paskyrimu. Jau 1918 m. lapkričio 12 d. 
savo įsakymu jis paskiria Petrą Šniukštą Ministerijos Departamento 
direktoriumi, Vaclovą Sideikauską - Ministerijos Departamento reikalų vedėju 
[65]. 1918 m. lapkričio 16 d. jo įsakymu Antanas Krikščiukaitis paskiriamas 
Ministerijos teisių patarėju (juriskonsultu), Konstantinas Jablonskis — 
Ministerijos Įstatymų leidimo skyriaus vedėju [66]. 1918 m. gruodžio 6 d. 
įsakymų Minsko apygardos karo teismo buvęs valstybės gynėjas Andrius 
Zarinas paskiriamas ypatinguoju įgaliotiniu prie Teisingumo ministerijos ir jam 

pavedama išsiaiškinti buvusios Gardino gubernijos teismų paėmimo iš vokiečių 
okupacinės valdžios ir steigiamųjų teismų sutvarkymo klausimą. Vidaus reikalų 
ministerijos įgaliotiniui Kaune Rokui Šliupui tos pačios dienos įsakymu 
pavedama parinkti ir paskirti Kauno kalėjimo prievaizdą ir kitą personalą ir 
paimti iš vokiečių okupacinės valdžios Kauno kalėjimų knygas, inventorių, 
pinigus ir t.t. 1918 m. gruodžio 7 d. įsakymu Petras Leonas paskiria Antaną 
Tumėną Rokiškio apskrities teisėju ir paveda jam tuo tarpu eiti Rokiškio 
apskrities teismo tardytojo pareigas. Kartu įgalioja Antaną Tumėną perimti iš 
Rokiškio apskrities vokiečių taikos teisėjo visas bylas, dokumentus, knygas, 
pinigus, inventorių, butą ir kt. ir, surašius su vokiečių valdininku atidavimo 
protokolą, kopiją atsiųsti į Teisingumo ministeriją. 1918 m. gruodžio 9 d. 
įsakymais skiria Taikos teisėjus ir teismo tardytojus. Taikos teisėjais buvo 
paskirti: a) buvusioje Vilniaus gubernijoje — Petras Šniukšta (Vilniaus miesto ir 
Vilniaus apskrities), Jurgis Milančius (Kaišiadorių), Juozapas Nenarta 
(I Alytaus), Balys Motiejūnas (Švenčionėlių), Juozas Kačiauskas (Molėtų), 
Boleslovas Martinaitis (Rodūnės), Kazimieras Ščesnulevičius (Širvintų); 
b) buvusioje Kauno gubernijoje — Kazimieras Oleka (Kauno miesto 17 Kauno 
apskrities), Bronislavas Cirtautas (Kėdainių), Vytautas Mongirdas (Kretingos), 
Jonas Cigleris (Kuršėnų ir Akmenės apskrities), Kastautas Krestiukovas 
(Kupiškio), Pranas Dauguvietis (Panevėžio ir Utenos apskrities), Andrius 
Mačys (Raseinių, Jurbarko), Antanas Liorentas (Sedos), Peliksas Bugailiškis 
(Šiaulių), Boleslovas Dirmantas (Ukmergės), Bernardas Fridmanas (Biržų), 
Mykolas Staškevičius (Joniškėlio), Tadas Cirtautas (Skaudvilės), Adolfas 
Grajauskas (Vėžaičių ir Telšių apskrities), Kazimieras Būdas (Salgūdiškių); 
buvusioje Suvalkų gubernijoje — Augustinas Mockevičius (Naumiesčio), 
Juozas Brazaitis (Vilkaviškio), Antanas Krasauskas (Marijampolės), Jonas 
Aleksa (II Alytaus), Radziukynas (Seinų), Vilhelmas Grosas (Augustavo), 
Aleksandras Grubauskas (Suvalkų apskrities). Tos pačios dienos įsakymu buvo 
paskirti ir teismo tardytojai: a) buvusioje Kauno gubernijoje — Kazimieras 
Klonevičia (Kauno miesto), Rapolas Skipitis (Šiaulių), Eugenijus Sokolovas 
(Ukmergės), Anatolijus Sokolovas (Rokiškio, Zarasų), Jonas Nikolskis 
(Telšių), Juozapas Bajoras (Panevėžio), Petras Kerpė (Raseinių); b) buvusioje 
Suvalkų gubernijoje — Jonas Domanskis (Naumiesčio), Antanas Marcinke- 
vičius (Vikaviškio), Aleksandras Žilinskas (Marijampolės), Aleksandras 
Milčinskas (II Alytaus), Kajetovas Kaunas (Seinų), Jonas Vilčinskas (Suvalkų), 
Juozas Brazinskas (Augustavo) [67]. Kiti teisingumo ministro pasirašyti 
įsakymai dėl teisėjų ir kitų atsakingų darbuotojų skyrimo buvo skelbiami 
„Lietuvos aido" numeriuose bei „Laikinosios Vyriausybės žiniose". 

Parinkti teisėjus buvo sudėtinga. Tinkamų tam darbui žmonių trūko, o 
esamos aplinkybės reikalavo kuo skubiausiai šią problemą spręsti. „Iš sielvarto, 

kad neturiu ką siųsti (teisėjų pareigoms. — J.L.), - rašė Petras Leonas, - naktimis 
miegoti negalėjau. Reikia iš vokiečių imti teismo darbas, o nėra kam pavesti tas 
darbas. Dar mažiau buvo visai tinkamų žmonių. Teko skirti teisėjais asmenys, 
kuriuos mačiau reikalo įspėti ir prašyti, kad dorovės reikalavimams nenusidėtų 
<...>“ [68]. 

Čia tenka pasakyti, kad net tie, kurie buvo teisininkai, į siūlymus dirbti 
teismuose reaguodavo nevienodai. Stai pora pavyzdžių. A. Bulotai, dirbusiam 
advokatu nuo 1904 metų, buvo pasiūlyta užimti Vyriausiojo Lietuvos tribunolo 
prokuroro ar kokią kitą teismo vietą. Į šį siūlymą 1918 m. gruodžio 12 d. laiške 
teisingumo ministrui Petrui Leonui atsakyta taip: 

„Vadinamoji Lietuvos Vyriausybės Taryba, iš kurios peties Tamsta veiki, 
nėra teisėta Lietuvos valdžia, nes nebuvo gyventojų rinkta. Sutvėrė ją visų 
neapkenčiamas vokiečių imperializmas, idant darant su ja sutartis dumti 
svietui akis ir galutinai pavergti mus Vokietijos jungui. Ir Taryba uoliai pildė 
paskirtą jai darbą: neturėdami nemieje jokios galios ir nežiūrėdama žmonių 
neapykantos prie Vokiečių, ji paskelbė Lietuvą monarchija, užkvietė jai vokietį 
karalių, davė Vokietijai Lietuvos vardu svarbių prižadėjimų, trumpai sakant 
rišo mūsų kraštą pančiais prie kaizeriškosios Vokietijos. 

Ir net dabar, kuomet Vokietijoje kaizerizmas jau griuvo, Taryba nenor 
pasitraukti, nenor užleisti vietos pačių žmonių sudarytai valdžiai, tiktai kaip 
įmanydama atsikratinėja net mūsų surinkimo konferencijos, ir skelbdama 
pasauliui, būk ji esanti teisėta Lietuvos valdžia, stengiasi pagriebti krašto 
valdymą į savo rankas: suspietė Vilniuję būrius inteligentų, kurie dabar intin 
reikalingi liaudžiai ant vietų, skiria visokius činovnikus, skelbia biurokratiškus 
įsakymus, leidžia įstatymus ir net jau grasina bausmėmis už jų nevykdymą. 
Žodžiu tariant Taryba elgiasi taip kaip visuomet elgiasi apsišaukėliai ir 
uzurpatoriai. 

Zinoma, visi tarybininkai tvirtina, kad jie visa tai darė ir daro vien 
rūpindamiesi Lietuvos labu, Lietuvos nepriklausomybe. 

Bet, Tamsta, kurs vadiniesi teisingumo ministeriu, galėtum paaiškinti 
štai kokią teisybę: jei dabartinė Taryba neatsisakys pati ar nebus nugriauta, 
bet iš tikrųjų bus pripažinta Lietuvos valdžia, tai nuvargintieji Lietuvos 
gyventojai dar turės sykiu su vokiečiais mokėti sąjungininkams šimtus 
miljardų kontribucijos! Juk ne kas kitas, kaip šita Taryba davė Vokietijai 
Lietuvos vardu prižadėjimą padėti jai karo sunkenybes nešti. 

Nei prisidėti prie tokio Lietuvos pančiavimo, nei būti apsišaukėliu - 
uzurpatorium aš nenoriu ir negaliu, ir todėl nuo Tamstos man pasiūlymo 
atsisakau. 

Pagaliau turiu pridurti, kad jeigu aš panorėčiau tapti aukščiausiuoju 
prokuroru, tai nebent tam, idant traukti visus tarybininkus atsakomybėn už 
šalies atstovybės falsifikavimą, už liaudies teisių užgrobimą ir už veikimą 
prieš žmonių reikalus ir valią. 

Su pagarba 
Andrius Bulota“ 
[69]. 

Visiškai kitaip pasielgė teisininkas P. Bugailiškis. „Yra Lietuvoje, - rašė 
Petras Leonas, - gal tik vienas tokio darbingumo ir darbų produktingumo 
žmogus, kokiu yra Šiaulių teisininkas Petras (enciklopedijoje rašoma Peliksas. 
- J.L.) Bugailiškis. Jam nei vienas darbas, kad ir rodosi, prasčiausias palyginti 
su jo gabumais ir gyvenimišku stažu, - nėra nepriimtinas dirbti. O kai apsiima 
dirbti, tai padaro ko stropiausia, ko geriausia. Besikuriant Lietuvos valstybei, 
aš, kaip teisingumo ministeris, pasiūliau p. Bugailiškiui būti taikos teisėju: jisai 
neparodė nei mažiausio nepasitenkinimo, kad jam siūloma gana žema vieta. 
Teisėjo tarnyba, savaime aišku, yra garbinga ir visuomenei labai naudinga. 
P. Bugailiškis teisėjo pareigas taip sąžiningai ir gerai ėjo, kad geriau negalima. 
Bugailiškis iniciatyvos asmuo. Jisai kuria vietos kultūrines organizacijas ir 
platina švietimą. Jo įsteigtas, 1923 metams besibaigiant „Kultūros“ žurnalas, 
kurį jis redaguoja, įgijo skaitytojų ir laisvo žodžio, mokslu paremto, autoritetą. 
„Kultūros“ pagalba paplito po visą Lietuvą organizacijos, vadinamieji 
„Kultūros būreliai", tai švietimo ir lavinimosi kuopelės. Jų tiek daug susior- 
ganizavo įvairiose Lietuvos vietose, kad šiais metais įvyko „Kultūros būrelių“ 
atstovų susivažiavimas Kaune bendriems reikalams aptarti. Susivažiavimas 
padarė rimto įspūdžio visuomenei. Tai daugeliui tikrai netikėtas reiškinys. 
<...> „Kultūros būreliai" pasižymi laisva mintimi ir yra daugiausia neturtingųjų 
jaunimo būreliai. Gyvenimo sąlygos jiems yra priešingos, labai sunkios 
nugalėti. Ir vis dėlto šitos grupės tarpsta. Atėjo laikai laisvai minčiai reikštis ir 
bujoti žmonėse. Laimingai susidėjo teisinės gyvenimo sąlygos: Steigiamajame 
seime dešiniesiems tenka ieškoti susitarimo su kairiaisiais ir kompromisu 
rezultatas yra gana gera respublikos konstitucija, kurioje yra apsaugotos 
pagrindinės žmogaus piliečio teisės ir laisvės" [70]. 

Iniciatyvių, darbščių, pasiryžusių dirbti bet kokį ir bet kur teisingumo 
darbą žmonių buvo ir daugiau. Jų dėka ir buvo kuriama ir stiprinama 
teisėsaugos sistema. 

1918 m. gruodžio 11 d. „Lietuvos aidas" paskelbė Teisingumo ministe- 
rijos parengtą Laikinąjį Lietuvos teismų ir jų darbo sutvarkymo įstatymą ir šio 
Įstatymo paaiškinimą. Žemiau pateikiami abiejų dokumentų tekstai. 


„Laikinasis Lietuvos teismų ir jų darbo sutvarkymas 


Skyrius I 
Bendrieji dėsniai 
$1. Visos bylos, dokumentai ir pinigai, kurie yra esamuose dabar 
Lietuvoje vokiečių okupacijos valdžios teismuose (Friedensgerichte. Bezirk 


gerichte, Obergericht, Kriegsgerichte) pereina trijų asmenų žinion, kurie yra 
teisingumo ministerio tam įgalioti. 

$2. Ir teismą sutvarkant, ir teisiant, tardant ir sprendžiant tiek 
baudžiamąsias, tiek civilines bylas, turi galioti tie įstatymai, kurie yra buvę 
Rusų valdžiai esant, Lietuvos Valstybės laikinosios konstitucijos 824, su tomis 
atmainomis, kurios žemiau eina. 


Skyrius II 
A. Teismų sutvarkymas 


$3.Teismo valdžiai vykdyti steigiami: 

a) Vyriausiasis Lietuvos tribunolas, 

b) Apygardų Teismai 

ir c) Taikos Teisėjai. 

Jų steigiamąjį laiką skiria Teisingumo Ministeris, susitaręs su okupacine 
valdžia. 

$4. Vyriausiasis tribunolas yra Vilniuje, o jo galios plotas yra visa 
Lietuvos valstybė. 

$5. Apygardos Teismas yra steigiamas viename kuriame nors 
Apygardos (buv. Gubernijos) mieste Teisingumo ministerio nuožiūra ir jo 
galios plotas yra visa apygarda (b. gubernija). 

56. Kiekvienoje apskrityje (kreize) ir miestuose, kur gyvena daugiau 
nei per 20 000 gyventojų, skiriamas Taikos Teisėjas. 

$7. Nusikaltimams tardyti yra skiriami Teismo Tardytojai kiekvienai 
apskričiai ir miestui po vieną, jeigu tenai gyvena daugiau per 25 000 
gyventojų. 

Pastebėjimas. 1. Teisingumo ministeris turi teises pavesti Teismo 
Tardytojo pareigas Taikos Teisėjui, ir Taiko Teisėjo pareigas - Teismo 
Tardytojui. 

Pastebėjimas. 2. Teisingumo ministeriui duodama teisė padauginti 
Taikos Teisėjų ir Teismų Tardytojų skaičius ir padalyti tarp jų darbo plotas. 

58. Prie Apygardos Teismo ir Vyriausiojo Tribunolo yra Valstybės 
gynėjai (Prokuratoriai) ir jųjų Padėjėjai. 
protokolus rašo ir bylų įmokesnius priima jo sekretorius. 

$10. Apygardos Teismas ir Vyriausiasis Tribunolas susideda iš 
pirmininko ir trijų narių. Posėdyje dalyvauja trys asmenys įskaitant ir 
pirmininkaujantį. 

Pastebėjimas. Nesant užtenkamo teismo narių skaičiaus, posėdžio 
kviečiami: Apygardos Teismai - Taikos Teisėjai, o Vyriausiajam Tribunolui - 
Apygardos Teismo nariai. 

511. Taikos Teisėjus, Teismo Tardytojus ir Valstybės Gynėjo Padėjėjus 
skiria ir šalina Teisingumo Ministeris, o Vyriausiojo Tribunolo, Apygardos 
Teismo Pirmininkus, narius ir Valstybės Gynėjus skiria ir šalina Valstybės 
Tarybos prezidiumas, Teisingumo Ministeriui pasiūlius. 

512. Prie Taikos Teisėjų, prie kiekvieno teismo ir Valstybės Gynėjo yra 
ir šalina Taikos Teisėjas, Teismo Pirmininkas ir Valstybės Gynėjas, kas kuriam 
pareina. 

513. Teismų nusprendimus vykdo Teismo Antstoliai, Apygardos Teismo 

Pirmininko skiriamieji ir šalinamieji. 

$14. Teismo nusprendimų ir įsakymų vykdymas gali būti pavedamas ir 
policijos valdininkams. 

$15. Skiriant Teisingumo ir Ministerijos darbininkai, turi būti kiek galint 
žiūrima, kad skiriamieji asmens tiktų tiems reikalavimams, kurie yra nustatyti 
rusų valdžios įstatymuose. 

£16. Teismas atliekamas valstybine, lietuvių kalba; ta kalba rašomi 
protokolai ir sprendimai. Teisėjas privalo mokėti susikalbėti ir kitomis vietos 
kalbomis (lenkų, gudų), jei bylos dalyviai nemoka valstybinės kalbos. 
Nemokantiems valstybinės ir čion paminėtų vietos kalbų duodamas vertėjas. 

Pastebėjimas. Ministerių Kabinetui leidžiama daryti iš šio įstatymo 
reikalingos išimtys, kiek to reikalauja gyvenimo aplinkybės. 


B. Civilinių bylų sprendimo tvarka 


817. Taikos Teisėjui pavedama teisti visos bylos be jokio išskyrimo ir 
ginčai dėl kilnojamojo ir nekilnojamojo turto, jeigu ginčijamo dalyko kaina 
nėra didesnė, kaip penki tūkstančiai rublių (10 000 markių). 

$18. Dėl Taikos Teisėjų nusprendimų galima apeliuoti visose bylose. 
Tas apeliacijas sprendžia Apygardos Teismas. 

519. Apeliacinėse bylose Apygardos Teismo nusprendimas yra 
galutinis. Kasacijos skundai neleidžiami. 

520. Apygardos Teismai I - je instancijoje sprendžia visus kitus turto 
ginčus, kurie nenurodyti šių įstatų $17. 

$21. Apeliacijos dėl apygardos Teismo nusprendimų eina Vyriausiajin 
Tribunolan. 

$22. Vyriausiojo Tribunolo nusprendimai yra galutiniai. Jie neskun- 
džiami. 

523. Visose bylose imami mokesniai. 

524. Mokesniai imami penkis kartus didesni, nekaip kad buvo imami 
1914 metais prieš karą. 

525. Visi moksesniai, taip pat ir Taikos Teisėjų imamieji, eina 
Valstybės iždan. 

$26. Teismas turi teisės nurodyti bylininkams aplinkybių, kurios reikia 
išaiškinti bylai teisingai nuspręsti ir išrodymų, kuriais tos aplinkybės privalo 
būti patikrintos. 


C. Baudžiamųjų bylų sprendimo tvarka 


827. Taikos Teisėjai sprendžia bylas dėl nusikalstamų darbų, už 
kuriuos baudžiamam kodekse, taip pat ir įstatymuose dėl nusižengimų muitų 
ir uždų (akčyžių) taisyklėms, skiriama bausmė, ne skaudesnė, kaip kalėti 
kalėjime. Jeigu tokioje byloje ieškinys didesnis per 5000 rb., tai ją sprendžia 
Apygardos Teismas. , 

528. Dėl Taikos Teisėjų sprendimų visose bylose galima apeliuoti. Šitas 
apeliacijas peržiūri ir bylas sprendžia apygardos Teismas. 

$29. Apeliacinėmis bylomis dėl Apygardos Teismo nusprendimo negali 
būti daugiau jokio skundo. 

530. Visas kitas bylas dėl nusikalstamų darbų, kurios nenurodytos 
$27, sprendžia apygardos teismas. 

831. Ligi nebus sutvarkytas prisiekusiųjų sprendėjų (posėdininkų) 
rinkimas, Apygardos Teismas sprendžia bylas be prisiekusiųjų sprendėjų 
(posėdininkų). 

532. Apeliacijos dėl Apygardos Teismų nusprendimų eina Vyriausiajin 
Tribunolan, kurio nusprendimams kasacijos skundų nebegali būti. 

$33. Taikintis leidžiama tose bylose, kuriose galima buvo taikintis ir 
rusų teismuose. 

£34. Visi valstybės valdininkai nusikaltę eidami savo pareigas 
Valstybės Gynėjo traukiami atsakomybėn tąja tvarka, kaip ir visi kiti 
kaltinamieji. 

£35. Kaltinamąjį aktą drauge su tardymo aktu Valstybės Gynėjas 
įduoda stačiai Apygardos Teismui. 

$36. Bausmės dovanojimas ir apskritai amnestija duodama įstatymų 
leidimo keliais. 


D. Baudžiamasis kodeksas 


$1. Įteisėtu baudžiamuoju kodeksu yra laikomas Rusijos 1908 metais 
patvirtintas kodeksas, kuris turėjo galios ir vokiečių okupacijos valdžiai esant, 
išskyrus: 

a) 55 82-84, 88, 89-94, 98 ir 131, b) visą trečiąją dalį (58 99-107) ir 
c) visa tai, kas priešinga Laikinajai Lietuvos Valstybės Konstitucijai. 

£2. Kod kso 52 nurodomų bausmių vieton skiriamos šios bausmės: 

a) sunkiųjų darbų kalėjimas; 

b) priprastas kalėjimas; 

c) areštas; 

d) pinigų bauda. 

53. Sunkiųjų darbų kalėjimo bausmė skiriama vieton: mirties 
bausmės, nutrėmimo ir grasos kalėjimo, o tvirtovės kalėjimas pakeičiamas 
paprastu kalėjimu. 

Baudžiamojo Kodekso straipsnių žodžiai 54 „Rusija“ ir „Rusijos 
valdinys" pakeičiamas žodžiais „Lietuva“ ir „Lietuvos pilietis“. 

Valstybės Tarybos Prezidiumas: 
A.Smetona 

J.Staugaitis 

St. Šilingas 

Teisingumo Ministeris Petras Leonas. 


PAAIŠKINIMAS 


Įstatymui „Laikinasis Lietuvos Teismų ir jų darbo sutvarkymas" 


1. Lietuvos valstybė dar tik kuriama: dar nėra savivaldybės įstaigų, 
nėra vietose administracijos valdininkų. - Jei ir būtų išrasta, kad vietos 
teismas esti geresnis tada, kada teisėjai visuomenės renkami, vis tik dabar 
dėl ką tik parodytų priežasčių Taikos Teisėjų rinkimai negali būti įvykdyti. O 
be teismo šalis negali nė dienos gyventi. Taigi, šiuo tarpu Taikos Teisėjai turi 
būti valdžios skiriami. 

2. Dėl tų pačių priežasčių dabar negalima įsteigti didesnėms 

kriminalinėms bylomis Apygardos teismo su prisiekusiais sprendėjais 
(posėdininkais), kurių rinkimai negali būti sutvarkyti. Todėl Apygardos 
Teismas tuo tarpu teis be prisiekusiųjų sprendėjų ( posėdininkų). 

3. Iš pradžios valstybei truks prityrusių žmonių teisėjų ir tardytojų 
pareigoms eiti ir reikės vienam asmeniui pavesti dviejų valdininkų - Taikos 
Tesėjo ir Teismo Tardytojo - pareigos. Kad galėtų dviejų pareigas atlikti, 
teisėjas pasikvies daugiau kanceliarijos darbininkų; šiais bus skiriami, kiek 
galima, jauni teisininkai, kurie papraktikavę galės patys savarankiškai teisėjų 
vietas užimti. 

4. Kasacinės instancijos reikalas ir nauda ginčijami ir ten, kame ji yra. 
Visų bylų tik maža dalis patenka kasacinėn instancijon. Dviejose instancijose 
bylos esti pamatingai apsvarstomos ir kasacinė instancija nekartą tik suardo 
teisingą bylos sprendimą. 

Tikroji kasacinės instancijos reikšmė - tai vienaip visai valstybei 
aiškinti teisės esmė. Kadangi Lietuvos Tribunolas, būdamas apelecinė 
instancija, bus vienas visai valstybei, - tai jis atliks šitąjį vienokio teisės 
aiškinimo uždavinį. Taigi iš pradžios iki gyvenimas parodys kasacinės 
instancijos reikalingumą, ji nesteigiama. 

Teisingumo Ministeris P. Leonas“ 
[71]. 


Paskelbtas įstatymas ir šio įstatymo paaiškinimas sudarė Lietuvos teismų 
ir jų darbo teisinį pagrindą, tapo naujai skiriamų teisėjų darbo pagrindiniais 
dokumentais. 

Teisingumo ministras Petras Leonas tame pačiame „Lietuvos aido“ 
numeryje paskelbė ir raginimą taikos teisėjams bei teismo tardytojams: 


„Šiuo duodu žinoti p. p. Taikos teisėjams ir Teismo tardytojams, kad 
jie privalo tuoj kuo greičiausia į tarnybos vietas vykti ir pareigas pradėti eiti. 
Taikos teisėjų prašau pasirūpinti tuoj iš vokiečių teisėjų teismų dalykus 
priimti, surašius su vokiečių valdininkais priėmimo atidavimo protokolą, kurio 
kopiją siųsti ministerijai. 

Teisingumo ministeris P. Leonas 


Vilnius, 1918 m. XII 10 d." [72]. 


Apie taikos teisėjų ir tardytojų paskyrimus rašoma dėl to, kad būtų matyti 
ne tik tų darbų apimtis, bet ir jų sudėtingumas. Dalis paskirtųjų neturėjo nei 
teisinio išsimokslinimo, nei praktinių įgūdžių. Be to, atvykę į paskyrimo vietą, 
taikos teisėjai rasdavo nepavydėtiną padėtį. Štai kaip aprašo rastąją padėtį 
Rapolas Skipitis: „Man pradėjus eiti Kauno taikos teisėjo pareigas [1919 m. 
sausio 16 d. - J. L.], to teismo raštinės personalas jau buvo sudarytas. Iš trijų 
valdininkų tik viena Rašinskaitė temokėjo lietuviškai rašyti. Taikos teisėjo 
sekretorius Cigleris, nors ir kalbėjo lietuviškai, bet rašė labai blogai. Prieš 
mane buvo to paties teismo teisėjais paskirti Kazys Oleka ir Gadliauskas. 

Pirmasis vos spėjo suorganizuoti raštinę ir kokį tvarkomąjį posėdį padaryti ir 
buvo perkeltas į Kauno apygardos teismo teisėjus. Antrasis (Gadliauskas) 
senyvas žmogus, niekuomet nebuvęs teisėju, o tik Apygardos sekretoriumi, 
pasijutęs nepajėgus byloms spręsti, pats iš teisėjo pareigų pasitraukė, neiš- 
sprendęs nė vienos bylos. Man irgi buvo nelengva, nes teisme nė vienos dienos 
nebuvau dirbęs nė advokatavęs. Prityrusių teisininkų buvo labai mažai, todėl 
turėjome būti teisėjais ir neprityrusieji. Kiekvieną mielą vakarą valandų 
valandas skaitydavau paskirtas nagrinėjimui bylas ir su Tiutriumovo pagalba 
stengdavausi išsiaiškinti įstatymų straipsnius, reikalingus bylų sprendimui. Bet 
į posėdį ateidavo bylininkų įgaliotas prityręs advokatas arba koks apsukrus 
privatus gynėjas ir mano juridinius pagrindus toms byloms spręsti gerokai 
apgriaudavo. Ir vėl tekdavo viską pergalvoti ir suderinti su sąžinės balsu, su 
įstatymu. Bet kai būtinai reikia, tai žmogus daugiau ir gali. Mane labai 
sustiprindavo pasitarimai su Teisingumo ministru P. Leonu. Jis buvo prityręs 
teisininkas ir geras galvos vyras. Jis puikiai suprato mano padėtį ir patarė man 
per daug nesijaudinti, jei kada byloje ir nepasiseks tinkamai pritaikyti įstatymo 
straipsnio. Svarbiausia, pabrėždavo P. Leonas, esą bylą spręsti sąžiningai, t.y. 
bylos sprendime teisybė turi atitikti sąžinės balsą. O jei sprendimas neatitiks 
įstatymui ir jei bylininkai norės atitaisyti, - tinkamai įstatymus pritaikys 
aukštesnė instancija. P. Leonas pabrėždavo, kad bylos neprivalo pas teisėją 
gulėti ilgai neišspręstos. Taip ministro padrąsintas ir sustiprintas ėjau teisėjo 
pareigas“ [73]. 

Maždaug po dviejų savaičių nuo R. Skipičio darbo pradžios antruoju 
taikos teisėju Kaune buvo paskirtas Aleksandras Žilinskas. Taikos teismas 
tuomet turėjo du skyrius: civilinį ir baudžiamąjį. A. Žilinskas pasirinko 
baudžiamąjį skyrių, o R. Skipičiui teko būti civilinio skyriaus teisėju, bet 
neilgam, nes tų pat metų kovo pradžioje teisingumo ministras P. Leonas 
paskyrė R. Skipitį valstybės gynėju [74]. Tai rodo, kad, be kitų bėdų, teismuose 
dar buvo ir labai dažna teismų darbuotojų kaita. 

1918 m. gruodžio 13 d. Petras Leonas išleido Teisingumo ministerijos 
aplinkraštį Nr. 1, kuriame buvo nurodoma, kaip elgtis su priimtomis iš vokiečių 
teismų dar nebaigtomis bylomis. Aplinkraštis buvo paskelbtas „Lietuvos aide“ 
ir „Laikinosios Vyriausybės žiniose“ [75]. 

1918 m. gruodį padėtis Lietuvoje darėsi vis sudėtingesnė. 1918 m. 
gruodžio 10 d. buvo sudarytas komunistų vadovaujamasis organas — karinis 
revoliucinis komitetas. Pradėtos kurti darbininkų tarybos. Gruodžio 15 d. 
pradėjo darbą Vilniaus darbininkų atstovų taryba. Jos pirmininku buvo išrink- 
tas Pranas Eidukevičius. Gruodžio 18 d. Vilniaus darbininkų tarybos 
prezidiumas kreipėsi į vokiečių kareivių tarybą, pranešdamas, kad jis esąs 
vienintelė įgaliota miesto valdžia ir jo įsakymai privalomi visiems [76]. Prie 

Vilniaus susitelkė apie tūkstantis gerai ginkluotų lenkų legionierių. Vokiečiams 
pasitraukus, jie rengėsi užimti Vilnių ir prijungti jį prie Lenkijos. 

1918 m. gruodžio 19 d. iš Rusijos grįžo M. Sleževičius. Kitą dieną jis 
susitiko su Lietuvos Valstybės Tarybos nariais, kurie buvo sunerimę. „1918 m. 
gruodžio 19 d. naktį, - rašė M. Sleževičius, - atvykau iš Rusijos Vilniun. Ant 
rytojaus atsilankiau „Lietuvos ūkininke". Čia iš p. B. (B. - manoma, kad tai 
buvo F. Bortkevičienė. — J.L.) sužinojau, kad Tarybos Prezidiumas ir 
Vyriausybė yra pasiruošę tą pat dieną išvažiuoti iš Vilniaus“. M. Sleževičius 
išsakė B. savo nuomonę apie vokiečių traukimąsi iš Rusijos ir esamą padėtį 
Lietuvoje. P. B. patarė M. Sleževičiui tuojau nueiti į Tarybą ir įtikinti Tarybos 
Prezidiumą bei Vyriausybę neišvažiuoti iš Vilniaus. Nuėjęs į Tarybos būstinę, 
ministro pirmininko nerado. Ten buvo tik Tarybos Prezidiumo narys S. Šilin- 
gas ir Tarybos Prezidiumo pirmininkas A. Smetona. Pirmiausia M. Sleževičius 
susitiko su S. Šilingu: „Maloniai su manimi pasisveikinęs S. Šilingas tuojaus 
paklausė: ar aš važiuosiu su Taryba ir Vyriausybe iš Vilniaus, ar liksiu 
Vilniuje. Jei likčiau Vilniuje, tai kiek jie turėtų palikti man pinigų agitacijai ir 
propagandai". M. Sleževičius pareiškė, kad išvažiuoti iš Vilniaus nesiruošia, 
kad jam palikti pinigų nereikia, kad, jo nuomone, „Taryba ir Vyriausybė 
privalo pasilikti Vilniuje“, kad „Vilniaus be pasipriešinimo ir kovos jokiu būdų 
negalima apleisti". M. Sleževičiaus pateiktos žinios ir išsakyti argumentai, kaip 
atrodė pačiam M. Sleževičiui, kažkiek S. Šilingą įtikino. Jis pasiūlė 
M. Sleževičiui tuoj eiti pas Tarybos Prezidiumo pirmininką A. Smetoną ir jam 
pakartoti S. Šilingui išsakytas žinias ir pateiktus argumentus. M. Sleževičius 
kartu su S. Šilingu nuėjo pas Tarybos Prezidiumo pirmininką A. Smetoną. 
„Ponas A. Smetona, - rašė M. Sleževičius, - priėmė mane stovėdamas su 
laikrodžiu rankoje. Vieni pirmųjų jo žodžiai buvo, kad jau lieka dvylika 
valandų iki išvažiavimo, kad šiandien esanti paskutinė diena išvažiuoti iš 
Vilniaus, kol jie šiandien ir turi išvažiuoti. Vyriausybė gi kelsiantis į Gardiną, 
nes taip yra nutarę generolai Kondratavičius ir Žukauskas. Man paklausus, 
kodėl į Gardiną, taip toli į Lietuvos pakraštį, kurs daugiausia gudų apsuptas, o 
ne į Kauną, kurs guli susipratusios Lietuvos centre, p. A. Smetona paaiškino, 
kad minėtų generolų nuomone, bolševikams Vilnių paėmus, Kaunas turėsiąs 
pasiduoti į kelias dienas, o Gardine būsią galima laikyti kelis mėnesius, ir kad 
tie generolai jau gavę įsakymą vykti Gardinan ir ten varyti toliau organizacijos 
darbą. Aš vėl pakartojau savo pastabas, pareiškiau savo nuomonę dėl 
vyriausybės kėlimosi į Gardiną, kaip dėl labai rizikingo ir Lietuvai kenksmingo 
žingsnio ir nurodžiau į reikalą liktis Vilniuje iki paskutinės valandos ir 
organizuoti gynimąsi. 

Ponas A. Smetona pareiškęs, kad jis pilnai supranta mano argumentus ir 
reikalą organizuoti pasipriešinimą ir pabrėžęs, kad valdžios daliai vis dėl viso 


340 


VEIKLA LIETUVOJE 1918-1919 METAIS 


ko reikia vykti į užsienį, ėmė vėl rūpestingai kalbėti apie laiko trumpumą. 

Supratau, kad audencija baigta ir atsisveikinau. 

Teko tą pačią dieną sutikti daugybę senų pažįstamų ir draugų. Stebėtinas 
apsireiškimas. Beveik visi nusistatę prieš Tarybą. Kiekvienas duoda gerą 
patarimą: tik nesusidėkit su Taryba! Man, - pabrėžė M. Sleževičius, - palankiau 
Tarybai nusistačiusiam — tai buvo šalto vandens kibiras“. 

1918 m. gruodžio 20 d. vakare „Lietuvos ūkininko" redakcijoje įvyko 
Liaudies partijos centro komiteto posėdis, kuriame dalyvavo kai kurie partijos 
nariai ir keli karininkai. Tuo metu Vilniuje sklido vis liūdnesni ir liūdnesni 
gandai: tai Taryba pabėgo, tai valdžia jau į Gardiną išvažiavo. „Karininkai, 
kupini energijos, drąsos ir didžiausio pasišventimo, - rašė M. Sleževičius, - 
piktinosi ir karščiavosi. Visi, kaip vienas, stovėjo už tai, kad valdžion reikia 
kviesti naujų žmonių. Visi, kaip tinkamiausį žmogų, skaitė dr. K. Grinių, seną 
kovotoją už Lietuvos laisvę ir nepriklausomybę. Deja, jo Lietuvoje nebuvo. Po 
ilgų kalbų ir, nežiūrint mano griežto bei motyvuoto atsisakymo (trejus metus 
nebuvęs Lietuvoje, nežinąs naujai susidariusių sąlygų, nenujaučiąs krašto, ūpo, 
jaunas, niekam nežinomas), Centro komitetas nutarė, kad aš privalau apsiimti 
stoti priešakyje valdžios, diktatoriaus teisėmis. Prie progos turiu pabrėžti, kad 
diktatoriaus paskyrimo mintį iškėlęs ir p. Šilingas, ir p. Smetona. Tik niekas 
negalvojo, kieno pagelba ir kaip tas diktatorius vykdys savo valią ir norus. 
Daug didesnių ginčų kilo dėl Tarybos. Dauguma, atpasakodami krašto ūpą, 
reikalavo, kad Taryba būtų visai paleista, kad kraštas jos nekenčia (čia buvo 
priminta ir karaliaus Uracho rinkimai; ir konvencijos su Vokiečiais, ir 
nesipriešinimas vokiečių daromoms kraštui ir gyventojams nuoskaudoms). 
Mažuma gi, prie kurios priklausiau ir aš, - pažymėjo M. Sleževičius, - manė, 
kad visai paleisti Tarybą būtų nepolitiška, ir netaktinga iš atžvilgio į užsienį. 
Taryba buvo jau visur žinoma, kaip Lietuvos valstybinis organas. Tokiu 
momentu revoliuciniai žingsniai, kaip Tarybos paleidimas, neleistini. Reikia 
skubintis sušaukti krašto atstovybę, kad ir netobulą, bet naują, o Taryba iki tam 
laikui suspenduoti. Galų gale viršijo antroji nuomonė: reikalauti Tarybos 
veikimo suspendavimo iki bus sušaukta nauja krašto atstovybė. 

Centro komitetas priėmė dar vieną nutarimą: „<...> į valdžią turi būti 
pašaukti visų politinių partijų ir grupių atstovai, nuo esdekų iki pačių dešiniųjų, 
kas tik stovi ant Lietuvos nepriklausomybės pamato". 

Centro komiteto posėdis pasibaigė vėlai naktį. Jo nutarimus reikėjo 
vykdyti jau ateinančią dieną. M. Sleževičius, išreikšdamas savo savijautą ir 
apibūdindamas susidariusią padėtį, rašė: 

„Turėjau jausmą tartum esu pasmerktas myriop: be pasirengimo, be 


prityrimo tokia sunki našta uždėta ant mano pečių. Kariuomenės nėra - 
Vilniuje tik keliolika karininkų. Jokios organizacijos. Kiek ir kur yra mūsų 

kareivių, - niekas nežino. O čia slenka, nors ir netvarkingi, bet dideli 
bolševikų būriai; čia vėl šiaušiasi ir tik geros progos laukia, kad sukiltų prieš 
mus, lenkai; čia vokiečiai traukiasi ir traukiasi: Vilniaus dienos suskaitytos 
(10-15 dienų), po to į 5-10 dienų turėjo būti apleistas Kaunas, na ir galas - 
visa Lietuva bolševikų rankose. 

Ir toje jūroje abejonių, kuomet junti tave jau apsupa beviltė, 
nepermatoma tamsuma, vienas tik šviesus taškelis - tai tų jaunųjų mūsų 
karininkų tėvynės meilė, jų pasiryžimas savo kūnais užtverti kelią į Lietuvą ir 
jų beribis karštas pasitikėjimas savimi ir Lietuvos liaudimi. „Tik reikia 
šuktelti“, - sakė jie, - „ir sukils visa Lietuva, kaip vienas Žmogus <...> ir 
apsiginsime“. Tie beribaus tikėjimo žodžiai visą naktį tartum ugninėmis 
raidėmis parašyti sužibdavo prieš mane, kaip tik juodos abejojimų ir bevilties 
mintys pradėdavo imti viršų. 

Vaizdų vaizdai... Nelinksmi jie visi. Minčių mintys... irgi viena už kitą 
liūdnesnės, - ir, tartum plaktukas mušąs valandas, p. B. man su jaja 
atsisveikinant, pasakytieji žodžiai: „Laimėsi - gerai, pralaimėsi - prakeiks“... 
ir čia jau jaunuolių karininkų karšti kilnūs šauksmai: „visi stosime, visa liaudis 
stos, tik reikia šuktelti, ir visi apsiginsime“. 

Ilga... ilga nemiegota naktis... Jau rytas. Jau visai šviesu. Nuvargusios 
akys ima merktis... Staiga varpelis. Girdžiu p. B. balsą: p. Smetona, prof. 
Voldemaras, Martynas Yčas šiąnakt išvažiavo, nepranešę net Kabinetui apie 
savo išvažiavimą“ [77]. 

M. Krupavičius, prisimindamas to meto įvykius, rašė: 

„Tik sužibo tvirtesnė viltis lietuvių tautai atkurti savo krašto laisvę ir 
nepriklausomybę, tik gyviau sukrusta rengtis ateičiai ir tvarkyti savo vidaus 
gyvenimą bei normuoti savo santykius su kitomis valstybėmis, kai traukiantis 
iš Lietuvos žemės vokiečių kariuomenei ištiesė savo kruvinas rankas rusai 
bolševikai ir lenkai išrauti tą jauną ir gležną Lietuvos laisvės diegelį. Atsispirti 
priešui ir ginti savo tėvynę nuo užpuolikų nebuvo kam, nes jokios ginkluotos 
pajėgos Laikinoji vyriausybė neorganizavo, nors tai daryti ji buvo kietai 
visuomenės ir partijų vadovybių spiriama. Maža to. Tam labai rimtam pavojui 
besiartinant, pradėjo nykti iš Lietuvos padangės ir tos vyriausybės nariai. 
Pirmiausia išnyko Ministeris Pirmininkas Augustinas Voldemaras, vėliau 


Finansų Ministeris Martynas Yčas, paskui jį ir Švietimo Ministeris Jonas Yčas- 


apleido Lietuvos žemę. Maža to, pasklido gandai, kad iš Lietuvos rengiasi 
išvažiuoti ir laikinasis Lietuvos Prezidentas ir V. Tarybos pirmininkas A. 
Smetona. Bėgo, kaip žiurkės iš skęstančio laivo. Ir tai vyko tuo metu, kai 
Lietuva vėl ant pražūties kranto. Ji palikta be jokios vadovybės. Prie 
vyriausybės rūmų būriuojasi lietuvių pulkeliai, įsinervinusių, nusiminusių. 
Pačiuose rūmuose tas pats. Kažko ieško, kažką kalba. Vis dažniau ir dažniau 
išvykusius vyriausybės narius palydi riebiais keiksmais. Minia kaista. 
Reikalauja kurio vyriausybės nario pranešimui padaryti, pasiteisint. Nieks 
nesirodo. Vienų nėra, kiti bijo pasirodyti. Vienas Stulginskis švaistosi po 
tuščias sales ir pilnus koridorius. Jo veidas rūstus. Kalbėdamas dar žemiau 
barzdelę nulenkia. Kiekvienas žodis stipriai akcentuojamas. Nervai įsisiūbavo. 
Visą susidariusią būklę jis miniai aiškina, nors nėra vyriausybės narys, tik 
Krikšč. Demokratų frakcijos seniūnas ir Tarybos narys. Vyriausybę jis kietai 
smerkia. Grasina negailestingu istorijos teismu. Žada daryti žygių tuoj kitai 

vyriausybei sudaryti. Minia aprimsta, skirstosi, bet išėjusios jau stabdo ir 
krato apsiginklavę lenkų partizanai. Jau jie Vilniaus viešpačiai, nors trumpam 
laikui. Bet ir tuomi pademonstruoja: - Kai ne kiti, tai mes Vilniuje šeimininkai, 
lietuviai niekados. Vyriausybės darbų rezultatas labai aiškus. 

Krikščionių Demokratų centro komiteto posėdis. Apie susidariusią būklę 
referuoja Stulginskis. Kalba trumpa ir aiški. Siūlymai konkretūs ir realūs. Jie 
priimami ramiai ir be didesnių diskusijų ir ginčų, nors visų nervai siaučia ir 
dilgina. Išsiaiškinti su A.Smetona pasiųsti bolševikų išvežtą V. B. ir 
M. Krupavičių. Reikalauti pasilikti krašte ir sudaryti naują vyriausybę. Jei 
nesutiks pasilikti Lietuvoj, pranešt jam, kad bus apskelbtas tautos išdaviku ir 
be jo bus sudaryta nauja krašto gynimo vyriausybė. Vilnių apleisti žygiuojant 
į jį bolševikams. Pasirinkti naująją laikinąją sostinę Kauną. Visas jėgas telkti 
Kaune. Skubiai organizuoti lietuviškąją kariuomenę. Smetonos siūlymą keltis į 
Gardiną kategoringai atmest. Jo manymą remtis kovoj už Lietuvos nepriklau- 
somybę vokiečiais - laikyti pražutingu. Laisvės klausimą gali išspręsti tik 
lietuvių tauta, tad toj kovoj tik ja remtis. Visi sprendimai trumpi, bet aiškūs ir 
griežti, kaip štabo karo metu. Karas gi ir buvo. Peilis pridėtas prie tautos 
gerklės. Stulginskis šaltas, bet apsisprendęs. Svyravimų ir abejonių jokių. 
Pasiryžimai drąsūs ir platūs. Pasireiškė žemaičių kumečio sūnuje vado 
privalumai. Rimtų pavojų metu tie privalumai geriausiai išryškėja. 

Delegacija grįžta iš Smetonos. Nieko nelaimėta. Jis išvyksta į užsienius, 
sakosi, Lietuvai gelbėti. Tokiu pat tikslu jo pasakojimu išvykę ir vyriausybės 
nariai. Jo įsitikinimu Lietuvai šiuo momentu galį padėti tik vokiečiai. Centro 
komiteto nutarimas paskelbti jį tautos išdaviku jam praneštas. Smetona 
išvyksta“ [78]. 


1918 m. gruodžio 20 d. į užsienį išvyko: Lietuvos Valstybės Tarybos 
pirmininkas A. Smetona, ministras pirmininkas ir užsienio reikalų ministras 
A. Voldemaras, finansų ministras M. Yčas, švietimo ministerijos valdytojas 
J. Yčas. Lietuva liko be pirmųjų asmenų, be vadovybės. Vilniuje pasiliko ir 
atėjo į posėdį: teisingumo ministras P. Leonas, vidaus reikalų ministras 
V. Stašinskas, viceministras J. Alekna, žemės ūkio ir valstybės turtų ministras 
J. Tūbelis; švietimo ministras M. Biržiška, finansų viceministras L. Noreika, 
susisiekimo ministerijos valdytojas J. Šimoliūnas, Lietuvos Valstybės Tarybos 
vicepirmininkas S. Šilingas, sekretorius J. Šernas, nariai M. Biržiška ir J. Vilei- 
šis. Šiame posėdyje pirmininkavo Petras Leonas, nes A. Voldemaras dar 
1918 m. gruodžio 17 d. Ministrų tarybos posėdyje buvo pavedęs jam „visuose 
atsitikimuose, kada jis pats dėl kai kurių priežasčių negali pirmininkauti 
Ministrų tarybos posėdyje" pavaduoti jį [79]. Posėdžio metu konstatavus, kad 
Lietuvos Ministrų Kabineto pirmininkas A. Voldemaras išvyko į užsienį ir, 
Petrui Leonui atsisakius toliau pirmininkauti kabineto posėdžiams, S. Šilingas 
pasiūlė M. Sleževičių paskirti vyriausiuoju karo vadu ir pavesti jam valdyti 
kraštą. Po M. Sleževičiaus, J. Šerno, S. Šilingo kalbų pasisakė ir Petras 
Leonas: „Kai kurios p. Sleževičiaus mintys yra abejotinos, pavyzdžiui, kad ir 


343 


Petras LEONAS 


dėl Lietuvos Valstybės Tarybos valdžios vykdymo pertraukimo. Diktatoriaus 
valdžia priklausys nuo Lietuvos Valstybės Tarybos, todėl nepasitikėjimas 
Taryba gali atsiliepti ir diktatoriaus paskyrimui. Iš kitos pusės, - diktatorius 
neturėtų šiuo metu jokios kariškos jėgos“. Petras Leonas pasiūlė suteikti 
M. Sleževičiui visą valdžią, o pavadinti jį diktatoriumi „gal būtų galima vėliau, 
padidėjus mūsų karinėms jėgoms“. „Dabar, - sakė Petras Leonas, - kad jo 
valdžia būtų didžiausia, galima jį paskirti ministru pirmininku. Jei to nepavyktų 
padaryti, tai brangindamas bendradarbiavimą su Sleževičiumi sutikčiau ir su 
diktatūra" [80]. 

1918 m. gruodžio 23 d. posėdyje pirmininkavo „vyriausias karo vadas 
M. Sleževičius". Dalyvavo Lietuvos Valstybės Tarybos vicepirmininkas 
S. Šilingas, sekretorius J. Šernas, J. Tūbelis, L. Noreika, V. Stašinskas, 
P. Leonas, J. Alekna, J. Šimoliūnas. Buvo bandyta rasti galimybę sudaryti savo 
ginkluotąsias pajėgas. Nesant jėgų Vilniui apginti, buvo nutarta valdžią ir 
ministerijas su visais tarnautojais iš Vilniaus evakuoti [81]. 

1918 m. gruodžio 25 d. buvo svarstytas naujo kabineto sudarymo 
klausimas [82]. A. Eidintas knygoje „Antanas Smetona“, pateikdamas Lietuvos 
ministrų kabinetų 1918-1940 metais sudėtis rašo, kad 1918 m. gruodžio 26 d. 
buvo sudarytas toks Ministrų Kabinetas: ministras pirmininkas — M. Sleže- 
vičius, užsienio reikalų ministras — A. Voldemaras, užsienio reikalų ministe- 
rijos valdytojas — A. Janulaitis, vidaus reikalų ministras - J. Vileišis, krašto 
apsaugos ministras — M. Velykis, teisingumo ministras — P. Leonas, finansų 
ministras — M. Yčas, finansų ministerijos valdytojas - V. Čarneckis, prekybos 
ir pramonės ministras — J. Šimkus, žemės ūkio ir valstybės turtų ministras - 
J. Tūbelis, maitinimo ir viešųjų darbų ministerijos laikinas valdytojas — 
"A Paknys, švietimo ministras — M. Biržiška, susisiekimo ministerijos valdytojas 
- J. Šimoliūnas, ministras be portfelio gudų reikalams - J. Voronko, ministras 
be portfelio žydų reikalams — J. Vygodskis (kitur rašoma Vigodckis. — J.L), 
ministras be portfelio — A. Stulginskis [83]. „Gruodžio mėn. 26 d. koalicijos 
pagrindu sudarytas naujas Ministerių Kabinetas turėjo savo tarpe, - rašoma 
„Laikinosios vyriausybės žiniose“, - 3 socialdemokratus (Mykolas Biržiška, 
Augustinas Janulaitis, Juozas Paknys), 2 socialistus liaudininkus demokratus 
(Mykolas Sleževičius, Jonas Vileišis), 2 krikščionis demokratus (Valdemaras 
Čarneckis, Aleksandras Stulginskis), 1 santarininką (Petras Leonas), 1 žydų 
atstovą (Jokūbas Vygodskis), 1 gudų socialistą (Juozas Voronko) ir 3 nepar- 
tinius (Mykolas Velykis, Jonas Šimoliūnas, Jonas Šimkus). Be to, - rašoma 
„Laikinosios vyriausybės žiniose“, - laikinojoj vyriausybėj dalyvauja vice- 
ministras Zigmas Starkus (krikšč. desk Simonas Rozenbaumas ir Nachmanas 
Rachmilevičius (žydų atst.). 2 pažangos atstovai ministeriai Martynas Yčas ir 
Augustinas Voldemaras deleguoti į užsienį" [84]. 

„Laikinosios Vyriausybės žiniose“ paskelbta oficiali informacija šiek tiek 
skiriasi nuo A. Eidinto pateikiamos. Skirtumas yra tas, kad „Laikinosios 
vyriausybės žiniose“ paskelbtoje Ministrų Kabineto sudėtyje nėra Martyno Yčo 
ir Augustino Voldemaro. Šių asmenų naujajame Kabinete nemini esant ir 
S. Kairys. Anot jo, užsienio reikalų ministru paskirtas Augustinas Janulaitis, o 
finansų — Valdemaras Čarneckis [85]. 

Petras Leonas, tuo metu teisingumo ministras, apie A. Voldemaro buvimą 
užsienio reikalų ministru M.Sleževičiaus 1918 m. gruodžio 26 d. sudarytame 
Ministrų Kabinete rašė, kad „šis žmogus (A. Voldemaras. — J.L.) iš pradžių, 
susikūrus pirmam M. Sleževičiaus ministerių kabinetui (II-m iš eilės), laikė 
save užsienio reikalų ministeriu, nors nebuvo juom. O kai buvo priverstas 
nesivadinti užsienio reikalų ministru, nes svetimoms valstybėms buvo pranešta, 
kas yra jisai, tai visą laiką veikė kaip priešas ministerio pirmininko 
M. Sleževičiaus" [86]. 

A. Voldemaras užsienyje titulavo save dar ir ministru pirmininku. Kuni- 
gas Justinas Staugaitis, 1918 m. buvęs Lietuvos Tarybos vicepirmininku, 
1919 m. vasario 20 d. rašytame laiške J. Purickiui siūlė: „Meldžiamieji 
„Išromykite“ (jo žodžiais tariant) Voldemarą! Kodėl jis tebesivadina ministeriu 
pirmininku? Juk tai stačiai negražu! Tokis valdžios ir titulų varžymasis 
užsieniuose nemaža gali pakenkti ir mūsų politikai" [87]. 

Oficiali informacija „Laikinosios Vyriausybės žiniose“, Petro Leono ir 
J. Staugaičio pastabos bei 1918 m. gruodžio 26 d. Laikinosios Vyriausybės 
deklaraciją (apie ją toliau) pasirašiusių M. Sleževičiaus Kabineto narių sąrašas 
rodo, kad A. Voldemaras tuo metu nei ministru pirmininku, nei užsienio reikalų 
ministru nebuvo. 

1918 m. gruodžio 26 d. sudarytas Ministrų Kabinetas parengė Laikinosios 
Vyriausybės deklaraciją. Ją tarp kitų pasirašė ir teisingumo ministras Petras 
Leonas [88]. Toliau pateikiamas jos tekstas. 


„Laikinosios vyriausybės deklaracija 


Laikinoji Vyriausybė stoja į darbą sunkiomis aplinkybėmis. Savo 
uždaviniai jai tenka vykinti ne bujojančio gyvenimo sąlygomis, o karo 
nuniokotoj, okupacijos valdžios išnaikintoj šalyj. Savo darbe ji remsis darbo 
žmonių pritarimu ir ji tikisi, kad šalis parems jos pastangas atstatyti 
nepriklausomą demokratingą Lietuvą, kurioj visų tautų, visų Iuomų žmonės 
galės tvarkyti ir plėsti savo gyvenimą kuogeriausiomis aplinkybėmis. 

Laikinoji Vyriausybė pripažįsta visų tautų lygybę. Demokratingoj Lietuvoj 
negali būti tautų teisių skirtumų. 

Į Laikinąją Vyriausybę įeina visų Lietuvos Visuomenės srovių atstovai, 
pradedant social-demokratais ir baigiant krikščionimis-demokratais. Laikinoji 
Vyriausybė turi savo tarpe gudų ir žydų atstovų, nėra joje tik lenkų atstovo. 
Bet mes tikimės, kad Lietuvos lenkų demokratija padarys tą, ko šalis 

reikalauja iš kiekvieno savo piliečio, iš kiekvienos joje gyvenančios tautos. 
Mes tikimės, kad lenkų visuomenės veikėjai stos į eiles mūsų bendros 
Tėvynės Rūmų statytojų ir padės mums uždėti tvirtus pagrindus laisvai, 
nepriklausomai ir demokratingai Lietuvai. Visa Lietuva nuklota laikinais 
savivaldybės organais: parapijų, valsčių, becirkų, apskričių Komitetais ir 
miestų Valdybomis. Tai yra Laikinosios Vyriausybės atrama, kuri padės jai 
vykinti stovinčius prieš ją uždavinius. Svarbiausias Laikinosios Vyriausybės 
uždavinys privesti šalį prie Steigiamojo Seimo, kuriam teks nustatyti Lietuvos 
valdymo formą ir įvykinti visą eilę socialinių reformų. 

Pirmoj eilėj prieš mus stovi žemės reforma ir darbininkų būvio 
apsaugojimas. Laikinoji Vyriausybė pasirūpins, kad bežemiai ir mažažemiai 
turėtų žemės. Laikinoji Vyriausybė vedama tos minties, kad žemė turi 
priklausyti tiems, kurių rankomis ji dirbama, rūpinsis, kad greičiausiu laiku 
bežemiams ir mažažemiams įstatymų keliu būtų pavestos valstybės žemės ir 
tos žemės, kurių didžiažemiai dvarininkai patys neįstengia išdirbti. 

Darbo ir darbininkų reikalai nebus antraeiliai valstybės rūpesniai. Mes 
juos statome eilėj tų klausimų, kurių išrišimo reikia imties tuojau, nieko 
nelaukiant, nes mūsų šalyj darbo, ypač žemės ūkio darbo apsauga yra toli 
atsilikusi. Laikinoji Vyriausybė kuogreičiausiai laiku pasistengs pravesti 
apdraudimo nuo ligos, sužeidimo ir senatvės įstatymus, o lygiai tinkamai 
pastatyti darbo apsaugą su tinkama darbo apsaugos priežiūros organizacija, 
dalyvaujant joje pačių darbininkų organizacijų atstovams. Laikinoji Vyriausybė 
laiko savo pareiga griebtis visų jai prieinamų priemonių aprūpinimui darbu 
bedarbių. Laikinoji Vyriausybė pasistengs kuogreičiausiu laiku pravesti 
įstatymą apie darbo dienos sutrumpinimą ligi 8 valandų. Laikinoji Vyriausybė 
tikisi, kad visos tos reformos ras paramos ir klasinėse bei profesinėse 
darbininkų organizacijose, taigi ir darbininkų Tarybose. 

Laikinoji Vyriausybė padarys visa, kad karo padarytieji nuostoliai būtų 
atlyginti. Ji išdėstys Taikos Kongresui visas tas skriaudas, kurias mums 
padarė karas. 

Laikinoji Vyriausybė rūpinsis, kad Lietuvos Valstybės turtas nebūtų 
išgrobstytas, kad geležinkelių įtaisymas, mašinos ir kiti turtai nebūtų išvežti 
svetur, kad jie paliktų Lietuvos valstybėje. Laikinoji Vyriausybė tikisi, kad ir 
patys Lietuvos piliečiai saugos tai, kas priklauso valstybei, kad jie nepirks 
valstybės turto, neduos jo kitiems pirkti, grobstyti ir gadinti. 

Mes imamės darbo neramiu laiku, mes turime palaikyti mūsų krašte 
tvarką ir organizuoti atramą prieš gresiantį Lietuvai pavojų iš šalies. Iš Rytų į 
mūsų kraštą skverbiasi nauji okupantai rusai veždami su savimi savo 
valdininkus ir rengdami traukinius mūsų duonai išvežti. Jie neša mums naujus 
pančius ir badą. 

Po visą Lietuvą švaistosi svetimais mūsų valstybei ženklais kareiviai ir 
laukia tik valandos, kada jie galės pasipriešinti Lietuvos nepriklausomybei ir 
Lietuvos demokratybei. Nuo anarchijos apsiginsime statydami valstybę ant 
demokratingų pagrindų, o Lietuvos sienoms apginti  organizuosime 
kariuomenę. 

Visus tuos darbus mes galime atlikti tik sumobilizavę visas krašto 
pajėgas. Joks pavojus iš šalies nebus mums baisus, jeigu kraštas bus 
suorganizuotas. Tam tikslui mes šaukiame Vilniuje sausio mėn. 16 d. 1919 m. 
viso krašto konferenciją, kuri turėtų tarti žodį svarbiausiais klausimais. Nuo 

parapijų komitetų, o ten, kur jų vietoje susidarė valsčių ar becirkų komitetai, 
tai nuo valsčių ir becirkų komitetų, mes reikalaujame, kad rinkimai į 
konferenciją būtų atlikti demokratingu būdu. 

Mes tikimės, kad šalis duos mums netik darbininkų šalies tvarkymui, bet 
ir lėšų. Mūsų finansų politika gali remtis tik šalies turtu; užsienio paskolomis 
neprivalome perdaug pasitikėti. Mokesčiai turi būti imami nuo turto; didesnius 
mokesčius reikia užkrauti ant tų, kurie karo metu pralobo. Juo didesnį kas turi 
turtą, juo didesnius turės mokėti mokesčius. 

Mes griebsimės visų priemonių Lietuvos ūkio atstatymui ir kuoplačiausiai 
sunaudosime tą jėgą, kurią apreiškia visose ūkio srityse kooperacija. 

Laikinoji Vyriausybė dės visas pastangas paremti mūsų reikalavimams 
Taikos Kongrese ir reikalaus suvienijimo visų Lietuvos dalių su sostine Vilniuje 
ir su išėjimu į jūrą. 

Laukdama paramos ir pritarimo, Laikinoji Vyriausybė šaukia Lietuvos 
piliečius vienybėn ir kviečia nepriklausomos demokratingos Lietuvos atstaty- 
mo darban. 

Ministeris Pirmininkas 

M.SLEZEVIČIUS. 

Užsienio reikalų ministerijos valdytojas 
A. Janulaitis. 

Vidaus reikalų ministeris 

, Jonas Vileišis. 

Svietimo ministeris 

Mykolas Biržiška. 

Vidaus reikalų vice ministeris 

g Zigmas Starkus. 
Zemės ūkio ir valstybės turtų ministeris 
Juozas Tūbelis. 

Teisingumo ministeris 

Petras Leonas. 

Susisiekimo ministerijos vice ministeris ir 
tos ministerijos laikinas valdytojas 
Jonas Simoliūnas. 

Maitinimo ir viešųjų darbų ministerijos laikinasis valdytojas 
Juozas Paknys. 

Prekybos ir pramonės ministeris 

prof. Jonas Simkus. 

Prekybos ir pramonės viceministeris 
Nachmanas Rachmilevičius. 

Finansų ministerijos valdytojas 
Valdemaras Carneckis. 

Krašto apsaugos ministeris 

Mykolas Velykis. 

Ministeris be portfelio gudų reikalais 
Juozas Voronko. 

Ministeris be portfelio žydų reikalais 
Jokūbas Vigodskis. 

Ministeris be portfelio 

Aleksandras Stulginskis. 

Vilnius, gruodžio 26 d. 1918 m." 

Lietuvos teisingumo ministrui Petrui Leonui 1919 m. sausio 1 d. buvo iš- 
duoti užsienio pasas lietuvių, vokiečių bei prancūzų kalbomis (3.8, 3.9, 
3.10 pav.). 

1919 m. sausio 9 d. Ministrų Kabinetas priėmė Teisingumo ministerijos 
parengtą Laikinąjį įstatymą apie Lietuvos pilietybę ir Laikinąjį Lietuvos 
notariato sutvarkymą [89]. 

3.8 pav. Petro Leono užsienio pasas lietuvių kalba. 
Paimta iš Lietuvos MA Bibliotekos. F 117-1204. P. 393 

3.9 pav. Petro Leono užsienio pasas prancūzų kalba. 
Paimta iš Lietuvos MA Bibliotekos. F 117-1204. P. 393a 

3.10 pav. Petro Leono užsienio pasas vokiečių kalba. 
Paimta iš Lietuvos MA Bibliotekos. F 117-1204. P. 394 

Laikinajame įstatyme apie Lietuvos pilietybę buvo rašoma: „$ 1. Lietuvos 
piliečiais laikomi: 1) asmens, kurių tėvai ir seneliai iš seno Lietuvoje gyveno, ir 
kurie patys visuomet Lietuvoje gyvena; 2) nurodytųjų pirmame punkte asmenų 
vaikai, kurie, kad ir negyveno visuomet Lietuvoje, bet grįžo jon gyventi; 
3) asmens, kurie iki 1914 metų ne mažiau kaip dešimt metų Lietuvoje gyveno 
ir turėjo: a) arba nuosavą nekilnojamąjį turtą, b) arba nuolatinį darbą; 
4) Lietuvos piliečio vaikai; 5) jo pati arba našlė; 6) Lietuvos neištekėjusios 
pilietės vaikai, jei jie nepriimti svetimšalio jo vaikais ir 7) svetimšaliai, naujai 
priimti Lietuvos piliečiais. Pastebėjimas. Lietuvos piliečiais nelaikomi asmens, 
kurie, kad ir turėjo nuolatinį darbą ($ 1, p. 3 b), bet kurių darbas buvo vien 
tarnavimas Rusų valstybei, t.y. rusų valdininkai“. Laikinajame Lietuvos 
notariato sutvarkyme buvo nurodyta, kad „notariato įstatymai, kurie yra buvę 
Lietuvoje rusų valdžiai esant, pasilieka su toliau nurodytomis atmainomis". 
Toliau šiame dokumente išdėstyti Notariato įstatymo straipsnių pakeitimai. 
Abu minėtuosius laikinuosius įstatymus pasirašė ministras pirmininkas M. Sle- 
ževičius, teisingumo ministras P. Leonas ir Ministrų Kabineto reikalų vedėjas 
T. Petkevičius. 

1919 m. sausio 11 d. teisingumo ministras Petras Leonas išleidžia instruk- 
ciją notarams, kurioje nurodoma, kokias knygas privalo notaras vesti [90], 
sausio 14 d. pasirašo Laikinąjį taksos už notaro darbą įstatymą [91]. 

Sausio 11 d. įsakymu paskiriami ir notarai. Suvalkų apygardoje: Aleksoto 
- Kastantinas Civinskas, Prienų - Stanislovas Šteinys, Marijampolės - Juozas 
Penčyla, Kalvarijos - Martynas Krukonis, Alytaus II - Mykolas Liudkevičius, 
Seinų - Boleslovas Jucevičius, Vilkaviškio - Simanas Strimavičius, Naumiesčio 
- Juozas Zubrickas ir Šakių - Vaclovas Naruševičius. Kauno apygardoje: 
Kauno - Ipolitas Barauskas, Raseinių - Ildefonsas Vrublevskis, Telšių — 
Feliksas Mitkevičius, Kelmės — Ignas Rudavičius, Šiaulių - Petras Labanaus- 
kas, Panevėžio - Teodoras Liutkevičius ir Kazimieras Pažemeckas, Biržų - 
Stanislovas Odiniec, Rokiškio (Ežerėnų) - Boleslovas Tarulis, Ukmergės - 
Kentro [92]. 

1919 m. sausio pabaigoje - kovo pradžioje teisingumo ministras Petras 
Leonas kartu su vidaus reikalų ministru J. Vileišiu, arba ir vienas, išleidžia 
kelis dokumentus: 1. Baudžiamojo kodekso papildą. 2. Įstatymą apie slaptą 
degtinės varymą. 3. Įstatymą apie priskyrimą neužimtųjų Vilniaus apygardos 
apskričių prie Kauno apygardos teismo. 5. Teisingumo ministerijos aplinkraštį. 
Nr. 4 ir kt. [93]. 

Nors abu Kabinetai gyvavo vos keturis mėnesius, tačiau Petras Leonas 
suspėjo padėti Lietuvos teisingumo organizacijos pamatus. Nuo pat savo 
veiklos pradžios, eidamas teisingumo ministro pareigas, pradėjo rūpintis 
Rusijos teismų santvarkos tradicijų nutraukimu ir naujos teismų organizacijos 

sudarymu Lietuvoje. Jis siekė sukurti tokią Lietuvos teismų organizaciją, kuri 
atitiktų senas Lietuvos tradicijas ir būtų demokratinė. 


3.5. Vidaus reikalų ministras 


1919 m. kovo 12 d. buvo sudarytas trečiasis Lietuvos Ministrų Kabinetas. 
Petras Leonas į šį Kabinetą įeiti atsisakė, nes P. Dovydaičio vyriausybė buvo 
sudaroma vien iš dešiniųjų partijų atstovų. P. Dovydaičio vyriausybė išsilaikė 
tik iki balandžio 12 d. Tą dieną naujuoju Lietuvos Ministrų Kabineto 
pirmininku tapo M. Sleževičius. Petras Leonas šioje vyriausybėje užėmė vidaus 
reikalų ministro pareigas [94]. Būdamas vidaus reikalų ministru ir ministro 
pirmininko pavaduotoju, kartu su prezidentu A. Smetona bei tiekimo ir 
maitinimo ministru S. Kairiu 1919 m. balandžio 28 d. pasirašė Įstatymą dėl 
nevykdymo Laikinosios Vyriausybės įsakymo produktų supirkimo ir rekvizi- 
cijų klausimu bausmių, o 1919 m. balandžio 30 d. kartu su darbo ir socialinės 
apsaugos ministru J. Pakniu pasirašė įsakymą dėl Gegužės pirmosios dienos, 
„Gegužės pirmoji diena,- rašoma įsakyme, - darbo žmonių ir tautų solidarumc 
šventė. Darbo žmonių jėgomis remiasi nepriklausomos Lietuvos atstatymas 
laisvųjų tautų sąjunga laiduoja mūsų šaliai ramią ir laimingą ateitį. Vardar 
darbo žmonių gerovės, vardan tautų lygybės ir laisvės ir jų solidaraus 
sugyvenimo skelbia jaunoji Lietuvos Valstybė gegužės pirmosios dieno: 
šventę. Šimet gegužės pirmąją dieną visose pramonės ir prekybos įstaigose 
žemės ir miškų ūkiuose darbininkai turi teisę nekliudomai švęsti, valstybė: 
įstaigoms ir mokykloms taip pat leidžiama tą dieną švęsti" [95]. 

1919 m. gegužės 22 d. „Laikinosios Vyriausybės žiniose“ buvo paskelbt 
du teisingumo ministro Petro Leono ir Piliečių apsaugos departamente 
direktoriaus pasirašyti direktyviniai raštai apskričių viršininkams, valsčių 
miestų ir apskričių savivaldybių įstaigoms. Pirmajame buvo atkreipiama 
dėmesys į nenormalius savivaldybių organų, milicijos santykius su teismų 
tardytojais: „Savivaldybės įstaigos ir milicija privalo padėti teismo tardytojam 
pareigas eiti ir visus jų sulyg tarnybos pareigų statomus reikalavimus pildyti" 
Kitame rašte buvo reikalaujama, kad apskričių viršininkai ir savivaldybi 
įstaigos teiktų suėmimo komitetams reikiamą pagalbą mobilizuojant arklius i 
darant rekvizicijas [96]. Dar vienu direktyviniu raštu buvo nustatyta apskritie 
ir miesto viršininkams, apskričių viršininkams ir jų pagalbininkams, milicijo 
vadams, nuovadų viršininkams ir jų pagalbininkams uniformos [97]. Tam 
pačiame „Laikinosios Vyriausybės žinių" numeryje buvo paskelbta „Instrukcij 
suimtiesiems namų viršininkams ir užveizdoms“. Petro Leono pasirašytoj 
gana plačioje ir išsamioje instrukcijoje buvo tokie skyriai: 1. Tvarka priimar 

areštuotus. 2. Apie areštantų paskirstymą. 3. Namų suimtiesiems artimiausia 
valdžia. 4. Apie vidujinę namų suimtiesiems tvarką. 5. Apie susižinojimą su 
giminėmis kalinių. 6. Apie kalinių susirgimą. 7. Apie areštantų maitinimą. 
8. Apie namų suimtiesiems dokumentų vedimą. 9. Apie suimtųjų pasiuntimą į 
valdžios įstaigas. 10. Apie suimtųjų persiuntimą [98]. 

Tomis sudėtingomis ir sunkiomis sąlygomis kai kuriė Lietuvos milicinin- 
kai ir kariškiai, nepaisant griežčiausių Vidaus reikalų ir Krašto apsaugos 
ministerijų įsakymų, taikė suimamiems ir net suimtiems piliečiams kūno 
bausmes. 1919 m. birželio 18 d. ministras pirmininkas M. Sleževičius ir 
ministrai, tarp jų ir vidaus reikalų ministras Petras Leonas (3.11 pav.), kreipėsi 
į Lietuvos piliečius, pasmerkė tokį milicininkų ir kariškių elgesį ir pareiškė, jog 
„Vyriausybė dar kartą pakartoja, kad ji yra griežčiausiai užgynusi bykokį 
tyčiojimąsi iš suimtųjų ir suimamųjų ir vartojimą kūno bausmės by kokiomis 
aplinkybėmis. Visi nusižengę šiam įsakymui asmenys bus baudžiami <...> 
Mūsų kariuomenė, stojusi ginti Krašto nepriklausomybės, gerbia savo gerą 
vardą. Ji turi sudaryti ir sudarys savo tarpe geležinę discipliną. Mūsų 
kariuomenė dabos ir gins tvarką ir teisę, gins teisėtumą, kurs Lietuvoje yra ir 
bus taikomas į visus piliečius lygiai be tautos ir tikybos skirtumo“ [99]. Tą 
pačią dieną ir tų pačių asmenų vardu buvo paskelbtas ir kitas kreipimasis į 
Lietuvos piliečius. Jame buvo rašoma, kad Lietuvos priešai kursto vienus 
Lietuvos piliečius prieš kitus, kelia vienos tautos neapykantą kitai, siekdami 
padaryti netvarką viduje, stengiasi suteršti Lietuvos vardą kitose šalyse, siekia, 
kad jos nepripažintų Lietuvos nepriklausomybės ir t.t. Šiame kreipimesi 
Lietuvos piliečiai buvo raginami nepasiduoti įvairiems kurstytojams ir pabrė- 
žiama, kad visi kurstytojai už savo piktus darbus bus baudžiami visu įstatymų 
griežtumu [100]. 

1919 m. birželio 16 d. prezidentas A. Smetona, ministras pirmininkas 
M. Sleževičius ir Ministrų Kabineto reikalų vedėjas T. Petkevičius pasirašė 
Įstatymą „dėl sudarymo komisijos Steigiamojo Seimo rinkimų įstatymų 
projektui paruošti". Šiame Įstatyme buvo rašoma: 1. Steigiamojo Seimo 
rinkimo įstatymo projektui paruošti sudaroma komisija. Pirmininkas - vidaus 
reikalų ministras P. Leonas. 2. Į komisijos sudėtį įeina teisingumo ministras 
L. Noreika, ministras be portfelio žydų reikalams M. Soloveičikas, Valstybės 
Tarybos narys kun. K. Šaulys, Valstybės Tarybos narys dr. E. Draugelis, 
Vyriausiojo Lietuvos Tribunolo narys A. Janulaitis, Kauno apygardos teismo 
pirmininkas V. Mačys, Kauno apygardos teismo valstybės gynėjas R. Skipitis, 
Užsienio reikalų ministerijos Reikalų skyriaus vedėjas dr. D. Zaunius, Kauno 
miesto valdybos nariai: M. Junavičia ir L. Gerfunkelis, agr. Jonas Masiulis ir 
ekon. Jonas Blynas. 3. Komisija gali kviesti į savo posėdžius reikalingus jos 
darbui ekspertus. 4. Komisija privalo paruošti Steigiamojo Seimo rinkimų 

įstatymo projektą iki šių metų liepos 31 d. Šis įstatymas 1919 m. liepos 19 d. 
buvo papildytas. Į Steigiamojo Seimo rinkimų įstatymo komisiją buvo pakvies- 
tas ir Kauno miesto Tarybos narys K. Bleževičia [101]. 


Lietuvos Piliečiai. 


Lietūvai kylani IĘ griuvėsių ir tampant nepriklausoma valstybė, ant laisvės kelio stovi daugybės kliūčių, 
Negana to, kae- priešininkai yra apstoję rešų Tėvynę 8 įvairių pusių ir ginkluota pajėgs veriasi 
Į mūsų žemę naikindami mūsų.sodybas, mūsų turtą ir vergdami žmones-—-jie, priešininkai, dirba savo pra 
gaištingą darbą. It mūšų pačių tarpe: Jie kursto vienua Lietuvos piliečius prieš kitus, kelia vienos tautos 
neapykantą prieš kilą, tokiu būdu padare netvarką viduje, įle tikisi lengviau galėsią surakinti nelaisvės pane 
šiais visą mūsų gimtąją all. 

Lietuvos priešininkai visomis išgalėmis stengiasi suteršti Lietuvos vardą svelimosa šalykė, ypal 
Anglijos, Amerikas ir Prancūzijos akyse, kad |os mepripažintių Lietuvos nepriklausomos valstybės ir nėremtų 
jos. Vieni jų sukurstę vienus piliečius prieš kitus, ypač prieš Žydus, pačių lietuvių rankomis nori suket 
tokias pat riaušes, skerdynės, plėšimus kaip kad buvo Vilniuje, Pinske, Ir kitose lenkų užimtose vieiosę, 
kiti nori tuo parodyti, kad Lietuvos vyriausybė nesugebėsianti ir negalėsianti palaikyki tvarkos, apginti visų 
Lietuvos piliečių teisių ir tuo būdu bė svetimos globos negalėsianti valdyti ir tvarkyti valstybės, 

Piliečiai, nepasiduokit jokiems kurstymams. Žinokite, jog tie, kurie skatina vienus Lietuvos gyvens 
tojus kelti ranka prieš kitus ir skausti arba niekinti Juos. nėra Lietuvos draugai, lik jos priešininkai, Žinokita 
visas atskicų gyventojų daromas neieisyhės ir nusikaltimus, kuria kartais iššaukia suprantamų žmonių 
nepasitenkinimą, Vyriausybė nepaliks nenubausius, 

Nepriklausoma Lietuva yra statoma laisvės, demokratybės Ir lygybės pamatais. Kaip visi Lietuvos 
piliečiai lygiai privalo eiti visas valstybės pareigas, laip lygiai viai tari turėti ir lygių teisių neskiriant net 
tautybės, nei tikybos, nei kalbos, Lietuvos Vyriausybė nepakęs, kad kas kurstytų vienus piliečius prieš kilus, 
kad plėšių vieni kitų turtą, vieni kitus niekintų, skaustų, kaip kad, pavyzdžiui, nesenai buvo mėginta daryti 
k dalimi daryta Panevėžyje, 

Kas kurato kelti maišatis arba plėšti kas pats dalyvavo sr dalyvavus maišalyse padėjo ar padės plėšti 
arba kitaip kaip skausti vienitms piliečiams kitus, kas būdamas pastatytas palaikyti tvarkos, nesigriebs griežtų 
priemonių |ai palaikyti ir Icis nekliudomai įvykti maišalims ir plėšimams—visi bus šaukiami lieson Ir už savo 
piklus darbus Bus baudžiami visu įstalymų griežtumu, 


M. Sleevičius 
Ministeris Pirmnirinkas. 


K. Merkia P. Leonas 
Krašto Apsaugos Ministeris, Vidaus Reikalų Ministerių, 
anas Vileišiis L Nareika 
 Eikanių Ministeris. Tesingumo Ministeris 

Šimkus Stulginskas 

Prekybos Ir Pramonės Ministeris, Žemės Okio i ir Valstybės Turtų Ministeris, 
J. Kairys Tubelis 

Tiekimo ir Maitinimo Ministeris. švilimo Ministeris. 
k Paknys M. Soloveičikas 

Darho ir Socialės Apsaugos Ministeris, Ministeris be portfelio, Žydų Reikalama, 

Šernas 


J. 
Ministeis be porifelia, 


T. Petkevičius 
Ministerių Kabineto Reikalų Vedėjas 


Kaunas 
1919 m. birželio mėn. 18 d. 


3.11 pav. Lietuvos Vyriausybės kreipimasis į Lietuvos piliečius. 
Paimta iš leidinio „Laikinosios Vyriausybės žinios". 1919 m. liepos 1 d. Nr. 8. P.2 

1919 m. liepos 1 d. „Laikinosios Vyriausybės žinių" numeryje paskelbtas 
įsakymas, kuriame rašoma, kad „visas turtas, kuris yra vokiečių kariškių, civilių 
valdininkų ir valdžios įstaigų žinioje, turįs valstybinio arba visuomeninio 
pobūdžio, privalo pereiti Lietuvos Vyriausybės žinion". Toliau aiškinami kai 
kurie klausimai, susiję su to turto perėmimu. Šį įsakymą pasirašė ministras 
pirmininkas M. Sleževičius, vidaus reikalų ministras „ir pirmininkas Centralės 
Komisijos turtams iš vokiečių valdžios perimti P. Leonas" [102]. Iš čia matyti, 
kad Petras Leonas tuo metu turėjo dar vienas gana sudėtingas ir sunkias 
pareigas - Centrinės komisijos turtams iš vokiečių valdžios perimti pirmininko. 

Po 1917 m. revoliucijos Rusijoje „karo lauke ir krašto įgulose, - rašė 
J. Laurinaitis, - lietuviai kariai pradėjo šaukti susirinkimus, steigti savo 
komitetus <...> Petrapilio komitetas sušaukė 1917 m. birželio mėn. 7 d. pirmą- 
jį visos rusų kariuomenės lietuvių suvažiavimą, atstovavusį 16000 lietuvių 
karių (iš viso galėjo būti arti 25000). Suvažiavimas įsteigė „Rusų Armijos 
Lietuvių Karininkų (Karių. „Karininkais“ tada buvo vadinami visi vyrai, kurie 
tarnavo kariuomenėje) Sąjungą, kuri kovotų už „laisvą Lietuvos demokratinę 
respubliką, ir išrinko jos Centro Komitetą <...>" [103]. 

Pirmajame lietuvių karių suvažiavime, vykusiame 1917 m. birželio 7-11 
(gegužės 25-29) dienomis Petrograde, dalyvavo ir Petras Leonas. Pasakytoje 
kalboje jis pabrėžė lietuvių pulkų organizavimo reikalingumą, aiškino, kad 
lietuvių pulkai bus išlaikomi valstybės, kad šis karių suvažiavimas — labai 
svarbus Naujos Lietuvos reiškinys, kad jis sukviestas tokiu laiku, kada 
kovojama už Lietuvos laisvę [104]. 

Po šio lietuvių karių suvažiavimo įvairiose Rusijos vietose steigėsi atskiri 
lietuvių karių batalionai, divizionai. Lietuvių karininkų sąjungos centro komi- 
tetas 1917 m. spalio mėn. pradžioje įsteigė Smolenske Lietuvių pulkų tvėrimo 
komisiją. 1918 m. sausio 29 d. Petrograde įvyko antrasis lietuvių karių 
suvažiavimas, kuris pareikalavo „Lietuvos žemei pilnos teisės spręsti savo 
likimą“ [105]. 

Paleisti iš Rusijos kariuomenės kariai 1918 m. vasarą pradėjo grįžti į 
Lietuvą. Čia jau nuo 1918 m. pradžios buvo bandoma steigti miliciją, tačiau 
nesėkmingai. 1918 m. spalio mėnesį buvo sudaryta Apsaugos komisija 
(pirmininkas S. Šilingas). Lapkričio 14 d. ministras pirmininkas A. Voldemaras 
savo deklaracijoje pareiškė, kad „beimant savo atsakomybei ramumo išlaiky- 
mą, laikinoji valdžia privalo turėti ginkluotą pajėgą — miliciją ir policiją <...>" 
[106]. 

Lapkričio 23 d. išėjo pirmas Apsaugos ministerijos įsakymas dėl Lietuvos 
kariuomenės steigimo. Gruodžio 12 d. Apsaugos ministerijos štabe buvo suda- 
rytas visų ginklų rūšių kariuomenės organizavimo projektas. 1919 m. sausio 
„15 d. buvo paskelbta karininkų, karo valdininkų ir puskarininkių mobilizacija, 


355 


Petras LEONAS 


o kovo 5 d. paskelbtas pirmas naujokų šaukimas [107]. 

Į karo ir revoliucijos ugnyje besikuriančias Lietuvos miliciją ir kariuo- 
menę atėjo daug patriotiškai nusiteikusių, dorų, garbių žmonių ir jie visomis 
savo jėgomis kovojo prieš tuos, kurie kėsinosi į Lietuvos nepriklausomybę. 
Tačiau į Lietuvos milicijos ir kariuomenės gretas papuolė ir nesąžiningų, 
savanaudiškų, nesuderinančių savo veiksmų su garbingu Lietuvos milicininko 
ar kario vardu asmenų. Jų netinkami arba net ir nusikalstami veiksmai kėlė 
Lietuvos gyventojų nepasitenkinimą. 

Lietuvos ministras pirmininkas M. Sleževičius, ministrai, tarp jų ir vidaus 
reikalų ministras Petras Leonas 1919 m. birželio 18 d. kreipimesi į Lietuvos 
piliečius rašė: „Visuomenėje randasi neramumo dėl pasielgimų kai kurių 
milicijos ir kariuomenės asmenų, kurie nežiūrint griežčiausių Vidaus reikalų ir 
Krašto apsaugos Ministerių įsakymų yra pavartoję į suimamuosius ir net 
suimtuosius piliečius kūno bausmę. 

Šiuo Vyriausybė dar kartą pakartoja, kad ji yra griežčiausiai užgynusi by 
kokį tyčiojimąsi iš suimtųjų ir suimamųjų ir vartojimą kūno bausmės by 
kokiomis aplinkybėmis. Visi nusižengę šiam įsakymui asmenys bus baudžiami. 

Dėl pavienių žmonių netinkamo elgimosi negali būti ir nėra kaltinama 
mūsų milicija ir kariuomenė, kuri drauge su visuomene kovoja prieš tuos 
negarbingus jų vardui ir visai mūsų jaunai valstybei atskirų asmenų 
pasielgimus. 

Mūsų kariuomenė, stojusi ginti Krašto nepriklausomybės, gerbia savo 
gerą vardą. Ji turi sudaryti ir sudarys savo tarpe geležinę discipliną. Mūsų 
kariuomenė dabos ir gins tvarkos ir teisės, gins teisėtumą, kurs Lietuvoje yra ir 
bus taikomas į visus piliečius lygiai be tautos ir tikybos skirtumo“ [108]. 

1919 m. birželio 30 d. Ministrų Kabineto posėdyje buvo apsvarstyti kai 
kurie negatyvūs atsitikimai Lietuvos kariuomenėje. Posėdyje dalyvavo: minist- 
ras pirmininkas M. Sleževičius, vidaus reikalų ministras P. Leonas, teisingumo 
ministras L. Noreika, darbo ir socialinės apsaugos ministras J. Paknys, tiekimo 
ir maitinimo ministras S. Kairys, ministras be portfelio J. Šernas, susisiekimo 
ministras V. Čarneckis, ministras be portfelio žydų reikalams M. Soloveičikas, 
žemės ūkio ir valstybės turtų ministras A. Stulginskis, krašto apsaugos 
ministras A. Merkys, vyriausias karo vadas gen. S. Žukauskas, švietimo 
ministras J. Tūbelis, prekybos ir pramonės ministras J. Šimkus, gen. štabo 
viršininkas M. Velykis. 

„Šios dienos posėdis, - sakė ministras pirmininkas M. Sleževičius, - 
paskirtas tam, kad drauge su mūsų kariuomenės vadu aptarti tiems svarbiems 
atsitikimams, kurie turėjo vietos paskutiniais laikais ir paieškoti priemonių 
kovai su tuo, kas yra negero mūsų kariuomenėje. Tas kad kai kurie mūsų 
nutarimai Kabineto nėra dar įvykdinti stato klausimą dar aiškesnioj formoj. 

Buvęs Panevėžio kom. Puzervon M. sėdi Panevėžyje ir jau suspėjo sušaudyti 
be teismo vėl 7 žmones. Greta su šituo stovi neteisėtai sušaudymas be teismo 
advokato Valiuko su jo žmona“. Teks svarstyti ir tas atsitikimas, kuris turėjo 
vietos Šiauliuose. Ateinančiomis iš Šiaulių žiniomis dideliais kaltininkais to 
liūdinamo atsitikimo buvo karininkai, kurie atsakomuoju momentu linksminosi 
kokioj tai gegužinėj. Turime lygiai baisių Žinių apie elgimąsi Sėdos 
komendanto Pleckavičiaus, kuris sušaudė be teismo apie 60-70 žmonių. Dėl 
Kauno komendatūros yra labai nesmagių žinių, svarbiausia, kad suimtieji yra 
tenai plakami, varomi tarp eilių. Čia pat Kaune nuolat kuriuoja gandai, kad 
komendatūroje imami kyšiai už leidimą gyventi Kaune ir už kitokius. Tas 
įtarimas negali būti dokumentaliai pamatuotas, bet tas girtuokliavimas, kuris 
viešpatavo kai kuriuose restoranuose, kur karininkų buvo praleidžiama daug 
didesni pinigai, negu išneša karininkų alga. 

Be to nuolat gaunama žinių, kad kariuomenės tarpe vedama agitacija 
vienų prieš kitus, kurioj figūruoja kar. Glovackio vardas. Glovackio buvo 
padaryta tokie nusidėjimai, dėl kurių jis negalėjo būti nepatrauktas tiesom. Tas 
žinoma demoralizuoja kariuomenę. Nežiūrint krašto apsaugos ministerio 
įsakymų, kad negalima žmones šaudyti be teismo, šaudymas be teismo visgi 
plačiai praktikuojamas. Šitie atsitikimai ir verčia mus šiandieną apgalvoti, ką 
mums reiktų padaryti, kad pašalinti visus tuos atsitikimus iš pat pamatų. 
Šaudymas be teismo negali turėti pas mus vietos. Mes turime uždėti tvirtus 
pagrindus teisėtumo ir tik tais pagrindais galime statyti mūsų valstybės 
organizaciją“ [109]. 

Šiame posėdyje pasisakė: V. Čarneckis, S. Kairys, P. Leonas, A. Merkys, 
L. Noreika, Rachmilavičius (prekybos ir pramonės viceministras), M. Solovei- 
čikas, J. Vileišis (finansų ministras), S. Žukauskas. Baigiamąją kalbą pasakė ir 
ministras pirmininkas M. Sleževičius. „<...> mes, - pabrėžė jis,- turime tam 
tikrus nutarimus priimti ir įvykdymą pavesti tam tikroms įstaigoms <...>. Mes 
žinom, kol armija gyva - gyva mūsų nepriklausomybė. Jei armija pradės pulti, 
nepriklausomybė žlugs. Skausmas verčia padaryti visą ką, kad išgydyti armiją 
<...>. Reikia, kad tie užpakalio (užnugario. — J.L.) gerojai pajustų, kad jie 
neliks nenubausti <...>. Reikia, kad ir Čekasas, ir Grigaliūnas, ir Puser von 
Milleris ir kiti panašūs būtų patraukti tieson <...>. Reikia pašalinti ir 
kariuomenės girtuokliavimas <...>. Tuos visus atsitikimus turi ištirti karinės 
komisijos dalyvaujant Kabineto atstovui <...> visi kaltininkai Panevėžio, 
Šiaulių ir Valiuko nužudymo <...> turi būti pašalinti nuo vietų. Turi būti 


* Valiukas Feleksas, advokatas, socialdemokratų veikėjas, be teismo, savivaliaujant kariškiams, 
1919 m. birželio 19 d. drauge su žmona Ona kariškių sušaudytas netoli Panemunėlio, Rokiškio 
apskrityje. Plačiau apie Valiuką Feleksą rašoma Lietuvių enciklopedijoje (T.33. P.27). 

paskirta tam tikra komisija, kuri ištirs visus tuos atsitikimus ir patrauks kalti- 
ninkus atsakomybėn. 

Ministrų Kabinetas nutarė: sudaryti komisiją ištirti Šiaulių, Sedos ir 
Valiuko nužudymo atsitikimus: von Miller ir Lukianskis turi būti tuojau suimti; 
vietų komendantai negali būti ilgai laikomi vienoje vietoje; Krašto Apsaugos 
Ministerio ir Vyriausio Karo Vadovybės kompetencijos turi būti griežtai 
išskirtos" [110]. 

Petras Leonas savo atsiminimuose apie tuometinę padėtį rašė taip: „Dar 
tik valstybės kūrimo darbas, dar valstybė stovėjo visai ant silpnų kojų, o jau 
prasidėjo tarpžinybinis varžymasis dėl valdžios svarbos, dėl to, kas turi 
daugiau galios įsakinėti. Valstybei besikuriant, visokius antivalstybiškus gaiva- 
lus dar bemalšinant ir be to beeinant kovoms su išoriniais priešais, karinė 
valdžia turėjo didelės reikšmės ir vidaus gyvenime, kad vietos satrapėliai 
stengėsi reikšti kiek galima daugiau savo valdžios: ir ten ir tuomet, kur ir 
kuomet tos valdžios reikšti jiems nepridėjo,- kur gana buvo vidaus reikalų 
ministerijos organų. Vietos kariškių satrapėlių plačius užsimojimus palaiky- 
davo krašto apsaugos ministeris p. Merkys" [111]. 

Petras Leonas savo atsiminimuose taip pat rašė apie platų atgarsį 
sukėlusius J. Smolskio ir F. Valiuko nužudymo atvejus. „J. Smolskis, - rašė 
P. Leonas, - buvo mūsų kariuomenės nušautas, buk jam mėginant pabėgti, o jis 
buvo suimtas kaip bolševikas. Neteisėtas buvo jo suėmimas, žmogžudybė buvo 
ir jo mirtis. Lygiai tokia žmogžudybė buvo ir advokato Valiuko su žmona 
nužudymas" [112]. J. Smolskio žmona, prancūzė, pasak Petro Leono, „<...> 
gana ūmai apleido Lietuvą, apsigyveno Brikselyje ir, kiek žinau, savo darbu 
išlaiko ir auklėja savo dukrelę. Ji su Kairiais retkarčiais koresponduoja" [113]. 

Jurgis Smalstys-Smolskis, revoliucinio judėjimo veikėjas, rašytojas, gimė 
1881 m. gegužės 3 d. Pakamajės viensėdyje, Kamajų valsčiuje, Rokiškio 
apskrityje. Gimnaziją baigė Peterburge ir ten studijavo teisę. Lietuvos social- 
demokratų partijos narys. 1905-1906 m. revoliucinių įvykių metu vadovavo 
LSDP Kamajų organizacijai, įvykių Kamajuose, Alantoje, Utenoje dalyvis ir 
organizatorius. 1905 m. Kamajuose pašalino rusų administraciją ir pirmoje 
viešoje manifestacijoje caro valdžios pristavą privertė nešti raudoną vėliavą su 
revoliuciniais šūkiais. Užtat baudžiamieji kariuomenės būriai du kartus jo 
ieškojo ir neradę sušaudė iš patrankų jo tėvų sodybą. 1906 m. buvo LSDP 
Vilniaus komiteto narys. 1907 m. suimtas Jaltoje. Pabėgęs 1907-1913 m. 
gyveno Briuselyje ir ten studijavo technikos mokslus. 1916-1917 m. buvo 
kalintas Kostromoje, Maskvoje. Po 1917 m. vasario revoliucijos dirbo LSDP 
Maskvos organizacijoje. Nuo 1917 m. gegužės mėnesio priklausė RKP (b). 
1918 m. buvo išrinktas į RKP (b) lietuvių sekcijų Centro biurą, įėjo į „Tiesos“ 
redakciją. 1918 m. vasarą pasitraukė iš RKP(b) sudarius Maskvos srityje 

Lietuvos reikalų komisariatą iš Lietuvos išgabentoms valdžios įstaigoms 
likviduoti ir jų turtams perimti (komitetą sudarė vieni LSDP nariai). Jam 1918 
m. sausio 28-balandžio 14 d. vadovavo, kol buvo iš Peterburgo atėjusios 
tarybinės valdžios ir V. Kapsuko nušalintas. 1918 m. gegužės mėnesį grįžo į 
Lietuvą ir iki 1918 m. lapkričio mėnesio gyveno tėviškėje. Vokiečiams 
pasitraukus, organizavo Rokiškio apskrities savivaldybę ir buvo jos pirminin- 
kas. Raudonajai armijai artėjant, Rokiškio apskrities savivaldybė buvo 
panaikinta. „Lietuvių enciklopedijoje" rašoma, kad panaikintos savivaldybės 
vietoje buvo sukurtas Rokiškio apskrities revoliucinis komitetas. J. Smalstys- 
Smolskis buvo pakviestas jam pirmininkauti. Jis sutiko, bet netrukus iš pareigų 
pasitraukė. „Lietuviškojoje tarybinėje enciklopedijoje" rašoma, kad jis dirbo 
„Rokiškio apskrities revoliucinio komiteto liaudies švietimo skyriuje“. „Lietu- 
vių enciklopedijoje" rašoma, kad „1919 m. užėjus Lietuvos kariuomenei, buvo 
atiduotas teisti karo lauko teismui. J. Laurinaičio vadovaujamam teismui ištei- 
sinus, antrąkart kito sąstato teismas J. Smalstį-Smolskį nuteisė 6-8 m. kalėti. 
Varomas į geležinkelio stotį, Pakriaunio dvaro laukuose bandęs pabėgti ir 
kareivių palydovų buvo nušautas". B. Grigaitytė-Novickienė savo straipsnyje, 
paskelbtame žurnale „Karys“, rašė, kad „dėl Jurgio Smolskio gen. Nagius — 
Nagevičius pasisako šiais žodžiais: Pas socialdemokratus susitikau su buvusiu 
gimnazijos draugu Smolskiu, kuris ilgainiui Lietuvoje buvo sušaudytas kaip 
bolševikas". Toliau B. Grigaitytė-Novickienė pabrėžė, kad Jurgis Smolskis 
„niekuomet bolševiku nebuvo: jis buvo tikras social-demokratas, kas netrukdė 
būti jam geru Lietuvos patriotu; jo sušaudymas telieka juoda dėmė tiems, kurie 
dėl savo politinio siauraprotiškumo, nesugebėjimo atskirti social-demokrato 
nuo bolševiko, ir nužudė visai nekaltą žmogų - lietuvį" [114]. 

Feliksas Valiukas 1919 m. birželio 19 d. sų žmona Ona sušaudytas netoli 
Panemunėlio (Pašvitinio), Bajoriškiuose (Rokiškio apskr.), advokatas, social- 
demokratų veikėjas. 1904 m. įstojo į LSDP, priklausė „Draugo“ organizacijai, 
dalyvavo 1905-1907 m. revoliucijoje. 1915-1918 m. gyveno Maskvoje. 
Pirmojo pasaulinio karo metu dirbo Lietuvių dėl karo nukentėjusiems šelpti 
draugijos Centro komitete ir buvo jo ypatingu įgaliotiniu rūpintis pabėgėlių iš 
Lietuvos transportu, įkurdinimu bei tolesne globa. Įkurdinimo vietovėse jis 
sudarinėjo pabėgėliams šelpti komitetus. 1917-1918 m. dirbo Lietuvos reikalų 
komisariato Maskvos skyriuje. 1918 m. grįžo į Panevėžį ir čia buvo išrinktas į 
miesto darbininkų tarnybą, kur dirbo vykdomojo komiteto sekretoriumi. Ku- 
riam laikui buvo pasitraukęs su žmona į Rokiškį. 1919 m. birželio mėnesį buvo 
gavęs iš Rokiškio komendanto leidimą grįžti į Panevėžį, tačiau Panemunėlyje 
keli kariškiai jį su žmona išsodino iš traukinio ir abiem „padarė saviteisę“ 
[115]. 

F. Abramavičius, revoliucinio judėjimo Lietuvoje veikėjas, TSKP narys 

nuo 1918 m., 1918-1920 m. LKP Panevėžio ir Kauno rajonų komitetų narys, 
„Kovos puslapiai" rašė: 

„Pirmoji liūdna žinia, kurią aš išgirdau, važiuodamas į Kupiškį, - 
advokato Valiuko šeimos išžudymas. Jie buvo nužudyti labai tragiškomis 
aplinkybėmis. Nežinau tiksliai, kaip ten viskas vyko, bet žmonės pasakojo, kad 
nacionalistai norėję sušaudyti tik patį Valiuką. Pamačiusi tai, žmona pribėgo 
prie jo ir, viena ranka apkabinusi vyrą, o antroje laikydama gražutę ketverių 
metų amžiaus dukrelę, sušuko: „Žudikai, nušaukite ir mane su mergaite!" Egze- 
kucijoje dalyvavęs Grigaliūnas-Glovackis suriko: „Paimti vaiką, o prakeiktą 
bolševikę sušaudyti kartu su šita biaurybe“, - nurodė jis ranka Valiuką. Abu jie 
buvo sušaudyti. Vaiką vėliau priglaudė giminės. 

Su advokatu Valiuku susipažinau 1918 metų gruodžio mėnesį, per 
rinkimus į Panevėžio Darbininkų deputatų tarybą. Valiukas buvo prakaulus 35 
metų amžiaus vyras, vidutinio ūgio, įdubusiais skruostais, geromis pilkomis 
akimis. Jo žmona buvo aukšta, apskritaveidė, raudonskruostė 27-28 metų am- 
žiaus moteris. Valiukas nebuvo revoliucionierius, jis buvo socialdemokratas, 
nepritarė Komunistų partijos linijai. Jis dirbo Panevėžio Tarybos atsakinguoju 
sekretorium, kaip socialdemokratų atstovas. Savo pareigas ėjo ir vokiečiams 
pasitraukus. Būdamas vykdomojo komiteto narys, dažnai susitikdavau su 
Valiuku. Jo žmona buvo numatyta paskirti vaikų namų vedėja. Tuos namus 
buvo norėta įsteigti grafo Kaizerlingo dvare. Man teko keletą kartų važiuoti su 
Valiukiene į tą buvusį dvarą. Ji karštai ėmėsi darbo, bet, mums pasitraukus iš 
Panevėžio, viskas sužlugo. 

1919 m. balandžio mėn., kai pasidarė aišku, jog Tarybų valdžia Panevė- 
žyje netvirta, Valiukas pradėjo ruošti savo politinį atsitraukimą. Jis tuo laiku 
stojo ginti teisiamų kontrrevoliucionierių, norėdamas viešai atsiriboti nuo 
komunistų. 

Išgirdęs apie Valiukų nužudymą, prisiminiau paskutinį susitikimą su jais. 
Tai buvo atsitraukimo dieną, 1919 metų gegužės 19-ąją. Paskutinį kartą užėjau 
į Tarybą. Sekretoriato kambaryje (dabar bendras skyrius) buvo Valiukas, jo 
žmona, jų dukrelė, dvi merginos, dirbusios ten, ir vienos merginos sužadėtinis. 
Po kelių įprastinių frazių, Valiukai pradėjo įkalbinėti mane, kad aš niekur 
nevažiuočiau. Valiukas pareiškė, kad jie laiduoją man visišką saugumą. Girdi, 
niekas tavęs nelies, Kaune yra mūsų draugas Ministrų tarybos pirmininkas 
Šleževičius, yra daugiau draugų vyriausybėje. Aš jiems atsakiau, jog 
komunistas eina ten, kur jį siunčia partija. Ir štai - draugai ministrai jiems 
„padėjo“. 

Rodosi, 1921 metais Valiukų palaikai socialdemokratų pastangomis buvo 
iškasti ir iš Panemunėlio, kur jie buvo nužudyti, pervežti ir palaidoti 
Panevėžyje. Nepaisant socialdemokratų interpeliacijos seime ir kitų jų 

pastangų pasiekti, kad žudikai būtų nubausti, niekas pastarųjų nė pirštu 
nepalietė" [116]. 

Iš F. Abramavičiaus straipsnio ištraukos, liečiančios F.Valiuko ir jo 
žmonos sušaudymą, matyti, kad F. Valiukas „<...> buvo socialdemokratas, 
nepritarė Komunistų partijos linijai <...> tuo laiku stojo ginti teisiamų 
kontrevoliucionierių (tuometinių kovotojų už Lietuvos nepriklausomybę. — 
J.L.), norėdamas visiškai atsiriboti nuo komunistų". F. Abramavičius tik dar 
kartą patvirtina kituose šaltiniuose išsakytą nuomonę, jog F. Valiukas buvo 
socialdemokratas. 

Socialdemokratų lyderis Steponas Kairys savo knygoje „Tau, Lietuva“, 
prisimindamas Valiukų ir Smolskio nužudymo atvejus, rašė: 

„Tą laikotarpį lydėjo du man skaudūs įvykiai: Valiukų nužudymo byla ir 
kiek vėliau sekęs Jurgio Smolskio nušovimas. Kai Kaune buvo gauta žinia apie 
Valiukų nužudymą, mudu su Juozu Pakniu interpeliavome kabineto posėdyje 
krašto apsaugos ministrą, bet nesusilaukėme gyvesnio reagavimo į mūsų 
užklausimą. Ir tik mudu palaikius teisingumo ministrui Petrui Leonui (tuo metu 
Petras Leonas buvo vidaus reikalų ministras. — J.L.), kabinetas nutarė sudaryti 
komisiją bylai tirti ir tos komisijos pirmininku paskyrė Peliksą Bugailiškį. 
Komisijai nuvykus į Panevėžį, teko susidurti su jau garsėjusiu 2-jo pėstininkų 
pulko vadu Grigaliūnu-Glovackiu ir su jį supusiu kriminalinio tipo asmenų 
būreliu, jų aplinkoje vesti bylos tardymą. Baigusi tardymą, komisija bylą 
perdavė teisingumo ministrui (tuo metu teisingumo ministru buvo L.Noreika. — 
J.L.), bet teismo valdininkai jos nesulaukė" [117]. 

Tuo metu skundai dėl žmonių teroro ir šaudymo be teismo kaupėsi 
Lietuvos vyriausybėje, pas atskirus tuometinius veikėjus. Vyriausybė po karštų 
svarstymų sudarė komisiją, kuriai pavedė ištirti čia paminėtus ir kitus 
nusikaltimus. Tyrimai vyko sudėtingomis sąlygomis ir sunkiai. Tai atsispindi ir 
tardymo komisijos 1919 m. liepos 14 d. ir rugpjūčio 7 d. pranešimuose 
Ministrų Kabinete. Tardymo komisijos pirmininkas J. Šernas 1919 m. liepos 14 
d. pranešime rašė: „Kiek ligi šiol patyrėme, Valiukų apgalvoto užmušimo 
aplinkybės buvo baisios ir pasibiaurėtinos. Reiktų, kad ateity tokie faktai 
negalėtų pasikartoti. Bet kas dėl šios bylos, tai čia matyt įpainiota daug 
asmenų, kurie vienas kitą palaiko, ir teisybė bei tikrieji kaltininkai ne taip 
lengvai bus susekti — priparodyti. Reikės padirbėti" [118]. 

1919 m. rugpjūčio 7 d. rašytame tardymo komisijos pirmininko pranešime 
apie Smolskio nužudymo aplinkybes rašoma: 

„Smolskis buvo areštuotas ir atsiųstas Rokiškin „visuomenės teismui“. 
Kadangi Rokiškyj tokio teismo nebuvo, Smolskis buvo laikomas kalėjime 
Rokiškio komendanto Draugelio žinioj. Po dviejų savaičių Smolskis buvo 
išsiųstas į antrojo pulko štabą ir atiduotas karininko Lancevičiaus priežiūron. 

Visą laiką ėjo tardymas. Pats tardymas buvo daromas vienpusiškai. Visaip 
stengtasi surasti kaltinamų aplinkybių. Svarbiausia iš jų, pasmerkęs Smolskį 
Kamajų valsčiaus nutarimas. Toliau parodymai skiriasi. Pats Smolskio nužu- 
dymas nupasakojamas taip. Iš kalėjimo naktį Smolskį išvedė du kareiviai. 
Kareiviams atsilikus per 20 žingsnių, Smolskis pradėjo bėgti. Perspėjus jį vieną 
kartą, buvo iššauta, kulka kliudė smegenis ir jis tuojau mirė. Kareiviai, kurie 
vedė ir nušovė Smolskį, nebuvo tardyti, nes vyr. tar. Komisija juos rado 
paliuosuotus atostogoms. Smolskio sesuo, kuriai vienas kareivis pasakojo ap- 
linkybes nužudymo, atsisakė nurodyti kareivio pavardę. Vyriausybės tardymo 
komisija įtaria kareivius sągmoningame nužudyme" [119]. 

Kitame 1919 m. rugpjūčio 7 d. rašytame J. Šerno pranešime apie Valiukų 
nužudymo aplinkybes rašoma: 

„Vyr. tar. Komisija atliko tik pusę to darbo, kuris jai buvo pavestas, 
būtent, ištardė tik Valiukų ir Smolskio nužudymo kaltininkus ir liudininkus ir 
kelias smulkias bylas. Vyr. tar. Komisija pradėjo savo darbą Panevėžyje ir 
dirbo visą savaitę nepilname sąstate, be F. Bugailiškio, kuris dėl įvairių 
priežasčių tik paskiau atvyko. 

Valiukai paskutiniu laiku gyveno Rokišky. Gavę nuo vietinės valdžios 
leidimus, Valiukai važiavo Kaunan; Panemunės stotyj juos pamatė jų 
pažįstamas karo vald. Grigaliūnas. Negalėdamas pats areštuoti, nurodė į juos, 
kaipo į bolševikus, tik ką atvažiavusiems kar. Pužanauskui, karo vald. Kubiliui, 
karo vald. Čerkesui, kar. Val. Kregždei, kar. V.Ragauskiui, kurie jį areštavo. 
Valiuko žmona, jai prašant, taip pat buvo palikta prie areštuoto. Iš Panemunės 
Valiuką nuvežė į Panemunėlį ir atidavė kar. Ragauskio globon. Rastus prie 
Valiuko leidimus važiuoti Kaunan kalbamieji karininkai nenorėjo pripažinti 
tikrais. 17 birželio p. Valiukienė išvažiavo į Rokiškį gauti paliudymą, kad tie 
leidimai tikrai yra išduoti apskrities viršininko ir Rokiškio komendanto. Gavus 
Rokiškyj paliudymus, 18 d. birželio Valiukienė grįžo į Panemunėlį. Tą pat 
dieną iš Panevėžio atvažiavo buvusis Panevėžio komendantas Puzer von Miller 
ir kar. Mikaliūnas, kurie reikalavo išduoti jiems Valiukus. Kar. Puzer von 
Miller'is sakė, kad jis turi Panevėžio kom. įsakymą pristatyti Valiukus 
Panevėžin. Miller, Mikaliūnas, Kregždė ir Ragauskis apie ką tai slapta tarėsi. 
Po to jiems buvo išduoti Valiukai, ir susodinę juos vežiman išvežė Panevėžio 
pusėn. Priešais Valiukus sėdėjo kareiviai Puodžiūnas ir Narkevičius, užpakalyj 
- kar. Ragauskis, kar. Mikaliūnas, karo val. Kregždė, kar. Miller, Pužanovskis 
kiek paskiau važiavo automobily. Bajoriškių kaime prie kapinių Valiukai buvo 
išsodinti ir sušaudyti. Kareivis Narkevičius buvo nusiųstas į Groblių sodžių at- 
sivesti žmonių iškasti duobę. Aplinkiniams gyventojams Miller pasakęs, kad 
sušaudyti 2 komisarai už tai, kad jie norėję pabėgti, uždraudė šį atsitikimą 
garsinti" [120]. 

Ministrų Kabineto 1919 m. birželio 30 d. posėdyje kartu su kariuomenės 
vadu buvo aptarti anksčiau paminėti ir kiti skaudūs atsitikimai ir ieškota 
priemonių kovai su tomis negerovėmis. Vyriausiasis karo vadas gen. 
Žukauskas posėdžio pabaigoje paprašė „<...> neskelbti posėdžių išdavų, idant 
neerzinti kariuomenės“ ir pareiškė: „Mes patys ištirsim ir pranešim. Aš 
priešininkas barbarų priemonių" [121]. 

Baigusi tardymą, komisija, anot S. Kairio, bylą perdavė teisingumo 
ministrui, bet teismo valdininkai jos nesulaukė [122]. Petras Leonas, 
aptardamas J. Smolskio ir, F. Valiuko su žmona nužudymą, rašė: „<...> 
A. Smetona (Valstybės Tarybos 1919 m. balandžio 4 d. posėdyje išrinktas 
„valstybės prezidentu", o ne Lietuvos respublikos prezidentu, ėjo tas pareigas 
iki 1920 m. birželio 19 d. — J.L.), siekdamas ateityje diktatūros, pataikavo 
kariškiams ir tos žmogžudybės liko nebaustos" [123]. 

1919 m. liepos 10 d. Petras Leonas pasirašė aplinkraštį „Apskričių Komi- 
tetams ir Valdyboms, Valsčių Valdyboms ir Taryboms“. Šiame aplinkraštyje 
buvo rašoma, kad ministras gauna žinių, jog „kai kur Apskričių Viršininkai ir 
Valsčių Viršaičiai slopina Valsčių Valdybų ir Apskričių Vykdomųjų Komitetų 
darbą, kitur Apskričių savivaldybės įstaigos nepadeda Valsčių savivaldybės 
įstaigoms, bet trukdo jų darbą <...> Tai negeistini reiškimai <...> Nusista- 
tymas prieš savivaldybių savarankumą ir prieš kolektyviųjų įstaigų darbą gali 
tik liudyti, kad valdininkai nesupranta, kaip geriau gali būti tvarkomi gyventojų 
reikalai". Toliau aplinkraštyje buvo pažymėta, kad „ar centro valdžios paskirti 
valdininkai, ar visuomenės pasirinkti <...> daugiausia išėję „iš plačių minių“ 
tarpo. Taigi daugumos mūsų darbininkų, valstybinį darbą dirbančių, praeitis 
duoda pagrindo tikėtis, kad jų darbas bus demokratingas. Tuo tarpu nuolat 
tenka gauti atvirkščių žinių: įvairūs valdininkai ir visuomenės rinktieji 
savivaldybių Vykdomųjų Komitetų nariai laiko save ne visuomenės tarnais, bet 
jos valdytojais, ponais. Jiems pirmiausia rūpi savo valdžią parodyti, o ne 
pareigas eiti. Panašus valdininkų ūpas, panaši pažiūra į savo teises ir pareigas 
negali būti mūsų valstybėje kenčiami. Demokratinėje valstybėje, tokia dabar 
yra Lietuvos valstybė, visi valdininkai yra visuomenės, tautos tarnai. Žinoma, 
tai nereiškia, kad valdininkas neturi valdžios ar neprivalo valdžios vykdyti; ne, 
jis tam ir paskirtas arba išrinktas valdžiai vykdyti, bet turi vykdyti ją 
visuomenės naudos žiūrėdamas, o ne savo teisių ir aukštos padėties“. Pabaigoje 
Petras Leonas rašė: „Laikau reikalingu daiktu duoti Vidaus Reikalų 
Ministerijos įvairiems bendradarbiams šitų paaiškinimų, kad jų elgesys su 
piliečiais savo lytimi ir turiniu atitiktų demokratinei valstybės tvarkai" [124]. 

1919 m. liepos 12 d. ministras pirmininkas M. Sleževičius kartu su 
ministrais, tarp jų ir Petras Leonas (3.12 pav.), vėl kreipėsi į Lietuvos piliečius. 
Tame kreipimesi buvo rašoma, kad vokiečiai iš krašto jau išeina, kad atėjo 

laikas, kada Lietuvos visuomenė galės „visu pilnumu“ parodyti, kiek ji turi 
kuriamųjų jėgų, kad kuriamajam visuomenės darbui tvarkyti bus išleistas 
savivaldybių įstatymas, kuriuo bus pakeista netobula valsčių, komitetų ir 
apskričių seimelių organizacija, kad jau ruošiamas Steigiamojo Seimo įstaty- 
mas ir netrukus gali ateiti toji valanda, kada Lietuvos visuomenė galės tarti 
savo paskutinį žodį valstybės sutvarkymo reikalu. Kreipimesi Lietuvos piliečiai 
buvo kviečiami visomis savo jėgomis palaikyti šalyje tvarką ir apginti Lietuvą 
nuo plėšriųjų kaimynų grobikų, kurie neša jai naujus pančius [125]. 

3.12 pav. Lietuvos Vyriausybės kreipimasis į Lietuvos piliečius. 
Paimta iš leidinio „Laikinosios Vyriausybės žinios". 1919 m. liepos 26 d. P.1 

1919 m. liepos mėnesį Lietuvoje pasirodė nauja plėšikų ir teroristų 
grupuotė — bermontininkai. „Karo avantiūristas pulkininkas Bermondt-Avalov, 
- rašė R. Skipitis, - 1919 m. vasario mėn. Vokietijoje ėmė organizuoti iš rusų 
belaisvių raitųjų kulkosvaidininkų partizanų rinktinę karui prieš Rusijos 
bolševikus. Vokiečiai tą jo sumanymą rėmė. Mat vokiečiai, rusų padedami, 
norėjo įsistiprinti Pabaltijy, o rusai, vokiečių padedami, manė sumušti bolše- 
vikus, pasigrobti Baltijos miestus ir visą pajūrį. Taigi vokiečių ir antibolševikų 
rusų tikslai ragino juos eiti išvien. <...> 

1919 m. birželio 19 d. Bermondtas su savo štabu iš Vokietijos persi- 
kraustė į Latvijos miestą Mintaują ir čia ėmė veikti. Gi tuo metu Lietuvoj, 
Latvijoj veikė gen. Goltzo vadovaujamas VI atsargos korpas ir kitos mažesnės 
vokiečių kariuomenės dalys. Maža vokiečių dalis (iš Pabaltijo valstybių. — 
J. L.) tikrai išsikraustė, o visa kita kariuomenė, gen Goltzo vadovaujama, 
pasiliko Pabaltijy ir pasidavė Bermondto valdžiai. Nuo tada tie rusų ir vokiečių 
karo junginiai ir buvo vadinami bermontininkais. <...> 

Lietuvoj pirmas bermontininkų būrys pasirodė Kuršėnuose 1919 m. liepos 
26 d. <...> Tų metų vasarai baigiantis ir rudenį Virgoličo ir gen. Goltzo kariai 
švaistėsi ne tik Kuršėnuose, bet ir Šiauliuose. Rugsėjo 30 d. bermontininkai 
Šiauliuose užpuolė Lietuvių gimnaziją, apmušė ir išvaikė mokinius ir užėmė 
gimnazijos rūmus. Spalio 5 d. užėmė visą Šiaulių miestą, o spalio 9 d. nugink- 
lavo neskaitlingą mūsų Šiaulių komendantūrą, užėmė paštą, apiplėšė valstybės 
iždinę, nužudė keletą mūsų komendantūros kareivių ir suėmė keletą valdininkų. 

Apie bermontininkų, siautėjimą Šiaulių gimnazijoje buvo informuotas 
Lietuvos Ministrų kabinetas ir plačiai rašome spaudoje. Šiaulių miesto ir 
apskrities komendantas Birontas 1919 m. spalio 3 d. telefonogramoje Ministrų 
kabineto Reikalų vedėjui T. Petkevičiui pranešė „pavardes mokytojų ir 
mokinių, sužeistų laike vokiečių užpuolimo ant Šiaulių gimnazijos 30. IX. 
Sužeisti: 1. Gim. ved. Klupšas Antanas. 2. Globėjas Karson. Mokiniai: 
(išvardyta 17 gimnazistų ir 12 gimnazisčių. — J.L.). Telefonogramos tekstas 
buvo atspausdintas ant atskiro lapelio ir išleistas kaip laikraščio „Lietuva“ 1919 
m. spalio 4 d. numerio priedas. Minėtame priede dar buvo pažymėta „Rugsėjo 
30 d. 8 val. ryto vokiečiai užpuolė Šiauliuos lietuvių gimnaziją, sumušė 
gimnazijos vedėją, sužeidė daug mokinių, kurių keli jau mirė! Naujas vokiečių 
„kultūringas“ darbas!“ 1919 m. spalio 4 d. laikraščio „Lietuva“ pirmajame 
puslapyje stambiu juodu šriftu buvo atspausdinta ,Š iauliuos vokiečių kareiviai 
šaudo mūsų vaikus." Žemiau ir šiek tiek mažesniu šriftu atspausdinta antraštė 
„Vokiečių žvėriškumas“ ir pateikta informacija apie Šiaulių gimnazijos 
užpuolimą. Laikraščio vedamasis straipsnis pavadintas „Barbarų puota." Jame 
rašoma: „Barbarizmo didvyriai dar neseniai daužiusieji Reimso šventyklą, 

sugriovusieji Lonvenos universitetą, savo gyvenimo gale padarė Šiaulių 
gimnazijos mokinių, berniukų ir mergaičių, skerdynes... 

Sužvėrėję vokiečių budeliai plikais durtuvais įsibrovė į mokyklos rūmus 
ir tenai atliko savo baisų kultūrinėj pasaulio istorijoj negirdėtą darbą." 

Pasidarę visiškais šeimininkais ne tik Kuršėnuose, bet ir apskrities mieste 
Šiauliuose, bermontininkai ėmė plačioj apylinkėj plėšikauti, terorizuoti ir net 
žudyti ramius gyventojus" [126]. 

Susidariusią padėtį Lietuvoje 1919 m. vaizdžiai rodo bermontininkų ir 
kitų kariuomenių išsidėstymo schema (3.13 pav.). 

3.13 pav. Lietuvių kovų su bermontininkais ruožas ir kitų kariuomenių 
išsidėstymas 1919 m. 
Paimta iš P. Čepėno knygos „Naujųjų laikų Lietuvos istorija“. Vilnius, 1986. 
2 dalis. P. 554 

1919 m. rugpjūčio 7 d. Vyriausiosios komisijos kariškiams žeme aprū- 
pinti pirmininkas teisingumo ministras L. Noreika ir nariai: žemės ūkio ir 
valstybės turtų ministras A. Stulginskis, vidaus reikalų ministras P. Leonas, 
apsaugos ministras A. Merkys, komisijos vedėjas sekretorius J. Blynas, 
pasirašė Laikinąją instrukciją prie įstatymo kariškiams žeme aprūpinti [127]. 
Tame pačiame „Laikinosios Vyriausybės žinių“ numeryje buvo paskelbtos ir 
„Naujokų šaukimo instrukcijos“, kurias pasirašė vidaus reikalų ministras 
P. Leonas ir laikinai einantis krašto apsaugos ministro pareigas karininkas 
Žadeikis [128]. 

1919 m. rugsėjo 13 d. prezidentas A. Smetona ir ministro pirmininko 
pavaduotojas vidaus reikalų ministras P. Leonas pasirašė Įstatymą dėl Lietuvos 
kariuomenės laipsnių [129], o 1919 m. rugsėjo 19 d. - Metinių pradedamųjų 
mokyklų mokytojų kursų įstatus [130]. 

1919 m. rugsėjo mėnesio pabaigoje ir spalio mėnesio pradžioje vyko 
dažni Estijos, Latvijos, Lietuvos atstovų susitikimai, šių valstybių bei Suomijos 
delegacijų konferencija (3.14 pav.). Susitikimų ir konferencijos metu buvo 
aptariami Tarybų Rusijos taikos pasiūlymai minėtosioms šalims, pateikti 1919 
m. rugsėjo mėnesio viduryje. Apie Baltijos šalių užsienio ministrų, delegacijų 
susitikimus ir konferenciją buvo rašoma spaudoje. Laikraštis „Lietuva“ 1919 
m. spalio 7 d. numeryje rašė: „Kaunas, X. 4. (LSB0. „Latopres“ praneša iš 
Rygos, kad Latvių ir Lietuvos atstovai Dorpato (Tartu. - J.L.) konferencijoje 
sugrįžę spalio 2 d. į Rygą. Užsienio reikalų ministeris Mejerovičius pranešė, 
kad Dorpato konferencijoje, Latviai, Lietuva, Estai ir Suomiai nusprenck ištirti 
bolševikų taikos pasiūlymo rimtumą, nustatydami tam tikrus reikalavimus, 
kurių įvykinimas laiduoja ilgas karo paliaubas ir tų valstybių 
apgynimą nuo bolševikų propagandos.Gavus konferencijos atstovam 
savo parlamentų sutikimo, Rygoje po kelių savaičių būsianti sudaryta 
speciali komisija. Tosios komisijos nusprendimai būsią pranešti bolševi- 
kams. Paėmus jų parengtus dekretus, galės pradėti tartis dėl karo 
paliaubų“. Lietuvos delegacijos vadovu konferencijoje buvo Lietuvos 
vidaus reikalų ministras Petras Leonas, nariai: J. Šliūpas, D. Zaunius [131]. 
Taikos sutartis su Tarybų Rusija pasirašė: Estija (1920 02 02), Lietuva 
(1920 07 12), Latvija (1920 08 11), Suomija (1920 10 14). 

1919 m. spalio 8 d. vidaus reikalų ministras P. Leonas kartu su Piliečių 
apsaugos departamento direktorium R. Dulskiu pasirašė Vidaus reikalų 
ministerijos aplinkraštį Vilkaviškio, Šakių, Raseinių, Tauragės ir Kretingos 
apskričių viršininkams dėl Lietuvos-—Vokietijos pasienio gyventojams suteiktos 
teisės pereiti Lietuvos-Vokietijos sieną ir Instrukciją dėl „sienai peržengti 
liūdimų davimo" pasienio gyventojams [132]. 

3.14 pav. Estijos, Latvijos, Lietuvos ir Suomijos valstybių delegacijų konferencija 
1919 m. rudenį Tartu mieste, Estijoje. Lietuvos valstybei atstovavo: 1. Petras Leonas 
(delegacijos pirmininkas); 2. Jonas Šliūpas; 3. Dovas Zaunius. 
Gauta iš Galinos Leonienės 


1919 m. spalio 10 d. prezidentas A. Smetona, ministro pirmininko 
pavaduotojas vidaus reikalų ministras P. Leonas pasirašė Draugijų įstatymą 
[133]. Šiame Įstatyme buvo apibrėžta sąvokos „draugija“ samprata: „Draugija 
(sąjunga, partija ir kt.) yra susivienijimas kuopon kelių asmenų, pasistačiusių 
kokį nors aiškų bendro darbo tikslą ir, tam tikslui atsiekti, sutartinai, tam tikrais 
įstatais, dirbančių“. Toliau buvo išdėstyti reikalavimai, keliami draugijos 
steigėjams, draugijos steigimo procesui tvarkyti, taip pat draugijos teisės ir 
pareigos. 

Po Lietuvos nepriklausomybės paskelbimo padėtis šalyje buvo sudėtinga. 
Vokietija pripažino Lietuvos nepriklausomybę, bet tą pripažinimą susiejo su 
1917 m. gruodžio 11 d. Lietuvos Tarybos pareiškimu, su Lietuvos ir Vokietijos 
tvirtų ryšių palaikymu, su įsipareigojimu Lietuvos valstybei teikti prašytą 
apsaugą ir pagalbą, su Lietuvos įsipareigojimu prisiimti dalį Vokietijos karo 
sunkenybių, per kurias ji įgyja laisvę. Dar iki šio Lietuvos nepriklausomybės 
pripažinimo pagal 1918 m. kovo 3 d. sudarytą Bresto taikos sutartį, Rusijai 
pasitraukus iš karo, Lietuva turėjo atitekti Vokietijai. Vokietijos kariuomenė 
pasiliko Lietuvoje ir po Lietuvos nepriklausomybės pripažinimo. Vokietijos 

valdžia 1918 m. rugsėjo mėnesį paskyrė Lietuvos Valstybės Tarybai viešą 
biudžetą — po 18 600 markių mėnesiui ir 75 451 markių už praėjusį laiką. 
Spalio mėnesį Vokietija pranešė A. Smetonai, kad ji padės Lietuvos Valstybės 
Tarybai lėšomis, kiek tik reikės, ir tuoj pat asignavo jai 100 000 markių (3.15 ir 
3.16 pav.) [134]. 

Vėliau Lietuvos Tarybai asignuota 10 milijonų markių. „Telefonas ne- 
erstojo veikęs tarp Berlyno ir Kauno. Aš, - rašė M.Yčas, - buvau šaukiamas 
kelis kartus duoti vis naujų ir naujų paaiškinimų ir apie 11 val. nakties matyti 
buvo gautos galutinės instrukcijos iš Berlyno asignuoti mums 10 000 000 
markių, išmokant po 2 /4 milionų <...> Mūsų išdininkas J. Dagys, mano 
pavedamas, parvežė iš Darlehnskasse-ost į finansų ministeriją tuos 4 4 
milionų markių" [135]. 

Toliau derėtasi su vokiečių vyriausybe dėl paskolos gavimo. „Greit, - rašė 
M.Yčas, - gavau telegramą iš Berlyno, kad vokiečių vyriausybė sutinkanti leisti 
Darlehnskasse-ost išduoti mums 10 000 000 markių paskolos <...> dar prieš 
Kalėdas 1918 m. iškeliavom mudu su Voldemaru į Berlyną galutinai šią 
paskolą sutvarkyti <...> vedėm derybas su vokiečių vyriausybe dėl paskolos ir 
dėl palikimo jų kariuomenės <...> kol susiorganizuos mūsų pačių savanorių 
armija <...> Smetonai atvykus, vokiečių vyriausybė sutiko sutartį pasirašyti 
<...> paskolos 10 000 000 markių sutartis buvo pasirašyta <...> Tais pinigais 
išgyveno II, III, IV ir iš dalies V Kabinetas“ [136]. 

Po Lietuvos nepriklausomybės paskelbimo Lietuvos Valstybės Taryba vis 
dar svarstė valdžios sudarymo klausimą, valdžios formą (monarchija ar respub- 
lika), padėtį Lietuvoje ir kitus opius klausimus. Tuo metu tęsėsi nelygi 
Lietuvos Valstybės Tarybos kova su okupacinės valdžios, Vokietijos centrinės 
vyriausybės ir Reichstago partijų atstovais. 1918 m. liepos 11 d. svarstant 
valdžios sudarymo klausimą, A. Smetona savo kalboje palietė ir esamą padėtį. 
„Lietuvos padėjimas, - sakė jis, - ne tik nepagerėjo, dar pablogėjo. Atstatymo 
darbo nematyti... Ūpas neatsimainęs. Tarybos aktyvumas varžomas, pilna 
kliūčių tiek Vilniuje, tiek toliau... Klebename duris, kad bent dalį valdžios 
mums duotų. Atsakydavo — palaukite, dabar karas; už 2-3 mėnesių. O ženklų 
atidavimo ir ligi šiol nėra" [137]. Tame posėdyje A. Smetona ir jo šalininkai 
pasisakė už monarchinę Lietuvą, o S. Kairys, J. Vileišis, M. Biržiška, 
S. Narutavičius prieštaravo tokios Lietuvos valdžios formos pasirinkimui. 
1918 m. liepos 11 d. Lietuvos Valstybės Tarybos dešinieji nariai (13 balsų) 
išsirinko Urachą Lietuvos karaliumi Mindaugu II. Keturi aukščiau paminėti 
kairieji Tarybos nariai protestuodami iš jos pasitraukė, P.Klimas balsavo prieš, 
du susilaikė [138]. 

1918 m. lapkričio 2 d. Lietuvos Valstybės Taryba savo liepos 11 d. 
nutarimą dėl Uracho išrinkimo karaliumi atšaukė [139]. 

Nr. LXXIV, 


An 
das Prūsidium des litauischen Landesrates 
hier. 


Wilna, den 9. September 1918. 


Der Verwaltungschet 
beim Militargouverneur Litauen 
ID I Nr. III 


Unter Bezugnahme auf die miindlichen Verhandlungen mit Dr. 
Šaulys am 16., 17. und 29. August d. J. teile ich ergebenst mit, aalž ich 
unter dem Vorbehalt jederzeitigen Widerrufs bereit bin, dem. litaui- 
schen Landesrat die auf der Grundlage des beiliegenden Haushalts- 
voranschlages fūr die Geschšftsfūhrung vom 1. 9. 1918 ab erforder- 
lichen Mittel von monatlich 18600 M zu bewilligen. Der auf den 
Monat September 1918 entfallende Betrag von 18600 M ist bereits der 
Darlehnskasse Ost auf das Konto des Prūsidiums des litauischen 
Landesrates iiberwiesen worden. Aut die Bemerkungen am Sehlusse 
des Voranschlages wird besonders aufmerksam gemacht. Die Zahlung 
der Betrige fūr die nichsten Monate wird regelmiBig am 1. jedes 
Monats im voraus in derselben Weise erfolgen. 

Ferner ist der nach den Angaben des Landesrats aus der Vorzeit 
noch ungedeckte Betrag von 75 451,90 M auf das Konto des Prūsidiums 
bei der Darlehnskasse Ost ūiberwiesen worden. Es wird gebeten, der 
Landeshauptkasse Litauen iiber den Empiang der Betrige in jedem 
einzelnen Falle Ruittung zu erteilen. 

Die in dem vorgelegten Haushaltsvoranschlag der Taryba fūr die 
Rickwanderer und -Gefangenenkommissionen eingestellten Betrige 
haben dagegen nicht bewilligt werden k6nnen, weil diese Kommis- 
sionen sich nicht innerhalb des Rahmens der Zustūndigkeit des Landes- 
rats halten und ihnen Mitglieder angehoren, welche nicht Landesrats- 
mitglieder sind. 

Die Vertretung des Landes im Auslande steht dem Landes- 
rate nicht zu. Er konnte daher auch nicht, wie im Sohreiben vom 
23. August,dieses Jahres angezeigt, General-Landesvertreter fir die 
Ukraine, fur Petersburg und fūr (Uranskaukasien ėrneuutu. 16 Uu 
hšliev fūr diese Landesvertreter konnten demgemiB im Haushalts- 
voransehlage nicht genehmigt werden. 

Im ūbrigen bin ich aber, wie in dem mindlichen Verhandlungen 
wiederholt zum „Ausdruck gebracht, gern bereit, die Rūckwanderung 
und die Heimbeforderung der Gefangenen zu unterstiitzen und auch, 
soweit arforderlich, Geld hierfiir zu bewilligen. Tech stelle daher an- 
heim, mir eine Liste derjenigen Personen einzureichen, welche fūr 
de Verwaltung auf dem Gebiete der Riūckwanderung und Ge- 
fangenen-Heimbef6rderung auBerhalb Wilnas tūtig sein sollen. Auch 
habe ich nichts dagegen einzuwenden, wenn der Landesrat aus seinen 
Mitgliedern eine Kommission fiir Gefangene und Riiekwanderer mit 
lediglich begutachtender, nicht ausfihrender Funktion einrichten will 


ge2-: v. Gilsa, Hauptmann. 


3.15 pav. Kapitono Gilsa raštas Lietuvos Tarybos prezidiumui. 
Paimta iš P. Klimo knygos „Der Werdegang des Litauischen Staates von 1915 bis zur 
Bildung der provisorischen Regierung im November 1918". Berlin, 1919. P.183 

Nr. LXXXIX, 
Der Reichskanzler Berlin W.8, den 26. Oktob 
(Reichsamt des Innern) Ė „apiikdimetraio G -——> 


An R 
das Pržsidium des Litauischen Landesrates. 


Dem Prasidium des Litauischen Landesrats beehre ich mich er- 
gobenst mitzuteilen, dal ich die mir tiberreichten Eingaben vom 3., 21. 
und 23. d. M. der Militūrverwaliung in Litauen zur Erėrterung und 
weiteren Veranlassung ūiberwiesen habe. Tech mėchte indes schon jetzt 
darauf auimerksam machen, da8 in dem pro memoria vom 23. d. M. die 
von mir erbetenen und von Herrn Dr. Puritzkis in Aussieht gestellten 
konkreten Angaben fehlen, ohne die eine Verfolgung der erhobenen 
Beschwerden nicht mūglich ist. , 

Der zu bildenden litauischen Regierung werden die zur Fiihrung 
der von ihr ūibernommenen Geschžfte erforderlichen Mittel selbstver- 
stūndlich zur Verfūgung gestellt werden. Ich ersnche daher, mir zu- 
nidchst von der erfolgten Bildung einer Regierung Mitteilung zu 
machen, worauf der Generalbevollmichtigte mit dieser unverziūglich 
in Verhandlungen dariber eintreten wird, welche. Betrūge fūr die 
dortigen Bedūrfnisse benėtigt werden. Um hierfūr Varbereitungen 
treffen zu konnen, ist die Verwaltung bereits von den dortigen Wiin- 
sehen verstūndigt und ermichtigt worden, alsbald und sehon vor dem 
Eintreffen des je ji zur Deckung dringender Be- 
dirfnisse einen Betrag bis zu 100 000 M zur Verfigung zu stellen. 

Schliešlich muB ich zu meinem Bedanern feststellen, da8 das Prž- 
sidium des Landesrats mit der Behauptung, dic es an die Spitze der 
einen von ihr ūberreichten Eingabe stellt, da8 die Reguisitionen in 
Litauen gegenwūrtig den Charakter von Rdubereien angenommen 
hžtten, eine sehwere Beleidigung des deutschen Heeres und der dent- 
schen Militarverwaltung ausspricht. Indem ich mich zugleich auf mein: 
Schreiben vom 20. d. M, und die dortige Eingabe an den Herrn Reichs- 
kanzler vom 14. d. M. beziehe, mache ich darauf aufmerksam, daB ein 
solehęs Verfahren mit den Gepflogenheiten, wie sie im Verkehr zwi- 
schen befreundeten Nationen ūblich sind, unvereinbar ist, und daB die 
Reichsleitung sich nicht in der Lage sieht, fernerhin Eingaben dieser 
Art entgegenzunehmen. 


gez: TrimbBoran. 


3.16 pav. Trimborn raštas Lietuvos Tarybos prezidiumui. 
Paimta iš P. Klimo knygos „Der Werdegang des Litauischen Staates von 1915 bis zur 
Bildung der provisorischen Regierung im November 1918". Berlin, 1919. P.208 

1918 m. balandžio 9 d., gegužės 27 d., liepos 9-13 d. vokiečių pradėti 
puolimai Flandrijoje, į šiaurę nuo Reimso, tarp Mondidjė ir Nuajano buvo 
sustabdyti. Nesėkminga buvo ir paskutinė jų puolamoji operacija prie Marnos 
(liepos 15-rugpjūčio 4 d.). Amjebno operacijoje (rugpjūčio 8-13 d.) Antantės 
kariuomenė pralaužė vokiečių frontą ir privertė juos trauktis. Rugsėjo 12-15 d. 
JAV kariuomenė sumušė vokiečius prie San Mihielio. Rugsėjo 26 d. prasidėjo 
bendras Antantės kariuomenės puolimas 400 km ilgio fronte. Lapkričio 3 d. 
Austrija-Vengrija pasirašė taikos sutartį su Antante. Rugsėjo 15-30 d. Antantės 
ir jos sąjungininkų kariuomenė sumušė Bulgarijos ir Vokietijos kariuomenę 
Balkanuose. Spalio 5 d. Vokietija kreipėsi į JAV prašydama paliaubų. 
Lapkričio 9 d. Vokietijoje įvyko revoliucija, buvo nuversta monarchija. Po 
1918 m. lapkričio revoliucijos Vokietijoje RTFSR (Rusijos Tarybų Federacinė 
Socialistinė Respublika) vyriausybė anuliavo Bresto taikos sutartį. 1918 m. 
lapkričio 11 d. Kompjeno miške (Prancūzija) buvo pasirašytos Pirmajame 
pasauliniame kare pralaimėjusios Vokietijos paliaubos su Prancūzija, 
D. Britanija, JAV bei kitomis antivokiškosios koalicijos valstybėmis. Per 
Kompjeno paliaubas Antantė įpareigojo Vokietiją išvesti kariuomenę iš 
okupuotų teritorijų, išskyrus Pabaltijį. Čia palikti ją tol, kol ji bus reikalinga. 

Pirmojo pasaulinio karo pabaigoje Paryžiaus taikos konferencijoje buvo 
parengta ir pasirašyta Pirmajame pasauliniame kare nugalėjusių valstybių 
taikos sutartis su pralaimėjusiomis valstybėmis: su Vokietija (Versalio taika) 
1919 m. birželio 28 d., su Austrija (Sen Žermeno taika) 1919 m. rugsėjo 10 d., 
su Bulgarija (Neji taika) 1919 m. lapkričio 27 d., su Vengrija (Triamono taika) 
1920 m. birželio 4 d., su Turkija (Sevro taika) 1920 m. rugpjūčio 10 d. 
Vokietija ir jos sąjungininkai neteko dalies teritorijos, turėjo mokėti dideles 
reparacijas, apriboti ginkluotąsias pajėgas. Galutinį pokarinį pertvarkymą, 
atitinkantį nugalėjusių valstybių interesus, užbaigė Vašingtono konferencija 
(1921-1922 m.). Minėtųjų konferencijų metu visus svarbiausius klausimus 
slaptose derybose sprendė Didžiosios Britanijos, Prancūzijos ir JAV atstovai: 
D. Loidas Džordžas, Ž. Klemenso ir V. Vilsonas. 

Petras Leonas, vertindamas Pirmojo pasaulinio karo padarinius ir 
nusakydamas Vokietijos perspektyvas, rašė: „Didžiausios žmonių skerdynės, 
didysis karas buvo galutinai baigtas taikos sutartimi. Austro-Vengrija buvo 
išdalinta į daug dalių: dalis žemių paskirta Rumunijai ir Italijai, sukurta nauja 
valstybė Čekoslovakija, atgaivinta Lenkija. Buvo apkarpyta Vokietija. Jeigu 
Klemenso būtų galėjęs padaryti su Vokietija tai, ką jis buvo sumanęs — 
Bavariją ir kitas padaryti savarankiškomis atskiromis valstybėmis, atskirti nuo 
Vokietijos kai kuriuos pakraščius, kurie seniau ar vėliau buvo užgrobti, palikti 
Vokietiją viena valstybe tik tose ribose, kuriose ji buvo susijungusi 1871 
metais. Tačiau tiems Klemenso sumanymams nepritarė Loidas Džordžas ir 

V. Vilsonas. Klemenso sumanymas suskaldyti Vokietiją į istorines jos dalis 
nebuvo įgyvendintas". Toliau Petras Leonas pabrėžė: „Negalima abejoti, kad 
Vokietija atsigaus, sustiprės ir vėl bus pabaisa kaimynams <...>" [140]. Taigi 
ši Petro Leono pranašystė išsipildė. Tai parodė Antrojo pasaulinio karo 
išvakarės ir pats karas. 

1918 m. gruodžio 7 d. Raudonosios armijos vakarų dalys pradėjo žygį 
paskui atsitraukiančius vokiečius ir jau gruodžio 9 d. įžengė į Minską. 1918 m. 
lapkričio mėnesį buvo pradėtas kelti Tarybų valdžios sukūrimo šūkis, buvo 
raginama vietose rinkti darbininkų ir mažažemių, bežemių valstiečių atstovų 
tarybas, „kurių atstovai, suvažiavę Vilniun, sutvers mūsų šaliai darbininkų 
valdžią, kurios uždavinys bus kartu su Rusijos ir Vokietijos proletariatu įvesti 
mūsų šalyje socializmo tvarką“. 1918 m. gruodžio 4 d. Maskvoje RKP (b) 
Lietuvių centro biuras nutarė sukurti Lietuvoje Laikinąją revoliucinę valdžią ir 
jos rėmimui Lietuvos raudonąją armiją, kuri sudarytų dalį Rusijos raudonosios 
armijos. Gruodžio 8 d. Lietuvos KP CK posėdyje Vilniuje buvo sudaryta 
Laikinoji revoliucinė vyriausybė. Gruodžio 10 d. trys sudarytos vyriausybės 
nariai išvyko į Daugpilį užmegzti ryšių su Raudonosios armijos daliniais, 
organizuoti manifesto projekto paskelbimą, steigti revoliucinius komitetus 
Lietuvos rytų rajonuose. Suderinus manifesto tekstą su RKP (b) CK, manifestas 
buvo atspausdintas gruodžio 19 d. „Izvestijose“, paskelbtas per radiją visam 
pasauliui. Gruodžio 15 d. buvo deklaruota Vilniaus darbininkų tarybos valdžia, 
užmegzti ryšiai su vokiečių kareivių tarybomis. 

1918 m. pabaigoje Vilniuje veikė: darbininkų taryba, revoliucinės 
V. Kapsuko vyriausybės dalis, Lietuvos laikinoji vyriausybė, lenkų komitetas. 
Visų jų tikslas - įtvirtinti savo valdžią. 

1918 m. gruodžio 22 d. RTFSR pripažino Lietuvos Tarybų Respublikos 
nepriklausomybę ir įpareigojo visas Rusijos įstaigas teikti paramą Lietuvos 
Tarybų Respublikai. 

1918 m. gruodžio 31 d. vokiečiai apleido Vilnių, išskyrus stotį. 

1919 m. sausio 1 d., pasinaudodami padėtimi, lenkų legionieriai užėmė 
Vilnių. 

1919 m. sausio 5 d. vakare įžengė į Vilnių Pskovo divizija ir 5-asis 
pulkas. Mieste valdžią laikinai perėmė karinio revoliucinio komiteto valdžia. 

Artėjant prie Vilniaus Raudonajai armijai, Lietuvos ministras pirmininkas 
A. Voldemaras kreipėsi pagalbos į Antantės šalis. 1918 m. lapkričio 23 d. 
Lietuvos krašto apsaugos ministerija išleido pirmąjį įsakymą dėl kariuomenės 
kūrimo. Gruodžio 20-21 d. ministras pirmininkas A. Voldemaras ir A. Smetona 
išvyko į Berlyną prašyti karinės pagalbos ir paskolos. Gruodžio 26 d. 
M. Sleževičius sudarė naują koalicinę vyriausybę, pakvietė Lietuvos gyven- 
tojus stoti savanoriais į kariuomenę. 1919 m. sausio 2 d. M. Sleževičiaus 

vyriausybė išvyko į Kauną. 

1919 m. balandžio 19 d. Vilnių paėmė lenkai. Liepos 11 d. iš Lietuvos 
išsikraustė vokiečiai, bet liepos 26 d. ties Kuršėnais iš Latvijos į Lietuvos 
teritoriją perėjo jungtinė vokiečių ir rusų kariuomenė, vadinama bermonti- 
ninkais. 1919 m. spalio mėnesį bermontininkai užėmė Šiaulius, Biržus, 
Linkuvą, Radviliškį ir pradėjo rodyti aiškų nepalankumą Lietuvai. Jie nugink- 
lavo ir išvaikė ten buvusias Lietuvos komendantūras, gyvenimo reikmenimis 
apsirūpindavo patys kareiviai, plėšdami vietos gyventojus. Vėliau Antantės 
valstybių atsiųsta komisija nustatė, kad vien apie Šiaulius bermontininkai 
užmušė 33 žmones, sužeidė 124, sudegino 171 namą, atėmė 1328 arklius, 1644 
kiaules, 1252569 markes ir daugybę kitų dalykų [141]. 

1919 m. vasarą buvo rengiamas sukilimas prieš M. Sleževičiaus vyriau- 
sybę. Jį organizavo Lenkų karinė organizacija (Polska Organizacja 
Wojskowa), POV. Ši organizacija buvo sukurta 1914 m. Varšuvoje J. Pilsuds- 
kio iniciatyva. Jos Lietuvos skyrius suorganizuotas 1918 m., kuris iš pradžių 
priklausė POV Suvalkų apygardai. 1919 m. gegužės mėnesį buvo sudaryta 
POV Kauno apygarda, vadovaujama R. Kovaleco. Ji verbavo vyrus į Lenkijos 
kariuomenę, apmokė juos. 1919 m. POV Kauno apygardos vadovai, vykdy- 
dami iš Varšuvos gautą įsakymą, pradėjo rengti sukilimą prieš M. Sleževičiaus 
vyriausybę. Tikslas — sudaryti Kaune vyriausybę, kuri su Lenkija užmegztų 
federacinius ryšius. Sukilimo rengimui vadovavo L. Vasilevskis (buvęs 
Lenkijos užsienio reikalų ministras) [142]. 

Iš Lenkijos okupuoto Vilniaus instruktuojami ir pinigais aprūpinami POV 
nariai veikė Lietuvoje: pranešinėjo apie Lietuvos kariuomenę, stengėsi savo 
pusėn patraukti karininkus ir kareivius, tyčia stojo į Lietuvos kariuomenę ir 
rūpinosi gauti atsakingas pareigas, pranešinėjo apie krašto politinę būklę ir 
nuotaikas; atvažiuojančioms santarvės komisijoms teikė vyriausybę šmeižian- 
čius memorandumus; iš Vilniaus gabeno proklamacijas ir knygutes; skleidė 
nepasitikėjimą Lietuvos vyriausybe; verbavo sau narius; visa Lietuva buvo 
suskirstyta į 13 apskričių, kurių kiekvienoje dar buvo sudaryta po 3-4 tos 
organizacijos komendantūras; sudarė sąrašus asmenų, kuriuos sukilimo 
išvakarėse reikėjo suimti, kurių reikėjo saugotis, pašalintų iš tarnybos dėl jų 
lenkiškumo, areštuotų ir laikomų Kauno kalėjime lenkų, simpatizuojančių 
lenkams lietuvių ir kt. Asmenų, kuriuos reikėjo suimti prieš sukilimą, sąraše 
buvo: ministras pirmininkas M. Sleževičius, ministrai Vileišis, Tūbelis, Kairys, 
Leonas (mano pabraukta. - J.L.), Noreika, Šimkus, Stulginskis ir kiti asmenys. 
Lietuvių valdininkų, pasiruošusių partizanų kovai, sąraše buvo įrašytas Petras 
Leonavičius (Leonas - J.L.) ir jo sūnus Vytautas. 

POV organizuojamas sukilimas turėjo įvykti 1919 m. rugpjūčio 28-29 d. 
naktį. Jo išvakarėse jau buvo nustatyta Lietuvos karinė administracija, numatyti 


374 


VEIKLA LIETUVOJE 1918-1919 METAIS 


komendantai ir net lenkiškas ministrų kabinetas, pasirengta paskelbti pasauliui, 
kad sukilęs kraštas nuvertęs „vokiečių pastatytos“ Tarybos valdžią ir, norė- 
damas likti laisvas, prisidedąs prie Lenkijos. Tačiau visi POV planai nuėjo 
niekais. Lietuvos saugumo darbuotojai susekė sukilimo organizatorius, padarė 
kratą POV centre (Kaune) ir rado organizacijos archyvą su narių sąrašais, 
šnipinėjimo, organizacijos ir kitais dokumentais. Sąmokslininkų vadai buvo 
areštuoti, sukilimas neįvyko. Kad sukilimas būtų užgniaužtas laiku, daug pasi- 
darbavo Lietuvos saugumiečiai, vadovaujami tuolaikinio žvalgybos viršininko 
L. Giros, ir Šaulių Sąjunga, vadovaujama V. Putvinskio. Sukilimo užgniaužimo 
procese dalyvavo ir Petro Leono sūnus Jonas Leonas [143]. 

1920 m. gruodžio 11-24 d. sukilimo organizatoriai buvo kariuomenės 
teismo teisti. Teismo procese dalyvavo ir Petras Leonas. „Dabar, - rašė jis, - 
apie taip vadinamą „Poeviakų“ bylą, tikrai vadinant „baudžiamoji“ byla, 
kurioje buvo kaltinami nariai: „Polska Organizacja Vojskova" ir „Organizacja 
Strzelcov Nadniemenskich"', trumpai „P.O.V.“ ir „O.S.N.' nariai: Raimundas 
Kovalec, apygardos komendantas ir kt. Kvota buvo daroma man esant vidaus 
reikalų ministeriu, apie ką esu rašęs kitur. Kai artinosi bylos svarstymas 
kariuomenės teisme, kreipėsi į mane, neatsimenu per ką, - kad būtų gera, jei ir 
aš dalyvaučiau iš valstybės pusės, kaip civilinio ieškinio įgaliotinis“. Petras 
Leonas sutiko dalyvauti teisme. Teismo proceso metu Petro Leono „replikos 
gynėjų dirbtinai keltais klausimais buvo labai reikalingos ir neleisdavo bylos 
eigai iškrypti iš teisėtos vagos". Petras Leonas šiame teisme pasakė dvi kalbas. 
Pirmoji kalba: 

„Gerbiamieji teisėjai! Po valstybės Gynėjo ir mano bendradarbio 


K T r 


civiliniam ieškiniui paremti pil. Šilingo kalbų man, gal, ir nereikėtų varginti 
Tamstos savo kalba, bet šitoji byla labai paini - pačių kaltinamųjų prieš jus 
stovi 51 asmuo, todėl manau būsią prie reikalo, jei aš pasakysiu kelis 
papildomuosius tos kalbos žodžius. Civilinio ieškinio suma pilnai įrodyta 
paskelbtais dokumentais. Bet kyla klausimas: iš ko reikia priteisti tasai 
ieškinys? Fizinio kaltininko, kuris sutraukė telegrafo ir telefono vielas ir 
nupjaustė stulpus nesužinota. Gal tai padarė išdykėliai - piemenukai, blogai 
žaisdami? O jei tai kaltinamųjų darbas, tai, gal, tasai darbas toks, kad jis ir jo 
pasekmės privalo būti svarstomos ne Armijos Teisme, bet civilinio Apygardos 
Teismo? Į šituos du klausimus aš pasistengsiu kiek galima trumpiau atsakyti. 
Daleidimas, kad telefono ir telegrafų vielų ir stulpų sugadinimas tai 
piemenukų, ar kieno nors kito pripuolamas darbas, atpuola. Jeigu prisiminti, 
kad vielų ir stulpų buvo daug sugadinta, kad tai padaryti viena nakčia ir, be 
to, įvairiose tolimose viena kitos vietose. 

O jeigu dar prisiminsime, kad organizacijos P.O.V. ir O.S.N., kaip pilnai 
nustatyta dokumentais, pasiaiškinimu kaltinamojo Kovalco ir liudininkų Giros 
ir Daukanto pareiškimais, buvo surengusios padaryti sukilimą naktį iš 28 į 29 
dieną rugpjūčio mėn., kad į jų prirengiamąjį sukilimo darbą įėjo ir telegrafų, ir 
telefonų sugadinimas ir kad pastarasis buvo padarytas naktį iš 27 į 28 dieną 

to pat rugpjūčio mėn., tai mums bus aišku, jog telegrafų ir telefonų 
sugadinimas, apie kurį kalbama šioje byloje, yra kaltinamųjų darbas. 

Koks tasai darbas politiniu ir juridiniu žvilgsniu? 

Kai kurie kaltinamieji, tarp jų ypač pil. Kovalec plačiai čion aiškino, kad 
jis savo veikimu organizacijose POV ir OSN ėjo demokratijos dėsniais, rengė 
Lietuvai laimingą ateitį ir norėjo tverti Didžiąją ir Nepriklausomą Lietuvą. Ar iš 
tikro taip? 

Atsižiūrėjus, kad pil. Kovalec įvardintose organizacijose bendrai dirba ir 
tokiais Rusijos aristokratų Aleksandro III ir Nikolajaus II sandarbininkais, kaip 
kaltinamasis Kazys Sipavičius, kuris nerado sau galimybės bendrai dirbti su 
Lietuvos liaudim, kad pilietis Kovalec bendrai, petys į petį, dirba su Lietuvos 
„obšarnikais“ (stambiais dvarininkais), kaip Z. Plioteris ir Geištoras ir kiti, su 
kurių interesais supuola išvardintų organizacijų interesai Lietuvoje, kad pil. 
Kovalec laiko neatitinkamu demokratystės reikalavimams Lietuvos Ministerių 
Kabinetą su social-liaudininku Šleževičium priešakyje ir dalyvaujant jame 
social-demokratams Kairiui ir Pakniui ir rado sau tinkama tverti komisiją su 
buv. Kaizerio feldfebeliu Aukštolaičiu ir kad tarp išvardintų organizacijų 
dokumentų mes randame ir kitą gelžkeliečių sąrašą, tai apie kaltinamųjų 
demokratiškumą atsieina labai abejoti. 

Kalbėjusieji prieš mane jau išsiaiškino lenkiškumo reikšmę mūsų 
gyvenime. Mūsų istorijos likimu daugelio mūsų piliečių sielose yra įsigyvenęs 
jausmas, kuris lenkiškumą identifikuoja su poniškumu, su žmonių nelygybe: 
tiems piliečiams rodosi, kas lenkiška, prieš tą reikia lenkti galvą. Tikras 
demokratas privalo siekti to, kad kiekvienas asmuo, vistiek ar jis būtų 
kareivis, ar juodo darbo darbininkas, ar valdininkas, išpildęs savo praeigas, 
jaustųsi tikras ponas esąs, kuris gali tarti apie save „aš karalius, aš Dievas, 
žodžiu sakant, aš Žmogus“. Lenkiškumo platinimo pas mus palaiko jau nuo 
seniai įsigyvenusį sielose vergiškumo jausmą ir todėl yra priešingas 
demokratystei. Ir materialinio gyvenimo srityse lenkiškumas neša mums 
pragaištingas pasekmes. Tik pažiūrėkime. Kitur miestai turi kultūrinančią 
įtaką į aplinkinius gyventojus; pas mus gi tie miestai, kurių apylinkės 
sulenkėjo, padarė į apylinkių gyventojus blogą įtaką, pav., Kauno apylinkės 
gyventojai (išskyrus buv. Suvalkiją, į kurią Kaunas maža įtakos turėjo) yra 
tamsesni, labiau nuskurdę, nekaip tolesnių vietų, taip pat reikia pasakyti ir 
apie Vilnių. Mūsų kaime gyventojai mažiau apsišvietę ir didesniame skurde 
gyvena ten, kur jie sulenkėję ir jų tamsumas, ir skurdas juo didesnis, juo 
toliau einame į rytus, kur didesnė lenkystės įtaka. Taigi, jeigu pil. Kovalec su 
savo bendradarbiais nešė mums lenkiškumą, jie neturi teisės puoštis 
demokratyste. 

Politikos žvilgsniu organizacijos POV ir OSN tikslas Lietuvoje štai toks: 

a) Carnockienė rašė, kad POV stovi lenkiškų interesų gynybos 
pagrinde su ginklu rankoje, 

b) dokumente, apžiūrėtame ant b.l. 53-55, kur kalbama apie 
bendrą politiką, pasakyta, kad jei Lietuva neitų unijon su 
Lenkija, tai šitoji privalo Lietuvos plotus inkorporuoti į lenkų 
respubliką, 

c) dokumente, apžiūrėtame byl. 2 d. 91-92 lap., pasakyta, kad 
POV Kaunijos teritorijoje lieka Vyriausios Lenkų Karo Vadovybės 

įsakymo 1919.VI.16 prasmė ir kad jos tikslas - suvienyta ir 
nepriklausoma Lenkija su išėjimu į jūrą. 

d) POV priesaikoje tarp kita ko prisižadama dėl suvienytos ir 
nepriklausomos tėvynės Lenkijos savo kraują ir gyvybę pašvęsti. 

e) tarp atsišaukimų, apžiūrėtų byl.6 d.167-169 lap., kalbama, kad 
Taryba ir jos vyriausybė yra Lenkų tautos priešas ir kad ji veda 
pasitarimus su rusais ir vokiečiais prieš Lenkų valstybę. 

f) dokumente, apžiūrėtame byl. 2 d. 314 lap., pasakyta, kad reikia 
tik trumpam momentui užimti Kauną, kad palengvinti Lenkų 

. kariuomenei įeiti į jį. 

Šitų raštų užteks, idant prirodyti tikslą POV, gi kad OSN buvo toji pati 
organizacija POV, aš laikau pilnai išrodytu dalyku be tolesnių mano 
išvedžiojimų. 

Idant pasiekti savo tikslą ir per sukilimą išduoti Lietuvą 
Lenkijai,organizacijos POV ir OSN veikė aukščiausiame kontakte su Lenkijos 
kariuomene, kas matyti iš sekančių faktų: 

a) jų vadas Orvid - tai Lenkų kariuomenės generalinio štabo 
karininkas Kosciolkovski; kaltinamasis Kovalec - tai lenkų 
kariuomenės karininkas, o buvusis prie Lietuvos generalinio 
štabo lenkų karininkas Vonsevič dalyvavo POV ir OSN 
organizacijose. 

b) tos organizacijos gaudavo iš lenkų štabo Vilniuje pinigų, ką 
pripažino ir kaltinamasis Kovalec. 

c) bylos 1 d. 187-1881. Yra aprašyti dokumentai, iš kurių matyti, 
kad ekspozityva (į pirmos divizijos intendantūros sandėlį), kad 
išduotų įvairius daiktus OSN. 

d) apžiūrėtoje byl. 1 d. 163-169 lap. Juzviko instancijoje pasakyta: 
remdamasis lenkų kariuomenės vyriausios vadovybės biuro 
įsakymu 1919.VI.18 apylinkę D.O.K. pakeičiu į Kauno apylinkę 
POV. 

To, kas čion mano atpasakota, užtenka priparodymui, kad POV ir OSN 
buvo artimiausiame kontakte su vyriausiąja lenkų kariuomenės vadovybe. 

Turėdamas tikslą, palengvinantį lenkų kariuomenei užimti Kauną ir dar 
neokupuotą Lietuvos dalį, organizacijos POV ir OSN rimtai rengėsi ir 
prisirengė prie sukilimo, kurie turėjo įvykti naktį 28-29 rugpjūčio ir tik 
nepasiekus padaryti sukilimą vėliaus, kaip sako liudininkas Daukantas, lenkų 
štabe Vilniuje buvo aiškintasi, jog tai buvę tik manevrai, kurie gerai pasisekė. 

Tasai pasirengimas matomas iš sekančių aplinkybių: 

a) iš ginklų sandėlio, kurį prižiūrėjo pabėgęs kaltinamasis Stasys 
Nekrašas, buvo išeikvota daug revolverių; daug revolverių buvo 
rasta pas pasislėpusį nuo teismo Joną Kodzevičių. 

b) ant byl. 1 d. 228-229 lap. Protokolas, kur apžiūrėtas įsakymas, 
kuris buvo duotas Maišiogalos Komendantui „duoti Komen- 
dantui"“ 50 karabinų, po 100 šovinių, 20 rankinių granatų ir t.t. 

c) apžiūrėtame byl. II d. 168 lap. raporte rašoma, kad reikia 
ginklų, šovinių, labai pageidaujamos bombos ir revolveriai. 
Vilijos perėjimas žemiau Gegužinės yra užtikrintas. 

d) įsakymas Ukmergės Komendantui, kad reikia surinkti 
prisiekusius vėliausia 28/VI1I. 

e) apžiūrėtame byl. 2 d. 21 lap. Instruktoriaus Blickio raporte 
1919.VIII.27, atitinkamai įsakymui iš 23/VIII, viskas prirengta; 
tikslūs paaiškinimai Kauno susisiekimo su OSN galės būti laikomi 
savais etapais, apie ką OSN per Zosę painformuota. Tuoj kaip 
užimsime Kauną galės būti užimti Pravieniškiai nedidelėmis 
jėgomis, reikalingas yra apsiaustas, kaip tai esu rašęs, priešingu 
atveju nematydamas aiškios pagalbos nepradėsiu. 

f) naktį, rugp. 27/28 įvairiose vietose buvo sugadinti telegrafai ir 
telefonai. 

Taigi nusikalstamas darbas yra pilnai įrodytas. Aš priminiau tik kai 
kuriuos ryškesnius bylos davinius; jų yra labai daug, visi daviniai, kurie 
išdėstyti kaltinamame akte, pasitvirtino teismo tardymą atliekant ir plačiai 
apibūdinti kalbėjusių prieš mane. 

Lieka dar paliesti klausimą, kas gi kaltas? Atsakymui į šį klausimą 
svarbiausią, mano manymu, reikšmę turi taip vadinamieji evidencijos lapai. 
Jų įvertinime tenka apsistoti ant liudininko Daukanto pareiškimo. Prie progos 
aš bendrai turiu pasisakyti, kad liudininko Daukanto pareiškimai šioje byloje 
pilnai tikėtini, dėlto kad juos patvirtina kitos bylos aplinkybės. Todėl ir dėl 
evidencijos lapų reikia paimti jų ta reikšmė, kurią piešia Daukantas, būtent, 
kad į juos buvo įrašoma tik jau įstojusieji į organizaciją, o ne Kovaleco 
pareiškimą, būk jie turi tik sąrašo projekto reikšmę. 

Kad į evidencijos lapus buvo įrašomi organizacijų tikri nariai, tai be 
liudininko Daukanto pareiškimo dar aišku iš šių bylos aplinkybių: 

a) Slapyvardėmis ir šifru parašytų evidencijos lapų turinys 
atitinkamose dalyse sutinka su tų kaltinamųjų pareiškimais, 
kurie pripažino esą įrašyti ir kurie pasakė savo slapyvardes. 

b) Kitų slapyvardės ir pavardės patvirtinamos tuom, kad 
kaligrafiška ekspertizė pripažino jų ranka rašytus raportus. 

c) Kaligrafiška ekspertizė reikia pripažinti tinkamai padaryta, dėlto 
kad ji supuola ir su tų kaltinamųjų pareiškimais, kurie pripažino 
raštus savais. 

d) Kai kurie kaltinamieji, ypač kaimiečiai, pripažino, kad jie buvo 
įrašomi į kokius tai sąrašus ir nurodo slapyvardes ir jų 
pareiškimai atitinka evidencijos lapų turiniui. 

e) Kai kurie vėl kaltinamieji pripažįsta, kad jie buvo prisaikdinami, 
kas patvirtina Daukanto pareiškimą ir tokiu būdu evidencijos 
lapų reikšmę. 

Iš visa to man aišku, kad evidencijos lapai parodo, kas kaltinamųjų 
priklausė prie POV ir OSN. Abejonė galėtų kilti dėl pil. Eugenijos Petrovičaitės, 
apie kurios nusistatymą mums liudijo Lietuvos piliečiai Čiurlionienė ir Paknys, 
dėl kurių pareiškimo negali būti abejonės. Bet pil. Eugenija Petrovičaitė, kaip 
atsidavęs labdaringumui asmuo, galėjo šiems liudininkams nežinant 
pasižadėti būti naudinga ir POV, ir OSN nariams kaliniams. Kas link šitos 
kaltinamosios, teismas gali rasti reikalo pritaikinti karo teismo proc. Str.913. 

Baigiu savo kalbą. Priparodomosios medžiagos šioje byloje apstumas 
duoda man pagrindo tikėtis, kad Tamstos, Gerbiamieji Teisėjai, civilinį ieškinį 
patenkinsite“ [144]. 

Petro Leono antroji kalba: 


„Gražiais žodžiais grb. Bulota užbaigė savo kalbą, išreikšdamas 
pageidavimą, kad tautos susijungtų meilėje. Bet toks susijungimas idealus, 
apie kurį jis kalbėjo, galima tik tarp laisvų ir lygių tautų. Kaltinamieji gi rengė 
Lietuvai tokį susijungimą, kur lenkai viešpatautų, o lietuviai būtų traktuojami 
kaip gera ir nuolanki liaudis. Kad gynėjas Grajauskas idealizavo kaltinamųjų 
darbą, tai man nestebėtina, dėlto kad tai primena man, jog ir mūsų 
Steigiamame Seime yra atstovų, kurie, Seimui tariant nusistatymą tėvynės 
gynimo reikalu, demonstratyviai išėjo iš salės. Bet aš negaliu suprasti, ką 
reiškia gynėjo Bulotos pasisakymas, kad jis čion veikia, kaip trečias asmuo: 
nesuprantu dėl to, kad čion yra tik bylos dalyviai, o ne tretieji asmenys. Visų 
gynėjų kalbose buvo iškelti juridiniai klausimai, kuriais, Gerbiamieji teisėjai, 
leisite man išsitarti. Buvo tvirtinama, kad negali būti to nusikalstamo darbo, 
kuris primetamas kaltininkams, dėlto kad tuomet pati Lietuvos valdžia 
neturėjo suverenumo, ką gynėjai nužiūri iš to, kad Baudž. Kod. dalis apie 
sukilimą prieš aukščiausiąją valdžią panaikinta ir kad nebuvo tikros 
konstitucijos, o buvo tik jos pamatiniai dėsniai. Keista girdėti iš juristų, kad 
valstybės suverenumas priklauso nuo jos Baudžiamojo Kodekso arba nuo 
rašytos konstitucijos. Besikurianti valstybė tankiausia kardu gina savo 
suverenumą, o ne įstatymais. Ar gi gynėjai mano, kad ir Vokietija, nuvertusi 
Kaizerį, iki Steigiamojo Seimo ir Rusija po pašalinimo caro nebuvo 
suvereninės valstybės, dėlto kad neturėjo konstitucijų? Šiuom klausimu 
kaltinamasis Kovalec kur kas gilesnis už gynėjus politikas ir juristas, nes jis į 
mano klausimą atsakė: „Kas gali duoti teisę būti valstybe besitveriančiai 
valstybei?". 

Be pamato pareiškimas, kad byloje nesą dokumento apie tai, jog Lenkija 
nusikalstamo. darbo metu buvo Lietuvos priešininkė, Tamstos, Gerbiamieji 
Teisėjai, žinote tai. 

Gynėjų tvirtinimas, būk inkriminuojamas šioje byloje darbas esąs 
numatytas panaikintais B.K. 100-102 str., gi jų nesant,- 126 str., neatitinka 
tikrenybei. B.Kodekso panaikintoji dalis daugiausia kalba apie monarcho ir jo 
giminės įžeidimą, tai jei gynėjams ypatingai rūpi apginti mūsų respublikos 
prezidentą nuo įžeidimų, lai jie pasirūpina suruošti tam tikro įstatymo 
sumanymą. Straipsnyje 100-me buvo dar kalbama apie valstybinės tvarkos 
keitimą ir valstybinės dalies teritorijos atplėšimą. Taigi šitas įstatymas, kad ir 
veiktų, nebūtų pritaikomas prie šios bylos, dėlto kad jų dalykas visai kitoks, 
būtent: valstybės išdavimas, kas numatyta B.K. 108 ir 118 str. 

Kai kuriems asmenims iš kaltinamųjų užtenka parodyti tėvynės išdavimo 
priešui veikimą, bet tų gi kaltinamųjų, kurie buvo tik prisidėję prie POV ir 
OSN, bet dar nieko blogo valstybei nebuvo darę, kaip apv. jaunikaitis 
Kurgonas ir kt., Armijos Teismas galbūt ras reikalo padaryti žygius, nurodytus 
Karo Teismo 913 str." [145]. 


Lietuvos nepriklausomybės atkuriamuoju laikotarpiu daug jėgų, sumanu- 
mo, ryžto reikėjo ir steigiant Vidaus reikalų ministeriją, organizuojant jos 
sistemos darbą. 

„Vidaus reikalų ministeriją, - rašė R. Skipitis, - pradėjo organizuoti 


379 


Petras LEONAS 


pirmasis jos ministeris V. Stašinskas. Po V. Stašinsko ligi mano atėjimo į šią 
ministeriją dar buvo ministeriais: Jonas Vileišis, Aleksandras Stulginskis, 
Petras Leonas ir Elizėjus Draugelis. Taigi nuo 1918 IX 11 ligi 1920 VI 19, t.y. 
per aštuoniolika mėnesių pasikeitė penki ministeriai. Toks dažnas ministerių 
keitimasis neabejotinai mažino ministerijos kūrybinio darbo našumą. Be to, dar 
tenka prisiminti, kad ministeriją ir jos padalinius teko organizuoti neturint nei 
pakankamai lėšų, nei tiems darbams paruoštų žmonių. O jei vis dėlto Vidaus 
reikalų ministerijos aparatas buvo sukurtas ir sugebėjo patenkinamai vykdyti 
jam skirtus uždavinius, tai tas aiškiai parodo, kad ministerijos kūrėjams netrūko 
kieto ryžto, didelio sumanumo, skaidraus idealizmo ir nepalaužiamo tikėjimo, 
kad nepriklausoma Lietuvos valstybė bus atstatyta. Prie to reikia pridurti, jog 
ne tik priešakiniai ministerijos kūrėjai, bet ir dauguma eilinių ir net pačių 
žemiausių tarnautojų, patriotinių jausmų raginami, nuoširdžiai ir sąžiningai ėjo 
savo pareigas ne tik dėl algos, bet ir iš noro padėti savajai valstybei" [146]. 

Čia paminėtos ir nepaminėtos aplinkybės labai kliudė Lietuvos nepriklau- 
somybės atkuriamajam darbui. Tomis sunkiomis 1918-1919 m. sąlygomis 
nenuilstamai darbavosi Lietuvos nepriklausomybės atkūrimo šalininkai, tarp jų 
ir Petras Leonas. 

1919 m. spalio mėnesį, atsistatydinus M. Sleževičiaus Ministrų Kabinetui, 
buvo sudaromas naujas Kabinetas. „E. Galvanausko, - rašė Petras Leonas, - 
buvo siūloma man įeiti į jo kabinetą. Ne tik jis pats siūlė, bet ir per kitus 
asmenis mėgino paveikti mane, kad priimčiau jo siūlymą. Bent vieną tokį 
asmenį atsimenu. Juom buvo V. Stašinskis. <...> Jam aš atsakiau, kad randu 
netinkamą sau vien dešiniųjų kabinetą, kad matau dar koalicinio kabineto 
reikalingumą. Šitoji priežastis man buvo lemiančioji" [147]. 

1919 m. spalio mėnesį, atsisakęs siūlomų vidaus reikalų ministro pareigų 
sudaromame E. Galvanausko Ministrų Kabinete, Petras Leonas vėl grįžo prie 
advokato profesijos [148]. 

IŠVADOS 


1. 1917-1918 m. Lietuvos padėtis buvo sudėtinga ir sunki. Dar tęsėsi 
Pirmasis pasaulinis karas, Lietuva buvo okupuota Vokietijos, Rusijoje įvyko 
dvi revoliucijos, žlugo carinė monarchija, vyko dideli politiniai, ekonominiai ir 
socialiniai pokyčiai, kurie palietė ir Rusijoje gyvenusius lietuvius, ir Lietuvą. 

1918 m. kovo 3 d. Rusija pasirašė Bresto taikos sutartį ir pasitraukė iš 
karo. Vokietijos ir Austrijos-Vengrijos kariuomenė, pažeisdama Bresto sutartį, 
pradėjo okupuoti Ukrainą, Baltarusiją, Pabaltijį. 1918 m. jau ryškėjo Antantės 
šalių pranašumas Vakarų fronte, prasidėjo Vokietijos pralaimėjimai. 1918 m. 
lapkričio 9 d. Vokietijoje buvo nuversta monarchija. 1918 m. lapkričio 11 d. 
Kompjene Antantė pasirašė su Vokietija Kompjeno paliaubas. Vokietija 
prisipažino nugalėta ir įsipareigojo išvesti kariuomenę iš okupuotų teritorijų, 
išskyrus Pabaltijį. Lietuva Vokietijos okupacijos metais kentė priespaudą, 
persekiojimus, patyrė didžiulių nuostolių ir netekčių. Prie esamų sunkumų ir 
vargų Lietuvoje dar prisidėjo bermontininkų, Lenkijos ir Rusijos kariuomenių 
veiksmai. 

2. Sunkiomis vokiečių okupacijos sąlygomis Lietuvoje ir kitose šalyse 
gyvenantys lietuviai pradėjo organizuotis ir siekti nepriklausomos valstybės 
atkūrimo. 1918 m. vasario 16 d. paskelbė nepriklausomos, demokratiniais 
pagrindais sutvarkytos Lietuvos valstybės „su sostine Vilniuje“ atkūrimą ir 
ėmėsi visų galimų priemonių jai įtvirtinti. 

3. 1918 m. į Lietuvą sugrįžo Lietuvių vyriausiosios tarybos Rusijoje 
juridinės komisijos pirmininkas Petras Leonas ir kiti aktyvūs to meto veikėjai. 
Jie įsitraukė į Lietuvos valstybės atkuriamąjį darbą, stiprino jos teisinius 
pagrindus. Petro Leono kandidatūrą parėmė tuo metu buvusios partijos ir jis 
tapo pirmosios Lietuvos Laikinosios Vyriausybės teisingumo ministru. Tada 
buvo parengtas Laikinasis Lietuvos teismų ir jų darbo sutvarkymo įstatymas, 
parinkti ir paskirti teisingumo ministerijos sistemos darbuotojai, pasirūpinta iš 
vokiečių teisėjų perimti teismus. 1918 m. gruodžio 20 d. į užsienį išvykus 
Lietuvos Valstybės Tarybos pirmininkui A. Smetonai, ministrui pirmininkui ir 
užsienio reikalų ministrui A. Voldemarui, finansų ministrui M. Yčui, Petras 
Leonas pasiliko Vilniuje ir pirmininkavo posėdyje, kuriame dalyvavo ir kiti 
pasilikę ministrai bei Lietuvos Valstybės Tarybos atstovai. Petras Leonas dirbo 
teisingumo ministru ir naujai sudarytame M. Sleževičiaus Ministųų Kabinete. 
Jis pasirašė Laikinosios Vyriausybės Deklaraciją. Teisingumo ministerija 
parengė Laikinąjį Lietuvos pilietybės įstatymą, Laikinąjį Lietuvos notariato 
sutvarkymo įstatymą bei instrukciją notarams, paskyrė notarus ir parengė kitus 
įstatyminius dokumentus. 

4. 1919 m. balandžio 12 d. Petras Leonas, Ministrų Kabineto pirmininkui 
tapus M. Sleževičiui, buvo paskirtas vidaus reikalų ministru, pasirašė ne vieną 
įstatyminį dokumentą, reikalavo iš Vidaus reikalų ministerijos darbuotojų 
griežtai laikytis įstatymų, būti drausmingiems, gerbti piliečių teises ir juos 
pačius, visomis galimomis priemonėmis kovojo prieš įstatymų pažeidėjus, 
nederamą darbuotojų elgesį. 

5. Petras Leonas, vertindamas Pirmojo pasaulinio karo padarinius labai 
pranašiškai pasakė: „Vokietija atsigaus, sustiprės ir vėl bus pabaisa 
kaimynams". 

6. 1919 m. vasarą Lenkų karinė organizacija rengė sukilimą prieš 
M. Sleževičiaus vyriausybę. Sąmokslininkų vadai buvo areštuoti. Sukilimas 
neįvyko. 1920 m. gruodžio 11-24 d. sukilimo organizatoriai buvo teisiami. 
Teismo procese dalyvavo ir Petras Leonas. Jis pasakė dvi kalbas, kuriose 
sukilimo organizatorių veiklą įvertino kaip nusikalstamą ir prašė teismą 
patenkinti civilinį ieškinį Lietuvos valstybės naudai. 

7. Sunkiomis 1918-1919 m. sąlygomis nenuilstamai darbavosi Lietuvos 
nepriklausomybės atkūrimo šalininkai, tarp jų ir Petras Leonas. 1919 m. spalio 
mėn., atsisakęs jam siūlomų vidaus reikalų ministro pareigų sudaromame 
E. Galvanausko Ministrų Kabinete, Petras Leonas vėl grįžo prie advokato 
darbo. 

4.1. Aukštieji kursai 


1919 m. rudenį Zigmas Žemaitis parengė ir įteikė Vyriausybei memoran- 
dumą, kuriame išdėstė samprotavimus dėl būsimos aukštosios mokyklos 
steigimo. Vyriausybei atsisakius steigti universitetą Kaune, Tadas Ivanauskas, 
Zigmas Žemaitis, Jonas Vabalas-Gudaitis, Augustinas Janulaitis 1 Liudas 
Vailionis ėmėsi iniciatyvos kurti aukštąją mokyklą Kaune visuomeniniais 
pagrindais. Kaip šios veiklos rezultatas atsirado Aukštieji kursai. Jie buvo 
iškilmingai atidaryti 1920 m. sausio 27 d. Aukštuosiuose kursuose dirbo ir 
Petras Leonas (4.1 pav.) [1]. 


4.1 pav. Aukštųjų kursų lektoriai 1921 m. I eilėje (iš kairės): P. Juodakis, J. Žilinskas, 
M. Nasvytis, S. Digrys, A. Janulaitis, J. Vabalas-Gudaitis, E. Volteris, Z. Žemaitis, 
V. Čepinskis, J. Šimoliūnas, P. Jodelė, V. Verbickis, K. Vasiliauskas: 

II eilėje: V. Lašas, P. Jankauskas, L. Gogelis, P. Leonas, P. Raudonikis, A. Jurgeliūnas, 
J. Karuža, P. Dovydaitis, V. Dubas, J. Čiurlys, M. Songaila, K. Lapinas, K. Oželis; 
III Šapira, L. Vailionis, S: Dirmantas, J. Čeponis, A. Veškarčiatė, J. Gravrogkas, 

F. Butkevičius. 

Paimta iš knygos „Nuo Aukštųjų kursų Kaune iki Kauno technologijos universiteto 
1920-1997". Kaunas, 1997. P.16-17 

Kaip sutiko čia dirbti, Petras Leonas aprašė savo atsiminimuose: „Štai 
kartą pas mane atėjo Rapolas Skipitis su dar kuom tai, gal su Tadu Petkevičium 
kalbinti, kad aš sutikčiau profesoriauti Aukštųjų kursų teisių skyriuje. Gana 
senam žmogui, nes ėjau 56 amžiaus metus, savo gyvenime aukštojo mokslo 
niekuomet nedėsčiusiam, sunku buvo man sutikti apsiimti tą darbą. Simpatingų 
ir artimų bendra ideologija pagrįsti argumentai nugalėjo mane. O argumentų 
reikšmė buvo toji, kad aš, jų nuomone, galįs pajėgti aukštojo mokslo darbą 
dirbti ir mano esanti pareiga lietuvių tautai tas darbas dirbti" [2]. 

Kokia buvo to darbo pradžia? „Sutikau su kitais asmenimis, - rašė Petras 
Leonas, - kurie buvo apsiėmę teisių skyriuje profesoriauti, sudarėme tarybą 
<...> Teisių skyriaus taryba sudarė paskaitų planą ir jos nariai pasiskirstėme, 
kas kurį dalyką dėstys. Man teko apsiimti dėstyti pirmais mokslo metais 
„Teisių enciklopediją". Aukštųjų kursų vadovybės (kūrėjų) buvau įprašytas 
Aukštųjų kursų atidarymo iškilmėse laikyti paskaitą. Atidarymo iškilmės įvyko 
dabar Aušros mergaičių gimnazijos tuomet rengiamoje Seimui salėje. Inteli- 
gentijos prisirinko pilna salė. Iškilmė vyko vakare“ [3]. 

Aukštųjų kursų atidarymo iškilmėse Petras Leonas skaitė paskaitą ,„Teisė- 
istorijos gyvenimo kūrinys“. 


„Kiekvienas mūsų yra skaitęs „Robinzono Kruzės“ knygą, arba bent iš 
kitų pasakojimų susipažinęs su jos turiniu. Robinzonas Kruzė, jūros bangų 
išmestas ant negyvenamos jūrų salos, gyveno pats vienas. Jis ima sau 
maistui visa, ką randa tinkama saloje, stato sau gyvenamąją trobelę iš tos 
medžiagos, kurią pajėgia tam tikslui pritaikyti, taiso sau patalinę tokią, kokią 
sugeba minkštesnę padaryti iš esamų saloje daiktų ir t.t. Jo gyvenimas eina 
taip, kad nėra progos kilti minčiai, abejai dėl to, ar jis turi teisės vieną, arba 
kitą daiktą - augalą, vaisių - pasiimti ir juo pasinaudoti, vieną arba kitą darbą 
atlikti. Jo pasielgimas pareina vien nuo gamtos ir jo paties jėgų, nuo to, ar jis 
įstengia padaryti tą, ką nori padaryti. 

Talentingo autoriaus aprašymas, kaip Robinzonas Kruzė pats vienas 
aprūpindavo visus savo reikalus labai naudingas yra jaunimo savaimingumo 
jausmui auklėti, bet jis neatitinka tikram žmonių gyvenimui. Žmonės, 
apskritai imant, gyvena ne paskiri, bet grupėmis, kuopomis. Paskiras žmogus 
yra persilpnas įstengti apsaugoti tarp nepalankių gamtos aplinkybių savo 
gyvybei. Pačiose pirmosiose gyvenimo dienose jis net silpnesnis šiuo atžvilgiu 
už gyvulius. Kumeliukas, veršiukas arba viščiukas, vos tik atsiradę, tuoj patys 
pajėgia atsistoti ant kojų, patys pasiieško maisto - pirmuoju du - iš savo 
motinos pieno, trečiasis - žemėje lesalo. Kitaip esti su gimusiu kūdikiu: be 
kito žmogaus pagalbos jis tuoj žūtų. Tokia pat sunki žmogaus padėtis ir toliau 
begyvenant, beaugant. Užaugęs paskiras žmogus taip pat persilpnas kovoti 
už būvį. Tuo mes kasdien įsitikiname. O juo toliau grįšime į praeitį, juo 
senesnius laikus užgriebsime savo mintimi, tuos laikus, kada žmonės maža 
temokėjo nuveikti gamtos jėgas, juo silpnesnius mes juos rasime kovoti už 
būvį. Juo didesnis buvo tada reikalas jiems gyventi grupėmis, kuopomis. 

Būtinai kovai su baisiais priešistorinės epochos žvėrimis žmogus rado 

sau pagalbos iš tokių pat žmonių, koks buvo jis pats, iš jų kuopų. Ir daug 
radinių, kurie priklauso priešistoriniems laikams, rodo, kad tų laikų žmonių 
gyventa kuopomis, bendruomenėmis. Kuopoje begyvenant vieno asmens 
reikalas susiduria su kito tokiu pat reikalu; vieno noras ir valia aprūpinti savo 
reikalą paliečia kito norą ir valią aprūpinti tokį pat jo reikalą. Viena žmonių 
kuopa bemedžiodama susitinka su kita, kuri nori taip pat ten medžioti. Iš to 
kyla ginčas, nesusipratimas, kova ir jų tam tikri padariniai - ginčo 
išsprendimas. Atsiranda reikalo apspręsti, kur kam kas galima (leista) daryti, 
kur kam kas negalima, žiūrint ne jų jėgų, bet kitų interesų. Kalbame - tas 
teisėtai, tas neteisėtai padaryta, tas dorovinga, tas nedorovinga. Viso žmonių 
lavinimosi pamatas yra visuomenė; savo gyvenimo tikslo žmogus pasiekia tik 
visuomenėje gyvendamas. Visuomenėje žmonėms begyvenant gema dorovės 
ir teisės sąvoka. Dabar mes nuo mažens taip priprantame prie dorovės ir 
teisės sąvokų, kad mums rodosi dorovės ir teisės įsakymai toki pat visuomet 
buvę ir būsią, kokiu mes dabar juos patiriame. Pažiūrėkime, ar tikrai taip. 
Kultūros istorijos, lygiai ir teisės istorijos tyrinėtojų susirinkta ligi šių laikų 
užtenkamai faktų, kurie duoda mums medžiagos istorinių laikų įvairių periodų 
dorovei ir teisei apibrėžti bendrais bruožais. Siekdami ankstybiausių laikų, 
kurių rasta šiokių tokių pažymių, mes randame žmones kuopomis begyve- 
nančius, bendrai savo reikalus aprūpinančius, bendrai turtą bevaldančius. 
Senų senovėje žmonės mito tuo, ką jie gaudavo iš medžioklės, žuvininkystės, 
augalų vaisiais ir šaknimis. Tada susijungimas darbui buvo nepastovus, 
atsitiktinas, todėl ir grupių bendras gyvenimas buvo palaidas. 
“ Ilgainiui, žmogui pasiseka prijaukinti gyvuliai, padaryti jie naminiai. 
Zmogus užsiima gyvulių auginimu ir ganymu, norėdamas turėti pastovesnį 
savo gyvybės laidą. Bet ir gyvulių auginimas ne visai laiduoja žmogui maistą, 
ir užlaikymą. Ilgainiui imasi žmogus žemelę kasinėti, ją dirbti. Ji pastovi ir 
dėkinga. Jei kas ją myli, gerbia, kultūrina, išdirba, tam ir ji gausingai atsily- 
gina, taip kad ir žmogui ir jo laikomiems gyvuliams laiduojamas maistas. 
Zemės darbo ir gamtos vaisiai įvairūs. Iš to pareina mainai ir prekyba. 
Zmogaus darbas gamtos ir žemės darbo vaisius pritaiko savo reikalams juos 
perdirbinėdamas ir suteikdamas jiems kitokią formą. O tam perdirbimui 
ištobūlinti pasiseka pasikinkyti gamtos jėgos: vanduo, garas, paskiau elektra. 
Tuo būdu plečiasi ir didėja pramonė. Ateina pramonės ir prekybos klestėjimo 
laikai. Zmogaus gyvenimo didžiausias rūpesnis yra gyvybės apsaugojimas. O 
gyvybė apsaugojama tam tikrais materialiniais daiktais. Tuos daiktus lengviau 
pagaminti žmonėms gyvenant ir dirbant bendrai. Bet bendrai gyvenant ir 
dirbant atsiranda reikalų, norų ir valių susidūrimų, pasipriešinimų. Iš to gema 
teisė. Kadangi žmonių ūkis įvairiais laikais ir įvairiose vietose nevienodas, tad 
iš to galime pasakyti, kad ir teisės turinys labai įvairuoja. Pažiūrėkime, ar tai 
tiesa? 

Seima 

Pirmiausia imkime šeimą, nes ji dabar yra artimiausioji ir pastoviausioji 
žmonių bendrojo gyvenimo forma, būtent vyro su moterim susituokimas ir 
savitarpio santykiai, ir tėvų su vaikais santykiai. Kai žmonės gyveno 
nepastoviomis grupėmis, komunomis, kai maisto gaminimas buvo nepastovus 
ir tik netikėto laimingo pasisekimo medžioklėje ar žuvininkystėje rezultatas, 
tada vyro ir moters lytinis susijungimas taip pat buvo atsitiktinis. Vaikai 
nepažindavo savo tikro tėvo, pažindavo tik motiną dėl to, kad ji iš gamtos 

įstatymų savo krūtimi vaiką penėdavo, auklėdavo ir globodavo. Tada turėjo 
būti motinos valdžia, ir mes randame jos požymių, męs turime teisės būdą, 
vadinamą motinos teise (matriarchatas, Mutterrecht). Čia motina yra šeimos 
galva, tėvas stovi nuošaliau. Tokios šeimos pažymių ir dabar yra pas irokezus 
ir kitur. Kad seniau moterų gyvenimas su vyru buvo atsitiktinas dalykas, tą 
patvirtina ir toks atsitikimas: ir dabar yra vietų, kur mergina, turinti vaiką, 
greičiau išteka, negu mergina dar apsaugojusi savo lyties garbę. Tą patvirtina 
kai kur esąs paprotys, kad šeimininkas vaišina svečius moterimis. 

Vėlesniais laikais, maisto gaminimui tapus tikresniam, moteris buvo 
pagrobiama. Pagrobimo rezultatas yra moters pasisavinimas. Vyras tampa 
šeimos galva, patriarchas. Kadangi pagrobti moterį buvo pavojinga, tad vėliau 
pagrobimas buvo pakeistas pirkimu. Tačiau, ilgus metus jau perkant moteris 
dar buvo simuliuojamas pagrobimas. Pačios pirkimas ir dabar pačiai vykdo- 
mas rytuose, musulmonų visuomenėje. Ten tėvai, dažnai dar sūnui mažam 
esant, pradeda mokėti „kalimą“ už būsimąją jo pačią, kuri taip pat dar 
mažutė. Neturtingas vyras daug metų savo uždarbių likučiais moka už 
būsimąją pačią sutartą kalimą ir tada gauna ją, kai baigia mokėti. Kadangi 
pati pasigrobiama arba nusiperkama, tad pačių galima turėti kelias, kiek 
įstengia išmaitinti. Dėl to ten pati, beveik kaip daiktas, yra visiška pirkėjo 
vyro nuosavybė. Bet dauguma žmonių neturi ištekliaus daugiau kaip vieną 
pačią išmaitinti. To rezultatas yra vienpatystė. Vienpatystėje moters ir vaikų 
juridinė padėtis labai įvairi, žiūrint įvairių laikų ir šalių. Gana bus palyginti 
Romos teisės manus mariti ir patria potestas su šių laikų vyro pačia, tėvų su 
vaikais santykiais. Ir šiais laikais pačioje Europoje moters padėtis nevienoda. 
Prancūzijoje, taip pat Lietuvoje už Nemuno* pati yra vyro juridinėje globoje, 
Anglijoje arba Rusuose, taip pat ir Lietuvoje tos globos nėra. Taigi 
susituokimo ir šeimos padėties didelis įvairumas. 

Dabar mes suprantame susituokimo pamatą per laisvo pasirinkimo 
idėją, savitarpio pagarbos ir palinkimo jausmą, meilę. Bet lygiai kaip 
kiekvieno civilizacijos dėsnio, taip ir šito šaknys siekia nuožmių priešistorinių 
laikų ir papročių tamsumų. 

Nuosavybės teisė 

Yra pažiūra, kuri skelbia, kad nuosavybė esanti žmogui įgimta, kaip 
gyvybė, kad ji esanti antroji žmogaus prigimtis. Tokia pažiūra yra klaidinga. 
Darbo normalinis rezultatas yra tas, kad kas darbu įgyta, tas priklauso tam, 
kas dirbo, yra jo nuosavybė. Nuosavybė atsirado tik užvaldymo, t. y. darbo, 
fizinės jėgos keliu. Koks darbo būdas, toks ir nuosavybės būdas. Kada buvo 
bendros, niekam atskirai nepriklausomos, moters, tada ir turtas buvo 
bendras. Socialinio gyvenimo pradžia yra komunizmas. Jei kas vienas sau 
pasigamino kurį daiktą, tad jis priklauso gamintojui. Kadangi daikto 
pagaminimas buvo labai sunkus, tad ir darbo rezultatas — daiktas — buvo 
labai branginamas. Ir mes žinome, kad žemos kultūros žmonės labiau 
brangina daiktų, negu žmogaus gyvybę. Klajoklių ūkio metu žemė buvo 
bendrai gyventojų valdoma, bet žmonės jau pasiskirstę buvo giminėmis, 
tautomis. Iš žydų istorijos mes žinome Abraomo atsiskyrimą nuo Loto. Vienas 
kitam buvo pasakę: „Tu varykis su savo kaimine dešinėn, o aš — kairėn“. 


“ Dabar jau panaikinta buv. Suvalkijoj ta globa. 

Kai žmonės pereina prie žemės dirbinio, žemė tampa bendruomenių, 
paskum šeimynų, pagaliau atskirų asmenų nuosavybė. Bendras žemės 
valdymas gyvuoja ir dabar įvairiose pasaulio vietose: Rusuose, Serbuose ir 
kitur. Miškai ir ganyklos bendrai valdomi Sveicaruose, Lietuvoje ganyklos 
daug kur yra bendra kaimo nuosavybė, kai kur dar ir dvarininkai turi bendro 
ganyklomis naudojimosi teisių. Kadangi daikto pagaminimas civilizacijos 
pradžioje labai buvo sunkus, tad ir darbo rezultatas labai branginamas. 
Romoje skolininkas galėjo būti sukapotas ir išdalintas kreditoriams, jei jis 
negalėdavo atlyginti skolų, o jei būdavo vienam skolingas, tad šis galėjo 
skolininką vergijon parduoti arba savo vergu paversti. Išlaikymas žmogaus 
taip sunkus, kad jam negalint dirbti dėl senatvės jis buvo nužudomas. Ne tik 
daiktai yra Žmogaus nuosavybės teisės objektai, bet ir žmonės — vergai. Ir 
dešimtyje Dievo įsakymų mes turime uždraudimo geisti svetimo tarno arba 
tarnaitės, t. y. vergo arba vergės, kadangi ji yra svetimo žmogaus 
nuosavybė. 

Palaikų paveldėjimo teisė 

Seniau negalėjo būti šitos teisės ypač dėl to, kad nuosavybės teisės 
nebuvo, o paskiau dėl to, kad savi daiktai būdavę sudedami į kapus, arba 
sudeginami kartu su savininko kūnu. 

Paveldėjimo teisė priklauso pirmiausia šeimai, o jau paskiau atskiriems 
jos nariams, dar paskiau - tolimesniems giminaičiams. 

Asmens laisvė 

Yra teorija, kad Žmogus iš savo prigimties esąs laisvas ir save galįs 
valdyti. Ir tik bendro gyvenimo su kitais reikalas jo laisvę aprėžia. Šita teorija 
yra klaidinga. Pirmais žmonijos gyvenimo laikais asmuo yra kurios nors 
kuopos, grupės dalis, kuri jį visiškai valdo. Kultūros darbas yra asmens 
paliuosavimas, suteikimas asmeniui teisiu. Kultūra suteikė asmens laisvę. 
Senovėje asmuo visiškai priklausė valstybei, ir be to šeimai. Didelė žmonijos 
dalis buvo išžudoma, kai viena kuopa nuveikdavo kitą kovoje už medžioklės 
arba žuvininkystės teritoriją. Paskiau, ėmus dirbti žemę, buvo suprasta, kad 
išžudyti priešus netikslinga, kad naudingiau jie savo vergais paversti ir iš jų 
darbo naudą traukti. Vėliau vergų darbas pasirodė per maža našus. Vergijos 
forma suminkštėjo, virto baudžiava, kuriai esant darbo vaisių dalis tenka 
darbininkui. Dar vėliau, fabrikų pramonei besiplečiant, ir baudžiauninkų 
darbas pasirodė per maža našus. Baudžiavos buvo panaikintos. Juo labiau 
teko jos panaikinti, kad patys baudžiauninkai, kaip seniau vergai, kėlė 
maištus, degino dvarus. Žmogus įgijo asmens laisvę. Jis, paviršutiniškai 
žiūrint, įgijo teisės laisvai tartis dėl savo darbo sąlygų. Bet nuosavybės teisei 
viešpataujant, darbo įrankiai, tarp kita ko žemė ir kapitalas pateko į nedidelės 
visuomenės dalies rankas, o plačioms minioms teko tik savo kūno jėgos 
parduoti. Reikalas palaikyti save ir savo šeimos gyvybę priverčia darbininką 
parduoti savo jėgas blogiausiomis sąlygomis, kad tik šiaip taip galėtų išmisti. 
Teisės didžiausia problema yra pašalinimas tu nenormalumų, arba bent jų 
sumažinimas. Dabar asmens laisvė iš tikrųjų tėra iliuzija: darbininkai dažnai 
esti sunkesnėje vergijoje, negu baudžiauninkai; laisvė reikia apsaugoti. 

Bausmės teisė už nusikalstamus darbus taip pat įvairuoja amžių eigoje. 
Seniau buvo kraujo kerštas. Nukentėjusio giminė keršijo ne tik pačiam 
nusikaltėliui, bet ir jo giminėms. Paskiau giminių eilės, kurių tarpe turėjo būti 
vykdomas kerštas, pamažu ėjo siauryn. Pagaliau sustiprėjusi valstybė ima 

bausmę už nusikalstamus darbus į savo rankas. Patys nusikalstamieji darbai 
taip pat įvairuoja. Teokratijoje didžiausios bausmės skiriamos už dievų 
įžeidimą, žemdirbių valstybėse, pav., Romoje, pačios didžiausios bausmės 
skiriamos už ežių sunaikinimą ir peržengimą, monarchijoje už norą visuomenę 
valdyti, respublikoje už norą įvykdyti monarcho valdžią. Istorijos eigoje 
valstybės forma tuo būdu kinta: pirmiausia susikuria teokratija, kuri paskui 
pereina į pasaulinę monarchiją, o monarchijos vietą užima respublika arba 
aprėžtos kompetencijos monarchija. 

Taigi teisė keičiasi ir keičiasi istorijos eigoje. Tą galima būtų dar 
patvirtinti apšvietus kitas teisės šakas istorijos daviniais, būtent teismų 
sutvarkymą, jų tvarką civilines ir kriminalines bylas sprendžiant, apskritai 
prekybos teisės ir iš dalies vekselines teisės evoliuciją, taip pat ir kitų teisės 
rūšių. Bet visa tat savo laiku sužinosite, studijuodami atskirai kiekvieną 
discipliną. Aš norėjau čia nurodyti, kad teisės yra istorinės evoliucijos kūrinys. 
Sakysim, nuosavybės teisė, kaip iš bendrų jos praeities bruožų matėme, 
atitinka visuomenės ūkio interesams. Todėl nenuostabu, kad dabar Lietuvoje 
nėra politinės partijos, kuri nereikalautų žemės reformos, t.y., kad dideli 
dvarai būtų išdalinti bežemiams ir mažažemiams žemdirbiams; taip pat nėra 
politinės partijos, kuri nereikalautų tam tikrų įstatymų darbininkų gyvenimo 
sąlygoms pagerinti. Teisė siekia visuomenės gerovės, kuri aukščiau minėtus 
reikalus padarė šios dienos aktuliais klausimais. Tie klausimai tūri būti 
išspręsti taip, kad atitiktų visuomenės labui. 

Kova dėl teisės 

Nuo senų senovės teisingumo deivė piešiama su užrištomis akimis ir su 
svarstyklėmis ir kalaviju. Užrištos akys tam, kad ji būtų bešališka, kad nebūtų 
jausmo vedama, vien proto. Dabar su šituo nesutinkama. Iš teisėjo 
reikalaujama, kad jis su visų savo jausmų pagalba įsigilintų į teisės ginčą, jį 
išrištų ir kuo teisingiau išspręstų. Bet svarstyklės ir kalavijas dabar yra 
neginčijamos teisingumo emblemos. Kalavijas be svarstyklių yra plika jėga, 
svarstyklės be kalavijo yra bejėgis pageidavimas. Paimkime paprastus 
gyvenimo pavyzdžius. X turi žemės sklypą šalia Y. Šis beardamas priskyrė 
sau X-o žemės rėžį. X tyli, neprieštarauja. Koks rezultatas? Jis nuskriaustas ir 
Y dorovės atžvilgiu blogesnis tapo dėl to, kad neteisingą darbą atliko. O jei X 
būtų nedavęs jam priskirti žemės, gal būt užtekę tik pastebėjimo, o jei ne - 
patraukimo tieson, - tada nei skriaudos nebūtų, nei Y grobiku netaptų. 

Teisei visuomet graso pavojus iš neteisėtos pusės. Tas pavojus bus 
visuomet ligi bus pasaulis, kad ir kažkokios socialinės reformos įvyktų. Taigi ir 
kova dėl teisės visuomet turi būti. Kiekvienas kas gina savo teisę, prisideda 
prie teisės idėjos įgyvendinimo žemėje. 

Daugeliui netenka dabar kovoti dėl teisės dėl to, kad visuomenės tvarka 
eina tam tikromis vagomis. Turtininko įpėdiniui netenka dirbti, bet tat 
nereiškia, kad žmonės galėtų gyventi nedirbdami. Sveikas bebūdamas 
nejauti, kad turi kepenis, plaučius, arba kitas kūno dalis. Tik suskaudus 
sužinai kas skauda ir ieškai būdo, kaip išsigydyti, ne vien skausmo jausmą 
pašalinti. Taika be kovos ir smagus gyvenimas be darbo gali būti tik dausoje, 
bet ne šitame pasaulyje. Taigi, kad mano subjektingoji teisė, tas, ką veikti aš 
įstatymo įgaliotas, įgyjama kovos keliu, lengva įsitikinti. Sunkiau išaiškinti 
teisės atsiradimas kovos keliu. Teisės teorijų istorijoje yra viena, kuri tvirtina, 
kad teisė kuriasi taip, kaip kalba, kad tautos dvasia nejučiomis ją kuria; 

pasak tos pažiūros, ta Romos teisės taisyklė, kad kreditorius galėjo 
neišsimokantį skolininką parduoti nelaisvėn taip pat susidarė, kaip ta kalbos 
taisyklė, kad cum tariamas su ablatyvu. Tat klaidinga ir kenksming pažiūra. 
Šita pažiūra klaidinga: kalbos kūrime - meno tobūlinime žmogaus dvasia 
nesutinka tų kliūčių, kurias sutinka teisės kūrime; čia norėdamas nuveikti tas 
kliūtis, norėdamas jas pašalinti, Žmogus turi sąmoningai veikti. Suderinti 
dviejų asmenų priešingi interesai yra labai sunkus dvasios darbas. Toliau. Kuri 
nors teisė atgyveno savo laiką, kuri nors įstaiga jau netinka gyvenimo 
sąlygoms, bet jos dar laikomos surištų su jomis interesų, kurie priešinasi 
atmainai. Tos atmainos negali įvykti be kovos. Visi istorijos teisės įgijimai, 
vergijos, baudžiavų panaikinimai, žemės nuosavybės teisė ir kt. pasiekti 
kovos keliu. Teisės gimimas sujungtas su dideliais skausmais, kaip ir 
žmogaus gimimas. 

Ta pažiūra kenksminga: ji auklėja žmonėse inertingumą, pasingo 
elgimosi ūpą, tolerantingumą to, kas yra negera ir turėtų būti pašalinama. 
Ziūrint to, kaip dabar, kuriama teisė, tvirtinama, kad teisė kuriama arba 
valdžios įsakymu, arba sutartimi. Bet pati teisės pradžia šitais jos kūrimo 
būdais negali būti išaiškinta. Kad valdžios įsakymus leistų teisę, reikia, kad 
valdžia būtų pripažinta, reikia, kad įsakytojui būtu pripažinta teisė leisti 
juridines normas. Kitaip gausime tik įsakymą, pasidavimą iš baimės. Be to 
teisė iš pradžių vaizduojama kaip Dievo kūrinys. Net despotijoje viešpats savo 
paliepimus teisina, pamatuoja teisingumo reikalais. Sutartis taip pat negali 
būti pripažinta teisės kūrėja dėl to, kad norint ją pripažinti tokia, reikia, kad 
sutarties privalumas jau būtų pripažintas, tuo būdu mes atsiduriame 
užburtame rate (circulus vitiosus). Sutarties kelias teisės atsiradimui taip pat 
nepriimtinas, kaip kalbos atsiradimui. 

Dabar teisė kuriama ir ugdoma sąmoningu darbu, žiūrint esamųjų teisės 
netikslumų. Bet kaip atsirado teisė? Sąmonei reikia jos objekto. Kaip buvo 
tada, kai jo nebuvo? Argi teisė prigimta? Prileidimas, kad teisės turinys 
prigimtas yra grįžimas prie prigimties teisės, kurą mes atmetėme. Prileidus 
prigimtu juridinių mormų buvimo reikalingumą, turėtų pirmiau atsirasti 
atitraukti teisės dėsniai. Tuo tarpu teisė gema konkretine forma. Neišlavintas 
žmogus žino tik atskiras teises, o atitraukta apskrita teisės sąvoka jam 
nesuprantama. Teisė iš pradžių net neatsiskiria nuo tikybos ir dorovės. 
Koranas ir dabar yra dorovės, tikybos ir teisės normų sujungimas. Tai kaip gi 
galų gale atsiranda teisė? Tikriausia bus taip: žmogaus valia yra dvasios 
išsilavinimo vartai. Pirmu interesų susibūrimo atsitikimu žmogus pasielgė kaip 
įmanė. 

Antru tokiu pat atsitikimu pasielgė taip pat, nes jam buvo lengviau 
ginčas išspręsti atsiminus aną pirmąjį kartą. Tuo būdu atsirado pasielgimo 
paprotys, kuris buvo kovos už reikalus ir interesus vaisius. Tuo būdu susidarė 
ir išsilavino noras to, kas smagu ir nenoras to, kas nesmagu - valia. 
Gyvenimo sąlygos vienodos ir santykiai tarp pirmųjų laikų žmonių nepainūs, 
žmonės labai paprastai gyvena. Sąmoningos minties neišsilavinimas, mažas 
įspūdžių skaičius, pamėgdžiojimo palinkimas veda prie to, kad žmogus elgiasi 
taip, kaip kiti. Kam nors pasielgus kitaip, kyla nesmagumas, pyktis ir paskui 
pasielgimas jau sąmoningai darosi privalomas, nes visiems geriausia atitinka. 
Pačią teisės atsiradimo pradžią žmonės pamiršta, turį reikalo su susikūrusia 
teise ir jos pradžią randa dievų paliepimuose. 

Teisės įžeidimas iš tikrųjų visuomet yra ir asmens įžeidimas. Kovoti dėl 
teisės yra kiekvieno pareiga: 1) sau pačiam ir 2) visuomenei. 

Kova dėl teisės — sau pačiam pareiga 

Mano teisės įžeidimas rodo mano asmens negerbimą, yra amoralis 
pasielgimas. Jei aš į jį nereaguoju, jei aš apsileidžiu, neteisė įsigyvena, o teisė 
naikinama. Jei visi taip elgtųsi, teisė žūtų ir visuomenė negalėtų gyventi. Kova 
dėl teisės yra pareiga norint savo paties gyvybę apsaugoti. Savo gyvybės 
apsaugojimas yra vyriausias gyvenimo dėsnis. Bet žmogui svarbu ne tik fizinė 
gyvybė, bet ir dorovinis asmuo apsaugoti, o dorovinio asmens būvio apsau- 
gojimo sąlyga yra teisės apsaugojimas. Be teisės Žmogus virsta gyvuliu. 
Romoje vergas buvo lyginamas su gyvuliu. Taigi negynimas savo teisės yra 
dorovinio asmens nužudymas. Įvairios yra teisės, įvairūs teisės institutai — 
įvairūs ir kovos dėl jų būdai ir laipsniai. Kitaip karininkas gina savo garbės 
įžeidimą, kitaip ūkininkas. Kitaip ūkininkas gina savo nuosavybę, negu 
karininkas. Ūkininko nuosavybės jausmas ypač tobūlas ir jo nuosavybės 
įžeidimas labiausiai atjaučiamas. Karininko asmens drąsus gynimas yra jo 
gyvenimo pagrindinė sąlyga. Romoje ūkininkas už, įžeidimą atsiimdavo 
nedidelę pinigų sumą, atlyginimą, o už vagystę kaltininkų vergu gaudavo. 
Pirklys lygiai jautriai reaguoja į savo kredito garbę. 

Energijos laipsnis, kuriuo teisės jausmas apsireiškia ją įžeidus yra tikras 
mastas to, kaip asmuo, klasė arba tauta jaučia teisės reikšmę, kaip ją 
brangina. Anglas tūkstančius auksinių išleis teismo išlaidoms, norėdamas 
apginti savo teisę; gal vieno auksino vertės. Ir tat ne bylinėjimosi liga, bet 
šventas savo teisės gerbimas, šventas teisėtumo jausmas. 

Dabar dažniausia policija ir teismas pavaduoja piliečius teisių gynimo 
reikalais, bet skaudžiais atsitikimais ir inertingas asmuo išeina iš savo 
apatijos. Kitaip buvo seniau, kada dar valstybė nebuvo tobūlai organizuota ir 
žmonės patys turėjo saugoti savo teises. 

Teisės įgijimas, jos vartojimas ir jos saugojimas nuo neteisės įžeidimo 
yra intereso klausimas; interesas yra subjektingas teisės pamatas. Bet teisė 
sujungta su pačiu asmeniu, todėl pasikėsinimas ant mano daikto yra 
pasikėsinimas ir ant mano asmens. 

Sveiko teisės jausmo yra du pažymiu (du kriteriju): 

a) susierzinimas, kentėjimo jausmas, kai teisė įžeidžiama, 

ir b) drąsa ir pasiryžimas ją ginti, atremti užpuolimą. 

Kentėjimo jausmas, žinoma, nevienodas; jo laipsnis pareina nuo asmens 
jautrumo ir teisės svarbumo. 

Pasiryžimas ginti teisę irgi nevienodas; laukinis žmogus su karštu ūpu 
atremia teisės įžeidimą, civilizuotas — šaltu, bet pastoviu ūpu gina savo 
teises. Anglas keleivis, — sako, — kelias dienas pasiliks viešbutyje ginčytis, 
įtinti savo teisę, jei pasijus apgaunamas, apskaitomas. 

Kova dėl teisės yra pareiga visuomenei 

Abstraktinė juridinė norma yra pamatas subjektingos teisės, Žmogaus 
įgaliojimo taip ar kitaip veikti. Bet subjektinga teisė ne tik gauna savo gyvybę 
ir jėgą iš objektingos, bet ir gražina jas jai, t. y. objektingai teisei suteikia 
gyvybę ir jėgą. Teisės esmė glūdi jos veikime, jos vykdyme, o valdymas 
atliekamas subjektingos teisės. Jei objektinga norma niekuomet nevykdoma, 
tad ji nereikalinga, nyksta nuo nevykdymo — desuetudo. Viešosios ir 
kriminalinės teisės vykdymas dabar yra valstybės valdžios pareiga, privatinės 

teisės vykdymas atskirų asmenų atliekamas. Tad objektingos ir subjektingos 
teisės santykis panašus yra į kraujo širdimi cirkuliavimą. 

Viešosios teisės vykdymas pareina nuo valdininko tikro savo pareigų 
ėjimo, o privatinės teisės vykdymas — nuo tų motyvu įtakos, kurie spiria 
asmenį ginti savo teisę, t. y. nuo asmens intereso ir teisės jausmo. O jei 
teisės nevykdyti, tad koki bus rezultatai? Jei vienas bėga iš karo lauko, to 
nežymu, o jei daugelis taip padarys, arba net dauguma, kas bus? Jei sauvalė 
ir neteisėtumas drąsiai kelia galvą, tas rodo, kad asmens, kuriems pavesta 
saugoti įstatymai, nevykdo savo pareigų. Privatinėje teisėje kiekvienas turi 
įgaliojimų ginti įstatymus. Kas gina savo teisę, tas gina ir apskritai teisę. Jei 
šeimynininkas nedrįsta reikalauti, kad samdininkas dirbtų apsiimtąjį darbą, jei 
kreditorius nedrįsta saugoti savo skolos gavimą iš kaltininko, o pirkėjas 
reikalauti, kad svarstyklės būtu tikros ir kaina neperdaug didelė ir t. t., tad 
atsiranda ne tik pavojus ideališkam įstatymo autoritetui, bet ir pavojus 
realinio gyvenimo tvarkos išnykimo. Iš įsakymų „nedaryk neteisėtai“, ir 
„neleisk neteisės“ didesnės vertės privalo būti pastarasis dėl to, kad 
energingas pasipriešinimas tikriau sulaiko žmones nuo neteisėto pasielgimo, 
nekaip įstatymas. Taigi asmuo, gindamas savo teisę, gina ir įstatymą, veikia 
visuomenės labui. Tat yra jo pareiga visuomenei. Kiekvienas iš mūsų yra ir 
turi būti kovotojas už teisę dėl visuomenės labo. 

Vis tiek, Kurių motyvų vedamas kovotum dėl teisės, kad tik kovotum. 
Imkim sutuoktuves: vienas veda (viena teka) meilės vedamas, kitas lyties 
jausmo, trečias patogaus gyvenimo, ketvirtas godumo, bet visi tie motyvai 
eina prie vieno rezultato — šeimos sudarymo. Taip lygiai ir kovoje dėl savo 
teisės; vienas kovoja savo intereso spiriamas, kitas — kentėjimo dėl teisės 
įžeidimo, trečias — pareigos jausmo. Bet pozitingas rezultatas vis tas pats — 
teisės apgynimas, teisėtumo viešpatavimo saugojimas. 

Mes palietėm kovos dėl teisės motyvus ir matėme, kad tat yra reikalai 
(interesai), asmens ir jo būvio sąlygų apsaugojimas ir teisės idėjos gynimas. 
Vis dėlto visi kiti motyvai atsispiria galų gale į interesus. Kinta interesai, 
reikalai, kinta ir teisės. Nuosavybės teisės šaltinis yra darbas; ne tiktai rankų 
darbas, bet ir proto. Ne tiktai tas turi visišką nuosavybės teisę, kuris dirbo, 
bet ir jo įpėdiniai, nes negalima uždrausti darbininkui taupyti uždirbamas 
turtas ir paskum perleisti jis savo vaikams dar gyvam esant, arba po savo 
mirties. Bet kapitalo ūkio tvarkoje, per ilgus laikus didelių turtų savininkais 
tampa ne tie, kurie dirba, bet visai kiti žmonės; biržų lošimai, spekuliacijos 
akcijomis, pramonės tvarka leidžia lobti tiems, kurie nedirba. Ypač šis karas 
daug ką įgalino taip elgtis ir pajudino iš pamatų nuosavybės gerbimo jausmą. 
Tačiau tat turėtų būti akstinas teisės turinio keitimui, naujų įstatymų leidimui, 
o iki jie neišleisti, kol veikia senieji įstatymai, jie turi būti vykdomi. Kur 
suprantama, kad bendra teisė gina ir savo teisę ir atvirkščiai, kad savo teisę 
ginant ginama ir abstraktinė teisė, įstatymai, ten viešpatauja teisėtumo 
jausmas ir negali būti atsitikimų, kad minia prijaustų nusikaltėliui, plėšikui, 
kaip atsitinka, pav., Rusuose. 

Tautos teisės jausmas yra brangiausias turtas, kurį valstybė privalo 
saugoti ir auklėti. Šitas darbas yra didžiausias ir svarbiausias valstybės vidaus 
politikos uždavinys. Sveikas, tvirtas atskirų asmenų teisės jausmas sudaro 
didžiausią valstybės jėgos šaltinį, tikriausią jos buvimo laidavimą. Teisės 
jausmas ne mokykloje auklėjamas, bet teisingumo dėsnio vykdomas visuose 

gyvenimo santykiuose. Valstybės organai privalo patys eiti įstatymo keliu ir 
nevaržyti piliečiams jų teises ginti įstatymais einant, vis tiek, kas tas teises 
įžeistų, valdininkas ar privatinis asmuo. Jei kovai dėl teisės užkirstas kelias, 
šalyje įsigyvena tokie papročiai, kurie veda ją į pražūtį. Bendru atžvilgiu 
palyginę šalis su viena kitomis, mes aiškių patvirtinimų randame. - didieji 
Kinai su savo bambukais ir rykštėmis nėra taip gerbiami, kaip mažoji 
Šveicarija. Seniai pasakyta „vim vi repellere omnes Ieges, omniague iura 
permittunt“, (jėga jėgą atremti visi įstatymai ir visos teisės leidžia). Taip pat 
neginčijamos teisybės išreikštos žodžiuose „savo veido prakaitu įgysi sau 
kasdienę duoną“, ir „kovoje įgysi tu savąją teisę“ [4]. 


Petras Leonas savo atsiminimuose aprašė jo dėstomo dalyko esmę, 
pasirengimo paskaitoms problemas, pedagoginio darbo ir klausytojų studijų 
sąlygas, pateikė klausytojų charakteristiką. „Mano dėstomas dalykas, kaip 
grynai teorėtiškai filosofinis, - pabrėžė jis, - turėti reikalo su veikiamąja teise, o 
ne su abstraktinėmis jos sąvokomis ir dėsniais ir dėl to, kad lietuvių kalba buvo 
tai visai naujas darbas, neturintis jokios literatūros <...> Man tekdavo 
paskaitas atlikinėti dviejuose rūmuose, vakarais, kur kokią dieną buvo laisvas 
kambarys, man nuskirtas, - dabar dviejų Aušros gimnazijų — berniukų ir 
mergaičių rūmuose <...> Keista, kad aš dabar neatsimenu, ką aš dėsčiau 
vadinamajam antram kursui, antrų metų klausytojams <...> Šitie studentai 
labai nenormaliomis sąlygomis ėjo aukštąjį mokslą, bet kadangi jie rūpestingai 
dirbo, tai tapo rimti teisininkai <...> Lektoriaus pareigos man atimdavo daug 
laiko: tekdavo naktimis ruoštis paskaitoms“ [5]. 

Petras Leonas tuo metu dirbo advokatu ir dėstė Aukštuosiuose kursuose. 
Iš tiesų vienas ar kitas darbas užimdavo daug laiko. „Kas dėl manęs, turiu 
pasakyti, kad advokato darbuotė daugiausia užėmė man laiką. Bet nemaža teko 
gaišti paskaitoms Aukštuosiuose kursuose pasirengti" [6]. 

Petras Leonas po atsisakymo dirbti E. Galvanausko formuojamame 
Ministrų Kabinete, be to, kad dirbo advokatu ir dėstė Aukštuosiuose kursuose, 
buvo kviečiamas ir dalyvavo rengiant ir svarstant įstatymų projektus bei 
vykdant įstatymus. 

Lietuvos Konstitucijos projektui Steigiamajam Seimui parengti buvo 
sudaryta komisija. Komisijos pirmininkas teisingumo ministras L. Noreika 
1919 m. gruodžio 12 d. raštu Nr. 5 (4.2 pav.), adresuotu Petrui Leonui, 
pranešė, kad jo sutikimu paskirtas tos komisijos nariu, kad pirmas komisijos 
posėdis vyks gruodžio 15 d. ir kvietė Petrą Leoną atvykti į posėdį [7]. 

4.2 pav. Lietuvos Konstitucijos projekto rengimo komisijos pirmininko raštas 
Petrui Leonui. 
Paimta iš Lietuvos MA Bibliotekos F 117-1204. P.424 


1919 m. spalio 30 d. Lietuvos Valstybės Taryba priėmė ir lapkričio 20 d. 
Ministrų Kabinetas patvirtino Steigiamojo Seimo rinkimų įstatymą, kurį 
rengiant dalyvavo ir Petras Leonas. 1919 m. gruodžio mėn. „Laikinosios 
Vyriausybės žiniose“ buvo paskelbta, kad valstybės prezidentas ir ministras 
pirmininkas, vadovaudamiesi Lietuvos Steigiamojo Seimo rinkimų įstatymu, 
tvirtina Petrą Leoną Vyriausiosios rinkimų komisijos pirmininku [8]. 

Petras Leonas savo atsiminimuose aprašė kai kurias Rinkimų komisijos 
darbo problemas ir kai kurių asmenų išsakytas nuomones dėl Steigiamojo 
Seimo sugebėjimų valdyti valstybę. 

„Ministro pirmininko, - rašė Petras Leonas, - aš buvau pakviestas eiti 
Vyriausios Steigiamajan Seiman rinkimų komisijos pirmininko pareigas. 
Pradėjus komisijai dirbti, tuoj reikėjo apsaugoti piliečių agitacijos teisė, reiškia 
teisė daryti susirinkimus, mitingus, leisti propagandinius spausdinius ir t.t. O 
valstybėje buvo karo stovis. Aš ėmiau pakartotinai reikalauti iš vyriausybės per 
ministerį pirmininką, kad karo stovis būtų panaikintas, priešingu atveju 
grasindamas atsistatydinti, nes daryti Steigiamojo Seimo rinkimus esant karo 
stoviui absurdas. E.Galvanauskas buvo vienos su manimi nuomonės, bet 
naikinti karo stovį bijojo ir trukdė „Pažangos“ partija, dabartiniai tautininkai su 
valstybės prezidentu Antanu Smetona. Ir tik kai sugalvojo ir išleido Baudžia- 
mojo statuto papildymą ir pakeitimą, kuriuom jų „šventos asabos" apsaugoja- 
mos žiauriomis bausmėmis, tuomet panaikino karo stovį" [9]. 

„Jau ėjo priešrinkiminė agitacija, kai Valstybės Taryba kooptavo keturis 
asmenis iš Klaipėdos Krašto Tarybos nariais. Naujiems Tarybos nariams 
pagerbti buvo suruošti „Metropolyje“ vieši pietūs, kurių metu A. Smetona savo 
kalboje pareiškė abejonių, ar mokės, ar pajėgs Steigiamasis Seimas valdyti 
valstybę. Ar pastebėjo kas kitas šitą mintį, nežinau, man ji įsirėžė į atmintį kaip 
diktatūros siekiančio asmens pagrindinė mintis. Tą pačią abejonę A. Smetona 
pareiškė 1920 V 15 d. atidarydamas teatre pirmąjį Steigiamojo Seimo posėdį. 
Šį kartą jam buvo faktiškas pagrindas tam abejojimui reikšti, dėl to, kad jisai su 
savo partija į Steigiamąjį Seimą nepateko. Gi viename M. Sleževičiaus ministe- 
rių kabineto posėdyje, kuriame aš buvau vidaus reikalų ministeriu, kuriame tai 
ginče (kokiame dabar neatsimenu) teisingumo ministeris L. Noreika pareiškė: 
„Mes, pažangiečiai, mokame valdyti valstybę“. Mat ir tuomet jų grupės 
žmogus buvo valstybės prezidentas“ [10]. 

Petrui Leonui teko rengti įstatymo projektą dėl moterų teisių, numatytų 
Civilinio kodekso, Napoleono kodekso, kai kuriuose straipsniuose, pakeitimo 
arba panaikinimo. Steigiamojo Seimo moterų frakcijos delegatės atėjo pas 
Petrą Leoną ir prašė parengti įstatymo projektą moterų teisėms sulyginti su 
vyrų teisėmis turto klausimu. „Aš, - rašė Petras Leonas, - apsiėmiau ir 
paruošiau. Seimo komisija, kuri tą projektą rengė plenumui, kvietė ir mane 
ekspertu. Mano paruoštame projekte maža kas buvo pakeista, būtent: našlei ar 
našlėms man buvo projektuota duoti tokią paveldėjimo teisę, kokia yra duota 
Kod. Nap-no, bet moterims patiko V. Mačio geresnis moterims pasiūlymas, jis 
buvo komisijos priimtas, taip pat ir Steigiamojo Seimo plenumo (4, o vaikų 
nesant ir kitas 4 valdyti iki gyvos galvos arba iki ištekės). Toks labai dosnus 
aprūpinimas, manau, bus ne kartą pagunda jaunoms žmonoms galabinti senus 

savo vyrus, kad žmona turtinga galėtų sau turėti jauną prielaisinį, formaliai 
netekėdama už jo“ [11]. 

Besikuriančios Lietuvos valstybės metais buvo labai svarbu turėti kitose 
šalyse savo atstovus, gebančius dirbti Lietuvai reikalingus ir naudingus darbus. 
„Talentingas poetas, plačiai apsišvietęs ir giliai filosofiškai galvojęs Jurgis 
Baltrušaitis , - rašė Petras Leonas, - iš viso yra labai simpatingas žmogus ir 
brangus visuomenės darbuotojas. Lietuvai yra laimingai susidariusi konjunk- 
tūra, kad šis žmogus, nuo seniai gyvenęs Maskvoje ir daug dirbęs rusų 
visuomenėje kultūrinį darbą pažangioje žmoniškumo dvasioje, buvo įgijęs tos 
visuomenės didelę pagarbą. Jisai yra giliai gerbiamas ir bolševikų valdančiųjų 
sferų. Gi susikūrus nepriklausomai Lietuvai jisai pareiškė, kad yra jos pilietis ir 
apsiėmė būti Lietuvos atstovu prie bolševikų vyriausybės. Turėti Jurgį 
Baltrušaitį savo atstovu Lietuvai buvo tikras laimikis. Lietuvos valstybei 
besikuriant buvo apskritai maža žmonių, o J. Baltrušaičio asmenyje gautas 
visai tinkamas atstovas" [13]. 

Petras Leonas teigiamai vertino ir Lietuvos atstovo Danijoje veiklą. „Iš 
mūsų atstovų, kuriems supratimo politikos srityje nedaug, - rašė jis, - manau 
darbo buvo kultūros srityje, ypatingai veiklus pasirodė Jurgis Savickis“. Šis 
vyras, nors nėra išėjęs aukšto mokslo, bet yra išsilavinęs, gabus ir didelio takto 
asmuo. Atstovaudamas Lietuvai Danijoje, Jurgis Savickis greit įgijo danų 
visuomenės simpatijų ir išplėtė savo veiklą Lietuvos naudai. Palyginti neilgą 
laiką Kopenhagoje gyvenęs kaip atstovas, jis sugebėjo sukurti danų draugiją 
Lietuvai šelpti ir suorganizuoti tam tikrą parodą" [15]. 

Nestokojančiam užimtumo Petrui Leonui teko tuo metu darbuotis ir 
„Saulės“ gimnazijos moksleivių tėvų komitete. Petro Leono du sūnūs lankė 
„Saulės“ gimnaziją. Jis buvo išrinktas gimnazijos tėvų komiteto pirmininku. 
Dalyvaudavo gimnazijos pedagogų tarybos posėdžiuose. „Iš tų posėdžių,- rašė 
Petras Leonas, - man labai liko gražūs atsiminimai apie to laiko gimnazijos 


“ Jurgis Baltrušaitis (1873 05 02 Paantatvardyje, Jurbarko rajonas, - 1944 10 03 Paryžiuje), 
lietuvių ir rusų poetas. Maskvos universitete studijavo gamtos mokslus ir literatūrą. 1900 m. su 
Paliakovu įsteigė „Skorpiono“ leidyklą, bendradarbiavo jos leistuose simbolistų leidiniuose. Po 
Spalio revoliucijos aktyviai dalyvavo Tarybų Rusijos rašytojų veikloje, vadovavo Maskvos 
rašytojų organizacijai. 1920-22 m. buvo Lietuvos specialiosios misijos vadovas. 1922-1939 m. 
Lietuvos nepaprastasis pasiuntinys ir įgaliotasis ministras TSRS. Nuo 1939 m. dirbo Lietuvos 
atstovybėje Paryžiuje [12]. 

* Jurgis Savickis (1890 05 02 Pagausantyje, Raseinių rajonas, - 1952 12 22 Ermitaže, netoli 
Monte Karlo, Monakas), lietuvių rašytojas, diplomatas. 1919-23 m. ir 1930-37 m. Lietuvos 
atstovas Danijoje, Švedijoje ir Norvegijoje (rezidavo Kopenhagoje), 1923-25 m. Olandijoje, 1925- 
27 m. Suomijoje, 1937-38 m. Latvijoje, 1938-40 m. Tautų Sąjungoje. 1928-30 m. Valstybės 
teatro (Kaune) direktorius. Nuo 1939 m. gyveno Prancūzijoje [14]. 

direktorių Praną Dovydaitį, kaip labai humanišką žmogų. Tėvų komiteto 
iniciatyva buvo įsteigta draugija gimnazijos neturtingiems mokiniams šelpti. 
Šitos draugijos įstatus man teko paruošti. Tėvų komiteto negana buvo, reikėjo 
kalbamos draugijos, kad galėtų aukas visuomenėje rinkti. Kaip veiklesnius 
komiteto ir draugijos valdybos narius atsimenu V. Vaitiekūnienę, Bremerienę ir 
P. Janulevičių" [16]. 

1921 m. vasarą ir rudenį vyko Lietuvos delegacijos derybos su lenkais. 
Tose derybose pirmininkavo Belgijos politikas prof. P. Hymansas. Jo pasiūly- 
tas projektas buvo svarstomas Ministrų Kabinete ir Seimo frakcijose. 1921 m. 
gegužės 20 d. pateiktame pirmajame projekte, kuriame siūloma, kaip išspręsti 
Lietuvos ginčą su Lenkija dėl 1920 m. spalio mėnesį lenkų užgrobto Vilniaus ir 
Vilniaus krašto sugrąžinimo Lietuvai, buvo tokie punktai: 

1. Lietuva ir Lenkija pripažįsta viena kitos suverenitetą, bet mano, 
kad bendri interesai reikalauja specialių bendradarbiavimo formų. 

2. Lietuva sudaro federacinę valstybę iš dviejų autonominių Vilniaus 
ir Kauno kantonų, suorganizuotų Šveicarijos pavyzdžiu. 

3. Lietuvos federacinės valstybės sostinė — Vilnius. 

4. Lietuvių ir lenkų kalbos būtų oficialios Lietuvos valstybės kalbos. 

5. Tautinėms mažumoms Lietuvoje suteikiamos plačios garantijos. 

6. Lietuva sudaro karinę ir ekonominę sutartį su Lenkija. (Šios 
sutartys numatė labai didelį Lietuvos priklausomumą nuo Lenkijos.) 

7. Lietuva suteikia teisę Lenkijai laisvai naudotis Lietuvos uostais ir 
Lietuvos teritorija prekių transportui. 

„Jau iš čia paminėtų dalykų matome, - rašė R. Skipitis, - kad priėmus 
Hymenso pasiūlytą projektą Lietuva patektų į didelę priklausomybę nuo 
Lenkijos" [17]. 

Šis P. Hymanso projektas nei Lietuvos, nei Lenkijos nebuvo priimtas. 
1921 m. rugsėjo 3 d. P. Hymansas pateikė antrąjį projektą. Pakeitimai lietė tik 
federacinę valdymo formą. Tačiau ir šį P. Hymanso projektą Lietuva ir Lenkija 
atmetė. 

P. Hymanso projekto svarstymuose dalyvavo ir Petras Leonas. Jo bute 
susirinkę „Santaros“ partijos centro komiteto nariai išklausė Lietuvos atstovo 
Didžiajai Britanijai T. Noraus-Naruševičiaus pranešimą dėl projekto, diskutavo 
ir padarė išvadą, kad projektas nepriimtinas. Tas pat projektas buvo svarstomas 
ir viešame susirinkime Valstybės teatre Kaune. Publikos, - rašė R.Skipitis, - 
prisirinko pilnas teatras. P. Hymanso projekto niekas negynė, o socialde- 
mokratų lyderis S. Kairys savo kalboje pabrėžė, kad „Hymanso projektas 
užneria Lietuvai kilpą ant kaklo ir kilpos virvės galą duoda į Lenkijos rankas" 
[18]. 

Petras Leonas savo nuomonę dėl Lietuvos ir Lenkijos sutarties projektų 
išdėstė raštu. Jis pateikė pastabų dėl P. Hymanso projekto ir pabrėžė, kad „taip 
Hymanso sutarties avanprojekte, taip mūsų delegacijos kontraprojekte yra 
straipsnių, kurie jokiu būdu neturėtų rasti vietos sutartyje tarp Lietuvos ir 
Lenkijos <...>, kad kai kurie jų stačiai žemina ir įžeidžia mūsų valstybės 
suverenumą“ [19]. 

Petras Leonas ir tuometinėmis sunkiomis sąlygomis rasdavo galimybes ir 
dosniai šelpdavo įvairias organizacijas, įstaigas ir kt. Tai liudija išlikę keli 
dokumentai (4.3 ir 4.4 pav.). Štai 1921 m. birželio 18 d. įteikiama 300 auksinų 
Lietuvių moterų globos komitetui, 1921 m. birželio 28 d. - 2000 auksinų Meno 
kūrėjų draugijai, 1922 m. sausio 10 d. - 200 auksinų Karmėlavos mergaičių 
ūkio mokyklai ir t.t. [20] 


Lietuvių Moterų Globos Komitetas | 

4.5 pav. J. Jablonskio laiškas Petrui Leonui. 
Paimta iš Lietuvos MA Bibliotekos. F 117-1084. P. 3 


1921 m. pradžioje J. Jablonskis pasikvietė žymesnius vyresniosios kartos 
atstovus aptarti jų veiklos paskelbimo visuomenei galimybes (4.5 pav.). „Šių 
metų pradžioje, - rašė Petras Leonas,- seniems veikėjams atėjo mintis atskirai 
nuo kitų savo veikimas pareikšti. Iš Jono Jablonskio gavau kvietimą ateiti pas jį 
dėl to sumanymo pasitarti. Buvau nuėjęs. Tarp kitų buvo atėjęs ir dr. Kazys 
Grinius. Šis pasiūlė leisti tam tikrą spaudos leidinį, žurnalą. Pasiūlymas buvo 
priimtas. Petro Leono prisiminimus papildė J. Tumas-Vaižgantas ir A. Merke- 
lis. A. Merkelis pateikė žinias apie susirinkimo laiką, jo dalyvius. Susirinkimas 
prasidėjo 1921 m. sausio 16 d. 17 val. Jono Jablonskio ir Povilo Matulionio 
iniciatyva Jablonskiuose buvo sukviestas „senių susirinmkimas“, kuriame 
dalyvavo: V. Čepinskis, A. Dambrauskas, K. Grinius, J. Jablonskis, A. Kriščiu- 
kaitis, P. Leonas, J. Mačiulis-Maironis, P. Mašiotas, P. Matulionis, J. Tumas- 

Vaižgantas, E. Volteris. Visi šie žymūs lietuvių tautos veikėjai jau buvo per- 
žengę 50, o kai kurie net ir 60 metų amžiaus ribą. Jie „čia susirinko, - rašė 
J. Tumas-Vaižgantas, - verčiami pareigos raštu palikti būsimoms kartoms savo 
darytuosius žygius. Tuo pačiu duoti praeities vaizdų; būtent kurios ir kokios 
visuomenės bei politinės sąlygos buvo tų žygių pradžia, idant būtų matyti, kaip 
dabar viskas apkito. Trumpiau sakant, pasiragint surašyti savo memuarus 
autobiografiniais apmatais ir išleisti jų vieną ar du tomu". 

1921-1922 m. buvo išleistas leidinys „Mūsų senovė". Petras Leonas šiam 
leidiniui straipnsių neparašė. „Po to buvo išleista, rodosi, tik du numeriai 
„Mūsų senovė“. Nežinau kodėl, - aš tam leidiniui nieko nerašiau, gal todėl, kad 
laikiau savo darbus ne tokiais svarbiais, kokio vertėtų skubintis skelbti" [21]. Ir 
šiuo atveju dar kartą išryškėjo Petro Leono kuklumas. 

Leidinys ,„Mūsų senovė“ buvo leidžiamas 1921-1922 ir 1937-1940 m. 
Kaune. Jame spausdinti dokumentai, atsiminimai, žymių veikėjų koresponden- 
cijos, nežinomų senesniųjų autorių tekstai, archyvų medžiaga nuo M. Valan- 
čiaus laikų iki XX a. pradžios, skelbti straipsniai ir studijos 1š Lietuvos 
istorijos, etnografijos, mitologijos, archeologijos, kitų sričių. 1937-1940 m. 
leidinį redagavo V. Biržiška. Buvo išleista 10 numerių [22]. Leidinyje, jau po 
profesoriaus Petro Leono mirties, buvo atspausdinta ištraukų iš jo atsiminimų 
„Mano pergyvenimai (1914-1919)“, taip pat laiškų [23]. 

Dirbdamas Aukštųjų kursų teisių skyriuje, Petras Leonas parengė ir 1922 
m. sausio mėnesį perskaitė savivaldybių atstovams Kaune paskaitą „Lietuvos 
savivaldybės". Žemiau pateikiamas tos paskaitos tekstas: 


„51. 
Teisės ir valstybės reikšmė žmonijos kultūros sudaryme. 


Prisistatykime sau Žmogaus gyvenimą senų seniausiais laikais. Tam 
tikslui pasinaudokime tomis žiniomis, kurias mums suteikia Biblija, bet ne 
apie pirmųjų žmonių gyvenimą rojuje, kur visa kas buvo jiems paruošta ir kur 
todėl jiems buvo gera gyventi, o apie jų gyvenimą, juos iš rojaus išvarius; 
arba tomis žiniomis, kurias suteikia laukinių Žmonių gyvenimo tyrinėtojai, 
kaip antai Tailoras ir kt. Jų suteikiamomis žiniomis mes galime pasinaudoti, 
kad prisistatytume seniausiųjų laikų žmonių gyvenimą, nes laukinių žmonių 
gyvenimo sąlygos maždaug atatinka by kurios šalies pradžios kultūros 
gyvenimo sąlygomis. 

Labai gilios senovės laikais pasaulis štai kaip atrodė. Nebuvo tuomet nei 
miestų, nei kaimų, nei viensėdžių, nebuvo jokių trobų. Nebuvo nei dirbamų, 
apsėtų laukų, nei sodnų. Nebuvo nei kelių. Buvo tik miškai, pievos, pelkės, 
ežerai, upės. Nuo audros ir šalčio žmogus slapstėsi olose, po kerplėšomis; 
dengėsi augalų lapais arba žvėrių kailiais. Maitinosi jis girių vaisiais, uogomis, 
šaknimis, žuvimis arba žalia mėsa, - ugnies prasikurti jis dar. - Toks žmogus 
maža tekalbėjo, maža žodžių tevartojo, del to kad maža reikalų teturėjo, 

maža sąvokų jam tebuvo. Atitrauktų sąvokų ir minčių jis neturėjo, mokėjo 
pavadinti tik matomus daiktus, visų pirma tik tuos, kurie buvo būtinai 
reikalingi jo gyvybei išlaikyti. - Skaičiuoti jis mokėjo ne daugiau kaip ligi 5: 
tiek teturi rankos pirštų, tiek tesugeba suskaityti. - Dainos ir muzikos tų laikų 
žmogus neturėjo: linksmumą ir liūdnumą jis išreikšdavo atskirais garsais. - 
Sulyginkime šitą atpasakotą žemės pasaulio išvaizdą ir jo gyventojų padėtį su 
dabarties pasaulio išvaizda ir žmonių gyvenimu. 

Dabar visur yra daug didelių miestų, kuriuose yra daugybė dideliausių 
namų, kartais turinčių po kelias dešimtis aukštų, namai aprūpinti visokiais 
patogumais (šiluma, šviesa, maudyklėmis ir k.) ir grožybėmis (lubose, 
sienose paveikslais ir k.); yra daug miestų, miestelių, kaimų, viensėdžių, 
dvarų, kuriuose yra gražiausių rūmų. - Visur matome visokiais javais apsėtų 
laukų, puikių daržų, gėlynų, didelių sodnų. Visur yra ne tik takų, kelelių, 
vieškelių, plentų, bet ir geležinkelių. Per jūras plaukioja daug įvairių laivų, 
garlaivių, oru lakioja įvairių sistemų orlaiviai. — Susižinoti vieniems su kitais 
visur nutiestos telegrafų ir telefonų vielos; susižinoma dabar ir be vielų, 
radiotelegrafu. - Nuo audros ir šalčio Žmogus turi dabar šiltus namus, šiltą 
drabužį, nuo karščio - turi priemones vėdintis, lengvai prisidengti. Žmogaus 
drabužiai - ir lengvi, ir patogūs, ir gražūs; jo valgiai - įvairūs, gardūs ir 
sveiki. Atsilsiui Žmogus turi minkštą patalinę ir užsiklojimą. - Apskritai, 
teknikos srityje žmonijos pasiekta didelio tobulumo. 

Žmogaus žinija dabar neaprėžta: žmonija vis daugiau ir daugiau žinių 
įgyja. Žmogaus mintis ir protas siekia pasaulio aukštybių ir žmogaus sielos 
gelmių; jis jungia filosofijos mintis su poezijos forma ir jausmu, kaip kad ir 
mūsų Jurgis Baltrušaitis, rašąs rusų kalba, arba Balys Sruoga ir k. Žmogus 
dabar kuria stebuklingus kūrinius visose meno srityse; vis tiek, į kurią meno 
sritį mes pažvelgsime: muziką, skulptūrą ar kitą kurią, visur randame tokių 
kūrinių. - 

Sulyginę tuodu pasauliu, mes matome, kad dabarties pasaulis yra visai 
kitoks, nekaip kad jis buvo žiloje senovėje. - Visa tai, kuo dabarties pasaulis 
skiriasi nuo žilosios senovės pasaulio, yra žmogaus darbavimosi vaisius, jo 
vadinamieji kultūros įgijimai. Zmogaus veikimas tai ir yra kultūros kūrimas. - 
Nes kas tai yra kultūra? Kultūra vadiname visa tai, kas žmogaus įgyta ir 
įgyjama: a) kaupiant žinias, b) imant valdyti gamtos medžiaginės jėgas ir c) 
kuriant dailės kūrinius. - Pirmiausia Žmogui reikia pažinti tai, kas yra; pažinti 
tikrumas, tiesa. Rasti tikrumas - tai pirmasis žmogaus kultūrinio darbavimosi 
uždavinys. Pažinti reikia ne tik gamta, bet ir žmogaus gyvenimas ir žmonijos 
istorija. - 

Pažinimui priešais statomas kūrimas. - Kūrimas esti atliekamas grožio 
srityje; gražu tai, ką rodo vaizdai, kurie pasaulio idėjas įveda į gyvenimą 
naujose formose. Grožį mes randame ir gamtoje ir gėrimės juo, bet 
dailininkas, it dievaitis, kuria visai naujus kūrinius. - 

Žinijos kaupimas ir gėrio bei grožio kūrinių kūrimas - tai dar ne visi 
žmogaus darbai kultūrai kurti, nes žmogus, kaip sako Genezis, leistas būti 
pasaulio viešpačiu; yra dar trečias žmogaus uždavinys - gamtos jėgas 
valdyti. Gamtos jėgų žmogus nekuria, bet jas pažinęs viešpatauja joms, kad 
naudotųs jomis. Čionai žmogaus pasiekiami tokie darbo rezultatai teknikos 
srityje, kad jie atrodo panašūs į dieviškus padarinius. - 

Greta su nurodytomis trimis žmogaus veikimo sritimis stovi dar tikyba, 


406 


LIETUVOS UNIVERSITETE 


kuri turi didelės įtakos kiekvienos srities žmogaus kultūros veikimui. — 

Atkartoju, kad visa tai, kas padaryta mokslo, dailės ir teknikos dėka, 
yra kultūros vertybės. - Kultūros lavinimas siekia to, kad įgytume senas 
kultūros vertybes ir kad, - tas senas kultūros vertybes turėdami, tuoj 
sukurtume naujas. - Visa žinoti, visa kurti ir visa nugalėti - žmonija 
niekuomet nepasieks, bet to siekti tai jos uždavinys. - Dievo asmenyje 
žmonija turi nepasiekiamą, bet siektiną idealą. - Siekti begalinio idealo - tai 
žmonijos Aukštybė, bet sykiu ir Golgota. - „Eritis sicut Deus“ (būsite kaip 
Dievas) - tai aukščiausias obalsis, tai šviesiausioji žvaigždė, bet ir giliausioji 
sielvarta žmonijos istorijoje. Siekdama nurodyto idealo, žmonija sukūrė tą 
kultūrą, kurią turi. - Tarp kultūros vertybių yra ir teisė. - 

Bet teisė turi ypatingos reikšmės kultūrą darant: ji yra būtina 
sėkmingo kultūros kūrinio sąlyga. Ji duoda žmonijai galimybės, padeda jai 
siekti savo idealo. Kur viešpatauja anarkija, kur nėra teisės tvarkos, ten nesti 
ir negali būti kultūros darymo. Kultūra esti kuriama tiktai ten, kur teisės 
tvarka saugoja esamas gėrybes ir aptikrina (laiduoja) naujų gėrybių rengimą. 
Suvis aiškus ir suprantamas dalykas, kad žmonės negali sėkmingai darbuotis 
ten, kur viešpatauja ir netvarka ir savavalybė. Senovėje Žmonės atsiduodavo 
save valdyti kad ir žiauriausiam despotui, kad tik būtų šalyje tvarka. Slavių 
metraštis pasakoja, kad tos šalies, kuri dabar vadinasi Rusija, gyventojai 
parsikvietę svetimos šalies asmenis, kad valdytų juos, nes juose nebuvę 
tvarkos. 

Apskritai kalbant, teisė sudaro sąlygas, kurios duoda Žmogui galimy- 
bės sudaryti ir tobūlinti kultūrą. - Tvarkos viešpatavimą visuomenėje aptikri- 
na teisė, gi teisės viešpatavimą visuomenėje aptikrina valstybė. Tik tuomet 
visuomenėje pradeda viešpatauti teisė ir tvarka, kai ji susiorganizuoja į 
valstybę arba patenka svetimos valstybės valdžiai. - Mes ką tik prisiminėme 
slavių metraščio žodžius; mes ką tik pasakėme, kad žmonės ir žiauriausiam 
despotui duoda save valdyti, kad tik būtų tvarka, kad tik viešpatautų kokia 
nors teisė. 

Atsiminkime kurios norint šalies istoriją: ji prasideda nuo to laiko, kai 
šalis susiorganizavo į valstybę, kai joje susidarė valdžia, kurios visi privalėjo 
klausyti ir kuri pajėgė palaikyti visuomenėje tvarką. - 

Tik valstybė aptikrina visuomenei teisės viešpatavimą ir tvarką; taigi tik 
valstybė aptikrina žmonijai tas sąlygas, kurios būtinos yra, kad galima būtų 
kurti ir tobūlinti kultūrą. Taigi visi tie kultūros įgijimai, kurie taip labai 
permainė pasaulį, galėjo įvykti tiktai dėl to, kad žmonija sugebėjo sugalvoti 
sau teisę ir susiorganizuoti į valstybes. - Juo geresnė valstybės organizacija, 
juo geresnė esti jos teisė ir tvarka, - juo sekmingiau eina kultūros kūrimas 
toje visuomenėje, - ir atvirkščiai. - Pavyzdžiui, paimkite sau Angliją ir tokius 
istorijos atsitikimus, kaip kad barbarų užplūdimą Romos, tautų bastymosi po 
Europą laikus ir į juos panašius. 

Kokios galingos įtakos turi valstybė kultūros kūrime, mes galime jau 
matyti ir iš mūsų naujos valstybės kad ir labai dar trumpo gyvenimo: 
švietimo ir meno srityje jau padaryta per 3 metus tai, kas kitaip nebūtų 
padaryta ir šimto metų laikotarpiu; nemaža jau padaryta ir žemės valdymą 
reformuojant, būtent, daug žemės jau išdalinta kariams, taip pat ir šiaip 
bežemiams ir mažažemiams. - Kitose kultūros kūrimo srityse dar tik 
tvarkomasi, dar tik daromi prirengiamieji darbai, be kurių negalima toliau 

kultūros darbo varyti. - 

Kodėl aš visa tai Jums pasakoju? Kadangi vietos savivaldybių darbas yra 
valstybės darbo dalis, ką aš paskui plačiau paaiškinsiu, - tai aš noriu, kad Jūs 
suprastumėte didelį savo darbo reikšmingumą mūsų šalies gyvenimui; be to, 
aš noriu, kad per Jus plistų mūsų šalyje tinkamas valstybingumo jausmas, 
kad mūsų piliečių kiekvienas brangintų savo valstybę taip, kaip kad brangina 
savo valstybės idėją kitų šalių piliečiai. Mums tenka kurti savo valstybė 
sunkesnėmis sąlygomis, kaip kuriai kitai tautai; todėl mūsų šalies piliečiams 
tenka ilgiau ir, gal būt, didesnių sunkybių nešti, kaip kai kurių kitų šalių 
piliečiams. Reikia tinkamai įvertinti savo valstybės brangumas, kad 
reikalingos aukos nepasirodytų per sunkios esančios, kad būtume pasirengę 
dar didesnes aukas dėti. 


$2. 
Demokratija ar diktatūra? 


Sulygindami žilos senovės ir dabarties žmogaus gyvenimo sąlygas, mes 
lyg pasigėrėdami pasisakėme, kad dabar žmogus turi ir namus gyventi su 
visokiais patogumais ir atatinkamą orui drabužį ir gardaus, įvairaus valgio. - 
Bet mes žinome kad ir dabar daug Žmonių didelį vargą vargsta: gyvena 
šaltuose, drėgnuose, ankštuose kambariuose - lindynėse, neturi kuo 
apsivilkti, dažnai kenčia alkį. Valstybė gi, kaip tobūliausioji kultūrai kurti 
organizacija, turi uždavinį gerinti žmonių gyvenimo sąlygas, šalinti blogų 
gyvenimo sąlygų priežastis, spręsti vadinamąjį „socijalinį klausimą“. 

Valstybė turi įvairių organizacijos formų. Nesigilinant į jų nagrinėjimą, 
tenka priminti, kad tikrai demokratinė valstybės sutvarkymo forma buvo ligi 
paskutinių laikų laikoma tinkamiausia, kad galėtų būti kuriamos patogiausios 
plačioms minioms kultūrinio gyvenimo formos. - Bet joks žmogaus kūrinys 
nesti visai tobūlas, nesti be ydų. - Valstybinės teisės teorininkai nurodė daug 
parlamentarinės ir šiaip demokratinės valstybės tvarkos trūkumų. Esą, toji 
tvarka trukdanti gyvenimo eigą, dėl to kad gausinga žmonių įstaiga 
(parlamentas) daug kalba, daug laiko leidžia kalboms ir atsilieka nuo 
gyvenimo reikalavimų, pasivėlina patenkinti juos. - Esą, vis tiek ne visi 
gyventojai valdą šalį ir leidžią įstatymus, o tik jų nedidelė dalis, kuri ir 
viešpataujanti kitai daliai, užmetanti jai savo valią. - Toji gi valia priklausanti 
mažai išsilavinusiems asmenims, nemokantiems tinkamai daryti įstatymus ir 
nesugebantiems kaip reikiant patenkinti reikalavimų. = Kur kas geriau, esą, 
būtų, jeigu įstatymų leidimas priklausytų nedidelei asmenų grupei, kuri būtų 
sudėta iš giliai ir plačiai apsišvietusių ir išsilavinusių asmenų, arba net vienam 
tokių ypatybių asmeniui, kuris visuomet gali, matydamas reikalą, pasitarti su 
tam tikros gyvenimo srities žinovais. 

Atsižiūrėdami į demokratinės tvarkos trūkumus, kai kas ir kelia 
klausimą, ar ne geriau būtų, jeigu valstybės valdžia priklausytų diktatoriui 
arba nedaugeliui diktatorių? 

Panašus klausimas yra statomas ir iš kitų samprotavimų išeinant. 

Didysis karas negirdėtu intensyvumu stūmė visą pasaulį į socializmo 
vėžes. Tautos, kurios eina kapitalistinės tvarkos vystymosi priešakyje, kad 
patenkintų militarinius reikalavimus, priverstos buvo pavesti susisiekimą ir 

svarbesnes gaminimo dalis valstybės kontrolei, arba net imti jų kai kurias į 
valstybės rankas. Ir ne tiktai gaminimo srityje. Kai kurių gėrybių padalinimą 
tarp gyventojų valstybė arba pati vykdė, arba jo vykdymą kontroliavo: 
atsiminkime įvairių maisto dalykų dalinimą Vokietijoje beveik nuo pat 
pradžios karo. 

Tuo pat laiku darbininkų masė, net toji jos dalis, kuri visai nesirūpino 
politika, susipolitino ir suprato tos masės begalinę reikšmę valstybės jėgos ir 
laisvės vykdyme. Entente's valstybės nebūtų galėjusios laimėti karo, jeigu jų 
darbininkai nebūtų pritarę tam karui. - Bet karo aplinkybės privertė kaip 
Prancūziją, taip ir jos sąjungininkes skubėti prie socialistinio, t. y. valstybinio, 
kai kurių reikalų rūpinimo, kad užbėgtų už akių revoliucijai. - Vienok 
revoliucija buvo neišvengiama militarinėse monarkijose: Rusijoje, Vokietijoje 
ir Austrijoje. - Jose ji įvyko ir tas monarkijas nugriovė. - Šitos revoliucijos 
buvo ne tik politinės; politinės revoliucijos buvo vienkart pamatas socialinėms 
revoliucijoms, tiktai šitosios apsireiškė įvairiomis formomis. Vokietijoje 
socialinės reformos eina evoliucijos keliu: revoliucijos metu buvo įvykdytos tik 
kai kurios socialinės reformos; toliau tos reformos daromos nuolatinės 
valstybės valdžios evoliucijos keliu. = Bet visuomenės dalis bruzda ir nori 
įvykdyti proletariato diktatūrą, kaip kad ji įvykdyta Rusijoje. - 

Rusijoje nors pramonė (industrija) mažai yra iškilusi, nors fabrikų 
darbininkai sudaro mažą gyventojų dalį ir yra, palyginti su Vakarų Europos 
darbininkais, mažai išsilavinę, bet kadangi prie darbininkų klasės prisidėjo 
mažažemiai ir apskritai latifundijų skriaudžiami žemdirbiai, tai įvyko ne tik 
politinė revoliucija, bet vykdoma ir socialinė revoliucija. Bolševikams 
(komunistams) pasisekė nuversti silpna laikinoji valdžia, neprileisti susikurti 
demokratinei valdžiai ir įvykdyti jų vadinama proletariato diktatūra, tikriau 
sakant, komunistų partijos diktatūra, kurios pagalba yra mėginama 
įgyvendinti socializmas. Bolševikų diktatūra laikosi jau 5 metai. Todėl daugelis 
tvirtina, kad socialinei revoliucijai įvykdyti būtinai reikalinga esanti 
proletariato diktatūra. 

Ligi šio laiko, t. y. ligi bolševikų praktikos socialdemokratijos eilėse buvo 
laikomasi tos pažiūros, kad socializmas išdygs ir įsigyvens tuomet, kai šalyje 
bus išsiplėtojusi kapitalistinė produkcija (pramonė) ir bus įgyvendinta 
valstybinė demokratinė tvarka. Esant tokioms sąlygoms, kapitalistinė ūkio 
sistema turinti, socialdemokratų pažiūra, persikeisti socialistine ūkio sistema. 
(Čion yra priežastis to, kodėl mūsų socialdemokratai nenori dvarų dalinimo.) 
Bet ligi įvyks ūkio sistemų persikeitimas, turi pereiti tam tikras laikas, kuris 
gali trukti gana ilgai ir demokratinei tvarkai esant. 

Šitos pažiūros vieton bolševikai paskelbė kitą, visai naują: anot jų, 
proletariato diktatūra turi būti naudojama demokratijos vietoje tuo laiku, 
kuriuo kapitalistinė ūkio sistema turi persikeisti į socialistinę; diktatūra galinti 
visokiomis sąlygomis įvykdyti tą perkeitimą. Ir jie mėgina vykdyti, vykdo. — 
Taigi, ir Vokietijoje, ir Rusijoje ir kitose šalyse dabar beveik visų galvos 
užimtos klausimu: kas gi geriau, - demokratija ar diktatūra? Kas greičiau 
nuves žmoniją prie didesnės gerovės? Ne bergždžias tas klausimas ir mums, 
Lietuvos piliečiams, ypač atsižiūrint į tai, kad mūsų tarpe nemaža yra rusų 
ideologijos šalininkų ir net labai energingų. - Jums vietose visuomeninį- 
valstybinį darbą dirbantiems tasai klausimas negali būti pašalinis. - Į šitą 
klausimą tenka atsakyti dviem atžvilgiais: a) ekonominiu ir b) juridiniu. 

a) Demokratijai priešais statant diktatūrą, turima galvoje tik proletariato 
diktatūra ir tik vienam tikslui - socializuoti ūkiui, nes, esant kitoms ūkio 
sistemoms kitokių diktatūrų reikšmė yra neabejotinai kenksminga visuomenei 
ir yra savo amžį atgyvenusi valdymo forma. - Socializmui gi, kai kurių 
nuomone, demokratija esanti pavojinga, o proletariato diktatūra galėsianti 
išgelbėti jį (proletariatą) iš kapitalo jungo. - Pažiūrėkime, ar taip? Socializmo 
galutinis siekinys turi būti toks: pašalinti visokį išnaudojimą ir pavergimą. 
Tam pasiekti laikoma būtinu reikalu suvisuomeninti visokius produkcijos 
įrankius, suvisuomeninti produkciją (pramonę). - Jai suvisuomeninti reikia, 
kad darbininkai įgytų jėgą, kuriai įgyti reikia jie suorganizuoti, gi suorga- 
nizavimui reikalinga klasinė kova, o kad toji kova sekmingai eitų, reikalinga 
tikrai demokratinė tvarka. Klasinės kovos artimiausias tikslas - tai 
socialistinės pramonės įvykdymas. Taigi, socializmas ir demokratija - tai du 
įrankiu prie galutinio tikslo prieiti, būtent prašalinti išnaudojimui ir 
pavergimui, bet demokratija yra pirmesnis ir platesnis įrankis, kuris įgalina 
eiti ir prie socializmo. 

Ir ne tik nurodytąja prasme demokratija yra sąlyga socializmui įvykdyti. 
Kad galėtų suvisuomenėti pramonė, būtinai yra reikalinga sąlyga, kad 
darbininkų klasė išaugtų ir pribręstų, kitaip sakant, tinkamai būtų išauklėta ir 
išlavinta, - tokiai tvarkai įvykdyti. Nėra abejojimo, kad kolektyvinis pramonės 
vykdymas, trumpiau sakant, socializmas, reikalauja tam tikrų sąlygų, kurios 
padarytų jį galimą ir reikalingą. - Kokios gi tos sąlygos? 

Kiekvienas žmogaus veiksmas negali įvykti be to asmens noro, be jo 
valios. Noras socializmą vykdyti gali gimti tik esant didelėms pramonės 
įstaigoms, kuriose yra daug darbininkų, o maža savininkų. Ten, kur tėra 
smulkiosios pramonės įstaigų, kur beveik visi pramonininkai kartu yra ir 
savininkai, ten negali būti vykdomas socializmas. - Tik didelėje pramonės 
įstaigoje darbininkas pačia darbo praktika mokosi organizuotai dirbti. Vienoje 
vietoje daugeliui darbininkų dirbant, visokiu atžvilgiu lengviau yra susiorga- 
nizuoti, gi susiorganizavus pratintis bendrai visuomeninį darbą dirbti. - Kad 
darbininkai galėtų organizuotis ir lavintis, turi būti šalyje nors tam tikras 
demokratinės tvarkos minimumas. Ir mes matome, kad Anglijoje, toje 
ankstyviausios laisvės šalyje, darbininkai yra geriausiai susiorganizavę ir 
proletariatas yra labiau už kitų šalių proletariatą politiškai subrendęs. - 
Ekonominėje klasių kovoje Anglijos proletariatas pasiekė sau didesnės 
gerovės, nekaip kitur, nesigriebdamas tokių priemonių, kaip kad nepasisekusi 
Paryžiaus 1871 metų komūna, arba dabartinė Rusijos bolševikų diktatūra, 
kuri įgramzdino visą šalį į didelį skurdą ir kuri jau grįžta prie kapitalistinės 
ūkio sistemos. - 

Taigi, negalima manyti, kad žmonija išnaudojimui ir pavergimui pašalinti 
grįžtų atgal, regresuotų į primityvinių žmonių padėtį, kurioje gyvendami 
komūnomis tankiai vieni kitus išsikepdavo, kad numalšintų alkį. - 

Žmonija eina prie tobūlesnių gyvenimo formų. Ir jei bus prieita prie 
socialistinio ar komunistinio kai kurių reikalų rūpinimo, tai bus surastos 
tobūlos formos tai tvarkai, tai ūkio sistemai vykdyti. - Gi juo tobūlesnė forma 
reikalinga kokiam visuomeniniam darbui atlikti, juo didesnis žmonių 
išsilavinimas reikalingas. - Tam gi išsilavinimui įgyti būtinai reikalinga 
demokratinė laisva tvarka. 

Dabartinė Rusija yra geriausias pavyzdys, kuris moko, kad be tam tikro 

proletariato išsilavinimo socializmo vykdymas gali privesti šalį tik prie skurdo 
ir kad nedemokratinė valstybės tvarka nerengia žmonijai geresnės ateities. 

b) Dabartinė valstybė yra labai centralizuota organizacija. Ji turi didelę 
jėgą ir didelę įtaką į kiekvieno piliečio likimą, kas labiausiai apsireiškia karo 
metu. Kiekvienas mūsų gerai atjaučia, kaip labai jo gyvenimas priklauso nuo 
valstybės valdžios politikos. Kuo atskiram asmeniui seniau buvo luomas, 
paskiau bendruomenė, - tuo dabar yra valstybė. Turint valstybės valdžiai 
tokios didelės reikšmės žmogaus gyvenime, jeigu toji valdžia priklauso 
monarkui absoliutui ir jo biurokratams, ji esti nebepakenčiama, ypač 
pramonei pasiekus tam tikro išsiplėtojimo laipsnio. Absoliutizmas tampa 
priešingas būtinoms pramonės kilimo sąlygoms, esti jos pančiais. Atsiranda 
reikalo pavesti valstybės valdžios organus visuomenės priežiūrai, kritikai, 
leisti laisvas piliečių organizacijas, bendruomenių ir kitų didesnių teritorinių 
vienetų savivaldybes ir perduoti parlamentui įstatymų leidimą ir vyriausybės 
kontrolę. Parlamento svarbiausioji funkcija - tai kontroliuoti valstybės 
vyriausybę. Pavesti tą kontrolę visiems piliečiams, visai tautai - būtų tikra 
nesąmonė, reikštų vis tiek, ką nevykdyti jokios kontrolės, dėl to kad 
neorganizuota didelė masė negali nieko kontroliuoti. Lygiai kaip valstybės 
valdžia yra vykdoma centralinės vykdomos organizuotos įstaigos, taip pat turi 
būti centralinė organizuota įstaiga, kuri tąją kontroliuotų. Toji įstaiga — tai 
parlamentas (Seimas). Parlamentą renkant dauguma ima viršų. Jeigu visi 
suaugusieji gyventojai turi teisę balsuoti, tai daugumą balsų turi proletarai, 
dėl to kad jie yra gausingesni šalyje, - išnaudotojų yra mažuma. - Kad 
proletarai gautų balsų daugumą, reikalinga rinkimų kova; reikia, kad jie būtų 
susipratę ir balsuotų už tuos kandidatus, kurie gins jų interesus. 
Kapitalistinėje visuomenėje nėra suakmenėjusių visuomenės klasių; iš vienos 
į kitą ir atvirkščiai eina nuolatinis tekėjimas. Be to, politinę kovą veda ne 
klasės, bet partijos; gi tos pačios klasės asmens priklauso prie įvairių partijų, 
pav., Lietuvoje socialdemokratai ir darbo federacija atstovauja darbininkų 
klasei. Vienok juo didesnis esti Žmonių susipratimas, juo mažesnis esti 
pasiskirstymas į partijas. Suvienytomis eilėmis einant į rinkimus galima gauti 
žymus atstovų skaičius ir paskui sekmingai vykdyti vyriausybės darbų 
kontrolė ir daryti įtakos leidžiamų įstatymų turiniui. 

Taigi, plačiosios minios yra suinteresuotos, kad valstybėje viešpatautų 
demokratinė tvarka, o ne diktatūra, kuri negali būti greta su politine laisve. 

Demokratija saugoja ir mažumų teises. Tam tikslui esti vykdomas 
vadinamasis proporcingumas, t. y. rinkimai turi būti ne tik visuotiniai, lygūs, 
slapti ir betarpiški, bet dar turi būti pritaikinta, išskaičiuojant balsus, 
proporcingumo sistema. - Demokratinei tvarkai esant, partijų likimas kitėja: 
jeigu valdančioji partija mesugeba gerai valdyti, tai ji artimiausiuose 
rinkimuose negauna užtenkamai balsų ir jai tenka perleisti valdžią kitai 
partijai. - Buvusi mažuma gali pasidaryti dauguma. - Viešpataujant diktatūrai 
nieko panašaus negali būti; diktatūra negali kęsti valdžios kritikos ir neleidžia 
jos; todėl valdžia negali jausti visuomenės gyvenimo pulso. Rinkimai taip pat 
negali būti laisvi įsivyravus diktatūrai ir jie negali turėti reikalingos 
visuomenei išdavos, kad valdžia ir jos valdymo būdas pasitaisytų. Todėl esant 
diktatūrai neišvengiamos yra revoliucijos. Demokratijoje gi užtenka taikos 
metodų: parlamento kontrolės, streikų, demonstracijų, spaudos kritikos, 
savivaldybių darbavimosi ir t. t. Sitie kovos metodai veda prie pastovių, tikrų 

išdavų. - Proletariato diktatūra - tai terminas, neatatinkąs tikrenybei. - 
Proletariatas - tai visuomenės klasė, tai neorganizuota masė. Ji gali laikinai 
iškovoti sau viešpatavimą, bet pastoviai valdyti ji negali. Valdyti gali tik 
partija, kuri yra organizuota visuomenės dalis. Proletariatas dabar yra 
susiorganizavęs į įvairias partijas. - Todėl valdyti, įsigalėjus diktatūros 
sistemai, gali tik maža proletariato dalis. O kadangi diktatūros sistemos 
ypatybės yra tokios, kad ji negali leisti viešos laisvos kritikos, laisvos 
agitacijos, laisvų susirinkimų ir t. t, tai valdymas, viešpataujant tai sistemai, 
de facto patenka į nedaugelio rankas, darosi panašus į oligarkijas arba 
monarkijas despotijas. Tokiu būdu vadinamoji proletariato diktatūra iš tikrųjų 
stumia žmoniją ne į priešakį, į tobūlesnes visuomenės organizavimosi formas, 
bet atgal į formas, kurios rodėsi jau išgyventos, supuvusios, netinkamos šių 
dienų kultūros stoviui. 

Demokratijoje dauguma atstovauja visumai. Tai yra sociologinis 
organizuotos visuomenės dėsnis. - Sudarančių visumą dalelių daugumos 
nusistatymas tampa visumos nusistatymu; kur siekia dauguma, ten siekia ir 
visuma. Todėl tikrai demokratinėse šalyse, kuriose plačios minios yra 
išsilavinusios, susipratusios, - jos jokiu būdu negali tikti, kad būtų įvesta 
diktatūros valdymo sistema į demokratijos vietą. Tokiose šalyse ir militariniai 
įrankiai ir valstybės šiaip jėgos įrankiai pareina nuo gyventojų balsavimo. Jie 
gali būti sunaudoti prieš mases, prieš proletariatą tik ten, kur jis arba 
skaičium silpnas yra, arba yra dar nesusipratęs, neorganizuotas. Bet tikrai 
demokratinėje valstybėje, kur proletariatas yra gausingas ir kur plačios 
minios yra susipratusios, susiorganizavusios, jos turi jėgos iškariauti laisvių 
garantijas, ten tiek kapitalo diktatūrai sunku įgyti įrankiai demokratijai 
užslopinti, tiek proletariato, tikriau jo mažos dalies, diktatūrai nėra sąlygų 
įsigyventi. Kaip valdymo forma, vadinamoji proletariato, tikriau jo nedidelės 
dalies, diktatūra įsigyveno ir gyvena neleistinomis juridiniu atžvilgiu 
priemonėmis, - teroro priemonėmis. Tai gali įvykti ir įvyko tik žemos kultūros 
šalyje, kur plačios minios yra dar neišsilavinusios, neorganizuotos. - 

Kaip matome, diktatūra neveda žmonijos prie socializmo vykdymo, gi ji 
dabar siūloma kaip tik socializmui vykdyti. - Jau vien dėl to, kad diktatūra 
neveda prie pastatyto jai tikslo, josios siekimas yra nepateisinamas. - 

Bet aš matau reikalo atkreipti jūsų dėmesį dar štai į ką. - Niekas negali 
užtikrinti, kad ateityje visose pramonės ir apskritai produkcijos šakose 
vaisingiausia ir teisingiausia bus socialistinė ūkio sistema. Tos sistemos dar tik 
siekiama ir tat daroma tik nedidelės žmonijos dalies. Toji sistema daugeliui 
ūkio šakų kol kas dar tik teorijoje svarstoma, dar tik jos šalininkų siūloma. 
Kaip vystysis teorinė Žmonijos mintis šioje srityje, dabar tolimiems laikams 
negalima atspėti. Taip pat negalima atspėti, kaip eis ūkio sistemų kitimas ir 
vystymasis. Atsiminus, kad kultūrinės žmonijos visos istorijos pastangos buvo 
aukojamos tam, kad išvaduotų asmenį iš įvairių įvairiausių pančių, jį varžiusių 
ir varžančių, sunku sutikti su ta mintimi, kad asmuo tiktų grįžti vėl į tą 
nelaisvę, kad jis tiktų vėl užsidėti vergovės pančius. Ir štai mes matėme 
gyvenimo pavyzdžių. Partijos, kurios turi socialistų vardą, aktingai dalyvauja 
didelių produkcijos įstaigų (dvarų) dalinime į mažas, kad sukurtų daug 
savininkų, kurie be abejojimo bus priešingi socialistinės ūkio sistemos 
įvykdymui. Atsiminkime dar, kad ir dabar jau yra įvairių priemonių darbininkų 
eksploatavimui mažinti didelėse produkcijos įstaigose, palikus jas 

nesocializuotas: darbo laiko nustatymas, mokesnio minimumo nustatymas, 
darbininkų kontrolės įvedimas, jų dalyvavimas pelno dalybose (1921 m. 
pavasarį didelis Anglijos angliakasių streikas, kuriame buvo reikalaujama 
anglių kasyklų nacionalizavimo, buvo užbaigtas taip, kad darbininkai gavo 
teisės dalyvauti tam tikru procentu pelno dalybose), progresiniai mokesniai ir 
t. t. Visa tai įsidėmėjus dar mažiau pateisinimo liks diktatūrai. - 

Kaip visoks žmogaus darbo ir proto kūrinys, taip ir demokratija turi daug 
trūkumų; jų kai kuriuos mes anksčiau išrodėme. Bet tie trūkumai yra 
mažesnės reikšmės nekaip kitų valstybės formų trūkumai. - Tam tikroms 
ypatingoms aplinkybėms esant, ir demokratijai tenka diktatūros priemonių 
griebtis, bet diktatūra turi remtis gyventojų daugumos valia ir turi būti įvesta 
tik laikinai, tam tikram reikalui atlikti, o ne pastoviai valdyti šaliai. 


$3. 
Valstybės funkcijos. Gyventojų vietos reikalai ir jų rūpinimas. 


Valstybės tikslas galima trumpais žodžiais taip nusakyti: valstybė 
steigiasi suteikti juo geresnį būvį juo didesniam gyventojų skaičiui. Tąjį tikslą 
vykdydama, valstybė turi atskirų uždavinių, tiems gi uždaviniams aprūpinti ji 
atlieka įvairius veiksmus, kurie yra dabar dalinami į tris rūšis: įstatymų 
leidimas, valdymas ir teismas. - Norint geriau susipažinti su dabarties 
valstybės funkcijomis, naudinga nors keliais žadžiais prisiminti, kaip valstybės 
funkcijos plėtojosi istorijoje. 

Senų senovėje valstybė nedaug uždavinių teturėjo: jai rūpėjo tik 
apsiginti nuo užpuolimų iš šalies ir aptikrinti vidaus ramybė. Pirmų kultūros 
laipsnių valstybėje jos valdžia neleidžia įstatymų; įstatymai tuomet buvo 
sudaromi papročiais, gi valstybės valdžia tik sprendė ginčus tarp savo 
valdinių, teisė juos ir gynė nuo priešų, valdė karo pajėgą. Karo jėgos 
organizavimas buvo didžiausias valstybės uždavinys, dėlto kad nuo sėkmingo 
apsigynimo nuo priešo parėjo valstybės gyvybė. Reikia pasakyti, kad šitasai 
valstybės gyvybės saugojimo uždavinys visuomet buvo; yra ir bus didžiausias 
valstybės uždavinys; tatai nereikalauja aiškinimo. Ir kariuomenė, arba karinė 
jėga, visuomet buvo ir yra valstybės valdžios žinioje, nes ji yra vienintelė 
tikra valstybės gyvybės garantija (laidas) ir yra vyriausias įtikinimas (ultima 
ratio), kad valstybės valdžios reikia klausyti. - Kariaujantiems reikėjo maisto 
parūpinti, gi tam reikalui patenkinti reikėjo turėti lėšų, vis tiek ar produktais 
ar pinigais. Todėl valstybės valdžia turėjo savo finansus, pajamų ir išlaidų 
valdybą. - Ir krikščioniškoje Europoje valstybė turėjo ilgus metus tik čia 
nurodytus uždavinius; teismo srityje valstybės reikšmė buvo dar sumažėjus, 
dėlto kad teismo teisė priklausė ir vasalams. Siaip kiti reikalai, - kaip 
švietimo, neturtingųjų ir našlaičių šelpimo - buvo bažnyčios, vienuolynų 
rūpinami. = Susicentralizavus valstybei, sustiprėjus jai, jos valdžia paėmė į 
savo rankas iš žemininkų-senjorų ir kitų organizacijų visas valdymo funkcijas. 
- Ir pirmais tokios tvarkos laikais gyventojams palengvėjo; centralizuotos 
valstybės tvarka pirmaisiais jos gyvenimo laikais palyginti su feodaline tvarka 
buvo laikoma laisvės aptikrinimo tvarka; susidarė net tokia patarlė: „sub rege 
vivere ipsa est libertas“ - gyventi karaliaus valdžioje yra tikroji laisvė. 
Valstybė, nugalėjusi kitas politines valdžias, labai sustiprėjo; josios valdžia 

laikė savo uždaviniu rūpinti visus ir dvasinius ir materialinius kultūros reikalus 
ir rūpino juos, neleisdama kam kitam rūpinti. Tokia valstybė su laiku įgijo 
policijos valstybės vardą, dėl to kad visas platus valdymo darbas buvo 
vadinamas policija. Perėjus ištisam laikotarpiui, buvo užmiršti buvusieji 
feodalinės tvarkos sunkumai, išnyko iš minties ir tie gyvenimo patogumai, 
kuriuos suteikė centralizuotoji valstybė. - Buvo tik nuolat jaučiama valstybės 
valdžios beribė globa ir kišimasis į smulkiausius žmogaus reikalus, trukdymas 
tų reikalų rūpinimo. Sustiprėjusi valstybės valdžia, turėdama daugybę valdi- 
ninkų, stengėsi ir kultūros srityse veikti į gyventojus taip, kad priverstinai 
padarytų juos sau palankiais, manydama kad tik ji sugebanti gerai, tinkamai 
rūpinti gyventojų reikalus. Įsigyveno tikra valstybės globa. Globa gi gali būti 
tik nesuaugusių asmenų kenčiama. Gyventojai tuomet buvo dar politiškai 
nesuaugę asmens ir ilgą laiką kentė valstybės globą. Mokslininkai sudarė tam 
tikrų teorijų, pateisinančių tokią valstybės globą: labiausiai išsiplatinusi teorija 
tvirtino, kad valstybės valdžia esanti Dievo leista, laikoma Dievo malone. 
Kadangi Dievas rūpinasi visais žmogaus kūno ir dvasios reikalais, tai ir Dievo 
nustatyta valstybės valdžia turinti teisę ir pareigą rūpintis visais gyventojų 
reikalais. 

Vienok valstybės globa, kuri pirmiau, naikinant feodalinę sistemą, buvo 
naudinga, ilgainiui tapo labiau kenksminga gyventojų reikalams, nekaip 
naudinga: nuolatinis asmens varžymas net smulkiausiuose jo veiksmuose 
trukdė gyvenimo eigą, trukdė reikalų rūpinimą. Patsai policijos valstybės 
vardas tapo asmens ir visuomenės prispaudimo sinonimu. Tokia valstybės 
tvarka įkyrėjo visiems ir laikėsi tik inercijos jėga. - Tos tvarkos ydų nėra 
reikalo man iliustruoti Jums, todėl kad Rusijos režimą Lietuvoje dar visi gerai 
atsimename, tasai gi režimas tai tipinga policinės valstybės tvarka. 

Ūkio srityje susidariusi vadinamoji kapitalo sistema savo tolesniam 
plėtojimuisi reikalinga buvo iniciatyvos ir konkurencijos laisvės. Tuo pat laiku 
augo gyventojų apsišvietimas, susipratimas ir laisvės reikalo supratimas. 
Laisvės reikalavo pirmiausia vadinamasis trečiasis luomas, miestų gyventojai, 
kapitalo savininkai. Naujiems reikalams ir naujoms idėjoms įsigalėjus, 
pakitėjo ir valstybės valdymo tvarka: valstybės globos vietoj įsigyveno 
laisvoji valdymo tvarka. Ekonominiuose santykiuose ji aptikrino (laidavo) 
laisva konkurenciją (laisser faire, laisser passer), dvasinės kultūros srityje ji 
aptikrino asmens laisvę, suprantant ir kūno neliečiamybę ir dvasios, labiausia 
tikybos laisvę. Praktikoje laisvoji valdymo sistema nevienaip buvo įvykdyta 
įvairiose valstybėse. Bet teorinė mintis reikalavo, kad valstybė tik duotų teisę 
ir gintų ją teismo keliu ir kad teisės tikslas būtų asmens laisvės aptikrinimas, 
gi į kitus žmogaus reikalus kad valstybė nesikištų. Teorinė mintis reikalavo, 
kad valstybė būtų ne policijos valstybė, bet teisės valstybė. 

Šitoji laisvės teorija, arba kitais žodžiais sakant, šitoji teorija valstybės 
valdžios nesikišimo į gyventojų ekonominį ir dvasinį gyvenimą niekuomet 
nebuvo visai įvykdyta gyvenime. Gi neilgam laikui praėjus po Didžiosios 
Prancūzų Revoliucijos, kuri paskelbė asmens teises, tarp jų ir laisvės teisę, 
paaiškėjo, kad toji teorija turi daug trūkumų, kad platus jos vykdymas daro 
visuomenei daug bloga. Tai paaiškėjo tuomet, kai į visuomenės gyvenimo 
vagą įstojo vadinamasis ketvirtasis luomas su savo reikalais, kai radosi 
aktualus „socialinis klausimas". 

Prireikė peržiūrėti, pertikrinti ir teorijos dėsniai ir praktikos darbai. 

Teorininkams paaiškėjo, kad žmonių, materialinė ir dvasinė kultūra yra 
ne tiek atskirų asmenų darbo vaisius, kiek visuomenės, kolektyvinio 
(kuopinio) darbo vaisius. Praktikoje paaiškėjo, kad asmens visai nėra lygūs, 
kaip kad skelbė teorinė teisė, ir kad visuomenės atžvilgiu silpni asmens negali 
naudotis savo laisve, nėra iš tikro laisvi, kada patys kovoja už savo reikalus ir 
kad reikia valstybei įsikišti, kad jų laisvė būtų nors šiek tiek aptikrinta. 
Valstybės organizacijose atsispindi visuomenės grupių savitarpiškas jėgų 
suderinimas; valstybė vykdydama tą jėgų suderinimą, tuo pat dalyvauja 
visuomenės materialiniuose ir dvasiniuose veiksmuose; tasai jos dalyvavimas 
esti įvairus įvairiais laikais: policijos valstybėje jisai kitoks, liberalinės 
sistemos valstybėje vėl kitoks, dabar vėl kitoks. Nuo XIX šimtmečio pusės 
valstybės uždaviniai suprantami taip, kad valstybė privalo padėti asmenims ir 
visuomenės grupėms jų kultūros darbuose. Valstybė pripažįsta ir saugoja 
asmens ir visuomenės grupių laisvę ir suteikia jiems galimybės laisvai 
darbuotis tiek materialinės, tiek dvasinės kultūros srityse. Bet kai išsiaiškina, 
kad tam tikri kultūros siekiniai nei atskirų asmenų, nei visuomenės grupių 
jėgomis negali būti pasiekti, patenkinti, tuomet valstybė ima veiksmus, 
reikalingus tiems reikalams aprūpinti, savo žinion ir tokiu būdu padeda 
visuomenei rūpinti jos kultūros interesus. Augant silpnų socialinių grupių 
susipratimui, valstybės valdžia yra priversta kištis į tvarkymą jų santykių su 
turtingaisiais, dėlto kad, jeigu valstybė netvarkytų tų santykių, tai įvyktų 
visuomenės kataklizmai, kurie labai skaudžiai atsilieptų į valstybės gyvenimą. 
Ten, kur valstybės valdžia nesugeba šito reikalo suprasti, nesuspėja tų 
santykių tinkamai sutvarkyti, ten tie kataklizmai ir įvyksta, ką dabar matome 
Rusijoje. Dabar teorija taip žiūri, kad valstybė veikia teisės keliu, bet jos 
uždaviniai - tai kultūros kėlimo darbai ir valstybė dabar yra vadinama: 
„Kultūros valstybė" (ne „Rechtsstaat", kaip kad kiek pirmiau buvo vadinama, 
bet „Kulturstaat"). - Dabarties valstybės funkcijos labai įvairios ir labai 
plačios; jos dalijamos į tris rūšis, kaip aukščiau buvo nurodyta. - Apie 
įstatymų leidimą ir teismą mes čion nekalbėsime. Valdymo sritis apima 
įvairiausius valstybės uždavinius kurti kultūrą. - Kadangi tų uždavinių 
daugybė turi tikslą patenkinti tik tam tikros vietos, tam tikros teritorijos dalies 
gyventojų reikalus, o ne visos valstybės gyventojų reikalus, - tai valstybė 
savo teisę ir pareigą rūpinti vietos gyventojų reikalus perleidžia vietos 
savivaldybėms. - 5 

Tai viena priežastis savivaldybių organizavimo. Kita priežastis - tai toji, 
kad centralinei valdžiai perdaug darbo būtų ir ji nepajėgtų tinkamai rūpinti 
vietos reikalų. - Trečia priežastis toji, kad vietos gyventojai patys geriau už 
centralinę valdžią ir josios tarnautojus žino savo reikalus. Pagaliau, ketvirta 
priežastis tai toji, kad suinteresuotieji vietos gyventojai deda daugiau 
energijos, daugiau iniciatyvos ir triūso už centralinės valdžios tarnautojus 
visiems reikalams rūpinti. —- 

Taigi savivaldybių uždaviniai ir darbas yra valstybinio pobūdžio 
uždaviniai ir darbas: savivaldybės pavaduoja valstybės centralinę valdžią, kad 
tikslingiau būtų aprūpinti vietos reikalai; pav., valstybės pareiga aprūpinti, 
kad jos teritorijoje visi keliai butų tinkamai laikomi, bet miesto gatvės ir šiaip 
kaimų maži keleliai pirmiausia reikalingi tų vietų gyventojams ir jų išlaikymas 
yra pavedamas vietos savivaldybėms. = Kadangi savivaldybių uždaviniai turi 
valstybinio pobūdžio, tai aš laikiau už tikslingą darbą paaiškinti Jums šių dienų 

valstybės uždavinius, kad tuo pat pasiaiškintume ir pamatą savivaldybių 
uždavinių, mūsų įstatymų nustatytų. 


54. 


Žvilgsnis į savivaldybių įstaigų kūrimosi ir plėtojimosi istoriją. 
(Prancūzija, Anglija, Lietuva.) 


Mūsų žvilgsnis į savivaldybių istoriją bus siauras; jeigu norėtume plačiai 
nušviesti sau tą klausimą, tai nutoltume nuo tiesioginio savo dalyko. - 

Kiekvienoje valstybėje visuomet buvo ir gyventojų vietos reikalai, kurie, 
žmonių kultūrai beaugant vis daugėjo. Bet tie reikalai buvo nevienaip 
rūpinami. Pavyzdžiui mes paimsime šalis, kurios eina kultūringų tautų 
priešakyje, Prancūziją ir Angliją. - 

Prancūzijoje valstybės tvarka susidarė centralizuota ir karaliaus valdžia 
tapo absoliutinė. Toji valdžia nedavė plėtotis vietos Žmonių organizacijoms, 
bet pati per savo valdininkus rūpino, kaip išmanė, ir vietos reikalus. 
Didžiosios Revoliucijos veikėjai panaikino tą tvarką, panaikino valstybės 
padalinimą į provincijas ir padalino ją į departamentus, gi departamentus - į 
kantonus. Tiems ir kitiems įsteigė kolektyvus, tarybas, vietos reikalams 
spręsti, bet departamento sprendimus vykdyti pavedė centralinės valdžios 
skirtam valdininkui-prefektui; kantone vykdomoji valdžia priklauso merui. 
Tokia tvarka tebėra ir dabar. Nors prefektas yra centralinės valdžios 
valdininkas, bet kadangi jisai priklauso vidaus reikalų ministerio, o šitasai yra 
parlamento kontroliuojamas, tai Prancūzijos visuomenė, matyti, patenkinta 
tokia savivaldybių tvarka. Per daugiau kaip šimto metų laikotarpį savivaldybių 
teisės ir pareigos nekartą buvo keičiamos: įsigalint karaliaus ar imperatoriaus 
valdžiai, jų kompetencija buvo siaurinama, gi valdžios atstovų platinama, bet 
nuo 1871 m. savivaldybių nutarimai nebereikalingi centralės valdžios atstovo 
tvirtinimo, jisai turi teisės paduoti tik kasacijos skundą, vadinasi, dėl 
sprendimo teisėtumo, bet ne dėl jo tikslingumo. - Iš to, kas pasakyta mes 
matome, kad Prancūzijos savivaldybės ne vietos žmonių pastangomis išaugo 
istorijoje, bet buvo centralinės valdžios suorganizuotos, jų kompetencija jos 
nustatoma ir keičiama. - 

Anglijos valstybės ir visuomenės susitvarkymas ėjo kitu keliu. Anglijos 
karaliaus valdžia jau XIII mūsų eros šimtmetyje liko aprėžta, išreikalavus iš 
jo gyventojams Magnam chartam libertatum. Lygia greta su tuo, kaip laikui 
einant vis mažėjo karaliaus valdžia, o didėjo Žmonių atstovybės valdžia, ir 
vietos reikalų rūpinimas vis daugiau ir daugiau teko pačių gyventojų žiniai. 
Centralinė valstybės valdžia, būdama centre suvaržyta gyventojų atstovybės, 
negalėjo slopinti žmonių iniciatyvos ir vietose. Kai kurios gi priežastys 
ypatingai vertė gyventojus savitai rūpinti kai kuriuos savo reikalus; pav., 
persekiojant tikybinius įsitikinimus privisę buvo daug sektų, kurios pačios 
save valdė ir tokiu būdu didelė tautos dalis priprato prie savivaldybės. 
Lopšys, iš kurio išaugo Anglijos savivaldybė, - tai parakvija. Po reformacijos 
ir po bažnyčių ir vienuolynų turtų konfiskavimo, nebuvo kas globoja 
neturtėlius, kurių buvo labai daug. Kadangi valstybė paliko neturtėlius be 
globėjų, tai buvo pareiga aprūpinti jie, tie neturtėliai. Sitą jos pareigą atlikti 
valstybė pavedė parakvijoms. Tokiu būdu parakvijos gyventojai buvo reikalo 

priversti daryti susirinkimus, kad apspręstų neturtėlių reikalus ir išrinktų 
globėjus. Iš pradžių lėšos tam reikalui aprūpinti buvo renkamos iš aukotojų 
laisvu noru, bet greitai paaiškėjo tokio šaltinio nepastovumas ir parakvijų 
susirinkimai įvesdavo priverstiną mokesnį. Karalienė Elžbieta pasinaudojo tąja 
organizacija ir įvedė tam tikrą mokesnį neturtėliams šelpti, bet rinkti jį ir 
suvartoti reikalui tą mokesnį įstatymas paliko parakvijoms. - 

Tai organizacijai buvo pavedami rūpinti ir kiti reikalai. - Didesni 
savivaldybių vienetai Anglijoje - tai griovystės ir iš jų išsiskyrę miestai. - 
Viešpataujanti Anglijoje pažiūra į valstybės ir visuomenės vidaus reikalų 
rūpinimą geriausia yra suformuluota Dž. St. Milio; jisai sako: a) kad asmens 
teisės ir reikalai esti aptikrinti tik tuomet, kai jis patsai įgaliotas ir sugeba 
jiems atstovauti ir b) kad visuomenės gerovės klestėjimas pareina nuo jėgų, 
tam tikslui aukojamų, sumos ir jų diferenciacijos (padalinimo). - Taigi 
reikalingi yra vietos parlamentai, kurie, rūpindami vietos reikalus politiškai 
auklėja tautą ir rengia prie aukštesnio valstybės valdymo. - 

Anglijoje visos vidaus valdymo funkcijos yra vykdomos per vietos 
valdžią, kuri yra pavesta vietos gyventojų organizacijai. - 

Vietos savivaldybės Anglijoje rūpina pavestus joms reikalus komisijomis; 
galima sakyti, kiek yra svarbių rūpintinų reikalų, tiek esti komisijų; pav., 
miestuose yra: statymo komisija, sanitarinė komisija, vandens įvados 
komisija, rinkų k., gazo ir šviesos k., nekilnojamųjų turtų k., kelių k., finansų 
k., kanalizacijos k. ir kitos; bet komisijų nutarimai - tai tik projektai Tarybos 
nutarimams; vykdomi esti tik šie Tarybos nutarimai. - Reikalui esant komisija 
sudaro iš savo tarpo pakomisiją, kviečia ekspertų. - Vykdyti nutarimams yra 
laikomi tam tikri tarnautojai. Komisijomis daugiausia dirba ir kitos Anglijos 
savivaldybės. Centralinis savivaldybių organas Anglijoje tai atskira, viena 
didžiausiųjų įstaiga. Jos uždavinys yra ir kontroliuoti vietos savivaldybių darbą 
ir padėti joms, skatinti jas tinkamai rūpinti reikalus. Tik kai kuriais didesniais 
reikalais savivaldybių nutarimai, pavzd. paskolų, yra reikalingi Centralinio 
organo patvirtinimo; šiaip daugiausia tasai organas duoda tik patarimų. - 
Savo uždaviniams atlikti centralinis savivaldybių organas laiko kontrolierius- 
specialistus. Kad priverstų vietos savivaldybes tinkamai eiti savo pareigas, 
centralinis organas naudojasi tokiomis priemonėmis: 1) kaip jau sakėme, 
duoda patarimų, 2) skundžia aukštajam teismui, kurio sprendimas turi būti 
priverstinai vykdomas, 3) patsai aprūpina reikalą savivaldybės lėšomis, 4) 
verčia savivaldybės tarnautojus tinkamai eiti savo pareigas ir 5) neduoda 
pašalpos, kuri paprastai esti jo duodama savivaldybėms tam tikriems 
reikalams aprūpinti. - 

Savivaldybių nutarimai gali būti apskųsti parlamentui, kuris, supran- 
tama, turi teisės juos panaikinti. 

Apie buvusias savivaldybes Lietuvoje, gyvenusioje daugiau kaip šimtą 
metų Rusijos junge, maža teatsieina kalbėti. Rusijos absoliutizmas pasiekė 
didžiausią laipsnį. Lietuvoje jis buvo vykdomas dar nuosekliau, dėlto kad prie 
kitų absoliutizmo apsisaugojimo motyvų čion dar buvo turėta galvoje 
gyventojų, kaip užkariautos šalies piliečių, neištikimumas. Taigi įsteigus vieš- 
pataujant Aleksandrui II-jam Rusijoje savivaldybes, vadinamąsias žemietijas, 
ir miestų „dumas“, pirmosios Lietuvoje visai nebuvo įsteigtos, antrosios gi 
buvo įsteigtos tik keturiuose miestuose, kalbant apie neokupuotąją Lietuvą: 
Kaune, Panevėžyje, Šiauliuose ir Ukmergėje. Jų kompetencija buvo visai 

suvaržyta visų pirma tuo, kad kiekvienas nutarimas negalėjo būti vykdomas 
ligi jis nebuvo patvirtintas gubernatoriaus. Vadinasi, šitasai sprendė ne tik 
nutarimo teisėtumą, bet ir reikalo tikslingumą; jisai, mat, geriau žinojo 
gyventojų reikalus nekaip jie patys, jisai sprendė, ar reikalinga, sakysime, 
gyventojams tokia ir tokia gatvė išgrįsti, ar nereikalinga. Taigi tos savival- 
dybės neturėjo savarankiškumo ir jų iniciatyva buvo užslopinta. - Kadangi jų 
darbo pradžia siekia tokių laikų, kai viešpatavo pažiūra, kad miestui, kaip 
organizacijai, geriausia rūpinti svarbūs reikalai ne pačiam, bet pavedus juos 
rūpinti privatiniams asmenims arba jų bendrovėms (koncesionieriams), tai 
laikinoji Lietuvos sostinė - Kaunas ir dabar dar yra aprūpinarna šviesa ir 
susisiekimu privatinių biznierių, kurie ir netinkamai tuos reikalus rūpina ir 
didelį pelną sau turi. Prieš pat karo ir Kauno miesto Taryboje, kaip ir kitur, 
buvo jau kitos pažiūros į miesto reikalų rūpinimą; būtent, dauguma buvo tos 
nuomonės, kad patsai miestas privalo savo reikalus rūpinti. Buvo pradėta 
rengtis prie įtaisymo kanalizacijos ir vandens įvados. Buvo tam reikalui 
sudaryta miesto dūmos komisija, kurioje pirmininkavo d-ras Senbergas ir 
kurioje teko dalyvauti ir man. Tos komisijos rūpesniu buvo padaryta miesto 
niveliacija, buvo padaryti tyrinėjimai apylinkių, iš kur geriausia būtų vanduo 
miestui imtis, buvo net ir apsistota, buvo tiems ir kitiems prirengiamiems 
darbams išrūpinta per miesto dūmą 100.000 rublių valdžios paskola; 
prirengiamieji niveliacijos ir kiti darbai buvo daromi susitarus su žinomu toje 
srityje praktiku inžinierium Lindlejum. Karas visus tuos darbus pertraukė. Ar 
mąsto dabartinė mūsų miesto savivaldybė apie tą būtiną reikalą, aš nesu 
nieko girdėjęs. - 

Buvo dar prieš karą prie rusų valdžios vadinamoji valsčių savivaldybė; 
bet šitoji buvo taip sutvarkyta, kad ji buvo tik bejėgis įrankis žemiečių 
viršininko, apskrities viršininko ir komisaro rankose, o ne savivaldybė. - 

Net valsčiaus viršaičio (staršinos, Suvalkų apygardoje vaito) valsčiaus 
susirinkimas negalėjo laisvai išsirinkti, bet turėjo rinkti tokį asmenį, koks 
buvo tinkamas žemiečių arba apskrities viršininkui, kitaip tasai valdininkas 
rinkimų netvirtindavo, priekabė gi lengva rasti rinkimams netvirtinti. - 
Papasakosiu vieną atsitikimą. Šilgalių valsčius, buv. Vladislavovo, dabar Šakių 
apskrities, išsirinko sau vaitu grįžusį iš Sibiro pil. Markuzą, tarnavusį ten 
gimnazijos mokytoju ir inspektorium, išsitarnavusį pensiją ir gavusį 
„Valstybės patarėjo“ rangą. - Apskrities viršininkas nepatvirtino rinkimų tiktai 
dėl to, kad pil. Markuza buvo aukštesnio už viršininką rango; kaip aš, esą, 
sodinsiu jį už prasižengimą areštan, kad jis didesnio už mane rango! Su šituo 
motyvu sutiko ir gubernatorius, kuriam buvo paduotas valstiečių skundas. - 

Taigi mes, lietuviai, savivaldybių, galima sakyti, nesame turėję, ligi ne 
susikūrė mūsų nepriklausoma valstybė. - Sitosios kūrėjai buvo puikiai supra- 
tę, kad be visuomenės savarankiško darbo valstybė negali gyventi. Man, dar 
Maskvoje karo metu begyvenant, 1918 m. pradžioje, teko, drauge su jaunais 
juristais Tadu Petkevičium ir Kastu Jablonsiu, rengti savivaldybių įstatymo 
projektas Lietuvai. - Tasai projektas buvo įteiktas Valstybės Tarybai. - Tuoj, 
tik susiorganizavus pirmam ministerių kabinetui, įvyko jo nutarimas rengti 
savivaldybių įstatymą. Tasai įstatymas realiau buvo pradėtas rengti antrajam 
kabinetui bedirbant, galutinai paruoštas ir beveik apsvarstytas ketvirtojo 
kabineto, taip kad ir man teko prisidėti prie jo galutino prirengimo, gi 
penktajam ministerių kabinetui teko jisai paskelbti kaip įstatymas. - Tasai 

įstatymas, išspausdintas Laik. Vyr. Žin. N 14 turi galios (dabar, 1922 m. 
pabaigoje, rinkimų į savivaldybes tvarka pakeista St. Seimo išleistu įstatymu, 
kuris išspausdintas Vyr. Žin. N 62. - Aut). 

Savivaldybių rinkimų tvarka visai panaši į St. Seimo rinkimų tvarką. Ji 
neliečia savivaldybių esmės ir jųjų darbo, taigi aš apie rinkimus visai 
nekalbėsiu. - 

Mūsų savivaldybių įstatymo 5 4 sako, kad „vietos savivaldybės įstaigos 
rūpinasi vietos gyventojų reikalais nurodytu šiame įstatyme būdu, kaip 
atskiras vienetas su visomis juridinio asmens teisėmis.“ Taigi mes čion 
susitinkame su ypatingu terminu „Juridinis asmuo“; mes skaitome, kad 
savivaldybė veikia kaip atskiras vienetas. Paprastai gi mes matome žmogų, 
kaip asmenį, kaip atskirą vienetą. - Tai mums visų pirma tenka išsiaiškinti, 
kas tas „juridinis asmuo". — 


s5. 
Kas tai yra juridinis asmuo. 


Fizinis asmuo, žmogus, turi savo reikalų, turi savo valią, turi savo jėgų 
tai valiai reikšti, jai vykdyti ir savo reikalams rūpinti: - Tai ir yra asmuo, kuris 
turi teisių ir pareigų teisės atžvilgiu, t. y, santykiuose su kitais asmenimis. - 
Bet štai žmogui reikia pakelti ir uždėti ant vežimo didelis medis; jisai vienas 
nepajėgia ir kviečiasi į pagalbą kitą. Tą darbą atlikę, juodu išsiskirsto. Ir daug 
yra tokių darbų, kurių Žmogus vienas negali atlikti. Jeigu žmogaus 
užsiėmimas yra toks, kad nuolat reikia medžiai kilnoti: sakysime, jisai lentas 
piauna iš medžių; tokiam reikia susirasti nuolatinis bendradarbis, reikia 
susitarti su juo ilgam laikui. Gi jeigu jiemdviem tenka daugiau bendradarbių 
pasikviesti arba pasisamdyti, tai reikia taip tarp savęs susitvarkyti, kad galėtų 
būti išreikšta jų bendra valia. Įstatymai, teisė nustato tas sąlygas, kurios 
reikalingos yra tam, kad galėtų būti išreikšta bendra žmonių grupės valia; tik 
tesėjus tas sąlygas, susidaro galimybė žmonių grupei išreikšti savo bendrą 
valią. - O kas gali išreikšti savo valią, tasai yra asmuo. Kadangi žmonių grupė 
įgyja galimybę išreikšti savo valią tik iš teisės, tai ji yra vadinama juridiniu, 
arba teisiniu, asmeniu. Dabar teisė (įstatymai) daugiausia valstybės kuriama, 
tai ir juridiniai asmens yra valstybės sudaromi; jie organizuojasi valstybės 
įstatymų nustatyta tvarka. - Taigi teisės normos sudaro juridinį asmenį ir jis 
yra taip pat teisės subjektas. Kurios sąlygos yra reikalingos, kad būtų 
sudarytas juridinis asmuo? 

1. Visų pirma reikalingas yra toks tikslas, kurio atskiras asmuo savo 
vieno jėgomis negali pasiekti, bet kuriam pasiekti reikia sujungtų kelių arba 
daugelio asmenų jėgų; be to, tasai tikslas turi būti pastovus. 

2. Reikalinga, kad būtų medžiaginių jėgų, be kurių tikslas negali būti 
pasiektas. -Tomis jėgomis gali būti arba žmonės arba turtas arba ir žmonės ir 
turtas; pav., politinė partija arba labdarių draugija pradžioje savo gyvenimo 
gali visai neturėti lėšų, gi universitetas gali būti jau įsteigtas, o gali dar 
neturėti nei rektoriaus, nei jokio personalo. Bet be jokios medžiaginės jėgos 
juridinis asmuo negali būti įsteigtas. 

3. Trečioji sąlyga, be kurios juridinis asmuo negali būti, tai valstybės 
valdžios pripažinimas, arba teisingiau, - toji teisės norma, kuria juridinis 

asmuo esti pripažįstamas. 

Kurių teisių turi juridinis asmuo ir kuriose ribose jis gali veikti, vis tai 
pareina nuo to tikslo, kuriam pasiekti jis esti sudarytas, taigi ir nuo normos, 
kuria jis yra organizuotas, nes norma atatinka tikslui. = Zmonių tikslai, 
kuriems pasiekti sudaromi juridiniai asmens, yra labai įvairūs, taigi ir juridiniai 
asmens esti labai įvairūs. - Juridinio asmens teisės ir pareigos visuomet esti 
aiškiai nustatytos jo įstatuose: tik nurodytose juose ribose gali veikti juridinis 
asmuo. Jo veiksmui vykdyti įstatuose nustatoma, kokie fiziniai asmens 
(organai) atlieka jo veiksmus: išreiškia ir vykdo jo valią. - Visi juridiniai 
asmens gali būti paskirstyti į dvi rūšis: jų vieni esti steigiami visuomenės 
reikalams rūpinti; tokiais esti kaip korporacijos (fizinių asmenų sąjungos), 
pav. politinės partijos, bažnyčios (ne namų prasme), valstybė, taip ir įstaigos, 
pav., muziejai, prieglaudos ir p. į j.; jų kiti esti steigiami atskirų asmenų 
(žmonių) reikalams rūpinti, pav., pasitikėjimo bendrovės, akcinės bendrovės, 
bendrovių sąjungos (trestai). Tarp šitų juridinių asmenų rūšių didžiausias 
skirtumas yra tas, kad pirmieji turi pastovų savo darbo tikslą ir todėl jų 
buvimas nepareina nuo fizinių asmenų, juose dalyvaujančių: universiteto 
negali panaikinti profesoriai savo nutarimu; antrieji gi turi tikslą rūpinti 
atskirų asmenų reikalais ir todėl jų buvimas pareina nuo tų asmenų valios, 
kurie juose dalyvauja. - Ir tolesnis juridinio asmens turto likimas nevienoks: 
jeigu nyksta viešosios teisės juridinis asmuo, tai jo turtas tenka visuomenei, 
gi jei nyksta privatinės teisės juridinis asmuo, tai jo turtas tenka tiems 
fiziniams asmenims, kurie buvo jo dalyviais. - 

Zmonių jėgos neapsakomai padidėja ir padaugėja, kai jie, pasinaudo- 
dami teisės suteikiamomis priemonėmis, sujungia savo jėgas įvairiuose 
socialiniuose vienetuose, kolektyvuose. - Tų kolektyvų svarbiausiasis - tai 
valstybė. - Savivaldybės gi yra valstybės dalys tam tikriems vietos gyventojų 
reikalams rūpinti. - Kaip valstybė turi teritoriją, gyventojus ir organus, kurie 
jos valią reiškia ir vykdo, taip ir savivaldybės turi teritoriją, gyventojus ir savo 
organus, kurie įstatymuose nustatytose ribose reiškia ir vykdo jų valią. - 
Valstybei niekas kitas negali suteikti teisių ir pareigų, tai ji turi visas teises ir 
pareigas, kurias tik gali turėti juridinis asmuo; šitasai gi, suprantama negali 
turėti tokių teisių ir pareigų, kurios negali būti įmanomos be fizinio asmens, 
kaip antai, šeimos teisės ir pareigos. - Kiti juridiniai asmens yra valstybės 
sudaromi, tai svarbiausiosios teisės turi būti įstatuose pasakytos, jeigu jos 
suteikiamos juridiniam asmeniu. Mūsų savivaldybių įstatymo 5 15 kalba: 
Valsčiaus savivaldybės įstaigos turi teisės valsčiaus vardu bendrųjų civilinių 
įstatymų pamatais įgyti visokį turtą ir jį perleisti, daryti sutartis ir prisiimti 
pareigas, užvesti bylas ir atsakyti bylose teismuose tomis pat taisyklėmis, 
kaip ir valstybės įstaigos. Tos teisės priklauso apskričių ir miestų 
savivaldybėms einant $ 149. - Jeigu šitos teisės įstatyme nebūtų nurodytos, 
tai notarai neturėtų teisės daryti pav. nekilnojamojo turto pirkimo akto, 
kuriuo tasai turtas savivaldybės perkamas, nei teismai neturėtų teisės priimti 
savivaldybių ieškomųjų prašymų. 

s 6. 
Kokios yra Lietuvoje savivaldybės. 


Savivaldybių įstatymo 5 1 mes randame, kad mūsų valstybėje yra šios 
vietos savivaldybės: 1) valsčių, 2) apskričių ir 3) miestų. Visa Lietuva 
dalinama, skelbia tolesnis 5 2, apskritimis, o apskritys valsčiais. - Miestai gi 
arba įeina į valsčių, - tai tie, kuriuose yra mažiau kaip trys tūkstančiai 
gyventojų, - arba patys tvarkosi atskirai nuo aplinkinių sodžių valsčiaus 
teisėmis, - tai tie, kuriuose yra gyventojų nuo trijų tūkstančių ligi 10 000, 
arba tvarkosi apskrities teisėmis, - tai tie, kuriuose yra daugiau kaip 10000 
gyventojų. (5 2 pusl. 1 ir 2 ir $ 3.) Apskrities miestas kad ir jame būtų 
mažiau kaip 3000 gyventojų, turi teisės būti atskiras savivaldybės vienetas ir 
tvarkytis valsčiaus teisėmis ($ 2 past. 3). Kaip matome, tikruosius miestus, 
kurie turi daugiau kaip 3000 gyventojų, įstatymas išskiria į atskirus 
savivaldybės vienetus ir duoda teisės jiems tvarkytis valsčiaus arba apskrities 
savivaldybės teisėmis. Vadinasi, iš esmės miestų savivaldybė nieku nesiskiria 
nuo nemiestų savivaldybės, nes tvarkos normos yra tos pačios ir toms ir 
kitoms savivaldybėms. Bet miestai organizuojami atskiromis savivaldybėmis 
dėl to, kad jų gyventojų užsiėmimas ir gyvenimas visai kitoks nekaip kaimų 
gyventojų; pertat miestiečių reikalai kitokie kaip kaimiečių, lėšų šaltiniai ir jų 
rinkimai taip pat kitokie; trumpai kalbant miestų reikalai savo esme kitokie 
kaip kaimų reikalai; todėl ir tų reikalų rūpinimo būdai daug kuo skirtingi. Tai 
ir reikalinga steigti atskiros savivaldybės. 


57. 
Savivaldybių medžiaginės jėgos. 


Tiek valsčiaus savivaldybės, tiek miesto ir apskrities savivaldybės žinioje 
yra visas atatinkamos savivaldybės plotas, neišskiriant jokių asmenų tame 
plote gyvenančių ($5 13 ir 149). Įstatymas nestato jokių sąlygų tam, kad 
gyvenąs savivaldybės plote asmuo turėtų teisės naudotis jos patarnavimu: 
užtenka asmeniui tik gyventi savivaldybės ribose ir jis turi teisę kreiptis į ją 
savo reikalais, kad ir nebūtų dar nieko mokėjęs savivaldybės kason. Ir turėti 
teisės aktingai ir pasingai dalyvauti savivaldybių rinkimuose nestatoma jokių 
kitų sąlygų, kaip tik tam tikras asmens amžius ir gyvenimas savivaldybės 
plote, turint butą, tarnybą ar kitokį kokį nuolatinį darbą (savivaldybių rinkimų 
įst. 88 2, 3, 75 ir 80). Aš čion nekalbu apie asmenis, kurių teisės teismo 
sprendimu susiaurintos ir kurie yra nurodyti 5 4. 

Šiuo žvilgsniu mūsų tvarka labai demokratinga; kitur reikalaujama arba 
kad asmuo nors nustatytą minimumą mokesnių mokėtų, arba kad neimtų iš 
labdarybės įstaigų pašalpos ir t.t. Trumpai sakant, kitur reikalaujama, kad 
asmuo turėtų tam tikrą turto arba užsiėmimo minimalinį cenzą, kad jis galėtų 
dalyvauti savivaldybės tvarkyme. Iš pasakyto matome, kad savivaldybės 
medžiaginės jėgos visų pirma yra jos ploto gyventojai. 

Turto jėgas savivaldybė daugiausia įgyja iš mokesnių. Mokesniai, visos 
valstybės savivaldybių reikalams vienaip imami, turi būti įnešami į valstybės 
iždines kartu su valstybiniais mokesniais tam tikra vidaus reikalų ministerijos 
sąskaita. Savivaldybių įstaigos gauna iš šitų lėšų pajamas sulig 

įsiteisėjusiomis jų sąmatomis (5 10). Mokesnis gi atskirai kurio nors 
savivaldybės vieneto uždėtas įnešamas tos savivaldybės kason, arba 
valstybės iždinėn toks pat savivaldybės sąskaiton ir lieka jos žinioje (5 11). 
Pirmos rūšies mokesniai yra nustatyti tam tikrų valstybinių mokesnių 
procentų (paprastai 2076) forma, pav., mokesnis nuo žemės, nuo prekybos ir 
pramonės įstaigų (žemės valst. mok. įst. £ 12 ir k.). Dėl kitų mokesnių 
ėmimo turi dar galios Rusijos įstatymai. O laikas būtų juos sutvarkyti, kad 
savivaldybėms nereikėtų dėti mokesnių, neatsižiūrint į įstatymų trūkumą. 
Demokratingoje respublikoje nė vienas skatikas neturėtų būti iš piliečių 
imamas be įstatymo. Dabar gi savivaldybėms tenka, neturint įstatymo, apdėti 
piliečius mokesniu, nes kitaip jos neturėtų pakankamai lėšų savo būtiniems 
reikalams aprūpinti. Kadangi savivaldybių kaip nutarimai, taip ir sąmatos ($ 7 
ir 10), įsitesėjusios įstatymo nustatytąja tvarka. turi valstybinio įstatymo 
galios, tai savivaldybės tokiu būdu ir apdeda savo piliečius priverstinais 
mokesniais; vadinasi, arba niekas neapskundžia tokio nutarimo, arba 
savivaldybių departamentas. matydamas būtiną reikalą, nutarimą patvirtina. 
Tokia padėtis yra nenormalinė. Reikalinga, kad mokesnių ėmimas 
savivaldybių naudai būtų kaip galima greičiau sutvarkytas. Antros rūšies 
mokesniai yra tokie, kuriais apdėti gyventojus įstatymas leidžia savivaldybės 
nuožiūrai; vienos savivaldybės apdeda tokiu mokesniu savo gyventojus, kitos 
ne. Pav., mokesnis nuo šunų miestuose: prieš karą Kaune tasai mokesnis 
buvo įvestas, dabar, rodosi, jisai neimamas, turbūt, dėl to, kad šunų yra 
nedaug. Kadangi antros rūšies mokesniai ne visų savivaldybių imami, tai jie ir 
įnešami specialinėn imančios savivaldybės sąskaiton. 

Kai kurios savivaldybės turi pajamų netik iš mokesnių, bet ir iš savo 
nekilnojamųjų turtų, kai kurių įstaigų ir t. t; pav., Kaunas turi žemės, namų, 
teatrą, krautuvių, skerdyklą, kioskų, lentų skelbimams lipinti ir k. Miestas 
daug lėšų gauna, jei jam leista imti mokesnis nuo įvežamų prekių; šitas 
mokesniu būdas davė savivaldybėms lėšų gyventi pačioje jų gyvenimo 
pradžioje, nors ir buvo imamas be jokios teisės. Miestai ir miesteliai turi 
teisės imti atlyginimą iš atvažiuojančių savo vežimais pirklybos reikalais ir 
atsivedančių gyvulius, už pasinaudojimą pleciais; tai ne mokesnis, bet 
atlyginimas miestui už naudojimąsi jo nuosavybe: miestui reikia plecius 
valyti, grįsti, laikyti be trobų, tai jis bendra teise gali imti už pasinaudojimą 
pleciumi sau atlyginimą. 


58. 
Savivaldybių tikslas. 


Išaiškinę sau savivaldybių medžiagines jėgas, dabar prieiname prie 
aiškinimo, koks jų tikslas; be tikslo negali būti juridinis asmuo. - Iš to, ką 
mes esame pasakę dėl valstybės uždavinių, iš to, kad savivaldybės dirba 
valstybinio darbo tam tikras rūšis ir iš to mūsų nurodymo, kokias komisijas 
sudaro Anglijos savivaldybės savo darbams dirbti, mes jau galime suprasti, 
kad dabarties savivaldybių tikslas yra labai platus, kad jų uždavinių yra daug 
ir jie dideli. Vienų valstybių įstatymai savivaldybių tikslą apibūdina bendrais 
bruožais, smulkiai neišvardindami jų uždavinių. Taip daro, pav., Prūsijos ir 
miestų savivaldybių įstatymas (5 9) ir bendruomenių savivaldybių įstatymas 

($ 5), tokiais žodžiais apibūdindami jų tikslą: „Die Landgemeinden 
(Stadtgemeinden) sind offentliche Korporationen; es steht ihnen das Recht 
der Selbstverwaltung ihrer Angelegenheiten nach den Vorschriften dieses 
Gesetzes zu." (Sodžiaus (arba miesto) bendruomenės yra viešosios 
korporacijos, kurioms priklauso jų reikaluose savivaldybės teisė). Rusijos 
turėję galios prieš karą miestų ir žemietijų savivaldybių įstatymai 1-me 4 
kiekvieno jų buvo bendrai išsitarę, kad savivaldybių žiniai yra pavesti dalykai 
dėl vietos naudos ir reikalų, bet sekančiame 2 £ buvo smulkiai nurodyti tie 
reikalai, kurių rūpinimas pavestas savivaldybėms. Prie absoliutinės caro 
valdžios kitaip negalėjo būti; toji valdžia matė būtino reikalo aiškiai nurodyti 
reikalus, kuriuos paveda savivaldybių žiniai, nes, apskritai kalbant, kitus 
žmonių reikalus ji savo žinioje laikė. Bet ir po 1917 m. revoliucijos laikinoji 
Rusijos vyriausybė įstatyme dėl valsčiaus savivaldybės taip pat smulkiai 
išdėstė ($ 3) net 21 punkte pavedamus savivaldybės žiniai ir rūpinimui 
reikalus. Nežinau motyvų, kuriais Rusijos laikinoji vyriausybė laikė reikalingu 
dalyku smulkiai išdėstyti savivaldybės uždavinius, bet esu tikras, kad ne tų 
motyvų, kaip caro valdžia, ji buvo vedama. Mūsų savivaldybių įstatymas 14- 
me $ taip pat smulkiai, net 19 punktų išdėstė savivaldybių uždavinius; 
matyti, mūsų įstatymų rengėjai ir leidėjai sekė Rusijos pavyzdį. Mūsų 
periodinėje spaudoje teko nekartą rasti pašaipos to, kad savivaldybėms 
pavesta tiek daug reikalų, gi jos, esą, nesugebančios ir būtiniausių reikalų 
tinkamai rūpinti. Šitoji pašaipa - tai neapmąstyta pažiūra į dalyką. Įstatymo 
rengėjai ir davėjai visai nemanė išsemiamai išvardinti visus reikalus, kuriuos 
mūsų savivaldybės turi teisės rūpinti; demokratinėje respublikoje jos turi 
teisės visus vietos visuomenės reikalus rūpinti. Įstatymo rengėjai ir leidėjai 
taip pat nesvajojo, kad, išdėsčius įstatyme daug reikalų, tuoj ims klestėti 
mūsų kultūra ir visuomenės gyvenimas. Jiems buvo aišku, kad mes esame 
atsilikę nuo kitų tautų kultūros kūrimo žvilgsniu ir kad Rusijos carizmo 
režimas nedavė mums išauklėti savyje savarankiškumo, iniciatyvos ūpo. 
Įstatymo rengėjai ir leidėjai nurodydami jame daugybę reikalų, kuriais privalo 
savivaldybė rūpintis, manė, kad jie tuo nurodymu nekartą sukels visuomenėje 
pačią mintį, kad tie, ar kiti reikalai neturėtų būti paliekami nerūpinami. 

14 5 išrodo valsčiaus savivaldybės uždavinius; einant gi 111, 132 ir 133 
$5 tasai 14 $ taikomas ir miestų ir apskričių savivaldybėms. Dėl apskričių 
savivaldybių kompetencijos 111 65 dar nustato tai, kad apskrities taryba, 
savivaldybių departamentui pritariant, turi teisės tam tikrą reikalą visai išimti 
iš valsčiaus savivaldybės kompetencijos. Pavyzdžiui, kurio nors valsčiaus 
taryba sumanė steigti specialinę vidurinę mokyklą; apskrities taryba mato, 
kad vienam valsčiui tasai uždavinys yra nepakeliamas ir ji nutaria steigti tokią 
pat mokyklą apskrities triūsu ir lėšomis. Įsiteisėjusiu šituo nutarimu kalbamas 
reikalas bus išimtas iš valsčiaus kompetencijos. Aiškus daiktas, kad tokio 
atsitikimo negali būti su miestais, kurie tvarkosi apskričių teisėmis. 


s$ 9. 
Atskiri savivaldybių uždaviniai. 
Dabar nors keliais žodžiais pasiaiškinsime dėl savivaldybių uždavinių, 


atskiruose 5 14-to punktuose nurodytų. - 


423 


Petras LEONAS 


a) Savivaldybės įstaigoms priklauso pajamų ir išlaidų sąmatos 
sudarymas, mokesnių rinkimas ir lėšų aikvojimas sulig sąmata. 

Šitas reikalas, rodos nereikalingas jokių paaiškinimų. Menkas yra tas 
šeimininkas (ė), ūkininkas (ė), kuris nežino, kiek jis turi per metus pelno ir 
kiek jis per metus turi išlaidų: toksai galų gale nusigyvena. Juo labiau tos 
žinios reikalingos juridinio asmens gyvenime: šitojo išlaidos negali būti 
didesnės už pajamas ir todėl visų pirma jam reikia išsiaiškinti pajamos, ir 
sulig jomis daryti išlaidas, t. y. reikia gyventi sulig sąmata. Kadangi 
savivaldybės pajamos susideda daugiausia iš mokesnių, tai šitųjų išieškojimas 
sau privalo būti vienu pirmiausiųjų savivaldybės darbų. Kad mokesniai galima 
būtų išreikalauti, jie turi būti tinkamai išskirstyti tarp gyventojų; tai yra labai 
svarbus savivaldybės darbas. Tik teisingai mokesnius paskirsčius, yra 
galimybės surinkti juos ir nedaroma piliečiams skriaudos. . 

b) Savivaldybėms pavestas yra ir valstybinių mokesnių rinkimas. Sitasai 
uždavinys duotas savivaldybėms pirmučiausia dėl tos pat priežasties, kuri ką 
tik nurodyta, būtent, - kad mokesniai būtų teisingai paskirstyti ir 
išreikalaujami. Rinkdama mokesnius kaip sau, taip ir valstybės savivaldybė 
turi teisės reikalauti milicijos pagalbos, dėlto kad jos šitie reikalavimai privalo 
būti vykdomi taip, kaip ir visi kiti valstybės įstatymai ($ 7). - 

c) Savivaldybėms pačioms reikia vesti jų turtų ūkis; pav., miestas turi 
skerdyklą, žemės, namus. Keista būtų tvarka, jeigu tų turtų ūkio žiūrėtų 
miesto viršininkas, centralinės valdžios valdininkas. Kaip savivaldybė veda tos 
ar kitos turto rūšies ūkį: ar ji pati per savo tarnautojus šeimininkauja, ar ji 
parsamdo kam, ar kaip kitaip ima iš savo turto pelną, - vis tai savivaldybės 
dalykas. 

d) Savivaldybėms pavestas rūpinimasis maisto reikalais, maisto 
sankrovų, kepyklų ir kitų įstaigų kūrimas ir išlaikymas. Kiekviename savival- 
dybės plote yra nemaža neturtingų žmonių, kuriems sunku prasimaitinti. Dar 
sunkiau tampa išmisti, jei įvyksta kokių nepaprastų atsitikimų, kurie duoda 
pirkliams progos ir pamato kelti maisto produktų kainas. Ypač labai sunkina 
žmonių gyvenimą tokių būtinų produktų pabrangimas, kaip duona. Šiais 
atsitikimais savivaldybės gali daug gera padaryti savo piliečiams. Ne tik 
neturtingiems, bet ir visiems piliečiams svarbu, kad savivaldybės savo 
konkurencija neduotų pirkliams eksploatuoti gyventojų bent reikalingiausius 
maisto produktus įgyjant. Jeigu valsčiaus plote nėra didelių kaimų ir 
miestelių, o yra tik viensėdžiai ir nedideli kaimai, tai keista būtų manyti, kad 
įstatymas ir tokiam valsčiui perša steigti savo duonos kepyklą ir taip manant 
kritikuoti įstatymo netikslingumą. Įstatymas išleistas visoms savivaldybėms 
tvarkyti, tai jos pačios privalo numanyti, koks yra reikalas ir kaip geriau tenka 
jis rūpinti. Kur netikslinga laikyti kepyklą, ten gali būti tikslinga ir naudinga 
tarpininkauti įsigyjant gyventojams grūdų. . 

e) Įstatymas paveda savivaldybėms neturtėlių globojimą, sušelpimą ir 
laikymą. Sitas reikalas yra toks skaudus, kad jis negalėjo būti įstatyme 
nutylėtas. Seniau Lietuvoje prie bažnyčių buvo prieglaudos namai, 
vadinamosios špitolės, bet ilgainiui jos buvo pavestos bažnyčios tarnams 
gyventi. Kai kuriose Vakarų Europos valstybėse neturtėlių (elgetų), negalinčių 
savęs išlaikyti savo darbu, šelpimo reikalas jau senai sutvarkytas, pirmiausia 
Anglijoje. Šiurkštu žiūrėti, kaip koks raišas nelaimingasis šaltyje stovi gatvėje 
ištiesęs ranką išmaldos. Tokia padėtis neturi būti toliau kenčiama. Pradžia jau 

padaryta: neturtėlių išlaikymas pavestas savivaldybėms, bet, viena, toji 
pareiga nėra priverstina, antra, tasai reikalas turi būti pagrinde vienaip visose 
savivaldybėse rūpinamas, gi sunku tikėtis, kad savivaldybės tuo reikalu 
susitartų tarp savęs. To susitarimo negalima laukti, bet reikia sekti pavyzdys 
kitų valstybių, reikia, kad mūsų valstybės įstatymų leidžiamoji valdžia išleistų 
įstatymą, kuriuo būtų įvestas tam tikras mokesnis neturtingiems šelpti, būtų 
uždrausta laisvai elgetauti ir būtų įtaisyti namai neturtingiems laikyti. Kol kas, 
žinoma, reikia kad visose savivaldybėse butų vadinamieji socialinės apsaugos 
skyriai, arba komisijos; šitos turi turėti nuolatinį kontaktą su vidaus reikalų 
ministerijos socialinės apsaugos departamentu. 

f) Savivaldybėms priklauso švietimo globojimas, būtent: mokyklų ir 
knygynų steigimas ir išlaikymas, muziejų bei liaudies namų kūrimas ir 
išlaikymas, scenos, dainos bei kitokių kultūros draugijų ir įstaigų palaikymas, 
įvairių paskaitų, ar kursų žmonių švietimui pakelti organizavimas ir t.t. 
Švietimo reikalu savivaldybės turint gero noro gali daug ką padaryti net be 
išlaidų, 0 kartais net ir pasipelnydamos; imkime kad ir paskaitas 
organizuojant. Bet būtinas šios srities reikalas - tai steigimas ir tinkamas 
išlaikymas pradedamųjų mokyklų. Skaudu skaityti laikraščiuose žinias, kad 
ten ir ten mokyklai nėra tinkamo buto, ten ir ten mokykla neturi suolų, ten ir 
ten vaikai šąla mokykloje, dėlto kad savivaldybė nerūpino malkų. Tokios 
padėties negalima kęsti, jeigu mes norime savarankiškai kultūringai gyventi. 
Žinomas yra sulyginimas buv. Rusijos su Amerika: Rusijoje įsisteigus naujam 
miesčiukui ar sodžiui, pirmiausia statoma cerkvė ir kalėjimas, Amerikoje gi 
bažnyčia ir mokykla. Man teko keliauti per Švediją; tenai kaimų mokyklų 
namai - tai tikri rūmai matuojant mūsų maštabu: kad ir mediniai, bet dideli, 
dviem aukštais namai, daugeliu didelių langų. Nuo apsišvietimo pareina 
tautos gerovė, gi pradžios mokslas - tai būtina sąlyga visokioms kitoms 
žinioms įgyti. Nuo visos visuomenės gyvenimo sąlygų pareina ir kiekvieno 
piliečio gyvenimo sąlygos. Taigi neprotinga galvoti, kad mes pragyvenome be 
mokslo, pragyvens ir mūsų vaikai; arba kam aš dėsiu mokyklos reikalams 
pinigus, kad aš vaikų neturiu. Šitokių minčių ir kalbų reikia gėdintis, gi 
savivaldybių organams reikia gėdintis, kad jų rūpinamos mokyklos netinkamai 
laikomos. 

g) Savivaldybėms pavesta rūpintis ir visuomenės sveikatos reikalais; 
šitame punkte išdėstyta visa priemonių ir reikalų eilė. 

Čion aš noriu atkreipti Jūsų dėmesį į tris labai didelės reikšmės ir 
sunkiausiai įvykdomus dalykus: sveiko vandens parūpinimą miestams ir 
miesteliams, kanalizacijos įtaisymą nešvarumams išvalyti — ir varguomenei 
butų parūpinimą, statymą tam tikslui namų. Miestuose higienos sąlygos negali 
pagerėti, kol nebus įtaisyta vandens įvada ir kanalizacija. Tas priemones 
įtaisius, greit Žymiai mažėja žmonių mirtingumo procentas. Namų statymas 
varguomenės butams - tai vykdytinas ateities savivaldybių uždavinys. Kai 
kurie fabrikų savininkai patys parūpina savo darbininkams gana tinkamus 
butus; paskutiniais laikais vidutiniškai pasiturį žmonės sudėtomis lėšomis 
statosi namus, kuriuose esti butų savininkais. Bet visa tai tik mažą dalelę 
neturtingųjų aprūpina butais. Nuolat gi gyventi šaltame ankštame ir 
drėgname bute, tai tikra žmogui kankynė. Taigi savivaldybės privalo ieškoti iš 
šitos sunkios padėties išgelbėjimo. Ir Anglijos miestai imasi rūpinti 
neturtingiems gyventojams prieinamomis sąlygomis butus. Apskritai reikia 

pasakyti, kad Anglijos miestuose tiek liberalų, tiek konservatorių partija 
vykdo municipalinį socializmą, nes juk, pav., socializmo dėsniu einama, kai 
visų gyventojų lėšomis įtaisoma vandens įvada, gi vandeniu leidžiama 
prieinamomis. sąlygomis naudotis ir neturtingiausiems. Tiek apie sveikatos 
saugojimo reikalus, tiek apie kitus kultūros kėlimo uždavinius aš gana 
trumpai kalbuosi su Jumis dėl to, kad Jums teks pasiklausyti dar specialinių 
kitų lektorių paskaitų. 

i) Įstatymas paveda savivaldybėms steigti ugniagesių draugijas, jas 
palaikyti ir rūpintis įvairiomis priemonėmis apsisaugoti ir gintis nuo gaisro. 
Pas mus, ypač kaimuose, šitas reikalas labai primityviškai rūpinamas. Gi 
laikas būtų turėti ir kaimuose tam tikrų vežimų su statinėmis ir čirškynėmis 
ugniai gesinti. Mūsų medinėje kaimų šalyje būtinai reikia tobūlesnių priemonių 
ugniai gesinti, nekaip dabar turima. Savivaldybėms reikia tinkamiau 
organizuoti ir pašalpa padegėliams. Liūdna žiūrėti, kaip ūkininkas-padegėlis, 
lyg elgeta, važinėja po kaimus ir renka sau po saują grūdų, šiaudų, ar šieno 
pluokštą. Turėtų būti savivaldybių tuoj suorganizuotas padegėlių šelpimas. 

k) Savivaldybėms nurodoma į reikalą ginti gyvulius nuo limpamųjų ligų; 
toks pat reikalas ginti žmones nuo limpamųjų ligų. Dėl šitų uždavinių 
vykdymo tinkamiau Jums pakalbės lektoriai gydytojai. 

1) Šitame punkte nurodoma savivaldybėms į reikalą įvairiais būdais 
remti žemės ūkį, pramonę ir prekybą: steigti kooperatyvus, daryti parodas, 
laikyti mašinų, ūkio įrankių, sėklų sandėlius ir t. t. Lietuvoje dar maža 
išsiplėtojusi kooperacija; bet jeigu ji ir būtų išbujojusi, vistiek šiose srityse ir 
savivaldybėms visada bus daug uždavinių. Vienok turiu pastebėti, kad šiose 
srityse sunku numatyti uždavinius, o dar sunkiau nustatyti kelius, kaip tuos 
uždavinius vykdyti. Į tai turime pasisakyti, kad daug yra klausimu, kuriais 
reikia pasiteirauti specialistų ir kad Anglijoje centralinis savivaldybių organas 
tam tikslui laiko instruktorius-specialistus. 

m) Savivaldybėms pavestas kelių, gatvių, takų, tiltų darymas ir 
išlaikymas. Tai yra vienas svarbiausių ir aiškiausių reikalų, kuris yra Lietuvoje 
menkiausiai rūpinamas. Kaip žmogaus kūno sveikatai būtinai reikia, kad jo 
gyslos būtų sveikos, kad jomis kraujas kaip reikia vaikščiotų, taip šalies 
gerovei reikalinga, kad keliai būtų geri. Dideli keliai, plentai ir vieškeliai 1-0s 
rūšies, yra išlaikomi ir taisomi valstybės lėšomis. Savivaldybėms pavesti 
vietos reikšmės keliai. Reikia imtis taisyti visus kelius, pradedant nuo 
mažiausių. Mes dar pripratę kęsti nepakenčiamus kelius: važiuojame per 
tokias duobes, kurios ir vežimą gadina, ir gyvulius alsina, ir sėdintiems 
vežime sveikatą ardo. Bet savo noru pataisyti kelią niekas nemano. 
Savivaldybių įstaigoms metas suprasti gero kelių stovio svarbumas ir imtis 
griežtų priemonių keliams, gatvėms ir tiltams pataisyti. - 

n) Toliau savivaldybėms pavesta pelkių sausinimas,.žemės melioracijos 
rėmimas, išnaudojimas durpynų ir šiaip visokio natūralinio turto, miškų 
veisimas smiltynuose ar šiaip nedirbamoj žemėj, miškų priežiūra. Šitiems 
reikalams rūpinti ypač turėtų būti vykdomas ž. ūkio ministerijos ir 
savivaldybių bendradarbiavimas. 

Dabar gi pastebimas, tų ir kitų organų nepasitikėjimas vienų antrais, 
nuo ko labai kenčia visuomenė. - Pelkių sausinimas lyg atrodytų esąs pačių 
žemės savininkų reikalas; bet yra tokių pelkių, kurios priklauso daugeliui 
savininkų ir net įvairiems sodžiams; mūsų žemu išsilavinimu susitarimas yra 

negalimas; todėl čia reikalinga savivaldybių iniciatyva. 

0) Smulkiojo kredito įstaigų steigimas ir laikymas, apie kurį kalba šitasai 
punktas, buvo praktikuojamas, kad ir siaurose ribose, ir prieš karą: kai 
kuriuose valsčiuose (gminuose) buvo taupomosios skolinamosios kasos. - 
Šios rūšies kredito įstaigų steigimas ir laikymas labai rekomenduotinas 
savivaldybėms. - 

p) Įstatymas mėgina stačiai „socialinio klausimo“ aštrumus mažinti 
savivaldybių pagalba, pavesdamas joms apsaugojimą darbo nuo išnaudojimo, 
darbo sąlygų nustatymą ir priežiūrą, remiantis bendrais valstybės įstatymais, 
darbininkų butų ir dirbtuvių priežiūrą, rūpinimą suteikti darbo bedarbiams. - 
Ir šioje srityje geistinas bendradarbiavimas su centrinės valdžios organais; 
socialinės apsaugos departamentu ir darbo inspektoriais. Čion bendradar- 
biavimas, manau, lengvai įvykdomas, dėl to kad ir vieni ir antri organai yra 
tos pačios vidaus reikalų ministerijos žinioje. Tinkamų darbo sąlygų 
nustatymas - tai valstybės uždavinys; šitame reikale savivaldybės gali būti 
tiktai padėjėjomis. - 

f) Visuomenės tvarkos ir ramybės saugojimas tuo tarpu mūsų 
respublikoje yra beveik visiškai centralinės valdžios žinioje: milicija yra vidaus 
reikalų ministerijoje tam tikros ierarkijos tvarkoje. Tik valsčiaus viršaitis ir 
seniūnai eina šios rūšies pareigas ir turi atatinkamų teisių, tarp tų, ir teisę 
reikalauti milicijos pagalbos, gi viršaitis turi teisę kreipti į valsčiaus 
milicininkus savo reikalavimus (milicijos įst. $ 21). - 

Paskutiniai $ 14 keturi punktai s, t, u ir v kalba apie juridinės pagalbos 
teikimą, apie natūralinių pareigų išdėstymą tarp gyventojų, apie įvairių įstaigų 
laikymą ir rūpinimą kitų įvairių reikalų, kurie bus įstatymo keliu pavedami 
savivaldybėms. 

Kaip Jūs matote, platus, įvairus ir gilus Jūsų darbo plotas; yra kur savo 
jaunos jėgos pritaikinti. 

5 10. 


Savivaldybių organai. 


Kiekvienas asmuo turi savo organus, kuriais jis išreiškia savo valią ir 
vykdo ją. Juridinio asmens organai paprastai esti dvejopi: jų vieni turi 
sprendžiamąją teisę, kiti vykdomąją teisę. - Valstybėje sprendžiamąją, - 
įstatymų leidimo - ir kontroliuojamąją teisę turi St. Seimas, arba šiaip seimas 
(parlamentas), gi vykdomąją teisę turi ministerių kabinetas su pirmininku 
priešakyje. - Panašiai yra ir savivaldybėse: sprendžiamoji ir kontroliuojamoji 
teisė priklauso Tarybai ($ 18, 113 ir 134); gi vykdomoji teisė priklauso 
Valdybai su viršaičiu valsčiuje ($ 72), pirmininku apskrityje ($ 126) ir 
burmistru mieste ($ 134) priešakyje. - 

Toliau kalbėsiu apie tuos organus kiekvieną skyrium. - 

a). Taryba sprendžia kiekvieną iš tų reikalų, kurie nurodyti $ 14, kada 
jisai tenka spręsti savivaldybei. Be to, taryba, eidama 5 22, 113, 127 ir 135, 
1) renka valdybą ir skiria jos nariams algas, 2) nustato savivaldybės 
vykdomųjų organų darbo tvarką ir duoda jiems instrukcijas, 3) sprendžia 
mokesnių  nepritekliaus klausimus, 4) nustato taisykles savivaldybės 
kapitalams ir turtui valdyti ir išnaudoti, visokioms įstaigoms, - ligoninėms, 
prieglaudoms, sandėliams ir k. vesti, 5) sprendžia apie nekilnojamojo turto 

įgijimą bei perleidimą, 6) steigia kapitalus tam tikriems tikslams, pav., 
besimokančiai jaunuomenei stipendijoms duoti, 7) užtraukia paskolas, 8) 
peržiūri valdybos darbus ir paduodamus ant jos skundus, o taip pat traukia 
atsakomybėn valdžios narius bei tarnautojus ir 9) pareiškia savo nuomonę ir 
duoda atsakymus į kitų savivaldybių arba valstybės įstaigų paklausimus. 

Įgyjant arba perleidžiant nekilnojamąjį turtą, taip pat sprendžiant kai 
kuriuos kitus įstatyme nurodytus klausimus, valsčiaus taryba ir taryba miesto, 
kuris tvarkosi valsčiaus teisėmis, privalo savo nutarimą pristatyti apskrities 
tarybai patvirtinti ($ 15 pastab., 8 104 ir 132). Taryba pirmame savo 
posėdyje renka savo pirmininką ir jo pavaduotoją slaptu balsavimu. Ligi 
pirmininkas neišrinktas, tarybos posėdyje pirmininkauja vyriausias amžium 
narys ($ 21 ir k.). - Tarybos narys negali perduoti savo balso kitam nariui (8 
20 ir k.). Tarybos posėdis esti teisėtas tuomet, kai jame dalyvauja pirmi- 
ninkas arba jo pavaduotojas ir nemažiau kaip pusė narių. - Jeigu valsčiaus 
tarybos posėdis neįvyksta du kartu paeiliui; tai paskirti tarybai svarstyti 
reikalai sprendžiami valsčiaus valdybos ($ 26). Sitoji teisė nesuteikta 
apskrities valdybai. - Savivaldybių tarybų posėdžiai vieši; jiems rašomi 
protokolai ($ 28 ir k.). Savivaldybių taryboms reikalus svarstyti pasiūlo: 1) jų 
pirmininkai ir nariai, 2) valdybos, 3) atskiri asmens prašymais ir skundais, 
4) revizijos komisija, 5) apskrities viršininkas ir valsčių taryboms - apskrities 
valdyba (5 29). 

Taryba reikalams giliau apsvarstyti ir sprendimui prirengti, o taip pat ir 
nusprendimams vykdyti gali rinkti tam tikras komisijas iš savo narių arba ir 
kitų asmenų, svarstomojo reikalo žinovų ($ 30 ir k.), taip pat ji gali kviesti į 
savo posėdį geriau dalykams išaiškinti dalykų žinovų patariamuoju balsu 
(5 31 ir k.). - 

b) Valdybos nariai renkami iš asmenų, kurie turi teisės būti renkami 
tarybos nariais; vadinasi. jais gali būti išrinkti ir pašaliniai asmenys, ne 
tarybos nariai, kaip tai atsitiko, renkant dabartinį Kauno miesto burmistrą (8 
73, 127, 135); jie renkami dvejiems metams. Valdyba turi savivaldybės 
antspaudą. Valdybos nariai, jei nebuvo tarybos nariais, gauna teisę dalyvauti 
tarybos posėdžiuose sprendžiamuoju balsu (5 81 ir 127), tik negali dalyvauti 
posėdyje tuomet, kai taryba sprendžia klausimus, kurie paliečia pačią valdybą 
(past. prie 5 81 ir 127). Valsčiaus viršaičio ir miesto burmistro tarnyba negali 
būti sujungta su jokia kita valstybės arba visuomenės tarnyba (878 ir k.). - 
Valdyboje vienu laiku negali būti du ar daugiau narių artimi tarp savęs 
giminės, būtent: pirmųjų dviejų eilių giminės, pirmos eilės svainiai, vyras su 
pačia, arba įsūniai ar įdukros su įtėviu (5 79). | 

Valdybos kompetencija (teisės ir pareigos) tokios: a) ji rengia tarybos 
posėdžiams reikalingas žinias ir vykdo tarybos nutarimus, b) sustato sąmatas 
ir mokesnių padalinimo projektus, prižiūri pajamų rinkimą ir išlaidų darymą, 
c) nustato, tarybai pritariant, taisykles ir atsiskaitymo tvarką asmenims ir 
įstaigoms, savivaldybei priklausantiems, ir daro jų revizijas, d) veda bylas 
savivaldybės reikaluose, e) pristato tarybai pinigines įstaigų darbo ir turtų 
vykdymą ir h) vykdo visuose reikaluose tarybos nusprendimus, jei jie vykdyti 
nepavesti tam tikroms komisijoms, o taip pat eina visokias pareigas, įstatų 
keliu uždėtas ($ 85 ir k.). Be to, valsčiaus valdyba ir miesto valdyba dar: 1) 
veda rinkikų sąrašus, 2) veda gyventojų sąrašus šeimynomis ir 3) išduoda 

gyventojams visokių reikalingų liūdymų ir patikrinimų asmens, parašo ir t. t. 
($ 85 ir k.) Valdybos nariai neturi teisės per visą savo tarnybos laiką 
dalyvauti kontraktuose su savivaldybe, kurioje jie tarnauja (8 82 ir k.), - 
taisyklė savaime suprantama. - Valdyba pavestus jai reikalus sprendžia balsų 
dauguma, vykdo jos nutarimus valsčiaus viršaitis, apskrities valdybos 
pirmininkas, miesto burmistras (5 87 ir k.). - Valdyba reikalams vykdyti turi 
dar tarnautojų (5 86). - 

c) Valsčiaus viršaitis, miesto burmistras ir apskrities valdybos pirminin- 
kas gali sustabdyti savo valdybos nusprendimo vykdymą, jeigu išranda tą 
nusprendimą neteisėtą, pranešdamas apie tai tarybai artimiausiam jos 
posėdyje (55 87, 128 ir 133); kiekvienas jų taip pat turi teisės patsai 
aprūpinti savivaldybės reikalą, bet privalo apie tai pranešti valdybai, 
artimiausiam jos posėdyj (55 88, 128, 132 ir 133). - 

Valsčiaus viršaitis, miesto burmistras ir apskrities valdybos pirmininkas 
samdosi ir atstato nuo vietos sekretorių ir kitus tarnautojus ir prižiūri jų darbą 
(5 89 ir k.), bet pačias tarnautojų vietas steigia atatinkama taryba (8 90 ir 
k.). - Taryba nustato algas valdybos nariams ir tarnautojams, pirmiems prieš 
išrenkant juos (5 91). 

d) Kiekviena savivaldybė turi dar revizijos komisiją iš 3 narių, kuriuos 
renka taryba ir kuriais negali būti renkami asmens, tos savivaldybės įstaigose 
tarnaujantieji ($ 93, 98 ir k.). - Revizijos komisija renkama valdybos 
darbams patikrinti ir kontroliuoti, jos metinei apyskaitai peržiūrėti ($ 93 ir k.). 
Ji kiekvienu laiku turi teisės kontroliuoti valdybos darbą, kasos stovį, sandėlį 
bei kitokį savivaldybės turtą ($ 94 ir k.). 

Revizijos komisija turi teisės reikalauti iš valsčiaus viršaičio, apskrities 
valdybos pirmininko ir miesto burmistro šaukti tarybos susirinkimą, jei tik 
mato pakankamai tam reikalo (595 ir k.). 


511. 
Savivaldybių įstaigų darbo priežiūra ir apskundimas. 


Šiuo dalyku aš kalbėsiu skyrium: a) dėl valsčių ir miestų, kurie tvarkosi 
valsčių teisėmis, b) dėl apskričių ir miestų, kurie tvarkosi apskričių teisėmis ir 
c) dėl savivaldybių departamento. 

a) Visokie valsčiaus savivaldybės įstaigų ir tarnautojų nusprendimai ir 
įsakymai gali būti panaikinti, pasiskundus suinteresuotam asmeniui arba 
užprotestavus apskrities viršininkui, arba radus reikalo pačių aukštesniųjų 
savivaldybės įstaigų, tokia tvarka: 

1) valsčiaus arba miesto tarnautojų liepimai gali būti viršaičio arba 
burmistro, arba valdybos panaikinti; 

2) valsčiaus (miesto) valdybos įsakymai gali būti panaikinti valsčiaus 
(miesto) tarybos ir apskrities valdybos; 

3) valsčiaus (miesto) tarybos ir valdybos, kada ji yra padariusi juos 
tarybos vietoje (5 26), nutarimai gali būti panaikinti apskrities tarybos 
nutarimu (8 99). 

Kad apskrities viršininkas galėtų vykdyti savo protestavimo teisę, 
valsčiaus (miesto) nutarimų nuorašai siunčiami jam 7 dienų laiku, gi jis turi 
teisės paduoti protestą 7 dienų laiku nuo nuorašo gavimo dienos ($ 103); 

nuorašai jam neturi būti siunčiami tų nutarimų, kurie reikalingi apskrities 
tarybos patvirtinimo ($ 104); protesto teisę jis privalo vykdyti šiais 
atsitikimais dėl apskrities tarybos nutarimo. 

Kiekvienas valsčiaus (miesto) gyventojas, kurio reikalas tarybos 
nutarimu liečiamas, gali ant jo paduoti skundą apskrities tarybai 14 dienų 
laiku nuo nusprendimo dienos (£ 107). 

Terminas, kuriame piliečiams duota teisė apskųsti tarybos nusprendi- 
mams, įstatymo aiškiai klaidingai nustatytas: gali atsitikti taip, kad pilietis tik 
po 14 dienų nuo nusprendimo dienos sužinos tą nusprendimą; tai kaip gi 
galima reikalauti, kad jis jį apskųstų, visai nieko nežinodamas, jog toks 
nusprendimas įvyko. Apsiskundimo laikas turi būti duotas nuo dienos, kada 
suinteresuotas asmuo sužinos nusprendimą įvykus. Šitoji įstatymo klaida 
turėtų būti neatidėliojant pataisyta nauju įstatymu, nes dabar tenka elgtis 
prieš aiškią normą, kad nebūtų laužoma gyvenimo logika. Apskrities taryba, 
apskrities viršininkas ir savivaldybių departamentas turi teisės daryti 
valsčiaus (miesto) savivaldybės įstaigų reviziją, apskrities viršininkas pats, gi 
įvardytieji kolektyviniai organai per deleguotus tam tikslui asmenis ($8 106, 
108 ir 109). Ligi tarybos nutarimas nejsiteisėja, būtent ligi neišeina apskrities 
viršininko protesto teisės laikas arba ligi jis anksčiau nepraneša neprotes- 
tuosiąs, valsčiaus valdyba neturi teisės vykdyti nutarimą, bet skubiame 
reikale įstatymas leidžia jai vykdyti tarybos nutarimą, nelaukiant ligi išeis 
laikas, 5 103 nustatytas (5 105). 

Apskrities viršininkui suteikta teisė duoti valsčiaus viršaičiui ir valdybai 
(miesto burmistrui ir valdybai) nurodymų ir paaiškinimų (8 109 ir 132). - 

Mes maža teturime išsilavinusių Žmonių, gi tokių, kurie gyvai jaustų 
visuomenės darbo pareigą ir dėtų savo jėgas savivaldybės reikalams, kaip 
kad tai darė neseniai miręs Jonavoje d-ras Jeronimas Ralys, - mūsų tėvynėje 
dar mažiau. - Tai įstatymo rengėjai ir davėjai matė būtino reikalo duoti 
apskrities viršininkams instruktavimo ir revizijos teisę valsčiaus (miesto) 
savivaldybės įstaigų darbo. - 

b) Apskrities ir miesto, kuris tvarkosi apskrities teisėmis, valdyba yra 
kontroliuojama tos savivaldybės tarybos ir savivaldybių departamento. - 
Įstatyme pasakyta (5 128), kad apskrities valdybos santykiai su vyriausybės 
organais nustatomi tais pačiais pamatais, kaip pasakyta šiame įstatyme apie 
valsčiaus valdybą. Taigi apskrities viršininkas turi teisės daryti apskrities 
valdybos reviziją. Bet jam nėra duota teisės daryti apskrities valdybos 
pirmininkui nurodymų ir paaiškinimų; šitoji teisė nėra aiškiai suteikta ir jos 
negalima įstatymo interpretavimo keliu suteikti. Apskričių ir miestų 
savivaldybių įstaigoms ir darbo tvarkai, priežiūrai ir santykiams su valstybės 
organais taikomi tie patys įstatymai, kaip ir valsčių savivaldybei (5 149). - 
Vadinasi, kiekvienas suinteresuotas apskrities ar miesto gyventojas turi teisės 
14 dienų laiku nuo dienos, kada jam paskelbtas tarybos nusprendimas, 
apskųsti jį savivaldybės departamentui. Apskrities (miesto) tarybos 
nusprendimai turi būti 7 dienų laiku siunčiami apskrities (miesto) viršininkui, 
kuris 7 dienų laiku turi teisės paduoti protestą. Skundus ir protestus priima 
apskrities (miesto) valdyba, kuri juos ir visą reikalą siunčia savivaldybių 
departamentui ($ 121, 148). Apskrities viršininkas turi teisės žiūrėti 
savivaldybių įstaigų darbo ti k teisėtu m o; tarybų nusprendimus jis gali 
suprotestuoti tik jų teisėtumo žvilgsniu, t. y. ar viskas yra daroma einant 

įstatymais, aukštesniosios gi savivaldybės įstaigos, svarstydamos atsiųstą iš 
žemesnės įstaigos reikalą, žiūri dar, ar padarytieji nusprendimai ir įsakymai 
atatinka gyventojų reikalams ir naudai (£ 101). - 

c) Kaip matėme, savivaldybių departamentas yra vyriausioji savivaldybių 
įstaiga; jam priklauso teisė spręsti skundus ir protestus ant apskričių ir 
miestų, kurie tvarkosi apskrities teisėmis, tarybų nusprendimų (8 121 ir 148). 
Savivaldybių departamento posėdžio  skundams ir apeliacijoms ant 
savivaldybių įstaigų nutarimų peržiūrėti ir reikalams galutinai spręsti sudėtis 
yra mišra; į ją įeina aukštieji valdininkai: vidaus reikalų viceministeris, kuris 
pirmininkauja, ir du departamentų direktoriu - savivaldybių ir sveikatos; joje 
dalyvauja ir savivaldybių atstovai, būtent tų miesto ir apskrities, kuriuose yra 
centralinės valdžios buvimo vieta, valdybų po vieną narį ($ 150). - 
Savivaldybių departamento nutarimai pristatomi vidaus reikalų ministeriui, 
kuris arba patvirtina arba sprendžia reikalą savo nuomone (5 151). - Jeigu 
ministeris sutinka su savivaldybių departamento nutarimu, tai šitas yra 
galutinas ir tuoj vykdomas, gi jei vidaus reikalų ministeris padarė savo 
nutarimą, tai šis gali būti apskųstas 2 savaičių laiku ministerių kabinetui ($ 
152). - Vienok ir galutiniems savivaldybių įstaigų arba ministerių kabineto 
nutarimams įvykus, savivaldybės reikalas gali būti suinteresuoto asmens 
perkeltas spręsti teisėtumo žvilgsniu į apygardos teismą, kurio nutarimas gali 
būti apskųstas vyriausiajam tribunolui. - Šitojo nutarimai jau neskundžiami, 
galutiniai (5 122, 123, 148ir 152). - 

Tokiu būdu savivaldybės reikalas gavęs pradžią valsčiuje (mieste), gali 
pereiti, ligi galutinai bus išspręstas, per 7 instancijas: valsčiaus (miesto) 
taryba, apskrities taryba, savivaldybių departamentas, vidaus reikalų 
ministeris, ministerių kabinetas, apygardos teismas ir vyriausiasis tribunolas. 
- Reikalui perkelti į teismą duotas 1 (vieno) mėnesio laikas nuo nutarimo 
apskelbimo dienos (5 122). 


512. 


Santykiai tarp savivaldybių organų ir centralinės valstybės valdžios 
organų. 


Savivaldybių organų santykiai su centralinės valdžios organais turi 
dvejopą pobūdį; dėl to, kad įstatymo davėjui teko suderinti du dėsniu. - 
Viena, norėta buvo duoti savivaldybėms savarankiškumo, kad visuomenė pati 
savo reikalus rūpintų. - Sitas dėsnis, išreikštas bendruose įstatymo 
darbas neiškryptų iš nustatomų joms šiuo įstatymu vėžių ir nebūtų priešingas 
valstybės įstatymams. - 

Jeigu savivaldybės įstaiga šiame įstatyme nustatytais dėsniais arba visai 
nerūpintų to ar kito būtino reikalo, tai jai gali būti taikinamos šios priemonės: 
1) gali būti neduodama valstybės pagalba, kuri paprastai savivaldybėms esti 
duodama, 2) arba reikalas gali būti centralinės valdžios rūpinamas 
savivaldybės lėšomis ($ 8). - 

Iš atpasakotų dėsnių matome, kad savivaldybių departamentas žiūri tik 
savivaldybių įstaigų darbo teisėtumo; jeigu, sakysime, kokia nors apskrities 
taryba nutartų steigti savo teismą, savivaldybių departamentas privalo tokį 

nutarimą panaikinti, kaip priešingą įstatymams. - Arba kitas pavyzdys: 
kuriame nors valsčiuje būtinai reikalinga įsteigti pradedamoji mokykla, ką 
padaryti pasiūlė valsčiaus tarybai apskrities viršininkas, - šitajam duota teisė 
pasiūlyti valsčiaus tarybai rūpinti jo nurodomą gyventojų reikalą ($ 109), - 
valsčiaus taryba neigiamai nusprendžia reikalą. Kadangi tą reikalą iškėlė 
apskrities viršininkas, tai jis juo yra suinteresuotas ir turi teisės apskųsti 
apskrities tarybai ir t.t. Šitą reikalą svarstant, savivaldybei gali būti išaiškinta, 
kad jeigu ji steigs mokyklą, tai valstybė duos pašalpą medžiais, ar kitą kokią; 
gi jei nesteigs, tai mokykla vis tiek bus įsteigta savivaldybės lėšomis ir jai 
nebus duota pašalpos. - Saugodamas savivaldybės savarankiškumą, 
įstatymas davė teisę apskrities viršininkui tuose reikaluose, kurie ne jo iškelti, 
duoti protestus tik nutarimo teisėtumo atžvilgiu, t. y. protestuoti, jei jo 
nuomone nutarta priešingai įstatymams ($ 101); bet ne reikalo tikslingumo 
atžvilgiu. 

Antra vertus, įstatymo davėjas turėjo galvoje mūsų nekultūringumą, 
mūsų neįpratimą savarankiškai savo reikalus rūpinti ir valstybės valdžios 
atsakomybę už visų visuomenės reikalų tinkamą rūpinimą. - Todėl 
savivaldybių vyriausiąjį organą jis sudarė tokį, kuriame sprendžiamasis balsas 
priklauso centralinės valdžios aukštiesiems valdininkams. - Patekus reikalui 
įstatyme nustatyta tvarka centralinių organų žiniai, jie veikia kaip 
savivaldybių organai ir todėl turi teisę spręsti reikalą ne tiktai teisėtumo, bet 
ir tikslingumo atžvilgiu, pav., gali nutarti, kad mokykla reikia steigti, nors 
vietos savivaldybė buvo kitaip nutarusi ($5 150 ir 151). 


5 13. 
Savivaldybių sąjungos. 


Esti nemaža tokių reikalų, kurie yra bendri keliems savivaldybių 
vienetams - valsčiams arba apskritims. - Tinkamiau rūpinti ūkio ir kultūros 
reikalams atskiri valsčiai ($ 17) ir atskiros apskritys ($ 149) turi teisės jungtis 
į sąjungas, - dėsnis įstatyme paskelbtas, teisė kurti savivaldybių sąjungas 
duota, bet ligi šio laiko nenustatyta, kokia tvarka tos sąjungos turi būti 
steigiamos. Kokia tvarka jų darbas turėtų eiti, kokie sąjungos organai turėtų 
būti ir t. t. Prūsuose, pav., visi šitie klausimai išspręsti tam tikru įstatymu. 
Lietuvoje kol kas tokios sąjungos galėtų būti steigiamos tik civilinės teisės 
keliu, sutartimis, - kas neatatinka viešosios teisės korporacijų esmei. Reikia 
tikėtis, kad vidaus reikalų ministerija pasirūpins šitą skylę St. Seimo ar 
parlamento pagalba užlopyti. Prūsų įstatymas 1911 - VII - 19 5 2 numato 
net priverstiną savivaldybių sujungimą tam tikriems reikalams aprūpinti; 
jame pasakyta, kad jei dalyvaujančios reikalo rūpinime savivaldybės 
nesusitaria sueiti į sąjungą, tai jos gali būti priverstos padaryti tarp savęs 
sąjungą, jeigu uždavinys yra joms priverstinas ir jeigu sąjunga sudaryti yra 
reikalinga visuomenės interesui. Ant valstybės organų nutarimų priverstinai 
steigti sąjungą galima skųstis teismui tik teisėtumo atžvilgiu, tai yra, ar 
uždavinys sulig įstatymu privalomas yra savivaldybei, ar ne. - Jeigu sąjungos 
nariai turi juridinio asmens teises, tai ir sąjunga turi tas teises ir yra juridinis 
asmuo (5 6), priešingu atsitikimu ji tas teises turi tik tuomet, jei jos jai esti 
suteikiamos įstatymų nustatyta tvarka. 

s 14. 
Seniūnijų sutvarkymas. 


Priedas prie 5 12 past. 3 duoda mums 22-se paragrafuose mažiausios 
gyventojų viešos organizacijos sutvarkymą, - seniūnijos. - Seniūnijomis 
dalinami yra valsčiai ($ 1); valsčiaus dalis, į kurią įeina apie 100 (šimtas) 
asmenų, sudaro seniūniją. Į ją gali įeiti: arba vienas didelis kaimas, miestelis, 
dvaras, arba keli kaimai, dvarai ($ 2). - Seniūnijos reikalus taria ir sprendžia 
jos sueiga, vadinamoji „Krivulė“ ($ 3), gi vykdo krivulės nutarimus ir visus 
seniūnijos reikalus seniūnas ($ 16); šitasai visus krivulės nutarimus praneša 
valsčiaus valdybai ($ 11), kurios pasiūlymu tie nutarimai gali būti valsčiaus 
tarybos panaikinti ($ 12). Krivulėje turi teisės dalyvauti visi tie seniūnijos 
gyventojai, kurie turi teisės dalyvauti valsčiaus rinkimuose (5 4); ją kviečia 
seniūnas arba valsčiaus viršaitis arba /4 gyventojų, turinčių teisės dalyvauti 
krivulėje. Krivulė esti teisėta, kai joje dalyvauja ne mažiau, kaip pusė visų 
seniūnijos gyventojų, turinčių teisės dalyvauti krivulėje, tame skaičiuje 
seniūnas arba jo pavaduotojas (5 8). - Seniūną ir pavaduotoją renka krivulė 
($ 17). - Seniūnija nėra savivaldybės įstaiga ir neturi juridinio asmens teisių 
(6 12 past. 3). Ji svarsto ir sprendžia artimiausius ir paprasčiausius gyventojų 
reikalus, būtent: 1) renka seniūną ir jo pavaduotoją, 2) skiria jiems 
atlyginimą už tarnybą, 3) skirsto tarp gyventojų mokesnius ir natūralines 
prievoles, 4) valdo ir naudoja visos seniūnijos žemės nuosavybę, pav., 
bendras ganyklas, 5) skiria mokesnius, reikalingus seniūnijos reikalams 
aprūpinti ir t.t. ($ 13). - Pareigas tarp seniūno ir pavaduotojo paskirsto 
krivulė ($ 15 past). Seniūno teisės ir pareigos tokios: jisai 1) vykdo krivulės 
nutarimus, 2) ragina gyventojus į krivulę, 3) siūlo krivulei klausimus 
svarstyti, 4) įduoda gyventojams kvietimus, 5) praneša valsčiaus viršaičiui 
krivulės nutarimus ir visokius atsitikimus, 6) vykdo visus teisėtus valsčiaus 
valdybos ir viršaičio reikalavimus, 7) renka mokesnius ir t.t. (8 19). - Be to, 
seniūnas visuomenės tvarkos ir ramybės palaikymo reikaluose yra valsčiaus 
viršaičio pavaduotojas ($ 16 pastaba). - Iš to, kas atpasakota, matome, kad 
seniūnas yra ne tik seniūnijos gyventojų artimiausių reikalų vykdytojas, bet 
jis yra ir centralinės valdžios artimiausias prie žmonių tarnautojas, jos visai 
nemokamas, gi tik atleidžiamas nuo natūralinių prievolių; jisai yra tvarkos ir 
ramybės saugotojas, jisai yra mokesnių rinkėjas, jisai yra raginimų įteikėjas ir 
tt. — Ir krivulė savo nutarimais padeda centralinei valdžiai vykdyti jos 
reikalus; paskirsto tarp gyventojų mokesnius, natūralines prievoles ir t.t. 

Todėl reikia džiaugtis, kad seniūnijų ir seniūnų darbas įstatymo 
sutvarkytas. Supažindindamas Jus su mūsų savivaldybių įstatymais, aš 
negalėjau nepaliesti kai kurių jų trūkumų; jų yra daugiau, bet mano 
pranešimų tikslas sulig pajėgomis nušviesti esamuosius įstatymus, o ne 
kritikuoti juos“ [24]. 

4.2. Darbo pradžia Lietuvos universitete 


Aukštųjų kursų dėstytojų ir klausytojų nepatenkino esama privačios 
mokyklos padėtis. Pradėta reikalauti kursus perorganizuoti į valstybinį univer- 
sitetą. Po ilgų svarstymų Vyriausybė įsteigė Lietuvos universitetą (4.6 pav.). 

Iš Ministrų Kabineto nutarimo matyti, kad 1922 m. vasario mėn. 13 d. 
Ministrų Kabineto posėdyje dalyvavo ir prof. Petras Juodakis (4.7 pav.). Jis 
tuomet buvo švietimo ministras. Jam šias pareigas einant buvo telkiamos 
universitete ir tų dienų inteligentijos pajėgos. 


Ministerijų Kabineto pokėdis 
1922 m. vasario mėn. 13 d, 


S val. 10 min. vak. Posadyje pirmininkauja Mimisteris 


Pirmininkas £. Galvanauskas. Dalys 
viuja Ministeriai : Prof. V. Jurgus 
tis, J. Alakua, Majoras Sličys, Prof. 
Jodakis, S, Vileiais, V. Karoblis, 
X. Oleka, J. Dobkavičius, N. Salos 
veičikas 1r Valatybvės Kontrolierius 
4. Zubrickas, 
1v. 

Vniversito aridangimo Klausimas. Ministerių Kabinetas „vaduodamaai5 Vila 
niaus universito Įstaigimo įstatymu 1T 
turėdamos omenyje Steiglasąjima Saimos 
švarštomąjį universito Štavuto projak= 
tą ir univarsito atidengimo Klausimo 
pribrendimą Lp reikalingumą, nutarė 
1922 metų vasario mėn, 16 dieną avideng 
ti univeršitą Kauna. 

Universita atidangimą įvykdyti pa 
vedamą Švlatimo Ministariui. 


Kiniaterzis firmininkos, 


Agra 


Aypisvenių Kadinate Reikalų Vadėjas. 


4.6 pav. Lietuvos universiteto įsteigimo aktas. 
Paimta iš knygos „Nuo aukštųjų kursų Kaune iki Kauno technologijos universiteto 
1920-1997", Kaunas, 1997. P.16-17 

Petras Juodakis gimė 1872 m. rugpjūčio 21 d. Račiupėnų kaime, Kupiškio 
valsč., Panevėžio apskr. gausioje Juodakių šeimoje. Mokėsi Panevėžio gimna- 
zijoje. Baigus keturias gimnazijos klases, jam buvo tėvo pasakyta, kad turi stoti 
į kunigų seminariją. P. Juodakis į kunigų seminariją stoti atsisakė ir dėl to 
neteko materialinės tėvo paramos. Norėdamas tęsti mokslą, nuvyko į Taliną 
(Revel), kur realinės mokyklos direktoriaus padedamas gavo gyvenimui 
užsidirbti pamokų, o vėliau gyvendavo šeimose dirbdamas repetitorium. Baigęs 
mokyklą, nuvyko į Peterburgo universitetą ir įstojo į Gamtos ir matematikos 


4.7 pav. Profesorius Petras Juodakis. 
* Gauta iš Galinos Juodakytės-Leonienės 


fakultetą. Gyvendamas Peterburge dirbo pedagoginį darbą ir pats save išlaikė. 
Universitetą baigė 1898 m., įgydamas organinės ir neorganinės chemijos 
specialybę. Atvyko į Lietuvą, tačiau darbo pagal specialybę negavo ir vėl grįžo 
į Peterburgą. Peterburge dirbo vyresniuoju laborantu Valstybinėje matų ir saikų 
laboratorijoje, 1908-1920 m. profesoriavo Pabedinskio aukštuosiuose komer- 
cijos kursuose, buvo Chemijos, o nuo 1911 m. Prekių mokslo katedrų vedėju. Į 

Lietuvą sugrįžo 1921 m. ir tuojau pradėjo dirbti akademinį ir praktinį chemiko 
darbą. Aukštuosiuose kursuose buvo lektorius ir vedėjo padėjėjas. 1922 m. 
vasario mėn. buvo pakviestas dirbti švietimo ministru E. Galvanausko sudary- 
tame Ministrų Kabinete. Būdamas švietimo ministru, daugiausiai dėmesio 
skyrė pradžios ir vidurinių mokyklų praplėtimui ir statybai visame krašte, 
energingai palaikė sumanymą steigti universitetą Kaune. 1922 m. vasario 13 d. 
Ministrų. Kabineto posėdyje prof. P. Juodakiui buvo pavesta atidaryti 
universitetą Kaune 1922 m. vasario 16 d. 

Būdamas švietimo ministru, ėjo ir universiteto Neorganinės ir analizinės 
chemijos katedros ordinarinio profesoriaus pareigas. 

1937 m. buvo išrinktas garbės profesoriumi. Deja, neilgai jam teko dėstyti 
chemiją. Vokiečių nacionalsocializmo įtaka skverbėsi ir į Lietuvą. 1939 m. 
rudenį paskaitos metu auditorijoje kilo politiniai neramumai. Giliai susijau- 
dinęs malšindamas tarp studentų kilusį nacionalinio pobūdžio sąmyšį, jis buvo 
ištiktas sunkaus apopleksinio smūgio, neteko kalbos ir buvo paralyžiuotas. Po 
dešimties mėnesių sunkios ligos 1940 m. rugsėjo 21 d. mirė [25]. 

Viename iš savo laiškų G. Juodakytė-Leonienė aprašo prof. Petro Leono 
kvietimą dirbti Lietuvos universitete: „Norėdama iškelti Petro Leono nepapras- 
tą kuklumą, santūrumą ir savo gabumų bei erudicijos per daug kritišką 
įvertinimą, aprašysiu vieną humoristišką epizodą, kurį, laike mūsų šeimų 
bendravimų, tankiai, gardžiai pasijuokdami, minėjo Petras Leonas ir mano 
tėvelis prof. Petras Juodakis. O to humoro jausmo turėjo apsčiai ir Petras 
Leonas, ir mano tėvelis. 1922 metais, Aleksandrui Stulginskiui prezidento 
pareigas einant, ministeriu pirmininku buvo inž. Ernestas Galvanauskas. <...> 
Švietimo ministeriu buvo pakviestas mano tėvas, Petras Juodakis. Nuo pat 
pradžios vienu iš aktualiausių klausimų, mano tėvo ir jo bendradarbių iškeltų, 
buvo įsteigimas Kaune universiteto, nes tuo laiku buvo tik Aukštieji kursai. 
Reikėjo viską steigti ir kurti iš pačių pagrindų. Tėvas pakvietė į savo kabinetą 
Petrą Leoną ir prašė jį apsiimti organizavimu Teisių fakulteto. Petras Leonas 
ilgai galvojo ir pradėjo abejoti, ar jis būtų tinkamas tam darbui asmuo. Sakė: 
Buvau per ilgus metus advokatu, teisėju, bet niekad nesu skaitęs paskaitų ir 
dirbęs akademinį darbą". Matydamas Petro Leono abejojimus ir norėdamas 
jam padėti, mano tėvelis ėmė juokauti ir pasakė jam: „Na, jei Tamsta tiek 
abejoji, tai aš Tamstai kaip ministeris „įsakau“ tas pareigas prisiimti". Petras 
Leonas nusišypsojęs atsakė: „Jeigu ministeris „įsako“, tai mano pilietinė 
pareiga yra jo įsakymo klausyti". Taip jiedu pajuokavo, ir Petras Leonas ėmėsi 
darbo“ [26]. Lietuvos Respublikos Prezidento A. Stulginskio 1922 m. birželio 
20 d. įsakymu Petras Leonas buvo paskirtas eiti Lietuvos universiteto Teisių 
fakulteto profesoriaus pareigas (4.8 pav.) [27]. 

Štai kaip apibūdino profesoriaus Petro Leono darbą Lietuvos universitete 

ARSPUBLIKOS PAEZISRNTO 


Įsakymas 
N-75. 
Pasšrėnęs Universiteto Statuto įstatymu /$24 I pastaba/ ir 


Švietimo Ministeria teikiau /1922 m.birželio mėn. 13 d.Nr.4889 Lr 
priedas Nr.3549/, peskiriu Universiteto teisių fakulteto 


profesoriais: 


Augustiną JANULAITĮ ir 
Petrą LEOMĄ, 

docentais : 

Simaną BIBLIAGKINĄ, 
Oskarą BUCILLERĮ, 

Nykolą ROHBRĮ 

Kacį SALKAUSKĄ ir 
Antaną TU 


Kaunas, 1922 m. birželio mėn. 20 d. 


/parašas/ A.Stulginskis 


E. espublikos Prozidento Yareigas 
Stoigiumojo Saino Pirmininkas. 
I 54 /parašas/ P.Juodakis 
Švietino Ninisteris, 


M 


Muorašas AS 


“ Uuorsileto 


Raštinės Vedėjas 


4, 2 pav. Įsakymo kopija dėl P. Leono paskyrimo Teisių 
fakulteto profesorium. 
Paimta iš Lietuvos MA Bibliotekos F 117-1185. P.1 


garbūs to meto asmenys - Vytauto Didžiojo universiteto prof. V. Biržiška, doc. 
A. Tamošaitis, Z. Toliušis ir kiti. Z. Toliušis knygelėje „Petras Leonas (1864 - 
1938). Gyvenimas ir darbai“ išskiria atskirą skyrių „P. Leonas - Teisių 
fakulteto organizatorius, mokslininkas, publicistas“. Čia rašoma; „Steigiant 
Teisių fakultetą, 1922 m. birželio 20 d. buvo sudarytas branduolys iš 5 asmenų; 
jų tarpe pirmoje vietoje randame P. Leono pavardę. (Čia tenka atkreipti 


437 


Petras LEONAS 


dėmesį, kad tas branduolys buvo sudarytas ne iš penkių, o iš septynių asmenų, 
kurie Lietuvos Respublikos Prezidento įsakyme išvardyti pavardėmis abėcėlės 
tvarka. Tačiau prof. A. Janulaitis ir doc. M. Remeris skirtų pareigų atsisakė. 
Dirbti Teisių fakultete iš 7 paskirtų asmenų liko 5. - J. L.) Petras Leonas buvo 
Teisių fakulteto organizatorius ir ilgametis jo dekanas, nuo 1922 iki 1933 
metų. Teisių fakultetą teko kurti absoliučiai iš nieko. Nebuvo ne tik pasiruo- 
šusių tam darbui dėstytojų, nebuvo jokių programų, knygų, parengtos termino- 
logijos. Ir visgi buvo sukurta aukštoji teisių bei ekonomijos mokslų mokykla, 
kuri šiandien prilygsta kitų kraštų tolygioms mokykloms ir kuri išleido apie 
1000 teisininkų bei ekonomistų, sudarančių dabartiniu metu mūsų teismų bei 
administracijos kadrų pagrindą. Tame darbe P. Leonui, kaipo Teisių fakulteto 
organizatoriui ir ilgamečiui vadovui bei Universiteto senato nariui (4.9 pav.), 
priklauso dideli nuopelnai" [28]. 


4.9 pav. Universiteto senatas 1922-1923 m. Iš kairės prof. Z. Žemaitis, prof. 
M. Biržiška, prof. P. Jodelė, prof. V. Čepinskis, rektorius prof. J. Šimkus, 
prof. B. Česnys, prof. P. Avižonis, prof. P. Būčys, prof. P. Leonas. 
Paimta iš knygos „Nuo Aukštųjų kursų Kaune iki Kauno technologijos universiteto 
1920-1997", Kaunas, 1997. P.16-17 


Profesorius P. Leonas nuo pat savo studijų Maskvos universitete pradžios 
domėjosi teisės teorija ir teisine praktika. „Apsiėmęs dėstyti teisės enciklo- 


pediją, teisės filosofijos istoriją ir kurį laiką civilinę teisę, eidamas jau 

56-uosius metus, - rašė Vaclovas Biržiška, - jis į tą darbą įsikinkė tikrai 
jaunuolišku užsidegimu ir energija. Jis rado užtenkamai laiko ir ištvermės 
įsigilinti į visus jo skaitomų kursų šaltinius. Kad klausytojai turėtų ką iš jo 
dėstomų disciplinų pasiskaityti, tik fakultetui pradėjus veikti, jis tuojau pradėjo 
organizuoti teisės leidinių spausdinimą fakulteto lėšomis, ir tokiu būdu 
prasidėjo lietuvių teisės /eorinės literatūros leidimas“ [29]. 


4.3. Knygos ir straipsniai 


Petras Leonas, dirbdamas Universitete ir nenutraukdamas advokatūros 
darbų, parengė ir išleido tokius pagrindinius savo darbus: „Lietuvos 
savivaldybės“ (Paskaitos savivaldybių atstovams Kaune, 1922 m. sausio mėn- 
je. Tilžė, 1923 m. 59 p.); „Teisės enciklopedijos paskaitos" (Kaunas, 1924 m. 
189 p.); „Teisės filosofijos istorija“ (Kaunas, 1928 m. 429 p.); „Advokatų 
profesija ir jų organizacija“ (Kaunas, 1930 m. 28 p.); „Demokratija ir 
parlamentarizmas“ (Kaunas, 1930 m. 47 p.); „Teisės filosofijos istorija 
(papildymas)* (Kaunas, 1930 m. 77 p.); „Teisės enciklopedijos paskaitos. 2-ra 
laida" (Kaunas, 1931 m. 263 p.); „A.a. kunigas Silvestras Leonavičius 
(Leonas), 1843 XII 16 — 1917 II 18“ (Kaunas, 1932 m. 70 p.); „Teisės 
filosofijos istorija: Kinų, Indijos ir Egipto teisė: (Papildomosios paskaitos)“ 
(Kaunas, 1936 m. 133 p.); „Istorinė žmoniškumo etikos ir teisės evoliucija" 
(Kaunas, 1937 m. 53 p.); „Sociologijos paskaitos“ (Kaunas, 1939 m. 404 p.). 

Parašė ir išspausdino daug įvairios tematikos straipsnių žurnaluose 
„Teisė“, „Varpas“, „Logos“, „Kultūra“, „Teisių fakulteto darbai" ir kituose 
leidiniuose. Štai tik žurnale „Kultūra“ 1925-1938 m. išspausdino net 23 
straipsnius, kai kurie jų ėjo per du, tris ir net keturis numerius. Žurnale 
„Kultūra“ išspausdintų straipsnių pavadinimai buvo tokie: „Monteskjės 
„Įstatymų dvasia“ beskaitant“ (1925 m. Nr. 3. P. 149-151); „Vilniaus 
Didžiajam Seimui paminėti“ (1926 m. Nr. 1. P. 27-28); „A.a. D-ro Jono 
Basanavičiaus atminimui" (1927 m. Nr. 3. P. 146-149); „Senovės kinų filosofo 
Meng - tse minčių žiupsnelis“ (1928 m. Nr. 10. P. 411); „Žan Žak Russo 
minčių žiupsnelis“ (1928 m. Nr. 2. P. 61-62); „Kultūriniai Lietuvos uždaviniai" 
(1930 m. Nr. 5. P. 245-247); „Valstybės ir bažnyčios santykiai" (1930 m. 
Nr. 11. P. 546-552 ir Nr. 12. P. 602-607); „Individualumo ir kolektyvumo 
pradai demokratinėse valstybėse“ (1932 m. Nr. 1. P. 49-56); „Žmogaus 
progreso varikliai ir stabdžiai" (1933 m. Nr. 4. P. 193-198, Nr. 5-6. P. 261- 
266, Nr. 7-8. P. 325-329); „Tautiškumas ir nacionalizmas" (1933 m. Nr. 11-12. 
P. 517-522); „Prieškarinė ir šių dienų periodika ir jos reikšmė visuomenės 
gyvenimui" (1933 m. Nr. 1. P. 14-17); „Didžiosios prancūzų revoliucijos 

reikšmė" (1934 m. Nr. 3. P. 137-140); „Žodžio ar tiesos laisvė?" (1934 m. Nr. 
4. P. 195-197); „Valstybės Prezidento Antano Smetonos sukaktuvės“ (1934 m. 
Nr. 9. P. 467-468); „Šventoji Sąjunga ir Tautų Sąjunga“ ( 1934 m. Nr. 9. 
P. 469-476); „Iš australiečių gyvenimo" (1935 m. Nr. 2. P. 88-95, Nr. 3. P. 
172-186, Nr. 4 P. 244-250, Nr. 5. P. 306-310); „Iš Britų Indijos gyvenimo“ 
(1935 m. Nr. 10. P. 563-570); „Britų Indija" (1935 m. Nr. 11. P. 644-651); „„ 
Istorinė žmoniškumo ir teisės evoliucija" (1936 m. Nr. 8-9. P. 468-478, Nr. 10. 
P. 589-596, Nr. 11. P. 658-670, nr. 12. P. 715-7360; „Velionies Bielskio geram 
atsiminimui" (1936 m. Nr. 10. P. 572-573); „Iš sociologijos paskaitų „(1937 
m. Nr. 11. P. 620-624, Nr. 12. P. 684-688); „Ispanijos pilietinio karo ir jo ilgo 
tęsimosi priežastys“ (1937 m. Nr. 5. P. 282-296, Nr. 6-7. P. 345-361); 
„Lietuvių tautos laisvės troškimas“ (1938 m. Nr. 2. P. 89-90). 

Toliau pateikiame kelis Petro Leono parašytus ir žurnale „Kultūra“ 
išspausdintus straipsnius, kurie vaizdžiai parodo jo interesų platumą ne tik 
straipsnių pavadinimuose, bet ir turinyje. Štai vienas jų. 


„Žmonijos progreso varikliai ir stabdžiai" 


Ne verkti, ne juoktis, bet suprasti. Vere scire per causas scire. 
4 
Bakonas 


I. 


Pirmiausia tikslinga susiprasti dėl „progreso“ sąvokos. 

Lotynų kalbos žodis „progredior“ reiškia pirmyn einu. 

Matematikos progresija reiškia aritmetinį ar geometrinį dėsningą 
daugėjimą. Šiaip ar taip imant tąją sąvoką, ji reiškia eigą, kitimą. Kai tik 
pradėjo galvoti žmogus, jis turėjo pastebėti ir pastebėjo tiek visatos reiškinių 
kitimą, pav., diena - naktis, tamsa - šviesa, sausra - drėgmė, tiek paties 
žmogaus kitimą. Gema, auga, bręsta, sensta, miršta. 

Zmogus pastebėjo ir pastovų kitimo vienodumą, pav., dienos - nakties, 
metų dalių, augmenijos kitimo. 

Kai kas iš senovės išminčių yra palikę gilių ir gražių minčių apie reiškinių 
kitimą. Pavyzdžiui, V amž. prieš Kr. Heraklitas iš Efeso skelbė, kad visatoje 
viskas juda ir kinta, kad apie visa ką galima sakyti, jog yra ir nėra, kad 
negalima esą du kartu įeiti į tą pačią upę dėl to, kad antrą kartą įėjus į tą 
pačią vietą upėje jau kitas vanduo teka. Romos poetas Ovidijus, kuris gimė 
43 m. prieš Kr., net vardą savo kūriniui davė „Metamorfoza“ (pakitimai). 
Seniau buvo tikėta, kad žmonija ir jos gyvenimas ne tobulėja, bet eina 
blogyn; pirmiausia buvęs aukso amžius, paskui sidabro, toliau vario, pagaliau 
geležies. Tokią pakitimų eigą piešė ir Ovidijus. Nors krikščionybė skelbė, kad 


* Skaityta 1933.III.5 d. Dotnuvos Ž. Ū. Akademijos salėje, studentų „Kultūros Būreliui" pasiūlius, 
ir 1933.111.26 d. V. D. universiteto salėje, studentų „Teisininkų ir Ekonomistų Draugijai“ 
pasiūlius. 

“ Pr. Bakonas, anglų filosofas, gimė 1561 m., mirė 1626 m. 

jos tikėjimu žmogus bus dorinamas, kad jo dora tobulės ir jis savo sielos 
savumais artinsis prie tobuliausios būtybės, tačiau, ir keliolikai šimtmečių 
praėjus, tą mokslą beskelbiant, XVIII amž. garsusis filosofas J. J. Russo į 
Dižono mokslo akademijos patiektą temą „Ar mokslo ir meno atgimimas 
prisidėjo įpročiams pagerinti, ar jiems ištvirkinti?“ - atsakė, kad jie prisidėjo 
žmogaus ištvirkimui. 

Progreso sąvoka yra visai artima evoliucijos sąvokai, kartais tos sąvokos 
net identifikuojamos, bent evoliucija dažnai vartojama progreso vietoj. Tačiau 
tarp jų yra skirtumo. 

Progreso ir evoliucijos sąvokos turi kelias prasmes: 1) plačiąja prasme 
vartodami ją turime omenyje visatos dėsningą kitimą, visa ką apimantį 
filosofinį dėsnį, formą arba būklių susidarymą iš viena kitos taip, kad 
gaunama yra eilė, kurioje atskiri nariai (formos) sudaro momentus, arba 
kitimo eigos laipsnius; 2) siaurąja prasme evoliucija reiškia organizmo 
išsiplėtojimą gamtoje, t. y. organiniame vienete (grūde) esančių gabumų 
išsiplėtojimą ir dar specialiai žmogaus išsiplėtojimą iš kitų gyvybių ir 3) kiek 
platesne prasme evoliucija reiškia tautos arba žmonijos plėtojimąsi istorijai 
beeinant. Visais šiais atvejais evoliucijos sąvokos turinys yra tas pats. 
Evoliucijos sąvokos sudėtinės dalys yra šios: 1) kitimas, 2) jo dėsningumas, 
būtent toks kitimas, kad sekanti reiškinio stadija yra kokybės ar kiekybės 
atžvilgiu tobulesnė už pirmiau buvusią: reiškinys gaunamas sudėtingesnis, 
vertingesnis, reikšmingesnis, nei koks jis pirmiau yra buvęs; 3) kintančio 
dalyko tapatybė; toks kitimas, kaip, pav., vandens išskyrimas į jo sudėtines 
dalis, nėra evoliucija, o evoliucinis kitimas reiškia tam tikrą tobulėjimą, liekant 
reiškinio objektui tam pačiam. Spenceris vadino evoliucija vienodo reiškinio 
kitimą į įvairų reiškinį todėl, kad jėga daro kitimą ne vieną, bet kelis kitimus 
iš karto. Nors yra pastebimi gamtoje ir socialiniame gyvenime ir regreso, 
puolimo, blogėjimo reiškiniai, tačiau, apėmus gamtos ir visuomenės reiškinių 
plėtojimąsi visoj plotmėj, vis dėlto prieinama bendras filosofinis dėsnis, kad 
visata plėtojasi, evoliucionuoja, tobulėjimo, arba progreso, kryptimi. Tačiau 
progresas yra subjektyvinė sąvoka, turi savyje įvertinimo prasmę. Dar Aug. 
Kontas yra šitą skirtumą nurodęs ir yra pasiūlęs subjektyvinę progreso 
sąvoką pakeisti objektyvine evoliucijos sąvoka. Progresas ir yra istorijos 
mokslo sąvoka, kuri reiškia socialinio ir kultūrinio žmonijos gyvenimo 
dėsningai einantį tobulėjimą. Tačiau ir dabar yra žmonių, abejojančių 
progresu“. 

Zmonija istorijos eigoje kuria civilizaciją ir kultūrą. Pravartu keliais 
žodžiais pasiaiškinti ir dėl šitų sąvokų. 

Zmogui tenka kovoti su aplinka dvejopai. Jis kovoja su apsupančia jį 
gamta, nori valdyti jos jėgas. Žmogaus patyrimas gamtoje pastebėjo jos 
funkcijų tam tikrą dėsningumą ir sudarė įstatymo mokslo prasme sąvoką, 
priėjo gamtos reiškinių priežastingumo dėsnį. Kovoje su gamtos jėgomis 
žmogus eina prievartos dėsniu, stiprina savo jėgas, jas plėsdamas, kitus 


“ Štai vokiečių filosofas Oswald Spengler prieš kelerius metus išle garbūs to meto asmenys - 
Vytauto Didžiojo universiteto prof. V. Biržiška, doc. A. Tamošaitis, Z. Toliušis ir kiti. Z. Toliušis 
knygelėje „Petras Leonas (1864 - 1938). Gyvenimas ir darbai" išskiria atskirą skyrių „P. Leonas - 
Teisių fakulteto or-ido dviejų tomų kūrinį „Untergang des Abendlandes“. 

žmones imdamas savo valdžion, užgrobdamas platesnius ir platesnius žemės 
plotus. Tai ir yra civilizacija. Ji yra imperialistinė, tad ir amoralinė. Civilizacija 
nežino jokių prievolių prieš asmenį. 

Bet kartu Žmogus kovoja ir su savo gamtine prigimtimi, su savo 
gyvuliškais nusistatymais. Žmogaus rungimasis su savo gamtišku nusista- 
tymu yra kultūra. Ji yra jo dvasinis formavimasis, jo perėjimas iš gyvuliškos 
būklės į dorovinį asmenį. Išsiplėtoja žmogaus sąmonė, kuri yra jo proto 
funkcija. Zmogus ima pajėgti save valdyti. Tuomet ir civilizacija įgyja kitą 
kryptį. Civilizacijos pažangos būtina sąlyga yra asmens susivaldymas. Tad 
žmogaus susivaldymas civilizacijos interesų naudai yra pirmas kiekvienos 
kultūros laipsnis. 

Mes matome, kad tie reiškiniai, kurie priklauso civilizacijai ir kultūrai, yra 
susiję tarpusavy, kad kultūra ir civilizacija negali pasakyti: žodžiu kultūra mes 
dažnai pakeičiama civilizacijos sąvoka. Kultūra yra platesnė ir gilesnė sąvoka, 
nei civilizacija. 

Kultūros reiškiniu mes laikome ir kiekvieną žmogaus medžiaginės būklės 
pagerinimą. Pav., akmens kirvelis ar peilis, gyslos, kaip siūlo ir plono kaulo, 
kaip adatos, naudojimas ir įvairiausi išradimai yra kultūros reiškiniai, yra 
žmogaus sugebėjimo apveikti gamtos jėgas vaisiai. O toks išradimas, kaip 
ugnies, tikriausiai brūžinant vienu medžio gabalu kitą, buvo didžiausios 
reikšmės įgijimas. Net aukščiausias dievas Dzeusas, pasak Graikų padavimą, 
pavydėjo žmogui šito išradimo. Dzeusas žiauriai nubaudęs Prometėjų už tai, 
kad jis pavogęs iš jo ugnį ir suteikęs ja žmonėms, Prometėjus buvęs prikaltas 
prie Kaukazo kalnų uolos ir paukščiai lesdavę jo kepenas; kepenos 
ataugdavusios ir paukščiai vėl jas lesdavę. 

Gilioje senovėje žmogaus dideli įgijimai tiek medžiaginės, tiek ir 
dvasinės kultūros srityse, nors jie buvo didelių per ilgus amžius darytų 
žmogaus pastangų padarinys, buvo laikomi dievų arba dievo dovana dėl to, 
kad labai didelės teigiamos gyvenimui reikšmės turėjo tie išradimai. Štai kad 
ir tvarkai tarp žmonių palaikyti taisyklės, pav., dekalogas, buvo laikomas 
dievo dovana. 

Kiekvienas išradimas, išgalvojimas tiekė geresnes gyvenimo sąlygas, 
buvo progreso reiškinys; kartu jis buvo tam tikras reiškinių kitimas, 
evoliucija. Tad progresas, einas evoliucijos keliu, pasireiškia civilizacijos ir 
kultūros kūrimu, žmogaus pastangomis vykdomu. 

Mano ką tik paminėtas Osvaldas Spenceris sako, kad norint patirti, 
kokioje formoje Vakarų kultūros likimas išsipildys, reikia pirmiausia nustatyti, 
kas yra kultūra, kokiame santykyje ji yra su matomąja istorija, gyvenimu, 
siela, gamta ir dvasia; kokiose formose ji pasireiškia ir kurie yra simboliai šitų 
formų: tautos, kalbos, epochos, kovų ir idėjų, valstybių ir dievų, menų ir 
meno kūrinių, mokslų, teisės, ūkio, pasauližiūros, - ir kokią reikšmę jie turi. 
Vakarų žlugimas reiškia ne mažiau kaip civilizacijos problema. Civilizacija yra 
kultūros organiškai logiškas padarinys, kaip jos išbaigimas ir išėjimas. Nes 
kiekviena kultūra turi savąją civilizaciją. Iš pirmo karto abudu žodžiai, kurie 
iki šiol reiškia nenustatytą etinės rūšies skirtumą, yra suprantami kaip 
griežtos ir būtinos organinės eigos, vienas po kito, išreiškimai. Civilizacija yra 
neišvengiamas kultūros likimas; joje pasiekiama viršūnė, kur gali būti 
sprendžiami sunkiausi istorijos klausimai. Civilizacijos yra labiausia išorinės ir 
dirbtinės būklės, kurių pasiekti gali tik aukštesnioji Žmonių rūšis. Pav., 

romėnas yra suprantamas kaip graiko įpėdinis. Vėlesnioji antika išeina 
švieson tik tuo būdu, kad yra ištiriamos jos giliausios paslaptys ir jos yra 
įvertinamos. Nes kaip suprasti tai, kad romėnai, būdami tikri barbarai, išbaigė 
antikos Žmonių didelį kultūros iškilimą. Be sielos, be filosofijos, be meno, 
kerštingi iki brutalumo, siekią be atodairos realios naudos, jie stovi tarp Ellinų 
kultūros ir nieko. Jų vaidentuvė nukreipta į tai, kas yra praktiška: jie turėjo 
sakralinę teisę, kuri tvarkė žmonių ir dievų, kaip atskirų asmenų santykius, 
bet jie neturėjo jokio grynai romėniško padavimo apie dievus - tai požymis, 
kurio nerandame atėniečiuose. Graikų siela ir romėnų intelektas - štai tas 
kultūros ir civilizacijos skirtumas. 

Ir tai pritaikoma ne tik antikai. Praktiško tipo Žmonių rankose yra 
kiekvieno vėlesnio laiko dvasinis ir medžiaginis likimas. Jie įvykdė 
Babilionijos, Aigipto, Indijos, Kinų, Romos imperializmą. Tas pat vyksta ir 
vėliau. Perėjimas iš kultūros į civilizaciją antikoje įvyko IV amžyje pr. Kr., o 
vakaruose - XIX amž. Tam perėjimui įvykus, pasaulio vietą užima miestas, o 
kraštas tampa tik provincija. Mieste koncentruojasi tolimų žemių gyvenimas; 
tuo tarpu visa kita džiūsta, menkėja. Pilnos formų liaudies, susigyvenusios su 
žeme, vieton iškyla naujas nomadas, parazitas, didelių miestų gyventojas, 
grynas be tradicijų, besinaudojančioje masėje be formų veikiąs Žmogus, be 
tikybos inteligentas, nenaudingas, giliai neigiąs ūkininkiją ir jos aukštesnę 
formą bajoriją. Anglija ir Prancūzija šitą žingsnį jau nužengusios, o Vokietija 
dar besvarstanti jį padaryti. Po Sirakūzų, Atėnų, Aleksandrijos eina Roma. Po 
Madrido, Paryžiaus, Londono eina Berlynas ir New Yorkas. Visų kraštų likimas 
yra tapti provincija šalia miesto. Pasaulio miestas reiškia kosmopolitizmą 
vieton „tėvynės“; pastarasis terminas yra gilus, kuris gauna prasmės, kai 
barbaras tampa kultūringas žmogus, ir netenka prasmės, kai jis tampa tik 
civilizuotas žmogus, kurio vadovaujamas dėsnis yra „ubi bene ibi patria". Mes 
esame civilizuoti žmonės, bet ne gotikos, ne rokoko žmonės. Mes turime 
reikalo su griežtais ir šaltais vėlesnio gyvenimo faktais, kuriems paralelės guli 
ne Periklo Atėnuose, bet Cezario Romoje (1.55). 

Tačiau žmogus yra pats gamtos kūrinys. Kaipo toks jis priklauso gamtos 
reiškinių dėsningumui. H. T. Buckle“ yra pasakęs, kad žmonių veiksmai, 
priklausydami priežasčių, anksčiau įvykusių, turi turėti vienodumo požymį, t. 
y., vienokioms sąlygoms esant, turi turėti visai vienokią išdavą. Kadangi 
anksčiau įvykstančios priežastys esti arba žmogaus dvasios viduj arba iš oro, 
tai aišku, kad visi išdavų pakitimai, arba kitais žodžiais tariant, visi pakitimai, 
kurie pripildo istoriją, visi smūgiai, kurie paliečia žmonių giminę, jos 
progresas ir nuopuolis, jos laimė ir nelaimė, - visa kas turi būti dvejopo 
veikimo rezultatas: išoriniai reiškiniai veikia žmogaus dvasią, ir Žmogaus 
dvasia veikia išorinius reiškinius. Iš vienos pusės mes turime žmogaus dvasią, 
kuri pareina nuo savo būklės dėsnių ir savo organizacijos sąlygų, iš kitos 
pusės mes turime gamtą, kuri eina savo dėsniais. Gamta nuolat susiduria su 
žmogaus dvasia, sukelia Žmogaus aistras, sužadina jo protą ir tuo būdu 
duoda Žmogaus sielos veiksmams tą kryptį, kurios jie neturėtų, jei gamta 
neveiktų jų. Tad mes turime žmogų, veikiantį gamtą, ir gamtą, veikiančią 


“ Cituoju iš jo „Anglijos civilizacijos istorijos" rusiško A. Buinickio vertimo 1906 m. psl. 9. 
(Buckle H. T. parašęs „Anglijos civilizacijos istoriją , gimė 1821.XI.24 d., mirė 1862.V.26 d.). 

žmogų. Iš to savitarpinio veikimo vyksta visa kas, kas tiktai įvyksta. Taigi 
susidaro uždavinys ištirti šitų dviejų veikimų dėsnius. 
Ir mūsų šios dienos tema kalbėdami, negalime nepaliesti gamtos 
reiškinių jų kitimo atžvilgiu. 
II. 


Čia mes susitinkame su K. Darvino mintimis. Be abejonės, K. Darviną“ 
buvo paveikusi Maltaus kovos dėl būvio teorija, skelbusi, kad Žmonių daliai 
nesusiranda vietos prie gamtos paruošto Žmonijai stalo ir tai daliai tenka 
išnykti iš pasaulio, tenka žūti. 

Seniau buvo manyta, kad gamtoje yra gyvijos (augalų ir gyvulių, taip 
pat ir Žmonių) tiek ir tokių rūšių, kiek ir kokių iš karto buvo sukurta. Dar 
XVIII amž. garsusis gamtininkas Linnėjus buvo taip suformulavęs tą mint): 
„tot numeramus species, guot ab initio creavit Infinitum Ens“ (mes 
skaičiuojame tiek rūšių, kiek iš pat pradžios sukūrė Neturinti pabaigos 
Būtybė). Bet kitimai buvo stebimi ir transformizmo teorija buvo reiškiama dar 
ir prieš Darviną, pav., Lamarko ir k. Tačiau tiktai Darvinas davė tai teorijai 
tvirtą mokslinį pagrindą. 

Aš turi galvoje Darvino 1859 metais išspausdintą veikalą „Rūšių pradžia 
gamtinės selekcijos būdu“. (Origin of species by means of natural selection). 

Rūšis (species) yra biologijos terminas, kuris yra vartojamas ir bota- 
nikoje ir zoologijoje įvairioms augalų ir gyvulių formoms pažymėti. Bendrai 
kalbant, rūšies sąvoka sutampa su paprastu supratimu, kur turima apie 
augalų ir gyvulių gimines ir kuris randamas visose tautose, kad kokio intelek- 
tualinio išsilavinimo tauta bebūtų. Pav., varna, žvirblis, garnys yra įvairios 
paukščių giminės; zuikis, karvė, avis yra įvairios gyvulių giminės; radasta, 
rugys, burokas yra įvairios augalų giminės. Tos pat giminės organizmai gimdo 
tik tos pat giminės vaikus. Tai žino ir supranta ir mažas kūdikis, jokio 
sistematiško mokslo nėjęs. 

Iš kur tos rūšys? Iš kur dar jų ištobulėjusios būtybės? Rūšis taip yra 
apibrėžiama: ji yra junginys visų individų, kurie: a) yra labiau panašūs 
tarpusavy, nei kaip kitiems organizmams, b) turi gabumo apsivaisydami 
tarpusavy gimdyti vaisingą kartą, c) todėl dauginasi besikeičiant jų kartoms 
taip, kad galima prileisti pradžioje jų buvus vieną porą. Tad rūšies požymiai 
yra šie: 1) visų rūšies individų savitarpinis panašumas, 2) jų vaisingumas 
tiktai savųjų tarpe ir nevaisingumas kryžiuojant juos su kitų rūšių individais ir 
3) jų skaičiaus daugėjimas besivaisinant ir kartoms besikeičiant. 

Panašumas nėra absoliutinis, visuomet randame individualinių skirtumų 
taip, kad rūšies individai įvairuoja tarpusavy. Tą įvairavimų yra be galo daug, 
ir jie labai toli nukrypsta nuo tipo taip, kad kartais atrodo individas esąs 
labiau nutolęs nuo savo rūšies, nei rūšis nuo kitos rūšies. Ir vaisingumas tiktai 
tarp savo rūšies individų taip pat nėra absoliutus; pasitaiko, kad ir 
sukryžiavus susilaukiama vaisiaus, pav., augalų pasaulyje. Tačiau bendrai 
imant reikia laikyti nurodytieji dėsniai tikri. ą 

Gamtoje eina nuolatinė kova dėl būvio. Sitai kovai vykstant, gamta 
pasirodo esanti labai žiauri, joje vykstanti kova yra taip pat labai žiauri; 


“ Darvinas gimė 1809.11.12 d., mirė 1882.IV. 19 d. 

gamta pasiekia laimėjimų dideliausiomis aukomis. Ji šiuo atžvilgiu yra tikra 
aikvotoja. Pav., prof. Geksli vienoj savo lekcijų sako, kad kiekviena vidutinio 
dydžio silkė patelė padeda ne mažiau kaip 10000 išnešiotų kiaušinių. 
Prileiskim, kad šios žuvys nėra Žmogaus naikinamos ir kad jų skaičius metai 
po metų lieka maždaug tas pats; iš to aišku, kad jų gimdinių 9998 miršta, 
nesulaukę subrendimo dėl to, kad jeigu iš kiekvienų 10000 liktų gyvi daugiau 
kaip du, tai bendras silkių skaičius atitinkamai daugėtų. Prof. Grant Allenas, 
kalbėdamas apie vaisius, pastebi: „Tie augalai, kurie stačiai mėto pasaulyje 
savo nuogus grūdus, palikdami juos pačius save ginti žiaurioj kovoj su 
įnirtusiais ir stipriais priešais, neišvengiamai priversti aikvoti savo jėgas labai 
didelio semenų skaičiaus gimdymui. Ir tikrai, buvo suskaičiuota, kad vienas 
raudonos aguonos žiedas gimdo per metus ne mažiau kaip 50000 grūdų; 
kitos rūšies net šita skaičių viršija“. Kitas mokslininkas Jumans, H. Spenserio 
mokinys, pareiškia, kad gamta pasižymi aikvojimu, kuris negali būti siauros 
filosofijos suprastas. Iš begalinio skaičiaus žiedų tiktai nedaugelis duoda 
vaisius; iš miriadų kiaušinių tiktai nedaug būna išperimi; iš daugybės gyvulių 
rūšių, kurios tolimoje praeityj buvo pasireiškusios gyvenime, labai daug 
išnyko, o daugelis įsigyto rūšies intelekto žūsta užuomaršyje. Tačiau nepai- 
sant šito, atrodančio be naudos, jėgų aikvojimo, gamta vis dėlto saugoja 
ekonomiją. Gamta duoda plačiausio galimumo klestėti ir tobulėti viešpatau- 
jant joje sistemai, kuri duoda pirmenybės geresniems; nepasisekėlius meta 
šalin, o gabesnieji išgyvena. Spenseris pats šį klausimą taip aiškino. Tie 
sudėtingi reiškiniai, kurie palaiko gamtos reiškinių aukštesnes rūšis (supr. 
kokybę), ypačiai tie, kurie glūdi organinio pasaulio pagrinde, veikia pareidami 
nuo tikimybių dėsnio. Augalas, pav., gimdo tūkstančius grūdų. Didesnė grūdų 
dalis naikinama tų būtybių, kurios jais minta, arba nukrinta į tokias vietas, 
kur jie negali augti. Iš jaunų augalų, kurie išaugo iš grūdų, daugelį užslopina 
jų kaimynai, kitus naikina vabzdžiai arba gyvuliai suėda; kartais tiktai vienas 
grūdas išsiplėtoja tos rūšies augalų ir, nusakytam pavojui jo giminės atžvilgiu 
išvengti, vėl gimdo daugybę grūdų savo giminei pailginti. Tas pats esti ir visų 
gyvų padarų. Dr. AzaGrej šiuo klausimu sako, kad gyvųjų būtybių aikvojimas 
yra didelis, ir jis viršija esantį įsivaizdinimą. Grūdai, kiaušiniai ir kiti embrionai 
yra skirti tam, kad taptų augalais ir gyvuliais, bet nė vienas iš tūkstančio arba 
net iš milijono neįvykdo savo paskyrimo. Tie, kurie nupuola į tinkamą vietą ir 
tinkamame skaičiuje, plėtojasi palankiose sąlygose. Bet ką sakyti apie kur kas 
didesnį skaičių tų, kurie žūsta? Lygiai taip, kaip iš viso saulės spindulių kiekio, 
kuris skleidžiasi į visatą, į jos visas šalis, tiktai maželytė dalelė patenka 
žemėn arba kitosna planetosna, kur tos šviesos ir šilimos dalis gali būti 
sunaudota dabartiniam ar būsimam gyvenimui, ir pradėtų arba potencialinių 
organizmų tiktai nedidelė dalis realizuoja jų paskyrimo tikslą. Darvinas buvo 
labai įveiktas tuo, kad organinis pasaulis yra taip labai vaisingas ir kad iš to jo 
vaisingumo seka būtinumas didelei daugumai organizmų žūti, išnykti. Šitas 
gamtos dėsnis, arba tikriau faktas, jo pavadintas kova dėl būvio, buvo 
išeinamasis taškas jo tyrimams. Pasinaudodamas kitų tyrinėtojų daviniais, o 
labiausia savo tyrimų daviniais, Darvinas nustatė, kad, vykstant gamtoje 
kovai dėl būvio, vyksta gamtinė atranka: geresnieji, stipresnieji individai ir jų 
požymiai apveikia blogesnius, silpnesnius ir patys išsilaiko; vieni prisitaiko 
prie aplinkos sąlygų, įgydami vienus požymius, kiti prisitaiko prie kitų gamtos 
sąlygų, įsigydami kitų požymių; šitie požymiai, vienoj kartoj įsigyti, 

perduodami kitai kartai, paveldėjimo dėsniui veikiant. Kiti vėl individai (arba 
jų požymiai), neprisitaikę gamtos sąlygoms, menkėja, menkėja, pagaliau ir 
žūsta, išnyksta. Šito proceso elementai yra šie: 1) reiškinių, kuriais mes 
suprantame visa ką: ir daiktus, ir jų judesius, ir veiksmus, ir organizmus ir t. 
t., kintamumas; 2) jo vykimas, veikiant gamtinei atrankai ir prisitaikymui prie 
aplinkos ir 3) veikiant kartu paveldėjimo dėsniui. Nurodytais dėsniais reiškinių 
kitimui vykstant, erelis palengva įgijo didelį snapą ir ilgus stiprius nagus 
plėšikauti, zuikis įgijo greitas kojas ir miklumą nuo pavojaus pasislėpti, gaidys 
gražią skiauturę ir plunksnas vištoms patikti, kietoje žemėje auganti žolelė 
įgijo daug šaknelių, plačiai besiplečiančių, pakankamam maisto kiekiui gauti ir 
L GN [na 

Gamtinės atrankos teorijai nusistojus, įsitvirtino biologijoje ir organizmų 
evoliucinio kitimo teorija ir jų bendro kamieno teoriją. Rūšis neteko 
savarankaus, nekintančio vieneto reikšmės; bendroje organiškojo gyvenimo 
plėtojimosi eigoje rūšis yra tam tikras ratas formų, kurios atitinka gyvenimo 
sąlygas. Rūšiai pakitėti reikia labai ir labai ilgo laiko, kad žmogus savo 
patyrimu negali to pakitimo įrodyti. Bet visos biologijos šakos, draugėn 
paimtos, duoda labai didelį skaičių faktų, kurių negalima yra kitaip išaiškinti, 
kaip tik su evoliucijos teorijos pagalba, o šitoji savo pagrinde turi gamtinę 
atranką. 

Kaip gamtoje eina prisitaikymas prie aplinkos, galėjote kiekvienas 
pastebėti ir iš savo mažų dienų: pav., auga žolelė tamsioje kluono šalinėje, 
kai ji tuščia, pasienyje; sienoje yra plyšys ir žolelė lenda pro plyšį laukan, 
ieškodama saulės šviesos. Ir tikrai, gyvijai, gyvenančiai žemės paviršiuj, 
saulės šviesa yra būtina sąlyga išsilaikyti. Ji tiekia sveikatą ir gyvybę. 

Prie gamtinės atrankos laikui bėgant prisijungia ir dirbtinė atranka, 
žmogaus vykdomoji; pradžioje tikrai nesąmoningai jam veikiant, paskui 
sąmoningai, susidaro didelė naminių augalų ir gyvulių daugybė. Veisdamas 
gyvulius ir augindamas augalus, žmogus nuolat rinko ir renka veislei ir grūd- 
ams geresnius egzempliorius, turinčius naudingų savumų. Šiuo būdu susidarė 
daug rūšių iš buvusių nedaugelio. Geresnioji, stipresnioji, apskritai, tobu- 
lesnioji rūšis yra sudėtingesnė, organizuotesnė; pav., iš ūkų formuojasi pla- 
netos, iš vandens gėlių formuojasi ąžuolai, iš šliužių - žinduoliai ir t. t. ir t. t. 

Darvinas yra nurodęs ir paties žmogaus, kaip fizinio kūno, progresyvišką 
plėtojimąsi, lavinimąsi. 


III. 


Tad ir pereiname prie žmogaus. Suprantama, kad tik jis turima galvoje, 
kai kalbama apie progresą. 

Zmogui kuriant savo gyvenimą pirmiausia veikia visi tie gamtos varikliai, 
apie kuriuos iki šiol kalbėjome. Bet prie jų prisideda kiti. 

Jau gyvulijoje pastebimi yra intelekto ženkleliai. Dar man mažam 
būnant, tais metais, kai įstojau pirmon gimnazijos klasėn, man teko įsitikinti 
arklio protu. Suprantama, kad tiek žmonės, tiek ir gyvuliai yra ne vienodo 
intelekto. Teko man su savo tėveliu pavymu dvi dienas ta pačia arklių pora 
toli važiuoti. Antrą dieną, grįžtant namo, teko važiuoti per miškus nakties 
metu, o naktis buvo tamsi. Aš valdžiau arklius, vienas arklys priilso. Kitas, 
mūsų namuose žinomas gudruolis, pats vienas vežimą vežė ir pats dėlinge 

rodyklį laikė, kad vežimas neiškryptų iš kelio ir nenudardėtų į griovį. Aš 
atleidau vadžias ir gėrėjausi to gyvulio, kaip gero šeimininko, darbu ir protu. 

Ar mes laikysime žmogų esant sukurtą iš žemės, įpūtus jam sielą, ar 
laikysime jį išsiplėtojus iš kitų gyvių, vis tiek mes randame Žmogų turintį 
intelektą didesnį, nei koks protingiausias gyvulys. Tenka manyti, kad, kaip 
buvo išsitarta kiek pirmiau, iš pradžios Žmogus nesąmoningai padarė sau ką 
gera. Pamatė veršiuką bežindantį karvę ir pats pamėgino ar pažįsti ar išmelžti 
pieno, paragavo, patiko ir tuo būdu pažino reiškinį ir jo sau naudingumą. Arba 
pjaudamas nulygintu medžio gabalu kitą medžio gabalą, pastebėjo, kad 
medis įšyla. Pridėjus ranką, gauta malonus jausmas. Imta daugiau trinti, 
medžio gabalas ėmė degti. Gavo ugnį. Kai išbandė ir išmoko ja naudoti, 
pasirodė, kad tiek daug ir tokios didelės naudos gaunama iš ugnies, kad ji 
didžiausia vertybe laikyta, tokia vertybe, kurią tik dievai galėjo turėti. Tad ir 
sukurta buvo anksčiau mano priminta pasaka apie ugnies iš dievų išvogimą ir 
suteikimą žmonėms. 

Nesąmoningai, netyčiomis įgijęs žinojimą žmogus suprato jos naudin- 
gumą. Tad pirmiausia žmogus pastebėjo iš savo gabumų, kad jo žinojimas 
didėja ir auga ir kad jo protas stiprėja ir tobulėja taip, kad jis vis labiau 
pajėgia apveikti gamtos jėgas. 

Sąmonė yra pirmoji proto funkcija. Senas patyrimas, dabar atnaujintas, 
moko mus, kad Žmogaus smegenyse vyksta trys refleksai: alkio, lytinio 
palinkimo ir apsigynimo arba baimės. Papročiu ir auklėjimu susidaro iš šitų 
visi kiti psichologiški pasireiškimai žmoguje. Žmogui reikia tenkinti tie reikalai, 
kurie gimdo šituos refleksus, bet tinkamai tenkinti. O kad jie būtų tinkamai, 
žmogaus esmei naudingai tenkinami, reikia tie refleksai valdyti, kartais net 
apveikti, slopinti jie. Zmogus vis geriau ir geriau tenkina nurodytus reikalus ir 
vis tinkamiau ir tinkamiau valdo nurodytus refleksus. Kovodami su nurodytais 
refleksais, ellinai patiekė žmonijai kardinalines tobulybės: savitvardos, išmin- 
ties ir drąsos. Visai ką kitą randame rytiečiuose: jie — asketai, silpnina 
pavojingas jiems jėgas, naikindami kūno jėgas ir tuo būdu perkelia savo 
esmės aukštumą iš šio pasaulio į laisvą nuo refleksų geresnį pasaulį. 

Žmogaus žinojimas „augo, plėtojosi, jo protas tobulėjo. Šitai žmogus 
pirmiausia pastebėjo ir suprato, kad jis vis labiau ir labiau pajėgia gamtos 
jėgas apveikti. Protinis žmogaus progresas nuo pat klasinės senovės iki mūsų 
dienų mažiausiai yra ginčijamas; medžiaginės ar dvasinės kultūros reiškinius 
kurdamas, žmogus savo protu ėmė vertinti juos pagal gaunamą iš jų sau 
naudą. Iš žmogaus patyrimų buvo jo susidaryta kultūros vertybių sistema. 
Tarp tų vertybių tenka rasti įvairūs, palengva išsiplėtoję, Žmogaus gabumai, 
kurie susekti nuo jų pradžios nėra galima ir kurie leido žmogui kurti. Žmo- 
gaus fizinės jėgos yra menkos palyginti su gyvulio jėgomis, bet jo gabumai 
labai dideli ir pasirodė galį tobulėti be galo. Tie gabumai ir leido žmogui 
pasikelti aukščiau už gyvulius. Įvykus gamtos perversmams, patekus visam 
kam į visai kitokias sąlygas, gyvuliai išnyksta ir išsiplėtoja kiti, tatai rodo 
įvairios iškasenos. O žmogus sugeba prisitaikyti prie naujų sąlygų. Savaime 
suprantama, kad iš anksto nustatyto plano kurti nebuvo, nebuvo tikslų ir 
priemonių. Tačiau darbas buvo dirbamas. Motyvai tam darbui buvo įvairūs, 
net priešingi vienas kitam, bet visi jie ėjo iš rūpinimosi išlaikyti gyvybę. Tam 
tikslui gamta: 1) sudaro santykį tarp motinos ir kūdikio ir 2) priverčia žmogų 
sugalvoti: a) parūpinti ir parūpinti sau maisto, drabužių, pastogę, b) išrasti 

įrankius ir ginklus, c) sukurti visuomenę, d) susiprasti tarpusavy ženklais ir 
kalba ir pastarąją tobulinti ir t. t. 

Žmogaus išsiplėtojimo procesas eina dviem dėsniais: a) kiekvienas 
žmogus pereina nuo tolimiausių embriono plėtojimosi stadijų iki visiško 
subrendimo visas žmonijos istorinio plėtojimosi epochas taip pat, kaip 
konkretaus žmogaus užuomazga pereina žemesnėse savo stadijose žemesnių 
organiškų formų išsiplėtojimo periodus, b) kiekvieno žmogaus embriono 
išsiplėtojimo stadijos atitinka visos žmonių giminės progresyvų socialinį 
išsiplėtojimą jo palengva vykstančioje istorijos eigoje. 

Kadangi palengva vykstančio išsiplėtojimo procesas, besikartojąs kiek- 
viename individe, vyko ir vyksta taip pat visoj žmonijos išsiplėtojimo istorinėj 
eigoj, tai ne tik psichiniai savumai, bet ir fizinis kitų rasių smegenų išsiplė- 
tojimas yra panašus į kultūros priešaky einančių tautų vaikų smegenų 
išsiplėtojimą. Pasak Bišofą, kultūringose tautose Žmogaus smegenų raukšlės 
pasiekia 7 mėnesių vaisiuje tokį išsiplėtojimo laipsnį, kokio jos yra užaugusio 
paviano smegenyse. Dar Paskalis yra pasakęs: „Zmogus gamtoje yra ne kas 
kita, kaip tiktai silpna nendrė, bet ga1vojanti nendrė". Imm. Kantas 
yra nurodęs, kad žmogus turi du pažinimo šaltiniu, kurie, gal būt, turi vieną 
bendrą mums nežinomą šaknį: jutimą ir protą; pirmuoju mes įgyjame daiktų 
pažinimą, antruoju mes. mąstome daiktus. — Žmogus, tirdamas save, 
pirmiausia atkreipė dėmesį į savo dvasią, a priori tyrė ją, kaip kad Platonas 
buvo numatęs esant pirmiausia idėjų pasaulį, arba Dekartas, formulavęs 
„Cogito ergo sum“, nepastebėjęs, kad tokia pat teise galima pasakyti „Edo 
ergo sum“. Toji dvejopumo teorija ilgai vyravo, bet dabar nuo Kanto darbų, 
kuriais buvo išaiškinta, kad intelektas pareina nuo jausmų, kaip visų idėjų 
pradinio šaltinio, ši teorija neturi pritarimo. Visų žmogaus dvasios jėgų rūšių 
santykiui nušviesti pasinaudosiu keliais išminčių aforizmais. Šopenhaueris: 
„Išmintis, kaip moteries prigimtis, gali gimdyti tik ką įgijus". Dar tas pats 
Šopenhaueris: „Visoks norėjimas atsiranda iš reikalo - čia iš nepriteklio, čia iš 
kentėjimo. Kentėjimas pasibaigia kartu su norėjimo išsipildymu". 

Zmogaus veikimo pagrindas yra jo reikalas išlaikyti savo gyvybę. Šitas 
reikalas skyla į du: 1) prašalinti nepriteklių, kentėjimą, kylantį iš nepritek- 
liaus, ir 2) jausti smagumą, kuris kyla, kai trūkumas yra šalinamas arba ir 
pašalintas, reiškia, siekti laimės, kurią Imm. Kantas yra apibrėžęs kaip mūsų 
palinkimų patenkinimą. Gamta, vykdydama kūrybą, turi objektu tiktai savo 
funkcijas, o Žmogus, vykdydamas savo kūrybą, turi objektu savo laimę. 
Laimės siekdamas žmogus veikia ekonomikos dėsniu: pasiekti kiek galima 
geresnio, naudingesnio rezultato kiek galima mažesnėmis išlaidomis. Ir 
žmogaus intelektas išsiplėtojo jo egoizmo dėsniui nuolat veikiant. Stebėtinas 
žmogaus smegenų išsiplėtojimas yra žmogaus įgijimas, įvykęs jo pirmykš- 
čiam naudos dėsniui veikiant, lygiai taip, kaip, pav., įsigyti vienų gyvulių 
ragai, kitų nagai, kitų dantys ir t. t. kovai dėl būvio reikalingi įnagiai. Didelėj 
kovoj, kurią teko Žmogui = gyvuliui kovoti, užkariaujant sau valdžią gamtai, 
apgalėjimas teko jam daugiausia smegenų dėka ir veikiant aukščiau nuro- 
dytam biologiniam selekcijos dėsniui, pagal kurį aukščiausias numatymas 
reiškia sugebėjimą išlaikyti gyvybę. Žmogaus smegenys palengva konstravosi 
taip, kad narvelis krovėsi ant narvelio, iki visai išplėtoti pusrutuliai užėmė 
savo vietas ant pirmykščių mazgų, ir kiaušo kaulai išsiplėtė, duodami 
smegenims vietos. 

Šalia intelekto žmoguje išsiplėtojo jėga veikti, daryti tai, ko jam reikia, 
ko jis nori. Šitą jėgą mes vadiname valia. Intelektas ir valia ir yra progreso 
varikliai: intelektas vadovauja, o valia duoda judėjimą žmogaus jėgoms. 
Zmogaus kūryba yra įvairios rūšies menas. Kultūra ir yra meno pasekmė. Aš 
suprantu meną labai plačia prasme. Tad menas yra ir progreso kūrėjas. 

Mes matėme, kad gamtos reiškinių evoliucija, taip pat ir žmogaus 
evoliucija, eina didesnio ir tobulesnio organizuotumo kryptimi. Organizuo- 
tumas yra organų ir funkcijų diferenciacija ir kartu jų integracija, kitais 
žodžiais tariant paskirstymas, arba specializacija, ir kartu sujungimas. 

Šitas progreso variklis, būtent - kūno ir dvasios jėgų diferenciacija ir 
integracija užuomazgoje pasireiškia ir gamtoje, ypač gyviuose. Prisiminkime 
bičių ir skruzdėlių organizuotą gyvenimą ir funkcijų paskirstymą, o drauge ir 
jėgų sujungimą. Tačiau aš čia kalbėsiu tik apie žmones. 


IV. 


Pereiname prie visuomenės, tikriau sakant, imame galvon įvairias 
žmonių organizacijas. Apskritai tenka pasisakyti, kad žmogus nėra manomas 
gyvenąs vienas; jį mes mąstome tiktai visuomenėje gyvenantį. Jei genialusis 
Defo davė mums kruopštaus Robinzono Kruzoe, vieno sau gyvenančio, 
aprašymą, tai iš jo mes vaizdžiai matome, kokių gausingai naudingų rezultatų 
žmogus ir vienas pasiekia, turėdamas protą ir valią. 

Vis dėlto žmogui esant silpnesniam už viščiuką, kai vienas ir kitas ką tik 
gema, ir apskritai žmogui esant silpniau apsaugotam už gyvulius prieš 
gamtos įvairias pavojingas jam jėgas, jam teko jungti savo jėgas su kitų 
žmonių jėgomis kovai dėl būvio sėkmingai kovoti ir savęs išlaikymą geriau 
garantuoti. 

Gyvenant visuomenėje žmonėms tuoj reikia tam tikro susiorganizavimo. 
Kaip gamta yra suorganizavusi atskiro žmogaus kūną, kad atskiri jo organai 
tarnauja visumos naudai, individo išlaikymui, taip ir žmonių junginys yra 
reikalingas organizuotumo, kad to junginio atskiras narys tarnautų visumos 
naudai, kuri galiausiai yra ir jo nauda. Sitąjį organizuotumą sukuria 
visuomenėje pirmiausia jėga, o paskui susitarimas, nustatytos tam tikros 
taisyklės, tikriau sakant - teisė. Ji įgyvendina visuomenėje būtiną kiekvieno 
jos nario išsilaikymui tvarką. Tvarka yra conditio sine gua nėra visuomenės, 
vadinas, neįmanomas yra ir atskirų jos narių gyvenimas. 

Sitam reikalui aprūpinti, t. y. tvarkai įgyvendyti, žmogus save visą skiria 
taip, kaip jis tam tikru momentu išmano. Dideliausius vargus Žmonės vargsta, 
žiauriausias skriaudas žmonės kenčia, kad tik turėtų minimalinę tvarką. 

Atskiri žmonės ilgai vergiją ir kitokią priklausomybę kenčia, tautos ilgus 
laikus pavergimą kenčia dėl to, kad brangina turimąją tvarką ir nemato kelio 
geresnei tvarkai įgyvendyti. 

Organizuotoje visuomenėje kuria žmogus civilizaciją ir kultūrą. 
Kurdamas jas, jis palengva vis daugiau ir daugiau įgyja sąmoningumo, o tuo 
pačiu ir savarankiškumo. Istorijai žengiant civilizacija decentralizuojama, o 
decentralizuotosios civilizacijos tikslas yra tautų ir valstybių nepriklausomybė. 
Istorijai beeinant asmuo vis sąmoningesnis tapdamas įgyja vis daugiau ir 
daugiau laisvės; decentralizuotos kultūros tikslas yra atskiro žmogaus laisvė. 
Kultūros istorija ir yra aukščiau minėtų, glūdinčių Žmogaus smegenyse, 

refleksų apveikimo ir valdymo išsiplėtojimo istorija. 

Žmogaus gabumai išsiplėtojo daugiausia dėl to, kad jis gyvena drauge 
su kitais žmonėmis visuomenėje. Negalėdami neigti žmonijos progreso moks- 
lo ir meno srityse, kai kurie mintytojai, pav., J. J. Russo, neigė dorovinį 
žmonių progresą, net skelbė, kad istorijai beeinant Žmonės doroviškai genda. 

Kad žmonija progresuoja ne tik proto ir mokslo atžvilgiu, bet ir doros ir 
socialinio. gyvenimo atžvilgiu, pirmas aiškiai pareiškė XVIII amžiaus 
Prancūzijos valstybės vyras Tiurgo, mėgęs užsiimti ir filosofijos klausimais; jis 
Mėgino nustatyti žmogaus dvasios išsiplėtojimo dėsnius. Tos pat šalies XIX 
amž. filosofas Aug. Kontas yra nustatęs tris žmogaus dvasios plėtojimosi 
stadijas: teologijos, metafizikos ir pozityvaus mokslo stadijas. Šitas mintis jis 
pareiškė kur kas anksčiau, nei išleido savo garsųjį veikalą „Cours de 
philosophie positive“, dar 1822 metais išleistame veikale „Plan des traveaux 
scientigues necessaires pour reorganiser la societe"“. Gyvendami visuomenėje 
žmonės jungiasi dar į tampresnes grupes, į glaudesnius junginius. Vienybė - 
galybė. Unitis viribus res parvae crescunt. Pirmapradinis pastovus junginys 
yra šeima, o tobuliausias organizuotumu junginys yra valstybė. Nedovanai 
istorija prasideda tiktai nuo to laiko, kai tauta pradeda gyventi valstybiniu 
gyvenimu. Valstybė, iš pradžios dažniausiai sukurta jėga, toliau tvirtina 
jungimosi ryšius, įvesdama tam tikrą tvarką, tai yra, siedama junginio narius 
teisės normomis taip, kaip namo plytos yra jungiamos cementu. 

Valstybės vykdomoji ir saugomoji tvarka yra taip reikalinga ir brangi 
žmonėms kad jie daug skriaudų, daug nedateklių kenčia sąmoningai, laiky- 
dami tvarką brangesne sau vertybe už tas, kurių jie netenka, kad tiktai 
išlaikytų savo gyvybę, o dažnai tiktai gryna prievarta kenčia tvarką vis dėl tos 
pat priežasties. Kultūros istorija rodo mums, kad ji sukurta arba valstybei 
betarpiškai dalyvaujant, arba valstybei padedant, arba bent valstybei 
palaikant tokią tvarką, kuri garantuoja jos gyventojams gyvybę ir kiekvieno 
turtų ir kūrinių saugumą. Kad ir kažin kaip gėrėtumės Solono dvasios 
prakilnumu, — kai jis būdamas turtingiausio valdovo, Persų karaliaus Krezo, 
svečiu, paklaustas prieš tai išrodžiusio jam visus turtus, ar yra jis matęs 
žmogų laimingesnį už jį, Krezą, atsakė, kad laimingiausio Žmogaus negali 
būti, o jei galima kalbėti apie tokį, tai jis žinąs vieną, atėnietį, kuris buvo nei 
turtingas, nei beturtis, turėjo šeimą, kurią užaugino gerais piliečiais, ir pats 
mirė kovoje dėl tėvynės labo, — vis dėlto turime konstatuoti, kad Solonas 
negalėjo kitaip kaip tapti filosofu ir įstatymų leidėju ir keliauti po svetimus 
kraštus ir sostines, kaip turėdamas medžiaginių gėrybių tam tikrą atsargą, 
kurią turėti jam suteikė galimumo valstybinė tvarka. 

Visuomenės gyvenimas, teisės ir valstybės tvarka leidžia ir dorovei ne 
tik susidaryti, bet ir keistis ir tobulėti. Pavyzdžiui, kaip buvo baudžiavos ir kai 
kurios klebonijos ir vienuolynai turėjo baudžiauninkų, — tatai rodo kaimų 
vardai, pav., „Kunigiškiai“, — bažnyčioje buvo skelbiama artimo meilė, o 
gyvenime kunigo buvo naudojamasi baudžiauninkų darbu dovanai; tokia buvo 
tada dorovė. Rusijos Sibiro pakraštyje prie Beringo sąsmaukos ir Ledynų 
okeano gyvenantiems žmonėms valstybės valdžia anuomet pristatydavo kartą 
per metus iš Vladivostoko maisto, ypač miltų, tam tikrą kiekį kiekvienam 
žmogui. Čia ta netekėjusi mergina greičiau ištekėdavo, kuri turėdavo daugiau 

vaikų dėl to, kad tiems vaikams gaudavo davinį: daugiau vaikų — didesnis 
kraitis, miltų davinys“. 

Kasdieninė visuomenėje moralė smerkia netekėjusią dėl vaikų prasi- 
manymo. 

Ministeris, kyšiais pralobęs beministeriaudamas, įsigijęs dvarų ir kitų 
turtų, yra gerbiamas visuomenės, kuri nustato vyraujančios moralės lygį, o 
išalkęs neturtėlis, jei bus sučiuptas pavogęs duonos gabalą pavalgyti, tos pat 
visuomenės bus pasmerktas ir net teismo nubaustas. Bankininkas dirbtiniais 
balansais ir kitais gudrumais apiplėšęs savo banko klijentus, kurių ne vienas 
neteko dėl to paskutinio cento, ir įsigijęs savo žmonos vardu dvarų, mūrų ir 
kitų turtų, kaip inkstas taukuose, kaip sūris svieste vartosi gerbiančioje jį 
visuomenėje, pirmą vaidmenį vaidina prabangiškuose baliuose, pav., žurna- 
listų, o koks eigulis, nepajėgiąs prižiūrėti didelio miško ploto, išlicituojamas iki 
paskutinio turtelio padarytiems nuostoliams padengti ir smerkiamas, kaip 
visuomenei žalingas asmuo. . 

Neturtas turi didelės reikšmės dorovei nusistatyti. Šilerio laiške 
Augustenburgo hercogui buvo taip pasakyta: „Žmogus yra mažas, kai jis tik 
šiltai gyvena ir sočiai pavalgo, tačiau jam reikia šiltai gyventi ir sočiai 
pavalgyti, kad jame galėtų veikti geresnioji prigimtis“. Jo eilėse „Wūrde des 
Menschen" pasakyta: 

Einstweilen bis Philosophie 

Den Ban der Welt zusammen halt Erhalt sich das Getriebe 

Durch Hunger und durch Liebe, 

Ir 

Etwas muss er sein eigen nennen Oder der Menseh wird morden und 
brennen. 


Yra ir sociologijos teorija, kuri turi ekonominio materializmo, arba 
istorinio materializmo, arba dialektinio materializmo vardą. Ji veda visą 
kultūros ir visuomenės plėtojimąsi iš vieno ekonominio faktoriaus. Pirmas 
vardas yra tikresnis, atitinkąs reiškinių esmę. Dialektinis istorinio proceso 
aiškinimas tvirtina, kad ne tik teisė ir valstybė, bet ir tikyba, dorovė, filo- 
sofija, mokslas, menas ir t. t. savo pagrinde turi ekonomiką. Marksas iš 
Hegelio paėmė dialektinę istorinę proceso formulę, bet davė jai kitą turinį, 
būtent, kad ne idėja, bet ekonominiai reiškiniai eina dialektiniu procesu, kad 
visų iki šiol buvusių visuomenių istorija yra klasių kovos istorija, kad žmonių 
visuomeniškai ekonominio būvio santykiams kintant, kinta pažiūros, sąvokos, 
dorovė, teisė etc., - visa pasauližiūra; viešpataujančios visuomenėje klasės 
idėjos viešpatauja ir visuomenei. Gamybos santykių, atitinkančių tą ar kitą 
gamybinių jėgų laipsnį, visuma sudaro visuomenės ekonominę struktūrą, 
realiąją bazę, ant kurios stovi teisinis ir politinis triobesys (Ueberbau); jį 
atitinka visuomenės sąmonės formos. Tas ar kitas gamybos būdas yra 
socialinio, politinio ir dvasinio gyvenimo priežastis. 

Hegelio išplėtota iki subrendusios logiškos formos dialektika tapo 
dabartinės istorinės sąmonės pagrindinė galvojimo forma ir aiškus 
išreiškimas. Tautos ir kultūros, ypač jų istorinės formos, yra ne tik plėtojimosi 


“ Šitą faktą teko man sužinoti iš Divnevo raštų, kuris, kaip politinis nusikaltėlis, ištremtas gyveno 
tame krašte. 

eigos kelio gabalai, jų prasmė nėra išsemiama tuo indėliu, kurį jos įmoka 
žmonijos galutiniam tikslui, bet jos turi savąjį dėsnį, jos yra tikrybės ir 
vertybės, kurias išaugina istorijos eiga. Dialektinio plėtojimosi sąvokos esmė 
yra ta, kad šitie istoriniai vaizdai, kaip judamieji, kaip dėl savo vidujinio 
priešingumo išeinantieji už savo ribų, yra manomi, kaip pereinantieji vienas į 
kitą. Istorija kiekvienu momentu ir kiekvienoj vietoj yra tikrybė, pilna 
vertybės, bet kartu ji yra ir pereinamoji stadija - dialektinis procesas. Ne tik 
tai, kas gale siekiama, bet ir visa dabarčių eilė, kuriomis istorija eina, ir visa 
pakitimų sėkmė, kuriuose istorija vyksta, sudaro pasaulio istorijos prasmę. 

Dialektinio plėtojimosi idėja yra istorinio galvojimo paskutinioji logika. 

Įvairios yra formos, kuriomis yra gyva XIX amž. dialektinė mintis, taip 
pat ir dabarties istorijos moksle. Radikaliausiai ji pasireiškia istoriniu 
materializmu. 

Troeltsch sako: „Tik europietis iš kronikininko ir epiko, iš pranašo ir 
mistiko, iš duomenų rinkiko ir politiko tapo istorijos filosofu dėl to, kad jis iš 
sąmoningai apimtos praeities nori ir stengiasi išplėsti sąmoningai nustatytą 
ateitį. Kaip Hegelis buvo nurodęs idėjų dialektiką: tezė, antitezė, sintezė, - 
taip ir istorinis materializmas nurodo gamybinių jėgų dialektika: vergai - 
laisvi, baudžiauninkai - šeimininkai, cechų šeimininkai - jų gizeliai, darbdaviai 
- darbininkai ir jų santykiai." 

Visuomenėje randame ir kitokios dorovės, nei viešpataujančioji, 
pasireiškimų. Mažumos, turinčios prakilnesnę dvasią, dorovė esti aukštesnės 
rūšies, žmoniškesnė dorovė. 

Tad dorovė yra reliatyvi, kintąs reiškinys, tačiau amžiams einant ir ji 
progresuoja. Tiesa, kartais žmonijai tenka jaustis lyg apviltai: didysis karas 
parodė civilizacijos priešakyje stovinčių kai kurių tautų didelį dvasios 
barbariškumą, nekultūringumą. Tačiau tai nerodo, kad seniau nebūtų buvusi 
toji tauta dar žiauresnė, dar barbariškesnė. Asmuo gauna kultūrinę išvaizdą 
ne tiek iš savęs, kiek iš orutinių aplinkybių, iš visuomenės. Kultūrinis „tiktai 
aš“ nėra įmanomas. Tiktai visuomenėje asmens kultūra pasiekia dorovės 
laipsnio. Noras to, kas yra gera kitiems, yra dorovingas reiškinys; jis yra ir 
sąlyga visuomenės gyvenimo, kuriame ir asmuo randa sau vietą. 

Dorovei kilti visuomenėje būtina sąlyga yra tos visuomenės didesnis ir 
didesnis apsišvietimas, gilesnis ir platesnis mokslas. Visa tai tikriau įgyjama 
tik visuomenei įgijus valstybės organizacijos formą. 

Kaip atskiras Žmogus yra savimeilės vedamas savo veiksmuose, taip ir 
valstybė. Vieni, kaip senovės Graikų filosofas Platonas, mokė, jog valstybės 
uždavinys yra auklėti gyventojus, daryti juos dorovingus. Kiti, kaip kad, pav., 
Prancūzijos vienas karalius buvo pasakęs, jog jam viešpataujant kiekvienas 
prancūzas turės pietums vištą išsivirti, matė valstybės tikslą - tiekti kiekvienam 
individui gerą būklę; treti, kaip kad dabar SSSR, valstybės tikslą skelbia esant 
visai visuomenei suteikti gerovę. Buvo ir tokia teorija, kad valstybė privalo tik 
saugoti teisę, kuri garantuoja Žmogui laisvę. Ir priemonės tam tikslui pasiekti 
buvo siūlomos labai įvairios: muo Platono galutiniam valstybės tikslui — 
moralinei būtybei išauklėti — pasiūlytos priemonės žmonių ir turto bendrumo iki 
jakobinų giljotina realizuojamos žmonių lygybės. Kiek įvairių priemonių būta! 
Nuo absoliutaus monarcho, skelbusio save Dievo valia siekiantį suteikti visiems 
brangiems pavaldiniams gerovę, iki proletariato komunistinės diktatūros 
priemonių, tą pat gerovę įgyvendyti. Kiek įvairiausių priemonių! 

Valstybės tikslo klausimą reikia tirti apskritai mokslo ir specialiai 
psichologijos priemonėmis. Moksliškai, indukcijos metodu tiriant, reikia dar 
patyrimo duomenis papildyti aprioriniu galvojimu, kuris primena mums, kad 
visokio žmogaus žinojimo ir filosofinio tiesos ieškojimo yra tragiška prigimtis: 
niekad nėra nustatoma galutinė tiesa, bet tiktai laipsniais artinamasi prie jos. 
Psichologijos atžvilgiu svarstant šitą klausimą reikia prisiminti, jog valstybė 
yra dvasinė kategorija, kad ji nėra grynai gamtinis procesas, bet yra žmogaus 
sąmoningos valios ir veikimo rezultatas. Tai ne mechaniška vienybė, bet gy- 
voji dinamiška vienybė, ne statikos reiškinys, bet dinamikos reiškinys, kurio 
vienybė yra siekiamų tikslų pagrįsta; ji yra ne vien gamtinio priežastingumo 
reiškinys, bet ir racionalinių tikslų siekiamoji dvasinė darbuotė. 

Dabar valstybės tikslas yra taip apibrėžiamas: tiekti kiek galima 
didesniam gyventojų skaičiui kiek galima geresnę medžiaginę ir dvasinę 
būklę. 

Priemonės tam tikslui pasiekti: sudaryti gyventojams sąlygas, kad jie 
galėtų patys patenkinti savo kultūrinius reikalus, paskirai arba grupėmis 
rūpindami juos, o kurių — kultūrinių, medžiaginių arba dvasinių — reikalų 
patys gyventojai negali aprūpinti, valstybė privalo jiems padėti, arba net pati 
tuos reikalus rūpinti. 

Trumpai kalbant, valstybės uždavinys skatinti gyventojus kultūrą kurti. 
Tą uždavinį vykdant tenka svarstyti vertybių reikšmę ir naudingumo 
visuomenei atžvilgiu. Vadinas, tiek atskiras žmogus, tiek ir valstybė turi turėti 
vertybių sistemą. 

Valstybės idealas nėra pasiekiamas, bet jis yra siektinas ir yra valstybės 
gyvenimo plėtojimosi dinamika. Kultūra ir yra absoliučių vertybių — Tiesos, 
Gėrio ir Grožio — sistema. Tos vertybės yra valstybės gyvenimu reali- 
zuojamos šiomis formomis: dorovė, teisė, mokslas, menas“, tikyba, 

Žmonijos galutinis tikslas yra objektyvinti kultūrines vertybes amžiais 
vykstančiame plėtojimosi procese. Kultūros vertybių sistema yra žmonijos 
progreso tikslas. Tam tikslui gyvena žmogus, gyvena visuomenė, kaip dva- 
sinė vienybė, ir žmonija, kaip vienybės idėja. 

Tačiau kultūrinis veikimas daugiausia pasireiškė valstybiniame gyve- 
nime. Čia aš turiu galvoje ne tik valstybės, kaipo tokios, veikimą, bet ir visų 
jos gyventojų veikimą; tatai aišku iš to, kas mano buvo iki šiol kalbėta. Aš 
nesustosiu ties valstybės kultūriniu vertybių kūrimo pavyzdžiais, nes tos 
kūrybos rūšių tiek daug mūsų laikais ir tiek daug kūrinių, kad ir dalies 
išskaičiavimas užimtų daug laiko, kurio mano paskaitai skirto neužtektų; 
priminsiu tik, pav., telegrafą, telefoną, paštą, geležinkelius, švietimą ir t. t. 
Taip pat aš nesustosiu ties įrodinėjimais, kokia yra valstybės įtaka atskiriems 
jos gyventojams ir jų grupėms kultūrines vertybes kuriant; tatai buvo galima 
suprasti iš to, kas iki šiol buvo kalbėta apie valstybę, kaip progreso variklį; 
gana dar tik, pav., pabrėžus, kad pačios tvarkos įvedimas ir saugojimas su 
teisės pagalba sudaro pagrindines sąlygas bet kuriai kūrybai. 

Valstybės gyvenime gauna vis pilniau ir pilniau pasireikšti ir progresuoti 
ir tautos savumai. Tautiškumui valstybė yra ne tik jėgos organizacija, bet ir 
nacionalinės kultūros  savaimingų vertybių  depozitaras (saugotojas, 


“ Menu aš vadinu visa techniką. 


453 


Petras LEONAS 


laikytojas). Tauta reiškia pirmoj eilėj ne rasės biologinę visuomenę, bet 
istoriškai palengva susidariusią dvasinę vertybę, homogeninę kultūrą. Tautos 
pirmoj eilėj savąją kultūrą skiriasi tarpusavy. Tauta yra dvasiškai dorovinis 
pradas. Žmonių kultūra plėtojasi tam tikrų nacionalinių kultūrų forma ir 
sąmone ir siekia bendros žmogiškos pasaulinės kultūros, ypač savo protiniais 
elementais. Tauta gyvena savo atskirą gyvenimą savoje tam tikroje kultūroje; 
ji reiškia savo sielą savo kultūros veidrodyje. Ir kiekvienos tautos aukš- 
čiausioji garbė yra kurti ir tobulinti savo kalbą, literatūrą, meną, dorovę, 
papročius, teisę, santvarką atskirai nuo kitų tautų. 

Kas yra tauta žiūrint iš jos vidaus, tai tas pats yra valstybė žiūrint į ją iš 
oro Tad ir natūralus yra ypač XIX amž. pasireiškęs tautų atgimimas ir jų 
siekimas gyventi valstybiniu gyvenimu. Tauta kaip bendruomenė yra istoriškai 
susidaręs organizmas, valstybė yra jos įsamoninta organizuojanti gyvenimo 
forma. Ko negali pasiekti sau tauta dėl lėšų ir organizuotumo trūkumų, tai čia ją 
pakeičia, paremia, papildo ir organizuoja valstybė. Tauta yrą iš prigimties turįs 
kultūros tikslus subjektas, o valstybės jėga tiekia išorinę kultūros tikslų 
organizaciją, ir tai tiek dvasinės, tiek medžiaginės kultūros, o be medžiaginės 
kultūros nėra įmanoma kurti ir tobulinti dvasinė kultūra. 

Palyginę, koks mūsų kultūros lobis buvo iki 1918 metų pabaigos, kai 
mes, kaip tauta, ilgą laikotarpį negyvenome valstybiniu gyvenimu, su tuo, kas 
mūsų pasiekta per pastarųjų keliolikos metų valstybinio gyvenimo laikotarpį, 
mes vaizdžiai pamatysime, ką reiškia valstybė kultūros kūrime. 

O žmonija valstybių savitarpio interesais vis daugina ir daugina visos 
žmonijos solidarumo ryšius ir krauna visos žmonijos kultūrines vertybes. 

Valstybės tikslas parūpinti kiek galima didesniam skaičiui geresnę būklę. 

Naujausi valstybių įstatymai visame pasauly rodo, kad socialinis kultū- 
rinių vertybių įkainavimas plėtojasi ta kryptimi, kuria privatinė nuosavybė, 
kaip gamybos priemonė, netenka savo, kaip absoliučios individo teisės 
pobūdžio, bet tampa socialine funkcija ir pareiga, kurios realizavimas turi eiti 
santaikoje su viešuoju visuomenės interesu. 

Valstybės socialinis tikslas, ypač ten, kur plačios masės įgyja vis dides- 
nės įtakos valstybės gyvenimui, tampa vis realesnis ir realesnis, teisingesnis 
ūkio gėrybių paskirstymas palengva vis plačiau ir giliau yra vykdomas. 

Čia aš turiu galvoje vadinamąją fabrikų įstatymdavystę, teisę streikuoti, 
kolektyvinių sutarčių darymą, darbo dienos ilgio nustatymą, darbo atlyginimo 
minimumo nustatymą, darbininkų įmonės pelne kai kur dalyvavimą ir kt. 
Valstybei dabar pirmoj eilėj stovi socialinė politika. 

Prieš socialinio politiko akis stovi kultūrinio žmogaus vaizdas ir reika- 
lavimai. Socialinė valstybė siekia pakilti į mūsų prasme kultūrinės valstybės 
padėjimą. Tuo būdu liaudyje palengva plėtojasi sąmonė, kad valstybė yra 
kiekvienam didelė vertybė ir kad ji apima tautą jos visumoje. Dabar valstybė 
yra pati liaudis, bet, ne jėga, kuri stovi šalia liaudies. Tikras istorinis valstybės 
išsiplėtojimas rodo, kad žmonija eina progreso keliu, kad individui taip pat 
kaip ir valstybei didelėje istorijos dramoje yra paėmusi viršų aukštesnioji 
gyvenimo prasmė ant grynai gyvuliško gyvenimo, būtent, amžių vertybių 
sistema, kurią mes vadiname kultūra. Be to žmonijos istorija būtų ne tautų ir 
valstybių kovos arena, bet kaimenių ir gyvuliškų grupių kovos arena. 

Mes nežinome amžinai veikiančių kultūros vertybių paskutinės turinio 
esmės. Tačiau žmonijos progresas yra paremtas viltimi, kad tų vertybių esmė 

palengva yra sužinoma. Pav., dorovės pažanga yra ta, kad mūsų vertybės 
sąmonė pajėgia pažinti amžino Gėrio pasireiškimo formas ir nustatyti mūsų 
sąžinę; teisės išsiplėtojimas eina dorovės išsiplėtojimo pėdomis; tos kultūros 
formos, kurias mes vadiname mokslu, pažanga reiškia, kad žmonija vis 
daugiau ir daugiau įgyja vadovaujamųjų dėsnių ir tiesų; dailės išsiplėtojimas 
yra tas, kad žmogus gali pažinti daiktų esmę, būtent tai, kas juose yra 
amžina ir jiems charakteringa, suprasti ir aiškiai nušviesti jų prasmę (Grožį). 
Nors ir reliatyvus yra dalykas tas įvertinimas, kurį žmogus pajėgia tiekti 
kultūros vertybėms, vis dėl to yra didelis dorovinis, teisinis, mokslinis, meni- 
nis objektyvus vertybių žmonijos kapitalas, dėl kurio visos labiau išsila- 
vinusios istorinio gyvenimo eigoje tautos vienaip mąsto, susitaria tarpusavy. 
Nėra tautų aptarties dėl absoliutaus vertybių požymio, tačiau mes negalime 
neigti tą savo žinojimą, kad žmonija yra sukūrusi ir nustačiusi įvairiose 
tautose, kurios stovi aukščiau už primityvų išsiplėtojimo laipsnį, eilę kultūrinių 
vertybių, kurios pretenduoja besąlygiškai ir mekintamai veikti ir kurių 
įgyvendymo žmonija siekia, nors ir ne vienokiu būdu ir ne vienokiame 
konkrečiame turinyje atskirose tautose. 

Progreso kelias, kaip kultūros vertybių sistemos artinimas, nėra tiesus, 
jis eina vingiais, tačiau yra žmonijai neatimamas. Zmonija turi sveiką sielą ir 
tikisi palengva vis arčiau ir arčiau pasiekianti absoliutų idealą, nors ir 
darydama klaidų ir keldama kovų savo dalių tarpe. 


V. 


Kodėl kultūros kūrimas eina vingiais? Kokie žmonijos progreso stabdžiai? 

Augalams tarpti reikia šiltos ir šviesios saulutės, gaivinančio oro, girdan- 
čio vandenėlio ir maitinančios žemelės. Gyvuliams daugintis ir gerai gyventi 
reikia tų pačių sąlygų, bet maistą jiems duoda žemelė ne betarpiškai, o 
daugiausia augalams tarpininkaujant. Randame šiokių tokių augalų ir ten, kur 
nėra visų aukščiau nurodytų sąlygų; pav., man teko matyti šimtus kilometrų 
skersai ir išilgai besitęsiančius smėlio tyrus, kur labai retai auga kokia žolelė, 
o brangiausias tų kraštų augalas yra saksaulas, medelis, leidžiąs labai toli į 
visus kraštus šaknis,“ kurios yra kietos, kaip ąžuolas, ir duoda gerą kurą. 

Randame gyvulių vandenyje arba žemėje begyvenančių. Vis dėlto tik tie 
augalai ir gyvuliai leidžia žmonijai kultūrą kurti, kurie veisiasi visoms aukščiau 
nurodytoms sąlygoms esant. 

Tos pat sąlygos yra būtinos ir žmonėms taip gyventi, kad galėtų kultūrą 
kurti. Kurios nors sąlygos trūkumas yra žmonijos progresui stabdys. Faktų 
galima labai daug nurodyti: ašigalių ir jiems artimų kraštų plotai, uolotų kalnų 
kraštai, saulės išdeginti smėlio tyrai. 

Zmogus ir pats sudaro savo sėkmingam darbui kultūrai kurti stabdžius. Tie 
jo savumai, kurie yra dideli kultūrai kurti varikliai, ypač kultūros kūrimo pra- 
džioje, vėliau tampa stabdžiais. Pirmiausia tas tenka pasakyti apie stipriausį 
variklį, apie žmogaus egoizmą. Kai savo geiduliams ir įvairiems palinkimams pa- 
tenkinti tapo surasti įvairūs maisto ir gėrimo dalykai, žmonės kartais taip nera- 
cionaliai juos vartoja, kad tas vartojimo būdas tampa didelis progreso stabdys. 
Paimkime opijaus arba svaigiųjų gėralų vartojimą. Lietuvių tautai svaigiųjų 
gėralų, ypač degtinės, vartojimas yra labai didelis kultūros progreso stabdys; 
maža to, reikia pasakyti, šitas įprotis veda mūsų tautą stačiai į degeneraciją. 

Žmogaus veikimui reikia ne tik tų gamtos suteikiamų būtinų sąlygų: 
saulės, gryno oro, tyro vandens ir atitinkamo maisto, bet ir socialinių tinkamų 
sąlygų dėl to, kad Žmogus gyvena visuomenėje. Grynam orui ir tyram 
vandeniui prilygsta laisvė; tiktai prie tam tikrų laisvės sąlygų gali pasireikšti 
žmogaus valia, jo iniciatyva, sumanumas, be kurių nėra įmanomas sėkmingas 
asmens veikimas kultūrai kurti. Reikalingiausiai tvarkai sudaryti ir jai palaikyti 
žmogus buvo išsižadėjęs laisvės. Toliau per tūkstančius metų jis yra daug 
sielvarto padėjęs, daug iškentėjęs, daug kraujo praliejęs savo laisvei grąžinti. 

Stipriausi stabdžiai žmogaus progresui eina iš tos visuomenės, kurioje 
žmogui tenka gyventi, labiausiai iš tų konkrečių organizacijų, kurias jis pats 
yra sudaręs, kaip būtinas savo gyvybei išlaikyti ir kultūrai kurti. 

Pirmoj eilėj didelių trukdymų progresui sudaro tikyba. Man teko gyventi 
kurį laiką muzulmanų, arba Mahometo tikybos žmonių, tarpe. Visiškas atsi- 
davimas likimui, visiškas pasitikėjimas Allachu! Tai nereiškia, kad tie žmonės 
nedirbtų, bet darbo progresavimas yra visai sustojęs. Dirbama tiktai taip, 
kaip tradicija išmokė. Ten (kalbu apie Turkestand kraštą) Žmones kankina 
drugys. Vaistas prieš tą ligą yra vienintelis, chininas. Bet šita vaistą patiekia 
krikščionys, giaurai. Daugelis sergančių todėl neima chinino, nors jis ten buvo 
dovanai dalinamas, sėdi saulėje ir dreba, laukdami likimo, kurį Allachas duos 
— dažniausiai miršta. Tokį pat prietarą, kuris trukdo Žmogaus sumanumą, 
galvojimą randame ir kitų tikybų tautose. 

Daugiausia ir stipriausių progresui stabdžių mūsų laikais sudaro valsty- 
bė, tas žmonių junginys, kurio uždavinys yra skatinti kultūros kūrimą, kuris 
mūsų laikais dėl tokio savo uždavinio ir vardą turi kultūrinio junginio, 
kultūrinės valstybės. Ji savo teisine santvarka trukdo žmonėms progresuoti. 
Pirmiau, kai žmonės nebuvo dvasiškai taip subrendę, kad galėtų patys save 
teisiškai tvarkyti, valstybės toji ar kita teisinė santvarka, nebuvo toks aiškus 
progreso stabdys. Bet dabar, kai žmonės yra susipratę ir pribrendę patys 
savo teisės santvarką kurti, šios rūšies stabdžiai yra labai kenksmingi. Net 
tose valstybėse, kurių santvarka yra vadinama demokratinė, teisės kūrimas 
tikrovėje yra tiktai turtingųjų, plutokratijos, rankose. O plačiosios masės 
maža turi įtakos. Tiesa, reikia konstatuoti, kad palengva einama socialinio 
teisingumo įgyvendymo linkme. Pav., valstybės teisės tvarka ir jėga saugoja 
atskiro asmens, turtingo ir neturtingo, darbą ir turtą, nustato valiutą, laiko 
paštą, stato ir laiko geležinkelius, tvarko susisiekimą apskritai, tvarko ir 
skatina žemės ūkį, miško ūkį, pramonę, prekybą, rūpinasi švietimu, palengva 
vis labiau ir labiau ima tvarkyti darbdavių ir darbininkų santykius geresnio 
atlyginimo ir geresnių darbo sąlygų sudarymo linkme ir t. t. 

Tačiau vis dėlto esamoji teisinė santvarka stipriai stabdo progresą tiktai 
dėl to, kad ne plačios masės per savo atstovus teisę kuria. Vis dar plačiųjų 
masių būklė yra tokia: 1) darbas yra apmokamas mažiau, nei jis vertas, 
mokama tik tiek, kad vos-ne-vos darbininkas gali pragyventi su šeima; 2) 
darbininko jėgos išsiurbiamos labai sunkiu darbu taip, kad jis greit tampa 
invalidas; 3) darbo sąlygos labai nesveikos; 4) vargo, skurdo ir sunkaus 
darbo sąlygos sudaro dėkingą įvairioms ligoms dirvą darbininko šeimoje. Visa 
tai duoda daugiau žalos visuomenei, nei visi nusikalstamieji darbai. 

Atskirų asmenų santykiuose valstybė gina ir silpną nuo stipriojo 
nusikalstamojo užpuolimo, bet ekonominė santvarka sudaryta teisės normo- 
mis yra tokia, kad stiprieji yra ginami nuo jų skriaudžiamųjų kokių nors 

mėginimų taisyti savo būklę. Neteisingumai, tiesiog raumenų jėga daromieji, 
yra valstybės tvarkomi, bet neteisingumai proto jėgomis, teisiniais nuostatais 
ar teisiniu sumanumu daromieji yra net saugojami, juos palaiko esamosios 
teisės santvarka. 

Be šių bendro pobūdžio stabdžių, sudaromų bendros esamosios teisinės 
santvarkos, kai kur susidaro dar specialūs trukdymai, kurie atgal pakreipia, 
arba bent visai sustabdo visuomenės evoliucionavimą progreso linkme. 

Aukščiau nurodytieji bendro pobūdžio trukdymai yra, taip sakant, norma- 
lūs, jie yra tam tikras evoliucijos laipsnio požymis, jo elementai, kurie yra 
susidarę visuomenei progreso keliu einant, ir yra etapas į kitą geresnį laipsnį. 
Šitie specialūs trukdymai yra dirbtiniu būdu sudaromi tųjų, kam pasiseka jėga, 
klasta ar smurtu valstybės valdžią užgrobti, siekiant savo asmeniškos arba 
siauros grupinės naudos. Šitie specialūs trukdymai yra ypačiai kenksmingi todėl, 
kad jie sustabdo tinkamą asmens lavinimąsi. O teisės ir teisių lygybė, kuri lyg 
kad yra įstatymuose, turi prasmės ir sveiko visuomeninio funkcionavimo tiktai 
tuomet, kai visuomenės nariai yra tinkami tikrai vykdyti teisę; jie tokie gali būti 
tiktai, kai gauna tinkama išsilavinimą, kai jei jie yra auklėjami ir pratinami ne 
pataikauti, ne lenkti galvą prieš galinguosius, ne šnipinėti vienas prieš kitą, bet 
veikti kaip lygūs ir laisvi tikri piliečiai. Tik visuomenė, kuri yra pasiekusi tam 
tikrą išauklėjimo laipsnį, gali padaryti naudingas visuomenės interesams savo 
demokratiškas įstaigas ir lygiai suteiktas teises. Darbas tik išlaisvintąja, 
ištobulintąja išmintimi, gyvąja kūrybine jėga, plienine valia, laisvu siekimu yra 
iškeliamas į tinkamą būklę ir ūkiškai sutvarkomas. Tiktai išlavintoji, išauklėtoji 
laisva dvasia gali kaip reikiant palaikyti ūkiškus santykius, patiekti techniką, 
išrasti naujus energijos šaltinius ir garantuoti gyvenimui ūkiškus pagrindus, 
žadančius pelno, kuriais daromas galimas tolimesnis kultūros plėtojimasis. 
Anima servilis tokiems uždaviniams netinka. 

Kai Prancūzijoje įsivyravo Napoleono III despotizmas, Buckle (Boklis) su 
širdies skausmu ir pasipiktinimu žiūrėjo į tą despotizmą, kojomis mindžiusį 
„didžiosios ir pažangiosios nacijos“ visas geresnes tradicijas ir nenorėjo vykti“ 
Paryžiun, pasakęs: „Man būtų per daug skaudu žiūrėti į prancūzų 
pažeminimą“ [30]. 


Pateikiame kitą žurnalui „Kultūra“ parašytą Petro Leono straipsnį. 


„Valstybės ir bažnyčios santykiai 
Pratarmė 


Pasaulis yra žmonių gerais norais išklotas, ypač tų, kurie valdo žmones 
arba jų sielas. Visi jie sakosi gerais norais savo teises ir pareigas vykdą, visi 
jie skelbiasi siekią suteikti žmonėms gerovę ir laimę, kai kas jų tikrina galį 
suteikti laimę ir būsimame pomirtiniame gyvenime. Iš tikrųjų Žmones ar jų 
sielas valdančiųjų veiksmai, vykdomieji, anot jų, gerais norais ir siekimais, 
būna naudingi tiktai jiems patiems, o liaudžiai tie jų veiksmai dažniausiai neša 
skurdą, nelaimę, kartais net mirtį. Despotas, liepdamas nukirsti galvą savo 
ministeriui už tai, kad jis neatspėjo jo užgaidos, mano gera tautai darąs, nes 
jo asmuo, jam rodosi, yra tai liaudžiai toks šventas ir geradaris, kad jo sielos 

ramybė turi būti visada apsaugota, ir nusikaltęs tos ramybės ardytojas, kad ir 
nesąmoningu jos sudrumstimu, turi būti nužudytas. Kryžeiviai, žudydami 
lietuvius stabmeldžius, manė gera darą, nes verčią juos išpažinti tikrąjį Dievą 
arba neduoda daugintis žmonėms, kurie Dievo neišpažįsta, ir todėl eina 
pragaran numirę. 

Valdovai mano gera darą, kai įsako deginti spausdinius ir raštus, kurie 
skelbia tai, ką jie, valdovai, laiko netiesa esant, kas, jų nuomone, gali nuvesti 
tautą netvarkon ir pražudyti ją. Sielų ganytojai mano gera darą, kai jie 
draudžia tikintiems skaityti knygas, kurios, jų manymu, griauna tikėjimą, 
Gera darą manė apie save tie, kurie nuteisę Husą sudeginti; gera darąs manė 
imperatorius Zygmantas, kurio įsakymu tas sprendimas buvo įvykdytas; gera 
manė daranti ir toji moterėlė, kuri padėjo žagarų saują laužan, ant kurio degė 
Husas, ir dėl kurios šio veiksmo deginamasis ištarė: „O sancta simplicitas!“ (o 
šventasis neišmanymas). Gera darą manė tie, kas kišo į kalėjimus socialistus, 
trėmė juos Sibiran arba net žudė, nors šie taip pat skelbė, kad ir siekią tiktai 
žmonių geresnį visuomeninį gyvenimą įgyvendyti. 

Sios rūšies pavyzdžiams nėra galo tiek žmonių istorijoje, tiek dabarties 
gyvenime. Tačiau mums pakaks tų, kuriuos prisiminėme, kad suprastume, 
jog negana pasakyti, kad aš siekiu žmonėms gero, jog dar reikia kažko, kas 
įtikintų ir garantuotų, kad veiksmai, daromieji geram siekti, tikrai atitinka 
siekiamą tikslą. 

Tad ko gi dar reikia, be gerų norų? 

Mes dabar suprantame, kad aukščiau nurodytieji „gerų darbų“ pavyz- 
džiai yra negerų darbų pavyzdžiai. Mums aišku, kad valstybės valdovas gerai 
veiks tada, jei jis eis iš anksto nustatytais įstatymais ir dargi ne jo paties 
nustatytais įstatymais, bet pačių valdomųjų nustatytais įstatymais. Mes 
suprantame, kad jei kas netiki Apreiškimą, tai jis negali būti už tai bau- 
džiamas, kad tie, kas tiki Apreiškimą, negali pykti ant netikinčiojo, o greičiau 
privalo laikyti pagal jų įsitikinimus, kad netikėjimas vyksta Dievo valia, bet ne 
žmogaus netikinčio pikta valia. Mūsų dorovinės pažiūros dabar yra tokios, kad 
neleidžia mums bausti kitus dėl jų politinių ar kitokių įsitikinimų, jei tie 
įsitikinimai ne tokie kaip mūsų; valdovai negali bausti už skleidimą politinių 
minčių, kurios peikia esamą santvarką, jei tų minčių autoriai nekursto veikti 
smurtu. 

Iš to, kas čia pasakyta, mes matome, kad be gerų norų dar reikia, kad 
veiksmai tiems geriems norams įvykdyti atitiktų savo turiniu norą gera daryti. 
O kad veiksmai savo turiniu būtų geri darbai, reikia, kad jie būtų pagrįsti giliu 
ir plačiu žinojimu, mokslu, kuris savaime grynina ir aukština žmonių dorovę, 
kad jie būtų įdvasinti tikro žmoniškumo ir kad šitaip pagrįsti ir įdvasinti 
veiksmai, eitų teisinėmis priemonėmis nustatytais keliais ir kad teisinėmis 
priemonėmis sudarytieji veiksmai būdai (keliai) būtų pačių Žmonių sudaryti, 
tų žmonių, kuriu naudai iš tikrųjų yra kas daroma bei siekiama. Keliai, arba 
būdai, kuriais veiksmai turi eiti, apima: žmones (atskirus arba kolektyvus), 
kitaip vadinamus organais, kuriems veiksmai pavedami daryti, ir nurodymus, 
kokius kas veiksmus gali ir privalo daryti ir kaip jie turi būti daromi. 

Šitie reikalavimai ypatingai turi būti statomi valstybei ir bažnyčiai todėl, 
kad jos pačios yra teisinės organizacijos, savo esme susikūrusios tam, kad 
veiktų teisės nustatytais keliais. 

Čia gali kilti klausimas: kaip gi žmonės sukurs teisės keliu veiksmus, kad 

jie patys neturi nei atitinkamos žinijos, nei dorovinio žmoniškumo? Į tą abejo- 
nę tenka nurodyti, kad mes kalbame apie tas tautas, kurios yra pasiekusios 
tokį kultūros laipsnį, kad pajėgia išrinkti atstovus, sugebančius kurti aukščiau 
nurodytas reikalingas teisines priemones. 

Mūsų tautą aš laikau taip pat pasiekusią tokį kultūros laipsnį, jeigu ji 
įstengė išrinkti tinkamus teisinėms priemonėms kurti seimus. Tas pajėgumas, 
jo nevykdant, gal būt, menkės, atrofijos dėsnio bus veikiamas, tai jau kitas 
dalykas, kuris čia svarstyti ne vieta. Kalbėdamas toliau apie valstybę ir 
bažnyčią, vadinas, ir apie jų santykius, aš kalbėsiu tik apie katalikų bažnyčią 
todėl, kad tiktai ji viena turi gerai sudarytą (teisinės technikos atžvilgiu) 
organizaciją ir nuolat vykdė ir vykdo tam tikrą savarankiškumą ir nuo 
valstybės nepriklausomumą. Kitos gi bažnyčios tiek Vakarų Europoje, tiek 
Amerikoje reformuotos, arba Rusijoje stačiatikių (pravoslavų bažnyčia seniai 
pateko tokion valstybės priklausomybėn, kokioj ir turi būti, jei ji nori būti 
valstybine bažnyčia. Reformuotose tikybose kiekvieno tikybinės organizacijos 
nario teisė savo protu aiškinti Bibliją veda su savimi teisę turėti parapijiečių 
renkamą kunigą, taip pat tikinčiųjų renkamus kitus aukštesnius dvasiškius; 
todėl tų tikybų bažnyčios organizacija gali būti tiktai valstybės sienose ir 
negali priklausyti valdžiai asmens, gyvenančio už valstybės sienų. Bet valsty- 
bėje negali būti dviejų valdžių lygių savo teisėmis, tad ir teko bažnyčiai tapti 
priklausoma piliete santyky su valstybe. Rusijoj iki 1917 m. revoliucijos caras 
buvo valstybės galva, ir pagrindinių įstatymų 64 str., vadindamas jį cerkvės 
galva, sako, kad caras yra aukščiausias vyraujančios tikybos dogmatų 
gynėjas ir saugotojas“. Nors stačiatikių cerkvė buvo valstybės valdinė, vis 
dėlto valstybė buvo atsargi, kad cerkvė nepastebimai neįsigalėtų, nepasida- 
rytų pavojinga valstybei; o kadangi jėga visų pirma eina iš turtingumo, tai 
Rusijos viešpataujančioji cerkvė turėjo teisės pirkti arba dovanomis gauti 
nekilnojamąjį turtą tiktai carui leidus (X t. I d. 778 ir 985 str. str.). Taip pat 
pilnoj priklausomybėj valstybei yra Mahometo tikybos žmonių, arba, kaip jie 
patys save vadina, muzulmanų, tikybinės organizacijos. 

Visai kitaip yra suorganizuota katalikų bažnyčia, kurios viena organi- 
zacija apima visus katalikus vis vien, kuriame žemės rutulio paviršiuje 
gyvena; visiems jiems bažnyčios galva yra Romos popiežius. Popiežius 
visuomet siekė būti suverenu“" ir buvo juo; nors laikinai buvo netekęs 
pasaulinio suverenumo, tačiau visuomet pats laikė save suverenu, ir kitos 
valstybės žiūrėjo į jį kaip į suvereną; pastaruoju gi laiku popiežius tapo, nors 


“ Pravoslavų bažnyčios būklei Rusijoj iliustruoti pravartu papasakoti šiuos faktelius. Po caro 
Aleksandro II-jo 1881 m. kovo 1—13 d. nužudymo kartą vienas klebonas maudydamasis pirtyj, 
Seinuose, paklausė pravoslavą pėriką: kaip jis mano, kur dabar žuvusiojo Aleksandro I-jo vėlė, 
danguje ar pragare? Pėrikas atsakė: „Ką gi, tėveli, ar gali draugas draugą nuskriausti". Kartą, 
cariškos šventės dieną, "Taškento pravoslavų katedros klebonas pradėjo pamaldas dar 
generalgubernatoriui neatvykus; šis atvažiavo pamaldoms jau prasidėjus. Pamaldoms pasibaigus, 
šventikas žymiems parapijonims duoda bučiuoti kryžių. Pirmas bučiuoti kryžių prieidavo 
vyriausias toj vietoj caro valdininkas. Šį kartą generalgubernatorius, prieš bučiuodamas kryžių, 
išbarė šventiką: „Nevieža, nemog podoždat menia" (Stačioke, ar negalėjai palaukti manęs). Šituos 
faktelius sužinojau iš patikimų žmonių. 

“ Suverenu vadina gyventojus, liaudį arba atskirą asmenį (monarchą), turintį valstybėje viršenybę 
ir visas aukščiausias teises (suverenumą). Red. 

ir mažutėlio, Romos kąsniuko pilnas pasaulinis suverenas. Tad valstybėms 
tenka daryti su juo sutartys, vadinamos konkordatais; tomis sutartimis nusta- 
tomi ne tik tarpvalstybiniai santykiai tam tikros valstybės su popiežium, bet ir 
santykiai su gyvenančiais valstybėje popiežiaus bažnytiniais organais: 
vyskupais, arkivyskupais ir įvairios rūšies juridiniais katalikų asmenimis: 
vienuolynais, kogregacijomis ir p. Trumpai kalbant, valstybei tenka turėti 
tarpvalstybiniai santykiai su savo piliečiais katalikais; tatai teoretiškai atrodo 
absurdiška. Taip būna tose valstybėse, kuriose katalikų bažnyčia yra 
valstybinė bažnyčia. 

Kalbant apie valstybės santykį su bažnyčia, reikia visuomet turėti 
galvoje skirtumą tarp religijos ir bažnyčios: religija yra tikyba, yra tam tikri 
žmonių įsitikinimai dėl jų santykio su Dievu; vieni tikintieji gali gyventi 
palaidai vienas nuo kito, nesusiorganizavę, arba susiorganizuodami laikinai 
kulto apeigoms atlikti; bet kiti gali sudaryti ir tamprų juridinį asmenį, 
organizaciją. Katalikų bažnyčia ir yra vikarai, klebonai, vyskupai, arkivyskupai 
ir kitoki organai, pasibaigią viršui vienu popiežium. Bažnyčia vadiname dar ir 
maldos namus, bet šios paskaitos objektas svarstyti yra bažnyčia, kaip 
organizacija, kaip tam tikras juridinis asmuo ir dargi dvejopoje rolėje: a) kaip 
organizacija, veikianti valstybės viduje ir b) kaip organizacija, veikianti už 
valstybės sienų ir turinti santykių su valstybe. 

Padaręs šiuos prirengiamuosius pasiaiškinimus, aš prieinu prie paskaitos 
turinio, kuris tenka suskirstyti taip: a) valstybės ir bažnyčios santykio 
trumpos istorinės žinios, b) to santykio teoretinis nušvietimas ir c) to 
santykio, Lietuvoj esančio, išdėstymas. 


2. Bažnyčios ir valstybės santykių istoriniai bruožai ir tų santykių 
kitimo dėsningumas. 


Klasiškoje senovėje po to, kai ji išėjo iš teokratinės santvarkos, 
valstybės santykiai su įvairiomis tikybomis buvo visai tolerantingi (pakantūs), 
bet tikybinės organizacijos užėmė valstybėje pavaldinio būklę. Roma, tas 
senovinės civilizacijos milžinas, turėjo savo valdžioje įvairias tikybas ir, kai 
tekdavo užkariauti naują kraštą su savotiška tikyba, ji stengdavosi tą tikybą 
padaryti kartu su kitomis valstybine. Tačiau Romos imperijos santykiai su 
krikščionybe pradžioje gana ilgus laikus susidarė kitokį, nei kaip kad buvo su 
stabmeldžių tikybomis. Krikščionybė buvo laikoma priešvalstybiniu nusikal- 
timu, buvo draudžiama ir persekiojama. Bet kada ji visus persekiojimus 
apgalėjo ir pasidarė galinga organizacija, tada valstybė pripažino ją ir paskel- 
bė valstybine tikyba. Kaip žinome, tai įvyko IV a. pradžioje, Konstantinui 
Didžiajam viešpataujant. 

Nuo šito laiko bažnyčia palengva, bet tvirtai siekia politinio savaran- 
kiškumo, nepriklausomumo nuo valstybės, o toliau ir vyravimo valstybei, 
suprematijos (viršenybės,) santyky su valstybe. Ir popiežius to tikslo pasiekė. 
Frankų karalius Pipinas Trumpasis 754 m. sutartimi su popiežium Steponu II- 
ju pripažino kai kurias žemes esant popiežiaus valdžioje, už tą popiežius 
pripažino Pipiną frankų karalium. Viduramžiais, kaip žinome, visur Vakarų 
Europoje buvo feodalinė santvarka (Rusijoj „udielų santvarka“), pagal kurią 

politinė valdžia priklausė siuzerenui, vasalui ir miestams, siuzerenas buvo 
stipresniojo feodalo vasalas ir t. t. Stipriausias siuzerenas nuolat stengėsi 
įsigyti iš vasalų visas politines teises. Tad ir ėjo dėl to nuolatinės kovos. Ir 
popiežius savo žemių sienose ilgus laikus buvo tik stipriausias siuzerenas ir 
jam teko kovoti su savo vasalais. Be to, kadangi popiežiai buvo renkami, tai 
pasauliniai valdovai dėl šitos priežasties turėdavo įtakos popiežiui. Sitam 
negerumui pašalinti popiežius Nikalojus II 1059 m. nustatė, kad popiežių gali 
rinkti tiktai kardinolų kolegija. Visišku savo žemės suverenu popiežius tapo 
tada, kai išnyko feodalinė santvarka, kada stipriausiojo siuzereno kovų 
rezultate susidarė centralizuota stipri valstybė kaip ir kituose kraštuose. 

Tačiau tais pat laikais, kada viduj savo žemių popiežius buvo tik 
siuzerenas, santykiuose su kitų kraštu pasauliniais valdovais jis turėjo didelę 
galybę, kuri vis augo ir augo taip, kad įgijo viršenybę (suprematiją) ant visų 
valdovų, neišskiriant ir vadin. Romos šventos Imperijos imperatoriaus: 
popiežius buvo jų visų siuzerenas ir net daugiau turėjo valdžios kaip 
siuzerenas santykiuose su savo vasalu; jis galėjo skirti ir šalinti nuo sostų 
valdovus; jei kuris mėgindavo neklausyti jo, popiežiaus, jis galėjo priversti 
valdovą nusilenkti prieš jį; pav., popiežius Grigalius VII privertė imperatorių 
Henriką IV atvykti į jo buveinę, Kanosos pilį, ir nužemintai prašyti dovanoti 
jam nusikaltimą prieš popiežių. 

Visai kita kryptimi bažnyčios santykiai su valstybe pradėjo eiti po to, kai 
išnyko feodalinė sistema ir kai susikūrė vietinės stiprios centralizuotos 
valstybės, t.y. kai tam tikroje teritorijoje susidarė viena valstybinė suve- 
reninė valdžia. Šitokia valstybės valdžia negali leisti, kad valstybėje turėtų 
galią, kita suvereninė valdžia, esanti valstybės sienose; pats suverenumo 
vardas rodo, kad valstybėje gali būti tik viena tokia valdžia. Tai ir išnyko 
popiežiaus suprematija, ir jo reikšmė tarpvalstybiniuose santykiuose vis ėjo 
menkyn ir menkyn. Bet bažnyčia įgijo kitokios didelės reikšmės valstybėje. Iš 
feodalinės santvarkos išsiplėtojo daugiausia centralizuotos monarchijos, 
kurios neilgai trukus tapo valdomųjų engėjais. Bažnyčia stojo monarchų 
pusėn. Kaip pirmiau buvo tvirtinama, kad pasaulinis valdovas gauna valdžią iš 
Dievo per popiežiaus malonę, jam tarpininkaujant, taip dabar, susikūrus 
centralizuotai stipriai monarchijai, imta tvirtinti, kad monarcho valdžia eina 
stačiai iš Dievo, kad ji visai nepriklauso nuo žmonių, kurie turi pildyti Dievo 
valią ir klausyti savo monarcho. Šitą teoriją skelbė bažnyčia savo tarnų 
lūpomis, pav., vyskupas Bossiujet Prancūzijoj. Kai liaudis susiprato ir ėmė 
kelti revoliucijas savo teisėms iškovoti, bažnyčia vis buvo monarchų pusėje. 
Dabar, kai kapitalistinė respublika yra socializmo arba komunizmo puolama, 
bažnyčia gina esamąją valstybinę tvarką, nors šį savo asmeny ir būtų tolima 
tikybinėms organizacijoms. 

Tuo tarpu kai tarpvalstybiniuose santykiuose popiežius neteko tos 
reikšmės, kokią buvo turėjęs viduramžiais, jo valdžia, kaip pasaulinio 
suvereno, dar ilgai buvo jo valdomoje valstybėje. Prieš 1859 m. popiežiaus 
valstybė turėjo 41.407 kv. kilom. ploto ir 3.125.000 gyventojų. Bet vėlesni 
įvykiai, Italijos tautos susipratimas ir siekimas sudaryti vieną valstybę, turėjo 
tą išdavą, kad 1860 m. popiežius neteko savo žemių daugumos, o 1870 m. 
jis ir visai neteko pasaulinio valdovo valdžios ir tik neseniai Mussolini 
vyriausybė Laterano sutartimi su dabartiniu popiežium Benediktu XI sugrąžino 
popiežiui Romos dalelę su kokiu 1.000 gyventojų, kurioje popiežius yra pilnas 

suverenas. 

Religija ir jos kulta, vykdančioji bažnyčia turi aukščiausią, kokį Žmogus 
tik gali turėti, tikslą, būtent nuvesti žmogų į laimingą pomirtinį gyvenimą, „į 
dangaus karalystę“. Siam tikslui pasiekti bažnyčia mato reikalą nuolat veikti 
žmones nuo jų jaunatvės iki karsto, o kad galėtų juos veikti, ji turinti galėti 
auklėti ir mokyti žmones, vadinas, turinti turėti savo žinioje mokyklas arba 
bent daryti joms įtakos; be to turėti įvairias savo tarnų ir tikinčiųjų draugijas: 
kongregacijas, brolijas, vienuolijas ir k., suprantama, tinkamai aprūpintas 
medžiaginiais resursais. 

Aš šioj savo paskaitoj visai paliksiu šalyje bažnyčios veikimą kuriant ir 
užlaikant įvairias draugijas. Aš tiktai prisiminsiu trumpais bruožais, kaip ėjo 
bažnyčios veikimas jaunuomenės auklėjimo ir mokymo srityje. Iš istorijos visi 
žinome, kad viduramžiais bažnyčia beveik išimtinai viena steigė mokyklas tiek 
pradžios, tiek kitokias, net ir universitetus, kurie buvo popiežių steigiami. 
Vėliau, kai valstybė ėmė steigti mokyklas, bažnyčios įtaka jose vis buvo 
didelė: jos balsas turėjo lemiančios reikšmės mokymo programoms nustatyti 
ir joms vykdyti. Visose mokyklose tikybos dėstymas buvo privalomas 
dalykas, o ir kitų disciplinų dėstymas savo turiniu parėjo nuo bažnyčios. Šita 
bažnyčios įtaka buvo reali ir valstybėse, kur buvo įvestos reformuotos tikybos 
ir kur susikūrė reformuotos bažnyčios. Visur valstybės valdžiai bažnyčia buvo 
sąjungininkė, kuriai ir buvo leidžiama turėti jos pageidaujamą įtaką 
auklėjimui. Tačiau ir šioj srityje bažnyčios padėtis ilgainiui pakitėjo. 

Imkime pradžios mokyklą. 

Kai kas šios mokyklos pradžią, veda nuo reformacijos, kuriai esą 
reikalingas buvęs įrankis kovai su katalikų tikyba, būtent, kad kiekvienas 
tikintis galėtų pats skaityti šventą Raštą ir aiškinti jį sau. Kiti liaudies 
mokyklos pradžią mato Prancūzų Didžiojoj Revoliucijoj, kuri paskelbė pradžios 
mokslą, teise ir pareiga kiekvienam piliečiui. Ir vieni, ir antri klysta. Yra 
duomenų, kad elementarinės mokyklos būta labai gilioje senovėje, pav., kad 
ir Rytų tautose, o ten, kur tauta pasiekė gana tobulą valstybinį gyvenimą, 
kaip kad tai buvo Graikuose ir Romoje, ten vaikų auklėjimas išėjęs buvo iš 
šeimos ribų. Romos, pav., mokymo ir auklėjimo tikslas buvo Cicerono taip 
nusakytas: „mes privalome mokytis tų meno žinių, kuriomis mes tampame 
naudingi valstybei". Suprantama, kad ir Graikijoj, ir Romos valstybėje auklė- 
jimas ir mokymas buvo tik laisvų žmonių privilegija, o vergų masėms jis buvo 
nepasiekiamas, išskyrus retas išimtis. Krikščionių dvasininkai steigė mokyk- 
las, kiek jai tai buvo reikalinga tikybos plėtimui ir mokymui. Po to, kai miestai 
laimėjo rungtynes su dvasininkais, viduramžio antroje pusėje atsirado pra- 
džios mokyklų miestuose. Toliau ilgainiui reformacija stipriai prisidėjo 
pradžios mokslui skleisti liaudyje. Pagal tradiciją ir bažnyčiai tapus blaivybės 
pagalbininke, mokykla, ypač pradinė, vis dar tebebuvo dvasininkų tiek 
katalikų bažnyčios, tiek reformuotų bažnyčių žinioje ir įtakoje. Ir tik palengva 
valstybė buvo priversta, laiko dvasiai kintant, imti mokyklą savo žinion. Stai 
kelios konkrečios žinios. 

Austrijoje valstybė pradėjo rūpintis pradžios mokykla tik nuo XVIII 
a. antros pusės. Marijai Terezijai viešpataujant Vienoje buvo įsteigta 1771 m. 
pirmoji pradinė mokykla, o 1774 m. buvo išleistas pirmas įstatymas 
(Allegemeine Schulordnung), kuriuo buvo įsakyta steigti kiekvienoje bendruo- 
menėje mokyklą vaikams mokyti skaityti, rašyti ir skaičiuoti. Per 4 metus tik 

Bohemijoj buvo įsteigta pasaulinių pradžios mokyklų 500. Tai buvo apšviesto 
absoliutizmo laikai ir kai kur kitose valstybėse revoliucijų laikai. Vėliau 
įsigalėjus reakcijai 1805 m. pradinės mokyklos buvo atiduotos dvasininkų 
globon. Tas pat įvyko ir 1855 m. Bet 1866 m. 2000 mokytojų susirinkimas 
pareiškė, kad jie negali tinkamai dirbti, kol jie pareina nuo dvasininkų. Ir nuo 
1867 m. pradžios mokykla Austrijoj yra švietimo ministerijos žinioje. Taip pat 
irVengrijoje nuo 1868 metu. 

Anglijoje mokslas ir mokymas ilgus amžius buvo piliečių privatinės 
iniciatyvos globojamas ir vykdomas. Tik nuo 1832 m., įvykus svarbioms poli- 
tinėms reformoms demokratine kryptimi, valstybė imasi rūpintis mokyklomis, 
duoda joms subsidijų ir imasi priežiūros. 

1870. VIII. 9 d. buvo išleistas įstatymas „pradiniam mokymui Anglijoj ir 
Uelse“; šitas įstatymas įsakė, kad tose vietose, kur nėra pakankamai 
privatinių mokyklų, būtų įsteigti mokyklų komitetai, kurie privalo įsteigti 
mokyklą ir turi teisės neturtingųjų vaikus atleisti nuo mokesnio už mokslą. 
Sitų komitetų laikomose mokyklose negali būti dėstoma tam tikra tikyba, o 
kitose mokyklose tėvai gali reikalauti, kad jų vaikai būtų atleisti nuo tikybos 
pamokų. 1891 m. buvo išleistas prie konservatorių Saliusbiuri premjero 
vyriausybės įstatymas, kuriuo pradžios mokslas suteikiamas visiems nemo- 
kamai, be to įvesta valstybinė mokyklų inspekcija. Pedagogas Fičas taip sako 
dėl valstybės veiksmų mokyklų atžvilgiu: „Liaudies švietimo departamentas 
yra tam, kad padėtų pinigais ir visais kitais būdais visokiam sąžiningam 
darbui, daromam žmonių švietimui, bet ne tam, kad įbruktų visai tautai 
savąsias pedagogines teorijas ir rodytų, ką ir kaip reikia mokyti“. Tačiau 
mokyklos, kurios neatitinka valstybės reikalavimus programos atžvilgiu ar 
kitu kokiu svarbiu atžvilgiu, pav., mokytojo cenzo atžvilgiu, negauna 
valstybinės subsidijos. 

Vokietijoje, imant čia įvairias atskiras valstybes, kurios lenktyniavo 
tarpusavy liaudies švietime, pradžios mokslui plėsti daug prisidėjo reformacija 
ir universitetai. Ir J. Grimmas taip sako apie Vokietiją: ji esanti tokia liaudies 
mokytojų šalis, kaip kad vienuolių šalis yra Ispanija. Ir iš tikrųjų. Pav., 
Prūsijoj dar 1662 m. buvo liepta steigti liaudies mokyklas ne tik miestuose, 
bet ir kaimuose. Mums šį kartą rūpimu klausimu tenka pasakyti, kad dar 
XVIII a. mokykla buvo pastorių globoje ir tiktai XIX a. bėgyje ji palengva 
suvisuomenėja. Pagaliau 1872 m. įstatymas pašalino dvasininkų globą 
mokyklai, o pavedė ją valstybei. Pradžios atskira mokykla steigti ir prižiūrėti 
priklauso tai visuomenei, kuriai mokykla tarnauja; čia renkama yra mokyklos 
valdyba, kurią tvirtina vyriausybės organai. Patalpos mokyklai pastatymas ir 
laikymas yra bendruomenės, parapijos arba draugijos, kuri susidaro mokyklai 
steigti, pareiga. Pradžios mokslas yra visiems privalomas. Pradžios mokyklų 
išlaikymo išlaidų dalį duoda valstybė. Mokyklų inspekcija yra valstybinė. Taip 
yra Prūsijoje, maždaug taip pat yra ir kitose Vokietijos valstybėse. 

Olandijoje privatinė iniciatyva daug padarė liaudies švietimui; dau- 
giausia steigė pradžios mokyklų „Visuomenės Gerovės Draugija“; jos 
mokyklos buvo neutralios tikybos atžvilgiu, t. y. jos laikomose mokyklose 
nebuvo dėstoma jokia tam tikra tikyba. 1806 m. įstatymas pavedė pradžios 
mokyklas valstybei, ir jos dirbo humanizmo dvasioje. 1848 m. konstitucija 
pripažino „laisvą mokymą“, vadinas, kiekvienas, kas nori ir pajėgia, gali 
steigti ir išlaikyti pradžios mokyklą. Po to pradėjo dygti konfesinės mokyklos, 

bet valstybės savąsias mokyklas, neutralias tikybos atžvilgiu, saugoja ir 
privatinėms duoda subsidijas tiktai toms, kurios yra neutralios tikybos 
atžvilgiu. 

Italijatik nuo 1859 m. turi mokyklų įstatymą, pagal kurį tikyba yra 
dėstoma tik tiems vaikams, kurių tėvai to reikalauja. Pradžios mokslas yra 
švietimo ministerijos žinioje. Vietose valstybė turi mokyklų inspekciją. Atskira 
vietos mokykla yra bendruomenės priežiūroj, gi provincija turi mokyklų 
tarybą iš prefekto, mokyklų inspektoriaus ir 10 renkamų narių. 

Prancūzijoje pirmas įstatymas, kuris sistemingai tvarkė pradžios 
mokyklą, buvo išleistas garsaus Gizo rūpesniu 1833. VI. 28 d. Tas įstatymas 
laikė kiekvienos bendruomenės pareiga turėti pradžios mokyklą, o lėšas jai 
išlaikyti paskirstė tarp bendruomenės, departamento ir valstybės. Tačiau tikra 
pradžios mokymo sistema Prancūzijoje buvo įkurta tiktai trečiosios 
respublikos, būtent, 1877 m. rinkimai davė palankius šiam reikalui rezultatus. 
Greit buvo įvestas priverčiamasis pasaulinis nemokamas mokymas. Visa eilė 
įstatymų, Julijaus Ferri rūpesniu išleistų, buvo sutraukta į vieną organinį 
1887. I. 18 d. reglamentą. Juo mokykla pavesta švietimo ministerijos žiniai; 
mokytojais gali būti tik pasauliniai asmenys; lėšos atskirai mokyklai laikyti 
duodamos bendruomenės ir valstybės. Religijos atžvilgiu mokyklos yra 
neutralios. 

Šveicarijoje pradžios mokyklos padėtis iki XVIII m. antros pusės 
buvo skurdi: mokytojai kentė medžiaginį skurdą, nes buvo blogai atlyginami, 
kartais mažesnį atlyginimą gaudavo už piemenis; tinkamų mokykloms namų 
nebuvo, jos prisiglausdavo labai menkuose butuose. Tačiau XVIII a. galo 
visuomenė jautė, kad reikia mokyklų padėtis taisyti. Gana prisiminti, kad tais 
laikais Sveicarijoje švietimo darbą dirbo tokie pedagogai, kaip Pestaloci. Jis 
buvo priešaky tokios mokyklos, kuri mūsų terminu turėtų vardą mokytojų 
seminarijos. Tačiau karai trukdė gerinti švietimo darbo sąlygas. Kai Pestaloci 
kreipėsi į Napoleoną mokyklų reikalu, tas atrėžė: „Aš neturiu reikalo mokyti 
kaimiečius abėcėlės“. Kliūtys nesustabdė idėjos žmonių darbo. Mokyklų 
reikalas ir šioj šalyj plėtojosi toj pat krypty, kaip ir kitur. Ir 1874 m. 
konstitucijos 275 nustatė pradinį mokymą visiems privalomą, nemokamą ir 
betikybinį, kitaip tariant, jokia tam tikra tikyba mokykloj nėra dėstoma. 

Amerikos Jungtinėse Valstybėse nuo pat pradžios tos 
respublikos įsisteigimo viešpatauja įsitikinimas, kad būtinai reikia plėsti 
liaudyje mokslas, kaip vienintelis įrankis visuomenės laisvei įsitvirtinti ir 
visuomenės gerovei apsaugoti. Amerikoje iš karto paėmė viršų ant kitų tikslų 
didis visuomeniškai politinis uždavinys: laisvos respublikos veikėjai buvo 
patyrę, kiek žalos visuomenei daro toji aplinkybė, kai kokia nors bažnyčia yra 
pripažinta valstybine bažnyčia ir kai mokymas ir auklėjimas yra pavedamas 
tam tikrų dvasininkų globai. Tad ir įvesta buvo ten mokykloms tokia tvarka, 
pagal kurią nė vienoje mokykloje, kuri yra valstybės žinioje, nėra dėstoma 
jokia tam tikra tikyba; mokslo programos, vaikų amžius, mokslo metų ilgis ir 
k. yra nustatyta kiekvienos valstybės įstatymų. 

Rusijoje, kuriai mes priklausėme prieš karą, mokykloje buvo 
dėstoma tikyba, ir bažnyčia turėjo įtakos mokyklai, tačiau vis dėlto mokykla 
buvo švietimo ministerijos žinioje ir mokytojai buvo valstybės organų priežiū- 
roj. Tiktai caro Aleksandro III reakcijos laikais mėginta steigti cerkvinės, 
parapijinės pradžios mokyklos, bet šios rūšies mokyklos Lietuvai nebuvo 

peršamos dėl to, kad čia valstybė kovojo su katalikų bažnyčia. 

Iš patiektų istorinių duomenų mes matome, kad bažnyčios santykiai su 
valstybe kinta pagal tam tikrą dėsningumą, kuris pasireiškia dviem dėsniais: 
1) bažnyčios reikšmė ir įtaka valstybės gyvenimui, o taip pat žmonių auklė- 
jimui ir mokymui vis menkėja ir menkėja, silpnyn ir silpnyn eina ir 2) su kuo 
bažnyčia kovoja, su tuo ji, ją apveikus, iš vieno eina prieš naujai pasireiš- 
kiančias jėgas ir sroves: kovojo su valstybės valdovais dėl suprematijos, o kai 
valstybė nugalėjo bažnyčią, ši tapo jos sąjungininkė prieš liaudies teises ir 
siekimus; kai liaudis laimėjo kovą su monarchais absoliutais, bažnyčia tapo ir 
yra sąjungininkė dabartinės valdžios prieš socializmą. 

Nurodyto santykių kitimo priežasčių aš čia neliesiu; pastebėsiu tik, kad 
bažnyčios reikšmė ir įtaka valstybės gyvenimui summa summarum mažėja 
todėl, kad kinta Žmonių psichika (siela): įsitikinimai ir pažiūros. Savo šiai 
minčiai iliustruoti nurodysiu šiuos faktus: Lietuvoj gana ilgai viešpatavo 
krikščionių demokratų partija, kuri su savo jaunuomene, ateitininkų ir k. 
asmeny, yra pastačiusi sau tikslą atnaujinti Lietuvą Kristuje, o vis dėlto 
nerado galima išdalinti dvarus vienuolynams ir tikybinėms kongregacijoms; 
bažnyčios reikalams šiek tiek žemės davė, bet tai mažmožis iš viso 
išparceliuoto kiekio. Priežastį tam, gal būt, ir yra pagrindo matyti Žmonių sielų 
būklėje, kuri man paaiškėjo iš vienos tikinčios kaimo senutės pasakymo, kai 
ministeris kun. Krupavičius davė vienam klebonui iš parceliuojamojo dvaro, 
netoli tos senutės gyvenamos vietos, 8 ha. žemės. Ji ta proga man tarė: 
„Kam reikia dar daugiau žemės tam klebonui; jis ir žemės turi, ir už mišias 
jam moka ir už pakasynas moka; rodosi, žmogui gana turėtų būti“. Seniau, 
kada bažnyčios turėjo dvarus ir klebonai valdė baudžiauninkus, tikinčios 
senutės taip negalvojo, kaip kad dabar. Kitas pavyzdys, rodąs psichikos 
pakitimą. Prieš 40 metų, aš, būdamas teismo kandidatas, teismo tardytojo 
teisėmis, tardžiau dėl kunigo nusišovimo. Policijos kvota aiškiai nustatė, kad 
kunigas nusišovė, ir prokuroras buvo nutraukęs bylą. Tačiau tikinčiųjų 
parapijiečių sąžinė negalėjo sutikti su tuo, kad kunigas galėtų tokią nuodėmę 
padaryti, galėtų nusižudyti. Ir pradėjo eiti legendos ir valstybės gynėjui 
skundai, kad kunigas svetimos rankos nušautas. Valstybės gynėjas liaudžiai 
nuraminti, buvo priverstas pasiūlyti tardytojui pravesti tardymą, kuris ir teko 
man atlikti. Tardymas patvirtino nusišovimą. Darant lavono ekshumaciją ir 
skrodimą kartu su apskrities gydytojumi dalyvavo ir mūsų amžinos atminties 
d-ras Vincas Kudirka. Dabar, kai prieš dvejus metus atgal buvo rasta Birštono 
kalne nužudyta moteris ir įtarimas puolė ant kunigo, liaudis ne tik nesipiktino 
tuo įtarimu, bet palaikė jį galimu dalyku. 


3. Bažnyčios ir valstybės santykių teorinis aptarimas. 


Valstybės uždavinys yra tiekti kuo didžiausiam savo piliečių skaičiui kuo 
daugiausia naudos, čia šioj žemėj gyvenant, o pirmoje eilėje suteikti 
kiekvienam asmens tikrą neliečiamybę ir gyvenimo ramybę, jei pats pilietis 
gyvena pagal įstatymus. Gi religija, tikyba, siekia vesti žmogų į pomirtinę 
amžinąją laimę, o šitam tikslui pirmiausia reikia tikėti taip, kaip ta tikyba 
skelbia, arba, kitaip sakant, kaip skelbia tos tikybos atstovai, dvasininkai. Tad 

tikybos esmėje yra netolerantingumas santyky su kitomis tikybomis todėl, 
kad ji savo skelbiamus įsitikinimus laiko tikriausia tiesa, būtinai reikalinga 
sielos išganymui. Kad pilietis gyventų ir veiktų pagal įstatymus, jis turi būti 
tinkamai auklėjamas ir mokomas. Tad ir yra valstybės pareiga rūpintis tinka- 
mu piliečių auklėjimu ir mokymu. Šita jos pareiga seniai žmonių suprasta, dar 
žiloje klasiškoje senovėje. Vėliau, tik kultūrai nusmukus, ta pareiga buvo 
užtemdyta ir nevykdoma. Dabar ji vėl yra aktualus valstybei dalykas. 

Bažnyčia taip pat pretenduoja auklėti ir mokyti žmones. Iš to ir susidaro 
bažnyčios santykių su valstybe nustatymo reikalas ir šiais laikais, kada šiaip 
bažnyčios galybė žemiškuose dalykuose yra išnykusi. 

Kalbamam reikalui santykiai tarp bažnyčios ir valstybės gali būti įvairiai 
tvarkomi. 

A). Bažnyčia ir valstybė gali būti priešai tarpusavio santykiuose. Tokie 
santykiai buvo pirmais trimis krikščionybės amžiais, kada priklausyti prie 
krikščionių buvo nusikalstamas darbas; tada valstybė siekė sunaikinti 
krikščionių bažnyčią. 

B). Bažnyčiai turint pakankamai jėgų visuomenėje, kad ji galėtų 
egzistuoti, valstybė esti priversta pripažinti ją, bet stengiasi padaryti ją sau 
priklausoma ir naudotis ja kaip įrankiu saviems tikslams siekti. Tačiau 
bažnyčios galybė kartais būna tokia didelė, kad bažnyčia pavergia sau 
valstybę ir kad valstybė tarnauja bažnyčiai kaip įrankis jos tikslams siekti. 
Situos santykiavimo kraštutinumus mes matome viduramžiais ir vėliau, 
susidarius stiprioms centralizuotoms monarchijoms. Tarp tų kraštutinumų 
būna įvairūs santykių laipsniai. 

C). Bažnyčia yra visai atskirta nuo valstybės; valstybė yra visai 
indiferentiška santykiuose su bažnyčia; ji apseina su bažnyčia taip, kaip ir su 
kiekviena asociacija (sąjunga), kuriai leidžiama gyventi ir veikti, kiek ji veikia 
pagal valstybės įstatymus. 

Šitie trečios rūšies čia nurodyti bažnyčios ir valstybės santykiai yra 
ideališki, galima sakyti, santykiai. Bažnyčiai, kuri siekia tam tikro viešpa- 
tavimo visuomenėje, šitokie santykiai nepatinka, bet kad įvairių tikybų 
žmonės būtų tarpusavy tolerantingi, gražiai sugyventų, tie santykiai duoda 
geriausias garantijas. Tokie bažnyčios ir valstybės santykiai dabar yra 
šiaurinės Amerikos Jungtinėse Valstybėse ir Irlandijoje. 

Amerikos respubliką įsteigė žmonės, kurie dėl tikybos buvo kentėję savo 
tėvynėse, Europoje, ir kurie per tai visai suprato reikalingumą atskirti 
bažnyčią nuo valstybės. Jungtinių Amerikos Valst. respublika nelaiko nė 
vienos tikybos valstybine tikyba, bet piliečiai kiekvienos tikybos, kurios 
dogmos atitinka pagrindinius krikščionybės arba, tikriau, žmonijos dorovės 
dėsnius, gali laisvai išpažinti savo tikybą ir vykdyti kulto apeigas. 

Bažnyčia visai atskirta nuo valstybės dar Irlandijoje. Liberališkas ir 
humaniškas ministeris pirmininkas Gladstonas matė visą neteisingumą, kad 
katalikiška Irlandija savo mokesniais priversta prisidėti prie Anglijos 
valstybinės tikybos išlaikymo, ir išrūpino įstatymą, kuriuo bažnyčia Irlandijoje 
tapo atskirta nuo valstybės. 

Silpnoms tikybinėms visuomenėms šitie bažnyčios santykiai su valstybe 
yra, kenksmingi todėl, kad silpna asociacija nepajėgia išlaikyti reikalingų 
kultui vykdyti įstaigų ir asmenų. 

Katalikų bažnyčia nenori būti atskirta nuo valstybės; jai dabar tenka 

kovoti su naująja tikyba, kuri nuolat plečiasi ir stiprėja, būtent su socializmu; 
šitai kovai katalikų bažnyčia reikalauja valstybės paspirties, reikalauja, kad 
valstybės jėgomis būtų jai garantuota jos veikimas ir įtaka jaunuomenės 
auklėjimui ir mokymui, o taip pat ir jos įvairi įtaka suaugusiems piliečiams. 
Socializmo atstovai, gal būt, turėdami galvoj tąją stiprybę, kurią katalikų 
bažnyčia turi visuomenėje, nemano valstybinės prievartos būdų mažinti savo 
priešo veikimą ir įtaką, bet yra šalininkai kaip tik tos trečios santykiavimo 
rūšies, būtent, kad bažnyčia būtų atskirta nuo valstybės. Jie tikisi, kad 
žmonijos evoliucijos procesas, prievartos nevaržomas, eina jiems naudinga 
kryptimi ir lemia ateity jiems laimėjimus. (žiūr. Otto Bauero: „Die Social- 
demokratie, Religion und Kirche“). O yra socializmo šalininkų ir dar labiau 
tolerantingų; pav., velionis Antanas Mengeris buvo tos nuomonės, kad 
socialistinė valstybė turėsianti duoti medžiaginių resursų toms tikybinėms 
visuomenėms, kurios būdamos negausios nepajėgs išsilaikyti. (žiūr. mano 
teisės filos. istoriją). 


4. Bažnyčios ir valstybės santykiai Lietuvoje. 


Kad katalikų bažnyčia yra labai stiprus organizmas Lietuvos visuo- 
menėje, tai mes visi gerai žinome. Tą mums sako ir toks faktas, kad 
Respublikos Prezidentas p. d-ras Grinius, tapęs prezidentu, prie kiekvienos 
geros progos lankė katalikų maldos namus. 

Netekusi politinės reikšmės, bažnyčia stengiasi apginti savo pozicijas 
visuomenės auklėjimo ir mokymo srity. Negana to, kovai su socializmu ji 
stengiasi atitraukti nuo socialistinių organizacijų proletariato (darbininkijos) 
dalį, organizuodama savąsias darbininkų draugijas. Mūsų gyvenime turime 
pavyzdį, - tai Darbo Federacija, kuri yra Krikščionių Demokratų Partijos dalis. 

Lietuvoje katalikų dvasininkai daug uždavinių vykdo, daug darbų daro už 
bažnyčios sienų, o dar daugiau uždavinių ir darbų laiko sau per pareigą 
ateičiai. Tik nors kiek pasiskaitykime katalikų periodinę spaudą ir mes 
pamatysime, kokiu plačiu užsimojimu einama ir dar platesniu matoma reikalo 
eiti. 

„Židinio“ 1928 m. 2-me numery kun. Krupavičius savo straipsnyje 
„Katalikų visuomeninio veikimo kryptys“ nurodo krikščioniškosios demokra- 
tijos uždavinį - spręsti socialinius klausimus ne labdaringumu, kaip tas buvo 
praeity daroma, bet teisingumu. „Židinio“ 1929 m. 12-me numery kun. M. 
Krupavičius savo straipsnyje „Katalikų bažnyčios ateitis“, sekdamas rodo, kad 
bažnyčia per 20 amžių išauklėjo vyskupo L. Em. Bougando veikalą „Le 
Christianisme et les temps presents“, nuvisuomenę, kad kaip amžina yra 
žmogaus siela, taip amžina yra ir bažnyčia, kad Dievas su jos pagalba 
įgyvendino demokratiją pasaulyje ir kad kaip demokratijos, taip ir bažnyčios 
yra amžina ir šviesi ateitis. „Židinio“ 1930 metų 3-me numeryje straipsnyje 
„Naujoji enciklika apie auklėjimą“ nurodoma, kad bažnyčios teisė ir pareiga 
auklėti jaunuomenę yra Kristaus jai duota, kuris pasakė savo mokiniams, kad 
eitų ir mokytų tautas, kad valstybė priverčia žmones naudotis jos mokyklomis 
prieš krikščionių sąžinės reikalavimus, todėl valstybės mokymo monopolis yra 
neteisingas ir nedoras, kad valstybė gali laikyti monopolį mokykloms tiktai 

specialiems jos tikslams, pav., kariniams, ir kad todėl mokykla, aplamai 
kalbant, turi būti katalikiška; tatai ne politinis, bet religinis darbas. 

„Rytas“ 1930 metų 128 num. dėl bažnyčios teisės auklėti ir mokyti 
straipsnyje „Berlyno vyskupas Schreiberis apie mokyklą“ kalba ta patį, ką ir 
aukščiau nurodytoji enciklika, atpasakota „Zidinyje“. Vaikas, sakoma šitame 
straipsnyje, negali būti skaldomas mokykloje mokslui ir pasauliožiūrai, 
religinis ir mokslinis elementas turi sudaryti mokykloje harmoningą vienetą; 
nepakanka, kad religija būtu dėstoma mokykloje tik kunigo; reikia, kad 
religinės dvasios būtų prisigėręs visas mokymas. „Ryto“ 1930 metų 107 n-je 
p. K. Baras savo straipsnyje „Tėvų rūpestis“, nurodęs, kad neutralioji mokykla 
esanti XIX amž. išradimas, kad mokyklos absoliutinis neutralumas reiškia 
bereligingumą, kad mokyklai būti bereliginei reiškia būti „be Dievo, tai yra 
prieš Dievą, ir prieš Bažnyčią“, mano, kad mūsų dabartinei mokyklai, esant 
jai valstybinei, tikybai gresiąs pavojus, ir sušunka: „Ar gi negalima manyti, 
kad kurią dieną piliečiai susipras ir prieš valstybės absoliutizmą mokyklų srity 
sau laisvės pareikalaus“; jeigu valstybė atiduoda mūsų vaikus, sako p. K. 
Baras, mokytojui, kuris sugriauna visa tai, ką tėvai buvo davę, tai mes 
steigiame savas laisvas mokyklas. Prancūzai katalikai moka dvigubus 
mokesčius (katalikų ir valstybinėms mokykloms išlaikyti), o mes padarysime 
taip, kaip yra padarę Olandijos katalikai, kad valdžios iždas duotų išlaikymą 
laisvoms mokykloms. „Ryto“ 1930 metų 56-me n-je katalikiškoji visuomenė, 
pasisakiusi straipsnyje „Katalikai turi būti politikai“ tą, kas iš paties straipsnio 
antraštės matyti, ir pabrėžusi, kad katalikas turi visuomet turėti galvoje tai, 
kad nuo jo pareina visa tautos ateitis ir Bažnyčios gerovė, „Ryto“ 1930 metų 
118 n-je p. K. Baro asmeny jo straipsnyje „Kur ribos“, priminusi, kad 
valstybės tikslas yra „kurti bendrą gerovę“, o jos uždaviniai yra „saugoti 
piliečių gyvybę, jų turtą, palaikyti šaly tvarką ir nesikišti ten, kur piliečiai 
apseina be jos pagalbos“, prieina išvadą, kad ir silkės gali būti socialistiškos ir 
zuperis gali būti socialistiškas, kad bažnyčia negali būti neutrali nė vienai 
žmonių gyvenimo sričiai ir kad „antisocialistinei ir antivalstybinei savimeilei, 
aukso jėgai, palaidų aistrų siautimui - visam tam pasipriešinti priaugusi yra 
dvasiškoji krikščionybės jėga, iš čia turi plaukti santykiai valstybės ir 
Bažnyčios“. (Mano pabraukta). 

Kaip toli eina Lietuvoj bažnyčia savo reikalavimų atžvilgiu, galima matyti 
ir iš ką tik paskelbto „Ryte“ Lietuvos vyskupų rašto katalikams. 

Iš to rašto čia atpasakosiu tik mažą dalelę, štai ji: „Bet štai katalikų 
moksleivių ateitininkų organizacijai neleidžia veikti kaip ateitininkams. Yra tai 
Bažnyčios teisių varžymas, yra tai laužymas iškilmingos sutarties, Apaštalų 
Sosto su mūsų vyriausybe padarytos. Mes katalikai prieš tokius darbus turime 
kelti savo balsą, kol bus katalikams moksleiviams ateitininkams sugrąžinta jų 
draugijos laisvė. 

„Štai, Mylimieji, tie pagrindiniai dėsniai, kurių vaikų auklėjime jūs turite 
laikytis. Ir jei jums kas kalbėtų ar rašytų ką kita, tai jūs jų neklausykite. Jūs, 
būdami katalikai, tuose dalykuose, kurie liečia religiją, turite pasiduoti 
Bažnyčios vadovavimui.“ 

Matome, kad mūsų klero esama padėtimi nepasitenkinama, o, rodosi, 
mūsų valstybė labai stengiasi įtikti bažnyčiai. 

Štai „Liet. Aido“ š. m. Nr. 249 skaitome Pono Ministerio Pirmininko 
pareiškimą, kurio dalį aš čia atpasakosiu: „Mes esame giliai įsitikinę, kad 

Konkordatą tesėjome ir davėme Bažnyčiai daugiau, negu esame pažadėję. 
Dvasininkams atsilyginama tiek, kiek susitarta; be to visokių paramų per 
paskutinius metus buvo duota bažnyčioms statyti ir taisyti, buvo daug padėta 
pašalpomis ir palengvintomis paskolomis Bažnyčios ir dvasiškių mokyklų 
reikalams. To nė viena valdžia seniau neišgalėjo duoti. - Toliau, nors Konkor- 
date pasakyta, kad dvasinės seminarijos šelpiamos, taigi vyriausybė galėtų ir 
neduoti joms pilno išlaikymo, tačiau ji ir toliau visa išmoka ir dar skiria 
dvasinių seminarijų auklėtiniams stipendijų. Vadinamųjų mažųjų seminarijų 
klausimas irgi sutvarkytas. Pagaliau pasenusiems ir išsitarnavusiems Bažny- 
čiai ir Lietuvai kunigams ypatingais atsitikimais skiria pensijas ligi gyvos 
galvos, nors pensijų klausimas, einant Konkordato XXIV str., dvasininkams 
nėra dar sutvarkytas ne dėl vyriausybės kaltės. Žodžiu sakant, vyriausybė 
gerbia dvasinės vyresnybės autoritetą." 

Kai Jėzuitų gimnazija švenčia pirmųjų abiturientų išleistuves, tai į tas 
iškilmes vyksta džiaugtis aukščiausi valstybės valdžios asmenys (žiūr. „Ryto“ 
1930 m. Nr. 134). Nekalbėsime apie valstybines gimnazijas, palyginimui 
paimsime gimnaziją suaugusiems; šitą taip pat nemažesnės vertės kultūrinį 
darbą dirba, kaip ir Jėzuitų gimnazija, tačiau valstybė niekad nėra pareiškusi 
tokio džiaugsmo abiturientų suaugusių gimnazijoje išleidimu, kaip aukščiau 
nurodytu atveju. Buvo sumanyta reformuoti teologijos filosofijos fakultetas, 
bet palikta jis ramybėje. Už maldas, Lietuvos dvasiškijos atliekamas pagal 
tarpvalstybinę sutarti, būtent konkordato VIII str., Lietuvos valstybė apsiėmė 
savo lėšomis išlaikyti teologijos filosofijos fakultetą ir šelpti kiekvienos 
diocezijos dvasišką seminariją, pripažino religijos mokymą privalomą visose 
viešose arba valstybės šelpiamose mokyklose (konkord. XIII str.), pripažino 
beveik lygias su gimnazijomis teises dvasiškoms seminarijoms jų abiturientų 
universitetan stojimo atžvilgiu (Vyt. D. univ. stat. 69 str.), pripažino visiems 
dvasiškių ir vienuolių juridiniams asmenims teisę bendrosios teisės 
taisyklėmis įgyti, perleisti, valdyti ir administruoti judamąjį ir nejudamąjį turtą 
ir t. t. Čia aš paminėjau tik kai kurias svarbesnes teises katalikų bažnyčiai ne 
valstybės įstatymo, bet tarptautinės sutarties nustatytas. Maža to. Pagal 
konkordatą valstybė net savo teismų sprendimų reikšmę kai kuriais atvejais 
mažina: būtent, XX str. tarp kita ko pasakyta: „šiaip dvasiškiai ir vienuoliai 
bus kaltinami ir atliks uždedamą jiems bausmę atskirtose nuo civilinių kalinių 
patalpose, išskyrus tuos, kuriems atatinkamo Vyskupo bus atimtos dvasiškių 
luomo teisės“. Pagal Baudž. St. 25 str. paskyrimas tam tikros bausmės yra 
susijęs su išmetimu dvasininko iš jo luomo, o ta bausmė valstybinio teismo 
skiriama, gi pagal nurodytą konk. straipsnį dvasininko luomo teisės gali būti 
atimtos tik vyskupo, o jei pastarojo tos teisės neatimtos, tai nors jos 
valstybinio teismo sprendimo atimtos, dvasininkas turi būti laikomas atskiroj 
patalpoj. Konkordato aukščiau nurodytas XIII str. yra kolizijoje ir su 
konstitucijos 81 str., pagal kurį tikybos mokymas neprivalomas mokyklose 
įsteigtose vaikams, kurių tėvai nepriklauso jokiai tikybinei organizacijai; 
kolizijos tarp jų nebus tik tuo atveju, jeigu valstybė yra iš anksto išsižadėjusi 
šelpti betikybines mokyklas, todėl kad konkordato XIII str. sako: „Visose 
viešose, arba valstybės šelpiamose mokyklose religijos mokymas yra 
privalomas“. Kadangi piliečių metrikacija konst. 86 str. palikta dvasininkų 
žinioje, o pasaulinė metrikacija nėra įstatymo nustatyta, tai kol kas lieka tiktai 
konst. II 5 šūkis, kuris sako: „Visi Lietuvos piliečiai, vyrai ir moterys, yra 

lygūs prieš įstatymus. Negali būti teikiama ypatingų privilegijų nei mažinama 
teisių piliečiui dėl jo kilmės, tikėjimo, tautybės“, lieka tik šūkiu todėl, kad 
laisvamanis pilietis kol kas yra priverstas atlikti apeigas pas dvasininką todėl, 
kad ir jam reikalingi yra aktai, kurie konstatuoja gimimą, mirtį ir jungtuves. 
Dėl jungtuvių kai kas randa išeitį nuvykdamas į laimingą šiuo atžvilgiu 
Lietuvos kampelį - Klaipėdos kraštą, bet gimdyti, arba mirti negi vyks 
Žmogus tyčiomis į tą kraštą. 

Iš pasakyto aišku, kad Lietuvoje bažnyčia, ypač katalikų, yra apsaugo- 
jusi sau atitinkančias jos jėga teises, bet vis dėlto dar jomis nėra patenkinta. 
Reikia pažymėti, kad bažnyčia kaip reikiant pildo savo prievoles apsiimtas 
konkordatu. Ji meldžiasi už Respublikos Prezidentą, kaip prieš karą meldėsi 
už carą. Net stebuklingas vietas Lietuvių tautai bažnyčia mažina dėl to, kad 
konkordatas liečia tiktai neokupuotos Lietuvos bažnytinę provinciją: savo 
ausimis per radio girdėjau Kauno bazilikoj kun. Dogelio sakomą š. m. rugsėjo 
8 d. pamokslą. Kunigas Dogelis Panelės Švenčiausios stebuklingą vietą 
Lietuvių tautai nurodė Šidlavą, o Aušros Vartų neminėjo. 

Tačiau kai kas mato liaudies psichikos pakitimą ir tą pakitimą tinkamai 
įvertina. Štai faktai. Mūsų dabarties valstybės šeimininkams, rodos, labai 
katalikiškai nusistačiusiems, kurių kabinetuose galima pamatyti išorinių pa- 
maldumo ženklų daugiau, nei kunigo kambaryje, vis dėlto teko suvalstybinti 
Utenos ir Vilkaviškio gimnazijas, buvusias išimtinėje katalikiškų organizacijų 
žinioje. Seimų rinkimų rezultatai, ypač trečiojo seimo, parodė, kad šalyje yra 
nemaža piliečių, kurie nenori būti klero vedami, bet nori savaimingai galvoti ir 
rūpintis tiek asmens auklėjimo ir kitais reikalais, tiek ir visuomenės reikalais. 
Net ir tokios jaunimo organizacijos, kaip ateitininkų, kuri ypatingai yra klero 
lepinama ir aprūpinama, vis dėlto tik nedidelę, palyginti, studentijos dalį 
pritraukia į savo eiles. Net jeigu pridėti prie studentų ateitininkų dar 
„Nneolituanus“, kurie tvirtina esą neprastesni katalikai už ateitininkus, tai ir abi 
tos grupės vis dėlto sudaro katalikiškai krikštytų studentų mažumą. 

Pasitenkinsiu šiais faktais ir kitais aukščiau mano nurodytais, kurie 
duoda gana pagrindo matyti žmonių sielos pakitimą. Jis ir verčia ir griežtai 
katalikiškos orientacijos visuomenės veikėjus būti tolerantiškesniais, negu 
seniau kad būdavo. Kartais netolerantingumas mėgina pasireikšti, pav., prieš 
pora metų ateitininkų kongrese, rodos, Palangoj įvykusiame, p. dr. Rauly- 
naitis savo kalboj pareiškė įsitikinimą, kad jie, ateitininkai, sutrinsią kitaip 
mintijančius. Toks pasisakymas lieka tiktai grynas šauksmas, o ateitininkų 
veikimo tikrą vagą galima buvo numanyti iš to, kad jie savo vadu turėjo 
aukštos, giliai humaniškos kultūros asmenį, p. prof. St. Šalkauskį. Ta kryptis, 
kurią ateitininkijai duodavo jos vadas, nepasikeis ir vado asmeniui pasikeitus. 
Tą spėjimą aš darau iš šių duomenų. Šių metų ateitininkų kongreso Kaune 
rezoliucija visuomeniškumo reikalu sako: ....„III Ateit. Kongresas tiki, kad tik 
kultūrinės autonomijos ribose visoms jaunimo ir tautos grupėms bus pasun- 
kinta (čia, turbūt, norėta pasakyti - palengvinta) teisė ir laisvė apsispręsti ir 
šiems užteks vietos ir progų kultūriškai ir visuomeniškai pasireikšti. 
Teisėtumas, laisvė ir tvarka - patriotizmo mokykla“ (Ziūr. „Ryto“ Nr. 142). 
Šįmet ateitininkai išsirinko kitą vadą p. prof. K. Pakštą. P. Pakštas yra viešai 
pareiškęs savo pažiūras į bažnyčios ir valstybės santykį, nors ir vienoj tik 
srity, būtent mokymo ir švietimo srity, bet šiais laikais svarbiausioj. Siuo 
klausimu mes randame p. Pakšto du straipsniu: „Židinio“ 1926 metų NN 6-7 

„Kultūrinės autonomijos problema“ ir 1927 metų „Židinio“ n-je 12 „Kultūrinės 
santaikos galimumai“. Pirmąjį čia nurodytų straipsnių p. Pakštas pradeda taip: 
„Rimtesnieji patriotai šiandien, rodos, jau pradeda suprasti, koks didelis 
pavojus gresia mūsų tautai dėl aštrių tarpusavio rietenų ir smulkaus susiskal- 
dymo į fanatiškas grupes. Aistriai kovojama dėl politinių bei ekonominių 
interesų, bet daug aistriau grumiamasi kai susiduria atskirų grupių priešingos 
pasaulėžiūros. Pikčiausios rietenos Lietuvos seimuose kildavo ne žemės 
reformą svarstant, bet mokyklų reikalą palietus. Bažnyčios, mokyklos ir kitos 
pasaulėžiūrai artimos įstaigos labiau mus suskaldo nei muitų klausimas ar 
socialinės apsaugos įstatymai. Vaizdžiau tariant: Lietuvos piliečiams nelygina- 
mai sunkiau susitarti dėl rožančiaus, kaip dėl bulvių ar rauginto pieno“. Toliau 
p. Pakštas mano, kad mokyklų reikalas Lietuvoj geriausia būtų sutvarkyti 
taip, kaip jis sutvarkytas Kanados provincijoj Ouebec'e, būtent, kiekvienos 
pasaulėžiūros (tikybos) piliečiai turi atskirus mokyklų komitetus, kurie užlaiko 
mokyklas, o kiekvienas pilietis mokykloms laikyti pinigus moka tam komite- 
tui, kuriam jis nori mokėti, bet mokėti privalo, nes tas mokestis yra valstybės 
skirtas; tiktai komitetą pasirinkti leidžiama pačiam piliečiui. Antrojo straipsnio 
turinio esmė ta pati, kaip ir pirmojo; šitame straipsnyje p. Pakštas nurodo, 
kad ir Olandija yra įvedusi kultūrinę autonomiją 1920 m. įstatymu, vadinamu 
„La loi de pacification“ (nuraminimo įstatymas). pagal kurį atskiros pasaulio- 
žiūros gauna mokykloms proporcingą mokesčio, tam tikslui imamo, dalį; p. 
Pakšto manoma, kad ir Lietuvoj galima būtu taip tas klausimas sutvarkyti. 
Savo straipsnį jis baigia taip: „Jei per devynerius metus vieni kitiems į ratus 
kaišiodami baslius ir kuolus, padarėme kultūros srityj visgi žymią pažangą, tai 
vieni kitiems netrukdydami šitą darbą galėtume daug sparčiau pastūmėti. 
Greit įvestume visuotinį Žmonių švietimą, pristeigtume amatų mokyklų, 
sukeltume nesulaikomą pasiryžimą kultūrintis ir šviestis; žodžiu, iš mažos 
tautos padarytume galingą ir visų gerbiamą valstybę." 

Dėl nesantaikų p. Pakštas daugiausia kaltina laisvamanius, o su kitaip 
tikinčiais katalikai esą arčiau susipranta. 

Nors p. Pakšto šitie straipsniai pasirodė viešumon tada, kai jau ne jo 
pasauliožiūros grupės valdė Lietuvą, bet kadangi man neteko girdėti, kad p. 
Pakštas anksčiau kitokias pažiūras reikštų, tai aš ir tikiu jo nuoširdumu. Tiktai 
manau, kad jis klysta, kai dėl rietenų vienus laisvamanius kaltina; reiktų ir 
savo akyj šipulys pastebėti, o kad tas šipulys yra, tai matyti ir iš to, kas 
anksčiau šitame straipsnyje mano nurodyta dėl bažnyčios ir valstybės 
santykių dabar Lietuvoj ir dėl bažnyčios aspiracijų. 

Malonu konstatuoti, kad nemaža inteligentiškoji katalikų visuomenės 
dalis - ateitininkai - supranta ir skelbia tolerancijos reikalingumą. Kita 
visuomenės dalis - laisvamaniai ir net naujoji tikyba - socializmas - toleran- 
cijos reikalingumą visada skelbdavo jau kad ir dėl to, kad ji palyginti su 
katalikų visuomene buvo dar vis silpna. Neturiu duomenų šitą antrą dalį 
kaltinti netolerantingumu ir dabar, jai sustiprėjus. Savaime aišku, kad taikaus 
moduso vivendi suradimas yra valstybei būtinas, bet valstybė čia neturi teisės 
kapituliuoti (pasiduoti) prieš bažnyčią, nes jos yra pareiga visų piliečių 
žemiški reikalai kuo geriausiai aprūpinti“ [31]. 

Į žurnalą „Kultūra“ Petras Leonas parašė straipsnį ir dar viena tema. 


„Tautiškumas ir nacionalizmas 


Klausimas, kuriuo čia noriu kalbėti, yra labai opus dėl to, kad jis liečia 
svarbiausius žmonių socialinio gyvenimo reikalus, ypač ten, kur visuomenė 
yra labai marga tautiniu atžvilgiu, kaip kad Lietuvos visuomenė. 

Šituo klausimu man teko prieš 45 metus pasisakyti tuomet dar tiktai 
begemančioje lietuvių spaudoje, būtent, 1888 metų „Šviesos“ 6—8 numeryje. 
„Šviesa“ pradėjo eiti 1887 metų rugpiūčio mėnesį, maždaug vieniems 
metams praslinkus po to, kai užgeso „Aušra“. 

Nurodytame „Šviesos“ numeryje yra mano straipsnis „Apie tautišką 
idėją“. Mūsų tautiško prisikėlimo pradžioje inteligentijoje, ypač jaunuomenėje 
buvo įsivyravęs kosmopolitizmas. Šitoji pasauližiūra buvo griežtai priešinga 
tautiškai idėjai. 

Ji pretencingai skelbėsi viena esanti pažangi, einanti tiesos keliu, sie- 
kianti įgyvendinti žmoniškumą, o tautiškumas, anot jos, esąs retrokradinis 
reiškinys, skaldąs žmones į priešus, keliąs tarp žmonių grupių neapykantos 
jausmą. Aš tuomet radau reikalo mėginti aiškinti lietuviams, ypač jaunuo- 
menei, kad tautiškumo idėja yra žmonių laisvės siekimo išdava, o kartu 
akstinas laisvei siekti ir ją saugoti. 

Tame savo straipsnyje aš taip apibrėžiau tautos sąvoką: „Tauta vadinasi 
žmonės, kurie turi vieną tradiciją, vienokius papročius, vienokius reikalus, ir 
dažnai vieną kalbą, ir supranta savo reikalus ir skirtingumą nuo kitų.“ 

Dabar aš kiek kitaip apibrėžčiau tautą ir sakyčiau, kad ją sudaro žmo- 
nės, kurie užima tam tikrą teritoriją, turi vieną kalbą, vienokius papročius, 
vienokias tradicijas, bendrus tautos reikalus, supranta tuos reikalus, kaip 
savo tautos reikalus, supranta savo skirtingumą nuo kitų tautų ir siekia 
gyventi valstybiniu gyvenimu. Šitoji definicija turi išimčių, pav., šveicarų tauta 
kalba trimis kalbomis, žydų tauta kalba daugeliu kalbų ir neturi teritorijos, 
Siaurės Amerikos tautos kalba yra toji pati anglų tautos kalba. Reiškia, mano 
definicija moksliškai klasifikacijai neatitinka. Tačiau socialinių reiškinių 
įvairumas yra didelis ir šitas išimtis yra dirbtinai sudarę faktai, o tautos yra 
susidariusios gyvenimo būtinumu. Žmonija gyvena tautomis pasiskirsčiusi ir 
tautos kalba įvairiomis kalbomis, kiekvienas savąja“. 

Užtat reikia čia kiek paliesti tuos veiksnius, kurių poveiky susidarė 
tautos. 

Tie veiksniai yra buvę trejopi, būtent: 

A. Kosminiai veiksniai; jų pirmoje eilėje yra teritorija su visais jos 
savumais. Vieta, turtinga maisto dalykais, pav., upių, ežerų ir jūrų krantai, 
patogūs žmonėms gyventi ir susisiekti, vietos, kuriose yra gausingi gamtos 
kūriniai, naudingi arba reikalingi žmonių pragyvenimui, kaip štai: ganyklos, 
miškai, kur yra daug gyvulių ir paukščių, olos, kuriose patogi užvėja, arba 
paunksnė ir pan. Visa tai yra kosminės sąlygos, kurios vertė ir verčia žmones 


“ Įvairių sąvokos „tauta“ apibrėžimų kritiką galima rasti Pitirimo Sorokino knygoje „Sistema 
sociologii" II t., lap. 275 ir kit. 

spiestis krūvon, bendrauti ir turėti savitarpio santykių. Tie patys veiksniai 
verčia žmones ne tik atsitiktinai bendrauti, bet ir pastoviai, visuomet bendrai 
gyventi. 

Individai iš pradžių mechaniškai suvaryti nurodytų veiksnių į vieną vietą, 
toliau, ilgai kartu gyvendami, vis artėjo ir artėjo. Kosminių veiksnių mecha- 
niškas ryšys ilgainiui tapo ankšta psichiniai vienoda kolektyvinė vienybė. 
Sociologas Simmel savo veikale „Comment les normes sociales se maintien- 
nent“ sako, kad socialinių formų nepertraukiamumas ėjo iš pastovumo 
teritorijos, kurioje gyvena tam tikro socialinio kolektyvo nariai. 

Teritorijos reikšmė ypatingai didelė buvo tuomet, kai dar tik formavosi 
žmonių teritorialinės giminiškos visuomenės. Tyruose vienas tik žmogaus 
vaizdas gimdo kitame žmoguje daug pergyvenimų ir veiksmų, o pastovus 
teritorinis artumas, kosminių veiksnių sudaromas, būtinai vertė žmones bend- 
rauti ir sueiti į savitarpio santykius. Esant gi šitiems savitarpio santykiams, 
žmogiškosios ypatybės sudarė tarp žmonių dar ir kitus ryšius: jausmus, 
interesus, mintis. 

B. Antroji veiksnių rūšis yra biologiniai veiksniai, kurie turi ne mažesnės 
reikšmės žmonių junginiams susidaryti ir jiems „pastoviais virsti. Paminėsiu 
svarbesniuosius: 1) Lytinio bendravimo reikalas. Šis veiksnys yra pirmapradis 
ir turi dideliausios reikšmės žmonių junginiams susidaryti ir jiems pastoviais 
būti. J. J. Russo, pav., ir jo žmonos Teresės šeimyninis bendravimas tiktai 
lytiniu veiksniu buvo rišamas. Iš šito veiksnio eina vaikų gimdymas ir auklė- 
jimas ir kiti ryšiai. Išsiplėtoja giminė. Kraujo giminystė pastoviai jungia dide- 
les žmonių grupes. Giminės geneologija yra kartų eilės savitarpis veikimas, 
kuris turi pagrindą kraujo vieningume. Kraujo vieningumas buvo ir yra viena 
svarbiausiųjų žmonių grupavimosi sąlygų. Anksčiau minėtas sociologas 
Simmel apie šį veiksnį sako, kad fiziologinis ryšys yra kur kas veiklesnis 
faktorius negu teritorija, yra sudaromas apskritai kraujo giminingumo 
santykių. Šitas veiksnys sudarė ir žmonių rases. O kokios jos yra glaudžios 
savyje ir skirtingos santykiuose su kitomis rasėmis, rodo žydų tauta ir baltųjų 
amerikiečių santykiai su negrais. 

2) Antras biologinis veiksnys yra maitinimosi reikalas. Įsigyti būtinų 
maisto dalykų žmogui buvo labai sunku vienam. Apie šitą veiksnį plačiai 
nekalbėsiu dėlto, kad jo reikšmė Žmonių susijungime dėl gyvybės išlaikymo 
yra visai aiški. Ir dabar, net tarp turtingai gyvenančių, dideli diplomatiniai 
interesai yra daug sklandžiau išsprendžiami, jeigu atitinkamai žmonės būna 
gerai pavaišinami. 

3) Trečias biologinis veiksnys yra, apskritai, gyvybės apsaugojimo nuo 
įvairiausių gręsiančių pavojų reikalas: nuo plėšriųjų žvėrių, nuo priešų. 

Paminėtieji trys veiksniai gimdo kitus, ypač pripratimą, įpročius, kurie 
taip pat turi būti laikomi biologiškais veiksniais. 

Šitie veiksniai kiekvienas atskirai veikia ne nuolat, o tik tam tikrais 
momentais. 

C. Trečioji veiksnių rūšis yra sociališkai psichiniai veiksniai. Individai, 
kosminių ir biologinių veiksnių suvaryti į apibrėžtas teritorijas, galų gale ne tik 
mechaniškai būna sujungti, bet ilgainiui, veikiant jų gyvenimo pagrinde 
mechaniškiems ryšiams, pajunta veikimą ir kitokių, naujai susidariusių ryšių, 
būtent, socialiniai psichinių ryšių. Čia pirmoje eilėje veikia: iš vienos pusės 
psichinės įtakos, o iš kitos pusės psichinio sekimo, pamėgdžiojimo procesas. 

Minios dalyvis ima kitaip jaustis, protauti ir veikti negu jaustų, protautų ir 
veiktų būdamas vienas. Iš to susidaro pergyvenimų, įsitikinimų, jausmų, 
tikybinių nusistatymų bendrumas, kuris dar labiau jungia grupės dalyvius. 
Ryškus ir paprastas tokio savitarpio veikimo pavyzdys yra žiovavimas. Šios 
rūšies veiksnių yra labai daug: jausmai, emocijos, valios impulsai, idėjos. Dar 
tvirčiau saugoja visuomenės ryšių pastovumą žmonių savitarpinis priklauso- 
mumas, kuris eina iš socialiniai mechaniško darbų paskirstymo ir kuris gimdo 
žmonių solidarumą. 

Tad žmonės gamtos veiksnių yra iš pat pradžios spiriami gyventi 
bendrai, o išsiplėtojusi šeimyninė žmonių grupė ir yra tauta. Dabar savaime 
suprantama, kad tauta yra visai pastovus žmonių junginys; ji yra natūralus 
junginys. Jos gyvenimo raida priklauso gamtos dėsningumo, kuris nustato, 
kad viskas stengiasi tobulėti, darydamas mažiausia išlaidų ir mažiausiai 
aikvodamas jėgų. 

Tautų istorinis likimas buvo labai įvairus. Kaip Žmogus, taip ir tauta 
labiau už viską brangina savo gyvybę. Jai išlaikyti yra aukojamos visos kitos 
gėrybės. Antraip vertus, kaip atskiri individai, taip ir tautos turi ne vienokias 
kokybes, tiek fizines, tiek ir dvasines. Vieni yra stipresni, kiti silpnesni, vieni 
drąsesni, kiti bailesni ir t. t. Ir štai, žmonijos dauguma ilgus amžius gyveno 
pavergta, milijonai žmonių buvo vergai kūnu ir dvasia, tikra to žodžio prasme. 
Tauta, kurios narių dauguma vergai, negalvoja apie tautos savybes, apie 
tautišką savarankumą. Imkime viduramžius. Jeigu maža visuomenės dalis 
tada kuriame krašte ir buvo medžiagiškai laisva, tai dvasiniai ji, kaip ir visi 
krašto gyventojai, buvo autoritetu vergovėje, nelaisvėje. 

Žmonijos istorijoj kiekvienas kultūros pakilimas yra padidėjęs asmens 
savarankumas, nukreiptas prieš senovės palaikus, prieš autoritetus; jis yra 
asmenybės žmogišku savumu įgijimas. Asmenybės išsilaisvinimo kelias yra 
ilgas ilgas žmonijos Galgotos kelias. Čia aš priminsiu tiktai naujesnių laikų 
svarbesnius to kelio etapus. 13-me šimtmetyje prasidėjo taip vadinamas 
„mokslo ir meno atgimimas“. Buvo pradėta tyrinėti klasinė senovė, stengtasi 
pažinti jos kultūriniai laimėjimai. Klasinės senovės filosofijoje buvo rastas 
žmogaus, kaip tokio, vertinimas. Paplitus naujoms idėjoms, buvo išdrįsta 
nuversti didžiausias tų laikų autoritetas. Įvyko reformacija. Jos idėjos paveikė 
ir pažiūras tų, kurie liko senos tikybos išpažintojai. Po humanizmo ir refor- 
macijos žmonija tiek subrendo, kad ėmė visiškai pasitikėti žmogaus protu. 
Atėjo racionalizmo periodas, apšvietimo periodas. Zmogaus asmens vertybė 
tapo pastatyta tinkamon aukštumon. Tačiau asmenį varžė daug istorijos eigoj 
susidariusių socialinių varžtų. Ir štai, įvyko Didžioji Prancūzų Revoliucija. Buvo 
paskelbta „Žmogaus ir piliečio teisių deklaracija“. 1789 metų rugpiūčio 
mėnesio 4-5 d. naktį buvo panaikinti Prancūzijoje Iuomai ir visos buvusios 
privilegijos, o to vietoj paskelbti žmonių brolybės, lygybės ir laisvės dėsniai. 
Prancūzų paskelbtos idėjos plito po visą pasaulį, palengva rengdamos sau 
galutinį įsigalėjimą. Kaip logiška „žmogaus ir piliečio teisių deklaracijos“ 
paseka sekė tautų teisių sulyginimo reikalavimai. Sukilo ir išsilaisvino 
Graikija, kurios laisvei iškovoti paaukojo savo gyvybę Baironas. Iškovojo sau 
laisvę serbai, bulgarai. Brendo tautinis susipratimas čekuose, slovakuose. 
Italijos tauta, vokiečių tautos didesnioji dalis susivienijo į valstybinį gyvenimą. 
Lenkų tauta, kaimynų politiškai suskaldyta, visuomet ugdė savo tautišką 
gyvybę. Ėmė pabusti ir mažosios tautos, kaip suomiai, norvegai, kurie 

tautiškai susipratę atsiskyrė nuo Švedijos, estai, latviai, pagaliau, ir mes, 
lietuviai. 

Iškilo didžiojo karo audra. Taip vadinamoji „Entente“ pasiskelbė 
kariaujanti dėl tautų nepriklausomybės, laisvės. Prisidėjusi prie karo galingoji 
Siaurės Amerikos respublika, savo prezidento lūpomis paskelbė pasauliui 14 
garsiųjų taikos sąlygų punktų, tarp kurių ir tautų laisvo apsisprendimo teise. 
Šitoji teisė pavyko ir mums iškovoti ir nors iš dalies realizuoti; sakau iš dalies 
dėlto, kad didelė mūsų krašto dalis dar tebėra kaimynų lenkų okupuota. 

Tautiškumas, tautiška idėja atitinka Žmoniškumą, veda į žmoniškumo 
įgyvendinimą. Ji glūdi asmens laisvėje. Visi, kas siekia Žmogaus asmens 
geresnės medžiaginės ir dvasinės būklės, negali būti priešingi tikram tautiš- 
kumui. Jisai yra toks, kaip jį apibrėžė mūsų V. Kudirka iš Fichtės paimtąja 
mintimi: „Man muss Ieben und leben lassen“. Gamtos skirta tau būti, pav., 
lietuviu, tai ir būk juo, bet leisk būti ir gyventi kitiems tokiais, kokiais juos 
skyrė būti gamta. Remiantis šiuo dėsniu, reikia nuosekliai juo remtis. Reikia 
siekti, kad savoji tauta būtų kaip galima turtingesnė tiek medžiaginiai, tiek ir 
dvasiniai. Teigiamas reiškinys, kai tauta siekia stiprėti ne tik žemę kasinė- 
dama, bet ir prekyboje ir pramonėje, tiek stambioje, tiek ir smulkioje. Tačiau 
tie siekimai turi būti vykdomi pagal aukščiau nurodyta dėsnį, vadinasi, laisvo 
lenktyniavimo keliu, o ne ieškant privilegijų, subsidijų etc. Kitaip žiūrėjo ir 
žiūri į tautišką savarankumą tie, kurie istorijos eigoje užėmė patogias 
pozicijas. Mūsų tautinio atgimimo pradžioje lenkai vadindavo „porząany litvin“ 
tą, kuris buvo kilęs iš lietuvio šiaudinės pastogės ir vėliau tapęs inteligentu, 
bet neprisidėdavo prie tautos atgimimo kėlimo. O kas buvo šiuo atžvilgiu 
veiklus, tą vadindavo „šovinistą“. O kai paklausdavai lenko, taip manančio: 
„Kodėl pats nekalbi kitaip, kaip tik savąja kalba?“, jis atsakydavo: „O kaip aš 
kalbėsiu“. Sau vienas mastas, mums kitas, nors čia glūdinčio nelogiškumo 
nepastebi. Aš, tarnaudamas tolimame krašte, kai atsirado vaikai, norėjau, 
kad jie iš mažens priprastų savąja kalba čiauškėti. Todėl tarnaites, virėją ir 
auklę parsiveždinau iš tėvynės. Vykstant rinkimams į pirmąją Rusijos Dūmą, 
Ferganos apygardos visuomenės dalis išstatė mano kandidatūrą. Rinkimai 
neįvyko dėlto, kad Dūma anksčiau tapo paleista, negu tame tolimame krašte 
buvo paskirti rinkimai. Tačiau rinkimų agitacija buvo pradėta, jai beeinant 
sužinojau, kad Naujo Margelano miesto, kuriame gyvenau, kirpėjas, žydas, 
pas kurį ir kirpdinausi, agituoja, kad manęs nerinktų dėlto, kad aš esąs 
„krainij avtonomist“, nes mano šeimoje lietuviškai kalbama. 

Rusų visuomenė tame krašte buvo tolerantiška ir man neteko išgirsti 
kokių priekaištų. Bet parvykęs Lietuvon ir apsigyvenęs Kaune, aš nekartą 
girdėjau, pav., iš gubernatoriaus, primetant šovinizmą tam ar kitam mūsų 
veikėjui, kuris dirbo tiktai tautišką darbą. Gryna laimingo grobiko nesąmonės 
logika. 

Mūsiškių daugelis bijojo priekaišto dėl šovinizmo ir tokie labai, mažai 
teprisidėdavo prie bendro tautinio darbo. Ir dabar kartais tenka pastebėti toji 
baimė. Dar ir dabar turime daug reikalų, kuriems atlikti trūkstame savųjų 
jėgų ir kurie yra atliekami kitų, jau iš seno užėmusių naudingas pozicijas. 
Beatus posidens kiekvieną mėginimą išsilaisvinti iš jo globos, kuri mums 
brangiai kaštuoja, sutinka kaltinimu, kad jam norima atimti duonos kąsnis. 
Šitas kaltinimas dar lengviau dabar mums mesti, dėlto, kad esame valstybinė 
tauta, turinti daugumą. Tuo tarpu toji valstybinė tauta yra reikalinga savos 

medžiaginės bazės tautinei ir valstybinei gyvybei išlaikyti. Kaip galės tauta 
kultūrėti, jei, sakysim, mažės jos narių skaičius, arba nedaugės jos kalba 
leidžiamus spausdinius skaitančių skaičius. O tas skaičius gali nedaugėti ir 
dėlto, kad neturima kuo nusipirkti spausdinys, arba dėl neturto neturima laiko 
jis skaityti. 

Vadinasi, tautai reikia pirmoje eilėje siekti savo narių gerovės, dėlto, kad 
ta gerovė yra sąlyga tautos gyvybei tarpti. Tai, kas turi žmonijos istorijoje 
vertės, yra atsiradęs trims pradams veikiant: 1) asmens pradui, 2) tautos 
pradui ir 3) universalumo (žmonijos) pradui. Kiekviena istorinė kūryba glūdi 
asmens jėgose ir gabumuose, bet asmens jėgos ir gabumai eina iš tautinio 
bendravimo. Kai asmens jėgos ir gabumai, einantieji iš tautinio bendravimo, 
veikia žmoguje atitinkamu būdu, tada yra kuriamos kultūros vertybės, kurios 
yra naudingos visai žmonijai. Kūrybos rezultatai plečiasi po visą Žmoniją 
visvien ar jie yra medžiaginės kultūros gėrybės, ar dvasinės kultūros bran- 
genybės. Neminėsiu čia medžiaginių vertybių, nes jos kiekvienam nuolat stovi 
prieš akis. Dvasinių brangenybių paminėsiu šias: biblija, Buddos mokslas, 
Graikų filosofija, Romėnų teisė, Mahometo mokslas, krikščionybė, reforma- 
cija, Didžiosios prancūzų revoliucijos idėjos. Visi šitie kultūros turtai yra įgyti 
paskirų asmenų pastangomis tautinėje atmosferoje, veikiant tiems asmenims 
per tautą. Visi tie įgijimai eina asmens išsilaisvinimo ir vis didesnio savaran- 
kumo, kartu ir didesnio paskiro asmens tautos gyvenime dalyvavimo 
kryptimi. Tautų laisvė ir žmonių savitarpinis bendravimas palengva vyko ir 
vyksta tiktai po to, kai buvo pasiekta asmens laisvė ir jos apsaugojimas nors 
tam tikrose ribose. 

Ar mes žiūrėsime žydiškai krikščionišką filosofiją, anot kurios Viešpats 
Dievas išrinkęs vieną Izraeliaus tautą, kurioje gimęs Kristus, davęs žmonijai 
tikrąją ir paskutinę tiesa, o kitoms tautoms lieka tik toji tiesa pažinti, ar mes 
žiūrėsime Hegelio filosofija, anot kurios esanti visuotina pasaulio idėja 
nuolatiniame vyksmo procese, kuri tačiau atskirais žmonijos laikotarpiais 
pasireiškia tuo ar kitu būdu kurioj nors tautoje, ar, pagaliau, mes susi- 
pažinsime su pozityviuoju mokslu, kuris įrodinėja žmoniją gyvenant tautomis, 
visvien mes rasime tautos pradą, kaip gamtos kūrinį. Tautai skirta, ji yra 
pašaukta suteikti žmonijai kultūriniu gėrybių, kad kiekvienam asmeniui, taigi 
ir kiekvienai tautai gyvenimas darytųsi vis geresnis ir geresnis. 

Kaip atskiri individai yra gamtos apdovanoti ne vienokiais gabumais, taip 
ir tautos. Visos tautos dirba, kurdamos kultūrą, bet dvasinės kultūros ir 
socialinio bendravimo didžiausius laimėjimus yra padariusios kai kurios 
didžiosios tautos: konfucionizmą davė kinai, buddizmą - indai, bibliją - žydai, 
islamą - arabai, krikščionybę - žydai, humanizmą - italai, reformaciją - 
vokiečiai, demokratiją - Didžiąją Revoliuciją - prancūzai, parlamentarizmą - 
anglai. Mažesnėms tautoms, neseniai išsilaisvinusioms iš svetimo jungo, 
kūrybai priklauso ateitis. 

Kadangi žmonijos kultūrinio veikimo tikslas yra geresnės medžiaginės ir 
dvasinės būklės sudarymas, o tokios būklės esminė sąlyga ir pažymys yra 
asmens ir tautos laisvė, tai mažųjų tautų didelis nuopelnas žmonijai yra jų 
savos laisvės ir nepriklausomybės iškovojimas ir saugojimas. 

Tautiška idėja, tautiškumas yra tikro progreso idėja. 

Žmonių gyvenimas savo bendravimo formomis, ypač svarbiausiomis: 
valstybe ir bažnyčia, yra tūkstančiais siūlų surištas su praeitimi. Nauja 


476 


LIETUVOS UNIVERSITETE 


demokratine tvarka yra nepatenkinti pirmoje eilėje tie, kurie senajai tvarkai 
esant gerai gyveno, turėjo daug teisių ir medžiaginių išteklių. 

Ne tiktai šitie tikrieji ryšiai trukdo gyvenimo progresą. Ir pašauktieji 
naują tvarką vykdyti bei saugoti, t. y. patys savo likimą spręsti, skirstosi į 
kovotojus už praeitį ir į kovotojus už ateitį, už pažangą. 

Kadangi tauta savo sąmoningoje visumoje yra visa pašaukta save 
tvarkyti, tai progreso ir regreso, arba konservatizmo srovės virto įvairiomis 
politinėmis partijomis. Šitos partijos kai kuriose šalyse gavo nacionalizmo, 
nacionalistų vardą. Nacionalizmas yra, palyginti, naujas reiškinys, paskiausių 
laikų formacija. Likę nedideliame skaičiuje ir todėl negalėdami turėti politi- 
niame demokratijos gyvenime reikšmės, savanaudžiai asmenys pasiskelbė 
esą vieni tikri tautos reikalų žinovai ir rūpintojai. 

Pirmas ryškesnis nacionalistų bruzdėjimas pasirodė Prancūzijoje 1880- 
1890 metų laikotarpyje. Prancūzijos nacionalistiniam judėjimui iki Didžiojo 
karo vadovavo Paul Dėroulėde, kuris mirė 1914.I.30 d. ir kuriam mačiau 
pastatytą kuklų paminklėlį Paryžiuje mažo bulvaro gale, išeinančiame į šv. 
Augustino aikštę. Ši srovė pasižymėjo tuo, kad rėmė generolą Boulanger 
diktatoriaus valdžios siekimus ir sukūrė garsiąją karininko Dreyfus'o (žydo) 
bylą dėl tėvynės išdavimo. 

Rusijoje nacionalizmas pirmiausia pasireiškė taip vadinamų slavianofilų 
srovėje. Slavianofilai skelbė rusų tautą esančią dievo pašauktą gelbėti 
žmoniją, ypač supuvusius Vakarus (gniloj Zapad) iš bedievybės ir, apskritai, 
iš gręsiančio suirimo. 

Gavus Rusijos gyventojams teisės šiek tiek dalyvauti krašto tvarkyme, 
vadinas, šiokių tokių politinių teisių, tuoj paaiškėjo, kad naujos tvarkos 
šalininkai sudaro lemiančią daugumą. Senos tvarkos šalininkai tuoj susimetė į 
„tikrųjų rusų-žmonių sąjungą“ (sojuz istinno-russkich liudej), tikėdamiesi 
tautiniu obalsiu primeškerioti sau šalininkų. Šitos srovės veikimas pasižymėjo 
tuo, kad jos narių buvo iš pasalų nušauti aukšto inteligentiškumo žydai Jollos 
ir Gercenšteinas, kurie buvo žymūs konstitucinės demokratinės partijos teore- 
tikai, o Gercenšteinas be to dar ir žemės reformos įstatymo projekto 
svarbiausias kūrėjas. „Tikrųjų rusų“ srovės veikla dar pasižymėjo tuo, kas 
Kijeve buvo sudaryta garsioji žydo Beilis'o byla dėl ritualinės žmogžudybės. 

Kiekviename krašte daugybė žmonių kenčia skurdą. Ypač po Didžiojo 
karo skurdas sustiprėjo. Be to, kiekvienoje tautoje daug žmonių yra mažai 
išsilavinę ir negali tinkamai suprasti skurdo priežasčių. Todėl ir sekasi 
demagogams nacionalistams meškerioti ir prie savęs pritraukti daug piliečių. 
Dienraščiai patiekia daug faktų šiam teigimui paremti. 

Nacionalizmas nėra gyvas tautos susipratimas. Jis yra abstraktišku 
principu virtęs teigimas, kuris skelbia nacionalizmą esant absoliučiai priešingą 
žmoniškumo, universalumo dėsniui. Nacionalizmas garbina tautą tiktai kaip 
medžiagą, kurią tvarko vienas asmuo ir neigia asmens laisvę, palikdamas ją 
tiktai vienam asmeniui. Tad iš trijų veiksnių, kurie sukuria kultūrą, būtent: 
asmuo, tauta ir Žmonija, nacionalizmas trečiąjį visai paneigia, o kitų dviejų 
visai iškreipia reikšmę, stengdamasis atgal gražinti praeitį. 

Tuo būdu nacionalizmas yra antiistorinis reiškinys. Šiais laikais yra visai 
negalimas dalykas, kad viena tauta paneigtų kitų tautų teises. Maža to. Toks 
kitų tautų teisių paneigimas, nacionalistinis ekskliuzyvumas santykiuose su 
kitomis tautomis, yra antimoralus dalykas, nes neigia altruizmą ir žmonių 

solidarumą. Teoriškai pagrįsti nacionalizmą galima tiktai brutualumo dėsniu: 
aš esu stipresnis, arba man patogios aplinkybės leidžia, taigi aš tave min- 
džioju ir išnaudoju. 

Praktiškai nacionalizmas pasireiškia tuo, kad jam viešpataujant paski- 
ruose asmenyse ir tautoje įsigali ir veikia piktos aistros, nukreiptos prieš 
kitaip mintijančius asmenis, prieš kitas tautas. 

Tautiškumas jungia tuos, kurie kovoja, kad tauta galėtų naudotis visos 
žmonijos kultūros brangenybėmis, ir kurie nori apginti ir apsaugoti tautai tų 
iškovotų brangenybių naudojimą, o nacionalizmas jungia tuos, kurie ne tau- 
tai, o tiktai sau siekia patikrinti gerą gyvenimą ir todėl laiko reikalinga grįžti 
atgal į senąją visuomenės santvarką, kai buvo sekama paskui autoritetą. 

Tautiškumas reiškia plėtojimąsi pagal istorijos raidą, kuri eina progreso 
keliu, o tas kelias veda žmoniją į asmens ir tautų laisvą bendravimą. 
Nacionalizmas reiškia tautos siekimą pasukti istorijos eigą atgal ir sudaryti 
žmonių bendravime tokią santvarką, kurioje asmuo būtų tik įrankis, kurioje 
asmens ir tautos likimas būtu „pateptųjų“ sprendžiamas. 

Tautiškumas ir nacionalizmas yra dvi visai priešingos socialinio žmonių 
bendravimo sistemos. Iki Didžiojo karo atrodė Žmonija vadovaujantis tautiš- 
kumo idėja. Kadangi žmoguje vis dėlto yra stiprūs gyvulio pradai, o gyvulyje 
vyrauja savęs išlaikymo instinktas, tai po Didžiojo karo, padidėjus skurdui, 
susilpnėjus dorovei, sustiprėjo žmoguje gyvuliškas pradas, ir nacionalizmo 
demagogija turi didelio pasisekimo liaudyje ir net besimokančioje jaunuo- 
menėje. Bet kadangi tasai reiškinys yra liguisto gyvenimo išdava ir požymis, 
tai jis ilgainiui silpnės, o ne stiprės" [32]. 


Viena iš Petrui Leonui malonių temų buvo periodika. Štai kalba, pasakyta 
1932 m. gruodžio 4 d., minint lietuvių periodikos šimto metų sukaktuves, ir 
atspausdinta „Kultūros“ žurnale. 


„„Prieškarinė ir šių dienų periodika ir jos reikšmė visuomenės 
gyvenimui 


I. 


Gyvulys savo prigimtimi turi būtino reikalo garsais susisiekti, susiprasti 
su savo giminaičiais; pav., žąsis patenkinta linksmai gegena, kai gauna 
gardaus lesalo, kai su savo žąsiukais įeina į pievą, pažėlusią gardžia žole; ji 
girksi, kai nori vesti savo žąsiukus iš pliko kiemo į pievą arba kai pajunta kokį 
pavojų ir baimę; žąsinas šnypščia, kai nori ką pulti ir įgnybti ir t.t. Gyvulio 
jausmas būna tikrai išreikštas garsu tada, kai jis gauna /aisvai išreikšti jį; o jei 
žmogus sukliudys gyvuliui reikšti garsą, tai tas garsas bus netikras jo jausmo 
išreiškimas. Žmogus, pasididžiuodamas savimi, vadina gyvulių garsus ins- 
tinkto išreiškimais; tiktai savo dvasios gabumams žmogus duoda aukštesnės 
prasmės terminus, kaip protas, išmintis, jausmas, intelektas ir kt. Tiems 
dvasios gabumams balsiai išreikšti žmogus turi įvairiausių garsų ir turtingą 
kalbą. Bet kad žmogaus jausmai ir mintys butų tikrai išreikšti, būtina sąlyga 
yra, kad jis turėtų pilną laisvę savo mintims ir jausmams reikšti. O reikalas 

balsiai reikšti mintis ir jausmus žmogui yra taip pat įgimtas, kaip ir gyvuliui: 
žmogus turi įgimto reikalo mintimis ir jausmais susisiekti ir susiprasti su kitais 
žmonėmis. Kiek pakilęs savo kultūra, žmogus ėmė reikšti kitiems savo mintis 
ir jausmus ne tiktai žodžiu, bet ir raštu, ar išdroždamas tam tikrus ženklus 
lentoje, ar išbrėždamas juos akmenyje, ar kitaip kaip savo jausmus ir mintis 
patiekti žmogus ėmė siekti ne tik gyviems ir arti jo gyvenantiems, bet ir 
būsimiems, kas jam mirus gyvens, ir toli nuo jo gyvenantiems. Ir mes turime 
dainų, patarlių, mįslių, eilėraščių, apysakų, istorijų, įstatymų, įvairaus meno 
kūrinių iš labai senų laikų užsilikusių ir atrandamų. Mes laikome tuos kūrinius 
tikrų jausmų ir minčių išreiškimais, kai sužinome, kad jų reiškėjai turėjo pilną 
laisvę savo jausmams ir mintims reikšti. 

II. 


Tos ar kitos tautos kultūrai augant ir civilizacijai tobulėjant Žmonėse 
susidarė reikalas dažniau suteikti vieni kitiems žinių apie svarbesnius įvykius 
visuomenėje. Pasireiškė periodinis žinių tiekimas, - toks periodinis žinių 
tiekėjas dabar yra laikraštis. 

Laikraščiais vadiname periodinius leidinius, kuriuose pranešama ir svars- 
toma politikos, visuomenės, tikybos, mokslo, meno ir kitų sričių naujienos ir 
įvykiai. Dabar periodinių leidinių yra dvi didžiausios rūšys: a) dažnai 
leidžiamieji  spausdiniai, kuriems lietuvių kalboj yra nusistovėjęs vardas 
„laikraštis“ (vok. „Zeitung“, pranc. „journal“, „gazette“; angl, „paper“) ir b) 
retai leidžiamieji (pav., mėnesiniai) spaudiniai. Šitie mūsų kalboje prieš didįjį 
karą buvo vadinami taip pat laikraščiais ("Draugija"), o dabar jiems, rodosi, 
yra nusistojęs „žurnalo“ vardas; kitose kalbose juos vadina: vok. „Zeitschrift“, 
pranc. „revue“, angl. „magazin“ ir k. 

Istorijoj yra nurodymų, kad periodinės žinios buvo tiekiamos dar prie 
Julijaus Cezario Romoje, ir tie raštai buvo vadinami acta diurna. Bet 
rinkimas iš atskirų raidžių ir jų spausdinimas. Prancūzas Julien savo veikale 
„Documents sur I'art d'imprimerie“ sako, kad Kinuose toks spausdinimas 
buvęs išrastas 581 metais po Kr. g., bet patys kiniečiai nurodo spaudos 
išradimo laiką 936-993 met. po Kr. g. 

Europoje Jonas Gutenbergas tokį spausdinimą, kaip kad dabar yra, 
išrado 1440 met. po Kr. g. Dažnai leidžiamieji spaudiniai atsirado anksčiau, o 
retai leidžiamieji (žurnalai) vėliau. Pav., Vokietijoje pirmas laikraštis, vardu 
„Frankfurter Journal“, išėjo 1615 metais Frankfurte prie Maino, o pirmas 
žurnalas, vardu „Acta eruditorum Lipsiensium“, 1682 metais Leipzige. 
Prancūzijoj pirmas laikraštis buvo išleistas, vardu „Gazette“, 1621 m., jis nuo 
1762 metų turi vardą „Gazette de France“ ir nuo 1792 metų eina kasdien iki 
šiol; o pirmas žurnalas buvo išleistas vardu „Journal des savants“ 1665.1.6 d. 
Anglijoj pirmas laikraštis, vardu „Weekly News“, buvo išleistas 1621 met., o 
pirmas žurnalas, vardu „Mercurius Librarius“ - 1680.1.6 d.; šitas žurnalas 
buvo tokios pat rūšies, kaip prancūzų „Journal des savants“. 

Pirmieji kasdieniniai laikraščiai ir tautų, kurios eina civilizacijos prišakyje, 
turi neilgai, palyginti su tautos amžium, amžių; pav., prancūzų „Gazette de 
France“ eina kasdien nuo 1792 metų. Maždaug tuo pat laiku ėmė kasdien eiti 
laikraščiai Anglijoj, kur, pav., dabar garsusis „Times“ yra gimęs 1785 metais; 

tas pat tenka pasakyti apie Vokietiją ir k. Istorijos lėmimu mes esame atsilikę 
nuo kitų tautų, tačiau kasdien leidžiamo laikraščio atžvilgiu, gal ne taip labai 
atsilikę, kaip kitais atžvilgiais, nes „Vilniaus Žinios“ išėjo 1905 metų pradžioje. 


III. 


Jau aš sakiau, kad laisvai kalbėti yra žmogui įgimtas reikalas. Kad jis 
nekalbėtų niekų, neįžeistų kitų ir t. t., nuo to gintis yra tam tikros priemonės, 
kaip štai: geras auklėjimas, pratinimas dorai elgtis, gerbti kitą Žmogų, 
prasižengusį sudrausti arba net nubausti. Bet negalima užrakinti Žmogui 
burnos, kad jis nekalbėtų. O kai neleidžiama laisvai spausdinti savo mintis, tai 
tas yra lygu burnos užrakinimui. 

Didelė spausdinto žodžio reikšmė buvo kiekvienam suprantama: gyvas 
žodis veikia vieną žmogų, kuris girdi kalbantį, arba nedidelį žmonių skaičių, o 
spausdintas žodis plinta į neaprėžtai tolimus kraštus ir veikia nesuskaitomas 
minias. Galingieji, kas laiko save skirtą Žmonių sielas ganyti ir vesti keliu, kurį 
jie mano esant vienintelį gerą, ėmėsi tuojau „cenzūruoti“ spausdintus lei- 
dinius: knyga ar laikraštis negalėjo būti spausdinama, kol jų nėra žiūrėjęs 
cenzorius ir išbraukęs iš rašinio, kas, jo, cenzoriaus, manymu, yra neleistina 
spausdinti; o jei kuris rašinys būdavo išspausdintas cenzoriaus neperžiūrėtas 
ir pasirodydavo savo turiniu neleistinas, tai toks spaudinys galingųjų įsakymu 
būdavo visai naikinamas, sudeginamas. Cenzorius galingieji skiria. „Cenzas“, 
„cenzorius“ yra lotynų kalbos žodžiai - census, censor. Romoje cenzas buvo 
žmogaus medžiaginės būklės įvertinimas; tiktai turįs tam tikrą turtą buvo 
įtraukiamas į raitelių ir senatorių sąrašus. Vėliau, valstybės gyvenimui besi- 
plečiant, cenzoriaus reikšmė padidėjo Romoje, ir jis tapo ir įpročių įvertintoju 
„Censor Morum“. 

Spaudinius cenzūruoti pirmas įsakė popiežius Sikstas 1471 metais; 
matote, kad tai įvyko gana greit po to, kai buvo išrastas spausdinimo būdas. 

Ir dabar katalikų bažnyčios valdovai surašo ir skelbia draudžiamųjų 
skaityti spaudinių sąrašus; tai garsus Index librorum prohibitorum. 

Tačiau bažnyčios vyriausybei netekus politinės valdžios ir sumenkėjus 
jos skiriamų bausmių moralinei reikšmei, jos draudimai skaityti knygas tapo 
mažai aktualūs draudimo linkme; jie labiau aktualūs yrą skatinimo linkme 
skaityti uždraustas knygas. Taip bent reaguoja į tuos draudimus jaunimas: 
uždraustas vaisius yra gardesnis. Kas kitą tenka pažymėti dėl cenzūros, kurią 
vykdė ir dar daugiau vykdo valstybės valdžia. Sitoji turi galingų fizinių jėgų 
trukdyti žmogaus žodžiui laisvai plisti ir ji labai trukdė ir trukdo. Todėl 
žmonijai teko ilgus laikus kovoti ir labai dideles aukas sudėti, kad gautų 
sąžinės, minties ir spaudos laisvę. Ta kova gana seniai laimėta valstybėse, 
kurios eina civilizacijos ir kultūros prišakyje. Pav., Anglijoj cenzūra buvo 
panaikinta dar 1692 metais. Tačiau spaudai po to dar teko daug sunkumų 
nugalėti. Jeigu aš imčiau tuos sunkumus čia rodyti, tai mano šis straipsnis per 
daug išsiplėstų. Gana pasakius, kad buvo imamas didelis mokestis pagal 
popierio lapų, spausdintų lakštų skaičių; buvo sunkios baudžiamosios 
bausmės, kurias žiauriai skirdavo teisėjai valdininkai. Ir periodinės spaudos 
laisvė įsigalėjo Anglijoj tiktai nuo 1792 metų, kai įstatymas „spaudos bylas“ 
atidavė prisiekusiųjų sprendėjų teismui (jury). Toks teismas yra ne teisėjų 
valdininkų teismas, bet asmenų, iš piliečių tarpo išrinktų, teismas; šis teismas 

nemotyvuoja savo sprendimų, kodėl jis taip ar kitaip išsprendė bylą, ir jo 
sprendimams nėra apeliacijos skundo. 

. Prancūzijoj spaudos likimas beveik visą XIX amžių buvo Golgotos kelias. 
Čia keitėsi valstybės režimai, keitėsi ir spaudos laisvė. Ypač daug naujų 
priemonių spaudai varžyti, cenzūrai vykdyti, išgalvojo ir įvykdė Napoleono 
III-jo valdžia; šis imperatorius, klasta ir smurtu tapęs prezidento impera- 
toriumi, stengėsi smurtu tvirtinti savo valdymą. Jo režimo sugalvotomis 
priemonėmis spaudos laisvei naikinti ėmė naudotis, ir dabar dar naudojasi, ir 
kitos valstybės. Prancūzijoj spaudos laisvė įsigalėjo tik nuo 1881 metų, kada 
„Spaudos bylos“ įstatymo buvo skirtos prisiekusiųjų sprendėjų teismui spręsti, 
išskyrus diffamaciją ir asmens privačius įžeidimus. 

Jungtinėse Siaurės Amerikos Valstybėse spaudos laisvė garantuota 
papildymu 1790 metais. 

Ką reiškia spaudos laisvė ir kaip ji yra branginama, apie tai gražų vaizdą 
duoda p. Pronckus „Lietuvos Žinių“ numeriuose, kurie išėjo mūsų periodikos 
šimto metų sukaktį minint, straipsnyje „Kaip Amerika spaudos laisvę gina“. 

Kultūringuose kraštuose spauda, būdama laisva, XIX amžiaus eigoje 
įgijo didelės reikšmės ir įtakos visuomenės gyvenimui; ji tapo tikra visuo- 
menės nuomonės organizatorė ir reiškėja. Ji tapo 7-ji galybė greta šešių 
valstybių galybių: Anglijos, Austro-Vengrijos, Italijos, Prancūzijos, Rusijos ir 
Vokietijos. Kad didelę galią turi spauda, ypač periodinė, mums aišku ir iš to, 
kad savo tikro tautinio susipratimo pradžią mes laikome laikraščio „Aušros“ 
pasirodymą ir kad tą laikraštį sutiko kaip pavojingą priešą ir lenkai, ir rusai, 
pirmieji pamatę jam mūsų separacijos (atsiskyrimą) nuo lenkų ženklą, o 
antrieji priėmę jį kaip ženklą mūsų griežto pasipriešinimo jų pastangoms mus 
surusinti, o jie jau buvo paskelbę mūsų kraštą esant iš seno rusišką (iskoni 
russkij kraj). Iš to pat mūsų istorijos fakto mums aišku, kad spaudos /aisvė 
yra tautai būtinas dalykas. Kultūringose tautose spaudos laisvės būtinumas 
yra tokia pat gyvenimo būtina sąlyga, kaip žmogaus kūnui yra būtini, pav., 
kvėpavimas grynu oru ir tyro vandens gėrimas. Iš mūsų vieno aukšto asmens 
man teko sužinoti toks dalykėlis. Po didžiojo karo Skotijoje pasirodė 
lietuviškas komunistų laikraštukas. Vienas Londone gyvenąs lietuvis kreipėsi į 
Anglijos tam tikrą valdžią, prašydamas uždrausti spausdinti tą laikraštuką. Jis 
gavo atsakymą, kad spaudos laisvė yra šventas ir neliečiamas dalykas 
Anglijoje ir, esą, todėl negalima uždrausti spausdinti laikraštį, kuris reiškia 
mintis, bet nekursto Žmonių daryti nusikalstamus darbus. „Mes galime išsiųsti 
iš Anglijos mums negeistiną asmenį“, - pridūręs tos valstybės valdininkas, - 
jei jis svetimšalis, bet kol jis gyvena Anglijoj, jo teisė naudotis spaudos laisve 
negali būti suvaržyta“. 


IV. 


Žmogui yra įgimta kalbėti, keistis su kitais žmonėmis mintimis ir 
jausmais su žodžių pagalba. Kai tauta pasiekia tam tikrą kultūros išsilavinimo 
laipsnį, ji išranda medžiaginius ženklus Žmogaus mintims įreikšti. Būdamas 
Maskvos universiteto studentu, girdėjau profesoriaus Filipo Fortunatovo, 
lietuvių kalbos žinovo ir lyginamosios kalbotyros mokslininko, manymą, kad 
esą lietuviai turėjo turėti savuosius rašmenis; jis taip manė, remdamasis 
lietuvių tautos pasiektu kultūros laipsniu, kurį gana aukštą buvus jam liudijo 

mūsų kalbos turtai. Savųjų rašmenų mes nesame suradę, bet tas spaudos 
priemones, kuriomis naudojasi visas kultūringas pasaulis, naudojame ir mes. 

Rusijos valdžiai panaikinus 1904 m. buvusį visišką mūsų spaudos 
draudimą, keliolika metų ir mes kentėme cenzūros pinkles ir varžtus. Tačiau 
prieš didįjį karą ir to karo metu cenzūros priemonės buvo visai kitokios, nei 
kaip tos, kurios yra taikomos kai kur po didžiojo karo. Pirmiau buvo kovo- 
jama su mintimis, ir todėl, tik jas paskelbus, buvo jų autorius baudžiamas, o 
kartais ir spausdiniai naikinami. Tiktai kai kuriais klausimais valstybė visai 
drausdavo kalbėti spausdintu žodžiu. Karo metu tie klausimai, kuriais buvo 
draudžiama kalbėti, buvo pagarsinami valdžios įsakymais. 

Bet mintis, anot kritiko Brandeso, yra toks dalykas, kurio nei šoviniu 
neperšausi, nei mūro siena neužtversi ir kalėjime neišlaikysi. Ji plinta ir plinta 
po pasaulį. 

Kai kurių po didžiojo karo susikūrusių valstybių valdovai patys prieš 
didįjį karą kentėjo dėl cenzūros pinklių ir varžtų ir buvo išmėginę visokias 
priemones toms pinklėms apeiti. Jie puikiai žino, kad vadinamosios baudžia- 
mosios cenzūros priemonės yra maža pasiekiančios siekiamojo tikslo, kad 
pavojingos mintys vis vien išsiplatina, veikdamos visuomenę. Ir jie pasirinko 
visai kitokias priemones kovai su pavojingomis mintimis. Būtent: a) daž- 
niausiai jie naikina pačius mintytojus arba uždaro juos į kalėjimus ir laiko 
juose taip, kad negalėtų paleisti į pasaulį savo minčių; b) visai neleidžia ką 
nors spausdinti tiems, kas nėra politiškai ištikimas, arba jei leidžia spausdinti 
tai tiktai po to, kai rašinį peržiūri cenzorius. Vadinas, cenzūra čia veikia ne po 
rašinio išspausdinimo, kad nubaustų autorių, redaktorių ar leidėją arba kad 
naikintų spaudinį, bet cenzūra veikia prieš spausdinant, kad pavojinga mintis 
neišvystų pasaulio. Šitų cenzorių veiksmai duoda tikras jų siekiamas išdavas 
todėl, kad visos spaustuvės yra valdininkų žinioje. 

Senoji labai sunkias sąlygas sudariusi spaudai cenzūros sistema yra 
tiktai cenzūros šešėlis, palyginus ja su pokarine cenzūros sistema. 

Pav., parlamentinis valstybės režimas buvo visai priešingas caro absoliu- 
tizmui, ir vis dėlto caro absoliutizmo laikais kelias dešimtis metų Maskvoje ėjo 
periodinis kasdieninis laikraštis „Russkija Viedomosti“, kuris daug daug 
prisidėjo prie to, kad Rusijos inteligentija būtų išauklėta parlamentarinės 
tvarkos šalininkais, o prie dabartinės valstybės santvarkos krašte tokis 
reiškinys nėra galimas. 

Nurodytas priemones griežtai vykdydami, valdovai ir tikisi galį būti savo 
šalies gyventojų visašališkais mokytojais ir auklėtojais, net ir dorovės srityje“ 
[33]. 


1930 m. kovo 23 d. Lietuvos universiteto salėje vykusiame studentų- 
humanitarų draugijos viešame susirinkime Petras Leonas skaitė pranešimą, 


M 


kuris buvo atspausdintas „Kultūros“ žurnale. 


„Kultūriniai Lietuvos uždaviniai 


Kalbant apie mūsų kultūrinius uždavinius, terminas „kultūra“ galima 
suprasti kaip tam tikrą tautos apsišvietimo laipsnį, ir tuo atveju kalbama yra 

apie kultūringas tautas, klases ir p., apie kultūriškus įpročius, apie kultūriškas 
manieras ir t. t. Bet tas žodis turi ir platesnės prasmės, būtent juo nusakoma 
tautos būklė, jos vidaus padėtis, įterpiant visas tautos gyvenimo šakas, 
kuriose pasireiškia žmogus; tada, pav., kalbama apie pirmykščią kultūrą, apie 
laukinių žmonių kultūrą ir p. čia gi kalbėdamas, aš turėsiu omenyje kultūrą 
pastarąja plačia prasme, net įterpdamas jon ir tai, kas kartais yra vadinama 
civilizacija, būtent visuma požymių, nustatančių aukštą, palyginti su pirmykš- 
čia padėtimi, visuomenės gyvenimo organizacijos laipsnį, santyky su Žmonių 
supratimu pilietinių ir žmogaus teisių. . 

Plačiai suprastas žodis „kultūra“ apima visokį žmonių darbą. Žmonių 
būklė, taigi ir kultūra, pasireiškia labai įvairiais reiškiniais, kurie galima 
suskirstyti į tris rūšis: 

a) medžiaginė kultūra; šion sritin įeina maistas, butas, drabužiai, darbo 
įrankiai, papuošalai, ginklai ir t. t. 

b) dvasios kultūra, kuri apima kalbą, įpročius, papročius, įsitikinimus, 
mokslą, dailiąją raštiją, meną ir t.t. 

ir c) visuomeninę kultūrą, kuri apima visuomenės grupių formas, 
įterpiant ir valstybę su jos formomis, ir įstatymus. 

Kokie gi mūsų uždaviniai tose trijose žmogaus gyvenimo ir kūrybos 
srityse? 

Gražus yra Humanitarų draugijos vardas, ir jis duoda vedamąją mintį 
tam klausimui tikslų atsakymą duoti, bet tik su viena sąlyga, kad tas vardas 
būtų tikrai suprastas. 

Zmogus yra mūsų kultūrinių uždavinių tikslas. Bet Žmogus galima 
suprasti kaip koks išskirtas iš masės, turįs ypatingus savumus. Galima, pav., 
siekti, kad nedidelė tautos dalis būtų rafinuoti džentelmenai, pertekę turtų, 
visada gardžiai valgą, gražiai apsirėdą, patogiuose butuose gyveną, pasiekę 
aukštos filosofijos viršūnės, išlavinti mene, sugebą gėrėtis gražios raštijos 
kūriniais, juos vertinti ir kritikuoti, trumpai kalbant, gyventi pilnu aukštos 
kultūros gyvenimu, o mases palikti skursti varge, skurde, nešvarume, prieta- 
ruose, nuolat laukiančias stebuklų ir išganymo būsimam gyvenime. Šiais 
laikais toks kultūrinių uždavinių tikslas neatitiktų humanitaro gražų vardą. 

Kiekvienas žmogus ieško vis geresnio gyvenimo ir turi teisės tą siekti, o 
mums gyvenant visuomenėje savitarpio solidarumas turi būti kiekvienam 
aiškus; tad kiekvienas, siekdamas pirmiausia savo vis geresnės ateities, turi 
nuolat atsiminti, kad jo geresnė ateitis priklauso ir kitų, todėl privalu turėti 
omeny solidarumo sąlygas. 

Taigi Humanitarų draugijos tikrai suprastas vardas rodo, kad mūsų 
kultūrinių uždavinių tikslas yra žmogaus, kaip tokio, o ne kaip kokios 
privilegijuotos grupės nario, geresnis medžiaginis, dvasinis ir teisinis gyve- 
nimas, sudarymas jam visose tose gyvenimo ir darbo srityse galėjimų siekti 
vis geresnį gyvenimą. 

Pasakysite, kad mano nusakymas yra per daug bendras, neaiškus. 
Teisybė, sutinku. Pamėginsiu kiek konkrečiau tuos uždavinius nusakyti, 
paėmęs kiekvieną aukščiau nurodytą kultūros rūšį atskirai. 

A) Medžiaginės kultūros kūrimo uždaviniai. Netikslu būtų apsistoti ties 
visai konkrečiais daviniais, pav., kelti švarumas kasdieniniame gyvenime, 
arba mokintis turimus produktus gardžiau pagaminti valgyti ir p. Vis tai labai 
svarbūs dalykai, bet jie čia šiądien smulkiai nurodinėti nėra galima. Šitie 

kultūrinio gyvenimo atskiri klausimai savaime bus išspręsti ir mūsų tauta jų 
atžvilgiu kultūriškai pakils, jei mes įstengsime išsiaiškinti, o išsiaiškinę ir 
atitinkamai auklėti save ir auklėti kitus pagal pagrindinius klausimus ir 
dėsnius. 

Šitųjų pirmas — tai Žmogaus savarankiškumas. Savarankiškumo, inicia- 
tyvos, sugebėjimo pačiam imtis darbo, auklėjimas — tai pagrindinis mūsų 
uždavinys. Mūsų tauta per daug yra užmiršusi žmogaus likimą, „kad prakaite 
jam tenka rūpintis sau kasdieninė duona“, ir vis dar tikisi „kaip Dievas duos“. 
Mūsų tauta darbšti, daug ir sunkiai dirba, bet laikosi įprasto darbo, rutinos, 
jos mintis nelaki dėl to, kad nuolat toji mintis yra slegiama pasitikėjimu 
autoritetais, o ne savimi. Antras dėsnis yra tas, kad kiekvienas žmogus turi 
teisės gyventi, vadinas, kai jis yra darbingas, tai turi teisės turėti darbo. Šitas 
klausimas dabar yra pasaulinės reikšmės klausimas. Mūsų tauta, gavusi 
politinį savarankiškumą, šio reikalo dedamą jai uždavinį tuoj ėmėsi galimu 
būdu vykdyti. Aš čia turiu omeny žemės reformos įstatymą. Bet viena 
padarytoji priemonė, kad ir labai didelės ekonominės reikšmės, neprašalina 
kultūrinių uždavinių šioj srity. Jei seniau neturtėliai, rankų darbu mintantieji, 
laikė savo likimą iš aukštybių, Iemtą, tai šiandien tokių nėra; idėjos, 
aiškinančios tikrą dalykų padėtį, buvo ir aukščiau skleidžiamos, bet bolševikų 
dėka tas, kas yra tikrai jų paskleistose idėjose, yra pasisavinta viso pasaulio. 

Keistai darosi, kai kartais išgirsti mūsų pačių žmones, peikiančius dvarų 
padalinimą: esą nebuvę gamybos ir kūrybos, o buvęs tik esamų turtų 
dalinimas. Tokia kalba gryna demagogija. Zemelė - ne pagamintas turtas, o 
gamtos duotas ir ji padalinta tiktai gamybos ir kūrybos tikslui, o ne tam, kad 
ją pačią valgiui suvartoti. Paklausiu Tamstas, kas laikoma ekonominiu 
atžvilgiu kraštui sveikiau: ar tai, kai dvarininkas turįs 1000 ha parduos 
užsienin 10000 centnerių kviečių ir tuos pinigus Paryžiuje prašvilps, ar jei tie 
1000 ha priklausys 50 ūkininkų, kurie, pardavę tikai po 10 cent, už gautus 
pinigus apvilks vaikus, o iš neparduotų grūdų patys su šeimomis žmoniškai 
maitinsis, užuot valgę duoną su dirsėmis ir pelais, kaip tekdavo bernams 
valgyti dvaruose. 

Gaminių padalinimo klausimas turi būti vienas iš mūsų svarbiausių 
kultūrinių uždavinių medžiaginės kultūros kūrimo srityje. Negalime mes siekti 
turtų lygybės, tas būtų ir utopiška (neįvykdoma) ir neteisinga. Bet turtas 
dabar tenka suprasti ne taip, kaip ekonomistai iki šiol suprasdavo ir kaip jisai 
paprastai be pagrindo yra suprantamas, būtent, tautos vertybių visuma; 
turtas tiksliau suprasti kaip galėjimas padaryti veiksmą, kurio pirma negalima 
buvo padaryti, arba labai sunku buvo jis tada padaryti. Pav., kol nebuvo 
gelžkelių, orlaivių, arba automobilių, ar galima buvo kad ir turtingiausiam 
ponui, net pačiam karaliui nuvykti iš Kauno Berlynan per keliolika valandų? Ar 
galima buvo tam turtuoliui sužinoti tuoj, kas dedasi kitoj šaly, kol nebuvo 
laikraščių, telegrafo? Dabar neturtingas žmogus ir tokią kelionę atlieka ir, 
laukdamas darbo biržoj, pasiskaito žinių, už centus nusipirkęs laikraštį. 

Geras ar geresnis gyvenimas, kad ir medžiagiškas, yra reliatyvios sąvo- 
kos. Mums gali atrodyti, kad vergo gyvenimas buvo blogesnis už Kauno 
padienio darbininko gyvenimą, kuris gavęs už savo darbą per dieną 5 litus 
kenčia daug nedateklių. Kažin? Pastarasis, gal būt, labai atjaučia savo vargą, 
o vergas kaip gyvulys pašertas gal jautėsi patenkintas. Mes, kalbėdami apie 
geresnį žmogaus gyvenimą, galime turėti galvoje tiktai objektyvinius to 

gyvenimo požymius, tiktai vidutinio žmogaus, mūsų kultūros laipsnį pasie- 
kusio, gyvenimo sąlygas. 

B) Dvasinės kultūros srityje mūsų uždaviniai tenka nusakyti taip pat 
tiktai bendrais bruožais. 

Čia jau mūsų einama tuo keliu, kurį rodo humanitaro vardas. Pradžios 
mokslas jau pripažintas visiems privalomas ir jis duodamas nemokamai. 
Ateities uždavinys - eiti toliau tąja kryptimi. Ne tiktai mokslas turi būti 
duodamas dovanai, bet neturtingi vaikučiai turi būti ir dovanai maitinami, 
aprengiami. Ir ne tiktai pradžios mokslas, bet, kaip sakiau, šituo keliu einama 
ir toliau: tą rodo atleidimas nuo mokesnio už mokslą, stipendijos. Tiktai reikia 
dar toliau tuo keliu žengti. Dailiajai raštijai ir menui klestėti mūsų uždavinys 
turėti kultūros fondą, kuris būtų tvarkomas laisvai gyvenančių literatorių, 
mokslininkų menininkų draugijų atstovų, kad jis nevirstų reptilijų (šliužų) 
šaltiniu. Trumpai kalbant, reikia siekti, kad kiekvienas gautų mokslą ir 
išauklėjimą, atitinkantį jo gabumus 

Visas tas konkrečias kultūrinių uždavinių priemones vykdant, vadovau- 
jamasis dėsnis turi būti: auklėti asmens savarankiškumą, tatai buvo nurodyta 
kalbant apie medžiaginės kultūros kūrimą; šitas dėsnis turi dar didesnės 
reikšmės dvasinės kultūros kūrybai. Apie universitetinio darbo sąlygas aš čia 
ir nekalbu dėl to, kad mokslui klestėti savarankiškumas, tai tik jau sąlyga, o 
ne kultūrinis uždavinys. 

C) Siekti sudaryti visuomenės grupių geresnes formas yra šiais laikais 
būtini ir nuolatiniai kultūros uždaviniai, todėl, kad be tų grupių Žmogaus 
kultūros darbas dabar beveik nevyksta. Prisiminkime, kokios didelės reikšmės 
turėjo ir turi medžiaginei kultūrai steigti įvairias bendroves, labiausiai gi 
akcines bendroves, sutraukusias ir suorganizavusias didžiausius kapitalus ir 
žmonių jėgas ir įgalinusias žmones pratiesti gelžkelius, pastatyti tiltus, 
garlaivius, fabrikus ir t. t. Pastaraisiais laikais tų bendrovių susijungimai 
vadinami trestais, arba karteliais, yra dar tolimesnis visuomeninės kultūros 
žingsnis pirmyn. 

Tenka prisiminti ir kitų draugijų reikšmė, k. a., įvairių mokslo, litera- 
tūros, meno ir kitokių draugijų, kuriose, sujungtos bendraminčių jėgos 
stiprėja ir duoda dideles išdavas. 

Šioj srityje mums tenka dar tik rimtai pradėti veikti, nes iki šiol dar tik 
mėginta pradėti, pav., kad ir koperacijos srityje; tas, kas daryta, sunku laikyti 
per rimtą pradžią, tai tik mėginimai. Taip pat ir kitų bendrovių ir draugijų 
gyvenimas rodo, kad šioj srityje mums dar daug yra kultūrinių uždavinių. 

Svarbiausias gi kultūrinis uždavinys visuomenės kultūros kūrimo srityje, 
tai valstybinės formos sukūrimas, svarbiausias, sakau, todėl, kad nuo šios 
organizacijos labai pareina visų kultūrinių uždavinių tikslus vykdymas." [34] 

Petras Leonas savo pedagoginiame darbe didelį dėmesį skyrė sociologijai. 
Tai rodo ir „Kultūros“ žurnale išspausdintas jo straipnsis „Iš sociologijos 
paskaitų". 

Įžangos žodis sociologijos paskaitoms V. D. Universitete 

Socialinis gyvenimas nuolat teka, kinta; jis — labai sudėtingas ir pilnas 
priešingybių. 

Savo įžengiamajame žodyje aš duosiu kai kurių svarbesnių socialinio 

gyvenimo priešingybių vaizdą. 

1. Visatoje vyksta nuolatinis judėjimas ir reiškinių kitimas. Dar senovės 
graikų filosofas Heraklitas, kurį rusų filosofas S. Trubeckoj vadina origina- 
liškiausiu ir garsiausiu filosofu!, teigė, kad visatoje viskas juda, teka - panta 
rei - ir kad pasaulyje nėra nieko absoliutaus, o visa kas yra reliatyvu. Visi 
daiktai kinta. Dangus, oras, vanduo, visokia medžiaga nuolat juda. Mūsų 
jausmai ir įspūdžiai yra judėjimai. Mūsų sąmonė kinta. Net mūsų kalba, kad 
būtų galima išreikšti jąja tiesa ir gyvenimas, turi tekėti, keistis. Visi daiktai 
teka kaip upeliai, ir jų medžiaga atsinaujina kaip vanduo tėkmėje. Ir kaip 
negalima upėje du kartu įeiti į tą pat vandenį, taip negalima dviem laiko 
momentais būti tos pat medžiagos daiktu. Viskas tampa, kuriasi ir irsta; 
ateina ir nueina. Vieni miršta, kiti gema. Pastovios buities nėra, nes kitimo, 
genezies procesas niekuomet nesustoja?. Gyvenimas yra priešingybių 
vyksmas, ir tos priešingybės yra harmoningai suderintos. Priešingi pradai: 
vienumo - daugumo, riboto - begalinio, ramybės - judėjimo, gėrio - 
piktybės, šviesos - tamsos, aktyvaus - pasyvaus vienas kitą naikina, neigia, 
bet jie ir kartu esti bei vyksta“. 

Toji tiesa, Heraklito daugiau kaip prieš du tūkstančius metų? skelbta, 
visai atitinka ir mūsų dabarties mokslo teigimus. Fizika ir neorganinė chemija 
mus moko, kad neorganiniai kūnai jungiasi, reiškia, juda. Garsas, šviesa, 
šilima yra judėjimo reiškiniai, kurie reikalingi gyvybei. O ką jau bekalbėti apie 
organinius kūnus! Net ten, kur mes, paviršutiniai žiūrėdami, esame pripratę 
matyti mirtį ir negyvą, nejudamą medžiagą, ir ten tikrybėje vyksta judėjimas 
ir gyvybė: lavone atsiranda kitos, nei pirmiau buvęs gyvas kūnas, gyvybės, 
medžiaga įgyja kitų reiškinių būseną ir formą. Besidomintiems šiuo, reiškinių 
kintamumo ir visatoje nuolat vykstančio judėjimo, klausimu patariu 
pasiskaityti Sullivano veikalą „Mokslas“, neseniai prof. V. Cepinskio išverstą 
mūsų kalbon. 

2. Žmogus visatos reiškiniams pažinti įvairiai klasifikuoja (rūšiuoja) jų 
visumą. Plačiausio pobūdžio klasifikacija yra reiškinių suskirstymas į tris 
pasaulius: 

1) neorganinių reiškinių pasaulis, 

2) organinių reiškinių pasaulis ir 

3) antorganinių, arba socialinių reiškinių pasaulis. 

Tiesa, dar tenka išskirti viena reiškinių rūšis ir įterpti ji tarp organinių ir 
socialinių reiškinių, nes tie reiškiniai vienais požymiais ir juos sudarančiais 
veiksniais (faktoriais) priklauso prie organinių reiškinių, o kitais požymiais ir 
faktoriais jie priklauso prie socialinių reiškinių. Tokie yra Žmogaus dvasios vei- 
kimo reiškiniai, arba psichiniai reiškiniai, tikriau socialiniai - psichiniai reiškiniai. 
Jie vyksta žmoguje, bet jam gyvenant visuomenėje ir šiai jį veikiant. Jeigu 
žmogus gyventų vienas, jo dvasios reiškiniai nebūtų tokie, kokie dabar yra. 


" Enc. Br. ir Efc. žod. VIII t. 440 pusl. 

ŽN. Korkunov, „Teisės filosofijos istorija". II pusl. 

* Enc. Br. ir Efr. žod. VIII t. 441 pusl. 

* Enc. Br. ir Efr. žod. VIII t. 441 pusl. 

> Heraklitas gyveno tarp 530 ir 470 metų prieš. Kr. (žiūr. Korkunov „Teisės filosofijos istorija". 
10 pusl.). 


486 


LIETUVOS UNIVERSITETE 


3. Kiekvienas reiškinys, visvien kokios rūšies iš nurodytųjų jis bebūtų, 
yra reikalingas technikos, plačia prasme, proceso: jis turi tam tikrą variklį ir 
vyksta tam tikrais judėjimo dėsniais. Tarpplanetinėje erdvėje juda planetos ir 
žvaigždės tam tikrais dėsniais, jų savitarpinės traukos ir inercijos dėsniais. 
Apie tų kūnų judėjimą yra kalbama kaip apie „dangaus mechaniką“. Neor- 
ganinių kūnų procesai pasireiškia fizikos chemijos procesais, taip pat 
turinčiais savo dėsnius. Organinių kūnų judėjimai pasireiškia augalų ir gyvulių 
gyvenimu, kuriame vyksta tiek fizikos chemijos procesai, tiek ir tam tikri 
biologijos procesai, taip pat paremti tam tikrais dėsniais. 

Taip pat vyksta ir žmogaus gyvenimas, bet jo gyvenimo reiškinių 
požymiai yra labai ypatingi ir griežtai skirią jį nuo gyvūnijos reiškinių, būtent, 
jo dvasios reiškiniai, arba kaip buvo ką tik sakyta, socialiniai - psichiniai 
reiškiniai. Norint tuos reiškinius pažinti, tenka juos išskirti į atskirą rūšį. 
Pagaliau, žmonių visuomenės gyvenimo reiškiniai taip pat sudaro dar tam 
tikrą reiškinių skyrių. 

Tačiau visiems visatos reiškiniams yra viena bendra: jie vyksta tam tikra 
technika, tai yra, turi tam tikrus variklius ir tam tikrus technikos dėsnius 
(įstatymus). 

4. Reiškinių kitimas visoj visatoj vyksta viena linkme: iš neaiškių, pa- 
prastų, nesudėtingų, netobulų procesų palengva išsivysto vis aiškesni, 
sudėtingesni, tobulesni: iš ūkų susidaro planetos: mūsų Zemė ir kt.9; 
geologija mums teigia, kad Žemė kadaise yra buvusi skysta, karšta masė ir 
tik labai ilgų laikų eigoje įgijusi dabartinę formą. Biologija turi duomenų teigti, 
kad tokių, pav., didžiulių medžių, kaip ąžuolas, tolimuose praeities laikuose 
pirmtakai buvo vandenžolės, o gyvulių ir Žmogaus — ropuoliai. Pagaliau 
praistorija ir istorija mums rodo, kad ir toks sudėtingas Žmonių visuomenės 
organizmas, kaip dabartinė valstybė, yra gavęs savo pradžią iš palaidų, 
klajojančių ordų. Reiškinių kitimui dėsningai tobulėjimo kryptimi vykstant, 
galima pamanyti, kad tas kitimas vyksta sklandžiai, netrukdomai. Tačiau taip 
nėra. 

5. Visose aukščiau nurodytose reiškinių srityse vyksta jų, 0 tikriau 
sakant juos vykdančių jėgų trynimasis, kurio pasėkoje atsiranda reiškiniai, 
neatitinką tobulėjimo dėsniui. Geologija ir kiti gamtos mokslai pateikia žinių, 
kad Zemėje yra buvusi vadinamoji ledų gadynė (epocha), kurios metu didelė 
Europos dalis buvo apdengta ledais. Ir dabar vyksta Zemės drebėjimai, 
potvyniai bei kiti panašūs nepaprasti, labai žalingi įvykiai. Augmenijos ir 
gyvūnijos gyvenime nuolatinis trynimasis vyksta nuolat ir yra lengvai 
pastebimas: augalai stelbia, gyvuliai skriaudžia, žudo vieni kitus ir t. t. 

Trynimasis vyksta ir žmonių tarpe, jiems bendrai gyvenant. Pasaulio 
reiškiniai yra ne vienokio sudėtingumo: neorganiniai kūnai yra mažiausia 
sudėtingi, augalai yra sudėtingesni už juos, gyvuliai yra dar sudėtingesni, 
žmogus yra sudėtingiausias organizmas, o žmonių visuomenė yra labiausiai 
sudėtinga. Vykstantieji tose visose pasaulio srityse reiškiniai yra taip pat 
atitinkamo sudėtingumo: neorganinio pasaulio reiškiniai mažiausia sudėtingi, 
o toliau sudėtingumas yra vis didesnis ir didesnis 

Juo sudėtingesni yra reiškiniai, juo didesnis tarp jų esti trynimasis ir juo 


“ Yra ir kitokia planetų susidarymo teorija — žiūr. Sullivano „Mokslas“ 29 pusl. 

sudėtingesni tie reiškiniai, kurie atsiranda to trynimosi pasėkoje. 

Kalbamasis trynimasis sudaro priešingybes, antinomijas. Kadangi žmo- 
nių socialinis gyvenimas yra sudėtingiausias, tai jame pasireiškia labai didelių 
priešingybių ir todėl jis labai sunku pažinti. Nurodysiu kelias svarbesnes 
socialinio gyvenimo priešingybes. 

6. Laisvė yra viena brangiausių Žmogaus gėrybių. Bet ilgus žmonijos 
gyvenimo laikus tik vieni valdovai teturėjo ją. Pirmiausia Anglijos gyventojai 
ėmė palengva tvirtinti laisvės pagrindus ir plėsti jos ribas. Tačiau staigų 
posūkį pilietinėse laisvėse, griežtai tvirtus pagrindus ir plačias ribas visuo- 
menės laisvei davė Siaurės Amerikos Jungtinių Valstybių konstitucija 1787 m. 
ir Didžioji Prancūzų Revoliucija, kurios pradžioje, būtent 1789 m. rugpjūčio 
mėn. vieną naktį tautos susirinkimas sutriuškino visus istorijos bėgyje 
sukurtus pančius, visas Iuomų privilegijas. Po to ir kitos valstybės palengva 
keitė savo santvarką laisvės, gyventojų savarankumo kryptimi. Bet štai kas 
įvyko. Šitos didžiosios politinės reformos laiko atžvilgiu sutapo su įsigalėjimu 
ekonomikos srityje dėsnio „Laissez faire, laissez passer“. Tai reiškė, kad 
valstybė privalo visai nesikišti į ekonominį piliečių gyvenimą, nes tik tokiu 
atveju jie, laisvai veikdami, pasieksią geriausios medžiaginės būklės. Valsty- 
bės vyriausybė privalo tik saugoti išorinę vidaus tvarką ir spręsti teisės 
ginčus, kurdama tam tikslui teisę. Ji turi būti „Teisės valstybė“ (Rechtsstaat, 
pravovoje gosudarstvo). Ir kas iš to išėjo, valstybėms laikantis šio dėsnio? O 
štai kas. Istorijos eigoje Žmonės jau buvo pasiskirstę į beturčius ir 
turtinguosius. Beturčiui savo ir savo šeimos gyvybei išlaikyti reikia darbo, nes 
kitokie pragyvenimo ištekliai jam nepriklauso. Tad jis turi sutikti su tokiomis 
darbo sąlygomis, kokias pasiūlo jam turtuolis. Juo labiau taip buvo anais tų 
didžiųjų politinių reformų laikais, kai fizinio darbo žmonės buvo dar visai 
neapsišvietę, nesusipratę ir nesusiorganizavę. Štai ir iškilo toji priešingybė, 
apie kurią aš čia kalbu: pagal įstatymą darbininkas yra laisvas ir gali laisvai 
balsuoti už ką nori renkant atstovus į seimą, o tikrenybėje jis yra darbdavio 
vergas ir turi balsuoti taip, kaip pastarasis liepia. 

Pirma dvarininkas rūpinosi, kad jo baudžiauninkas būtų pavalgęs, nes 
kitaip jis nepajėgtų dirbti. Laisvas gi Žmogus pats turėjo rūpintis savo 
išsilaikymu, kuriam jis labai mažą atlyginimą gaudavo už savo darbą, nes 
buvo didelė konkurencija; vienu metu su šitomis teisės permainomis įvyko ir 
pramonės pakitimas, buvo įsteigti fabrikai, kurie galėjo naudotis ne tik 
moterų, bet net mažų vaikų darbu, ir plačiai juo naudojosi. Tad laisvė 
dirbančioms masėms pasirodė piktesnė už buvusią nelaisvę (baudžiavą ir kt.). 

Augustas Kontas (Comte), pirmasis sociologijos kūrėjas, greit pastebėjo 
šitą priešingybę ir pasakė, kad Vakarų Europos laisvė yra tokia, kokiai esant 
kultūra turi žlugti. 

Turtingoji mažuma ir jos šalininkai skelbė, kad visuomenės gerovei rei- 
kia plačios asmens laisvės, masės gi jautė šitokios tvarkos, tikriau netvarkos, 
pragaištingumą. Gilūs mokslininkai išaiškino tos netvarkos priežastis. Tai 
daugiausia buvo socialistai. 

7. Susidarė moksle dvi sroves: individualizmo ir kolektyvizmo. Bet ir 
individualizmo srovę atstovaujančios šviesesnės galvos greit suprato šitos 
teorijos kraštutinybę bei žalingumą didesnei visuomenės daliai. 

Garsusis ekonomistas ir filosofas Džonas Stiuartas Milis išleido atskirą 
brošiūrą „Apie laisvę“. Jis priklausė prie tų, kurie vadovavosi „laissez faire, 

laissez passer“ dėsniu. Bet ir jo mintyse pastebimos šviesesnės kibirkštys. 
Dž. St. Milis kalbėjo ne apie psichologinę individo valios laisvę, bet apie 
socialinę laisvę. Milis nurodytoje brošiūroje visų pirma kalba apie anglų 
filosofo Hobso ir prancūzo Jono Jokūbo Russo laisvės teorijas. Tomas Hobsas" 
ir J. J. Rusoš buvo prigimties teisės teorininkai. Jie manė, kad žmogus iš 
prigimties turi tam tikras teises, kurių niekas negali prieš jo paties valią iš jo 
atimti. Tų teisių tarpe yra ir laisvės teisė. T. Hobsas skelbė, kad asmuo, 
prisidėdamas prie visuomenės gyvenimo valstybės forma, perleidžiąs 
valstybei savo laisvės teisę, nepalikdamas nieko sau. Tuo būdu valstybė 
tampanti milžinas - leviatanas. Jis ir knygą išleido vardu „Leviatanas“?. 

J. J. Russo skelbė, kad laukinis žmogus, gyvendamas vienas, buvo 
doroviškai visai tobulas, kad žmonės, kurdami visuomenę, sudarė tarp savęs 
sutartį, kuria perleido valstybei savo laisvės dalį, bet kad žmonės ir toliau 
patys turi teisę valdyti valstybę susitardami tarpusavy. Jisai ir vieną savo 
knygų išleido vardu „Visuomenės sutartis“ (Contract social). Verta priminti, 
kad Russo, dar gana jaunas vyras, nors ir nebūdamas nei studentas, nei 
profesorius, parašė dvi disertacijas Dižono akademijos pateiktomis temomis. 
Viena tema buvo: „Ar mokslai ir menas prisidėjo prie žmonių doros ir įpročių 
pagerinimo, ar priešingai?". J. J. Russo davė neigiamą atsakymą, būtent: kad 
mokslai ir menas sugadino žmonių dorą ir įpročius. Kita tema akademijos 
pateikta buvo: „Apie žmonių nelygybės pradžią ir pagrindus". Atsakydamas į 
šią temą, J.J. Russo išvedė, kad nelygybės pradžia ir pagrindas yra 
nuosavybės teisė, nes tas, kuris pirmas apsitvėrė sau žemės sklypą, buvo 
grobikas*?. J. J. Russo nuomone, žmogus sutartimi tik apsiriboja savo laisvę 
bendram su kitais gyvenimui tvarkyti. 

Dž. St. Milis taip pat buvo plačios asmens laisvės šalininkas. Jis teigė, 
kad visuomenė turi teisės aprėžti asmens laisvę tiktai tiek, kiek tai reikia 
visuomenei save apsaugoti, o taip pat neduoti vienam žmogui daryti žalą 
kitiems. Individas savo asmens, savo kūno ir dvasios atžvilgiu, anot Milio, yra 
visai laisvas: jo sąžinė, nuomonės, mintys negali būti varžomos; jis laisvas 
yra kurti savo gyvenimo planą, ir veikti ta sąlyga, kad nedarytų žalos kitiems. 
Bet ir iš kitų jis turi teisės reikalauti, kad jie elgtųsi su juo taip, kaip jis privalo 
elgtis su jais. Kitiems ką nors daryti individas gali tik jiems sutinkant. Nors 
Milis gyveno „laissez faire, laissez passer" dėsnio įsigalėjimo laikais, ir valsty- 
bės uždavinius buvo supratęs esant gana siaurus, vis dėlto jo pasakyme, kad 
individas tik tiek yra laisvas veikti, kiek jis nedaro žalos kitiems, jau buvo 
užuomazga to valstybės uždavinių supratimo, kuris greit ėmė aiškėti ir kuris 
dabar yra formuluojamas šiaip: valstybė privalo ne tik vidaus tvarką saugoti 
ir ginti kraštą nuo išorinių priešų, bet ir padėti piliečiams rūpinti tuos 
kultūrinius jų reikalus, kurių jie patys vieni nepajėgia tinkamai rūpinti, arba 
net ir pati viena tokius reikalus aprūpinti. Gana greit kai kur valstybės 
pradėjo leisti įstatymus, kuriais buvo draudžiama mažiems vaikams dirbti 
fabrikuose, buvo aprėžiamas naudojimasis moterų darbu fabrikuose, buvo 


* T. Hobsas (Hobbes) gyveno 1588—1679 met. 

* J. J. Russo gyveno 1712—1788 met. 

" Plačiau apie T. Hobsą žiūr. P. Leonas „Teisės filosofijos istorija". 

“0 Plačiau apie J. J. Russo (Russeau) žiūr. P. Leonas, „Teisės filosofijos istorija". 

apskritai visų darbininkų darbo laikas aprėžiamas ir t. t. ir t. t. Daugumas 
mūsų laikų mokslininkų kitaip, nei „laissez faire, laissez passer“ šalininkai, 
galvoja. Pav., Otamaras Spanas sako, kad kas nori įveikti individualizmą ir 
suvokti tikrą visuomenės esmę, tas turi išbraukti iš savo sąmonės absoliutaus 
individo sąvoką bet kokia forma, net užslėpta, nes individas iš esmės yra tik 
visuomenės narys ir gyvena tik kaipo toks. Visuomenė nėra kokia negyva, 
užšalusi būtybė, bet ji nuolat juda, kinta, tobulėja. Individui tokioje visuo- 
menėje yra dirva vystyti savo jėgas ir gabumus. Individe esantieji pradai 
gauna visuomenėje tokį išsivystymą, kad tinka socialinės visumos pastatui. 

Visoks artimo išnaudojimas yra ne laisvės vykdymas, bet sauvalė. Dabar 
reikia kitaip galvoti, negu galvojo individualizmo šalininkai. Kai individualistas 
sako: „Kitų žmonių buvimas riboja mano laisvę“, visuomenininkas į tai 
atkerta: „Mano dvasinė būtybė ir pasireiškia tuo, kad yra kitos dvasinės 
būtybės; kiti žmonės nėra man kliūtis veikti, bet yra mano būtybės sąlyga. 
Tad mano laimė pasireiškia tuo, kad yra kiti žmonės ir kitų laimė“. Čia su- 
prantama tokios būtybės, kurios yra vertos žmogaus vardo. Laisvė yra gyva 
dvasinėje visuomenėje, tikrame Žmonių savitarpinio santykių naudingume. 
Antra vertus, visuomenė negali būti be individų: galutinėje išvadoje jos 
gyvenimas turi siekti paskiro individo gerovės. 

8. b. Antroji priešginybė (antinomija), kurią matau tikslo čia pažymėti, 
yra: iš vienos pusės mažumos turtų perteklius ir gyvenimas prabangoje, 
nieko nedirbant, o iš antros pusės masių neturtas ir gyvenimas skurde, nuolat 
sunkiai dirbant. „Esamoji visuomenėje piktybė, - sako L. Uordas, - yra tokia 
didelė ir tokia visuotinė, kad pirmiausia reikia imtis pastangų jai sumažinti ar 
visai pašalinti, o ne siekti dauginti savo gyvenimo smagumus. Kol yra 
kentėjimai, kurie reikia lengvinti, mėginimai dauginti smagumus gali atrodyti 
šventvagystė.!! 

„Žmonija, matyt, eina į tokį išsivystymo laipsnį, kuriame visi tie, kurie 
dirba, kad ir kažin kokie darbštūs, gabūs ir taupūs jie bebūtų, gaus už savo 
darbą tik tiek, kad galėtų patys išsilaikyti ir tęsti savo giminę, kaip tai yra 
formulavęs savo „geležiniame įstatyme“ ekonomistas Rikardo. O visi kiti jų 
pagaminti produktai kaupiasi rankose palyginti nedaugelio tų, kurie nieko 
negamina, bet kuriuos visų kraštų įstatymai ir papročiai įgalioja laikyti savo 
nuosavybe pačius turtų šaltinius ir leisti, arba drausti pačia turtų gamyba. Tai 
yra tokia didelė ir rimta piktybė, kad palyginti su ja, visi nusikaltimai, kurie 
būtų daromi, jeigu ir visai nebūtų jokios valdžios, galėtų būti laikomi 
niekais"'?, 

Pirminės valstybės vyriausybė, kuri rėmėsi vien fizine jėga, buvo pakan- 
kamai stipri teisingam, pagal tų laikų Žmonių pažiūras, turtų paskirstymui 
įvykdyti. Dabar, kai šį klausimą sprendžia intelektualinė jėga, valstybės 
vyriausybė eina su plutokratija, kuriai priklauso toji intelektualinė jėga. 
Dabar, kai grobiama arba plėšiama fizine jėga, tokie veiksmai yra laikomi 
nusikaltimais, ir valstybės vyriausybė griežtai reaguoja prieš juos. O kai 
žmonės intelektuališkos jėgos pagalba yra grobiami ir plėšiami, tai valstybė 
visu savo galingu aparatu remia tą grobimą. Rodytųsi, kad jei fizinės jėgos 


UL. Uordas, „Psichiniai civilizacijos faktoriai", vertimas rusų kalbon, 300 pusl. 
L. Uordas, op. cit. 311 pusl. 

naudojimas piktam yra uždraustas, tai ir intelektualinės jėgos naudojimas 
tokiam pat tikslui turėtų būti uždraustas. Bet to kol kas nėra. Tam įvykti 
reikia, kad visuomenės pradas, jos naudos siekimas vyrautų ir būtų 
vedamasis siūlas socialinės technikos labirinte?3 

O kad visuomeninės naudos pradas vyrautų, reikia, kad visuomenės 
nariai būtų atitinkamai išauklėti, būtų nusistatę veikti visuomenės naudai. 
Visuomenės nariai tuomet bus atitinkamai išauklėti, kai juose bus išugdytas 
supratimas, kad kiekvieno gėris ir gerbūvis priklauso nuo visuomenės gerbū- 
vio ir laimės, tai yra, kai jie supras dabartinę padėtį. Suprasti padėtį, reiškia 
žinoti jos esmę, priežastis ir ribas. Visa tai žinant, bus žinoma ir kaip ji keisti 
žmonių gerovei. Nors mokslo atžvilgiu dabartinė padėtis yra tokia, kad 
mokslas vis platesnėse ribose ir vis didesniam žmonių skaičiui yra 
suteikiamas ir tampa prieinamas, vis dėlto esamoji santvarka dar tebėra stipri 
daugumos nežinojimu ir tamsumu. 

9. Šitoji priešingybė, kad kiekviena žmonių visuomenė susideda iš 
turtuolių ir beturčių, randama istorijoje nuo senų amžių. Kai tik žmonės ėmė 
bendrai gyventi, tuoj pasireiškė vienų didesnės jėgos: tai fizinės, tai dvasinės, 
tai ir vienos ir antros kartu. Vieni kitus padarė savo vergais, o laisvieji taip 
labai brangino turtą, kad skolininkas už skolos neatidavimą patekdavo į 
vergiją, arba jeigu kreditoriai buvo keli, tai jie, kaip pav. pagal Romos teisę, 
galėjo skolininką pasidalinti, sukapoję jį!“ 

Esant šiai priešingybei, ir galvojančių žmonių pažiūros dėl jos esmės ir 
priežasčių susidaro įvairios. Tam pavaizduoti aš priminsiu vieną graikų 
gyvenimo laikotarpį ir filosofų Heraklito ir Ksenofono, gyvenusio vienu laiku 
su Heraklitu, veikla??). 

Juodu gyveno VI amž. prieš Kr. Jonijoje. Jonija buvo viena kultūrin- 
giausių Graikijos šalių. Graikų filosofija buvo pasiekusi tokio aukšto laipsnio, 
kad įvairūs galvotojai jau svarstė klausimą apie visatos pradžią ir matė ją 
tame, ar kitame prade: vieni skelbė, kad skaičius yra visatos pradžios 
priežastis, kiti tą pradžią vedė iš vandens ir t. t. Heraklitas šitokiu pradu 
skelbė esant ugnį. Jo filosofija, kaip ir kitų graikų filosofų mokslas, nebuvo 
nutolusi nuo realaus gyvenimo. O Jonijos visuomenė buvo jau suskilusi į 
priešingas grupes: liaudies dauguma buvo beturčiai žmonės, o jų buvo daug; 
nedidelė gi mažuma buvo turtuoliai. Liaudies interesų gynėjas buvo filosofas 
Ksenofonas. Jis mokė, kad visi žmonės yra lygūs ir kad todėl reikia siekti 
žmonių vienybės. Jo mintis apie Žmonių lygybę ir siektiną vienybę ėjo iš jo 
pažiūros į visatą, kad ji yra viena ir amžina būtybė. Lygybės ir vienybės idėjų 
išsiplėtimas sužadino plačių masių sąmonę, ir proletariatas pareikalavo sau 
teisių ir iškovojo jas sau. Turtuolių klasė neteko turėtų privilegijų. Tačiau, 
turtuoliai nenurimo, bet kovojo dėl savo privilegijų. Jų teisių teoriniu užtary- 
toju buvo Heraklitas, pats priklausęs turtuolių klasei, prakilniai Jonijos 
giminei. Gindamas turtuolių privilegijas, Heraklitas vadavosi tokiu logišku 
galvojimu. Visatoje pastebima vienybė, bet ji nėra esamojo vienuma, o 
visatoje yra vienas priešingybių dėsnis (įstatymas). Kadangi priešingybių 


L, Uordas, op. cit. 311 ir sek. pusl. 
"* M. Chvostov, „Romos teisės istorija". 
"5 Žinias imu iš J. A. Isajevo veikalo „Sociologijos klausimai", 1906 met. 

faktas yra visuotinis įstatymas, tai netiesa skelbiama, kai teigiama, kad 
žmonės visi yra lygūs; tuo yra iškreipiamas minėtasis gamtos įstatymas. Nėra 
nieko pastovaus, o yra tik nuolatinis judėjimas; tai rodo mums kasdieninis 
patyrimas: ligą pakeičia sveikata, alkį - sotumas, nusilpimą - poilsis. Šitame 
nepertraukiamame formų kitime lieka pastovi ugnis, tas pirminis pradas. 
Gyvenimas yra kitimų sinonimas (tapatybė), o lygybė yra mirtis. Neper- 
traukiamas vienos padėties kitimas į kitą, priešingą, davė Heraklitui pagrindo 
teigti, kad ginčas yra visų daiktų tėvas ir viešpats. Nepertraukiamoji kova, 
sukūrusi viską, kas tik yra, ir nuolat keičianti esamąjį, padarė tai, kad vieni 
žmonės tapo vergai, kiti liko laisvi; vieni tapo turtingi, kiti - beturčiai. Anot 
Heraklito, šis žmonių pasiskirstymas yra visatos būtinumas. 

Nedidelės mažumos rankose sukaupti turtai įgalino savininkus gyventi 
prabangoje, išnaudojant daugumos darbą. Tos mažumos gobšumas, ištai- 
gingas gyvenimo būdas ir veidmainiavimas buvo Jonijos vadovaujamos klasės 
ypatybės. Tos ypatybės davė Ksenofonui pagrindo neigiamai vertinti esamąją 
Jonijos tvarką ir siekti reformų. Heraklitas gi, kaip aukščiau sakyta, įrodinėjo 
tokios padėties ir šios priešingybės būtinumą!?). 

10. Esant žmonėms pasiskirsčiusiems į priešingas grupes dėl turto, o 
taip pat esant įvairiems kitiems skirtumams tarp žmonių: išauklėjimo, 
apsišvietimo, tikėjimo ir kt., nevienaip galvojama ir dėl to, kas yra dora ir kas 
nedora. Šitą priešingybę paaiškinsiu vaizdais. 

„Tradicijos gynėjai, sako Dioneo!'), teigė, kad dora nėra galima be 
tikybos, kad artimo meilė negali būti, jei neigiama „Apveizda“, o racionalistai 
įrodinėja doros nepriklausomumą nuo tikybos“. Dioneo pastarųjų galvojimui 
pailiustruoti cituoja Valterio Bedžoto veikalo „Žmogaus ignorancija“ šią vietą: 
„Doros esmė racionalistų požiūriu yra tai, kad visai nėra siekiama sau naudos 
ir visiškai nelaukiama sau atpildo už gerus darbus. Žmogus, darąs gerą 
veiksmą tik dėl to, kad laukia dovanos už jį būsimame gyvenime, stovi doro- 
vės požvilgiu, nepalyginti žemiau už tą, kuris daro gera dėl gėrio, kuris netiki 
atpildu, visai negalvoja apie save ir apie būsimą gyvenimą. Tarp žmogaus, 
gerai besielgiančio tik dėl to, kad jis numato savo interesus ateityje, ir 
žmogaus, taip besielgiančio, tačiau nežiūrinčio savo naudos, yra tik tas 
skirtumas, kad vienas yra toli matąs, o kitas trumparegis. Visai žmonijai savo 
naudos nesiekiąs geras veiksmas yra nepalyginti kilnesnis už veiksmą, pagrįs- 
tą savo naudos išskaičiavimu. Kokiu būdu tikintis gali daryti gerus veiksmus, 
nesiekdamas savo naudos? Rojus yra viršum jo, o pragaras laukia jo, jei jis 
nuodėmingas. Rojus traukia jį, o pragaras baido. Tikintieji teigia, kad tikyba 
yra naudinga žmogui dėl to, kad gimdo jame gerus poelgius. Jie nesigaili 
spalvų rojaus smagumams, o pragaro kančioms pavaizduoti, nes mano, kad 
tokiu būdu skatina gera ir šalina pikta. Bet žadėdami atpildą už gera ir 
bausmę už pikta, tikintieji atima dorai visą jos esmę, daro ją savanaudišką. 
Kurdamas šventąjį, tikintis“ užmuša nesavanaudiškumą ir išskaičiavimo 
nebuvimą. 

11. Tuom pat klausimu Dioneo atpasakoja iš B. Shaw farso „Majoras 


IŠ As Isajev, op. cit. 17— 18 pusl. 
" Dioneo (slapyvardis), rusų rašytojas, jaunose dienose ištremtas Sibiran iš ten pabėgo Anglijon ir 
gyveno Londone, neseniai mirė. 

Barbara“ šią vietą. 

Milijonierius fabrikantas Anderšaftas, darąs dinamitą, ir filosofas Kiuzi- 
nas, kuris galvoja kaip viską subendrinti ir nurodyti tai, kas nerėžia akies, 
kalbasi tarp savęs. 

- Gerai, jūs išpažįstate kokią nors tikybą? - klausia filosofas. 

- Taip, - atsako Anderšaftas, - aš pripažįstu, kad žmogaus išganymui 
reikia dviejų dalykų.... 

- Krikšto ir... - sugriebė filosofas. 

- Ne, pinigų ir dinamito, - atsakė Anderšaftas. - Visos tikybinės 
organizacijos, - tęsė jis, - gyvena iš to, kad parduoda save turtuoliams. 

Kiuzinas: Bet ne „Gelbėjimo Armija“!ė), kuri yra neturtingų žmonių 
bažnyčia. 

Anderšaftas: Juo daugiau yra pagrindo man nupirkti ją. 

Kiuzinas: Man rodosi, Tamsta nepakankamai įsivaizduoji, ką daro 
Gelbėjimo Armija beturčiams. 

Anderšaftas: Kaip gi, suprantu ir net labai jos darbą įvertinu. Ji ištraukia 
jiems iltis. Man, biznio Žmogui, to visiškai pakanka. 

Kiuzinas: Niekai. Armija blaivina žmones. 

Anderšaftas: Aš geriau vertinu blaivius darbininkus. Jie didina mano 
pelną. 

Kiuzinas: Ji dorina... 

Anderšaftas: Dori darbininkai ekonomingiausi. 

Kiuzinas: Įkvėpia jiems prisirišimą prie šeimos židinio. 

Anderšaftas: Puiku. Darbininkas, prisirišęs prie šeimos, paaukos visa, 
kad tik nenustotų savo vietos. 

Kiuzinas: Gelbėjimo Armija daro žmones laimingus. 

Anderšaftas: Puikus revoliucijai užkirsti būdas. 

Kiuzinas: Ne savanaudžius... 

Anderšaftas: Tai yra, - nebojančius savo interesų. Ką gi? Man ir tai labai 
naudinga. 


Kiuzinas: Gelbėjimo Armija verčia darbininkus galvoti apie dangaus 
karalystę. 

Anderšaftas: Bet ne apie tredjunionus, ne apie socializmą. Puikiausia! 

Kiuzinas: Klausykite! Tamsta esi ne kas kita, kaip pragaro perėjūnas*?). 

Chaindmanas??), apie kurį rašydamas Dioneo pacitavo šį B. Shaw 
dialogą, klausia, atpasakojęs tą dialogą: „Ar ne tiesa, tai galėjo parašyti tik 
reakcionierius,  besityčiojąs iš darbininkų ir prijaučiąs nesąžiningam 
kapitalistui?“ Chaindmanas, taip klausdamas, aišku, nesuprato B. Shaw 
sarkazmo. 

12. Demokratijos ir autokratijos priešingybė. 

Dabar daugelyje valstybių yra demokratinė santvarka. Jose visi sveiko 


8 Gelbėjimo Armija (Salvation Army) - draugija, Vilijamo Butso (Booth) 1878 met., 
suorganizuota kariuomenės pavyzdžiu; pamokslininkas Butsas net gavo „Generolo“ vardą. 
Draugijos tikslai grynai doroviniai: gelbėti žmones iš nuodėmių, šelpti beturčius ir t. t. 

" Dioneo, „Marga knyga", 98 pusl. 

*0 Chaindmanas - anglas, socialistas, rašytojas. 

proto pilnamečiai piliečiai, visvien kokios bebūtų lyties, tikybos, tautos ar 
turtingumo, turi teisę dalyvauti atstovų seiman rinkime ir patys būti renkami, 
o seimas leidžia įstatymus valstybei tvarkyti. Tokios valstybės yra: Anglija, 
Prancūzija (joj moterys dar neturi balsavimo teisės), Danija, Olandija, Šve- 
dija, Norvegija, Turkija, Amerikos valstybės ir kt. O kai kuriose valstybėse, 
nors ir yra panaši į seimą įstaiga, tačiau tikrybėje visa valstybės valdžia 
priklauso vienam asmeniui, kurio visi turi klausyti, kurio pareikštų minčių ir 
darbų nevalia kritikuoti. Jis laikomas lyg kokiu dievaičiu, stabu. Anglų 
manymu, kultūra turi pirmiausia išauklėti asmenyje tris dorybes: savigarbą, 
savęs pažinimą ir sugebėjimą kontroliuoti save?'), Negalvojąs nuolankumas 
vadui ar stabui neauklėja šitų dorybių asmenyje. Žmogaus reikmenys yra 
varikliai jam veikti, o veikiant savarankiškai galvoti. Bet kai žmogus vergiškai 
seka paskui kitą, jis negali išauklėti iš savęs sąmoningo darbų vykdytojo. 
Asmeniui reikia tokio auklėjimo, kad jis pajėgtų kritiškai žiūrėti į savo darbus 
ir į kitų poelgius, o taip pat kritiškai vertintų visuomenės formas. O aklai 
pripažįstant šventu ir neliečiamu tai, ką skelbia ir daro vadas (Fiureris, dučė), 
pripažįstant nekritikuotinu kiekvienas vado išleistas įstatymas ar įsakymas, - 
asmens savarankiškumas nėra auklėjimas. Nesipriešinimas piktam, tada yra 
laikomas geru, doriausiu darbu, špionažas yra gerbiamas, kaip pareigos 
vykdymas, nors kartais daromas provokacijos forma, laikoma šventu darbu 
nekęsti kitaip manančių ir t. t. 

Valstybė dažnai daro klaidų ir labai žalingų piliečiams. Ypač tada, kai 
valstybės funkcijas vykdyti tenka menkų gabumų asmenims. O tokiems 
asmenims tenka aukštos vietos tik dėl to, kad jie tinkamai šliaužioja prieš 
galinguosius. Tad ši priešingybė yra viena iš svarbiausių, ir todėl čia ypač 
pažymėtina. . 

13. Demokratiškumo ir poniškumo priešingybė. Čia turima galvoje ne 
politinis demokratiškumas, bet pilietinis. Demokratas apskritai privalo kiekvie- 
name žmoguje matyti lygų sau asmenį, ir gerbti jį tik dėl to, kad jis žmogus. 
Šiuo atžvilgiu ir demokratiškose šalyse daug kas nėra tikras demokratas, o 
vertina žmones tai pagal turtą, tai pagal visuomenišką padėtį ir t. t. 

Daug kas iš europiečių santykiuose su neturtingais žmonėmis elgiasi 
kaip „ponai“. Visuomenininkas Jok. Vasermanas, pagyvenęs Amerikoje, priėjo 
išvados, kad ten tikrai vyksta išsilyginimas tarp žmonių. Anot jo, nei vienam, 
pav. generaliniam įmonės direktoriui, ten neateisią galvon kalbėti su samdiniu 
kitaip, kaip su sau lygiu. Europiečiai labiau tobulina mašinų kultūrą negu 
asmens kultūrą??), 

Antidemokratiškumo dvasiai šalinti vienintelė priemonė yra visuotinis 
didžiausio svarbiausių žmogui žinių kiekio išplatinimas. Kai visuomenės dau- 
guma pilnutinai supras tą tiesą, kad žmonės yra tarp savęs lygūs ir patys turi 
teisės aprūpinti savo reikalus, kai ji ilgą laiką elgsis pagal šios tiesos 
reikalavimus, tuomet daugumos nusistatymas dėl visumos ir jos kiekvieno 
nario gerovės bus toks pats, koks yra žmogaus nusistatymas dėl paties savęs 
ir dėl savo gerovės. 

Istorija, - sako P. Lakombas, - yra neapžvalgiamas faktų vandenynas. 


*! Dioneo, „Laisvės temomis“, 18 p. 
* Dioneo, op. cit. „Laisvės temomis“, 18 p. 

Tarp tų faktų, pastebėsiu, yra ir ši priešingybė: savo skaitlingumu ir netvar- 
kingumu tie faktai iš karto nugąsdina žmogų. Tai tenka pasakyti ir dėl socia- 
linio žmonijos gyvenimo būklės kiekvienu momentu??). 

14. Asmens nuosavybė - kolektyvinė nuosavybė (komunizmas). 

Beveik visose valstybėse turtų valdymas ir naudojimas yra paremtas 
asmens nuosavybės teise. Tačiau yra kraštas, būtent, SSSR valstybė, kur 
asmens nuosavybės teisė yra beveik panaikinta, ir visi turtai suvalstybinti, 
suvisuomeninti. Ir tuose kraštuose, kuriuose viešpatauja asmens nuosavybė 
komunizmo teorija plinta ir su jąja tenka valstybės valdžiai rimtai kovoti. 
Tačiau ir asmens nuosavybės principą pripažįstančiose valstybėse kai kurie 
turtai yra tapę valstybės, arba visuomenės turtu. Tokių turtų skaičius 
palengva daugėja. Čia nurodytoji priešingybė yra didelė žmonijos problema. 

15. Pašto korespondencijos paslaptis ir jos neigimas taip pat yra 
priešingybė. 

Paštas išsiplėtė po visą pasaulį tiktai todėl, kad saugojama korespon- 
dencijos, siunčiamos uždarytuose vokuose, paslaptis. Dabar ši paslaptis 
kaikur neigiama iš principo. Taip elgiamasi su pašto korespondencija diktatū- 
rinėse valstybėse, pav., SSSR. Bent taip teigia tie, kurie turi ten giminių. Bet 
ir atsitiktinos aplinkybės naikina korespondencijos paslaptį. Taip, pav., dau- 
giau, kaip dešimties pastarųjų metų bėgyje Šiaurės Amerika neturi gero klijo 
vokams užklijuoti. Aš tai teigiu iš įvykių su manim. Per nurodytą laikotarpį aš 
gavau iš Amerikos uždengtuose vokuose daug laiškų su tokiais pažymėjimais: 
a) Stampas: „Gauta Kybartų pašte su suterštais voko klapanais“ ir b) klapa- 
nai užklijuoti dviems raudonais popierėliais su įrašu: „Kybartų p. t. įstaiga“. 

Aišku, kad jei mūsų paštas rado reikalo užklijuoti tais popierėliais laišką, 
tai vokas, matyt, buvo tokiame stovyje, jog jo įtalpą galėjo skaityti tas, kuris 
turėjo laišką rankose. 

Tokiai sudėtingai socialinio gyvenimo technikai esant, o taip pat esant 
tiek daug ir tokių griežtų priešingumų, o šalia jų ir didelių trūkumų, manau, 
pateisinamas yra mano noras prisidėti prie socialinio gyvenimo reiškinių 
aiškinimo mūsų akademiniam jaunimui.“ [35] 


Petras Leonas pastebėdavo net atskirus žmonių gyvenimo atvejus ir į juos 

reaguodavo. Stai pora pavyzdžių: 
Įspūdžiai 

Gyvenimo smulkmenos 

Gamta, ilgai verkusi ir savo gausiomis ašaromis pridariusi daug žalos 
žmonėms, pagaliau susiprato ir perstojo verkusi. Kelios dienos stovi gražios, 
giedrios, nei debesėlio. Žemelei gerokai apdžiūvus, praėjusio rugsėjo 29 d., 
vidudienyje, išsirengiau 5 puikųjį A. Panemunės mišką. Į autobusą įkopiau 
greta gražaus vardo gardumynų parduotuvės, greta „Birutės“ saldainių 


krautuvės. Atsisėdau dešinėje autobuso sėdynėje. Prieš akis mūsų Kaunelio, 
gamtos grožybėmis gausiai apdovanoto, puikūs reginiai. Žaliasis Kalnas, 


* P. Lakombas, „Socialiniai istorijos pagrindai“, 62 p. 

Saulės rūmų, p. Vizgirdo pilies ir kitų gražių pastatų puošiamas. Vytauto 
Kalnas įvairiaspalvių parko medžių išdabintas, p. Klimo puošniais stulpais 
pilutės, p. p. Smulkščių rūmų ir kitų naujų pastatų, žalių medžių rėmuose 
stovinčių, įvairinamas. Toliau aukštas Nemuno krantas apaugęs medžiais, 
tarp kurių saulės spinduliuose, lyg išeiginiais rūbais, apsirengę jaunuoliai, 
stovi nauji nameliai. Prieš akis gražūs ir gražūs vaizdai. Stai ir vėl aš susitinku 
su maloniu „Birutės“ vardu. Autobusas pasiekė Birutės gatvės galą. Išlipu. Čia 
A. Panemunės pliažo krantas. Nemunas-milžinas didingai slenka pro mane. Jo 
krantas sutvirtintas, padarytas kranto alėja, patogi jojikams. Formuojasi 
„elitas“, reikia jam turėti tinkamos pramogos. Einu krantu miško kryptimi. 
Prieinu suolą. Jame sėdi nesena mMoterėlė, suliesusi, skurdžiai apsirengusi. 
Raukšlės sendina jos veidą. Prie jos kojų guli sausų, apipuvusių šakų ir 
žagarų ryšelis. Moteris ilsisi. Pasirinkusi miške ir nešanti kuro valgiui išsivirti. 
Nusipirkti kuro nesą kuo. Vyras nuolatinio darbo negaunąs, pati maža galinti 
atitrūkti nuo trejeto mažų vaikelių, kurie ir dabar laukią, kaip varniukai, jos, 
kad papenėtų. Parėjusi bulvienės išvirsianti jiems. 

Kodėl mes taip susitvarkę, kad šie žmonės neturi tinkamo sau darbo? 
Kodėl jie negali turėti geresnio kuro? Kodėl jie negali turėti kuo to kuro 
parsivežti? Šie ir kiti klausimai ėmė kvaršinti mano žilą galvą. Bet einu toliau. 
Kitame Nemuno krante matau: žmonės knibžda dirvose, kasa bulves. Šiame 
krante prieinu kasančius daržoves. Pasiekiu mišką. Jame tyla, tyla. Nei žolelė 
nelinguoja, nei lapelis nejuda. Tiktai lengvutis oro dvelkimas iš vakarų pusės 
glosto veidą. Saulelė visomis jėgomis šviečia ir šildo, bet jos jėgos jau 
rudeniškos, nekaitrios, tik maloniai šildančios. Jos jau nepajėgia sugerti rasos, 
kuri sidabro spuogeliais šen ten žvilga žolelėje. 

O suvargusios moterėlės su šakų ryšeliu ties jos kojomis vaizdas 
drumščia mano gerą nuotaiką.“ [36] 


Įspūdžiai 
Gyvenimo smulkmenos 


Medžiaginis skurdas gimdo tarp žmonių piktus jausmus, nesusipratimus 
ir net nusikaltimus. Kai daug asmenų gyvena susikimšę viename kambaryje, 
tarp jų eina nuolatiniai barniai, savitarpiai įžeidimai. Kai daugeliui Žmonių 
tenka dalintis vienu duonos kepalu ir nepilnai nutildyti alkio jausmą, tarp jų 
įvyksta žiaurūs nesusipratimai. 

Tačiau yra ir kita medalio pusė. Sotus alkano nesupranta, o neturtas, 
kuris dar nesiekia visiško skurdo, gimdo žmoguje žmoniškumo jausmus, 
užuojautą artimui, kai šis patenka į dar sunkesnę už jo, neturtėlio, padėtį. 
Stai pavyzdys: 

Atėjo pas mane, kaip advokatą, moterėlė teisinės pagalbos ieškoti. 

Savo dalies ieškoti iš brolio, kuris vienas valdo visą tėviškę. Tos tėviškės 
viso 6 ha su trobelėmis. Moterėlė jau seniai esanti ištekėjusi, turinti penketą 
mažų vaikučių. 

- Gal ištekėdama gavai savo dalį, - paklausiau, - negera būtų antrą odą 
lupti. 

Tiktai gyvulių gavusi karvutę ir paršelį, o žemės ir trobų savo dalies 
negavusi. Smulkiau išsikalbėjome. Nurodžius, kad tais laikais, kai tekėjo, 

gyvuliai buvo labai brangūs, tai gali atstoti visą jos dalį. Moterėlė 
pasipasakojo. Greta jos tėviškės yra jos vyro žemė, apie 2 ha. Brolis padėjęs 
jos vyrui pastatyti trobelę - vasarnamį, kurį dabar kelis metus naudoja, 
išnuomodama, vyro sesuo į jos dalį. Vyras vis dėlto dar nepatenkintas tuo, ką 
brolis yra davęs, ir reikalauja, kad ji atimtų savo žemės dalį, o kol 
neatsiimsianti, vyras atsiskyręs nuo jos ir vaikų. 

- Tai kur gi dabar tamsta gyveni su savo vaikučių krūva, kuo maitiniesi? 
- paklausiau. 

- O gi pas brolį, su kuriuo noriu bylinėtis, - atsakė. Brolis esąs vedęs, 
turįs savo dvejetą vaikų ir abidvi šeimos gyvenančios viename kambaryje. Ir 
maitintis padedąs brolis. 

- Kaip gi dabar bylinėsiesi su tokiu geru broliu? 

- O kad vyras reikalauja! Prašymą teisman surašiau.“ [37] 


4.4. Žurnalo vyr. redaktorius 


Petras Leonas penkerius metus (1933-1938 m.) buvo mėnesinio mokslo, 
visuomenės ir literatūros žurnalo „Kultūra“ vyr. redaktorius [38]. 

Žurnalas leistas 1923-1929 m. Šiauliuose, 1930-1941 m. Kaune. Leido 
„Kultūros“ bendrovė, nuo 1927 m. — Kultūros švietimo draugija. Spausdino 
straipsnius iš Lietuvos ir kitų kraštų istorijos, archeologijos, gamtos, astro- 
nomijos, kultūros ir kitų mokslo sričių. Nuo 1933 m. daugiau vietos skyrė 
literatūrinei tematikai. Nagrinėtos įvairios literatūrinės srovės, nauji kultūros 
reiškiniai, spausdinti lietuvių ir užsienio rašytojų kūriniai. Bendradarbiavo 
įvairių politinių orientacijų atstovai. Oficialūs redaktoriai: P. Bugailiškis, 
P. Leonas, A. Pūrėnas. Faktiškai redagavo J. Galvydis (1928-1933), K.Korsa- 
kas (1933-1941). Tiražas apie 2500 egz. (1936) [39]. 

„Kultūros“ leidimo penkiolikos metų sukakties proga išspausdintoje 
medžiagoje buvo rašoma: „Kultūra“ gimė iš to sąjūdžio, kuris buvo gaivališkai 
pasireiškęs mūsų nepriklausomybės pradžioje ir kuris siekė juo plačiau išplėsti 
krašto kultūrinimą, tautos švietimą ir mokslinimą. Todėl naujųjų mokslo žinių 
teikimą, mokslinės pasaulėžiūros ugdymą mūsų žmonėse, 0 ypač jaunuome- 
nėje, „Kultūra“ buvo pradžioje užsibrėžusi savo svarbiausiuoju uždaviniu. Šie 
žurnalo siekiai mūsų tautoje buvo radę nepaprastai gyvo pritarimo, ką rodė 
gausus visoje Lietuvoje vadinamųjų „Kultūros“ būrelių skaičius, pasiekęs 
daugiau 300 vienetų su 5000 narių. „Kultūros“ žurnalas buvo lyg tų būrelių 
organas ir organizacinė jų jungtis" [40]. 

Buvęs „Kultūros“ redaktorius P. Bugailiškis yra pažymėjęs, kad kilnaus 
idealizmo dvasia pagrįstas švietimo kultūros darbas suspietęs buvo didelį 
pasišventėlių būrį įvairiose krašto vietose, kad tai buvo tikras kovos žygis prieš 
obskurantizmą, aplinkos miesčioniškumą dėl žmogaus išlaisvinimo iš rutinos 
pelėsių bei žalingų papročių, keliant aikštėn masėse pasireiškiančias 
potencialias jėgas, skatinant kultūrinius polinkius [41]. 

Pasak VDU garbės profesoriaus V. Čepinskio, „Kultūros“ žurnalo veiklos 
15-kos metų sukaktis - tai tikra šventė visiems mūsų krašto laisvės ir demokratijos 
mylėtojams. „Ir kaip „Kultūros“ bendradarbiui, ir kaip šio žurnalo nuolatiniam 
skaitytojui, - rašė jis, - man malonu prisiminti, kad per 15-ka metų savo 
egzistavimo šis žurnalas liko ištikimas savo pavadinimui. Charakteringi kultū- 
ringumo bruožai — tai bešališkas, atviras protas, nuoširdumas, laisvės meilė, 
tolerantingumas, demokratiškumas ir humaniškos kritikos nuotaika“ [42]. 

S. Kairys rašė: „Per penkiolika metų variusi sunkaus, slopinamai kliudo- 
mo darbo barą, „Kultūra“ šiandien turi pelnytą teisę su dideliu moraliniu pa- 
sitikrinimu pažvelgti į praeitąjį kelią. Kiek sąlygos leido, beveik visuomet 
nuosaiki savo pažiūrose, „Kultūra“ tiesiu keliu ėjo pažangios minties priešaky, 
būdama ištikimu savo skaitytojų vadovu" [43]. 

VDU rektorius profesorius M. Remeris „Kultūros“ žurnalą vertino taip: 
„Kultūra“ atstovauja humanitarinės laisvos minties srovei, kuri šią laisvą mintį 
jungia su socialiniu teisingumu ir su radikaliniu reformizmu šio teisingumo 
kryptimi. Šitokios srovės kiekviena visuomenė yra reikalinga, nes ji yra viena 
gyvybinių progresuojančios sveikos visuomenės funkcijų" [44]. 

Profesorius J. Vabalas-Gudaitis:**Yra kultūra vidinė - humaniškumo plėti- 
mas, ir viršinė — gamtos jėgų pažinimas. „Kultūros“ žurnalas duoda nemaža 
rimtos, įdomios medžiagos iš abiejų šių kultūros sričių; jis suteikia skaityto- 
jams daug gražių dailiosios literatūros veikalėlių, kur kompleksiniu metodu ir 
meniška forma sprendžiami įvairūs socialinio gyvenimo klausimai. Tačiau 
dabartiniu metu, kai smurtas ir įtaiga vyrauja gyvenime, būtų naudinga žurnale 
dar daugiau išplėsti sociologijos, etikos, socialiosios pedagogikos ir kitų 
filosofinių disciplinų sritį, nes tie mokslai didina žmonių protavimo kritiškumą 
ir padeda jiems savarankiškesnę pasaulėžiūrą susikurti" [45]. 

Štai tokios nuomonės apie žurnalą „Kultūra“ leidžia daryti išvadą, kad 
žurnalas „Kultūra“ suvaidino reikšmingą vaidmenį Lietuvos kultūriniame gyve- 
nime, kad žurnalo bendradarbiai atliko reikalingą ir svarbų darbą, kad 
profesorius Petras Leonas, būdamas vyr. redaktorius, įnešė tam tikrą indėlį 
įgyvendinant žurnalo užsibrėžtus siekius ir tenkinant skaitytojų poreikius. 


4.5. Teisių fakulteto dekanas 


Profesorius Petras Leonas jau pirmajame Teisių fakulteto tarybos posė- 
dyje 1922 m. buvo išrinktas šio fakulteto dekanu ir toms pareigoms kas metai 
buvo perrenkamas iki 1933 m. [46], kol, anot V. Biržiškos, „1933 m. dėl politi- 
nių kombinacijų nepatenkintų jo veikla organų laikinai buvo priverstas iš 
fakulteto pasitraukti" [47]. 

Įdomus ir reikšmingas laikraščio „Lietuvos studentas“ korespondento 

J. Gocento interviu su Teisių fakulteto dekanu prof. Petru Leonu buvo 
išspausdintas 1932 m. kovo 15 d. Jame rašoma: 


„Pas prof. P. Leoną 


Prof. M. Riomeris 1929 metais, Teisininkų ir ekonomistų draugijai šven- 
čiant savo gyvenimo penkmetį, prof. P. Leoną pavadino teisės ir teisingumo 
apaštalu Lietuvoje. Tas titulas Teisių fakulteto Vadovą tiek atitinka, kad aš jį, 
kaip šiandien pasakytą, tebeturiu galvoj. Mano supratimu, prof. Leono 
pavadinimas teisės ir teisingumo apaštalu Lietuvoje tinka ne tiek dėl to, kad 
jis yra mūsų teisių fakulteto vyriausias Vaidila, kad buvo nepriklausomos 
Lietuvos pirmasai Teisingumo Ministeris, yra nuolatinis Advokatų Tarybos 
pirmininkas, ar dėl tolygių ypatybių, bet labiausiai dėl to, kad įvairiose 
politinio oro atmainose ir spaudimuose prof. Leonas pasiliko Petru, vadinasi 
nė per plauką nepajudinama Uola teisės ir teisingumo ideale. 

Prof. Leono demokratiškumas, išplaukiąs iš teisės ir teisingumo gilaus 
pajautimo, vieniems kelia susirūpinimo ir baimės, o kitiems pasitenkinimo ir 
malonaus džiaugsmo. 

Prof. Leono asmenybė, tiek savo jaunatvės metais, tiek ir dabar, tebėra 
visoms padorioms visuomenės grupėms ginčuose nepamainomas teisėjas, 
bendrų interesų derintojas, nesusipratimų šalintojas. Taip, sakysime Seimo 
laikais rinkiminiu metu, partijoms įsikarščiavus, Vyriausiuoju Rinkimų 
Komisijos pirmininku galėjo būti tik prof. Leonas. Leonui dar studentaujant 
dėl tų pačių jo ypatybių vienas iš atsilankiusių latvių studentų į maskviečių 
lietuvių studentų būrelio susirinkimą, minint Didžiosios prancūzų revoliucijos 
šimtmetines, pasakė: „Kai iškovosim nepriklausomybę, tamsta būsi pirmuoju 
Lietuvos Teisingumo Ministeriu“. Kaip žinome, ši pranašystė išsipildė. 

Tikėsimės, kad ir šio Ministerio linkėjimai Lietuvai „Stoti į kultūringų 
valstybių vagą. Greičiau atsipalaiduoti nuo policinio susitvarkymo formos“ 
išsipildys. 

Man teko garbės atsilankyti mūsų gerbiamo dekano prof. Leono 
namuose ir pasikalbėti įvairiais mūsų akademinio gyvenimo opiaisiais 
klausimais, kuriuos čia ir patiekiu. 

Užėjęs radau kabinete dirbant. 

- Atleiskit, ponas Dekane, aš, kaip „Lietuvos studento“ atstovas, 
norėčiau truputėlį audiencijos“: pasiteirauti Tamstos kai kuriais reikalais. 

- Jokių pasikalbėjimų nemėgstu. 

- Bet, ponas Dekane, mums svarbu išgirsti Tamstos autoritetingas žodis. 

- Aš joks autoritetas. Eikit pas tuos, kurie šiandien autoritetais yra. 

Pagaliau susitarėm. 

- Kaip, ponas Dekane, vertinate teisių fakulteto 10-ties metų 
darbą ir teisės mokslo kūrybą ir ko šiuo atžvilgiu laukiate iš antro 
dešimtmečio? 

Pradėjome darbą, nieko neturėdami. Juk Buchara ir Afganistanas - ir tie 
turi šį tą iš seno. Mes buvome tuo naujakuriu, pradėjusiu iš nieko gyvenimą 
plikoj pelkėj, nuskendusioj baloj. 

Klausiate apie mokslo kūrybą - stebiuos. Bent aš, neturint mums ir 
dabar dar bent pakenčiamų bibliotekų, laboratorijų ir kitų reikalingų priemo- 
nių, nedrįstu dar nė svajoti apie išradimus, naujas teorijas. Kad tik pajėgtume 

kol kas sugromuliuoti tą, ką kiti amžius gyvendami ir dirbdami yra sukūrę, ir 
patiekti jaunuomenei. Reikia pirma pakelti ligi pakankamos aukštumos 
pasirengimą. Pasisavinę esamas mokslo žinias, gal kitame 10-mety galėsime 
jau pagalvoti apie kūrybą. 

- Kaip Tamstai, ponas Dekane, atrodo, ar racionali teisių 
fakulteto mokslo programa? Man atrodo, kad ne. Yra dabar kažin 
koks teisinių-ekonominių mokslų šiupinys, kuris gerą savos srities 
specialistą nepadarys nei teisininką nei ekonomistą. 

Čia dalykas pažiūrų. Bet nėra taip bloga, kaip tamsta supranti. Tiesa, ir 
prof. Voldemaras kadaise pasakė, kad ekonominio skyriaus programa esanti 
sulopyta iš lopų. Teisių skyriaus programa yra maždaug tokia pat, kaip ir 
kitur. Be ekonominių mokslų, be statistikos visapusiškai išlavintas teisininkas 
negali apsieiti. 

Ekonominis skyrius turi rengti gerus ekonomistus, o ne „prikaščikus“ ir 
buhalterius. Ekonominio skyriaus programa sudaryta ne įstatymų leidėjų, o 
žinomų mūsų ekonomistų prof. Jurgučio, Rimkos ir kt. Be teisės pagrindų 
menkas ekonomistas, siauros pasaulėžiūros žmogus, amatininkas. 

Tiesa, tiesių sk. programoje palyginamųjų mokslų neįrašyta, bet praktiš- 
kai ir jie užpildomi, dėstant tos rūšies pagrindines disciplinas. Logika ir 
psichologija dabar jau būtina, nors ir anksčiau visada, pradėdamas skaityti 
teisės enciklopediją, patardavau jas pastudijuoti, o taip pat teisininkas neturi 
užmiršti ir istorijos. 

Žinoma, tobulinti reikėtų, ir manau, ateity tas bus daroma, tačiau dabar 
mes padarėme visa, kiek mūsų siauras biudžetas ir mokslo personalas 
pajėgė. 

Mes buvome kuklūs. Bet jūs, jaunimas, tie, kurie trankėtės po užsienius 
valstybės ir visuomenės lėšomis, studijavot pirmaeilėse įstaigose, kur jūsų 
atsilyginimo ekvivalentas. Štai Klaipėdos teisei dėstyti mūsų universitete antri 
metai laukia dvi vietos, ir neatsiranda nė vieno pasirengusio kandidato. Ar čia 
neapsiskandalijimas!? 

- Ponas Dekane, ar kada nors turėsime politikos-retorikos 
katedrą mūsų universitete? Juk teisininkas yra visuomenininkas par 
exelence, juk teisininkui reikia mokėti ir gražiai pakalbėti, laisvai 
mintis dėstyti? 

Fakultetas bent tuo tarpu iniciatyvos nedarys. Gražbylybos studentai gali 
savarankiškai lavintis per savo organizacijas. Iškalbingumas ne visada mokslu 
pasiekiamas, be to, jis nėra tiek jau ir būtinas, dargi kartais gali turėti ir nei- 
giamų vaisių. Čia jau viduramžiu atsiduoda. Plečiant mokslo akiratį, lygina- 
mosios teisės reikalingumas yra daugiau vertas susidomėjimo ir opesnis. 
Taigi pirmoje eilėje čia ir teks dėmesys kreipti. 

- Kokios Tamstos nuomonės apie mūsų studentus, ypač teisinin- 
kus ir ekonomistus? Stropumas, darbštumas lyg ir mažėja drauge su 
augančiu studentų gausėjimu universitete. Ir gyvo žodžio įvertinimo lyg per 
maža. Baigusių per mažas skaičius. 

- Bet, ponas Dekane, prof. Vac. Biržiška dargi pats neigiamai 
žiūri į paskaitų lankymą; sako, esą verčiau knygas skaityti - taip jis ir 
pats darydavęs, studentu būdamas 

Čia ne visai teisinga pažiūra. Knygų skaitymas negali nukonkuruoti gyvo 
žodžio ypatumų. 

- O gal, ponas Dekane, ir teigiamų kokių nors ypatybių pastebit? 

Su mažomis išimtimis visos teigiamos ypatybės, aš apie jas ir nekalbu. 
Tik neigiamas randu reikalinga priminti, kad dar geresni būtų. Išsiauklėjimo 
ar apsiskaitymo stokos taip pat nepastebiu. Mūsų studentai yra verti savo 
vardo. Žinoma, čia neturiu galvoje atskirų asmenų moralinius nukrypimus, 
nes niekur nebūna be išimčių, be to, čia ir aplinkybės yra kaltos. 

Kad studentai rūko ir vaikščioja koridoriuose paskaitų metu, tai norma- 
lus dalykas, nes nėra kur dėtis. O kad teisininkai tik viename koridoriaus gale 
terūko, tai dargi kuklūs ir tvarkingi. Negi suvarysi visus rūkorius „gerojon 
vieton“. Ir prieš vaikščiojimą negalima nieko turėti, dargi paskaitų metu prieš 
vėliau įėjimą ar anksčiau išėjimą. Žmonių daug, būna ir visokių reikalų. Negi, 
kaip gimnazijoj, kas kartą prašysis. Tik duris auditorijų, ypač salės, reiktų 
įtaisyti, kad nebildėtų. 

- Kokios Tamsta nuomonės dėl tariamo mūsų studentijos 
politikavimo ir partiškumo. Ar iš tikrųjų žalinga studentijai domėtis 
visuomeniniu gyvenimu? 

Nesąmonė. Jei svarbiausiu klausimu nesidomėti jaunose dienose, tai kas 
bebus senatvėj? Politikos iš teisės neišskirsi. Politika yra teisė. Kaip jauniems 
žmonėms nesiinteresuoti, kaip kraštas tvarkosi. To bijosi tik oligarchai ir 
carai. Demokratijai politika nepavojinga. Svyravimas visuomeninio gyvenimo, 
keičiant valstybės vairo valdytojų vienas grupes kitomis, sudaro visuomenei 
vien malonumą, sakysime, Anglijoj. 

- Kaip Tamsta suprantate ir vertinate U-to statuto 775 studen- 
tijos griežtą atskyrimą nuo šiaip visuomenės ir tuo pačiu likvidavimą 
universitete garsiuosius anais metais visuomeninius teismus, 
kolektyvines diskusines paskaitas, referatus ir pan.? 

Atitinka bendrą Lietuvos režimą, tai yra didžiausia blogybė - stabdis 
kultūros pažangai. 

- Gal žinote, koks dabar teismų ir advokatūros sutvarkymo 
įstatymų likimas? 

Nežinau. Niekas mus neinformuoja. Iš to įstatymo nieko gero nesitikiu, 
todėl ir žinių neieškau. Nenumatoma juo nei prisiekusių teisėjų, nei kito ko 
teigiamo. 

- Kaip, Tamstos supratimu, vyresnieji teisininkai žiūri į mus, 
jaunuosius teisininkus, - ar kartais nesibijoma konkurencijos? 

Manau, savo sieloj gal ir bijo, nes, didėjant teisininkų skaičiui, mažta 
praktika ir uždarbiai. Neigti negalima, kad atsiranda ir baimė, tačiau Advokatų 
Taryba, kaip organas, tuo nesivadovauja. 

- Ar tautybės klausimas teisininkų šeimoj (kolektyve) nekelia 
kokių nors problemų? 

Čia tai, vyrai, opus dalykas. Pavyzdžiui, pernai iš 175 advokatų padėjėjų 
lietuvių buvo tik 53, tuo tarpu žydų - 100, ir yra tendencija, kad tas skaičiaus 
santykis dar ryškiai keisis lietuvių nenaudai. 

Tai kokia, ponas Dekane, iš to išeitis? 

Tik mokslo principas. Lietuviai, norėdami užpakaly pasilikti, turi stropiau 
mokytis ir konkuruoti su kitomis tautomis. Mūsiškiai, gavę tarnystę, mokslą 
užmeta ir žlunga baigimo atžvilgiu. Turėtų į tarnystę žiūrėti tik kaip į 
stipendiją. 

- Ko Tamsta, ponas Dekane, kaip pirmasis nepriklausomos 

Lietuvos Teisingumo Ministeris, linkite mūsų valstybei? 

Stoti į kultūringų valstybių vagą. Greičiau atsipalaiduoti nuo policinės 
susitvarkymo formos. 

- Ar domitės, ponas Dekane, „Lietuvos Studentu“? 

Taip. Skaitau visada. 

- Ko linkite? 

Mažiau mistikos ir velnių gaudymo. 

- Ponas Dekane, būsite, ypač iš oficiozo, pastebėję, kad pasta- 
rieji keleri metai buvo itin jubiliejingi. Turėjome progos prisiskaityti 
ilgų autobiografijų stambių asmenybių, apie kurias anksčiau, gal būt, 
niekas nieko nežinojo. Tuo tarpu Tamstą, ponas Dekane, pažįstame iš 
darbų mūsų kraštui ir tautai ir be autobiografijų; pagaliau ir gražaus 
amžiaus susilaukėt, o vis dėlto nė vieno majestotiško Tamstos jubi- 
liejaus dar nešventėme. Vienus garbės daktarais praminė, kitiems ant 
krūtinių ordinai nebetelpa - pa kaklu kabina - o Tamsta vis dar 
paprastas žmogus tebesat. 

E, vaikai, duokit man šventą ramybę: tik kuo mažiau apie mane 
kalbėkit, - baigė gerbiamas Dekanas. 


Stud. J. Gocentas“ [48]. 


Rašant apie Petro Leono išėjimą iš darbo 1933 m., tenka nesutikti su 
A. Tamošaičio tvirtinimu, kad profesorius turėjo pasitraukti iš Universiteto 
„dėl amžiaus pasiektos ribos" [49] ir su Z. Toliušio teigimu, kad „1934 metais 
pasiekęs amžiaus ribą iš fakulteto pasitraukė" [50]. 

Profesorius Petras Leonas atliko didelį ir sunkų darbą organizuojant 
Teisių fakultetą ir jam vadovaujant. Dešimt metų būdamas Teisių fakulteto 
dekanu, kaip centrinė fakulteto figūra, nuo fakulteto lopšio iki subrendimo, 
pasak A. Tamošaičio, ant savo pečių turėjo išnešti visą to laikotarpio vargų 
naštą. Štai ką apie šį darbą sako Petro Leono kolega ir ilgametis Teisių 
fakulteto sekretorius prof. V. Biržiška: „Reikėjo jį (Fakultetą) sudaryti iš žmo- 
nių (4.10 pav.), kurių daugelis taip pat į profesorius nesiruošė, bet kurių 
kiekvienas buvo tam tikra individualybė, su įvairiu pasiruošimu, su savo senais 
įpročiais, ambicijomis, fantazijomis. (Teisių fakultete ilgai buvo „ministrų“ fa- 
kultetas, savo tarpe turėdamas daugiau kaip pusę įvairių sričių, politinių 
krypčių ir nusistatymų buvusių ir esančių ministrų.) Kiekvienas laikė savo 
dėstomą kursą svarbiausiu, savo pedagoginį patyrimą geriausiu, savo politinius 
įsitikinimus kilmingiausiais. O čia dar prisidėjo būrys iš svetur pakviestų profe- 
sorių, svetimų mums ir savo kultūra, ir visai kito pasiruošimo, ir kitų 
tendencijų, kurių kitoks ir moralinis veidas, kviečiant dar nebuvo aiškus. Iš tos 
margos sudėties sudaryti darnų, vieningą organą galėjo tik vienas Petras 
Leonas“ [51]. 

TEISIŲ FAKULTETO PROFESORIAI 
Protussours do Ja Kadultė de droit 


4.10 pav, Pradedant nuo viršaus iš kairės: 1. Prof. A. Jaščenka; 2. Prof. P. Juodakis; 
3. Prof. A. Krikščiukaitis; 4. Prof. P. Leonas; 5. Prof. M. Remeris; 6. Prof. 

A. Janulaitis; 7. Prof. S. Bieliackinas; 8. Prof. N. Pakrovskis; 9. Prof. K. Pakštas; 
10. Prof. V. Jurgutis; 11. Prof. V. Mačys; 12. Prof. J. Šimkus; 13. Prof. V. Biržiška; 
14. Doc. P. Šalčius; 15. Doc. J. Aleksa; 16. Doc. K. Oželis; 17. Prof. Baloga; 

18. Doc. P. Mašiotas; 19. Doc. A. Tumėnas; 20. Doc. A. Moravskis; 21. Doc. 

A. Rimka; 22. A. Voryga-Darevskis; 23. Doc. V. Jungferis; 24. Doc. T. Petkevičius; 
25. Doc. V. Stankevičius; 26. Doc. A. Tamošaitis; 27. Doc. K. Šalkauskas. 

V. Biržiška savo prisiminimuose, išleistuose 1948 m., vaizdžiai aprašė 
Petro Leono veiklą Teisių fakultete. „Vadovaudamas skaitlingiausiam Univer- 
siteto fakultetui ir savaime pats vienas negalėdamas viso darbo atlikti, - rašė 
V. Biržiška, - tam darbui turėdamas vieną padėjėją - fakulteto sekretorių 
(prodekaną), šiuos žodžius rašantį, jis fakulteto darbą padalijo savotiškai. Visą 
išorinį fakulteto atstovavimą Universiteto senate, Švietimo ministerijoje, biu- 
džeto patikrinimo komisijoje, dėstytojų parinkimą ir būsimąją dėstytojų atranką 
iš geriausiųjų studentų tarpo, taip pat ir visus dėstytojų reikalus, kurie visi 
darbai paprastai kituose fakultetuose buvo dekanų atliekami, jis pavedė man, 
sekretoriui, motyvuodamas tuo, kad aš šiaip esąs užverstas kitais, nefakul- 
tetiniais darbais ir dėl to, esą, gaila būtų mane priversti kas dieną po porą 
valandų praleisti fakulteto raštinėje, atliekant šimtų studentų reikalus. Tikru- 
moje gi prof. P. Leono atliekamas neuniversitetinis darbas buvo keletą kartų 
didesnis už mano, tik jis sugebėdavo taip jį sutvarkyti, kad jam visam kam 
užtekdavo laiko, jis kėlėsi kas dieną penktą valandą ryto. Beveik kas savaitę 
šaukiamuose fakulteto tarybos posėdžiuose jis pirmininkavo, man pavesdamas 
referuoti visus dienotvarkės punktus, į ginčus įsimaišydavo tiktai tais atvejais, 
jei kokiais klausimais būdavo skirtingų nuomonių, bet ir čia iš principo visada 
palaikydavo mano pasiūlymą. Tais retais atvejais, kada jis pasisakydavo prieš 
mano pasiūlymą, tarp mudviejų iškildavo „konfliktas“: tuojau po posėdžio aš 
jam surašydavau atsistatydinimo iš sekretoriaus pareigų prašymą, motyvuoda- 
mas tuo, kad jo pilno pasitikėjimo neturėdamas, aš nebegaliu eiti sekretoriaus 
pareigų. Po valandos aš gaudavau iš jo kontrprašymą fakultetui, kuriame jis 
pareikšdavo atsisakąs eiti toliau dekano pareigas, nes posėdyje pasikarščiavęs 
ir aiškiai įrodęs nesugebąs eiti dekano pareigų. Dešimt metų dirbdami kartu sų 
juo fakultete, turėjome keletą tokių „konfliktų“, bet visi jie pasibaigdavo tuo 
pačiu pasikeitimu „notų“, kurių nei aš, nei jis nė karto nebuvome pateikę 
fakultetui. Tačiau formaliai visai nesikišdamas į man jo skirtą veikimo sritį, jis 
visados ypatingu taktu jau iš anksto sugebėdavo pakišti teisingiausią klausimo 
sprendimą. 

Fakulteto darbe jis (Petras Leonas. - J.L.) ant savo pečių paėmė tą darbo 
sritį, kuri kituose fakultetuose buvo atliekama sekretorių: jis kas dieną keletą 
valandų praleisdavo fakulteto sekretoriate, tarp studentų, apsikrovęs jų studijų 
bylomis ir paskendęs jų didesniuose ir mažesniuose reikaluose. Toks darbo 
pasidalijimas nebuvo atsitiktinis - profesoriui P. Leonui buvo per maža to 
kontakto su studentais, kurį jis turėjo savo paskaitose, o čia nuolatos su jais 
asmeniškai susidurdamas tiek jų studijų, tiek ir materialiniais reikalais, jis 
turėjo galimumo auklėti būsimuosius teisininkus ta linkme, kuri viena atrodė 
jam tinkama ir teisinga - giliais demokratais, dorais teisininkais, kurie savo 
profesijoje mato tik tam tikrą formą tarnavimo tai visuomenei, iš kurios jie 

patys išėjo. Tačiau jis ne tik studentiją auklėjo, bet ir rūpinosi jos kasdieniniais 
reikalais, užstodamas juos visur, kur tik tai buvo reikalinga, duodamas jiems 
gyvenimiškų patarimų, rūpindamasis ir jų materialiniais reikalais. Tarp kita ko, 
jo iniciatyva Advokatų taryba sudarė dr. J. Basanavičiaus vardo fondą, iš kurio 
kas metai buvo skiriamos stipendijos dviem studentams teisininkams. Šis 
išorinių būdu nematomas profesoriaus P. Leono darbas buvo pats reikšmin- 
giausias iš visų jo darbų" [52]. 


4.6. 65 metų amžiaus riba 


1930 m., pasiekęs Universiteto Senato nustatytą 65 m. amžiaus ribą, 
Petras Leonas turėjo iš Universiteto pasitraukti, - rašė A. Tamošaitis. - Tačiau 
Teisių fakulteto tarybos prašymu jo profesoriavimo laikas kasmet būdavo 
prailginamas iki 1933 m. rudens. 

1932 m. rugsėjo 25 dieną Teisių fakulteto taryba, pagerbdama fakulteto 
kūrėją, organizatorių ir vedėją per dešimt metų, nenuilstamą kovotoją už 
teisėtumo įsteigimą Lietuvoje ir rimtą darbininką teisės mokslo literatūros 
srityje, visais balsais nutarė profesoriui Petrui Leonui suteikti teisių mokslo 
garbės daktaro laipsnį. 

Teisių fakultetas ir Universiteto senatas, matydami, kad P. Leonas dar 
tebėra veiklus mokslininkais ir kad niekas tuo tarpu negali jo tinkamai 
pavaduoti, prašė Švietimo ministrą dar pailginti profesoriavimo laiką, tačiau 
prašymas nebuvo patenkintas. Šitas faktas Petrą Leoną morališkai labai 
paveikė, nes jis buvo įsitikinęs, kad tuo būdu jis izoliuojamas nuo to darbo, 
kurį jis laikė prakilniu ir dirbo sąžiningai ir su meile. Tai patvirtina paties Petro 
Leono pasakytieji 1933 m. rugpjūčio 29 d. Teisių fakulteto tarybos posėdyje 
atsisveikinimo žodžiai: „„... Kiekvienas žmogus, kol jis lieka žmogumi, o ne 
nukrypsta į gyvulio esmę, siekia Tiesos, Gėrio ir Grožio. Juo asmuo sąmonin- 
giau dirba, juo tvirčiau jis eina keliais, kurie veda prie Tiesų, Gėrio ir Grožio. 
Turiu pastebėti, kad Tiesos ieškojimas ir Gėrio siekimas savaime sudaro ir 
Grožį. Dėl savo darbuotės Teisių fakultete pasisakau, kad aš stengiausi eiti 
keliais, kurie veda prie šitų gėrybių žmonijai. Kiek tai man pasisekdavo, ne 
man spręsti, bet mano darbuotės čia pasakytą pobūdį aš pakelta galva ir 
atviromis akimis tvirtinu“. Toliau, pasisakydamas, dėl ko pats nepasitraukė iš 
profesoriavimo, Petras Leonas, be kitko sakė: „Kita, manau, Tamstos nekves- 
tionuosite: mokslo ir mokymo darbą galima ir pamilti. Aš pamilau jį. Išeinu 
išprašytas!* [53] 

Apie profesoriaus Petro Leono išėjimo iš Universiteto priežastis rašė ir 
profesorius V. Biržiška: „Profesoriaus Petro Leono įtaką jaunuomenei paste- 
bėjo ir tie, už Universiteto sienų veikę valstybiniai organai, kurie jau nuo 

1927 metų vedė Lietuvos visuomenėje politiką, priešingą demokratinei 
pasaulėžvalgai. Pradėta ieškoti priemonių Petro Leono įtakai pašalinti. Bet nei 
naujasis Universiteto statutas, nei kiti įstatymai neduodavo pagrindo profesorių 
Petrą Leoną pašalinti iš Universiteto. Tuomet pasinaudota ruošiamuoju naujuo- 
ju teismų santvarkos įstatymu (vadinamu „Šilingo poema"). Šis įstatymas įvedė 
nuostatą, kad Universiteto profesoriaus ir advokato darbas yra nesuderinamas, 
išskyrus tiktai kai kurias katedras, bet į jų sąrašą nebuvo įtraukta profesoriaus 
vadovaujama Teisės enciklopedijos ir teisės filosofijos katedra. Profesorius 
Petras Leonas turėjo pasirinkti profesoriaus ar advokato darbą. Surištas su savo 
skaitlingais klientais daugybe įsipareigojimų, kurių kitų bylos ėjo ištisais 
metais, be to, jau 30 metų būdamas lietuviškos advokatūros vadovaująs asmuo, 
o, kita vertus, laikydamas, kad Universitete tiek jau priaugo jaunesniųjų pajėgų, 
kad jis gali būti be didelio vargo pavaduotas kito asmens, profesorius Petras 
Leonas pasirinko advokatūrą ir 1933 metais atsisveikino su Universitetu ir savo 
sukurtuoju fakultetu. Netekimas tokio asmens, kaip profesorius Petras Leonas, 
Teisių fakultetui buvo didelis ir skaudus smūgis. Atsiradusį išorinį trūkumą 
papildęs rinkdamas mane (profesorių Vaclovą Biržišką. - J.L.) fakulteto deka- 
nu, 0 profesoriaus Petro Leono katedrą pavedęs jaunesniajam jo buvusiam 
mokiniui, jau tuo laiku dirbusiam fakultete, fakultetas ieškojo priemonių ir 
pagerbti jo darbą visuomenėje bei fakultete, ir būdų patį profesorių Petrą 
Leoną grąžinti į fakultetą. Jo buvusioje auditorijoje buvo pakabintas profe- 
soriaus Petro Leono portretas, auditorija pavadinta jo vardu. Prie fakulteto 
buvo sudarytas profesoriaus Petro Leono vardo fondas, kuriam pagrindą jis 
pats davė, aukodamas didesnę pinigų sumą, bet kuris toliau turėjo būti 
papildomas išskaitymais iš Teisių fakulteto dėstytojų algų. Iš to fondo buvo 
mokamos premijos parašytiems konkurso keliu studentų darbams. Ilgainiui šis 
fondas žymiai palengvino fakultetui būsimąją fakulteto dėstytojų iš gabesniųjų 
studentų atrinkimą. Pavyko ir patį profesorių Petrą Leoną grąžinti į Univer- 
sitetą, nors ir kiek kita forma. Buvo pasinaudota pačiu naujuoju Universiteto 
statutu, kuris, įvedęs Švietimo ministerio tvirtinimą visiems Universiteto renka- 
miems jaunesniojo mokslo personalo nariams, be tvirtinimo paliko visiems 
garbės profesorius - jie teturėjo būti išrinkti fakulteto tarybos ir Universiteto 
tarybos patvirtinti. Teisių fakulteto taryba buvo vienbalsiai išrinkusi profesorių 
Petrą Leoną garbės profesorium. Po kiek laiko šį nutarimą dauguma balsų 
patvirtino ir Universiteto taryba. Tuo būdu profesorius Petras Leonas vėl grįžo 
į Universitetą ir į savo auditoriją, nevaržomas nei algos, nei etatų, nei pasirin- 
kimo savo paskaitoms temų, nes garbės profesorius galėjo laisvai skaityti ką 
nori ir kada nori. Jis pradėjo studentams skaityti visai naują sociologijos kursą, 
galbūt jį sąmoningai pasirinkęs, nes toksai kursas daugiau už kokį kitą duodavo 
progos veikti jaunųjų klausytojų pasaulėžiūrą. Šį kursą jis skaitė ligi 

paskutiniosios savo gyvenimo dienos, nes paskutinę paskaitą turėjo vieną dieną 
prieš mirtį, tuo būdu 18 metų nenutraukęs saitų su savo mylimuoju jaunimu. To 
jaunimo vargu jis pats vargo, jo džiaugsmais jis džiaugėsi visuose to džiaugs- 
mo pasireiškimuose, neišskiriant ir tokios srities, kuri jam, senosios kartos 
atstovui, galėjo atrodyti ir visai svetima: keletą metų prieš mirtį jis sujaudino 
visą jaunuomenę, kada grįžtant iš Rygos pasaulinių krepšinio rungtynių 
laimėtojams jis su dideliausia rožių puokšte juos sutiko Kauno stotyje, priekyje 
džiūgaujančios jaunosios minios" [54]. 

Prisiminimus apie profesoriaus Petro Leono veiklos įvertinimą, jo išrin- 
kimą garbės profesoriumi ir sugrąžinimą pas studentus, apie kitas jo savybes 
yra parašęs ir doc. A. Tamošaitis: „1933 m. rugpjūčio 29 d. Teisių fakulteto 
taryba, atsižvelgdama į didelius profesoriaus Petro Leono atliktus darbus 
Lietuvos politiniam bei kultūriniam gyvenimui ir universitetui bei Teisių 
fakultetui Lietuvos teisės mokslo ir teisėtumo ugdymo srityje, nutarė pasiūlyti 
Universiteto tarybai išrinkti Petrą Leoną Vytauto Didžiojo universiteto garbės 
profesorium ir Universiteto taryba jį universiteto garbės profesorium išrinko 
1933 metų spalio 15 d. Kadangi Vytauto Didžiojo universiteto regulariumu 
garbės profesoriai turėjo teisę skaityti paskaitas, tai Teisių fakultetas pavedė 
Petrui Leonui dėstyti teisės filosofijos paskaitas, kurias jis be jokio atlyginimo 
skaitė 1933-1934 mokslo metais. Nuo 1936 metų rudens iki pat mirties 
profesorius Petras Leonas skaitė sociologijos paskaitas, taip pat negaudamas 
jokio atlyginimo (paskutinę paskaitą skaitė dieną prieš mirtį, gegužės 11 d.). 
Šis Petro Leono pasišventimas, kaip ir jo pasišventimas sunkioms Advokatų 
tarybos pirmininko pareigoms, ėjo iš jo meilės jaunuomenei, kuriai jis norėjo 
perduoti savo žinias bei patyrimą ir įkvėpti gilius Tiesos, Gėrio ir Grožio 
jausmus. Šis iš pasišventimo ir meilės dirbamas darbas saldino Petro Leono 
senatvės karčius vargus. Vertinant Petrą Leoną kaip visuomenininką ir lietuvį, 
tenka pažymėti dar vieną charakteringą faktą. Būdamas griežtas militarizmo 
priešininkas, jis vis dėlto buvo vienas pirmųjų skatintojų sudaryti lietuviškus 
pulkus rusų kariuomenėje. Gyvendamas Nepriklausomoje Lietuvoje, jis pri- 
klausė Šaulių Sąjungai ir trejus metus buvo jos tarybos nariu. Šį faktą pateisina 
jo nuosaikumas ir tėvynės meilė. Petras Leonas samprotavo, kad Lietuvos 
kariai ir Šauliai buvo organizuoti ne militarizmui palaikyti, ne svetimiems 
kraštams užgrobti, bet Lietuvos nepriklausomybei ginti. Todėl jis lietuvišku 
kariu ir šauliu didžiavosi, juos gerbė, mylėjo ir rėmė. Dėl savo teigiamųjų būdo 
ypatybių ir senatvėje nenustojo gerbėjų ir draugų. Ištikimas pasiliko ne tik 
jaunystės draugams, bet ir naujiesiems, kurių eilės vis didėjo. Suprantama, 
buvo tokių, kuriems jo įtaka aplinkumui nebuvo pageidaujama“ [55]. 

Pateiktoji medžiaga rodo, kad profesorius Petras Leonas iš Universiteto 
1933 m. ne pasitraukė, o buvo stumiamas pasitraukti (anot V. Biržiškos dėl 

politinių kombinacijų), kad norintiems profesorių iš Universiteto išgyvendinti 
visų savo tikslų pasiekti nepavyko. Petras Leonas buvo žymi asmenybė, turėjo 
daug pasekėjų, šalininkų, jį gerbė daugelis žmonių, gausus draugų ir bendra- 
darbių būrys, todėl politinių kombinatorių siekiai norimų rezultatų nedavė. 
VDU taryba Petrą Leoną išrinko Universiteto garbės profesorium ir jis skaitė 
paskaitas studentams iki pat mirties. 


4.7. Advokatas 


Petras Leonas pradėjo advokatauti 1906 m. Turkestane. 1906 m. jis 
parvyko į Kauną ir su pertraukomis (kada buvo išrinktas į Valstybės dūmą ir 
Pirmojo pasaulinio karo metais) advokatavo iki mirties. 1926 m. buvo išrinktas 
Advokatų tarybos pirmininku. Toms pareigoms buvo nuolat perrenkamas. 
Paskutiniuose Advokatų tarybos pirmininko rinkimuose (1937 m. sausio 31 d. ) 
už Petrą Leoną iš 92 dalyvių balsavo 82. Anot Z. Toliušio, būdamas Lietuvos 
advokatų korporacijos vadovu ir advokatu drausminės įstaigos pirmininku, 
Petras Leonas daug prisidėjo prie profesinės bei korporatyvinės Lietuvos 
advokatų etikos stiprinimo. Tam reikalui Petras Leonas panaudojo kiekvieną 
pasitaikiusią progą: ar tardamas sveikinimo žodį naujai priimtiems jauniems 
advokatams, ar sakydamas savo virtusį tradicija žodį per visuotinius advokatų 
susirinkimus, ar dėstydamas savo nuomonę dėl disciplininių bylų sprendimų 
motyvų [56]. Petro Leono pagrindinės mintys apie advokatų ir jų organizacijų 
veiklą išdėstytos jo knygelėje „Advokatų profesija ir jų organizacija". Čia 
pateikiame visą minėtojo darbo tekstą: 


„Įžanga.“ 


Lietuvos visuomenės dalyje, kiek jos nuomonė pasireiškia periodinėje 
spaudoje, advokatai nuo pat pradžios, kai tik jie pradėjo veikti teismams 
susikūrus, rado tam tikro nepalankumo: pirma advokatai valdančiojo deši- 
niojo bloko spaudos organų buvo puolami dėl jų neva per didelio uždarbio, o 
pastaruoju laiku net imtasi rengti advokatų korporacijos reformą. Sita 
reforma manoma daryti tąja kryptimi, kaip ir kitų institucijų, pav., savival- 
dybių, arba universiteto reforma. 

Laisvos institucijos neatitinka kitoms bendros santvarkos sąlygoms. 

Šiai paskaitai naudojausi šita medžiaga: 

1) veikiančiuoju įstatymu, 

2) advokatūros sutvarkymo įstatymo projektu, teisingumo ministerijos 
paruoštu, 

3) J. T. Gesseno „Rusijos advokatūros istorija“ I t. 

4) Melle G. Madier „L'association du Barreau Amėricain“, 

5) G. Massoniė „La juridiction du barreau“ 1912 m., 


" Pranešimas, skaitytas studentų teisininkų ir ekonomistų draugijos susirinkime 1930. V. 18 d. 
Universiteto rūmuose. 

ir 6) J. Appleton „Traitė de la profession d'avocat" 1923 m. 

Savaime suprantama, kad apie dalyką, kuriam nušviesti kiti rašo ištisus 
ir net kelis tomus, aš vienoj paskaitoj galiu kalbėti tik labai bendrais bruožais, 
liesti tik pagrindinius dėsnius. 

Tiekdamas šią paskaitą, aš esu tikras, kad klausytojų daugeliui advokatų 
ir jų darbo sutvarkymas yra žinomas iš profesorių p. p. Krisčiukaičio ir Mačio 
paskaitų. 

Bepigu kitų šalių advokatams: jų korporacijos turi senų laikų tradicijas ir 
nusistovėjusią etiką; be to, gilus savo korporacinio gyvenimo gerbimas sau- 
goja korporaciją nuo savanorių pasikėsinimų jai ardyti. Stai, p. Jono 
Appletono veikale randu nurodytus net XVIII-jo amžiaus veikalus: Boucher d' 
Argis „Histoire abrėgėe de I'ordre des avocat“ 1778 metų ir to pat autoriaus 
„Rėgles pour former un avocat“ 1778 metų. Mes, Lietuvos advokatai, galime 
pasigirti gražia praeitimi buv. Rusijos advokatūros, kuri, nors ir sunkiomis 
carato sąlygomis, aukštai iškėlusi nešė dorovinę-visuomeninę advokatūros 
vėliavą; prie tos organizacijos priklausė ir kai kurie iš mūsų ir iš jos 
paveldėjome kai kurias tradicijas. 


$ I. Advokato definicija ir jo veikimo tikslas. 


Mūsų, iš Rusijos perimtų, teismų sutvarkymo įstatymų 353 str. taip 
sako: „Prisiekę advokatai yra prie teismo įstaigų užsiimti bylomis, 
bylininkams, kaltinamiems ir kitiems asmenims juos pasirenkant, ir pavedant 
jiems, o taip pat, nustatytais atvejais, prisiekusių advokatų tarybai ir teismo 
įstaigų pirmininkams paskiriant“. 

Ir iš šito sauso nusakymo yra aišku, koks subtelingas, koks ploniausiais 
dorovingumo siūlais surištas santykis susidaro tarp advokato ir jo klijento: 
pastarasis įtiki advokatui tai savo turto, tai savo garbės, tai savo asmens 
likimą ir žino, kad advokatas už savo darbo pasekmes neatsakys. Kartais net 
ne pats bylininkas, arba kaltinamasis pasirenka advokatą, bet pasitiki, kad kiti 
jam paskirtų. Jeigu viena pusė šitaip visiškai pasitiki, tai savaime aišku, kad 
antroji pusė turi visai dorovingai pavestąjį darbą įvykdyti. O kad darbo 
įvykdymas būtų toks, dorovei atitinkąs, advokatas turi būti: 1) tinkamai 
juridiniu mokslu ir praktikos žiniomis apsišarvavęs, 2) jis turi būti ir bendrai 
aukštai išlavintas asmuo, ir 3) jis turi dorovės atžvilgiu aukštai stovėti ir 
niekados nuo to dorovės pagrindo nenuslysti. 

Tačiau ką tik nurodyta yra tik viena advokato veikimo pusė. Antroji, gal 
dar svarbesnė, yra ši. Bylose visada yra dvi šalys, taigi pasireiškia kova dėl 
teisės, kova ir dėl tiesos, nes teisė siekia tiesos ir remiasi tiesa. Advokatas 
yra ne tiek savo klijento tarnautojas, kiek tiesos tarnautojas, teisingumo ir 
teisėtumo tarnautojas. Jis nėra tik savo klijento norų ir minčių kartotojas, bet 
jis yra klijento mandatorius. Jo darbo tikslas yra viešo pobūdžio tikslas, yra 
tiesos ir teisingumo siekimas. 

P. Appletonas taip advokatą apibūdina: „Advokatas yra asmuo, kuris, 
būdamas nustatyta tvarka įrašytas į advokatų sąrašą, profesionališkai duoda 
nurodymų ir patarimų juridinio ir ginčo pobūdžio reikalais ir žodžiu arba raštu 
gina teisme bylos dalyvių garbę, laisvę, gyvybę ir interesus, greta jų arba 
juos atstovaudamas". 

Rusijoj, rengiant 1864 metų teismų reformą, vienas teisininkas 

(Pobiedonoscevas) šitaip vaizdavo advokato darbo tikslą: „neturtingojo kova 
su turtinguoju, silpnojo su galinguoju visada buvo sunki ir pavojinga, o 
kartais visai neįmanoma be advokato, kuris būtų nepriklausomas nei nuo 
valdininkų, nei nuo teisėjų ir, pasitikėdamas moraline vedamosios bylos jėga, 
gali dar pasiremti dorovine korporacijos jėga ir visuomenės, esančios teisme, 
sąmone; tik jis gali prieš medžiaginę jėgą pastatyti savo dvasios moralinės 
jėgos ginklą“. 

Paryžiaus universiteto profesorius p. A. Ie-Puatevenas (Poittevin) 
prakalboje p. G. Masonijės veikalui, mano įžangoj nurodytam, sako: „Nėra 
teisingumo, jei nėra nepriklausomos magistratūros (teisėjų); taip pat nėra 
teisingumo, jei greta nepriklausomos magistratūros nėra kam priešingais 
ginčais išaiškinti bylą, t. y. kai nėra advokatūros, kurios kompetencija ir 
garbė užtikrina nepriklausomumą ir santykyje su teisėjais, kurie turi, kaip 
sako Barbu (Barboux), išklausyti visas mūsų tiesas". 

Advokato veikimo prigimtis, jo uždaviniai, jo darbo tikslas reikalauja: 

a) tam tikrų jo asmens savumų (mokslinis pasiruošimas ir dorovinis 
išauklėjimas), 

b) atitinkamų teisinių jo veikimo sąlygų: laisvės ir jai apsaugoti laisvos 
advokatų korporacijos, 

ir c) nuolatinės griežtos dorovinės disciplinos ir priežiūros, advokatų 
korporacijos vykdomos. 


$ II. Sąlygos būti advokatu. 


Mūsų įstatymas nurodo tik teigiamas mokslinio bagažo sąlygas: prisie- 
kusiu advokatu gali būti asmuo, baigęs universitete aukštąjį teisių mokslą ir 
tam tikrą laiką praktikavęs teisme ar prie prisiekusio advokato. Kai dėl doro- 
vinių savumų, tai įstatymas nurodo tik neigiamas sąlygas, pav.: advokatu 
negali būti asmuo išmestas iš draugijos ir p. šiaip dorovinio niveau atitin- 
kamumas tenka advokatų tarybai spręsti. Kitaip ir negali būti: teigiamų 
dorovinių savumų negalima įstatyme įvardinti. 

Panašios sąlygos yra ir kituose kraštuose. 

Kiekviena iš Amerikos Jungtinių Valstybių turi savo advokatų korpora- 
ciją. Be to, visi organizuoti tos respublikos advokatai yra dar susiorganizavę į 
bendrą American Bar Association, kuri turi vieną tarybą, ir be to, kiekvienoj 
jungtinėj valstybėj greta tos valstybės advokatų tarybos turi dar bendros 
organizacijos komitetą iš pirmininko padėjėjo ir kelių narių. Tačiau Amerikoj 
gali advokatu būti ir neįstojęs į advokatų korporaciją, ir tokių yra ne maža, 
bet visuomenė jų aukštai neįvertina. 

Prancūzijoj ir Anglijoj advokatai yra dviejų laipsnių: Prancūzijoj avouė ir 
avocat, o Anglijoj solicitor ir barrister. Smulkiau apie juos aš nekalbėsiu, tik 
pasakysiu, kad kitose valstybėse, jų tarpe ir Amerikoj rasta netikslinga 
skirstyti advokatus į tas dvi rūšis, arba du laipsnius. 
kitokia institucija, nei kaip Prancūzijos avouė, arba Anglijos solicitor; ji tokia, 
ar kitokia forma yra visur kaip būtina. 

Dabar trumpai paminėsiu kitas sąlygas tapti advokatu Lietuvoje: 
a) pasirengimo atžvilgiu ir b) dorovės atžvilgiu. 

a). Kaip žinote, baigusiam aukštąjį teisių mokslą dabar reikia išbūti arba 

/V» metų advokato padėjėju, arba teisme tarnauti 5 metus. Padėjėju 
būdamas, gauna teisę, kaip privatinis advokatas, užsiimti praktika. Teisin- 
gumo ministerijos projektu pradžioje reikia du metu būtinai tarnauti teisme, 
kad galėtum advokatu tapti, o paskui 3 metus būti advokato padėjėju. Dabar 
tas projektas valstybės tarybos yra svarstomas. Į jos komisiją buvau 
kviečiamas ekspertu ir aš, kaip advokatų tarybos pasiųstas. Komisija buvo 
priėjusi nusistatymą, kad reikia skaitytis su visų, kurie bus naujo įstatymo 
užtikti padėjėjais, teisėmis. Kaip tos teisės bus apsaugotos, apie tai nieko 
realaus nebuvo nutarta, bet to nusistatymo buvo didelis skirtumas su pro- 
jektu, nes projekte buvo numatyta, kad tik du metus jau išbuvęs padėjėju, 
arba šiek tiek teisme tarnavęs turės teisę, be naujo tarnavimo teisme, tapti 
advokatu. Dabar eina vėl nauji gandai, kad padėjėjų neva visai nebus, neva 
bus taip, kaip Vokietijoj, kad jauni teisininkai atliksią praktiką teismuose 

b). Dabar prisiekusių advokatų taryba, jei gauna neigiamų žinių dorovės 
atžvilgiu apie kandidatą į advokatus, tai nepriima jo į korporacija, visai to 
nemotyvuodama. Įstatymas nieko nesako, reikia, ar nereikia motyvuoti 
nutarimas, bet pagal nusistojusią seniau Prancūzijoj, vėliau ir Rusijoj praktiką 
taip buvo daroma; taip daro ir Lietuvos prisiekusių advokatų taryba. Įstatymo 
projektas mano įpareigoti tarybą ir šiais atvejais savo nutarimus motyvuoti. 
Valstybės tarybos komisijai svarstant projektą, šituo klausimu buvo ginčytasi, 
bet taryba gina žmogaus asmens interesus ir jo garbę; ji sako: ką gi, 
nepriimtas į advokatus žmogus yra paniekintas, o negali žinoti, dėlko, ir 
negali apsiginti. Jiems atsakoma, kad reikia kartais konfidencialumas saugoti, 
kad jo nesaugodami mes ir žinių negausime ir į korporaciją pateks nedoro- 
vingas asmuo, kuris terš korporaciją ir kenks piliečiams. Tačiau asmens 
interesai valstybės tarybos narių sąmonėje ima viršų. Tad aš bent nurodžiau 
kad, jei bus reikalaujama motyvuoti, tai reikia specialiai nustatyti įstatyme 
neatsakomingumas už motyvus. 

Man esant prisiekusių advokatų tarybos pirmininku ir svarstant jaunų 
kolegų priėmimą į korporaciją, teko vieno nepriimti, neskelbiant motyvų, ir 
neapsirikta, o vienas, esant abejonių, buvo priimtas ir buvo skaudžiai 
apsirikta, teko paskiau su juo skirtis. 


5 III. Advokato veikimo sąlygos ir laisva korporacija. 


Advokato veikimo sąlygos: laisvė ir laisva korporacija. Kai teismas dirba 
viešojo ir žodinio proceso tvarka, tada nėra galima teisingumas vykdyti, jei 
nebus advokatų, apsaugotų teisės imperatyvais laisvai reikšti savo nuomonę, 
laisvai įvertinti bylos aplinkybes, suprantama, mokslo ir dorovės dėsniais. Ir 
tas tenka vienodai taikyti ir baudžiamoms byloms, kur atskiram žmogui tenka 
kovoti su galinga valstybės organizacija, ir civilinėms byloms, kur labai dažnai 
ekonomiškai silpnam tenka rungtis su turtuoliu, dar gi daug santykių turinčių. 

Vienas Amerikos dekanas V. Draperis sako, kad advokato profesija yra 
viešoji tarnyba, kuri reikalauja, kad asmuo, kuris vykdo advokato darbus, 
turėtų socialinį jausmą ir žinotų viešąjį interesą. Aš nuo savęs pridursiu, kad 
socialiniam jausmui realizuoti reikia teisės apdraustos laisvės. 

M. Šefildas nurodo, kad advokatas yra teisingumo vykdymo bendra- 
darbis. 

G. Madjerytė pastebi, kad tokiai idėjai duoda pagrindą ta reikšmė, kokią 
advokatai turi J. Amerikos Valstybių gyvenime. 

Jeigu advokatas turi turėti teisės normų apsaugotą laisvę nuomonei 
reikšti, tai jis turi ir didelių pareigų dorovės atžvilgiu ir kiekvieną momentą 
turi tai turėti galvoje. Prof. J. Appletonas sako: „pro clijentibus saepe, pro 
lege, pro re publica semper“, t. y. advokatas turi dažnai galvoti apie klijentų 
naudą, o nuolat apie įstatymo ir respublikos naudą. 

Kad advokatas galėtų visai laisvai savo nuomonę reikšti ir kad jis būtų 
priverstas dorovingai veikti, reikia, kad advokatai būtų sujungti į profesinę 
savo korporaciją, kuri taip pat būtų laisva, autonomiška. Tačiau advokatų 
korporacija turi būti tam tikroje aukštųjų teismų kontrolėje. Taip esant, 
Prancūzijos advokatūra, anot Masonijė, „yra garbės lopšys, pasiaukojimo 
mokykla ir nepriklausomumo prieglauda“. P-lė Madjerytė apie Amerikos 
advokatūrą sako, kad minėtos reikšmės (didelio autoriteto) ji įgijo dėl to, kad 
į asociaciją priimami tik išlaikiusieji nustatytą egzaminą ir kad asociacija 
lavina profesinę advokatų sąžinę, saugodama profesinį vertingumą (garbę). 

Dėl savo nepriklausomumo advokatūra buvo ir yra nekenčiama auto- 
kratų, diktatorių, tų, kas valdo šalį savo nuožiūra. Pav., Prancūzijoj advoka- 
tūra buvo panaikinta 1790 metais; kai netrukus prancūzų visuomenei 
paaiškėjo, kad negalima be advokatų gyventi, ir Napoleonui buvo pasiūlyta 
1804 metais pasirašyti atitinkamas dekretas, jis atsakė: „Dekretas absur- 
diškas; jame nėra nieko prieš advokatus. Jie yra sukčiai, nusikaltimų meistrai 
ir apgavikai; kol aš turėsiu prie šono kardą, aš niekados nepasirašysiu 
panašaus dekreto; aš noriu, kad būtų galima nupiauti liežuvis tam advokatui, 
kuris juo naudojasi prieš vyriausybę“. Tokios pat nuotaikos būdavo ir kiti 
diktatoriai; pav., Robespieras pats buvo advokatas, o jo reikalavimu buvo 
giljotinuotas vienas iš Liudviko XVI ir Marijos Antuanetos gynėjų. To nelaimin- 
gojo kaltinamame akte buvo pasakyta: „Laikas, kad Kapeto našlės gynėjas 
padėtų savo galvą ant to pat ešafoto“. 

Rusijos Petras I, būdamas Londone 1698 metais, atsilankė teisme 
(Westminister-Choll) ir pamatė ten Žmones su mantijomis ir perūkomis. 
Nustebęs paklausė, kas jie yra; jam buvo atsakyta, kad tai yra teisininkai. 
„Teisininkai, o kam jie; mano carate yra tik du teisininkai ir tai aš ketinu 
grįžęs namo vieną iš jų pakarti". 

Kotryna II tvirtino, kad „advokatai, žiūrėdami to, kas kiek jiems 
užmokėjo, gina tai tiesą, tai melą, tai teisingą, tai neteisingą“. „Advokatai ir 
prokurorai pas mane neleidžia įstatymų ir niekados neleis, kol aš būsiu gyva, 
o po manęs eis mano dėsniais". 

Kai Nikalojui I kunigaikštis Golicinas buvo mėginęs įrodinėti, kad reikia 
įvesti advokatūrą, caras pareiškė: „Ne, kunigaikšti, kol aš caru būsiu, Rusijai 
advokatai nereikalingi, Išgyvensime ir be jų“. Suprantama, kad jis bijojo jų, 
nes buvo tikras, kad advokatai prancūzų revoliuciją sukėlė ir ją įvykdė. 

Nuožiūros režimas negali sutapti su įstatymo gynėjais. Kai krašte vieš- 
patauja neteisė ir valdančiųjų savivalė, tada teisės gynėjai negali būti 
pakenčiami; sniegas su šilima nesuderinami. Štai, kur glūdi priežastis, kad 
autokratai ir diktatoriai nekenčia laisvos advokatų korporacijos. Ir bolševikai 
tuojau panaikino advokatūrą dekretu iš 1920.X.21 d., bet be jos ilgai gyventi 
negalėjo ir ji vėl buvo įvesta 1922. V.26 d. dekretu. Ji SSSR-je sutvarkyta 
gubernijomis; tačiau dėl jos nepriklausomumo netenka kalbėti, atsižvelgiant į 

bendras politiškojo režimo sąlygas. 

Galinga, nuo senų laikų veikianti advokatų korporacija kartais tuo ar kitu 
būdu turi įtakos politiškam valstybės gyvenimui ir įstatymų leidybai. 

Kaip žinome, Jungtinėse Amerikos Valstybėse teismas saugoja konstitu- 
cijos neliečiamybę ir įstatymų atitinkamumą jai. O teisėjais ten dažnai tampa 
advokatai. Tuo būdu, advokatai turi įtakos konstituciniam gyvenimo pasto- 
vumui. Be to, advokatų organizacijos neretai sukuria įstatymų projektus ir 
rūpinasi, kad tie projektai taptų įstatymais; tą daro daugiausia vietos komi- 
tetai iš vicepirmininko ir tam tikro narių skaičiaus. Tie komitetai būna 
prileidžiami į atstovų ir senato komisijas jų patiektiems įstatymų projektams 
ginti, 

Kokios įtakos Amerikos advokatų asociacija gali turėti įstatymų leidybai, 
galima numanyti iš to fakto, kad respublikos prezidentas savo prakalba 
atidarė 1914 metų advokatų asociacijos kongresą Vašingtone; jis ir aukščiau- 
siojo teismo teisėjai buvo ir toliau kongrese, o asociacijos pirmininku buvo 
buvęs respublikos prezidentas M. Taftas. 

Amerikos advokatų asociacija yra pavyzdys to, kokios brangios paramos 

įstatymų leidėjas gali rasti teisininkų korporacijos bendradarbiavime, nes ta 
korporacija jungia profesinėje sąžinėje aiškų ekonominių ir socialinių krašto 
reikalų supratimą. 
. Dar ryškesnį tuo atžvilgiu advokatūros veikimą pastebėsime Prancūzijoj. 
Šiomis dienomis jūs tur būt skaitėte laikraščiuose žinią, kad buvusis prancūzų 
respublikos prezidentas ir ministeris pirmininkas Puankarė grįžta į advoka- 
tūrą. 1910 metais, Prancūzijos advokatūrai švenčiant savo šimto metų 
gyvavimo sukaktuves, iškilmėse dalyvavo ir respublikos prezidentas Faljeras 
ir aukštieji teisėjai. 

Steigiamame didžios prancūzų revoliucijos susirinkime buvo daug advo- 
katų, tačiau kaip kitos įvairios korporacijos, taip ir šita buvo panaikinta, 
būtent 1790.IX.11 d. dekretu, kuris įvedė oficialinius gynėjus (defenseurs 
officiels). O advokatų korporacija praeity buvo pasiekusi garbingos padėties 
prancūzų visuomenėje. Taip antai, XVIII-jo amžiaus garsus teisininkas 
d'Ageso (d'Aguessau) taip advokatūra vaizdavo: „Korporacija (ordre) tiek 
sena, kaip ir magistratūra (teisėjai), tiek garbinga, kaip ir dorybė, tiek 
reikalinga, kaip ir teismas, pasižymi viena savybe, tik jai priklausančia, tarp 
kitų luomų, kad ji visada laimingai ir taikiai laiko savo nepriklausomybę". 

Amerikos advokatų korporacijų tokių, kaip kad dabar yra, pradžia siekia 
1870 metų, kada susikūrė pirmoji Naujorko advokatų asociacija. Jos tikslas 
šitaip išreikštas jos įsteigimo akte: „saugoti advokato profesijos garbę ir 
padorumą, plėsti tarp narių socialinius santykius, didinti advokato naudin- 
gumą, skatinant gerai vykdyti teisingumą". Dabar tų asociacijų yra apie 400, 
o nuo 1909 metų veikia aukščiau išvardinta bendra asociacija, kuri turi kelis 
šimtus tūkstančių narių. P. Karolis Varenas (M. Charles Varen) veikale 
„Histoire du barreau americain“ šitaip apibūdina to krašto advokatus: „nuo 
pirmų kolonizacijos laikų jie reprezentavo ir dabar reprezentuoja išauklėtą 
krašto aristokratiją. Iš to galima spręsti apie tą didelę reikšmę, kurią šitos 
asociacijos turi politiškam ir teisiškam valstybės gyvenimui. Jos turi 
nusveriančią įtaką renkant teisėjus, kur jie yra renkami (daugiau kaip 40 
valstijų). Jos taip pat dirba teisingumo tobulinimo darbą, jos prisideda prie 
mokslo platinimo, pagaliau padeda aukštam moraliniam profesijos niveau 

susidaryti". 

Prancūzijos advokatai, kaip buvo sakyta, egzistuoja nuo 1810 metų jų 
institucija buvo tobulinama 1822, 1830 ir, pagaliau, 1920 metų įstatymais. 
Prancūzai gėrisi laisvomis savo advokatų korporacijomis. Taip antai, 1822 
metais, patiekdamas karaliui naują įstatymą (lapkričio mėn. 20 d.) ministeris 
sakė: „Pone, advokato profesija yra tokia garbinga ir tokia kilni; ji skiria 
tiems, kurie nori ją tinkamai vykdyti, tiek pasiaukojimo ir tiek darbo; ji yra 
tiek naudinga valstybei tais spinduliais, kuriuos ji skleidžia, diskusijomis, 
kurios parengia bylas teismui, kad aš bijočiau apleisti vieną iš didžiausių savo 
pareigų, jei aš nepasistengčiau atkreipti Jūsų didybės malonų žvilgsnį į ją." 

Dabar ir prancūzų advokatūra yra susijungusi, kaip ir Amerikos, į bendrą 
„L,Associatjon nationale des avocats inscrits aux Barreaux de France.“" 

Mūsų advokatai, atrodo, yra susiorganizavę į tokią bendrą korporaciją, 
kaip aukščiau nurodytuose kraštuose, nors tas organizavimasis ėjo ir ne ta 
mintimi, kaip Amerikoj, arba Prancūzijoj. Siaip, ar taip, bet faktas tas, kad 
tarp Lietuvos advokatų korporacijos ir aukščiau išvardintų kraštų advokatų 
korporacijų yra panašumo. Tik nežinia ar ilgam. 

Susiorganizavimas taip įvyko. 

Steigiamojo seimo priimtos Lietuvos valstybės laikinos konstitucijos 3-iu 
$-u buvo palikti galioje iki šios konstitucijos paskelbimo dienos veikusieji 
įstatymai, kurie neprieštarauja konstitucijai (Vyr. žin. 37 Nr.). O iki tol 
veikusių Laik. Liet. Valst. Konstitucijos pagrindinių dėsnių 24-u 5-u buvo nu- 
statyta, kad tose srityse, kuriose nėra Lietuvos valstybės išleistų naujųjų 
įstatymų, laikinai palieka tie, kurie yra veikę prieš didįjį karą, kiek jie 
neprieštarauja konstitucijos pagrindiniams dėsniams. Tuo būdu, ir prisie- 
kusiųjų advokatų korporacija ir jų darbą tvarkantieji įstatymai liko tie, kurie 
veikė prieš didįjį karą. Kai tik valstybė sutvarkė teismus ir jų darbas įėjo į 
teisėtas vagas, reikėjo ir advokatai sutvarkyti. Teismų sutvarkymo įstatymo 
357 str. sako: „Kiekvienos Teismo Rūmų Apygardos prisiekusieji advokatai 
renka iš savo tarpo tvarka, 358— 365 str. nustatyta, gyvenantiems toje 
apygardoje advokatams prižiūrėti, tam tikrą prie Teismo Rūmų Tarybą, o taip 
pat tos tarybos Pirmininką ir Pirmininko Padėjėją, kuris pirmininko nesant, 
arba jam, sergant eina jo pareigas.“ Lietuvoje vyriausias tribunolas eina 
teismo rūmų pareigas, tad šio įstatymo prasme Lietuva yra viena apygarda. 

1920 metų spalių mėn. 13 d. prisiekę advokatai (iš prieškarinio laiko 
toki būdami) P. Leonas ir St. Lukauskas bendru raštu kreipėsi į vyriausiąjį 
tribunolą, prašydami sušaukti prisiekusiųjų advokatų visuotinį susirinkimą 
tarybai išrinkti. Vyriausias tribunolas paskyrė savo narį p. A. Janulaitį tam 
reikalui atlikti. P. Janulaitis 1920.XII.5 d. sukvietė visuotinį susirinkimą, į kurį 
atvyko 16 pris. advokatų. Jie nustatė tarybos sudėtį iš 7 asmenų ir išrinko ją. 
Kadangi vieno advokato buvo paduotas skundas vyriausiam tribunolui dėl 
rinkimų, tai, tik tą skundą Vyriausiam tribunolui išsprendus ir atmetus, taryba 
pradėjo veikti nuo 1921 metų sausio 15 d. 

Pas mus tuo tarpu, nors ir cariško absoliutizmo laikais sukurtu įstatymu 


“ Prie kiekvieno apeliacinio teismo (teismo rūmų) yra advokatų organizacija, 0 apeliacinių 
teismų Prancūzijoje yra daug; taigi, vietinės advokatų organizacijos yra susijungusios į bendrą 
asociaciją. 

vadovaujamės, advokatai turi ir apsaugotą nuomonei reikšti laisve ir 
autonomišką organizaciją. Organizacija dar tobūlėja nuo tada, kai vyriausias 
tribunolas sutiko, kad prisiekusiųjų advokatų tarybai priklauso padėjėjus 
prižiūrėti. Pirmu atveju vyriausias tribunolas buvo kitaip išsprendęs šį reikalą, 
— taip, kaip jis buvo Rusijoj sprendžiamas, būtent, kad pris. advokatų 
valdžia, sukūrus „laisvės“ pakilimo metu gerą korporaciją, paskiau, stiprėjant 
reakcijai, nuolat stengėsi griauti ją. Tokio nepalankaus korporacijai nusista- 
tymo neteko laukti iš Lietuvos vyriausiojo tribunolo pusės. Ir teisybė, 
vyriausias tribunolas, apžiūrėjęs, kad jis netinkamu keliu eina, paskiau stojo į 
tikrą kelią, kuris atitinka įstatymo esmei ir prasmei. 

Ministerijos projektu korporacijos organizacijai manoma padaryti 
esminių pakeitimų: 1) keičiama stažo atlikimo sąlygos, apie ką jau aukščiau 
kalbėjau; 2) manoma reikalauti, kad tarybos nutarimas būtų motyvuotas, kai 
juomi nepriimama korporacijon dėl neformalių priežasčių; 3) jei įsikūnys 
valstybės tarybos komisijoje kilusieji sumanymai, tai korporacija gaus 
tobūlesnę struktūrą, nes įstatyme bus leista daryti visuotiniai susirinkimai ne 
tik tiems reikalams, kuriems dabar įstatymas yra nustatęs, bet ir kitiems, o 
kas svarbiausia, kad įstatymas nustatys teisę ir pareigą pasiskirti mokesčius 
organizacijos reikalams; tatai dabar yra vykdoma tik prisiekusių advokatų 
tarybos nutarimais ir disciplinos taisyklių dėka. 

Advokatų korporacijai esant aukšto teisinio ir socialinio intelekto žmonių 
sąjungai ir turint aukštus uždavinius ginti viešąjį interesą, visuomenės naudai, 
taip pat ginti įžeistą kiekvieno piliečio teisę, ji negali kartais nepaliesti ir 
bendrų valstybės reikalų ar tai savo narių asmeny, jiems kalbant teisme, ar 
tai bendrai kokį klausimą svarstant taryboje, ar bendram susirinkime. Tokių 
pavyzdžių mes randame advokatų gyvenime. Štai kai kurie tų pavyzdžių. 

Maskvos prisiek. advokatų tarybos 1904 metų lapkričio 25 d. buvo 
nutarta (vertimas): „Teismų ir jų darbo sutvarkymo įstatymų 40 metų 
sukaktuvių iškilmingomis dienomis, juose įdėtų dėsnių visą didingumą ir 
valstybinį reikšmingumą giliai supratusi, šventu dėkingumu pripažindama 
neišskaičiuojamus nuopelnus tų, kurie per 40 metų dėjo visas savo jėgas 
didžios laisvinamosios epochos didingiems dėsniams įgyvendinti, Maskvos 
prisiekusių advokatų taryba randa, kad visų tų dėsnių įtakoje, Rusijos visuo- 
menėje augant, tautos proto ir dvasios jėgoms, kartu tvirtėjo pilietybės, 
šventų asmens teisių ir asmens vertybės sąmonė. Tačiau savo profesinio 
veikimo sąlygų dėka arti susisiekdama su visomis tėvynės gyvenimo sritimis, 
kas valanda stebėdama ir pati pergyvendama visas tas nesuskaitomas ir 
neįveikiamas kliūtis, kurias sutinka didis teisingumo darbas savo kelyje 
bendra tėvynės valstybinės įstatymų leidybos ir administracijos tvarka, 
Maskvos prisiekusiųjų advokatų taryba, teisėtumo ir tvarkos jausmo vedama 
šiuo savo brangios tėvynės pergyvenamu istorišku momentu laiko savo 
šventa pareiga prijungti savo kuklų balsą prie tų pareiškimų, kurie galinga 
banga teka iš visų Rusijos krašto kampų ir kurie vienu balsu pripažįsta, kad 
aukštiems teisėtumo tikslams pasiekti reikalingos yra asmens laisvės, 
minties, žodžio, spaudos, tikybos, susirinkimų ir sąjungų laisvės ko 
tvirčiausios garantijos ir kad šitie visi dėsniai įvykdyti galima tik įvedus visam 
krašte ir visose valdymo srityse griežtą teisėtumą, o šitam tikslui reikia 
glaudaus, ir betarpiško valstybės valdžios vienijimosi su tauta, jos atstovybės 

asmeny, kaip atskiros įstaigos, laisvai renkamos dalyvauti įstatymų leidimo 
valdžioje ir tikrame administracinės valdžios veiksmų kontroliavime.“ (Seka 
parašai; jų tarpe yra trijų asmenų, kuriuos man teko pažinti: pirmos valsty- 
bės dūmos pirmininko Sergijaus Muromcevo, antros valstybės dūmos sekre- 
toriaus Nikalojaus Teslenkos ir žinomo lenkų veikėjo Aleksandro Lednickio, 
kuris, įvykus 1917 metų revoliucijai Rusijoj, kai Maskvoje mėgino tartis 
pavergtųjų tautų atstovai, per vieną tokį pasitarimą man asmeniškai pasakė: 
„nu, za Vilno my ješče poboremsia"). 

Tuo pačiu laiku, kai Maskvos prisiekusių advokatų taryba padarė ką tik 
atpasakotą nutarimą bendru Rusijos politiniu klausimu, ir Petrogrado 
prisiekusiųjų advokatų taryba svarstė politinę Rusijos padėtį. Stai jos 
nutarimas, kuris įvyko 1904 metų gruodžio mėn. 1 d. (vertimas). „1864 metų 
lapkričio mėn. 16 d. teismų ir jų darbo sutvarkymo įstatymai, visos Rusijos 
džiaugsmingai priimti, kaip teisingo ir visiems lygaus teismo dėsnių nešiotojai, 
jau nuo pat savo veikimo pradžios ėmė kęsti pakeitimus, kurie siekė siaurinti 
vienodą tų įstatymų taikymą visiems piliečiams. Ir praėjusių 40 metų 
laikotarpyje tas puikaus rūmo ardymo procesas ėjo vis stiprėdamas. Teismo 
organų nepriklausomybė buvo vis siaurinama. Renkamieji teisėjai buvo 
pakeisti valdininkais-žemiečių viršininkais. Visai savarankus ir laisvas organas 
— prisiekusieji sprendėjai — vis mažiau ir mažiau buvo leidžiami į teismo 
šventyklą. Kariški teismai — štai tie organai, kurie dažnai juos pakeitė. Buvo 
naikinamas teismo vykdymas žodžiu ir viešai, kaip tikra priemonė iki teismo 
įvykdytai neteisei išaiškinti. Gyvenimas vis labiau ir labiau buvo sunkinamas ir 
gynėjai už savo pareigos vykdymą buvo baudžiami be teismo ir be pasitei- 
sinimo. Tokia prislėgta teismo padėtis negali neversti prisiekusiųjų advokatų 
tarybos, kaip atstovų luomo, kuris 1864.XI.16 d. įstatymu sukurtas, stropiai 
saugoja didingus jų dėsnius, artimiausiu būdu susisiekia su tų dėsnių 
nevykdymo aukomis, negali neversti pareikšti aukštos vyriausybės dėmesiui 
tą sunkų jausmą ir tas baisias pasekmes, kurios seka iš tų iškrypimų. Ir ne tik 
pareikšti dėmesiui, bet ir nurodyti, kad 1864.XI.16 d. įstatymų didingam 
rūmui atstatyti, jo pirmame ir gryname vaizde, vienintelė priemonė yra 
panaikinti pačią galimybę reikštis tokiems ardymams prieš tautos valią ir 
norą. O tas gali būti pasiekta tiktai valstybinės santvarkos pagrindinėmis 
reformomis, įtvirtinant žodžio ir spaudos laisvę, kaip būtiną teismo viešumo ir 
žodiškumo sąlygą, nustatant tvirtą asmens neliečiamybę ir kaip būtiną tam 
tikslui sąlygą visišką susirinkimų, mitingų ir draugijų laisvę ir, pagaliau, 
įvedant, tautos atstovybės dalyvavimą atskirose įstaigose, pačios liaudies 
renkamose.“ (Seka parašai). Tas nutarimas buvo pasiųstas vidaus reikalų 
ministeriui kunigaikščiui Sviatopolk Mirskiui. 

Lietuvos gyvenime pris. adv. tarybai teko kartą politikos klausimą 
paliesti. Tikriau pasakius, taryba tik sukvietė visuotinį prisiekusių advokatų 
susirinkimą ir jo nutarimą įvykdė. Tai buvo 1925 metų birželio mėnesio 21 d. 
Buvo priimta šitokia rezoliucija: „Lietuvos prisiekusių advokatų nepaprastas 
visuotinis susirinkimas, apsvarstęs 1925 metų birželio 21 d. įneštąjį Seiman 
baudžiamojo kodekso papildymą dėl mirties bausmės įvedimo, kaipo norma- 
lės bausmės už visą eilę nusikaltimų (nužudymas visokios rūšies valdininkų ir 
tarnautojų), vienbalsiai nutarė: 

1) Kadangi mirties bausmė nuo seniai pasmerkta visų rimtų jurispru- 
dencijos mokslininkų, pasmerkta doros, pasmerkta dešimties Dievo 

prisakymų, 

2) kadangi kriminalinė statistika rodo, jog įvedimas mirties bausmės už 
konkrečius nusikaltimus ne tiktai nemažina, bet dažnai net didina tų 
nusikaltimų skaičių, 

3) kadangi visų kultūringų valstybių įstatymdavystė ir praktika eina prie 
mirties bausmės mažinimo ir pilno panaikinimo, 

4) kadangi autoriai veikiančiojo baudžiamojo kodekso 1903 metų, rašyto 
dar Rusijos absoliutinėj valstybėj, konstatavo mirties bausmės nenaudingumą 
ir nereikalingumą, ir tas buvo palikta kodekse tik išimtinai retuose atsitiki- 
muose, kaip tai: kaipo bausmės už pasikėsinimą ant caro gyvybės ir jo 
autokratinės valdžios, 

5) kadangi dar būdama pavojuje ir visai silpna, besikurianti Lietuvos 
valstybė 1918 metais nepabijojo išbraukti mirties bausmės iš bendrų 
baudžiamųjų Lietuvos įstatymų (žiūr. Laik. Liet. Teismų ir jų darbo Sutv. įst. 
skyrių „Baudžiamasis Kodeksas“ 5 2 — Vyr. žin. Nr. 23), 

6) kadangi prie demokratinės tvarkos mirties bausmės vartojimas 
galima įsivaizduoti kaipo pakenčiamą dalyką tik išimtinai pavojingais 
atsitikimais, ginant karo metu valstybę, arba esant karo stoviui, 

7) kadangi normaliai besivystančioje valstybėje įvedimas naujų rūšių 
arba didinimas esamųjų baudžiamųjų represijų visuomet reiškia atsiradusį 
rimtą reikalą kovoti su praplitusiais atatinkamos rūšies nusikaltimais, 

8) kadangi Lietuvos prisiekusioji advokatūra iš savo darbuotės mato ir 
konstatuoja, jogei demokratinėje Lietuvoje net sulyginant su cariškosios 
Rusijos laikais nėra ypatingo pavojaus tiems asmenims, kuriuos su pagalba 
žiauriausios bausmės ketina ginti įneštasis Seiman įstatymo sumanymas, 

9) kadangi taip dalykams stovint, panašus įstatymas ir net jo projektas 
yra tiktai kenksmingas mūsų tėvynei, nes nežinantiems duoda klaidingo, 
tačiau rimto pagrindo manyti apie nenormalius, mirtinai įtemptus santykius 
tarp Lietuvos valdžios ir visų dargi mažiausiųjų tarnautojų iš vienos pusės ir 
plačios visuomenės iš kitos pusės, todėl visuotinis susirinkimas, stovėdamas 
ant normalaus ir garbingo Lietuvos valstybės, jos įstatymų ir Teismų vysty- 
mosi pagrindo, laiko savo pareiga pareikšti savo nuomonę tiek įstatymų 
leidėjams, tiek ir plačiai visuomenei, jog Lietuvos prisiekusioji advokatūra 
laiko įgyvendinimą įneštojo Seiman įstatymo apie mirties bausmės praplėtimą 
nereikalingu ir žalingu. Atvirkščiai, pris. advokatūra mano, jogei etikos, 
juridinio ir valstybinio mokslo nurodymais reikia eiti prie mirties bausmės 
instituto Lietuvos įstatymuose ir praktikoje mažinimo ir visiško panaikinimo“. 

Rezoliucija buvo pasiųsta Respublikos Prezidentui, Seimo Pirmininkui ir 
buvo paskelbta laikraščiuose. 


$ IV. Dorovinė disciplina ir priežiūra. 


Slidi ir labai palinkusi yra plokštuma, kuria advokatas vaikščioja, vykdy- 
damas profesinį savo darbą; jam lengva yra joje paslysti ir net visai nuslysti 
nuo dorovės pagrindo. Tas pavojus susidaro daugiausia dėl to, kad jis savo 
profesiniu darbu ieško sau uždarbio. Dėl šios priežasties advokatai neretai 
taip nedorovingai veikia, kad jų veikimas nudažo visą profesiją. Ir mes nuo 
senų laikų randame labai neigiamų nuomonių apie advokatų profesiją. 
Filosofai, pav., Platonas, Tomas Morus vaizdavo valstybių santvarką, kurioj 

neturėtų būti advokatų, nes jie esą nesusipratimų ir ginčų tarp Žmonių 
kurstytojai. Ir ne tik socialistiškos krypties galvotojai kartais taip žiūri į 
advokatų profesiją. Tokia pat nuotaika randame kartais ir kitur. Pav., Buenos- 
Aireso, miesto Argentinoje, kronika pasakoja, kad 1613 metais, 33 metams 
praėjus nuo to miesto įsikūrimo, ten buvo gauta žinia, kad atvyksta 
apsigyventi trys advokatai. Po karštų kalbų miestelėnų buvo nutarta nė vieno 
neįsileisti į miestą visuomenės labui, dėl to, kad naujam miestui nereikalingi 
esą teisės žinovai, nes patyrimas yra parodęs, kad iš jų gaunamas tik 
nuostolis: kur jie apsigyvena, ten atsiranda bylos, apgavimai, neišmokėjimai, 
nuostoliai pinigais ir gyvuliais kaip gyventojams, taip ir kaimynams. 

Lengva įsigyti tokia reputacija, kuri Rusijos poeto Nekrasovo vaizdžiai 
atvaizduota: „Polučiv gonorar neumeriennij, vosklical moj prisiažnij povie- 
rennij: pered vami stoit graždanin čišče sniega alpijskich veršin""“; arba tokia, 
kokia nusako vienas Petrogrado prisiekusiųjų advokatų tarybos narys: visuo- 
menės akyse advokatai ir lupikai stovi vienoj ir toj pačioj aukštumoj. 

Veikiančiame mūsų įstatyme nedaug randame dėsnių advokato veikimui 
dorovės atžvilgiu nustatyti. Teismų ir jų darbo sutvarkymo įst. 395 str. sako, 
kad dėl atlyginimo turi būti susitarta raštu su klijentu; 396 str. nustato, kad, 
nesant susitarimo dėl atlyginimo, jis nustatomas taksa, kurią paskelbti buvo 
teisingumo ministeris įgaliotas. Toji taksa dar 1866 metais buvo paskelbta. 
400 str. draudžia advokatui pirkti ir kitaip įsigyti savo įgaliotojų teises bylose, 
savo vardu, arba prisidengiant kitų vardu ir už nusižengimą prieš šitą normą 
nurodo atsakomybę tarybos nuožiūra. 402 str. sako, kad advokatas negali 
abiejų bylos šalių atstovauti, nei pereiti atstovu toj pat byloj iš vienos šalies į 
kitą. 403 str. draudžia advokatui skelbti klijento paslaptį ne tik bylai einant, 
bet ir jam išėjus iš jos, arba bylai pasibaigus. 

Etikos atžvilgiu advokatas sąmoningai nesuklys, jeigu jis saugos jos 
pagrindinius dėsnius ir jeigu jis visada turės galvoje advokato profesijos 
aukštą tikslą — tiesai tarnauti. 

I. Jeigu reikia tiesai tarnauti, tai reikia pačiam tiesą mylėti ir visada būti 
tiesiam. Todėl yra geras įsigyvenęs Prancūzijoj, buvo ir Rusijoj, yra dabar 
Lietuvoj „usus“ (paprotys), kad advokatas neturi teisės skelbtis, reklamuotis, 
nes skelbiantis atsiranda noro girtis, pirštis kitam savo savumais, taigi, eiti į 
koliziją su tiesa. Suprantama, kad pradedančiam jaunuoliu rūpi, kad 
visuomenė sužinotų apie jų, bet šiam reikale padėti pirmiausia turi patronas, 
o toliau taryba ir šiaip gyvenimas. Dar didesnis pavojus nuslysti nuo doros 
kelio yra tai, jei advokatas leidžia sau jieškoti klijentų agentų pagalba. Tų 
agentų visur pilna ir jie peršasi, veržte veržiasi į jauno advokato butą. Ir man 
teko kartą nusistebėti, kai jaunas advokatas, man atsitiktinai sužinojus, kad 
jis turi agentų ir paklausus jo, ar tai yra teisybė, nudavė nekaltą avinėlį ir 
paklausė manęs, ar gi tai negalima? 

II. Reikia save griežtai riboti uždarbio atžvilgiu, o pirmoj vietoj turėti 
galvoje klijento ir visuomenės nauda. Sąžiningai dirbant, atlyginimas ir, 
bendrai kalbant, uždarbis atsiras pakankamas. Reikia vengti kokių derybų su 
sąžine ir klausyti jos reikalavimo. Pav., man pradėjus eiti teismo kandidato 


* Gavęs be saiko honorarą, šaukė mano prisiekęs advokatas: prieš jus stovi pilietis, už Alpių 
viršūnių sniegą švaresnis. 

pareigas, teko sužinoti, kad vienas jaunas advokatas derėjosi didesnį 
honorarą gauti dėl to, kad jam neva reiksią teisėjai pusryčiais pavaišinti, 
kitas, senesnis, išsiderėjo dar didesnį atlyginimą toj pačioj byloj, nes su 
pirmuoju klijentas nesusitarė, dėl to, kad jam neva teksią su teisėjais už jo, 
advokato, pinigus pietūs suvalgyti. Tokie faktai mane, neturintį lėšų gyvenimo 
pradžiai, išgąsdino, kad tapęs advokatu nebūčiau priverstas ką nors panašaus 
daryti, tai ir sprukau į tolimus kraštus tarnauti. 

III. Ir baudžiamasis ir civilinis procesas yra ginčo procesas. Yra tikra, 
kad ginče tikra tiesa formuojasi. Tačiau, yra ir tokių nuomonių, kad teismo 
ginče katra nors šalis turi būti neteisi, nes negali būti abidvi teisios. Ir nesenai 
laikraštyje man teko skaityti, kad garsusis indietis Gandhi metė advokato 
verslą dėl to, kad advokatui, anot jo, tenka įrodinėti, kad kas yra balta yra 
juoda, ir kas teisinga — neteisinga. Šitokia mintis yra negili dorovinė mintis. 
Reikia advokatui to nedaryti, ką Gandhi mano, kad advokatai daro, ir tiek. 
Šiuo atžvilgiu yra skirtinga advokato padėtis: a) baudžiamoje byloje ir 
b) civilinėje byloje. 

a) Nėra nusikalstamojo darbo, kurio kaltininkas būtų negalima ginti. Tik 
viskas pareina nuo to, kaip ginti. Visuomenės gyvenimas yra toks sudėtinis, 
žmogaus siela yra tokia gili ir įvairi, kad visada galima bylos aplinkybėse rasti 
pagrindas užtarimo žodžiui kaltinamojo naudai, nenusižengiant tiesai. 

Spausdinant man šią paskaitą, tenka šioj vietoj įdėti kai kas, ko nebuvau 
kalbėjęs skaitydamas šią paskaitą. Priežastis ta, kad šių 1930 metų vasarą 
išėjo iš spaudos prof. S. Bieliackino knyga „Baudžiamųjų bylų gynimas“ 
(teisių fakulteto leidinys). Knyga labai įdomi ir teisininkams žinotina. Jos I-me 
skyriuje „Baudžiamojo gynimo esmė“ randame čia kalbamu reikalu tokių 
minčių, su kuriomis sunku sutikti ir kurių nekalima palikti čia nepalietus. Prof. 
S. Bieliackinas sako: „Labai dažnai kaltinamasis nori prisipažinti teisme, 
manydamas, kad esamieji bylos daviniai pakankamai išrodo jo kaltę, arba, 
apskritai, netenka vilties būti išteisintas. Gynėjas mato, kad jokių išrodymų 
prieš kaltinamąjį, iš tikrųjų, nėra ir prisipažinimas bus beveik vienintelė 
priežastis jam nuteisti. Ar gali tokiomis sąlygomis gynėjas palaikyti klaidingą 
kaltinamojo įsitikinimą? Ne, jis ne tik gali, bet ir turi įspėti tokį kaltinamąjį 
nuo klaidingo ir pragaištingo jam žingsnio. Svarbu tik, kad gynėjo patarimai 
neapgautų ir neklaidintų teismo, ko, žinoma, negalima būtų kęsti. Gynėjas su 
tam tikrais apribojimais solidarizuojasi teisme su ginamuoju. (Tai dar 
nereiškia, kad iš kaltinamojo bylos daro savo bylą, arba bent simpatizuoja 
jam, kaip teisingai pažymi Ruth). Kiek savo kaltę neigia kaltinamasis, neneigti 
jos negali ir gynėjas, net jeigu būtų įsitikinęs jo kaltumu. Tokiais atvejais, t. 
y. kada gynėjas yra tikras dėl savo klijento kaltės, jam reikėtų užleisti savo 
vietą kitiems, kurie to įsitikinimo neturi. Bet jeigu gynėjas, nežiūrint tokio 
savo įsitikinimo, vis dėlto sutinka ginti, tada būtinai turi padaryti visas 
logiškas išvadas iš fakto, kad jis yra kaltinamojo atstovas, ne daugiau. Kitaip 
būtų nutrauktas būtinas ryšys, kuris turi jungti kaltinamąjį su gynėju, ir mes 
gautume aišku neteisės ir procesualinės netvarkos pavyzdį. Jeigu gynėjo 
fronto pakeitimas, perėjimas nuo gynimo prie kaltinimo, arba net aiškus, 
tyčia daromas, gynimo pozicijų silpninimas ir savo „nepritarimo“ rodymas gali 
padėti teismui teisingai išspręsti vieną konkretišką bylą, tai, imant dalyką 
plačiau, tokio gynėjo veikimo padariniai gali būti tik neigiami: procesas 
demoralizuojamas ir „kaltinamojo pjovimas“ pasireiškia visame savo nuo- 

gume. Toks gynėjo elgesys atimtų gynimui bet kokia prasme, sutrukdytų 
proceso logika, pagal kurią kiekviena šalis gina savo tvirtinimus, o teismas 
daro sprendimą, pasiremdamas teze - kaltinimu ir antiteze - gynimu. Visai 
pamatuota yra pastaba, kad elementų kumuliacija, kada prokuroras būtu 
kartu ir gynėjas, arba šis pastarasis kartu ir prokuroras, yra nenaudinga, 
nelogiška ir pavojinga (M. Frydmann)". 

Aš tyčia išrašiau čia ilgą ištrauką iš p. Bieliackino knygos, kad nebūčiau 
pakaltintas netikrų minčių atpasakojimu. Čia atpasakotos p. profesoriaus 
mintys kaip tik liečia tą klausimą, kuriuo aš šioj vietoj kalbu: apie reika- 
lingumą gynėjui baudžiamojoj byloj eiti tiesos keliu. Nieko negalima pasakyti 
prieš tiesą, prof. Bieliackino išreikštą pastarajame ištraukos abzace, kad 
prokuroras negali būti kartu ir gynėjas ir, priešingai, gynėjas negali būti kartu 
ir prokuroras. Bet iš šios tiesos neseka ir kitos išvados, kurios ištraukoj 
išdėstytos. 

Prof. Bieliackinas nesako, kad jis turi galvoj kaltinamojo, visai nekalto, 
tyčia prisiėmimą sau kaltės, tad aš ir manau, kad jis kalba ne apie tokio 
kaltinamojo norą prisipažinti, nes apie tokį melagingą prisipažinimą netektų ir 
kalbėti, kad jam patvirtinti nėra įrodymų. Aš randu, kad prof. Bieliackinas 
kalba apie tikro kaltininko prisipažinimą, nors jo kaltei įrodyti nėra pakan- 
kamų duomenų. Tuo atveju negalima sutikti su prof. Bieliackino patarimu. 
Baudžiamojoj byloj gynėjas pirmiausia turi patarti ginamajam, kad jis 
prisipažintų, jeigu jis tikrai yra padaręs tą nusikalstamą darbą, kuriuo yra 
kaltinamas arba tikriau sakant, kad jis neneigtų įvykio ir savo darbo; 0 ar yra 
tame įvykyje nusikaltimas, tai jau prokuroro, gynėjo ir teismo dalykas 
svarstyti. Trumpai kalbant, gynėjas turi ginamam patarti sakyti teisybę ir 
išaiškinti jam, kad, ginamajam sakant teisybę, dažniausia bylos sprendimas 
būna palankiausias kaltinamajam, koks tik gali būti, žiūrint bylos aplinkybių. 
Antra gynėjo pareiga, tai susiprasti su ginamuoju, išaiškinti taip, kad 
ginamasis žinotų, kaip ginti jį gynėjas apsiima, bet toli gražu nebūti ginamojo 
aiškaus melo įrankiu. Ginamasis, ir esant svarbiems jo kaltės įrodymams, 
dažnai nepraranda vilties pasprukti iš teismo nebaustas, o gynėjas tos vilties 
neturi. Jei ginamasis vis dėlto prašo šį gynėją ginti jį taip, kaip jis, gynėjas, 
randa galima ir naudinga, tai gynėjas nepereina į prokuroro poziciją, 
ieškodamas bylos aplinkybėse ne nekaltumo įrodymų, bet kaltės ir bausmės 
sumažinimo. 

Kaltinamojo atstovas, kaip ir įstatymas sako, gina ir atstovauja jį, eida- 
mas ne jo proto ir sąžinės nurodymais, bet savo proto ir sąžinės nurodymais 
ir nurodo teismui neigiančias kaltinimą, arba si/pninančias kaltinimą 
aplinkybes. (Baudž. proc. jst. 744 str.). Gynėjas nepakeičia savimi ginamojo, 
pastarasis ir pats aiškinasi (to pat proceso 747 ir 749 str.). Taigi, gynėjas, 
kuris mano, kad jo ginamasis yra padaręs jam primetamąjį nusikalstamą 
darbą, neturi užleisti gynimą kitam, jei ginamasis to nenori ir sutinka, kad jis 
gintų jį taip, kaip randa savo išmanymu reikalinga ir naudinga ginti, 
nenusižengdamas su tiesos ieškojimo reikalavimais. 

Neteisė ir proceso netvarka įvyksta tada, kai gynėjas aiškią netiesą 
tvirtina esant tiesa, nes proceso dėsniai to nereikalauja iš jo, o gynėjas taip 
daro, klaidingai suprasdamas savo uždavinį ir stengdamasis iš balto daryti 
juodą, ir atvirkščiai, kad tik pasiektų savo garbės, kad byla „laimėjo“, 
„išteisino“ savo klijentą, nors galų gale dažnai to ir nepasiekia. Tokiais 

atvejais gauname tikrą proceso demoralizaciją, dėl kurios dažnai ir yra 
kaltinami gynėjai, kaip netiesos užtarėjai. 

b). Kas kita tenka pasakyti dėl kai kurių civilinių ginčų. Kartais žmogaus, 
siūlančio bylą, neteisė ir noras nuskriausti kitą yra taip aiškūs, kad negali būti 
jokios abejonės dėl bylos esmės, arba kartais teisingas interesas norima 
teismo keliu ginti, bet neturima įrodomųjų aplinkybių, taip, kad negali būti 
pagrindo kokiai vilčiai turėti tą interesą apginti, laimėti. Tokiais atvejais 
advokatas neturi doriško pagrindo imtis bylą vesti, nes veltui ima iš klijento 
atlyginimą, arba imamasi neteisė ginti. Jis tik gali paimti iš siūlančio tokią bylą 
atlyginimą už darbą, kad išaiškino klijentui tikrą dalyko padėtį. 

Pagrindinė taisyklė advokatui profesiniame darbe yra ta, kad jis žiūrėtų 
tikro sąžinės balso, visada laikydamas aukštą profesijos tikslą savo žvai- 
gžde— vadove; tai apsaugos jį nuo nukrypimo nuo dorovinio kelio. Kai asmuo 
leidžiasi į sąlygines derybas su sąžine, jam lengva rasti pakankamas išorinis 
savo negerų darbų pasiteisinimas: „nesupratau savo klijento“, „jaunas esu, 
neprityręs“, „Visa padariau, kas buvo galima“ ir t. p. 

Kaip pavyzdį, galiu nurodyti kitąsyk garsaus rusų advokato, profesoriaus 
Vladimiro Spasovičiaus pasielgimą. Jis, vos tapęs advokatu, kartą parašė 
galutinai išspręstoje civilinėje byloje malonės prašymą caro vardu. Jam buvo 
iškelta disciplininė byla. Spasavičius teisinosi, kad jis esą rašė tą prašymą ne 
kaip prisiekęs advokatas, bet kaip privatinis asmuo. Sofizmas aiškus. Ir pris. 
advokatų taryba (Petrapily) atmetė tokį pasiaiškinimą, nurodžiusi, kad jos 
teisė yra prižiūrėti advokato veiksmus plačiausia prasme ir kad „bet kokis 
skundas kasaciniu sprendimu, bet kokis prašymas panaikinti jį yra iš 
privataus asmens pusės netinkamas, o iš pusės prisiekusių advokatų, turinčių 
saugoti teismo garbę ir galutinio teismo sprendimo neliečiamybę, toks 
prašymas turi būti pripažintas ne tik netinkamu, bet ir visai įtartinu". 

IV. Iš advokatų dorovinių savumų dar reikia išskirti ir nurodyti ypatingai 
svarbūs šie: darbštumas ir kruopštumas. Advokatui reikia gerai studijuoti jo 
vedamos ir ginamos bylos, reikia kritiškai žiūrėti į savo gabumus ir atmintį, 
geriau nepasitikėti jais, bet dažniau savo bylas studijuoti. Be to, reikia 
kiekvieną momentą būti žodžiais tikram, būti kruopščiam bei tiksliam net 
mažmožiuose, savo darbo ir bylų vedimo tvarkoj. Šitie savumai yra labai 
aiškūs ir dėl jų reikalingumo žmogui, ypač advokatui, netenka plačiai kalbėti. 

Dabar Lietuvoj yra ruošiama advokatų institucijos reforma; girdėti, 
manoma, visai panaikinti advokatų padėjėjų institutas. Tuo atveju advokatų 
tarybai ir atskiriems advokatams, kaip padėjėjų globėjams, neteks rūpintis 
savo jaunų, būsimųjų kolegų parengimu jų darbui. Kiek kraštas iš to laimės, 
jei tai įvyks, ateitis parodys“. [57] 


Petrui Leonui teko būti advokatu sudėtingose bylose, kurios baigdavosi 
įvairiai. Štai 1930 m. Kaune buvo teisiami studentai Bigelis, Gučas ir Jakubė- 
nas. Petras Leonas kaip advokatas dalyvavo šioje vadinamojoje „Lietuvos 
socialdemokratų byloje“. Prokuroras prašė teisiamuosius pripažinti kaltais ir 
reikalavo skirti jiems mirties bausmę. Petras Leonas savo kalboje sakė, kad 
„prokuroras kviečiąs teismą nekritiškai vertinti bylos davinius, o dėti 

giai. Ypačiai reikia didelio atsargumo, kai eina idėjų kova, kai teisiama idėja. 
Idėjų gyvenimas labai komplikuotas ir negalima daryti skubių išvadų". Toliau 
savo kalboje Petras Leonas sakė: „Kai žmonės dirbo katakombose, juos taip 
pat žudė. Prieš tūkstantį metų, per kryžiaus karus nugalėtieji irgi buvo žudomi. 
Taip buvo senovėj. Šiandien Europoj į idėjų kovą jau kitaip žiūrima. Kai aš 
buvau tų metų kaip šiandie susodintieji į kaltinamųjų suolą, už savo idėjos 
paskelbimą grūdo į kalėjimus, į Sibirą. Mat, tos idėjos taip buvo pavojingos 
tada buvusiai tvarkai. Atėjo 1905 metų revoliucijos audra. Paskui rinkome 
dūmą. Ir toj dūmoj radosi visokių srovių socialistų. Vadinasi, nei kalėjimai, nei 
Sibiras idėjų neužgniaužė, nenuslopino. Taigi, į gyvenimą reikia žiūrėti giliau, 
viską analizuot, nečiupinėt viską geležinėmis rankomis“. Kalbėdamas dėl 
nagrinėjamos bylos konkrečiai, Petras Leonas atkreipė dėmesį, kad „čia vien 
tik pasakos, gandai, išmislai, bet jokių faktų, jokių davinių, kuriais remiantis 
teisiamuosius būtų galima apkaltinti". Teisiamuosius advokatas Petras Leonas 
prašė išteisinti. Šiame teisme dar kalbėjo advokatai Purėnienė ir Stankevičius. 
Teismas išklausė liudytojus, paskutinius žodžius teisiamųjų. Šios bylos pabaiga 
buvo tokia — visi kaltinamieji buvo išteisinti [58]. 

Praktinėje Petro Leono kaip advokato veikloje pasitaikė ir kurioziškas 
atvejis. 1930 m. balandžio mėnesį Vyriausiajame tribunole buvo nagrinėjama 
prelato K. Olšausko byla. Jis buvo kaltinamas tuo, kad 1928 m. rugsėjo 13 d. 
Birštone pasmaugė Stanislavą Danilevičiūtę-Ustjanauskienę. Šios bylos 
nagrinėjimo metu kalbėjo advokatai A. Tumėnas ir P. Leonas. Abu prašė 
teismą prelatą išteisinti. Tačiau teismas „pripažino pralotą K. Olšauską kaltu," 
pabrėžė, kad jis „nusikalstamą darbą padarė iš anksto apgalvojęs, sąmoningai?" 
Teismas iš prelato atėmė „visas pilietines teises“ ir padidino bausmę. Vietoj 
apygardos teismo paskirtos bausmės pradžios nuo areštavimo dienos (6 metai 
katorgos) pradžią paskyrė nuo 1930 m. balandžio 26 d., t.y. nuo Vyriausiojo 
tribunolo sprendimo priėmimo.Taigi bausmė K. Olšauskui buvo prailginta puse 
metų. Be to, teismas nusprendė, kad „Ustjanauskienės sūnui Antanui pral. 
Olšauskas turės mokėt po 200 lt. mėn., kol berniukas ateis į metus, pradedant 
1928 m. rugs. 13 d., t.y. nuo Ustjanauskienės nužudymo dienos“ [59]. Kaip 
matome, šioje byloje advokatams A. Tumėnui ir P. Leonui nepavyko. Teismas 
netenkino jų prašymų. Apygardos teismo paskirtą K. Olšauskui bausmę 
Vyriausiasis tribunolas dar padidino. 

Petras Leonas analizuodavo tarp advokatų pasitaikančias negeroves ir 
tikėjosi, kad jų sumažės. Štai citata iš kalbos, pasakytos visuotiniame advokatų 
susirinkime: „Advokatai yra žmonės, o kadangi jų yra nemažas skaičius, tai jų 
tarpe būna sporandinių iškrypimų iš profesinio dorovinio kelio. Tiesą pasakius, 
gandų yra būk tokių iškrypimų esą nemaža; gandai kartais būna vox populi, o 
šis retkarčiais esti vox Dei. Tačiau dėl advokatūros aš gandams netikiu. Dide- 

liam advokatų skaičiui esant, negali nepasireikšti retkarčiais jų tarpe žmogaus 
silpnybė, kurios pagrinde guli sunkiai apgalimos mamonos pagundos. Tačiau 
mes tikime, kad mūsų korporacijoje panašūs pasireiškimai, iškrypimai iš 
profesinės dorovės, kaip buvo tiktai sporandiniai, taip ir ateityje bus dar retesni 
pasireiškimai"' [60]. 

Petras Leonas skiepijo advokatūroje sąžiningumo jausmą, atsakomybės ir 
kuklumo principus. Jo asmeniškas pavyzdys siekiant aukšto dorovinio ir 
profesinio lygio darė didelę įtaką Lietuvos advokatams. 

Petro Leono rūpinimasis advokatais buvo ne tik dvasinis, bet ir 
materialinis. Jo iniciatyva 1927 m. buvo įsteigtas dr. J. Basanavičiaus fondas 
(apie 28 000 litų), iš kurio procentų buvo teikiamos dvi stipendijos studentams 
teisininkams. Jam būnant Advokatų tarybos pirmininku buvo įsteigtas fondas 
mirusiųjų advokatų šeimoms šelpti ir advokatų susišelpimo fondas. Petro 
Leono iniciatyva 1935 m. Kauno kapinėse buvo pastatytas paminklas mirusiam 
1907 m. advokatui M. Lozoraičiui. Ta proga Petras Leonas prie paminklo 
pasakė kalbą [61]. Apie advokato Motiejaus Lozoraičio gyvenimą ir veiklą 
Petras Leonas dar 1907 m. paskelbė spaudoje nuoširdų ir išsamų straipsnį. Jis 
rašė: 


„Ką-tik sugrįžau namon, palydėjęs į kapus kūną vieno iš brangiųjų 
tėvynės sūnų, vieno iš mylimiausiųjų savo draugų, - prisiekusio advokato 
Motiejaus Lozoraičio. 

Kaip gyvas stovi jis prieš mano akis: seniaus - smulkus, mažas pirmos 
klasies gimnazistėlis, kuomet aš, antros klasies mokinys susipažinau su juom, 
paskui - baigiant gimnaziją ir universitatėj, augštas, laibas, skaistaus ir 
gražaus veido jaunikaitis, dar vėliau - suaugęs, rimtas vyras, šeimynos galva, 
ant galo - nelaimingas paliegėlis... Ar tame, ar kitame amžiaus laike jis 
visuomet švelnus, meilus, malonus, korektiškas, pilnas proto ir šviesių 
minčių. - 

Motiejus Lozoraitis gimė 1866 metuose, Baltrušių kaime, Griškabudžio 
valsčiaus, Naumiesčio pav. (palei Pilviškius). Darbo žmonių, ukininkų sunus, - 
Motiejus ir pats per visą savo amžį, kolaik buvo sveikas, buvo labai darbštus. 
Apdovanotas-gi nepaprastu gabumu jis kaip moksle, taip ir kituose darbuose 
turėjo geriausius pasiekimus. Gimnaziją nabašninkas pabaigė su aukso 
medaliu, o universitatę = su pirmo laipsnio diplomu. Bet oficijališki doku- 
mentai nevisuomet liūdija tikrą Žmogaus išsilavinimą. Neretai esti taip, kad 
mokinys, oficijališkai išgirtas, ištikro tebelieka mažai išsilavinusiu Žmogeliu, 
dėlto kad apart priverstinio mokslo nieko daugiaus nėra skaitęs. M Lozoraitis 
neprigulėjo prie tokių. Dar gimnazijoje jis buvo prisidėjęs prie gimnazistų 
kuopelės, kuri slapta nuo savo valdžios pirkosi rimtos įtalpos kningas, 
plačiaus lavinančias jaunuomenės protą, nekaip valdžios leistos skaityti. Taip- 
pat ir universitatėj jis neužsiganėdino toms lekcijoms, kurias girdėjo iš pro- 
fesorių lūpų, bet daug dirbo, daug skaitė. Pertai iš jo išėjo vyras prakilnaus, 
stipraus proto, gilių žinių, plačių pažiūrų į visas Žmogaus gyvenimo puses, 
tvirto būdo, augštos doros ir geros širdies. - Dar būdamas universitatės 

studentu, M.Lozoraitis pradėjo darbuoties ir literatūriškam tėvynės lauke. Jis 
vienas iš veikliausių Maskvos lietuvių draugijos sąnarių: beveik niekuomet 
nepraleizdavo jos viešų susirinkimų, kuriuose tankiai skaitydavo referatus ir 
laikydavo prakalbas. Pirmas, plačiai visuomenei duotas jo raštas - buvo 
straipsnis patalpintas «Šviesos» N?2 5 - 1887 m. «Keli žodžiai apie uždėjimą 
kninginio amžino banko lietuviškos rašliavos», kuriame nurodytos silpnos 
pusės p. Laurino sumanymo įsteigti tokį banką. Labai džiaugdamos, kad 
atsirado tarp lietuvių žmogus, kurs paaukojo žymią pinigų sumą mūsų 
rašliavos reikalams, ir norėdamas, kad p. Laurinio mintis tvirtai būtų įvykinta, 
Lozoraitis nurodė tai, kas prigulėtų pataisyti ir prašalinti tame sumanyme. 

1888 metų pradžioje Varšavos Lietuviai-studentai pakėlė klausimą apie 
naujo laikraščio išleidimą, kadangi einanti «Šviesa» daugeliui netiko, Ame- 
rikos - gi lietuvių laikraščiai - pertolimi. Tas klausimas buvo ilgai svarstomas 
korespondencijose tarp Varšaviečių ir Maskvieičų. Ant galo buvo nutarta 
padaryti susivažiavimą, kuris įvyko per Petrines (n.st.) 1888 m. Senapilėje 
viešbutyje. Tame susivažiavime buvo ir M.Lozoraitis. Po susivažiavimui 
pasitarimai ir toliaus ėjo ir ačiu Varšaviečių (V.Kudirkos ir kt.) energijai, 
«Varpas» pradėjo skambinti nuo 1889 m. pradžios. Paskui inteligentijos 
susivažiavimai buvo daromi po kartą metuose per kelis metus, vasaros laike, 
kaip pasitarimams apie laikraščio pagerinimą, padidinimą ir aprūpinimą 
pinigais, taip pat ir kitiems reikalams aptarti. Antras susivažiavimas vasarą 
1889 m. buvo M. Lozoraičio tėviškėje. 

Gausingas vaisiais literatiškas nabašninko darbas prasidėjo, pabaigus 
jam universitatę 1889 metų pabaigoje. - «Varpo» N?2 12 - 1889 m. tilpo jo 
plati korespondencija iš Pilviškių. Po visais man žinomais spauzdintais raštais 
M.Lozoraitis pasirašydavo pseudonimu «M. Joniškis». 

Pradėjus nuo N? 2 - 1890 m. «Varpo», per ilgą laiką buvo nuolat jo 
vedamas to laikraščio skyrius «Politika». Gana tik perskaityti kelis šituos jo 
straipsnius, idant susipažinti su jų autorium: su jo nuomonėmis ir pažiūromis, 
jo sympatijomis ir antipatijomis. - Francuzijos generolo-avantiuristo 
Buolanger mėginimas tapti savo tėvynės išgelbėtojum, ištikro-gi diktatorium, 
duoda M.Lozoraičiui progą išaiškinti priežastis, dėlko toks žmonių laisvės 
priešas, kaip Boulanger, randa sau daug šalininkų, respublikos priešų. «Tiktai 
plačios socijališkos reformos, sako jis, vardan pagerinimo išlygų gyvenimo 
žmonių daugumo galėtų patraukti visus į respublikos pusę» ir t.t. - Anglijos 
valdžios projektas apie žemės išpirkimą Irlandijoje pakelia M.Lozoraičio 
galvoje daug gilių minčių kas-link žemės valdymo. „Berots, sako jis, baisia 
anomalija išrodo, jeigu žemę valdo nedidelis skaitlius žemturčių; kaip 
svarbiausias objektas ekonomiško triuso žmogaus, ji turi prigulėti visai 
draugijai». Toliaus jis kritikuoja agrariškos reformos Irlandijoje įstatus ir 
aiškiai parodo, kad be priverstinio žemės išpirkimo už valdžios paskirtą kainą 
žemė perbrangiai atsieis mažturčiams. - Didelį džiaugmą M.Lozoraičio širdyje 
pakelia Vikietijos ciesoriaus Vilhelmo sušaukiama konferencija darbininkų 
klausimui aptarti. - Jis nesitiki iš jos didelių pasekmių, bet parodo svarbumą 
to, kad valstija pripažįsta savo pareiga užsiimti darbininkų buvio pagerinimu. 
Gerai suprazdamas, kaip sunku tą klausimą išrišti, M.Lozoraitis sako: «tiktai 
draugija, viešpatystė ir darbininkai sujungtomis spėkomis gali išrišti 
socijališką klausimą». Prie minėtos konferencijos darbų jis grįžta ir kitame 
savo rašte «Naujausia teisdavystė apie darbininkus» (N? 11 - 1890 Varpo); 

nuskriaustųjų padėjimas rūpi jam, užtat jis juom ir užimtas. Liūdnas mintis 
iššaukia jame žemiečių viršininkų įvedimas Rusijoje; juose jisai teisingai mato 
baudžiavos laikų žemturčių atsigimimą. «Iš pusės moksliškos ir draugijinės 
tasai institutas priešingas visiems prityrimams XIX amžiaus, kuris išdirbo du 
aksiomatu; atskyrimą administracijos nuo teismo ir decentralizaciją su 
demokratizacija valdymo organų». = ZŽemiečių įstaigų Rusijoje reforma 
(1890 m.), pagal kurią dvarininkams priguli balsų daugumos ir valdžia, 
gubernatoriaus asmenyje, turi didelę priežiūros tiesą, taipogi buvo prigulinčiai 
apsverta M.Lozoraičio «politikoje». «Tokia viešpatystės politika, kalbėjo jis, 
nesutinka su idėa šios gadynės kulturos, idėa visų lygumo tiesos akyse». - 
Nuo «politikos» pereisime prie kitų jo raštų. - Aš neapsiimu čion išskaityti 
visų jo raštų, kurių daugelio ir sužinoti negaliu, kadangi jie buvo spauzdinti be 
parašo. Mano tikslas - supažindinti visuomenę su nabašninko asmenimi ir 
dėlto pasinaudosiu tik kai-kuriais raštais. Pilietiškos laisvės, teisių lygybė, 
ekonomiškas daugumo darbo žmonių išnaudojimas ir nuskriaudimas, taip-pat 
ir valstijos tvarka nuolat buvo užėmę M. Lozoraičio atidą. Rašte «Keli žodžiai 
apie Airių kilimą» jis nupiešia Irlandijos už politišką laisvę kovos istoriją ir 
gėrisi energišku Parnell'o veiksmu (Varpo N? 2 - 1892 m. ir kt.), išguldyme 
«Priežasčių išnykimo baudžiavų Maskolijoje» (Varpo N? 6 - 1891 m. ir kt.) jis 
plačiai aiškina netik išnykimą, bet ir atsiradimą baudžiavų; korespondencijoje 
apie nepatentuoto advokato Bogdzevyčiaus užmušimą (Varpo N? 12 - 1892 
m.) jis parodo sąlygas, labai suminkštinančias ukininkų-užmušėjų kaltę; anot 
autoriaus, ačiu dvarininko skriaudimams, ačiu valdininkų betvarkei ir ačiu 
Bogdzevyčiaus, kuris buvo dvarininko advokatu, besąžiniškam bylų prieš 
ukininkus vedimui, šitieji išgėrė beveik į dugną kartybių taurę ir pasiryžo 
išsigelbėti nuo baisaus savo priešo; straipsnyje «Gardu, bet pertoli» (Varpo 
N2 9 - 1894 m.) M. Lozoraitis išjuokia lenko p. B. Ulianovskio nupieštą uki- 
ninkų po pono valdžia gyvenimo idiliją. - 

Tikėjimo ir sąžinės laisvės persekiojimas Rusijoje iššaukia iš-po 
nabašninko plunksnos du karštu straipsniu: «Pravoslavija Kauno gub.» (Varpo 
N2 2 - 1894 m.) ir «Keletas minčių dėl Kražių atsitikimo», (N? 6 - tų pačių m. 
Varpo); trumpai aprašęs, kaip valdžia persekioja katalikų tikėjimą ir rūpinasi 
varu platinti pravoslaviją, jis užbaigė pirmąjį straipsnį taip: «Katalikas lygus 
žmogui, iš kurio be teismo atimtos visos teisės, apart vienos - gyventi ir 
jausti, kad didžiausia civilizacijos idėa, sąžinės laisvė, dėl kurios žmonija 
perkentėjo daug baisių kovų, neturi nėkokios vertės Rusijoj dagi šiandien ir 
panaši į menką šviesos spindulėlį, kuris šviečia tamsumoj tartum pasislėpęs, 
idant pikta dvasia jo nepamatytų». Dar energiškiaus jis kalba apie Kražiečių 
kankinimą dėlei bažnyčios uždarymo. Prie ką-tik minėtų straipsnių reikia dar 
pridurti ir raštą apie «vidutines mokyklas Kauno gub.». (Varpo N? 4 - 1894); 
ir jų veikime M.Lozoraitis randa tuos pačius valdžios tikslus: mūsų rašto 
rusinimą ir jame pravoslavijos platinimą; «mokykla Rusijoj, baigia jis tą 
straipsnį, yra policijos įtaisa, kurią tartum gina nuo tikrosios civilizacijos 
dvasios pakabintas ties mokyklos durimis erelis». 

Skaudžiausiu  M.Lozoraičio gyvenime dalyku buvo mūsų spaudos 
uždraudimas. Šitam klausimui pavesti keli jo straipsniai: «Melas ir teisybė» 
(Varpo N2 - 1893), kur išaiškinta melagystė, buk spauda mums buvo 
uždrausta, kad išgelbėti mus nuo sulenkinimo, ir parodyti, kad tikras to 
uždraudimo tikslas - tai noras surusinti lietuvius; «Hilferdingas ir lietuvių 

klausimas» (N? 9 - 1893), kur išvesta eikštėn, kad ir Hilferdingo noru buvo 
lietuvius surusinti; «Musu laikraščiai» (Varpo N? 3 - 1893 m.), kur iš 
priežasties dešimties metų suėjimo nuo «Aušros» pasirodymo nurodyta, kokie 
turi būti mūsų laikraščiai, idant, nežiūrint į spaudos uždraudimą, jie galėtų 
užsienyje tvirtai užsilaikyti ir po Lietuvą platinties. Apie spaudos uždraudimą 
jis ir rusiškai parašė straipsnį, kurį 1895 m. perskaitė Peterburge Geogra- 
fiškos Draugijos susirinkime. Šitas straipsnis buvo patalpintas rusų laikraštyje 
„Živaja Starina“, o lietuviškai išguldytas jis tilpo Varpo N2 7 - 1896 m. po 
vardu: «Lietuviai ir rusiškas alfabetas». 

Visuose savo raštuose M.Lozoraitis apšviečia aptariamą dalyką mokslo 
šviesa. Grynai teoretišką darbą jis patalpino N?2 2 ir k. Varpo už 1891 m. 
«Pamatas savasties tiesos». Jame, parodęs individualistų ir komunistų 
kraštutines pažiūras ir sukritikavęs laisvos konkurencijos systematą, gulintį 
šio laiko nuosavybės teisės pamate, jis aiškiai išguldo, kad nuosavybės teisės 
pamatu tėra ir tegali būti tiktai visuomeniškas reikalas pagal tai, kaip jį 
supranta įstatymdavystės valdžia. 

Iš visų M.Lozoraičio raštų aišku, kad jis buvo persitikrinęs evoliucijos 
šalininkas ir tikras demokratas. - Jisai karštai mylėjo savo tėvynę Lietuvą, 
savo tautą ir kalbą ir neabejojo, kad lietuvių tautos kilimas paremtas ant 
neatmainomų svieto įstatų ir pertai turi prieš save gražią ateitį. Užtat visu 
savo gyvenimu jis stengėsi prisidėti prie to mūsų kilimo iš miego. Augščiau aš 
trumpai pakalbėjau apie jo darbus rašliavos dirvoje. Dabar turiu atkreipti 
skaitytojaus atidą į kitas jo gyvenimo dalis. Netik raštais, bet visu savo 
gyvenimu jis rūpinosi būti naudingu tėvynei. Užtat jis apsigyveno savo krašte, 
čion Kaune, idant praktišku, kasdieniniu darbu varyti pirmyn visuomenės 
didžiausią reikalą. - Taip-pat ir šeimyniškas gyvenimas jam pasisekė sutverti 
taip, kad jis nebuvo priešingas karščiausiems jo idealams. Būdamas 
«žmogum» tikroje to žodžio prasmėje, jis gerbė kiekviename, nežiūrint į jo 
tautystę, tikėjimą ir visuomenišką padėjimą, pirmiausiai Žmogaus asmenį. 
Protingas, darbštus, plačių žinių, augštos doros ir labai teisingas vyras, jis 
čion Kaune greitai užsitarnavo tarp visokių tautų tikrą pagodonę ir garbę, 
kaipo žmogus ir kaipo advokatas. Bet neilgai galėjo naudoties visuomenė jo 
didelėmis spėkomis. Gana greit po apsigyvenimui Kaune M.Lozoraitis pradėjo 
skųsties kojų skaudėjimu. - Jau 1898 metuose, kuomet aš, po ilgam su juo 
nesimatymui, atlankiau jį Kaune, jis jau skundėsi man, kad jam kojos skauda 
per kelius. Bet tuomet dar jis vaikščiojo ir dirbo. Liga neišrodė baisia ir niekas 
nesitikėjo, kad ji taip greit eis pirmyn, įpač jog nabašninkas jieškojo pagalbos 
pas daktarus. - Bet daktarų mokslas jam tikros pagalbos neatnešė. Liga 
didinosi ir vasarą 1904 m. aš jį radau begulintį lovoje ir nevaldantį kojomis. 
Nuo to laiko jis daugiaus ant kojų nestojo ir per kelis metus, kaip jis, taip ir jo 
šeimyna per sunkaus ligonio sarginimą, - buvo tikrais kankintiniais. Nevaldė 
jis kojomis, mažai valdė rankomis, kentėjo fyziškus skausmus, - o protas 
visuomet liko šviesus. Tapo mums leista spauda, prasidėjo politiškas ir 
visuomeniškas judėjimas. Visukuom jis karštai interesavosi ir gailėjosi, 
negalįs prisidėti prie darbo. - Gaila, skaudu buvo žiūrėti į tą vyrą, - turinį 
daug protiškų ir doriškų spėkų ir netekusį fyziškos sveikatos...... Savo 
kančiose ir nelaimėje jis razdavo paguodą, viena, tame, kad matė mūsų 
visuomenę einančią pirmyn ir jautė, kad ir jo darbas nenuėjo ant niekų, antr- 
gi, savo šeimynoje, kuri kiek galėdama rūpinosi palengvinti jo padėjimą. 

Graudu būdavo žiūrėti, kaip paliegęs tėvas mokina iš kningų savo kūdikius, 
kaip šitieji patarnauja jam kuom... Nekalbu apie žmoną, kuriai nuolat reikėjo 
jam tarnauti. - Toks jo gyvenimas tęsėsi iki šiam pavasariui. Bet liga vis 
didinosi ir 18/31 Liepos šių metų vakare jis ant amžių užvėrė akis. - Ilsėkis, 
mielas drauge, neužmirš tavęs Lietuva! Tegu būna tau lengva žemelė!“ [62] 

Lietuvos advokatai palaikė ryšius su Amerikos lietuvių advokatų draugija. 
Pirmasis pasiuntinys, nuvykęs pas Amerikos lietuvius advokatus, buvo advo- 
katas Rapolas Skipitis. Amerikos lietuvių advokatų draugija buvo atsiuntusi 
savo atstovą į Pirmąjį pasaulio lietuvių kongresą, kuris vyko 1935 m. rugpjūčio 
11-17 d. Kaune. 1936 m. rugsėjo mėn. Į Lietuvą buvo atvykęs Amerikos 
lietuvių advokatų draugijos atstovas Jonas Bagdžiūnas-Borden. Jis bendravo su 
Lietuvos advokatais ir dalyvavo Lietuvos advokatų tarybos posėdyje 
(4.11 pav.). 


4.8. Siūlymai kandidatuoti į Lietuvos prezidento postą 


Petro Leono, didelį autoritetą turinčio asmens, kandidatūra buvo kelis 
kartus svarstyta tuometinių partijų valdančiuosiuose sluoksniuose. Jau 1920 m. 
jam buvo siūlyta tapti kandidatu į Lietuvos prezidento postą. „Steigiamajam 
Seimui ruošiant laikinąją konstituciją, - rašė Petras Leonas, - man teko patar- 
nauti savo patarimais. Priėmus laikinąją konstituciją Steigiamasis Seimas 
ruošėsi rinkti respublikos prezidentą, kuriuo galėjo būti ir Steigiamojo Seimo 
pirmininkas. Ministras pirmininkas dr. K. Grinius atėjo pas mane ir siūlė būti 
respublikos prezidentu. Dr. K. Grinius tikino, kad jeigu aš sutiksiu būti ren- 
kamas, tai gausiu iš 120 ne mažiau kaip 96 balsus. Valstiečiai liaudininkai 
tuomet buvo sudarę bloką su dešiniuoju Steigiamojo Seimo sparnu: krikščio- 
niais demokratais, ūkininkų sąjunga ir darbo federacija, tai šitų frakcijų beveik 
visi Seimo nariai, tikėjosi Grinius, balsuosią už mane. Aš nurodžiau visas 
kliūtis, kurios trukdo man užimti tąją aukštą vietą. Dr. Grinius prašė mane dar 
pagalvoti ir žadėjo po 3 dienų vėl atsilankyti. Atėjus dr. Griniui pas mane antrą 
kartą, aš vis dėlto daviau jam neigiamą atsakymą. Svarbiausios priežastys, 
kurios vertė mane atsisakyti buvo: a) tai, kad aš nebuvau išrinktas į Steigiamąjį 
Seimą; b) mano šeimyninės sunkios sąlygos; ir c) mano neturtingumas toms 
šeimos sunkioms sąlygoms tinkamai prezidento padėčiai rūpintis" [63]. 

4.11 pav. Lietuvos advokatų tarybos posėdis, vykęs 1936 m. rugsėjo 15 d. 
Jame dalyvavo ir Amerikos lietuvių advokatų draugijos atstovas J. Bagdžiūnas-Borden. 
Iš kairės į dešinę sėdi: S. Bieliackinas, J. Bagdžiūnas-Borden, P. Leonas, 
M. Sleževičius, R. Skipitis; stovi: V. Stankevičius, V. Požėla, Z. Toliušis, 
V. Fritšteinas, M. Alminauskienė, J. Našliūnas. 
Paimta iš laikraščio „Vienybė“. 1957 m. spalio 18 d. P. 7 


Rašydamas apie K. Griniaus siūlymą tapti kandidatu į Lietuvos prezidento 
postą, Petras Leonas pateikė ir priešingą faktą - bandymą atkalbėti jį nuo gauto 
siūlymo — atsisakyti būti prezidentu. „Keistas faktas, - rašė Petras Leonas. - 
Buvusio prezidento švogeris R. Chadakauskas, kuris prieš Didįjį karą buvo 
mano, kaip advokato, padėjėjas, atėjo pas mane ir įkalbinėjo, kad aš nesutik- 
čiau būti prezidentu. Aš supratau to asmens veiksmus. Smetona siekdamas atei- 
tyje prezidento vietos bijojo, kad aš patekęs į prezidento vietą netapčiau popu- 
liaresnis visuomenėje ir kariuomenėje" [64]. Tuo metu Lietuvos prezidentas 
nebuvo renkamas. Jo pareigos buvo pavestos Steigiamojo Seimo pirmininkui. 

Po keliolikos metų Petras Leonas pateikė ir savo atsisakymo būti kandi- 
datu į Lietuvos prezidento postą vertinimą: „Dabar (praėjus daugiau kaip 
dešimčiai metų nuo Steigiamojo Seimo rinkimų. — J.L.) laikau savą klaidą 
padaręs ne savo naudos atžvilgiu, bet krašto reikalų atžvilgiu. Tikiuosi, kad 
valstybės valdymas būtų ėjęs tikros, sveikos demokratijos dėsniu" [65]. 

1922 m. įvyko pirmojo Seimo rinkimai. Tuo metu vėl iškilo Lietuvos 
prezidento rinkimo klausimas. „Išrinkus atstovus į pirmąjį, po Steigiamojo, 
Seimą, - rašė Petras Leonas, - reikėjo rinkti respublikos prezidentą. Valstiečiai 
liaudininkai primygtinai prašė mano sutikimo leisti jiems mane siūlyti 
kandidatu. Jų motyvams pasidaviau ir sutikau, tačiau visai neturėdamas vilties, 
kad būčiau išrinktas. Tuo pat laiku, kai ėjo frakcijų pasitarimai dėl prezidento 
rinkimų, p. M. Sleževičius, tos partijos, kuri iškėlusi buvo mano kandidatūrą, 
vadas išvyko užsienin ir prezidento rinkimuose nedalyvavo. Toks buvo nerim- 
tas tos partijos pasielgimas su manimi. Į Seimo posėdį prezidentui rinkti susi- 
rinko maža atstovų. Konstitucijos atitinkamu straipsniu einant, prezidentas 
negalėjo būti renkamas tokio Seimo kvorumo. Tačiau dešiniųjų blokas savaip 
išaiškino konstitucijos straipsnį ir respublikos prezidentu išrinko A. Stulginskį?? 
[66]. 

1923 m. įvyko antrojo Seimo rinkimai. Po rinkimų Petras Leonas vėl 
buvo prašomas būti kandidatu į Lietuvos prezidento postą. „Išrinkus antrojo 
seimo atstovus, - rašė Petras Leonas, - trijų partijų: krikščionių demokratų, 
ūkininkų sąjungos ir valstiečių liaudininkų delegatai <...> atvyko pas mane 
prašyti, kad aš sutikčiau būti objektu jų pasitarimų, kaip kandidatas į 
respublikos prezidento vietą. Jie įspėjo, kad partijos nėra galutinai susitarusios, 
bet esą rimto pagrindo tikėtis, kad susitarsiančios, bet jeigu nesusitartų, tai kad 
aš neturėčiau jokio jiems priekaišto. Aš atsakiau, kad partijos, prie kurių aš 
nepriklausau, tokiu pasiūlymu daro man didelę garbę ir kad todėl aš duodu 
save jų dispozicijon, visiškai rimtai įvertindamas jų atvirą įspėjimą <...> Galų 
gale partijos nesutarė ir tie patys asmenys, kurie buvo atvykę pas mane 
anksčiau, pranešė apie pasitarimo fiasko“ [67]. 

1926 m. kairieji, su mažumos pagalba surinkę Seimo daugumą, nesiūlė 
Petrui Leonui kandidatuoti į Lietuvos prezidento postą. „<...> pasirodė, - 
pažymėjo Petras Leonas, - jų kairiajam nusistatymui aš buvau netinkamas.“ 
Pratęsdamas savo mintį apie valstiečių liaudininkų ir socialdemokratų kairumą 
ir išdėstydamas savo požiūrį į jų bei savo veiksmus 1926 m. gruodžio mėnesį, 
Petras Leonas pabrėžė: „Juokingas man atrodo tas valstiečių liaudininkų, o 
dalinai ir socialdemokratų, didesnis kairumas, nei kad mano pažiūros ir 
įsitikinimai. Manau, kad aš nebūčiau taip lengvai apleidęs prezidento vietą, 
kaip tai įvyko 1926 metų gruodžio 16/17 d. naktį; o gi po to kaip lengvai 
daugelis virsta tautininkais, arba labai artimais pastariesiams“ [68]. 

Dėl Petro Leono kandidatavimo į prezidento postą galimybių savo 
nuomonę viename iš laiškų išreiškė ir duktė Onutė. 

„Universitete dirbu, mokinuosi kiek jėgos leidžia. Dabar esu kiek rames- 
nė ir galiu dirbti. Per kalėdas turėdama laisvo laiko eisiu pas gydytoją, nes 


mano širdis dažnai neduoda man ramaus miego, auditorijoj sėdint netenka 
oro ir skauda. Gerai, kad dabar jau nereik man aukštai laiptais vaikščioti - 

mūsų butas tik dviejuose aukštuose. 

Tėtuks klausi dėl prezidentūros. Aš jau girdėjau nuo kitų Žmonių apie 
tėtuko kandidatūrą. Nenoriu į tą klausimą paviršutiniškai žiūrėti ir žiūriu taip: 
jeigu tėtuks galėtum, t.y. jei tėtuko nusistatymai dalyvauti valdžioje ir būti 
jos vadu esant krikščionims šeimininkais tai neprieštarauja ir jei Prezidento 
pareigos patenkintų tėtuką savo veikimu ir darbu, tai žinoma tuomet galima 
sutikti. Nes svarbu, kad žmogus paėmęs atsakomą ir aukštą vietą jaustųsi 
joje gerai, kad nebūtų vidujinių varžytinių ir nereikėtų eiti prieš save. Tas 
žinoma svarbu ir kiekvienam darbe. O aš kažko abejoju, ar tėtukas gerai jaustis 
turėdamas tokius sandarbininkus kai krikščionys. Man baugu, kad nebūtų per 
sunku tėtukui su jais darbą dirbti. Žinoma aš esu per toli nuo viso dabartinio 
Lietuvos gyvenimo, nuo dabartinės ten susidariusios padėties, kad galėčiau ką 
nors pasakyti. Viena galiu pasakyt, kad tėtuko garbė kaipo prezidento mane 
nevilioja. Aš labai didžiuojuosi, kad turiu tokį tėvą, kaip kad esi tėtukas, o 
prezidento vardas man to jausmo nepadidins. Bet vėlgi aš suprasčiau ir tėtuką: 
tėtukas esi labai veiklus, protingas ir atatinkamas kiekvienam atsakomingam ir 
dideliam darbui ir tą jausmą aišku pats tėtukas turi jausti, o todėl gali būti ir 
noras tos garbės gilioj ir gražioj to žodžio prasmėj, tai tiek aš galiu iš širdies ir 
atvirai pasakyti. Aš kartoju, kad dėl manęs joks titulas kad ir aukščiausias 
pridėtas prie tėtuko vardo, nepadarys man tėtuką aukštesniu ir gražesniu, nes 
tėtukas toks koks esi, esi man gražiausias. Aš vieno norėčiau, kad tėtukas pats 
pasielgtum kaip vidujinis balsas liepia ir aiškus protas diktuoja. Ir jeigu bus taip 
pasielgta, tai aš visuomet tėtukui pritarsiu ir būsiu tėtuko draugu, ar sutiktum 
paimti prezidentūrą, ar ne. <...> man rodos, kad šiuo klausimu aš pareiškiau ką 
manau ir jaučiu. Ir dabar man yra visai ramu, nes aš žinau, kad pasikalbėjom 
su tėtuku atvirai. Ir todėl tėtuk šiaip ar taip nuspręstum, aš duodu tėtukui savo 
draugišką ranką. Ir jeigu tėtukui būtų kada nors sunku, tai aš visuomet 
pasidalinčiau tuo sunkumu. 

Onutė." [69] 


Kvietimas dalyvauti rengiant Lietuvos konstitucijos, žemės reformos, 
civilinių įstatymų pakeitimus, Steigiamojo Seimo komisijos darbe, skyrimas 
Steigiamojo Seimo ir dar kitų trijų Lietuvos Seimų rinkimų Vyriausiosios 
rinkimų komisijos pirmininku, siūlymai kandidatuoti į Lietuvos prezidento 
postą rodo Petro Leono autoritetą tuometinėje Lietuvoje. Lietuvos žmonės, 
įvairių politinių pakraipų partijos ir jų grupės labai vertino jį ne tik kaip 
aukštos kvalifikacijos teisininką, bet ir kaip rimtą, sąžiningą, politiškai neanga- 
žuotą, bešališką, teisingą žmogų. Deja, dėl Petro Leono kuklumo, paskubėto 
atsisakymo būti pretendentu į prezidento postą, o vėliau dėl tuometinių partijų 
nesutarimų, kai kurių partijų vadovų nepalankumo atsakingumo stokos bei kitų 
priežasčių siūlymai kandidatuoti į Lietuvos prezidento postą nebuvo įkūnyti. 


4.9. Rinkimai į Steigiamąjį Seimą 
S. Noreikienė, rašiusi apie Lietuvos Valstybės Tarybą ir politines partijas 

1918 m. pabaigoje — 1920 m. gegužės mėnesį bei partijas Seimo, taip pat ir 
Steigiamojo, rinkimuose, pažymėjo, kad Tautos pažangos partija (Pažanga) ir 
Lietuvos krikščionių demokratų partija (LKDP), turėdamos savo rankose 
vyriausybę (E. Galvanausko Kabinetas) bei Lietuvos Valstybės Tarybą (LV), 
siūlė išlaikyti valdžią savo rankose, laimėti rinkimus į Steigiamąjį Seimą [70]. 

Kai iki rinkimų liko vos kelios savaitės, buvo paskelbtas susirinkimų įsta- 
tymas, pagal kurį vietinė valdžia turėjo teisę siųsti savo atstovus į visų rūšių 
susirinkimus, valdžios atstovas galėjo kištis į susirinkimų eigą, nutraukti juos ir 
kt. [71]. 

Rinkiminės kampanijos metu ypač aktyviai veikė LKDP. Ji panaudojo ne 
tik savo partijos bei Ūkininkų sąjungos (ŪS), Darbo federacijos (DF) jėgas, bet 
įtraukė į rinkiminę veiklą katalikų jaunimo-pavasarininkų ir ateitininkų — orga- 
nizacijas, klerikalinių pažiūrų studentus ir kunigus. LKDP lyderiai, vyriausybės 
ir LVT nariai važinėjo agitacijos reikalais valstybės sąskaita. Nors bažnyčios 
įstatymai draudė maldos namus naudoti politinei agitacijai, kunigai iš sakyklų 
nurodinėjo, už kokias partijas balsuoti. Į rinkiminę agitaciją įsitraukė ir bažny- 
čios vadovybė. 1920 m. vasario 26 d. pasirodė „Ganytojiškasis Lietuvos vysku- 
pų raštas tikintiesiems“, kuris turėjo būti perskaitytas iš sakyklų visose baž- 
nyčiose. Vyskupai kvietė rinkti tik „tikrus Kristaus mokslo pasekėjus". Kitu 
atveju tikinčiuosius gąsdino dievo bausmėmis ir žemiškomis nelaimėmis: „Ne- 
apsakomai nusikalstumėte Dievui ir jūsų pačių labui, jei per jūsų kaltę, 
apsileidimą ir nedalyvavimą taptų išrinkti ir pasiųsti Seiman jūsų atstovai, 
Kristaus mokslo ir Bažnyčios priešai. Jie išleistų įstatymus, ardančius tikėjimo 
ir krikščioniškosios doros pamatus“ [72]. 

Rinkiminėje kampanijoje buvo panaudoti gausūs LKDP, DF, ŪS ir kt. 
leidiniai. 1919-1920 m., neišsamiais duomenimis, LKDP išleido 25 nedidelės 
apimties knygeles politinėmis temomis, pavyzdžiui, ir M. Krupavičiaus 
knygelę „Lietuvos politikos partijos" [73]. 

„Vienu savo neatsargiu žingsniu, - rašė M. Krupavičius, - galima tiek 
blogo padaryti, kad iš jo neišsikrapštys ne tik pats, bet ir jo anūkai ir 
proanūkiai. Dažnai vienas balsas — gali viską nulemti. Vienu balsu galima 
pakreipti nutarimus ar į tą ar į kitą pusę, nes visa sprendžiama balsų dauguma. 
Ir už tai atsakys ir prieš Dievą ir prieš tėvynę tas, kuris šalinsis nuo valstybės 
tvarkymo darbo, kuris nepaduos balso, kur reikia rinkimuose" [74]. 

Kur reikia rinkimuose „paduoti balsą“, aiškėja iš LKDP ir paties 
M. Krupavičiaus požiūrio į Lietuvos partijas. 

LKDP skirstė Lietuvos partijas į socialistines ir nesocialistines. Prie 
nesocialistinių priskyrė klerikalines partijas ir „Pažangos“ politines grupes. 
Lietuvos valstiečių sąjunga (LVS), Lietuvos socialistų liaudininkų demokratų 
partija (LSDP), Lietuvos revoliucinė socialistų liaudininkų partija (LRSLP), 

Demokratinė tautos laisvės santara (DTLS), trumpiau „Santara“, Lietuvos 
komunistų partija (LKP) buvo priskirtos prie „socialistinių“ partijų grupės. 
Visas vadinamąsias „socialistines“ partijas vaizdavo privačios nuosavybės 
priešininkais. Liberalų ir LSDP reikalavimą pripažinti sąžinės laisvę, atskirti 
bažnyčią nuo valstybės ir mokyklą nuo bažnyčios vadino mėginimu sukurti 
„bedieviškai socialistinę betautę" Lietuvą [75]. 

M. Krupavičius Lietuvos partijas skirstė, kaip ir LKDP, į socialistines ir 
nesocialistines atsižvelgdamas į tai, kaip jos sprendė žemės ir bažnyčios atsky- 
rimo nuo valstybės klausimus. Bet „Santaros“ partiją jis kažkodėl priskyrė prie 
nesocialistinių. „Visas lietuvių partijas, - rašė M. Krupavičius, - galima pada- 
linti į dvi rūšis: socialistines ir nesocialistines. Prie socialistinių partijų priguli: 
bolševikai — komunistai, social-demokratai, revoliuciniai — socialistai liaudi- 
ninkai, socialistai liaudininkai ir socialistai liaudininkai demokratai. Prie neso- 
cialistinių partijų priguli: krikščionių-demokratų partija, tautos pažangos parti- 
ja arba pažangiečiai ir demokratinės tautos laisvės santara arba santariečiai" 
[76]. 

Rinkiminėje kampanijoje LKDP aštriausiai kovojo prieš LSLDP kaip di- 
džiausią savo „priešininkę, bent iš mūsų valstybinių partijų“ ir jos įtakoje 
veikusią masinę LVS. Šias partijas vaizdavo kone Lietuvos valstybės kūrimo 
trukdytojomis, vadino „ponų partijomis“, ypač palaikančiomis dvarininkus 
[77]. 

LKDP agitavo ir prieš „Santarą“, vadindama ją buržujų radikalų partija, ir 
prieš „Pažangą", „kuriai nerūpi pirmoje eilėje vargingesnių sluoksnių reikalai ir 
socialinių reformų vykdymas“. ,,„Pažangai“ dar prikišo ir tai, kad ji „nesirūpina 
ir visuomenės religinės pažangos reikalais". M. Krupavičius knygelėje „Lietu- 
vos politikos partijos“ apkaltino Petrą Leoną, kad „socialisto vardo ypač 
trokšta „Santaros“ partijos vadas Petras Leonas“, kad „atkakliausiai bendram 
Seime prieš reikalavimą Lietuvos nepriklausomybės kovojo „Santaros“ vadas 
Petras Leonas“ [78]. Tačiau ši partija nebuvo laikoma rimtu konkurentu 
rinkiminėje kampanijoje, agitacija prieš ją vyko ramiu tonu ir buvo nedidelio 
masto. 

Palyginti gausios LSLDP ir LVS organizacijos naudojo turimą spaudą 
(“Darbą", „Lietuvos ūkininką", Varpą“), išleido 3 politinio pobūdžio agitaci- 
nes knygeles ir keliolika atsišaukimų, siuntinėjo agitatorius po visą Lietuvą, 
mobilizavo vietines savo šalininkų jėgas, stengėsi masinei LKDP agitacijai 
priešpriešinti plačią organizacinę ir agitacinę veiklą. Tačiau liaudininkų mate- 
rialinė bazė buvo silpna, jų mitingus ir susirinkimus trukdė vietinės valdžios 
atstovai, pasitaikydavo net areštų. Pavyzdžiui, 1920 m. kovo 14 d. Utenoje 
LVS suorganizuotame mitinge „už pavadinimą valdžios dešine“ valdžios 
atstovai areštavo ir išsiuntė iš miesto LVSCK įgaliotinį J. Kardelį. 1920 m. 

balandžio 6 d. buvo areštuotas liaudininkų kandidatas M. Tuinyla. Buvo dras- 
komi liaudininkų atsišaukimai, triukšmaujama jų organizuotuose mitinguose 
[79]. 

Liaudininkai rinkiminėje kampanijoje kėlė tokius savo programos reikala- 
vimus: suteikti demokratines teises, išdalyti dvarininkų žemes tiems, kurie ją 
dirba, prie bažnyčių palikti tik 3 ha, priimti darbininkų socialinio aprūpinimo 
įstatymus, įvesti progresyvinius mokesčius, nemokamą mokslą ir kt. [80]. 
Liaudininkai savo politines organizacijas skelbė esant darbo žmonių partijomis, 
o „Pažangos“ ir klerikalinės krypties — išnaudotojų partijomis [81]. Didžiausią 
kritiką jie kreipė prieš LKDP. Liaudininkų spaudoje buvo rodoma klerikalų 
kova prieš demokratines jėgas carizmo laikais, jų reakcinis vaidmuo LVT, 
bendradarbiavimas su dvasininkų interesus gynusia „Pažanga“, piktinosi kuni- 
gų viešpatavimu parapijose, tikinčiųjų jausmų panaudojimu politiniais tikslais 
ir kt. Liaudininkai pabrėždavo, kad jie kovoja už sąžinės laisvę, prieš bet 
kokios tikybos privilegijas, bet jokiu būdu ne prieš tikėjimą, kad dešiniųjų 
partijų laimėjimas Steigiamojo Seimo rinkimuose būtų didžiausia Lietuvos 
valstybės nelaimė [82]. 

„Santara“ iškėlė savo sąrašus ir dalyvavo šioje rinkiminėje kampanijoje 
daugiausia panaudodama nereguliariai ėjusį nedidelį laikraštėlį „Santara“. Ji 
tikėjosi, kad rinkimų metu bus balsuojama daugiau už įžymius asmenis, o ne už 
partijas. „Santaros“ partijos kandidatų į Steigiamąjį Seimą pirmame sąraše 
buvo įrašyta 13, antrame 16 ir trečiame 24 kandidatai [83]. Visi, įrašyti 
pirmame kandidatų sąraše, pasiliko ir trečiame, iš antrame sąraše buvusių 16 
kandidatų į trečią įrašyta 11. Trečiame DTLS (“Santaros") kandidatų sąraše 
rinkimams į Steigiamąjį Seimą buvo įrašyti: 

„Pranešimas. 

Antrajai (Kauno) Rinkimų Apygardai yra įteiktas ir eis Pirmuoju (I-uoju) 
numeriu šis D.T.L. Santaros sąrašas: 

1. Petras Leonas, prisiekusis advokatas. 

2 Tomas Naruševičius, inžinierius. 

3 Rapolas Skipitis, juristas. 

4. Tadas Petkevičius, juristas. 

5. Juozas Bagdonavičius-Bagdonas, gydytojas. 

6 Pranas Mašiotas, švietimo viceministeris. 

7 Vladas Putvinskas, literatas ir ūkininkas. 

8. Justinas Zubrickas, juristas. 

9. Jonas Baltrušaitis, prekybininkas ir koperatininkas. 

10. Bronius Dailidė, gimnazijos mokytojas. 

11. Adolfas Sruoga, inžinierius. 

12. Jonas Brundza, gydytojas. 

13. Feliksas Damijonaitis, elektroteknikas. 

14. Juozas Maciunas, gydytojas. 

15. Antanas Žukauskas-Vienuolis, rašytojas. 

16. Regina Sidzikauskienė, banko tarnautoja. 
17. Balys Sruoga, rašytojas gyv. Kaune. 
18. Jurgis Vaicekauskis, agronomas. 
19. Jurgis Alekna, gydytojas. 
ų 20. Selvestras Leonas, karininkas. 
21. Justinas Kancleris-Drapas, veterinarijos gydytojas. 
22. Jonas Januševičius, savivaldybių direktorius. 
23. Antanina Gustaitytė, gimnazijos mokytoja. 
24. Paulius Šalčius, koperatininkas. 
Visų piliečių prašome įsidėmėti šį numerį ir nepamiršti ligi rinkimų 
dienos. 
Santaros Rinkimų Centro biuras“ [84]. 


Tame pačiame laikraštyje buvo atspausdintas ir aiškinamasis straipsnis 
apie „Santarą“ ir jos tikslus „Kas tai yra Santara ir ko ji nori?" Straipsnyje 
rašoma: 

„Santara yra Lietuvos piliečių susidraugavimas, pasistatęs sau tikslą 
bendromis jėgomis kelti Lietuvos gerovę ir dirbti Lietuvos žmonių labui. 

Santara mano, kad be laisvės negali būti ir gerovės, ir todėl, pirmiausiai, 
nori, kad Lietuvos kraštas, tiek ilgai kentėjęs nuo svetimųjų jungo, būtų visiš- 
kai laisvas ir nepriklausomas nuo savo kaimynų ir kad Lietuvos šeimininkais 
būtų ne svetimieji, bet savo žmonės, visi krašto gyventojai. 

Kadangi jokia valdžia negali būti gera ir tinkama, kol ji nėra pačių 
žmonių išrinkta ir pastatyta, tai Santara nori, kad Lietuvos valdžia būtų žmonių 
valdžia, kad vyriausioji valdžios įstaiga Lietuvoje būtų visų Lietuvos žmonių 
išrinktasai Seimas, kuris skirtų ministerius ir pats juos ir visus vadininkus 
prižiūrėtų. 

Kadangi diduma Lietuvos gyventojų yra valstiečiai ir kadangi valstiečiai 
yra ir visos Lietuvos valstybės pamatas, tai Santara ypatingai daboja, kad visi 
šalies įstatymai, visa valdžia ir visa tvarka būtų taip nustatyti, kad būtų tinkami 
ir atsakomi mūsų valstiečių reikalams. 

Kad tuojau pat valstiečių būvis būtų pagerintas, Santara reikalauja, kad 
pirmojoje eilėje būtų atlygintos iš dvarų tos žemės skriaudos, kurios buvo vals- 
tiečiams padarytos, baudžiavas panaikinant, ir kad būtų valstiečiams atidalinti 
„servitutai“, arba servituto teisė žeme atlyginta, kad Lietuvos dvarai būtų 
bežemiams ir mažažemiams išdalinti geromis sąlygomis. Santara žiūri, kad mo- 
kesniai valstiečiams būtų pakeliami, kad jų ūkis ne per daug būtų varginamas 
visokiais apkrovimais; kad būtų gerai valstiečiai aprūpinami statomąja medžia- 
ga ir kad būtų teikiama Lietuvos ūkiui visokio pagerinimo. 

Santara žiūrės, kad visi mokesniai būtų teisingai sutvarkyti ir kad jie būtų 
imami nuo turto ir nuo pelno atsižvelgiant į jų didumą. 

Santara yra priešinga bet kokiam žmonių išnaudojimui ir todėl remia 

darbininkų reikalavimus, kad jų buitis būtų pagerinta. 

Santara nori, kad Lietuva būtų darbščių žmonių ir darbo valstybė, kad ne 
vieta būtų joje dykaduoniavimui ir kad dykaduoniai negalėtų joje išsilaikyti. 

Santara nori, kad Lietuva būtų apšviesta, kultūringa šalis, kad joje klestėtų 
ir žydėtų mokslas, dailė, pramonė, kad joje visuomenė ir valstybė būtų vienas 
ir tas pats dalykas, kad kiekvienas valdžios žingsnis būtų Lietuvos visuomenės 
norų įkūnijimas —- žodžiu, kad nebūtų jokio pasidalinimo į visuomenę ir valdžią 
lyg kad į kokius du atskirus vienas kitam priešingus, kūnus, bet kad būtų vienas 
troškimas ir viena valia šaly. 

Santara nori to viso pasiekti ramiu, kultūros būdu — ne griaudama, 
daužydama, naikindama ir žudydama visa nepatinkama, bet išsivystymo ir 
teisės keliu eidama. Tačiau, jei kas mėgintų paglemžti krašto laisvę ir kėsintųsi 
prieš jo nepriklausomybę, Santara pripažįsta tuokart aštrią, ginkluotą kovą. 

Santara deda pastangų, kad šie neramieji laikai, bedarbė, brangenybė — 
karo išdaviniai — greičiau būtų pašalinti ir kad šalis grįžtų į ramų, taikos laikų 
gyvenimą. 

Santara kviečia su ja eiti visokių padėčių ir užsiėmimų žmones: ir 
valstiečius, ir inteligentus, ir darbininkus, žodžiui - visi dori Lietuvos piliečiai, 
kurie sutinka vykinti gyvenime visus jos aukščiau išdėstytus siekimus". [85] 

„Santaros“ sąrašai rinkimuose į Steigiamąjį Seimą surinko tik 0,4 proc. 
balsų. Daugiausia už „Santaros“ sąrašus balsavo Kauno (1,8 proc.) ir Šiaulių 
(1,4 proc.) miestų rinkėjai, o Kėdainių, Raseinių ir Tauragės apskrityse jie 
nesurinko net 0,1 balsų [86]. 

Pasirengimo rinkimams metu vyko aštri kova tarp partijų. Tuometinę 
situaciją analizavo įvairūs leidiniai, tarp jų ir laikraštis „Santara“. Straipsnyje 
„Kaip ėjo rinkimų kova?“ rašoma: 

„Perėjus rinkimams, pravartu yra atsigręžti ir pasižiūrėti, kaip ėjo tie 
rinkimai ir ką jie mums rodo. 

Santara, būdama demokratinė partija, visada stovėjo už tai, kad rinkimų 
kova būtų kuo laisviausia, kad visos politinės partijos dalyvautų toje kovoje ir 
galėtų visai laisvai ir nevaržomai skelbti savo politinę programą ir mokslą. 
Bet, savaimi rodos buvo suprantama, kaip kiekvienam dalykui yra galas ir 
siena, taip ir laisvei turėjo būti galas ir siena, kurios nei žmoniškumo, nei 
teisybės, nei doros atžvilgiu negalima būtų peržengti. Tai turėjo būti aišku 
visiems. 

Tačiau pas mus dažnai išeina sulig to priežodžio: „ant ko neprikepęs, ant 
ko ir visai sudegęs". 

Kol snaudė - snaudė mūsų žmonės ir partijos, bet, kaip sujudo, tai 
sunku pasidarė juos ir sulaikyti. Emė griebtis tokių kovos būdų rinkimuose, 
kurie jokiu būdu negalima būtų pavadinti „žmoniški, teisingi, padorūs ar 
kultūringi“, bet kuriems tikras vardas yra „laukiniai, biaurūs ir neprotingi“. 

Nekalbėsime mes čia kaip kovojo kitos partijos tarpu savęs, pakal- 
bėsime tik kaip kovojo kitos partijos su mumis, tai yra su Santara. Santara 

rinkimų kovoje pasiėmė sau obalsį nieko nešmeižti ir būti sąžiningais su 
visomis kitomis partijomis ligi galo. Šituo obalsiu, matyt, tyčiomis pasinau- 
dojo iš vieno ir iš kito šono kraštutinės partijos ir ant mūsų pasipylė 
biauriausiai šmeižtai. 

Maža buvo krikščionių demokratų, jų artimųjų, visokių nepartinių ir 
kraštutinių kairiųjų atsišaukimų ir laikraščių, kuriuose Santara nebūtų buvusi 
rinkimų metų biauriai apšmeižta ir išpravardžiuota. 

Stai keletas krikščionių demokratų atsišaukimų, kuriuose yra parašyta 
apie Santarą. Viename sakome, kad tai yra „ponų partija“, kitame - Lietuvos 
Darbo Federacijos atsišaukime - pasakyta, kad „Santara yra buržujų partija“, 
„nesupranta ir neatjaučia mūsų reikalų ir nepagelbės mums išbristi iš vargo". 

Skaitant šitokius atsiliepimus apie Santarą, tuojau kyla klausimas, ar tie 
žmonės yra visiški nežinėliai ar sąmoningi melų skleidėjai. Kad jie būti nekalti 
nežinėliai, sunku pasakyti, nes jie būtų nesurašę tokių savotiškai gudrių 
atsišaukimų ir nemokėję taip gerai demagogijos. Tad lieka manyti, jog jie yra 
sąmoningi melų skleidėjai ir gudrūs žmonių klaidintojai. 

Jie, mat, remdamiesi mūsų žmonių lenkų ponų neapykanta, rūpinasi ir 
„Santarą“ nupiešti „ponais“. O mūsų žmonės, nepažindami gerai Santaros 
manys, kad tai iš tikro yra lenkų ponų dvarininkų partija ir nebalsuos už ją. 

Tokis buvo krikščionių demokratų gudrus sugalvojimas. 

Bet noris jų paklausti, kiek tai sutinka su teisybe? Kur yra Santaros 
ponai ir koki ponai? Jei eina apie turtus, tai krikščionys demokratai daug 
daugiau ir dar didesnių „ponų“ turi savo eilėse, kaip Santara. Jei čia eina apie 
mokslą ir inteligentybę, tai, tiesa, - Santara tuo yra turtinga. Bet ar pareina 
tuomet krikščionims demokratams šmeižti Santarą dėl to „ponais“ dvari- 
ninkais ir klaidinti žmones? Mes čia norėtume krikšč. demokratams taip 
pasakyti: „Gerai, ponai krikščionys demokratai. Šmeižkite Santarą ir, 
inteligentus „ponais“, sėkite jais nepasitikėjimą žmonėse! Bet atminkite, kad 
žmonės, nustoję tikėti Santaros „ponais“, greitai nustos tikėti ir „krikščionių 
demokratų“ ponais ir jūs nė justi nepajusite, kaip sėję vėjus prieš kitus, 
piausite audrą ant savo nugarų! 

Toliau, neapsiėjo Santaros nepalietę ir kito galo „demokratai“ savo 
laikrašty „Socialdemokrate“. Jie nors korespondencijoje iš Anykščių surado 
būdą Santarą įžeisti. Parašė ten neva labai gudrią vieno savo agitatoriaus 
kalbą, kurioje tas paklausęs, iš kur atsiradusi Santara, ir ką ji padariusi gero 
Lietuvos Žmonėms? 

Santara pati sau ne teisėja. Santarai yra jau mūsų viso laisvės judėjimo 
istorija teisėja. Santaros žmonės tada jau kovojo dėl Lietuvos Žmonių laisvės, 
kai dar Lietuvoje nebuvo nė vieno socialdemokrato! Santaros žmonės 
dalyvavo „Aušroje“, „Varpe“, „Ūkininke“ ir platino lietuvių raštus, kada kiti 
apie tai dar nė nemanė! Žinoma, negalima daug svarbos dėti gatvės agittoriui 
socialdemokratui, kuris savo žodžius švaisto sulig dėsnio „juo smarkiau, 
neprasmingiau ir neteisingiau, juo geriau". 

Bet kas įdomiausia, kad be kabinėjimo neapsiėjo ir net kai kurios 
nepartinės grupės, ir jų šmeižtai pranešė ir pirmiau minėtus abiejų rūšių 
demokratus. Stai, ką parašė apie Santarą savo atsišaukime Utenos apygardos 
nepartinių grupė (Nr. 11), kurią sudarė p.p. Kuzma, Paškanis, R. Dulskis ir 
kiti. 

„Apie Santarą nėra ko ir bekalbėti. Tai buržujai dvarininkai, kuriems tik 

savo kailis terūpi ir kurie darbo Žmonių reikalų Seime negins“. 

Šituo Santaros šmeižtu p.p. Kuzmos, Paškanio ir R. Dulskio grupė stačiai 
pasiekė rekordą. Prasiblaivius rinkimų kovos karščiui, tur būt, ir patiems 
tiems 11-tojo numerio piliečiams sukais kaktos nuo to visai buko, niekuo 
nepamatuoto šmeižto! 

Taip Santarą išpiešė žmonėms kitos partijos savo „literatūroje“. 

Bet kaip jos elgėsi rinkimų kovoje su Santara? Stai keletas paveikslėlių. 
Pasiėmė Žmogus lipdyti Santaros plakatus prie kelių. 

Krikščionys demokratai pasiuntė paskui savo agentą plėšyti tuos pla- 
katus! Vienas kunigas, sužinojęs, kas ir kur prijaučia Santarai, tyčia pats 
važinėjo po namus atkalbinėti, kad nebalsuotų už Santarą, baugindamas 
bedievybe. Kitur vėl, milicininkas iš „krikščionių“ ėmė grąsinti nušausiąs 
vaikinui, kuris lipdė Santaros plakatus. Iš daugelio vietų Kaune ir iš visos 
Lietuvos gavome žinių, kad ten nebuvo išdalinti Santaros sąrašai, nes 
dalinusieji buvo kitų partijų žmonės... 

Taip, visur kliudyta Santarai varyti savo rinkimų kova padoriu, kultū- 
ringu ir žmonišku būdu. Prie žmonių priėjo tuo tarpu tokios partijos, kurios 
daug žada ir daugiausiai šūkauja apie save. Bet tai tik laikinas reiškinys. 

Ateis kiti laikai, ateis kiti vaisiai... 

Tik, žinoma, mums santarininkams reikės padirbėti...“ [87] 

Laikraštyje „Santara“ buvo išsakyta santariečių nuomonė ir dėl rinkimų 
rezultatų, ir dėl „Santaros“ partijos veiksmų po rinkimų. Straipsnyje „Steigia- 
masis Seimas ir mes" rašoma: 

„Rinkimai į Steigiamąjį Seimą jau galutinai aiškėja. Krikščionys 
demokratai gavo daugiausiai vietų (apie 55), paskui socialistai liaudininkai 
(apie 30), socialdemokratai (apie 15), žydai (apie 6), lenkai 3, vokiečiai 1 ir 
kitos grupės po 1. 

Neisime mes kitų pėdomis mūsų Steigiamojo Seimo įvertinime ir nesi- 
džiaugiame, kaip „Darbas“ arba oficiozas „Lietuva“ spėjimais, kad Stei- 
giamajame Seime viskas eis kaip iš pypkės, bet ir neraudosime kaip „Tauta“, 
ir neimsime progos prikišti ką-nors savo politiniams priešininkams, kaip 
„Socialdemokratas“ arba ir „Laisvė“. Mes pasakysime tiek tuo tarpu: mes 
džiaugiamės mūsų Steigiamuoju Seimu, nes jis yra pirmiausiai 
lietuvių Steigiamasis Seimas. 

Kad jo partinė sudėtis gali mums ir nepatikti, vienok mes taikomės 
su tuo, nes tokia buvo tautos didumos valia ir ūpas, nes tos partijos, kurių 
diduma atstovų yra išrinkta, pasirodė tuo tarpu geriausios mūsų žmonėms jų 
valios reiškėjos. 

Kalbėdami apie Steigiamojo Seimo partingumą, mes dar daugiau 
pasakysime. Mums, santarininkams, galų gale vis tiek kurios partijos žmonės 
sėdės Steigiamajame Seime, mums svarbu tik, kad tai, ką mes laikome 
reikalingiausia ir švenčiausia mūsų šaliai padaryti, kad tai būtų padaryta. 

Nesvarbu mums, kas paskelbs galutiną ir griežtą Lietuvos nepriklau- 
somybę, kad tik ji būtų paskelbta. 

Nesvarbu mums, kad parašys, pagrindinius Lietuvos valstybės įstatymus 
- konstituciją, kad tik ji būtų gerai, progresingai ir mūsų šalies žmonėms 
tinkamai parašyta! 

Nesvarbu mums kas atliks svarbią dvarų išdalinimo reformą, kad tik ji 
būtų atlikta! 

Apskritai, mums svarbu yra, kad tik būtų atlikta Steigiamojo Seimo tai, 
ko mūsų tauta ilgisi ir reikalauja. 

Mes, santarininkai, eisime ir toliau, kaip ėję, dirbti kuriamojo darbo, 
jeigu mes būsime reikalingi ir jeigu mus šauks, o ne stums nuo to darbo. 

Mes tikime taipo pat, kad nuėjusios į Steigiamąjį Seimą politinės partijos 
suras bendrą kalbą ir būdą ramiai, taikiai darbuotis tam didžiam, svarbiam 
uždaviniui, kuriam šalis Steigiamąjį Seimą išrinko. 

Mes pasiryžę esame daryti visa, kad kuo taikiau ir vaisingiau eitų 
Steigiamojo Seimo darbas. 

Mes atsiminsime, kad rinkimuose mes visi galėjome būti priešai tarpu 
savęs, bet, kada tie rinkimai pabaigti, tai mes turime pasiduoti vieni antriems 
rankas ir eiti į bendrą darbą. 

Ir mes eisime į darbą su mūsų Steigiamuoju Seimu. Žiūrėsime, kad 
sunkus Lietuvos nepriklausomybės darbas būtų pribaigtas dirbti mūsų šalies 
gerovei ir visų jos gyventojų laimei. 

Atminsime, kad mes daug turime priešų; kad tie mūsų priešai visada 
gali pasinaudoti mūsų vaidais, silpnumais ir klaidomis... 

Bet mes pasiliksime sau ir paprastą, kuklią teisę akylai daboti, kaip eina 
Steigiamojo Seimo darbai ir būti sargyboje tų pagrindinių reikalavimų, kurie 
yra išrašyti mūsų vėliavoje ir pastebėję ką ne taip darant kaip turi būti, 
kelsime tai prieš mūsų žmones, kad jie suprastų, jog jų valia gali būti ne taip 
reiškiama, kaip jų norėta. 

Ypač kalsime prie gėdos stulpo ir negailestingai kritikuosime tas partijas, 
kurios, būdamos Steigiamajame Seime, stengsis įnešti visur savo gryno 
partingumo ir žiūrės, ne bendrų, bet savo partinių reikalų. 

Sitos teisės, tikimės nepavydės ir neatims mums tie, kurie savo partijų 
pavadinimuose turi žodį „demokratas“ ir pripažįsta pagrindines Žmogaus 
tiesas". [88]. 


4.10. Visuomeninė veikla 


Petrui Leonui daug kartų teko dalyvauti žemės reformų komisijoje, kurios 
pirmininku buvo M. Krupavičius. Anot Petro Leono, „pirmininkas „labai 
tiksliai vedė diskusijas, neduodamas be reikalo gaišinti laiką". Žemės reformos 
komisijos parengtą projektą, paprašius Steigiamojo Seimo prezidiumui, buvo 
pavesta svarstyti trims teisininkams: S. Bielinskiui, P. Leonui, V. Mačiui. 
Valstybės konstitucijos Steigiamojo Seimo komisijos parengtas projektas buvo 
duotas teisės požiūriu užbaigti komisijai iš trijų asmenų: A. Kriščiukaičiui, 
P. Leonui ir A. Smetonai. „Ir mums dirbant, A. Smetona mėgino įnešti pataisų 
prezidento prerogatyvoms sustiprinti, bet mudu su A. Kriščiukaičiu politikos, 
kad ir konstitucijos straipsnius ėmė svarstyti ir keisti, o matėme savo uždavinį 
tame, kad Steigiamojo Seimo komisijos priimtoji mintis būtų tikrai tinkamai 
išreikšta. Su mudviem turėjo sutikti ir A. Smetona. Pastarasis ir Steigiamojo 
Seimo komisijoje, kurioje mums, kaip žinovams tekdavo posėdžiauti, vis 

siūlydavo pataisas prezidento teisėms praplatinti, bet niekas nepalaikydavo jo 
tų užsimojimų* [89]. 

Priėmus Konstituciją Steigiamasis Seimas išsiskirstė ir buvo paskelbti 
pirmojo eilinio Seimo rinkimai. Petrui Leonui vėl teko būti Vyriausiosios 
Seimo rinkimų komisijos pirmininkų. Išrinktasis Seimas susirinko ir išrinko 
prezidentą į posėdį atvykusių Seimo narių daugumos, o ne išrinktų Seimo narių 
daugumos balsais, dėl to atsirado skirtingos nuomonės — vieni sakė, kad 
prezidentui išrinkti užtenka Seimo posėdyje dalyvavusių Seimo narių daugu- 
mos, kiti — kad reikia gauti visų išrinktų Seimo narių daugumos balsus. 

1923 m. sausio mėnesį įvyko teisininkų draugijos visuotinis susirinkimas. 
Draugijos valdybos pirmininko A. Kriščiukaičio siūlymu susirinkimas pakvietė 
Petrą Leoną pirmininkauti. Į einamuosius klausimus advokatas A. Bulota pa- 
siūlė įtraukti klausimą apie Lietuvos Respublikos prezidento išrinkimo teisėtu- 
mą. Pasiūlymas buvo priimtas. Kalbėjusieji pareiškė, kad prezidento rinkimai 
neteisėti, kad reikėjo ne tik atvykusių į Seimo posėdį, bet ir visų Seimo narių 
daugumos. Buvo priimta tuo klausimu ir rezoliucija. „Ryto metą, - rašė Petras 
Leonas, - Kauno apygardos teismo rūmuose, kuriuose tuomet buvo ir Vyriausio 
tribunolo įstaiga, laiptuose susitinku A. Kriščiukaitį. Pasisveikinome. Jis sakė: 
„Einu iš posėdžio, kuriame svarstėme, ar kelti baudžiamąją bylą dėl priimtos 
vakar rezoliucijos apie prezidento rinkimus“. „Na ir ką nutarėte?“ paklausiau. 
„Nekelti“. Tas pasitarimas vyko Vyr. Tribunolo prokuroro Kalvaičio inicia- 
tyva. Įdomi būtų buvusi byla, jei jie būtų sulipdę ją. Man net pats klausimas 
kelti bylą atrodė keistas: lyg kad negalima kritikuoti įstatymą, arba jo 
interpretavimą. Dešinieji Seime turėjo daugumą ir išsprendė kaip norėjo. Teisi- 
ninkų nuomonė negalėjo turėti jiems reikšmės. Vis dėlto labai nedideliu balsų 
skaičiumi išrinktas prezidentu A. Stulginskis, matomai, jautėsi nekaip ir gana 
greit tą Seimą paleido ir paskyrė antrojo Seimo rinkimus“ [90]. Ir šį kartą 
Vyriausiosios Seimo rinkimų komisijos pirmininkų buvo paskirtas Petras 
Leonas. Antrame Seime prezidentu A. Stulginskis buvo išrinktas tinkama balsų 
dauguma ir prezidentavo trejus metus. Apie A. Stulginskio prezidentavimą 
Petras Leonas rašė taip: „Taktingai, gražiai prezidentauja p. A. Stulginskis. 
Man tenka išgirsti gandų, kad netolerantingi katalikiškos visuomenės veikėjai 
turi noro keisti konstituciją, t.y. daryti iš aukštybių perversmą, bet kad A. Stul- 
ginskis yra tam priešingas. Jisai vykdo savo krikščioniškai demokratišką 
politiką (katalikišką), bet saikingai. Lygiai didelės pagarbos užsitarnauja mūsų 
visuomenėje p. Stulginskienė. Ji taip gražiai kukliai elgiasi, kad tenka gėrėtis; 
jokių intrigų neleidžia daryti per jos asmenį, jokių įtakų. Kai kartais man tenka 
būti prezidentūroje viešose vaišėse, tai tik gėriesi žmogus šeimininkės lygiu 
malonumu su visais svečiais. Ji yra pavyzdinga moteris, šeimos motina. O 
būdama jauna ir graži, ji ir išorine savo išvaizda daro malonumo tiems su kuo 

kalbasi" [91]. 

1926 m. pavasarį vėl įvyko Seimo rinkimai. Petras Leonas ir šį kartą buvo 
pakviestas Vyriausiosios rinkimų komisijos pirmininku. Jam teko atlaikyti kai 
kurių asmenų spaudimą ir išlikti teisingumo pozicijoje. „Vidaus reikalų minis- 
teris (A. Endziulaitis. — J.L.), - rašė Petras Leonas, - buvo atvykęs pas mane ir 
gana griežtai įtikinėjo Utenos apygardos rinkimų rezultatus reikia taip aiškinti, 
kad būtų jiems, krik. demokratams naudingi. Nieko nepešė šis vyras" [92]. 

Kitaip susiklostė reikalai aiškinant Seimo rinkimų rezultatus Marijam- 
polėje. „<...> aš, - rašė Petras Leonas, - su savo balsu likau mažumoje, o 
dauguma balsų pritarė valdančios grupės naudai, prieš „Pažangą", kuri, rodosi, 
jau buvo pasivadinusi „Tautininkų partija“. Kerštingasis Voldemaras Seime, 
dėl šitų rinkimų išreikalavo kvotos, norėdamas, kad būtų nubaustas Kauno 
apygardos teismo pirmininkas S. Petrauskas, kuris balsavo palankiai Krik. — 
demokratams. Kai kvotą darąs paklausė manęs, aš išjuokiau pačią mintį — 
bausti asmenį už jo, kaip teisėjo nuomonę, nes Vyriausios rinkimų komisijos 
nario balsavimą aš lyginau teisėjo balsavimui" [93]. 

Po 1926 m. Seimo rinkimų iki tol valdęs dešinysis blokas (krikščionys 
demokratai, Darbo federacija, Ūkininkų sąjunga) neteko daugumos. Dabar 
sudarė koaliciją liaudininkai, socialdemokratai, Ūkininkų partija, „Pažanga“, 
mažumų atstovai. „Didelės įtakos liaudininkams, - rašė Petras Leonas, - 
darė socialdemokratai, kurie gavo du ministerių portfelius (V. Požėla ir 
V. Čepinskis) ir Seimo vicepirmininkas S. Kairys" [94]. 

Petras Leonas aktyviai dalyvavo ir kitose visuomeninės veiklos srityse. 
1922 m. birželio 29 d. tapo Lietuvos šaulių sąjungos centro valdybos nariu 
(4.12 pav.). 1924 m. kovo 23 d. buvo išrinktas „Dainos“ draugijos garbės nariu 
(4.13 pav.). 1924 m. vasarą, kartu su J. Jablonskiu ir J. Basanavičiumi, skaitė 
paskaitas Palangoje (4.14 pav.). 1925 m. sausio 15 d. už pasižymėjimą tautos 
žadinimo darbe ir už pagalbą rengiant Klaipėdos sukilimą jam buvo įteiktas 
Klaipėdos sukilimo ir susijungimo su Lietuva sidabrinis ženklas (4.15 pav.). 

4.12 pav. Lietuvos šaulių sąjungos centro valdybos nario Petro Leono liudijimas. 
Paimta iš Lietuvos MA Bibliotekos. F.117-1184. P. 6 

4.13 pav. „Dainos“ draugijos garbės nario Petro Leono pažymėjimas. 
Paimta iš Lietuvos MA Bibliotekos F. 117-1184. P. 3 


541 


Petras LEONAS 


4.14 pav. P. Leonas, J. Jablonskis ir dr. J. Basanavičius tarp paskaitų klausytojų 
Palangoje. 
Paimta iš žurnalo „Naujoji Romuva". 1938 m. Nr. 20 (382). P. 459 

4.11.1926 m. gruodžio 17 d. perversmas 


Gandai apie norus keisti Konstituciją, daryti perversmą pasiekė ir Petrą 
Leoną. „Vis kartais kyla gandai, - rašė jis, - kad dešinieji rengiasi keisti 
konstituciją, daryti perversmą jėga. Buvau kviestas, rodosi, Kultūros Būrelio 
laikyti paskaitą Marijampolėje konstitucijos klausimais. Dabar (1937 m.), 
neatsimenu konkrečiai temos, kuria dariau pranešimą. Bet atsimenu, kad 
pareiškiau daugelio žmonių tvirtą pasiryžimą ginti konstituciją. Tasai mano 
pareiškimas neturėjo realaus pagrindo, dėl to kad niekieno nebuvau įgaliotas. 
Reiškiau tokią mintį, būdamas tikras, kad krašte yra daug konstitucijos šali- 
ninkų, nes Steigiamasis Seimas buvo viso krašto valią pareiškęs, o tai tik keli 
metai tam atgal yra įvykę“ [96]. 

Aprašinėdamas 1926 m. įvykius, Petras Leonas aptaria pavasarį vykusius 
atstovų į Seimą rinkimus, vidaus reikalų ministro bandymą aiškinti rinkimų 
rezultatus krikščionims-demokratams naudinga prasme, kerštingo A. Volde- 
maro bandymą susidoroti su jam neįtikusiu Kauno apygardos teismo pirmi- 
ninku S. Petrausku, politinių jėgų pasiskirstymą Lietuvoje ir vėl liečia 
besiartinančio perversmo klausimą. „„Soc.-demokratai, - rašė Petras Leonas, - 
spaudė liaudininkus grieščiau žengti socialinių reformų vaga. Darbininkija 
pasijuto lygiateisiais su kitais piliečiais. Dešinieji, - kurių eilėse turtingesnioji 
visuomenės dalis, - ypač katalikų kunigija, šaukte šaukė, kad Lietuvoje artinasi 
bolševizmo viešpatavimas. Bolševikais, bolševizmu krikštino kiekvieno darbi- 
ninko savo teisių gynimą. Paskaitęs dešiniųjų, arba Smetonos — Voldemaro 
spaudos organe tokių aliarmų, aš klausdavau S. Kairio, ar negresia mums 
bolševizmo pavojus; į tą klausimą jis tik nusijuokdavo, kad tai tik kunigėlių ir 
davatkų statomos baidyklės žvirbliams gąsdinti. Su St. Kairiu aš beveik 
kasdien matydavausi pietų metu <...> Ar žinojo ką — nors, ar jautė St. Kairys 
su savo partija, ką rengė jų koalicininkai Smetona ir Voldemaras, susiuostę su 
dešiniaisiais, aš nežinau, jis niekuomet nei puse žodžio neprasitarė dėl 
besiartinančio iš tos pusės pavojaus. Man gruodžio 16/17 dienos perversmas 
buvo visiškas siurprizas“ [97]. 1926 m. gruodžio 17 d. perversmo rengimas, jo 
užsakovai ir vykdytojai išsamiai aprašyti A. Eidinto, L. Truskos ir kitų 
mokslininkų darbuose. Apie šį perversmą rašė ir 1920-1922 m. K. Griniaus 
vyriausybėje vidaus reikalų ministru buvęs ir 1926 m. gruodžio 17 d. 
perversmo įvykių centre atsidūręs R. Skipitis. 

„Gyvenau, - rašė jis, - Miško gatvėj. Gruodžio 17 d. ryto 7 valandą grįžu- 
si iš miesto tarnaitė nustebusi ir kiek išsigandusi manęs klausia: „Kodėl 
kareiviai gatvėse patruliuoja?“ Išgirdęs tokią naujieną, pats bėgau į gatvę 
pažiūrėti. Pamačiau prie telegrafo stulpo prikabintus lapelius ir nuėjau jų 
paskaityti. Juose trumpai buvo pranešama apie įvykusį perversmą. Tų 

skelbimėlių apačioj buvo P. Plekavičiaus, kaip vyriausiojo perversmo vykdy- 
tojo, parašas. <...> Eidamas Gedimino gatve, ties generalinio štabo namais, 
sutikau prof. Balį Sruogą, kurs mane sustabdė sakydamas, kad einąs kaip tik 
pas mane. 

Štai kokios bėdos: du ministeriai Čepinskis ir Rimka turi slapstytis, nes 
bijo, kad jų Plekavičius neareštuotų. Rimka sėdi pas mane. Sakyk, Skipiti, 
kokia čia velniava vyksta? - savo trumpą prakalbą Sruoga baigė šiuo klausimu. 
B. Sruogai aiškinausi, kad pats dar nedaug težinau „kokia čia velniava“ ir todėl 
bėgu į teismą, bene gausiu informacijų. Būtinai pasirūpink, kad Plekavičius 
neterorizuotų žmonių - pridūrė Sruoga. Mat, Plekavičius garsiai vienam kalbė- 
jęs, jogkairiuosius ministerius visus areštuosiąs, pasiųsiąs juos į Alytų pas savo 
brolį ir pavesiąs jam tuos ministerius „sutvarkyti.“ Žodį „sutvarkyti“ anuomet 
supratome bolševikiška prasme, t.y. sušaudyti. B. Sruogai prižadėjau padaryti 
viską, kad visi ministeriai ir Seimo atstovai būtų laisvi nuo bet kokio smurto.'* 
R. Skipitis po kurio laiko buvo iš teismo atvežtas į generalinį štabą. „<...> 
generalinis štabas, - rašė R. Skipitis, - pilnas kariškių. <...> - Gerai, kad tamstą 
surado. Prašau eiti į šitą kambarį. Ten visi ponai tamstai pažįstami — kalbėjo 
man Linartas (Jurgis Linartas kurį laiką buvo vyresniuoju notaru). <...> įėjęs 
pamačiau A. Smetoną, L. Bistrą, A. Voldemarą, St. Šilingą. Buvo ir daugiau 
civilių. Maišėsi ten ir P. Plekavičius. A. Voldemaras pasitempęs mane kiek 
nuošaliau, ėmė kalbinti į vidaus reikalų ministerius. Atsisakiau. Paprašiau leisti 
pasimatyti su visais areštuotais seimo atstovais ir ministeriais/" A. Voldemaras 
R. Skipičio prašymą patenkino. „Areštuotieji, - rašė R. Skipitis, - buvo suvaryti 
į vieną kambarį to paties generalinio štabo rūmų antrame aukšte. <...> 
Areštuotųjų tarpe, - rašė jis, - radau Steponą Kairį, dr. Staugaitį, Vladą Požėlą, 
Juozą Papečkį, Jeronimą Plečkaitį ir kitus <...>. Areštuotiesiems pažadėjau 
rūpintis, kad nedelsiant jie būtų paleisti, ir nuėjau žemyn vėl į tą kambarį, 
kuriame buvo prof. Voldemaras ir kiti. Čia St. Šilingas baigė redaguoti raštą, 
kurį turėjo iškilmingai perskaityti ir įteikti A. Smetonai pulk. P. Plekavičius, 
kaip perversmo formalus vadas. Galėjau klausytis, kai tą raštą P. Plekavičius 
skaitė A. Smetonai, ir tuomet pirmą kartą išgirdau Tautos Vado titulą. Manau, 
jog tą titulą pirmasis buvo davęs S.Šilingas. Po rašto perskaitymo ir įteikimo 
ceremonijos, neiškenčiau St. Šilingui nepastebėjęs, kad mes, teisininkai, 
neturėtume laužyti valstybės konstitucijos. Į tą mano pastabą Šilingas atkirto: - 
Reikia gelbėti valstybę nuo gresiančios katastrofos. Geriau paaukoti konsti- 
tuciją valstybei, o ne valstybę konstitucijai. A. Voldemaras jautėsi, kaip minis- 
teris pirmininkas. Kreipiaus į jį, kad įsakytų Plekavičiui paleisti areštuotuosius. 
— Gerai, pone Skipiti, aš pažadu šį reikalą sutvarkyti. Nematau jokio reikalo 
ilgiau laikyti arešte nei ministerių nei Seimo atstovų, - pareiškė man 
Voldemaras." Toliau R. Skipitis aprašo jo susitikimus su K. Griniumi ir 

M. Sleževičiumi, jų atsistatydinimą, A. Smetonos ir A. Voldemaro elgesį duotų 
pažadų klausimais. „Netrukus, - rašė R. Skipitis, - Antaną Smetoną Seimas 
išrinko prezidentu, ir jis Seime prisiekė, jog laikysis esamos konstitucijos, bet 
įsistiprinę valdžioje tos konstitucijos nesilaikė. Nesilaikė ir A. Voldemaras 
raštu duoto prezidentui K. Griniui pažado“ [98]. Po 1927 m. gruodžio 17 d. 
perversmo A. Smetonai ir A. Voldemarui buvo siunčiami įvairaus turinio 
laiškai. Vienuose buvo dėkojama už nepriklausomybės gynimą, kituose — 
siunčiamos protesto rezoliucijos, daugiausia užsienio lietuvių. Lietuvoje 
perversmą kritikavo S. Šalkauskis (savo paskaitose universiteto studentams). 
P. Augustaitis, M. Biržiška, A. Janulaitis, V. Krėvė-Mickevičius, P. Leonas, 
J. Šliūpas, K. Šliūpas, L. Vailionis pateikė A. Smetonai ir A. Voldemarui 
memorandumą. Jame pažymėjo, kad perversmo sudarytos gyvenimo sąlygos 
stumia šalį pražūtin, ir gali nuvesti į nepriklausomybės praradimą. Memo- 
randume buvo nurodyta išeitis iš susidariusios padėties: Seimas amnestuoja 
politinius kalinius, išskyrus tėvynės išdavikus; panaikinama karo padėtis; 
vyriausybė ieško būdų bendradarbiauti su Seimu, ir tik jų neradusi, skelbia 
plebiscitą Konstitucijos nustatyta tvarka [99]. Padėtis Lietuvoje po 1926 m. 
gruodžio 17d. perversmo labai plačiai aprašyta A. Eidinto, L. Truskos 
knygose. 

Nuotaikų dėl Lietuvos konstitucinės valdžios nuvertimo būta dar iki 
1926 m. gruodžio 17 d. Anot L. Truskos „kone nuo pirmųjų nepriklausomybės 
metų virš demokratinės santvarkos kaip Damoklo kardas kabojo ultradešiniųjų 
karininkų, turėjusių ryšių su Tautos pažangos (LTS) vadovais, brandinto 
valstybinio perversmo grėsmė“ [100]. A. Voldemaras tuojau po 1926 m. 
gruodžio 17 d. perversmo teigė Vokietijos pasiuntiniui H. Mohratui, kad 
sumanymų nuversti konstitucinę valdžią būta nuo 1922 metų [101]. „<...> 
A. Smetona, A. Voldemaras, V. Krėvė, - rašoma L. Truskos knygoje „Antanas 
Smetona ir jo laikai", - buvo apsisprendę rengti perversmą jau 1923 m. pra- 
džioje"“ [102]. A. Eidintas knygoje „Kazys Grinius" rašo, kad „A. Voldemaras 
pasitarime su Lietuvos valstiečių liaudininkų sąjunga (LVLS) <...> 1926 m, 
dar prieš Seimo rinkimus, kuriuose tautininkai ir LVLS ėjo viename bloke, 
pareiškė, jog LKDP režimo nėra ko bijotis, nes kariuomenė galėtų padaryti | 
perversmą. Grinius tada nustebęs paklausė: „Ar iš tikrųjų kariuomenė 
paklausys tautininkų?" „Taip, - atsakęs A.Voldemaras, - armija mūsų." [103] 


4.12.Prisiminimai apie „Aušrą“ ir žymius žmones 


Petras Leonas jau dirbdamas Lietuvos universitete, rasdavo laiko parašyti 
ir pateikti spaudai savo prisiminimus apie nelegaliai leistą ir platintą 
lietuviškąją spaudą bei lietuvių nacionalinio judėjimo žymius darbuotojus. 

1923 m. sukako 40 metų nuo „Aušros“ pirmojo numerio išleidimo. 
P. Leonas laikraštyje „Lietuva“ šiam jubiliejui skyrė straipsnelį „Aušros 40 
metų sukaktuvės“. 

„Nė vienas didis visuomenės atsitikimas neįvyksta staiga, stebuklingai, 
bet esti prirengiamas žmonių ilgesnio laiko darbu ir gyvenimo aplinkybėmis. 
Didvyrio, kuris tą atsitikimą įvykina, darbo reikšmė esti ta, kad jis nujaučia 
tas sąlygas, kurių dėka susidaro galimumas įvykti didžiam atsitikimui, 
pribrendimą, kad jis koordinuoja jas ir sunaudoja tam tikroms gausioms 
išvadoms. 

Taip esti visuomet, taip buvo ir su mūsų „Aušros“ išleidimu. Nurodysiu iš 
savo gyvenimo kelis smulkius pergyvenimus, kurie liudija, kad anksčiau, ar 
vėliau kas buvo gerb. J. Basanavičiaus įvykdinta, „Aušros“ 1 -ąjį numerį 
išleidžiant. 

Mums - man ir kai kuriems mano gimnazijos draugams - be galo 
patikdavo kiekviena istorijos žinutė, kiekviena rašto eilutė, kuri piešė 
Lietuvos, ar Lietuvių Tautos praeitį, nors ji buvo svetima kalba tarta: ar tai 
„Zkad litwini wracali? Znocnej wracali wycieczki, niesti lupy bogate, ogniem I 
mieczem zdobyte“, kurie jaunuolio sielai duodavo pasididžiavimo jausmą, kad 
jo protėviai įveikdavo drąsius darbus, ar tai „vyrai traukite jungą“, kurie 
sulyginti su „viri trahite jugum“ keldavo smagų giminystės jausmą su garsia 
romėnų tauta, ar tai : „Litwo, ojczyzno moja, ty jestes jak zdrowie, ile cie 
cenic trzeba, ten tylko powie, kto cie stracil“, kurie sukeldavo širdyje meilės 
saldų jausmą dėl savo tėvynės, ir k. 

Mano visi broliai ir seserys buvo įrašyti metrikuose „Leonovič“, mano tik 
vieno gimimo metrikuose buvo įrašyta pavardė „Leonas“. Mano vyresnis 


! brolis, stodamas gimnazijon, turėjo perdaug metų ir todėl, kad galėtų įstoti 


gimnazijon, buvo jam panaudoti mano gimimo metrikai; taigi mudu abu 
vadinomės gimnazijoj Leonais. Ketveriems metams praėjus, vyriausiasis 
mūsų brolis kun. Silvestras buvo ketinęs ištaisyti pavardę tai, kad visi vienaip 
vadintumės, ir tam tikslui buvo ketinęs ieškoti mūsų senelio metrikų. Toji 
mintis buvo kilusi broliui kunigui, kai aš buvau IV - je klasėje. Stai vieną 
kartą Petras Arminas-Trupinėlis, atėjęs į klasę (jisai dėstė lietuvių kalbą), 
pradėjo išmėtinėti mudviem broliam gimnazistam, kad mudu nori savo 
lietuvišką pavardę pakeisti lenkiška. Pasirodė, kad Armino sužinota mūsų 
brolio kunigo noras ištaisyti vienokiai pavardę. 

Armino išmetinėjimas ne tik nesukėlė mudviejų sielose priešingo 
jausmo, bet patiko mudviem, nors tai buvo dar toks laikas, kada mes, 
gimnazistai, kalbėjomės savo tarpe ne savo gimtąja kalba. 

Pradedant nuo pirmos klasės buvo mums noro lankyti savo kalbos 
pamokos, kurios buvo skiriamos po visų kitų pamokų. 

Esant man VI klasėje, 1881 metais rudenį, atvyko Mariampolės 
gimnazijon mokytojum Petras Kriaučiūnas, apie kurį buvo man anksčiau tekę 
girdėti, kaip apie lietuvį, visur kalbantį savo kalba. Pradėjus Petrui Kriaučiūnui 
mokyti gimnazijoje, prasidėjo ir Mariampolės gimnazijos lietuviams 
mokiniams nauja gadynė : lietuvių dvasios atgimimas ėmė tekėti plačia ir gilia 
srove. 

Iš P. Kriaučiūno mes sužinojome, kad mūsų padangėje sužibo „Aušra“, iš 
jo mes ją gavome. 

Visi šie ir kiti panašūs pergyvenimai, dabar prisiminti ir proto nušviesti, 
rodo kaip tik tai, kad tautinis lietuvių atbudimas brendo bendromis kultūrinio 
pasaulio gyvenimo aplinkybėmis. Mechaninė, brutalė rusų caro režimo jėga 
trukdė tam atbudimui, bet sustabdyti jo negalėjo, kaip, apskritai, jokia jėga 
negali sustabdyti, ar panaikinti dvasios jėgų idėjų“. [104] 

1923 m. Pranui Mašiotui sukako 60 metų. Petras Leonas ta proga žurnale 
„Švietimo darbas“ išspausdino straipsnį „Dėl gerb. Prano Mašioto 60 metų 
sukaktuvių. (Atsiminimų pluoštelis)". 


„Praną Mašiotą man teko pažinti apie 50 metų atgal, kai aš 1874 metų 
gavėnioje įstojau į Naumiesčio (tuomet apskrities miesto vardu Vladislovas) 
pradžios mokyklą; joje aš radau Pr. Mašiotą besimokant. Atsimenu, kad jo 
rankose man teko matyti maldų knygą mūsų kalba maskoliškomis raidėmis 
spausdintą. Kaip jis buvo ją gavęs, aš neatsimenu, ar teiravausi ar ne; 
atsimenu tik, kad mes paniekos jausmu žiūrėjome į tą knygą; jausmas, 
matyt, buvo instinktyvus, nes mes dar nežinojome apie mūsų spaudos 
uždraudimą ir kitų augštų klausimų. Daugiau tokių maldų knygų man neteko 
gyvenime patikti, išskiriant „Liturgiją“, p. Volterio išverstą, kurią teko man 
matyti, studentaujant Maskvoje, pas prof. Pilypą Fortunatovą. 

Tų pat 1874 metų rudenį Pr. Mašiotas įstojo Mariampolės gimnazijos 
rengiamojon klasėn, gi aš pasilikau dar pradžios mokykloje. 

Gimnazijoje aš jį radau jau antrojoj klasėje, įstojęs jos pirmon klasėn 
1876 metų rudeny. Besimokant gimnazijoje mudviem niekuomet neteko 
gyventi viename bendrabutyje ir šiaip neteko arti susieiti draugystėn. 
Žinojau, kad savo klasėje mokslo atžvilgiu Pr. Mašiotas eina pirmųjų mokinių 
tarpe : gauna už mokslą pagyrimus ir dovanas. Gimnaziją jisai baigė 1883 
metų pavasarį, apdovanotas sidabro medaliu. 

Į artimą, širdingą pažintį mudu suėjova nuo 1884 metų rudens, 
Maskvoje, kur, įstojęs universitetan, aš radau jį antrajame kurse. Tuomet 
Maskvos lietuvių kolonija buvo susidėjusi tik iš studentų ir farmaceutų; jie 
buvo sudarę draugiją, tų laikų aplinkybėmis visai slaptą. Draugija, man 
apsigyvenus Maskvoje, iš pradžių buvo gana palaida, paskiau ji tampriai 
susiorganizavo. Pr. Mašiotas buvo vienas veikliausiųjų jos narių: jisai rašy- 
davo ir draugijos susirinkimuose skaitydavo daug referatų, kuriuos paskiau 
dėdavo užsienyje einančiuose laikraščiuose (Aušroje, Šviesoje, Varpe ir k.), 
pasirašydamas tai „Ašaka“, tai „Ašakaitis“ - pirmuoju pseudonimu, rodosi, 
mėgdavo pasirašinėti menkesnio turinio raštus, antruoju - didesnius, 
rimtesnio turinio raštus. 

Pr. Mašiotas mūsų maskviečių draugijoje buvo pravardžiuojamas 
„Bismarkiu“ dėl jo didelės išminties ir takto. 

Pabaigus jam universitetą, gyvenimas vėl mus perskyrė: jisai, gan 
neilgai trukęs, gavo pastovią darbo vietą puikiam, kultūringam Rygos mieste, 
arti Lietuvos ir didelės lietuvių kolonijos tarpe, mano likimas buvo kitoks, ir 
mums retai tekdavo pasimatyti. Pr. Mašioto kaip pedagogo, rašytojo ir 
visuomenės veikėjo darbai Lietuvai žinomi, ją kiekvienoje šakoje įvertins 
specialistai. Aš tik noriu konstatuoti socialį to mūsų brangaus veikėjo veidą. 
Pr. Mašiotas - ūkininko sūnus, vadinasi, kilęs iš žemiausio luomo, esant 
tuomet visuomenei luomais pasiskirsčius. Augo jis tais laikais, kai mūsų kad ir 

pasiturįs ūkininkas dar nesiskyrė nuo savo tarnų : kartu su jais sėsdavo 
stalan valgyti ir k. Be to, demokratinė idėja, kuri yra viešpatavusi XIX amž. ir 
kuri yra sužadinusi ir tautinę sąmonę, buvo Pr. Mašioto pilnai prisisavinta - 
jisai susiformavo tikras demokratas, žmonių laisvės ir lygybės įsitikinęs 
šalininkas... Ir jo raštuose, kur jis paliečia socialius santykius, reiškiasi šiltas, 
tikrai žŽmoniškas jausmas artimiems, gyvenantiems sunkiose aplinkybėse, 
socialiai silpniems. Jisai savo raštuose taip pat nuoseklus visuomenės gerovės 
siekėjas, ir jam svetimas yra tasai dabar mūsų visuomenėje „madnas“ ūpas, 
kurį galima charakterizuoti žodžiais „griebk, kur gali“, pelnykis visuomenės 
kaina, kad tik pralobtum. 

Tauta be gero išauklėjimo neturi ateities. Tą teisybę žinodamas ir giliai 
atjausdamas, Pr. Mašiotas stengiasi savo raštais duoti galimumo gerai, 
humanitariškai auklėti jaunąją kartą. 

Tai idealistas, kuriam rūpi vien visuomenės - tautos geresnioji ateitis“. 
[105] 


1927 m., Jono Basanavičiaus laidojimo dieną Petras Leonas Valstybės 
teatre (Kaune) skaitė pranešimą, kuriame pabrėžė J. Basanavičiaus asmenybės 
reikšmę lietuvių tautai. Tais pačiais metais žurnale „Kultūra“ buvo išspaus- 
dintas jo straipsnis „A. a. Daktaro Jono Basanavičiaus atminimui". 


„Mes čia susirinkome pagerbti d-ro Jono Basanavičiaus atminimo. Šito 
dvasios galiūno, mūsų tautos brangaus patriarcho nuopelnus tautai, galės 
tinkamai įvertinti tik istorikas, iš tolo apžvelgdamas šalies įvykius ir Jono 
Basanavičiaus darbus. Tačiau geras yra tas mūsų įprotis, kad amžinai 
atsisveikindami su ką tik mirusiu žmogum, mes pagerbiame jo atminimą : 
moterys raudas raudodamos ir jose velionies nuopelnus ir gerus savumus 
primindamos ir gailesčio jausmus reikšdamos, vyrai - pagarbos ir gailesčio 
žodį tardami. Gedulingų iškilmių tvarkomojo Komiteto parėdymu ir Tamstoms 
sutinkant tenka ir man čia silpnas sulig mano jėgomis, žodis tarti. 

Visiems mums yra žinomas nabašninko Basanavičiaus asmuo, visiems 
mums jis buvo neapsakomai brangus, visų mūsų mintyse jis, kol buvo gyvas, 
kaip tvirčiausia uola stovėjo Vilniaus padangėje, visi mes vadiname jį tautos 
patriarchu, kai kas romantiku, ar kitu kokiu didelės pagarbos epitetu. Aš noriu 
čia su tamstoms pasiaiškinti tos mūsų didelės pagarbos priežastį, kurią gal 
suprasime, jei prisiminsime štai ką: 

a) kad d-ras Basanavičius kelias dešimtis metų skleidė mūsų tarpe 

mokslą, šviesą, tiesą : 

b) kad jis pirmas ėmė kelti ir prikėlė, kitiems prisidedant, mūsų tautą iš 

letargiško miego; 

c) kad jis kovojo mūsų tautos politinės nepriklausomybės 

d) kad jis visada stovėjo ne tiktai lietuvių tautos, bet ir apskritai 

žmogaus teisių sargyboje. 

Ad a) Sakau, Basanavičius skleidė mokslą, šviesą, tiesą. Mokslas yra 
gamtos, apskritai visatos, įterpiant jon ir žmogų, jėgų pažinimas; pažinimas 
to, kas yra. Kada kokia gamtos jėga yra tikrai žmogaus pažinta, jis tuoj 
sugeba pasinaudoti jąja savo gyvenimo sąlygoms gerinti. Pav. Zmogus 
sužinojo, kad kūnai betrinant juos į vienas kitą, šyla; sužinojęs tatai, jis 

sugebėjo išgauti sau ugnies. Ugnis yra toks galingas kultūros augimo, 
žmogaus gyvenimo sąlygų tobulėjimo įrankis, jog ji senovėje visur, kaip 
šventas daiktas, buvo gerbiama, o jos įgijimas negamtišku dalyku buvo 
laikomas. Pav., Graikų mitologija sako, jog ugnį pavydūs Dievai laikę tik sau, 
o Prometėjus iš jų pavogęs ją ir davęs žmonėms; už tai Dzeuso paliepimu 
Prometėjus buvo prikaltas prie Kaukazo uolos ir paukščiai Iesę jo kūną. 

Maži būdami, kada žaibuodavo ir griausdavo, mes girdėjome irgi 
aiškinant, kas ten danguj darosi, būtent, kad Perkūnas trankosi, arba kad 
Mykolas Arkaniolas važinėjąs; 0 kai Franklinas, pažinęs elektromangitines 
jėgas, padarė žaibolaidį, tai tam, rodosi negamtiškam važinėjimui liepiama 
leistis žaibolaidžio metalo lazdele žemėn ir nykti joje. 

Seimininkės, virdamos sriubą uždengtame puode, dažnai girdėdavo 
dangtį barškant. O kai Uatas pažino garo jėgą ir pakinkė ją garvežin, tai ta 


jėga ėmė vežioti dideliausias sunkenybes, - na dar panaudojus kitus 
mekanikos dėsnius, būtent sumažinus trynimąsi į vienas kitą, t.y. sugalvojus 
bėgius. 


Kai žmogui pasiseka pažinti gamtos jėga, tai ta tiesa atrodo tokia aiški, 
tokia paprasta, jog net stebiesi žmogus, kodėl ji taip ilgai nebuvo sužinota, 
nebuvo suprasta. Ir jei žmogus pažinęs gamtos jėgą, naudojasi jąja savo 
reikalams, gamtos reiškiniams nustatytais dėsniais, nelaužydamas tų dėsnių, 
tai jis pasiekia didelių naudingų rezultatų. 

Ir d-ras J. Basanavičius pažino vieną tokią visatos jėgą. Jis pažino 
lietuvių tautą, kaip visatos jėgą, kuri turi galingos potencijos gyventi. Ligi 
Jonui Basanavičiui nepažinus, jog lietuvių tauta yra jėga, ligi jam nepaskelbus 
apie tą jėgą, lietuvių tauta buvo kaip nežinoma žmonėms gamtos jėga, - 
lygiai taip kaip, pav., elektros jėga, ligi ji buvo žmogaus pažinta ir suprasta. 
Įrodyti pasauliui, jog lietuvių tauta yra, J. Basanavičius kreipė dėmesį į jos 
kalbą, nes tautos jėgos ir gyvybės tikriausias simbolis yra jos kalba : kreipė 
jis dėmesį ir į tautos istoriją. Tai yra tikras tautos pažinimo būdas, ir mes jį 
randame paskelbtą „Aušros“ I-ojo numerio „Priekalboje“: „Lietuva pamažėliu 
nyksta, skaitome mes ten, nes nyksta jos kalba". Pabrėžęs, kad „neperregima 
ūkana apsiautė mūsų linksmą senovėje žemę“, Basanavičius toje priekalboje 
pasižada, kad „mūsų tad ypatingiausias ir didžiausias rūpestis bus duoti 
pažinti mūsų broliams Lietuvoj nusidavimų senovės gadynės ir veikalų mūsų 
garbingų sentėvių, kurių darbus ir tėviškės meilę užmiršę nežinome mes 
patys, kurių tėvų esame sūnūs bei nepoczei (anūkai, vaikų vaikai)". 

Tad Basanavičius tiesą konstatavo, lyg atrado; 0 atradęs tuoj ėmėsi 
skelbti ją visai tautai, tikriau sakant, visai žmonijai. Ir tauta tą tiesą suprato ir 
Basanavičiaus nuopelną tuoj įvertino, ėmė gerbti jį. Kad Basanavičius greitai 
liko savųjų labai gerbiamas ir vertinamas, rodo tas faktas, jog 1887 metų 
pavasarį Maskvos lietuvių studentų draugija, kuri tada tik slapta galėjo veikti, 
nusitraukusi savo fotografiją nusiuntė ją D-rui Jonui Basanavičiui Lom 
Palakon, Bulgarijoje, kaip savo aukštos pagarbos ir tautinės meilės ženklą. 

Ad b). Sakiau, kad Basanavičius atrado ir skleidė tiesą, jog lietuvių tauta 
yra gyva ir nori gyva likti, ir ėmėsi kelti ją iš letargiško dvasios miego. Mūsų 
tauta buvo laikoma jau nykstančia; pagaliau ir tauta nebuvome laikomi, o tik 
šiokia tokia medžiaga kitoms tautoms išnaudoti. Tad kyla klausimas, ar 
eidamas tautos kelti iš dvasios miego tikrai tiesos darbą ėmėsi J. 
Basanavičius dirbti. Ar ėjo jis gamtai nustatytais dėsniais, stengdamasis 

tautos jėgas įgalinti veikti ir gyventi ? O gal tik tais tiesos keliais jis būtų ėjęs 
tuokart, jei būtų padėjęs lietuviams greičiau ir visiškai ištautėti ? Į šiuos 
klausimus štai ką atsakysiu. 

Per ilgus istorijos amžius žmonijos daug pastangų paaukota, jos kryžiaus 
keliai gausingai krauju aplaistyti ir lavonais nukloti tam, kad išvaduotas būtų 
žmogaus asmuo iš varžančių jį pančių ir kad jis laisvai galėtų tiesą tarti taip, 
kaip jis ją supranta. Vieną iš pirmųjų, savo gyvybę atidavusių už tiesos 
skelbimą, mes randame istorijoje Sokratą. O kiek krikščionybės skelbėjų ir 
gynėjų paaukojo savo gyvybę dėl tiesos ? Ir štai žmonija susilaukė savo 
dideliausio darbo ir brangių aukų tam tikro vaisiaus: Didžioji Prancūzų 
Revoliucija paskelbė žmogaus ir piliečių teisių deklaraciją, kurioje tam tikros 
teisės, be kurių negali būti įmanomas tikras žmogus, pripažįstamos 
neatimamomis: sąžinės (reiškia tikybos), minties, žodžio ir spaudos laisvė, 
asmens neliečiamumas, tautos suvereninė teisė pačiai save valdyti. Po 
Didžiosios Prancūzų Revoliucijos ima busti tautos, ima ieškoti laisvės ir 
nepriklausomumo. XIX amžius vadinamas „tautų atgimimo“, laikotarpiu. 

Pirmiausia pakėlė maištą ir ėmė kovoti su savo pavergėju Graikų tauta. 
Pačioje XIX amžiaus pradžioje susidarė Graikijoje daug slaptų organizacijų - 
geterijų, kurios rengė revoliuciją. Jeigu Graikų revoliuciją tarti prasidėjus nuo 
1821 metų, kada Konstantinopolyje balandžio 22 d. be teismo, turkų valdžios 
įsakymu buvo pakartas Graikų patriarchas Grigorius, kad jis susidėjęs su 
geterijomis, tai turėsime žiaurių kovų kelerius metus, nes tik 1830. - II. - 3 
d. Graikija paskelbta nepriklausoma valstybe, paėmus Graikų išvadavimą kai 
kurioms didžioms valstybėms (kaip žinote tamstos, ir Anglų garsusis poetas 
Baironas žuvo dėl Graikų nepriklausomybės kovodamas). Koks buvo kovų 
žiaurumas, suprasime iš to, kad 1822 metais Chioso saloje buvo išžudyta 
23000, o vergovėn paimta 47000 žmonių. Ir italų tauta susijungė į vieną 
valstybę ir Germanų tauta sudarė, pirma, vieną imperiją, dabar, po didžiojo 
karo, vieną respubliką vis tautinės idėjos sužadintos. Taip pat subruzdo, kilo 
iš miego Čekai, Latviai, Estai, taip pat ir mes, Lietuviai. Tautų laisvės obalsiu 
buvo vedamas ir paskutinis didysis karas, o po jo, kaip ryškiausias tautų 
ženklas, yra susidariusi ne valstybių, bet Tautų Sąjunga. Nėra Žmogaus, kuris 
nebūtų kokios tautos narys. Ir įvairūs internacijonalai pačiu savo 
pasivadinimu rodo, kad jie negali išvengti savo gyvenime tautinio prado. 

Žmonijos istorija eina Žmogaus asmens išsilaisvinimo ir tautų išsilais- 
vinimo ir apsisprendimo dėsniu. Tatai suprasdamas, mūsų tautos atgimimo 
patriarchas ėmėsi darbo. Jau minėtoje „Aušros“ I-o numerio „priekalboje“, 
pradėdamas tautos kėlimo iš letargiško miego darbą, jis vienu reikšmingu 
sakiniu tikrai apibrėžė ir pagrindą ir tikslą savo darbui: „Juk ir mes esame 
tokie pat žmonės, rašė jis, kaip ir mūsų kaimynai, ir norime visomis 
teisybėmis (supr. teisėmis), prigulinčiomis visai žmogystei (žmonijai), lygiai 
su mūsų kaimynais naudotis“. Tad ir suprantama, kodėl tas darbas davė 
gausingą vaisių : eita gamtos dėsnius atatinkančiu keliu; vadinas, pasirinktos 
tikros tiesos, jo suprastos, kelias, būtent budinti tautos sąmonė, šviesti tauta, 
kad ji suprastų savo teises, nes tik pati tauta gali apginti savo teises ir apgina 
jas, kada ji susipranta tas teises turint. Tautos susipratimas visada esti 
pavojingas ne tik tiems, kurie pavergę svetimą tautą valdo, kaip kad mus 
valdė rusai; jis pavojingas ir priešingas ir tautiečiams, kurie gauna valdyti 
tautą ir nori valdyti ją be jos valios. Atsiminkime, kaip rūpestingai buvo 


550 


LIETUVOS UNIVERSITETE 


globota iki pat 1917 metų revoliucijos rusų tauta, kuriai globoti, už ją galvoti, 
vesti autokratų nustatytais takais, be daugybės šiaip įstatymų ir valdininkų, 
buvo dar sukurtas vadinamųjų žemiečių viršininkų institutas, Tokios 
priemonės, kurių tikslas laikyti tautą tamsiame kalėjime, sutrukdo kuriam 
laikui tautos lavinimąsi ir aptikrina autokratų interesus, bet visai sustabdyti 
gyvenimo negali. - Negi sustabdysi upės tekėjimą ... Mūsų Basanavičius su 
šviesos žodžiu ėjo į tautą. 

Ad c). Ir tauta greitai suprato ji gyva esanti it turinti teisių, kaip ir kitos 
tautos. Kalbama, kad a.a. Jonui Basanavičiui politikos veikimas nesisekęs: jis 
neįkūręs partijos, kurią norėjęs įkurti. Tačiau visais svarbiais mūsų tautos 
politinio gyvenimo momentais mes randame jį su tauta, jos prieky, kaip tikrą 
narsų kareivį savo tėvynės teisių sargyboje. Taigi: 1. Po dvidešimts dviejų 
metų nuo „Aušros“ I-jo numerio pasirodymo įvyksta pirmoji revoliucija 
Rusijoje. Ji randa mūsų tautą jau politiškai susipratusią. Tais 1905 metais nė 
viena kita Rusijos pavergtų tautų neįvykdė tokio susirinkimo, kaip mūsų 
įvykęs tais metais, 21-22 lapkričio (s. kal.) Didysis Seimas. O jį sukvietė J. 
Basanavičius; jisai jam ir pirmininkavo. Ir didysis seimas, kuriame dalyvavo 
apie 2000 asmenų, suvažiavusių iš visų Lietuvos kampų, parodė pasauliui 
mūsų tautos politinį subrendimą. Basanavičius nevengė tautos minių, 
nesišalino nuo jų, nes jam neabejotinas dalykas buvo, kad tiktai pati tauta 
gali savo teises iškovoti. 2. Ateina atstovų rinkimai į pirmąją Valstybės Dūmą. 
Rinkimų įstatymas buvo toks, jog vieni lietuviai, nesusidėję su kuria kita 
tauta, maža atstovų būtų galėję turėti. Ir Kaune kyla didelės svarbos 
klausimas : su kuo dėtis - su žydais ar su lenkais dvarininkais ? Tą klausimą 
sprendžiant lietuvių vadovu buvo d-ras J. Basanavičius. Nutarta dėtis su 
žydais : tai taktikai pritarė visa lietuvių tauta ir tos taktikos buvo laikytasi 
renkant atstovus į kitas Dūmas. 3. Okupacijos metu šaukiama lietuvių tautos 
atstovų konferencija Vilniuje; joje dalyvauja d-ras J. Basanavičius. 4. Toji 
konferencija rengia Tautos Tarybą; jos nariu renkamas d-ras J. Basanavičius; 
jis pirmas pasirašo 1918 metų vasario 16 d. aktą, kuriuo paskelbta buvo 
Lietuva nepriklausoma valstybe. 

1883 metų „Aušros“ koviniame numery paskelbęs pasauliui tiesą, kad 
Lietuvių tauta gyva, kad ji nori likti gyva ir turėti lygias, vienokias teises, kaip 
ir kiti jos kaimynai, D-ras Jonas Basanavičius bemaž 45 metams praėjus 
pirmutinis pasirašo Lietuvos paskelbimo nepriklausoma valstybe aktą. 

Laimingas žmogus, kuriam teko sulaukti tokių didelių savo darbo vaisių... 
Bet ir patvarus jis buvo savo nusistatymo pasirinktoj linijoj... 

Ad d). Mes, teisininkai, ypač didžiai vertiname tokį darbą, kokį yra 
nudirbęs d-ras J. Basanavičius. Mums gal būt, yra aiškiau, kaip kam kitam, 
kad tautoj, kuri labiau apsišvietusi, kurios nariai geriau supranta savo teises ir 
pareigas santykiuose su savo kaimynais, piliečiais, kontragentais, toj tautoj 
yra mažiau nusikaltimų, ten rečiau esti įžeidžiamos kaimyno teisės, ten labiau 
yra vykdomas teisėtumas ir teisingumas. Ir atvirkščiai. Kuri tauta gyvena 
tamsybėje, kur yra daug beraščių, ten daug esti nusikaltimų, ten daugiau 
visokių nesusipratimų dėl turto, dėl teisių, ten daugiau visokių bylų, kurios 
dažnai neturi rimto pagrindo, o kyla tik iš asmens savo teisių ir interesų 
nesupratimo ir dėl negerbimo svetimo turto ir svetimų teisių. Tad visokia 
pastanga šviesti tautą teisininko yra labai vertinama, kaip kova dėl tautos 
būklės pagerinimo apskritai. Dar labiau teisininkas vertina tautos švietimą dėl 

to, kad apsišvietusi tauta supranta savo politines ir pilietines teises, o jas 
supratusi sugeba jas ginti nuo įžeidimo, jas vykdyti; sugeba kovoti dėl savo 
laisvės, tą laisvę branginti ir jąja naudotis. Bet reikia pastebėti, kad tautinė 
idėja kartais išsigema ir virsta tautiniu šovinizmu, turinčiu neapykantos 
jausmo santykiuose su kitomis tautomis, toje pačioje žemėje gyvenančiomis. 
Tikras tautiškumas turi savo teises apginti, bet pripažindamas ir kitų tautų 
teises. D-ras J. Basanavičius vedė mus tikro tautiškumo keliais, kova su 
kitomis tautomis jo buvo vedama tada ir ten, kada ir kur tos tautos neteisėtai 
ir neteisingai skriaudė Lietuvių tautos teises. Tad kovodamas dėl Lietuvių 
tautos nepriklausomybės, Jonas Basanavičius kovojo dėl teisių kitų tautų 
Lietuvos piliečių, kurie taip pat dabar naudojasi nepriklausomos Lietuvos 
laisvės išdaviniais. 

Ir mirė d-ras J. Basanavičius, kovodamas dėl mūsų teisių, dar 
neiškovotų, nes pats jo gyvenimas Vilniuje buvo kovos dėl Vilniaus tęsimas. 
Patvarios kovos paveikslą jis yra palikęs visai tautai. Tokio nepasitikėjimo 
tauta velionis d-ras J. Basanavičius ir negalėjo pareikšti, dėl to, kad jis, kaip 
matėme, pažino ir skelbė tiesą. Tad nusilenkę prieš galingos dvasios 
patriarcho garbingą gyvenimą, patvariai eikime jo keliu“. [106] 


1934 m. sukako 35 metai nuo Vinco Kudirkos mirimo dienos. Petras Leo- 
nas šia proga parengė ir laikraštyje „Lietuvos žinios“ išspausdino didelės 
apimties straipsnį „Mano atsiminimai apie Vincą Kudirką". 


„Kodėl aš ėmiausi kalbėti apie Vincą Kudirką? Vincas Kudirka buvo 
lietuvių tautos atgimimo didžiausias darbininkas, mūsų tų laikų kultūrinio 
darbo milžinas. Jam gyvam esant tauta nepajėgė tinkamai branginti jo ir kaip 
reikiant globoti jį, fiziškai ligonį. Bet Vincui Kudirkai mirus, lietuvių tauta 
nelieka skolinga jam. Mes kaip galime garbiname Vincą Kudirką, mokomės iš 
jo veikalų, rūpinamės eiti jo nurodytais keliais. 

Dar ir dešimčiai metų nesuėjus po Vinco Kudirkos mirties, Tėvynės 

Mylėtojų Draugystė išleido Juozo Gabrio paruoštą ir redaguotą velionio raštų 
rinkinį šešiuose tomuose, kurių pirmame įdėta Juozo Gabrio gražiai ir plačiai 
parašyta Vinco Kudirkos biografija su jo fotografija ir dar keliomis iliustra- 
cijomis. Visose mokyklose jaunuomenė supažindinama su Vinco Kudirkos 
raštais, mokinant jo eilėraščius iš atminties, dėstant jo raštus literatūros 
pamokose, tiriant juos mūsų literatūros istorijoje. Pvz., yra „Varpo“ b-vės 
leidinys, docento J. Tumo parašytas vardu „Vincas Kudirka - Vincas Kapsas“, 
1924 m. Velionio vienas eilėraštis yra tapęs tautos himnu. Vinco Kudirkos 
biustai statomi viešose vietose, pvz., Kauno miesto sodne ir Karo muziejaus 
sodnelyje. 
. Sio mėnesio 16 d.sukako 35 metai nuo Vinco Kudirkos mirimo dienos. 
Sįmet Vincas Kudirka tapo ypatingai pagerbtas: jam pastatytas gražus 
paminklas Naujamiestyje, kuriame jis mirė, ir tam miestui duotas vardas 
„Vinco Kudirkos Naumiestis“. Pono K. Inčiūros sukurtas dramatinis veikalas 
vardu „Vincas Kudirka“ ir tasai veikalas vaidinamas valstybiniame teatre. 

Kada iš visos tautos gelmių eina vieningas didžios pagarbos Vincui 
Kudirkai himnas, ar turiu moralinio pagrindo aš užimti Tamstoms brangų 
laiką? 

Vinco Kudirkos reikšmė mūsų tautai yra tokia brangi ir maloni, kad, 

rodosi, kiekvienas faktelis, susijęs su juo, kiekviena apibūdinimo detalė turėtų 
būti mums įdomi. Tai viena. Gi antra štai kas. Vinco Kudirkos laikais lietuvių 
inteligentų tarpe buvo pasireiškusios tiktai dvi srovės: grynai pasaulietiška - 
humaniškoji ir tikybinė, tikriau klerikališkoji. Vincas Kudirka buvo pirmosios 
humanistiškos srovės asmuo. Tačiau jis nebuvo pasireiškęs kuo nors priešin- 
gas kunigijai, kaipo tokiai, ir jo santykiai su kunigija buvo geri. Dirbo gi 
Vincas Kudirka visos tautos gerovei, kvietė visą tautą vienybėn. Dabar mūsų 
tauta, pasiekusi kultūringesnio savo būklės laipsnio, yra pasiskirsčiusi į keletą 
partijų, arba srovių. Visos jos laiko save giminingomis su V. Kudirkos siela ir 
visos jos dalyvauja V. Kudirkos garbinime. Ir teisėtai. Tačiau srovių siela yra 
siauresnė už V. Kudirkos sielą. Tad ir kyla abejonė, ar nepastatomas kartais 
prieš gražų Vinco Kudirkos moralinį veidą kreivas veidrodis ir ar neiškreipia- 
mas jo moralinis veidas? Fizinio veido neiškreipsi, dėl to, kad turime 
V. Kudirkos fotografiją. Gi moralinis veidas tenka patiems piešti pagal jo 
paliktus kultūrinius kūrinius. Gi šitųjų tas, ar kitas suderinimas priklauso nuo 
derintojo sielos ir nusistatymų. 

Mano studentavimo Maskvos universitete laikai. Iš Varšuvos gavome 
Vinco Kudirkos pasirašytą palankų laišką. Greit po pirmojo laiško V. Kudirka 
atsiuntė mums beveik tokio pat turinio laišką, koks yra J. Gabrio rašytoje 
biografijoje atspausdintas jo laiškas dr. Basanavičiui. Prie laiško buvo pridėtas 
vienas egzempliorius varšuviečių sumanytos steigti draugijos. 

Buvo susitarta suvažiuoti per Petrines (n. kal.) Marijampolėje, Varšuvos 
viešbutyje (pas Orkų). Suvažiavimas įvyko. Čia aš pirmą kartą asmeniškai 
susitikau ir susipažinau su Vincu Kudirka. Laiškais mudu jau buvome 
pažįstami. 

1889 metais pavasarį aš baigiau aukštąjį mokslą. Dar Maskvoj man 
būnant, ir šį kartą laiškais susitarėme su varšuviečiais suvažiuoti po Joninių 
(n.kal.) tą dieną M. Lozoraičio tėviškėje, netoli Pilviškių gelžk. Stoties. 
Suvažiavimas įvyko. Jame buvo ir kunigų. Mūsų susipratimas dėl bendro 
visuomeninio darbo su kunigais, leidžiant „Šviesą“. Turėjo gerų tų pasekų, 
kad gana ilgai pasiliko tarp šalių pasitikėjimas. 

Teko važiuoti su apskrities gydytoju Grabausku į Kidlių valsčiaus 
pamiškius skrosti užmušto žmogaus lavoną. Mes sustojome Šakiuėšė ilsėtis. 
Nuėjau pasimatyti su V. Kudirka. Jisai gyveno jau ne klebonijoje, bet savo 
samdytame nedideliame bute, miestelyje, prie didžios gatvės. Kambaryje, 
kuriame aš radau V. Kudirką, buvo kuklus įtaisymas, bet švaru, gražu, 
malonu. Sienoje kabojo ir jo draugai: smuikas ir violančelė. Ir pirma mudu 
simpatizavome vienas kitam. Gi nuo šio karto prasidėjo mudviejų bičiulystė. 

Nuvykęs daryti tardymo, aš apsigyvenau pas Sakių burmistrą. Einant 
įstatymu pakviečiau dalyvauti prie skrodimo prel. ir dekaną Sal.Oleką. jisai 
dalyvavo ir nuo šio momento tarp manęs ir kun. Olekos sudarė labai geri 
santykiai. Prel. Oleka buvo labai išmintingas ir taktingas asmuo. Tardant, jisai 
nedarė niekam jokios įtakos, kuri būtų kenksminga tiesai aiškinti. Apskrities 
gyd. Grabauskas paprašė manęs, kad pakviesčiau gydytoją Vincą Kudirką jam 
į pagalbą skrodimą daryti. Aš sutikau, nuėjau pas V. Kudirką, kuris mielu noru 
ėjo kartu su Grabausku dirbti. Sį tardymą darant man teko kelias dienas 
gyventi Šakiuose, dėl to, kad reikėjo daug liudininkų išklausinėti. Per tas 
dienas su V. Kudirka matydavomės ir mūsų tautos reikalais pasikalbėdavome. 
Mudviejų geri santykiai stiprėjo.vasaros metu, kad ir nedažnai, vis dėl to teko 

mudviem susieiti. O kai V. Kudirka sutiko dalyvauti koncerte, kuris liepos 
mėnesio, rodosi, pabaigoje buvo suruoštas Naumiestyje savanorių ugniagesių 
draugijos naudai, mudviem vėl buvo proga kelis kartus pasimatyti. Koncerte 
aš gėrėjausi jo muzika: jo smuikas, rodėsi, subtiliausius jo širdies virpėjimus 
maloniais garsais reiškė. Jisai griežė vienas ir p. Sviatlovskienei dainuojant, 
arba fortepijonu skambinant. 

Tų pat 1892 metų rudenį aš tapau paskirtas tardytoju į tolimą 
Turkestaną. Kai prieš išvažiuojant išvažiuodamas į tolimuosius Rytus aš 
vedžiau Griškabūdžio valsčiaus vaito dukterį ir kurį laiką gyvenau pas 
uošvius, o tai buvo ne per toli nuo Šakių, V. Kudirka keletą kartų atlankė 
mus. Atsisveikinti su V. Kudirka mudu su žmona nuvykome pas jį į Šakius. 
Atsisveikindamas V. Kudirka davė man savo fotografiją, įrašęs jos kitoj 
pusėje dvi eilutes, kurias čia įdedu: 

„Pameti mus - brolius, tik mus neužmiršk, palieki mus kraštą, tik jo 
neapleisk! 11 lapkričio 1892 m. V.Kapsas“. 

Jisai padovanojo mudviem su žmona paveikslų „Lituanika“ nuotraukų 
albumėlį, įrašęs jo viršelyje tam tikrą dedikaciją, kurią taip pat čia įdedu: 

„Mylimiems mano: Petrui ir Celinai Leonams šią dovanėlę ant atminties 
atsilankymo pas mane Šakiuose d. 11 Lapkričio 1892 m. aukauju 

Vincas. Kapsas“". 

Šitas paveikslas, kurių nuotraukas čia turiu, dailininkas A. Grottgeris 
vaizduoja 1863 metų sukilimą Lietuvoje. 

Gyvenant man Taškente mudu su V. Kudirka retkarčiais atlankydavome 
vienas kitą laiškais. Jisai prašydavo manęs paveikti Joną Gaidamavičių, kad 
šis baigtų rašyti apysaką „Antanas Valys“. Jo prašymo aš nepajėgiau reali- 
zuoti. Jonas Gaidamavičius turėjo didelę šeimą, vaikams buvo metas eiti į 
gimnaziją, o jaunesniojo kariško gydytojo alga buvo kukli. Jonui Gaidama- 
vičiui reikėjo ieškoti sau privatinės praktikos. Ir jisai daug dirbo savo 
profesinio darbo. Apie dviems metams praėjus, kai aš gyvenau Samarkande, 
o J. Gaidamavičiui medžiaginė būklė buvo pagerėjusi, jisai tapo alkoholiku, - 
liga iš tėvų jo paveldėtoji. Taip ir negrįžo Jonas Gaidamavičius į mūsų 
literatinį darbą. 

1898 metais aš gavau pusei metų atostogų. Tokias ilgas atostogas 
gavau dėl to, kad buvau drugio nukamuotas. Aš kartu su savo pirmuoju 
sūneliu, ketvirtų metų vaikučiu, ir su savo žmona atlankėme V. Kudirką 
Naumiestyje. Mes radome jį begyvenantį salkoje tų namų, kuriuose, arti 
aptiekos, žemutiniame gyvenime gyveno ir turėjo krautuvę p. Kraševskienė, 
Vinco Kudirkos angelas sargas. Mes radome V. Kudirką sunkų ligonį, visai 
suliesusį, nesikeliantį iš lovos. Stalelis ir įrankiai rašymui buvo čia pat prie 
lovos. Sunkus buvo mano pergyvenimas: aš kad ir drugio nukamuotas, bet 
Lietuvos klimato atgaivinamas, o Vincas Kudirka ligos visai nugalėtas, 
Lietuvos klimatui padedant džiovai jį galabinti. Tai buvo paskutinis mūsų 
pasimatymas. 

Greta asmeniško santykiavimo aš pažinau V. Kudirką iš jo raštų, kuriuos 
beveik visus anuo laiku buvau skaitęs. Nors aš toli nuo Lietuvos gyvenau, bet 
raštams spausdintiems gauti turėjau ne vieną kelią. 

Fotografija, kurioje nutraukti trys: V. Kudirka, Jonas Bulota (dabar 
generolas) ir Simanas Vaicekauskas, teko man iš pastarojo, kuris prieš mirda- 
mas testamentu užrašė man savo knygas ir albumus. Sim. Vaicekauskas mirė 

mieste Volske, Saratovo gubernijoje, kur ilgai tarnavo teismo tardytoju. Kai 
ką apie V. Kudirką buvau sužinojęs ir iš Simano Vaicekausko, kuomet kartu 
su juo gyvenau kelis mėnesius 1889-1890 metais Suvalkuose. 

V. Kudirkos moralinė asmenybė. Drįstu tvirtinti, kad aš buvau gerai 
pažinęs Vincą Kudirką. 

Tad ir mėginsiu trumpai apibūdinti jo moralinę asmenybę, paremdamas 
savo nuomonę vienu kitu daviniu iš jo spausdintų raštų. 

Mėgindamas kiek prisidėti prie V. Kudirkos moralinės asmenybės 
apibūdinimo, aš savo trumpame pranešime visai neliesiu tų raštų apie V. 
Kudirką, kurie man atrodo nėra iškreipę jo asmens ir gali būti reikalingi tiktai 
papildymo. Aš paliesiu kai kuriuos tuos raštus, kuriais, man atrodo, 
pastatytas yra prieš V. Kudirkos veidą kreivas veidrodis. 

Negali būti ginčo, kad Vincas Kudirka buvo plačiai ir giliai išsilavinęs 
asmuo ne tik savo profesijos moksluose ir gamtos mokslų srityje, bet ir 
socialinių mokslų srityje. Jisai savo visuomeninėje darbuotėje buvo publicistas 
per excellence. Jo palikta mums labai daug publicistiškų raštų, kuriuose jis 
yra aptaręs įvairiausius klausimus ir socialinio gyvenimo reikalus. V. Kudirka 
yra mums palikęs labai ne tik publicistikos raštų, bet ir dailiosios literatūros 
vertimų ir originalių kūrinių. Yra iš ko pažinti jo moralinis asmuo. 

a) V. Kudirka būdamas studentas buvo kartą žandarmerijos suimtas ir 
kurį laiką kalinamas Varšuvos citadelės kazemate. Biografai sako, kad tai 
įvyko su juo už K. Markso veikalo „Kapitalas“ perrašinėjimą, pasamdžius jį 
kitiems darbui. Čia nepilna tiesa. V. Kudirka ir pats buvo K. Markso mokslui 
simpatikas. Jis ir liko visam amžiui įsitikinęs priešininkas medžiaginiam išnau- 
dojimui. Jo raštuose nerasite Tamstos nė vienos vietos, kad V. Kudirka 
pasireikštų išnaudotojų šalininku. Jisai svajojo apie teisingesnį turtų 
padalinimą tarp žmonių, nei kaip esamasis. Tai kas, kad ne visus išnaudojimo 
atvejus jisai palietė! V. Kudirka, kaip socialinio išnaudojimo priešininkas, buvo 
numatęs žemės valdymo reformos reikalingumą. 

b) Būdamas griežtas išnaudojimo priešas, V. Kudirka dar aštriau plaka, 
kai išnaudojimui imamasi suktybių, kai sukčiavimu dauginamas sau pelnas. 

V. Kudirka plakė dykaduonius, gyvenančius be darbo, kurie arba kurios 
tuo būdu turi daug laiko liežuvauti, šmeižti. Aš čia turiu galvoje davatkas. 

c) V. Kudirka buvo tikras humanistas, tai yra, jis mylėjo žmones, kaipo 
tokiu, mylėjo mokslą ir tiesą, buvo priešas netiesos, obskurantizmo. Kaipo 


Lietuvos patriotas - humanistas, jis buvo tolimas nuo šovinizmo, nuo 
nacionalizmo, kitų tautų neapykantos. Jam rūpėjo apskritai darbo Žmogaus 
gerovė. 


Jisai piktinosi, kai „ciptdavatkė“ iš keršto įskundžia kunigą policijai ir pas 
jį daroma krata, ieškant lietuviškų knygų; čia jo buvo kalbama apie kratą pas 
Pajevonio kunigą, matyti, mano brolį Silvestrą, tuomet buvusį tos parapijos 
vikaru. Tame pat „Varpo“ numeryje V. Kudirka aštriai plaka savo kolegas 
daktarus štai dėl ko. Gelžkelio daktarai gauna algą ir turi dovanai gydyti 
gelžkelio tarnautojus. O vienas tarnautojas taip pasiskundęs: „Daktaras 
atlankęs mane apsakė taip: „tavo liga sunki: jeigu duosi penkis rublius, tai 
atsiūsiu gerų liekarstvų, o jei ne, tai - „rundavų“ ir jos tau nieko nemačys“. 
Kur sąžinė to daktaro! Surinka iš širdies skausmo V.Kudirka. 

„Varpo“ 1892 metų I num. V. Kudirka straipsny „Literališka peržvalga“ 
aptaria du kalendorius: 1) Lietuvos ūkininkų kalendorių ant metų 1892 ir 

2) Lietuvišką kalendorių ant metų Viešpaties nuo Kristaus gimimo 1892. 
Išnagrinėjęs abiejų kalendorių raštų turinį, V. Kudirka sako: „Už „Liet. 
Kalend.“ Įtalpa gal sustatytojams jo pasakyti „Ačiū“, tiktai „Apžvalga“, kurią 
rašėjas vadina „taip naudingu laikraščiu“ ir siūlo visiems skaityti. 

Ir toliau V. Kudirka sako: „Pirmasis kalendorius duoda daug naudingų 
dalykų, per kuriuos trokšta išaiškinti žmonelėms, kad nuo mokslo ir gražaus 
sutikimo gali laukti laimės. Antrasis kalendorius mokslą išjuokia ir keldamas 
antagonizmą tarp laikraščių, stengiasi jį perkelti ant žmonelių ir pagal jį 
padalinti skaitytojus į antagoniškas partijas. 

Kaip humanistui = demokratui V. Kudirkai brangus yra kiekvienas 
reikalas. kuris yra tikrai brangus liaudžiai. 

Stai „Varpo“ 1889 metų 7 numery jisai džiaugiasi, kad dvasiškos 
Akademijos hebrajų kalbos profesorius kun. Justinas Pranaitis įvedė į šv. 
Kotrinos bažnyčią Petrapilyje lietuviškus pamokslus. 

Tų pat metų „Varpo“ 9 numery V.Kudirka pranešęs, kad Panevėžyje 
cerkvėje pradėta lietuviškai sakyti pamokslus, sušunka: „Sląstos įtaisytos 
puikiai! Kvaili tamsūs žmonės nieko neprijausdami, lenda į jas, o užstatytojai 
sląstų trina sau rankas iš džiaugsmo. 

Tų pat metų „Varpo“ 10 numery V. Kudirka aprašęs, kad, kaip Dauge- 
liuose katalikiškas jaunimas atvažiuojančiam vyskupui priimti buvo pastatęs 
iškilmingus vartus, toliau rašo: „Pristavas (policijos urėdnikas) atvažiavęs su 
žandarais, liepė žmonėms, laukiantiems vyskupo tuos vartus nugriauti. 
Zmonės neklausė. Tada pristavas pats pristatęs kopėčias, užsirangė ant vartų 
ir ėmė draskyti žolynus. Vienas iš būrio žmonių patraukė kopėčias ir pristavas 
užkibo ant vartų, o negalėdamas ilgai laikytis, ėmė šliaužti žemyn"... „Tuom 
tarpu privažiavo ir vyskupas, vienok jam toliaus važinėti tapo uždrausta ir 
atimta pusė metinės algos. Už ką?“, klausia skliausteliuose autorius. 

Kad Vincas Kudirka buvo humanistas laisvamanis, mokslo keliais 
siekiąs tiesos, tam teigimui iliustruoti aš imu jo „Apžvalgos“ ir „tėvynės sargo“ 
aptarimą, tilpusį 1896 metų „Varpo“ 8 numeryje. 

„Apžvalga“, bedavatkaudama susilaukė sūnų, kuriam ant krikšto 
davė vardą „Tėvynės Sargas“. Turėdamas jau penkis numerius naujo 
laikraščio, galiu išreikšt apie jį pilnesnę ir teisingesnę nuomonę ne kaip būčiau 
galėjęs tai padaryti tik iš pirmo numerio... „Tėvynės Sargas" savo programe 
žada „perserginėti brolius Lietuvius ir Žemaičius apie visokias neteisybes trijų 
didžiausių mūsų neprietelių: vietinės administracijos, žydų ir išgamų lietuvių, 
prie kurių priskaito bedievius ir išdavikus“. Plačiai panagrinėjęs „Tėvynės 
Sargo“ straipsnius, V. Kudirka sako: „Tiek galiu pasakyti, kad prastiems žmo- 
nelėms nuo „T.S.“ bus mažiausiai „šviesu ir puiku, sotu ir sveika“. Jeigu kas 
nori pasijuokti, tai pranešu, kad į pirmą eilę išgamų, pagal programą, 
pastatytas „Varpas“, žinoma su jo sandarbininkais, kurie dabar turi pilną tiesą 
vadintis bedieviais, paleistuviais ir išgamomis. Tai nė Maskolių činovnikai taip 
greit neavansuoja“". 

„Tėvynės Sargo“ artimas bendradarbis, rodosi net redaktorius, buvo 
gražios atminties kun. J. Tumas. ar ne čia tenka matyti pagrindas, kad doc. 
J. Tumas apšaukė V. Kudirką be jokio pagrindo, ir prastu daktaru, ir beveik 
girtuokliu. Sakau be jokio pagrindo ir manau turįs teisę taip sakyti. 

Gabų žmogų, grynos aukščiausios doros asmenį šaukiama „Prastas 
daktaras“ tiktai dėl to, kad vienas asmuo pasakęs J. Jablonskiui: „Toks 

daktaras tik pinigams imti“, ir kad V. Kudirka nemėgęs savo darbo ir savo 
pacientų. Tačiau pats doc. J. Tumas pripažįsta, kad „iš pradžių žmonės 
gydytoju Kudirka nesiskundė, jis buvo net gerokai populiarus ne tik Šakių 
parapijoje, bet Sintautų, kuri prie pat Šakių miesto prieina, Griškabūdžio, 
Lukšių, Gelgaudiškio". 

Ir man žinoma, kad V.Kudirka, kai fiziniai pajėgė užsiimti gydytojo 
praktika, buvo geras daktaras. O kad kartais dėl ligos, blogu keliu, ar dėl to, 
jog matė, kad iš jo moksliško patarimo biednam ligoniui, dėl jo gyvenimo 
apystovų nebus naudos, išsiveržė iš jo jautrios sielos nesmagumas, nepa- 
sitenkinimas ir darbu, ir jo objektu, tai bešališkam V. Kudirkos apibūdintojui 
negalima buvo prieiti tokią išvadą, kokią padarė doc. J. Tumas. 

Vincas Kudirka mylėjo Žmones, buvo visuomeniškas, mėgo kompaniją, 
buvo švelnus, ypač su moterimis, ūkininkėmis, jo dėdienėmis. O prakeiktas 
tasai mūsų paprotys vaišinti svečių degtine ir kitais svaiginamais gėrimais. 
Bet nei aš Vinco Kudirkos vaišinau jais, nei jis manęs, kai lankydavome 
vienas kitą, o kai jis atvažiuodavo į mano uošvius, jam tekdavo vienas, kitas 
stiklelis išgerti. Bet aš nemačiau jo nei girto, bet ir užgėrusio. Kun. J. Tumas 
sako: „Dar kenksmingesnis buvo gėrimas, tapęs net įpročiu“. Tai yra netiesa 
V. Kudirkos adresu. V. Kudirkai buvo labai kenksminga ir šiek tiek išgerti 
svečiuose, dėl to, kad jis buvo jau apimtas džiovos, bet toksai išsigėrimas 
negalima vadinti „pročiu“ gerti. Įpratęs gerti ir savo bute gers ir negalės tiek 
dirbti, kiek dirbo V. Kudirka. 

d) Aš jau buvau išsitaręs, kad V. Kudirka buvo demokratas. Šitas 
terminas, siaura prasme naudojant jį, reiktų taikyti tik dėl valstybės valdymo 
apibūdinimo ir žmogaus šiuo klausimu nusistatymo. Tačiau gyvenime 
demokratu mes vadiname asmenį, kuris kiekvieną žmogų laiko sau lygų ir net 
mažmožiuose atitinkamai elgiasi santykiuose su žmonėmis. V. Kudirka buvo 
visais atžvilgiais demokratiškas. 

Siekdamas visiems gero, kuris priklauso pirmiausia nuo žmogaus 
apsišvietimo, V. Kudirka organizavo Šakiuose slaptą lenkišką knygynėlį; rinko 
pinigus iš norinčių turėti knygų skaitymui, o ne pajėgiančių vien savo lėšomis 
pakankami nusipirkti ir pirko knygas. 

Jo demokratiškumas yra puikiai išreikštas eilėse „Ne tas yra didis“. 

Dėl artojų V. Kudirka yra taip pasakęs Šaltyšiaus žodžiais: „Artojas visus 
maitina - ir poną, ir valdininką, ir kunigą: tai tau rodos, kad išmintingos 
galvos nežino apie tai, nesprendžia, idant žemė negulėtų apleista“. 

V. Kudirka 1891 metų „Varpo“ 1 numery pajuokia tuos inteligentus, 
kurie yra kilę iš „chlopų“, bet vengia kalbėti lietuviškai, bijodami, gal kartais 
paskaityti kas, kad jie iš „chlopų“. 

Aš ne menininkas, ir nežinau, kaip reikia kurti meniškas dramos 
veikalas. Aš tik meno kūrinių mėgėjas. Aš buvau pasižiūrėti teatre vaidinant 
p. K. Inčiūros veikalą „Vincas Kudirka“. Vis dė/ to aš esu tos nuomonės, kad 
teatrališkas meno kūrinys siekia atvaizduoti tikrybę, net fantazijos kūrinį 
kuriant juo labiau istorinį veikalą rašant negalima nukrypti nuo istorijos. P. 
Inčiūros veikale paties V. Kudirkos asmenyje aš nepastebėjau nieko netikro. 
Bet asmuo ne vienas gyvena ir veikia. Ir jeigu tie, su kuom jis dirba, svarbiais 
žmonių socialinio gyvenimo reikalais reiškia tam tikrus nusistatymus, tenka 
manyti, kad ir jų bendradarbis yra tokio nusistatymo. Priežodis sako: 
„Pasakyk man, su kuom pažįsti, aš pasakysiu, kas tu toks“. Juo labiau galima 

toji išvada daryti apie žmogų iš jo bendros su kitais darbuotės. 

P. K. Inčiūra savo žydu Motke, svajojančiu apie Lietuvos karalių, ir 
Bevardžiu, skelbiančiu vieną tautos valią, nedavęs veikale jokio veiksmo, 
kuris paaiškintų, kaip toji viena valia susidaro ir yra reiškiama, mano 
manymu pastatė prieš moralinį V. Kudirkos veidą kreivą veidrodį. V. Kudirka 
buvo tikras demokratas, ir jei galėjo svajoti apie Lietuvos karalių, tai tik 
tokioje valstybinėje jo rolėje, kokią turi pav., Anglijos ar Svedijos Karalius, 
kur valstybė yra valdoma pačių gyventojų, įstatyme numatytu būdu rinkimais 
reiškia valią. 

Apie tokią tautos vienybę ir vieną valią tenka kalbėti, apibūdinant V. 
Kudirką. Vienai valiai pareikšti paprasčiausiai yra vieno asmens valia. Kai 
veikale yra tik Bevardžio skelbiamas vienos valios obalsis, tai ir gaunama 
iliuzija į vieno asmens valią, kas neatitinka V. Kudirkos demokratiškam 
nusistatymui. Štai eilės, iš kurių tasai nusistatymas yra aiškus. 

1893 metų „Varpo“ 8 numery yra iš Kanopnickienės V. Kudirkos verstos 
šios eilės: 

Joja kairėn pats karalius: 
Žvengia žirgas, kasa žemę, 
Tubos skardžiai aida ore - 
Garbę ir guodonę lemia. 
Ein' Jonužis į tą karą: 
Siurkštūs vėjai staugti ima, 
Ūžia, ošia žalios girios - 
Vai tai liūdna lem' likimą. 
Praded' kovą - švilpia kulkos 
Lygumoj kareiviai spinta, 
Kaip liūtai karaliai imas, 
O tyliai Jonužiai krinta. 
Grįžt' karalius apgailėjęs 
Žirgo jo nišlaiko tarnas... 
Miršta pažeistas Jonužis, 
Jau aplink jį suka varnas. 
Su varnais sutink' karalių 
Pokylius visur jam ruošia, 
Kvietkomis iškloja kelią, 
Vainiku jo galvą puošia. 
O Jonužį, kad lydėjo, 
Verkė giminės, matutė... 
Tik jėva liūdnai lingavo 
Tik raiba kukau' gegutė. 

V. Kapsas 


Iš šių eilių aiškus V. Kudirkos politinis nusistatymas, jo siekimas, kad 
tauta pati save valdytų. Tuomet ir karų būtų mažiau. Tuomet, kai kad 
filosofas I. Kantas tikėjosi, būtų labiau garantuota amžinoji taika. 

Baigiu savo pranešimą. Brangiajai jaunuomenei, ieškančiai kelių savo 
ateičiai, patariu studijuoti V. Kudirkos raštus. Juose rasite, kad tautos ir 
tėvynės geresnei ateičiai siekti vieninteliai tikri keliai yra demokratija ir 
žmoniškumas. Tais keliais eidamas kiekvienas, ir kukliausi visuomeninį darbą 

dirbdamas, pasijus reikalingas esąs tautai ir tėvynei, pasiguos save taip, kaip 
Vincą Kudirką paguodė Valerija, jo žodžiais, į jos lūpas įdėtais, eilėraštyje 
„Valerijai“: 

„Tėvynė žiūri į tave, kelkis - tu jai reikalingas". |107] 


4.13. Visuomenės dėmesys profesoriui 
Profesorių Petrą Leoną, jo žmoną bei vaikus dažnai kviesdavo į įvairius 
renginius oficialių institucijų vadovai ir draugijos. Čia pateikiami tik keli iš 


daugelio jo archyve išlikusių ir Lietuvos mokslų akademijos Bibliotekoje 
saugomų tokio pobūdžio kvietimų (4.16-4.20 pav.) [108]. 


Gerb. p... (ak Ni A a, 


Karininkų Šeimų Moterų Draugija kari garbės kviesti 
Tamslą alsilankyti 1951 m. rugsėjo mėn. 15 d į rengia- 
mą arbatėlę tarp 17-20 val. Vytauto Didžiojo Karininkų 


Kursų Ramovėje 


4.16 pav. Karininkų šeimų moterų draugijos kvietimas. 
Paimtas iš Lietuvos MA Bibliotekos F. 117-2291. P. 2 


1934 m. lapkričio 16 d. Petrui Leonui sukako 70 metų. Ta proga profe- 
sorių pasveikino žmona, vaikai, giminės (4.21 pav.), bendradarbiai, teisininkai, 
politikai, valdžios atstovai bei kiti jį pažinojusieji ir gerbusieji asmenys. 
Sveikinimai buvo pareikšti tiesioginiu apsilankymu pas jubiliatą ir jam 
asmeniškai pareikštais linkėjimais žodžiu arba paliekant sveikinimus, užrašytus 
vizitinėse kortelėse, tai pat atsiuntimu jam telegramų ir laiškų. 

Išlikę archyviniai dokumentai rodo, kad Petrą Leoną sveikino: Ambram- 
sonienė, Adomavičius, Baronų šeima, Bieliachinas, Bielinis, Byla, Boreiša, 
Braudės šeima, Brazaitis, A., A., G. Bulotai, Butkys, Čepas, M. ir V. Čeplins- 
kai, Čepliauskas, Damijonaitienė, Danauskas, Darginiai, Endziulaitis, L. ir R. 
Epšteinai, Fridsteinas, Gocentas, Gribliauskas, V. ir J. Grigaičiai, dr. K. Gri- 
niaus šeima, Gulbinaitė, Gužytė, Jonynas, Kalvaitis, Kavolis, Kiškytė, S. Leo- 
nas, Liūdžiaus šeima, Mackevičius, B., J., P. Mašiotai, Našliūnas, Nemeikša, 
Nemekšaitė, Novickienė, Petrauskas, Požėla, Prapuolenis, Raupienė, V. ir R. 
Sidzikauskai, Skipitis, Slepavičius, M. Sleževičius, Stankevičius, Staškevičius, 
Sugintai, Sutkuvienė, P., A., G., A. Šalčiai, Toliušis, Urbonienė, Vaitonis, kun. 

Vailokaitis, Zabielskis, Zakarevičius, Zaskevičius, Žalkauskas, Žalkauskienė, 
Žilinskienė ir kiti. 


KiINISTERIS PYRMININKAS TURI GAMBĖS KVIESTI 


PosĄ PBTOL. a Pa LBO B 


x 
ATEKLARKYTI X KAUTOS SVENTAS PROGA MUOŠIAMĄ 
RŠKILMINŲĄ SPARTA RILĮ, 


SPUKTAKLIS ĮVYRS VaiIsTYBĖS "MNAATKR Š. M. 
RUGSĖJO MĖEX. S M. 2R VAL, 


Kaukas, Duoxiitaučio G. N. 92. 


4.17 pav. Kvietimas į tautos šventę. 
Paimtas iš Lietuvos MA Bibliotekos F. 117-2291. P. 5 


LIETUVIŲ-ŠVEDŲ DRAUGIJAI 
ITIN MALONU PASIKVIESTI 


į savo susirinkimą Karininkų Ramovės salėje, Laisvės Al. 23 Nr., 
šį šeštadienį vasario mėn. 27 d. . 
Programa: 1) Draugijos narių posėdis 5'/4 val. 


2) Dr. J. Tumo- Vaižganto paskaita publikai 61/4 val. 
3) Naujų narių priėmimas ir t, t. 


Lietuvių-Svedų Draugijos Valdyba. 


4.18 pav. Lietuvių — švedų draugijos valdybos kvietimas. 
Paimtas iš Lietuvos MA Bibliotekos F. 117-2291. P. 6 

Eao —— Ends Sagedti ———2 
Aria tauto Uesiojo Li A E aų 
6 "1 atidengia dškilmes diads poedais 
tugigjo ven. V dreng 17 val 4 2 


Ausų Uižininka 


4.19 pav. Vytauto Didžiojo Karininkų kursų viršininko kvietimas. 
Paimtas iš Lietuvos MA Bibliotekos F. 117-2291. P. 8 


PONIUJK A Palkonui MM "RA . 


Yy Aa vo PBIDŽIIOJO UNIVERSITETO SANATO VAIR= 
DU TURIU GARIBĖS KYDESTI MAMSTĄ DALYWAUTI 
VNIVIRSITIETO IPNRMOJO DEŠINYTMUIEČIO SUK AKN VIŲ 
IŠKILMUIĖSO Š. M. VASARIO AB NR RG DIENĄ. 


TŠKALMIŲ, PROGRAMA, PRIE ŠIO IPINIDIEDAMAS 


IREKTORIUS V. ČEPINSKIS 


NUOLANKIAI PRAŠOMA ŠĮ PAKVIKTIMĄ TUKKTK BU BAVIMI, 


4.20 pav. Vytauto Didžiojo Universiteto rektoriaus kvietimas į universiteto 
dešimtmečio sukaktuvių iškilmes. 
Paimtas iš Lietuvos MA Bibliotekos F. 117-2291. P. 14 

4.21 pav. Prof. Petras Leonas 70-mečio proga su šeimos nariais ir artimiausiais 
giminėmis. Nuotraukos centre sėdi prof. Petras Leonas, jam iš kairės žmona Celina 
Leonienė, iš dešinės - duktė Ona Leonaitė-Kairienė. Stovi iš dešinės į kairę sūnus 
Algirdas su žmona Galina, plk. Silvestras Leonas (sūnėnas), sūnus Jonas, Levas 
Leonas (sūnėnas), Steponas Kairys, Jurgis Leonas (sūnėnas), Antanas 
Marcinkevičius (Celinos brolis), nuotraukos kairėje sėdi sūnus Vytautas Leonas. 
Gauta iš Galinos Leonienės 


1934 m. lapkričio 16 d. profesoriui Petrui Leonui paliktoje Aleksandro ir 
„Audriaus (advokatas, visuomenės veikėjas) Bulotų kortelėje rašoma: „Gimimo 
"dienoje širdingai sveikiname mylimą ir gerbiamą, - visuomet jauną, atsparų ir 
pažangų dvasioje — Petrą Leoną“ [109]. Birutės ir Jono Mašiotų paliktoje 
kortelėje buvo įrašytas toks tekstas: „Didžiai mylimas ir gerbiamas širdingas 
Globėjau! Sulaukus garbingų LXX metų amžiaus prašau priimti mano ir 
šeimos geriausius ir širdingiausius linkėjimus, dar ilgus metus kaip dirbai dirbti 
mūsų mylimos Tėvynės ir žmonijos labui. Jus labai gerbiantie ir mylintie 
Birutė, Jonas ir Bamintelė Mašiotai" [110]. Jubiliatą atsiųstoje telegramoje R. 
Skipitis (buvęs K. Griniaus vyriausybėje vidaus reikalų ministru) pasveikino 
tokiais žodžiais: „Didžiam Lietuvos patriotui, didžiųjų lietuviškų darbų darbi- 
ninkui profesoriui Petrui Leonui septynių dešimtų metų amžiaus sukaktuvių 

proga nuoširdžiai linkiu Gražios sveikatos ir skaisčios lietuviškos saulutės dar 
daug daug metų“ [111]. Tai buvo įvairių socialinių grupių ir tautybių atstovų 
išreikšta pagarba Petrui Leonui. 

4.22 pav. J. Baldausko sveikinimas. 
Paimta iš Lietuvos MA Bibliotekos F. 117-1124. P.1 

VYTAUTO DiDŽIOJO kainan ienė s lapkričionas/ Žo. 
LUNIVERSANE TAX 
Rk/Žk/Ra xa. 


Ponui Ę 
Prof. P. Leonui, 


Dičžiai Gerbiamasis ir Brangus 
Pone Profesoriau | 


Kan jau ne pirmą sykį tenka pasisakyti del Tamstos asmens ir 
Tamstos nuveiktojo visuomeninio darbo reikšmės ir. turinio „Žymus Žmo- 
gus, juo - toliau jis nužengia į amžių - juo labiau jis pasičaro vertin- 
gas ir sociališkai "brangus „juo labiau jisai,jei galim taip išsitarti, 
visuomenė ja,nebepriklaugo sau vienam,virsta moraliniu visuomenės tur- 
tu,kuris reikia inventorizuoti ,įvertinti,rūpestingai saugoti ir tin- 
kamai jwe gyviems tautos ar visuomenės reikala Nžyžšuduotis. Jisai, 
taip sakant „socializuojasi,tampa viešuoju kapitalu arba tiksliau - 
viešojo kapitalo elamsntu.Juo jisai yra Žymesnis, juo daugiau jo yra 
nuveikta, juo didesnė yra jo asmens įr jo veiklos svarba ir svoris Vi- 
suoneniniame judėjime - juo ryškesnis yra šis jo socializavimosi pro- 
cesas.Vieni socializuojasi greit - dar palyginamai jauname amėiuje, 
kiti — tiktai senatvėje; tatai pareina »uo jų ir jų darbo visuomeninio 
svorio»Šios jųjų visuomsninės vertės nenutraukia net pati jųjų fizinė 
mirtis.Jie būna visuomenės sąmonėje, jos judėjiue, jos moraliniame ka- 
pitale — gyvi ir veiklMa,nes visuomeninis gyvenimas „sudaro vien: K 
ir neskaldomą judajimą,kuris nėra kiekvieno Žmą Ą arykartos mirtimi 
nutraukiams ir vėl išnaujo pradedamas. Praeitis yra įhūnyta į dabartį 
ir šiame jų junginy glMdi ir ateities evoliucija,kaip gyvame sėklos 
grūde glūdi įr būsimo augalo daigas.Laiko suakirstymas,pracities,da- 
barties ir ateities klasifikacija — tai yra konvencionalios raciona- 
limo kategorijos;jos suailieja dideliame monistiniame eszės vienete, 
Šie žymūs socializuoti visuomeniniai žmonės yra pasieką vyriausiąjį 
gyvenimo tikslą - jie yra laimėję ameinybę „bent to socialinio junginio, 
to socialinio visuomeninės vieneto gyvybės ribose,kuriam jie yra savo 
veiklą pavedę. 

Tausta esi viena Šių Lietuvoje amžinybę laimėjusiųjų asmenybių. 


4.23-1 pav. M. Remerio sveikinimas. 
Paimta iš Lietuvos MA Bibliotekos F. 117-1124. P.7 

——————————————————————————— 
—————————————————————————————— 


Tamsta jau buvai žymus ir nusipėlnęs tada,kai mes,Kiek jaunasni už 
Tarstą,vos dar buvome į viešąjį visuomeninį gyvenimą įėję.Tamsios 
vardas jau tada mums buvo Žinomas ,mūsų gerbiamas ir uums šviesų pa- 
vyziį teikiąs.Tamsta ouvai teisės mokslo populiarizatorius,buvai 
švietus kultūrinis ir visuomeninis veikėjas,nevengei ir politinio 
judėjimo ,kuris tada buvo sunkus įr pavojingas,buvai Žmogus tiesus ir 
aiškaus nusistatymo.Ypatingai pabrėžtina Taustos sąžinės švarumas ir 
būdo tiesumas,kuris taip pat daug svėrė Tamstos veikime ir Tamstos 
nuveiktame visuomeniniame čarbe,užakcentuotame be to tam tikru gries= 
tunu,kuris gal kartais paveikūavo tan tikrus koniliktus, ir sunkino 
organizacinius ūrausmingo veikimo metodus,bet iš kitos pusės gal ir 
pakeldavo aiškumą. 

Be Tamstos bandros kultūriškai-tautinės,piačios visuomeninės bei 
politinės ir pagaliau profesinės veiklos,kuri visose šiose srityse bU- 
vo ryški ir Tamstą statė į pirmas veikėjų eilės,į pačias socialinio 
darbo viršunės,įpinčama Tamstos asmenį į šių sričių judėjimo esmę „na- 
mažiau ryškus ir svarbus buvo Tamstos vaidmuo Lietuvos valstybingumo 
ir Lietuvos mokslo srity„Ian,kaip Vytauto Didžiojo Universiteto Rekto- 
riui,taip sakant ex officio šiuo laiku atstovaujančiam Lietuvos moks- 
14 „ymtingai pridera iškelti ir pabrėžti pastarąjį Tamstos veiklos ir 
nuveiktojo darbo elemntą.iš tai ypatingai ir pabrėžiu,nas tiek Teisių 
Falultetas,kurio Tausta buvai pirmuoju nuolatiniu Dekanu,jo tvarkyto- 
ju ir beveik jo steigėju ir be to vienu žymiausiųjų profe sorių,tiek 
pats Universite tas,kurio vadovybėje ,kaip nuolatinis veiklus akademinis 
Senato naxys,Tanata tūrėjai didelį svorį, - Tamstos ilgiai ir dėkingi 
Tamstą mini.Lietuvos mokslas Tamstos asmeny turi didelį Žymų ir brangų 
narį,kaip mokalo kurėją, jo skleidėją ir jo viešosios Žunkai jos Liatu- 
Toje tvarkytoją. 

iš taigiu,į smulkmenas neįsileisdans.Unįversitetas džiaugiasi, 
galėdams dar sykį Taustą pasveikinti ir Tamstai savo Bimnpatijaa,savo 


pagarbą ir savo Tamstos reikšmės bei parsikšti.- 


Prof.MykolAs Rūmeris, 
Rektorius. 


4.23-2 pav. M. Remerio sveikinimas (tęsinys). 
Paimta iš Lietuvos MA Bibliotekos F. 117-1124. P.7 


565 


Petras LEONAS 


Tuksnnuumo MANIATREIM 


CĄ Mi A 2 
"Za 1 = m 


pado IM Aro | pPadiuė“ 
(Ž £ i 


Ka Z 2, 17 Iudno prd 

Kunų denlų | Ju —— Anas 

VA Žr Įelėliu £ kdl, Saods — 

aldžų o, KM Kuo? 4 Puyto Va A 4 
Vaz 


bai J A „2 Kgėi 
des ji dadaą, 2 RAL 


u o PE Hų jo T A sai 
(r L KA i 4, 4 
a 2 ŽŽ - 2 a 


1 fentūtio 
pag. Pi Area 
2 o Žž 


4.24 pav. S. Šilingo sveikinimas. 
Paimta iš Lietuvos MA Bibliotekos F. 117-1124. P.10 


Laiškus ir raštus jubiliatui atsiuntė: J. Baldauskas, V. Biržiška, J. Kaunec- 
kas, L. Kežiūnaitis, K. Korsakas, Leonaitis, G. Petkevičiaitė, M. Remeris, 
S. Šilingas, O. Vileišienė, G. Žakevičius ir kt. 

Rašytoja, visuomeninė veikėja Gabrielė Petkevičaitė-Bitė atsiųstame 
jubiliatui laiške rašė: „Gerbiamasis! Savo nenuilstamu darbu Tamsta daug 
prisidėjai prie to, ką šiandie tėvynė turi. Linkiu sveikatos, kad dar ilgai tiestum 
mums kelią į geresnę ateitį. Dar žemės takais slankiojanti ir Tamstai nuošir- 
džiai dėkinga G. Petkevičaitė" [112]. 

Tarp daugelio sveikinimų jubiliatui buvo didesnės apimties tekstų, pavyz- 
džiui J. Baldausko (4.22 pav.) [113], bei oficialių įstaigų vadovų, pavyzdžiui 
Vytauto Didžiojo universiteto rektoriaus M. Remerio (4.23 pav.) [114], 
tuometinio teisingumo ministro S. Šilingo (4.24 pav.) [115]. Čia pateikiamos ju 
sveikinimų kopijos. Sveikinusieji Petrui Leonui įteikė daug gėlių (4.25 pav.). 

Tačiau tenka apgailestauti, kad tarp esamų sveikinimo laiškų nerasta nei tuo- 
metinio vidaus reikalų ministro R. Rusteikos, nei ministro pirmininko J. Tūbe- 
lio, nei Lietuvos prezidento A. Smetonos sveikinimų. 


4.25 pav. Petras Leonas 70-mečio proga dovanotų gėlių apsuptyje. 
Gauta iš Galinos Leonienės 


4.14. Požiūris į pavardžių keitimą - lietuvinimą 


Lietuvoje būta pavardžių keitimo —- lietuvinimo aistrų. Kartais buvo 
teikiama siūlymų net privalomai nelietuviškas pavardes keisti į lietuviškas. 

Dvisavaitinio studentų laikraščio „Lietuvos studentas" (leistas 1930-1935 
m. Kaune) redaktorius B. Brazdžionis, norėdamas išsiaiškinti žymių lietuvių 
tautos asmenų požiūrį į pavardžių keitimą — lietuvinimą, parašė ir išsiuntė 
jiems tokio turinio laišką: 

„Gerb. P.! 

Manydami, kad pavardžių lietuvinimo - keitimo klausimas reikalingas 
gilaus, rimto svarstymo ir norėdami parodyti visuomenei, kaip į tą dalyką 
intelektualinių tautos jėgų žiūrima, prašome Tamstą iki X.27., pareiškiant 


savo nuomonę duodamais klausimais, padėti mums į šį reikalą įnešti svarių 
motyvų. 

1. Ar būtinas tautinis reikalas privalomai keisti lietuvių nelietuviškąsias 
pavardes? Privalomai padarius šią reformą, kaip jaustųsi atskirti ir 
atrodytų Amerikos, Vilniaus krašto ir kiti lietuviai? 

2. Kokias, sakysim, pavardes ir kuriuos principu, T. manymu, reiktų 
keisti? Ar nedarytinas skirtumas tarp fonetiškai sulietuvintų bei 
įsiteisėjusių /pav., Petrauskas/ ir tarp iš tikrųjų itin svetimai /pav., 
Piotravičius/ skambančių? 

3. Ar sveikas būtų reiškinys priversti tikrą lietuvį atsisakyti to, kas 
daugelio anaiptol nėra siejama su lietuvybe ir kas jam ilgainiui yra 
tapę taip giliai sava ir dėl to brangu? 

„Lietuvos studento“ red. 
Bernardas Brazdžionis (4.26 pav.) [116]. 


Profesorius Petras Leonas atsakyme į B. Brazdžionio laišką šmaikščiai 
išjuokia bereikalingą pavardžių keitimo praktiką, prisipažįsta, kad smerktų 
priverstinį pavardžių keitimą, pabrėžia, kad pavardžių keitimas yra asmeninis 
žmonių reikalas, priklausantis nuo aplinkos sąlygų. Štai tas atsakymas: 


„Lietuvos studento“ redakcijai 

Į Redakcijos klausimus dėl nelietuviškų pavardžių keitimo atsakau. 

Yra patarlė, kad Anglijos parlamentas (reiškia valstybės valdžia) gali 
viską padaryti socialiniuose santykiuose, tiktai negali moteries padaryti - 
vyru, vyro - moterimi. Kad valstybė yra galinga, aiškiai matome iš to, kad 
Vokietijoje ir Kristus, šis aukščiausias internacionalizmo, t.y. žmonių savitar- 
pinė meilės, simbolis padarytas, bent avangelikų bažnyčioje, vokiečiu. Tai 
kodėl valstybės valdžia negali pakeisti, pav., mano pavardės „Leonas“, aiškiai 
savo šaknyje nelietuviškos į grynai lietuvišką „grietinę“, arba „sviestą“, kurių 
lietuviškumas, rodosi, nebus ginčijamas, o į „Liūtą“, kaip aš anuomet 
slėpiausi, negalės keisti, nes liūtas yra rusų kalboje „liutij“. 

Vis dėl to manau, kad pavardės keitimas yra ir jos nešiotojo privatus 
dalykas. Jeigu, pav., Anglijoj ministeris pirmininkas Dizraeli (žydas) gavo 
paskiau pavardę lord Biecosfield, tai įvyko tiktai jam norint. Privalomas 
pavardžių keitimas tikriausia nepalies tautininkų, dėlto kad dėl jų lietuviškumo 
nekyla abejonės, lygiai kaip dėl Nadolny ir k., turinčių panašias nevokiškas 
pavardes, nekyla abejonės nacional - socialistų eilėse dėl jų vokiškumo. 

Lietuviais, gyvenančiais svetimuose kraštuose, netenka šiuo atžvilgiu 
rūpintis, dėlto, kad jie ten anksčiau pasirūpina suamerikoninti arba suvo- 
kietinti, arba kitaip suvietinti savo pavardes, o kas lieka senąja pavarde, tam 
susidarys tik paveldėjimo teisėms įrodyti sunkumų. 

II. Antras klausimas man yra be prasmės. Kas užsimanys pakeisti savo 
pavardę, tas pasitaręs su kalbininkais, ras ir tinkamą būdą pavardžiai 
pakeisti. 

III. Ir trečias klausimas nelaukia iš manęs atsakymo, akyvaizdoje mano 
atsakymo į pirmąjį klausimą esmės. Be to, kad ir kaip matuos, kuris yra 
tikras lietuvis, kuriam jo pavardė gali būti leista laikyti brangenybe? 
Atsiprašau, gal ir netikslus mano klausimas šis, dėlto kad dabar, rodosi, tikras 
lietuvis yra tiktai tas, kas yra „tautininkas“ [117]. 

Gerb. 24! 


Manyčemi, krd pevardžių lietuvinimo-keitimo klausimas reikelinges 
zilaus, rimto svarstymo ir norėdemi perodyti visuomenei, keip į tą 
dalyką intelektualinių tautos šd4gų žiūrima, prešome Temsta iki X.27., 
psreiškient savo nuomonę duodemeis kleuaimeis, padėti mums į šį rei- 
kelą įnešti svorių motyvų. 

1. Ar būtinas tautinis reikales privelomei keisti lietuvių nelie- 
tuviškąsios pevardes 7 Privelomei pederius šią reformą, „koip jgustu- 
si atskirti ir atrodytų Amerikos, Vilnicus krošto ir kiti lietuviri? 

2. Kokias, aakysim, pavardes ir kuriuo principu, T. menymu, reiktų 
keisti ? Ar noederytines akirtumės tCrp fonetiškai sulietuvintų bei 
įsitoisėjusių /pov. ,„Petreuskra/ ir tarp 1š tikrųjų itin avetimai 
/pcv,, Piotravičius/ akembančių ? 


3. Ar sveikos būtų reiškinys privoreti tikrą lietuvį nteisrkyti to, 


2 
J on roiniui 
kca Acugolio oneiptol nėra siejomo 8U lietuvybė ir kos Jūm 115 


yro topą taip gilioi movo ir dėl to brongu 7 


"LIETUVOS STUDENSO | nEM 


Gžna (2) cia [— 


4.26 pav. B. Brazdžionio laiškas Petrui Leonui. 
Paimta iš Lietuvos MA Bibliotekos F. 117-1184. P.1 


4.15. Lietuvių tautos laisvės troškimas 


Šio skyriaus pabaigoje pateikiamas „Kultūros“ žurnale 1938 m. pradžioje 
išspausdintas paskutinis Petro Leono, jam gyvam esant, reikšmingas straipsnį 
apie lietuvių tautos laisvės troškimą ir jo įgyvendinimo sąlygas. 

„Kai tauta pasiekia tam tikro kultūros laipsnio, kai jos dvasia pajėgia 
suprasti savo gyvybinius reikalus, ji pajunta savyje laisvės jausmą. Tokie buvo 
ir lietuvių tauta, kai ji suprato baudžiavos neteisingumą ir kai išsilaisvino iš jos 
jungo. Tačiau laisvės troškimai dažnai nepavyksta tai ar kitai tautai realizuoti; 
nenugalimos išorinės aplinkybės esti tų troškimų užtvara. Tokioms aplinky- 
bėms esant, tauta, kaip ir betkoks gyvas kūnas, pasitenkina savo gyvybės 
išlaikymu, o laisvės siekimą slopina savyje, nes, jeigu ji reikštų tą siekimą, tai 
patektų dar didesnėn nelaisvėn, o kai kas iš jos sūnų ir gyvybės nustotų. 

Mes ką tik buvome liudininkai, kaip keliolikos milijonų gyventojų 
Abisinija neteko laisvės, prarado valstybę, dėl to, kad susidarė nenugalimos 


= 

nepalankios abisinams išorinės aplinkybės. 

Faktas, kad 1863 metais sukilus žymesniam lenkų ir mažesniam lietuvių 
karštagalvių skaičiui, tiek lenkų tauta, tiek ir lietuvių tauta nedalyvavo tame 
sukilime. Kalbu apie tų tautų mases. O nedalyvavo todėl, kad matė prieš save 
nenugalimas išorines aplinkybes. Pats tas sukilimas yra vertintinas, kaip laisvės 
troškimo apsireiškimas. Tačiau visai natūralus buvo masių susivaldymas sveiku 
protu. Tai nereiškia, kad masių sąmoningi nariai nebūtų turėję savo sielose 
laisvės troškimų. 

Aš nurodysiu savo pergyvenimus, liudijančius tai, kas mano aukščiau 
teigiama apie mūsų tautos laisvės troškimus. 

Žemiau pasakojamą įvykį žinau iš savo vėlionies tėvo. 1863 metų rudenį 
mano tėvas buvo nuvykęs Kaunan pas pažįstamą kunigą pirkti knygų, 
reikalingų savo vyriausiam sūnui Silvestrui, kurį buvo numatęs leisti į Seinų 
kunigų seminariją. Besikalbant juodviems su šeimininku, atėjo kitas kunigas. 
Pastarasis pradėjo mano tėvą klausinėti ar stropiai rengiasi vyrai prieš rusus. 
Mano tėvas maždaug taip atsakęs: „Kaip galime mes rengtis į vainą? Mes 
neturime net surūdijusių šautuvų. Ot, jeigu rusai eitų prieš mus su dalgiais, 
spragilais, tai kas kita; ir mes galėtume muštis..." 

Tai vieno asmens nusistatymas, jog kraštui laisvės siekti tada buvo dar 
nenugalimos išorinės aplinkybės. Bet toks nusistatymas vyravo visoj tautos 
masėj. 

1877 metais kilo rusų turkų karas. Tų metų rudenį buvo mobilizuotas 
mano brolis Antanas, kuris buvo 7 metus ištarnavęs gvardijoje ir išėjęs 
atsargon puskarininkiu. 1878 metų pavasarį, prieš Atvelykį, man baigiant 
Velykų atostogas, mano vyresnieji broliai ir seserys sodino bulves, o aš mėčiau 
į vagas. Mums taip bedirbant, pavakare, pasiekė mus žinia, atėjusi nuo 
Marijampolės apylinkės, kad mūsų brolis Antanas dar metų pradžioje buvo 
nušautas netoli Lom-Palankos miestelio. Apie tai parašė savo giminėms jos 
draugas, kurio giminės pasirūpino mums pranešti. Baisi žinia sujaudino mus. 
Ekspansyvesnis už kitus mano vyresnis brolis, jau suaugęs vyras, Stasys balsu 
ėmė šaukti caro adresu: tas šėtonas kitus laisvina, o mus čia smaugia! 

Žodis „laisvina“ buvo greičiau „valnina“ tartas, bet sielos jausmo išsiver- 
žimas mano autentiškai atkartotas. 

Argi ne laisvės troškimas pasireiškė šaukiant: „(O mus čia smaugia!"* 

Kaimynai, girdėdami tai, nei prieštaravo, nei kam skundė, o bendrai jautė, 
kas mano brolio buvo ištarta. 

1885 metų vasarą atvyko į mano tėviškę mano gimnazijos draugas Motie- 
jus Puišys, apie kurį esu neseniai paminėjęs ką tik išleistame „Mūsų Senovės" 
žurnale. M.Puišys paviešėjo 2-3 dienas. Atlikdamas nuo darbo, kartais 
pasiklausydavo mudviejų kalbų mano brolis Baltrus. Vieną kartą, pasiklausęs 

Baltrus tarė: „Na, vyrai, argi jūs atlaikysite Lietuvą?" 

Kuklus klausimas, kuriuo lyg buvo pavedama apšviestiesiems rūpintis 
Lietuva, parodė mums klausiančio dvasios bendravimą su mumis. 

1889 metų birželio mėn. 25 d. įvyko antras iš eilės lietuvių inteligentų 
suvažiavimas M.Lozoraičio tėviškėje. Posėdžiui besibaigiant Jonas Gaidys 
maždaug, taip pratarė į susirinkusius: „Draugai, ką mes darome tautai išjudinti, 
darome tuo tikslu, kad galų gale turėtume savo valstybę..." 

J.Gaidžio (Gaidamavičiaus) pareiškimas nebuvo raštu užprotokoluotas, 
bet jis buvo kiekvieno sieloje kaip aiškus aidas atsiliepęs. 

Politinės laisvės troškimas, nors išorinių aplinkybių buvo slopinamas, vis 
labiau stiprėjo. Kai kas iš nerimo neiškentė viešai tą troškimą nepareiškęs, kaip 
pav., socialdemokratų partija, kuri 1896 metais įrašė Lietuvos nepriklausomy- 
bės reikalavimą į savo programą. 

O patogesnėms išorinėms aplinkybėms susidėjus, būtent, kilut 1905 
metais Rusijoje revoliucijai, lietuvių tauta tuoj subruzdo: ji susiuntė savo 
atstovus į Vilnių, kur įvyko Didysis Seimas, kuris suformulavo tautos reikalavi- 
mus tokius, kokius, žiūrint išorinių aplinkybių, buvo galima tada suformuluoti. 

Nuo 1905 metų praėjo keliolika metų. Didysis karas suvargino mūsų 
brangųjį kraštą, bet laisvės troškimas tautoje visai subrendo, ir Tautos Taryba 
1918 m. vasario m. 16 d. paskelbė Nepriklausomybės aktą. 

Tačiau išorinės aplinkybės dar neleido paskelbtąjį aktą vykdyti. 

Man parvykus, iš Rusijos 1918 metų gegužės mėn., nuvykti į Vilnių dar 
reikėjo gauti okupantų leidimą. Rudeniop okupantai buvo bepradedą organi- 
zuoti kažkokias menkas savivaldybes. Vadinasi, išorinės aplinkybės vis dar 
slopino mūsų tautos laisvės troškimus, bet ji buvo jau visiškai subrendusi ir 
tvirtai pasiryžusi juos realizuoti. Tiktai reikėjo atitinkamų sąlygų komplekso 
nepriklausomybei įgyvendinti. Ir štai įvyko revoliucija Vokietijoje, susmuko 
okupantų galybė, ir lietuvių tautai susidarė tinkamos sąlygos kovoti dėl savo 
nepriklausomybės, sukurti savarankišką valstybę ir organizuota kariuomene 
apginti savo krašto teritoriją bei žmones nuo priešų". [118] 


IŠVADOS 


1. Petras Leonas pedagoginį darbą pradėjo Aukštuosiuose kursuose. Ten 
jis buvo paskirtas ir Teisių skyriaus vedėju. Kaip teisės specialistas, sutiko 
dėstyti „Teisių enciklopediją". Jau Aukštųjų kursų atidarymo iškilmėse skaitė 
paskaitą „Teisė istorijos gyvenimo kūrinys“. Dirbdamas Aukštuosiuose kursuo- 
se dar dirbo advokatu, padėjo rengti įvairius Lietuvos valstybės dokumentų 
projektus (Lietuvos Konstituciją, Steigiamojo Seimo rinkimų įstatymą ir kt.), 
dirbo Steigiamojo Seimo Rinkimų komisijos pirmininku, atliko kitus 

visuomenės darbus, šelpdavo organizacijas, įstaigas, parengė ir 1922 m. Kaune 
skaitė paskaitą savivaldybių atstovams „Lietuvos savivaldybės". 

2. 1922 m. pradėjo dirbti Lietuvos universitete. Einančio Lietuvos prezi- 
dento pareigas Steigiamojo Seimo pirmininko įsakymu buvo paskirtas Lietuvos 
universiteto Teisių fakulteto profesoriumi. Nuo 1922 m. liepos 16 d. dirbo 
katedros vedėju. Pirmajame Teisių fakulteto tarybos posėdyje 1922 m. 
rugpjūčio 23 d. išrinktas šio fakulteto dekanu ir buvo perrenkamas į šias 
pareigas iki 1933 m. Nuo 1922 m. buvo ir Universiteto prezidiumo narys. 

3. Petras Leonas įnešė svarų indėlį į fakulteto organizavimo ir jo veiklos 
tobulinimo darbą: subūrė darnų kvalifikuotų dėstytojų kolektyvą, parengė daug 
studijų programų, organizavo teisės leidinių spausdinimą, pradėjo teisės teori- 
nės literatūros leidimą, rengė straipsnius žurnalams. Skaitė paskaitas studen- 
tams, rūpinosi jais. Per jo darbo dekanu laikotarpį buvo parengta ir išleista apie 
1000 teisininkų ir ekonomistų, kurie sudarė tuometinės Lietuvos teismų ir 
administracijos darbuotojų pagrindą. 

4. Daugiau kaip 30 metų Petras Leonas dirbo ir advokatu. Jo kvalifikuota 
pagalba naudojosi įvairių sluoksnių ir tautybių žmonės. 1926 m. buvo išrinktas 
Advokatų tarybos pirmininku ir tas pareigas ėjo daugiau kaip 10 metų. Jis 
rūpinosi Lietuvos advokatų kvalifikacijos kėlimo, etikos stiprinimo, įvairių su 
darbu susijusių negerovių šalinimo klausimais, advokatų ir jų šeimų reikalais. 

5. Daug dėmesio skyrė ir sociologijai. Jau pirmose paskaitose teisės klau- 
simams aiškino kas yra sociologija, nuodugniai nagrinėjo socialinius reiškinius 
ir procesus. Parengė ir išspausdino labai vertingą straipsnį „Iš sociologijos pa- 
skaitų", parengė rankraštį „Sociologijos paskaitos" (405 p.), kuris buvo išleis- 
tas po mirties 1939 m. Jo kūrybinis palikimas labai vertingas ne tik sociolo- 
gams, teisininkams, bet ir politikams bei viešojo administravimo darbuotojams 
ir kitiems socialinių bei humanitarinių mokslų specialistams. 

6. Petras Leonas stengdavosi prisiminti ir paminėti svarbius įvykius, 
žymius žmones ir jų veiklą. Toms progoms dažnai parengdavo ir išspaus- 
dindavo straipsnius. 

7. 70-mečio proga Petras Leonas susilaukė daug visuomenės dėmesio ir 
pagarbos. Jį sveikino ne tik patys artimiausieji šeimos nariai, bet ir bendra- 
darbiai, draugai, žymūs veikėjai ir šiaip pažįstami. 

5. VISUOMENINĖS BEI PROFESINĖS VEIKLOS IR 
ASMENINIŲ SAVYBIŲ VERTINIMAI PO MIRTIES 


5.1. Pirmieji vertinimai dienraščiuose 


1938 m. pavasarį gimtinėje ir užsienyje gyvenančius Lietuvos žmones 
pasiekė liūdna žinia - gegužės 12 dieną mirė žymus Lietuvos veikėjas, lietuvių 
tautos atgimimo žadintojas, teisės žinovas, sociologijos žinių skleidėjas, puikus 
pedagogas, teisingumo simbolis, aktyvus visuomenininkas, profesorius Petras 
Leonas. Pirmiausia šią žinią paskelbė dienraščiai. Demokratinės pakraipos 
dienraštis „Lietuvos žinios“ 1938 m. gegužės 13 d. pirmajame puslapyje 
išspausdino du pranešimus: prof. Petro Leono laidotuvių komiteto (5.1 pav.) ir 
Leonų šeimos. Ten išspausdintos ir kelios užuojautos (5.2 pav.) [1]. 

Šio dienraščio trečiajame ir ketvirtajame puslapiuose, straipsnyje „Petras 
Leonas“, rašoma; 


„Vakar po pietų Kauną nepaprastu greitumu apibėgo staigi žinia - mirė 
profesorius Petras Leonas (paryškinta straipsnyje.-J.L.). Tai buvo netikėta 
žinia. Tiktai dar vakar (V.11) kauniečiai matė Petrą Leoną, kaip visuomet 
ramų, rimtą ir malonų žilagalvį senelį gatvėse; tiktai vakar jis tvirtas ir 
autoritetingas gynė teisme bylas; tiktai vakar dar jis, visuomet jautrus ir 
skubiai atsiliepiąs į visuomenės reikalus, „Lietuvos žinių“ redakcijai parašė 
laiškelį: „Kaunas, 1938. V. 11 d. Būdamas tikras, kad Gerbiamoji Redakcija 
imsis rinkti aukas „Palangos padegėliams““, prašau priimti prie šio siunčiamus 
šimtą litų (100 Lt.) P.“ ir prisiuntė Palangos padegėliams remti 100 litų; tiktai 
vakar jis, stropiai besirūpindamas profesijos reikalais, kaip stovys šios 
organizacijos priešaky, nustatytu laiku lankėsi Advokatų tarybos būstinėj, 
užlipo į tretį aukštą ir turbūt pavargino jau ketvertą metų nesveiką širdį, ir, 
paskubėjęs namo, pasijuto negerai; bet... kai prof. Gudavičius patarė gulėti ir 
nesikelti, - tiktai dar vakar jis, visuomet domisis menu, nuolatinis teatro 
lankytojas, - apgailestavo negalįs nueiti į operą... Ir šiandien ta jautri širdis 
sustojo plakusi, tas veiklus protas, ta teisybei ir teisėtumui jautri siela staigiai 
pakirsta. To liūdno fakto akivaizdoj, reikia pasakyti, kad Lietuva yra 
netekusi didelės asmenybės, didelio visuomenininko (paryškinta 
straipsnyje. - J.L.). 

Siandien greitosiomis mes negalime nei pilniau jo įvertinti, nei pilniau 
darbų suminėti, nei pilniau jo veiklos aptarti, - mes pateiksime tiktai trumpų 
biografinių žinių“. Visuomenei, visiems žmonėms, - toliau rašoma straipsnyje, 


“ Gaisras Palangoje kilo 1938 m. gegužės 10 d. Jis prasidėjo klebonijoje apie 11 val. Iš klebonijos 
ugnis persimetė į artimiausius namus. Sudegė apie 300 namų. Gaisras padarė apie 2 mil. litų 
nuostolių (Lietuvos ūkininkas. 1938 m. gegužės 12 d. Nr. 19. P. 12. Apie šį gaisrą rašė ir kiti 
laikraščiai). 

- labai pravartu ir naudinga prisižiūrėti kilnaus, teisingo ir kultūringo 
visuomeninio gyvenimo pavyzdžio. P. Leono gyvenimas, idėjos, darbuotė, 
laikysenos tiesumas ypač įsidėmėtina jaunuomenei, kuriai jis pavedė visą 
savo didžiausio patyrimo ir rimtumo laikotarpį. 


LIETUVOS 


ŽINIO 


"Prof. Petro Leono 
laidotuvių komiteto 
pranešimas 


čiaus gatve prie Medicinos Fa., 
kulteto Rūmų, kur atliekamos 


Prof. Pelxo Leono laidotuvėms 
tvarkyti yra susidaręs Komitetas, 


į kurį įeina Vytauto Didžiojo Uni- 
versiteto Senato atstovas prof. A. 
Purėnas, Lietuvos Advokatų Ta- 
rybos atstovas adv. V. Požela, 
Vytauto Didžiojo Universiteto 
studentų varpininkų sąjungos at- 
stovas J. Karvelis ir teisėjas J. 
Leonas, 

Komitetas numato 
laidojimo tvarką: 

Laidotuvės įvyks š. m. gegužės 
14 d. 16 val. iš velionies buto Duo- 
nelaičio g-vės Nr. 39. Laidotu- 
vių eisena vyksta Duonelničio 
Eatve iki Vyt. Didžiojo Universi- 
teto I Rūmų. Čia karstas susto- 
ją, toliau eisena vyksta Mickevi- 


sekančią 


laidotuvės — kūno kremacija, 

Visais laidotuvių reikalais in- 
tormacijos teikiamos Lietuvos 
Advokatų Tarybos rxaštinėję L. 
Alėja Nr. 63 II aukštas, tel. 20613 
kasdien nuo 9 val. iki 14 val. ir 
nuo 18 val. iki 20 val. arba pas 
Komiteto narius, 

Komitetas, žinodamas velionio 
ir jo artimųjų pageidavimą, pra- 
šo visus, norinčius vainikais ve- 
lionio atminimą pagerbti, vieton 
vainikų pinigus aukoti, ar tai 
Vyt. Didžiojo studentų stipendi- 
joms ar tai kitiems viešosios lab- 
darybės tikslams, 

KOMITETAS. 


5.1 pav. Prof. Petro Leono laidotuvių komiteto pranešimas. 
Paimta iš laikraščio „Lietuvos žinios". 1938 m. gegužės 13 d. 


Iš reikšmingiausių biografinių faktų buvo išskirta tai, kad Petras Leonas 
dalyvavo 1905-1906 m. revoliucijoje ir šitai nebuvo atsitiktinis dalykas, kad 
jis tuo metu buvo kartu su tais žmonėmis, kurie kovojo su carizmo prie- 
spauda ir tautų pavergimu. Čia pat pabrėžiama, kad Petras Leonas jau 
gimnazijoje būdamas nesitenkino vadovėliais ir pamokomis. Augąs protas ir 
dvasia ieškojo pažinimo, žinių, kurių sėmėsi iš knygų ir gyvenimo. Praturtinęs 
dvasią ir matydamas būvį, ėmė veikti. Visuomeniniai, socialiniai, politiniai ir 
tautiniai dalykai universitete jam buvo tas klausimų kompleksas, į kurį kreipė 
dėmesį ne mažiau negu į specialybės mokslo studijas. Straipsnyje rašoma: „Ir 
bestudijuojantį Petrą Leoną matome visuomeninio darbo sūkury 
(paryškinta straipsnyje. - J.L.): matome jį aktyviai dirbant Maskvos lietuvių 
studentų draugijoje, kuri suvaidino didelę politinę, kultūrinę ir tautinę rolę“. 

Tautos Veteranai, Lietuvos Liaudies Teisių 
Gynėjui, Nepalaužiamam, Giliam Demokratni 
Ir Dideliam Žmogui 


Petrui Leonui 


mirus, giliai liūdi idėjos draugai - vienminčiai: 


Dr. K. Grinius, F“. Bartkavičienė, M. Sloka- 
vičius, sr. 5. Eštaugaitis, dr. Vi. Lašna, =. To- 
Nušis, K. Mtalys, Pr. Gluodas, V. Oškinis, 
„I. Urioaltim, cr. J. Krikščiūnas, Šiuša, B. No- 
v-isklanė, J. Sei om vamhmrym, J. Fm 
Iackis, K. Mronžeė, Lu ui kštys, J. Kardas 
tia, B. Paramsakas, K. Kupčiūnas, E. Šulčys, 
J. Kaunackleanė, M. Greagorauskas. 


Netekusios nuolatinio ir nenuilstamojo Bendradarbio 


Prof. PETRO LEONO 


giliai liūdi Ir apgailestauja 
„Lietuvos Žinių“ ir 
„Lietuvos Ūkininko“ 
Redakcijos ir Administracijos 


5.2 pav. Užuojautos laikraštyje „Lietuvos žinios“. 1938 m. gegužės 14 d. 


Itin svarbi jo veiklos sritis ir prievolė buvo spauda. Jai jis paaukojo labai 
daug energijos ir laiko. Didžiulius paliko ir mokslo knygų lobius. Apsigyvenęs 
Kaune, vertėsi advokatūra, o tikrą idėjinį darbą dirbo draugijose. Jis ne tik 
dirbo jose, bet ir šelpė jas pinigais. Tai buvo Lietuvos kūrimo darbas. Kilus 
Pirmajam pasauliniam karui, „Petras Leonas galvoja apie Lietuvos 
nepriklausomybę“ (paryškinta straipsnyje. — J.L.). Dalyvavo organi- 
zaciniame komitete sudarant iš visų buvusių Lietuvos atstovų Dūmoje 
Lietuvos komitetą, kuris pirmai progai pasitaikius galėtų pareikšti, kad Lietuva 
nori ir turi būti laisva ir savarankiška. 

Po karo Petro Leono darbuotė išsiplėtė ir pasireiškė dideliais darbais. Jis 
sukūrė Lietuvos Konstitucijos projektą, pagrįstą demokratijos principais. Jis 
„Pirmasis Lietuvos teisingumo ministras ir pirmasis Lietuvos įstatymų 
kūrėjas“ (paryškinta straipsnyje. - J.L.): jis teismus kūrė ir tvarkė; jis 
vadovavo savivaldybių įstatymų kūrimui, jis rengė Steigiamojo Seimo rinkimų 
įstatymą ir kt. 

Prof. Petras Leonas - teisės mokslo priešakyje: jis Aukštųjų kursų 
lektorius, vėliau Teisių fakulteto profesorius, organizatorius ir ilgametis 
dekanas. Šioje srityje jis pasižymėjo kaip pedagogas auklėtojas, kurio šūkis: 
„Justitia est fundamentum regnorum“, - teisėtumas yra valstybės pagrindas. 

Tačiau teisėtumas, kuris grindžiamas įstatymais, kad būtų veiksmingas 
ir įtikinamas, turi būti suderintas su teisingumu. Todėl Petras Leonas 
visuomet kovojo dėl teisingumo, dėl teisėtumo, pagrįsto teisingumu. „Visą 
savo gyvenimą, - kaip rašoma straipsnyje, - Petras Leonas buvo 
nuoseklus demokratas" (paryškinta straipsnyje. - J.L.). Jis visuomet laikėsi 
aiškaus ir tiesaus kelio, iš jo neiškrypo dėl jokių aplinkybių, jokių sąlygų. 

Visuomet aiškiai, tiesiai ir atvirai pasakydavo savo nuomonę ir, kur reikėjo, 
turėjo pilietinės drąsos. Jei kas buvo netinkama, ir pasmerkdavo. Ne kartą 
savo gyvenime yra nukentėjęs dėl laikymosi teisės, teisingumo, bet niekam ir 
niekur nenusileisdavo. Taikus ir ramus žmogus Petras Leonas nebuvo nuolai- 
dus neteisybėms. Tai buvo tiesi ir tvirta asmenybė. Netekusi tos asmenybės, 
Lietuva daug neteko. „Didele pagarba turime nulenkti savo galvas ir 
pasižadėti tesėti jo testamentą, gyvu pavyzdžiu surašytą darbuose ir idėjose 
Petro Leono“ [2]. 


Lietuvių tautininkų sąjungos ir Lietuvos vyriausybės oficiozas „Lietuvos 
aidas'? straipsnyje „Mirė prof. Petras Leonas" rašė: 


„Kas nepažino žilagalvio, visuomet susimąsčiusio profesoriaus advokato 
Petro Leono. Paskutiniais metais jis jau negalavo. Kas vasarą išvažiuodavo į 
užsienius, kaip jis sakydavo, prasiblaivyti - sveikatos sustiprinti, o grįžęs vėl 
aktyviai dirbdavo advokato, publicistinį ir visuomeninį darbą. Vakar rytą dar 
mėgino keltis, mėgino eiti kasdieninio darbo dirbti. Deja, jėgos jau 
nebetarnavo. Prof. Leonas mirė. Mirė sulaukęs gražių metų - eidamas 74 
metus“. Toliau buvo pateikta svarbesnių biografijos duomenų; išspausdinta 
nuotrauka. Pažymėta, kad Petras Leonas lietuvių visuomeniniame gyvenime 
pradėjo aktyviai dalyvauti studijų metais, kad V. Kudirkai padėjo leisti 
„Varpą“, kad bendradarbiavo ne tik „Varpe“, bet ir „Lietuviškajame balse“, 
„Lietuvos ūkininke“, „Šviesoje“ ir kt., kad už dalyvavimą 1905 m. judėjime 
buvo atleistas iš tarnybos, kad gyvendamas Kaune dalyvavo įvairių organi- 
zacijų veikloje: „Mokslo“, „Žiburėlio“, „Saulės“, „Aušros“, „Dainos“ ir kitų, 
prisidėjo prie istorinio Pirmojo lietuvių moterų suvažiavimo sušaukimo 
1907 m. Karo metu buvo išvykęs į Rusiją ir ten visą laiką aktyviai dalyvavo 
lietuvių politiniame, kultūriniame ir socialiniame darbe. Rusijoje vadovavo 
„Santaros“ grupei, kuri stengėsi visų srovių lietuvius suvienyti bendram 
lietuviškajam darbui. Neilgai gyveno Švedijoje. Ten būdamas pradėjo rengti 
Lietuvos Konstitucijos projektą. Dirbo pirmojoje ir antrojoje nepriklausomos 
Lietuvos Vyriausybėje - buvo teisingumo ministras. Tada daug prisidėjo prie 
Lietuvos teismų ir teismo įstaigų organizavimo. Ketvirtajame ministrų kabi- 
nete buvo vidaus reikalų ministras, parengė pirmąjį savivaldybių įstatymą, 
daug prisidėjo rengiant Steigiamojo Seimo rinkimų įstatymo projektą, be to, 
buvo paskirtas rinkimų komisijos pirmininku. Susirinkus Steigiamajam 
Seimui, nuo politinio darbo pasitraukė ir perėjo dirbti pedagoginio darbo į 
besikuriantį universitetą. Buvo Teisių fakulteto profesorius ir dekanas. Už 
nuopelnus Lietuvos teisės mokslui 1932 m. VDU Petrui Leonui suteikė garbės 
daktaro laipsnį, o pasitraukiant iš universiteto - garbės profesoriaus vardą. 
Daugiau kaip 10 metų prof. Petras Leonas buvo nuolatinis Lietuvos advokatų 
tarybos pirmininkas. Buvo aktyvus Šaulių sąjungos veikėjas, jos rėmėjas ir 
kurį laiką Centro valdybos narys. Labai dosnus labdaros reikalams. Kiekvienas 
ištiktas nelaimės kreipdavosi į jį ir be pagalbos nebūdavo paliktas. Aktyviai ir 
gausiai rėmė labdaros organizacijas. Daug kur aukodavo ir neprašomas. 
„Prof. Petras Leonas, - rašė „Lietuvos aidas“, - buvo visų gerbiamas ir myli- 
mas, kaip teisus, tiesus, atviras Žmogus. Niekuomet neslėpė savo politinių 
pažiūrų, bet nuoširdžiai gerbė ir kiekvieną kitokio nusistatymo žmogų. Velionį 
su liūdesiu palydės į amžino poilsio vietą ir ilgai atsimins Lietuvos 

mokslininkai, teisininkai, studentai, labdaros draugijos, spauda ir daugelis 
Lietuvos gyventojų. Velionis nusipelnė didžios pagarbos ir ilgo atminimo“ [3]. 


Jaunųjų katalikų kultūrininkų dienraštis „XX amžius“ pirmajame 
puslapyje išspausdino prof. Petro Leono nuotrauką ir straipsnyje „Mirė prof. 
Petras Leonas? pateikė, be aukščiau minėtų biografinių duomenų, žinių apie 
paskutinę jo gyvenimo dieną, atliktus darbus ir laidotuvių tvarką. Dienraštyje 
rašoma: 


„Vakar 15!5 val. savo namuose, Donelaičio g-vėje, sulaukęs 74 m. 
amžiaus, mirė vienas iš senosios kartos veikėjų, žinomasis teisininkas prof. 
Petras Leonas. Velionis dar užvakar jautėsi, palyginti, sveikas. Kauno apyg. 
teisme gynė civ. bylą ir 3 val. ginčijosi, vakare norėjo dar eiti į teatrą ir net 
bilietą buvo nusipirkęs, bet vakar sveikata pablogėjo. Buvo sukviestas iš 
gydytojų prof. Gudavičius, Kogano ir Epšteino konsiliumas, bet dėl nusilpnė- 
jusios širdies gyvybės išgelbėti nepavyko. Būdingas sutapimas: pirmosios 
konstitucijos autorius mirė pirmąją naujosios konstitucijos įsigalėjimo dieną“. 
Dienraštis dar pažymėjo, kad prof. Petras Leonas buvo ne tik Steigiamojo 
Seimo, bet ir kitų seimų vyr. rinkimų komisijos pirmininkas, 1920-22 m. - 
Aukštųjų kursų lektorius, 1922 m. rugpjūčio 16 d. Lietuvos universiteto buvo 
išrinktas ordinariniu profesoriumi, Teisės enciklopedijos ir teisės filosofijos 
(istorijos) katedros vedėju, o rugpjūčio 23 d. - Teisių fakulteto dekanu. Prof. 
Petras Leonas parašė šiuos veikalus: „Teisės filosofijos istoriją“, 1928 m., 
VIII., 429 p.; „Teisės enciklopediją“, II leidimas, 1931 m., 264 p.; „A. a. kun. 
Silvestras Leonavičius (Leonas), biografinis etiudas“, 1932 m., 72 p.; 
„Advokatų profesija ir jų organizacijos“, 1930 m., 28 p. ir kt. Be to, teisės ir 
kituose žurnaluose yra išspausdinęs gana daug įvairių, daugiausia teisės 
mokslo straipsnių. Dėl laidotuvių tvarkos parašyta, kad „prof. Petro Leono 
laidotuvėms tvarkyti yra susidaręs komitetas: VDU Senato atstovas prof. 
A. Purėnas, Lietuvos advokatų tarybos atstovas adv. V. Požėla, VDU Studentų 
varpininkų sąjungos atstovas J. Karvelis ir teisėjas J. Leonas. Komitetas 
numatė tokią laidojimo tvarką: laidotuvės įvyks gegužės 14 d. 16 val. iš 
velionio buto, Donelaičio g-vės Nr. 39. Laidotuvių eisena vyksta Donelaičio 
gatve iki VDU I rūmų. Čia karstas sustoja, toliau eisena vyksta Mickevičiaus 
gatve prie Medicinos fakulteto rūmų, kur atliekamos laidotuvės - kūno 
kremacija. Visais laidotuvių reikalais informacijos teikiamos Lietuvos advokatų 
tarybos raštinėje, Laisvės alėja Nr. 63, II aukštas, tel. 20613, kasdien nuo 
9val. iki 14 val. ir nuo 18 val. iki 20 val., arba pas Komiteto narius. 
Komitetas, žinodamas velionio ir jo artimųjų pageidavimą, prašo visus, 
norinčius vainikais velionio atminimą pagerbti, vietoj vainikų pinigus aukoti ar 
VDU studentų stipendijoms ar kitiems viešosios labdarybės tikslams. 
Komitetas“ [4]. Laikraščio pirmajame puslapyje buvo išspausdintos ir dvi 
užuojautos: nuo Vytauto Didžiojo universiteto senato ir Lietuvos advokatų 
tarybos (5.3 pav.). 

Dienraštis „Laikas“ 1938 m. gegužės 13 d. pirmajame puslapyje išspaus- 
dintame straipsnyje „Mirė vienas tauriausių lietuvių prof. P. Leonas“ rašė, 
kad „tai buvo vienas tauriausių ir šviesiausių Lietuvos žmonių — taip galima 

apibūdinti vakar mirusį didį tautos veikėją profesorių Petrą Leoną. Jis vienas 
tos mūsų jau negausios senosios gvardijos veikėjų, kurie jungia mus su hero- 
jiškais savanoriško, nesavanaudiško tautos darbo, sunkios tautiniai socialinės 
kovos laikais, neužmirštamojo Vinco Kudirkos laikais". Petras Leonas, - toliau 
rašoma šiame laikraštyje, - buvo vienas tų žmonių, kurie tvirtai laikėsi savo 
pagrindinių principų. Nepaisant visų aplinkybių, įvairių gundymų, prof. Petras 
Leonas iki mirties yra pasilikęs nepalenkiamai ištikimas pažangos idėjoms ir tai 
Lietuvai, kurios vaizdą kūrė, kuria tikėjo ir dėl kurios darbavosi dar tolimais ir 
sunkiais tautos vargų ir kovų laikais [5]. 


Vytauto Didžiojo Universiteto garbės profeso- 
riui, teisių fakulteto garbės daktarui, teisių fakul- 
teto organizatoriui, pirmajam ir ilgamečiam deka+ 
tui, buv, teisių fakulteto ordinariniam profesoriui 


Petrui Leonui 


mirus, jo šeimai nuoširdžią užuojautą reiškia ir 
liūdi jo netekęs 


Vytauto Didžiojo Universiteto Senatas 


Ilgamečiam Advokatų Tarybos pirminin- 
kui ir mylimam draugui 


Petrui Leonui 


mirus, jo štimai gilią užuojautą reiškia 


Lietuvos Advokalų 
Taryba. 


5.3 pav. Užuojautos laikraštyje „XX amžius“. 1938 m. gegužės 13 d. 


Skyrė dėmesio ir Klaipėdoje ėjęs dienraštis „Vakarai. 1938 m. gegužės 
13 d. pranešė, kad „Mirė prof. Petras Leonas“, ir pabrėžė, jog jis nebuvo 
paprastas žmogus, bet didelis valstybės vyras, patriotas, nepaprastai 
„užsitarnavęs“ lietuvių tautos sūnus. Prof. Petras Leonas buvo veik pats 
seniausias susipratęs kaunietis lietuvis, pasižymėjęs visuomenės veikėjas, 

žmonių teisių gynėjas ir užtarytojas. Jis lyg koks užsidegęs jaunuolis dirbo be 
poilsio visais frontais užimdamas labai atsakingas vietas, buvo kandidatas į 
valstybės prezidento postą (1926 m.), pasižymėjo savo objektyvumu, toleran- 
cija ir nuoširdžiu demokratiškumu. Gegužės 12 d. 15 val. apleido šį pasaulį, dėl 
kurio gerovės, teisėtumo, dėl laimės nuskriaustųjų žmonių yra daug pasidar- 
bavęs. Profesorius Petras Leonas buvo vienas iš tų šviesiųjų asmenybių, kurių 
šiandieniniam pasauliui labai trūksta [6]. 

1938 m. gegužės 14 d. dienraštis „Lietuvos žinios? pirmajame puslapyje 
stambia antrašte „Petrui Leonui atiduodam paskutinę pagarbą“ išspausdino 
prof. Petro Leono nuotrauką, idėjos draugų ir „Lietuvos žinių" bei „Lietuvos 
ūkininko“ redakcijų ir administracijų užuojautas. Greta išspausdintas dr. 
K. Griniaus straipsnis „Kilni asmenybė Petras Leonas. 1864-1938" ir Mykolo 
Sleževičiaus straipsnis „Pastovumo pavyzdys. A.A. Petras Leonas“. Dr. 
K. Griniaus straipsnio pabaiga išspausdinta ketvirtajame puslapyje. Šalia - 
Petro Leono mokinio S. Žakevičiaus straipsnis „Petrui Leonui mirus..." 

Buvęs Lietuvos ministras pirmininkas (1920-1922 m.) ir prezidentas 
(1926 m.) Kazys Grinius straipsnyje „Kilni asmenybė Petras Leonas. 1864-— 
1938" rašė: 


„Nors pagal medicinos mokslą dabar galima yra prileisti, kad senatvė 
yra bent dalinai pagydoma liga, kad žmogus gali būti pajaunintas, kad mirtis 
gali būti iki kokių 150 metų nustumta, bet tokie laikai tikrumoje dar nėra 
atėję. 

Lietuvių vidutinis gyvenimas, prie gimimų 24 ir mirimų 1496, pasiekia tik 
apie 50 metų arba tik trečdalio anos, spėliojamos, 6 kartus ilgesnės už 
augimo periodą, normos. 

Petras Leonas gyveno tik iki 1938 metų gegužės 12 dienos ir pragyveno 
beveik 73/> metų. Atsiskyrė jisai nuo mūsų netikėtai, nelauktai. Vieną dieną 
prieš mirdamas dar gynė teisme bylą, dar jisai galėjo naudingai mūsų tėvynei 
pasitarnauti ne vienus metus. Nė dviejų mėnesių nepraėjo, kai jisai Lenkijos 
17.III.38 ultimato sukrėstas dalyvavo svarbiame visuomenės darbuotojų 
pasitarime ir delegacijoje, jautriai atsiliepdamas į Lietuvos nelaimes. 

Kokios asmenybės mes su Petru Leonu netekome, kokie jo nuopelnai 
mūsų tėvynei, aš nesiimu čionai rašyti, nes tam reikėtų pavesti bent ištisas 
tomas. 

Noriu tik trumpais bruožais apibūdinti jo kilnią asmenybę. 

Tai buvo vyras, kurie retai gema. Jį galima vadinti mūsų tautos pranašu, 
kuris pajėgė numatyti jos ateitį. 

Dar gimnazijoj būdamas, su savo vienklasiu, paskiau džiova pasimirusiu 
med. studentu Motiejum Puišiu svajoja apie silpnesniųjų, skriaudžiamų 
lietuvių išnaudojimo pašalinimą (1937 m. Mūsų Senovė, p. 152). 

Kai man kartu su P. Leonu būnant Maskvos universitete 1887-1889 
metais tekdavo klausytis studentų lietuvių draugijos posėdžiuose jo kalbų, tai 
ne kartą iš jų išeidavo išvada, kad lietuviai negalės rusų prispaudime gyventi, 
kad negana bus jiems lygybės su rusais, kultūrinės vienos laisvės, kad turės 

būt siekta toliau. Tiesa, tuomet nepriklausomybės žodžio nepavartota. O 
1889 metų birželio mėn. varpininkų susirinkime, palei Pilviškius, Baltrušių 
Lozoraičiuose, P. Leonas buvo dar aiškiau išsitaręs, kad mūsų pradėti kovos 
su įvairiais prispaudimais žygiai gali privesti prie atsiskyrimo. 

„Varpas“, „Ūkininkas“, susirinkimai, draugijos - tai tik kitų dar svar- 
besnių veiksmų įžanga esanti. - Mes, apsišvietę lietuviai, turime būti 
pasirengę vadovauti lietuvių minioms, - tada kalbėjo tik ką fakultetą pabaigęs 
juristas Leonas. 

Atsimenu, tais pasisakymais buvo labai nudžiugintas vienas „Varpo“ 
iniciatorių, tuomet medicinos studentas Jonas Gaidamavičius ir pasakė matąs 
tarp maskviečių gerai ateičiai užtaisytų Žmonių. 

Petras Leonas, mokinys garsių Maskvos profesorių juristų, radikalų, kaip 
M. Kovalevskis, Muromcevas, Cuprovas ir kt., negalėjo neprisiimti ir susitvir- 
tinti jų priešmonarchinėmis idėjomis. Mėgiamas studentų Maskvos opozicinis 
dienraštis „Russkije Viedomosti" taip pat palaikė priešcarinę dvasią Leone ir 
kituose. Patsai Leonas bene 1929 m., 40 metų nuo „Varpo“ užgimimo 
sukaktuvių proga, kalbėdamas Kaune, įrodinėjo, kad „Varpas“, „Ūkininkas“ 
buvo iš pat pradžių demokratiškos ir respublikoniškos krypties laikraščiai. 
Vienas tokių demokratų-respublikonų laikraščių rašytojų buvo Petras Leonas, 
kuris savo liniją yra per visą gyvenimą išlaikęs. Toksai savo pradiniams 
nusistatymams pastovumas, ypač mūsų dažnų permainų laikais, retai 
pasitaiko. 

Pabaigęs universitetą P. Leonas bandė apsibūti Lietuvoje, stojo kandi- 
datu prie Suvalkų apygardos teismo, dirbo Naumiesty. 

Likimo ir Rusijos imperijos valdžios lemta buvo Leonui kraustytis iš 
Lietuvos į tolimą Turkestaną ir tenai teismuose ilgokai darbuotis. Jo 
vyresnybė būdavo jo darbais patenkinta. Ir kurgi ji nesidžiaugs gavusi tokį 
retą savo gabumais ir darbštumu valdininką. Leonas tarnyboje avansavo, 
pasiekė apygardos teismo pirmininko padėjėjo vietos. Bet su Leono pasau- 
lėžiūra, drąsumu ir atvirumu sunku buvo ilgesniam laikui, nors ir gana libera- 
linėj Rusijos teisingumo ministerijoj išbūti. Ministeris Sčeglovitovas Leoną, 
atvirai  pasisakiusį prigulint opozicinei konstitucinei demokratų partijai, 
atleidžia iš tarnybos. 

Ta Leono nelaimė išėjo lietuvių laimei. Apsigyvenęs po 1905 metų 
revoliucijos Kaune, jisai su visu kuo atsiduoda kovai dėl geresnės lietuvių 
ateities ir nepaliaudamas kovoja iki mirties. 

P. Leonas pasižymėjęs kaip mūsų tautos gyvenimo demokratinės linijos 
numatytojas, jos teisėjas, gabus publicistas, žymus teisininkas, draugijų 
organizatorius, Rusijos vadovybės dūmos nuo Suvalkų gubernijos atstovas, 
Lietuvos Respublikos ministeris, profesorius, mokslo vyras, rašytojas, 
geriausios rūšies patriotas - demokratas. 

Pakartosiu jo pilnesniam apibūdinimui, ką aš rašiau savo atsiminimuos 
1926 metais (1926 m. Varpas, p. 122): 

.„„ Jo kalbos visuomet būdavo logingos ir širdingos. Darbai nenutoldavo 
nuo žodžių, mokėjo jisai susirinkimuose pirmininkauti, reziumuoti kas kitų 
pasakyta, taktingai elgtis su kitais, susivaldyti, kitam pripažinti tiesą, 
nesisavinti svetimų nuopelnų, nesigirti savo darbais (nors tikrai turėjo kuo 
pasididžiuoti), savo pažadus ištesėt, savo laiką naudingam darbui apversti... 

Toksai buvo P. Leonas studentas, toksai pergyveno visą gyvenimą. Tai 

„ buvo didelio proto, plataus visuomeninio išsilavinimo, skaisčios sielos ir 
dorovės, stiprios valios, žinąs savo kelius, pilnas iniciatyvos ir energijos 
žmogus. 

Matyti reikia, kad atsiras gabus rašytojas, kuris surinks P. Leono 
gyvenimo žinias ir parašys plačią jo biografiją, kuri galėtų gyvenimo kelią 

„ rodyti ir gražiu pavyzdžiu šviesti ne vienam lietuviui. 

Tai būtų geras paminklas velioniui. 
Prisipažįstu, kad painiaisiais gyvenimo momentais aš kartais klaus- 
davausi savęs - o kaip tokiu atveju pasielgtų Petras Leonas - Liūtas“ [7]. 


Buvęs Lietuvos ministras pirmininkas (1918-1919 ir 1926 m.) Mykolas 
Sleževičius straipsnyje ,„Pastovumo pavyzdys A.A. Petras Leonas'? rašė: 


„Išėjo iš mūsų tarpo Petras Leonas, šviesi ir graži asmenybė. Išėjo iš 
mūsų „tarpo žmogus, su kurio vardu yra susijęs didelės mūsų tautos ir 
valstybės istorijos laikotarpis, tikriau pasakius mūsų tautos ir valstybės 
išsilaisvinimo laikotarpis. 

Atsimenu prieškarinį dešimtmetį. A. a. Petras Leonas įsikūrė Kaune. Visą 
nuosavo profesijos darbo laisvą laiką jis pavedė visuomeniniams reikalams. 
Nebuvo Kauno lietuvių visuomenės įvykio, kuriame velionis būtų nebuvęs 
pirmas dalyvis. 

Paminėsiu rinkimų į buv. Rusų Valstybės Dūmas organizavimą, pirmąjį 
lietuvių Moterų suvažiavimą Kaune, ištisos eilės kultūros ir meno draugijų 
veiklą (“Daina", teatrai, koncertai), nuolatinę politinę veiklą, ginant visur ir 
visuomet Lietuvos liaudies reikalus, ir pirmoje eilėje kovojant už lietuvių 
tautinį ir politinį išsivadavimą. 

Nelengvas buvo tuomet politinis ir visuomeninis darbas. Po 1905 metų 
revoliucijos visoje Rusijoje, taigi ir Lietuvoje siautėjo smarki reakcija. Daug 
kas tos reakcijos pabūgo, daug kas prisitaikė naujoms aplinkybėms. Tik ne 
velionis Petras Leonas. Turėdamas aiškią pasauliožiūrą, gilus demokratas, 
perdėm visuomeniško nusistatymo, didelis humanistas, a. a. Petras Leonas 
nei revoliucijos, nei reakcijos metu nesvyravo, nesitaikė prie neigiamųjų 
aplinkybių. Kur tik reikėjo ginti Lietuvos ir lietuvių tautos interesus, ar tai 
visuomeniškai politiniame, ar tai kultūriniame darbe, Petro Leono gyvas ir 
spausdintas žodis skambėjo kaip triumfas, šaukiąs prie nenuilstamos ir 
nepalaužiamos kovos už geresnę Lietuvos ir lietuvių tautos ateitį. 

Toks nepalaužiamas, nesvyruojąs, visuomet tiesus buvo a. a. Petras 
Leonas ir per visą savo gyvenimą. Toks Jis buvo Didžiojo karo metu, kada 
drauge su kitais turėjo kęsti Rusijoj sunkų tremtinio gyvenimą. Toks Jis buvo, 
kada Lietuva stojo žūtbūtinėn kovon dėl savo laisvės ir nepriklausomybės. 
Toks Jis buvo, kai Lietuva, iškovojusi savo nepriklausomybę, tiesė savo 
valstybės pamatus. Toks jis buvo ir iki pat savo mirties, nepakeisdamas nei 
„savo pasauliožiūros, nei savo nusistatymo: tvirtas liaudies reikalų gynėjas, 
!gilus demokratas ir aukštos kultūros žmogus, gerbiąs kitų įsitikinimus, bet ir 
savų įsitikinimų neišsižadąs ir nekeičiąs. į 

Netekę Petro Leono, mes netekome didelio Žmogaus ir geriausio mūsų 
patrioto“ [8]. 

Buvęs Petro Leono mokinys S. Žakevičius straipsnyje „Petrui Leonui 
mirus? dalijosi tokiomis mintimis: 


„Kas kartą mirtis vis daugiau praretina tauriausių lietuvių eiles. Tų, kurie 
kovoj už lietuvių tautos teises, kurie kūrė jos kultūrą, padėjo pamatą laisvos 
Lietuvos ateičiai. Vienas po kito, nudirbę tikrai milžinų darbą, davę 
neužmirštamą reto pasiaukojimo ir idealizmo vaizdą, jie tyliai pasitraukia iš 
mūsų tarpo. 

Gegužės 12 d. nelauktai ir staiga netekome dar vieno iš tų tauriųjų - 
Petro Leono, Didžiojo Teisės Mintytojo, jaunos Lietuvos teisininkų kartos 
Auklėtojo ir Mokytojo, Teisių Mokslo Zidinio Kūrėjo ir ilgamečio vadovo 
(V.D.U. Teisių Fakultetas galėtų Petro Leono atmintį pagerbti pasivadindamas 
jo vardu), garbingo nenuilstamo kovotojo už žmonių teises, už jų sa- 
varankiškumą ir socialinio teisingumo įgyvendinimą. 

Petro Leono netekimas ypač skaudus jaunesnei kartai, kuri jame matė 
nepalaužiamą teisingumo ir tiesos skelbėją. Ji gerbė ir mylėjo Petrą Leoną už 
jo kilnumą ir taurumą, už jo nepalenkiamą nusistatymą, už visad drąsų ir 
atvirą pasisakymą prieš visuomeninį nesąžiningumą ir viešąją netiesą, už tą 
gilų tikėjimą demokratiniais ir socialinio teisingumo idealais. Petras Leonas 
nebuvo svajotoju, jis gerai žinojo tikrovę. „Vargo visur yra, kur žmonės 
gyvena", rašęs jis viename laiške, „svarbu, kad žmonių savarankumas nebūtų 
silpninamas, kad jie patys galėtų stengtis vargą mažinti. O kai jie yra migloti, 
tuomet eina visuomenės dvasinis ir moralinis smukimas". 

Siandien sunku daugiau rašyti apie Petrą Leoną. Kurie jį pažino, su juo 
dirbo, kurie į tuos pačius kaip ir jis idealus tikėjo, per daug skaudžiai žino, ko 
jie neteko Petro Leono asmeny. Teisės mokslininkai, Lietuvos kultūros ir 
visuomeninio gyvenimo istorikai, jį arčiau pažinusieji įvertins Petro Leono 
reikšmę ir įtaką Lietuvos mokslui ir visuomeniniam judėjimui, iškels jo 
tauriąją asmenybę. Bet jo paties jie mums negrąžins. 

Nyku ir tuščia be šio garbingojo, didžiojo socialinės tiesos ir dorovinių 
idėjų skleidėjo“ [9]. 


Tame pačiame „Lietuvos žinių“ numeryje buvo išspausdintas žurnalo 
„Kultūra“ Kosto Korsako-Radžvilo straipsnis „Prof. Petras Leonas ir 
literatūra". Jame rašyta: 


„Ką turėjo velionis prof. P. Leonas - juristas, teisininkas, plačiašakis 
visuomenės veikėjas - bendra su literatūra, su grožinės kūrybos raštais? 

O bet gi turėjo. 

Judraus,' viskuo besidominčio, į visus gyvenimo ir dvasios reiškinius 
reaguojančio intelekto, kokiu pasižymėjo Profesorius, be abejo, negalėjo 
nedominti ir toks svarbus reiškinys, kaip literatūra. Ir domino. Velionis 
Profesorius nebuvo tik siauras savo srities specialistas, uždaro kabineto 
žmogus. Tai buvo plačios, jautrios dvasios asmenybė, kurios interesų tarpe 
menas ir grožinė literatūra užėmė priderančią vietą. 

Tiesa, velionis Profesorius, davęs mūsų mokslinei ir visuomeninei raštijai 
daug vertingų raštų, grožinei literatūrai nieko nepaliko ir šioje srityje net 
nebandė ką nors kurti. Tai buvo natūralu, nes tai atitiko jo asmenybės 

prigimčiai. Jis nebuvo menininkas, o tik nuoširdus, aktingas literatūros 
skaitytojas ir rėmėjas. 

O būti skaitytoju, būti skaitytoju tikra šio žodžio prasme, - tai reiškia 
daug, tai reiškia, ypač pas mus, daug daugiau, negu paprastai manoma. Ir tik- 
rašytojai, tik patys literatūros kūrėjai visu pilnumu tegali suprasti, kiek daug 
literatūrai sveria tikras skaitytojas, tikras knygos draugas. 

Prof. P. Leonas ir buvo toks tikras skaitytojas, toks tikras literatūros ir 
rašytojų bičiulis. 

Aš nežinau, kaip reaguodavo Profesorius į ankstesniųjų, dar prieškarinių 
mūsų rašytojų veikalus, kaip jis juos priimdavo. Manau, jog ne mažiau 
atsidėjusiai, ne mažiau atsakingai, kaip ir mūsų naujosios literatūros knygas. 
O šias jis sekė su nepaprastu jautrumu, su nuostabiu jo amžiui akilumu. 

Tai aš gavau daug kartų įsitikinti. 

Pirmas atsimintinas Profesoriaus reagavimas į mūsų naujosios literatūros 
reiškinius buvo jo atsakymas į „Trečio Fronto“, pažangiųjų rašytojų žurnalo, 
anketą. Tas atsakymas labai įdomus ir tebėra aktualus net šiandien. Į anketos 
klausimą: „Ar Tamsta pritari „Tr. Fronto“ pastangom kovoti su lietuvišku 
pseudoromantizmu ir pseudoidealizmu? Ar nemanai, kad ta kova turi būti 
paaštrinta?“ - Profesorius atsakė: „Kovai pritariu, ir kritikos daly ji gali būti ir 
aštresnė". 

Tuo metu, kai pažangieji rašytojai buvo kaip tik puolami už savo pozicijų 
atvirumą bei principinį aštrumą, šis Profesoriaus pareiškimas jiems turėjo 
didelės moralinės reikšmės. 

Savo pažiūras į literatūros esmę ir uždavinius pareiškė atsakyme į tą 
pačią „Tr. Fronto“ anketą. Ten jis pasisakė teigiamai žiūrįs į pažangiųjų 
rašytojų paimtą literatūrinę ir ideologinę kryptį, „dėl to, kad tiriami ir piešiami 
reiškiniai, kurie maža buvo liečiami mūsų literatūroje ir kurie yra didelės 
socialinės reikšmės“. 

Tačiau, iš antros pusės, Profesorius paneigė siaurai „utilitarinę“ ten- 
denciją grožinėj literatūroj, pareikšdamas, kad jam esąs „įdomus kiekvienas 
meno kūrinys, jeigu jis mano meno jausmui atitinka; šiai savo nuotaikai 
paramą randu ir I. Joffės „Kultūra ir stilius" (lap.60, 339 ir kt.)". 

Sis paskutinis Profesoriaus pareiškimo punktas rodo jį turėjus platų, 
nedoktrinišką meno pajautimo jausmą ir domėjimusis net estetikos teorija. 

Profesorius ne tik svariu savo moraliniu autoritetu rėmė pažangiąją 
mūsų literatūrą, bet ir medžiagiškai. Pav., tam pačiam „Trečiam Frontui“ leisti 
jis paaukojo 100 litų. 

Vėliau dažnai susitikdamas „Kultūros“ žurnalo redagavimo reikalais su 
Profesoriumi, daug kartų turėjau progos įsitikinti, kaip labai jį domina mūsų 
naujoji literatūra. Su dideliu malonumu jis atsiliepdavo apie P. Cvirkos 
romanus, apie Salomėjos Nėries eilėraščius ir pageidavo, kad šie rašytojai 
dažniau rodytųsi su savo raštais mūsų pažangiojoje spaudoje. 

Kaip Profesorius skubiai sekdavo mūsų literatūros naujienas, su kokiu 
tiesiog jaunuolišku greitumu jis reaguodavo į mūsų literatūros reiškinius, rodo 
šie du pavyzdžiai. 

Išleidęs „Kritiką“, tą pačią dieną po pietų nunešiau Profesoriui ją įteikti. 
Su nusistebėjimu pamačiau ant Profesoriaus stalo gulint savo knygą - jis 
buvo jau spėjęs ją nusipirkti vos pasirodžiusią iš ryto knygynuose. 

Antras pavyzdys. Vos išspausdinau kritikos straipsnį apie vieną naujųjų 

mūsų romanų, kaip tuoj kitą dieną gavau Profesoriaus laišką, pareiškiantį jo 
nuomonę dėl to romano ir dėl mano kritikos. 

Profesorius domėjosi ne tik mūsų naujai išeinančiomis knygomis, bet 
atsidėjęs sekė ir moderniąją pasaulinę literatūrą. Atsimenu, su kokiu 
užsidegimu Profesorius reiškė savo susižavėjimą Feuchtvangerio romanu 
„Oppenheimų šeima“, kurį buvo ką tik perskaitęs. Pasirodžius Žeromskio 
„Ištikimosios upės“ vertimui, atsiųstame savo laiške jis rašė: „Įdomu man 
buvo rasti romane lenkų valstiečių tokį pat nusistatymą sukilimo (1863 m.) 
atžvilgiu, kokį aš žinojau buvus lietuviuose, na kad ir iš savo tėvelio“. 

Taigi prof. P. Leonas buvo aktingas grožinės literatūros mylėtojas, didis 
jos bičiulis. Jam mirus, mūsų literatūra neteko tokio skaitytojo, kurio ji visada 
drąsiai galėjo atsiremti. 

Tegu šviesus prof. P. Leono atminimas būna skatinantis pavyzdys tiek 
mūsų senesniajai, tiek jaunesniajai inteligentijai labiau domėtis lietuviška 
literatūra. Jeigu visi lietuviai inteligentai taip remtų mūsų grožinę knygą, kaip 
ją rėmė velionis prof. P. Leonas, šiandien mūsų literatūra negalėtų skųstis 
stoka skaitytojų. 

Gili rašytojų pagarba priklauso velioniui prof. P. Leonui - ne tik giliam 
Mokslininkui, ne tik plačiam Visuomenininkui, bet ir tikram Skaitytojui“ [10]. 


5.2. Laidotuvių aprašymas ir gedulingos kalbos 


„Lietuvos žinios" 1938 m. gegužės 14 d. numeryje trumpai aprašė ir tai, 
kaip atiduodama paskutinė pagarba Petrui Leonui: 


„Kūnas pašarvotas jo bute, jo darbo kambary - kabinete. 

Karstas apkrautas gėlėmis, šalia nuolat budi studentų varpininkų garbės 
sargyba (velionis buvo varpininkų garbės narys). 

Vakar visą dieną ir šiandien visuomenė lanko velionį, atiduodami jam 
paskutinę pagarbą. Velionį lanko inteligentai, profesoriai ir teisėjai, advokatai, 
bet lanko daugelis ir paprastų žmonių, darbininkų. Tai rodo, kad velionis buvo 
artimas liaudžiai, eiliniams piliečiams. 

Karo muziejaus bokšte ir pačiame muziejuje vėliavos nuleistos per pusę 
bokšto. Gedulo vėliavas iškėlė Teisingumo ministerija, visi Kauno teismai, 
universitetas, Vidaus reikalų ministerija ir kai kurios kitos įstaigos. 

Iš viso krašto plaukia užuojautos, visi liūdi dėl Jo mirties. 

Sio garbingo vyro gyvenimą ir darbus vieningai vertina ir periodinė 
lietuvių spauda. 

Tik daugelis nustebo Radiofono elgesiu, kuris užvakar pranešęs: „Prieš 
valandą mirė garbės prof. Petras Leonas“ ir po to pradėjo griežti p. Byros 
kupletus. Juk radiofono redaktoriai pagaliau galėjo duoti bent trumpą 
velionies biografiją, bet surasti gedulingą plokštelę. Juk P. Leonas buvo 
valstybės vyras, kūrėjas. 

Netikėtą velionies mirtį didžiai apgailestauja ir Jo kolegos 
(paryškinta straipsnyje. - J.L.) teisininkai, teismo ir advokatūros darbuotojai, 
juk velionis buvo pirmuoju Lietuvos teisingumo ministeriu, mūsų teismų 
organizatorium, Jis paskelbė pirmuosius teismo organizacijos įsakymus ir 

įstatymus. 

Stai ką sako apie Petrą Leoną Vyriausiojo tribunolo, Apeliacinių rūmų ir 
Apygardos teismo pirmininkai. 5 

Vyriausiojo tribunolo pirm. Liudviko Ciplijauskas „L.Z.“ (Lietuvos 
žinios. - J. L.) korespondentui apie velionies nuopelnus Lietuvos teismams 
pareiškė, kad P. Leonas, būdamas teisingumo ministeriu, 1919 metų 
pabaigoje išleidęs Laikinosios Lietuvos teismų santvarkos įstatymą ir tuo 
įstatymu laimingai Lietuvos teismai vadovavęsi (be mažų pakeitimų) ligi 1933 
metų. Tai buvo vienas rimčiausių advokatų, jo žodžiais teismas tikėjo. 
Velionis buvo rimtas ir sąžiningas žmogus, rimtas teisininkas ir autoritetas. 

Apeliacinių rūmų pirm. Jonas Gudauskis (kitur rašoma Gudauskas. - 
J.L.) taip atsiliepė apie velionį: 

- Amžinos atminties Petrą Leoną arčiau pažinau, kaip teisės profesorių, 
advokatą ir Advokatų tarybos pirmininką, ir visur įsitikinau jį esant sau 
žmogum ir pareigos žmogum. Tačiau pakankamai velionį apibūdinti tai būtų 
per maža pasakyta, nepridėjus, kad jis buvo mūsų senosios kartos veikėjas 
visuomenininkas. 

Apygardos teismo pirm. Andrius Dubinskas pasakė: 

- Santykiai tarp Apygardos teismo ir Advokatų tarybos buvo geri, nes 
Tarybos pirmininku buvo Petras Leonas. Velionis nujautė, kokia kryptimi 
vystysis Lietuvos teismų organizacijos, nes jis išleisdamas Laik. teismų 
santvarkos įstatymą padarė esminį taikos teismų sprendimų apskundimų 
pakeitimą, būtent, prie Rusų taikos teisėjo sprendimai buvo skundžiami 
„Sjezdui“, o velionis nukreipė į Apygardos teismus. Ir tai atitiko mūsų 
gyvenimui. Ir šiaip velionis savo nuomonę pagrįsdavo, reikšdavo rimtai, todėl į 
jo nuomonė visuomet būdavo verta pripažinimo. Velionies aukšta etika, | 
taurumas, nuopelnai mūsų tautai ir valstybei yra taip aiškūs, kaip dusyk du 
keturi, ir apie tai nėr ko kalbėti" [11]. 


1938 m. gegužės 15 d. „Lietuvos žinių" korespondencijoje „Įspūdingos 
Petro Leono laidotuvės" trumpai buvo informuojama apie prof. Petro Leono 
laidotuves 1938 m. gegužės 14 dieną. Toje korespondencijoje rašoma, kad 
gegužės 14 d. jau nuo ryto daugelis įstaigų ir privačių namų iškėlė gedulo 
vėliavas. Laidotuvės prasidėjo lygiai 16 val. Bet „dar prieš 16 val. būriai 
žmonių plaukė į Donelaičio g., prie Karo muziejaus. Atvykę žmonės prie 
velionies namų stojo į gretas, kaip Laidotuvių komiteto buvo paprašyta. 
Velionies karstą iš buto išnešė velionies artimieji, kolegos. Karo muziejuje 
išsirikiavę karo invalidai ir ginklu atidavė pagarbą velioniui. Eisenai prasidėjus 
ir kol ji paėjėjo (5.4 pav.) ligi Mickevičiaus gatvės, Karo muziejuje buvo 
skambinama Laisvės varpu. Pasiekus Mickevičiaus gatvės liūdna eisena prie 
universiteto rūmų sustojo, kur atsisveikinimo žodį ilgalaikiam Teisių fakulteto 
dekanui ir profesoriui tarė dabartinis Teisių fakulteto dek. prof. A. Janulaitis. 
Nuo universiteto rūmų eisena pasuko Mickevičiaus gatve, Anatomikumo link. 
Priešaky karsto ėjo studentės gėlėmis nešinos, o paskui karstą velionies 
artimieji, ministeriai, profesoriai, velionies kolegos teisininkai ir didžiuk minia 

piliečių. Gedulingoj eisenoj dalyvavo Seimo pirm. inž. K. Šakenis, vid. reikalų 
ministeris S. Leonas, teisingumo min. Masiulis, švietimo min. prof. Tonkūnas, 
užs. reikalų min. St. Lozoraitis, universiteto rektorius prof. M. Remeris, profe- 
soriai, advokatai, visuomenės veikėjai, akademinė jaunuomenė ir kt. profesijų 
žmonės, atėję Petrui Leonui atiduoti paskutinę pagarbą... 

Ta proga pabrėžtinas vienas dalykas, tai kad visi gedulingų laidotuvių 
dalyviai atvyko patys niekieno neraginami, kaip pasakė teis. p. Čepas, bet 
laisva valia, iš įsitikinimo, kad reikia Petrui Leonui atiduoti paskutinę pagarbą. 

Gedulingoj eisenoj dalyvavo tūkstančiai žmonių. Pakelėj prie eisenos vis 
prisijungė būriai žmonių, o Medicinos fakulteto rūmai buvo tvinte aptvinę. 
Karstas buvo padėtas prie Medicinos fakulteto rūmų durų ant laiptų terasėlės, 
apkrautos gėlėmis. Čia buvo paskutinį sykį atsisveikinta su Petru Leonu" [12]. 


5.4 pav. Velionio Petro Leono laidotuvių eisena. 
Gauta iš Galinos Leonienės 


1938 m. gegužės 18, 19, 20, 21 ir 24 d. „Lietuvos žinių" numeriuose buvo 
išspausdintos atsisveikinusiųjų su prof. Petru Leonu kalbos. Kalbėtojai pateikė 
išsamią prof. Petro Leono asmenybės charakteristiką, iškėlė jo nuveiktus 
darbus, pabrėžė jų reikšmę Lietuvai. Manydami, kad atsisveikinimo kalbos yra 
vertingi šaltiniai jo asmenybei geriau pažinti, pateikiame jas (chronologine 
tvarka) ir šiame leidinyje. 

Vytauto Didžiojo universiteto profesorius Augustinas Janulaitis pasakė 
tokią kalbą: 


„Ši paskutinė jo kelionė pro I Universiteto rūmus, pro Teisių fakulteto 
patalpas, kur jis tiek metų skiepijo į jaunimą teisės pagrindus, mokino ją 
gerbti. Savo protu ir įsitikinimu teisininkas, jos ir moralės dėsnius laikė 
privaloma pirmiausia sau, - davė retą kilnaus teisės mokytojo pavyzdį. Ar 
būdamas teisėju, ar prokuroru, ar advokatu, ar rusų parlamento nariu, ar 
profesorium - darbais neatstodavo nuo savo įsitikinimo - nuo prievolės ginti 
nuskriaustųjų, padėti kitiems. Jis buvo tikras, ištikimas Lietuvos pilietis, daug 
įdėjo į Lietuvos atgimimą. Susikūrus nepriklausomai Lietuvai, jis buvo, kaip ir 
turėjo būti, pirmasis teisingumo (paryškinta straipsnyje. - J.L.) ministeris, 
jis organizavo teismus. Tenai jis stengėsi pritaikinti savo vadaujamąją mintį, 
jog valstybės pagrindas - teisė. Vėliau, būdamas vidaus reikalų ministeriu 
(paryškinta straipsnyje. - J.L.), dirbo tuo pačiu nusistatymu, norėjo sukurti 
kitą administraciją, negu rusų sukurtoji. Susikūrus Universitetui, jis 
organizavo Teisių fakultetą, buvo jo dekanu, ilgą laiką mokino jaunimą, jog 
reikalaujant sau teisių, reikia gerbti ir kitų teisę, reikia persiimti teisės ir 
teisingumo pajautimu. 

Savo gyvenimu tai įrodė. Išoriai ramus, nesikarščiuojąs, gerai pažįstąs ir 
suprantąs žmones, dėl to daug dovanojęs, o krūtinėje plakė gera karšta 
širdis. Nemėgstąs pasirodymų, iškilmių, kukliais asmeniškais reikalavimais, 
buvo dosnus, kur reikia padėti, ėjo pagelbon, tai darė be triukšmo. Teisių 
fakultetui panorėjus pagerbti jo jubiliejų, atsisakė nuo iškilmių, o paaukavo 
stambią sumą jauniems teisės mokslininkams paskatinti, ir susidarė prof. 
Leono fondas, iš šito fondo kelinti metai skelbiami konkursai teisininkams. 

Jis dėstė teisę žodžiu ir raštu. Teisė - tai pats gyvenimas. Dėl jos reikia 
kovoti, jeigu laužoma, - įtikinėjo kitus ir pats tai darė. Savo paskutine kelione 
pro Teisių fakulteto rūmus primena savo draugams ir mokiniams, kad eitų 


teisės keliais, kuriais ir jis savo visą ilgą gyvenimą ėjo“ [13]. 


Teisininkas, visuomenininkas, Lietuvos teisingumo ministras Boleslovas 
Masiulis kalbėjo: 


„Palydint prof. Petrą Leoną į amžinatvę, Vyriausybės vardu tarsiu kelis 
žodžius. 

Velionis buvo vienas iš Lietuvos valstybės kūrėjų. Lietuvių Tauta, kad ir 
buvo tarusi savo kietą nepriklausomybės žodį, bet vienu tarimu toji 
nepriklausomybė neatsirado. Kad žodis taptų kūnu, reikėjo daug pastangų. 
Lietuva priešų buvo gąsdinama, puolama, ir to Tautos žodžio kūnytojui 
reikėjo daug daug drąsos. Kas dirbo tada Lietuvos valstybės kūrimo darbą, 
buvo didelis patriotas - pasišventėlis, pasiaukojėlis, nes grėste grėsė jam 
visokie pavojai. Petras Leonas ir buvo vienas iš tokių darbininkų. 

Jis buvo pirmas teisingumo ministras. Taigi jam teko nelengvas darbas, 
kartu ir garbė, organizuoti teisingumą. Ant jo padėtų pamatų auga ir stiprėja 
mūsų teismas. Sėkmingai paskiau tvarkė jis ir Valstybės vidaus reikalus, kaip 
tų reikalų ministras, vis tuo nepriklausomybės kovų metu. Ir šitoms kovoms 
aprimus, jis tebedirba valstybės darbą, kaip antai universitete, ilgus metus 

būdamas teisių fakulteto dekanu. Dirbo ir paskutinėmis savo gyvenimo 
dienomis, nors ir aštuntą dešimtį eidamas, - buvo Advokatų tarybos 
pirmininkas, taigi stovėjo priešaky tos korporacijos, kurios narių paskirtis yra 
atlikti teisinės piliečiams pagarbos veikmenį, - veikmenį, reikalingą, būtiną ir 
teisingumo darymui. 

Prof. Leonui, šitam skaisčios sielos ir skaisčių darbų lietuviui, 
Vyriausybės vardu pareiškiu paskutinę pagarbą" [14]. 


Vytauto Didžiojo universiteto rektoriaus profesoriaus Mykolo Remerio 
kalba: 


„Drauge su visa Lietuvos visuomene liūdi Vytauto Didžiojo Universitetas. 
Mirė profesorius, tačiau ne eilinis profesorius, kaip ne eilinis ir žmogus buvo 
prof. Leonas. Formaliniai prof. Petro Leono titulai Vytauto Didžiojo Univer- 
sitete buvo šie: jisai buvo vienas tų, kurie dar visuomenės jėgomis Lietuvoje 
kūrė aukštosios mokyklos užuomazgą; Lietuvos Universitetui besikuriant jisai 
ordinarinio profesoriaus vardu įėjo į pirmąjį organizacinį Teisių Fakulteto 
branduolį; jisai buvo pirmas Teisių Fakulteto dekanas, nuolat Fakulteto 
perrenkamas, kol pasiekęs amžiaus ribą jis iš veiklaus akademinio mokslo 
personalo išėjo; būdamas pirmuoju Fakulteto Dekanu jis buvo tikras šio 
Fakulteto organizatorius, jojo žymiausias kūrybinis veikėjas; drauge jis buvo 
nuolatinis akademinio Senato narys; jisai buvo Teisių Fakulteto garbės 
daktaras ir, išėjęs iš veiklios profesūros, tapo Universiteto Tarybos išrinktas 
Vytauto Didžiojo Universiteto garbės profesoriumi. 

Jau vien šių formalių profesoriaus d-ro Petro Leono titulų išvardinimas 
rodo, kad velionis buvo žymus Universiteto veikėjas. Tačiau jojo vaidmeniui ir 
jojo reikšmei Universitetui ir Lietuvos mokslui pažinti ir suprasti, o tuo pačiu ir 
Universiteto liūdesio ir gedulo gelmėms išmatuoti šių formalių titulų paminė- 
jimo neužtenka. Tai išreikšti bus per silpnas ir mano žodis. 

Universitetas yra akademinė mokslo, mokymo ir auklėjimo korporacija. 
Tad iš šios korporacijos veikėjo reikalaujama, kad jisai būtų mokslininkas, 
mokytojas, pedagogas ir pagaliau, jeigu jis yra Universiteto Senato narys, 
Fakulteto dekanas, tam tikros katedros vedėjas - kad jisai būtų sumanus 
darbo organizatorius, kitaip sakant - korporacijos administratorius. 

Ne visuomet ir ne kiekvienas korporacijos akademinis veikėjas savo 
asmeny jungia visas šias kvalifikacijas. Talentingas mokslininkas gali būti 
silpnas pedagogas ir niekam netikęs administratorius. Zymus administratorius 
dažnai nėra geras mokytojas. Kad akademinis veikėjas visais nurodytais 
atžvilgiais būtų žymus - reikalinga, kad jo asmeny gili išmintis, tiksli, pre- 
ciziška ir aiški proto funkcija būtų susijusi su karšta širdimi, su tvirtu asmens 
būdu, su socialinio solidarumo pajautimu arba visuomeniškumu, kuris žmogų 
daro socialinės aplinkos ne parazitu, bet jos funkcijos, evoliucijos ir tvarkos 
reiškėju. Profesoriaus, akademinio veikėjo visuomeninė tarnyba sunki yra ir 
atsakinga, tačiau sociališkai graži ir kilni, jeigu Žmogus šias kvalifikacijas 
naudotų ir jomis savo pareigą nustatytų. 

Tas kvalifikacijas ir tą sąžinę turėjo prof. Leonas. Nuo jaunų dienų jisai 
turėjo palinkimo į mokslą ir turėjo mokslui meilę ir entuziazmą. Dar anais 
laikais, kada Lietuva neturėjo jokių lietuviškų mokyklų ir kai jos tautinėje 

literatūroje dar nebuvo mokslui vietos, jaunasis Petras Leonas savo specia- 
lybėje ėmė ruošti pirmus mokslo rašinius lietuviškai, populiarizuodamas teisės 
mokslo žinias. Chronologiškai jis buvo pirmas lietuvių mokytojas teisės srity, 
pirmas teisės mokslo ragintojas lietuvių literatūroje. Mylėdamas mokslą ir 
turėdamas jam entuziazmo jisai, žymus teisininkas, suprato, kad tautinis 
Lietuvių atgimimas yra gilus socialinis reiškinys, kuriam turi būti paruošta 
tvirta socialinė armatūra, kad atgimstanti tauta tvarkytųsi ir žengtų pirmyn, 
būdama pajėgi gyventi ir savo likimą valdyti kitų tautų tarpe. Tokia žymi 
socialinė sritis, kaip teisė, kuri organizuoja ir apdraudžia visuomeninį bendra- 
vimą atitinkamomis institucijomis, negali likti svetima atgimstančiai tautai ir | 
turi jos psichiką veikti. Mokslo populiarizacija buvo pirma elementarinė; 
mokslininko veikla anomis politinėmis sąlygomis. Ir kai daugelis profesinių 
teisininkų - prokurorų, advokatų, kaip jisai, - paskęsdavo profesinėje prakti- 
koje, jisai, Petras Leonas, neturėdamas jokių sąlygų mokslininko karjerai 
Lietuvoje, negalėdamas tuo laiku net svajoti apie profesūrą, nenutraukė 
kontrakto su mokslu ir, kiek pajėgdamas, plėtė mokslo kultą. Jis visuomet 
buvo ir liko išlavintas, aukštos mokslo kultūros teisininkas. Ir kai besiku- 
riančioje Lietuvos valstybėje teko organizuoti teisė ir jos svarbiausias apa- 
ratas - teismas - teisingumo ministru tapo jisai. Ir šiandien, kai mes jau 
turime perspektyvos pažvelgti į praeitą kelią, mes turime konstatuoti, kad 
visų Lietuvos teisingumo ministrų žymiausias buvo tasai ministras - 
teisininkas - mokslininkas, pirmasis teisingumo ministras, jisai, Petras 
Leonas, atkaklus mokslo populiarizatorius ir mokslo kulto tarnautojas anų 
pavergimo laikų, kada šitokia veikla galėjo atrodyti bergždžia naivaus svajo- 
tojo, socialinio Don Kichoto fantazija. Laimė Lietuvai ir garbė Petrui Leonui, 
kad mokslo atžvilgiu jis niekuomet, net sunkiausiu metu, nepasidavė 
defetizmo nuotaikai ir išlaikė gyvą jaunybinį mokslo entuziazmą. 

Dar ryškiau iškilo teisininko - mokslininko, mokslo entuziasto Petro 
Leono asmens vaidmuo, kai Nepriklausomoje Lietuvoje teko kurti Univer- 
sitetas. Profesorių mokslininkų Lietuvių tarpe ir iš viso Lietuvoje kaip kad 
nebuvo. Ir kaip jie galėtų būti, jei krašte iki tol nebuvo nei vienos aukštosios 
mokyklos. O lietuviškos gimnazijos bei pradžios mokyklos vos keli metai, kaip 
pradėjo steigtis. Teisės srity profesinio mokslininko nebuvo nei vieno. Reikėjo 
ieškoti žmonių su moksliniais palinkimais, iš kurių būtų galima tikėtis, kad jie 
arba vienas kitas jųjų, bedirbdami mokslo darbą, taps mokslininkais, tačiau 
kurie mokslininkais tikra prasme dar nebuvo ir buvo tiktai diletantais. 
Ryškiausias ir vienintelis vyresnysis jų tarpe buvo kaip tik Petras Leonas. 
Jeigu ir jisai nebuvo profesinis mokslininkas, tai vis dėlto jisai teisės mokslo 
darbą dirbo ir mokslo kultą laikė. Parinktų teisės mokslo veikėjų ir mokytojų, 
kuriems buvo skirta ši mokslo šaka Lietuvos moksle veikti, - vadu savaime 
tapo naujas ordinarinis profesorius Petras Leonas. Mes, tie pirmieji, kurie dar 
esame likę, žinome, kaip sunku mums būtų buvę ši funkcija atlikti, jei mums 
tuo laiku nebūtų vadovavęs prof. Leonas, kuris buvo ne tiktai studentų, bet ir 
mūsų pačių bent entuziazmo, ištvermės ir šios mums naujos pareigos metodų 
mokytojas. Šia prasme mes, pareikšdami čia šiandien Jojo šviesiai atminčiai 
pagarbą, atsisveikiname ne tiktai su vyresniuoju kolega ir mūsų buvusiu 
vadu, bet atsisveikiname ir kaip mokiniai su didžiuoju mūsų mokytoju, kurio 
darbai ir mūsų profesinių mokslininkų darbuose yra gyvi ir reiškiasi, kol mes 
patys gyvi būsime ir dirbti pajėgsime, o per mūsų darbus jie įsikūnys į darbus 

ir tų, kuriuos mes Universitete paveiksime Lietuvos mokslo pažangai ir 
Lietuvos garbei. 

Savo mokslinei veiklos tradicijai ištikimas prof. Leonas Teisių fakultete 
ne tiktai skaitė paskaitas, bet ir visų savo kolegų pirmasis ėmė ruošti mokslo 
literatūrą, aprūpindamas akademinio jaunimo studijas mokslo priemonėmis 
lietuvių kalba. To mokslo ir mokymo darbo bei entuziazmo mokslui prof. 
Leonas neprarado ne tiktai per visą savo veiklaus profesoriavimo laiką, bet ir 
vėliau iki pačios savo mirties dienos, kada jisai liko tiktai garbės profesoriumi. 
Dar šiais mokslo metais jisai dėstė Fakultete sociologijos kursą. Jo entuziaz- 
mo šaltiniai jame buvo tiek gilūs ir gyvi, kad iki paskutinės savo fizinės 
gyvybės dienos jis dirbo savo mylimąjį darbą ir kontakto su mokslu 
nenutraukė. Tiek mokslo, tiek visose savo veiklos srityse šis žmogus, 
pasiekęs gilios senatvės, išlaikė visas savo darbo pozicijas ir iš gyvosios 
visuomenės nepasitraukė. Jis ėjo su gyvaisiais, ne kaip kad tie seniai, kurie 
visuomenei miršta dar fiziškai nemirę; jis mirė gyvas ir per tai juo skaudesnė 
mums yra ši mirtis. 

Jei prof. Petras Leonas buvo didysis Lietuvos mokslo veikėjas - tai ne 
menkesnis jis buvo mokytojas ir pedagogas. Jau pats profesoriaus mokslinis 
entuziazmas veikia studentus ir jųjų studijas. Tačiau dar labiau reikalingas yra 
mokytojui ir pedagogui atitinkamas jojo asmens būdas ir jojo psichiniai 
privalumai. Prof. Leonas buvo žmogus, teisus, tvirtų aiškių įsitikinimų, 
žmogus, kuris pirmon vieton statė ne savo privatinę gerovę, bet viešąjį 
reikalą, kaip jisai jį suprato, lojalus pareigos žmogus, kiek aistringas tiesos 
pamėgime, tačiau visuomet korektingas formos atžvilgiu, susivaldąs, gerbiąs 
kito Žmogaus asmenybę, vengiąs nuskriausti ar įžeisti žmogų, nors Mėgstąs 
pareikšti tiesą į akis tam, kurio darbuose ir žodžiuose jam pasirodžiusi klasta, 
spekuliacinis egoizmas ar tuščios didybės manija, švelnus ir jautrus ypač 
žmogaus nelaimei ar klaidai, subtiliškai teisingas tiek, kad jis buvo pavadintas 
Lietuvos sąžine ir kad Leono teisingumas tapo Iegendarinis Lietuvoje. Šis 
švarus Žmogus, sąžinės riteris, turėjo visus tuos privalumus, kurie reikalingi 
tam, kad veiktų suaugusį jaunimą, kuriam jisai buvo mokytojas ir pedagogas. 

Puikus taip pat jisai buvo korporacijos organizatorius. Tvarkingas, tylus, 
aiškus, nusistatęs ir ramus. Jis visuomet žinojo, ko norįs. Teisininko psichika, 
tikslus kategoringas galvojimas ir žymus profesinio teisininko praktiko meto- 
dizmas - suteikdavo jo organizaciniam veikimui aiškumo ir autoriteto. 
Akademiniame Senate jojo nuomonė būdavo svari ir įtikinanti; jojo trumpas 
ryškus žodis paruošdavo sprendimą. Teisių fakultete dekano Leono vadova- 
vimas buvo švelnios formos, bet ryškaus turinio. Jojo mintis, protas ir 
socialinės funkcijos pajautimas bei tikslus kolektyvinio veikimo metodų 
valdymas - suteikdavo jo vadovavimui didelio autoriteto ir pasisekimo: 
nebuvo ginčų, intrigų, nesusipratimų. Kolektyvas veikė tiksliai ir sklandžiai. 

Toks buvo Vytauto Didžiojo Universiteto garbės profesorius dr. Petras 
Leonas. Universiteto ir Lietuvos mokslo vardu kalbėdamas aš stengiuos duoti 
akademinį šio brangaus Žmogaus įvertinimą. Be abejo, šis vaizdas nėra 
pilnas. Jis neapima viso Žmogaus ir visų nuveiktų jo amžiaus darbų. Atlydėję 
jį į šią vietą ir atsisveikindami su juo, išėjusiu iš mūsų tarpo, mes štai turime 
įspūdžio, kad čia šiame mirusiojo Petro Leono kūne yra materializuota tam 
tikra nepaprasta mūsų visuomenės brangenybė, kuri štai buvo tarp mūsų, 
veikė, gyveno Žmogaus individe ir staiga užgeso, tapo bejėgė, kaip inertinis 

daiktas, ir tuoj visiškai išnyks. Tiesa - tasai individas, tasai Žmogus, tasai 
paslaptingas gyvybės fenomenas, kuris buvo mirusiojo kūne ir kuris tą 
brangenybę materializavo ir kūrė, išvyko. Tačiau jojo sukurta socialinė 
Lietuvos brangenybė, kurioje liko nemiręs Petro Leono vardas, nėra dingusi ir 
nemiršta. Josios mes nelaidojame. Ji liko ne tiktai mūsų, jį pažinusių, jį 
mylėjusių, sąmonėje ir širdyse - mūsų sąmonė ir mūsų širdys mirs su mumis, 
- bet ji liko tautos ir visuomenės legendoje, kuri eis iš kartos į kartą, ir ji liko 
materializuota tame, ką jis yra paveikęs ir kas įėjo į visuomenės judėjimą, į 
gyvenančių ir gyvensiančių psichiką. Tą jojo socialinę brangenybę mes 
sveikiname. 

Vytauto Didžiojo Universitetas ir mes, Tavo, profesoriau Leone, kolegos 
ir mokiniai, Tavimi didžiuojamės, Tave mylime ir Tau mūsų pagarbą pa- 
reiškiame" [15]. 


Teisininkas, Prisiekusiųjų advokatų tarybos narys (1924 m.) bei vice- 
pirmininkas (1925-1928 m.) Simonas Bieliackinas kalbėjo: 


„Man tenka liūdna pareiga Lietuvos advokatų tarybos ir visų Lietuvos 
advokatų vardu atsisveikinti su mūsų gerbiamu ir mylimu pirmininku Petru 
Leonu. Žinomas yra didelio poeto ir filosofo žodis, kad puikiausis gamtos 
padaras yra padorus žmogus. Tokį padorų, padoriausį žmogų mes dabar 
laidojam. Neseniai mes šventėm 10 metų Jo pirmininkavimo sukaktuves ir 
tada buvo pasakyta: Lietuvos advokatų tą didelės šventės dieną širdyse yra 
šviesa. Dabar ta šviesa staiga užgeso. Mes visiškai netikėjom, kad galima 
nustoti šito artimo visiems mums draugo, brolio ir tėvo jauniems advoka- 
tams; žmogaus, kuris buvo advokatūros sąžinė ir, galima pasakyti, viso 
krašto sąžinė. Manėm, kad jis ilgai bus tarp mūsų su savo stipriu protu, su 
karšta širdimi, meile žmonėms, meile teisybei ir teisėtumui. Bet likimas 
nulėmė kitaip, ir mes turim jam pasiduoti. 

Petras Leonas buvo 1906 metais priimtas prisiekusiųjų advokatų 
skaičiun, 1919 metais pradėjo advokatauti Kaune, 1926 m. buvo išrinktas 
Lietuvos advokatų pirmininku ir nuo to laiko iki paskutinės dienos juo išbuvo, 
būdamas visuomet jo renkamas beveik vienbalsiai ir jo pirmininko kėdė nieko 
kito nebuvo užimta visą laiką. Jisai buvo mūsų pirmininku, kaip mes juristai 
sakom, be ginčo ir pertraukos. Toks reiškinys labai charakteringas: nėra ir 
nebuvo pavyzdžio visoj Europoj, kad pirmininkas, batonier, per 10 metų iš 
eilės pasiliktų savo vietoj. Keičiasi advokatų sąstatas. Jaunieji užima 
senesniųjų vietas, yra įvairių srovių ir linkmių ir kas šiandien pageidaujamas 
kaipo pirmininkas, rytoj jau gali nustoti pasitikėjimo. Bet su Petru Leonu to 
nebuvo: nežiūrint įvairių pakitimų, Petras Leonas pasiliko advokatūros 
išrinktuoju ir negalėjo net būti abejojimo šešėlio, kad pirmas jis tarp mūsų ir 
turi pasilikti pirmuoju. Tat jisai daug metų stipria ir savo aukšta kvalifikacija 
jungė visus advokatus ir sudarydavo savo asmeny advokatų vienybę, 
palaikydamas mūsų tradicijas, mūsų etiką, visą tą, dėl ko advokatūra 
visuomenės aukštai vertinama. 

Jisai mokydavo advokatus gerbti ir mylėti laisvę ir teisėtumą ir buvo 
įsitikinęs, kad laisve ir teisėtumu Lietuva turės gerą klotį ir laimę, nes 
laiminga ne ta valstybė, kuri turi didelę teritoriją, daug žmonių ir daug fizinės 

jėgos, bet toji, kurioj yra laisvė, kultūra ir žmoniškumas. Kokia maža bebūtų 
valstybė, bet jeigu joj yra kultūra, dega spinduliai tikro progreso, mokslo, 
meno, laisvės ir teisėtumo, tai ta valstybė turi teisę gyventi ir tą savo teisę 
sugebės išlaikyti: tai buvo jo credo. Jeigu kartais pasirodydavo jame ir 
nepasitenkinimo, tai irgi išeidavo iš jo meilės tėvynei, nes kas gyvena be 
pasitenkinimo ir sielvarto, tas nemyli savo tėvynės. Laisvė ir teisėtumas buvo 
jo gyvenimo pamatas. 

Petras Leonas aukštai buvo vertinamas visuomenės ir pats vertino 
visuomenę. Bet reikia pasakyti, kad visuomeniškas nusistatymas buvo visame 
jo darbe, visuose veiksmuose - advokatavimą jis skaitė tarnavimu visuo- 
menei. Jisai mokino mus, kad ne tik svarbu būti dideliu politiku, dideliu 
kalbėtoju, 0 svarbu mums, kad kiekvienas iš mūsų kovotų už teisę 
kasdieniniame savo darbe, nes tai yra kelias palaikyti valstybėj teisėtumą ir 
teisingumą, ir jeigu advokatas sąžiningai ir uoliai dirba savo kasdieninį darbą, 
tai jisai gali pasakyti: aš esu ne tiktai advokatas, bet ir visuomenės veikėjas. 

Jam rūpėjo mūsų korporacija, bet ypatingai mūsų jaunuomenė, jaunieji 
advokatai. Jis steigė konferencijas, konsultacijas, bet dar buvo svarbesnis jo 
kontaktas su jaunais advokatais, kuriuos jis mylėjo visa savo širdimi ir 
kuriems jis stengdavosi atiduoti savo patyrimą ir savo žinias. Kai jis 
matydavo jauną advokatą ką nors blogo darant, jisai apie tai sakydavo 
atvirai, bet sakydavo tiktai jam, kai jaunas advokatas darydavo ką nors gero, 
jis apie tai sakydavo ne tiktai jam, bet ir visiems. Tai ir charakterizavo jo 
atsinešimą prie jaunos kartos, jo palankumą ir gerumą jai. Kiekvienam 
stojusiam į advokatūrą jaunam nariui jisai sakydavo: būk sąžiningas, atviras; 
gink ne tik protu, bet ir širdimi; turėk pasitikėjimą savim, žmonėmis ir savo 
darbu, ir tau nereikalinga bus nieko bijoti ir viskas ateis savo laiku. Ir jaunas 
advokatas, padrąsintas, eidavo į darbą, žinodamas, kad jis dirbs priežiūroje 
teisingo pirmininko, nepaprasto žmogaus, moralės didvyrio. Ir pats Petras 
Leonas buvo iš tikrųjų toks pats: darbštus - net mirė eidamas savo pareigas, 
stropus, atviras, jis žinojo, kaip gyventi ir kam gyventi. 

Jam teisė nebuvo žaidimas konstrukcijomis ir formalumais, bet pats 
gyvenimas, integralinė jo sielos dalis. Jis sugebėdavo kilti į tokias aukštumas, 
kur nėra skirtumo tarp teisės ir moralės ir kur tiktai yra teisybė ir amžina 
meilė. Ir nebuvo jėgos, kuri galėtų jį nugalėti, pakreipti jį į šoną, atimti iš jo 
įsitikinimus. Tiktai mirtis galėjo nukauti didvyrį. 

Nusilenkdami prie karsto mes sakome: mes Tavęs neužmiršim, neužmirš 
Tavęs ir tėvynė, neužmirš nuliūdusi Tavo šeima, neužmirš ir advokatūros 
šeima, kuri tapo našlaite ir nežino, kuo Tave pakeisti. Bet mes pasistengsime 
eiti keliu, kurį mums nurodei, ir tas kelias yra kelias aukštų siekimų ir idealų. 
Per kiek minučių Tavęs jau nebus, bet išnyks tiktai kūnas, dvasia pasiliks 
mūsų tarpe, pasiliks mūsų posėdžiuose, mūsų susirinkimuose, mūsų darbe - 
pasiliks gyva ir amžina. Ačiū Tau už viską, ką padarei mūsų korporacijai, ačiū 
likimui, kuris pasiuntė mums Tave, minties ir dvasios didvyrį. Gražiai gyvenai, 
gražiai mirei. Lai bus Tau amžina atmintis“ [16]. 


Vyriausiojo tribunolo teisėjas (nuo 1923 m.), pirmininko padėjėjas (nuo 
1929 m.), civilinio skyriaus pirmininkas (nuo 1933 m.) Motiejus Čepas 
dalijosi tokiomis mintimis: 

„Tūkstančiai susirinko. Taip, tūkstančiai žmonių susirinko išlydėti gar- 
bingą profesorių Petrą Leoną, išlydėti į kelionę, į nežinomą, paslaptingą, kitą 
pasaulį. Atėjo išlydėti ir Vyr. tribunolo teisėjai, atėjo Apeliacinių rūmų teisėjai, 
atėjo Kauno apygardos teismo, Kauno apylinkės teismo teisėjai. Kiekvienas 
atėjo čionai savo noru pareikšti giliausią pagarbą tam dideliam žmogui. 
Teisėjai turėjo santykių su velioniu a. a. Petru Leonu kaip su pirmuoju 
Lietuvos teisingumo ministru ir kaip su Lietuvos Advokatų tarybos pirmininku. 

Man pačiam kiek anksčiau teko su juo susipažinti. Susipažinau su 
velioniu prieš 50 metų Maskvoje, kur Petras Leonas buvo jau nemažas 
veikėjas, jo vedamojo lietuvių studentų slaptojo ratelio susirinkime. Prisime- 
nu, atėjęs Petras Leonas į susirinkimą sako: vyručiai, gavom laišką iš 
Varšuvos, iš Vinco Kudirkos. Rašo jis - kviečia eiti į talką pradėti leisti naują 
laikraštį „Varpą“. Sako jis - „Aušra“ mirė, eina „Sviesa“, bet ir ta merdėja. 
Tokiu Vinco Kudirkos pasiūlymu turime džiaugtis ir pasižadėti - buvo ramiai ir 
autoritetingai pasakyta. Taip ir buvo padaryta. 

Prisimenu tokį atsitikimą. Anais laikais rusų universitetuose ir Maskvos 
universitete buvo smarkiai varžomi studentai. Buvo įsteigta tam tikra 
universiteto policija prižiūrėti, kad studentai neitų į visuomenę, nedirbtų 
visuomeninio darbo. Prieš Kalėdas studentai ėmė bruzdėti, vienoj auditorijoj 
per paskaitas, kai studentai sėdėjo savo vietose, buvo paleistas raštas, 
kuriame buvo reikalaujama laisvės ir studentai buvo kviečiami jį pasirašyti. 
Pasirašė vienas kitas lietuvis. Velionis Petras Leonas, kaip ratelio pirmininkas, 
išgirdęs tatai, paskubo pas tuos ir klausė: pasirašei? Esi įsitikinęs, kad tai, ką 
darai, gerai darai? Na, jei taip, tai gerai, labai gerai. Rusų studentai kovoja už 
laisvę, jų yra daug, vienas kitas, gal keliolika, daugiau nukentės, bet kiti jų 
darbą varys toliau. Tačiau mes, maža lietuvių studentų saujelė, turim 
pagalvoti. Jeigu mus visus išnaikins, išvaikys, tai kas tada dirbs lietuvybės 
darbą? Pagalvok, brolau, = sako vienam. Šitas dalykas ir rodo, koks buvo 
Petro Leono rūpestingumas lietuvybės reikalais ir savo kolegų likimu. 

Petras Leonas, kaip teisingumo ministeris, yra didelį darbą padaręs, su- 
kūręs Lietuvoje teismą. Darbas buvo sunkus. Žinoma, ne jis vienas tatai padarė. 
Mes žinome, kad teisingumo darbą dirba trijų rūšių darbininkai: teisėjai, 
prokurorai ir advokatai. Advokatai yra teisingumo padėjėjai. Bet jeigu advokatų 
santykiai su teisėjais, su prokurorais yra, kaip sako, aštrūs, tai tada teisingumo 
darbas sunkiai eina, todėl, kad atsiranda daug kliūčių, to darbo vilkinimų, 
trukdymų. Užtat profesorius Petras Leonas sugebėjo užmegzti tokius gražius 
santykius, kad tuo davė progą teismams ramiai dirbti savo darbą. 

Norėčiau dar vieną dalykėlį priminti, būtent: jis, kaip teisingumo 
ministras, rūpinosi ir Lietuvos valstybės kūryba. Nustatydamas pilietybę, jis 
suprato, kad reikia dar, kad piliečiam turi būti ir žemė. Buvo nusistatyta 
uždrausti svetimšaliams Lietuvoje pirkti žemę. Jeigu kas tokį pirkimą 
padarytų, prokurorams buvo įsakyta kelti bylas, naikinti tokias sutartis. Dar 
daugiau. Anais laikais, rusų laikais, bajorų ir valstiečių bankai kolonizavo 
Lietuvoje rusus. Todėl ten buvo nutarta sumokėtus pinigus tiems kolonistams 
grąžinti, o žemes grąžinti lietuviams. Po Didžiojo karo, po revoliucijos, buvo 
pavojus, kad tie, kurie turi kapitalus, gali supirkti iš jų žemes. O rusų laikais, 
1861-64 metais buvo duota žemė su ta sąlyga, kad iš valstiečių rankų negali 
pereiti į kitų luomų bajorų ir miesčionių rankas. Tada tai Petras Leonas, 

teisingumo ministras, pats rašo aplinkraštį ir išaiškina, kad žemdirbystė, 
tokia, kaip yra duota, nėra luomo privilegija, o yra tik užsiėmimas, verslas, 
kaip, sakysim, advokatai turi savo verslą. Ir kažin, jei nebūtų tokio išaiški- 
nimo, kažin kiek žemių būtų išėję iš žemdirbių rankų. 

Vienas dalykas yra visiems žinomas, kad velionis buvo be galo kuklus. 
Jis išgyveno 74 metus amžiaus ir per tą laiką nė vieno jo asmens jubiliejaus 
nebuvo švenčiama, nei 70, nei 50, nei 25, nei 10 metų. Tokiam kukliam, 
tokiam dideliam Žmogui mes reiškiame didelę pagarbą“ [17]. 


Buvęs Lietuvos ministras pirmininkas (1918-1919 ir 1926 m.) Mykolas 
Sleževičius pasakė tokią kalbą: 


„Išėjo iš mūsų tarpo Petras Leonas, išėjo visam laikui. Tardami jam 
atsisveikinimo žodį, prisimename, kuo Lietuvai ir lietuvių tautai buvo a. a. 
velionis Petras Leonas. Per 50 metų Petro Leono asmenybė, kaip žibintas, 
švietė mūsų tautai ir mūsų valstybei jos kovose už tautos prisikėlimą, už 
laisvę ir nepriklausomybę. Lietuvos žmonių laisvė bei gerovė, lietuvių kultūros 
sukūrimas ir išugdymas nepriklausomoje Lietuvoje buvo ta žvaigždė, kuri 
buvo viso jo skaistaus ir gražaus gyvenimo kelrodis. 

Kada „Varpas“ suskambėjo ir „Ūkininkas“ iš Tilžės prabilo į Lietuvos žmo- 
nes, velionis jau buvo drauge su tais, kurie per tą „Varpą“ skambino, keldami 
lietuvius iš gilaus tautinio snaudulio, ir ragino per „Ūkininką“ mūsų kaimo 
žmones daugiau susirūpinti savo tautiečių kultūriniais ir ekonominiais reikalais. 
Kada didžioji Rusija 1905 metais sukilo prieš caro priespaudą, Petras Leonas, 
kad ir tolimoj Rusijoj būdamas, uoliai prisideda prie tos kovos, nes, laimėjus 
Rusijos demokratijai, velionis tikisi sudaryti ir Lietuvos politinio, kultūrinio, 
visuomeninio ir ekonominio gyvenimo vystymuisi palankesnes sąlygas. 

Užtai iš tarnybos pašalintas tuoj skuba Lietuvon ir čia 1907 metais eina į 
Rusijos Valstybės Dūmą ginti Lietuvos žmonių reikalų. Ten, prisidėjęs prie 
kadetų partijos, jis deda didelių pastangų, kad Lietuvai būtų suteikta teisė 
pačiai savais vietos reikalais rūpintis. Neilgas buvo tos Dūmos gyvenimas. Ji 
paleidžiama už per didelį opozicingumą. Petras Leonas grįžta Kaunan ir čia 
visa savo siela pasineria Lietuvos politiškai-visuomeniniame gyvenime, 
dirbdamas Lietuvos demokratų partijoj. Velionies darbas lietuvių Kauno 
visuomenės tarpe apima visas sritis ir jis visur pirmose eilėse. 

Eina rinkimai į Valstybės Dūmas: čia velionis didžiausiomis pastangomis 
sudaro lietuvių-žydų bloką, kurio pagalba pasiekia lietuviams turėti Dūmoje 
savus atstovus. | 

Karo metu Petras Leonas draug su tremtiniais vargsta Rusijoj. Ir čia 
dalyvauja visuose lietuvių visuomenės politiniuose žygiuose ir darbuose 
(Lietuvių Taryba, Petrapilio Seimas). Kovose už Lietuvos nepriklausomybę - 
ministeris ir visuomenininkas - Leonas visuomet Lietuvos reikalų sargyboje. 
Jis suredaguoja Lietuvos konstitucijos projektą, Jis surašo Steigiamojo Seimo 
ir Savivaldybių įstatymų projektus, Jis patiesia pamatus mūsų teismams. 

Ir taip Petras Leonas iki paskutinės savo gyvenimo valandos nenustoja 
rūpinęsis savo brangios Lietuvos ir jos gyventojų reikalais. 

Sviesaus proto, skaisčios kaip krištolas sielos, gilus ir nuoseklus 
demokratas, Petras Leonas per visą savo gyvenimą nenukrypo nuo savo 

idealų, savo visuomeninės pasauliožiūros. Jis per 50 metų buvo krašto 
nepriklausomybės, jos gyventojų, ypač visuomenės, nepalaužiamas gynėjas. 
Nei laimėjimai, nei pralaimėjimai nepajėgė palenkti to didelio žmogaus - 
demokrato ir nenuilstamo tiesos ir teisybės gynėjo nuo jo gyvenimo kelio, 
kuriuo eidamas jis skynė geresnę ateitį Lietuvos žmonėms. 

Petro Leono jau nebėra, bet liko jo darbai, o jo skaistus asmuo amžinai 
rodys mums, kaip reikia mylėti savo kraštą ir jo žmones ir kaip jų naudai 
reikia dirbti. Ilsėkis ramiai, brangus ir mylimas drauge, didis Lietuvos Patriote 
ir skaisti asmenybė - Žmogus“ [18]. 


Teisininkų draugijos pirmininkas Jonas Gudauskis: 


„Kas turi pradžią, turi ir pabaigą; kas yra gimęs, turi ir mirti. Toks yra 
gamtos dėsnis, kuriam turėjo nusilenkti ir velionis a. a. Petras Leonas. 

Bet klausimas, ar mirtis visuomet reiškia sunaikinimą, o gyvu buvimas - 
tikrąjį gyvenimą? Ar nebūsime užtikę Žmonių, apie kuriuos tik tiek galima 
tarti, kad jie tikrai gyvi, bet jie negyvena nei žmonijai, nei tautai, nei šeimai, 
nei patys sau. Tai gyvi šešėliai, kurie praeina žemišką kelionę, nepalikdami nė 
pėdsako, kad žmogumi buvę. 

Ir vėl mums žinoma ir kita Žmonių kategorija, kurių kilni asmenybė 
spinduliuoja iš jų atliktų darbų ir paliktų veikalų. Prie pastarųjų priklauso ir 
velionis. 

1) Atsidėjęs dirbdamas garbingą advokato darbą, jis bus ne vienam 
savo klientui daug gero padaręs, kurie jį minės iki savo karsto lentos. 

2) Savo paskaitomis bus išugdęs ne vieno jaunuolio sieloje teisinį 
pajautimą ir žmogaus žmogui pagarbą, kurie principai ne vieną jų lydės visą 
amžių. 

3) Būdamas gilus teisininkas ir tvirtas savo principuose, juos skelbė ne 
tik gyvu žodžiu, bet įkūnijo ir raštuose, spausdindamas atskiromis 
brošiūromis bei „Teisės“ skiltyse. Pastarieji jo darbai teisininkų buvo rimtai 
vertinami ir už jo nuopelnus teisės ugdyme Lietuvos teis. draugija jam buvo 
suteikusi garbės nario vardą. 

4) Pagaliau, jis nėra visiškai sunaikintas ir individualiai, nes jo kraujas 
teka jo vaikų gyslomis. 

Turėdamas prieš akis jo visą veiklą, jį kviečiu veikti į mus ir mūsų 
jaunąją kartą savo tauria asmenybe, įkūnyta jo reikaluose ir užsilikusią jo 
posakiuose“ [19]. 


Visuomenės veikėjas teisininkas Andrius Bulota: 


„Su dideliu skausmu ir liūdesiu tenka man tarti paskutinis atsisveikinimo 
žodis šviesios atminties Petrui Leonui. 

Negali būti abejonės, kad jo svarbių darbų įvertinimui ir gyvam 
pagerbimui bus parašytos visos knygos, ko jis yra pilnai užsitarnavęs, ir kas 
yra be galo reikalinga ir naudinga kaipo pamokinimas jaunosioms Lietuvos 
kartoms: šio mažne paskutinio iš įžymiausiųjų Lietuvos atgimimo veteranų 
gyvenimas, jo nenuilstamas darbštumas, energija, teisėtumas ir teisingumas, 
jo ištvermė įsitikinimuose - ypač sektinas pavyzdys kiekvienam, kas nori būti 
tikru žmogum - piliečiu. 


600 


VERTINIMAI PO MIRTIES 


Aš paėmiau žodį idant Marijampolės apygardos advokatūros vardu 
pareikšti didžiausį mūsų advokatūros nusiminimą ir apgailestavimą, - kad 
mūsų jaunoji advokatūra nustoja savo didžiausiai gerbiamo, visų mūs karštai 
mylimo Pirmininko, kuris buvo ir ilgai tebebus pavyzdžiu kiekvienam advo- 
katui ne tiktai ginant atskirų Žmonių interesus, bet, dar labiau, tarnaujant 
ugdymui šalyje teisės ir teisybės pradų. Marijampolės advokatūra pilniausiai 
prisideda prie Laidotuvių komiteto sumanymo - pagerbimui ir įamžinimui 
velionies atminties steigti jo vardu stipendiją studentui teisininkui, ir iš pirmos 
dienos jau sudėjo tam tikslui gan gražią pinigų sumą. 

Kadangi laiko kalboms maža ir ne visiems norintiems teko vietos tarti 
savo atsisveikinimo žodį, tai Panevėžio apygardos advokatų atstovas, o per jį 
ir Šiaulių apygardos advokatai pavedė man jų vardu taipgi išreikšti didžiausį 
liūdesį netekus garbingojo mūsų Pirmininko. 

Be to, kai man nuo senai teko su dabar atsisveikinamu brangiu draugu 
bendradarbiauti ne tik profesiniame, bet taip pat politiniame ir kultūriniame 
darbe, kur mūsų keliai, siekdami to pat tikslo, ėjo dažnai drauge, bet kartais 
ir skirdamiesi, laikau savo priederme čia pažymėti jau mažai kam 
teatmenamą jo darbuotę Rusijos valstybės Dūmoje 1907 m. 

Jis į tą Dūmą buvo išrinktas Suvalkų rėdybos lietuvių ir prigulėjo Dūmos 
frakcijai konstitucinių demokratų, o, be to, drauge su kitais šešiais Lietuvos 
atstovais, sudarėme Lietuvos atstovų grupę. Turint omeny, kad iki 1905 m. 
revoliucijos, Rusijoje ir ypač Lietuvoje, sąžinės laisvė buvo persekiojama, nuo 
ko ypač daug kentėjo Lietuviai, velionis Dūmoje įėjo į sąžinės laisvės 
komisiją, kuriai sekretoriavo. Visuotinuose Dūmos posėdžiuose - toji Dūma 
išbuvo vos 100 dienų ir liko caro reakcijos išvaikyta - velionis, gindamas 
Lietuvos žmonių reikalus, yra kalbėjęs opiu tuomet klausimu ir reikalavo 
panaikinimo bausmių už slaptą - naminį vaikų mokymą, nes tuo laiku galima 
buvo mokytis tik rusiškose provoslaviose mokyklose. Taipgi pasakė griežtą 
kalbą, reikalaudamas sykiu su visais pažangiaisiais Dūmos atstovais 
nusavinimo dvasiškijos, caro ir dvarponių žemių ir išdalinimo jų bežemiams 
valstiečiams. Čia jisai kartu su visais atstovais lietuviais įėjo į konfliktą su 
Lenkijos atstovais, kurie reikalavo, kad Dūma aprūpinimu valstiečių žeme 
Lenkijoje visai neužsiimtų, o kad duotų Lenkijai autonomiją, kurioje lenkų 
ponai jau patys išriš žemės klausimą. 

Idant gelbėti Suvalkų Lietuvą nuo įjungimo į lenkų suprojektuotą 
autonomiją, velionis, drauge su manim paskubomis suprojektavome įnešimui 
į Dūmą pirmąjį Lietuvos autonomijos įstatymo projektą, žinoma, išskirdami 
Suvalkiją iš Lenkijos prie Lietuvos. 

Į sekančias III ir IV Dūmas velionis įeiti pats atsisakė, užleisdamas 
vietas kitiems. Dūmos klausimuose kaip visumoje, taip ir lietuvių atstovų 
tarpe, nuolat buvo aiškaus ir tvirto nusistatymo savo pažiūrose. 

Apie velionies veiksmus ankstyvesniais laikais, dar kovose už Lietuvos 
spaudą, ir vėliau, jau laike Nepriklausomos Lietuvos, politikos srityje, aš čia 
visai neminėsiu dėlei gausumo medžiagos. Tik noriu itin pažymėti vieną 
būdingą ir garbingą velioriies ypatybę: pradėjęs savo viešąjį politinį darbą 
1905 m., jau būdamas nebejaunas, ir prisirašydamas į gana ramią 
konstitucinių demokratų partiją, jis ilgainiui ne tiktai nepadešinėjo, kas buvo 
ir būna su daugybe visų šalių bei tautų veikėjų, bet, priešingai, juo toliau juo 
labiau darėsi radikališkesnis, ir savo pažiūromis, kaip sakoma, kairesnis. Tas 

pats galima pasakyti ir apie jo visuomeninį plačiąja ta žodžio prasme veikimą. 
Tame reikia įžiūrėti irgi didelį velionies ištvermingumą ir tiesumą, kuris jau 
pats vienas turi būti visų giliausiai gerbiamas ir sektinas. 

Minėtąjį velionies pakairėjimą matome jau ir iš to, kad pastaruoju laiku 
jisai buvo redaktorius ir uolus bendradarbis pažangiausiojo Lietuvos kultūros 
žurnalo „Kultūra“, o taipgi nuolat energingai darbavosi Kultūros švietimo 
draugijoje. 

To žurnalo redakcija ir Draugijos valdyba man taipgi pavedė čia nors 
trumpiausiai pažymėti jų gailėsį ir atjautimą su visa pažangiąja visuomene, 
netekus to uolaus darbuotojo Lietuvos švietimo dirvoje. 

Jei daugelis įžymių Lietuvos vyrų yra užsitarnavę didelės pagarbos ir 
amžinos atminties, tai velionies Petro Leono vardas bus pirmose jų eilėse. 

Mylimas, gerbiamas, nepamirštamas Drauge! Bus ar nebus Tavo kūno 
dulkės išsklaidytos po visą Lietuvos žemę, kaip Tu esi kadaise išreiškęs 
pageidavimą, - bet Tavo galingosios sielos kūriniai, Tavo sielos pasėtieji 
grūdai tikrai augs ir amžinai bujos Lietuvos žmonių širdyse ir mūsų šalis 
eidama tomis gairėmis, kuriomis Tu ėjai, nepražus niekados!.." [20]. 


Buvęs vienas „Santaros“ partijos įkūrėjų ir jos laikraščio „Santara“ 
redaktorių, Lietuvos vidaus reikalų ministras (1920-1922 m.), Lietuvos II 
(1923 m.) ir III (1926 m.) Seimo atstovas, 1922-1940 m. advokatas Rapolas 
Skipitis pasakė tokią kalbą: 


„Šiandien susirinkome atsisveikinti su vienu žymiausių ir daugiausiai 
Lietuvai nusipelniusiu žmogumi. Ne šiandien ir ne šiomis aplinkybėmis galime 
išvardyti ir įvertinti jo visus darbus ir nuopelnus. Tai galėsime ir privalėsime 
padaryti išleisdami plačią monografiją apie visuomenininką, politiką, profe- 
sorių ir advokatą Petrą Leoną. Tačiau ir šiandien veržiasi pasakomi žodžiai, 
jausmai nenori sutikti, kad šio mūsų mylimo ir gerbiamo žmogaus nebėra... ir 
žodžiais, kalbomis norime prailginti bendravimą su juom. 

Velionis Petras Leonas lietuvių visuomenei pradėjo tarnauti dar prieš 40 
metų, dirbdamas slaptoje lietuvių studentų organizacijoje, rašinėdamas mūsų 
tada dar mažytei spaudai. Vėliau Petro Leono visuomeninio darbo dirva vis 
plėtėsi ir jau prieškariniais laikais Leono asmuo sudarė didelį visuomeninio 
gyvenimo centrą. Apsigyvenęs ne Vilniuj, kur buvo viso mūsų kultūrinio ir 
visuomeninio gyvenimo centrai, bet Kaune, tada dar menkame, purviname 
rusų administracijos užguitame mieste, velionis pažadino ir pakėlė lietuvių 
visuomeninį veikimą ne tik pačiame Kaune, bet ir plačiu spinduliu švietė jo 
darbai toli už Kauno ribų. Šiauliai, Ukmergė, Žasliai, Panevėžys ir daug kitų 
vietų gerai žinojo, kad Kaune yra Leonas, kuris ideališku punktualumu 
paklaustas duos patarimų ir pagalbos darbu steigiant draugiją, ruošiant 
koncertą, paskaitą, gelbstint patekusį už lietuvišką reikalą į kalėjimą. Kas 
kauniškių neatsimena „Dainos“ dr-jos iš senų prieškarinių laikų. Ar mažai 
meninių jėgų priaugino toji dr-ja. Ir šiandien ne vieną stipriausių pajėgų V. 
teatre rasime iš „Dainos“ dr-joje pradėjusių. Bet mes taip pat gerai žinome, 
kad tos dr-jos galva ir širdis buvo velionis Leonas. Ar būtų „Daina“ davusi 
tokių gražių vaisių, jei nebūtų buvę Leono?! Ateina Pasaulinis karas su viską 
naikinančia jėga. Dešimčiai ir šimtai tūkstančių lietuvių išvaromi iš namų ar 


602 


VERTINIMAI PO MIRTIES 


sudegus visam turtui patys bėga. Velionis Leonas ėjo kartu su karo trem- 
tiniais, išmestas iš tėvynės ir drauge vargo didžiuosius vargus. Būdamas 
išrinktas į Vyriausiąjį komitetą tremtiniams šelpti, jis visomis savo jėgomis 
ėmėsi jam pavesto darbo ir tesėjo. O po karui sugrįžęs į Lietuvą ar Leonas 
pasitraukė iš visuomeninio darbo? Ne pavienios, bet desėtkai organizacijų 
gaudavo iš velionies paramos. Nė vienam geram viešajam reikalui velionis 
nebuvo abejingas. Ir moksleiviams šelpti dr-jos, ir menininkų organizacijos, ir 
šiaip labdaringos įstaigos velionio Leono asmeny turėjo nuoširdų talkininką ir 
medžiaginę paramą ir patarimu, ir darbu. 

Lietuvos visuomenė Leono asmeny neteko ne eilinio darbininko, bet 
nepaprastai darbštaus, ideališkai punktualaus, gabaus ir jautraus veikėjo. 

Kai kam gali atrodyti, kad velionis Leonas politikos srity mažai tėra 
padaręs. Politikos dirvoj Leono padaryti darbai taip pat yra dideli kaip ir 
visuomenei. Atsiminkime, kad prieš 40 su viršum metų jau Leonas rašinėjo 
laikraščiams straipsnius politikos klausimais. Prieš 30 metų, t.y. 1907 metais 
jau Leoną išrenką į Rusijos Dūmą nuo Suvalkų gubernijos. Jau tuomet Leonas 
kalbėjo ir rašė apie žemės reformą Lietuvoj, kurią tik Nepriklausomosios 
Lietuvos valdžia įvykdė. Pasaulinio karo metu Maskvoj ir Petrapily susiorga- 
nizavo politinė grupė, kuri buvo pasivadinusi Demokratinės tautos laisvės 
santaros partija. Tos Santaros vadas ir buvo P. Leonas. Leono įtaka mūsų 
santariečių grupės galvose nebuvo labai didelė. Velionis Leonas buvo karštas 
nepriklausomybės Lietuvos idėjos skiepytojas. Juk ir pati Santaros partija savo 
pavadinime turėjo žodžius: „Tautos Laisvės“. Tuose žodžiuose buvo suprantama 
ir tautos, ir Lietuvos ne tik tam tikra santvarka, bet ir nepriklausomybė. Tik 
partinės aistros ir noras Leono asmenį pažeminti arba sumažinti jo įtaką vertė 
kai kuriuos asmenis ir grupes skelbti, būk velionis Leonas Petrapilio Seime 
tenorėjęs Lietuvai autonomijos. Politikoje velionis Leonas buvo tiesus ir status. 
Jis buvo priešingas demagogijai ir pataikavimams minioms. Gal todėl Leonas, 
būdamas didelio proto ir gilios išminties politikas, vis dėlto nebuvo toks 
populiarus miniose, gal dėlto ir jo vadovautoji Santaros partija, kuri vėliau 
persiorganizavo į Ūkininkų partiją, neturėjo didelio pasisekimo rinkimuose į 
Seimus. Velionis Leonas buvo nesvyruojantis demokratinės santvarkos šali- 
ninkas. Be demagogijos, be asmeninių priekaištų, bet atvirai, rimtai ir ryžtingai 
Leonas kovojo su demokratizmo priešais. Velionis Leonas turėdamas savo 
nesvyruojančius įsitikinimus visuomet būdavo objektingas ir kitų asmenų, kitų 
politinių grupių naudingus Lietuvai ir tautai darbus ne tik pripažindavo, bet 
iškeldavo ir pabrėždavo. Dėl tos savo brangios savybės velionis Leonas nuošir- 
džiai buvo gerbiamas įvairių įsitikinimų, įvairių pažiūrų asmenų. Nepriklausomoj 
Lietuvoj velionis Leonas išvarė nemažą politikos darbo barą. 

Pirmasis teisingumo ministeris, pirmoji teismų santvarka, velionies 
Leono nustatyta, puikiai išsilaikė keliolika metų, sudarydama apie mūsų 
teismą visai neblogą vardą, nors teismui teko pradėti su labai mažu skaičium 
prityrusių ir išėjusių teisių mokslus darbininkų. Ir vidaus reikalų ministeriu 
būdamas atliko žymių darbų velionis Leonas. Savivaldybių įstatymas, draugijų 
ir susirinkimų įstatymai, Steigiamojo Seimo rinkimų įstatymas - vis tai | 
velionio Leono proto vaisius. Jau tik sužymėti įstatymai ne tik nustatė ' 
atitinkamose srityse tam tikrą tvarką, bet turėjo rimtos įtakos į mūsų visų 
galvojimą tais klausimais. Nebūdamas didelės partijos žmogum, būdamas 
labai kuklus ir priešingas visokioms reklamoms ar pompoms velionis Leonas 

nebuvo garsus vardas gatvės miniai, bet politiškai galvojantieji inteligentai ne 
tik jo vienmečiai ir draugai, bet ir kitaip galvojantieji, ir kitų grupių bei partijų 
žmonės atsidėję klausė velionio Leono nuomonės aktualiais politikos klausi- 
mais. O velionis Leonas nepaisant savo senyvo amžiaus ir negeros sveikatos 
visuomet gyvai sekdavo politikos ir visuomenės gyvenimą ir visuomet turė- 
davo savo aiškią, šviesią nuomonę. Iš pasakytų mano žodžių matome, kad 
velionies Leono vaidmuo politikos dirvoj buvo žymiai didesnis, negu 
paviršutiniu žvilgsniu tas galėjo atrodyti. 

Netekę Leono, netekome teisingo, šviesaus proto ir realaus politiko. Yra 
dar dvi sritys, kur Leonas buvo nepakeičiamas žmogus: profesūra ir advoka- 
tūra. Bet šių sričių atstovai jau pasakė savo žodį. 

Baigdamas savo žodį dar noriu pažymėti vieną sritį, kuri užima kiek 
skirtingą vietą - tai kariuomenė ir šauliai. Būdamas griežtas militarizmo 
priešininkas velionis Leonas vis dėlto buvo vienas pirmųjų skatintojų sudaryti 
lietuviškų pulkų rusų kariuomenėje, o Lietuvoje priklausė Šaulių Sąjungai ir 
net buvo jos Tarybos nariu apie 3 metus. Gal čia pasireiškė velionies Leono 
galvojime koks prieštaravimas? Militarizmo priešininkas ir kariuomenės bei 
šaulių rėmėjas. Tačiau ir čia velionis Leonas buvo nuosaikus. Lietuvos kariai ir 
šauliai buvo sudaryti ne militarizmui palaikyti, ne svetimiems kraštams 
užgrobti, bet mūsų nepriklausomai Lietuvai ginti. Todėl velionis lietuvišku 
kariu ir šauliu didžiavosi, jį gerbė ir mylėjo ir pats kuo galėjo prisidėjo 
kariams ir šauliams palaikyti. 

Trumpai pažvelgę, matome, kokio mūsų tautos milžino netekome. Kurioj 
srity Leonas buvo stipresnis, geresnis nevertinsiu, tik viena čia galiu pasakyti, 
kad Leonas mums buvo brangus ir kaip visuomenininkas, ir kaip politikas, ir 
kaip profesorius, ir kaip advokatas, ir pagaliau kaip šaulys. Visos tos sritys 
turi labai didelį nuostolį jo netekę. Pagerbdami atmintį to mums brangaus 
asmens pasistenkime eiti jo pėdomis, būkime sąžiningi ir punktualūs savo 
pareigose, daugiau dirbkime savo tautos ir tėvynės reikalui“ [21]. 


J. Karvelio žodis: 


„Taurusis Demokrate, Brangus Drauge, po daugelio savo didžių ir 
garbingų darbų, po kovos ir rūpesčių staiga ir netikėtai Tu pasitraukei iš mūsų 
gyvųjų tarpo. 

Ir šiandien studentai varpininkai, stovėdami paskutinį kartą prie taip 
mums artimo Tavo karsto, liūdi netekę Tavęs, taip didelio skatintojo, tvirto 
ramsčio ir nepamainomo patarėjo varpininkų demokratinėje kovoje už gra- 
žesnį ir laisvesnį visos valstybės gyvenimą. 

Tu ir savo darbais, ir savo idėjomis, kurias išlaikei iki pat akių užmer- 
kimo, buvai mums geriausias pavyzdys. Ir Tau mirus visa tai mums bus 
brangus prisiminimas ir tikras jėgų šaltinis ateities darbams. 

Sį skaudų momentą čia, stovėdamas tavo sustingusioje akivaizdoje, 
Studentų varpininkų s-gos ir jos narių, kaip Stud. „Varpo“ draugijos, Stud. 
varpininkų korp. „Zalgirio“, Stud. med. korp. „Ąžuolo“ vardu pasižadame eiti 
Tavo pramintais keliais, branginti ir skleisti demokratijos idėją ir nepalinkti 
nuo bet kurio spaudimo, kaip kad ir Tu iki pat mirties tesėjai. 

Reikšdami paskutinę pagarbą, lenkiame savo galvas...“ [22]. 

Po profesoriaus Petro Leono laidotuvių 1938 m. gegužės 17 d. laikraštyje 
„Lietuvos žinios“, buvo išspausdintas filologijos mokslų daktaro Juozo 
Baldžiaus-Baldausko straipsnis „Prof. P. Leoną palydėjus“ J. Kerniaus 
slapyvardžiu. Straipsnyje rašoma: 


„Gražią pavasario dieną, kada kvepėjo jievos, žydėjo vyšnios, skleidės 
jazminų ir alyvų žiedai, liūdnai giedojo maža kanarėlė. Jis, kilnios sielos ir 
tauraus būdo žmogus, nuo ilgos gyvenimo kelionės pavargo ir nuėjo ilsėtis. 
Poilsin lydėjo Jį neskatinamos ir neverčiamos iš visų Lietuvos kampų su- 
plaukusios žmonių minios, gedulingai Ilenkdamos galvas Jo didiems darbams, 
atliktiems žygiams ir tyliai pasižadėdami vykdyti Jo tauriąją valią, siekt dar Jo 
nepasiektųjų tikslų. Nusilenkė velioniui visi, nusilenkė Jį mMylėdami, Jį 
gerbdami, gedėdami dėl Jojo staigaus nuovargio, nusilenkė Jam net ir tie, 
kuriems velionis plačiam gyvenimo vieškelyje buvo nemėgiamas krislas 
akyje, - tokis buvo taurus ir kilnios dvasios velionis. 

Minios Žmonių, lydimos gedulingojo maršo garsų, pavasario gaivinančios 
saulės ir malonaus pavasario žiedų kvapo, lydėjo didįjį Velionį poilsin ir tykiai, 
tykiai galvojo: Jis grįš; Jis gyvens mumyse savo nuveiktais darbais, atliktais 
žygiais, nepasiektais tikslais, puoselėtais idealais; Jis grįš ir gyvens amžinai 
mumyse. Tą nepalaužiamą minios, Velionį mylėjusios, valią liudijo ir saulė 
motutė, ir žaliosios liepos ir tie Velionį lydėję pavasario žiedai, patys atvykę 
ton iškilmingon Velionies kelionėn. Juk ir W.E. Gladstonas, didysis anglų 
politikas ir kovotojas, liberalas ir žodžiais, ir žygiais, sakė: „Palydėkite mane 
paskutinėn kelionėn su žibuoklėm, alyvom ir dangaus raktelių žiedais“. 

Zmogus, tasis visuomeninis žemės gyventojas, tiek tėra vertas, kiek jis 
kitiems naudingas, kiek jis kitiems gera daro, kiek jis visuomenei, liaudžiai 
dirba, tarnauja, padeda, jos ateičiai gaires tiesia, dėl jos gerbūvio kovoja. Juk 
ir nepamirštamasis Getė sykį savo sekretoriui Ekermanui, klausiusiam jo, kaip 
nupelnyti sau amžiną vardą ir atminimą, sakė: „Daryk, kas reikalinga, ir būsi 
amžinas, kovok su visų dienų vargais, su visų dienų rūpesčiais ir būsi amži- 
nas“. Kovoti su „visų dienų vargais“ nereiškia tik gražiai svajoti, gerai galvoti, 
bet dar reikia ir sklandžiai dirbti, veikti. Minėtasis Getė sakė: „Smagu yra 
svajoti, lengva yra galvoti, sunkiau yra veikti, o sunkiausia yra veikti pagal 
savo gerą valią, pagal savo įsitikinimus“. 

Velionis buvo ne tik geros valios, ne tik tauraus būdo, Jis buvo ir taurios 
veiklos žmogus, britų vadinamasis „man of duty and of action“, pareigos ir 
darbo žmogus. Velionis visą savo amžių gyveno, galvojo, dirbo kitiems: 
tautai, visuomenei, liaudžiai, šiaudinės pastogės žmonėms, ypač jaunuo- 
menei, siekiančiai vargingais keliais mokslo, tiesos, laisvės ir gerbūvio. Ką 
paguosdamas, ką gelbėdamas, ką užtardamas, ką skatindamas, kam nuošir- 
džiai patardamas, kam padėdamas, ką įkvėpdamas, ką paremdamas, 
sušelpdamas ar priglausdamas, Jis vis dirbo ir gyveno kitiems. Jokia gera 
valia, jokis geras sumanymas, jokia gera mintis, jokis geras darbas nebuvo 
Velionies nepastebėtas ar aplenktas. Niekam nebuvo Jo namų slenksčiai 
aukšti, nei Jo buto durys neatviros; niekas tuščiomis rankomis iš Jo namų 
neišėjo; visi gaudavo iš Jojo dovanų kultūrinių, mokslinių, medžiaginių 
vertybių pavidale, o duoti Velionis turėjo daug ko ir duodavo nešykštėdamas. 

Didelis prancūzų politikas, visuomenininkas, mokslininkas, organizatorius ir 
laisvės kovotojas Jonas Zoresas rašė: „Per trumpai gyvename, kad galėtume 
tingėti“. Tiesa, ir anglų konservatorių politikas ir lyderis Disraelis sakė: „Per 
trumpas mūsų gyvenimas, kad būtume maži“. Dirbo ir Zoresas, dirbo ir 
Disraelis, vienas dirbo tarnaudamas savo šalies liaudžiai, kovodamas dėl jos 
teisių, dėl jos laisvės, trempdamas civilizacijos pabaisą karą, o antrasis dirbo dėl 
savo ambicijos, garbės, norėdamas būti „didelis“. Velionis dirbo, dirbo be 
atodairos, be nuovargio, be poilsio nuo V. Kudirkos laikų iki savo paskutinės 
dienos. Advokatas, publicistas, švietėjas, organizatorius, politikas, labdarys, 
ministeris, profesorius, redaktorius, - plataus mosto, didžios veiklos vyras. 
Dirbo Jisai daug, dirbo Jisai ilgai, dirbo nemanydamas būti nei „amžinas“, nei 
„didelis“, todėl buvo jis žmonių suprastas ir nebuvo Lietuvoje žmogaus, kuris 
nebūtų žinojęs, kas yra ir ko vertas prof. Petras Leonas. 

Dar nuo Kudirkos „Varpo“ laikų Velionis pasirašydavo slapyvarde Liūtas, 
tai buvo sulietuvinta Velionies pavardė, nes Ieo lotynų kalboje ir reiškė liūtą, 
lygiai kaip ir Jo graikiškasis vardas Petras reiškia uola. Velionies slapyvardė 
Liūtas buvo reikšmingas Jo būdui. Juk liūtas daugelio tautų legendose ir 
pasakose yra drąsus ir teisingas valdovas, skriaudžiamųjų globėjas ir „šios 
žemės galingųjų“ tramdytojas. Ir Velionis buvo darbštus, kaip bitė, drąsus ir 
teisingas, kaip liūtas ir nepalenkiamas, kaip uola. Todėl, kad Velionis buvo 
ryžtingas, teisus, tiesus, nepalenkiamas ir skriaudžiamųjų gynėjas, mūsų 
liaudies, mūsų žmonių teisingai buvo pramintas visuomenės sąžine. 

Šarvuotojo kumščio politikos atmosferoje, žmogaus teisių uzurpacijos 
gadynėje, totalinės doktrinos apinasriu pažabotos laisvės gadynėje, gadynėje 
militarinio gobšumo ir politinio įžulumo sunku buvo gyventi Velioniui, sunku, 
nes Jis jautė, galvojo ir matė už daugelį. Velionis jautė visas žmonių bėdas 
šių dienų niūrioj politinėj padangėje nuo Šanchajaus iki Adis-Abebos ir 
Barselonos. Jis rašė: „Totalinės valstybės ir politinės diktatūros praktika nėra 
nei nauja, nei nebandyta, nuo Graikijos tiranų ir Romos imperatorių iki 
pastarųjų laikų žmonės daug sykių pergyveno šiokias civilizacijos ir politikos 
painiavas. Juk ar Romos imperatorius Tiberijus nesakė: „Tegul manęs 
nekenčia, tegul tik manęs bijos, o paskui, po mano mirties, ma juos dievai, 
tegul nors ir žemė sudega“. Tačiau visos pasaulio diktatūros smurtu buvo 
pradedamos, nuo smurto ir žūdavo; nė vienas juk tųjų diktatorių nemirė sava 
mirtimi. Kas kitų negerbia, nebuvo ir pats gerbiamas, kas kitus nieku verčia, 
bus ir pats nieku paverstas ir tokis žmogus, kitų žmonių teises ir laisvę 
pamynęs, taps juoda dėmė žmonių civilizacijos istorijoj“. 

Prisimindamas Velionies sakytuosius žodžius prisimenu ir Getės „Fausto“ 
žodžius: 

Ja, diesem Sinne bin ich ganz ergeben, 

Das ist der Weisheit letzter Schluss: 

Nur der verdient sich Freiheit wie 

[das Leben, 

Der tūglich sie erobern muss. 

Solch ein Gewimmel mėcht ich sehn, 

Auf freiem grund mit freiem Volke 
[stehn! 

Velionis buvo visai teisingai pavadintas didžiuoju humanistu! tiktai 
humanistas ne istorine, bet filosofine žodžio prasme. Jis mylėjo žmones, 
geidė jiems laimės, sielojos jųjų reikalais, džiaugės žmonių kultūros laimė- 
jimais ir šiais niūriais laikais savo nepalaužiama valia rodė šiaudinės pastogės 
jaunajai kartai kaip reikia gerbti žmogaus teisę ir laimę; kaip reikia kovoti dėl 
laisvės; kaip reikia budėti liaudies laisvės sargyboje. Didis tolerantas, gilus 
demokratas, Velionis manė ir sakė, kad mokslas, tiesa ir laisvė yra 
nenutraukiamais saitais susieti ir vienas be kito nėra įmanomi. Čia prisimena 
man kito didelio mokslo vyro, Mykolo Faradėjaus, kalvio sūnaus, žodžiai, 
pasakyti Anglijos finansų ministeriui, kada buvo norima jam išrūpinti pensiją 
ir lordo titulą: „Savo laisvę, savo savarankumą, leidžiantį man galvoti, dirbti ir 
kalbėt pagal mano gilų įsitikinimą, gerbiu aš labiau už lordo titulą ar 
ministerio pensiją. Aš nebūsiu lordas, nepridėsiu prie pavardės „sir“, aš liksiu 
Mikutis Faradėjus. Anglijoj lordų daug, o Mikutis Faradėjus tik vienas“. Tokis 
pat nesugundomas buvo ir Velionis. Su Faradėjum Velionį sieja ir kitas 
savumas: žmonių švietimas. Didele meile, įkvėpimu, atsidėjimu Faradėjus 
ruošdavos viešoms, plačiai publikai skiriamoms, paskaitoms, tokia pat meile, 
įkvėpimu ruošdavos viešoms paskaitoms ir Velionis, kurios virsdavo Jo gilios 
ir aitrios minties improvizacija. 

Velionis tikėjo Žmogaus minties galia, žmogaus proto galia, žmonijos 
progresu ir jų laime žemėje, tačiau vieno tikėjimo Jam nepakako: reikia 
naujos socialinės plotmės, pagrįstos laisve, teisėtumu, teisingumu ir lygybe. 
Siandien milijonai darbo rankų, milijonai darbo dienų, milijardai dolerių yra 
įkinkyti griaunamajam darbui: militarizmui, grobimui svetimų žemių, vergimui 
svetimų tautų. Bet kai milžiniškus tos jėgos resursus įkinkys gamtos jėgoms 
žmogaus reikalams naudoti, tai nauji horizontai ir naujos perspektyvos 
šypsosi būsimosioms kartoms. 

„Aš tikiu, - sakė Velionis, - bus laikai, kada žmonija atsikratys karų, tos 
didžiausios žmonių laimės priešininkų; aš tikiu, kad bus metas, apie tai rašė 
net Seneka, kada nežvangės ginklai ir nebus liejamas žmonių kraujas; aš 
tikiu, kad bus metas, kada žymiai sumažės, o gal ir visai pranyks, žmonių 
persekiojimai ir bausmės, nes dažnos bausmės ir dažnas persekiojimas taip 
pat yra neigiamas režimui reiškinys, kaip gydytojui per dažna jo pacientų 
mirtis". 

Velionį galima charakterizuoti A. Hendersono žodžiais: „Jis galvoja taip, 
kaip ir mes, tik giliau už mus; stebėjo gyvenimą taip pat, kaip ir mes, tik 
aiškiau už mus; jis siekė tikslo taip, kaip ir mes, tik tiesiau ir sklandžiau už 
mus; jis tarnavo žmonėms taip, kaip ir mes, tik geriau už mus, o tokis 
žmogus žemėje yra jau didis žmogus ir jojo atminimas jojo darbuose gyvens 
žmonėse per ištisas kartas, nes geri žmogaus darbai ir nuopelnai nėra geros 
valios žmonių pamirštami". 

Šie A. Hendersono žodžiai buvo taikomi Žorezui, bet jie visiškai tinka ir 
mūsų amžinai gerbiamajam Velioniui, kuris savo darbais pastatė sau 
paminklą, nesuardomą nei vėjų, nei šalčio, nei lietaus“ [23]. 


607 


Petras LEONAS 


5.3. Vertinimai kitoje spaudoje 


Daug dėmesio prof. Petrui Leonui skyrė ir savaitraščiai, dvisavaitiniai 
laikraščiai bei žurnalai. Lietuvos valstiečių liaudininkų sąjungos organas 
„Lietuvos ūkininkas“ pirmajame puslapyje atspausdino prof. Petro Leono 
nuotrauką, idėjos draugų vienminčių užuojautą, pirmajame bei trečiajame 
puslapiuose pateikė iš „Lietuvos žinių" perspausdintą platų prof. Petro Leono 
gyvenimo ir veiklos aprašymą, dr. K. Griniaus ir M. Sleževičiaus straipsnius, 
korespondenciją apie prof. Petro Leono laidotuves [24]. Kitame šio laikraščio 
numeryje buvo išspausdintas Juozo Vaišnoro straipsnis „Prof. Petro Leono 
palikimas*?. 


„Yra Žmonių, kurie ir pasitraukę iš gyvųjų tarpo vis tiek daro įtakos, 
suka žmonių visuomeninį gyvenimą viena ar kita linkme. Didieji rašytojai, 
mokslo vyrai, politikai, menininkai niekuomet neužmirštami tuo momentu, 
kada jie pasitraukia iš gyvųjų tarpo. Dažnai tokių proto milžinų atlikti darbai, 
padaryti išradimai, mestos mintys ilgus amžius išsilaiko žmonių atmintyje ir 
neša žmonijai naudą, jeigu mes šiandien naudojamės įvairiais technikos 
laimėjimais, įvairiais išradimais, gėrimės skaitydami knygas, įžvelgiame į 
pasaulio beribius plotus, patiriame įvairių nuostabių dalykų, tai vis yra 
nuopelnas ne vien dabartinės kartos žmonių, bet didele dalimi darbas 
ilgiausios grandinės žmonių, kurie gyveno prieš dešimtis, šimtus ir net 
tūkstančius metų prieš mus. Istorijos eigoje kai kurie asmenys nepaprastai 
ryškiai iškyla. Jie tartum švyturiai per ištisus šimtmečius įvairioms tautoms 
rodo kelius į geresnį, gražesnį gyvenimą. Jų vardai yra minimi ištisų kartų. 
Dažnai tokie žmonės, nors jie gyveno prieš šimtus metų, minimi lyg rodos jie 
čia pat dar šiandien tarpe mūsų gyventų. Istorija žino tokių asmenybių. Jie 
priklauso visai žmonijai. Atskiros tautos taip pat turi savo proto vyrų, kuriais 
gėrisi, kuriuos seka, ypatingai tokius proto žmones, kurie nelenkė galvos 
prieš didžiuosius, jautrūs buvo neteisybei, visą savo energiją skyrė tautos 
progresui ir plačiųjų liaudies sluoksnių gerovei. Taip, tokie Žmonės verti 
pagarbos. Lietuvių tauta irgi yra išauginusi taurių asmenybių, kurios žadino 
žmones iš vergijos miego, kurios tiesė Lietuvių tautai nepriklausomybės 
kelius, kurios gynė liaudį nuo dvarininkų ir ponų sauvalės, kurios kovojo ir 
mirė, rūpindamosi ne savo siaurais turto ar garbės reikalais, bet artojų ir 
darbininkų gerbūviu. Siandien jau nedaug turime gyvųjų tarpe tų senesnės 
kartos kovotojų. Jie, kaip griūvantieji ąžuolai, pavargę nuo metų naštos, 
traukiasi iš gyvųjų tarpo. 

: Štai gegužės 12 d. Lietuva neteko vieno iš senesnės kartos veikėjo, tikro 
Zmogaus, tikro liaudies draugo Petro Leono. Jis mirė turėdamas 74 metus 
amžiaus. Toks amžius gražus, bet dar gražesni yra Jo nudirbti darbai. Apie 
Petrą Leoną daug ką galima rašyti, daug ko galima iš Jo pasimokyti. Jis ilgai 
bus minimas lietuvių tarpe. Jo parašytos knygos, Jo straipsniai žurnaluose ir 
dienraščiuose ilgai veiks gyvųjų protus. Norint susipažinti su Petro Leono 
palikimu, reikia skaityti Jo raštus, nes šitie raštai, juose išreikštos mintys 
ateity turės įtakos visam Lietuvių tautos likimui. Cia „Lietuvos ūkininko“ 

skaitytojams pateikiame kelias būdingesnes ištraukas iš Jo parašytų knygų, 
arba straipsnių. Štai jos: 

. „Didelė nelygybė tarp Žmonių turto atžvilgiu susidarė štai dėl ko. 
Žmogus sugebėjo priversti kitą Žmogų dirbti jam, išnaudoti anojo darbą. Kas 
sugebėjo daugiau žmonių išnaudoti, tas didesnę naudą, didesnį pelną gavo. 
Šitą galimumą išnaudoti kitų darbą sugebėta padaryti nuolatiniu, įtvirtinant šį 
savitarpio santykį į teisės normas. Dauguma pradėjo kentėti skurdą ir alkį, 
mažuma gyveno ištekliuje ir prabangoje. Žmonių gyvenimas savo esmėje 
pasidarė nenormalus: tie, kurie dirba, kenčia skurdą, o tie, kurie nedirba - 
viskuo pertekę. Nuskriaustieji, nors ir įtikinti, kad taip ir turi būti, vis dėlto 
kartais imdavo murmėti, šiaip ar taip protestuoti prieš išnaudojimą... Kada tik 
skriaudžiamieji suprato, kad jie yra skriaudžiami, tuomet teisinės tvarkos 
atstovai imasi kartais geruoju raminti juos, prisimesdami jų draugais. 
Pavyzdžiui, prieš karą taip mėgino daryti caro policininkai ir kt. jo pakalikai. 
Maskvoje, aukšto rango policijos valdininkas Zubatovas steigė darbininkams 
savišalpos draugijas, kurios gaudavo valstybines pašalpas, kad tik darbininkai 
būtų ištikimi carui. Petrapilyje panašų darbą dirbo ponas Gaponas. Tačiau 
kiekvienam turi būti aišku, kad turtų nelygybė daugiausiai eina iš teisinės 
santvarkos, tai tik esant atitinkamai teisinei santvarkai gali būti mažinama 
kalbamoji nelygybė. 

Pas mus per daug yra užmirštamas žmogaus likimas, kad „Prakaite jam 
tenka rūpintis savo kasdienine duona“. Mūsų tauta darbšti, daug ir sunkiai 
dirba, bet jos mintis yra nuolatos slegiama pasitikėjimu autoritetais, o ne 
savimi". 

„Iki žmogus įsigijo piliečio ir valstybės šeimininko teises, kurios leidžia 
jam kovoti ir dėl geresnių ekonominių sąlygų, reikėjo eiti ilgas istorijos kelias. 
Tas kelias tai Galgotos kelias. Tūkstančiai metų galvota, tūkstančiai metų 
kovota, kraujas lietas, gyvybės guldytos iki įsigyta buvo tos teisės, kurias 
dabar turi demokratijos pilietis. Dabartiniu metu kai kurios valstybės paneigė 
tas teises. Aš turiu galvoje diktatorių valdomas valstybes. Man rodos, kad tos 
šalys serga laikina liga, šalys, kurios yra pasiekusios aukštesnės kultūros, 
kurios yra savo pastangomis ir didelėmis aukomis įsigijusios demokratines 
teises, neis atgal į pirmykščių valstybių gyvenimo sąlygas, nenorės grįžti į 
vergovės padėtį. Per daug brangiai žmonija yra užmokėjusi už tas bran- 
genybes (demokratines laisves), kad jos užmirštų jų vertingumą". 

„Jai sauvalė ir neteisėtumas drąsiai kelia galvą, tai rodo, kad asmens, 
kurie turėtų saugoti įstatymus, vykdo savo pareigą. Tuomet kiekvienas iš 
mūsų turi būti kovotojas už teisę dėl visuomenės labo. Jei kovai dėl teisės 
užkirstas kelias, tuomet šalyje įsigyvena tokie papročiai, kurie veda tautą į 
pražūtį". 

„Anglų manymu, kultūra turi pirmiausia išauklėti asmenyje tris dorybes: 
savigarbą, savęs pažinimą ir sugebėjimą save kontroliuoti. Negalvojąs 
nuolankumas vadui ar stabui neauklėja šitų dorybių asmenyje. Zmogaus 
savarankiškas galvojimas būtinas“. 

Čia yra ištisai, žodis į žodį, taip kaip parašyta Petro Leono, pacituota 
būdingesnės mintys. Net ir šios kelios Jo raštų eilutės jau labai aiškiai ir 
ryškiai rodo Jo veidą. Mes labai aiškiai matome, kur link krypsta Jo 
simpatijos“ [25]. 

Amerikos lietuvių darbininkų Literatūros draugijos trimėnesinis politikos, 
mokslo, meno ir literatūros žurnalas „Šviesa? išspausdino dr. Antano Petrikos 
straipsnį „P. Leonas: jo gyvenimas ir veikla". Autorius rėmėsi A. Rimkos 
darbu „Aušros“ — „Varpo“ gadynės socialdemokratiniai raštai" ir R. Skipičio, 
V. Stankevičiaus, A. Janulaičio, J. Būtėno, A. Tamošaičio straipsniais, paskelb- 
tais „Laisvoje mintyje“, „Į pagalbą", ir gana plačiai nušvietė prof. Petro Leono 
gyvenimą ir veiklą. „Prof. Petras Leonas, - rašė A. Petrika, - mylėjo savo tautą. 
Jis jai gyveno, jai dirbo. Persekiojamųjų balse jis girdėjo savo sukaustytos 
tautos balsą, jų skausmuose jisai jautė savo krašto kančias, jų siekiuose matė 
šviesesnį savo garbingos tautos rytojų. Per penkias dešimtis visuomeninio 
darbo metų jisai nuvarė platų ir ilgą to darbo barą" [26]. 

Tautininkų orientacijos ūkininkų savaitinis laikraštis „Ūkininko 
patarėjas" taip pat skyrė dėmesio prof. Petrui Leonui. Laikraštyje išspaus- 
dintame straipsnyje „Mirė prof. Petras Leonas" buvo informuota apie profe- 
soriaus mirtį, aprašytas gyvenimas ir veikla, atspausdinta nuotrauka. „Velionis, 
- rašė „Ūkininko patarėjas“, - buvo visų gerbiamas ir mylimas kaip teisingas, 
tiesus ir atviras žmogus. Jis savo pažiūrų neslėpė, nesvyravo į vieną ar kitą 
pusę, nežiūrėjo vietų, iš kurių galima turėti daugiau naudos. Taip pat jis gerbė 
ir kitų pažiūras. Be to, jis įvairiais būdais rėmė labdaringas organizacijas, šelpė 
nelaimės ištiktuosius, negailėjo lėšų tiems, kurie buvo atsidūrę varge. Dėl to ir 
žinią apie jo mirtį visi sutiko su giliu liūdesiu. Velionies palydėti susirinko 
tūkstančiai žmonių. Prieš mirtį jis pareiškė norą, kad jo palaikai būtų sudeginti 
Medicinos fakulteto krematoriume. Ši paskutinioji jo valia buvo įvykdyta“ 
[27]. 

VDU studentų tautininkų korporacijos „Neo-Lithuania“ žurnale „Aka- 
demikas'? straipsnį „Atsisveikinant su Petru Leonu?* paskelbė Balys Sruoga. 

Jis rašė: „Petras Leonas baigė savo žemiškąją kelionę. Nedaug, nedaug 
beliko mums jų, XIX amžiaus Lietuvos veikėjų, žilomis galvomis, prime- 
nančiomis mums tąjį baisų metą, kai Lietuva buvo „ir tamsi, ir juoda“, 
suraukšlėtais veidais pasakojančių apie mūsų tautos atgimimo kryžiaus kelią. 
Pasitraukiant tiems Žmonėms iš mūsų šiokiosios dienos baigiasi mūsų tautos 
istorijos vykusis lapas. Dabartiniam jaunimui anieji laikai jau tolima praeitis, 
žiūrinti rūsčiomis akimis, nelyginant kažkokia niūri šmėkla, dvelkianti kaip 
baisi pasaka, žiauri legenda. Ir anos gadynės veikėjai dabarties jaunimui 
mažai tesuprantami. Mažai besuprantamas buvo ir Petras Leonas, - ir būdu, ir 
veidu toks išsiskiriąs iš mūsų dienų minios. 

Kai dar daugelio „Akademiko“ skaitytojų tėvai tebebuvo vaikai, Petras 
Leonas jau buvo kovotojas, - kovotojas dėl lietuvių tautos, dėl Lietuvos. Ir 
visas jo ilgas rūstus gyvenimas - tolydi kova. Tikrąja žodžio prasme iki pat 
grabo lentos jisai tebesirūpino tais pačiais mūsų tautos atgimimo idealais, 
kurių vardu pradėjo jis savo gyvenimišką žygį, kai dar daugelio mūsų pasauly 
nebuvo. 

Jo įvairioje plačioje veikloje ir politiniai reikalai užėmė svarbią vietą. 
Politika - tokia sritis, kuri sukelia daugiausia ginčų, kurioje randama 
daugiausia „klaidų“, ir tie ginčai esti aistrūs ir temperamentingi. Įsisiūbavusi 
politinė aistra ne kartą aptemdo visa tai, kas gyvenime esti daug šviesiau ir 
tauriau. Jaunoji karta dar daugiau žino velionį, kaip tam tikros savaimingos 
politinės ideologijos reiškėją, - ideologijos, kuri, kaip ir kiekviena ideologija, 
turi savo šalininkų ir priešininkų. Ir mažai kas bežinojo iš jaunosios kartos 
Petrą Leoną, kaip visuomenės veikėją, kaip šviesų tautos sūnų ir taurų 
Lietuvos kovotoją. 

Petras Leonas - ne eilinis kovotojas. Tai buvo tiesus įsitikinimo, teisės ir 
sąžinės vyras. Per visą savo rūstų ir ilgą gyvenimą jis nežinojo jokių 
kompromisų su sąžine, neišklydo iš kartą pradėtojo kelio. Galima buvo su jo 
ideologija sutikti, galima buvo ją ginčyti, bet negalima buvo negerbti šio 
žmogaus tiesumo ir statumo. 

Visi mes ieškome teisybės. Visi tikimės teisybę suradę. Faktinai gi 
kiekvienas turime, kiekvienas skelbiame savo teisybę. Ir kas iš mūsų galėtų 
pasakyti, kad jo surastoji teisybė yra pati tikroji, o visų kitų teisybės yra 
netikros? 

Petro Leono atstovautoji teisybė, pasakytume, žmogiška teisybė, buvo 
Lietuvos žemėje, lietuvių tautoje išaugusi. Tai buvo kieta teisybė, - tokia, 
koks buvo ir jos reiškėjo būdas. 

Petras Leonas buvo nelyginant kažkokio burtininko iš kieto granito 
iškaltas, - toks kietas jis buvo ir nelankstus. Negalėjo jisai pasilenkti ir 
nusilenkti prieš jokį šio pasaulio galingąjį, - negalėjo priversti jo nusilenkti nei 
caro žandarai, nei vokiečiai, nei lenkai, nei bolševikai... Ir nemėgo jis tųjų, 
kurie lenkias ir pataikauja, - jis negerbė jų: nejuto juose žmogiškos vertybės. 
Todėl daug kam jis buvo labai nepatogus žmogus - ir dabarty, ir praeity. 
Pavyzdžiui, buvusioje Rusijos valstybėje jis priklausė prie vadinamosios 
kadetų (Miliukovo) partijos. Didžiulėj Rusijoj tai buvo įtakinga partija. Petras 
Leonas įėjo į ją tikslu geriau Lietuvos reikalus ginti. Veikiai užėmė įtakingą 
vietą toje didžiulėje rusų inteligentijos organizacijoje. Bet kai toji partija 
Didžiojo karo metu nesutiko iš anksto pripažinti mūsų tautai teisę politiškai 
apsispręsti, Petras Leonas nedelsė iš jos pasitraukti. Taip jisai visur ir visuo- 
met darydavo, - jokių kompromisų, jokių prisitaikymų vyraujančioms jėgoms, 
nors jos jam, kaip žmogui, daug patogumų žadėtų. 

Kitų tautų rašytojai ir istorikai daug yra prirašę apie lietuvio būdo 
kietumą, atkaklumą, pasiryžimo ištesėjimą. Malonu mums būdavo tai sakyti, 
bet mums patiems tai ne kartą atrodydavo panašu į legendą. Bet Petras 
Leonas savo gyvenimu parodė, kad tie kitataučių liudijimai nėra pramanyti. 
Būdo atžvilgiu jis buvo, pasakytume, tradicinis lietuvis, tipinguosius lietuvio 
būdo savumus atnešęs iš tosios gadynės, kada mūsų tauta tebegyvena 
herojiškąjį savo istorijos laikotarpį. Tikrai, Petro Leono dvasioje buvo daug iš 
tikrojo heroizmo. Kas yra herojus? Tasai, kuris kovos laukuose sugeba daug 
priešininkų nugalėti? Gali būti: kai kas net galvažudį Planetą, Dolfuso žudiką, 
jau laiko tautiniu herojumi. Visokio heroizmo esama, ypač tokio, kurį lengva 
pastebėti ir dar lengviau išreklamuoti. Bet esama ir ypatingesnio heroizmo, 
sunkiai pastebimo. Tai - šiokiadienės būties humanistinis heroizmas. Tai - 
atsisakymas savęs, atsisakymas žemiškųjų gėrybių savo artimo, savo tautos 
gerovei. Štai iš tokio heroizmo buvo išlietas visas Petro Leono gyvenimas. 


611 


Petras LEONAS 


Petro Leono gyvenimą aprašys biografai, jo nuopelnus surašys istorikai, 

- mes nedarysime to, palydėdami taurųjį velionį į amžiną atilsį. Mes tiktai, 
prisimindami Baltrušaičio žodžius: 

Patyriau skaudžiai ir seniai: 

Ką, žemės kurmi, išmanai? 

Ir ką žinai, ir ką turi - 

Kaip auksą užrakink širdy! 
palydėję velionį, jo gyvenimo žygį, jo asketišką heroizmą, jo stoišką tiesumą, 
jo žodžio rūstų patvarumą, jo kietąją valią lietuvių tautai gaivinti, kelti ir 
ugdyti, jo atsparumą prieš menkystos pagundas, jo galią būti kaip uola, - 
kaip auksą pasidėkime ir užrakinkime savo širdyse" [28]. 


Pasaulio lietuvių sąjungos leidinyje „Pasaulio lietuvis'? prof. Petro Leono 
atminimui straipsnį „A. a. prof. Petras Leonas"? paskyrė Rapolas Skipitis. 


„Pirmasis Nepriklausomos Lietuvos teisingumo ministras, mūsų žymus 
teisininkas, ilgametis Vyt. Didž. Universiteto Teisių fakulteto profesorius ir 
dekanas, ilgametis Advokatų tarybos pirmininkas, daugelio organizacijų 
kūrėjas ir rėmėjas, jautrus meno (ypač lietuviškojo) gerbėjas ir skaitytojas, 
karštas Lietuvos patriotas, didis valstybės vyras, žymiausias Lietuvos 
advokatas Petras Leonas mirė š. m. gegužės mėn. 12 d. 15 val. 

P. Leonas gimė 1864 m. lapkričio 16 d. Liaskavo kaime, Plutiškių par., 
Gudelių valsč., Marijampolės aps. ūkininko šeimoje. Pradžios mokyklą lankė 
Kudirkos Naumiestyje ir Sunskuose. Gimnazijos mokslą išėjo Marijampolėj 
„1884 m. Teisių mokslus Maskvos universitete 1889 m. Tarnavo prie Suvalkų 
teismo, o paskui Azijos Rusijoj - Turkestane teismo tardytoju, prokuroro 
padėjėju, taikos teisėju ir apygardos teismo teisėju. 1906 metų pradžioje 
buvo rusų caro valdžios atstatytas iš apygardos teismo teisėjo vietos už 
pritarimą 1905 metų revoliucijai. Tais pat 1906 m. sugrįžo į Lietuvą, 
apsigyveno Kaune ir ėmėsi prisiekusiojo advokato darbo. 1907 m. pradžioje 
buvo išrinktas į Valstybės Dūmą - atstovu nuo Suvalkų gub. 

Lietuvių visuomeniniame gyvenime P. Leonas pradėjo aktyviai dalyvauti 
dar universiteto studentu būdamas ir tą darbą uoliai ir rūpestingai tęsė ligi 
paskutinės savo gyvenimo dienos. 

Jis bendradarbiavo Jono Šliūpo leidžiamam Amerikoje Lietuviškame 
balse, Šviesoje, Varpe, Santaroje, Ūkininko balse, Lietuvos žiniose, Kultūroje, 
Teisėje ir kit., yra parašęs keletą knygų teisių mokslui ir keletą knygų 
visuomenės klausimais. 

Politiniame gyvenime P. Leonas priklausė vidurio grupei - Santarai, 
vėliau persiorganizavusiai į Ūkininkų partiją. Kaip visur, taip ir politikoj 
P. Leonas vengdavo demagogijos ir pataikavimo minioms. P. Leonas buvo 
liberališkai demokratiškų įsitikinimų žmogus. Savo įsitikinimus jis atvirai ir 
drąsiai skelbdavo, nors dėl to turėdavo ir nukentėti. Nepriklausomai Lietuvai 
besikuriant P. Leonas buvo didžiausias mūsų valstybinio aparato organiza- 
torius: kaip teisingumo ministeris jis padėjo pagrindus mūsų teismų santvar- 
kai, o kaip vidaus reikalų ministeris - suorganizavo apskričių administraciją ir 
savivaldybes. Spaudos ir draugijų įstatymai irgi buvo P. Leono kūrinys. 
Pirmajai Lietuvos Konstitucijai projektą parašė taip pat velionis. Steigiamajam 

Seimui sušaukti įstatymas ir jo rinkimų organizavimas priklauso taip pat P. 
Leonui. Objektyvus ir teisingas, P. Leonas visoms grupėms buvo priimtinas, 
kur tik buvo reikalingas žmogus bendram darbui. O jaunuosius paskatinti, 
sukelti ir palaikyti jų entuziazmą kūrybiniam darbui vargu kas galėjo geriau, 
kaip P. Leonas. Lietuvai pradėjus atsistatyti, visur trūko žmonių; tik P. Leonas 
mokėjo jų surasti ir patraukti prie darbo. P. Leonas matė, kad Lietuvai labai 
reikalinga prisiauginti išmokslintos inteligentijos, ir nuėjo į mūsų universitetą 
profesoriauti. Kaip universitetas vertino ir gerbė šį asmenį, matome iš to, kad 
visą laiką vienu balsu jį rinko Teisių fakulteto dekanu. 

Tarp daugelio savo darbų P. Leonas vis dar rasdavo laiko ir visuomenės 
darbui. Kasdien, reguliariai, kaip laikrodis, eidavo tam tikrą valandą padirbėti 
Advokatų taryboj. Gan dažnai P. Leoną matydavome viešas paskaitas 
skaitant; toms paskaitoms visuomet rimtai ir atsidėjęs pasiruošdavo. Nebuvo 
didesnio valstybinio ar visuomeninio įvykio, dėl kurio P. Leonas spaudoje ar 
viešu žodžiu nebūtų atsiliepęs. Pats būdamas nepaprastai kuklus ir vengda- 
mas bet kokios pompos ir net tikrai pelnytos pagarbos pareiškimo, nepra- 
leisdavo nė vienos progos už atliktą vertingą darbą pagerbti, ar pareikšti 
padėką, ar pasidžiaugti kokiu gražiu, Lietuvai naudingu darbu ar įvykiu. Iš 
pažiūros atrodąs šaltokas ir abejingas, bet gi turėjo labai jautrią širdį. 
Uždirbto skatiko nešykštėjo labdaringoms įstaigoms ar organizacijoms sušelp- 
ti ar kitam kokiam naudingam reikalui paremti, ypač mielai remdavo jaunuo- 
menės šelpimo organizacijas. 

Mirė skaisčios sielos ir didelio proto vyras, bet jo atlikti darbai, jo 
šviesus gyvenimo pavyzdys ilgus amžius rodys mums ir ateinančioms 
kartoms kelią, mokys, kaip reikia dirbti savajai tėvynei, kaip reikia mylėti 
savąją tautą ir visus žmones. 

Tebus lengva jam motinos Lietuvos žemė!“ [29] 


Studentų dvisavaitinis laikraštis „Studentų dienos*' išspausdino VDU 
rektoriaus prof. dr. M. Remerio kalbą, pasakytą atsisveikinant su prof. Petru 
Leonu prie jo karsto ir velionio nuotrauką [30]. 

Savaitraštis „Sekmadienis'? korespondencijoje „Netekome prof. Leono" 
rašė: „Ketvirtadienį vėl pakilo gedulo vėliavos, skelbdamos pasitraukimą iš 
gyvųjų tarpo vieno tauriųjų ir šviesiųjų vyrų. Mirė prof. Leonas, žymusis 
Lietuvos teismų kūrėjas, pirmasis teisingumo ministeris, valstybės, mokslo ir 
visuomenės veikėjas. Ilgus metus jis vadovavo universiteto Teisių fakultetui, 
Advokatų tarybai. Už nuopelnus teisės mokslui velioniui buvo suteiktas garbės 
daktaro laipsnis, o išeinant iš universiteto jis buvo pakeltas garbės profesorium. 
Jis mirė eidamas 74-tus metus. Velionis kilęs iš mažažemio suvalkiečio šeimos. 
Laidotuvės Medicinos fakulteto krematoriume įvyksta šeštadienį 16 val." [31] 

Savaitinis šaulių žurnalas „Trimitas'“, pagerbdamas prof. Petro Leono 
atminimą, leidinio viršelyje išspausdino jo nuotrauką ir po ja tokį užrašą: „A. a. 
prof. Petras Leonas, buvęs Šaulių Sąjungos centro valdybos narys 1923 — 
1926 m.“ [32]. 

Lietuvos darbo žmonių savaitinis laikraštis „Darbas'' su antrašte „Mirė 
garbės prof. Petras Leonas" išspausdino jo nuotrauką ir po ja tokį tekstą: 
„Gegužės 12 d. 15 val. 15 min. savo bute staiga širdies liga mirė Vytauto 
Didžiojo Universiteto garbės profesorius, žymus mokslininkas ir visuomenės 
veikėjas Petras Leonas. Jis buvo gimęs 1864 m. lapkričio 16 d. Lietuvių 
visuomeniniame gyvenime ir lietuvių spaudoje Petras Leonas pradėjo dalyvauti 
nuo studentavimo laikų“ [33]. 

Lietuvos laisvamanių etinės kultūros draugijos mėnesinis laikraštis 
„Laisvoji mintis? išspausdino straipsnelį „Didžiajam veikėjui mirus“. Čia 
parašyta: „Mirtis vis daugiau praretina tauriausių lietuvių eiles. Prie tokių 
didžių žmonių, kurių vardas yra susijęs su tautos atgimimo kovų laikais, 
priklausė ir neseniai miręs prof. P. Leonas. Nuo pat jaunystės dienų iki gilios 
senatvės P. Leonas kovojo už lietuvių tautos teises, buvo visados tvirtas 
liaudies reikalų gynėjas, didelis demokratas ir aukšto intelekto žmogus. Dar 
būdamas jaunas velionis buvo drauge su tais, kurie per „Varpą“, „Ūkininką“ ir 
kitus mūsų tautinio atgimimo laikų laikraščius kėlė lietuvius iš tautinio ir 
kultūrinio snaudulio. Jis atstovavo lietuvių liaudies reikalus rusų Dūmoje, 
dalyvavo Petrapilio lietuvių taryboje ir Seime ir šiaip įvairiuose suvažiavi- 
muose, kurs buvo svarstomi Lietuvos ateities reikalai, o nepriklausomoje 
Lietuvoje buvo teisingumo ir vidaus reikalų ministeriu. Kaipo teisės specia- 
listas ir mokslininkas jis išvarė plačią darbo vagą ir teismų organizavimo srityje 
ir ilgus metus profesoriavo mūsų universitete, o išėjęs iš jo buvo išrinktas 
garbės profesorium. Jo judrus intelektas viskuo domėjosi ir jautriai reagavo į 
visus gyvenimo įvykius. Jis rašė ne tik iš savo mokslo srities, bet ir bendrais 
pasaulėžiūros klausimais. Antai „Kultūros“ žurnale, kurio jis buvo atsakomingu 
redaktoriu, pasitaikydavo jo įdomių ir svarbių straipsnių apie kultūrą, progresą, 
religiją ir t.t. Šiuo atžvilgiu jo pažiūros buvo visai laisvamaniškos. Lietuvos 
visuomenė gerbė P. Leoną ypač už jo taurumą, už drąsų ir atvirą pasisakymą 
prieš viešąją netiesą ir jo gilų tikėjimą socialinio teisingumo idealais. Būdamas 
tvirto demokratinio nusistatymo jis nesvyravo ir nenukrypo nuo savo idealų. 
Net pralaimėjimai nepajėgė palenkti jį nuo tiesaus idealizmo kelio. Todėl jo 
netekimą mūsų visuomenė ypač skaudžiai atjautė. Tūkstantinės minios lydėjo 
šito skaistaus asmenio palaikus į VDU Medicinos fakulteto krematoriumą. Jam 
nusilenkti atėjo įvairiausių įsitikinimų žmonės, įvertindami šito didelio - 
pareigos ir darbo - žmogaus nuopelnus mūsų kraštui. Velionis tikrai nusipelnė 
didžios pagarbos ir ilgo atminimo“ [34]. 

Lietuvos krikščionių darbininkų sąjungos savaitinis laikraštis „Darbinin- 
kas'? informacijoje „Mirė profesorius Petras Leonas" rašė: „<...> gegužės 
12 d. mirė žymus visuomenininkas ir mokslininkas, VDU profesorius Petras 
Leonas. Velionis aktyviai kovojo su carizmu prieškariniais laikais, o 

nepriklausomoje Lietuvoje nenuilstamai dirbo visuomeninį darbą. Savo laiku 
buvo ministru ir VDU Teisių fakulteto dekanu“ [35]. 

Katalikų veikimo centro savaitraštis „Mūsų laikraštis“ paskutiniame 
puslapyje išspausdino trumpą informaciją: „Šiomis dienomis Kaune mirė prof. 
Petras Leonas, ilgus metus vadovavęs Universiteto Teisių fakultetui ir 
Advokatų tarybai" [36]. 

Didelę pagarbą buvusiam vyr. redaktoriui profesoriui Petrui Leonui 
išreiškė mėnesinio mokslo, visuomenės ir literatūros žurnalo „Kultūra“ 
redakcija ir bendradarbiai. Žemiau pateikiami V. Stankevičiaus, A. Janulaičio, 
J. Būtėno, A. Tamošaičio straipsniai ir vieno nežinomo asmens prisiminimai. 

Šio žurnalo redakciniame straipsnyje „Mirė garbės profesorius Petras 
Leonas" rašoma: 


„Š. M. gegužės mėn. 12 d. mirė ligšiolinis „Kultūros“ žurnalo vyr. 
redaktorius, vienas žymiausių Lietuvos veikėjų, pasižymėjęs teisininkas ir 
visuomenininkas garbės prof. Petras Leonas. 

Velionis buvo gimęs 1864 m. lapkričio m. 16 d. Leskavos k., Plutiškių 
parapijoje, Gudelių v., Marijampolės apskrityje mažažemio ūkininko šeimoje. 
Pradžios mokslą ėjo Naumiestyje ir Sunskuose. Marijampolės gimnaziją baigė 
1884 m. sidabro medaliu. Maskvos universiteto Teisių fak. baigė 1889 m. Tų 
pat metų rudenį pradėjo tarnauti Suvalkų apygardos teisme teismo 
kandidatu. Vėliau buvo paskirtas į Taškentą tardytoju, po to valstybės gynėjo 
padėjėju į Samarkandą, paskiau ten pat buvo taikos teisėju ir pagaliau 
Naujojo Margelano apygardos teismo nariu. Ištarnavęs 12 metų rusų 
teismuose už dalyvavimą 1905 m. revoliucijoje buvo pašalintas iš tarnybos ir 
1906 metų rudenį pradėjo advokatauti Kaune. 1907 metų pradžioje nuo 
Suvalkų gubernijos buvo išrinktas Valstybės Dūmos nariu. 

Į trečią ir ketvirtą Valstybės Dūmą atsisakė būti renkamas. 

Karo metu buvo išvykęs į Rusiją ir ten visą laiką aktyviai dalyvavo 
lietuvių politiniame, kultūriniame ir socialiniame darbe. Rusijoje P. Leonas 
vadovavo „Santaros“ grupei. 

Kurį metą gyveno Švedijoje, kur būdamas pradėjo ruošti Lietuvos 
Konstitucijos projektą. 

Organizuojant pirmą Nepriklausomos Lietuvos vyriausybę, P. Leonas 
buvo teisingumo ministeris. Juo buvo ir antrame ministerių kabinete. Tais 
laikais daug prisidėjo prie Lietuvos teismo ir jo įstaigų organizavimo. 
Ketvirtame ministerių kabinete buvo vidaus reikalų ministeris, paruošė pirmąjį 
mūsų savivaldybių įstatymą, taip pat daug darbo įdėjo ruošiant Steigiamojo 
Seimo rinkimų įstatymo projektą. Pasitraukęs iš vyriausybės, buvo paskirtas 
Steigiamojo Seimo vyriausiosios rinkimų komisijos pirmininku. Vėliau buvo ir 
visų kitų Seimų vyriausiosios komisijos pirmininku. 

Susirinkus Steigiamajam Seimui, nuo politinio darbo pasitraukė ir 
stojo dirbti į besikuriantį Lietuvos Universitetą. 

1920-22 m. P. Leonas buvo Aukštųjų Kursų lektorius. 1922 m. 
rugpjūčio m. 16 d. Lietuvos Universiteto buvo išrinktas ordinariniu 
profesorium, teisės enciklopedijos ir teisės filosofijos katedros vedėju. Tų 

pat metų rugpjūčio m. 23 d. buvo išrinktas Teisių fakulteto dekanu ir juo 
išbuvo daugiau kaip 10 metų. 1932 m. už nuopelnus teisės mokslui Vyt. 
Did. Universitetas prof. P. Leonui suteikė garbės daktaro laipsnį, o dėl 
senatvės pasitraukiant iš Universiteto, P. Leonas buvo pakeltas į garbės 
profesorius. 

Lietuvių visuomeniniame gyvenime P. Leonas pradėjo aktyviai 
dalyvauti studentaudamas. Pirmiausia dirbo slaptoje lietuvių studentų 
kuopelėje. Ši kuopelė uoliai talkininkavo Dr. V. Kudirkai, jam padėdama 
leisti Tilžėje „Varpą“. P. Leonas dalyvavo eilėje „Varpo“ laikų veikėjų 
susirinkimų ir suvažiavimų, kuriuose buvo aptariami ne vien laikraščio, bet 
ir Lietuvos ateities reikalai. 

Nuo to laiko, kai apsigyveno Kaune, dalyvavo įvairiose organizaci- 
jose: „Mokslo“, „Žiburėlio“, „Saulės“, „Aušros“, „Dainos“ ir kitose, prisidėjo 
prie istorinio pirmojo lietuvių moterų kongreso sušaukimo 1907 m. 

Nepriklausomoj Lietuvoj prof. P. Leonas išbuvo daugiau kaip 10 metų 
Lietuvos Advokatų Tarybos pirmininku ir buvo vienas mūsų advokatūros 
šulų. Taip pat kurį laiką aktyviai dalyvavo Šaulių Sąjungoje ir buvo 
išrinktas į centro valdybą. 

Lietuvių spaudoj bendradarbiauti P. Leonas pradėjo taip pat labai 
anksti, dar studentaudamas. Rašė ne tik „Varpe“, bet ir eilėje kitų 
laikraščių: dr. J. Šliūpo Amerikoje leidžiamame „Lietuviškame Balse“, 
„Lietuvos Ūkininke“, „Šviesoje“. Po karo daugiausia savo raštų išspausdino 
„Kultūroje“, „Teisėje“ ir „Lietuvos Žiniose“. 

Nuo 1933 metų ligi pat mirties prof. P. Leonas buvo „Kultūros“ 
žurnalo vyriausias redaktorius, ir jo mirtis yra skaudus nuostolis tiek 
„Kultūrai“, tiek visai pažangiajai lietuvių spaudai. Prof. P. Leonas buvo 
ypač aktingas „Kultūros“ bendradarbis ir žurnale išspausdino šiuos 
vertingus savo straipsnius: „Monteskjės „Įstatymų Dvasią“ beskaitant“ 
(1925 m. Nr. 3), „Vilniaus Didžiajam Seimui paminėti“ (1926 m. Nr. 1), 
„Individualumo pradai demokratinėse valstybėse“ (1932 m. Nr. 1), 
„Tautiškumas ir nacionalizmas“ (1933 m. Nr. 11-12), „Didžiosios Prancūzų 
revoliucijos reikšmė“ (1934 m. Nr. 3), „Žodžio ar tiesos laisvė?“ (1934 m. 
Nr. 4), „Šventoji Sąjunga ir Tautų Sąjunga“ (1934 m. Nr. 9), „Iš 
australiečių gyvenimo“ (1935, Nr. 2-5), „Iš Britų Indijos gyvenimo“ 
(1935, Nr. 10-12 ir 1938 m. Nr. 1-4), „Istorinė žmoniškumo etika ir 
teisės evoliucija“ (1936 m. Nr. 8-12), „Ispanijos pilietinio karo ir jo ilgo 
tęsimosi priežastys“ (1936 m. Nr. 5-7), „Iš sociologijos paskaitų“ (1936 
m. Nr. 10-11) ir kt. 

Iš mokslo veikalų atskiromis knygomis prof. P. Leonas parašė: „Teisės 
filosofijos istorija“ (1928 m., 429 psl.), „Teisės enciklopedija“ (II leidimas, 
1931 m., 264 psl.), „A. a. kun. Silvestras Leonavičius (Leonas), biografinis 
etiudas“ (1932 m., 72 psl.), „Advokatų profesija ir jų organizacijos“ (1930 
m., 28 psl.), „Teisės filosofijos istorija, papildomosios paskaitos“ (1936 m., 
135 psl.), „Istorinė žmoniškumo etikos ir teisės evoliucija“ (1937 m., 54 
psl.). 

Be to, liko spaudoje (leidžia V. D. Universiteto Teisių fakultetas) didelis 
veikalas „Sociologija“. 

Išsamesnę prof. P. Leono gyvenimo ir veiklos apžvalgą, jo asmens 

charakteristiką ir darbų įvertinimą, suprantama, bus galima duoti tik vėliau. 
Tam reikalui jau sumanyta išleisti speciali monografija, skirta prof. P. Leono 
atminimui pagerbti. Monografijai paruošti jau yra susidariusi iniciatyvinė 
grupė, kurios atsišaukimas spausdinamas šiame žurnalo numeryje. 
„Kultūros“ skaitytojai kviečiami paremti monografijos išleidimo sumanymą. 

Tačiau epizodinio pobūdžio straipsniai, įspūdžiai, atsiminimai apie prof. 
P. Leoną pradedami skelbti jau šiame „Kultūros“ numeryje, ir jiems bus 
skirta vietos ir kituose Žurnalo numeriuose. Artimiau pažinusieji prof. P. 
Leoną ir drauge su juo veikusieji kviečiami užrašyti savo atsiminimus bei 
įspūdžius ir atsiųsti juos „Kultūrai“. 

Prof. P. Leono mirtį apgailestavo ir jo šviesią atmintį pagerbė visa 
lietuvių spauda be pažiūrų skirtumo. Jo laidotuvės, įvykusios gegužės mėn. 
14 d., buvo įspūdingas Velionies pagerbimas. Paskutinę pagarbą Velioniui 
pareikšti susirinko keli tūkstančiai žmonių, jų tarpe vyriausybės nariai, daug 
profesūros, teisininkų, studentijos. Vykdant Velionies paskutinę valią, buvo 
įvykdyta jo kūno kremacija Vyt. Did. Universiteto Medicinos fakulteto 
krematoriume. Laidotuvės, žinant Velionies nusistatymą, įvyko be vainikų, 
kuriems skirti pinigai buvo aukojami nukentėjusiems nuo Palangos gaisro ir 
neturtingų studentų stipendijoms. Prie Velionies karsto pasakė atsisveikinimo 
kalbas vyriausybės, universiteto ir teisininkų atstovai, iškeldami velionies 
nuopelnus Lietuvos valstybei, mokslui ir teisei. 

„Kultūros“ žurnalas, gedėdamas savo nepamirštamo Redaktoriaus, 
taria padėkos žodį visiems, reiškusiems redakcijai užuojautos dėl jo mirties. 

„Kultūros“ žurnalas jaus tikros pareigos ir didžios garbės ateityje savo 
skiltyse visomis išgalėmis prisidėti prie velionies prof. P. Leono idėjinio 
palikimo išpopuliarinimo ir įamžinimo“ [37]. 


Vladimiras Stankevičius straipsnyje „Prof. Petro Leono atminimui. 
Petras Leonas" rašė: 


„Aukštas, laibas, pailgo, šviesaus veido, griežtų bruožų, su užpakalin 
atmestų baltų plaukų kupeta ir tankiais, kiek nukabusiais virš blizgančių 
akių žilais antakiais, su senoviškais ilgais ūsais... Pirmas įspūdis - skaistu, 
šviesu, kilnu. Ir pirmoji mintis susitikus: 

„Koks gražus žmogus!" 

Ši mintis kildavo savaime kiekvieno susitikimo atveju, iki pat 
paskutinio momento, kai jis, ramus, iškilmingas ir lyg besišypsąs, gulėjo 
karste. 

Patriarchas? Tai būtų netikslu. Petras Leonas buvo per daug 
aktyvus, per daug veiklus ir iki paskutinės minutės per daug kupinas 
dvasios jėgų, kad jam galima būtų pritaikinti šį epitetą, visuomet 
reiškiantį tam tikrą nutolinimą nuo gyvenimo ir pasyvumą. Riteris 
gyvenimo saulėleidyje? Tai tiksliau ir tikriau. Bet neužmirškime prie to 
pridėti: Lietuvos riteris. Jo bruožuose buvo tiek daug aiškiai tautiško, 
lietuviško, paimto iš savo žemės. Tokius mes vaizduojamės riterius, 
kurie su skydu vienoje rankoje ir su kardu kitoje gindavo senovėje 
Lietuvos žemę nuo puolančių ją iš visų pusių priešų. Dailininkas, kuris 
būtų jį paėmęs modeliu senovės didvyriu istoriniame paveiksle, 

nebūtų nusikaltęs nei estetikai, nei istorijai. Bet, žinoma, siekdamas 
meniško tikrumo, jis būtų turėjęs patalpinti tą epišką figūrą pirmoje 
eilėje, pastatyti ją kovojančių priešakyje. 

Mūsų laikais skydų nebenešioja, o kardai vartojami tik papuo- 
šimui paraduose. Kova dabar vyksta kitais būdais, svarbiausia - kaip 
kova dėl teisės. Ir šį, dabartinį, ginklą Velionis valdė tobulai, visą savo 
gyvenimą pašventęs teisei, bedirbdamas magistratūroje, administra- 
cijoje, profesoriaudamas universitete ir advokataudamas. 

Bet ir čia pasireiškia vidujinė esmė. Ir čia, pasikeitusioje istori- 
nėje aplinkumoje, su profesoriaus skydu ir advokato kardu, Petras 
Leonas visur buvo pirmoje eilėje. Jis - pirmas laisvosios Lietuvos 
teisingumo mMinisteris. Universitete jis organizuoja Teisių fakultetą ir 
atsistoja jo priešakyje kaip pirmasis ilgametis dekanas. Advokatūroje 
jis ilgus metus, iki pat mirties, nepakeičiamas Advokatų Tarybos 
pirmininkas. 

Dažnai statomi vienas prieš antrą du principai: demokratijos ir 
vadizmo. Bet šis priešpastatymas ne visada būna teisingas ir niekad 
nebūna tikslus. Idealas visuomet bus organiškas abiejų principų sude- 
rinimas. Ir kad toks suderinimas yra galimas, įrodo Velionies 
asmenybė. Būtų juokinga sakyti, kad Petras Leonas kada nors būtų 
pats stengęsis užimti pirmą vietą: kuklus, gal net kiek varžąsis, jis, 
atrodė, visuomet norėjo likti nuošaliai. Ir negalima sakyti, kad jis būtų 
turėjęs savo atsidavusių šalininkų, karštų draugų, gerbėjų, kurie būtų 
kovoje už jį: išoriniai šaltas, užsidaręs, santūrus, tikras dvasios aris- 
tokratas, jis lyg nemėgdavo per daug intymių santykių. Ir visas jo 
veikimo būdas, kiek šiurkštokas, nevengęs aštrumų ir, visais atvejais, 
neieškojęs minkštumų bei dangstymo, galėjo, rodosi, tik atbaidyti. Ir 
vis tik savaime išeidavo taip, kad kiekviename susirinkime, per 
kiekvienus rinkimus. Petras Leonas iškildavo į pirmą vietą, tapdavo 
pirmininku. O vieną kartą išrinktas, jis darėsi nepamainomas ir nepa- 
keičiamas, ir visi nauji rinkimai virsdavo vien tik formalumu, nes kiekvie- 
nas iš anksto žinojo paduotų balsų skaičių: visi už Petrą Leoną, išskyrus 
vieną, jo paties balsą. 

Kur paslaptis šio natūralaus pašaukimo būti tos grupės, su kuria jam 
tekdavo dirbti, vadu? Estetiškas išvaizdos žavingumas? Moralinė tobulybė? 
Griežtas būdo ryškumas ir tipingumas? Nepalenkiamas griežtumas ir tiks- 
Ilumas pildant pasiimtas prievoles? Viską nugalintis darbingumas? Įgimtas 
vadovavimo taktas? Žinoma, visa tai kartu. Ir visa tai duodavo teisinin- 
kams natūralų, prigimtą, nepakeičiamą, laisvai ir noriai renkamą vadą. 

Petro Leono vaidmuo visose jo užimamose vietose toli gražu 
neapsiribodavo išorine reprezentacija. Ne, tai buvo pilna to žodžio prasme 
vadovavimas, uždedąs savo antspaudą visam veikimui tos įstaigos ar 
korporacijos, kurios priešakyje jis stovėjo. Paneigdamas per didelį minkš- 
tumą, nemokėdamas ir nenorėdamas maskuoti prieštaravimų, organiškai 
nepakęsdamas kompromisų, P. Leonas nemėgdavo ilgomis kalbomis per- 
kalbinėti ar įtikinėti. Jo žodis visuomet būdavo trumpas ir net lakoniškas. 
Jis nebuvo skambus, bet svarus, ir tai buvo ne tiktai jo nuomonės 
išreiškimas, bet jau paruošto nutarimo formulavimas. Ir šis nutarimas 

visuomet būdavo maksimaliai principinis, o drauge ir suderintas su realine 
gyvenamosios dienos aplinkuma. Todėl toks nutarimas ne tik išspręsdavo 
gyvenimo pastatytą eilinį klausimą, bet ir virsdavo precedentu ateičiai. O 
tokių precedentų visuma savaime sudarydavo jau tradicijas. 

Sios tradicijos, sukurtos itin atsakomingu lietuvių tautos savaran- 
kiškumo pradžios momentu, svarbiausiose teisės gyvenimo srityse - yra 
geriausias Petrui Leonui paminklas. Jų gerbimas, atsargi apsauga ir 
tolimesnis jų dvasios išvystymas - geriausias vainikas ant jo kapo“ [38]. 


Prof. Augustinas Janulaitis straipsnyje ,„Keletas atsiminimų apie 
Petrą Leoną" išryškino jo nuveiktus darbus Lietuvai. 


„Rašiusieji draustinėj lietuvių spaudoj savo tikrųjų pavardžių 
nedėjo, statė pseudonimą, kuris ilgainiui, nuolatos jį vartojant, virto 
antrąja jų pavarde. Pseudonimą pasirinkdavo tai nuo vietos, tai savo 
pavardę lietuviškai išversdavo, tai kartais pseudonimas kokį vertingą 
daiktą jiems primindavo. 

Petras Leonas pasirašinėdavo Liūtu. 

Tą vardą buvau užtikęs „Šviesoj“, kurią teko skaityti dar esant 
gimnazijoj. Tuomet, žinoma, jo rašomos temos mažai ką tebekalbėjo ir 
protui, ir širdžiai; patiko vien pseudonimas: tegu pasidžiaugia rusų 
vyriausybė. 

Būdamas studentu, pats pradėjau rašinėti į spaudą. Tada sužino- 
jau ir tikrąją Liūto pavardę, kas jis, kur gyvena ir dirba. Ir paaiškėjo, 
kad jo pseudonimas - tai tik pavardės vertimas iš lotynų kalbos į 
lietuvių. Ir jau pasirodė nebe toks karingas. 

Po 1905 m. Petras Leonas grįžo Lietuvon, apsigyveno Kaune ir 
pradėjo veikti. Anų laikų Kaunas buvo nepanašus į dabartinį. Buvo 
jame begalės rusų kariuomenės, daug rusų valdininkų; vis tai ateiviai; 
vietiniai - žydai, „krikščionys“. Žydų vieni užsidarę savo getto, nieko 
nežiną, kas dedas aplinkui lietuvių tarpe, kiti išėję iš to getto, 
inteligentai, surusėję ir to reikalauja iš kitų, svetimi lietuviams, net 
priešingi, nors laisvų profesijų žmonės gyveno lietuvius aptarnaudami. Su 
šiąja grupe tekdavo susikirsti savo tautos vadavimo kovoje. 

„Krikščionys“ - taip pat svetimi Lietuvos kraštui; jie - lenkų elemen- 
tas. Palaikė juos intelektualiai dvarai, o ypatingai rėmė juos vyskupijos 
kūrija. Jos rankose buvo tai lenkystės lizdas — tie lenkuojantieji Kauno 
priemiesčiai. 

Bet seminarijoj ir kūrijoj jau buvo ir tokių kunigų, kurie kitaip galvojo, 
turėjo ryšio su savo tauta. Galingieji jų nemėgo, dėl lietuvystės buvo 
užkirsta kelias jų dvasinei karjerai. 

Maironiui, Jakštui pasakė, jog nebus vyskupais. Lietuvystė - maišto 
žymė, pasipriešinimas nusistovėjusiai tvarkai, o ir savitumo ženklas. 
Kunigas neprivalo tam pasiduoti. 

Vyskupas Paliulionis nuosakiai laikėsi šitų pradų: nuolaidus rusams, 
atidavė, paaukojo Kražius; pataikavo dvarininkams, jų kalbą laikė 
neabejotinai tikrų katalikų kalba. 

Jisai baudė kunigus už lietuvišką darbą. Pasiskundus dvarininkams - 

perkeldavo. 

Vysk. Paliulionis skersavo į kun. J. Tumą, nuolatos prie jo kibo. Kun. 
J. Tumas atsispirti turėjo vienintelį stiprų ginklą - negalima esą užleisti 
lietuvių spaudos bedieviams. Vysk. Paliulionis, leisdamas rašyti lietuviškai, 
teiravos, kokie esą kiti laikraščio bendradarbiai. Ar kun. J. Tumas nurodė ir 
pasauliečius bendradarbius - nežinau. 

Šitokiame Kaune teko pradėti darbą Petrui Leonui. Pirmiausiai reikėjo 

„sustiprėti materialiai, turėti pragyvenimui, reikėjo iškovoti teisę lietuviui 
verstis laisvąja profesija. Tik turint užtikrintą, pastovų būvį, galima ką 
nors savarankiškai nuveikti ir politikos gyvenime. 

Greitai, lietuviams spaudai leidus, įvyko perversmas ir vyskupijos 
viršūnėse: ten atsirado lietuvis. Romoj bajorų žmonės nesugebėjo sutruk- 
dyti jo paskyrimo. Tai buvo svetimas, gal net ir priešingas jiems žmogus. 
Ir jie piktai sutiko naują vyskupą. 

Pirmą sykį Kaune lietuvių vyskupą sveikino naujoji lietuvių visuo- 
menė. Jos vardu kalbėjo Petras Leonas. 

Jisai prisidėjo prie įsikūrusio Vilniuje „Vilties“ laikraščio, kuriam lėšų 
sudėjo pasauliniai ir dvasiniai inteligentai, kuriems per maža buvo konfe- 
sinės pakraipos, o reikėjo dar kultūros ir politikos laikraščio. Neturint 
finansiškai stiprių rėmėjų, reikėjo laikytis sudėtiniu kapitalu. 

Politinė ir socialė laikraščio programa nebuvo nustatyta. Būtinas 
reikalavimas - išgauti lygias teises Lietuvoj atsirandančiai buržuazijai, jos 
inteligentijai. Viltiečiai, kaip ir kitos politinės organizacijos, puldavo sau 
priešingas sroves, kibdavo tik dėl to, kad kita srovė. Sykį politiniame 
įkarštyje vienas jų publicistų ėmė juoktis iš tų, kurie savo programoj buvo 
įrašę jeigu ne pilną Lietuvos nepriklausomybę, tai bent autonomiją, o jos 
neiškovojo. 

Metiniame narių susirinkime prieš tokį rašymą užprotestavo du 
kauniškiu - Petras Leonas ir kun. Alekna. 

Apie tat nebuvo rašoma, ėjo tik gandai, girdėjau kalbant. 

Politiniu atžvilgiu Petrui Leonui buvo artimos idėjos rusų konstitucinių 
demokratų (trumpai: kadetų). Jis tarė, kad jam, kaip lietuviui, jie bus 
artimiausi, daugiausia galima bus iš jų laimėti. 

Įstojęs į tą partiją, stengėsi su jos pagalba įgyti lietuviams dalį 
žmogaus teisių. 

O gyvenime patys lietuviai jau turės jas įgyvendinti. 

Vardan tų pačių tikslų Petrui Leonui teko susiremti su liberalais 
nerusais, kurie liberalizmo ar demokratizmo vardu stengėsi lietuvius 
rusifikuoti. 

Slaptai ėjusioji su jais kova prieš karą įgijo aštrią formą po karo. 
Jie reikalavo Lietuvoj privilegijos rusų kalbai žydų tautinių interesų 
vardan. 

Sukūrus Lietuvoj teismus, prireikus organizuoti advokatūrą, suin- 
teresuotieji prašė Petrą Leoną tuo rūpintis. Jis tą uždavinį atliko. Bet į 
Advokatų Tarybą pradžioj jo neišrinko: mat, tautinė jo linija daugumui 
suinteresuotųjų buvo nepriimtina. Man teko ex officio pravesti tuos 
rinkimus. 

Vėliau, kada rusifikatorių įtaka sumažėjo, nebebuvo kliūčių jam 

būti Advokatų Tarybos pirmininku. 

Petras Leonas pasižymėjo realizmu, praktikos nuovoka. Nei dėstė, 
nei skelbė savo programos maximum ar minimum, bet ją turėjo. Ir 
stengėsi ją realizuoti. Pažįstąs Žmones, geras įstatymų žinovas, sten- 
gėsi tikslui, kurį norėjo įvykinti, išgauti ko daugiausia naudos. 
Kiekvieną organizaciją jis vertino tuo, ką ji šiuo momentu gali Lietuvai 
duoti, o ne vien žadėti. 

Dėl to vengė įeiti į bent kokią uždarą politinę partiją (nors vieną 
pats buvo kūręs). Partijos kartais kovoja dėl įtakos, dėl pirmenybės, 
nebūtinai dėl programos, kurios dalį kartais gali įvykinti net ir priešai“ 
[39]. 


Julius Būtėnas straipsnyje „Petras Leonas varpininkas" aptarė jo 
nuveiktus darbus lietuviškojoje spaudoje jos draudimo metais. 


„Spaudoje dalyvauti Petras Leonas pradėjo daugiau kaip prieš 
penkiasdešimt metų - 1887 m. rašinėjo į Amerikoje dr. J. Sliūpo leidžiamą 
„Lietuviškąjį Balsą“, pateikdamas daugiausia korespondencijų iš Suvalkų 
gubernijos. Tuomet P. Leonas buvo priešpaskutiniame Maskvos 
universiteto teisių fakulteto kurse. Sekančiais metais P. Leono ilgas rašinys 
(net 23 puslapių) „Apie bendroves“ buvo išspausdintas „Šviesoje“, kuri ėjo 
sustojus „Aušrai“; joje kurį laiką telkėsi kunigai ir pasauliečiai inteligentai. 
Iš Maskvos studentų lietuvių pasireiškė P. Leonas ir Krikščiukaitis (Aišbė). 

Tais pačiais metais, kada P. Leonas ir kiti maskviečiai aktyviai 
bendradarbiavo „Šviesoje“, talkininkaudami kunigams, Varšuvoje studijuo- 
jančių lietuvių galvose kilo mintis leisti visai naują laikraštį, kuris skirtųsi ir 
nuo sustojusios „Aušros“, ir nuo einančios „Šviesos“. Sito sumanymo 
veikiausiai ėmėsi medicinos studentai J. Gaidamavičius ir V. Kudirka. Tuo 
tikslu buvo užmegztas kontaktas su maskviečiais, kurių slaptos draugijos 
pirmininkas tuomet buvo kaip tik P. Leonas (tai draugijai jisai pirminin- 
kavo visą laiką, kol buvo universitete); jam ir teko susirašinėti su 
V. Kudirka naujo laikraščio leidimo reikalu. Reikalas buvo aptartas taip pat 
draugijos susirinkime. Visi sumanymui pritarė. O kad žodis taptų kūnu, 
atostogų metu, per 1888 m. Petrines, Marijampolėje susitiko varšuviečių, 
maskviečių lietuvių studentų ir apylinkėje esančių inteligentų atstovai. Iš 
Maskvos dalyvavo P. Leonas ir K. Grinius, o iš Varšuvos - V. Kudirka ir 
J. Kasakaitis. 

Dėl naujo laikraščio leidimo vis dėlto nemaža Marijampolėje buvo 
ginčytasi: kai kurie (Petras Kriaučiūnas) įrodinėjo, kad nesą gyvo reikalo leisti 
naują laikraštį, nes galima išsitekti ir „Šviesoje“, tik reikią ją patobulinti, 
pritraukus naujų, gerų jėgų. V. Kudirka apie „Šviesą“ nė kalbėti nenorėjo. P. 
Leonas, nors „Šviesos“ bendradarbis, taip pat reiškė nepasitenkinimo jos 
linkme ir turiniu, todėl pasisakė už naują laikraštį, kuriam taip pat pažadėjo 
visų maskviečių paramą. 

Tokiu būdu 1889 m. pradžioje pasirodė naujas laikraštis „Varpas“, 
redaguojamas varšuviečių studentų J. Gaidamavičiaus, V. Kudirkos ir 
J. Adomaičio (pastarasis ne studentas). Maskviečiai į „Varpą“ pradėjo rašyti 
nuo ketvirto jo numerio, o P. Leonas nuo penkto. Nuo šio numerio „Varpe“ 

pradėtas spausdinti ilgas P. Leono rašinys „Apie baudžiavas Lenkijoje“. Įvyko 
tarytum darbo pasidalijimas: varšuviečiai „Varpą“ pildė bendrąja publicis- 
tika, eilėmis, proza, o maskviečiai mokslinio, daugiausia socialekonominio 
turinio straipsniais (juk ir pirmutinis maskviečio A. Kriščiukaičio rašinys 
„Varpo“ ketvirtajame numeryje buvo taip pat apie baudžiavų išnykimą). 

Nuo 1890 m. varpininkai sugalvojo leisti dar vieną naują laikraštį, 
skirtą ūkininkams, kadangi „Varpas“ tiko kelti lietuvių inteligentų tautinei 
sąmonei, tuo tarpu ūkininkams reikėjo teikti ypač praktiškų žinių kaip 
gerinti ūkį, duoti agronomiškų patarimų. Taip pat jau anksčiau maskviečių 
iniciatyva buvo pradėti leisti ūkininkams kalendoriai (“Lietuvos ūkininkų 
kalendorius“). P. Leonui šitie sumanymai ypačiai buvo prie širdies. Jisai 
aktyviai bendradarbiavo tiek naujajame laikraštyje „Ūkininke“, tiek 
ūkininkams skiriamajame kalendoriuje, pateikdamas kaip tik tų praktiškųjų 
ūkininkams žinių. Antai, 1890 m. išleistame, bet aišku, 1891 metams 
skirtame kalendoriuje jisai rašo šitokiais klausimais: „Apie ūkininkų banką“, 
„Apie apžiūrėjimą pievų ir sėjimą žolių“, „Ką daryt, idant bulvės nepūtų?" 

Šiuo metu P. Leonas pasirašinėjo dviem slapyvardžiais: P. Liūtas ir 
Girininkas (buvo rašoma: Lutas ir Girinikas). 

1889 m. P. Leonas baigė teisių mokslus ir susirūpino duonos kąsniu, 
tarnyba, bet „Varpe“ ir „Ūkininke“ aktyviai bendradarbiavo iki 1885 m. 
(turėtų būti iki 1894 m. ir vėliau. - J.L.). Per visą šį laiką abiejuose 
laikraščiuose buvo įdėta įvairiais klausimais jo straipsnių, kurių tematika 
tačiau daugiausia sukosi apie-socialinius ir ekonominius reikalus. Teisingai 
pastebi prof. A. Rimka, rašydamas vienoje vietoje! apie P. Leono raštus, kad 
jisai ir savo spaudos darbo pradžioj nesimėtė į šalis, kaip daugelis kitų to 
meto mūsų veikėjų, bet ėmėsi populiarinti savo įgytojo mokslo žinias. Štai, 
pavyzdžiui, keleto jo straipsnių, atspausdintų „Varpe“ ir „Ūkininke“, antraš- 
čių: „Privatiška ir draugijinė ūkės organizacija“, „Apie bausmes“, „Apie 
bendrą žemės valdymą“, „Prisiekdintųjų sūdas“, „Iš draugijinio Anglijos 
gyvenimo“, „Sindikatai arba karteliai". 

Bet be šitų, vadinamųjų socialekonominių raštų, P. Leonas nemaža 
varpininkų spaudoje rašė korespondencijų ir kitų bendro pobūdžio straips- 
nių, net kelionės aprašymų (“Laiškas iš kelionės duonos ieškotojo“ „Varpe“ 
1883 m. 4, 6-e nr., kur aprašo įspūdžius, patirtus vykstant į savo tarnybos 
vietą, į tolimąjį Turkestaną). Vienu metu jisai prabilo ir varpininkų progra- 
mos reikalu, konkrečiai išdėstydamas, ką reikia tokiu sunkiu momentu daryti 
inteligentams, norint pozityviai padėti liaudžiai. 

Antai, 1881 m. „Varpo“ 7 nr. P. Leonas rašo straipsnį „Dalyke platinimo 
apšvietimo“, kuriame, be kita ko, šitaip dėsto savo pažiūras: 

„Ką gi mes galime daryti, būdami šiandienykščiose išlygose? Mes 
privalome: 1) steigti ko daugiausiai draugysčių, žinoma, paslaptinių, 
kurių siekiu turi būti pristatymas savo laikraščių ir knygelių iš 
užrubežio ir tarp savęs lavinimasis, nes kožnoje draugystėje atsiras 
vienas mokantis gerai skaityti, kuris gali visiems paskaityti, susirinkus 


! Žiūr, „Lietuvių tautos atgimimo socialiniai pagrindai ir „Auszros"— "Varpo" gadynės socialekonominiai 
raštai", 89— 128 psl., skyrius „P. Leono-Liūto socialekonominiai raštai ligi 1894 m." V. D. Universiteto 
Teisių fak. leid., 1932 m. 

atliekamame laike, per ką į draugystę gali įstoti ir mnemokantieji 
skaityti; 2) platinti po Lietuvą paslaptines lietuviškas mokslinyčias; ne 
tik nepersekioti senių šiaip taip pamokinančių vaikus ant knygų, bet 
juos prilaikyti medegiškai ir dvasiškai ir saugoti nuo akių policijos; 3) 
įtaisyti atviras, nepaslaptines, giesmininkų ir dainininkų draugystes, 
(kurios) kartu turėtų būti platintojoms lietuviškų knygų ir laikraščių ir 
auginimo lietuviškos idėjos; 4) išduoti kasmet pigų, bet geros įtalpos 
kalendorių, kurį žmonės noriai perka ir kuriuomi po šiai dienai mes 
nemokame ar nenorime pasinaudoti; 5) įtaisyti skaitymus, kaip mies- 
tuose, taip ir kaimuose, ką slaptą sunku padaryti, užtat reikia išprašyti 
valdžios daleidimą, dėl ko turime skaityti tik rankraščius, kurie dėl to 
siekio gali būti parašyti ir maskoliškomis raidėmis; 6) išduoti pigias 
populiariškas knygeles: neturint naujai parašytų išduoti pigioms 
knygelėms darbus Duonelaičio, Baranausko „Anykš. Šilelį“, raštus 
Antano iš Būgnų ir kitus; garbė p. Jankui, kuris jau pradėjo tą darbą; 
7) pagerinti „Ūkininką“, nes pereituose metuose jis de facto buvo 
išleidžiamas dėl inteligentų. 

Išleidžiant knygeles ir laikraštį apart apšvietimo siekių turime 
visuomet turėti siekį pakėlimo tautiškos idėjos 
(išretinta tekste. - J.L.); dėl šito paskutinio siekio naudinga 8) turėti 
pas save lenkiškas ir maskoliškas knygas, „kurių skaitymas gali 
pakelti tautišką dvasią ir sušildyti širdį meile tėvynės ir artimo, ir 
tokias knygas duoti skaityti jaunoms asaboms, mokančioms lenkiškai 
arba maskoliškai". 

Iš šitos ištraukos matyti P. Leoną anuomet turėjus planą, kaip žadinti 
lietuvių tautą. Jo planas nesiriboja paprastų Žmonių švietimu, bet pabrė- 
žiama tautinė idėja, tautinis ugdymas. Anuomet, kai V. Kudirka planavo 
steigti slaptą lietuvių draugiją, pavadintą „Lietuva“, maskviečiai studentai 
tai idėjai nepritarė, bet po trejų metų P. Leonas vėl kelia tą pačią mintį, tik 
ją kitaip konkretizuodamas. 

Kaip buvo pradžioje pažymėta, P. Leonas dalyvavo pirmajame lietu- 
vių studentų pasitarime Marijampolėje, kada buvo nutarta leisti naują 
laikraštį. Jisai ir toliau aktyviai dalyvavo varpininkų suvažiavimuose, perio- 
diškai šaukiamuose kasmet vasaros atostogų metu; nedalyvavo tada, kai 
negalėjo atvykti dėl tarnybinių kliūčių. 1889 m. varpininkų suvažiavimas 
buvo teisininko Motiejaus Lozoraičio tėviškėje, Baltrušių kaime. Šitame 
suvažiavime kaip tik ir buvo nutarta leisti ūkininkams laikraštį. Šiuo metu 
buvo kalbėta ir kitais lietuvių tautinio judėjimo reikalais. P. Leonas tuomet 
pareiškė, kad lietuvių tautinio judėjimo tikslas esąs savarankiškas 
gyvenimas, kad Lietuva nusikratytų caro valdžia. Tai minčiai pritarė visi, o 
didelis užsidegėlis, V. Kudirkos draugas, J. Gaidamavičius net paklausė, 
kaip greičiau būtų galima to tikslo pasiekti; jisai taip pat pasakė šiuo 
reikalu karštą kalbą. Bet visa tai tuomet atrodė tolimas tikslas. Ir dėl to 
tiek P. Leonas, tiek kiti pasitenkino pirmiausia lietuvių tautinės kultūrinės 
ir politinės sąmonės žadinimu bei ugdymu. 

Kol buvo Lietuvoje, P. Leonas artimai santykiavo su dr. V. Kudirka, 
ne kartą vienas pas kitą lankydamiesi ir kalbėdamiesi tautinio darbo 
klausimais. Ir išvykęs į Turkestaną, P. Leonas nenutraukė ryšių su 

„Varpu“, rašinėdamas jame. Be to, jis ragino prie šio darbo taip pat toli 
nuo Lietuvos atsidūrusį, buvusį didelį varpininką iniciatorių J. Gaidama- 
vičių, per visus pirmuosius metus „Varpe“ ėjusios apysakos vardu 
„Antanas Valys“ autorių, kad jis nemestų plunksnos, o tęstų pradėtąjį 
literatūros darbą, nes šis asmuo rodė neabejotiną beletristo talentą. 

P. Leonas savo straipsniais „Varpe“ bei „Ūkininke“ padarė pradžią 
lietuvių mokslinei, ypačiai socialekonominei literatūrai. Lietuvių tautinį 
judėjimą ir būsimą prisikėlimą jisai siejo su pasaulinėmis socialinėmis ir 
politinėmis problemomis, keldamas mintį, kad atgimusi Lietuva neturėtų 
tenkintis vien tautinės kultūros ugdymo laisve, bet taip pat stengtųsi ir 
visą socialinį ir ekonominį gyvenimą tvarkyti pagal naujus mokslo 
duomenis“ [40]. 


Doc. Antanas Tamošaitis straipsnyje „Žiupsnelis atsiminimų apie 
garbės prof. Petrą Leoną" išryškino jo veiklą Lietuvos universitete. 


„Pirmą kartą išgirdau P. Leono pavardę dar vaikas būdamas. 1907 m. 
mano gimtinės kaimas susibylinėjo su kunigaikščiu Vasilčikovu dėl kelio, 
einančio per Vasilčikovo miškelį į mano gimtinės kaimą. Vasilčikovas ant 
Mituvos upės turėjo pasistatęs malūną ir buvo sumanęs uždrausti tiesųjį kelią 
į kaimo malūną, kad ūkininkai, norėdami nuvykti į kaimo malūną, turėtų 
važiuoti pro Vasilčikovo malūną ir padaryti apie 4 kilometrus nereikalingo 
kelio. Kilo byla. Kaimo sueigoje buvo nutarta paimti advokatu P. Leoną, nes 
jis, pasak kaimiečių, nepaisysiąs nė Vasilčikovo galybės ir gerai ginsiąs 
valstiečių reikalą. Bylą P. Leonas laimėjo. Garbino už tai P. Leoną visi kaimo 
gyventojai. Aš taip pat jaučiau jam pagarbą, bet, atrodo, daugiau iš baimės, 
nes jis man pasirodė galingesnis už Vasilčikovą, kurio taip bijota uogaujant, 
grybaujant ar botkočio ieškant jo miškuose. 

Antrą kartą su P. Leonu akis į akį vos nesusidūriau 1913 m., kada aš, 
giminių spiriamas eiti į kunigus, o vieno draugo ir jo pažįstamų kauniečių 
patariamas, sumaniau nueiti pas P. Leoną pasiklausti, kaip man pasielgti. 
Priėjęs prie jo buto durų, pagalvojau apie jo galybę ir pabūgęs, kad jis manęs 
neišbartų, neišdrįsau į duris pasibelsti. Draugams pasiteisinau sakydamas, 
kad mano klausimas nėra byla ir kad todėl advokatas nieko negalėtų man 
patarti. 

Čia noriu pabrėžti tai, kad P. Leonas tuo metu buvo laikomas labai 
dideliu autoritetu ne tik lietuvių tarpe, nes mano draugo pažįstamieji ir darbo 
kolegos tik lenkiškai kalbėjo, o man vis dėlto patarė kreiptis tik į P. Leoną, 
bet ne į ką nors kitą. Tie kauniečiai jau tada apie P. Leoną kalbėjo, kaip apie 
vargšų ir skriaudžiamųjų didelį užtarytoją. 

Apie P. Leoną gana daug girdėjau dar prieš karą: žinojau, kad jis yra 
Dūmos narys, bet tai man tada kažkaip nedaug ką tesakė. 

Asmeniškai su P. Leonu teko susipažinti tik 1921 metų rudeni, kada aš 
pradėjau studijuoti teisės mokslus Aukštuosiuose Kursuose, o jis čia dėstė 
teisės enciklopediją. Vėliau, jau Lietuvos Universitete, teko tik truputį klausyti 
civilinės teisės kurso, kurį tuojau perėmė dėstyti kiti profesoriai, ir visą teisės 
filosofijos istorijos kursą. Nors P. Leonas nebuvo gražbylys, bet jo dėstomi 
kursai man labai patiko, nes jis pateikdavo gryną medžiagą, be vandens. 

P. Leonas skaitydavo paskaitas iš rašto. Tūlam studentui gal būdavo nuo- 
bodoka klausytis, bet visi labai džiaugdavomės, kad perskaitytas paskaitas 
Profesorius duodavo mums multiplikuoti ir susidaryti vadovėlius egzaminams 
ruošti. Mane stebindavo P. Leono darbštumas visas paskaitas perdėmai 
susiredaguoti ir savo ranka persirašyti; o paskaitų medžiaga būdavo labai 
kondensuota. 

1924 metų rudens semestro pabaigoje prof. P. Leonas, susitikęs mane 
universiteto koridoriuje, maloniai nustebino melaukta man staigmena. 
Pasivedęs mane į šalį nuo būrelio studentų, su kuriais šnekučiavom, pasakė: 
„Prisiminęs, kaip pas mane laikei teisės enciklopedijos egzaminą, ir 
pasiklausęs kitų profesorių nuomonės, nutariau Sveikam pasiūlyti būti mano 
įpėdiniu, nes aš jau senstu ir iš viso esu tik iš bėdos profesorius“. Aš 
padėkojau ir paprašiau duoti laiko pagalvoti bei pabaigti universitetą. Prof. P. 
Leonas sutiko. Kada jau baigęs universitetą nuėjau vieną sekmadienio rytą 
pas prof. P. Leoną į namus pareikšti savo sutikimą, jis labai karštai paspaudė 
man ranką ir pareiškė, kad nuo šiol būsiva tikri bendradarbiai. 

1925 m. rugsėjo m. pradžioje užėjau pas prof. P. Leoną atsisveikinti ir 
paimti rekomendacijų, kurios man buvo reikalingos studijų reikalams. Atsi- 
sveikinant prof. P. Leonas palinkėjo man sėkmingo darbo ir ypač gražiai 
pamokė. Pamokymas buvo maždaug šitoks: Pamylėk tiesą, kurios reikia siekti 
mokslo pagalba. Kovok už tiesą ir teisingumą, kuriuos pasieksi visada atvirai 
skelbdamas mokslu pažintą tiesą. Iš užsienio grįžęs nepasipūsk, kaip tūlas 
padaro. Atmink, kad mūsų žmonelių rudinės dengia dažnai prakilnesnes 
asmenybes, kaip kitur. Savo išsimokslinimu grįžęs sąžiningai savo kraštui 
tarnauk. Na, o kad neišdyktum, mes nutarėm pakabinti Damoklo kardą, t. y. 
reikalavimą įgyti mūsų Universitete daktaro laipsnį. Nežiūrėk į tai, kad mes 
patys nesame daktarai. Atsimink, kad egzaminuoti ir revizuoti galima ir patį 
Dievą; kas kita būti egzaminuojamam arba revizuojamam. Ir tikrai, už poros 
metų grįžęs iš užsienio ir laikydamas daktaro laipsniui gauti egzaminus, aš 
pajutau prof. P. Leono griežtus reikalavimus. 

Esant man užsieniuose, aš jaučiau prof. P. Leono malonią globą ir 
paramą, kurią visada su dideliu dėkingumu prisimenu. 

Vėliau, jau dirbdamas prof. P. Leono vadovaujamame fakultete, visada 
aš jausdavau (manau, kad ir kiti mano bendradarbiai taip pat jausdavo) 
griežtą ir teisingą reikalavimą stropiai atlikti savo pareigas, nors prof. 
P. Leonas mažai kalbėdavo ir veik niekada nieko neįspėjinėdavo. Jo pavyzdys 
visus galingai valdė! Prof. P. Leono tiesumas, atvirumas ir autoritetas neleido 
fakultete susidaryti jokioms intrigoms. Jo ilgas fakultetui vadovavimas sudarė 
jaunam fakultetui gražią tradiciją, kurią fakultetas ypatingai brangina. 

Pateikdamas „Kultūros“ žurnalui žiupsnelį atsiminimų apie garbingą 
velionį P. Leoną, tik noriu pareikšti savo įspūdį, kurį gaudavau studijuodamas 
jo mokslo veikalus. Prof. P. Leono teisės mokslo pagrindiniai veikalai, nemi- 
nint atskirų rašinių, yra jo skaitytų Teisių fakultete kursų vadovėliai. Gi 
vadovėliuose paliečiamos visos to dalyko problemos, kurių tiek gausu, kad ir 
didžiausias mokslininkas, atsidavęs visą gyvenimą, negali pats vienas visų jų 
išspręsti ab initio. Tenka pasinaudoti kitų kūryba. Prof. P. Leonas taip pat 
pasinaudojo kitų mokslininkų kūryba, bet tik kaip medžiaga savo mokslo 
kūriniams. Visa imamoji jo mokslo kūriniams medžiaga gerai pergalvotos bei 
aštrios kritikos koštuvu perkošta ir į darnų kūrinį sudėta. Iš panaudotos 

istorinės medžiagos prof. P. Leonas visada padaro visiškai savas išvadas. 
Toks mokslo darbo metodas aiškiai rodo autoriaus savarankumą ir origina- 
lumą. Be grynai mokslinės prof. P. Leono kūrybos, aš jo visuose veikaluose 
randu didelės pedagoginės reikšmės mintį, kurią mano nuomone, sudaro 
autoriaus mokslo duomenimis pagrista raida, rodanti žmonijai gražesnę ir 
laimingesnę ateitį. Tačiau kelias į gražesnę ir laimingesnę ateitį ne rožėmis 
klotas. Tas kelias yra sunkios kovos kelias. Todėl, skaitydamas prof. P. Leono 
mokslo veikalus, nejučiomis imi tikėti laimingesne Žmonijos ateitimi ir užsi- 
degi pasiryžimu ir noru kovoti dėl žmonijos gerovės. Prof. P. Leonas nurodė 
mums ir kovos priemones, būtent: teisingumą, kurį sudaro žmogaus asme- 
nybės tobulinimas ir jos vertinimas. Sitokių gyvenimo pradų puoselėjimas 
jaunuomenėje ją labai auklėja. 

Prof. P. Leono mokslo veikalų auklėjamąją įtaką dar daugiau padidina jo 
gyvas pavyzdys, nes tarp jo skelbiamojo mokslo ir faktinio gyvenimo nebuvo 
jokio skirtumo; čia buvo visiškai tobula harmonija. 

Netekę didelio savo Mokytojo, mes labai nuliūdome, bet neturime 
nusiminti, nes už tai mus bartų Mokytojas. Tiesą pasakius, tokia asmenybė, 
kokia buvo prof. P. Leonas, negali išnykti. Ji lieka mūsų tautoje gyventi ir 
budėti, kad mes eitume jos nurodytu tiesiu keliu. Tad gyvenkime savo 
Mokytojo idealais!“ [41] 


Medinio namelio būrelio dalyvis (nenurodęs savo pavardės. — J.L.) 
straipsnyje „Prisiminiau??. išryškino prof. Petro Leono namuose viešpatavusį 
humaniškumą, toleranciją... 


„Neseniai tai buvo. Gal vakar. Gal užvakar. Galbūt prieš keletą metų, o 
gal dar anksčiau. Tačiau, kai anų metų vaikystės draugus sutinku, jie vis dar 
jaunystės gyvybės kupini. Tiesa, vienas pradeda plikti, kitas šiek tiek pražilo, 
trečias gyvenimo sąlygoms labiau prisitaikė, tačiau anų metų jaunystė, anų 
metų romantika dar nėra dingusi. Nedingo, nors vienas jau pasidarė 
gydytoju, kitas agronomu, trečias generolu... 

Kažkas visus sieja. Ir toji nematomoji, bet dvasiniai jungianti gija yra 
anais metais buvęs mažutis medinis namelis sodo vidury, kurio vietoje dabar 
stovi trijų aukštų mūrinis namas. 

Metų irgi tiksliai neprisimenu. Jei prisiminčiau, gal suklysčiau. Tiesa, ne 
tiek sunku tuos metus nustatyti, tačiau nėra noro romantikos į pilkąjį 
kasdieninį gyvenimą įvelti. 

Tai buvo gražūs, neužmirštini „Aušrinės“ pirmųjų metų laikai. Dabar ir 
toji romantika dingo. Tojo judėjimo ideologai, gyvenimą pažinę, galbūt, 
gyvenimo aplinkybėms prisitaikė ir tuo pačiu prarado savo buvusias idėjas, 
jaunystės neteko. Gyvenimo realumą pažinę, kai kurie jų kažkaip susvyravo. 
Galbūt, tada ir gyvenimo dėsnius suprato ir mokėjo tam gyvenimui prišlyti. 

O mano galvoj vis dėlto visą laiką prisimena tasai senas medinis namelis 
sodo vidury. 

Medinis namelis dingo. Nėra ir sodo. Kaunui plečiantis, modernėjant, 
reikalingi mūrai. 

Tasai mūras išdygo. Tačiau jame likosi medinio namelio dvasia. 

Bet mano atminčiai medinis namelis artimesnis, nes su juo ne aš vienas 

esu suaugęs, subrendęs, iš tojo namelio dvasios pasiėmęs. Sakau, iš medinio 
namelio, nes jo šeimininkas visada stengdavosi būti nuošaly, tačiau iš tojo 
medinio namelio jo dvasia, jo mintys spindėjo. 

Anksčiau mus, moksleivius, globodavo irgi jau besiilsį dvasios galiūnai: 
Maironis ir Jakštas. Pirmasis mums daugiausia mūsų senovės praeitį dėstė, 
pasakojo. Antrasis, gyvenime reališkesnis, ir tam tikrus dėsnius nustatydavo. 
Tačiau čia kartais ir mes patys pasisakydavome, pasitardavome. Čia ret- 
karčiais ir dar kai kurie vyresniųjų užklysdavo. Atsimenu iš Amerikos grįžusį 
nuotaikingą ir gyvybės pilną Vaižgantą, - ar tik ne pirmą kartą tada jį mačiau. 

„Aušrinės“ pasirodymas gerokai sukrėtė jaunuolių galvas. Padvelkė 
naujas vėjas. Norėta daugiau jaunuoliško savarankiškumo. Tačiau mūsų 
vietinės aplinkybės buvo kiek skirtingos. O kai vėliau moksleivių tarpe 
pasireiškė idėjinė diferenciacija, čia gal kiek sunkiau buvo atsispirti. Net ir 
dabar, dar neseniai, įvairias sukaktuves minėdami, kai kurie kai kam primeta 
dargi kažkokius šnipinėjimus, nors jie tada čia galingesni buvo, daugumoje 
vyravo. Gal tai nejučiomis, gal apsirikus pasakyta, kad kokį nors prašmat- 
nesnį žodį dėl savo kovų ir pergyvenimų tarus. 

Nežymų būrelį likusiu priglaudė dabartinio trijų aukštų namo vietoje 
buvęs atmintinas medinis namelis. Tačiau ir tada, tarytum savo gyvenimo 
gaires numatę, apsisprendę, nejautėme jokio šio medinio namelio spaudimo. 
Šeimininką tik retkarčiais atvykdami pamatydavome, o per mūsų pasikal- 
bėjimus jo, turbūt, niekada nebūdavo. Jauni susiėję, jauni ir tarėmės be 
kokios nors pasaulėžiūros primetimo, ;kokio nors spaudimo. Gal ne taip, kaip 
kiek pirmiau prie Rotušės aikštės namuose visi bendrai susiėję. 

Medinio namelio dvasia nejaučiamai ne vienam gyvenimo gaires nustatė, 
nes tojo namelio šeimininko nematomoji dvasia visus mus veikė. Kaip 
paprastai, ne visi toje dvasioje pasiliko, nes jaunikliai kartais savaip 
„Surimtėja“, vienas kitas „blaiviau“ pagalvoja. 

Ir mūsų medinio namelio būrelis išsiblaškė. Tačiau, kai draugus susieini, 
žodį prašnekus iš vieno kito dar jauti, kad medinio namelio dvasia dar gyva, 
ir tojo namelio dvasios niekas nenustelbs. 

Vargu ar visi tojo būrelio likučiai pajėgs pavaduoti vieną dvasios galiūną" 
[42]. 


Žurnale „Teisė“ straipsnius apie Petrą Leoną išspausdino V. Biržiška ir 
V. Burkevičius. Tame pačiame žurnalo numeryje buvo išspausdintos teisingu 
mo ministro B. Masiulio, VDU rektoriaus M. Remerio, Teisininkų draugijos 
pirmininko J. Gudauskio kalbos, pasakytos laidojant prof. Petrą Leoną (žr. šios 
knygos 591-595, 599 p. ). 

Vaclovas Biržiška straipsnyje „Prof. Petrui Leonui mirus'? dalijosi 
tokiomis mintimis: 

„Neišvengiamos mirties dalgis diena iš dienos rauna iš visuomenės tarpo 
ir tylius darbininkus, kurių nė vardai plačiau nežinomi, ir pirmuosius mūsų 
krašto darbininkus. Ypatingai per keletą paskutinių metų vienas po kito mus 
apleido tie, kurių vardai seniai jau buvo žinomi visai mūsų aktyviai 
visuomenei, žinomi ne jų titulais, ordinais, valstybinėmis tarnybomis, bet tais 
darbais, kuriais jie mums Lietuvą kūrė dar anais, rusų okupacijos laikais, 

kurie mūsų priekyje ėjo visur, kur reikalingas buvo atsidavimas, pasišven- 
timas, prisiėmimas atsakomybės už visuomenės viešąjį veiksmą ir kurie buvo 
mūsų sąžinės balsais ligi pat paskutinės savo gyvenimo dienos. Kada jie mus 
apleidžia, pasilieka jų vietose neužpildoma spraga, niekas jų apleisto postovio 
neužima ir užimti negali, nes jiems išaugti, sutvirtėti, subręsti reikėjo tokių 
sąlygų, kurių dabar nesugebame sudaryti, reikėjo kovos, kurioje galėjo išsi- 
saugoti tik ypatingai moraliai patvarūs. O senstančiam žmogui žiūrint aplinkui 
ir matant vis naujas tuščias vietas, pradeda rodytis, kad toji siaučianti 
aplinkui mirtis tai ne tik neišvengiama gamtos, bet ir lyg kokia socialinė 
būtinybė, kuri stengiasi pašalinti iš gyvųjų tarpo visus, kas tik buvo; gyvi 
liudytojai senųjų, dabar palaidotų, idealų, senųjų visuomeninių vekselių, 
kuriuos dabar visuomenė atsisako mokėti: politinio karjerizmo, moralinio 
supuvimo, egoistinio rūpinimosi vien savo asmens reikalais laiku, pilno pamir- 
šimo visuomenės reikalų ir nuolatinės hipokrizijos metu, ar ne anachronizmas 
yra žmonės, kurie į save priprato žiūrėti tiktai kaipo į visuomenės tarnus, 
kuriems nėra savo reikalų, o tik viešieji reikalai, kurie nieko iš visuomenės 
sau nereikalauja, bet visą save tai visuomenei atiduoda; šių dienų visuomenei 
jie vien savo buvimu kitiems akis bado, net ir tylėdami, net ir pasyviai 
žiūrėdami į naujųjų didvyrių žygdarbius. Jiems mūsų visuomenei jau nėra 
vietos ir mirus jiems smilkomi smilkalai, bet tuo pačiu laiku, galbūt, daug kas 
lengvai atsidūsta, nes, visgi, vienu viešuoju jų sąžinės priekaištu lieka 
mažiau. Ir daug kas lengviau atsiduso, viešai vieną kitą ašarą išleidęs, mirus 
profesoriui Petrui Leonui, nes tarp tų paskutinių laikų mūsų brangiųjų mirusių 
jis buvo tas, kurio sąžinės balso bijotasi daugiau negu kurių kitų. Dėl to, tarp 
balsų, kurie palydėjo jį į amžinybę greta nuoširdaus liūdesio, gal, ir galima 
buvo atjausti ir kitokių, nes jį lydėjo ne vien tie, kuriems buvo artimas 
mirusiojo darbo pagrindinis motyvas - kova už morale pagrįstą teisę. 

Čia yra viena priežasčių, dėl kurios daug kam sunku atvirai dėl mirusio 
viešai atsiliepti; sunku ir man, nes, nežiūrint gražiausių asmeninių ir darbo 
santykių, kuriais buvome keliolika metų bendro darbo surišti, visgi, dėl 
skirtingų būdų ir visuomeninių polinkių ir tendencijų, kartais ir nesutikdavome 
- neretai tylinčiu priekaištu žiūrėjo jis ir į mane, kuris atrodė jam oportunistu 
ten, kur, jo manymu, neprivalu tokiam būti. Sunku rašyti, kada gilumoje 
širdies rusena įsitikinimas, kad, apie jį rašant, mažiau ar daugiau nusikals- 
tama ir velionies valiai: visi, kas jam buvo artimesni, žino, kaip jis nepakentė 
kokio nors viešo jo kėlimo, minėjimo; taigi, negalima buvo net siaurame jo 
bendradarbių būryje minėti jokių jo sukaktuvių ar ruošti jam skirtų iškilmių; ir 
kada, jo 70 metų sukakties proga, man teko parašyti „Kultūrai“ mažą jam 
pavestą straipsnį, jis trumpai tik pranešė, kad jei šis straipsnis bus išspaus- 
dintas, jis žurnalui nuims savo redaktoriaus parašą. Taigi, ir dabar, rašyda- 
mas šiuos žodžius liūdesio proga, visgi, jaučiuos lyg nusikalstąs jam, lyg 
blogam išnaudojąs tą aplinkybę, kad iš anapus gyvenimo jis asmeniškai 
protestuoti negali. Bet rašau, nes per daug jau pats asmeniškai jam esu 
dėkingas, o, nenorėčiau ir tos visuomeninės skolos nors maža dalim, nors 
širdingu žodžiu nepamėginti išlyginti. Atmesdamas kiekvieną savęs minėjimą, 
jis nepraleisdavo progos kitus, artimesnius ar tolimesnius, draugus priminti, 
paminėti, pagerbti. 

Tačiau, apie jį rašydamas, nedaug tegaliu vien iš asmeninių santykių su 
juo pasemti, nes pirmą kartą su juo asmeniškai tesusidūriau 1918 m. 

Maskvoje, kada viename lietuvių susirinkime jis man viešai prikišo nenuo- 
širdumą, berods veidmainiškumą, viešai kitiems statant tokius reikalavimus, 
kurių nestatau pats sau - vėliau jis prisipažino, nežinojęs kai kurių faktų, dėl 
kurių nebūtų to reikalo viešai tokia forma kėlęs; bet kaip tik tokiu manęs 
puolimu jis mane iš karto sužavėjo - tuo politinių aistrų siutimo metu, nuo 
kurių ir jam pačiam moraliai teko būti nuskaustam, iš politinio priešo, koks aš 
jam tuo laiku buvau, jis reikalavo ne savo politinės pozicijos pripažinimo, bet 
tik nuoširdumo, žodžių suderinimo su darbu, reikalavo politikoje moralės. 
Keletui metų praėjus, jau Kaune, likimas ilgam laikui įkinkė mudu į vieną 
visuomeninį vežimą, kur jis, kaipo teisių fakulteto dekanas, kūrė pirmąją 
Lietuvos aukštąją teisių mokyklą, o aš, kaipo to fakulteto sekretorius, turėjau 
tam jo darbe padėti. Ir keistas buvo tas mudviejų bendradarbiavimas; ne aš 
stengiaus nuimti nuo jo pečių, 20 metų už mane senesnių, dalį tos naštos, 
kuri ypatingai yra sunki kuriant tokia atsakinga organizacija, ne aš stengiaus 
apsaugoti nebejaunus jo: nervus nuo nereikalingų susijaudinimų, bet, atvirkš- 
čiai, jis pats, be savo tiesioginio dekano darbo, pasiimdavo žymiausią dalį 
kasdienio sekretoriaus darbo, lyg norėdamas duoti man galimumo ir kitų 
darbų imtis, ir ėmė arti savęs visą odiumą tų visų susidūrimų ir nemalonumų, 
tiek bendrai universitete, tiek įstaigose už universiteto ribų, nors žymią dalį tų 
susidūrimų sukeldavau aš pats savo kiek per karštu temperamentu; ir tuo 
pačiu laiku jis dar stengėsi man įrodyti, mano sąžinės graužimams nuraminti, 
kad kaip tik ta nedidelė darbo dalis, kuri man fakultete paliko, tai ir yra, jo 
manymu, svarbiausia fakultetinio darbo sritis. Kada, per vieną fakultetų posė- 
dį, išerzintas kažkokio mano užsispyrimo dėl vieno svarstomo fakultete 
klausimo, jis, vienintelį kartą per keliolika mūsų bendradarbiavimo metų, 
nesusivaldė ir gana griežtai man padarė pastaba, dėl kurios tuojau po 
posėdžio aš jam pasiunčiau atsistatydinimo iš sekretoriaus pareiškimą, tai po 
pusės valandos gavau tik trumpą jo laiškelį, kad į fakultetą jis mano 
pareiškimą įnešiąs tik kartu su savo atsistatydinimu iš dekano pareigų. Po to 
jau nemėginau daugiau trauktis nuo bendradarbiavimo su juo. 

Atrodė man, kad toks baigtas plieninis žmogus, koks buvo prof. Leonas 
paskutiniame savo gyvenimo etape, gali susidaryti tiktai į senatvę, po ilgų 
vidųjų ir laukųjų kovų, sunkių pergyvenimų; bet ir čia apsirikau. 1934 m. 
pavyko man gauti pluoštą P. Leono laiškų, rašytų 1885-1887 m. jo 
gimnazijos draugui Pranckevičiui, jiems abiem jau esant universitetuose - P. 
Leonui Maskvoje, Pranckevičiui Charkove. Juos gavęs, paprašiau patį tų laiškų 
autorių pridėti jiems komentarus ir kartu su komentarais jų pradžia 
išsispausdinau „Mūsų Senovėje“ 1937 m. (jų pabaiga, deja, pasirodys, P. 
Leonui jau mirus). Į tuos laiškus įsiskaičius, susidaro įsitikinimas, kad nėra 
jokio pagrindinio skirtumo tarp moralinio veido ano 20 metų jaunikaičio ir to 
70 metų veikėjo, kuris, 50 metų praėjus, tuos laiškus komentavo. Zinoma, 
faktai, stilius, autoriaus kultūrinis bagažas yra kitas, bet esu tikras, kad, jeigu 
tie laiškai autoriaus ir nebūtų pasirašyti, niekas, kas P. Leoną pažino 
dabartiniais laikais, nedvejotų jam tuos laiškus priskirti. Tas pats aukštas 
moralinis autoritetingumas, tie patys griežti vidujai reikalavimai statomi sau ir 
kitiems, tas pats nepakentimas kokių nors politinių ar visuomeninių 
kompromisų, ta pati tolerancija svetimai nuoširdžiai nuomonei, tas pats 
tonas, dažnai net ir tie patys žodžiai. Sugretinus, jau iš tų laiškų iškyla tas 
pats visuomeninės moralės mokytojas, koks jis viešai liko daug vėliau, tas 

pats subrendęs visuomenininkas, nors tuo laiku jis buvo iš visų pusių įvairių 
mokytojų apsuptas ir visų mokomas, nors jam pačiam dar atrodė, kad daug 
kas turi jam lemiamos įtakos. Kaip jis įgijo tą aukštą subrendimą? Iš kur jam 
tai atsirado? Sunku atsakyti, P. Leonui nepalikus jokių platesnių atsiminimų iš 
savo vaikystės dienų, iš savo jaunystės. Rašė ir kalbėjo jis apie daug savo 
senųjų draugų, minėjo neretai senuosius laikus, bet savęs beveik nelietė. 
Tačiau charakteringa, kad jo senieji, dar gimnazijos laiko draugai (A. Kriš- 
čiukaitis, V. Mačys) ir patys užtektinai savarankišką visuomenėje poziciją 
užėmę kai kuriais, ypatingai visuomeninės etikos klausimais, nuo gimnazijos 
suolo ligi pat mirties, laikė jį sau autoritetu. Iš tų jau minėtų laiškų aiškėja, 
kad dar gimnazijoje jis jau buvo visiems savo draugams toks pat moralinis 
autoritetas, koks buvo ir vėliau visiems kitiems. Matyti, tuos moralinius 
pradus jis atnešė iš savo tėvų pastogės ir sugebėjo juos išsaugoti ir jų 
neišbarstyti, trankomas po platųjį pasaulį, dirbdamas įvairiausią darbą, 
gyvendamas tarp įvairių Žmonių. Ir ne dėl ko kito, bet dėl tų pradų jis užėmė 
tokią išimtinę mūsų visuomenėje vietą, nes jo politinės pažiūros, jo mokslinės 
žinios susiformavo jau kiek vėliau, jam labiau subrendus. 

Savo palinkimą prie teisės studijų ir teisininko darbo, matyti, gimna- 
zijoje P. Leonas dar nebuvo įspėjęs, nes, 1884 m. gimnaziją baigęs, jis stojo 
ne į teisės fakultetą, bet į gamtos matematikos fakulteto matematikos skyrių. 
Ir jei ne fizikos profesorius Stoletovas, kažin ar nebūtumėm nustoję teisininko 
visuomenininko P. Leono, galbūt, ir jam būtų buvę lemta, kaip ir daugeliui 
kitų, vargti po svetimas mokyklas matematikos mokytoju, taip savęs ir 
neatskleidus. Laimei, Stoletovas sukirto jį per egzaminus iš fizikos, ir P. 
Leonas, nenorėdamas sėdėti dvejų metų viename kurse, perėjo į teisę. 
Sužinojęs iš pasikalbėjimo su manim, kad man panašią paslaugą po 20 metų 
padarė prof. Konovalovas, nukirtęs mane iš chemijos ir tuo privertęs irgi stoti 
į teisę, velionis juokdamasis pabrėžė, kiek maža reikia jaunuoliui nueiti visai 
jam svetimu keliu, sulaužyti ateičiai visą gyvenimą. Kaip tik teisėje P. Leonas 
ir rado visą save. Teisininko studijos nebuvo jam tik priemonė, kaip daugeliui 
kitų, lengvai gauti diplomui, bet patraukė jį visu savo gilumu, juo labiau, kad 
ir anuo metu Maskvos universitetas turėjo labai gerų mokslinių ir pedagoginių 
jėgų. Visą gyvenimą jis minėjo savo profesorius Janžulą, Čuprovą, bet 
ypatingai Maksimą Kovalevskį ir Gambarovą. Pirmieji du, matyti, paskatino jį 
rašyti ir pirmuosius ekonominius straipsnius referatus (Keli žodžiai apie 
prekystę ir amatus, Apie bendroves). Gambarovas, kurį P. Leonas ypatingai 
brangino, formavo jo teisines pažiūras, M. Kovalevskis daugiausia turėjo 
įtakos jo visuomeniškai politinei pasaulėžvalgai sudaryti. Greičiausiai, jo 
įtakoje iš linkusio gimnazijoje į socializmą gimnazisto jis universitete virto 
giliu demokratu, bet ne revoliucionierium, tautininkų, bet ne šovinistu, 
konkretaus, apčiuopiamo, pozityvaus darbo šalininku. Toji, universitete įgyta 
pasaulėžiūra, šiek tiek naujų politinių aplinkybių įtakoje ilgainiui dar pagilinta, 
sudarė pagrindą visai jo vėlesnei veiklai. Bet tai nebuvo tik gryni šūkiai - jų 
įgyvendinimo jis reikalavo ne tik visuomenėje, bet ir mažesnėje bendruo- 
menėje, net atskirų žmonių tarpe. Būdingas tuo atžvilgiu yra jo vienas 
posakis laiške gimnazijos draugui Pranckevičiui, kuris pradėjo linkti į 
aristokratiją: „Aš pažinojau Mat. Pranckevičią, sūnų ūkininko, kuris būdamas 
mažas kiaules ganė, bet suėjęs šįmet to savo pažįstamo ir mano draugo 
neradau“; „jeigu demokratas pavirsta aristokratu, tai retai esti prielankus 

viešajam darbui“; praėjus lygiai 40 metų tą patį posakį beveik žodis į žodį jis 
pakartojo, jį taikydamas mūsų naujai išaugusiai „nepriklausomai“ ponijai... 

Savo organizaciškai konstruktyvinius gabumus jis turėjo progos parodyti 
ten pat Maskvoje. Nuo pat pirmųjų savo studentavimo metų, būdamas 
Maskvos lietuvių studentų draugijos narys, jis 1886 m. rudenį, tik perėjęs į II 
kursą, renkamas draugijos pirmininku. Kiek galima suprasti iš jo korespon- 
dencijos, jis buvo tos draugijos pirmasis pirmininkas, nes ligi to laiko draugija 
be jo apsieidavo. Nuo to laiko jis pirmininkauja draugijai ligi universiteto 
pabaigimo ir ją iš pagrindų reformuoja. Jis pirmasis iškėlė ir įgyvendino 
taisyklę, kad visi nariai turi kartkartėmis skaityti draugijos posėdžiuose 
referatus, taisyklę, kuri, veikdama keliasdešimt metų, davė Lietuvai daug 
mūsų rašytojų, kurie be jos, galbūt, ir nebūtų buvę savo plunksnos niekados 
išbandę. Jau pirmais metais jam tą taisyklę įgyvendžius, su referatais stojo 
būsimieji Lietuvos universiteto profesoriai P. Leonas, A. Kriščiukaitis, 
VI. Mačys, J. Radzvickis, rašytojai A. Vilkutaitis, M. Lozoraitis, P. Matulaitis ir 
kiti. Beveik visi jų referatai buvo tuojau išspausdinti „Šviesos“ 1887-1888 m. 
ir iš karto virto visos visuomenės, ne vienų studentų nuosavybe. Tuo pačiu 
laiku jis sužadina visą draugiją rūpintis „Aušros“ atgaivinimu ir, labiausiai 
A. Kriščiukaičiui ir Vilkutaičiui padedant, organizavo „Šviesos“ „maskviečių“ 
priedą, kuriame pasireiškė toks būdingas P. Leonui sugebėjimas bendram 
darbui sujungti ideologiškai labai skirtingas jėgas. „Šviesoje“ ir jis pats pirmą 
kartą pasirodė savo slapyvardžiu „P. Liūtas“, kuris jam buvo tik vertimas jo 
neva lotynizuotos pavardės, bet Lietuvos visuomenei virto savitu simboliu, 
charakterizuojančiu visą jo paties moralinį veidą. Tuo slapyvardžiu pasirašy- 
davo jis daugumą savo straipsnių (dar vartojo slapyvardžius „Girininkas“ ir 
„Atsiradęs“), bet, apskritai, jis nebuvo gausus rašytojas - tiek spaudos 
uždraudimo laikais, tiek vėliau periodinėje spaudoje retkarčiais teatsiliepdavo, 
bet todėl svariai, neretai lemiamai: periodinė spauda jam visada buvo brangi 
viešosios nuomonės tribūna, kuri leistina naudotis tik svarbiais, visuomenei 
rūpimais klausimais - taigi, joje prabildavo dažniausiai, tik palaikydamas tą ar 
kitą visuomenei svarbų sumanymą, daug rečiau ką pasmerkdamas. Šiaip be 
būtino reikalo vengdavo polemikos, geriau pasirinkdamas savo laiką leisti ne 
paviršutiniams publicistiniams straipsniams, bet rašyti mokslo straipsniams, 
kuriuos spausdino tik visiškai subrandintus. 

Diplomą gavęs, jis pergyveno tuo laiku bendrą visiems lietuviams inteli- 
gentams tragediją - bergždžias pastangas imtis savo profesinio darbo savo 
krašte. Ir jam, kaip ir daugeliui kitų, teko virsti „bėgliu iš tėvynės“, išsikelti 
tarnauti į tolimą Turkestaną. Tik buvo ir tam tikrų skirtumų - kad ir atskirtas 
nuo savo krašto tūkstančiais kilometrų, jis nenutauto nei pats, nei leido savo 
šeimą nutautinti; dėl karjeros neišsižadėjo savo politinių pažiūrų ir kaip tik dėl 
jų nukentėjo Turkestane per 1905 m. revoliuciją, kas jį paskatino dar kartą 
pamėginti, šį kartą sėkmingai, savo krašte rasti savo darbui dirva; pagaliau, 
visą laiką būdamas už Lietuvos ribų, jis palaikė su ja artimiausią kontaktą, 
tiek asmeniškai, kiekviena proga ją lankydamas, tiek literatūriškai, 
kartkartėmis siųsdamas „Varpui“ ir „Vienybei Lietuvininkų“ savo straipsnius, 
kurie mūsų visuomenei svėrė gal daug daugiau, negu kitų inteligentų veikla 
pačioje Lietuvoje. 

Grįžęs į Lietuvą ir Kaune pradėjęs verstis advokato praktika, jis rado 
Lietuvą, visgi, žymiai politiškai pasikeitusią ir dėl to ne iš karto sutapo su 

nauju Lietuvos gyvenimo tempu. Ligi tol jam artimieji „varpininkai“, kurių net 
pirmuose organizaciniuose suvažiavimuose jam teko dalyvauti, revoliucijos 
įtakoje evoliucionavo, virto, kad ir trumpam laikui, revoliucine organizacija, o 
jam nuo pat studentavimo laikų buvo svetimi revoliuciniai kovos metodai. 
P. Leonui likus ištikimam pirmųjų „Varpo“ metų ideologijai, o „varpininkams 
demokratams“ nuo jų nukrypus į kairę, be to dar, jiems labai maža teturint 
įtakos ir šalininkų Kaune, savaime apsilpo ir artimi ligi šiol P. Leono su jais 
ryšiai. Iš kitos pusės, ir vyraujančios Kaune klerikalinės dešiniosios lietuvių 
grupės savo politinėje veikloje buvo jam visiškai svetimos. Nesant demokra- 
tinio centro, jis pasilieka tarp tų visų grupių, bet, galbūt, kaip tik dėl to 
patenka į I valst. dūmą, nes ties jo asmeniu lengviau buvo susitarti priešin- 
goms rinkikų grupėms. Jo trumpalaikis darbas Rusijos dūmoje negalėjo jam 
duoti didesnio pasitenkinimo, nes nei bendroje Rusijos politikoje, nei Lietuvos 
reikalams politinių aistrų audroje sunku buvo ką nors pozityvaus laimėti, juo 
labiau, kad ir jam ideologiškai artimiausioji tuo laiku kadetų partija, tautiniais, 
ne rusų tautą liečiančiais klausimais, neretai užimdavo jam nepriimtiną 
poziciją. Dūmą išvaikius, jis grįžo į Kauną ir čia, be savo profesijos darbo, 
daugiausia energijos atidavė kultūriškai organizaciniam lietuvių darbui, vai- 
dindamas jame panašią rolę, kaip studentavimo laikais, - prie bendro darbo, 
neturinčio grynai politinio pobūdžio jungdamas dažniau jam svetimus 
politiškai elementus, žmones, kurie, savo tarpe bekovodami, net neįsivaiz- 
duodavo, kad galės bet kokį darbą prie vieno stalo bendrai dirbti; jis ir Kauno 
tautiniame atgimime tuo būdu suvaidino labai rimtą rolę. 

Didysis karas nubloškė jį į Maskvą, kur tuo laiku susibūrė daug 
jaunuomenės ir šiaip lietuvių pabėgėlių. Savaime jų tarpe jis virto centru - 
Maskvos lietuvių komiteto pirmininku. Jo aukštas moralinis autoritetas 
paveikė lietuvių koloniją, ne tik rūpinant tremtinių reikalais, bet ir politiškai: 
aplink jį susispietė didelis būrys jo politinių šalininkų, ir iš to išaugo „Santara“, 
kuri atitiko jo senąją politinę, demokratinio centro liniją. Tačiau, nevartojant 
demagogijos, tų laikų sąlygomis „Santaros“ principais sunku buvo paveikti 
mases - prie jos susispietė, daugiausia, inteligentai, studentai, ir jų dauguma, 
P. Leono veikiama, pasiliko tai ideologijai ištikimi, jau ir nepriklausomoje 
Lietuvoje, ir irgi panašiai, kaip ir Maskvoje, nejsileidę gilesnių šaknų masėse. 
Bet, visgi, P. Leono politinė grupė veikdama svariai reiškėsi tremtinių 
gyvenime ir dėl to konkuruojančių partijų buvo smarkiai puolama. Dėl tos 
kovos 1916-1917 m. ir iškilo žinomas konfliktas tarp P. Leono ir Petrapilio 
lietuvių studentų draugijos, radęs ir platesnį tremtinių visuomenėje atbalsį ir 
smarkiai moraliai paveikęs ir patį P. Leoną. Kaipo lietuvių centro komiteto 
įgaliotinis, P. Leonas buvo nuvežęs 100.000 rub. į Stokholmą įduoti Vilniaus 
lietuvių komiteto įgaliotiniui. (Petras Leonas 100 000 rublių į Stokholmą 
nevežė. Tai padarė kitas asmuo. Apie tai rašoma šios knygos 202 - 205 p. 
Čia pateiktas V. Biržiškos tekstas neatitinka tiesos. P. Leonas dėl šių pinigų 
pasisavinimo buvo apkaltintas nepagrįstai. - J. L.). Šiam neatvažiavus, 
P. Leonas, negalėdamas ilgiau Stokholme gaišti, pinigus perdavė lenkų 
įgaliotiniui Lubomirskiui, kuris apsiėmė juos lietuviams atiduoti. Po kiek laiko 
paaiškėjo, kad iš pasiųstų 100.000 rub. vilniečiai lietuviai tegavo 10.000 rub., 
t.y., vos 1/10 pasiųstos sumos dalį. Kadangi niekas neabejojo, kad 
Lubomirskis asmeniškai tų pinigų sau nepasiėmė, bet atidavė juos ne 
adresatui, tik lenkų organizacijoms, tai Rusijos lietuvių spaudoje kilo audra 

prieš lenkus, kuriuos „Lietuvos Balsas“ pakaltino lietuvių pinigus pasisavinus. 
Ir tuomet Petrapilio lietuvių studentų draugijos valdyba savo posėdyje 
1917 m. sausio 26 d., žinomam demagogui, vėlesniam sovietų centralinio 
vykd. komiteto nariui, Petrui Baliui įnešus, sumanė ginti lenkus nuo šmeižimo 
iš lietuvių pusės, ir tinkamą tam priemonę surado suformulavusį P. Leono 
paklausimą apie šių pinigų likimą. Aišku, P. Leonas, turėdamas Lubomirskio 
pakvitavimą, jokių kitų paaiškinimų ir nebūtų galėjęs duoti. Tačiau „Naujoji 
Lietuva“ šios draugijos protesto neišspausdino, bet, redakcijos prieraše 
(1917 m. Nr. 5) trumpai tik paminėjusi, sudarė įspūdžio, kad jau čia P. 
Leonas kaltinamas pinigus ne atidavęs. Savaime aišku, tokios jautrios sielos 
žmogui, kuris, be to, ypatingai visad pasižymėdavo; didžiausiu tvarkingumu 
visuomenės reikalus vedant, toks neva kaltinimas buvo ypatingai skaudus. Ir 
jis „Liet. Balso“ 1917 m. Nr. 13 griežtai jai atsakė, nors iš dalies ir suprato, 
kad čia būta ne tiek jam asmeniškai mesto kaltinimo, kiek progos atsiskaityti 
su juo, kaipo su įtakingu politikos priešu. Tokią taktiką jis palaikė jėzuitizmu ir 
palygino net su rusų vad. juodašimčių taktika. Iš to atsakymo kilo naujos 
polemikos, jos atbalsiai paplito visoje gausioje išeivijoje, ir, nors netrukus 
prasidėjusi rusų revoliucija nukreipė lietuvių visuomenės dėmesį į kitą pusę, 
velionis ilgai negalėjo pamiršti jam padarytos moralinės skriaudos. Rodosi, tik 
arčiau susigyvenęs su jaunuomene jau dekanavimo laikais, jis įsitikino, kad 
jos netaktas dažnai yra sukeliamas ne blogos valios, bet tik neapsigalvojimo, 
kad tokiuose ekscesuose visados už jaunuomenės pečių stovi kas nors 
pašalinis, kuriam rūpi visai kitas reikalas, negu tas, kurį pakiša jaunuomenei. 

Į nepriklausomą Lietuvą P. Leonas grįžo tokiam amžiuje, kada paprastai 
jau galvojama apie poilsį, apie sumažinimą darbo, apie tylų taupymą fizinių 
jėgų likusiai gyvenimo daliai; juo labiau, kad grįžo su nusistovėjusia repu- 
tacija vieno Žžymiausiųjų tautos veikėjų, kas ir visuomenės akyse jį visai 
pateisintų, jei jis panorėtų ramiai, toli nuo visuomeninio darbo, savo gyveni- 
mą baigti. Tačiau įvyko visai priešingai - kaip tik paskutiniu savo gyvenimo 
laiko tarpu jis valstybei kurti ir visuomenei organizuoti išvystė visas savo 
turtingas sielos jėgas, jų tarpe ir tokias, kurioms anksčiau nebuvo nei progos, 
nei galimumo pasireikšti, - bet visur, kiekvieną savo varomą darbą grįsdamas 
tuo pačiu etiniu pagrindu, jam nuo pradžios jo viešojo veikimo būdingu. P. 
Leonui teko kurį laiką dalyvauti ir vyriausybės darbe, kaipo teisingumo ir 
vidaus reikalų ministeriui. Čia jis buvo kūrėjas, kuriam teko tiesti pamatus 
mūsų teismų organizacijai ir mūsų savivaldybėms. Ir viskas, ką gero tose 
institucijose mes teturime, gavo pradžią iš P. Leono joms įkvėptų pradų; 
vėliau jam teko būti lyg ir permanentiniu vyriausiųjų rinkimų į seimą komisijų 
pirmininku, nes jo objektyvumu ir teisingumu neabejojo nė jo politiniai 
priešai. Pagaliau, nuo 1922 m. prasidėjo žymiausias ir sunkiausias jo darbas 
- kūrimas teisių fakulteto, o vėliau ir vadovavimas Lietuvos Advokatų 
Tarybai. 

Tenka tik stebėtis žmogumi, kuris, turėdamas 58 metus, aplinkybių, 
tinkamų žmonių stokos verčiamas, sutiko pradėti dėstyti iš karto keletą 
teorinių kursų, anksčiau niekados nesiruošęs profesoriaus karjerai. Bet jam 
tai ir nebuvo karjera, tik visuomeninė pareiga, tokia pat, kaip ir kitos, nebent 
už kitas daug atsakingesnė. Trumpu, palyginti, laiku jis nugali visus kurso 
paruošimo sunkumus ir patraukia studentus ne tiek išoriniu savo paskaitų 
skambumu ar kalbėtojo privalumais, kiek gilia visuomenine filosofija, kuri tų 

paskaitų pagrindan buvo padėta ir kuria jis patraukdavo klausytojų širdis. 
Susirūpinęs palengvinti studentams studijas, jis, neapleisdamas savo kitų 
darbų, tuo pačiu laiku paruošė ir pirmuosius spausdintus savo paskaitų 
kursus. Susiartinęs su jaunuomene, jis virto fakulteto gyvenime karščiausiu ir 
atlaidžiausiu tos jaunuomenės reikalų gynėju, kuris visas jos daromas klaidas 
visad stengėsi išaiškinti jos nesubrendimu, nepasiruošimu, nuovargiu. Kaipo 
dekanas nuolatos susidurdamas su studentais, su jų reikalais ir įvairiais 
prasižengimais, jisai stengdavosi pats juos likviduoti, nekeldamas viešumon, 
kad kaip nors nepakenktų suklydusio jaunuolio ateičiai, ir apie daugelį tokių 
faktų fakultetas dažnai tik po metų - kitų sužinodavo, kada pats nusižen- 
gimas nustodavo savo aktualumo. Susirūpinęs intelektualiniu tos studentijos 
pakėlimu, jisai savo lėšomis įsteigė fondą piniginėms premijoms už geresnius 
studentų darbus duoti. Pagaliau, žaliai savo klausytojus nutašęs, jis dar turėjo 
progos ir galimumo ir toliau jų gyvenimo eiga sekti ir kartais jų vingiuotus 
kelius tiesti, globodamas jaunuosius teisininkus, kaipo Advokatų Tarybos 
pirmininkas. 12 metų dirbdamas su jaunuomene, jis taip su ja suaugo, kad 
jau nebegalėjo ir skirtis, ir kada, dėl amžiaus ribos, bet prieš jo norą, jam 
teko apleisti aktyvaus profesoriaus darbą, jisai netrukus, pasinaudojęs 
išrinkimu garbės profesorium, paskelbė studentams naują - sociologijos - 
kursą, kuriame stengėsi duoti kvintesencija savo etiškai teisinės pasaulė- 
žvalgos; šį, neapmokamą, kursą jis skaitė ligi paskutinio savo gyvenimo 
momento - dvi dienas prieš mirtį jis dar skaitė eilinę paskaitą. 

Ne mažiau atsakingas, bet žymiai sunkesnis ir reikalaująs daug daugiau 
takto ir ištvermės buvo ir kitas jo, kaipo fakulteto dekano, darbas - fakulteto 
organizavimas. Reikėjo jį sudaryti iš žmonių, kurių daugelis taip pat į 
profesorius nesiruošė, bet kurių kiekvienas buvo tam tikra individualybė, su 
įvairiu pasiruošimu, su savo senais įpročiais, ambicijomis, fantazijomis (teisių 
fakultetas ilgai buvo „ministrų“ fakultetas, savo tarpe turėdamas daugiau kaip 
pusę įvairių sričių, politinių krypčių ir nusistatymų buvusių ar esančių 
ministrų). Kiekvienas jų laikė savo dėstomą kursą svarbiausiu, savo pedago- 
ginį prityrimą geriausiu, savo politinius įsitikinimus kilniausiais. O čia dar 
prisidėjo ir būrys iš svetur pakviestų profesorių, svetimų mums ir savo 
kultūra ir visai kito pasiruošimo ir kitų tendencijų, kurių kitų ir moralinis 
veidas, kviečiant, dar nebuvo aiškus. Iš tos margos sudėties sudaryti darną, 
vieningą organą galėjo tik vienas P. Leonas. Savo taktu, sugebėjimu kiekvie- 
ną konfliktą tiek pačių profesorių tarpe, tiek kylantį nuolatos tarp profesorių ir 
studentų, likviduoti tik gimstant, vengimu primesti savo nuomonę kitiems, net 
pirmininkaujant posėdžiuose, kuriuose jis išsitardavo paskutinis, ir tai tik jei 
būdavo įsitikinęs bręstančio veiksmo kenksmingumu, jis trumpu laiku pasiekė 
tai, kad tas margas dėstytojų konglomeratas virto labiausiai susigyvenusiu ir 
net susidraugavusiu fakultetu visame universitete. O tie keli konfliktai, kurie 
kilo su keliais svetimšaliais profesoriais, pasirodžiusiais neprisitaikiusiais mūsų 
darbo sąlygoms, buvo taip tyliai ir sklandžiai likviduoti, kad ir patys, fakultetą 
apleidę dėstytojai, nesijautė nuskriausti. Net ir pats fakultetas, laikęs P. 
Leoną savo įgimtu dekanu, dažnai neatjausdavo jo rolės fakultete; ją 
geriausiai suprato tik tuomet, kada P. Leonas savo funkcijas užleido kitiems. 

Dar vienas būdingas bruožas - paprastai nuoširdūs draugai įsigyjami 
gimnazijos ar universiteto suoluose; vėliau atsiranda bendradarbiai, padėjėjai, 
šalininkai, bet nauji draugystės ryšiai jau neužsimezga. P. Leonas, ligi grabo 

lentos ištikimas savo jaunų dienų draugams, ir toliau, per gyvenimą eidamas, 
vis naujus draugus įsigydavo, kurie galiausiai apsupo jį gausiu būriu; tai buvo 
draugai, kad ir jaunesni už jį, ir jis jiems buvo tikras draugas, kuriam rūpėjo 
visos jo draugų asmeninės ir šeimyninės bėdos, materialiniai sunkumai; kartu 
su jais jis tas bėdas pergyvendavo, kartu džiaugdavosi jų džiaugsmais ir 
laimėjimais. O tokiam draugui toliau kur išvykus, jis visados surasdavo laiko 
plačiausiai korespondencijai, kurią palaikydavo ir su žilagalviu seniu, ir su žaliu 
jaunuoliu, pirmuosius savarankiškus žingsnius tebeinančiu. Naujiems draugams 
jis taip pat buvo ištikimas, kaip ir seniems, net ir tuomet, kada retkarčiais kitas 
jų ir galėjo jį apvilti - jis tiesiog netikėjo, kad kas jo draugų galėtų ką nors 
negero padaryti; tokių, tačiau, buvo, bet daug daugiau buvo tokių, kurie, 
nuolatos su juo bendraudami, nejučiomis suvaldydavo savo polinkius ir stengėsi 
bent kiek savo gyvenimo žingsnius derinti su jo žingsniais. Tačiau buvo ir tokių 
žmonių, jie kiek nusvėrė ir P. Leono paskutiniųjų metų gyvenimo bėgį, kuriems 
ši velionies įtaka aplinkumai ir atrodė pavojinga... 

Petro Leono netekome. Daug kas likome našlaičiai. Bet tie, kurie su juo 
dirbome ir vargome, ir jo nesant, laikysime jį savo širdyse" [43]. 


Vilhelmas Burkevičius straipsnyje „Advokatų tarybos pirmininką 
atsisveikinant'? rašė: 


„1918 m. gruodžio 5 d. Vilniuje Valstybės Tarybos patalpose ankš- 
tokas Lietuvos Teisingumo Ministro kabinetas. Savo nuoširdumu ir papras- 
tumu Teisingumo Ministras, be jokių didesnių įvadų, jau susipažinęs, 
matyti, su mano XII.2 prašymu ir anketos turiniu, siūlo man „taikos teisėjo“ 
vietą. Dėkodamas, sakau, kad negaliu, deja, tokios vietos imti, nes neturiu 
jokio patyrimo, nesu dar teisme dirbęs. „Tai nieko, pramoksite“, be jokių 
motyvų, bet, vis tik, įtikinamai išsklaidė ministras mano abejones. Sunkiu ir 
pavojingu momentu, kada visur sumišimas viešpatauja, vienam stoti 
naujos srovės priešakyje, rasti ir mokėti, kam reikia, tinkamą žodį pasakyti 
- tegali aukštos, tikros dvasinės kultūros, tvirtos valios ir grynos sielos 
žmogus. Tokį ir pažinau velionį per šiuos 20 metų. Reikalingas tada buvo ir 
skubotumas šiame darbe. Turiu dar anų laikų, „senos“ redakcijos oficialų 
savo paskyrimo raštą, su tokiu pažįstamu, iki galo vienodu ir nepasikei- 
tusiu, būdingu parašu, iš vokiečių taikos teisėjo tuoj priimti visas bylas, 
„„tuoj pavestas pareigas pradėti eiti. Tai yra, nežiūrint tik 20 praėjusių 
metų, jau mūsų tolima praeitis, šiandien daug kam nebežinoma. 

Geriausiai žmogų pažinsi tik sunkią, persilaužimo valandą, kryžkelėje 
bestovėdamas. Taip mūsų mažoje teisininkų šeimoje buvo 1918 m. baigiantis 
ir naujųjų 1919 m. angoje. Didelis gyvenimo patyrimas ir teismo darbo 
pažinimas neleido pirmajam mūsų Teisingumo Ministrui vadovautis iliuzijo- 
mis ir skubotumo atmosferoje padaryti ką mūsų gyvenimui abejotino ar 
netinkamo. Laikas pakankamai mums tai jau yra įrodęs. 

Prisimenu 1920 m. vasario 27 d. įžengiamąją a. a. Leono paskaitą iš 
teisės enciklopedijos srities, mūsų Aukštųjų Kursų atidarymo proga. Tai 
buvo irgi naujas, sunkiomis aplinkybėmis varomas svarbus valstybinis 
darbas. Pirmosios paskaitos ėjo dabartinės „Aušros“ berniukų gimnazijos 
ankštose, klausytojų perpildytose, patalpose. Sio darbo pionierių pirmose 

eilėse aiškiai matyti a. a. P. Leonas. 

1929 m. pateko man į rankas kukli knygutė: „Po povodu agrarnoj 
reformy v Litvie (vkliučiaja i Suvalskuju guberniju). P. S. Leonas, čien 
Gosudarstvennoj Dumy“ (S. P. B. 1907)". - Tada visu smarkumu ėjo Lietu- 
vos žemių parceliavimas rusifikacijos tikslais. Nustebau perskaitęs šią 
bibliografinę retenybę ir pamatęs, kad visa tai, kas mūsų šiandien žemės 
ūkyje reformuojama ir siekiama, yra ne kokia dabar mūsų sugalvota naujie- 
na, o dar prieš 30 metų, visai skirtingose politinio ir visuomeninio gyvenimo 
aplinkybėse, viešai iškeltas reikalavimas. 1907 m. P. Leonas spaudoje skel- 
bė badaujančių bežemių ir mažažemių naudai žemės priverstinio nusavini- 
mo idėją, užgaunant ir patį nuosavybės principą. Pacituosiu čia vieną vietą 
ištisai: „Rašytieji įstatymai pas mus iki šiol buvo sudaromi privilegijuotosios 
klasės, daugiausia tų klasių privilegijoms ir interesams apginti. Dabar atėjo 
laikas šiuos įstatymus perdirbti, vadovaujantis visų gyventojų interesais“. 
Mūsų krašto vargdienių ūkininkų reikalai, matyti, buvo ypatingai artimi ve- 
lioniui, ir jo pasiūlymai jiems padėti ir dabar dar mums yra gyvi ir įdomūs. 
Rusijos parlamente Leonas iškėlė visą eilę svarbių lietuviams žemdirbiams 
klausimų, mūsų žemės valdymo savybių, dėl kurių Lietuvoje negalima 
taikyti bendrų, visiems kitiems Rusijos gyventojams tinkamų, reformų. 
Nurodyti buvo: lietuvio prisirišimas žemei, emigrantų lietuvių įtaka mūsų 
kaimo gyvenime; mūsų miškų, ežerų naudojimo pertvarkymo reikalas; 
žemės ūkio smulkinimo žalingumas ir žemės mokesčių naštos sunkumas; 
rusų valdžiai drąsiai buvo mestas lietuvių rusinimo (per kolonistus rusus ir 
kitaip) ir tinkamo švietimo stokos kaltinimas. 

Visur ir visada velionis rado progos aiškiai ir griežtai pasisakyti už 
lietuvybę ir ginti lietuvio reikalus. Gimtoji kalba tada dažnai reikalinga buvo 
užtarimo. Ir štai a. a. Leonas prieš pat Didįjį Karą 1914 m. gegužės 19 d. 
Kaune, naujojo Žemaičių Vyskupo Karevičiaus ingreso proga viešai pasakė 
kalbą apie „tautų kilimo“ amžių, lietuvio „prisirišimą prie savo tikybos“; kad 
„toji brangiausia Dievo dovana, kalba, buvo niekinama, žeminama“ ir apie 
lietuvių skriaudas iš tų, „kurie nepripažįsta mums teisės būti tuom, kuom 
mus Viešpats sutvėrė, ir naudotis tuo, ką mums Viešpats davė“ 
(Ž. A. Dambrausko: „J. M. Naujas Žemaičių Vyskupas P. Karevičius“, 
Kaunas, 1914 m., 47-51 psl.). 

Dar neatėjo laikas prisiminti ir tinkamai įvertinti velionies įvairiais 
mūsų valstybės viešojo ir visuomenės gyvenimo klausimais pareikštąsias 
sveiko proto ir gilios išminties nuomones ir pranašavimus. Jo protas ir 
karšta tikro lietuvio patrioto širdis daug kartų per paskutinį mūsų naujojo 
pokarinio gyvenimo dvidešimtmetį visaip pasireiškė. 

Iš tų kelių charakteringų bruožų ir iš viso velionies gyvenimo matyti, 
kad jis organiškai buvo svetimas ir labai tolimas bet kokiam šovinizmui. 
Liko ištikimas savo ideologijai iki galo. Tas mūsų šiomis dienomis jau į 
paskutinę kelionę palydėto žilojo jaunuolio, nuolatinio dėl teisybės ir 
žmoniškumo principų kovotojo, kilnus vaizdas teesie mūsų jaunajai kartai 
ryškus gyvenimo švyturys“ [44]. 

5.4. Netekties atspindžiai pokario spaudoje ir 
atminimo renginiuose 


Profesoriaus Petro Leono darbų, visuomeninės veiklos ir asmeninių 
savybių vertinimų buvo pareikšta iki jo mirties ir jam mirus. Pokario metais jo 
nuveikti darbai įvairiomis progomis buvo aptarinėjami straipsniuose, moksli- 
nėse konferencijose bei minėjimuose. 

1948 m. gegužės 12 d. sukako 10 metų nuo profesoriaus mirties. Ta proga 
užsienyje leidžiamoje lietuviškojoje spaudoje buvo paskelbta straipsnių. JAV 
lietuvių laikraštyje „Sandara“ 1948 m. gegužės 1 d. išspausdintas R. Skipičio 
straipsnis „P. Leonas — vienas žymesnių Lietuvos laisvės pionierių". 1948 m. 
gegužės 6 d. K. Grinius Čikagoje parašė ir 1948 m. gegužės 11 d. laikraštyje 
„Naujienos“ paskelbė straipsnį „Pluoštelis atsiminimų apie prof. Petrą Leoną". 
Vokietijoje leidžiamame laikraštyje „Lietuvių žodis“ 1948 m. gegužės 13 d. 
buvo išspausdintas V. Biržiškos straipsnis „Prof. Petrą Leoną prisiminus“. 
Lietuvių karo pabėgėlių laikraštis, leistas Vokietijoje, 1948 m. birželio 21 d. 
išspausdino M. Kemekio straipsnį „Prof. Petras Leonas". 1948 m. straipsnius 
apie profesorių Petrą Leoną paskelbė ir J. Kaminskas (Steponas Kairys), 
A. Merkelis, J. Šalna ir kt. Vėliau leidinyje „Teisininkų žinios“ du straipsnius 
paskelbė R. Skipitis - „Atsiminimai“ (1955 m.) ir „Petras Leonas“ (1958 m.). 
J. Gliauda 1965 m. profesoriaus atminimui skyrė straipsnį „Žiburiams tebe- 
žiburiuojant. Tiems, kurie man dėstė teisės mokslus". 

Čia pateikiami trijų Petrą Leoną gerai pažinojusių ir su juo dirbusių žymių 
asmenų straipsniai. 


Kazys Grinius straipsnyje „Pluoštelis atsiminimų apie Petrą Leoną 
(1864 11 16-1938 05 12)“ rašė: 


„1938 m. gegužės 12 d. yra miręs vienas iš žymesniųjų varpininkų, 
V. Kudirkos talkininkų prof. Petras Leonas. Taigi šiandien sueina 10 metų nuo 
jo mirties. Tai buvo nepaprasta asmenybė, kuri labai veikliai dalyvavo 
Lietuvos nepriklausomybės parengiamajame sąjūdyje, taip pat ir nepriklau- 
somybės metais. 

Visiems lietuviams reikėtų tą mūsų stambųjį darbininką neužmiršti ir imti 
iš jo gyvenimo pavyzdį. 

Mudu su P. Leonu esame gimę viename Marijampolės apskrities Gudelių 
valsčiuje, Skriaudžių parapijoje. P. Leonas Marijampolės gimnazijoje buvo 
trimis klasėmis aukščiau už mane. Jis buvo laikomas geru matematiku ir 
eidavo mokslą pirmųjų mokinių eilėse. Kai išleidžiamiems (VIII klasės) 
egzaminams buvo atsiųstas sunkus matematikos uždavinys, tai iš dviejų 
dešimčių abiturientų tik du jį apgalėjo - Petras Leonas ir Davidonis. 

Pagal savo pašaukimą (į matematiką) P. Leonas 1884 m. pabaigęs su 

sidabro medaliu gimnaziją, stojo į Maskvos universiteto grynos matematikos 
skyrių, tikėdamasis gausiąs varšuvinę skiriamų Marijampolės ir Suvalkų 
gimnazijas baigusiems lietuviams stipendiją. 

Bet vienerius metus pastudijavęs matematiką, apsiskaičiavo, kad baigęs 
matematiką neturės Lietuvoje duonos. Jis suprato, kad Rusijos vyresnybė 
neduos jam gimnazijos mokytojo vietos Lietuvoje ir pakeitė matematikos 
skyrių į teisių fakultetą. Lauktą stipendiją jis buvo gavęs iš pirmųjų metų ir 
visą laiką ja naudojosi. 

Arčiau su P. Leonu pasipažinau tik 1887 m. atvažiavęs į Maskvą mokytis 
medicinos ir įsirašęs į slaptą Maskvos Lietuvių Studentų Draugiją. Jos 
pirmininku 1886-1889 m. buvo Petras Leonas. 

Iš pirmo tos organizacijos susirinkimo pirmiausia man labai patiko ir 
savo rimtumu ir mokėjimu pirmininkauti ir savo žinių gausumu ir jo varoma 
patriotiškai - demokratine draugijos kryptimi. Būdamas Marijampolės gimna- 
zijos mokytojo Petro Kriaučiūno, ano didžiojo patrioto mokiniu, P. Leonas 
tvirtai vedė jo nustatytą liniją. - Lietuvių tauta, anot P. Leono, turi atgyti, 
tautiškai susiprasti, apsišviesti ir eiti tokiais pačiais keliais, kaip ir kitos 
mažesnės Europos tautos, - serbai, bulgarai, čekai, rusinai. - Mūsų, besimo- 
kančio jaunimo, svarbiausias uždavinys yra pasiruošti vadovauti naujam 
lietuvių judėjimui ir apsigyventi savo tėvynėje. Žinau, kalbėdavo P. Leonas, 
kad daugelį mūsų masina plačiojoj Rusijoj geresnės medžiaginės sąlygos, 
neblogos algos ir kitokios perspektyvos, bet mes, mylėdami savo tėvynę ir 
gailėdamiesi savų iš visų pusių skriaudžiamų žmonių, turime stengtis, nors ir 
blogesnėse sąlygose, tvirtai apsibūti savo žemėj, tarp savo žmonių, jiems 
viskuo ko tik galėdami padėti. O jei jau ką iš mūsų likimas nublokš į kitas 
šalis, tai turime stengtis palaikyti galimą artumą su savo tėvyne, ir progai 
pasitaikius, grįžti į Lietuvą. 

Jis dar primindavo mums, kad neįsiveltume į plačių socialinių Klausimų | 
praktišką sprendimą, kad nepakliūtume į rusų, lenkų revoliucines organi- 
zacijas, nes tuo būsime pražuvę lietuvių tautai, o savo keliu ir aniems 
revoliucijos darbuotojams savo mažu skaičiumi visai nedaug padėtume. 
Lietuvių yra nedaug, o lietuvių tautinio atgijimo reikalai yra visose srityse 
apleisti. Būkime taupūs, neblaškykime savo jėgų, sutraukime jas į savo 
tėvynę, pasaulinius klausimus spręsti palikime didelėms tautoms, nes mes ten 
paskęsime, kaip lašas jūroje. 

Paaiškinimui reikia pridėti, kad Rusijos universitetų studentija tais 
metais buvo jau palinkusi į socializmą. Ir pačioj Maskvos Lietuvių Studentų 
Draugijoj buvo pora socialistų. Maskvos Lietuvių Studentų Draugija anais 
metais buvo labai užimta 1886 m. žlugusios „Aušros“ atnaujinimu, nes visa 
pasaulinė lietuvių inteligentija labai pasigedo panašaus laikraščio. 

Jau 1886 m. Maskvos Lietuvių Studentų Draugijos narys Antanas iš 
Būgnų (A. Kriščiukaitis) atostogų metu lankėsi Tilžėje ir Kagainėje ir tarėsi su 
lietuviais spaustuvininkais Weyeriu ir Woska, kaip atgaivinti „Aušrą“. Iš to 
atsiranda paskiau per ilgus metus Varpininkų įtakoj buvęs „Lietuvos Ūkininkų 
Kalendorius“, užėmęs „Aušros“ Kalendorių vietą. Pirmą kartą jis buvo 
atspausdintas 1866 m. ir skirtas 1887 metams. Šį naują kalendorių redagavo 
A. Kriščiukaitis sutartinai su P. Leonu ir kitais Maskvos Lietuvių Studentų 
Draugijos nariais. Spausdindavo jį, bent pradžioj, Mažosios Lietuvos spaustu- 
vininkai savo atsakomybe. 

Be to, Draugija, daugiausia per savo pirmininką, buvo užvedusi platų 
susirašinėjimą su Dr. J. Basanavičium, su Varšuvos med. studentu Vincu 
Kudirka, su Seinų klierikais ir su kai kuriais patriotais lietuviais kunigais, su 
kuriais buvo tariamasi „Aušros“ atnaujinimo reikalu. 

P. Leono pastangos nepasiliko bergždžios. „Aušros“ atgaivinti, tiesa, 
nepavyko, bet 1887 m. atsirado „Šviesa“. Tiesa, tas klerikališkas laikraštukas 
Maskvos studentams nepatiko, bet jo finansavimas atrodė buvęs užtikrintas, 
nes jį apmokėdavo žinomo lietuvio patrioto Sudargo klebono M. Sidoravičiaus 
bendradarbis Kušeliauskis. Maskviškiams studentams jau nereikėjo savo 
straipsnius siuntinėti į Jungtines Amerikos Valstybes, į per tolimą lietuviams 
J. Šliupo Amerikoj leidžiamą „Lietuviškąjį Balsą“, kuris dėl savo prieškuniginės 
pakraipos tuomet neturėjo šansų ilgiau išsilaikyti ir paplisti tarp Didžiosios 
Lietuvos žmonių. 

1888 m. birželio 29 d. Marijampolėje įvyksta pirmutinis būsimų Varpi- 
ninkų susirinkimas, kuriame nuo maskviškių studentų dalyvauja studentai 
P. Leonas, K. Grinius, o nuo varšuviečių taip pat studentai V. Kudirka ir J. 
Kasakaitis ir kaipo ekspertas Petras Kriaučiūnas, tuomet jau iš gimnazijos 
atstatytas (nuo 1887 m. rudens) ir besirengęs išvažiuoti iš Marijampolės į 
Plokščius, į teisėjo vietą. Tame susirinkime dar buvo mokytojas V. Palukaitis, 
stud. A. Kronkaitis, M. Pranckevičius, med. stud. J. Staugaitis, med. stud. 
J. Bagdonas. Tasai apie 10 daugumoj studentų susirinkimėlis buvo užuo- 
mazga didelio demokratinio sąjūdžio, žinomo (1888-1905 m.) Varpininkų 
vardu. 

Čia studentas V. Kudirka pasisakė, kad varšuviečiai yra suprojektavę 
leisti naują inteligentams pasaulietišką laikraštį, turi numatę jam net 
redaktorių (J. Adomaitį-Šerną). Nors maskviečiai studentai jau buvo kiek 
susirišę su „Šviesa“, bet jų delegatai nesipriešino varšuviečių sumanymui. 
1889 m. pasirodė „Varpas“, ir Maskvos Lietuvių Studentų Draugija su P. 
Leonu, varšuviečių kviečiami, sutiko prisidėti prie „Varpo“ ir neužilgo šiame 
sąjūdyj užėmė vadovaujančias vietas. Atsiskyrimas su „Šviesa“ nebuvo 
skaudus, nes tasai laikraštis užmigo, kai tik pasimirė jo šelpėjas Kušeliauskis 
ir dingo jo įkurtasis „Amžinas Lauryno Bankas lietuvių knygoms leisti“. 

Varpininkų leidiniuose P. Leonas buvo užėmęs stiprią vietą ir varpininkų 
sąjūdį jis palaikė iki senojo „Varpo“ gyvenimo pabaigos (1889-1905 m.). Jis 
dalyvaudavo varpininkų suvažiavimuose, šelpė juos pinigais, rašinėdavo 
rimtus straipsnius, patarnaudavo V. Kudirkai iš tolimo Turkestano svarbiais 
patarimais ir pinigais. 

1889 m. pradėjęs teisininko karjerą kaip Suvalkų Apygardos teismo 
kandidatas, P. Leonas neišsilaikė Lietuvoj, neišdrįso verstis laisva advokato 
praktika ir bene 1892 m. gavęs valstybinę tardytojo vietą persikėlė į 
Turkestaną, iš kur grįžo Lietuvon tik bene 1906 m., kai Rusijos teisingumo 
ministeris Ščeglovitovas jį už liberališkumą atleido iš valstybinės tarnybos. 

Per 30 su viršum metų antru kartu gyvendamas Lietuvoje, P. Leonas yra 
atlikęs labai svarbių patarnavimų savo tėvynei. Jis, kiek įmanydamas, remia 
liberalinę spaudą. Jis II Rusijos valstybės dūmos narys, ypač jo pastangomis 
Kauno gubernijos lietuviai laimi rinkimus į Rusijos parlamentą (dūmą). 
P. Leono rūpesčiu buvo suorganizuota Kaune Lietuvių Dailės paroda, pirmasis 
Kaune lietuvių kooperatyvas. Daug jis privargo, begindamas rusų teismuose 
lietuvius politinius nusikaltėlius. 

Nemažą rolę jis yra atlikęs ir I pasaulinio karo metais, bedalyvaudamas 
lietuvių tremtinių organizavime ir šelpime. 

Neužmirštami jo darbai ir nepriklausomybės metais, kaip teisingumo 
mMinisterio ir teismų organizatoriaus, Kauno universiteto teisių fakulteto 
dekano ir tvarkytojo, teisių literatūros rašytojo ir įvairių organizacijų dalyvio. 
Nemaža straipsnių jisai buvo parašęs įvairiuose Nepriklausomos Lietuvos 
laikraščiuose. 

Baigdamas savo straipsnį noriu paminėti P. Leono paskutinį politinį žygį. 

Kai 1938 m. Lenkija paskelbė Lietuvai ultimatumą ir kai visa Lietuvos 
visuomenė ir valdžia to buvo sukrėsta, kadangi tai buvo didelis mūsų 
Respublikos pralaimėjimas, rodos M. Sleževičiaus iniciatyva susirinko buvu- 
sieji Lietuvos prezidentai ir ministeriai (M. Sleževičiaus bute). Čia pat buvo 
surašytas nutarimas, kad būtų grąžinta demokratinė tvarka ir tą nutarimą 
susirinkimas buvo pavedęs P. Leonui ir K. Griniui įteikti vyriausybei. 
Prezidentas mudu nukreipė pas ministerį pirmininką generolą Černių. 
P. Leonas jam maždaug šitaip pasakė : 

- Lietuvos kariuomenė, arba, tikriau sakant, jos karininkai, 1926 m. 
gruodžio 17 d. yra smurtu nuvertę buvusią tuomet Lietuvos 
Respublikoje demokratinę santvarką ir jos vietoj įgyvendino diktatūrą. 
Gautas dabar iš Lenkijos ultimatumas ir negalėjimas lenkams 
pasipriešinti dar kartą parodė, kad totalitarinė santvarka Lietuvai 
netinka. Prašome mes tamstą, kaip Lietuvos valstybės ministerį 
pirmininką ir kartu krašto apsaugos ministerį, padaryti žygių, kad būtų 
grąžinta buvusi iki 1926 m. pabaigos demokratinė respublikoniška 
santvarka. Mes tikimės, kad mūsų kariuomenė savo 1926 m. klaidą 
atitaisys. Pasirašiusių po šiuo memorandumu vardu mudu turime 
garbės įteikti tamstai, pone generole, šį dokumentą ir dar kartą 
prašome išpildyti mūsų prašymą. 

Tokia maždaug buvo P. Leono kalba į generolą Černių. 

Dar buvome persimetę su ministeriu pirmininku keliais žodžiais apie 
mūsų kariuomenės nepasirengimą apsigynimui. Bet kalba nesimezgė, ir mes 
greit persiskyrėme. 

Tas žygis pas ministerį pirmininką buvo paskutinis P. Leono 
patarnavimas savo tautai. Neužilgo P. Leonas; parėjęs iš Kauno apygardos 
teismo, kur dalyvavo kaip gynėjas vienoj byloj, susirgo ir ryt dieną pasimirė. 
Matyt, širdis atsisakė jam dirbti“ [45]. 


K. Grinius 1950 m. gegužės mėnesį parašytame testamente išvardijo ir 
pagrindinius savo bendradarbius. „Mano veiklos ryškiausieji bendradarbiai, - 
rašė jis, - buvo Petras Kriaučiūnas, Vincas Kudirka, Povilas Višinskis, Juozas 
Bagdonas, Petras Leonas, Jonas Staugaitis, Jonas Vileišis, Motiejus Lozoraitis, 
Antanas Kriščiukaitis, Jonas Bulota, Petras Avižonis, Gabriek Petkevičaitė, 
Juozas Rimša, Jonas Jablonskis, Joana Pavalkiūtė-Griniuvienė, Felicija Bort- 
kevičienė, Mykolas Sleževičius, Albinas Rimka, Zigmas Toliušis, Jonas 
Krikščiūnas" [46]. Šiame sąraše Petras Leonas — penktas. Taip didžiai 
profesoriaus visuomeninę ir politinę veiklą praėjus dvylikai metų po mirties 

įvertino žymus visuomenininkas, politikas, varpininkas, demokratas, liaudinin- 
kas, trečiasis Lietuvos prezidentas daktaras Kazys Grinius. 

Prof. Vaclovas Biržiška, praėjus dešimčiai metų po prof. Petro Leono 
mirties, laikraštyje „Lietuvių žodis" išspausdino didelį straipsnį „Prof. Petrą 
Leoną prisiminus". Žemiau pateikiame visą straipsnio tekstą. 


„1938 m. gegužės mėnesio 12 d. Kaune staiga mirė profesorius Petras 
Leonas. Nors buvo senyvo amžiaus, bet dirbo universitete ligi pat savo 
paskutiniosios gyvenimo dienos. Dar mirties išvakarėse skaitė studentams 
savo eilinę paskaitą. Nuo to laiko praėjo dešimt Lietuvai sunkiausiųjų metų. 
Visą pasaulį sukrėtusios didžiosios nelaimės ypač sunkiai užgulė Lietuvą. 
Kasdienė kova už naikinamosios tautos išlaikymą, kasdieniai viešieji ir 
asmeniniai rūpesčiai jau uždengė daugelį praeities faktų užuomaršos migla. 
Pamirštami žmonės ir jų darbai ir nuopelnai savo tautai ir kraštui. Pagaliau 
per tą laiką paaugo ir naujoji karta, kuriai nepatekę į mokyklinius vadovėlius 
senieji vardai jau nieko nebesako. O tuo pačiu laiku senųjų darbų gyvieji 
liudininkai vienas po kito mus palieka, ir dažnai jau nėra kam ir beprisiminti 
tą nesenąją praeitį. 

Tačiau yra vardų, kurių neturime teisės užmiršti ir ne tik tie, kurie kartu 
su jais vargome ir dirbome, bet ir mūsų visa visuomenė. Vienas tokių yra 
profesoriaus Petro Leono vardas. Kuklus, darbštus, nesistūmęs į visuomenės 
priekį, bet dirbęs vieną svarbiausiųjų tos visuomenės darbą, jis nuo pat savo 
jaunųjų dienų užsibrėžė savo gyvenimo liniją, nuo kurios ligi pat mirties 
nenukrypo į šalį ir mūsų viešajame gyvenime užėmė savotišką, vienintelę 
poziciją - jis virto ilgainiui savitu Lietuvos teisės, teisėtumo ir teisingumo 
simboliu, gyvai reaguojančiu į kiekvieną nukrypimą nuo tų principų viešajame 
Lietuvos gyvenime, ir kartu liko neginčijamas mūsų teisininkų vadovas, o 
veikdamas Universiteto teisių fakultete, tapo ir visų mūsų jaunųjų teisininkų 
auklėtojas ir jų teisinės sąmonės formuotojas. 

Petras Leonas gimė 1864 m. lapkričio 16 d. Liaskavos kaime, Marijam- 
polės aps., Plutiškių parapijos ūkininkų šeimoje. Dvidešimt metų už jį vyresnis 
brolis Silvestras išėjo į kunigus. Jo įtakoje tėvai buvo nusistatę leisti į mokslą 
ir savo jauniausiąjį sūnų Leoną, neversdami jo rinktis kunigo darbo. Pradžios 
mokslą jis ėjo Naumiestyje ir Sunskuose, kur tuo metu vikaravo ilgą laiką jį 
globojęs brolis Silvestras. Šis nebuvo vien eilinis sąžiningas kunigas, bet kartu 
ir veiklusis spaudos draudimo laikų veikėjas ir kovotojas su rusų administra- 
cija, kada ši visomis priemonėmis stengėsi suvaržyti katalikų bažnyčios 
veikimą. Dėl to ir pats jis ne kartą buvo nukentėjęs, ypač tuo laiku, kada 
buvo iškeltas į pietinę Seinų vyskupijos dalį, kur buvo daug slaptųjų unitų. 
Nėra abejonės, kad bendravimas su juo turėjo įtakos ir jaunojo Petro būdui 
susiformuoti. Tą jis ir pats pripažindavo, po daugelio metų parašęs ir 
išspausdinęs savo brolio atminčiai pavestą gražią jo biografiją. 

1876 m. išlaikęs Marijampolės gimnazijon egzaminus, jis joje išbuvo 
aštuonerius metus. Jau gimnazijoje savo klasės draugams jis darė didelę 
įtaką. Apsiskaitęs, nemėgstąs tuščių ginčų, į kuriuos paprastai yra linkę 
jaunieji, tik besiformuoją, protai, jis savo rimtomis pastabomis nutraukdavo 
kiekvieną ginčą, ir savo draugams tapo neginčijamu autoritetu įvairiuose 
pasaulėžiūros klausimuose. Bet pats jis dar nebuvo savęs suradęs, ir 1884 m. 

pabaigęs gimnaziją, jis pradžioje įstojo į Maskvos universiteto fizikos 
matematikos fakultetą ir tik po metų suprato, kad ne čia gyvenimo kelias, ir 
perėjo į to paties universiteto teisių fakultetą, kurį ir baigė 1889 m. 

Jo universitetinių studijų laikas nebuvo vien eilinis studento teisininko 
darbas, kurių daugumas ir buvo, ir dabar dar yra linkę patogias teisių fakul- 
teto studijų sąlygas teišnaudoti formaliam diplomui gauti. Kaip tik jam 
universitete bestudijuojant ir susiformavo būsimasis Petras Leonas teisinin- 
kas, visuomenininkas demokratas, griežčiausias kiekvieno politinio smurto 
priešas, nenuilstąs kovotojas už teisės įgyvendinimą savo visuomenės sąmo- 
nėje, pagaliau ir mokslininkas. Studijuodamas tuo laiku, kada carinė valdžia 
savo aukštųjų mokyklų nebuvo dar pradėjusi griauti, išvaikydama jos 
geriausiąsias mokslo pajėgas, P. Leonas savo profesorių tarpe turėjo ir labai 
žymius mokslininkus, kurių kiti turėjo didelės įtakos jo teisinei pasaulėžiūrai 
susiformuoti ir kuriuos, pvz. profesorių Gambarovą, jis visą savo amžių su 
dėkingumu prisimindavo. Nors tuo laiku jis ir negalėjo nei svajoti apie kokią 
mokslo karjerą, nes vienintelis kelias, kuris jam galėjo prieš akis stovėti, tai 
advokato ar teisėjo darbas ir tai už Lietuvos ribų, bet jau tuomet, būdamas 
dar studentas, jis labai rimtai tyrinėjo įvairius teisės teorijos klausimus. Tų 
studijų atspindys jau aiškiai matomas net jo pirmuosiuose straipsniuose, 
spausdintuose spaudos draudimo metu. Tos studijos ir buvo užuomazga to 
rimto mokslinio darbo, kuriam reikštis tinkamos sąlygos susidarė tik praėjus 
33 metams nuo universiteto pabaigimo. 

Petrui Leonui tebestudijuojant universitete, kartu įvairiuose fakultetuose 
studijavo gerokas lietuvių studentų būrelis, sudaręs slaptąją lietuvių studentų 
draugiją. Susidariusi dar 40 metų pabaigoje, paskiau prieš 1863 m. Jono 
Koncevičiaus atgaivinta ir vadovaujama draugijėlė, jau tuomet mėgino leisti 
slaptąjį rankraštinį laikraštėlį. Vėl atgijusi J. Basanavičiaus, J. Sliūpo, J. 
Jablonskio laikais, ji savo hektografu leidžiamu laikraštėliu „Aušra“ davė 
akstiną ir spausdintai „Aušrai“ atsirasti. Si draugijėlė mūsų visuomenei davė 
daug žymių veikėjų, mokslininkų, rašytojų, bet veikdama slaptai, ilgą laiką ji 
neturėjo nei savo įstatų, nei aiškios organizacijos. Kada jos narių tarpe 
atsirasdavo koks energingesnis organizatorius, ji gražiai veikė; jam baigiant 
mokslą, ji apmirdavo ir vėl tekdavo ją iš naujo organizuoti. Nuo pat savo 
įstojimo į universitetą įsitraukęs į tos draugijėlės gyvenimą, P. Leonas greitai 
pastebėjo, kad jai normaliai gyventi ir veikti trukdo trūkumas teisinio pamato. 
Ano laiko politinėmis sąlygomis negalima buvo nei svajoti legalizuoti draugijos 
veikimą universiteto ribose, bet galima buvo nustatyti draugijos slapto 
veikimo ir organizacijos principus. Ir P. Leonas pirmas surašė draugijos statu- 
tą, kuriuo draugija vėliau tvarkėsi daugiau kaip 30 metų. Draugijėlei statutą 
aprobavus, buvo sudaryti jos organai ir pirmuoju pirmininku vienbalsiai buvo 
išrinktas P. Leonas, juo buvo perrenkamas ligi universiteto pabaigimo. Jis 
buvo perrenkamas ne dėl to, kad pačios draugijos narių tarpe nebuvo kito 
ryškaus asmens. Jei paimsime, kad ir 1887 m. tos draugijos 22 narių sąrašą, 
tai jų tarpe rasime ir būsimuosius mūsų universiteto profesorius Antaną 
Kriščiukaitį-Aišbę, Vladą Mačį ir Petrą Radzvicką, ir būsimąjį „raudonąjį 
akademiką“ Stasį Matulaitį, spaudos draudimo ir vėlesniaisiais laikais žymų 
varpininką, ir stambiausiuosius varpininkų veikėjus Petrą Matulaitį, Motiejų 
Lozoraitį, Praną Mašiotą, Joną Kriaučiūną, jaunus mirusius gabiuosius 
publicistus Baltrų Matusevičių, Antaną Kriaučiūną, Antaną Vilkutaitį, vėlesnįjį 

žymų Vilniaus veikėją Antaną Vileišį ir kitus. Bet jau nuo Petro Leono 
studentavimo laikų ligi pat jo mirties savaime susidarė tokia tradicija, kad 
toje organizacijoje, kurioje jis dirba, neįmanoma ką kitą pirmininku rinkti, nes 
nieks niekados nesugebės surasti objektingesnio ir autoritetingesnio. Jis 
visados buvo renkamas, nors pats visados stengėsi nuo tų pareigų atsisakyti. 
Vienas jo parašyto statuto punktų mūsų visuomeniniame gyvenime 
suvaidino labai žymų vaidmenį. Tai buvo kuklusis reikalavimas, kad kiekvie- 
nas draugijos narys metų būvyje paskaitytų draugijos posėdyje bent vieną 
referatą. Nors toli ne visi sugebėdavo tinkamai tą reikalavimą patenkinti, 
tačiau daugumą tiek P. Leono, tiek vėlesnio laiko draugijos narių jis tik 
paragino griebtis plunksnos. Ypač svarbus buvo tas reikalavimas spaudos 
draudimo metu, kada mūsų spauda gyveno savo kritiškiausią laiko tarpą, ir 
reikėjo turėti didelį pasiryžimą rašyti. Daugumas tų referatų pateko į spaudą 
ir kiti jųjų davė pradžią ir daugeliui vėlesniaisiais laikais parašytų mokslinių 
darbų. Tarp kita ko ir pirmieji išspausdinti paties P. Leono straipsniai kaip tik 
ir buvo jo referatai, skaityti draugijos susirinkimuose. Tai buvo 1887-1889 m. 
išspausdinti Amerikos „Lietuviškajame Balse“ straipsniai apie 1886 m. mirusį 
P. Leono gimnazijos draugą Motiejų Puišį, kurio rašto apie Vytautą perdirbimą 
buvo išspausdinęs Petras Arminas, platūs straipsniai - iš draugijinės ūkės ir 
Valstija, jos siekis ir užduotys ir 1889 m. „Varpe“ išspausdinta studija apie 
baudžiavas Lenkijoje. Be to, dar ir keletas korespondencijų iš Suvalkų guber- 
nijos. Daugumas tų straipsnių kėlė tokius klausimus, kuriems rišti kiti ano 
laiko publicistai iš viso nebuvo pasiruošę, nes rašydami įvairiais tikybiniais ir 
tautiniais klausimais, jie nesiorientuodavo jų sąryšyje su teisiniais ir socia- 
liniais ekonominiais reikalais. Tuo tarpu šie studentiški P. Leono straipsniai 
pirmą kartą kreipė mūsų visuomenės dėmesį į pačią tos visuomenės teisinę ir 
ekonominę struktūrą ir galimus tos struktūros patobulinimus dar ano laiko 
žiauriame gyvenimo režime. . 

Kada „Aušrai“ žlugus buvo pradėta leisti aiškiai dešinioji „Šviesa“, 
kurį laiką likusi vieninteliu laikraščiu, skiriamu Didžiajai Lietuvai ir leidžiamu 
Mažojoje Lietuvoje, tai ir čia, daugiausia P. Leono iniciatyva ir maskviečių 
studentų pastangomis, buvo sukurtas šviesuomenei skiriamas vadinamasis 
„Sviesos“ priedas, kuris bandė bendrame darbe sujungti du, jau „Aušros“ 


išspausdino straipsnius : Keli žodžiai apie prekybą, Apie bendroves, Pabaiga 
gyvenimo Vytauto, Apie tautišką idėją ir kt. Centrinė „Šviesos priedo“ politika 
labiausia atitiko ir tuomet besiformuojančioms P. Leono politinėms pažiūroms, 
kurios ilgainiui dar labiau išryškėjo. Visados likdamas įsitikinęs demokratas, 
jis atmesdavo politikoje visokius kraštutinumus, bet savo žiniomis ir patari- 
mais niekados neatsisakydavo paremti ir kairiuosius, ir dešiniuosius, kada jų 
veikloje matė kokį kūrybinį ir kraštui naudingą darbą. 

P. Leonui, baigusiam teisių fakultetą, prieš akis stojo tas pats pagrindinis 
klausimas, kaip ir daugumui ano laiko inteligentų : kaip savo darbą pritaikinti 
savo tautos tarnybai tais laikais, kada rusų valdžia visomis priemonėmis 
rusino kraštą ir visą krašto administraciją paversdavo tos rusifikacijos 
priemone, tik vienoje Užnemunėje laikinai palikusi keletą nežymių spragų, 
kurios leido ir vienam kitam lietuvių inteligentui čia dirbti. P. Leonas pradžioje 
ir pamėgino ta spraga pasinaudoti - juo labiau, kad nesijausdamas teisiškai 

užtenkamai pasiruošęs savarankiškam advokato darbui, norėjo kiek labiau 
susipažinti ir su teismų praktika. Taigi pradžioje jis stojo teismo kandidatu 
Suvalkijoje, manydamas paskiau čia verstis ir advokato praktika, nes tatai 
buvo vienintelė sritis, kurioje tuo metu galėjo ir lietuviai savarankiškai dirbti. 

Lietuvoje apsigyvenęs, jis veikliai dalyvauja ir nelegaliame varpininkų 
darbe, greitai virtęs vienu rimčiausiųjų „Varpo“ ir „Ūkininko“ bendradarbiu. 
Čia jis išspausdino eilę straipsnių įvairiais socialiniais, teisiniais ir ekonominiais 
klausimais. (Apie ūkininkų banką, Privatiška ir draugijinė ūkės organizacija, 

Apie lietuvių išeivystę, Apie bausmes, Apie bendrą žemės valdymą, Apie 
kraičius, Prisaikdintųjų sūdas, Žemdirbystės reikalai, Apžvalga nekurių 
priežasčių Didžiosios Prancūzų Revoliucijos, Dalyke platinimo apšvietimo, Iš 
draugijinio Anglijos gyvenimo, Makolėjus apie Miltoną, kaipo draugijos 
darbininką ir politiką ir kt.). Ir šie straipsniai buvo vieninteliai mūsų 
užsieninėje spaudoje, kuriuose nebuvo liečiami grynos politikos ar tikybos ir 
bažnyčios reikalai. 

Keletą metų išbuvęs teismo kandidatu, bet būdamas lietuvis ir katalikas, 
„neturėdamas galimumo toliau teismo karjeroje pakilti ir neturėdamas lėšų 
"pradėti advokato darbą, nes tektų išlaikyti smarkią konkurenciją su 
įsitvirtinusiais šioje darbo šakoje advokatais nelietuviais, 1893 m. P. Leonas 
išvyko į Turkestaną tarnauti teisme. Ši tarnyba krašte, nutolusiame dešimtis 
tūkstančių kilometrų nuo Lietuvos, morališkai negalėjo jo patenkinti, tačiau 
turėjo tą pliusą, kad ten nebuvo kreipiamas dėmesys į jo tautybę ir tikybą ir 
jo tarnybos eiga tepriklausė nuo jo teisininko sugebėjimų. Jis greitai buvo 
paskirtas prokuroro padėjėju, paskiau taikos teisėju ir pagaliau Margelano 
apygardos teismo nariu. 12 metų P. Leonas praleido už Lietuvos ribų, bet jo 
visuomeniniai ir literatūriniai saitai su Lietuva nenutrūko. 

Atsisveikinęs su Lietuva „Laišku iš kelionės duonos ieškotojo“, išspaus- 
dintu 1893 m. „Varpe“, jis ir toliau iš tolimojo Turkestano bendradarbiavo 
mūsų užsienyje ėjusioje spaudoje, 1895 m. „Varpe“ išspausdinęs straipsnį 
apie armėnus ir lietuvius ir Mykolą Dragomanovą, o „Vienybėje Lietuvininkų“ 
korespondenciją iš Petrapilio, 1897 m. „Ūkininke“ straipsnį apie Angliją ir 
Bibliją, 1898 m. „Vienybėje Lietuvininkų“ davęs vertimą Ferrero Prekėjų ir 
kapitalistų, ten pat 1899 m. Intelektuališką jaunuomenę ir katalikybę Pran- 
cūzijoje, 1903 m. „Varpe“ Balsą iš Turkestano ir prisiminimus apie jo mirusį 
studijų draugą A. Vilkutaitį. Pagaliau 1905 m. pradėjus eiti ir mūsų legaliajai 
spaudai, jis „Vilniaus Žiniose“ išspausdino per eilę numerių ėjusius Laiškus iš 
svetur, taip pat straipsnius apie pjovynes Baku ir apie pradedamačias 
Amerikos mokyklas. 

To meto jo raštų pobūdį žymia dalimi nulemdavo jo gyvenimas svetur: 
nutraukęs tiesioginius saitus su Lietuva, jis kurį laiką nebeatsiliepia į 
kasdienius, opiuosius savo krašto reikalus, bet informuoja lietuvių visuomenę 
apie tai, kas vyko Rusijos rytuose, ir iš dalies apie tai, kuo gyveno tuo laiku ir 
Vakarų Europa, ir Amerika, lietuviškuoju mastu nušviesdamas tą medžiagą, 
kurią jis galėjo rasti knygose ir žurnaluose. 

Rusijos revoliucijai bręstant, P. Leonas, būdamas nuosaikusis Anglijos 
tipo demokratas, ir tame svetimame krašte negalėjo pasilikti šalia tenai ėjusio 
gyvenimo ir pamažu įsitraukė į vietos politinį opozicinį veikimą, 1905 m. 
viešai reikalauja Rusijos konstitucinių reformų. Tačiau tuojau po to jis buvo 
atleistas iš apygardos teismo. Trumpą laiką jis mėgino čia pat Margelane 

verstis advokato praktika, bet atbalsiai tuo pačiu laiku vykusios Lietuvoje 
politinės ir visuomeninės kovos taip stipriai pradėjo jį veikti, kad jis pasiryžo 
nutraukti visus saitus su Turkestanu ir grįžti į Lietuvą, kur tuo laiku darbas 
virte virė, bet kur buvo jaučiamas ypatingas trūkumas žmonių tokio masto ir 
patyrimo kaip P. Leonas. 

1906 m. rugsėjo 6 d. jis atvyko į Kauną ir čia stojo į advokatūrą. Nuo to 
laiko prasidėjo pats vaisingiausias ir reikšmingiausias jo gyvenimo laikotarpis. 

Tuo metu Kaunas buvo dar labiau už Vilnių sulenkėjęs ir surusėjęs ir 
Lietuvos viešajame darbe tevaidino labai kuklų vaidmenį. Tačiau jau spaudos 
draudimo metu kai kuriose kultūros ir ekonomijos srityse jau buvo pradėtas ir 
tikrasis lietuviškasis darbas, tik jam trūko inteligentinių organizatorių iš 
pasauliečių tarpo. P. Leonui apsigyvenus Kaune ir čia stojus advokatūron, 
kurioje jis greitu laiku užėmė vadovaujamą vaidmenį, ir vietos lietuvių visuo- 
menė iš karto į jį įkibo. Tolimas politiniams kraštutinumams ir tolerantingas 
kitų įsitikinimų žmonėms jis iš pirmos dienos įsitraukė į vietos lietuvių gyve- 
nimą ir svariai pasireiškė visuose vietos lietuvių darbuose, suvaidinęs žymų 
vaidmenį ir Kauno atlietuvinimo darbe. Jis greitai perėmė vadovavimą dar 
spaudos draudimo laikais įsikūrusios „Dainos“ draugijos ir artimai bendra- 
darbiavo ekonominėje „Nemuno“ bendrovės veikloje. Jis buvo vienas or- 
ganizatorių pirmojo moterų lietuvių kongreso, kuris buvo sušauktas Kaune 
1907 m. Jis organizavo Vilniaus Lietuvių Dailės draugijos parodas Kaune. 
Kada ilgainiui čia sustiprėjo lietuvių elementas, jis buvo išrinktas pirmuoju 
lietuvių atstovu į luominę Kauno miesto tarybą, kurioje anksčiau dirbo vien 
tiktai svetimtaučiai. Ir šiaip reikalui atsiradus, jis prieš savo norą statomas 
savotiškuoju Kauno lietuvių visuomenės reprezentantu. Lenkų spauda ypač 
gyvai ir priešiškai reagavo į jo veikimą 1914 m., kada jis vyskupą Karevičių 
ingrese gelež. stotyje pasitiko lietuviškuoju žodžiu, o savo prakalba, pasakyta 
per patį ingresą, išjudino visą sulenkėjusių dvarininkų ir dalies kunigų širšyną, 
nes jis aiškiai pareiškė, ko lietuvių visuomenė laukia iš naujojo vyskupo, 
pirmojo Žemaičių vyskupijos vyskupo, aiškiai lietuviškai ir tautiškai 
nusistačiusio. 

P. Leonui, tik teatvykus Lietuvon, tuojau teko išeiti ir į platesnę Lietuvos 
darbo areną, nesiribojant vienu tiktai Kauno darbu. 1907 m. kartu su 
A. Bulota jis buvo išrinktas Suvalkų gubernijos Rusijos dūmos (parlamento) 
nariu. Nors ši dūma teveikė labai trumpai, tiktai 100 dienų, ir buvo išvaikyta 
dėl savo opozicijos caro valdžiai, bet P. Leonas suspėjo ir čia iškelti eilę 
reikšmingų Lietuvai reikalų. Pačioje Lietuvoje, kur tuo metu buvo jau bai- 
giamas malšinti revoliucinis 1905-1906 m. sąjūdis, P. Leono kelti viešumoje 
reikalai rado gyvą atbalsį, nes rodė kelią, kuriuo ir, pralaimėjus kovą dėl 
pagrindinių reikalavimų, galima kovoti už smulkesniuosius, kasdieninius 
reikalus. Dūmoje P. Leonas griežtai stojo prieš rusiškąsias mokyklas Lietuvoje 
ir prieš bausmes už slaptąjį lietuvių vaikų mokymą, kėlė žemės reformos 
Lietuvoje klausimą ir kartu su kitais lietuvių atstovais griežtai pasisakė prieš 
lenkų sumanymą įtraukti ir Lietuvių gyvenamą Suvalkų guberniją į 
projektuotą tuo metu Lenkijos autonominę teritoriją. Pozityviai į tą projektą 
reaguodamas, jis sudarė ir atskira knygute rusų kalba paskelbė Lietuvos 
autonomijos projektą, jame įrodęs ir lietuvių tautos teisę ir subrendimą 
valdytis savarankiškai, neglobojant jos neprašytiems svetimiems globėjams. 

Dūmą išvaikius, P. Leonas daugiau jau nebestatė savo kandidatūros į 

kitas dūmas, bet Kauno gubernijos rinkimuose visą laiką vaidino svarbų, 
užkulisinį vaidmenį, stiprinant valstiečių rinkikų solidarumą. 

Tuo pačiu laiku P. Leonas plačiai dalyvavo ir lietuvių spaudoje, nesiribo- 
damas bendradarbiavimu vienos tiktai srovės laikraščiuose: 1906-1914 m. jo 
straipsnių galima rasti „Vilniaus Ziniose“, paskiau, „Lietuvos Ziniose“, „Lietu- 
vos Ūkininke“ ir „Viltyje“, retkarčiais ir „Nedėldienio Skaityme“ ir „Šaltinyje“. 
Kaune kunigo Dambrausko redaguojamoje „Draugijoje“ Py Leonas išspausdino 
gražius atsiminimus apie Motiejų Lozoraitį ir Vincą Kudirką ir studijėlę apie 
poetines dainų grožybes, kuri rodė jo susidomėjimą ir tokia jo profesijai 
tolima sritimi, kaip lietuvių tautosaka. 

Spaudoje jis atsiliepdavo ne tik pagrindiniais Lietuvos gyvenimo ir darbo 
reikalais, bet kartu nuolatos gyvai reaguodavo į kiekvieną, jo pastebėtą 
smulkųjį mūsų veiklos nenormalumą, pasirinkęs čia, jo vėliau ypač pamėgtą, 
laiškų redakcijai formą. Tais laiškais jis stengėsi auklėti mūsų visuomenę 
kasdieniniais klausimais. Nuo 1909 m. jis įvedė į „Lietuvos Ūkininko“ skiltis 
nuolatinį „Teisių patarimų“ skyrių, kuris anuo metu buvo ypač svarbus mūsų 
kaimui, nes daugeliu atvejų juos apsaugodavo nuo kreipimosi į nesąžiningus 
šunadvokačius. Ilgainiui tame skyriuje pradėjo bendradarbiauti ir jaunieji 
teisininkai, kurie jį šiame darbe paskiau ir pavadavo. Sie teisiniai patarimai ir 
buvo pirmoji užuomazga teisinės konsultacijos, kurią P. Leonas propagavo ir 
organizavo jau nepriklausomybės laikais. 

1914 m. prasidėjęs karas vėl išstūmė P. Leoną keleriems metams iš 
Lietuvos. Dar tiktai paskelbus mobilizaciją, Kaunas buvo apvalytas nuo 
„nepageidaujamo elemento“ ir kitų tarpe ir P. Leonas gavo komendanto 
įsakymą per 24 valandas palikti tvirtovės rajoną. Pradžioje jis su visa savo 
šeima išsikėlė į Suvalkiją pas savo svainį, manydamas čia pralaukti pirmąsias 
karo audros dienas. Bet nenorėdamas būti artimiesiems sunkenybe ir nepra- 
tęs ilgesnį laiką be darbo sėdėti, po dviejų mėnesių, dalį kelio atlikęs arkliais, 
jis pasiekė Vilnių. Čia jis tuojau įsitraukė į vietos lietuvių visuomeninį darbą. 
1914 m. lapkričio mėn. 22 d. susikūrus čia Centriniam komitetui nukentė- 
jusiems dėl karo šelpti, jis buvo išrinktas to komiteto nariu, nesutikęs priimti 
vicepirmininko vietos, užleidęs ją A. Smetonai. Nors iš pat to komiteto 
veikimo pradžios dėl srovinių nesklandumų kairieji nebuvo į komitetą įsileisti, 
bet P. Leonas nepasitraukė. Jo manymu, visos Lietuvos ir jos tremtinių 
padėtis tokia sunki, kad netenką kreipti dėmesio į kitus pašalinius šalpai 
momentus. Bet susikūrus ir kairiųjų šalpos organizacijai, vad., „Agronomijos 
draugijai“, jis nesišalino ir nuo jos darbo. 

Rusams trumpą laiką okupavus Maž. Lietuvos teritorijos dalį, minios 
tenykščių lietuvių atsidūrė Rusijoje civilinių belaisvių buityj. P. Leonas su 
V. Liandsbergiene ir kunigu Kukta pirmieji pradėjo organizuoti tremiamų per 
Vilnių lietuvių šelpimą. Vėliau šis darbas buvo tęsiamas ir šiems tremtiniams 
atsidūrus Pavolgėje ir Sibire. 

Kartu reikėjo rūpintis ir lėšomis tremtiniams šelpti. Tam reikalui buvo 
per maža vienų vietos šaltinių, ir P. Leonas surašo pirmuosius atsišaukimus į 
rusų visuomenę pačioje Rusijoje. Į tuos atsišaukimus pažangioji rusų visuo- 
menė atsakė ne tik gausiomis aukomis, bet ir organizuodama tremtinių globą 
Rusijoje. 

Tuo pačiu laiku P. Leonui tenka dalyvauti ir lietuvių politiniame darbe, 
tiek savo bute Vilniuje šaukiant tarpsrovinius pasitarimus Lietuvos ateities 

klausimais, tiek organizuojant buvusiuosius Dūmos atstovus - lietuvius ir 
jiems pirmininkaujant. Ši organizacija buvo sudaryta ypač tam, kad karo 
metu, kada kitoks viešasis politinis veikimas buvo iš viso suvaržytas, turėtų 
nors kokį organą, kuris reikalui esant galėtų tarti žodį Lietuvos reikalais. 

1916 m. vasarą sunkiai susirgęs, P. Leonas su visa šeima liepos mėnesį 
buvo išvykęs į Zarasus. Greitai prisiartinęs frontas jį atskyrė nuo Vilniaus ir 
Vakarų Lietuvos ir jam neliko kitos išeities, kaip keltis į Rusiją. Jis pasirinko 
Maskvą ir čia praleido keletą metų. Iš to laikotarpio yra išlikę labai įdomūs jo 
atsiminimai, kurių ištraukas buvau paskelbęs „Mūsų Senovėje“ 1938-1939 m. 
Tuo metu Rusijoje atsirado dešimtys tūkstančių lietuvių pabėgėlių ir tremtinių, 
išsklaidytų po įvairias vietoves. Greitai jie sudarė daugybę mažesnių ir 
didesnių kolonijų, kurias reikėjo šelpti materialiai ir organizuoti jų kultūrinį ir 
politinį darbą. Viena didesniųjų lietuvių kolonijų susidarė Maskvoje. P. Leonui 
čia atvykus, buvo suorganizuotas vietinis „Komitetas karo aukoms šelpti“. P. 
Leonui teko visą laiką būti to komiteto pirmininku. Bet būdamas kartu narys 
tos dalies „Centrinio Komiteto nukentėjusiems dėl karo šelpti", kuri atsirado 
Rusijoje (dalis Komiteto narių liko Vilniuje), jam teko nuolatos dirbti ir to 
komiteto atsakingą darbą. Vadovaudamas Maskvos lietuvių kolonijai, jis ją 
pavertė viena veikliausiųjų ir geriausiai organizuotų tremtyje. Kartu jam ne 
kartą teko kontroliuoti ir bendrąjį šelpimo darbą Rusijoje. Nesitenkindamas 
vienu šelpimo darbu, jis organizavo Maskvos pradžios mokyklos darbą, 
teisinius patarimus tremtiniams, 1916 m. surengė ir Čiurlionio paveikslų 
parodą Maskvoje. 

1916 m. gegužės mėnesio pabaigoje Centrinis Komitetas komandiravo 
P. Leoną į Stokholmą, kur jis turėjo tarpininkauti perduodant Vilniaus 
lietuviams Tatjanos Komiteto siunčiamus. per kamerherą Nikitiną pinigus. 
Neatvykus iš Vilniaus lietuvių atstovui, Nikitinas tiek lenkams, tiek ir lietu- 
viams skiriamus pašalpos pinigus atidavė Ienkui kunigaikščiui Liubomirskiui, 
kuris pažadėjo pinigus atiduoti kam skirta. Tačiau P. Leonui grįžus į Rusiją, 
greitai atėjo iš Vilniaus žinia, kad lietuvių komitetas gavo iš Liubomirsko tik 
dešimtąją dalį tų pinigų, kurie buvo lietuviams skiriami. Keli Petrapilio lietuviai 
studentai išspausdino Petrapilyje ėjusioje „Naujoje Lietuvoje“ ir viename 
Amerikos lietuvių laikraštyje griežtą straipsnį prieš P. Leoną, pakaltindami jį 
lietuviams Vilniuje skiriamų pinigų pasisavinimu, nors jis iš viso tų pinigų savo 
rankose neturėjo ir su pačiu Liubomirskiu neturėjo nieko bendro, nes viską 
darė savarankiškai Nikitinas. Šis kaltinimas tačiau davė progos patikrinti P. 
Leono populiarumą lietuvių visuomenėje, nes tuojau iš visų pusių pasipylė 
jam užuojautos, laiškai ir telegramos, kur susijungė visų srovių žmonės. Nors 
„Naujoji Lietuva“ buvo kairiųjų organas, bet užuojautos pareiškimus pirmieji 
pasirašė kairieji - C. Petraškevičius, A. Purėnas, M. Sleževičius, K. Grinius, 
J. Glemža ir daugelis kitų. Greitai paaiškėjo, kad Liubomirskis lietuviams 
skiriamus pinigus atidavė lenkams. 

Gyvendamas Maskvoje, P. Leonas varė ir politikos darbą. Jis kuriam 
laikui buvo įtrauktas į rusų konstitucinių demokratų partijos darbą, nes dar 
dirbdamas Dūmoje, jis buvo įėjęs jos frakcijos sudėtin. Tos partijos 
suvažiavime jis buvo išrinktas ir jos centrinio komiteto nariu, bet sutiko čia 
dirbti, turėdamas galvoje ne Rusijos, bet Lietuvos reikalus. Visoje eilėje jiems 
įteiktų pareiškimų ir memorandumų jis aiškino Lietuvos padėtį, nes sekdamas 
rusų opozicinę spaudą, pastebėjo, kad žymiausioji rusų visuomenės ir 

šviesuomenės dalis į Lietuvą žiūri pro lenkiškuosius akinius. Viename tų raštų, 
priminęs 1905 m. Didžiojo Vilniaus seimo nutarimus, jis iškėlė ir Lietuvos 
autonomijos klausimą. Šie jo raštai be reikšmės nebuvo, nes kaip tik tam 
pačiam vadinamųjų kadetų centriniam komitetui ir teko po 1917 mĄ vasario 
mėnesio revoliucijos sudaryti ir pirmąją laikiną Rusijos vyriausybę. 

Caro valdžiai griuvus, politinis lietuvių tremtinių darbas dar labiau iškilo, 
atsiradus galimumui visoms lietuvių politinėms srovėms dirbti viešai. Prasi- 
dėjo kartu smarki kova tarp kairiųjų ir dešiniųjų, iškilo ir Lietuvos ateities 
klausimas. Vieni reikalavo plačios autonomijos Rusijos ribose, kiti reikalavo 
galutino Lietuvos nuo Rusijos atskyrimo. Petrapilio lietuvių seime priešingo- 
sios srovės ir kraštutinės politinės ir socialinės programos privedė net prie 
pilno paties seimo susiskaidymo. P. Leonas veikiai dalyvavo ir to seimo darbe, 
bet neprisidėjo nei prie vienos kraštutiniųjų grupių, tik pats suorganizavo 
centrinę partiją, „Santarą“, kurios to paties vardo organe, leidžiamame Mask- 
voje, jis pats išspausdino visą eilę rimtų straipsnių, pamatavusių reikalavimą 
savarankiško politinio Lietuvos gyvenimo. Ši nedidelė partija, daugiausia 
rekrutuojama iš jaunų inteligentų, suvaidino svarų vaidmenį jau Petrapilio 
seime, kur pats P. Leonas savo prakalbomis stengėsi privesti prie bendro 
sprendimo ideologiškai griežtai priešingas grupes. Tačiau, kaip ir daugelis 
kitų, jis suprato, kad ne tremtiniai ir jų organizacijos gali spręsti Lietuvos 
likimą, bet pati Lietuvoje likusi tauta. Todėl, tik atsiradus galimumui, jis grįžo 
į Lietuvą. Ten atvyko kaip tik tuo momentu, kada, Lietuvos nepriklausomybę 
paskelbus, ėjo kova už jos realizavimą ir su išorės priešais, ir pačiame krašto 
viduje, kuriant valstybę ir konsoliduojant tautą. 

Tik atvykus P. Leonui į Lietuvą, buvo sudarytas pirmasis Lietuvos 
ministerių kabinetas. Šiame kabinete P. Leonui teko užimti pirmojo Lietuvos 
teisingumo ministerio vietą. Juo jis buvo ir antrame ministerių kabinete. Nors 
abudu tie kabinetai gyvavo labai trumpai, tačiau P. Leonas suspėjo padėti 
pamatus Lietuvos teisingumo organizacijai, tiek paruošęs ir paskelbęs 
„Laikinąjį Lietuvos teismų ir jų darbo sutvarkymą", tiek ir kitus pagrindinius 
įstatymus. Čia jo padėtis buvo labai paini ir sunki. Iš vienos pusės reikėjo 
nutraukti senųjų Rusijos teismų santvarkos tradiciją ir sudaryti tokią teismų 
organizaciją, kuri atitiktų ir Lietuvos senoms tradicijoms ir demokratinės san- 
tvarkos reikalavimams. Iš kitos pusės teko susidurti su absoliutiniu trūkumu 
žmonių, tinkančių lietuviškojo teismo darbui. Teisėjais daug kur teko skirti ne 
tik studentus teisininkus, karo metu pradėjusius, bet nebaigusius studijų 
Rusijos universitetuose ir neturėjusius jokio praktikos stažo ir patyrimo, bet 
neretai ir žmones, kurie nieko bendra neturėjo su teise. Teko juos ne tiktai 
nuolatos instruktuoti, bet tiesiog mokyti. Jų daugelis šiam darbui pasirodė iš 
viso netinkami, bet nebuvo kuo jų pakeisti. Dėl to vėliau, jau nebūdamas 
teisingumo mMinisteriu, P. Leonas ypatingai rūpinosi naujųjų teisininkų kadrų 
paruošimu pradžioje Aukštuosiuose Kursuose, o nuo 1922 m. Lietuvos (vėliau 
Vytauto Didžiojo) universitete. 

P. Leono nustatytais teismo santvarkos principais Lietuvos teismai gyve- 
no ligi 1933 m., kada buvo paskelbtas naujasis teismo santvarkos įstatymas. 
Deja, daugeliu atvejų šis naujasis įstatymas tik iškreipė senųjų demokratinių 
ir nepriklausomų teismų sutvarkymą. 

Ketvirtajame Lietuvos ministerių kabinete P. Leonas ėjo vidaus reikalų 
ministerio pareigas. Ir čia jam teko atlikti didelio atsakingumo darbą. Ypač 

reikšmingas buvo jo paties parašytas „Savivaldybių įstatymas“. Manydamas, 
kad demokratinė valstybė veikia ne vien vyriausybės, bet ir visos tautos 
kasdieniniu darbu, jis tuo įstatymu perkėlė į demokratiškai išrinktas ir vei- 
kiančias savivaldybes beveik visą nepriklausomos Lietuvos atstatymo darbą, 
kartu suderindamas ir suvienodindamas visų savivaldybių darbą ir panaikin- 
damas tą laikinį chaosą, kurį buvo įnešę vadinamieji parapijų komitetai, ligi 
šio įstatymo paskelbimo veikę kiekvienas savarankiškai, savo nusimanymu ir 
fantazija. Sis įstatymas, įvedęs vienodą visuomeninę santvarką visoje 
Lietuvoje ir surišęs savivaldybes su centro valdžia, nepažeidžiant jų savaran- 
kiškumo, davė galimumo, palyginti, labai trumpu laiku ne tiktai atkurti karo 
sugriautą Lietuvą, bet ir organizuoti ir išplėsti visas tas ekonominio ir 
kultūrinio gyvenimo šakas, kurios caristinėje okupacijoje buvo iš viso 
apleistos. Greta teko jam rūpintis paruošimu demokratinio valdininkų kadro, 
statant valstybės tarnautojams bendrą, viename jo aplinkraštyje paskelbtą 
reikalavimą, kad „demokratinėje valstybėje visi valdininkai yra visuomenės, 
tautos tarnai". 

Nors vėliau P. Leonas daugiau jau nebeministeriavo, bet seimų laikais 
nesišalino ir nuo tiesiogio politinio darbo ir visų rinkimų metu buvo statomas 
vyriausiosios rinkimų komisijos pirmininku ir šiose funkcijose jis pasiekė to, 
kad ligi 1926 m. pabaigos mūsų rinkimuose į seimus beveik nepasitaikydavo 
neteisėtumų. 

Po gruodžio 17 d. perversmo jis savo bute surinko įvairių demokratinių 
srovių atstovų susirinkimą ir paruošė visų susirinkusiųjų pasirašytą griežtą 
protestą prieš smurtą. Vėliau jis pasitraukė iš viešojo politinio gyvenimo, tik 
kartkartėmis viešais laiškais ir pareiškimais reaguodamas į įvairius mūsų vie- 
šojo gyvenimo nenormalumus. Bet ir jo pozicija naujajai valstybinei 
santvarkai neleido jam užmiršti, kad jis yra tos tautos sūnus. Kartu su tauta 
jis džiaugėsi kiekvienu laimėjimu politinėje, kultūrinėje ar ekonominėje srity- 
je, kartu liūdėjo kiekvieno pralaimėjimo atveju, o per savo jaunesniuosius 
idėjinius draugus, kurių daugelis dirbo atsakingą valstybinį darbą, neretai ir 
pozityviai veikė, juos pamokydamas ir instruktuodamas įvairiose politinio 
darbo šakose. 

Tuo pačiu laiku jis nemaža dirbo ir plunksna. Be dar 1923 m. išleistosios 
jo knygutės apie Lietuvos savivaldybes ir kelių kitų raštų, pasirodė eilė jo 
svarių straipsnių „Kultūroje“: Demokratija ir parlamentarizmas, Tautiškumas 
ir nacionalizmas, Šventoji sąjunga ir tautų sąjunga, Žodžio ar tiesos laisvė, 
Didžiosios prancūzų revoliucijos reikšmė, Iš Britų Indijos gyvenimo, Ispanijos 
pilietinio karo ir jo ilgo tęsimosi priežastys ir kt. Tuo pačiu laiku, norėdamas 
apsaugoti „Kultūrą“ nuo likvidavimo, jis sutiko būti to žurnalo atsakomuoju 
redaktoriumi, nors daugeliu atvejų su jos socialine programa nesutiko, bet iš 
principo palaikė šį opozicinį žurnalą. Deja, jam mirus, žurnalas greitai pakrypo 
linkme, kuri jau nieko bendra neturėjo su demokratizmu. 

Dirbdamas įvairų visuomeninį ir politinį darbą, tuo pačiu laiku nuo 
1906 m. P. Leonas vertėsi ir advokatūra. Advokato praktika leido jam susi- 
kurti nepriklausomą nuo politinių įtakų materialinį pagrindą, bet ir į šią savo 
funkciją jis žiūrėjo visuomenininko akimis, stengdamasis ir atitinkamai auklėti 
ir pačią advokato pagalbos reikalingą visuomenę. Jo vaidmuo ypač išryškėjo 
nuo 1926 m., kada jis buvo išrinktas Lietuvos Advokatų Tarybos pirmininku. 
Kaip ir kitur, jis savo pirmininko pareigas suprasdavo labai plačiai : tai nesąs 

vien tiktai korporacijos atstovavimas išorėje, ar įvairių raštų pasirašinėjimas, 
bet nuolatinis, kasdienis darbas su tos korporacijos nariais. Turėdamas spręsti 
advokatų drausmės bylas, P. Leonas nuolatos stengėsi auklėti advokatą varg- 
šų ir skriaudžiamųjų gynėju, jauniesiems advokatams skiepydamas Vakarų 
Europos ir poreforminės Rusijos advokatų organizacijos tradicijas. Nuolatos 
tiek žodžiu, tiek spauda keldamas visas advokatų profesijos negeroves (tuo 
klausimu jis 1930 m. buvo išspausdinęs ir atskirą monografiją „Advokato 
profesija ir jo organizacija“), jis žymia dalimi prisidėjo prie to, kad tik retais 
atvejais Lietuvos advokatūros atstovai nukrypdavo nuo dorovinio aukšto 
lygio. 

1920 m. sausio mėn. 27 d. įsikūrus Kaune Aukštiesiems Kursams, 
profesorius P. Leonas stojo teisių skyriaus dėstytoju ir vedėju, o 1922 m. 
vasario 16 d. įsikūrus Lietuvos universitetui, jis buvo paskirtas į pirmąjį 
pradėjusio nuo rudens veikti teisių fakulteto branduolį. Tuo būdu 18 metų jis 
turėjo nuolatinį kontaktą su mūsų būsimaisiais teisininkais. Nors nuo pat savo 
studentavimo laikų ligi pakvietimo teisių fakulteto dėstytoju prof. P. Leonas 
greta teisinės praktikos nuolatos domėjosi ir teisės teorija, kas žymu ir 
daugelyje jo senesniųjų raštų, tačiau apie mokslininko karjerą jis iš viso anks- 
čiau negalvojo, nes rusų okupacijos sąlygose jos durys buvo jam uždarytos. 
Apsiėmęs dėstyti teisės enciklopediją, teisės filosofijos istoriją ir kurį laiką ir 
civilinę teisę, eidamas jau 56-sius metus, jis į tą darbą įsikinkė tikrai 
jaunuolišku užsidegimu ir energija. Jis rado užtenkamai laiko ir ištvermės 
įsigilinti į visus jo skaitomųjų kursų šaltinius. Kad klausytojai turėtų ką iš jo 
dėstomų sričių pasiskaityti, tik fakultetui pradėjus veikti, jis tuojau pradėjo 
organizuoti teisinių leidinių spausdinimą fakulteto lėšomis, ir tokiu būdu 
užsimezgė lietuvių teisinė teoretinė literatūra. Pirmuoju darbu buvo Gareiso 
teisės mokslų metodologijos nedidelio kurso vertimas, atliktas jo studentų J. 
Montvilos ir Juknevičiaus (pačiam prof. P. Leonui vertimą perredagavus). O 
1924 m. jis išspausdino savo Teisės enciklopedijos paskaitas, 1928 m. Teisės 
filosofijos kursą, 1936 m. Papildomąsias filosofijos paskaitas. Greta tų kursų 
jis nuolatos spausdino, daugiausia „Teisėje“, eilę straipsnių teisės teorijos ir 
praktikos klausimais (Aeguitas Lietuvos teismuose, Sutartinės prievolės 
laisvės sąvoka, Dėl gimininio turto, Kai kurie Lietuvos teismų santvarkos ir 
baudžiamosios teisenos įstatymų trūkumai, Lietuvos teisininkų ir Lietuvos 
visuomenės teisinė sąvoka ir kt.), kurie ir jo klausytojams, ir kitiems teisi- 
ninkams papildydavo ir išplėsdavo daugelį klausimų, iškeltų jo paskaitose. 

Tačiau universitete jis buvo teisių fak. organizatorius, jau pirmajame 
teisių fakulteto tarybos posėdyje vienbalsiai išrinktas fakulteto dekanu ir toms 
pareigoms kas metai perrenkamas, kol 1933 m. dėl politinių kombinacijų 
nepatenkintų jo veikla organų laikinai buvo priverstas iš fakulteto pasitraukti. 

Vadovaudamas skaitlingiausiam universiteto fakultetui ir savaime pats 
vienas negalėdamas viso darbo atlikti tam darbui teturėdamas vieną padėjėją 
- fakulteto sekretorių (prodekaną), šiuos žodžius rašantį, jis fakulteto darbą 
padalijo savotiškai. Visą išorinį fakulteto atstovavimą universiteto senate, 
švietimo ministerijoje, biudžeto patikrinimo komisijoje, dėstytojų parinkimą ir 
būsimųjų dėstytojų atranką iš gabiausiųjų studentų tarpo, taip pat ir visus 
dėstytojų reikalus, kurie visi darbai paprastai kituose fakultetuose buvo 
dekanų atliekami, jis pavedė man, sekretoriui, motyvuodamas tuo, kad aš ir 
šiaip esąs užverstas kitais, nefakultetiniais darbais ir dėl to, esą, gaila būtų 

mane priversti kas dieną po porą valandų praleisti fakulteto raštinėje, 
atliekant šimtų studentų reikalus. Tikrumoje gi prof. Leono atliekamas neuni- 
versitetinis darbas buvo keletą kartų didesnis už mano, tik jis sugebėdavo 
taip jį sutvarkyti, kad jam visam kam užtekdavo laiko, jis kėlėsi kas dieną 
penktą valandą ryto. Beveik kas savaitę šaukiamuose fakulteto tarybos 
posėdžiuose jis pirmininkavo, man pavesdamas referuoti visus dienotvarkės 
punktus, į ginčus įsimaišydamas tiktai tais atvejais, jei kokiais klausimais 
"būdavo skirtingų nuomonių, bet ir čia iš principo visada palaikydavo mano 
pasiūlymą. Tais retais atvejais, kada jis pasisakydavo prieš mano pasiūlymą, 
tarp mudviejų iškildavo „konfliktas“ : tuojau po posėdžio aš jam surašydavau 
atsistatydinimo iš sekretoriaus pareigų prašymą, motyvuodamas tuo, kad jo 
pilno pasitikėjimo neturėdamas, aš nebegaliu eiti sekretoriaus pareigų. Po 
valandos aš gaudavau iš jo kontr-prašymą fakultetui, kuriame jis pareikšdavo 
atsisakąs eiti toliau dekano pareigas, nes posėdyje pasikarščiavęs ir aiškiai 
įrodęs nesugebąs eiti dekano pareigų. Dešimts metų dirbdami su juo kartu 
fakultete, turėjome keletą tokių „konfliktų“, bet visi jie pasibaigdavo tuo pačiu 
pasikeitimu „notų“, kurių nei aš, nei jis nė karto nebuvome pateikę fakultetui. 
Tačiau formaliai visai nesikišdamas į man jo skirtą veikimo sritį, jis visados 
ypatingu taktu jau iš anksto sugebėdavo pakišti teisingiausią klausimo 
išsprendimą. 

Fakulteto darbe jis ant savo pečių paėmė tą darbo sritį, kuri kituose 
fakultetuose buvo atliekama sekretorių : jis kas dieną keletą valandų 
praleisdavo fakulteto sekretoriate tarp studentų, apsikrovęs jų studijų bylomis 
ir paskendęs jų didesniuose ir mažesniuose reikaluose. Toks darbo pasida- 
lijimas nebuvo atsitiktinis - profesoriui Leonui buvo per maža to kontakto su 
studentais, kurį jis turėjo savo paskaitose, o čia, nuolatos su jais asmeniškai 
susidurdamas tiek jų studijų, tiek ir materialiniais reikalais, jis turėjo galimu- 
mo auklėti būsimuosius teisininkus ta linkme, kuri viena teatrodė jam tinkama 
ir teisinga - giliais demokratais, dorais teisininkais, kurie savo profesijoje 
mato tik tam tikrą formą tarnavimo tai visuomenei, iš kurios jie patys išėjo. 
Tačiau jis ne tik studentiją auklėjo, bet ir rūpinosi jos kasdieniais reikalais, 
užstodamas juos visur, kur tik tai buvo reikalinga, duodamas jiems gyveni- 
miškų patarimų, rūpindamasis ir jų materialiniais reikalais. Tarp kita ko jo 
iniciatyva Advokatų Taryba sudarė dr. J. Basanavičiaus vardo fondą, iš kurio 
kas metai buvo skiriamos stipendijos dviem studentams teisininkams. 

Šis išoriniu būdu nematomas profesoriaus Leono darbas buvo pats 
reikšmingiausias iš visų jo darbų. 

Tą prof. Leono įtaką jaunuomenei pastebėjo ir tie, už universiteto sienų 
veikę valstybiniai organai, kurie jau nuo 1927 m. vedė Lietuvos visuomenėje 
politiką, priešingą demokratinei pasaulėžvalgai. Pradėta ieškoti priemonių 
Leono įtakai pašalinti. Bet nei naujasis universiteto statutas, nei kiti įstatymai 
neduodavo teisinio pagrindo prof. Leoną pašalinti iš universiteto. Tuomet 
pasinaudota ruošiamuoju naujuoju teismų santvarkos įstatymu (vad. „Silingo 
poema“). Šis įstatymas įvedė nuostatą, kad universiteto profesoriaus ir 
advokato darbas yra nesuderinamas, išskyrus tiktai kai kurias katedras, bet į 
jų sąrašą nebuvo įtraukta profesoriaus Leono vadovaujama teisės enciklope- 
dijos ir teisės filosofijos katedra. Dabar prof. Leonas turėjo pasirinkti 
profesoriaus ar advokato darbą. Surištas su savo skaitlingais klientais daugy- 
be įsipareigojimų, kurių kitų bylos ėjo ištisais metais, be to jau 30 metų 


651 


Petras LEONAS 


būdamas lietuviškos advokatūros vadovaująs asmuo, o, kita vertus, laikyda- 
mas, kad universitete tiek jau priaugo jaunesniųjų pajėgų, kad jis gali būti be 
didelio vargo pavaduotas kito asmens, prof. Leonas pasirinko advokatūrą ir 
1933 m. atsisveikino su universitetu ir su savo sukurtuoju fakultetu. 

Nustojimas tokio asmens, kaip jis, teisių fakultetui buvo didelis ir skau- 
dus smūgis. Atsiradusį išorinį trūkumą papildęs, rinkdamas mane fakulteto 
dekanu, o prof. Leono katedrą pavedęs vienam jaunesniajam jo buvusiam 
mokiniui, jau tuo laiku dirbusiam fakultete, fakultetas ieškojo priemonių ir 
pagerbti jo darbą visuomenėje bei fakultete, ir būdų patį prof. Leoną grąžinti į 
fakultetą. Jo buvusioje auditorijoje buvo pakabintas jo portretas, ir ji buvo jo 
vardu pavadinta. Prie fakulteto buvo sudarytas profesoriaus P. Leono vardo 
fondas, kuriam pagrindą jis pats davė, aukodamas didesnę pinigų sumą, bet 
kuris toliau turėjo būti papildomas išskaitymais iš teisių fakulteto dėstytojų 
algų. Iš to fondo buvo mokamos premijos parašytiems konkurso keliu 
studentų darbams. Ilgainiui šis fondas žymiai palengvino fakultetui būsimųjų 
fakulteto dėstytojų iš gabesniųjų studentų atrinkimą. Bet pavyko ir patį prof. 
Leoną grąžinti į universitetą, nors ir kiek kita forma. Pasinaudota pačiu 
naujuoju universiteto statutu, kuris, įvedęs švietimo ministerio tvirtinimą 
visiems universiteto renkamiems jaunesniojo mokslo personalo nariams ir 
prezidento tvirtinimą aukštesniojo mokslo personalo nariams, be tvirtinimo 
paliko vienus garbės profesorius - jie teturėjo būti išrinkti fakulteto tarybos ir 
universiteto tarybos patvirtinti. Ir teisių fakulteto taryba vienbalsiai išrinko 
prof. Leoną garbės profesorium. Po kiek laiko šį nutarimą dauguma balsų 
patvirtino ir universiteto taryba. Tuo būdu profesorius Leonas vėl grįžo į 
universitetą ir į savo auditoriją, nevaržomas nei algos, nei etatų, nei pasirin- 
kimo savo paskaitoms temų, nes garbės profesorius galėjo laisvai skaityti, ką 
nori ir kada nori. Dabar jis pradėjo studentams skaityti visai naują, 
sociologijos kursą, galbūt jį sąmoningai pasirinkęs, nes toksai kursas daugiau 
už kokį kitą duodavo progos veikti jaunųjų klausytojų pasaulėžiūrą. Šį kursą 
jis skaitė ligi paskutiniosios savo gyvenimo dienos, nes paskutinę paskaitą 
turėjo vieną dieną prieš mirtį, tuo būdu 18 metų nenutraukęs saitų su savo 
mylimuoju jaunimu. To jaunimo vargu jis pats vargo, jo džiaugsmais jis 
džiaugėsi visuose to džiaugsmo pasireiškimuose, neišskiriant ir tokios srities, 
kuri jam, senosios kartos atstovui, galėjo atrodyti ir visai svetima: keletą 
metų prieš mirtį jis sujaudino visą jaunuomenę, kada grįžtant iš Rygos 
pasaulinių krepšinio rungtynių laimėtojams, jis su dideliausia rožių puokšte 
juos sutiko Kauno stotyje, priekyje džiūgaujančios jaunosios minios. 

Mirė. Jau nuo tos skaudžios dienos praėjo dešimt metų. Bet tiems, kurie 
dirbo kartu su juo, kurie matė jo darbą, jis gyvas tose gretose, šio karo metu 
praretėjusiose, jo išauklėtų teisininkų ir šiaip visuomenės veikėjų, kurie vykdė 
ir vykdo jo jiems įkvėptus teisės, teisėtumo ir teisingumo principus ir kuriems 
dar teks atgimstančioje tėvynėje iš griuvėsių kelti Lietuvos teisės rūmus. 
Teprisimena jie tuomet savo mokytoją ir jo skelbiamuosius principus. 

P.S. Teatleidžia man skaitytojai, prof. P. Leono mokiniai, gerbėjai ir 
prieteliai, jei šią trumpą silvetę rašydamas, aš pripuolamai padariau kokią klaidą 
ar praleidau kokį reikšmingą ir prof. P. Leonui būdingą faktą. Pasiteisinimui 
vieną tegaliu pasakyti, kad rašydamas rankose teturėjau labai nepilną medžiagą 
ir rašiau, daugiausia atsirėmęs prisiminimų tų keliolikos metų, kuriuos teko man 
kartu su prof. Leonu dirbti, ir mano jau senstančios atminties" [47]. 

J. Kaminskas (Steponas Kairys. -— J. L.) profesoriaus Petro Leono mirties 
10 metų sukakties proga laikraštyje „Naujienos“ rašė: 


„Pasitaiko gamtoj dienų, kuomet giedrią saulę užslenka 
pripuolamas debesėlis ir žemę nubraukia šešėlis. Kažką panašaus 
pergyvena ir žmonių bendruomenė, netekdama savo tarpe ypatingai 
ryškių asmenybių - tą trumpam pagauna visuotinio susikaupimo 
valandėlė. Taip, manau buvo ir pas mus, mirus prof. Petrui Leonui 
(12.V.38). 

Petras Leonas, mūsų vyresniosios inteligentijos atstovas, praėjo mūsų 
visuomenėje visas pakopas iki aukščiausios. Į gyvenimo galą atsidėjęs garbin- 
gam profesoriaus darbui, - mokslinti ir auklėti mūsų akademinį jaunimą, - jis 
galėjo pasidžiaugti ne kuo kitu, tik pripažintu ir pelnytu autoritetu. Bet Petro 
Leono reikšmė lietuvių tautai glūdi kur kitur. Petras Leonas buvo mums 
moralinio autoriteto įkūnijimu; buvo viešoji mūsų sąžinė, ir visuomenėje su jo 
asmeniu buvo siejamas, - kad ir ne visuomet sąmoningai, - įsitikinimas, kad tai 
yra žmogus, kuris visuomet atsilieps į kiekvieną skaudesnį visuomeninės 
moralės pažeidimą. Mirus Petrui Leonui, lietuvių tautos sąmoningoji dalis pajuto, 
kad ji yra netekusi to jautraus vairininko, ir susikaupė. 

Tas buvo ypač reikalinga paskutiniam jo gyvenimo laikotarpyje. Lietu- 
viškasis vadizmas, tuomet jau išbandęs kūrybinius savo sugebėjimus, buvo 
artimas pats save pripažinti bankrotu. Bet jis dar jautėsi pakankamai pajėgus 
ir buvo pakankamai įžūlus, kad prievartautų visuomenę, bandytų ją įtikinti 
kuo pats nebetikėjo ir tuo demoralizuotų. Kaip tik tuo metu Petro Leono 
moralinio masto žmonės ir buvo tautai brangūs. Petras Leonas nebuvo 
prisiekęs visuomenės moralės saugotojas. Jis buvo širdies žmogus, klusnus 
jos liepimui ir dėl to savai visuomenei dar brangesnis. 

Prof. Petras Leonas gimė 16.XI.1864 metais, Suvalkijos vidutinio ūkininko 
skaitlingoje šeimoje, Leskavos kaime, Gudelių valsčiaus, Marijampolės apskr. 
Kūdikystės dienomis įgijęs pilną kaimo vaiko stažą, pradžios mokslą ėjo 
Šunskuose ir Naumiesty. Jis buvo gal tuo už kitus laimingesnis, kad jo 
vyresnysis brolis Silvestras jau buvo kunigas, o jis pats, - jauniausias šeimoje, - 
dar spėjo pasinaudoti brolio kunigo pagalba eiti ir aukštesnius mokslus. 
Mokinosi Marijampolės gimnazijoje ir ją baigė 1884 metais, pažymėtas už 
neeilinius gabumus sidabro medaliu. Jis buvo Prano Mašioto ir Jono Jablonskio 
metininkas. Po to įstojo į Maskvos universitetą iš karto gamtos - matematikos, 
vėliau teisių fakultetan ir jį baigė 1889 metais. Likimas ir čia buvo jam malonus: 
Petras Leonas negavo išgyventi tos sunkios anų metų lietuvio inteligento 
tragedijos, kuri teko dažnam mūsų santykiuose su tėvais, pasirenkant gyvenimo 
kelią. Ir čia jį gelbėjo, tėvam neverčiant, brolis. Gal ypač dėl to Petro Leono 
atmintyje brolis - kunigas pasiliko šviesus ir žmoniškai šiltas. 

Prof. Petras Leonas brendo ateities gyvenimui išimtinose sąlygose. Jo 
studentavimo metai sutapo su mūsų tautinio atgimimo pradžia. Jei jis ir 
nebuvo J. Basanavičiaus ir J. Šliupo amžininkas, tai juos teskyrė keli metai, ir 
P. Leoną galime esmėje laikyti mūsų aušrininku, dalimi varpininku. Jau 
gimnazistu būdamas, jis buvo gimusio sąjūdžio gyvas liudininkas, kiek vėliau 
veiklus jo dalyvis, skynęs mūsų tautiniai-kultūriniam gyvenimui pirmuosius 

takus. Kaipo lietuvių studentų draugijos Maskvoje primininkas, jis darė 
ryškios įtakos ir savo draugams, juos jungdamas ir skatindamas lietuvio- 
inteligento visuomeniniams uždaviniams. Pažymėtina, kad Petras Leonas jau 
tuomet kartu su Jonu Šliūpu, nesitenkindamas bendraisiais to meto šūkiais, 
jau buvo susidomėjęs socialiniais = ekonominiais klausimais ir rašė jais 
„Šviesoj“, vėliau „Varpe“, pasirašydamas „Liūto“ ir „Girininko“ slapyvardėmis. 

Didelės įtakos Petro Leono asmens formavimui darė ir tuometinė 
pažangioji rusų inteligentija. Maskva carų imperijai buvo jau kultūrinis centras 
ir politinės minties formuotoja. Maskvos universitetas buvo to centro židinys 
ir smegenys, sutelkęs geriausias profesūros jėgas. O iš kitos pusės Maskvos 
universitetas akademiniam jaunimui virto fermentacijos katilu, kuriam 
susidurdavo įvairios milžiniškos imperijos tautybės su savo skirtingomis 
pažiūromis ir siekimais ir viena kitą veikė: ten brendo Rusijos ateičiai lemiami 
sąjūdžiai, nepaprastai įvairūs, dinamiški, kūrybiški. 

Mūsų jaunesnių inteligentų tarpe ir ypač Aam tikro ideologinio plauko, 
įprasta visa, kas rusiška, vertinti vienu stereotipiniu „nihilizmo“ terminu. Toks 
vertinimas - suprastintas ir šališkas - yra skiepijamas ir mūsų jaunajai 
inteligentų kartai. Jis netiko kalbamajam laikui. Anų metų rusų inteligentija 
buvo beveik baigusi destruktyvinį darbą, - parauti moralinius autoritetus, 
kuriais rėmėsi carų despotija ir feodalinės gadynės likučiai, - trūnijanti 
"dvarininkija. Ji jau ieškojo pozityvių sprendimų ateičiai ir pažangiojoj savo 
dalyj orientavosi į Vakarus, ten ieškodama pavyzdžių. Petras Leonas 
niekuomet nesigailėjo, kad likimas jam skyrė bręsti savam darbui kad ir ne 
savose sąlygose: kaipo asmeniui jos padėjo išauginti jame mastą, padidinti 
akiratį, lengviau ir plačiau pasisavinti humanizmo pradus. 

Baigus 1889 metais universitetą, tarnybinį Petro Leono kaipo teisininko 
kelią nustatė tuomet buvusios Lietuvoje politinės sąlygos. Pasistengė likti 
Lietuvoje ir 1889-93 metais dirbo Suvalkų apygardos teisme; bet po to buvo 
perkeltas teismo tardytoju į Taškentą. Vėliau dirbo kaipo valstybės gynėjo 
padėjėjas Samarkande ir dar vėliau buvo apygardos teismo nariu Naujajam 
Margelane. Atėjus audringiems 1904-5 metams, Petras Leonas, turėdamas 
skaitlingą mažų vaikų šeimą ir valdininkas, nepasiliko tik įvykių stebėtojas, - 
mitinguose jis turėjo drąsos kalbėti už režimo pakeitimą. Kai vėliau režimas 
vėl atsigavo, jis neužmiršo atsikeršyti: Petras Leonas buvo pašalintas iš 
tarnybos. Ir kai Petras Leonas jau buvo atleistas iš pareigų, jo artimieji 
bendradarbiai, taip pat rizikuodami savąja karjera, parašė jam nepaprastai 
šiltą adresą, kuriame jam reiškė aukštą pagarbą. 1906 metais P Leonas grįžo 
Lietuvon ir apsigyveno Kaune kaipo advokatas. 

Nuo šito laiko visas jo gyvenimas praėjo Lietuvoj ir buvo pašvęstas 
Lietuvai. Tik pirmasis pasaulinis karas privertė jį su šeima laikinai pasitraukti į 
Rusiją; tremties metą praleido Maskvoje, visą laiką dirbdamas lietuvių 
tremtinių šelpimo organizacijose. Vėl grįžo Lietuvon 1918 metais. Iki karo 
Petras Leonas, dirbdamas advokatu, 1907 metais buvo Suvalkijos ūkininkų 
pasiųstas kartu su Andrium Bulota atstovu į II-ją Dūmą ir išbuvo Petrograde 
iki Dūmą išvaikant. Dūmoje P Leonas prisidėjo prie bendrosios kadetų partijos 
frakcijos, kartu priklausydamas Lietuvos atstovų grupei, kurioj dalyvavo ir 
penki nuo Kauno gub. išrinkti Lietuvos socialdemokratai: dr. P. Gudavičius, 
adv. Stašinskis, A. Povylius, Kupstas ir Kumelis. 

Kaunan grįžęs ir advokataudamas, vėl Petras Leonas visą laisvąjį laiką 

atidavė lietuviškam kultūriniam darbui, bendradarbiaudamas beveik visose 
tuo metu veikusiose organizacijose: „Moksle“, „Ziburėlyje“, „Saulėj", ir 
„Dainoje“, nesivadovaudamas sroviniais motyvais. Jam buvo svarbu dirbti 
visur, kur po pirmosios rusų revoliucijos kiek pasikeitusios sąlygos leido 
žadinti ir ugdyti tautinį lietuvių kilimą. 

Pokarinė prof. Petro Leono veikla atsikūrusioj, nepriklausomoj Lietuvoj 
tebelieka mūsų visų atmintyj. Ji visa sutapo su jaunos respublikos kūrimu, jos 
prestižo, jos sveikos ateities saugojimu. Demokratas širdimi ir protu, liaudies 
taurus vaikas, visą savo amžių sielojosi gerbūviu, kultūriniu ir politiniu 
augimu, Petras Leonas dėjo visą savo sielą tam, kad demokratiškosios 
Lietuvos teisinis pagrindas patikrintų tai liaudžiai jos teisių pilnumą. Autorius 
rinkimų įstatymo į Steigiamąjį Seimą ir jo vykdymo dabotojas; pirmasis 
Lietuvos Respublikos teisingumo ministeris; mūsų pirmųjų savivaldybių ir 
mūsų teismo organizatorius, suredagavęs teismų santvarkos įstatymą; spau- 
dos ir draugijų įstatymo autorius; 1922 metų konstitucijos projekto dalyvis, - 
tai tik svarbesni jo veiklos kaipo teisininko etapai. Pačiai advokatų profesijai, 
kurios pirmininku jis išbuvo apie 10 metų, Petras Leonas buvo autoritetingu 
vadovu, bekompromisiniai ugdžiusiu mūsų advokatūroj ne tik žodžiu, bet ir 
savo pavyzdžiu gražias profesijos tradicijas. Daugelyje atsitikimų P. Leono 
autoritetas buvo lemiamas pačių teismų sprendimui. 

1926 metų perversmą Petras Leonas pergyveno ne tik kaipo sunkią 
kraštui ir jo ateičiai nelaimę; tai buvo ir jam asmeniškai smogtas smūgis. Dėl 
jo perversmas nebuvo tik sporadinis mūsų politiniam gyvenime įvykis. Per- 
versmas brutaliai mindžiojo viską, kas jam tautos politiniam ir visuomeniniam 
gyvenime buvo šventa, dešimtimis metų svajota, kame jis matė pagrindinį 
mūsų tautai laidą siekti ir laimėti šviesesnę ateitį. Perversmas jam buvo 
nedovanotinas žaidimas su ta ateitim. Ir dėl to Petras Leonas visą sielą ir visą 
laiką buvo aistringas režimo ir jo kūrėjo priešas, neatlaidus ir neperkalbamas. 
Retos tolerancijos žmogus, visuomet norėjęs suprasti kitaip galvojantį, čia jis 
buvo kietas kaip niekuomet ir, manau, dar ir dėl to, kad moraliai diskriminavo 

+ perversmo motyvus ir netikėjo jų sąžiningumu. Tokiu jis pasiliko iki 
paskutiniųjų savo dienų, virtęs režimui gyvu sąžinės priekaištu. 

Petras Leonas buvo apsigimęs visuomenininkas. Šeimos ir profesijos 
reikalai, kuriems jis skyrė daug laiko ir jėgų, niekuomet. neužskliaudė jo 
asmens savo kasdieninės būklės rate. Visuomenės reikalai, ir ypač jam 
apsigyvenus Lietuvoje, jam buvo visą laiką jautriai savi, neatskiriami nuo 
asmeninio gyvenimo. Mano įspūdžiu prof. Leonas, artėdamas į gyvenimo 
galą, bent kiek liuosuodamasis nuo kitų rūpesčių, tam visuomeniniam savyj 
pradui skyrė vis daugiau vietos. Nebuvo tautos gyvenimo srities, kuria jis 
nebūtų domėjęsis ir tik reikėjo stebėtis, kaip jam visam kam užtekdavo laiko; 
gelbėjo įgimtas darbštumas, ištobulintas ilgų metų patyrimas. Be ko kito 
mūsų menas visose jo pasireiškimo formose turėjo jame vieną šilčiausių savo 
draugų, rėmėjų ir gyvu dalyviu. Organiškai susijęs su savo tauta, su savo 
kraštu, Petras Leonas jame neužsiskliaudė. Dvasioje europietis, jis sekė 
pasaulinius įvykius ir naudojo kiekvieną progą pažinti Vakarams betarpiškai, 
gyvais įspūdžiais. Taupus sau, jis į gyvenimo galą leisdavo ir sau lankyti 
Europą, joje ieškoti sektinų pavyzdžių, kad juos perkeltų į savąją žemę ir 
padiegtų. Tame buvo gal ir neįsisąmoninta pastanga palaikyti savyj platų, 
tikram inteligentui tinkamą akiratį. 

Kas buvo prof. Petro Leono veiklumo akstinas? Jo asmens apibūdinimui 
tai nebūtų pašalinis klausimas. 

Tačiau ambicija, noras pirmauti dėl pirmavimo jam buvo svetimi. Jo 
nenuilstamam darbštumui užteko gilesnių impulsų. Persiskirdamas su kaimu, 
Petras Leonas išsinešė į naują gyvenimą negęstančią jam meilę, kurios jam 
užteko visam jo amžiui. Ir lietuviškas kaimas buvo jam ne tik giminės ir 
kaimynai, bet visa kaimo Lietuva. Kaipo savą jis jį rasdavo visur, kur nuva- 
žiuodamas. Toje jo kaimui meilėje kaimo žmogus visuomet stovėjo pirmoje 
vietoje, - tas amžinas žemės kurmis ir kartu tautos pagrindas, jos savybių 
nešiotojas, jos visokeriopas jėgos neišsemiamas šaltinis. Petras Leonas, su- 
brendęs į asmenį, jautėsi neišsimokąs mūsų liaudies skolininkas, jos pagalba 
iškilęs iki inteligento būsenos. Manau, kad neklystu jį taip supratęs. 

Kaimui intymus prisirišimas pas Prof. Petrą Leoną išaugo į nuoširdžią 
užuojautą darbo Žmogui iš viso, ir jame tas darbo žmogus įvairiausiuose savo 
pavidaluose turėjo pastovų ir patikimą draugą. Kur jisai bebūtų buvęs, 
P.Leono pirmutinis rūpestis visuomet buvo, gal perdėtai dosniai, atlyginti bet 
kokį jam patarnavimą. Ir tai nebuvo atsipirkimas už savo geresnę socialinę 
padėtį, bet jo pagrindinis jautimo pasireiškimas. Per visą jo gyvenimą - darbo 
žmogaus padėties supratimas, jo teisų gynimas Petrui Leonui buvo natūrali, 
širdies primenama prievolė. Turbūt ir tas jausminis savo prievolės liaudžiai 
supratimas darė jį nuosaikiu, jokiais priešingais motyvais nepaveikiamu, 
bekompromisiu demokratu. Demokratinė santvarka jam nebuvo formulių 
griaučiai, - į jas jis dėjo gyvą, gyvenimišką turinį, įsitikinęs, kad mūsų liaudies 
demokratinėj santvarkoj tegali sėkmingai kautis su savo vargais ir tarpti. Gal 
dėl to ir 1926 metų perversmas sunkiu akmeniu gulė jį per visą laiką. Ir kad 
mūsų jaunos respublikos konstituciniai ir teisiniai pagrindai, jos įstaigos ir jų 
praktiška veikla buvo orientuojami į geriausius Vakarų pavyzdžius, tame 
Petro Leono yra labai daug nuopelnų. 

Jis mylėjo savąjį kraštą, savo Žmones, mūsų tautos istorinę praeitį, kaip 
retas mūsų. Petras Leonas džiaugėsi kiekvienu mūsų laimėjimu ir sirgo nuo 
mūsų nepasisekimu. Sirgo širdim ir dėl to mokėjo negailestingai plakti neigia- 
mus mūsų gyvenimo reiškinius su tuo aštriu gynimu, kuris buvo jam iš viso 
būdingas. Sielojimasis savųjų reikalais nedarė jo aklu ir kurčiu kitataučiams. 
Petrui Leonui buvo svetimas šovinizmo jausmas. Mūsų tautinių mažumų inte- 
resai turėjo jame humanišką ir jautrų užtarėją, ir jeigu jis kur vedė skiriamąją 
liniją per visuomenę, tai tam pagrindu buvo netiek tautiniai, kiek socialiniai 
skirtumai, - net savo advokatiškoj praktikoj Petras Leonas rinko savo klientus 
ne pagal jų bylų pelningumą, bet pagal jų moralinę esmę. Sukti žmonės ir 
patys neieškojo pagalbos. 

Kai kam prof. Petras Leonas darė aštraus žmogaus įspūdį, ir daug kas 
pasijusdavo prieš jį kaip nusikaltęs mokinys prieš mokytoją. Tai buvo, man 
rodos, būdinga santykiams su žmonėmis. Ir kartu tas tariamas aštrumas, 
neturėjęs savy nieko neklystančiojo stabo, neišskiriamai sugyveno su šiltu 
jausmu net pabaramam. 

Mes turėjom nedaug žmonių, kuriuose prievolės pajautimas yra toks 
opus, kaip jis buvo pas prof. Petrą Leoną. Prievolė šeimai, visuomenei, savai 
valstybei; prievolė Žmogui ir paskutinėj vietoj prievolė pačiam sau. Nuo jos 
Petras Leonas nieko neliuosavo ir jos nevykdymo niekam nedovanojo. 
Pirmučiausia pačiam sau. Jis nekentė moralinio palaidumo ir nepripažino bet 

kam teisės vienu ar kitu būdu prievartauti kitą ar neleistinai išnaudoti. Ir tas 
mastas jo buvo taikomas visiems lygiai, neišskiriant valstybės vyrų. Jei mūsų 
jaunoji advokatūra pasisavino gražias profesines tradicijas, tai už tai ji turi 
padėkoti ir savo pirmininkui Petrui Leonui. 

Savo politinėj veikloj Petras Leonas buvo toks pat nuosaikus ir nuošir- 
dus, kaip ir visam savo gyvenime. Jis, atrodo, nemokėjo ir nenorėjo su- 
skirstyti tautos atskiromis socialinėmis grupėmis ir atsistoti vienos kurios 
pusėj. Jis jautėsi inteligentu ir politiniame gyvenime, suprasdamas inteligen- 
tijos tarnybinę rolę savajai visuomenei, - galimai patarnauti visiems. Dėl to ir , 
politinei veiklai jis sudarė inteligentų „Santaros“ grupę, vėliau pasivadinusią 
„Ūkininkų Partija“. Į tos savo partijos svorį ir reikšmę tiek dabartyj, tiek ir 
ateityj jis žiūrėjo gana skeptiškai ir vėliau jis visai pasitraukė iš partinio 
gyvenimo. 

Tačiau ir per trumpą mūsų nepriklausomą laikotarpį, stebėdamas jo 
politinius įvykius, prof. P. Leonas darė evoliuciją. Pirmutiniai iš jo neutralaus 
palankumo iškrito mūsų tautininkai, po 1926 metų pasidarę jo politiniais 
priešais. Daug jo akyse nustojo ir mūsų krikščionys-demokratai, pabandę iš 
perversmo daryti politinį biznį. Ir kartu jos socialinės simpatijos darbo žmogui 
vis labiau ryškėjo. Sendamas Kūnu, prof. P. Leonas neseno savo sieloj. Retas 
jaunuolis tiek gyvai sekė gyvenimo įvykius kaip jis ir darė savas išvadas. Jis 
matė darbininkų sąjūdžio Vakaruose kūrybines pastangas, vis labiau jomis 
domėjosi ir darėsi jų nuoširdžiu draugu. Nebuvo pripuolama, kad ir mūsų 
sąlygose prof. P. Leonas pasidarė atsakingu žurnalo „Kultūra“ redaktorium, 
žinodamas jo pakankamai ryškią kultūriniai-socialinę kryptį. 

Nesiimčiau Petro Leono vertinti kaipo teisininko ir profesoriaus. Tą turėtų 
padaryti kompetentingi jo kolegos ir tam neužtektų straipsnio. Abiejose 
srityse jis paliko gilų pėdsaką, kurio neužtrina metai ir kuriam jo asmuo 
pasireiškė su tokiu pat darnios asmenybės ryškumu, koks buvo būdingas 
visam jam. Dirbdamas universitete, iš būtinumo dalindamasis su kitomis savo 
pareigomis, prof. Petras Leonas spėjo sukurti savoj srityj eilę veikalų, 
praturtinusių mūsų juridinę literatūrą. Čia juos tik išvardinsiu. Jo veikalų 
išspausdinti: „Teisės filosofijos istorija“, „Teisės Enciklopedija“, „Advokatų 
profesija ir jų organizacija“, „Sociologija“, „Istorinė žmoniškumo etikos ir 
teisės evoliucija“. Tik monografija apie Petrą Leoną galėtų bandyti ir iš tų jo 
veikalų išryškinti autoriaus proto savumus ir jo moralinį veidą. 

Prabėgo jau dešimts metų nuo prof. Petro Leono mirties, audringų kaip 
retai būna. Tokiais laikotarpiais praeities atsiminimus nepaprastai greitai 
apnešė naujų įvykių, naujų pergyvenimų nuosėdos. Bet Petro Leono mes ir 
dabar dar neatiduodame istorijai. Jis visu savo moraliniu ir intelektualiniu 
dydžiu, ryškus ir skaistus, pasilieka gyvas daugelio atmintyje. Pasilieka dar ir 
dabar veikiąs savo tautiečių pažiūras, nusistatymus ir moralinius pradus. 

Per gyvenimą jo kaupti sielos turtai, kaupti su meile ir visiems mums yra 


vertingas palikimas. Mūsų reikalas, - būti vertais paveldėtojais" [48]. 


Rapolas Skipitis, prisimindamas profesorių Petrą Leoną, leidinyje 
„Teisininkų žinios? 1965 m. išspausdino platų straipsnį „Petras Leonas — 
Lietuvos teisingumo kūrėjas“. Pateikiame jį: 

“ „Gimė Gudelių vls., Marijampolės aps. ūkininko šeimoj 1864 m. lapkričio 
16 d. Vaikui sūldūkus mokyklinio amžiaus, jį pasiėmė pas save jo brolis 
kunigas Silvestras, kurs buvo 21 metais vyresnis už Petrą. Gyvendamas pas 
brolį vienerius metus Kudirkos Naumiesty, o paskui kartu su juo persikėlęs į 
Šunskus baigė pradžios mokyklą. Gi 1876 m. to paties brolio padedamas 
įstojo į Marijampolės gimnaziją, kurią baigė 1884 m. sidabro medaliu. Rudenį 
nuvyko į Maskvą ir įstojo į Maskvos universiteto fizikos matematikos fakul- 
tetą, o po vienerių metų perėjo į teisių fakultetą, kurį baigė 1889 m. 

Atsidėkodamas savo broliui kunigui Silvęstrui Leonavičiui už paramą 
siekiant mokslo, parašė ir išleido apie jį knygelę, kurioje iškėlė brolio 
nuopelnus visuomenei bei lietuvybei. 

Nors P. Leonui gerai sekėsi mokytis gimnazijoje ir universitete, bet jis 
buvo labai kuklios apie save nuomonės. Jis nesiryžo pradėti advokatauti 
tuojau, kai baigė universitetą, o nuėjo tarnauti į teismą. 1889-1893 m. buvo 
teismo kandidatas Suvalkų apygardos teisme, o po to persikėlė į Azijos 
Rusijos sritį - Turkestaną. Čia jis buvo teismo tardytojas Taškente, taikos 
teisėjas ir prokuroro padėjėjas Samarkande ir apygardos teismo narys 
Naujame Margelane. Suvalkuose ir Turkestane perėjo net penkias teisminio 
darbo pakopas ir tuo būdu turėjo progos gerai susipažinti su anuomet 
veikusiais Rusijos įstatymais ir teismų santvarka. 

Už prisidėjimą prie 1905 metų revoliucinio sąjūdžio buvo iš tarnybos 
atleistas ir 1906 m. gale grįžo į Kauną. Čia nebeieškojo valdiškos tarnybos, o 
ėmėsi laisvos advokato praktikos, kuri gerai sekėsi. Nedelsdamas įsijungė į 
lietuvišką visuomeninę ir politinę veiklą, kur turėjo progos pasireikšti jo dideli 
kūrybiniai gabumai. 


Visuomenininkas, lietuvių spaudos bendradarbis 


Į lietuvišką visuomeninį darbą įsijungė moksleiviu tebebūdamas. 

Besimokydamas Marijampolės gimnazijoje, mokytojo Petro Kriaučiūno 
įtakoje užaugo geru lietuviu patriotu. 

Nuvykęs į Maskvą studijuoti, įstojo į lietuvių studentų draugiją, tuomet 
slaptai veikusią, parašė jai statutą ir trejus metus buvo renkamas jos 
pirmininku. Tai buvo 1886-1889 m. Šios studentų draugijos statutan buvo 
įrašęs aniems laikams svarbų nuostatą, kad kiekvienas jos narys kasmet 
parašytų bent vieną referatą. Šie referatai buvo gera medžiaga anų laikų dar 
labai silpnai mūsų spaudai. Ir jo paties pirmieji referatai buvo įdėti J. Šliūpo 
leidžiamame Lietuviškajame Balse, 1887-1889 m. ėjusiame Amerikoje. Tų 
referatų temos buvo šios: 1. Apie mirusį draugą M. Puišį, 2. Iš draugijinės 
“ ūkės, 3. Valstija, jos siekis ir užduotis. 

Kai Aušrai sustojus buvo pradėta leist Šviesa dešiniųjų krypties, tai P. 
Leono iniciatyva ir pastangomis buvo sukurtas Šviesos priedas, skirtas 
šviesuomenei, kuriame jis bendradarbiavo ir stengėsi sulaikyti visuomeninių 
grupių (katalikų ir liberalų) skilimą. Tos grupės visgi suskilo. Tuomet 
veiklesnieji inteligentai, o jų tarpe buvo ir P. Leonas, sumanė leisti Varpą. Tuo 
reikalu buvo suvažiavimai Marijampolėj 1888 m. birželio 29 d. per Petrines ir 
1889 m. pas M. Lozoraitį. Juose dalyvavo ir P. Leonas. Įsisteigus Varpui, o 
vėliau ir Ūkininkui, buvo jų pastovus bendradarbis. Straipsnius ano meto 
spaudoje pasirašinėjo slapyvardžiais Liūtas, Girininkas ir kitais. 

Po spaudos atgavimo rašė Vilniaus Žiniose, Lietuvos Ūkininke, Lietuvos 
Žiniose, o taipogi pirmame lietuvių moksleivių laikraštyje Aušrinėj, kuris ėjo 
Lietuvos Žinių priedu. Talpindavo savo rašinius ir katalikų spaudoje. Sakysim, 
atsiminimus apie Vincą Kudirką ir Motiejų Lozoraitį, o taipogi studijėlę apie 
lietuvių liaudies dainas davė katalikų mėnesiniam žurnalui Draugijai. Pirmojo 
pasaulinio karo metu įsisteigus Petrapily savaitiniam laikraščiui Santarai buvo 
jos bendradarbis. Buvo ir daugiau laikraščių, kuriuose bendradarbiavo. 

Grįžtant prie visuomeninių darbų tenka prisiminti 1906 m. pabaigą, kai 
jis grįžo iš Turkestano į Kauną. Čia be pertraukos pragyveno iki I pasaulinio 
karo, t.y. nepilnus 8 metus. Per tą trumpą laikotarpį atliko daug reikšmingų 
darbų. Gal stambiausias jo ano meto kūrinys buvo Dainos draugija. Ją 
organizavo ir 4 metus buvo pirmininkas. Paruošė Dainos įstatus, kuriuos 
reikėjo pateikti Kauno gubernatoriui, norint gauti leidimą draugijai veikti. 
Atliko kas reikalinga ir Dainos draugija galėjo veikti. Tai buvo 1907 m. 

Tais pačiais metais Šiauliuose irgi buvo sumanyta steigti švietimo kultū- 
ros draugiją Viltis. Buvo sudaryta 6 asmenų grupelė apsvarstyti tos draugijos 
įstatų projektą, kurį buvo paruošęs adv. S. Lukauskis. Kelis mėnesius toji 
grupelė rinkosi svarstyti įstatų projektą, bet dėl kai kurių dalykų negalėjo 
susitarti. Tuomet tos grupelės narys P. Kairiūnas nuvyko į Kauną pas Leoną, 
gavo Dainos draugijos įstatus, juos nusirašė, Dainos vietoje draugiją pava- 
dino Varpu ir tuo vardu Šiauliuose ji veikė, žinoma, gavusi gubernatoriaus 
leidimą. 

Dainos draugija turėjo savo chorą ir vaidintojų trupę. Spektakliuose 
galėjo pirmą kartą pasireikšti ir sušvisti kaip talentingi aktoriai Vitkauskas, 
Rymaitė ir kiti. Čia iškilo ir plačiai žinomas dainininkas J. Babravičius. 

Priklausė ir Vilniuj veikusioms Lietuvių Meno ir Lietuvių Mokslo draugi- 
joms. Kaune organizavo Lietuvių Meno draugijos parodas, o Lietuvių Mokslo 
draugijos suvažiavimuose skaitydavo referatus. 

1907 m. aktyviai padėjo sušaukti pirmąjį lietuvių moterų suvažiavimą 
Kaune ir buvo to suvažiavimo teisiniu patarėju. 

Buvo vienas pirmųjų lietuvių Kauno miesto savivaldybės atstovų. 

I pasauliniam karui prasidėjus persikėlė į Vilnių, čia buvo tarpe Lietuvių 
draugijos nukentėjusiems nuo karo šelpti steigėjų ir centrinio komiteto nariu 
nuo 1914 m. lapkričio 21 d. 1915 m. šio komiteto išsiųstas į Rusiją, Petra- 
pilin, o iš ten vėliau išvyko į Maskvą, kur vadovavo lietuvių tremtinių šelpimo 
darbui ligi 1918 m. Tai buvo milžiniškas darbas, nes į Maskvą buvo subėgę 
apie 15. 000 tremtinių, jų tarpe 200 aukštųjų mokyklų moksleivių. Tokio skai- 
čiaus žmonių kad ir laikinas įkurdinimas ir parūpinimas jiems pragyvenimo 
negalėjo būti patenkinamai įvykdytas be didelio sugebėjimo, rūpestingumo ir 
darbštumo Lietuvių Komiteto vadovybės, ypač pirmininko Petro Leono. Į 
Maskvą subėgę lietuviai tremtiniai buvo aprūpinami patenkinamomis pragy- 
venimo sąlygomis, moksleiviam parūpinti nemokami bendrabučiai, pradedan- 
tiems mokytis lietuvių vaikams buvo suorganizuotos lietuviškos pradžios 
mokyklos. 

Po caro nuvertimo Maskva pasidarė didelis lietuvių politinis centras, o to 
centro pagrindinė figūra buvo P. Leonas. 

1918 m. gegužės mėn. grįžo į Lietuvą, čia jo laukė dideli visuomeniniai, 
politiniai ir moksliniai darbai. Nors Lietuvos nepriklausomybės aktas buvo 
pasirašytas ir paskelbtas 1918 m. vasario 16 d., bet tų metų gegužės mėnesį 

dar tebesitęsė kieta vokiečių okupacija. Grįžęs į Lietuvą tuojau ėmėsi 
visuomeninio darbo. O kai tų pat metų rudenį Vakarų fronte karą pralaimėję 
vokiečiai pasidarė lietuviams nuolaidesni ir netrukdė organizuoti savąją 
valdžią, teko dalyvauti Lietuvos vyriausybėje ir veikti politinėj srity. 

Tik pasitraukęs iš vyriausybės grįžo advokatūron. Pasinėrė ir visuome- 
ninėn veiklon. 1920 m. pradžioj drauge su kitais organizavo Lietuvos 
Teisininkų draugiją. Joje buvo veiklus narys. 1935 m. buvo išrinktas tos 
draugijos garbės nariu. Susikūrus Šaulių Sąjungai buvo šaulys ir 1923-1926 
m. ėjo Šaulių Sąjungos Centro Valdybos nario pareigas. Priklausė moksleivių 
šelpimo draugijai Ziburėliui, Lietuvių-Svedų draugijai ir kit. Reikšmingiausias 
jo visuomeninis darbas Lietuvos nepriklausomybės laikais buvo pirmininka- 
vimas Lietuvos Advokatų Tarybai. Pirmininku išbuvo beveik 15 metų. 

Advokato praktikoje laikėsi aukštų moralinių principų. Jis turėjo didelį 
autoritetą tiek teisėjų, tiek kolegų advokatų akyse. Todėl buvo renkamas 
Advokatų Tarybos pirmininku nuo grįžimo į advokatūrą ligi pat mirties. Man 
teko formaliai būti P. Leono padėjėju. Trumpą laiką buvau jo faktiniu padėjėju 
ir turėjau ne vieną progą iš arti matyti, kaip rūpestingai ruošdavosi klientų 
byloms. Man jis kartą kalbėjo, jog advokatas, norėdamas įgyti žmonių pasiti- 
kėjimą ir gerą bei gausią klientūrą, privalo sąžiningai ir rūpestingai atstovauti 
savo klientų reikalus ir kuo mažiausia galvoti apie honorarą: „Sąžiningai ir 
rūpestingai atlik advokato darbą, o pinigai už tą darbą patys ateis!“ Vėliau 
savarankiškai advokataudamas Lietuvoje apie 20 metų, įsitikinau, kad šis 
patarimas buvo teisingas. 

P. Leonas ir jo vadovaujama Advokatų Taryba stropiai žiūrėjo, kad 
kolegos advokatai rūpestingai ir sąžiningai vestų savo įgaliotojų bylas, kad 
neieškotų bei neviliotų klientų reklamų ar agentų pagalba, kad nereikalautų iš 
klientų didesnių honorarų, negu įstatymu ir papročiu nustatyta ... Žodžiu, kad 
advokatas visais požiūriais būtų sąžiningas, rūpestingas ir tvarkingas savo 
klientų įgaliotinis. Taipogi buvo žiūrima, kad į prisiekusių advokatų arba jų 
padėjėjų luomą tebūtų priimami tik asmens, išėję aukštąjį teisių mokslą ir 
nesusikompromitavę. 

Tokia advokatų priežiūra neabejotinai turėjo didelės teigiamos reikšmės. 
Ir dabar prisiminęs anų laikų advokatūrą galiu su pasididžiavimu sakyti, jog 
ano meto Lietuvos advokatų didelė dauguma buvo garbingi, pasitikėjimo verti 
asmenys. Netikusių bei susikompromitavusių advokatų buvo ne daugiau vieno 
kito nuošimčio. P. Leono pirmininkavimo laikais prisiekusių advokatų ir jų 
padėjėjų skaičius iš keliolikos buvo pakilęs ligi 170. O 1944 m. Lietuvos 
advokatų buvo 312. 

Aukštai vertino lietuvių tautai daug nusipelnusius Joną Basanavičių ir 
Motiejų Lozoraitį, pasirūpino, kad ir jo vadovaujama Advokatų Taryba vertin- 
gai juos pagerbtų. P. Leono iniciatyva 1927 m. buvo įkurtas Basanavičiaus 
fondas, siekęs apie 28. 000 litų. Šiam fondui pagrindą sudarė lėšos, gautos iš 
Advokatų Tarybos. Fondo nuošimčiai buvo skiriami studentų stipendijoms. 

P. Leono iniciatyva Kauno kapinėse buvo pastatytas juodo šlifuoto grani- 
to paminklas varpininkui advokatui Motiejui Lozoraičiui, mirusiam 1907 m. 
Lėšas skyrė Advokatų Taryba. 

Buvo nepaprastai punktualus ir pareigingas. Į laiškus atsakinėdavo 
paprastai tą pačią dieną, kada gaudavo, bet jokiu būdu ne vėliau rytojaus 
dienos. 

Politikas 


Savo pasaulėžiūrines ir politines pažiūras buvo susidaręs dar jaunas 
būdamas, universitete bestudijuodamas, ir tų įsitikinimų laikėsi visą savo 
amžių. Filosofiniai jis buvo liberalas, gi politiniai tautiškas demokratas. Kietai 
laikėsi demokratinių "principų, tačiau nebuvo kosmopolitas, o tautiško 
nusistatymo lietuvis, nuoširdus Lietuvos patriotas. Nebuvo socialistas, bet jo 
siela visuomet buvo neturtingojo pusėje. 

1905 m. Rusijos revoliucinio sąjūdžio metu parodė, kad jam nepriimtina 
ano meto Rusijos santvarka - neribota monarchija. Už tą nepalankumą 
esamai valstybės santvarkai buvo atleistas iš tarnybos. Ano meto revoliucinis 
sąjūdis supurtė caristinę Rusiją ir neribotas monarchas turėjo nusileisti ir 
duoti balsą piliečių atstovybei. Piliečių atstovybė buvo vadinama Valstybės 
Dūma. Pirmoji Dūma buvo išrinkta 1906 m. gegužės 10 d. ir už poros 
mėnesių paleista. 1907 m. buvo išrinkta antroji Dūma, kuri išsilaikė vienu 
mėnesiu ilgiau. Antrosios Dūmos atstovu buvo išrinktas ir P. Leonas. Į trečiąją 
ir ketvirtąją Dūmą P. Leonas savo kandidatūros statyti nebesutiko, bet 
dalyvavo rinkiminiuose komitetuose ir veikė politikų užkulisyje. 

Pirmojoj ir antrojoj Dūmoj lietuviai turėjo po 7 atstovus, o trečiojoj ir 
ketvirtojoj Dūmoj tik po 4. Savo frakcijos nesudarydavo, o dėjosi prie rusų 
opozicinių frakcijų - socialistų, trudovikų ar konstitucinių demokratų, trumpai 
vadinamų kadetais. P. Leonas prisidėjo prie kadetų. 

Nors antroji Dūma teišsilaikė vos 3 mėnesius, bet P. Leonas ir per tą 
trumpą laikotarpį mėgino kelti žemės reformos ir autonomijos reikalą 
Lietuvai. Lietuvoje žemės reformos reikalas buvo ne tik ekonominis, bet ir 
svarbus tautinis dalykas, nes dvarai didele dalim buvo patekę į nelietuvių 
rankas. Siekti Lietuvai autonomijos buvo nutaręs ir Didysis Vilniaus Seimas 
1905 m. gale. Drauge su kitais Dūmos atstovais lietuviais buvo paruošęs 
Lietuvos autonomijos projektą, bet nebespėjo įteikti jo antrajai Dūmai. Tas 
autonomijos projektas buvo perduotas Martynui Yčui, kuris buvo jį įteikęs 
ketvirtajai Dūmai. Pagal projektą į jos ribas įėjo Vilniaus, Kauno ir Suvalkų 
gubernijos su papildymais iš Kuršo ir Gardino gubernijų. 

Griežtai užprotestavo, kai Dūmos atstovai lenkai įnešė Lenkijos auto- 
nomijos projektą, kuriame į savo ribas buvo įdėję ir Suvalkiją. Jis pareiškė, 
kad lietuviškas Suvalkijos kraštas negali būti įjungtas Lenkijon. 

Dūmoj reikalavo, kad Lietuvoje pradžios mokyklose būtų vartojama 
lietuvių, 0 ne rusų kalba, kad lietuviai nebūtų baudžiami už privatų vaikų 
mokymą. Minėtų svarbiųjų reikalų iškėlimas nuaidėdavo dideliu garsu visoje 
Lietuvoje, žadino, kėlė tautiečius iš apsnūdimo, ragino siekti savosios Lietuvos 
valstybės. 

1917 m. ankstyvą pavasarį sugriuvus Rusijos caro sostui, prasidėjo 
gyvas politinis bruzdėjimas ne tik rusų, bet ir lietuvių tarpe. Smagu buvo, kad 
lietuviams galima buvo atvirai spaudoje ar viešose prakalbose reikšti savo 
mintis bei pageidavimus, kaip turėtų būti tvarkoma Lietuva. Anais laikais 
dauguma mūsų politinių veikėjų buvo jauni, neprityrę, greit nukrypdavo į 
kraštutinumas, o tas kėlė bereikalingas tarpusaves peštynes, ardė vieningą 
veiklą politikos srity. P. Leonas buvo šalininkas nuosaikios politinės akcijos. 
Nepritarė kraštutinumams ir stengėsi, kad Rusijoje atsidūrusių pabėgėlių poli- 
tinės grupės vieningai siektų Lietuvai laisvės. Drauge su savo vienminčiais: 

Jurgiu Baltrušaičiu, Tomu Noru-Naruševičium, Tadu Petkevičium, Stasiu 
Šilingu, Petru Šalčium, Vincu Mašalaičiu, Vaclovu Sidzikausku, Staja Nagisku, 
šias eilutes rašančiu ir su kitais organizavo 1917 m. kovo m. Maskvoje ir 
Petrapily Demokratinę Tautos Laisvės Santarą. Šios partijos pagrindiniai sieki- 
mai buvo: 1. Nepriklausomos Lietuvos valstybės atstatymas, 2. Atstatytoji 
Lietuva - demokratinė respublika. 3. Visi respublikos piliečiai lygūs prieš 
įstatymus ir naudojasi pilietinių laisvių garantijomis. 4. Tolerancija 
pasaulėžiūriniams įsitikinimams, kiek tie įsitikinimai neišeina iš įstatymais 
nustatytų ribų. 

Į 1917 m. gegužės-birželio m. Petrapilio Seimą Santaros atstovų buvo 
išrinkta 30 iš 272. Grupės lyderiu seime buvo P. Leonas. Karščiausias ginčas 
kilo dėl rezoliucijos Lietuvos reikalu. Vieni sakė, kad rezoliucijoje turi būti 
aiškiai įrašytas reikalavimas Lietuvai nepriklausomybės, o kiti samprotavo, 
kad Seimas turėtų reikalauti teisės Lietuvos gyventojams patiems spręsti šio 
krašto likimą. Leonas buvo šios pastarosios rezoliucijos karštas gynėjas. Jis 
kalbėjo maždaug taip: mes pabėgėliai ar tremtiniai tesudarome tik mažą 
Lietuvos gyventojų dalį, todėl mūsų sprendimas visiems Lietuvos gyvento- 
jams nebūtų privalomas. Gi mes neabejojame, kad Lietuvos žmonės balsuos 
už nepriklausomos Lietuvos valstybės atstatymą. Be to, mūsų reikalavimą 
apsisprendimo teisės galėtų paremti ir pažangieji rusų politikai, ko negalėtu- 
me iš jų tikėtis, pareikalavus Lietuvai nepriklausomybės. 

„Kita vertus“, kalbėjo P. Leonas, „visokių būna ir nepriklausomybių. 
Sakysim, Persijos nepriklausomybė, kurią neretai trypia Anglijos ir kitų 
valstybių batas, yra mažiau verta už Suomijos autonomiją". 

Kai Petrapilio Seimas suskilo dėl kalbamos rezoliucijos, tai Seimo mažu- 
ma, kuriai vadovavo P. Leonas, priėmė šitokią rezoliuciją : 

„Kreiptis į laikinąją Rusijos valdžią, taip pat į visas Valstybes Sąjungi- 
ninkes bei neutralias ir reikalauti pripažinti: 

1. Kad lietuvių tautai priklauso apsisprendimo teisė, 

2. Kad savo politinį likimą lietuvių tauta turi teisę spręsti laisvai išrinkta- 
jame Lietuvos susirinkime visuotinio, be lyties, tautybės ir tikybos skirtumo, 
tiesaus, lygaus ir slapto balsavimo pamatais proporcionalios sistemos prisi- 
aikant. į 

3. Kad lietuvių tauta, kaip užinteresuotoji tauta, turi teisę turėti savo 
atstovus tarptautiniame taikos kongrese. 

Apie visa, kas yra čia išdėstyta, pranešti viso pasaulio demokratijoms. 

Petrapilis, 1917. VI, 4 d.". 

1918 m. balandžio-gegužės m. iš Maskvos pro Sebežą ir Rezeknę man 

-teko drauge su P. Leonu ir jo šeima grįžti į Lietuvą. Tų pat metų lapkričio 7 d. 
buvo sudarytas pirmasis nepriklausomos Lietuvos ministerių kabinetas - 
A. Voldemaro, kuriame P. Leonas buvo teisingumo ministeris. Bet šis ministe- 
rių kabinetas teišsilaikė apie pusantro mėn. Tų pat metų gruodžio 26 d. buvo 
sudarytas antrasis ministerių kabinetas - M. Sleževičiaus, kuriame P. Leonas 
pasiliko teisingumo ministeriu. Bet ir ši vyriausybė teišsilaikė ligi 1919 m. 
kovo 12 d., kai atėjo P. Dovydaičio ministerių kabinetas, į kurį P. Leonas jau 
nejėjo. Leonas teišbuvo teisingumo ministeriu nuo 1918 m. lapkričio 11 d. ligi 
1919 m. kovo 12 d. - 4 mėnesius. Tame laikotarpy vyriausybei teko keltis iš 
Vilniaus į Kauną ir čia įsikurti nepaprastai sunkiose sąlygose. Organizuoti 
teisingumo ministeriją ir visą teisingumo aparatą uždavinys buvo ne tik 

sunkus, bet ir reikalaująs didelės drąsos ir dar didesnių kūrybinių sugebėjimų. 

Anuo metu Lietuvoje lietuvių teisininkų skaičius nesiekė nei 20, o reikėjo 
bent 200. Gal kita tiek buvo teisininkų nelietuvių - žydų, rusų, vokiečių ir 
lenkų. Bet jie daugumoje nemokėjo kalbėti lietuviškai, o rašyti nė vienas 
nemokėjo. Su tokiu kukliu lietuvių teisininkų skaičium P. Leonas suorganizavo 
pačios ministerijos aparatą, panaudodamas tam reikalui jaunus neprityrusius 
vyrus, kaip Vaclovą Sidzikauską, Aleksandrą Milčinską ir kitus. P. Leono va- 
dovybėje ir šie jaunuoliai visai patenkinamai, o gal net ir gerai organizavo 
teisingumo mašineriją laisvajai, priešo neokupuotajai Lietuvos daliai. Buvo 
sudaryti teismai pagal paties P. Leono paruoštą Laikinąjį Lietuvos teismų ir jų 
darbo sutvarkymo įstatymą. Teismų sistema ypač tik besikuriančiai valstybei 
buvo gana vykusi. Taikos teisėjas, apygardos teismas, vyriausias tribunolas. 
Ar gali būti paprasčiau ir geriau! Teisėjai skiriami, o ne renkami. 

Nors buvo keturi demokratiniai seimai, nors buvo ir liaudininkų- 
socialdemokratų vyriausybė, bet jokia politinė grupė nekėlė klausimo, kad 
teisėjai būtų renkami. 

Teismų santvarkoje nebuvo numatyti prisiekusieji posėdininkai. Dėl tų 
posėdininkų nebuvimo irgi nieks nekėlė triukšmo. 

Laikinasis Lietuvos teismų ir jų darbo sutvarkymo įstatymas išsilaikė ligi 
1933 m., virš 14 metų. Jo nuostatų didelė dalis buvo perkelta ir į naują 
1933 m. įstatymą. Per 22 Lietuvos nepriklausomybės metus turėjome 11 
teisingumo ministerių. Kiti ministeriavo net po kelis metus. Gana reikšmingus 
darbus Lietuvos teisingumui atliko tik 4 mėnesius teišbuvęs teisingumo 
ministeriu Petras Leonas. Jis turėtų būti laikomas didžiuoju nepriklausomos 
Lietuvos teisingumo kūrėju. 


Vidaus reikalų ministeris 


IV ministerių kabinetas sudarytas 1919 m. balandžio 2 d. Ministeris 
pirmininkas Mykolas Sleževičius, o vidaus reikalų ministeris - Petras Leonas. 
Šiose pareigose išbuvo ligi tų pat metų spalio 7 d. Paruošė 2 labai svarbius 
įstatymus : Savivaldybių ir Steigiamojo Seimo rinkimų. Jis buvo visų politinių 
grupių pageidaujamas vyriausiosios rinkimų komisijos pirmininkas ne tik 
renkant Steigiamąjį, bet ir kitus tris demokratinius seimus. Juk visi P. Leoną 
žinojo ir vertino ne tik kaip gerą juristą, bet ir kaip rimtą, bešališką ir teisingą 
žmogų. 

Petras Leonas, kaip demokratinių principų Žmogus, griežtai smerkė 
1926 m. gruodžio 17-tos perversmą. 


Universiteto profesorius 


Įsikūrus Aukštiesiems Kursams 1920 m., o 1922 m. tiems Kursams 
virtus Lietuvos Universitetu, P. Leonas tų mokslo įstaigų buvo teisių skyriaus 
lektorius ir vedėjas. Nuo 1922 m. rugpjūčio 23 d. išrinktas teisių fakulteto 
dekanu ir tose pareigose išbuvo ligi 1933 m. Nuo 1922 m. birželio 20 d. jis 
buvo ordinarinis profesorius ir teisės enciklopedijos bei teisės filosofijos 
istorijos katedros vedėjas. Būdamas dešimtį metų teisių fakulteto dekanu, 
P. Leonas suorganizavo ir išugdė teisių fakultetą, kuris išmokslino Lietuvai ne 
vieną šimtą teisininkų. 

Kai jo vadovauta katedra pagal 1933 m. Teisių santvarkos įstatymą 

nebuvo įtraukta į sąrašą tų, kurių vedėjams buvo leista drauge ir advokatauti, 
fakulteto taryba išrinko P. Leoną garbės profesorium, kuriam nereikėjo švie- 
timo ministerio tvirtinimo ir kuris galėjo skaityti, ką norėjo. Už nuopelnus ' 
mokslui 1933 m. vasario 16 d. teisių fakultetas suteikė P. Leonui garbės 
daktaro laipsnį. 

Pagrindiniai mokslo veikalai: 1. Teisės enciklopedijos paskaitos, 2. Tei- 
sės filosofijos istorija, 3. Kinų, Indijos ir Egipto teisė, 4. Sociologijos 
paskaitos. Mažesni dalykai bei studijiniai straipsniai: 1. Lietuvos savivaldybės, 
2. Kantas teisės filosofijos istorijoje, 3. Kolektyvizmo pradas Lietuvos civilinės 
teisės novelose, 4. Dėl vieno įstatymo aiškinimo, 5. Advokatų profesija ir jų 
organizacija, 6. Demokratija ir parlamentarizmas, 7. Teisės reliatyvumas, 
8. Istorinė žmoniškumo etikos ir teisės evoliucija. Sie jo straipsniai tilpo 
žurnale Logos, Teisių fakulteto darbuose, Teisėje ir Kultūroje. 

Teisių fakultetas, pagerbdamas P. Leono nuopelnus Lietuvos teisinin- 
kams, 1933 m. įsteigė jo vardu fondą, iš kurio buvo mokamos premijos už 
konkursinius studentų darbus. Siam fondui pagrindą sudarė pats Leonas, o 
vėliau jis buvo papildomas išskaitymais iš teisių fakulteto dėstytojų 
atlyginimo. 


Privačiame gyvenime 


Jau pirmiau esu pasakęs, kad P. Leonas visą savo gyvenimą buvo nuo- 
širdus Lietuvos patriotas. Jis nei kiek nebuvo užmiršęs Lietuvos ir gyven- 
damas keliolika metų tolimame Turkestane. Kasmet atostogų metu lanky- 
davosi Lietuvoj, palaikė nuolatinį ryšį su lietuviais inteligentais, dirbančiais 
tautos žadinimo darbą, berddradarbiavo lietuvių spaudoje. Ir šeimą sukūrė 
grynai lietuvišką. Žmona buvo lietuvė kaunietė. Nelaimei jo žmona daug metų 
nesveikavo. Visa šeimos našta gulė ant paties Leono pečių. O šeima buvo 
didoka: 4 sūnūs ir dukra. Nepaprastai daug ištvermės ir pasišventimo parodė 
Leonas tėvas, augindamas ir išmokslindamas savo vaikus. Tik prisiminkime, 
kad jis grįžo į Kauną 1906 m. su ligota žmona ir penkiais mažais vaikais tarp 
9 ir 2 metų amžiaus. Čia reikėjo pradėti advokato praktiką, taip sakant iš 
nieko. Gi pagyvenus vos 8 metus, 1914 m. kilo Pirmasis pasaulinis karas ir su 
šeima teko keltis iš Kauno į Maskvą. O čia, kaip ir visoj Rusijoj, po kelių metų 
įsivyravo bolševikai ir teko iškęsti daug vargo ir nugalėti daug kliūčių, kol 
pasisekė sugrįžti į savąjį Kauną. 

1918 m. su šeima grįžęs į Kauną apsigyveno savo namuose prie 
Donelaičio g-vės, kurie buvo panašūs ne į didmiesčio namus, o į mažo 
miestelio trobą, o gal net į kaimo pirkią. Ę 

Neprikl. Lietuvos Kaune be pertraukos išgyveno 20 metų. Šis gyvenimo 
laikotarpis buvo pats sėkmingiausias ne tik politinės, visuomeninės ir moksli- 
nės veiklos srityse, bet ir jo asmeniniame gyvenime. Apie 1928 metus vietoj 
kaimiškos trobos ant nuosavo sklypo išaugo 4 aukštų, 8 butų visai miestiški 
mūriniai namai. Kažkur, ne per toli nuo Kauno, Nevėžio pakrantėse jis buvo 
pirkęs ūkį. Jaunesnysis sūnus advokatas Algirdas Leonas jau vairavo savo ar 
tėvo pirktą automobilį, kuriuo nuveždavo tėvą į jo ūkį ar pavežiodavo po 
Kauno apylinkes. Savo namuose apgyvendino visus savo vaikus: 4 sūnus ir 
ištekėjusią dukrą Oną Kairienę su žentu Steponu Kairiu, žinomu politiku, 
visuomenininku, lietuvių socialdemokratų vadu. Dukra nešykštėdavo tėvui 

švelnumo ir meilės, o žentas Kairys laimingu sutapimu buvo ne tik geras 
vyras ir žmogus, bet ir kilnus idealistas visuomenininkas, koks buvo ir jo 
uošvis. Tie visuomeniški idealai juodu ypač buvo labai suartinę, nors tų idealų 
siekimo keliai buvo skirtingi. 

Sveikatos požiūriu P. Leonas nepriklausė prie pačių stipriųjų ir ištver- 
mingųjų. Nors jis nerūkė ir jokiose vaišėse daugiau vieno stikliuko negerdavo, 
bet neretai sirguliuodavo. 

Intelektualiai buvo stiprus ligi pat savo mirties. 

Mirė Kaune 1938 m. gegužės.12 d. 

P. Leono nepaprastas darbštumas, pareigingumas ir pasišventimas dirbti 
savo šeimai ir visai lietuvių tautai bei Lietuvai tešviečia teisininkams ir visiems 
lietuviams skaisčiu pavyzdžiu" [49]. 


Pagrindiniai profesoriaus Petro Leono biografiniai duomenys paskelbti ir 
enciklopediniuose leidiniuose: „Lietuvių enciklopedijoje" [50], ,„Mažojoje lie- 
tuviškojoje tarybinėje enciklopedijoje“ [51], „Lietuviškojoje tarybinėje en- 
ciklopedijoje" [52], „Tarybų Lietuvos enciklopedijoje" [53]. 

Profesoriaus Petro Leono 140-osioms gimimo metinėms skirtą straipsnį 
„Būti naudingu tautai" žurnale „Mokslas ir gyvenimas'? išspausdino prof. 
habil. dr. Mindaugas Maksimaitis [54]. 

Lietuvoje buvo paminėtos profesoriaus Petro Leono 130-osios gimimo ir 
60-osios mirties metinės. Buvo surengtos konferencijos: 1994 m. lapkričio 
16 d. Lietuvos filosofijos ir sociologijos institute; 1994 m. lapkričio 23 d. 
Kauno technologijos universitete; 1994 m. gruodžio 8 d. Lietuvos mokslų 
akademijoje. Pastarąją konferenciją atidarė ir įžanginį žodį pasakė prof. 
Algirdas Gaižutis. Konferencijoje buvo išklausyti septyni pranešimai: prof. 
habil. dr. Juozo Leonavičiaus „Petro Leono gyvenimas ir veikla"; doc. dr. 
Alfonso Vaišvilos „Petras Leonas. Teisė ir valstybė"; prof. habil. dr. Romualdo 
Grigo „Petro Leono socialinės pažiūros ir dabartis“; doc. dr. Antano Čiužo 
„Petras Leonas apie socialinį teisingumą"; prof. habil. dr. Mindaugo Maksi- 
maičio „Petras Leonas: advokato profesinė etika“; dr. Sauliaus Arlausko 
„Petras Leonas — teisės filosofijos pradininkas Lietuvoje"; doc. dr. Vincento 
Žemaičio „Žmoniškumo koncepcija Petro Leono darbuose“. Lietuvos laikraš- 
čiai „Diena“, „Vakarinės naujienos“, „Kauno diena“ ir kt. išspausdino straips- 
nių apie profesoriaus Petro Leono gyvenimą ir veiklą, informavo skaitytojus 
apie įvykusias konferencijas. Būta informacijos ir radijo bei televizijos laidose. 

1965 ir vėlesniais metais straipsniai apie profesoriaus Petro Leono 
gyvenimą ir veiklą buvo išspausdinti sociologijos krypties prestižiniuose leidi- 
niuose: J. Leonavičiaus straipsnis „Petras Leonas: brendimo metais (1864- 
18899" išspausdintas Lietuvos mokslų akademijos leidinyje „Filosofija. 
Sociologija" (1995 m. Nr. 1.); R. Stačioko straipsnis „Profesorius Petras 
Leonas — vietos savivaldos teorijos pradininkas Lietuvoje“ išspausdintas 

Kauno technologijos universiteto leidinyje „Socialiniai mokslai. Sociologija" 
(1997 m. Nr. 3 (7)) ir kt. 

1996 m. Lietuvos filosofijos ir sociologijos institutas išleido straipsnių 
rinkinį „Iš Lietuvos sociologijos istorijos“. Čia daug dėmesio skirta ir 
profesoriui Petrui Leonui: prof. J. Leonavičius apžvelgia profesoriaus kaip 
asmenybės formavimosi bei visuomeninės veiklos pradžios momentus; dr. 
M. Taljūnaitė — profesoriaus sociologijos objekto metodų sampratą; doc. 
A. Čiužas — socialinio teisingumo idėjos plėtotę; m. b. V. Kazlauskienė 
pateikia jo mintis apie kaimo būklę, požiūrį į žemę; prof. M. Maksimaitis — 
advokato sampratą [55]. 

1998 m. gegužės 12 d. Kauno technologijos universitete įvyko konferen- 
cija „Petras Leonas - teisininkas, sociologas, mokslininkas, visuomenės vei- 
kėjas". Ją surengė Lietuvos teisininkų ir Lietuvos sociologų draugijų Kauno 
skyriai. Konferencija buvo skirta profesoriaus Petro Leono 60-osio0ms mirties 
metinėms paminėti. Prieš konferenciją buvo padėtos gėlės ant Petro Leono ir jo 
artimųjų kapo Kauno Petrašiūnų kapinėse (5.5 pav.). Kauno technologijos 
universiteto Bibliotekos darbuotojos surengė prof. Petro Leono spausdintų 
darbų parodą (5.6 pav.). 

Šioje konferencijoje pranešimus skaitė prof. habil. dr. Juozas Leonavičius 
(KTU) - „Profesoriaus Petro Leono gyvenimas ir veikla 1864-1938 metais“; 
prof. habil. dr. Mindaugas Maksimaitis (VU) - „Petras Leonas — teisingumo 
principų puoselėtojas“; advokatas Jonas Kairevičius, Dalia Foigt — „Petras 
Leonas - advokatas“; dr. Vytautas Andriulis - „Petras Leonas atkuriant 
Lietuvos valstybę“; dr. Gražina Pranckietytė (LFSI) - „Prof. Petro Leono 
pasaulėžiūra"; dr. Gintaras Žilinskas (LŽŪU) - „Vietos savivaldybių problema 
prof. Petro Leono darbuose"; istorikė Danutė Vailionytė - „Prof. Petras Leonas 
— moterų teisių gynėjas“; teisėjas Arvydas Stankus „Profesoriaus Petro Leono 
palikimas neišnyks" [56]. 

5.5 pav. Lietuvos teisininkų ir Lietuvos sociologų Kauno skyrių konferencijos, 
surengtos 60-osioms profesoriaus Petro Leono mirties metinėms paminėti, dalyviai ir 
kiti amsenys prie profesoriaus Petro Leono, jo žmonos Celinos, dukters Onos ir žento 

Stepono Kairio kapo Petrašiūnų kapinėse 1998 m. gegužės 12 d. 
Paimta iš asmeninio archyvo (V.Mikutavičienės nuotr.) 


"LEONAS > 
UETUVOS ŠVIESLLYS 


5.6 pav. Prof. Petro Leono spausdintų darbų paroda, surengta Kauno technologijos 
universiteto Bibliotekos darbuotojų 1998 m. gegužės mėnesį. 
Paimta iš asmeninio archyvo 


667 


Petras LEONAS 


Šios konferencijos pranešėjų straipsniai buvo išspausdinti tik 100 eg- 
zempliorių tiražu. Konferencijos leidinyje nėra advokato Jono Kairevičiaus 
pranešimo, nes jo tekstas buvo gautas vėliau. Šioje monografijoje pateikiami 
J. Kairevičiaus ir kitų, konferencijos leidiniui pateikusiųjų pranešimus, 
straipsniai. 

Jono Kairevičiaus parengtame pranešime „Petras Leonas - advokatas" 

rašoma: 


„Vytauto Didžiojo universiteto Teisių fakultetas 1932 metų „Teisių 
fakulteto darbų“ VI tomą dedikavo profesoriui Petrui Leonui. Įžangos žodyje 
prof. Mykolas Remeris rašė: „Profesoriaus Petro Leono vardas, kuriam šis 
Teisių fakulteto leidinys yra pavedamas, yra ne tiktai kiekvienam mūsų,- bet 
ir visai mąstančiai Lietuvai brangus. Ir jis yra ypatingai brangus ne tik dėl jo 
per ilgą amžių nuveiktųjų darbų, bet ir tuo teisingumo ir teisėtumo 
pamylėjimu ir gerbimu, jo visur ir visuomet gynimu ir užtarimu, tuo šiuo 
atžvilgiu tvirtu ir nepalenkiamu griežtumu, kuriuo ypatingai pasižymi visas 
gerbiamojo mūsų Dekano prof. Leono veikimas ir visi jo gyvenimo žygiai. 
Tiek viešajame valstybiniame, tiek savo siauresniame profesiniame, tiek 
moksliniame, tiek politiniame ir socialiniame veikime jis yra vieningas, aiškus 
ir teisėtumo idėjai atsidavęs. Advokatas ir Advokatų Tarybos Pirmininkas, 
Teisingumo Ministeris, visuomenės veikėjas, Teisių Fakulteto profesorius ir 
dekanas, Universiteto Senato narys - visur prof. Leonas yra vienas pirmųjų ir 
žymiausiųjų ir visur jis stovi teisėtumo sargyboje. Jis buvo pavadintas - 
Lietuvos sąžinė“. 

Ne tik advokatų profesijai, kuri kol kas mūsų dabarties visuomenėje yra 
mažai suprastas dalykas, svarbu tai, kad prof. P. Leonas rašė apie advokatūrą 
ir dirbo praktinį advokato darbą. 

Pranešime, skaitytame studentų teisininkų ir ekonomistų draugijos 
susirinkime 1930 m. gegužės mėn. 18 d., prof. P. Leonas pastebėjo, kad 
„Lietuvos visuomenės dalyje, kiek jos nuomonė pasireiškia periodinėje 
spaudoje, advokatai nuo pat pradžios, kai tik jie pradėjo veikti teismams 
susikūrus, rado tam tikro nepalankumo..." 

Šitas vienas profesoriaus sakinys svarbus nūdienai suprasti: 

1. Nepalankumas (dėl nesupratimo ar kitoks - mano pastaba. J.K.) 
atsiranda „Lietuvos visuomenės dalyje“, o ne visoje visuomenėje. 

2. „Kiek jos ( visuomenės - mano pastaba. J.K. ) nuomonė pasireiškia 
spaudoje“, supraskime, kad spaudoje pasireiškia visuomenės nuomonė tik iš 
dalies. 

3. „Tam tikro nepalankumo“ advokatūrai patiriame ir šiandien, nes 
dalies visuomenės nepasiekia teisės mokslas ir apskritai supratimas apie 
tiesos ieškos būdus, t.y. apie civilinį bei baudžiamąjį procesus. Turime pri- 
pažinti ir tai, kad visuomenės nepalankų požiūrį į advokatūrą formuoja ir 
pačių advokatų kartais neprofesionali ir neetiška veikla. 

„Bepigu kitų šalių advokatams: jų korporacijos turi senų laikų tradicijas 
ir nusistovėjusią etiką; be to, gilus savo korporacinio gyvenimo gerbimas 
saugoja korporaciją nuo savanorių pasikėsinimų jai ardyti, sakė prof. 
P. Leonas 1930 metais. Mes dabar galime pasakyti, kad galime remtis į 

tarpukario Lietuvos advokatūros palikimą bei į tokius šviesuolius kaip prof. 
P. Leonas. 

Vieną pirmųjų dalykų, kuriuos prof. P. Leonas aptarė, buvo advokato 
santykiai su klientu. Jis sakė: „<...> koks subtelingas, koks ploniausias 
dorovingumo siūlais surištas santykis susidaro tarp advokato ir jo kliento: 
pastarasis įtiki advokatui tai savo turto, tai savo garbės, tai savo asmens 
likimą ir žino, kad advokatas už savo darbo pasekmes neatsakys. Kartais net 
ne pats bylininkas arba kaltinamasis pasirenka advokatą, bet pasitiki, kad kiti 
jam paskirtų. Jeigu viena pusė šitaip visiškai pasitiki, tai savaime aišku, kad 
antroji pusė turi visai dorovingai pavestąjį darbą įvykdyti. O kad darbo 
įvykdymas būtų toks, dorovei atitinkąs, advokatas turi būti: 1) tinkamai 
juridiniu mokslu ir praktikos žiniomis apsišarvavęs, 2) jis turi būti ir bendrai 
aukštai išlavintas asmuo, 3) jis turi dorovės atžvilgiu aukštai stovėti ir 
niekados nuo to dorovės pagrindo nenuslysti. 

Tačiau ką tik nurodyta yra tik viena advokato veikimo pusė. Antroji, gal 
dar svarbesnė, yra ši. Bylose visada yra dvi šalys, taigi pasireiškia kova dėl 
teisės, kova ir dėl tiesos, nes teisė siekia tiesos ir remiasi tiesa. Advokatas 
yra ne tiek savo kliento tarnautojas, kiek tiesos tarnautojas, teisingumo ir 
teisėtumo tarnautojas. Jis nėra tik savo kliento norų ir minčių kartotojas, bet 
jis yra kliento mandatorius. Jo darbo tikslas yra viešo pobūdžio tikslas, yra 
tiesos ir teisingumo siekimas“. 

Pasak prof. P. Leono, vienas XIX amžiaus Rusijos teisininkas šitaip 
įsivaizdavo advokato darbo tikslą: „Neturtingojo kova su turtinguoju, silpnojo 
su galinguoju visada buvo sunki ir pavojinga, o kartais visai neįmanoma be 
advokato, kuris būtų nepriklausomas nei nuo valdininkų, nei nuo teisėjų ir, 
pasitikėdamas moraline vedamosios bylos jėga, gali dar pasiremti dorovine 
korporacijos jėga ir visuomenės, esančios teisme, sąmone; tik jis gali prieš 
medžiaginę jėgą pastatyti savo dvasios moralinės jėgos ginklą“. 

Paryžiaus universiteto profesorius A. Ie-Puatevenas (Poittevin) prakal- 
boje G. Masonijės veikalui sako: „Nėra teisingumo, jei nėra nepriklausomos 
magistratūros (teisėjų); taip pat nėra teisingumo, jei greta nepriklausomos 
magistratūros nėra kam priešingais ginčais išaiškinti bylą, t.y. kai nėra 
advokatūros, kurios kompetencija ir garbė užtikrina nepriklausomumą ir 
santykyje su teisėjais, kurie turi, kaip sako Barbu (Barbouxs), išklausyti visas 
mūsų tiesas“. 

Prof. P. Leonas yra sakęs, kad advokato veiklos prigimtis, jo veiklos 
uždaviniai, jo darbo tikslas reikalauja: 

a) tam tikrų jo asmens savybių (mokslinio pasiruošimo ir dorovinio 
išsiauklėjimo), 

b) atitinkamų teisinių jo veiklos sąlygų: laisvės ir jai apsaugoti laisvos 
advokatų korporacijos, 

c) nuolatinės griežtos dorovinės disciplinos ir priežiūros, kurią vykdo 
advokatų korporacija. 

P. Leonas buvo advokatas nuo 1906 m. kovo mėn. 6 d. iki savo mirties, 
1938 m. gegužės mėn. 12 d., taigi iš viso su mažomis pertraukomis apie 
32 metus. Advokatūra buvo jo pagrindinė profesija. Tai buvo ne tik puikus 
teisininkas, doras žmogus, bet ir susipratęs pilietis. Prieš karą lietuvių 
advokatų Kaune ir kitur buvo nedaug. „Todėl suprantama, kad svarbiausieji 
lietuviški reikalai, kurie atsirasdavo ar tai teismuose, ar administracijos 

įstaigose, rasdavo P. Leono asmenyje savo gynėją ir užtarėją“, - rašė 
advokatas Zigmas Toliušis. 

Nuo 1926 metų iki mirties P. Leonas buvo išrinktas ir nuolat perren- 
kamas Advokatų tarybos pirmininku. Savo pažiūrą į advokatūrą P. Leonas 
išdėstė mano jau čia paminėtoje ir cituotoje paskaitoje, kurią advokatas Z. 
Toliušis vadina monografija „Advokatų profesija ir jų organizacija". 

Savo pažiūras į santykius tarp teismo ir advokatūros P. Leonas išdėstė 
kalboje, pasakytoje 1928 m. gruodžio mėn. 15 d., švenčiant Kaune dešimties 
metų sukaktį nuo mūsų teismo įsteigimo. Jis sakė: 

„Teismas vykdo teisėtumą ir teisingumą ir auklėja visuomenėje teisinę 
sąmonę ne tiktai savo formaliais sprendimais, bet ir visu savo darbu, atlie- 
kamu viešai, kad kultūringų tautų amžiais įgytomis šioje srityje priemonėmis 
aiškina ginčo aplinkybes ir duoda šalims tas aplinkybes nustatyti. Čia advo- 
kato laisvas nuomonės reiškimas yra būtina kultūringos teismų formos 
sąlyga. Tai civilinių ginčų sprendimų procesas. 

Dar labiau reikalinga gynėjo laisvas nuomonės reiškimas baudžia- 
mosiose bylose. Šitose bylose valstybė stoja prieš pilietį visuomenės intereso 
vardu apsišarvojusi visa galia ir priemonėmis <...> O vis dėlto reikia 
nepamiršti, kad galutinėje išvadoje ne asmuo turi tarnauti visuomenei 
(valstybei - mano pastaba, J.K.), bet visuomenė (valstybė - mano pastaba, 
J.K.) asmeniui. Tad kaltinamasis kultūringųjų šalių teismuose yra statomas 
maždaug lygiom (visiškai lygiom - mano pastaba, J.K.) su valstybės atstovu 
padėtin ir turi teisę turėti gynėją, kurio nuomonės reiškimas yra laisvas“. 
(“Lietuvos teismas 1918-1928 m.“, 205 psl.)“ [57]. 


Vytautas Andriulis (Teisės institutas) straipsnyje „Petras Leonas 
politikos baruose" nagrinėjo jo politinę veiklą. 


„Jeigu VDU Teisių fakulteto profesorius Albinas Rimka savo studijoje 
„Lietuvių tautinio atgimimo socialiniai pagrindai ir „Aušros“-"Varpo" gadynės 
(1889-1893) socialekonominiai raštai“, išleistoje 1932 metais Kaune, meto- 
dologiniu požiūriu vertindamas Petro Leono kūrybą ją suskirstė į politinės 
ekonomijos, ekonominės politikos ir ūkio istorijos tyrinėjimus, tai nacionalinės 
politinės brandos požiūriu jo veiklą galima suskirstyti į rūpestį tautos švietimu 
bei žygius Lietuvos nepriklausomybei atkurti ir jo, kaip politiko, veiklą - jau 
atkūrus nepriklausomybę. Šie tarpsniai apima 1906-1922 metus. Kartu šio 
daugiašakio intelektualo asmenybė reiškėsi ir profesinėje advokato ir teisės 
mokslo terpėje. Aš kalbėsiu apie jo politinę veiklą. 

Sis P. Leono politinės veiklos laikotarpis tiesiogiai sąlygotas Europos 
įvykių bei politinės ir karinės krizės Rusijos imperijoje, kartu ir jos kolonijose. 
Lietuvoje jau nuo 1904 m. buvo panaikintas spaudos draudimas. Rusijoje 
karo su Japonija nesėkmės gerokai sustiprino revoliucinį judėjimą, imperijoje 
turėjusį ir ryškų tautinį atspalvį. Lietuvoje nuo 1896 m. veikė Lietuvių 
socialdemokratų partija, nuo 1902 m. - varpininkai, 1905 m. pasivadinę 
Lietuvos demokratų partija. 1904 m. kūrėsi Lietuvių krikščionių demokratų 
partija. 1905 m. lapkričio pabaigoje jau buvo įvykęs Didysis Vilniaus Seimas, 
kurio 2000 delegatų, atstovavusių visiems socialiniams sluoksniams ir politi- 
nėms srovėms, priėmė bendrą rezoliuciją, reikalavusią Lietuvai autonomijos 

su visuotinio balsavimo būdu renkamu Seimu. Šio Seimo nutarimai ir buvo 
P. Leono veiklos bendroji politinė programa Rusijos II valstybės dūmoje, į 
kurią atstovu nuo Suvalkų krašto jis buvo išrinktas 1907 m. Tiesa, Dūma 
veikė vos 103 dienas. Tačiau P. Leonas ir iš tribūnos, ir paskleistoje tarp jos 
narių brošiūroje rusų kalba „Dėl žemės reformos Lietuvoje“ iškėlė klausimą 
apie bausmių už slaptą lietuvių vaikų mokymą panaikinimą. Joje nušvietė 
rusinimo politiką Lietuvos mokyklose, nurodė, kad Veiverių mokytojų 
seminarijos auklėtiniai siunčiami dirbti į Lenkiją, o į Lietuvą skiriami mokytojai 
rusai. Tai ir esą slapto vaikų mokymo namuose gimtąja kalba viena iš 
priežasčių. Jis pasmerkė Vilniaus universiteto uždarymą ir reikalavo atkurti šį 
mokslo židinį. Reikalavo žemės reformą taikyti visai Lietuvai, neišskiriant 
Suvalkų gubernijos, kuri pagal tuometinį administracinį padalijimą buvo 
priskirta Lenkijos karalystei. Nurodė, kad suvalkiečiai pagal tautybę, socialiniu 
ir kultūriniu atžvilgiais yra tapatūs kitų lietuviškų gubernijų gyventojams. P. 
Leonas smerkė Stolypino kolonizavimo politiką Lietuvoje, nurodydamas, jog 
žemės nepakanka vietos valstiečiams, o Vyriausybė, valstiečių banko pade- 
dama, kelia žmones į Lietuvą iš kitų gubernijų (Černigovo ir kt.) rusifikavimo 
tikslais, norėdama sustiprinti „Rusiškąjį elementą“. Minėtoje brošiūroje 
autorius teigia, jog lietuvių tauta pritaria lenkų siekimui gauti autonomiją, 
tačiau kartu pareiškia, jog ir lietuvių tauta suvokia reikalingumą įvesti 
autonominę santvarką Lietuvoje bei reikalauja, kad tai būtų įgyvendinta. 

1914 m. rugpjūtį prasidėjęs Pirmasis pasaulinis karas lėmė lietuvių 
tautai iškęsti sunkius ketverius metus - karo veiksmų ir vokiečių okupacijos 
laikotarpį. Tačiau šis karas drauge sudarė prielaidas ir tautų apsisprendimo 
galimybei pasireikšti. Lietuva buvo pakankamai subrendusi pati spręsti savo 
tautos likimą. 

Naujosios okupacijos sąlygomis lietuviai valstybingumo siekį išplėtojo 
trimis frontais - vokiečių okupuotoje Lietuvoje, Rusijoje ir Vakarų Europoje 
bei Amerikoje. 

Tuo tarpu P. Leonas, su šeima 1915 m. karo nublokštas į Maskvą, tapo 
Maskvos lietuvių pabėgėlių komiteto pirmininku. 

1917 m. pavasarį, kai Rusijos caras buvo nuverstas ir iškovota spaudos 
bei susirinkimų laisvė, P. Leonas ėmė energingiau darbuotis ir politikos 
srityje. Tuomet tarp lietuvių tremtinių Rusijoje reiškėsi Krikščionių demokratų, 
Pažangininkų (tautininkų), Socialistų liaudininkų, Socialdemokratų bei 
Komunistų partijos. Nė viena tų partijų P. Leonui nebuvo priimtina. P. Leono 
manymu, kaip prisimena Rapolas Skipitis, kairieji su krikščionimis demokra- 
tais per aštriai kirtosi, o pažangininkai jam buvo nepriimtini kaip nede- 
mokratai. P. Leonas norėjęs surasti taikingą vidurį, taktikoje laikytis didžiau- 
sios tolerancijos ir stengtis suburti kiek galima platesnius lietuvių sluoksnius. 
Tokiam nusistatymui P. Leonas Maskvoje, kur jis tuomet buvo tremtiniams 
šelpti komiteto pirmininkas, rado rimtų pritarėjų. Tai inžinierius Toma Norus- 
Naruševičius, rašytojas Jurgis Baltrušaitis, daktaras Juozas Bagdonas, Juozas 
Vanagas-Simonaitis, teisininkai Tadas Petkevičius ir Vaclovas Sidzikauskas, 
ekonomistas Petras Šalčius, Vincas Mašalaitis ir kiti. Su minėtaisiais asme- 
nimis P. Leonas organizavo partiją. Ją pavadino Demokratine tautos laisvės 
santara. Kaip matome, pačiame pavadinime atsispindėjo pagrindiniai šios 
politinės grupės principai, kuriais nurodoma, jog partija laikysis demokratijos 
pagrindų, gins lietuvių tautos laisvę ir nepriklausomybę, kuri ir yra pagrindinis 

partijos tikslas. To bus siekiama vienybe ir tariantis su kitomis partijomis. 

„Santaros“ partija nei tarp Rusijoje gyvenusių lietuvių, nei tarp tautiečių 
nepriklausomoje Lietuvoje nebuvo populiari. Jos veiklos principai, programa 
buvo paskelbti ir plačiai komentuoti laikraštyje „Santara“ (1917 m., Nr. 5, 8, 
13, 33, 34) bei atskiru leidiniu (Tilžė, 1917 m.). Jie įdomūs tuo, kad atspindi 
ir P. Leono politines nuostatas. Išplatintuose dokumentuose apibrėžiamas 
partijos idealas, pateikiama konkreti politinės-socialinės veiklos programa, 
nurodomi būsimosios Lietuvos demokratinės respublikos santvarkos pagrin- 
dai. Svarbiausiu partijos principu laikomas „tautybės“ pradas, nes būtent 
tauta yra kultūros kūrėja. Pripažįstama, kad tautoje esti socialinė ir ekono- 
minė nelygybė, bet kartu teigiama, jog egzistuoja bendra kultūra ir siekis 
išsaugoti laisvę. Tautos požymiai - tai teritorija, kalba, papročiai, istorija. 
Žmonijos susiskirstymas pagal tautinius požymius neišvengiamas, tačiau 
bendravimas tarp tautų negali būti paremtas aršiu nacionalizmu. Visuomenės 
pažangą lemia materialinių gėrybių gamyba ir asmens kūrybinė iniciatyva. 
Programoje kritikuojamos kapitalizmo ydos, bet kartu kapitalizmas vertina- 
mas kaip perėjimo į pažangesnę socialinę santvarką periodas. Partija socia- 
lizmą vertina kaip ekonominio gyvenimo idealą, tačiau nevalia socializmo 
siekti revoliucijomis, perversmais. 

Beveik tuo pat metu Petrapilyje susibūrė kita lietuvių inteligentų grupė, 
kuri pritarė Maskvos santarininkų principams, priėmė jų pavadinimą ir su 
maskviečiais susitarę ėmė leisti laikraštį „Santarą“ - Demokratinės tautos 
laisvės santaros partijos organą. Petras Leonas buvo to laikraščio bendra- 
darbis. „Santaros“ laikraštis 1917-1918 m. buvo leidžiamas Petrapilyje ir 
Maskvoje, o 1919-1920 m. Kaune. Jo redaktoriais buvo vėliau garsūs teisi- 
ninkai ir visuomenės veikėjai Rapolas Skipitis (1887-1976), Tadas Petkevičius 
(1893-1964), Viktoras Sidzikauskas (1893-1973), Petras Šalčius (1893- 
1958). Santarininkų grupė, padedama savojo laikraščio, prastūmė į Petrapilio 
Lietuvių Seimą 17 atstovų. Seimas susirinko 1917 m. gegužės 27 d. ir dirbo 
kelias dienas. Santarininkų grupės lyderis buvo Petras Leonas. Kaip savo 
prisiminimuose rašė Rapolas Skipitis (“Teisininkų žinios“, Nr. 25/26, p. 21-22 
Čikaga, 1958 m.), svarstant rezoliuciją Lietuvos klausimu, prof. A. Voldema- 
ras užakcentavo, kad Seimas turi priimti Lietuvos nepriklausomybės reika- 
lavimą, Petras Leonas tokiai pozicijai nepritarė ir pasiūlė priimti nutarimą, 
reikalaujantį Lietuvai teisės pačiai apsispręsti. P. Leonas tokį siūlymą moty- 
vavo tuo, kad Seimas atstovauja tik mažai lietuvių tautos daliai, todėl Seimas 
negali spręsti visos tautos ateities, o tokios teisės privalanti reikalauti pati 
tauta. Be to, formulė „teisė pačiai tautai apsispręsti“ mažiau sukels pasiprie- 
šinimo iš rusų demokratijos sluoksnių ir tokia formuluote bus patogiau eiti 
prie tarptautinių diplomatinių derybų stalo. Kita vertus, anot P. Leono, ir pati 
nepriklausomybė gali būti tik formali, o iš esmės gali būti blogesnė net už 
autonomiją. Palyginimui P. Leonas nurodęs nepriklausomą Persiją ir autono- 
minę Suomiją ir pasakęs, kad Persija esanti daugiau svetimų batų trypiama 
negu autonominė Suomija. Seimo kairiosios grupės ir, žinoma, santarininkai 
P. Leono pasiūlymą palaikė. Kilo labai karšti ginčai su kraštutiniais išsišo- 
kimais. Kaip prisimena Rapolas Skipitis, kairiųjų ir santarininkų nervai 
neišlaikė ir iš Seimo jie išėjo. Iš 272 Seimo atstovų 130 sudarė kairieji su 
santarininkais. Kiti 142 buvo krikščionys demokratai ir pažangininkai- 

tautininkai arba jiems artimi. 

Rapolas Skipitis rašė, kad neteisindamas kairiųjų vis dėlto jis turi 
pasakyti, kad ginčas buvo ne dėl pačios reikalo esmės, bet dėl taktikos. Nei 
tuomet, nei vėliau nebuvo abejonės, kad balsavusieji už teisę Lietuvai pačiai 
apsispręsti norėjo Lietuvai nepriklausomybės, o ypač Petras Leonas, kuris, 
anot Martyno Yčo, buvo jau pražilęs už lietuvių tautos laisvę bekovodamas. 
Neabejotinai jis norėjo Lietuvai laisvės ir Nepriklausomybės, o jo palyginimas 
Persijos su Suomija visai nereiškė, kad jis Lietuvai tenorėjo autonomijos. 
Tačiau vėliau, anot Rapolo Skipičio, Lietuvoje net aukšti asmenys ne sykį 
stengėsi kitus įtikinti, kad Leonas ir kairiosios grupės Petrapilio Lietuvių Seime 
tereikalavo Lietuvai autonomijos ir balsavo prieš nepriklausomybę. Tai buvo 
P. Leonui labai skaudus įžeidimas. Tas įžeidimas paralyžiavo Petro Leono norą 
dirbti politikos srityje. Tačiau, būdamas pareigos Žmogus, jis sutikęs įeiti į 
vyriausybę sunkiausiu nepriklausomybės kūrimosi metu ir čia paliko apie save 
atminimą kaip apie nepaprasto sugebėjimo, didelio darbingumo ir reto 
kūrybingumo vyrą. 

Iš sumaišties apimtos Rusijos P. Leonas į Kauną sugrįžo 1918 m. 
gegužės 15 d. Tolesnę jo veiklą iki 1919 m. galima apibendrintai pavadinti 
darbu Lietuvos valstybingumo baruose. 

P. Leonas pirmajame ir antrajame Lietuvos Respublikos Ministrų 
Kabinetuose (1918 XI 11 - 1919 111 12), kuriems vadovavo Augustinas 
Voldemaras ir Mykolas Sleževičius, buvo pakviestas dirbti teisingumo 
ministru. Nors jis šiame poste išbuvo neilgai, tačiau sugebėjo padėti tvirtą 
pagrindą teisingumo Respublikoje organizavusios institucijos darbui. Tai buvo 
vienas iš uždavinių, kuriuos įgyvendinti pasiryžo Laikinoji Vyriausybė savo 
paskelbtoje deklaracijoje. 

P. Leonui einant šias pareigas, teko ne tik kurti Teisingumo ministerijos 
aparatą, bet ir vadovauti steigiant Aukščiausiąjį Teismą, kuris, laikantis 
istorinės tradicijos, buvo įvardytas Vyriausiuoju Tribunolu. P. Leonas aktyviai 
dalyvavo steigiant apygardos teismus, teismo tardytojų ir taikos teisėjų 
įstaigas visoje valstybėje. Perimant iš okupacinių vokiečių teismų, organizavo 
pradėtų kriminalinių bylų tolesnį tyrimą bei perėmė Lietuvoje įsteigtus 
kalėjimus, organizavo jų apsaugą. Taip pat jam vadovaujant buvo perimtos ir 
civilinės bylos, kurios pagal Teisingumo ministerijos aplinkraštį privalėjo būti 
nutrauktos. Šiame aplinkraštyje buvo nurodyta bylų dalyviams okupaciniuose 
teismuose įskaityti įmokėtus bylų vedimo mokesčius, jeigu tos bylos būtų iš 
naujo pradėtos jau Lietuvos teismuose. Teisingumo įgyvendinimo tikslais P. 
Leonas parengė „Laikinąjį Lietuvos teismų ir jų darbo sutvarkymo įstatymą“ 
bei paaiškinimus, kaip šis įstatymas turi būti įgyvendinamas valstybės kūrimo 
pradžioje ir tolesniuose etapuose, kai bus įkurtos savivaldybės ir kitos įstai- 
gos. Šis įstatymas veikė iki 1933 m. Būdamas ministru, jis nustatė baudžia- 
mųjų įstatymų Lietuvoje recepavimo tvarką, aprobavo „Laikinąjį Lietuvos 
pilietybės įstatymą“, „Laikinąjį Lietuvos notariato sutvarkymą“, parengė 
instrukciją notarams, kaip daryti įrašus notarų knygose (LVZ, Nr. 2/3, 1919), 
taip pat parengė „Laikinąjį įstatymą apie namus suimtiesiems“ bei šio 
įstatymo instrukciją (LVZ, Nr. 7, 1919 V 22). 

Ketvirtajame Ministrų Kabinete (1919 IV 12 - 1919 X 7), kurį vėl 
suformavo Mykolas Sleževičius, P. Leonas buvo paskirtas Ministro Pirmininko 
pavaduotoju ir kartu vidaus reikalų ministru. Sioje ministerijoje P. Leono 

vadovaujami veikė Bendrųjų reikalų ir tikybos departamentas, Piliečių 
apsaugos departamentas, Savivaldybių departamentas, Sveikatos departa- 
mentas. Ministerijai priklausė apskričių viršininkų ir policijos įstaigos, apskri- 
čių gydytojų, felčerių ir akušerių įstaigos, valstybinė ligoninė, psichiatrijos 
ligoninė, centrinis vaistų sandėlis, valstybinė analitinė laboratorija bei 
valstybinis higienos centras. Netrukus Vidaus reikalų ministerijos struktūra 
buvo pakeista. Į jos sudėtį įtraukti Darbo ir socialinės apsaugos departa- 
mentas ir kt. 

Iš daugelio darbų, kuriuos P. Leonas padarė šioje vyriausybėje, atskirai 
paminėtinas vadovavimas Valstybės prezidento A. Smetonos įstatymu suda- 
rytai komisijai Steigiamojo Seimo rinkimų įstatymo projektui parengti. Sioje 
komisijoje kartu su P. Leonu dirbo tuometinis teisingumo ministras L. Norei- 
ka, ministras be portfelio žydų reikalams M. Soloveičikas, valstybės tarybos 
narys kun. K. Šaulys, Vyriausiojo Tribunolo narys A. Janulaitis, Kauno 
apygardos teismo valstybės gynėjas R. Skipitis, užsienio reikalų ministerijos 
reikalų vedėjas dr. D. Zaunius ir kiti specialistai. Vienam iš P. Leono biografų 
Z. Toliušiui yra tekę vartyti nemenkos apimties įstatymų projektų rankraštį, 
kurio didesnioji dalis rašyta P. Leono ranka. Tai Laikinosios Lietuvos Konstitu- 
cijos, sudarytos iš 18 straipsnių, Lietuvos Konstitucijos pagrindinių nuostatų, 
sudarytų iš 81 straipsnio, bei Įstatų apie rinkimus į Steigiamąjį susirinkimą 
(119 straipsnių) projektai. Tiesa, kai kurie ano meto politikos veikėjai šį 
rankraštį priskiria P. Leono karo metų Maskvos laikotarpio (1917-1918) 
kūrybai. Tačiau būtent juo naudojosi Steigiamojo Seimo konstitucinė komisija 
(Z. Toliušis, min. veikalas, p. 179-180). Šio rankraščio, daug pasakančio apie 
autoriaus profesinę erudiciją, tolesnis likimas nežinomas. 

Besitraukianti iš Lietuvos karinė ir civilinė okupacinė valdžia 1918 m. ir 
1919 m. pradžioje, stengdamasi kuo daugiau prisiplėšti Lietuvos turto, tačiau 
jau neturėdama pajėgų išsigabenti, bandė jį pardavinėti vietos gyventojams. 
Lietuvos Vyriausybė 1919 m. pradžioje ir vėliau buvo išleidusi kelis įsakymus, 
kuriais nustatė, jog visos vokiečių okupacinės valdžios sutartys, sudarytos 
Lietuvos valstybės valdžios turtams naudoti, yra panaikinamos ir be Vyriau- 
sybės patvirtinimo neturi juridinės galios. Kartu 1919 m. sausio 15 d. 
įsakymu Vyriausybė uždraudė bet kokį gyvo ir negyvo inventoriaus, trobesių 
ir kt. turto pirkimą iš vokiečių kareivių ir valdininkų, nurodydama, kad tokiu 
būda įgytas turtas bus konfiskuojamas (LVZ, Nr. 2/3). P. Leonas, būdamas 
vidaus reikalų ministru, vadovavo Centrinei komisijai turtams iš vokiečių 
valdžios perimti. Šis darbas iš P. Leono pareikalavo didelės kompetencijos ir 
Jėgų. 

P. Leonas visuomenės buvo vertinamas kaip objektyvus teisininkas. Jau 
pasitraukęs iš valstybės tarnybos dažnai buvo kviečiamas kaip ekspertas į 
Seimą, kai buvo svarstomi svarbūs įstatymų projektai, vadovavo visoms 
Vyriausiosioms rinkimų į Seimą komisijoms. Porą kartų buvo šnekinamas kelti 
savo kandidatūrą į Respublikos prezidentus. Tačiau, kaip teigė A. Tamošaitis 
įžanginiame P. Leono monografijos „Sociologijos pagrindai“ straipsnyje, ne 
dėl asmeninių aplinkybių nuo tos pareigos atsisakė. 

Rapolo Skipičio atsiminimuose parašyta: „Skaisčia šviesa tešviečia Petro 
Leono pavyzdys mums ir mūsų palikuoniams!“ Manau, kad šios dienos ren- 
ginys rodo, jog tokie P. Leono bendražygio palinkėjimai pamažu pildosi“ [58]. 

Dr. Gražina Pranckietytė straipsnyje „Prof. Petro Leono pasau- 
lėžiūra" pabrėžė, kad tarp jo skelbtų idėjų ir jo gyvenimo nebuvo prieštaros. 


„Neretas atvejis, kai daugelis kadaise buvusių iškilių asmenybių ar 
ženklių idėjų ilgam užmirštamos, bet vis vien - anksčiau ar vėliau - ateina 
metas, kada jos vėl prisimenamos ir palaipsniui tampa nūdienio gyvenimo 
dalyvėmis. 

Sis straipsnis kaip tik skiriamas vienai tokių asmenybių. Jame aš 
pamėginsiu išryškinti prof. Petro Leono (1864-1938) pasaulėžiūros kontūrus, 
apžvelgdama, kas joje buvo esmingiausia. 

P. Leonas - pirmiausia teisininkas. Bet jis - netipiškas teisininkas. 
Būdamas itin veiklus, daugialypių interesų ir kūrybinių polinkių žmogus, jis 
vaisingai reiškėsi keliose kūrybos srityse, nuo pat ankstyvos jaunystės, jau 
universitetinių studijų metais, pradėjo dalyvauti Lietuvos visuomeniniame 
gyvenime, rašyti lietuviškoje spaudoje (nuo 1887 m.). 

Be praktinės veiklos - politikos ir teisėtvarkos srityse, ypač išskirtina dar 
viena, mokslo, sritis, kur P. Leonas buvo tiesiog nepakeičiamas. Turėdamas 
teisininko išsilavinimą, jis domėjosi ne vien teisės, teisės filosofijos, bet ir 
politinės ekonomijos, sociologijos, etikos problemomis. Į įvairiausius jo 
dėmesį atkreipusius reiškinius, problemas jis buvo linkęs žvelgti iš aukštesnės 
- filosofinės - erdvės, siekdamas atskleisti tų reiškinių esmę, kilmę, kaitos 
priežastis, tarpusavio sąsajas. 

Nuodugniau pastudijavus svarbiausius P. Leono teorinius darbus, taip 
pat publicistiką, galima išskirti kelias juos vienijančias konceptualias linijas, 
padedančias išryškinti ir jų autoriaus pamatinius pasaulėžiūrinius principus, 
įžvelgti, kur ieškota filosofinės atramos. Bene visa jo teorinė kūryba turi gana 
glaudžias sąsajas su tiek intelektine, tiek moraline biografija, galima sakyti, 
kad daugelis jo parašytų tekstų išreiškia ir tam tikrą tų biografijų dalį. 

P. Leonui nebuvo būdingos idėjinės metamorfozės. Tiek ankstyvieji, tiek 
brandaus amžiaus rašiniai liudija apie jo pasaulėžiūrinį pastovumą ir siekį nuo 
pat jaunystės skelbtąsias idėjas per visą kūrybinį gyvenimą kuo įtikinamiau 
pateikti ir svariau pagrįsti. Nuo 1920 m. įsitraukęs į intensyvią mokslinę ir 
pedagoginę veiklą, jis sykiu įgijo didesnę galimybę savo pasaulėžiūrines 
nuostatas plačiau išskleisti ir teoriniu požiūriu solidžiau formuluoti. 

P. Leonas savo skelbtųjų idėjų nesiekė integruoti į vientisą visumą ir 
savo pasaulėžiūros sistemingai niekur nėra išdėstęs, bet ją suponuoja dau- 
guma jo išspausdintųjų darbų. Savo rašiniuose jis ne kartą yra minėjęs, kad 
norint suprasti ypač sudėtingą socialinio gyvenimo kaleidoskopą reikia turėti 
pasaulėžiūrą. Tačiau ją susidaryti esą nelengva. Be kita ko, ir paties P. Leono 
pasaulėžiūrines nuostatas išryškinti nėra lengva, nes tyrinėtojams rūpimų jo 
pažiūrų visuma susiklosto iš atskirų fragmentų. 

Pats P. Leonas savo pažiūras yra taip reziumavęs: „Autoriui jo turimos 
žinios duoda pagrindo ramiai, su šviesia viltimi žiūrėti į žmonijos ateitį. Jisai 
randa žmonijos eigoje pakankamai duomenų, įrodančių, kad toji istorija eina 
asmens savarankumo išsivystymo ir žmonijos savitarpio solidarumo išsivys- 
tymo linkme ir kad tą progreso procesą užtikrina triumfalinis demokratijos 
vystymasis, jokių piktų socialinių ligų nenugalimas“ (“Istorinė žmoniškumo, 
etikos ir teisės evoliucija“, K., 1937, p. 53). 

Pažymėtina, jog P. Leono dėmesys buvo sutelktas socialinės realybės 
ontologijai išskleisti. Mokslininkas buvo įsitikinęs, kad teisės, visuomenės ir 
valstybės problemos turi būti svarstomos kartu. Pasak jo, „kai tenka kalbėti 
apie teisės pagrindinius klausimus, neišvengi nepalietęs visuomenės ir 
valstybės, o kai kalbi apie visuomenės ir valstybės pagrindinius klausimus, 
negali nepaliesti teisės“ (“Teisės enciklopedijos paskaitos", K., 1931, p. 6). 

Brandindamas savąjį požiūrį į visuomenę, P. Leonas ypač nuodugniai 
studijavo filosofiniais svarstymais jam labai artimo garsaus sociologo 
P. Sorokino mokslinius darbus. Gana tvirta teorinė atspirtis buvo P. Sorokino 
dviejų tomų „Sociologijos sistema" (1920). Ir savo vieną reikšmingiausių 
veikalų — „Sociologijos paskaitas“ (išleisto 1939 m., jau po mirties) jis 
parengė daugiausia remdamasis minėtuoju veikalu. 

Socialinėms pažiūroms pagrįsti mokslininkui iš dalies buvo priimtini 
Vakarų Europos klasikinio pozityvizmo atstovų A. Comte'o ir H. Spencerio 
pamatiniai teiginiai, o labiausiai imponavo Comte'o ir Spencerio visuomenės 
evoliucijos ir pažangos koncepcija. 

P. Leonas pripažino universalaus socialumo egzistavimą. Socialumas 
esąs būdingas visai realybei. Socialumo prado raiška pastebima augalijos, 
gyvūnijos pasaulyje ir net — neorganiniuose kūnuose (pastarųjų socialumo 
priežastimi esąs cheminis giminingumas). O demarkacinę liniją tarp gamtos ir 
visuomenės nubrėžianti žmogaus psichika. 

Pritardamas pozityvisto H. Spencerio evoliucijos idėjoms, P. Leonas 
skleidė mintį, kad tiek gamta, tiek visuomenė plėtojasi didesnio ir tobulesnio 
organizuotumo kryptimi, nors toks procesas nėra sklandus ir netrukdomas. 

Apskritai P. Leono pažiūrų dominantė — teiginys apie nuolat kintantį, 
besiplėtojantį pasaulį, tiek gamtinį, tiek socialinį, kur viskas tarpusavy susiję 
ir egzistuoja savaime. Bet daugiausia jis domėjosi socialiniu pasauliu. Šis 
esantis be galo sudėtingas, kupinas įvairiausių prieštaravimų, nuolat pagal 
tam tikrus dėsnius kintantis. Visuomenės be prieštaravimų, konfliktų tiesiog 
neįmanoma įsivaizduoti. Savo „Sociologijos paskaitose“ P. Leonas išvardijo ir 
aptarė tokius svarbesnius socialinio gyvenimo priešingumus (antinomijas): 
1) laisvę — nelaisvę, 2) turtų perteklių — skurdą, 3) gėrį — blogį, 4) demo- 
kratiją — autokratiją, 5) privatinę nuosavybę — kolektyvinę nuosavybę ir kt. 
Anot jo, visa žmonijos istorija — nurodytųjų priešingumų tarpusavio kovų 
istorija. Kuo sudėtingesni reiškiniai, tuo stipresnė jų trintis, kuri ir sukelianti 
minėtąsias priešingybes, antinomijas. 

Visuomenę P. Leonas apibūdino iš esmės sekdamas P. Sorokinu: visuomenė 
— daugelio (įvairaus lygio sudėtingumo) tam tikrų socialinių grupių junginys, 
susijęs įvairiareikšmiais tarpusavio sąveikos ryšiais. Sudėtingiausi socialiniai 
junginiai — politikos ir teisės. O aukščiausias tarpusavio sąveikos rezultatas 
— kultūra. 

Buvo pabrėžiama, kad bet koks socialinis faktas nulemtas ne vienos, o 
daugelio priežasčių, dėl to jiems būdingas kur kas didesnis santykinumas nei 
gamtos reiškiniams. Kita vertus, iš visų išskiriamas vienas, ypatingas požymis 
— dvasinis pajėgumas mąstyti, kurti idealus. Būtent tai, anot P. Leono, 
sukelia didžiausius socialinių reiškinių pokyčius. P. Leonas, kaip ir buvęs jo 
mokytojas rusų sociologas M. Kovalevskis, pagrindiniu socialinio gyvenimo 
dėsniu laikė pažangą. O pažanga ryškiausiai pasireiškianti per kultūros 
kūrimą. 

P. Leonui buvo gana aktualu apmąstyti kultūros kūrimo subjektus 
(asmenybę, tautą, žmoniją), labiausiai išskiriant antrąjį, t.y. tautą. 

Tautos kultūrinis reikšmingumas — viena ryškiausių temų, pradėta plačiau 
svarstyti jau XIX a. pabaigoje, lietuvių tautinio sąjūdžio pakilimo metu. 
Tolydžio buvo stiprinama mintis, kad tauta tik per savitą kultūrą galinti ką 
nors reikšti žmonijos istorijoje. Pirmasis apie tai prabilo J. Sliūpas (straipsnyje 
„Tikrasis jieškinys tėvyniškumo“ — „Aušra“, 1884 m.). Jam pritarė ir jo mintis 
toliau plėtojo P. Leonas (straipsnyje „Apie tautišką idėją“ — „Šviesa“, 1888 
m.). Jie abu daug prisidėjo prie modernios tautos sampratos kūrimo, pirmieji 
pateikė solidesnius tautos sąvokos apmatus. Tą pačią temą, tik svariau 
argumentuodamas, P. Leonas svarstė ir brandaus amžiaus (pvz., straipsnyje 
„Tautiškumas ir nacionalizmas“ — „Kultūra“, 1933 m. ). Čia jis siekė įrodyti, 
kad tai, kas Žmonijai turi vertę, yra atsiradę veikiant 3 pradams: 1) asmens, 
2) tautos, 3) žmonijos. Visai žmonijai naudingos kultūros vertybės kuriamos 
tautinėje aplinkoje atskirų asmenų pastangomis ir gabumais. 

P. Leono nuomone, be visuomenės, labiausiai verti nuodugnaus 
apmąstymo kiti 2 socialiniai reiškiniai — valstybė ir teisė. Nes kūryba esanti 
galima tik organizuotoje visuomenėje. O tobuliausiai organizuotas junginys — 
valstybė. 

Plėtodamas valstybės sampratą, P. Leonas bene daugiausia dėmesio skyrė 
valstybės tikslo problemai ir priemonių šiam tikslui pasiekti svarstymams. 
Apibrėždamas valstybę, jis sekė pozityvistine tradicija ir išskyrė 3 elementus: 
teritoriją, gyventojus, valdžią. Taip pat nurodė analogišką anglų filosofo 
pozityvisto J. Benthamo požiūriui valstybės tikslą: suteikti kuo geresnį būvį 
kuo didesniam gyventojų skaičiui. 

P. Leono politinis idealas - kultūros valstybė. O geriausia valdymo for- 
ma, jo įsitikinimu, - demokratija. Mokslininkas yra parašęs knygelę 
„Demokratija ir parlamentarizmas“ (K., 1930 m.), norėdamas nuodugniai 
nušviesti tiek demokratijos trūkumus, tiek pranašumus. P. Leonas čia išdėstė 
požiūrį, kad demokratija esanti neišvengiamas socialinės pažangos rezultatas, 
kad ji tiesiogiai susijusi su individo laisvėjimo procesu. Pripažindamas 
demokratinio valdymo trūkumus, jis manė, kad juos galima pašalinti tam 
tikromis reformomis: pirmiausia teisinėmis priemonėmis, taip pat panau- 
dojant viešąją spaudą ir kt. 

Laikydamas teisę viena svarbiausiųjų vertybių, P. Leonas nuolat pabrė- 
žė, kad kultūros kūrimo procese ji turinti ypatingą reikšmę, yra būtina 
sėkmingos kūrybos sąlyga. Sėkminga kūryba galima tiktai ten, kur yra 
tvarka. Teisė kaip tik padedanti įgyvendinti reikalingą tvarką. 

Vadovaudamasis savo pamatiniu teoriniu principu: nustatyti ir tyrinėti 
įvairiausias socialinių fenomenų sąsajas, P. Leonas yra nuodugniai apmąstęs 
valstybės ir teisės abipusį poveikį, ypač detaliai gvildenęs vieną šio poveikio 
aspektą, kad valstybė kuria teisę, o teisė apriboja valstybės valdžią. Kaip 
teisininkas, jis buvo labai susirūpinęs teisės tobulinimu, todėl nemažai 
dėmesio skyrė teisės subjektui, kurį apibūdino kaip dvasiškai subrendusią 
asmenybę, viską matuojančią didžiausios vertybės — žmogaus kriterijumi. 

Bent prabėgomis norėtųsi supažindinti su P. Leono etiniais pamąstymais. 
Tam tikrų impulsų jiems teikė pozityvistų J. Benthamo ir H. T. Buckle'o kai 
kurios etinės idėjos. P. Leonas yra išsamiai nagrinėjęs dorovės raidos ir 
pažangos, dorovės priklausomybės nuo mokslo, dorovės ir teisės santykio, 

valios laisvės problemas. Bene daugiausia jam rūpėjo teisės ir dorovės san- 
tykis, kurį aptarė taip pat pritaikydamas tarpusavio sąveikos principą. Nors 
teisė ir dorovė priklausančios skirtingoms plotmėms, tarp jų yra itin glaudus 
ryšys ir jos darančios gana stiprų poveikį viena kitai. 

Teisės ir dorovės šaltiniai esantys tie patys — papročiai. Jų tikslai taip 
pat vienodi. P. Leono puoselėtos etikos esmę išreiškė 2 pamatiniai principai: 
1) harmonijos su visuma siekis, 2) kiekvieno individo vertės bei teisių 
pripažinimas. 

Prioritetą P. Leonas teikė dorovei. Jis — moralios teisės šalininkas. 
Teisės plėtra sekanti dorovės plėtros pėdomis. Matyt, pritardamas vokiečių 
teisininkui teoretikui G. Jelinekui, teigė, kad teisė — tai dorovės minimumas. 
Kita vertus, P. Leonas stengėsi parodyti, kokiu būdu teisė per savo sąsajas su 
dorove padeda šiai augti. Teisė, atlikdama savo funkcijas, drauge auklėjanti 
visuomenę ir pratinanti ją vykdyti prievoles. 

P. Leonas tikėjo dorovės pažanga, nors ją esą daug sunkiau nei kitose 
kultūros srityse (pvz., moksle) įžvelgti. Dorovės pažangą daugiausia lemiąs 
mokslas ir išsilavinimas. Dorovės, o drauge ir teisės pažangos kryptis — 
didesnio žmoniškumo link. 

*XX*kk 

Naujai pažvelgti į kūrybingą asmenybę visuomet pravartu. Išryškinti 
pasaulėžiūriniai momentai, net atskiri minčių niuansai skatina kitaip priimti ir 
tuos tekstus, su kuriais mes, atrodo, jau esame susipažinę pakankamai gerai. 

Tarp P. Leono skelbtų idėjų ir jo gyvenimo nebuvo prieštaros. Jo kūryba 
byloja, kad stengtasi laikytis pliuralizmo ir tolerantiškumo nuostatų. 
Tarpukario Lietuvoje P. Leonas įgijo didelį moralinį autoritetą, jo teisingumas 
buvo tiesiog legendinis. P. Leonas net buvo vadinamas visos Lietuvos 
visuomenės sąžine. 

Todėl ir šiandien ši šviesi asmenybė tiek dėl nuveiktų darbų gausos ir 
svarumo, tiek dėl pasaulėžiūrinių idėjų (sukėlusių ypač stiprų rezonansą 
gyvenamuoju laiku), tiek dėl kilnios moralinės laikysenos nusipelno išskirtinės 
pagarbos ir įvertinimo. 

Baigiant norisi pritarti buvusio P. Leono kolegos teisininko A. Tamošaičio 
žodžiams: „Kiekvienas žmogus, kuris ne tik skelbia teisingumo žodį, bet ir juo 
gyvena, yra didis ir brangus. Vienas tokių asmenų ir buvo <...> P. Leonas, 
visą savo sąmoningą gyvenimą pašventęs teisingumui pažinti ir jam 
įgyvendinti“ [59]. 


Dr. Gintaras Žilinskas straipsnyje „P. Leono Lietuvos autonomijos 
projektas'? analizavo projekto turinį. 


„Žymus visuomenės veikėjas, teisininkas ir sociologas Petras Leonas 
(1864-1938) aktyviai dalyvavo XX a. pradžioje Lietuvos valstybingumo 
atkūrimo procese. Jis atstovavo lietuvių politikų rusiškajai orientacijai, kuri 
Pirmojo pasaulinio karo pradžioje siekė Lietuvos autonomijos Rusijos 
imperijos sudėtyje. P. Leono parengtas Lietuvos autonomijos projektas - 
vienas iš konkrečių žingsnių siekiant šio tikslo. Jis buvo pateiktas 1916 m. 
rugpjūčio 25 d. Rusijos konstitucinės demokratų (kadetų) partijos Lietuvos 
reikalų komisijai, kurios narys buvo ir P. Leonas. Šis projektas netapo 

įstatymu, nes kadetai jo nepriėmė, atsiribodami nuo autonomijos projekto 
autoriaus. Kita vertus, reikia turėti omenyje, kad tuometinės Rusijos impe- 
rijos režimo sąlygomis, net ir suteikus Lietuvai autonomiją, tai galėjo likti tik 
fikcija, išreikšta juridine forma. Nepaisant to, šis dokumentas padeda at- 
skleisti P. Leono politines pažiūras, politines orientacijas ir jų įgyvendinimo, 
siekiant atkurti Lietuvos valstybingumą Pirmojo pasaulinio karo metais, 
taktiką. 

Problema. P. Leono autonomijos projektas dažnai minimas mokslinėje 
literatūroje apie Lietuvos valstybingumo atkūrimą, tačiau jo turinys nėra 
nagrinėtas. 

Tikslas. Atlikti P. Leono Lietuvos autonomijos projekte nustatytos viešo- 
sios valdžios teritorinės organizacijos analizę. Uždaviniai. 1. Nustatyti Lietuvos 
teritorinę autonomijos formą. 2. Išnagrinėti kompetencijos paskirstymą tarp 
centrinės valstybinės valdžios ir Lietuvos autonomijos institucijų. 3. Išana- 
lizuoti Lietuvos autonomijos institucijų struktūrą. 

Tyrimo objektas. P. Leono 1916 m. autonomijos projekto straipsniai, 
nustatantys viešosios valdžios teritorinę organizaciją. 

Metodai. Istorinis, analizės ir apibendrinamasis. 

P. Leono Lietuvos autonomijos projektą sudaro 7 skyriai, suskirstyti į 56 
straipsnius. Pagal šį projektą, Lietuva yra savivaldus teritorinis vienetas, 
turintis savarankiškumą konstitucijos arba įstatymų ribose. 1-ajame straips- 
nyje detaliai apibrėžiama Lietuvos teritorija, 2-ajame nurodoma, kad „Lietuva 
sudarydama neatskiriamąją Rusijos valstybės dalį, savo vidaus reikaluose yra 
valdoma atskirų įstaigų, einant tam tikrais įstatymais“ [1; 381]. Iš Lietuvos 
autonomijos projekto nėra visiškai aišku, ar Lietuvos viešosios valdžios insti- 
tucijų sprendimą, gali pakeisti Rusijos centrinės valstybinės valdžios instituci- 
jos. 10-ajame straipsnyje nurodoma, kad Seimo priimti įstatymų projektai 
pristatomi imperatoriui tvirtinti. Patvirtinti ir „ministerio, stats-sekretoriaus 
Lietuvos reikalams“ kontrasignuoti įstatymai skelbiami įstatymų rinkinyje, 
kuris leidžiamas Vilniuje. Vadinasi, įstatymų projektą imperatorius gali 
patvirtinti arba nepatvirtinti, tačiau nenurodoma, kad jis turėtų teisę įstatymo 
projektą ar patį įstatymą pakeisti. Tam tikrą paaiškinimą į šį klausimą galima 
rasti 6-ajame straipsnyje - „jokie šios konstitucijos pakeitimai negali būti 
daromi, nepriėmus jų Lietuvos seimui“ [1; 382]. Ši projekto norma turėtų 
būti taikoma ir nekonstituciniams įstatymams. Vadinasi, galima daryti išvadą, 
kad Rusijos imperatorius ir kitos centrinės valdžios institucijos negali pakeisti 
Lietuvos, kaip autonominio teritorinio vieneto, institucijų sprendimų, kurie 
priimti konstitucijos nustatytose ribose. 5 

Teritorinės autonomijos apimtis gali būti įvairi. Šiuo požiūriu paprastai 
skiriamos dvi formos: valstybinė (įstatyminė) ir vietinė (administracinė). 
Valstybinei teritorinei autonomijos formai būdinga tai, kad ji turi išorinius 
valstybės požymius - parlamentą, vyriausybę, kartais konstituciją, pilietybę ir 
pan. Vietinė teritorinės autonomijos forma šių požymių neturi. P. Leono pro- 
jektas nustato valstybinę (įstatyminę) Lietuvos teritorinės autonomijos formą. 
Lietuva turi savo konstituciją, parlamentą - Seimą, vyriausybę - „ypatingą 
krašto valdymą su vietininku priešakyje“ [1; 384], teismą - Lietuvos senatą. 
Autonomijos projekto keliuose straipsniuose minimas Lietuvos pilietybės 
institutas (4, 14, 34, 46 str.). Projekte numatyta, kad Lietuvos autonominės 
institucijos parengia ir priima pagrindinius norminius aktus, kurie nustato jų 

vidinę struktūrą. Pagal 33-iąjį straipsnį „iki Lietuvos seimas išleis atskirą 
krašto vidaus tvarkymo ir valdymo statusą Lietuva yra valdoma remiantis 
laikinu šiai Konstitucijai vykdyti įstatymu“ [1; 387]. Taigi Lietuvos Seimas 
turi išleisti ne tik laikinąjį įstatymą, bet vėliau ir „statusą“, kurie nustatys 
krašto vidaus tvarkymą ir valdymą. Lietuvos Seimas konstitucijos nurodyta 
tvarka nustatys vietininko santykius su Seimu, krašto įstaigų santvarką, visų 
administracijos ir savivaldybės organų santvarką, jų Kompetencijos ribas, 
priklausomybės tvarką ir santykius su Seimu, vietininku ir ministru Lietuvos 
reikalams (15 str.). P. Leono projekto 4-ajame straipsnyje rašoma: „Bendros 
pilietinės ir politinės laisvės garantijos, bendrų valstybės įstatymų nustatymas 
taikomas ir Lietuvai su sąlyga, kad vietinė Lietuvos įstatymdavystė gali 
praplėsti jas, kad tai pačiai vietos įstatymdavystei priklauso taisyklių dėl jų 
Lietuvoje ir pritaikymo krašto reikalams ir sąlygoms leidimas <...>" [1; 381 - 
382]. Vadinasi, konstitucijoje yra įtvirtinta Lietuvos Seimo teisė pojstaty- 
miniais aktais pritaikyti Lietuvai bendruosius Rusijos imperijos įstatymus. 

Labai svarbus yra kompetencijos padalijimo tarp centrinės valstybinės 
valdžios ir autonominio vieneto institucijų klausimas. P. Leono projekte yra 
nustatyta Rusijos imperijos centrinių institucijų išimtinė kompetencija. 
7-ajame straipsnyje rašoma, jog „iš Lietuvos seimo žinybos išimami šie 
dalykai" [1; 382] ir 10-yje punktų išdėstyta centrinių institucijų kompetencija. 
Be to, 8-ajame straipsnyje nurodyta, kad „tiesioginei centralinių įstaigų 
žinybai priklauso visi ministerijų: imperatoriaus dvaro, užsienio reikalų, karo 
ir jūros, o taip pat Šv /ento/ Sinodo reikalai“ [1; 382]. Tačiau Lietuvos 
autonomijos institucijos pačios vykdo bendrus valstybės reikalus, išvardytus 
7-ajame straipsnyje, su sąlyga, jog visais šiais reikalais jos veikia sutinkamai 
su bendrais Rusijos imperijos įstatymais. 

Analizuojamame dokumente nustatyta ir Lietuvos autonomijos išimtinė 
kompetencija. 9-ajame straipsnyje šešiuose punktuose išvardijama Lietuvos 
Seimo kompetencija. Tuo būdu P. Leono Lietuvos autonomijos projekte labai 
tiksliai ir konkrečiai suformuluota Rusijos imperijos centrinių ir Lietuvos 
autonomijos institucijų kompetencija. 

Lietuvos autonomijos projekto 5-ajame skyriuje reglamentuota ginčų dėl 
kompetencijos tarp Rusijos centrinių valstybinės valdžios ir Lietuvos autono- 
mijos institucijų sprendimo tvarka. Ginčus dėl kompetencijos tarp minėtų 
institucijų galutinai sprendžia nuolatinė komisija. Ji sudaryta iš pirmininko ir 
24 narių. Po 12 nuolatinės komisijos narių skiria Rusijos valstybės atsto- 
vaujamosios institucijos ir Lietuvos Seimas iš savo narių tarpo. Pirmininką 
skiria Rusijos imperijos „aukščiausioji valdžia“. P. Leonas nenumato centrinės 
valdžios intervencijos, jeigu kiltų konfliktas tarp jos ir Lietuvos autonomijos 
institucijų. 

P. Leonas konstitucijos projekte įgyvendina trijų valdžios galių padaliji- 
mo principą: įstatymų leidybos institucija - Seimas (9 str.), vykdomoji valdžia 
Lietuvoje priklauso „ypatingam krašto valdymui su vietininku priešakyje 
<...>" (14 str.) ir teisminės valdžios institucija - Lietuvos Senatas (18 str.). 

Lietuvos Seimas yra vienų rūmų. Jis renkamas, remiantis visuotiniais, 
lygiais, tiesioginiais rinkimais ir slaptu balsavimu. 10-čiai tūkst. gyventojų 
renkamas vienas deputatas. Seimo nariai neatsakingi už Seime pareikštas 
nuomones. Lietuvos Seimas renkasi į sesijas ir paleidžiamas Valstybės dūmos 
nustatytomis taisyklėmis, „Aukščiausiuoju įsaku“, t.y. Rusijos imperatoriaus 

įsakymu. Tačiau minėtieji centrinės valdžios aktai turi būti kontrasignuoti 
„Ministro, stats-sekretoriaus Lietuvos reikalams“. Remiantis Lietuvos auto- 
nomijos projekto analize, galima teigti, kad Seimo (išskyrus pirmąjį) rinkimų 
ir sušaukimo tvarka, Seimo vidinė organizacija ir procedūros gali būti 
nustatytos Lietuvos Seimo ir skirtis nuo Rusijos imperijos atstovaujamosios 
institucijos - Valstybės dūmos. 

P. Leonas autonomijos projekte vykdomajai valdžiai reguliuoti skiria tik 
du straipsnius. Pagal 14-ąjį straipsnį Lietuvos autonomija turi aukščiausią 
pareigūną - vietininką, kuris atlieka vykdomosios valdžios funkcijas. Jis 
vadovauja administracijai. Vietininką skiria Rusijos centrinė valdžia iš Lietuvos 
piliečių. Jo santykius su kitomis institucijomis bei kompetenciją nustatys 
Lietuvos Seimas (15 str.). 

Be vietininko, Rusijos imperijos centrinė valdžia iš Lietuvos piliečių dar 
skiria „ministrą stats-sekretorių Lietuvos reikalams“ (16 str.). Jis atlieka 
tarpininko vaidmenį tarp Rusijos ministrų tarybos ir Lietuvos autonomijos 
institucijų. Projekte yra nustatyta „ministro stats-sekretoriaus Lietuvos reika- 
lams“ dviguba atsakomybė: bendrais valstybės reikalais jis atsako kartu su 
kitais ministrais, o pagal Lietuvos autonomijos kompetenciją atsakingas Lietuvos 
Seimui. P. Leono projekte nustatyta šio pareigūno kompetencija (16 str.). 

P. Leono Lietuvos autonomijos projekte įteisinta atskira teismų sistema 
(18str). Aukščiausia Lietuvos autonomijos teismo įstaiga yra Lietuvos 
Senatas. Jo steigimo ir kompetencijos ribas nustato Lietuvos Seimas. 

Straipsnyje daugiausia dėmesio skirta P. Leono Lietuvos autonomijos 
projekte nustatytai viešosios valdžios teritorinės organizacijos formaliajai 
analizei. Tačiau projekte įtvirtintos ir kitos labai svarbios nuostatos, pvz., 
panaikinami visų krašto gyventojų teisių apribojimai, pagrįsti tikyba, tautybe 
ir kilme (4 str.), įteisinamas lietuvių kalbos vartojimas viešosiose įstaigose 
(24 str.), visų tikybų ir netikinčių Lietuvos piliečių teisių lygybė (34 str.), 
sąžinės laisvė (35 str.) ir kt. 

Išvados. 1. P. Leono Lietuvos autonomijos projekte nustatyta valstybinė 
(įstatyminė) Lietuvos teritorinės autonomijos forma. 2. Projekte tiksliai ir 
detaliai suformuluota išimtinė centrinės valstybinės valdžios ir Lietuvos 
autonomijos institucijų kompetencija. 3. Projekte įgyvendintas trijų valdžios 
galių padalijimo principas“ [60]. 


Teisėjas Arvydas Stankus, straipsnyje „Profesoriaus P. Leono paliki- 
mas neišnyks'? apžvelgė darbus skirtus prof. Petro Leono atminimui. 


„1938 m. gegužės 12 d., lygiai prieš 60 metų, palydint profesorių 
P. Leoną į paskutinę kelionę, žinomas advokatas A. Bulota pasakė: „Negali 
būti abejonės, kad jo svarbių darbų įvertinimui ir gyvam pagerbimui bus 
parašytos visos knygos, ko jis pilnai užsitarnavęs ir kas be galo reikalinga ir 
naudinga, kaipo pamokymas jaunosioms kartoms: šio mažne paskutinio iš 
įžymiausių Lietuvos atgimimo veteranų gyvenimas, jo nenuilstamas darbš- 
tumas, energija, teisėtumas ir teisingumas, jo ištvermė įsitikinimuose ypač 
sektinas pavyzdys kiekvienam, kas nori būti tikru žmogumi - piliečiu“. 

P. Leono palikimas -- ne tik jo parengtos ir išleistos knygos, bet ir 
daugiau kaip 160 straipsnių (kai kurie didelės apimties) ne vien teisės, bet ir 

istorijos, visuomeninio gyvenimo, politikos ir kitais klausimais. 

Malonu, kad šiuo metu puoselėti Lietuvos teisinės kultūros paveldą 
pasiryžęs ne tik Lietuvos teisės institutas, kuriame aktyviai šia linkme dirba 
šio instituto pavaduotojas gerb. Vytautas Andriulis. 

Manau, kad pribrendo laikas išleisti plačią monografiją apie P. Leoną. 
Taip pat galėtų būti išleisti, kaip autentiška medžiaga, jo paties surašyti 
atsiminimai, kuriuos jis pavadino „Mano gyvenimai ir atsiminimai", iš 7 dalių. 

Vien prisilietimas prie P. Leono rašytinio palikimo galėtų būti svarus 
indėlis ugdant esamus ir būsimuosius Lietuvos teisininkus, šiuo metu dar 
studijuojančius teisės fakultetuose, nes jo darbai ugdo tikro teisingumo ir 
doros suvokimo būtinumą. Geresnio etikos ir dorovės pagrindų kurso, kaip 
pažintis su jo asmenybe ir darbais, sunku būtų Lietuvoje surasti. P. Leono 
asmenybė -- tai žmogaus pasišventimo tarnauti tiesai pavyzdys. 

Negaliu pamiršti ir nepadėkoti Prienų krašto muziejaus direktorei gerb. 
Antaninai Aleknavičienei, visam muziejaus kolektyvui, Leonų giminės atstovui 
gerb. Vytautui Leonui už 1997 m. rugpjūčio 24 d. Prienų krašto muziejuje 
parengtą ekspoziciją, skirtą Leonų giminei, išugdžiusiai žymius dvasininkus, 
teisininkus, visuomenės, valstybės veikėjus. Atskira ekspozicija paskirta 
profesoriui P. Leonui. Minėtąją dieną Leskavos kaime, prie išlikusių P. Leono 
tėviškės ąžuolų, buvo atidengtas ir pašventintas koplytstulpis Leonų giminei. 

Būtų gražu ir prasminga VDU ir KTU auditorijas, kuriose paskaitas skaitė 
ordinarinis profesorius P. Leonas, pavadinti P. Leono vardu bei atgaivinti jo 
vardo premijų už geriausius studentų mokslo darbus. 

Kreipiuosi į auditoriją su klausimu: gal kas žinote ar pažįstate amžinin- 
kus, kurie gali pasakyti, kuriuose šių ar kitų mokslo rūmų auditorijose prof. P. 
Leonas skaitė paskaitas studentams? Tai padėtų aukštųjų mokyklų vadovams 
įprasminti P. Leono atminimą, ką jie, kiek žinau, nori padaryti. 

LTD Kauno skyriaus valdyba kreipėsi į Kauno m. merijos vadovybę, 
Kauno m. tarybą, Savivaldybės kultūros skyrių, Pavadinimų, sumanymų ir 
ateities komisiją su prašymu viena š Kauno m. gatvių pavadinti Petro Leono 
vardu, taip pat skirti lėšų paminkt iki lentai pagaminti ir leisti ją pakabinti ant 
gyvenamojo namo Kaune, K. D slaičio g. 77, kurį P. Leonas pastatė savo 
lėšomis ir jame gyveno. 

Kadangi iš minėtųjų įstaigų atsako dar negavome, ar sutiktų gerbiami 
konferencijos dalyviai jau konferencijos vardu pakartotinai kreiptis į 
minėtąsias institucijas? 

Jeigu taip, siūlau tokį kreipimosi tekstą: 

„1998 m. gegužės 12 d. Kaune, KTU I rūmų auloje įvykusios konferen- 
cijos „Petras Leonas - teisininkas, mokslininkas, sociologas, visuomenės 
veikėjas (1864 11 16 - 1938 05 12)“ dalyviai tikslu įamžinti profesoriaus 
Petro Leono, kaip įžymaus Lietuvos ir Kauno m. piliečio, atminimą ir 
pritardami LTD Kauno skyriaus iniciatyvai kreipiasi į jus su prašymu vieną iš 
Kauno miesto gatvių pavadinti Petro Leono vardu bei skirti lėšų paminklinės 
lentos pagaminimui ir leisti ją pakabinti ant namo Kaune, K. Donelaičio g. 77, 
kurį P. Leonas savo lėšomis pastatė ir jame gyveno.“ 

Norėčiau dar kartą padėkoti konferencijos dalyviams, visiems susirinku- 
siems. Manau, kad dar išliko Lietuvoje ne tik materialinės naudos siekimo, bet 
ir kilnesnių dvasinių vertybių ieškojimo ir jų suvokimo dvasia ir tai įrodymas, 
kad P. Leono atminimas ir palikimas neišnyks. 

Baigti savo pranešimą norėčiau žodžiais, kuriuos per P. Leono laidotuves 
pasakė Lietuvos apeliacinių rūmų pirmininkas Gudauskis: 

„Kas turi pradžią - turi pabaigą; kas yra gimęs - turi mirti. Toks yra 
gamtos dėsnis ir jam nusilenkė amžinos atminties Petras Leonas. Bet 
klausimas, ar mirtis yra tokia visagalinti, kad galėtų visus žmones sunaikinti ir 
ar reiškia gyvam būti -- tai gyventi? Patyrimas rodo, kad esama žmonių, apie 
kuriuos galima tik pasakyti, kad jie gyvi ir daugiau nieko. Jie negyvena nei 
žmonėms, nei tautai, nei šeimai, nei patys sau. Tokie žmonės eina per mūsų 
žemę kaip šešėliai ir miršta nepalikdami jokio pėdsako, kad žmonėmis yra 
buvę. Bet yra ir kitos kategorijos žmonių, kurie spinduliuoja, kurių asmenybės 
spinduliuoja iš jų atliktų darbų ir paliktų veikalų. Kaip tik šitai žmonių 
kategorijai ir priklauso Petras Leonas" [61]. 


Jo kilnios asmenybės nepajėgs jokia mirtis sunaikinti. 

Konferencijos rengėjų prašymu buvo nustatyta profesoriaus Petro Leono 
darbo patalpų Lietuvos universitete vieta. Žemiau spausdinamas komisijos 
surašytas aktas. 


„Lietuvos universiteto Teisių fakulteto dekano, Teisės enciklopedijos ir 
teisės filosofijos istorijos katedros vedėjo prof. Petro Leono darbo patalpų 
nustatymo aktas 

Lietuvos Valstybės Prezidento dekretu Lietuvos universitete buvo 
įsteigtas Teisių fakultetas. Jis įsikūrė Universiteto pirmuosiuose rūmuose A. 
Mickevičiaus g. 27. Dabar tai Kauno technologijos universiteto pirmieji rūmai 
(A. Mickevičiaus g. 37). Nuo 1922 m. jau veikė, o 1923 m. rudenį oficialiai 
buvo įkurta Teisių fakulteto biblioteka. Universiteto pirmųjų rūmų antrame 
aukšte biblioteka turėjo du kambarius - 16 ir 17. Sioje bibliotekoje- 
auditorijoje buvo skaitomos paskaitos teisininkams. 1922-1934 m. Teisių 
fakultetas veikė pirmame rūmų aukšte, o nuo 1934 m. visos jo patalpos buvo 
perkeltos į antrą aukštą. 

Prof. Petras Leonas Teisių fakulteto studentams skaitė paskaitas 
Universiteto pirmųjų rūmų ir pirmame, ir antrame aukštuose, bet nuolatinė jo 
auditorija buvo šių rūmų antrame aukšte. Tai buvo 16-tas kambarys- 
biblioteka-auditorija. Pagal VDU 1934 m. kalendorių iš viso Teisių fakultetas 
Universiteto pirmųjų rūmų antrame aukšte nuo 1934 m. turėjo šešias 
auditorijas: 15, 16, 17, 18, 19, 20, taip pat du bibliotekos kambarius (16 ir 
17), dekanatą, studentų skaityklą ir Didžiąją salę - dabartinę Aulą. 

Po karo VDU pirmieji rūmai A. Mickevičiaus g. 27 buvo perduoti Kauno 
politechnikos institutui (rūmų adresas A. Mickevičiaus g. 37). Apie 1946-1947 
m. buvusios VDU Teisių fakulteto patalpos šiek tiek pertvarkytos, yra 
dabartinio Kauno technologijos universiteto pirmųjų rūmų antrame aukšte. 
Didžioji auditorija - Aula gerokai padidinta. Rūmų antrame aukšte, korido- 
riaus kairėje pusėje, išliko šešios auditorijos, nuo 1934 m. priklausiusios VDU 
Teisių fakultetui. Pasikeitė tik jų numeracija ir kai kurių plotai. Buvusi 19-oji 
auditorija yra 208, jos plotas nepakitęs, buvusi 18-oji auditorija-209, plotas 
nepakitęs, buvusi 17-oji dabar 210, kvadratūra nedaug tepasikeitusi, 
buvusioji 16-oji dabar 212, padidinta 9,46 kv. m. kitos auditorijos sąskaita. 
Išmatavus visų šešių auditorijų plotus ir palyginus su 1934 m. VDU 

kalendoriuje nurodytais plotais bei numeracija ir Kauno politechnikos instituto 
ir Kauno technologijos universiteto pirmųjų rūmų antro aukšto invento- 
rizacijos dokumentais nustatyta, kad buvęs VDU Teisių fakulteto 16 kamba- 
rys-auditorija yra dabartinių KTU rūmų antrame aukšte - 212 auditorija. Tai 
auditorija, kurioje prieškario Lietuvos universiteto Teisių fakulteto dekanas 
prof. Petras Leonas skaitė paskaitas studentams. 

Aktą surašė: KTU Mechanikos fakulteto dekanas doc. P. A. Ambroza, 
KTU muziejininkas V. L. Vištakis, KTU juriskonsultė N. Šimkutė. 

Kaunas, 1998 m. gruodžio 18 d." [62]. 


IŠVADOS 


1. Didelė ir nuoširdi pagarba velioniui profesoriui Petrui Leonui 
pirmiausia buvo išreikšta Lietuvos dienraščiuose: išspausdinta žinia apie mirtį, 
pranešimas apie laidotuves, užuojautos, straipsniai apie jo gyvenimą, atliktus 
darbus, visuomeninę veiklą, asmenines savybes. Buvo aprašytos laidotuvės ir 
išspausdintos, jų metu pasakytos gedulingos kalbos. 

2. Plačiai profesoriaus Petro Leono gyvenimą, jo veiklą, asmenines 
savybes, indėlį į Lietuvos istoriją nušvietė savaitraščiai, dvisavaitiniai 
laikraščiai bei žurnalai. 

3. Kilnią profesoriaus asmenybę gedulingose kalbose ir periodikos 
straipsniuose iškėlė buvęs Lietuvos ministras pirmininkas ir prezidentas Kazys 
Grinius, buvęs Lietuvos ministras pirmininkas Mykolas Sleževičius, buvęs 
vienas „Santaros“ partijos įkūrėjų ir jos laikraščio „Santara“ redaktorių, buvęs 
Lietuvos vidaus reikalų ministras, buvęs Lietuvos II ir III Seimo atstovas, 
advokatas Rapolas Skipitis, Vytauto Didžiojo universiteto rektorius Mykolas 
Remeris, visuomenės veikėjas teisininkas Andrius Bulota, žurnalo „Kultūra“ 
atsakingasis redaktorius Kostas Korsakas, rašytojas profesorius Balys Sruoga, 
profesorius Augustinas Janulaitis, Lietuvos teisinių institucijų vadovai: Liudvi- 
kas Ciplijauskas, Andrius Dubinskas, Jonas Gudauskis, buvę bendradarbiai, 
studentai ir kiti asmenys. 

4. Profesorius prisimintas ir pokario metais. Jo asmeninės savybės, 
visuomeninė veikla, nuveikti darbai ir jų reikšmė Lietuvai įvairiomis progomis 
buvo aptarinėjami straipsniuose, mokslinėse konferencijose, minėjimuose. 
Praėjus 10 metų nuo mirties straipsnius apie profesorių paskelbė: Kazys 
Grinius, Rapolas Skipitis, Vaclovas Biržiška, Steponas Kairys, Jurgis Gliauda, 
M. Kemėklis, Aleksandras Merkelis, J. Šalna ir kt. 

Žinių apie profesorių buvo paskelbta enciklopediniuose leidiniuose: 
„Lietuvių enciklopedijoje“, „Mažojoje lietuviškojoje tarybinėje enciklope- 
dijoje", „Lietuviškojoje tarybinėje enciklopedijoje“, „Tarybų Lietuvos 
enciklopedijoje". 

Lietuvoje buvo paminėtos profesoriaus Petro Leono 130-osios gimimo ir 


60-osios mirties metinės. Buvo surengtos konferencijos Lietuvos filosofijos ir 
sociologijos institute, Kauno technologijos universitete, Lietuvos mokslų aka- 
demijoje, pasirodė straipsnių prestižiniuose leidiniuose, žurnaluose, laikraš- 
čiuose. 


5. Profesoriaus Petro Leono palikti spausdinti darbai ypač vertingi socio- 


logams, teisininkams, viešojo administravimo darbuotojams, ir visiems, kurie 
domisi socialiniu žmonių gyvenimu. 

ŠEIMOS LIKIMAS 


6. ŠEIMOS LIKIMAS 


Celina Marcinkevičiūtė ištekėjo už Petro Leono (6.1 pav.) būdama dar 
labai jaunutė, ką tik baigusi gimnaziją, 1892 m., prieš abiems išvykstant į 
Turkestaną. Petras Leonas labai gerbė savo žmoną, visuomet rūpinosi šeimos 
reikalais. Celina Leonienė buvo pasišventusi šeimai, vaikų auginimui ir 
auklėjimui, kartkartėmis įsitraukdavo ir į visuomeninę veiklą. Tačiau jos 
sveikata dažnai labai skaudindavo jos pačios gyvenimą, trikdė normalų šeimos 
darbų ritmą, apsunkindavo ir vyro veiklą. Savo atsiminimuose Petras Leonas 
kelis kartus rašė apie Celinos sveikatą: „<...> mano žmona - labai silpna <...> 
Paaiškėjo, kad ji dar gimnazijoje buvo įgijusi reumatizmą" (tai buvo pasakyta 
apie žmonos sveikatą po pirmo sūnaus Vytauto gimimo 1894 m. - J.L.) [1]; 
„<...> žmoną apėmė reumatas, labiausiai skaudėjo jai pečiai taip, kad ji 
negalėjo pakelti rankų <...> jos sveikata suiro ir jėgos sumenko“ [2]. „Žmona 
nestipri, vėl tapo sunki" [3]; „Šią vasarą žmona važinėjo Taškentan pas moterį 
— gydytoją Afanasjevą gydytis <...> Reumatizmas vis kankino ją <...> prie 
reumatizmo prisidėjo dar moteriški negalavimai <...> gydytoja Afanasjevienė 
Taškente turėjo gero gydytojo vardą. Tad mano žmona ieškojo jos pagalbos“ 
[4]. „Mano žmoną kankino reumatas" [5]. Leonų marti Galina Juodakytė- 
Leonienė viename laiške rašė apie Celiną Marcinkevičiūtę-Leonienę, kad ji 
„buvo labai maloni ir graži <...>, išaugusi inteligentiškoje šeimoje <...> buvo 
labai trapios sveikatos, tankiai sirgdavo. Gyveno pasišventusi savo šeimai, 
augindama vaikus <...> Aš susipažinau su ja 1930 metais, po mūsų su Algirdu 
(Petro Leono sūnumi. — J.L.) vedybų. Mūsų santykiai buvo labai širdingi ir 
šilti, Ji buvo, tikrai, labai maloni, švelni, rūpestinga moteris, mylėjo ir rūpinosi 
visais savo šeimos nariais. Aš ją labai mylėjau ir visa šeima buvo man labai 
artima“ [6]. 

Petras Leonas su Celina santuokoje išgyveno 46 metus. Jie sugebėjo 
įveikti gyvenimo sunkumus ir negandas, susilaukė ir išaugino keturis sūnus ir 
dukrą. Ir būdami tolimajame Taškente, Samarkande, Margelane išlaikė grynai 
lietuvišką šeimą. Celina Leonienė, nepaisant silpnos sveikatos, buvo įsitraukusi 
ir į visuomeninę veiklą, ypač aktyviai padėjo rengti Pirmąjį Lietuvos moterų 
suvažiavimą 1907 m. ir jame dalyvavo. 

Celina  Marcinkevičiūtė-Leonienė mirė, pasak Galinos Leonienės, 
1944 m. kovo 18 d. Pradžioje ji buvo palaidota Kauno miesto kapinėse 
(buvusiose prie Vytauto prospekto), vėliau jos palaikai buvo perkelti į 
Petrašiūnų kapines [7]. 

Vyriausias Leonų sūnus Vytautas gimė 1894 m. Taškente. Vaikystėje 
sirgo drugiu ir kitomis ligomis, Pirmojo pasaulinio karo metais studijavo teisę 

Maskvos universitete. 1918 m. kartu su tėvais, broliais ir seserimi sugrįžo į 
Lietuvą, dirbo Teisingumo ministerijoje, gyveno pas tėvus. Susirgo. Po moti- 
nos mirties jį globojo sesuo Ona Leonaitė-Kairienė. Pas ją ir gyveno. 1947 m. 
kartu su seserim buvo ištremtas į Sibirą, Irkutsko sritį. Kartu grįžo ir į Lietuvą. 
Buvo apgyvendintas senų žmonių prieglaudoje Antavilyje, prie Vilniaus. 
1961 m. balandžio 19 d. mirė. Ten ir palaidotas [8]. 


John Algirdas Leonas Mark Andrius Leonas 
1974 1121 1978 07 07 


Michael Darius Leonas Ket Frances Leonas 
1968 04 01 1970 04 04 


Algirdas Petras Leonas Annete Carol Evans-Leonas 
1940 02 13 1941 08 04 


Algirdas Leonas Galina Juodakytė-Leonienė 


1904-1983 04 28 1907 10 17 


Ona Leonaitė-Kairienė Juozas Leonas 


1898 12 14-1958 06 11 1900 09-1966 10 04 


Vytautas Leonas Jonas Leonas 
1894-1961 04 19 1896 12 16- 1966 12 16 


Petras Leonas 
1864 11 16-1938 05 12 1874-1944 03 18 


6.1 pav. Petro Leono ir Celinos Marcinkevičiūtės-Leonienės šeimos 
genealoginis medis 

Antras sūnus Jonas gimė 1896 m. Turkestane. Pirmojo pasaulinio karo 
metais studijavo Maskvoje. Ten dalyvavo ir lietuvių studentų veikloje. Vėliau 
studijavo Berlyne. Grįžęs į Kauną, visą laiką dirbo Finansų ministerijoje 
referentu. 1944 m. kartu su broliu Algirdu Leonu, jo žmona Galina ir jų sūnumi 
Algirdu pasitraukė į Vokietiją. Karui pasibaigus, gyveno Vokietijoje, anot 
G. Leonienės, „išvietintų asmenų“ stovyklose (displaced persons, UNRRA). 
1948 m. emigravo į JAV. Apsigyveno Baltimorėje. Buvo Algirdo Leono ir 
Galinos Leonienės globojamas. Dirbo ligoninėje. Niekad nebuvo vedęs. Mirė 
1966 m., palaidotas Baltimorėje [9]. 

Jonas Leonas yra parašęs trumpą savo tėvo gyvenimo aprašymą (7 mašin- 
raščio puslapių rankraštis, saugomas Vilniaus universiteto Bibliotekoje, 
Rankraščių skyriuje). Rankraštyje suminėti visi svarbiausieji Petro Leono 
gyvenimo ir veiklos momentai. Tačiau kai kurie teiginiai kelia abejonių. Ten 
rašoma: „<...> daugiavaikėje vidutinio ūkininko Silvestro Leono šeimoje <...> 
augo <...> septyni berniukai ir trys mergaitės". Pirmiausia tenka atkreipti 
dėmesį, kad teiginys „Leono šeimoje“ neteisingas, klaidinantis. Dokumentuose, 
kaip yra pabrėžęs profesorius Petras Leonas, buvo rašoma Silvestras Leona- 
vičius. Todėl reikėtų rašyti ne „Leono šeimoje", o Leonavičiaus šeimoje. 

Anot rankraščio autoriaus, šeima buvo „vidutinio ūkininko". Manau, kad 
tokia charakteristika! realiausiai atspindi tuometinę Leonavičių šeimos padėtį. 
Kitų autorių nuomonė, kad tai buvo mažažemio ūkininko šeima, — nepagrįsta. 

Pasakymas, kad šeimoje „augo septyni berniukai ir trys mergaitės“, tik iš 
dalies tikslus. Toje šeimoje gimė 12 vaikų. Pirmas kūdikis mirė tik gimęs. 
Duktė Marija mirė vaikystėje. Taigi jų gimė 12, o išaugo ir gyveno 10. 

Rankraštyje rašoma, kad „vyresniojo sūnaus kunigo <...> įtakoje tėvai 
užrašė du jaunesnius vaikus Baltų <...> ir Petrą Leonais..." Tačiau pats 
profesorius Petras Leonas savo rašiniuose kelis kartus yra pabrėžęs, kad jo 
pavardės pakeitimas - grynas atsitiktinumas, kad jo tėvai, broliai ir seserys 
turėjo ne Leonų, o Leonavičių pavardes. 

Neteisinga rankraštyje ir tai, kad Petras Leonas „pradžios mokslą ėjo 
Šunskuose, kur tuomet buvo vikaru jo brolis“. Iš tikrųjų Petras Leonas pradėjo 
mokytis Naumiesčio, kur tuo metu jo brolis kunigas Silvestras buvo vikaru, 
pradinėje mokykloje, o į Šunskus persikėlė vėliau. 

Dar klaidingai rašoma, kad Petras Leonas „per visą savo mokslo laiko 
tarpą“ vadovavo Lietuvių studentų draugijai Maskvoje. Petras Leonas įstojo į 
Maskvos universitetą 1884 m. Draugijos pirmininku tapo 1886-aisiais ir 
vadovavo jai iki universiteto baigimo, t.y. iki 1889 m. vidurio. 

Tačiau Jonas Leonas labai teisingai aprašė Petro Leono, dirbusio Turkes- 
tane, ryšius su Lietuva: „<...> ir būdamas taip toli nuo Lietuvos, jos reikalų 
nepamiršta. Bendrauja lietuviškoje užkordoninėje spaudoje. Gyvendamas ir 

dirbdamas palyginti saugioje vietoje, gauna iš užsienio pilnomis dėžėmis 
lietuvišką spaudą, kurią išsiuntinėja pagal turimus adresus kur reikia. Prasidė- 
jus žandarų rotmistro (Voncinskio) akcijai Lietuvoje, dėl kurios nukentėjo ne 
vienas lietuvis patriotas, draugų iš Lietuvos įspėtas telegrama, turi panaikinti 
visą savo lietuvišką susirašinėjimą ir gana didelį lietuvišką knygynėlį. Atostogų 
metu kas du trys metai lankosi Lietuvoje, kur aplanko visus savo gimines ir 
bičiulius. Padeda savo broliams ir seserims materialiai, ne vieną iš jų vaikų 
imasi su savimi į Turkestaną, leidžia į mokyklas savo lėšomis. Žodžiu, saitų su 
tėvyne ir tėviške nenutraukia? [10]. 

Jono Leono rankraštis, nors ir turi trūkumų, yra gražus artimo žmogaus — 
tėvo pagerbimas ir vertingas šaltinis tyrinėtojams. 

Duktė Ona gimė Turkestane 1898 m. Su šeima atvyko į Lietuvą 
1906 m. Apsigyveno Kaune. Gimnaziją lankė Vilniuje, o Pirmojo pasaulinio 
karo metais - Maskvoje. Baigusi gimnaziją mokytojavo Lietuvių pabėgėlių 
mokykloje. 1918 m. su šeima grįžo į Lietuvą. Dirbo Lietuvos užsienio reikalų 
ministerijoje. 1920 m. išvyko į Vokietiją. Berlyne dirbo Lietuvos prekybos 
atstovybėje. Vėliau išvažiavo į Šveicariją ir dirbo Lietuvos atstovybėje Berne. 
Ten studijavo teisės mokslus. Grįžusi į Lietuvą, ištekėjo už našlio Stepono 
Kairio (6.2 ir 6.3 pav.). Sutuoktuvės įvyko 1923 m. spalio 16 d. Klaipėdoje, 
kur galiojo civilinė santuoka. Teisės mokslus baigė Vytauto Didžiojo univer- 
sitete. Įsigijusi teisininko specialybę, dirbo advokate. Spausdino straipsnius 
periodinėje spaudoje. Trumpą laiką buvo laikraščio „Socialdemokratas“ redak- 
tore. Vokiečiams okupavus Lietuvą, buvo suimta ir laikoma kalėjime. 1948 m. 
kartu su broliu Vytautu buvo ištremta į Irkutsko sritį. 1956 m. birželį grįžo į 
Lietuvą ir gyveno Kaune. Mirė 1958 m. birželio 11 d. Palaidota Petrašiūnų 
kapinėse. 

Iš įvairių asmenų gauta ir spaudoje paskelbta medžiaga leidžia plačiau 
aprašyti Onos Leonaitės-Kairienės gyvenimą. „Narūnės“ knygoje „Mūsų pir- 
mūnės“ rašoma apie žymias lietuvių moteris - pirmūnes, gimusias iki 1905 m. 
Ten yra žinių ir apie Oną Leonaitę, išspausdinta jos nuotrauka. Be biografinių 
faktų, pažymėta, kad ji „mylėdama jaunimą <...> dalyvaudavo ir aktyviai veikė 
slaptuose lietuvių moksleivių rateliuose, ypatingai karo metu (Kaune, Vilniuj). 
Jautri ir reikli O. Leonaitė-Kairienė gelbėdavo žydus nuo vokiečių teroro, 
gelbėdavo politinius kalinius, organizuodavo jiems pagalbą" [11]. 

Iš Galinos Juodakytės-Leonienės gautame laiške apie Oną Leonaitę- 
Kairienę rašoma štai kas: „Onutė buvo šviesus, aukščiausiųjų moralinių 
savybių ir įsipareigojimų žmogus. Nors labai trapi fiziniai (kaipo pasekmė 
skarlatinos ligos vaikystėje), dvasiniai ji buvo nepaprastai stipri ir drąsi. Ji 
buvo labai artima savo tėvui, visokeriopai jį globojo ir savo švelnumu, ir 
širdingumu mokėjo palengvinti sunkias jo gyvenimo dienas* [12]. 

6.2 pav. Ona Leonaitė-Kairienė 6.3 pav. Steponas Kairys 


Meilė, nuoširdumas, rūpinimasis tėvu, broliu, kitais žmonėmis, kritiškas 
požiūris į kai kuriuos žmonių gyvenimo reiškinius ir savikritiškas savo minčių 
vertinimas ryškiai atsispindi ir žemiau pateikiamame Onos Leonaitės studijų 
užsienyje metais rašytame laiške: 


„Brangiausias mano Tėtuk! 

Šiandien gavau laišką, rašytą per Naujus Metus. Labai labai širdingai Jus 
bučiuoju už linkėjimus. 

Žinok, Tėtuk, daug aš maniau per laisvą švenčių laiką apie Lietuvą, apie 
Jus, apie save. Ir taip man norėjos su Jumis, tėtuk būti, Jus paraminti, 
pasikalbėti. Vis aš manau, kaip daug Jūs, tėtuk turite rūpesčių, vargų. Tiek 
šeimynoj skaudaus yra (matyt, tai sūnų ligos ir kt. - J.L.). o vis Jums reikia 
tai pakelti. Man kartais taip skaudu dėl to, taip norėtųs Jums kuo nors 
pagelbėti, o dabar ne tik nepagelbėju, bet dar apsunkinu, dar vienu rūpesčiu 
daugiau. Nekalbu jau apie materialinį sunkumą, bet jog rūpi, kad toli esu, kad 
žinių taip sunku gauti. Ir aš noriu Jums pasakyti, tėtuk, o dėkinga galiu būti 
tik savo meile, savo jausmu prie Jūs. Kaip dažnai, Tėtuk, Jūs pasakydavot, 
kad gaila, kad nemokėjot gyvenime protingu būti, nemokėjote skatiko daryti. 
Gal tas ir gerai - skatikas daryti, bet aš manau, o taip net ir Jūs, kad vis tiek 
tas nesvarbu. Tiesa, vargo, tikro vargo neesam dar matę, nei vienas iš mūsų 
vaikų, bet aš dėl savęs galiu pasakyti, kad esu dėkinga Tėtukui už tai, kad 
visuomet buvot pavyzdžiu tikro darbininko. Ir aš neišaugau baltų rankų 
panelė, darbas koks jis bebūtų manęs nebaido - tai viena. Antra pasižiūriu 
giliai į savo sielą ir jaučiu, ir matau, kad esu artima vargo žmonėms - tai ne 
žodžiai. Štai gyvenu darbininkų šeimynoj, ką dirba dieną ir naktį, daug ko 
matau jų gyvenime skaudaus, negero ir kartais negražaus, bet vis tiek esu 
jiems artima savo sieloj, nes suprantu, kad tas skurdas ir dvasinis ir 


693 


Petras LEONAS 


materialinis tai ne jų kaltė. Dažnai sugaunu save bemąstančią apie 
išsipildymą savo įvairių norų, pasakysiu buržuiškų. Štai rodos norėtųs ir to 
turėti ir tą įsigyti. Ir kartais išrodo, kad šitas klausimas iš tikro turi gyvenime 
didelės svarbos. Tuomet klausiu savęs, ar iš tikro tos mano mintys yra tikros. 
Jaučiu sielos gelmėje visai kitą balsą ir jo yra viršus. Visos tos mintys apie 
savo norų patenkinimus yra tik vėjo atneštos, giliai sieloj jaučiu, kad esu 
tolima nuo to viso, kad norisi eiti prie tų vargšų, kurių akys neapykanta, 
kerštu dega. Aš visiškai nesuprantu tų, kurie vilose gyvena ir turi tuzinus 
tarnų, bet visiškai suprantu tą, kuris pavogė, nes alkanas buvo, kuris keikia, 
nes nuskriaustas yra. Visos šios mintys nelengvos yra, kartais baisiai sunku ir 
skaudu, bet vis tik aš jaučiu, kad tai teisingas pamatas. O tam tai - įtakos 
padarėte, nes Jūsų gyvenimas su šiais teisingumo ir žmoniškumo principais 
neprasilenkė ir neprasilenkia. Daug dar galėčiau rašyti, bet per vėlus laikas, 
po 12 val. naktį. Eisiu gultis. 

Tėtuk, aš atmenu, kad Jūs kai atsigulat - vis Jums kojos ilgai šaltos. 
Užsiklokite gerai, šiltai, nes ilgai neužmigus ir pailsėt negalit gerai. Kartais 
man labai rūpi Algirdukas, kad tik jis ramiai galėtų mokintis, kad tik neveiktų 
jam labai namų atmosfera. 

Šiandien vėl prasidėjo Iekcijos Universitete. Oras pas mus nešaltas, bet 
drėgnas, šiandien buvo ūkai, kad arti žmogaus nesimatė. 

Tuo tarpu tiek. Visus labai stipriai bučiuoju. 

Jūsų Onutė“ [13]. 


Galina Leonienė pateikė tokią Onos Leonaitės charakteristiką: „Ji buvo 
labai pareiginga ir absoliučiai be jokių kompromisų žmogus. Advokataudama 
Kaune, tankiai turėjo ginti bylas „iš paskyrimo“. Nemažai turėjo nepasiturinčių 
klientų, kurių bylas gynė nemokamai. Sulig mano vyro Algirdo žodžių, ji 
atlikdavo savo darbą labai gerai, visuomet buvo labai skrupulinga ir 
nervavosi, kad tik nepraleisti kokių svarbių bylos detalių. 

Ištekėjo ji už inžinieriaus Stepono Kairio, gilus dvasinis ryšys juos jungė. 
Vaikų jie neturėjo. Nuo 1943 m., VLIK-ui įsisteigus, Steponas Kairys turėjo 
slapstytis, nes vokiečiai ieškojo jį su tikslu suimti. 1944 m., sovietų 
kariuomenei grįžtant, jis, kaipo VLIK-o primininkas ir dalis kitų VLIK-o narių 
sulig jų nutarimo turėjo trauktis į vakarus tuo būdu sudarant išrinktos 
Lietuvoj valdžios tęstinumą. Onutė suprato padėtį ir davė Steponui Kairiui 
savo sutikimą bei palaiminimą. Gi pati nutarė pasilikti Lietuvoj. Ji sakė: „Visa 
tauta negali pabėgti", - tai buvo jos reikšmingi žodžiai. Be to, ji buvo surišta 
pažadu savo tėvui globoti brolį. 1944 m. ji buvo Gestapo <...> suimta ir dvi 
savaites kalinta su tikslu sužinoti jos vyro slapstymosi vietą. Bet ji nepasakė, 
o gal ir nežinojo. Vokiečių okupacijos metu, nežiūrint gresiančio jų gyvybei 
pavojaus, Kairiai išsaugojo savo pastogėje žydų kilmės draugų jauną dukrelę, 
kuri 1956 m., Onutei iš tremties į Lietuvą grįžtant, sutiko ją su ašarom 
Maskvos stoty. 

Ligi 1948 metų Onutė gyveno su broliu ir dėde Aukštojoje Fredoje, prie 
Kauno, savo mažam namelyje ir dirbo Botanikos sodo raštinėje. 1948 m. ji su 
broliu buvo ištremta į Sibirą, į Irkutsko sritį <...> Gavęs tą žinią iš Lietuvos, 
Algirdas visais būdais stengėsi gauti jos antrašą, rašydamas jos draugams, 
akademikams, profesoriams, prez. Paleckiui, per ilgus metus pas Kairius bute 

kambarį nuomavusiam Mokslo Akadem. Pirmininkui Matuliui, tik prašydamas 
duoti jos antrašą, kad galėtumėm ją šelpti - jokio see iš nieko 


Apie Onutės gyvenimą Sibire Tamsta pats (laiško gavėjau. - J.L.) gali 
gerai suprasti, ką tas reiškė, ypač turint omenyje josios silpną sveikatą. Ji 
dirbo kur tai prie garažo raštinėje, vėliau dėstė mokykloje vokiečių kalbą. 
Vėliau susirgo visos nervų sistemos veikimo negalavimais ir sunkiai sirgo 
visus metus. Globojo ją brolis, su kuriuo gyveno kokioj tai patalpėlėje ir dar 
ten pat kartu augino paršiuką. Palyginus su kitais, tai buvo dar „aukšto lygio“ 
sąlygos... Šiek tiek sustiprėjus, ji vėl dirbo prie kopūstų lauko, bet ne fiziniai. 
Turiu pasakyti dr. Jablonskaitės-Landsbergienės garbei, prof. Vytauto Lands- 
bergio motinos, kad ji buvo ar tik ne vienintelė, bet jau tikrai dosniausioji ir 
nuoširdžiausioji Onutės globėja ir rėmėja. Sulig Onutės žodžių, ji nuolat ir 
laiškais, ir vertingais siuntiniais ją rėmė ir palaikė ją materialiai ir moraliai. 
Jos buvo pažįstamos nuo Maskvos laikų. 

1956 m.,. Chruščiovui amnestiją paskelbus, Onutė su broliu galėjo grįžti 
Lietuvon. Parašė laišką mums mano giminaitė - „Onutė su broliu grįžta, plika 
ir netekus sveikatos, gelbėkit“. Nuo to momento ir Steponas Kairys, ir mes 
siuntėme be pertraukos vertingus siuntinius ir pradėjome su sugrįžusia Onute 
susirašinėti. Gerų draugų dėka ji vis tik gavo juokingai mažą pensijėlę. Mes 
buvome laimingi galėdami jai padėti ir ji rašė, kad materialiai stovi gerai. Jos 
laiškai buvo nepaprastai šviesūs, graudūs ir jautrūs. Ji buvo laiminga vėl 
grįžus į savo mylimą Tėvynę, bet kartu turėjo ir daug kartumo, rašydama, 
kad mes, Sibiro tremtiniai, esame čia, savo Tėvynėje, traktuojami kaip 
raupsuotieji. 

Nors ir būdama labai silpna, bet, su draugų pagalba, Onutė sugebėjo dar 
perkelti iš uždaromų Kauno kapinių (prie Vytauto prospekto. - J.L.) savo tėvų 
ir mano tėvų (Juodakių. - J.L.) palaikus į Petrašiūnų kapines ir uždėti 
paminklinę lentą. Materialiai tai buvo įmanoma tik remiant iš čia (JAV. - J.L.). 

1958 m. Onutė mirė ligoninėje. Buvo pakartotinai per tą laiką susirgus ir 
širdis neatlaikė. Palaidota kartu su savo tėvais ir ant paminklinės lentos 
užrašytas ir jos vardas“ [14]. 

Apie Onos Leonaitės jungtuves su Steponu Kairiu, jų gyvenimą ir santy- 
kius su Leonų šeima parašyta nemažai. Žemiau pateikiama ištraukų iš profe- 
soriaus Petro Leono atsiminimų užrašų, Stepono Kairio knygų „Lietuva bun- 
da", „Tau, Lietuva", J. Stražnicko knygos „Žygis. Steponas Kairys — 
inžinierius, mokslininkas, kūrėjas“ ir kt. 

Petro Leono atsiminimuose yra užfiksuota tokia detalė: „Dar 1921 m., 
važiuojant ekskursija iš Palangos Nidon, aš pastebėjau besivystančią simpatiją 
tarp mano dukrelės Onutės ir Stepono Kairio. Gana ilgai nei vienas iš jų nieko 
nekalbėjo dėl tos simpatijos. O šį rudenį (1923 m. spalio 16 d. - J.L.) juodu 
apsivedė" [16]. Apie būsimas jungtuves Ona Leonaitė ir Steponas Kairys 
pranešė telegrama tėvui — Petrui Leonui ir kvietė atvažiuoti. Telegramoje buvo 
rašoma: „Jei tik galima prašome atvažiuoti rytdienai. Onutė Stepas“ [16]. 

„Vedybos, - rašė Petras Leonas, - buvo civilinės pas tam tikrą valdininką 

Klaipėdoje. Aš šį kartą pamačiau, kad mano dukrelė turi pakankamai drąsos ir 
sumanumo savo reikalais rūpintis: pati parūpino sau raštus, kurie buvo reika- 
lingi civilinės padėties viršininkui Klaipėdoje, kad jis galėtų vedybų formalumą 
atlikti. Prie vedybų akto ir aš buvau. Po teisinio akto surašymo mažame būre- 
lyje papietavome viešbutyje ir vakare išvykome Kaunan. Steponas Kairys 
tuomet jau buvo man žinomas kaip padorus ir labai žmoniškas asmuo, tai, nors 
tarp jaunavedžių amžiaus gana didelis skirtumas, aš džiaugiausi dėl Onutės 
ištekėjimo už Stepono Kairio. 

Niekas iš mano artimų giminių nedrįso ką sakyti man arba Onutei, kad ne 
bažnyčioje vestuvių pasižadėjimą atliko. Jeigu būtų buvęs gyvas mano brolis 
kunigas (Silvestras. — J.L.) arba mano tėvelis, šitas faktas būtų buvęs didelės 
dramos priežastis. Laisvos minties asmenims, nenorintiems veidmainiauti ir da- 
ryti pas kun. Tumą katalikišką komediją, gera aplinkybė, kad turime Klaipėdą 
su jos pažangesne teise" [17]. 

Pagrindiniai Stepono Kairio biografijos duomenys pateikti Lietuvių 
enciklopedijoje [18] ir Lietuviškojoje tarybinėje enciklopedijoje [19], o plačiai 
jo gyvenimas nušviestas Juozo Stražnicko knygoje „Žygis. Steponas Kairys — 
inžinierius, mokslininkas, kūrėjas“ [20]. Stepono Kairio veikla atsispindi ir jo 
paties parašytose knygose „Lietuva bunda" [21] ir „Tau, Lietuva“ [22] bei 
daugelio jį pažinojusiųjų atsiminimuose. Kadangi Steponas Kairys, susituok- 
damas su Petro Leono dukra — Ona Leonaite, įėjo į Leonų šeimą, čia, naudo- 
jantis minėtaisiais šaltiniais, bent trumpai aptariama jo asmenybė. 

Stepono Kairio gimimo data įvairiuose šaltiniuose nurodoma skirtingai: 
Lietuvių enciklopedijoje - 1878 m. gruodžio 20 d. pagal senąjį kalendorių arba 
1879 m. sausio 2 d. pagal naująjį kalendorių; pats S. Kairys yra nurodęs 1878 
m. gruodžio 24 d. (1879 m. sausio 6 d.); „Pasaulio lietuvių žinyne" - 1876 m. 
gruodžio 20 d; Lietuviškojoje tarybinėje enciklopedijoje - 1879 m. sausio 3 d. 
Gimimo metrikai rodo, kad Steponas Kairys gimė 1878 m. gruodžio 20 d. 
(s.kal.) arba 1879 m. sausio 2 arba 3 dieną (n.kal.). Gimimo vieta - Užunvėžių 
(S. Kairio vadinamo Užnevėžio) kaimas, Kurklių valsčius, Ukmergės apskritis 
(Anykščių rajonas). Tėvai — Vincentas Kairys=Tumasonis ir Uršulė Puzinaitė — 
valdė apie 60 hektarų žemės, turėjo miško. Krikšto metu Steponui buvo suteik- 
ta Kairio pavardė, ir tokią ją turėjo iki 1944 m. Tų metų balandžio pabaigoje 
gestapas suėmė dalį VLIK-o narių ir rėmėjų. S. Kairiui pavyko pasislėpti ir 
spalio pabaigoje arba lapkričio pabaigoje išvykti į užsienį Juozo Kaminsko 
vardu ir pavarde. 1945 m. vasario 13 d. Vokietijoje išduotame pase Juozas 
Kaminskas - diplomuotas inžinierius, gimęs Paliepinose 1878 m. gegužės 10 d. 
Šiuo vardu ir pavarde Steponas Kairys pasirašinėdavo savo straipsnius, 
spausdintus pokario metais JAV lietuviškuosiuose leidiniuose. Dar net 
šeštajame dešimtmetyje kolegos laiškuose kreipdavosi į jį „Juozai Kaminskai". 

Steponas Kairys mokėsi Kurklių valsčiaus pradžios mokykloje ir priva- 
čiai, Palangos progimnazijoje, Šiaulių gimnazijoje. 1898 m. įstojo į Peterburgo 
technologijos institutą, kurį baigė 1908 m. 

1897 m. rugpjūčio 20 d. už dalyvavimą katalikų mokinių maište prieš 
priverstinį stačiatikių pamaldų lankymą buvo pašalintas iš Šiaulių gimnazijos. 
Tais pačiais metais kartu su kitais įsteigė pirmąją lietuvių mokinių kuopelę, 
kurios tikslas buvo skaityti lietuviškus raštus ir mokytis lietuvių kalbos. 1900 
m. Vilniuje įsitraukė į Lietuvos socialdemokratų partijos veiklą. Mokslas Tech- 
nologijos institute Peterburge užtruko iki 1908 m. dėl to, kad už dalyvavimą 
studentų sąjūdyje buvo du kartus iš instituto pašalintas (1899 ir 1901 m. 
pavasarį), be to, 1904-1907 m. dirbo Lietuvos socialdemokratų partijos darbą, 
1905 m. dalyvavo Lietuvių suvažiavime Vilniuje, 1907 m. - II valstybės dūmos 
rinkiminėje kampanijoje. 

Baigęs Technologijos institutą, kartu su Petru Vileišiu išvyko į Somaros 
guberniją statyti tiltų Volga-Bugulma geležinkeliui. Po dvejų metų persikėlė į 
Kursko guberniją, 1911 m. rudenį, baigęs darbus, grįžo į Lietuvą ir apsigyveno 
Vilniuje, kur dirbo kaip publicistas prie Lietuvos socialdemokratų partijos 
leidžiamų raštų ir laikraščių. 1912 m. vedė gudų rašytoją Aloizą Paškievi- 
čenką-Paškevičiūtę (gim. 1876 m., mir. 1916 m.). 

Nuo 1912 m. pradžios iki 1916 m. rugpjūčio mėnesio dirbo Vilniaus 
savivaldybės Kanalizacijos skyriuje (1914-1916 m. vyr. inž.), rengė projektus 
ir pirmasis pradėjo kanalizacijos darbus Vilniuje — kanalo statybą Didžiojoje 
gatvėje. Dėl konflikto su vokiečių okupacinio aparato pareigūnais iš Kanali- 
zacijos skyriaus pasitraukė ir atsidėjo tik politiniam darbui. 1916 m. pradžioje 
kartu su P. Klimu, A. Smetona, kun. Stankevičium ir J. Šauliu sudarė lietuvių 
politinės grupės branduolį, kuris rūpinosi lietuvių politikos reikalais, Vilniaus 
konferencijos sušaukimu ir kt. 1916 m. birželio 10 d. kartu su kitais pasirašė 
vokiečių įstaigoms du memorandumus: apie lietuvių tautinės minties plėtoji- 
mąsi praeityje bei dabartyje ir apie dabarties lietuvių siekius. 1916 m. birželio 
30-liepos 4 d. kartu su A. Smetona ir J. Šauliu dalyvavo Rusijos pavergtųjų 
tautų konferencijoje ir lietuvių veikėjų pasitarime Lozanoje, kur buvo nutarta 
siekti politinės nepriklausomybės Lietuvai. 1917 m. rugsėjo 18—22 d. vykusioje 
Lietuvių konferencijoje Vilniuje buvo išrinktas į jos prezidiumą ir į Lietuvos 
Tarybą. 1917 m. spalio 2-10 d. drauge su kitais Lietuvos Tarybos nariais (kun. 
A. Petruliu, A. Smetona, kun. J. Staugaičiu ir J. Šauliu) dalyvavo Lietuvių 
konferencijoje Berne. Grįždamas iš Šveicarijos, kartu su A. Smetona ir 
J. Šauliu sustojo Berlyne ir buvo nuvykęs pas Reichstago atstovus, parašė 
straipsnį „Berliner Tageblatt* Lietuvos politinių siekių klausimu ir 1917 m. 
gruodžio 1 d. su Vokietijos užsienio reikalų ministerija pasirašė protokolą dėl 
Lietuvos nepriklausomybės atkūrimo sąlygų. Kai Taryboje iškilo vokiečių 

okupacinės valdžios brukamų konvencijų klausimas, S. Kairys, gindamas visiš- 
kos nepriklausomybės siekį, kartu su M. Biržiška, S. Narutavičiumi ir 
J. Vileišių 1918 m. sausio 26 d. laikinai iš Tarybos pasitraukė. Tarybos 
daugumai atsisakius 1917 m. gruodžio 11 d. duoto vokiečiams konvencijų 
pasižadėjimo, grįžo atgal į Tarybą ir 1918 m. vasario 16 d. pasirašė Lietuvos 
nepriklausomybės aktą. 1918 m. liepos 11 d. Tarybos daugumai nutarus 
kviestis Urachą Lietuvos karalium, visiškai iš jos pasitraukė. 1917-1919 m. 
Vilniuje redagavo socialdemokratų laikraštį „Darbo balsas“. 

1918 m. gruodžio mėnesį organizavo Utenos apskrities savivaldybę ir 
buvo išrinktas pirmosios apskrities valdybos pirmininku. Gruodžio pabaigoje 
atvyko į Kauną ir dirbo naujai sukurtoje Prekybos ir pramonės ministerijoje. 
Nuo 1919 m. balandžio 12 d. iki 1919 m. spalio 7 d. dirbo M. Sleževičiaus 
ministrų kabinete tiekimo ir maitinimo ministru. 1919-1928 m. redagavo 
laikraštį „Socialdemokratas“. 1920 m. buvo išrinktas į Steigiamąjį Seimą, 
vėliau - į visus tris Seimus, kur buvo socialistų demokratų frakcijos pirmi- 
ninkas, o 1926 m. rinktame Seime — Seimo vicepirmininkas. 1923 m. dalyvavo 
Socialistų internacionalo kongrese Hamburge kaip Lietuvos socialdemokratų 
atstovas. 1926 m. gruodžio 17 d. perversmo metu karininkų areštuotas Seime ir 
laikytas Generaliniame štabe, kur balsuojant dėl M. Sleževičiaus ministrų 
kabineto atsistatydinimo vienintelis pasisakė prieš. Po perversmo dalyvavimas 
politiniame krašto gyvenime susiaurėjo iki partinio darbo. 1930 m. dar daly- 
vavo Socialistų internacionalo kongrese Vienoje. 

1923-1938 m. dirbo Kauno miesto savivaldybės kanalizacijos ir vanden- 
tiekio skyriaus vedėju. Kauno kanalizacijos ir vandentiekio projektų sudarymo 
reikalu buvo komandiruotas pusei metų į „David Grone“ firmą Berlyne. Pagal 
parengtus projektus senajame ir "naujajame Kaune įrengė vandentiekį ir kana- 
lizaciją, parengė Žaliakalnio ir Šančių kanalizacijos bei vandentiekio, Šiaulių 
miesto vandentiekio projektus, buvo ekspertas rengiant Marijampolės, Vil- 
kaviškio ir Panevėžio kanalizacijos projektus. Kartu 1923 m. pradėjo dėstyti 
Lietuvos universiteto Technikos fakultete kanalizacijos ir vandentiekio 
įrengimo kursus. 

Po jungtuvių su Ona Leonaite abu išvyko į Berlyną. Iš ten laiškais 
informavo Petrą Leoną apie savo gyvenimą. 

1923 m. liepos 13 d. laiške Petrui Leonui rašė, kad jo žmona Onutė baigia 
savo kursus universitete ir pageidauja pailsėti: „Jai nabagei reikėtų greičiau ant 
naudos į ramias sąlygas, nes vis pasiskundžia, kad silpnai jaučiasi" [23]. 

Lapkričio 10 d. laiške uošviui jis plačiau aprašo savo ir Onutės gyvenimą: 

„Nuo pirmadienio Onutė pradeda lankyti Universitetą, o aš imuosi savojo 
darbo. Dar nespėjau išsiaiškinti visų manajam praktiškam uždaviniui sąlygų, 
bet manau, kad tas pasiseks padaryti sekančią savaitę ir tuomet įeitume 

pastovion darbo vagon. 

Mudu imamės to darbo labai gyvu ūpu, ir man po ilgo gana ir blaš- 
komojo vartaliojimos visuomenės gyvenime atsisėsiu prie stalo pastovesniam 
ir labiau koncentruotam darbui su ypatingai gyvu noru. 

O su Onute gyvename dūšia dūšion, iš viso ko spėjant, kiek gavome 
vienas kitą pažinti iki šiolei, tai nėra tas pirmųjų bendrojo gyvenimo dienų 
dalykas. 

Tamstos mums duotąjį patarimą jungtuvių vietoje manau bus labai 
lengva pildyti mums abiem. Man ypatingai ramu, kad ir Onutė man rodosi 
savo sielos stoviu lygesnė ir rami. 

Mūsų kambariukų langai žiūri pietų pusėn; pro juos lankosi pas mus ir 
saulutė, <...> tai vis gražiai derinasi su bendru mūsų ūpu. 

Viso labo. 

Steponas“ [24]. 


1924 m. balandį Steponas Kairys su žmona trumpam išvažiavo į 
Šveicariją. Gegužės 7 dieną jis jau sugrįžo į Berlyną, o Onutė liko Šveicarijoje. 
Laiške Petrui Leonui ji rašė: „Su Stepu buvome kalnuose. Buvo smagu. Mes 
gerai jaučiamės drauge, tarytum iš seno būtume savi žmonės. Tas viskas stip- 
rina mintį dėl ateities. Jau dabar rodos tuo klausimu jokių abejonių pas mus 
nėra. Visos kliūtys aiškintos, nėra nieko slepiamo nei iš vienos, nei iš kitos 
pusės. Mes žinome, ko norim vienas nuo kito, mes norim padėti vienas kitam 
gyvenime pagrįsdami mūsų santykius giliu jausmu. Man ramu dabar ir gerai" 
[25]. 

Netrukus, gegužės 9 dieną, Steponas Kairys apie savo sugrįžimą į Berlyną 
ir žmonos Onutės reikalus taip pat parašė Petrui Leonui: 


„Mielas p. Petrai! 

Jau antra diena, kaip esu sugrįžęs Berlynan. Onutė turbūt jau rašė 
Tamstai, kad ji laikinai pasilieka Šveicarijoj <...> 

Žinau, kad Kaune gausiu iš vieno, kito barti, kam „dykai“ laiką leidom, 
bet barikams būtų patiems pravartu palypėti aukščiau savo parapijos bokšto 
ir laikas nuo laiko pasidairyti, kaip žmonės gyvena ir kitur. Aš asmeniškai be 
turistinių smagumų toje kelionėje pasinaudojau ir savam technikos reikalui, 
nes turėjau progos apžiūrėti eilę kanalizacijos įrenginių ir surinkti apsčiai 
medžiagos toje srity <...>. 

Girdėjome, kad pavasaris Lietuvoje šįmet šaltas ir per drėgnas; čia iki 
šiol taip pat šalta, ir medžiai vos dabar pradėjo vystytis, kai kurie žydi. Čia, 
vienos vokiečių grupės tarpe, kilo mintis susidomėti butų statyba Lietuvoje, 
ypač Kaune. Gavau pakvietimą pasikalbėti tuo reikalu, kad informuotųusi. 
Iniciatoriai yra gryniausio plano gešeftininkai su dideliais apetitais, bet vis tiek 
bus įdomu, kuriuo būdu jie vaizdinasi imtis to reikalo. 

Tuo tarpu širdingai tamstą bučiuoju ir linkiu viso ko gera. Geriausių 
linkėjimų namiškiams. 

Stepas Kairys" [26]. 

Po kelių dienų, gegužės 13 d., Steponas Kairys vėl rašo savo uošviui. Jam 
pateikia naują informaciją apie save ir žmoną: 

„Aš vis dar vienas tebegyvenu čia Berlyne, bet jau nebeilgai, vakar 
gavau iš Onutės laišką, jame rašo kad jaučiasi visai gerai...Šios savaitės 
pabaigoje tikiuos Onutė gal jau bus Berlyne...<...>. Siokiu ar tokiu būdu 
gegužės pabaigoje būsime Kaune. 

Stepas“ [27]. 


1925 m. Petras Leonas pradėjo statyti gyvenamąjį namą. Atsirado naujų 
rūpesčių ir naujų bėdų. Namo statybos reikalus padėjo tvarkyti ir Steponas 
Kairys. Jis su žmona planavo apsigyventi Leonų gyventame mediniame 
namelyje, kuris buvo čia pat, naujai statomo namo kieme. Tačiau 1926 m. 
liepos pradžioje Leonų šeima skaudžiai nukentėjo — medinis namelis sudegė, 
kartu ir dalis Petro Leono archyvo. Kairiai nuo 1926 m. rudens apsigyveno 
naujai pastatytame Leonų name, užimdami du kambarius [28]. 

R. Skipitis Petro Leono šeimos gyvenamąsias patalpas yra aprašęs taip: 
„1918 m. su šeima grįžęs į Kauną apsigyveno savo namuose prie Donelaičio 
gatvės, kurie buvo panašūs ne į didmiesčio namus, o į mažo miestelio trobą, o 
gal net į kaimo pirkią“. Savo naujuose namuose Petras Leonas „<...> 
apgyvendino visus savo vaikus: 4 sūnus ir ištekėjusią dukrą Oną Kairienę su 
žentu Steponu Kairiu, žinomu politiku, visuomenininku, lietuvių socialde- 
mokratų vadu. Dukra nešykštėdavo tėvui švelnumo ir meilės, o žentas Kairys 
laimingu sutapimu buvo ne tik geras vyras ir žmogus, bet ir kilnus idealistas 
visuomenininkas, koks buvo ir jo uošvis. Tie visuomeniški idealai juodu ypač 
buvo labai suartinę, nors tų idealų siekimo keliai buvo skirtingi" [29]. 

Vėliau Žemės reformos valdyba skyrė Steponui Kairiui, kaip ir daugumai 
Vytauto Didžiojo universiteto profesorių, žemės sklypą Fredoje. Ten buvo 
pastatyta kukli vila. Vasarą Kairiai mėgo gyventi tame namelyje, o artėjant 
rudeniui persikeldavo į K. Donelaičio gatvę, keturių aukštų profesoriaus Petro 
Leono mūrinį, pažymėtą 39-uoju numeriu namą, penktąjį butą. Apie savo 
gyvenimą Fredoje Steponas Kairys rašė Petrui Leonui: „Ko jau ko, bet laisvės 
turime iki valios. Tai nemažas smagumas, kai rytą išsiritęs iš lovos <...> gali 
išvirsti pro duris oran ir švilpaudamas apeiti visą savo karaliją nuo vienos 
tvoros iki kitos. Tik dabar, turint progos kasdieną stebėti, kaip kas darosi darže. 
Valgome uogas, kvėpuojame Fredos oru ir laisvumu, maudomės Nemune ir 
jaučiamės neblogai <...>. Aš bandau kai ką ruošti iš savojo Universiteto 
dėstomo dalyko. Onutė kasdien gaudo perlus „Siegodnia" vandenyse" [30]. 

Ona Leonaitė-Kairienė turėjo 18 ha ūkį Utenos valsčiuje, Grybelių 
kaime. Toje šeimos viensėdijoje buvo numatoma ateityje įkurti pavyzdinį ūkį. 
Steponas Kairys kasmet aplankydavo ir tėviškę. Vaikus apdalydavo saldainiais, 

kaimynus sušelpdavo pinigais. Jo rūpesčiu ir lėšomis gimtuosiuose Užun- 
vėžiuose buvo pastatyta mokykla [31]. 

1937 m. rugsėjo 27-lapkričio 27 d. Steponas ir Ona Kairiai atostogavo 
Šveicarijoje ir Vokietijoje [32]. 

1940 m. rugsėjo 4 d. Steponas Kairys patvirtinamas ekstraordinariniu 
profesoriumi, spalio 9 d. paskiriamas Kauno universiteto Miestų sanitarijos 
katedros vedėju. 1941 m. vasario 8 d. už didelius nuopelnus mokslui ir tech- 
nikai Statybos fakulteto tarybos jam suteikiamas garbės inžinieriaus daktaro 
vardas, liepos 16 d. jis paskiriamas Vytauto Didžiojo universiteto Statybos 
fakulteto dekanu, nuo rugpjūčio 1 d. dar ir Miestų sanitarijos katedros vedėju 
antrą kartą. 1942 m. rugpjūčio 8 d. Universiteto Senato posėdyje patvirtinamas 
Statybos fakulteto tarybos nutarimas dėl inžinerijos mokslų daktaro laipsnio 
suteikimo. Tų pačių metų rudenį okupacinė valdžia pareikalavo, kad 1920- 
1924 m. gimę abiturientai, norintys studijuoti, pirmiausia atliktų darbo prievolę 
Vokietijoje. Kauno gestapo reikalavimu buvo priversti atvykti į gestapą VDU 
ir VU prorektoriai, VDU fakultetų dekanai, tarp jų ir Steponas Kairys. Jiems 
buvo išsakyta priekaištų, kad negerbia išvaduotojų ir nenori padėti vokiečių 
armijai, ir pagrasinta, kad už nepaklusnumą sušaudys 25-30 aktyvesnių 
profesorių ir studentų. Antro atvykimo metu gestapininkas padidino šaudytinų 
profesorių ir studentų skaičių iki 50-ies, pagrasino uždaryti visas aukštąsias 
mokyklas, studentus ir profesorius išvežti į Vokietiją priverstiniams darbams. 
Steponas Kairys, gerai mokantis vokiečių kalbą (be jos, gerai mokėjo rusų, 
lenkų kalbas, skaitė prancūziškai), aiškino, kad jauniems žmonėms reikia leisti 
baigti aukštąjį mokslą, kad studentų Lietuvoje nėra daug, todėl jei nebus 
pirmųjų kursų, sustos ir specialistų rengimas. Gestapininkas, pamatęs, kad 
Senato narių palaužti nepavyks, įsakė penkis delegacijos narius areštuoti ir 
uždaryti į Kauno sunkiųjų darbų kalėjimą. Rytojaus dieną iš kalėjimo jie buvo 
nuvesti pas gestapo generolą Jaegerį. Išklausę generolo pamokymų, kad būtų 
klusnūs vyriausybės paliepimams, visi suimtieji profesoriai buvo paleisti į 
laisvę. Ši „viešnagė“ kalėjime Steponui Kairiui buvo jau ketvirtoji: pirmą kartą 
- revoliucinio sąjūdžio metais Rusijoje, du kartus Lietuvoje - po 1926 m. 
gruodžio perversmo ir 1929 m. vasario 16 d. už jo redaguojamo 
„Socialdemokrato“ numerį. 

Steponas Kairys po iškvietimų į gestapą buvo priverstas atsisakyti dekano 
pareigų (paties prašymu atleistas 1942 m. spalio 15 d.) [33]. 

Tolesnis Petro Leono dukters ir žento gyvenimas buvo labai sudėtingas ir 
sunkus. Steponas Kairys 1944 m. rudenį, atsisveikinęs su žmona Onute, 
pasitraukė į užsienį ir ten įsijungė į VLIK-o (Vyriausiojo Lietuvos išlaisvinimo 
komiteto) veiklą. Pradžioje buvo jo pirmininku. Jį pažinojo ir apie jo veiklą 
žinojo ten gyvenantys ir pogrindiniam darbui Lietuvoje besiruošiantys 

asmenys, tarp jų ir Klemensas Brunius. Jis į Lietuvą atvyko 1945 m. lapkričio 
mėnesį [34]. Apie K. Bruniaus atvykimą į Lietuvą papasakojo ir J. Valiulis 
[35], taip pat apie tai buvo minima MGB 1946 m. rugpjūčio 20 d. pažymoje 
apie agentūrinį planą „Vakarai“ [36]. Leidinyje „Laisvės kovos 1944-1953 
metais" rašoma: „Brunius Klemensas — g. 1906 m. Panevėžio apskr. Vienas iš 
Lietuvos laisvės Kovotojų Sąjungos įkūrėjų. Grįžęs į Lietuvą, 1946 m. suimtas, 
nuteistas 25 m. 1975 m. mirė Kaune" [37]. 

Klemenso Bruniaus asmuo čia minimas todėl, kad jo parodymai apie 
Steponą Kairį ir Kairio duotas jam užduotis tiesiogiai palietė Oną Leonaitę- 
Kairienę ir jos brolį Vytautą. 

Areštuotas 1946 m. gruodžio 27 d. K. Brunius tardymo metu (tardytojas 
LTSR MGB Kauno skyriaus vyr. ltn. Liniovas) parodė, kad VLIK-o pirminin- 
ku dirba profesorius Steponas Kairys, kad prieš išvykstant į Lietuvą S. Kairys 
davė jam užduotį — sugrįžus į Lietuvą nustatyti ryšį su VLIK-u „kuris radosi 
Vicburge, ir teikti jam žinias apie padėtį Lietuvoje. Be to, S. Kairys pareiškė, 
kad, jeigu K. Brunius, sugrįžęs į Lietuvą, pradės pogrindinę antitarybinę veiklą, 
tai į tą darbą tikslinga įtraukti socialdemokratą dėstytoją Žvyroną, gyvenantį 
Vilniuje. S. Kairys prašė surasti Lietuvoje O. Kairienę ir jai pranešti, kad jis 
gyvas 1r kada nors jie susitiks" [38]. 

S. Kairys iš kitų sužinojo, kad Onutė kol kas tebegyvena Kaune, savo 
namuose, Gamtos g. 5. Neareštuota, neištremta. K. Bruniaus, kuris rengėsi 
grįžti į Lietuvą, profesorius prašė surasti žmoną ir pranešti apie jį [39]. Šis 
faktas patvirtina, kad K. Brunius buvo pažįstamas su S. Kairiu, kad jie 
bendravo. 

1948 m. tremtinų žmonių įskaitinės bylos buvo sudarinėjamos iš anksto. 
Tokia byla buvo pradėta ir Onai Kairienei. MGB darbuotojai jau 1948 m. 
balandžio mėn. ėmė tikslinti informaciją apie Onos Leonaitės-Kairienės 
gyvenamąją vietą, darbovietę ir jos vyro buvimo vietą. 1948 m. balandžio 22 d. 
MGB Kauno skyriaus darbuotojai ltn. Terentjevas ir jaun. ltn. Dediuchinas 
parašė orientacinę pažymą, kurioje nurodė, jog tikrinimo metu nustatyta, kad 
Ona Kairienė gyvena Kaune, Gamtos g. 5, ir dirba Botanikos sodo admi- 
nistracijoje sekretore, kad jos vyras Steponas Kairys, 70 metų amžiaus, buvęs 
Kauno universiteto profesorius, iš Lietuvos pabėgo ir jo gyvenamosios vietos 
nustatyti nepavyko. 1948 m. balandžio 29 d. MGB jaun. ltn. Dediuchinas 
apklausė pačią Oną Kairienę. Apklausos protokole pažymėta, kad ji iki 
1936 m. buvo Lietuvos socialdemokratų partijos narė. Buvo klausiama: kur yra 
jos vyras (atsakė, kad nežinanti); kur jis dirbo iki 1940 m. ir iki jo išvykimo iš 
Lietuvos (atsakė, kad buvo Kauno universiteto profesorius); ar jis buvo kurios 
nors partijos narys anksčiau, taip pat ir dabartiniu metu (atsakė, kad jis iki 
1936 m. buvo Lietuvos socialdemokratų partijos narys, o vėliau nei politinėms 

partijoms, nei socialdemokratų organizacijoms nepriklausė); kuo Kairienė 
užsiėmė iki 1941 m. ir vokiečių okupacijos metais (atsakė, kad iki 1941 m. 
dirbo Kaune advokate, o vokiečių okupacijos metais nedirbo, gyveno savo 
name); kuo ji užsiima dabartiniu metu ir kokie jos gyvenimo šaltiniai (atsakė, 
kad ji dirba sekretore Botanikos sode, kad ji dar turi papildomų pajamų, 
gaunamų už dviejų kambarių nuomą); kokia šeimos sudėtis (atsakė, kad kartų 
su ja gyvena jos brolis Vytautas Leonas. Antras brolis Juozas Leonas gyvena 
Babtuose). Apklausos pabaigoje pažymėta, kad apklausos protokolas surašytas 
teisingai, apklaustosios perskaitytas ir pasirašomas. Yra O. Kairienės ir 
apklausėjo parašai bei apklausos data [40]. 

1948 m. gegužės 7 d. Kauno miesto darbo žmonių deputatų Lenino rajono 
tarybos pirmininko pažymoje, be bendrų duomenų, dar parašyta, kad Ona 
Kairienė turi-savo ūkyje dviejų aukštų medinį namą, kad jos vyras Steponas 
Kairys, buvęs socialdemokratų partijos lyderis, 1944 m., traukiantis vokie- 
čiams, pabėgo kartu su jais į užsienį, kad O. Kairienė su savo vyru gyveno 
kartu iki Lietuvos išvadavimo, kad artimi jos giminaičiai tarybinėje armijoje 
netarnavo, ordinais ir medaliais apdovanotų nebuvo, išrinktų tarybinių organų 
deputatais nėra [41]. 

1948 m. gegužės 7 d. jau ir patvirtinama išvada, kurioje surašyti 
pagrindiniai duomenys apie Oną Kairienę, jos turtą ir gyvenamąją vietą 
(Kaunas, Gamtos g. 5), taip pat pažymėta, kad jos vyras — Steponas Kairys - 
buvo socialdemokratų partijos lyderis, 1944 m. traukiantis fašistinei kariuo- 
menei pabėgo į Vokietiją, kad jis gyvena anglų-amerikiečių zonoje ir yra 
antitarybinio nacionalistinio VLIK-o viceprezidentas, per savo emisarus vado- 
vauja nacionalistiniam pogrindžiui ir dirba žvalgybinį darbą Lietuvoje, kad, 
remiantis areštuoto K. Bruniaus parodymais, S. Kairys davė specialią užduotį — 
nustatyti ryšius su jo žmona O. Kairiene, kad aukščiau išdėstyti faktai patvir- 
tinti areštuoto K. Bruniaus parodymais ir rajono tarybos pažyma. 

Išvados pabaigoje rašoma: „Siūlyčiau Kairienę Oną, Petro dukterį, gimu- 
sią 1898 metais, jos brolį Leoną Vytautą, Petro sūnų, gimusį 1895 metais, 
iškeldinti iš Lietuvos TSR ribų“. Pasirašė: MGB Kauno skyriaus jaun. leit. 
Dediuchinas, majoras Fedorovas, majoras Odincovas [42]. 

1948 m. gegužės 10 d., remiantis šia išvada, parengiamas nutarimas - vyr. 
leitenanto Kalinino parašytas, su majoru Fiodorovu suderintas, valstybės 
saugumo ministro generolo majoro Kapralovo patvirtintas ir LTSR prokuroro 
Salino sankcionuotas: Kairienę Oną ir Leoną Vytautą iškelti iš Lietuvos TSR 
ribų į tolimas Tarybų Sąjungos vietoves [43]. 

Ona Leonaitė-Kairienė ir jos brolis Vytautas Leonas buvo išvežti iš 
Kauno 1948 m. gegužės 22 d. Birželio mėnesį Lietuvos TSR MGB Kauno 
skyriaus darbuotojas majoras S. Kerbelis patikslino kai kuriuos Onos 

Leonaitės-Kairienės ir jos brolio Vytauto Leono biografijos duomenis. Patai- 
syme Ona Leonaitė-Kairienė nefiksuojama kaip šeimos galva, o Vytauto 
Leono patikslinta gimimo data [44]. 

Ona Leonaitė-Kairienė ir Vytautas Leonas buvo ištremti į Irkutsko sritį. 
Kartu išsivežė ir turėtą tėvo - Petro Leono palaikų urną. Kada ir kaip urna 
pateko pas dukrą, nustatyti nepavyko. Taigi profesoriaus Petro Leono palaikai 
buvo kremuoti ir kurį laiką laikyti VDU Medicinos fakulteto rūmuose. Kodėl 
taip buvo padaryta paaiškino Galina Leonienė: „<...> katalikų tikyba 
kremavimo nepripažįsta ir leidimas palaidoti katalikų kapinėse nebuvo duotas 
[45]. 

Dukra tėvo palaikų urną Sibire išsaugojo ir 1956 m. birželio mėnesį 
grįždama iš tremties parsivežė į Lietuvą. Vėliau palaidojo Petrašiūnų kapinėse 
Kaune [46]. 

1957 m. balandžio 26 d. Ona Leonaitė-Kairienė buvo pripažinta antros 
grupės invalide [47]. 

1957 m. gegužės 6 d. kreipėsi į Lietuvos TSR prokurorą, o lapkričio 3 d. į 
Lietuvos TSR Ministrų Tarybą bei Reabilitacijos komisijos pirmininką Preikšą 
su prašymu ją reabilituoti: „1. Išreikalauti iš atitinkamų valstybės valdžios 
organų mano atžvilgiu esančią bylą, kurioje pagal Ypatingojo Pasitarimo 
nutarimą buvau išsiųsta į Irkutsko sritį 1948 m. gegužės mėn.; 2. Užprotestuoti 
ką tik minėtąjį nutarimą ir šį protestą perduoti LTSR Aukščiausiajam Teismui 
tikslu panaikinti Ypatingojo Pasitarimo nutarimą mano atžvilgiu ir šią bylą 
prieš mane nutraukti" [48]. Lietuvos TSR MVD darbuotojas Radionovas, 
peržiūrėjęs Onos Leonaitės-Kairienės bylą, pasiūlė jos prašymo netenkinti 
[49]. Ji parašė antrą prašymą ją reabilituoti; jos spec. nutrėmimą atšaukti kaip 
nepagrįstą; grąžinti jai teises, gyvenamąjį namą, esantį Kaune, Gamtos g. 5, 
kuris jai priklausė iki išvežimo, kurį ji valdė, iš kurio ji buvo 1948 m. išvežta 
[50]. Kaip buvo reaguota į šį pareiškimą, nežinoma. 1958 m. birželio 11 d. Ona 
Leonaitė-Kairienė mirė. 

Sūnus Juozas Leonas gimė 1900 m. Baigęs gimnaziją, studijavo teisę 
Karaliaučiaus universitete. Susirgo ir jam buvo reikalinga globa. Tėvas — 
Petras Leonas — nupirko prie Babtų, prie Nevėžio upės, ūkį. Ten giminaitės 
globojamas ir gyveno. Mirė 1966 m. spalio 4 d. Palaidotas gyvenamosios 
vietovės kapinėse [51]. 

Jauniausias sūnus Algirdas Silvestras Leonas gimė 1904 m. gruodžio 21 
d. Margelano mieste, Turkestane. 1906 m. su tėvais atvyko, į Kauną. Mokėsi 
paruošiamosiose gimnazijos klasėse. Tėvams pasitraukus į Vilnių, vėliau į 
Maskvą, čia baigė tris gimnazijos klases. 1918 m. su tėvais grįžo į Kauną ir 
1923 m. baigė „Aušros“ gimnaziją. Kartu ketverius metus lankė Meno 
mokyklą. 1928 m. baigė Lietuvos universiteto Teisių fakultetą ir iki 1944 m. 
vasaros advokatavo Kaune (6.4 pav.). 1942 m. buvo išrinktas Advokatų 
tarybos nariu ir jos bibliotekos vedėju. 
Dirbo ir „Pieno centro" juriskonsultu. 

Aktyviai dalyvavo Lietuvos visuome- 
niniame gyvenime ir spaudoje. 

Nuo jaunų dienų pasižymėjo dideliu 
tautiniu susipratimu ir drąsa. Nuo 1920 m. - 
šaulys. Vos 16 metų amžiaus kovojo šaulių 
gretose dėl Lietuvos nepriklausomybės prieš 
lenkų karinį veržimąsi į Lietuvą. 1923 m. 
dalyvavo Klaipėdos sukilime, Bajoro 
grupėje. 1941 m. birželio pabaigoje buvo 
ltn.  Dženkaičio būryje Linksmadvaryje. 
1943 m. prisidėjo prie VLIK-o veiklos, 
platino spaudą. 

1944 m. vasarą su žmona ir sūnumi 
pasitraukė į Vokietiją. Ten, karui pasibai- 
gus, tapo Lietuvos raudonojo kryžiaus vy- 
riausiosios revizijos komisijos nariu ir 
teisiniu patarėju prie U.N.R.R.A. (išvietintų 
asmenų) įstaigų. 1947 m. atvyko į JAV. 
Apsigyveno Baltimorėje. Ten aktyviai reiš- 
kėsi visuomeninėje veikloje. 1949 m. vienas 
pirmųjų organizavo Tremtinių draugiją ir 
ilgus metus buvo jos pirmininku. Taip pat 
buvo vienas didžiausių šeštadieninės lituanistinės mokyklos organizatorių. Ėjo 
pareigas Baltimorės lietuvių tarybos valdyboje. 1963-1978 m. dirbo Vašingt- 
one, D.C., prie specialaus federalinio projekto lingvistikos srityje kaip lingvis- 
tas ir rytų kalbų žinovas. Išėjęs į pensiją, nuo 1979 m. gyveno su šeima Niu 
Hampšyre. Mirė 1983 m. balandžio 28 d. 

Algirdas Leonas su žmona Galina Juodakyte-Leoniene kartu išgyveno 52 
su puse metų. Viename laiške, jau po vyro mirties, ji rašė: „<...> turėjau 
pakankamai laiko geriau jį pažinti. Kaip ir visa Leonų šeima, jis buvo aukštų 
moralinių principų, labai pareigingas, didelis patriotas ir didelio takto žmogus. 

Ypatingai noriu pabrėžti jo nepaprastą kuklumą. Nežiūrint savo aukštos 
erudicijos ir gabumų, jis niekad nesiafišavo, neieškojo sau garbės, nesiveržė į 
pirmas eiles, bet su pasišventimu ir dideliu pareigingumu atlikdavo savo darbą 
žmonių ir Tėvynės labui" [50]. Galina Leonienė aprašė ir kitas savo vyro 
savybes: „Kaipo advokatas Algirdas turėjo labai gerą vardą, buvo vienas 
žymesniųjų savo kartos advokatų. Teisėjai mėgo jo bylų gynimo būdą, nes jis, 
kaip ir jo tėvas, visuomet kalbėdavo „iš esmės", trumpai, nesileisdamas į ilgas 
prakalbas. Be savo profesinio išsilavinimo, Algirdas buvo labai apsiskaitęs 
žmogus; knyga buvo didžiausias jo draugas. Ypatingai daug skaitė ir domėjosi 
Romėnų ir Graikų istorija, lygiai kaip ir kitų senų civilizacijų. Jis labai sunkiai 
pergyveno pasitraukimą iš Lietuvos. Negalėdamas dirbti JAV savo profesinio 
darbo, Algirdas dirbo pradžioje industrijoje, vėliau lankė biznio kursus ir dirbo 
įstaigų firmose. Jokiai politinei partijai nepriklausė. Buvo konservatyvių 
pažiūrų, ištikimas demokratijos principų pasekėjas. Algirdas labai rūpinosi 
savo šeimos, savo tėvų šeimos ir kitų reikalais, visuomet galvodavo apie kitus. 
Jis buvo labai jautrus kitų nelaimei, pasiruošęs kiek galėdamas padėti". 

Baigdama laišką, ji apibendrino Algirdo Leono asmenybę: „Leonų šeima 
buvo garsi Lietuvoje savo skrupulingu sąžiningumu ir principiškumu. Algirdas 
išlaikė savo šeimos tradicijas ir per visą gyvenimą buvo nepalaužiamų principų 
žmogus, didelis Lietuvos patriotas ir ištikimas demokratijos ir humaniškumo 
principų pasekėjas. Nežiūrint savo aukštos erudicijos, jis buvo nepaprastai 
kuklus ir santūrus žmogus, visuomet pasiruošęs kitiems nelaimėje padėti, 
pasižymėjo giliu tolerancijos jausmu, taktu ir nuoširdumu" [52]. 

Algirdas Leonas yra parengęs apie savo tėvo — Petro Leono - biografijos 
rankraštį. Jis saugomas Vilniaus universiteto Bibliotekos Rankraščių skyriuje. 
Šiame 4 puslapių apimties rankraštyje yra pora netikslumų. Čia rašoma, kad 
Petras Leonas baigė gimnaziją Suvalkuose (jis baigė Marijampolės gimnaziją — 
J.L.), kad būdamas gimnazistu rašinėjo „Aušroje“ (būdamas gimnazistu Petras 
Leonas dar tik skaitė „Aušrą“). Kiti duomenys apie Petrą Leoną rankraštyje 
pateikti teisingai ir tyrinėtojai jais gali naudotis [53]. 

Algirdo Leono ir Galinos Juodakytės-Leonienės sūnus Algirdas Petras 
Leonas gimė 1940 m. vasario 13 d. Kaune. 

„Kai patraukėme į „nežinią“ 1944 m., - rašė G. Leonienė, - sūnus buvo tik 
keturių metų amžiaus. Į JAV atvykome 1947 m. pabaigoje. Čia jis pradėjo ir 
užbaigė savo išsimokslinimą. Baigęs gimnaziją (high-schoo!) 1958 m., įstojo 
universitetan, kurį baigė 1962 m., įgydamas aeronautikos inžinieriaus diplomą. 
Be to, jis yra kariškų sprausminių kovos lėktuvų pilotas, komercinių keleivinių 
didžiulių lėktuvų pilotas ir kapitonas. Šioje profesijoje dirbo ilgiausiai (apie 
25 metus), apskridęs daug kontingentų. Nuo jaunų dienų turėjo patraukimą 
skraidyti, tad pasiekė ko norėjo. Yra vedęs amerikonę (irgi inžinierė). Jie turi 

4 vaikus, visi suaugę, - tris sūnus, visi inžinieriai, ir vieną dukterį biologę. 
Dabar sūnus yra jau pasitraukęs į pensiją. Yra principingas, gabus, darbštus 
vyras. Taipogi ir visi jo vaikai" [54]. 

Galina Juodakytė-Leonienė. Gimė 1907 m. spalio 17 d. Peterburge, kur 
jos tėvas Petras Juodakis profesoriavo Aukštuosiuose komercijos kursuose kaip 
Chemijos katedros vedėjas. Grįžo į Lietuvą 1921 m. ir dirbo akademinį bei 
praktinį chemiko darbą. 1922 m. vasario mėnesį buvo pakviestas dirbti 
švietimo ministru E. Galvanausko sudarytame Ministrų Kabinete (plačiau apie 
P. Juodakį rašyta šios knygos 431-434 puslapiuose). Galina Juodakytė 1926 m. 
baigė Kauno aukštesniąją komercijos mokyklą, 1933 m. — Kauno 
konservatoriją (Ružickio klasę). Vėliau du sezonus studijavo muziką Londone 
pas pianistą Egon Petri. 1933-1944 m. buvo 
Kauno konservatorijos fortepijono klasės 
mokytoja. Nuo 1935 m. kaip solistė dalyva- 
vo Valstybės teatro simfoniniuose koncer- 
tuose (su L. Blech, E. Cooper, I. Dobroven, 
M. Steinmann ir kt.). Turėjo savo forte- 
pijono rečitalių Kaune (Valstybės teatre), 
Rygoje, Taline, vėliau Vokietijoje. Dalyva- 
vo komercinės muzikos koncertuose Kauno 
konservatorijoje. Buvo nuolatinė Lietuvos 
radiofono  koncertantė. Kartu su vyru 
Algirdu ir ketverių metukų sūnumi Algirdu 
1944 m. vasarą pasitraukė į Vokietiją. Iš 
Vokietijos 1947 m. išvyko į JAV ir apsigy- 
veno Baltimorėje. Ten turėjo savo studiją. 
Nuo 1950 m. mokytojavo Peabody konser- 
vatorijoje. Turėjo fortepijono rečitalius 


Baltimorėje, Filadelfijoje, dalyvavo koncer- 6.5 pav. Galina Juodakytė- 
tuose Niujorke. „<...> muzika ar pedago- Leonienė. 1952 m. 
ginis darbas, - rašė laiške Galina Juodakytė- Gauta iš Galinos Leonienės 


Leonienė, - sudarė viso mano gyvenimo 
esmę ir aš visuomet jaučiausi laiminga dirbdama savo profesijoje“ (6.5 pav.) 
[55]. 

Jau pačioje vedybinio gyvenimo pradžioje dalijosi mintimis apie savo 
šeimyninį gyvenimą su Petru Leonu. Čia pateikiamos kelios jos Petrui Leonui 
rašytų laiškų ištraukos. 

„Brangus Ponas Profesoriau! (taip ji kreipdavosi į Petrą Leoną savo 
laiškuose. - J.L.). 

Mes labai esam dėkingi Tamstai už širdingus linkėjimus ir stengiamės 

klausyti Jūsų patarimų. 

Reikia tikėtis, kad gyvensim laimingi, nes jei myli, tai daug atleidi ir 
stengiesi suprasti. Nors Algirdas ir sako, kad to dar maža šeimyniniam 
gyvenime, bet manau, kad jausmai suminkština visokius šiurkštumus" [56]. 

1932 m. Petras Leonas rengėsi savo marčiai įteikti dovaną. Galina 
Leonienė tų pačių metų birželio 26 d. laiške sveikino Petrą Leoną su vardi- 


nėmis ir gana plačiai rašė numatomos jai dovanos klausimu. 

„Brangusis Ponas Profesoriau! Leiskite pasveikinti Jus vardo dienoj ir 
palinkėti gerai pailsėti. 

Dabar noriu pakalbėti su Tamsta klausimu, kuris labai man rūpi. Aš labai 
buvau sujaudinta Tamstos laišku ir nuoširdžiai dėkoju už gerą širdį, aš gal 
neverta visai tokio širdingo ir gero atsinešimo. Dabar prašau ant manęs 
neužsigauti, aš noriu parašyti viską ką dabar jaučiu ir kas mane nervuoja. 
Tamstos noras man padėti ir padaryti tokią didelę dovaną man reiškia 
daugiau negu pati dovana, bet supraskit, kad iš kitos pusės man yra labai 
nesmagu. Aš pilnai suprantu, kad Tamsta darai tą nuo visos širdies, bet, gal 
čia kaltas mano kvailas būdas, kurio aš pakeist tuo atveju negaliu, aš noriu 
Tamstos prašyti neužsigauti ant manęs ir tos dovanos man nedaryti. 
Patikėkit, kad čia nėra kokios ceremonijos iš mano pusės, aš rašau visai 
atvirai ir nuoširdžiai. Aš nesu pratus gauti tokias dideles dovanas ir nuo 
artimiausių Žmonių. Ir aš būsiu labai Tamstai dėkinga, jeigu Jūs mane 
suprasit ir leisit Tamstai atsilyginti. Patikėkit, kad Tamstos noras yra labai 
man brangus ir aš jau laikau būk Tamsta man ir padovanojai, bet tiktai 
suteikit man kitą malonumą ir leiskit už tą dovaną atsilyginti. Aš tikiu, kad 
Tamsta mane suprasit. Aš jaučiu, kaip Tamsta atsineši prie manęs ir pati 
atsinešu prie Jūs, kaip prie artimo žmogaus, bet aš negaliu pakeisti savo būdo 
ir prašau Tamstos man neatsakyti!! 

Tiktai kartu ir neužsigaukit ir supraskit, kad aš labai vertinu Tamstos 
gerą širdį ir jaučiu, kad esu tiesiai neverta tokio tėviško atsinešimo! 

Sudiev, laukiu poros žodžių ir siunčiu širdingus linkėjimus! Jūsų Galia“ 
[57]. 


Algirdo Leono ir Galinos Leonienės santuokos penkerių metų proga 
Petras Leonas sutuoktinius pasveikino. Galina Leonienė 1935 m. liepos 12 d. 
laiške padėkojo Petrui Leonui: 


„Brangus ponas profesoriau! Pirmiausia turiu širdingai Tamstą padėkoti 
už pasveikinimą mūsų sukaktuvių proga. Praleidom tą dieną ramiai, 
vakarieniavom tėvuos. Šiam amžiuje čia jau nemažas stažas gerai pragyvent. 
Kuo toliau tuo mums geriau sekasi gyvent, geriau vienas kitą supranti, 
daugiau susigyveni ir geriau išmoksti vienas prie kito taikytis. Be to, aš 
pradžioj labai arti širdies ėmiau visokius mažmožius, o dabar, matyt, šiek tiek 
įgijau proto ir šalto kraujo. Vienu žodžiu viskas gerai klojasi ir ūpas mūsų 
geras. Sielojamės dėl oro, kuris matomai, nepalankus vasarojimui ir Palangoj. 
Ar nenuobodžiaujate, ar turit su kuo praleisti laiką ir pasivaikščioti? Mes 


O šįmet, Tamstai grįžus, važiuosim mėnesiui į Nidą. Poilsis ten puikus ir 

abudu mielai leidžiam ten laiką. Kairiai ir Jurgis važiuos į Čekoslovakiją. Labai 
džiaugiuos dėl Stepo; Onutei, manau, tokia permaina taipogi bus naudinga..." 


[58]. 


Galina Leonienė labai šiltai bendravo su Petru Leonu, rūpinosi jo 
sveikata. Tai matyti ir iš laiškų, rašytų praėjus keliems dešimtmečiams po 
profesoriaus mirties. 1997 m. sausio 13 d. laiške rašoma, kad Petro Leono 
širdies priepuolis buvo neatsitiktinis, kad jis savo širdies negalavimus turėjo ir 
anksčiau. Ilgą laiką bendraudama su savo vyro tėvu, ji gerai pažinojo 
profesorių ir viename laiške pasidalijo tokiais prisiminimais: 


„Susipažinau su profesorium Petru Leonu 1930 m., kada ištekėjau už 
jauniausio jo sūnaus Algirdo. Tada profesorius Petras Leonas buvo 66 metų 
amžiaus ir iki jo mirties 1938 metais aš praleidau 8 metus dažnai jį 
matydama bei bendraudama. Mūsų santykiai buvo labai šilti ir nuoširdūs. Per 
mūsų su Algirdu vestuves mano tėvų namuose, jis pasakė „Turėjau ligi šiolei 
vieną dukrą, dabar turėsiu dvi“. Taip ir buvo per visus ateinančius metus. 
Pirmą sykį Petrą Leoną susitikus, jis palikdavo įspūdį labai santūraus, aukšto 
intelekto, taktiško europinės kultūros žmogaus. Viską jis darė lėtai - ir ėjo, ir 
kalbėjo, lyg apgalvodamas kiekvieną pareikštą mintį bei ištartą žodį. Kiek 
atsimenu, jis turėjo širdies negalavimus, tad visad labai lėtai vaikščiojo, 
turėjo sunkumų užlipti laiptais. Nuo pat pirmo įspūdžio jis atrodė labai aukštų 
moralinių savybių, nepalaužiamų principų, labai stiprios valios žmogus. 
Sakyčiau, jis atrodė tikrai asketiškai ir toks jis buvo, visad pilnas rūpesčių dėl 
savo Tėvynės, šeimos ir žmonių, statydamas pats save pačioj paskutinėje 
vietoje. Buvo jis kiek aukščiau vidutinio ūgio, gana liesas, baltų plaukų, visad 
rimtas, retai besišypsantis. Niekad nerūkė ir negėrė, buvo pilnai atsidavęs 
savo darbui, pareigoms ir šeimai, labai retai turėdamas laiko ilgesniam 
poilsiui bei bendravimui. Kaip prisimenu, profesorius Petras Leonas buvo 
nepaprastai pareigingas ir griežtos disciplinos žmogus. Kas rytą jis kėlėsi 5 
valandą, peržiūrėdavo tos dienos bylas ir jau nuo 7 valandos ryto pas jį 
laukiamajame kambaryje rinkosi ūkininkai - klientai. Jis turėjo labai stiprų 
ryšį su kaimu ir ūkininkija, nes pats buvo iš ūkininkų šeimos kilęs. Tad gerai 
suprato ūkininkų gyvenimą, sunkų darbą ir vargus. Tuo laiku daug bylinėjosi 
buvusieji dvarininkai su ūkininkais. Profesorius Petras Leonas buvo mūsų 
ūkininkų gynėjas. Pažymėsiu, - rašė G. Leonienė, - vieną garsiąją bylą, 
charakterizuojančią profesoriaus Petro Leono griežtą ir nepalaužiamą 
advokato etiką. Tai buvo prelato K. Olšausko byla 1929 metais. Nors prelatas 
buvo žymus Lietuvos veikėjas, labai daug gero nuveikęs savo Tėvynės ir 
tėvynaičių naudai, bet į gyvenimo galą jį ištiko tragiškas likimas - įvykdė 
nusikaltimą, nužudė savo sugyventinę (Birštono parke pasmaugė savo 
meilužę). Jis buvo suimtas ir teisiamas. Profesorių Petrą Leoną prašė ginti jį 
teisme. Profesorius Petras Leonas atsakė: „Galiu apsiimti tą bylą vesti tik su 
viena sąlyga, tai yra - pripažindamas kaltinamąjį kaltu, nusikaltimą 
įvykdžiusiu, tik nurodydamas bausmę palengvinančias aplinkybes“ [59]. 

Šie Galinos Leonienės žodžiai labai gerai 
vaizduoja tikrąjį Petro Leono paveikslą: san- 
tūrus, bet draugiškas ir nuoširdus, aukštos 
moralės ir pareigingas, tvirtos valios ir nepalau- 
žiamos bei griežtos etikos. 

Algirdas Petras Leonas (Galinos Juoda- 
kytės-Leonienės ir Algirdo Silvestro Leono 
sūnus, prof. Petro Leono anūkas) gimė 1940 m. 
vasario 13 d. Kaune. 1944 m. vasarą su tėvais 
pasitraukė į Vokietiją, 1947 m. atvyko į JAV. 
Čia baigė gimnaziją ir 1958 m. įstojo į 
universitetą. Mokslus universitete baigė 
1962 m. ir įgijo aeronautikos inžinieriaus 
specialybę (6.6 pav.). 

Dirbo kariškų viršgarsinių kovos lėktuvų 

6.6 pav. Algirdas Petras p GT 2 (8.7 P AV.) Korieibinių kelčinoaių 

Laurans TOB2 01. didžiulių lėktuvų pilotu ir kapitonu. Pastarąjį 

Gautas Galinos Leoniškės darbą dirbo ilgiausiai - apie 25 metus. 
Algirdas Petras Leonas susituokė su 
amerikietė Annette Calor Evans, gimusia 
1941 m. rugpjūčio 4d., aeronautikos inžiniere (6.8 pav.). Jie susilaukė 


6.7 pav. Algirdas Petras Leonas prie karinio lėktuvo 1964 m. 
Gauta iš Galinos Leonienės 

4 vaikų (prof. Petro Leono proanūkių). 1968 m. balandžio 1 d. gimė sūnus 


Michae! Darius Leonas. Jis baigė karo aviacijos akademiją 1990 m. (6.9 pav.). 
Dirbo inžinieriumi ir pilotu (6.10 pav.). 


6.8 pav. Annette Carol Evans-Leonas 6.9 pav. Michael Darius Leonas 
1964 m. 


1990 m. 
Gauta iš Galinos Lėonienės Gauta iš Galinos Leonienės 


1970 m. balandžio 4 d. gimė duktė Ket Frances Leonas. Ji tapo biologe 
(6.11 pav.). 1974 m. lapkričio 21 d. gimė sūnus John Algirdas Leonas. Jis įgijo 


inžinieriaus specialybę, tapo karo laivyno karininku (6.12 pav.). 1978 m. liepos 
7 d. gimė Mark Andrius Leonas. Jis yra inžinierius (6.13 pav.). 

6.10 pav. Michael Darius Leonas prie 6.11 pav. Ket Frances Leonas. 
karinio lėktuvo1992 m. Gauta iš Galinos Leonienės 
Gauta iš Galinos Leonienės 


6.12 pav. John Algirdas Leonas. | 6.13 pav. Mark Andrius Leonas. 
Gauta iš Galinos Leonienės Gauta iš Galinos Leonienės 

